
Zwrotnica 


Cuvânt înainte 


Dezvoltând programul susţinut în volumele precedente 
(Dicţionar de artă modernă, Editura Albatros, 1982; Dicţionar de 
artă modernă şi contemporană, Editura Univers Enciclopedic, 
2002), ediţia pe care o încredinţăm acum Editurii Polirom face 
noi paşi pe drumul cunoaşterii artei universale, care, de la 
începutul modernismului până la propunerile prezentului, se 
află într-o continuă restructurare şi redimensionare a 
limbajului şi a finalităţii sale. 

Înnoirea pe care o căutau artiştii în a doua parte a secolului 
al XIX-lea urmărea în esenţă regăsirea drumului spre realitate, 
spre firescul ambianţei naturale, ocultată de formulele 
îngheţate ale academismului. Mişcarea impresionistă relua, 
departe de acumulările patrimoniale, sănătoasa inserţie în 
realitatea tangibilă operată de artiştii Renaşterii. Este elocvent 
în acest sens îndemnul lui Cezanne, unul dintre maeştrii noii 
orientări, către unul dintre tinerii săi prieteni: „Nu vreau să 
posed adevărul teoriei, ci pe cel al naturii... Luvrul este cartea 
din care învăţăm să citim. Totuşi, nu trebuie să ne declarăm 
satisfăcuţi cu preluarea frumoaselor formule ale iluştrilor 
noştri predecesori. Să ieşim afară, să studiem frumoasa 
natură...”. 


De la situarea iniţială în directă legătură cu universul 
sensibil, care mai păstra încă principiul perspectivei albertiene, 
viziunea adoptată recent se îndreaptă spre o largă cuprindere a 
realităţii, incluzând aspectele nevăzute, realităţile din spaţiul 
subconştient, din teritoriul imaginarului, din complexul 
subnuclear. 

Actuala ediţie se dovedeşte, sperăm, mai sensibilă la 
diversificarea şi amplificarea fenomenelor pe care le-a 
cunoscut arta lumii în timpul ultimelor generaţii. Ni s-a părut 
util să insistăm, ca şi în precedentele ediţii ale cărţii, asupra 
celor mai importante tendinţe, asociaţii, publicaţii, grupări şi 
personalităţi care au asigurat caracterul neîntrerupt explorator 
al artei moderne. Parcursul artei moderne cunoaşte în ultimele 
decenii ale secolului XX şi la începutul secolului XXI fenomene 
de autocitare, de apropriere. Au apărut formele alternative ale 
artei virtuale, datorită cărora s-a introdus termenul 
„postmodern” pentru a defini creaţia artistică din această 
perioadă, dar suntem de părere că arta modernă continuă să 
existe şi în etapa contemporană, cea mai de seamă funcţie a sa, 
funcţia cognitivă, fiind neştirbită, dincolo de orice alte opinii. 

Într-o epocă în care prinde contur proiectul universalist- 
globalist al lumii moderne, ni s-a părut util, mai mult ca altă 
dată, să insistăm asupra contribuţiilor considerate zonale, dar 
care îmbogăţesc în substanţă tezaurul artistic al umanităţii. De 
la prezentarea artei moderne din centrele consacrate din vestul 
european, cercetarea s-a extins spre ţările nordice, zona 
balcanică, estul continentului, lumea nord-americană şi, atât 
cât ne-au permis posibilităţile de documentare, alte centre de 
cultură extraeuropeană. Cu aceeaşi atentă aplecare în cadrul 
stabilit de interesul pentru arta modernă, am tratat în mod 


prioritar manifestările cu un pronunţat program avangardist, 
alături de forme de artă ce evocă fondul tradiţional. Într-o astfel 
de înţelegere, dicţionarul reuneşte dorinţa de a consemna şi de 
a lămuri conceptele şi manifestările artei moderne şi intenţia 
de a cuprinde evoluţia fenomenală a artei din timpul respectiv. 

Am rămas credincioşi şi angajamentului de a prezenta o 
realitate artistică de extremă mobilitate, cu propuneri de mare 
diversitate, ambiţionând de fiecare dată descoperirea unor 
sensuri noi, dincolo de care am încercat să distingem mutaţiile 
petrecute la nivelul mijloacelor de expresie, al limbajelor 
artistice, al imaginii, urmărind, pe baza unor observaţii 
sociologice, noutatea adusă în statutul operei şi al creatorului 
de artă. Schimbări semnificative cunosc, în această perioadă, 
genurile consacrate de-a lungul timpului (pictura, sculptura, 
grafica, artele decorative), la fel şi genurile de ultimă oră, 
rezultând în principal din contaminarea creaţiei plastice cu 
noile media, cu spectacolul şi intervenţia în spaţiul de existenţă 
(intervenţii efectuate asupra operei sau produse prin acţiunea 
nemediată a artistului, într-o serie de lucrări stând sub semnul 
body-art). 

Pe parcursul prezentării diferitelor etape ale artei moderne, 
în funcţie de distanţa temporală faţă de obiectul analizei, apar o 
serie de denivelări. În cazul manifestărilor artistice ale 
perioadei de început, asupra cărora acţionează clarificările şi 
sistematizările contribuţiilor teoretice, sunt mai vizibile 
criteriile şi metodele istoricului de artă, în vreme ce, privitor la 
creaţia recentă, imprevizibilă în dinamica sa, predomină 
modalităţile criticii de artă, autorul acceptând faptul că 
opţiunile sale pot lăsa deoparte valori artistice pe care alţii le-ar 
fi reţinut şi asupra cărora el însuşi poate reveni cândva. 


Arta modernă este un fenomen viu, extrem de dinamic, şi 
urmărirea evoluţiei sale este, în ceea ce ne priveşte, un izvor de 
satisfacţii şi în acelaşi timp o firească datorie profesională. 


Asteriscurile care marchează nume proprii şi termeni din 
interiorul prezentărilor indică faptul că acestea au propriile 
articole în dicţionar. 

Constantin Prut 
octombrie 2015 

AAA - American Abstract Artists (Artişti Abstracţi Americani). 
Asociaţie artistică fondată în 1936 de un grup de tineri artişti 
americani revoltați împotriva tendinţelor regionaliste, a 
provincialismului şi exceselor figurative ale pictorilor „scenei 
americane”. În prelungirea unor procese novatoare, inaugurate 
odată cu faimoasa expoziţie-provocare de la Arsenalul din New 
York (vezi Armory Show), tinerii pictori şi sculptori ai anilor 
1930, formaţi în medii artistice americane sau europene, ajung 
pe diferite căi în contact cu o serie de aspirații internaţionaliste 
(vezi International Style). În orientările puriste ale revistei De 
Stil, în limbajul abstract, în formula geometrică, în 
raționalismul promovat de Bauhaus”, ei găsesc modalitatea de a 
accede la valori de expresie general valabile, dincolo de 
implicaţiile în realităţile sociale şi culturale ale ambianţei 
locale. La început, la manifestările grupului au participat, 
printre alţii, Carl Holty, Ad Reinhardt, John Ferren, Giorgio 
Cavallon, Karl Knaths, Gertrude Greene, Jean Xceron, George 
McNeil. În anii următori li se alătură artişti ca Albers, după 
experienţa lucrului la Bauhaus, De Kooning“, sosit din Olanda, 
Burgoyne Diller, Ilya Bolotowsky, Lee Krasner, David Smith ş.a. 
În epocă, demersurile acestei asociaţii nu trezesc ecoul dorit de 
membrii săi. „La sfârşitul anilor 1930”, scrie Barbara Rose, „arta 


abstractă în America era o voce strigând în deşert. Fără 
speranţa de a-si găsi audiența maselor, îndepărtată de stilurile 
realiste, arta abstractă era de asemenea dispreţuită de muzee 
ca iremediabil demodată - ca stilul modern al anilor 1920”. 
Muzeele mai importante achiziţionează şi prezintă arta 
abstractă europeană, ceea ce îi face pe membrii AAA, dornici 
să-şi afirme identitatea, să organizeze în 1940 o demonstraţie la 
Museum of Modern Art din New York. Ideile cultivate de AAA se 
vor realiza, în noile condiţii ale Americii postbelice, când se 
afirmă cu vigoare, la scară mondială, diverse forme ale 
expresionismului” abstract, în care vor străluci pictori ca 
Pollock”, De Kooning, Gorky“, Kline“ ş.a. 


Bibliografie: Barbara Rose, American Art since 1900, New York, 
Londra, 1967. 


Aalto, Alvar (n. Kuortane, 1898 - m. Helsinki, 1976). Arhitect 
finlandez. Obține diploma de arhitect în 1921 la Institutul 
Politehnic din Helsinki. Într-o creaţie diversă, dovedeşte o 
concepţie unitară, revoluţionând viziunea asupra spaţiului 
public şi de locuit printr-o îmbinare a funcţionalităţii şi 
calităţilor estetice. Prelucrând tradiţiile scandinave, care în 
domeniul arhitecturii pun în principal accent pe interior, îşi 
extinde studiul asupra expresiei exterioare a construcţiilor, 
urmărind, în cadrul natural, o armonizare a noilor forme 
arhitectonice ale edificiilor pe care le dictează sensibilitatea 
omului secolului XX, ca materiale oferite de noile tehnologii. 
Funcţionalismul (vezi International Style) de care este atras 
acest pionier al arhitecturii moderne (Aalto îşi realizează la 
Jyväskylä şi la Turku primele opere funcţionale, în vreme ce 


preocupări similare erau promovate la Bauhaus") este al unui 
umanist, al unui „poet între arhitecţi” (Leonardo Mosso), care, 
după propria sa expresie, a stismatizat „purismul inuman al 
oraşelor noastre”. Renunţând la concepţia îngustă a decoraţiilor 
interioare, el purifică spaţiul de locuit - în general mediul de 
existenţă — în care înţelege să reîmprospăteze sentimetul 
comunicării cu natura, oferind o soluţie la pericolul uscăciunii 
pe care îl pot aduce o geometrizare şi o standardizare abuzive. 
Cultivând, ca arhitect şi artist decorator, forma simplă, perfect 
funcţională, raţionalistă, el caută în permanenţă o implicare 
afectivă, o solicitare nu numai a raţiunii, ci şi a sensibilităţii 
umane. Prima sa perioadă „albă” - o dominare a albului, ca 
semn al purității şi al atmosferei de meditaţie, vizibilă la 
Biblioteca din Viipuri (1925-1927); clădirea ziarului Turun 
Sanomat (1929-1930); Sanatoriul Paimio (1929-1933) etc. — ţine 
până pe la mijlocul deceniului al cincilea. Urmează perioada 
„roşie” sau Cezanne” — cu descompuneri de volum amintind de 
compoziţiile precubiste ale pictorului francez — care durează 
vreo zece ani după al doilea război mondial (Primăria din 
Säynätsalo, 1951-1952 etc.); o perioadă „italiană” sub influenţa 
arhitecturii toscane, o perioadă „de bronz”, o a doua „perioadă 
albă” — construcţii în insula Muuratsalo (1953); noul său atelier 
(1955); clădirea pentru Berlin Interbau (1955-1957); biserica din 
Vuoksenniska, lângă Imatra; Maison Carrée, la Bazoches-sur- 
Guyonne (1956-1959). Sinteza modalităţilor sale de concepţie, 
care topesc experienţe diferite, o oferă clădiri ca Institutul 
Politehnic din Helsinki, 1952; Centrul Cultural din Helsinki, 
1955-1958. Opera sa mai cuprinde numeroase construcţii în 
Finlanda, Danemarca, Germania, Iran etc. În arta secolului XX, 
cu tendinţe dintre cele mai diverse ce privesc forma şi imaginea 


artistică în mediul ambiant, tot mai infuzat de prezenţe 
industriale, Aalto propune un nou echilibru, transferând, cu un 
evident program umanist — cu vocaţia proverbială a artizanului 
scandinav, dublat, în cazul lui, de un arhitect, artist şi urbanist 
de excepţie — armonia dintre interior şi exterior, stabilind între 
aceste componente ale spaţiului citadin o legătură firească, 
liniştitoare şi creativă. 


Bibliografie: Alvar Aalto, Opere complete, 1922-1962, ed. K. Fleig, 
Zurich, Londra, 1963; Alvar Aalto. Du romantisme national à 
l'architecture moderne, catalog, Musée National d'Art Moderne, 
Paris, 1988. 


Aaltonen, Wäinö (n. Marttila, 1894 - m. Helsinki, 1966). 
Sculptor finlandez. Absolvent, în 1915, al Şcolii de Desen de pe 
lângă Societatea de Arte din Turku. A studiat pictura cu Victor 
Westerholm, dar se consacră în special sculpturii. Realizează 
busturi (Victor Westerholm şi R.W. Ekman, 1925, aşezate în faţa 
Muzeului de Artă din Turku), statui devenite celebre (Paavo 
Nurmi, 1925; Aleksis Kivi, Helsinki, 1933; Jean Sibelius, 1935; 
Eino Leino, 1948), monumente alegorice (Prietenia, la Göteborg; 
Monumentul lui Gutenberg, la Mainz), sculpturi decorative 
(Viitorul, Munca intelectuală, Recolta, Desţelenitorul, Credinţa) în 
sala de şedinţe a Parlamentului. Opera sa însumează de 
asemenea numeroase picturi şi desene. Ca sculptor, dezvoltă 
filonul figurativ al sculpturii nordice, acordând atenţie 
detaliilor fizionomice. Stilizarea volumelor asigură o anumită 
robusteţe personajelor reprezentate, pe care, de regulă, le 
surprinde în atitudini ce subliniază profesia sau caracterul lor 
(statuia poetului Aleksis Kivi etc.). Talentul său de portretist este 
demonstrat şi de diferitele capete de expresie, de studii ale 


chipului feminin. Puritatea volumelor şi fluiditatea liniei — în 
formaţia sa, călătoriile în Germania şi mai ales în Franţa şi 
Italia nu au rămas fără ecou - vorbesc despre o nostalgie a 
valorilor clasice, despre aspiraţia spre un ideal de frumuseţe 
bazată pe graţie şi armonie. 


Abakanowicz, Magdalena (n. Falenty, 1930). Artist decorator 
polonez. A studiat artele decorative la Academia de Arte 
Frumoase din Varşovia (1950-1955). Distincţii: Premiul 
Guvernului Polonez şi Medalia de aur a Asociaţiei Artiştilor 
Polonezi. Tapiseriile tridimensionale pe care le prezintă 
împreună cu alţi reprezentanţi ai şcolii poloneze, în 1962, la 
Bienala de la Lausanne provoacă, prin noutate, un scandal care 
ameninţă chiar boicotarea bienalei din partea conservatorilor. 
Tapiseria poloneză se impune însă cu această ocazie, prin 
calitatea cu care susţine îndrăzneala inovației. Artista - unul 
dintre autorii reînnoirii limbajului tapiseriei contemporane — 
creează tapiserii care se detaşează de perete, tapiserii-obiect, în 
care forma sculpturală întâlneşte inedit căldura materialelor 
textile. Într-un moment în care se căuta o mai directă implicare 
a artistului şi a operei sale, ea concepe o serie de mari tapiserii 
cu un titlu programatic - Environments* Surpriza formelor 
care circulă în spaţiu, contrapunând zone de materialitate 
concentrată cu zone străbătute doar de traiectul unui fir, 
împletirea de abstracţie” şi aluzie la lumea vie conferă 
obiectelor ei spaţiale o deschidere spre imaginar, o polisemie 
fascinantă. 


Bibliografie: Magdalena Abakanowicz, Sculpturen 1967-1989, 
catalog, Stădelsche Kunstinstitut und Städtische Galerie, 
Frankfurt am Main, 1989; Barbara Rose, „Magdalena 


Abakanowicz - Universal Statements that Bear Witness to Man 
Barbarism”, Art and Antiques, V, 1993. 


Abramović, Marina (n. Belgrad, 1946). Artist conceptualist, 
instalaţionist” şi performer sârb, stabilit în Olanda. A absolvit 
Academia de Artă din Zagreb (1970), unde a studiat cu Stojan 
Celic. Expoziţii de grup: „Flash Art Information”, Köln, 1974; 
Bienala Tineretului, Paris, 1975, 1977; Bienala de la Veneţia, 
1976, 1984; „La Performance Oggi”, Bologna, 1977; Documenta, 
Kassel, 1977, 1982; Internationales Performance Festival, Viena, 
1978; „Series One”, New York, 1978; „Fotografie als Kunst/Kunst 
als Fotografie”, Viena, 1979; Bienala de la Săo Paulo, 1981; „Live 
to Air”, Londra, 1982; „Atitudes, Concepts, Images”, Amsterdam, 
1982; „Examples of the Mental and Spiritual Spaces/Work”, 
Belgrad, 1983; „Video CD”, Ljubljana, 1983; „The Luminous 
Image”, Amsterdam, 1984; National Video Festival, Los Angeles, 
1984; „The Mirror and the Lamp”, Edinburgh, 1986; „Making Art 
out of Everyday Life”, New York, 1986; „Eanderers”, Paris, 1989; 
„And they see God”, New York, 1989; „The Shadow of Presence”, 
Paris, 1990; „Noli me tangere”, Sion, 1990; „Nature in Art”, 
Viena, 1990; „Epoca de aur”, Stuttgart, 1991. Din 1973, artista 
face o serie de acţiuni, „Ritm”, care consideră că aparţin 
direcţiei Body-art'. După 1975 colaborează cu artistul olandez 
Ulay, străbătând Europa într-o rulotă, de-a lungul graniţelor, cu 
pericolele caracteristice acelei epoci marcate de „războiul rece”; 
performance-urile” de pe parcursul acestei călătorii sunt 
intitulate „Artă vitală”. Artista experimentează noi mijloace de 
expresie (instalaţia, performance-ul', arta video”, filmul de 
artist), noutatea venind dinspre atitudinea faţă de artă şi artist, 
dinspre noile media şi, în mod semnificativ, dinspre soluţiile 


intermediare pe care le adoptă. În spiritul concepţiilor lui 
Beuys“, ea îşi asumă, cu o anumită vervă romantică, 
responsabilitatea intervenției în mediul de existenţă, 
instrumentelor tradiţionale ale plasticianului adăugându-li-se 
cele ale magicianului, ale agentului social şi ale gânditorului. De 
la pasionata înţelegere a rolului creatorului (un performance 
din 1975, la Copenhaga, poartă titlul Arta trebuie să fie frumoasă 
— artistul trebuie să fie frumos), artista se cufundă în istorie 
(împreună cu Ulay străbate Marele Zid Chinezesc, în 1988, 
pornind fiecare dinspre extremităţi şi întâlnindu-se la 
jumătatea drumului, punct în care s-au separat pentru 
totdeauna), zbuciumul arhetipal al veacurilor apuse atingând, 
cu o teribilă acuitate, orizontul actualităţii. 


Bibliografie: Marina Abramović, Ulay/Ulay, Marina Abramović, 
Relation Work and Detour, Amsterdam, 1980; Abramović, 
catalog, Abbe Museum, Eindhoven, 1985; Abramovic, catalog, 
Stedelijk Museum, Amsterdam, 1989; Abramović, catalog, Musée 
National d'Art Moderne, Centre Georges Pompidou, Paris, 1990. 


Abstraction-Creation. Asociaţie artistică pariziană, activă în 
perioada 1931-1936, prelungind activitatea grupului Cercle et 
Carré, destinat promovării artei abstracte”, în general modului 
de expresie nefigurativ. În jurul organizatorilor — iniţiatorilor 
Herbin“ şi Vantongerloo” li se adaugă Arp”, Gleizes”, Helion', 
Kupka'”, Van Doesburg şi Georges Valmier — se adună numeroşi 
artişti sosiți din toate colţurile Europei. Grupul a redactat anual, 
începând cu 1932, revista Abstraction-creation: Art non-figuratif. 
Opus, în epocă, tendinţelor suprarealiste”, jocului aluziv cu 
realitatea vizibilă sau livrată de procese imaginative, 


programul grupării Abstraction-Creation alătură morfologiilor 
geometrice, puriste (vezi De Stijl), logice, şi acele efuziuni libere, 
spontane, care nu se închid în forme riguroase. De aceea, 
alături de artişti ca Herbin, Arp, Pevsner“, Gabo”, Lisiţki, 
Moholy-Nagy , Mondrian', Calder”, Kupka, care dezvoltă idei 
constructiviste”, o imagine cenzurată de procese raţionale, vom 
întâlni artişti cum sunt Kandinsky sau Prampolini , mult mai 
sensibili la presiunea energiilor subiective. După al doilea 
război mondial, astfel de preocupări vor fi preluate de Salon 
des Réalités Nouvelles, consacrat „artei abstracte, concrete, 
constructiviste, nonfigurative”, anunțând apropiatele evoluţii 
ale abstracţiei lirice”, gestuale” (vezi Action painting) şi 
informale". 


Bibliografie: Abstraction-Creation, New York, 1968; Abstraction- 
Creation 1931-1936, catalog, Musée d'Art Moderne de la Ville de 
Paris, 1978. 


Abstracţie lirică. Denominaţie propusă în 1947 de Mathieu” şi 
Pierre Restany pentru a defini acele tendinţe europene ale 
picturii informale” ce pun accent pe mesajul conţinut în 
acţiune, în gest (vezi Action painting). În condiţiile abandonării 
figuraţiei şi totodată departe de eforturile ordonatoare, 
raţionaliste ale abstracţiei geometrice (vezi Post-Painterly 
Abstraction), lucrările ce se subsumează abstracţiei lirice 
mizează pe comunicarea instantanee,  necenzurată, a 
orizonturilor profunde ale subconştientului. Încărcătura lirică 
se depune în liniile şi tuşele spontane, născute din afirmarea 
prioritară a valorilor subiective. Tenta lirică a acestei „picturi 
de pete” (Mathieu vorbeşte de taşism ) capătă, cum e de 


aşteptat, note expresioniste”, atât la artişti europeni (Soulages', 
Hartung”, Gerard Schneider, Wols“), la automatiştii” din Québec 
(Borduas”, Riopelle”), dar mai ales la o serie de artişti americani 
din Şcoala de la New York (Pollock, Rothko'”, De Kooning, 
Motherwell" ş.a.), pentru care s-a folosit sintagma expresionism 
abstract. 


Accumulation (acumulare). Procedeu tehnic amintind de 
dadaism , aplicat, începând din 1959, de Arman , într-o epocă 
de puternică revenire a interesului pentru obiect. Dezbaterea 
cu privire la realism - la acele forme de realism care se 
întemeiază pe introducerea în discursul vizual a unor elemente 
concrete - începuse cu ceva timp în urmă prin mişcarea 
neodadaistă americană şi prin arta popř engleză şi s-a 
structurat, teoretic, prin conceptul de noul realism (vezi 
Nouveau réalisme) lansat de Pierre Restany. În concepţiile ce 
stau la baza acumulărilor, traseul biografic, istoria unei zile se 
poate realiza prin colectarea obiectelor găsite (vezi Ready- 
made), prin această sumă aleatorie de incidenţe fizice. Uneori, 
pentru a păstra coerenţa întregului, obiectele-martor sunt 
depuse în cutii sau pubele şi fixate printr-o baie de răşină sau 
de plexiglas. Această încercare de a da durată unei compoziţii 
efemere (caracterul efemer va fi accentuat în instalaţiile” ce vor 
apărea curând pe scena artistică) este tipică pentru orientarea 
realistă a Şcolii de la Nisa, din care, alături de Arman, mai fac 
parte Ben şi Bernar Venet. 


Bibliografie: W. Rotzler, Objektkunst. Von Duchamp bis zur 
Gegenwart, Köln, 1981. 


Ackermann, Peter (n. Jena, 1934 - m. Cortona, 2007). Pictor 
german. Studiază la Universitatea Liberă din Berlin (1954), 
Academia de Artă din Berlin (1956-1962), sub îndrumarea lui 
Georg Kinzer. Profesor invitat la Academia de Artă din 
Karlsruhe (1972). Participă la expoziţiile: „Realiştii 65”, 
Dusseldorf, 1965; „Labirintul”, Berlin, 1966; „Arta fantastică”, 
Nurnberg, 1967; „Imaginile pentru oraş”, Genova, 1972; 
„Peisajul — pol opus sau loc de refugiu”, Berlin, 1974. Distincţii: 
Premiul Karl Hofer, Berlin, 1964; Premiul criticii germane, 
1966; Premiul Villa Romana, Florenţa, 1971. Realităţile 
peisajului - foarte adesea cele aparţinând mediului plin de 
artefacte al oraşului — alcătuiesc în aceeaşi imagine un joc de 
elemente vizuale statice şi dinamice. Severitatea unghiului 
drept atrage în chip firesc mişcarea diagonalelor şi, mai ales, 
efectele imprevizibile ale transparenţelor. La acestea se adaugă 
inserţiile vegetale care asigură, cu forţa lor presupusă, o notă 
de prospeţime. 


Bibliografie: A. Duckers, K.H. Hering, Peter Ackermann, 
Dusseldorf, 1970; Mario de Micheli, Citta di Ackermann, Roma, 
1972. 


Action painting. Sintagmă engleză tradusă de regulă prin 
„pictură-acţiune”, „pictură  gestuală” sau, mai simplu, 
„gestualism”, prin care se defineşte o direcție a 
expresionismului abstract, practicat în special de artişti 
americani începând din anii 1940 (Pollock, De Kooning*, Kline“ 
etc.). Ceea ce contează în creaţiile gestuale este înregistrarea cu 
fidelitate a tensiunii spirituale şi fizice a autorului în momentul 
pictării. Pentru aceasta, Pollock, de pildă, renunţă la şevalet, 


aşternând pânza pe podea şi lăsând să se scurgă culorile direct 
din diferite recipiente sau de pe pensulă. Tehnica sa, numită 
dripping (de la verbul to drip - a picura, a se scurge), este 
adaptată intenţiei de a picta nu ceea ce vede, ci ceea ce simte 
pictorul, tabloul devenind o inedită „seismogramă” a 
neliniştilor sale, a descărcărilor de energie. Ducând la extrem 
experienţele abstracte”, pictura gestuală încheie de fapt o 
poetică bazată exclusiv pe subiectivitate, pe trăirile lăuntrice 
ale artistului, trezind o reacţie directă, interesul spre universul 
obiectual, spre adevărurile lumii vizibile, program ilustrat, 
între altele, de curente ca neodadaismul şi pop-art“, care se vor 
lansa în anii 1950 prin operele unor artişti ca Hamilton, 
Rauschenberg, Jasper Johns” ş.a. În pictura gestuală, Kaprow” 
găseşte izvoarele unei „arte totale”, ce dezvoltă posibilităţile de 
expresie ale unui gen. Prin această extensie a picturii se 
realizează noua semnificaţie a spiritului artistic, constituit prin 
acțiunea creatorului, pe parcursul acestor happenings“. 


Bibliografie: B.T. Hess, H Rosenberg, Action Painting, Dallas, 
1958; W. Meewis, Iconologie van der action painting, Bruxelles, 
1983; P. Schimmel (ed.), Action Precision, the Direction in New 
York, 1955-1960, Newport Beach, 1984. 


Acţionism. Mişcare artistică vieneză din perioada 1962-1968, 
susţinută de un grup de artişti printre care Nitsch', Otto Muehl, 
Gunter Brus şi Rudolf Schwarzkogler; uneori la manifestările 
grupului participă şi Rainer”. Apărută în cultul tensiunilor şi al 
exasperărilor expresioniste” din tradiţiile austriece (Kubinř, 
Schiele",  Kokoschka'), mişcarea continuă atitudinile 
protestatare şi provocatoare ale futurismului', dadaismuluiř şi, 


mai aproape în timp, ale body-art, la a cărei evoluţie va 
contribui în mod specific. Cei care în 1964 vor primi oficial 
numele de acţionişti vienezi preiau din diversele forme ale 
artei abstracte” postbelice (arta informală”, taşismul', action 
painting) doar partea de gestică, de acţiune, de mişcare şi 
implicare personală nemediată, pe care le dezvoltă, până la 
transformarea artistului într-un  actant, angajat în 
performance-uri” publice. Debutul mişcării se petrece sub 
forma unui happening , în 1962, în cadrul căruia Nitsch, Muehl 
şi Adolf Frohner se zidesc pe durata a trei zile într-o peşteră- 
atelier, după care se eliberează demonstrativ. Prezenţa 
artiştilor în spaţiul public ia forme dramatice, violente, cu 
automutilări, crucificări, exhibiţii cu tentă sacrificială, în 
spiritul redescoperit (Freud este adeseori evocat în evoluţia 
acestui fenomen) al practicilor magice străvechi, cu speranţa 
unei terapii eliberatoare în plan individual şi colectiv. Violenţa 
corporală cu suferințe şi  sângerări,  exarcerbarea 
funcţionalităţii corporale cu frecvente trimiteri la viaţa sexuală 
fac parte dintr-un comportament irațional, cu o anumită 
vocaţie autodistructivă (în 1969 se va produce sinuciderea lui 
Schwarzkogler). Acţiunile corporale sunt înregistrate fotografic, 
pe benzi video, în desene care îşi urmează drumul în diversele 
manifestări expoziţionale, găzduite de galeriile vieneze care au 
susținut mişcarea acţionistă - Junge Generation şi Nächst St. 
Stephan — dar şi în alte galerii şi instituţii muzeale. 


Bibliografie: G.P. Zacharias, Satankult und Schwarzmesse, Viena, 
1964; De LlAction Painting à Ll'actionnisme — Vienne, 1960-1965, 
Osterreiches Museum für angewandte Kunst, Viena, 1989; 
Actionnisme Viennois, Albertina, Viena, 1989. 


Adami, Valerio (n. Bologna, 1935). Pictor şi grafician italian. 
Studiază la Academia Brera din Milano în atelierul lui A. Funi. 
În 1961-1962 lucrează la Londra şi la Paris. Liniile energetice se 
îmbină cu suprafeţele plate, pure, fără umbră, împrumutate din 
limbajul reclamei. Mijloacele cromatice şi grafice sunt puse în 
slujba unui program narativ, fapt ce îl plasează pe Adami în 
prim-planul mişcării Nouvelle Figuration, ce se afirmă pe scena 
artistică europeană. Comentează într-un mod original 
evenimentele, reţinând din presă biografii şi documente, ştiri ce 
agită epoca, dându-le o replică plastică proprie. Opera lui 
conţine referiri polemice sau omagiale la activitatea unor 
personalităţi celebre (S. Freud în călătorie spre Londra; Henri 
Matisse lucrând la un caiet de schițe; Note despre casa lui 
Faulkner; Scrisoarea lui Proust etc.). În 1973 publică în mai 
multe ziare anunţul „Send me an image” (trimite-mi o imagine), 
cu scopul obţinerii de documente privitoare la actualitate. 
Preocupări în domeniul fotografiei şi filmului. Împreună cu 
fratele său, Giancarlo, realizează în 1971 filmul Vacanţă în 
deşert. Începând cu anii 1970 realizează şi o serie de picturi 
murale, cum sunt cele de la First National City Bank din 
Madison, Théâtre du Châtelet din Paris etc. 


Bibliografie: Valerio Adami, Les Regles du Montage, Paris, 1988; 
Hubert Damisch, Henri Martin, Adami, Paris, 1974; M. Le Bot, 
Adami, Paris, 1975. 


Aeropittura  (aeropictură). Tendinţă artistică italiană 
(Manifestul aeropicturii este publicat în 1929 de Marinetti, 
Prampolini,, Benedetto şi Balla) prin care experienţa 
senzorială se prelungeşte în spaţiu, integrând realitatea pe care 
o livrează perspectiva „zborului de pasăre” sau a avionului. 


Este un punct de vedere asupra realului pe care îl căuta, încă 
din 1924, la Bucureşti, revista 75 HP în manifestul său 
„Aviograme”. Mai vechi idealuri futuriste” legate de problemele 
mişcării sunt, acum, adecvate unui spirit integrator, care 
încearcă să depăşească limitele observaţiei rutiniere. O astfel de 
poziţie răspunde polemic diferitelor orientări care exploatează 
valorile imaginarului, acelor propuneri suprarealiste” atât de 
insistente în epocă. În această perioadă, Prampolini realizează 
peisaje cosmice, în care analizează efectele îndepărtării şi ale 
apropierii de lumea vizibilă, această „analogie dintre realitatea 
concretă şi realitatea abstractă”. 


Aeschbacher, Hans (n. Zurich, 1906 - m. Russikon, 1980). 
Sculptor elveţian. Cu o formaţie de grafician, artistul hotărăşte 
la început să se dedice ilustraţiei de carte. După o călătorie de 
câţiva ani la Roma, în 1936 se apropie de sculptură, gen căruia 
îi va rămâne credincios. Primele sale opere au un pronunţat 
caracter figurativ  (torsuri, capete de expresie). Treptat, 
simplificarea volumelor se accentuează, ajungându-se la mase 
ample, eliberate de sarcina de a reprezenta obiecte sau fiinţe 
concrete. Sculpturile sale se constituie din creşterea verticală a 
unor astfel de volume geometrice, care, în spaţiul public la 
scară monumentală, devin repere evocatoare asemănătoare 
menhirelor. Dorinţa de a menţine această legătură cu o funcţie 
spirituală, derivată, în fond, din nevoia de înstăpânire umană 
în ordinea naturală, îl face pe artist să dea titlul Figură celor 
mai multe dintre operele noi pe care le creează. 


Bibliografie: Hans Fischli, Michel Seuphor, Hans Aeschbacher, 
Neuchâtel, 1959; H.H. Holz, Hans Aeschbacher, Zurich, 1976. 


Afonso, Nadir (n. Chaves, 1920 - m. Cascais, 2013). Pictor, 
arhitect şi urbanist portughez. A colaborat cu Le Corbusier”, la 
Paris (1946-1951), şi cu Oscar Niemeyer”, la Rio de Janeiro 
(1952-1954). Începând cu anul 1965 se dedică în exclusivitate 
picturii. Participă la Salonul Realites Nouvelles, 1958; Bienala 
de la Săo Paulo, 1969 etc. Pictura sa are un pronunţat caracter 
decorativ, amintind de experienţele din domeniul arhitecturii. 
Formele - geometrice sau figurative - apar clar desenate, 
înscrise riguros în compoziţie. Culorile sunt, în majoritatea 
cazurilor, foarte vii, distribuite în pete acide, dinamice, care nu 
sparg însă bidimensionalitatea tabloului. 


Bibliografie: Nadir Afonso, Les mécanismes de la creation 
artistique, Neuchâtel, 1970. 


Agam, Yaacov (n. Rishon LeZion, 1928). Pictor israelian. După 
studii la Academia Bezalel din Ierusalim, urmează, la Zurich, 
cursuri de pictură cu J. Itten* şi de arhitectură cu S. Giedion. La 
Zürich face cunoştinţă cu Bill. Stabilit din 1951 la Paris, 
frecventează Atelier dart abstract al lui Jean Dewasne” şi se 
apropie de Léger“. A reprezentat Israelul la Bienala de la São 
Paulo în 1959 şi în 1963 (Marele Premiu pentru experiment 
artistic). Debutează, în 1953, cu o serie de „opere 
transformabile”, care solicită atenţia spectatorului, oferindu-i 
posibilitatea unei regrupări a elementelor decupate ce compun 
imaginea. Pictorul este preocupat de factorul timp, pe care îl 
introduce în structura operei pentru a evoca experienţe 
culturale ale trecutului în impactul lor cu experienţe spirituale 
ale prezentului. „Mă străduiesc”, afirmă pictorul, „să creez o 
pictură existentă (nu numai în spaţiu, ci şi în timpul în care se 


dezvoltă şi evoluează), producând o infinitate previzibilă de 
situaţii plastice ce decurg unele din altele şi ale căror apariţie şi 
dispariţii succesive asigură revelații mereu actualizate”. 
Interesându-se de modalităţile de angajare a privitorului, de 
implicare a acestuia în existenţa operei de artă, el este un 
promotor al artei video” şi al unui conceptualism (vezi Arta 
conceptuală) ce apelează la mijloace tehnologice moderne, la 
compoziţia cinetică”. Pentru spaţiul public a creat din oţel 
inoxidabil o serie de opere monumentale (Pictura-environment, 
Leverkusen, 1970; Mural transparent, Cleveland, 1973 etc.). 


Bibliografie:  Yaacov Agam, catalog, Stedelijk Museum, 
Amsterdam, 1973; Frank Popper, Agam, New York, 1990. 


Agrippa, A.M. (n. Botoşani, 1940 — m. Bucureşti, 2000). Pictor 
român. A urmat cursurile Facultăţii de Arte Plastice a 
Institutului Pedagogic din Bucureşti (1963-1967). Debutează la 
Salonul interjudețean Suceava, în 1968. Eminamente liric, 
temperamentul pictorului se realizează cu intensitate în 
peisaje, ce domină pentru o bucată de timp creaţia sa. Seriile de 
peisaje — „Câmpuri” şi „Căpiţe” - redescoperă farmecul frust, 
persistent al naturii. Culorile dizolvate de lumină sunt purtate 
în fluxuri imprevizibile, acoperind cu masa lor sensibilă spaţiul 
compoziţiei. Ascunsă în profunzime, necesara ordine face să 
răzbată, în unele imagini, abia sesizabile aspirații spre forma 
geometrică. În ultimele lucrări apar, pe toată suprafaţa 
tabloului, impulsuri cromatice evocând încă universul vegetal. 
Aici, tendinţele ordonatoare par să asculte, într-un mod mai 
decis, de principii centriste. Astfel de principii se prezintă 
uneori sub forma unei şarpante vizibile sau presupuse în 


desfăşurarea tuşelor, iar altădată apelează la configuraţia 
simbolică a inimii. 

Bibliografie: Alexandra Titu, „A.M. Agrippa”, în 13 pictori 
români contemporani, Bucureşti, 1983. 


Akopian, Garcia (n. Hanlar, 1935). Pictor armean. A studiat la 
Institutul de Teatru şi Artă din Erevan (1957-1963). Participă la 
expoziţiile: „Fizicultura şi sportul”, Erevan, 1966; Simpozionul 
de la Varna, 1967; „Arta plastică armenească”, Moscova, 
Chişinău, 1969; „Arta plastică”, Havana, Tokyo, 1970; „De strajă 
păcii”, Erevan, 1974; „Artişti armeni”, Los Angeles, 1976; „Artişti 
din Armenia”, Paris, 1977. Un foarte sever filtru este aplicat 
imaginii picturale, în aşa fel încât detaliile sunt îndepărtate, 
până când fondul îşi pierde fixarea în timp şi spaţiu. Rămâne 
un fond activ, dar abstract”, ce ne trimite mai curând la un 
timbru personal. Simplificate, compoziţiile câştigă în pregnanţă, 
impunând o lume puternic marcată de viziunea pictorului. 


Albers, Josef (n. Bottrop, 1888 - m. New Haven, 1976). Pictor 
german. Studiază la Şcoala Regală de Artă din Berlin (1913- 
1915); Şcoala de Arte şi Meserii din Essen (1916-1919); 
Academia de Artă din München (1919-1920), cu Franz von 
Stuck; Bauhaus din Weimar (1920-1923). Devine profesor la 
Bauhaus” (1923) şi se mută odată cu întreaga şcoală la Dessau 
(1925) şi apoi la Berlin (1932). În 1933, când se închide şcoala 
Bauhaus, Albers părăseşte Germania, începând o lungă 
activitate de profesor (1933-1965) în SUA, apoi la Universitatea 
din Santiago de Chile, Institutul de Artă din Peru, Institutul de 
Arte Vizuale din Ulm. Participă la expoziţiile: Maes de la 


Bauhaus”, Basel, 1929; „Artiştii Abstracţi Americani”, New York, 
1939; „Abstracţia geometrică în America”, New York, 1962; 
„Ochiul Sensibil”, New York, 1965; Bienala de la Nürnberg, 1969; 
„Abstracţia geometrică 1926-1942”, Dallas, 1972; „Futurismul, 
un Focar Modern”, New York, 1973. Distincţii: Premiul Ford, 
New York, 1959; Premiul Graham, Chicago, 1962; Medalia 
Anului a Institutului American pentru Arte Grafice, New York, 
1962; Marea Cruce de Merit a Germaniei, 1968; Premiul 
Landului Nordrhein-Westfalen, 1968. Formaţia lui Albers, 
puternic marcată de spiritul raţionalist al Şcolii de la Bauhaus, 
îl face să depăşească repede o fază expresionistă” comună 
multor artişti germani din generaţia sa. Studiul materialelor, al 
culorilor, al raporturilor dintre forme şi suprafeţe colorate îl 
conduc spre construcţia geometrică în care important este 
factorul psihic trezit de armoniile şi dizarmoniile compoziţiei. 


Bibliografie: E. Gomringer, Josef Albers. Das Werk des Malers 
und Bauhausmeister als Beitrag zur visuellen Gestaltung im 20. 
Jahrhundert, Starnberg, 1968; D. Waldman, J. Poetter, P. Hahn 
(eds.), Josef Albers. Eine Retrospektive, catalog, Solomon R. 
Guggenheim Museum, New York, Köln, 1988. 


Amiet, Cuno (n. Soleure, 1868 - m. Oschwand, Berna, 1961). 
Pictor elvețian. Se inițiază în pictură la Feldbrunnen, sub 
îndrumarea lui Frank Buchser, la Academia de Artă din 
München şi la Academia Julian din Paris (1889-1892). În 1892 
lucrează la Pont-Aven, în Franța, făcând parte dintre artiştii 
grupaţi în jurul lui Paul Gauguin . Preferinţa sa pentru culorile 
vii, pentru formele puternic desenate îl apropie de căutările 
grupului Die Brücke", înfiinţat la Dresda, ai cărui membri îl 


invită să expună împreună, în 1906. Alături de Ferdinand 
Hodler pune bazele „noii picturi elveţiene”, în care influenţele 
expresionismului” german întâlnesc o anumită preferinţă 
pentru păstrarea în imagine a unor naturi simboliste. 
Înclinarea temperamentală spre echilibru, spre o anumită 
disciplină compoziţională, în care elementele figurative îşi 
sporesc valorile simbolice, îl fac să nu împingă prea departe 
contrastele culorilor, să nu dezvolte dramatismul artei 
expresioniste. Experiențele din Germania şi din Franţa, 
contactul cu direcţii, grupări şi artişti din diferite centre 
europene îl fac deosebit de sensibil la fenomenul de continuă 
inovare a artei, devenind unul dintre promotorii artei moderne 
în ţara sa. 


Bibliografie: G.  Sandoz-Keller, Cuno Amiet: Les Années 
Symbolistes 1897-1902, Neuchâtel, 1988. 


Andreescu, Ion (n. Bucureşti, 1850 — m. Bucureşti, 1882). Pictor 
român. Din 1869 urmează Şcoala Naţională de Arte Frumoase 
condusă de Aman, devenind, în 1872, profesor la catedra de 
desen liniar şi caligrafie a Seminarului episcopal din Buzău. În 
1873 se transferă la Gimnaziul comunal „Tudor Vladimirescu”, 
apoi, în 1875, la Şcoala de meserii din aceeaşi localitate. La 
sfârşitul anului 1878 pleacă la Paris, frecventând cursurile 
Academiei libere Julian şi pictând, verile, la Barbizon (unde se 
întâlneşte cu Nicolae Grigorescu”) şi în alte aşezări rurale. O 
biografie ingrată, scurtă, desfăşurată sub semnul unei condiţii 
modeste şi al bolii, caracterizată mai degrabă prin absenţa 
evenimentelor, printr-o descoperire târzie a necesității 
exprimării artistice, a vocației, în sensul profund al cuvântului, 


dublează o operă nu numai importantă ca extensie, dar 
definitivă, matură, constituită fără ezitări şi tribulaţii. În 
Stejarul, una dintre capodoperele sale, regăsim întreaga emoție, 
patosul reţinut, temperat de melancolie al artistului. 
Compoziţia, bazată pe contrapunctul dintre masele solide ale 
vegetației şi cerul adânc, este dominată de verticala 
impunătoare a copacului. Mişcarea pe care diferenţele de cald 
şi rece ale tonurilor o imprimă materiei demonstrează o 
rafinată ştiinţă a construcţiei plastice. Fără ambitia de a nega 
ierarhii valorice şi cronologice, putem afirma că e primul pictor 
român cu adevărat modern, fiind în acelaşi timp unul dintre 
punctele de referinţă atunci când vorbim despre tradiţia artei 
noastre. „Printre pictorii români, cu siguranţă nu există 
personalitate mai atrăgătoare ca a lui Andreescu şi destin mai 
plin de înţelesuri ca al său. EL de fapt, a orientat definitiv arta 
românească.” Cuvintele acestea, aparţinând lui Jacques 
Lassaigne, unul dintre criticii de artă francezi care s-au ocupat 
cu pasiune şi interes de arta românească, ni se par a fi 
revelatoare pentru locul deţinut de Andreescu în dezvoltarea 
artei româneşti moderne şi, în egală măsură, pentru modul cum 
a pătruns marele pictor în circuitul valorilor europene. (Vezi 
fasiculul I, planşa 1) 


Bibliografie: G. Oprescu, Andreescu, Craiova, 1932; Al. 
Busuioceanu, Andreescu, Bucureşti, 1936; Radu Bodgan, 
Andreescu, vol. I, Bucureşti, 1969; Iulian Mereuţă, Andreescu, 
Bucureşti, 1972; Vasile Varga, Eleonora Costescu, Andreescu, 
Bucureşti, 1978. 


Anghel, Gheorghe D (n. Turnu Severin, 1904 — m. Bucureşti, 
1966). Sculptor român. După ce frecventează cursurile 


sculptorului Paciurea” la Şcoala de Arte Frumoase din 
Bucureşti, îşi definitivează formaţia la Paris (1924-1937). În 
perioada şederii sale la Paris, urmează un timp Şcoala de Arte 
Frumoase (profesor Antoine Injalbert), vizitează atelierul lui 
Brâncuşi” şi, în special, face studii în muzee şi expoziţii, fiind 
interesat de monumentele vechii arhitecturi şi sculpturi 
franceze. Din această perioadă (1929) datează bustul actorului 
de origine română Jean Yonnel, aşezat în foaierul Comediei 
Franceze, într-o serie ilustră de portrete. Gustul pentru formele 
riguroase şi expresive îi este alimentat de zestrea artistică 
românească primită prin lecţiile lui Paciurea, de patrimoniul 
cultural medieval francez regăsit, deopotrivă, în expresia 
directă, ca şi în preocupările artiştilor neoclasici şi în arta unor 
sculptori moderni ca Rodin, Bourdelle”, Maillol, Despiau.. 
Astfel de filiaţii culturale şi propria înţelegere a sculpturii îl vor 
face să evolueze pe un alt drum decât Brâncuşi. Anghel nu 
respinge experienţele impresionismului” în sculptură (Rodin), 
nici ale unor sculptori ce s-au dezvoltat pe această direcţie; nu 
consideră „impur” modelajul încărcat de senzaţii, „accidentul? 
formal provocat de expresia concretă a personajului 
reprezentat. Amestec de austeritate şi spontaneitate, operele 
sale au o atitudine solemnă - fie că e vorba despre reprezentări 
ale meditaţiei sau ale elanului eroic. Capodoperele sculpturii 
sale sunt statuile Cărturarul (Monseniorul Ghica), pictorul 
Theodor Pallady, Muzeul din Craiova, şi poetul Mihai Eminescu, 
Ateneul Român. Opera sculptorului este - după cum scria 
criticul Petru Comarnescu despre statuia dedicată lui Eminescu 

„congenială cu cea a poetului, prin aceleaşi aspirații 
umaniste...”. 


Bibliografie: Petru Comarnescu, Gh.D. Anghel, Bucureşti, 1966. 


Anghel, Gheorghe I. (n. Cluj, 1938). Pictor român. Absolvent, în 
1964, al Institului de Arte Plastice „N. Grigorescu” din Bucureşti, 
unde va deveni profesor. Expoziţii de grup: Expoziţia 
Tineretului, Varşovia, 1969; „Metafora”, Szczecin, 1971; 
Festivalul de la Cagnes-sur-Mer, 1974; Bienala de la Kosice, 
1978; „Extempora”, Piran, 1978; Bienala de la Alexandria, 1982; 
Bienala de la Valparaiso, 1983; „Sexul lui Mozart”, Bucureşti, 
1992; „Bisanzio dopo Bisanzio”, Veneţia, 1993. Distincţii: 
Premiul Festivalului „Metafora”, Szczecin, 1971; Premiul 
Academiei Române, 1983; Premiul Rafael, Italia, 1983; Premiul 
Uniunii Artiştilor Plastici din România, 1987; Marele Premiu al 
Republicii Moldova, 1994. Atras de posibilităţile de expresie ale 
unor tonalități de gri (griuri de roşu, griuri de albastru), 
pictorul realizează tablouri - îndeosebi peisaje — în care răzbat 
aluzii la realitatea observată. Aceste aluzii sunt uneori susținute 
de concreteţea pastei, alteori de formele integrate construcţiei 
plastice, forme ce au putere de expresie chiar dacă sunt reduse 
doar la conturul grafic. Există în pictura sa amintirea copilăriei 
petrecute în Delta Dunării — o obsesie a spaţiilor vaste, o nevoie 
de perspectivă largă, de orizonturi deschise, unde formele unui 
motiv (din lumea concretă, din mitologie etc.) se înscriu cu 
prestanţă, fără să anuleze acest maiestuos vid al spaţiului. 
Artistul se află în relaţii intime cu acest spaţiu, pe care şi-l 
apropie prin pictură, particularizându-l cu timbrul specific al 
sensibilităţii sale (ciclurile „Orizontală”, „Insula”). Uneori, 
pictura sa ne invită la un voiaj labirintic, în care nu întâlnim 
obişnuitele obstacole ale drumului, ci doar umbra 
minotaurului, fiinţă inocentă, sacrificată ritual, cumulând 
semnificaţii mitologice mai largi („Ilubirile unui centaur”). Din 
spaţiul mirific al Greciei vin şi alte ecouri, detectabile în 


ciclurile „Lecţia de singurătate”, „Triclinium pentru Melisa” etc. 
Nostalgiile vechii lumi egeene pot să însemne chipuri 
dezvăluite de timp sau fragmente de cuvinte greceşti, într-o 
permanentă recuperare arheologică. 


Bibliografie: Alexandra Titu, „Gheorghe I. Anghel”, în 13 pictori 
români contemporani, Bucureşti, 1983; Modest Morariu, 
Gheorghe I. Anghel, Bucureşti, 1987; Răzvan Theodorescu, 
Anghel, Bucureşti, 2008. 


Annus, Siim-Tanel (n. Tallinn, 1960). Artist estonian. După ce se 
iniţiază în atelierul lui Tonis Vint (1974-1978), studiază istoria 
artei la Universitatea Tartu (1979-1984). Participă cu lucrări de 
pictură şi grafică la expoziţiile: „New Art from Soviet Union”, St. 
Louis, Washington, 1976-1977; „Geometric Art”, Tallinn, 1978; 
„International Audio/Mail Art”, Stockholm, 1983; Bienala de la 
Ljubljana, 1983, 1985, 1987; „Structure/Metaphysics”, expoziţie 
itinerată în Finlanda şi Suedia, 1989-1991; „Myth and 
Abstraction”, Karlsruhe, 1992; „International Images”, 
Sewickley, Pennsylvania, 1992; „Biotopia”, Tallinn, 1995. În 
lucrările făcute cu mijloace tradiţionale urmăreşte jocul 
opacităţii şi transparenţei materialelor, prezenţa sensibilă a 
luminii şi instaurarea unor tensiuni ordonatoare (ciclul „Sky 
Cities”). Încă de la începutul anilor 1980 face experienţe în 
domeniul artelor alternative, optând în primul rând pentru 
performance”. De multe ori, astfel de performance-uri însoțesc 
şi amplifică semnificaţiile desenelor şi gravurilor pe care le 
aduce în cadrul unor expoziţii. 


Antes, Horst (n. Heppenheim, 1936). Pictor şi sculptor german. 
Studiază la Academia de Artă din Karlsruhe (1957-1959), cu 
HAP Grieshaber. Profesor la Academia de Artă din Karlsruhe 
(1965-1973) şi la Academia de Artă din Berlin (1967-1968). 
Expoziţii de grup: Carnegie International, Pittsburgh, 1964, 
1970; Premiul Marzotto, Valdagno, 1964, 1968; Documenta din 
Kassel, 1964; Bienala de la Tokyo, 1965; Bienala de la Veneţia, 
1966; „Pictori europeni de astăzi”, Paris, 1968; „Practica din fier 
şi oţel”, 1930-1970, Stuttgart, 1970; Trienala de la New Delhi, 
1971; Bienala de la Middleheim-Anvers, 1973; „De la Picasso la 
Lichtenstein”, Londra, 1974. Distincţii: Premiul de artă, 
Hanovra, 1959; Premiul Pankofer, Germania, 1959; Premiul 
André Malraux, Bienala de la Paris, 1961; Premiul Villa 
Romana, Florenţa, 1962; Premiul Guggenheim, New York, 1964; 
Premiul UNESCO, Bienala de la Veneţia, 1966; Premiul 
Marzotto-Europa, Valdagno, 1968. În centrul imaginii apar, de 
regulă, figuri umane, remarcabile prin laconismul şi forţa 
expresiei. Simplitatea desenului este subliniată de contraste 
violente ale culorilor. Acelaşi caracter frust şi aceeaşi pregnanţă 
vizuală au şi figurile sculptate. Chipurile poartă întotdeauna o 
sarcină simbolică. Cufundarea într-un spaţiu al purității, al 
candorii, îi apare artistului ca un gest necesar, singurul de 
natură să recupereze surprizele şi strălucirile din descoperirile 
făcute în copilărie. 


Bibliografie: Carlo Huber, Horst Antes — Bilder und Skulpturen, 
Zurich, 1967; Wolf Hermann, Antes, Rosenheim, 1976; B. Lutze, 
Horst Antes, Lithographen, Gütersloh, 1976; Horst Antes, 
Kunstmuseum Honnover mit Sammlung Sprengel, Bremen, 
Hanovra, 1983; D Brusberg, Horst Antes — Bilder und Blätter 
1960-1987, Berlin, 1988. 


Antik, Alexandru (n. Reghin, 1950). Artist român. A absolvit în 
1975 Institutul de Arte Plastice „lon Andreescu” din Cluj- 
Napoca. Participă la expoziţiile: „Reconstrucţia Mediului”, Cluj- 
Napoca, 1980; „Medium ’81”, Sfântu Gheorghe, 1981; 
„Postamen”, Budapesta, 1992; Simpozionul internaţional al 
artelor electronice, Helsinki, 1994; „Ex Oriente Lux”, Bucureşti, 
1993;  „Experiment”, Bucureşti, 1996, Cluj-Napoca, 1997; 
Festivalul de Performance „Surâsul Giocondei”, Chişinău, 1998; 
Bienala de la Veneţia, 1999; Festivalul de Artă Efemeră, 
Bucureşti, 1999; Festivalul de Performance Zona 3, Timişoara, 
1999. Interesat într-o primă etapă de mutaţiile suferite de 
limbajele vizuale, în perimetrul cărora caută noutatea formală, 
în special în domeniul obiectului, artistul optează apoi tot mai 
decis pentru diverse modalităţi ale artei alternative — acţiune", 
instalaţie”, instalaţie-video'”, performance“. Zona predilectă a 
explorărilor sale este fiinţa biologică, tratată la început ca o 
realitate obiectivă, sursă de experiment formal. Aceasta este 
premisa care îl conduce spre body-art. Momentul situării 
investigaţiei în propriul trup îi impune, ca o perspectivă foarte 
acută, relaţia subiect-obiect. El prospectează reacţiile trupului, 
posibilităţile lui perceptive, posibilităţile de adaptare la diverse 
experienţe, inclusiv tehnologice, şi funcţionarea sa în plan 
metaforic. 


Bibliografie: Ileana Pintilie, Acţionismul în România în timpul 
comunismului, Cluj-Napoca, 2000. 


Anuszkiewicz, Richard (n. Erie, Pennsylvania, 1930). Pictor 
american. Studiază la Universitatea Yale cu Albers (1950), artist 
format la Bauhaus“. Îşi leagă numele de constituirea, în 


deceniul al şaptelea, a artei optice (vezi Op-art). În 1963, el 
scria: „Lucrările mele sunt de natură experimentală şi se 
axează pe o cercetare a efectelor culorilor complementare de 
mare intensitate când sunt juxtapuse şi a schimbărilor optice 
care rezultă”. Opusă abstracţiei” lirice, expresionismului” 
abstract, ca şi curentului dominant în epocă, pop-art', opera sa 
îşi propune să redea ochiului perceptiile simple directe, 
rămânând totuşi în domeniul şocului vizual (nu prin motiv, ci 
prin lumină) presupus de o atmosferă saturată de reclamă (Plus 
invers, 1960; Diviziunea intensității, 1964 etc). 


Bibliografie: K. Lunde, Anuszkiewicz, New York, 1977. 


Apostu, George (n. Stănişeşti, Bacău, 1934 - m. Paris, 1986). 
Sculptor român. Absolvent al Institului de Arte Plastice „N. 
Grigorescu” din Bucureşti (1959), unde a studiat cu Ion Lucian 
Murnu şi Constantin Baraschi. Participă la: Bienala Tineretului, 
Paris, 1965; Salonul Tinerilor Sculptori, Paris, 1967, 1971; 
Bienala de sculptură în aer liber, Middelheim-Anvers, 1967; 
Bienala de la Săo Paulo, 1969; Bienala de la Veneţia, 1970, 1976. 
Realizează sculpturi în aer liber la Grenoble, 1967; Măgura, 
1970, 1975; Costineşti, 1972; Voroneţ, 1972; Balta Albă - 
Bucureşti, 1972. A fost prezent la simpozioane în: Ungaria 
(1973), Austria (1976) şi Japonia (1978). Distincţii: Premiul Ion 
Andreescu al Academiei Române, 1966; Marele Premiu al 
Uniunii Artiştilor Plastici din România, 1970. Este cel mai 
reprezentativ dintre sculptorii care, încă din primii ani ai celui 
de-al şaptelea deceniu, găseau în creaţia populară — îndeosebi 
sculptura în lemn sau piatră şi piesele de etnografie — 
temeiurile inovării stilistice, drumul spre modalităţi de expresie 


eliberate de seele şi convențiile unui realism îngust, 
academizant. Sculpturile sale au avut - chiar şi atunci când 
transferau, supradimensionându-le, elemente din industria 
ţărănească - un anumit sens polemic, marcând conceptual 
sensul descoperirii şi valorificării tradiţiilor. Unul dintre cele 
mai cunoscute cicluri ale sale, „Tatăl şi fiul”, constituie o 
prelucrare sculpturală a vechiului motiv al „arborelui vieţii”, 
starea de comunicare dintre elementul uman şi cel vegetal 
făcând posibilă reactualizarea mitului regenerării cosmice. Alte 
cicluri - „Laponele”, „Fluturi” - dezvoltă sugestii formale ale 
artefactului țărănesc, ale căror morfologii preiau în mod firesc 
datele naturii vii, logica creşterii spirituale a formei, simetriile 
zoomorfe şi antropomorfe. În ultimii ani, artistul a continuat să 
investigheze forma, în relaţia ei cu materia opacă şi densă a 
lemnului sau pietrei, dar într-un mod care face sensibilă acea 
dramă specific umană, în atingerea cu planul divinității (ciclul 
„Isus răstignit”). Sculptorul trece de la păgânismul evident al 
primelor sale lucrări, angajate în dialogul cu un fond ecumenic 
neolitic (la care se referă Mircea Eliade), care îl inspirase şi pe 
Brâncuşi, aducând tema fiului în aria de semnificaţii creştine. 
Eroziunea socială şi drama declinului biologic acţionează 
asupra regimului formal al sculpturilor sale — până atunci pline 
de vitalitate, implantate convex în spaţiu, cu o pondere 
jubilantă, macerând forma. Sculptura sa dobândeşte, în aceste 
condiţii, un accent expresionist”. 


Bibliografie: Octavian Barbosa, George Apostu, Bucureşti, 1968; 
Ionel Jianou, George Apostu, Paris, 1985; Ionel Jianou, Gabrielle 
Ionescu (eds.), Temoignages sur Apostu, Paris, 1987. 


Appel, Karel (n. Amsterdam, 1921 - m. Zurich, 2006). Pictor 
olandez. Studiază la Academia Regală din Amsterdam (1940- 
1943). Debutează sub semnul protestului împotriva exceselor 
geometrizante ale artiştilor grupaţi în jurul revistei De Stijř. În 
1948, Appel, Corneille” şi Constant pun bazele Grupului 
Experimental şi ale revistei Reflex, care promovau noi tendinţe 
artistice, cu intenţia de a opune influențelor pariziene valori 
proprii tendinţelor olandeze. Această atitudine manifestată şi 
de alţi artişti din ţările nordice a dus la apariţia grupului şi 
revistei Cobra (nume format prin alăturarea iniţialelor oraşelor 
Copenhaga, Bruxelles, Amsterdam). Appel ia parte la 
manifestările grupului Cobra” (Copenhaga, 1948; Liège, 1951; 
Copenhaga, 1973), ca şi la Bienala de la Săo Paulo, 1953; 
„Secession 1954”, Leverkusen, 1954; „Expresionism 1900-1955”, 
Mineapolis, 1955; Documenta din Kassel, 1964; „Portraits in 
Contemporary Art”, New York, 1969; „Humor, Satire, Irony”, 
New York, 1972. Distincţii: Premiul UNESCO la Bienala de la 
Veneţia, 1954; Premio Lissone, 1960; Premiul Guggenheim, 
1960. Negând linia dreaptă, unghiul drept, suprafeţele 
construite după principii geometrice, artistul lasă să 
izbucnească în imagine energiile nestăvilite ale fiinţei sale 
interioare. Materia intens colorată, bogată, acoperă asemenea 
unei mase incandescente câmpul reprezentării. Există o 
oarecare tentaţie a informalului”, dar artistul îi opune în mod 
programat un control, introducând, în mobilitatea tuşelor 
colorate, un principiu figurativ. Oricât de violente ar fi culorile 
şi gesturile cu care le aşterne pe pânză, ele ascultă de o forţă 
interioară care le orientează spre sugerarea unor figuri umane 
(Două figuri, 1958; Femei şi păsări, 1958). Nevoia secretă de a 
asigura coeziunea accentelor colorate se traduce în primul rând 


prin aluzia constantă la configuraţia simbolică a omului. 
Coloritul bazat pe raporturi tranşante se dovedeşte adecvat 
abordării unor genuri ca vitraliul şi decorația murală. 


Bibliografie: Karel Appel over Karel Appel, prefaţă de Albert 
Rikmans, Amsterdam, 1971; Hugo Claus, Karel Appel: Painter, 
New York, 1962; Appel: The Complete Sculptures, New York, 
1991; J.-F. Lyotard, Apple peintre. Geste et commentaire, Paris, 
1994; D. Kuspit, Karel Appel Sculpture. A catalogue Raisonnée, 
New York, 1994. 


Appropriation (apropriere, luare în posesie, însuşire, adecvare, 
adaptare). Termenul apare la sfârşitul anilor 1970, în contextul 
dezbaterilor privitoare la realism, la atitudinea faţă de 
realitatea concretă şi realitatea culturală. De pe aceste poziţii, 
actul creator se poate întemeia pe lectura şi însuşirea unor 
creaţii preexistente, apropriate prin repictare, redesenare, 
resculptare, refotografiere sau rescriere. Tendinţa obstinată 
spre orginalitate — atât de puternic acuzată de arta modernă -— 
este abolită, sursele unei noi creaţii alimentându-se, acum fără 
nici un complex, de la valorile patrimoniale. Punctul de plecare 
al acestei concepţii se află în programul noului realism (vezi 
Nouveau réalisme), în legătură cu care, în 1960, Pierre Restany 
nota: „Gestul aproprierii este agentul absolut al metamorfozei, 
catalizatorul revoluției privirii”. În tratamentul aplicat 
obiectului şi conceptelor culturale, regăsim, nuanţat, ceva din 
dadaism” şi din pop-art', cu deosebirea că aproprierea cultivă 
coerenţa şi demnitatea citatului. Pe o astfel de înţelegere a 
relaţiei cu opere preexistente, Mike Bidlo îşi însuşeşte tehnica 
lui Pollock”, „the Dripper”, iar Jeff Koons” transpune în oţel şi 


porțelan opere celebre şi obiecte kitsch din ambianța cotidiană. 
Alte exemple ne oferă Martial Raysse, Sherrie Levine, Richard 
Prince, David Salle, Julian Schnabel, Peter Schuyff, Braco 
Dimitrievi€ şi grupul român Euroartist (Graur, Bandalac”). 
Aproprierea se întâlneşte cu orientări ca Neo-Geo şi 
simulaţionismul'”, apărute la începutul anilor 1980. (Vezi 
fasciculul III, planşa 15) 


Archipenko, Alexander (Oleksandr Porfirovici Arhipenko) (n. 
Kiev, 1887 - m. New York, 1964). Sculptor ucrainean stabilit în 
Statele Unite. Studiază la Institutul de Artă din Kiev, după care 
se îndreaptă spre Paris (1908). Ajunge în capitala Franţei la 
scurtă vreme după ce Picasso” pictase Domnişoarele din Avignon 
(1907) — considerată prima operă propriu-zis cubistă” — şi într-o 
vreme în care Brâncuşi începea să dea la lumină opere 
reprezentative. Se împrieteneşte cu mulţi artişti care căutau 
forme noi de expresie, printre care Lâger'. Prin contopirea 
propriilor înclinații şi a ecourilor receptate în mediul artistic în 
care îşi desăvârşeşte formarea, el contribuie la dezvoltarea 
orientării cubiste în sculptură. Elementele figurilor umane sunt 
stilizate, reduse la forme geometrice ascuţite, desfăşurate în 
spaţiu după un anumit ritm (Mamă şezând, 1911; Femeie cu 
evantai, 1914 etc.). Despre Meciul de box (1913), Herbert Read va 
scrie mai târziu: „Obiectul devine o justificare pentru 
reprezentarea conceptului de mişcare în spaţiu”. În epocă, un 
reprezentant al artei futuriste”, Boccioni, făcând, într-o 
scrisoare din 1913, distincţia între cubism şi futurism, îi 
contesta mişcarea, considerând că „sculpturile lui Archipenko 
au căzut în arhaic şi în barbar”, că acestea nu tind spre 


„complexitate”, ci spre „simplicitate”. După 1914, Archipenko 
inaugurează seria intitulată „Medrano”, în care sunt cuprinse 
lucrări realizate într-o tehnică mixtă, prin folosirea lemnului, 
metalului, sticlei şi materiilor colorate. Sunt aşa-numitele 
„Sculpto-picturi”, o încercare de a şterge convențiile dintre 
genuri, de a crea o legătură între modalităţile de expresie în 
două dimensiuni cu cele în trei dimensiuni. În anii 1921-1923, 
artistul locuieşte la Berlin, stabilindu-se apoi în SUA. Activează 
ca profesor la Universitatea din Washington şi la fundaţia New 
Bauhaus din Chicago, înfiinţată de Moholy-Nagy. Din 1939 
conduce la New York o importantă şcoală de sculptură. O 
vreme, după 1924, a creat ciclul „Archi-picturi”, compoziţii 
cinetice” având la bază un sistem mecanic de mişcare a 
pânzelor pictate. Căutarea efectelor spectaculare ale unor astfel 
de sinteze între pictură şi sculptură îl conduc spre încadrarea 
semnificaţiilor operelor în cadrul unui „spirit decorativ” (Herta 
Wescher). 


Bibliografie: A. Archipenko and Fifty Art Historians, Archipenko 
— Fifty Creative Years, 1908-1958, New York, 1960; Alexander 
Archipenko, Moderne Galerie des Saarland Museum, 
Saarbrücken, 1986. 


Arghira (Alexandru Călinescu) (n. Bucureşti, 1935). Sculptor 
român. A absolvit în 1962 Institutul de Arte Plastice „N. 
Grigorescu” din Bucureşti, unde a studiat cu Medrea”. În 1983- 
1985 a obținut o bursă la Cité Internationale des Arts, Paris; în 
1990-1991, primeşte o bursă a oraşului Mannheim. Membru de 
onoare al Academiei de Artă, Madrid, 1991; membru al 
Grupului Logos, Galerie Sculptures, Paris, 1992. Participă la 


Bienala Internaţională de Sculptură, Fundaţia Pagani, Milano, 
1970; Bienala de la Ravenna, 1983; Salonul Independenţilor, 
Paris, 1984; Bienala de la Cannes, 1985; Salonul Fundaţiei 
Michelangelo, Corsica, 1985; Salonul Internaţional de Sculptură, 
Nisa, 1986; Expoziţia internaţională, Centrul Olimpic Seul, 1987; 
Salonul internaţional al sculpturii contemporane, Paris, 1991; 
Centrul Cultural al oraşului Madrid, 1991. A lucrat în 
simpozioanele Măgura, Buzău, 1979; Carrara, 1984; 
Lindabrunn, 1985; Seul, 1987; Madrid, 1991; Maalot, Israel, 
1995; Plovdiv, 2000. Distincţii: Medalia de aur a Federaţiei 
Naţionale a Culturii Franceze, 1985; Premiul pentru sculptură la 
Salonul Fundaţiei Michelangelo, 1985; Grand Prix, Salonul din 
Nisa, 1986; Premiul Uniunii Artiştilor din România, 1991. După 
o perioadă în care experimentează în cadrele sculpturii 
figurative, cu o directă implicare în realitatea umană, artistul se 
arată tot mai preocupat de analiza volumelor, înţelese în pura 
lor evoluţie formală şi în determinările spaţiale. Marcate tot 
mai vizibil de procese raţionale, formele îşi pierd detaliile 
pentru a păstra esenţa durabilă, aparţinând repertoriului 
geometric. Opțiunile sale sunt foarte bine ilustrate de lucrările 
realizate în simpozioane, unde structurile abstracte sau cele ce 
angajează repere obiectuale stabilesc raporturi armonice cu 
elementele natural preexistente. 


Arman (Armand Fernandez) (n. Nisa, 1928 - m. New York, 
2005). Artist francez. Studiază la Ecole des Arts Decoratif din 
oraşul natal (1946-1949) şi Ecole du Louvre (1950-1951). 
Debutează cu picturi suprarealiste”, trecând apoi printr-o fază 
abstractă” (1953). Expune în pavilioanele franceze de la 
Expoziţia mondială, 1967, de la Montréal, dar şi la: Bienala de la 


Veneţia, 1968; Documenta din Kassel, 1968; Târgul internaţional 
de la Osaka, 1970. Trăieşte la New York, petrecându-şi verile la 
Vence (Franţa). Din 1959 începe să fie atras de „acumulări” (vezi 
Accumulation) — asamblaje (vezi Colaj) din materialele cele mai 
banale pe care le oferă experienţa zilnică: cutii de conserve, 
sticle, ceasuri defecte, cartuşe, tăieturi de ziare, gunoaie, ţigări, 
roţi etc. Este unul dintre fondatorii mişcării nouveau réalisme“ 
(1960), dirijată de criticul Pierre Restany, dovedind o acută 
percepţie a societăţii de consum, surprinsă până la limitele 
dizgraţiei şi refuzului. Gestul artistului, ca şi elementele cu care 
operează, pendulează între ironie şi denunţare, dialogul cu 
ambianța sufocată de artefacte fiind abordat de pe poziţii 
active. Colaborează în 1967 cu uzinele de automobile „Renault”, 
creând o serie de „Art-Industry”, imagini care citează, într-o 
manieră apropiată de viziunea curentului pop-art”, diverse 
obiecte concrete. Uneori concepe lucrări monumentale 
destinate spaţiului public: sculpturile Long Term Parking, 1982; 
Paris, L'Heure de tous şi Consigne à vie, 1985; decorația murală A 
ma jolie, pentru Muzeul Picasso din Antibes. 


Bibliografie: Henry Martin, Pierre Restany, Arman, Paris, New 
York, 1974; Arman: Couleurs, catalog, Galerie Pieters, Knokke — 
Zoute, 1977; Arman, Parade der Objekte. Rerospektive 1955-1982, 
Hanovra, 1982; B. Lamarche-Vadel, Arman, Paris, 1987; Donald 
Kuspit, Monochromie Accumulations 1986-1989, Stockholm, 
1990; Jean-Michel Bouhours (ed.), Arman, catalog, Centre 
Georges Pompidou, Paris, 2010. 


Armitage, Kenneth (n. Leeds, 1916 - m. Londra, 2002). Sculptor 
englez. Între anii 1934 şi 1937 studiază la College of Arts din 


Leeds, apoi la Slade School of Arts din Londra (1937-1939). 
Participă la Bienalele de la Veneţia din 1952 şi 1958 şi la Bienala 
de la Săo Paulo din 1957. Câştigă concursul pentru monumentul 
celor dispăruţi în război din oraşul Krefeld. Fără a fi evidentă în 
tematica abordată, influenţa anilor de război îl marchează. Un 
anumit dramatism, ca şi obstinaţia cu care reprezintă grupuri 
de personaje vorbesc despre această experienţă de neşters. 
După război (între 1946 şi 1956) conduce secţia de sculptură la 
Bath Academy of Art. Face parte din acea direcţie a sculpturii 
secolului XX care caută să transfigureze realul — căutat mai ales 
în figura umană — să ajungă la un adevăr de dincolo de 
aparente, la o realitate interioară, fără  artificiile 
suprarealismului”. E nevoia regăsirii forţei simbolice a 
reprezentării, dar a unei forţe simbolice care să nu fie datorată 
anecdoticului, ci tratării plastice, demers nu lipsit de dificultate. 
Apropiat ca viziune — nu neapărat şi ca soluţii — de Chadwick”, 
Butler”, Giacometti”, Marini, Fritz Koenig şi, în oarecare 
măsură, de Moore, el îşi găseşte modalitatea proprie de 
exprimare a tensiunii şi neliniştii interioare în acele „grupuri- 
plăci”, din care se desprind elementele dinamice ale unor 
fragmente umane (capete, braţe, picioare), acroşând spaţiul şi 
anunțând că în masa de materie implantată în spaţiu pulsează 
o viaţă, se petrece un eveniment. Suprafeţele atacate de spaţiu 
şi aceste accidente formale, fragile şi elocvente conferă 
sculpturilor ritm, complexitate formală şi dramatism (Grup 
mergând, 1951; Personaje în vânt, 1951; Familie la plimbare, 
1951; Grup aşezat ascultând muzică, 1952). În lucrările din 
ultima perioadă devine vizibilă o tendinţă de a mări volumul, 
ponderea materială a sculpturii păstrând acea notă de 
expresionism” discret, lipsit de violenţă, care îi este 


caracteristică (Figură zăcând pe o parte, 1958; Figură-lespede, 
1961). 


Bibliografie: Kenneth Armitage, Arts Council, Londra, 1972-1973; 
Kenneth Armitage - sculpture et desins 1948-1984, catalog, 
Artcurial, Paris, 1985. 


Armleder, John (n. Geneva, 1948). Pictor elveţian. A studiat la 
Fcole des Beaux Arts, Geneva (1970-1974). Expoziţii de grup: 
Bienala de la Veneţia, 1986; Musée d'Art Moderne de la Ville de 
Paris, 1987; „Wiener Secession”, Viena, 1993; Kunsthalle, Baden- 
Baden, 1998; „Frieze”, The Institute of Contemporary Art, 
Boston, 1999; „Artspace”, Auckland, Noua Zeelandă, 1999. 
Apropierea sa de mişcarea Neo-Gen se datorează apelului 
constant la citatul obiectual sau cultural. Discursul său, 
patronat de principii raţionaliste, se realizează prin asocierea 
unor tablouri evocând programul abstracţiei geometrice şi a 
prelucrărilor sintetice ale unor piese de mobilier. Monocromia 
picturilor, pe de o parte, şi formele sever delimitate ale 
mobilierului, pe de altă parte, trădează o clară orientare 
minimalistă” care nu stinge emoția, ci o purifică, trecând-o într- 
o ordine conceptuală”. 


Bibliografie: John M. Armleder: Furniture Sculpture 1980-1990, 
Musée Rath, Geneva, 1990; John Armleder, Wiener Secession, 
catalog, Viena, 1993. 


Armory Show (Expoziţia de la Arsenal). Cu acest titlu a intrat în 
istoria artei Expoziţia internaţională de artă modernă deschisă 
în 1913 în clădirea vechiului arsenal al Regimentului 69, de pe 
Lexington Avenue, New York. Expoziţia de la Arsenal 


(organizată de Asociaţia pictorilor şi sculptorilor americani) şi-a 
propus să atragă atenţia asupra creaţiei originale americane, în 
confruntare cu arta europeană. În perioada de dinaintea 
Expoziţiei de la Arsenal crescuse numărul manifestărilor ce 
cuprindeau lucrări semnate de artişti americani, între care se 
numărau reprezentanţi ai artei tradiţionale, unii artişti aflaţi 
explicit sub influenţa europeană, precum şi propuneri mai noi, 
cum ar fi realismul grupului intitulat Cei opt (vezi Ashcan 
School), a cărui primă expoziţie avusese loc în 1908. În ceea ce 
priveşte contactul cu arta europeană, sunt de semnalat 
expoziţiile deschise de fotograful Alfred Stieglitz, în Galeria 
„291” (Bodin şi Matisse”, 1908; Toulouse-Lautrec”, 1909; 
Vameşul Rousseau“, 1910; Picabia”, 1913 etc.). Expoziţia de la 
Arsenal dezvoltă astfel de iniţiative, prezentând o amplă 
selecţie de pictură, sculptură şi grafică — în total, 1.600 de 
lucrări, dintre care peste 1.200 ale autorilor americani. Au fost 
expuse opere ale expresioniştilor” (Munch etc.), ale unor artişti 
impresionişti”, postimpresionişti, începând cu Gauguin, Van 
Gogh, C&zanne', ale neo-impresioniştilor” Seurat' şi Signac', ale 
foviştilor” Matisse”, Derain, Marquet, Friesz, Dufy, ale 
simboliştilor (Puvis de Chavannes, Odilon Redon') sau din 
gruparea Les Nabis* (Bonnard', Vuillard, Denis), ale 
cubiştilor” Picasso”, Braque, Lâger, Gleizis, Picabia, 
Duchamp“. Erau expuse de asemenea opere ale unor artişti din 
grupările Die Brücke, Der Blaue Reiter” (germanul Kirchner“, 
rusul Kandinsky” ş.a.), ale românului Brâncuşi”, ale italienilor 
Boccioni', Carră” ş.a. Expoziţia, deschisă mai întâi la New York, 
apoi la Chicago şi Boston, a trezit comentarii înflăcărate şi 
contradictorii. Dacă la Chicago, de pildă, Matisse şi Brâncuşi 


erau sărbătoriţi de studenţii de la Institutul de Artă, publicaţia 
American Art News a organizat un concurs pentru descoperirea 
nudului în tabloul futurist” Nud coborând o scară de Marcel 
Duchamp (concurs menit de fapt să sublimeze începutul de 
disoluţie a realului în imagine). Succesul expoziţiei, pe planul 
trezirii interesului pentru arta americană şi, desigur, pentru 
arta europeană, a fost real. În această perioadă se pun bazele a 
numeroase colecţii şi muzee de artă modernă şi contemporană. 
Influențele europene, devenite mai pregnante pentru o bună 
bucată de vreme, se produc odată cu o mai decisă activare a 
artiştilor autohtoni, conturându-se treptat o direcţie realistă a 
reprezentării „scenei americane”. (Vezi fasciculul I, planşele 5, 
9, 13, 14, 20, 21, 23, 28, 30, 37, 43, 45) 


Bibliografie: M.W. Brown, The Story of the Armory Show, New 
York, 1963; E.H. Dwight, Armory Show, 50-th Anniversary 
Exhibition 1913-1963, New York, 1963. 


Arp, Hans (Jean) (n. Strasbourg, 1886 - m. Basel, 1966). Sculptor 
şi pictor francez. Studiază la Şcoala de Artă Decorativă din 
oraşul natal (1904), Şcoala de Artă Decorativă din Weimar 
(1905-1907), Academia Julian din Paris (1908). În 1911, la 
München, se întâlneşte cu Kandinsky” şi cu ceilalţi membri ai 
grupării Der Blaue Reiter” (Călărețul albastru), cu care va 
expune în anul următor. Colaborează, începând din 1913, la 
revista berlineză Der Sturm . La Paris, în 1914-1915, face 
cunoştinţă cu Picasso”, Max Jacob, Modigliani”, Apollinaire, soţii 
Delaunay”. La Zürich o cunoaşte pe Sophie Taeuber”, cu care se 
va căsători în 1922. Ia parte la înfiinţarea mişcării Dada” din 
Zürich (1916-1919), participând apoi împreună cu Max Ernst la 


activitatea grupului dadaist din Köln (1919-1920). Din această 
perioadă datează colaje”, picturi în ulei şi primele reliefuri 
abstracte” în lemn. În 1930, comentând amintirile sale dadaiste 
într-o poetică suprarealistă”, începe seria de „hârtii sfâşiate”, iar 
mai târziu de „hârtii boţite”. În anii 1931-1932 începe să lucreze 
sculpturi în trei dimensiuni. Aderă tot atunci la grupările Cercle 
et Carré şi Abstraction-Cr6ation” din Paris. După război, 
execută reliefuri şi sculpturi monumentale pentru Graduate 
Center de la Universitatea Harvard (1950), Centrul universitar 
din Caracas (1953), Clădirea UNESCO din Paris (1957), Institutul 
Politehnic din Brunswick (1960), Biblioteca Universităţii din 
Bonn (1961). Distincţii: Marele Premiu pentru Sculptură la 
Bienala de la Veneţia, 1954; Premiul Carnegie, 1964. În 
sculpturile sale, Arp urmăreşte o maximă puritate a volumelor, 
stilizându-le, degajându-le de orice detalii, pentru a le sublinia 
structura. Motivele sculpturilor aparţin geometriei, dar citează, 
într-o ambiguitate intenţionată, sugestii din formele rocilor şi, 
mai ales, ale corpului uman. Organicitatea sculpturilor sale 
vădeşte un interes permanent pentru problematica umană, 
dincolo de variatele sale legături cu orientarea spre arta 
dadaistă, suprarealistă sau abstractă. Seriile sale de torsuri, cu 
volume şlefuite îndelung, ceea ce face ca structura monolitică 
să nu apară greoaie, continuă în fond o mai veche preocupare 
pentru această reprezentare, înţeleasă ca sumă a perfecțiunii, a 
idealurilor de armonie. Arp elimină detaliile, suprastructura 
decorativă — atât de prezentă în Art Nouveau —, reuşind ca 
printr-o acuratețe a volumului, printr-o organizare accentuat 
raţională să pună în lumină graţia formelor organice şi să evite 
impresia de uscăciune pe care o putea aduce excesiva stilizare. 
În epocă, el s-a manifestat şi ca poet şi scriitor (volumele Der 


Pyramidenrock, 1924; Des taches dans le vid, 1937; Poèmes sans 
prénoms, 1941; Le Siege de Pair, 1946; Le voilier dans la forêt, 
1957; L'Ange et la Rose, 1965). Remarcăm eseurile Les Ismes de 
Part, 1925, scrise împreună cu El Lisiţki . 


Bibliografie: Carola Giedion-Welcker, Hans Arp, Stuttgart, New 
York, 1957; Michel Seuphor, Jean Arp, Paris, 1961; Giuseppe 
Marchiori, Arp, Milano, 1968; Ionel Jianou, Jean Arp, Londra, 
1968; Jean Arp, catalog, Musée de Strasbourg, Musée d'Art 
Moderne de la Ville de Paris, 1986; Serge Fauchereau, Arp, 
Barcelona, 1988. 


Ars. Grup artistic lituanian apărut în 1932, într-un moment 
când mişcările europene de avangardă erau în plină 
desfăşurare, iar dinspre zona sovietică se manifestau presiunile 
realismului socialist. În catalogul primei ediţii, ce a avut loc la 
Kaunas, se publică manifestul grupării semnat de Galdikas, 
Gudaitis, Jonynas, Kulakauskas,  Mikkenas, Smulevicius, 
Stepanovicius şi Vizgirds. Sentimentul începutului este adânc 
resimţit: „Pe terenul viran şi paraginit în mod dureros apărem 
noi (...). După cinci veacuri împlinite nimerim din nou în 
cursele puternice ale culturii popoarelor europene. Privind în 
jur, observăm că arta noastră este ucisă de lipsa unor căutări 
artistice autentice şi de imitarea unor forme de mult uzate”. 
Arta care, sperau membrii grupului, trebuie să se facă are 
menirea să exprime adevărul „meleagului natal”, în condiţiile 
în care se recunosc „cuceririle formale ale artei contemporane”. 


Art Deco. Mişcare artistică, prevalent decorativă, care prezintă 
în deceniul al treilea al secolului XX o actualizare a valorilor 


promovate de Art Nouveau, până la afirmarea direcţiei 
raţionaliste, funcționaliste, promovate de Şcoala Bauhaus” şi 
international style”. Mişcării i se mai spune Stil 1925, în 
legătură cu Expoziţia internaţională a artelor decorative 
moderne deschisă la Paris în acel an. Refuzând apropiatele 
excese funcționaliste, care vor amenda drastic orice încercare 
de decor, de sarcină suprastructurală, adepţii mişcării Art Deco 
scriau în catalogul expoziţiei din 1925: „un obiect util trebuie să 
fie decorat”, înțelegând că această decorație preia o însemnată 
sarcină afectivă, un mesaj artistic ireductibil. Sursele decorului 
propus de reprezentanţii Art Déco se află în producţia 
Atelierelor vieneze (Wiener Werkstătte), în programul propus 
de Deutscher Werkbund”, în spaţiul artistic francez, în care 
evoluau baletele ruse" ale lui Diaghilev, ca şi în Italia, unde era 
activ Officine Grafiche Ricordi, apărea revista Risorgimento 
grafico şi se deschidea prima Bienală de arte decorative, în 
1923, la Milano. 


Bibliografie: P. Maenz, Art Deco 1920-1950, Köln, 1974. 


Art Nouveau. Mişcare artistică marcând sfârşitul secolului al 
XIX-lea şi începutul secolului XX (1890-1910). Denumirea sub 
care s-a afirmat în diverse ţări derivă din tipul de ornament 
specific: liniar-vegetal, ca în Italia, Belgia şi Franţa (stile floreale 
în Italia; stil „coup de fouet” sau Paling Style, în Belgia; stil 
„nouille” în Franţa), sau liniar-abstract, ca în Austria şi Scoţia; 
din numele unor personalităţi legate de afirmarea curentului 
(stil Guimard, în Franţa; stil Tiffany, în SUA); sau desemnează 
programul său novator, ca în Franţa (Art Nouveau), Germania 
(Jugendstil*), Austria (Secession*), Anglia (Modern Style*), Italia 


(Stile Liberty), Spania (Modernismo) etc. Art Nouveau a fost în 
multe cazuri tratată ca un stil exclusiv decorativ, datorită 
caracterului său pregnant ornamental, preocupării pentru linie 
şi suprafaţă ca mijloace de exprimare plastică, neglijându-se 
contribuţia însemnată adusă la revoluţionarea diverselor 
domenii ale artelor vizuale — pictură, sculptură, arhitectură, 
arte aplicate. Momentul 1900 propune, după ani de eclectism, o 
sinteză stilistică ce se prelungeşte asupra întregului mod de 
viaţă, printr-o preocupare coerentă şi sistematică pentru 
mediul ambiant citadin. Stil contradictoriu şi uneori pândit de 
excese, el are meritul de a deschide, în acelaşi timp, perspective 
de afirmare unor şcoli naţionale (finlandeză, scoțiană, spaniolă, 
maghiară, română etc.), bazate pe valorificarea elementelor 
ornamentale şi simbolice tradiţionale, ca şi unor eforturi de 
elaborare a unui stil internaţional (vezi International Style), 
dominat de câteva caractere definitorii atât în planul realizării 
vizuale (bidimensionalitate, expresivitate liniară, dinamism), 
cât şi în planul concepţiei. Aici, paradoxal, se îmbină primele 
tendinţe funcționaliste cu caracterul romantic al gândirii 
simboliste”. Marile expoziţii organizate în perioada de înflorire 
a mişcării au avut scopul şi meritul de a oferi loc de afirmare 
originalității naţionale a participanţilor şi de a facilita 
instaurarea spiritului internaţional. Pe teritoriul acestei mişcări 
găsim originile unor noi domenii de preocupare, ca designul, 
despre care nu s-ar fi putut vorbi fără aportul fundamental al 
unor grupări (Arts and Crafts”, condusă de William Morris; 
Şcoala de la Glasgow, condusă de Mackintosh'; mişcările 
belgiană şi germană impulsionate de Van de Velde”, ce au pus la 
baza creaţiei lor ideea legăturii dintre social şi artistic, 
considerând esteticul un factor de intervenţie în viaţa 


cotidiană). Deşi cele mai evidente elemente după care 
caracterizăm o arhitectură „stil 1900” sunt, în primul moment, o 
anumită expresie generală de mişcare pe care o dă fațadelor 
decorația liniară (o decorație ce transferă spiritul baroc - 
prelungit de şcolile istorice - într-un „baroc liniar”, ca în 
Atelierul Elvira de August Endell, Glasgow School of Art de 
Mackintosh), repertoriul de motive tipice (ove, valuri, scoici, 
flori stilizate, ferestre asimetrice), acum se fac resimtite 
preocupările pentru compartimentarea elastică şi funcţională a 
spaţiului interior, pentru confort (în construcţii ca Kelmscott 
Manor şi Red House de W. Morris, Hotel Solvay de Victor 
Horta”, casa Low din Bristol de Stanford White, Studioul din 
West Kensington de Ch. Voysey — şi exemplele se pot înmulţi). 
Alte caracteristici ale acestei arhitecturi sunt deschiderea spre 
exterior — relaţia între spaţiul privat şi spaţiul social exprimată 
în structura planului şi în concepţia urbanistică; apariţia unei 
arhitecturi specializate, ca interpretare şi dezvoltare a spaţiului, 
pentru funcţii tip (supermagazine ca acela construit de Tietz la 
Berlin; clădiri oficiale ca Maison du Peuple a lui Horta, la 
Bruxelles; clădiri administrative impunătoare de tipul celor 
construite de arhitecţii Şcolii din Chicago). Tot în această 
perioadă arhitecții europeni se confruntă cu apariţia 
construcţiilor industriale de mari proporţii; fără realizările 
unor arhitecţi ca Hans Poezlig, James Bogardus sau Behrens”, 
fără planuri ca ale lui Garnier”, ar fi dificil să ne imaginăm 
evoluţia rapidă a construcţiilor de acest tip spre o expresie 
plastică definitorie şi spre perfecțiunea utilitară, aşa cum le vor 
realiza arhitecții şcolilor funcționaliste. Apariţia noilor 
materiale de construcţie, ca fierul, betonul, sticla (legate de 
numele unor ingineri şi arhitecţi ca Dutert, Contamin, Eiffel”, 


Labrouste), deschide perspective noi atât pentru 
compartimentarea sau supradimensionarea spaţiului interior, 
pentru rezolvarea unor aspecte ale tehnicii de construcţie, cât şi 
pentru rezolvarea plastică a expresiei arhitectonice, permiţând 
fluiditatea suprafeţei, jocul nervurilor evidente, transparenţa 
carcasei arhitecturale, ceea ce înseamnă transformarea unei 
arhitecturi de mase, a unei arhitecturi sculpturale, într-o 
arhitectură de structuri şi suprafeţe permeabile privirii. 
Numeroase sunt consecinţele pe care această transformare le-a 
avut asupra modului de lecturare a operei arhitectonice. 
Tensiunea spre confort, spre raționalitatea funcţională a 
obiectului — care nu merge însă, ca în şcolile puriste de după 
1920, până la renunţarea la valorile simbolice şi sentimentale şi 
mai ales la aluziile la universul natural - o regăsim şi în 
propunerile de mobilier, tapiserie (care îşi regăseşte valoarea 
bidimensională specifică), în obiectele uzuale şi decorative de 
tot felul, în creaţia vestimentară. Obiectele de sticlă, ceramică şi 
metal (devenite celebre în Franţa cu Galle, în Anglia cu W. 
Crane, McMurdo şi W. Morris, în Scoţia cu Grupul Celor Patru), 
tapiseriile şi tapetele (ale lui Ch. Voysey şi W. Morris), piesele de 
mobilier (ale lui Van de Velde, Burne-Jones, Ch. Voysey sau 
Gaudi”) populează interioarele construcţiilor 1900 cu elemente 
ce prelungesc şi menţin o atmosferă unică, un spaţiu fără fisură. 
Această atmosferă a epocii o regăsim la nivelul tiparului de 
carte şi publicaţii, al afişului, al decorului de teatru. Decorația 
abundentă, cel mai adesea liniară, plină de exuberanţă, 
lunecând ambiguu între nevoia de abstractizare” (pe care orice 
tratare bidimensională o are faţă de concreteţea vizată de iluzia 
tridimensionalităţii), uneori excesivă, plină de aluzii alegorice 
şi care, în cazul şcolilor provinciale, degenerează în kitsch, 


rămâne uneori dominanta acestui stil, în care mariajul între 
reveria simbolistă”, estetismul aristocrat şi spiritul democratic 
şi functionalist se îmbină profund şi rafinat. Pentru pictură, 
aportul Art Nouveau nu este, de asemenea, neglijabil dacă ne 
gândim că în estetica sa se regăsesc idealurile promovate de 
nabişti , că Gauguin” îi anticipează principiile (cu cultul său 
pentru bidimensional, pentru forma închisă, pentru conturul 
grafic pregnant, pentru încărcătura simbolică), că de ea se leagă 
numele unor artişti ca Gustav Klimt", Aubrey Beardsley, Toor şi 
că pictori ca Toulouse-Lautrec” şi Pierre Bonnard îi aparţin ca 
mod de exprimare. Faptul că acest stil s-a dovedit, pe de altă 
parte, unul dintre cele mai fertile teritorii pentru kitsch, că a 
generat creaţii deplorabile, precum cele ale lui Alexander 
Jacques Chanton, Louis Lardalle, J.A. Rochegrosse, în domeniul 
picturii, expresii ale gustului burghez, ca şi o întreagă avalanşă 
de obiecte decorative dintre cele mai îndoielnice, împingând 
valorile stilului spre grotesc, dincolo de aspectul negativ, de 
compromiterea unui curent cu adevărat important, dovedeşte 
în fond marea audienţă pe care creaţiile artiştilor de la 1900 au 
găsit-o la marele public, puterea de pătrundere a valorilor puse 
în circulaţie de ei, intuirea unor necesităţi reale ale celor mai 
diverse clase sociale. (Vezi fasciculul I, planşele 4, 8, 10, 17, 18, 
19, 22, 25, 26) 


Bibliografie: Stephen Tschudi-Madsen, Sources of Art Nouveau, 
New York, 1956; Maurice Rheims, LArt 1900. Arts et metiers 
graphiques, Paris, 1965; N. Pevsner, Les sources de larchitecture 
moderne et du design, Paris, 1961; Robert Schmutzler, Art 
Nouveau. Jugendstil, Stuttgart, 1962; M. Constantine, P. Seltz, Art 
Nouveau, New York, 1964; Elizabeth Aslin, The Aesthetic 
movement - prelude to Art Nouveau, Londra, 1969; Phillipe 


Julian, The Triumph of Art Nouveau, Londra, 1974; Alistair 
Mackintosh, Symbolism and Art Nouveau, Londra, 1975. 


Arta. 1. Asociaţie care pe parcursul unui deceniu (1937-1947) a 
militat pentru organizarea în România a unor manifestări de 
înalt nivel artistic în care publicul iubitor de artă să cunoască 
nemijlocit realizările creatorilor din epocă, iar tinerii artişti, 
acceptaţi să expună alături de prestigioşi maeştri, să-şi 
sporească exigenţele proprii. Membrii fondatori ai Asociaţiei 
Arta au fost Dărăscu , Leer, Petraşcu , Ştefan Popescu, Steriadi” 
şi Eustațiu Stoenescu, cărora li s-au alăturat apoi Catargi, 
Lucian Grigorescu”, Jalea”, Alexandru Padina, Ressu. Prin 
calitatea manifestărilor, Asociaţia Arta reprezintă înainte de 
toate un act de conştiinţă al unei foarte înzestrate generaţii de 
creatori, care au marcat evoluţia artei româneşti în prima parte 
a secolului XX. 

2. Societate cu o activitate scurtă (1909-1911), înfiinţată de 
fotograful artistic Schwartz, care îşi propunea să ofere un 
spaţiu permanent de expunere şi afirmare pentru „arta 
modernă”. La prima expoziţie a societăţii, în ianuarie 1910, 
participau, între alţii, Luchian”, Petraşcu, Pallady”, Constantin 
Artachino, Artur Verona, Cecilia Cuţescu-Storck, Rodica Maniu, 
Nicolae Vermont, Ipolit Strâmbu. Manifestările aveau loc lunar. 
Aici au mai expus Steriadi, Theodorescu-Sion', Arthur Segal, 
Ressu, Samuel Mitzner”, Brâncuşi . Poziţia Societăţii Arta este 
clar sintetizată de Petre Oprea, care consideră că aceasta „a tins 
să popularizeze şi să polarizeze în jurul ei toate talentele 
înnoitoare ale plasticii româneşti la vremea respectivă”. (Vezi 
fasciculul I, planşa 34, şi fasciculul II, planşa 8) 


Bibliografie: Petre Oprea, Societăți artistice bucureştene, 
Bucureşti, 1969. 


Arta Română. Societate artistică activă între anii 1918 şi 1928. 
În 1918, un grup de artişti care au trăit nemijlocit experienţa 
dramatică a războiului au hotărât, la Iaşi, să nu ia parte la 
manifestările Tinerimii Artistice”, nici la saloanele oficiale, ci să 
expună împreună, în cadrul unei noi asociaţii — Arta Română. 
Membrii fondatori au fost Tonitza”, Ştefan Dimitrescu, I. 
Ştefănescu, Dărăscu', Theodorescu-Sion, Ionescu Doru, Alexis 
Macedonski, Oscar Han, Traian Cornescu şi Ressu”. Principalul 
scop era încurajarea dezvoltării valorilor naţionale pe întreg 
teritoriul României. După o primă manifestare la laşi, Arta 
Română deschide mai multe expoziţii în ţară şi se bucură de 
participarea multor artişti de vază, printre care: Brâncuşi , 
Paciurea”, Pallady, Iserř, Ghiaţă”, Steriadi', Şirato', Iorgulescu- 
Vor, Medrea”, Jalea, Nina Arbore, Maxy, Catul Bogdan, 
Catargi”, Anastase Demian, Mihăilescu” ş.a. Acoperind primul 
deceniu al perioadei interbelice, activitatea Societăţii Arta 
Română contribuie substanţial la clarificările din viaţa 
culturală, la lansarea unor creatori importanţi pentru istoria 
artei româneşti în această epocă. (Vezi fasciculul I, planşa 39, şi 
fasciculul II, planşele 8, 9) 


Bibliografie: Petre Oprea, Societăți artistice bucureştene, 
Bucureşti, 1969. 


Artă abstractă. Denumire pe care, începând cu al doilea 
deceniu al secolului XX, şi-o revendică o serie de tendinţe, de 
grupări, de creaţii — în general diverse, succedându-se nu fără o 


anumită atitudine combativă  - Care, asemenea 
impresionismului”, au la bază un protest împotriva 
academismului şi naturalismului, îndepărtând din imaginea 
plastică elementele lumii vizibile şi aşezând în locul lor un 
sistem de semne, linii, pete, volume ce exprimă, în formă pură, 
acţiunea raţionalităţii şi sensibilităţii umane. Plecând de la 
ideea că arta plastică, arhitectura sau muzica sunt prin 
excelenţă abstracte — ele presupunând în acelaşi timp o sumă 
de legături cu realul şi fiind de regulă acceptate drept 
construcții, ansambluri controlate de logică sau afectivitate — 
primii artişti atraşi de abstracţionism „ascultă? impulsurile 
lirice, manifestându-şi, cu un sentiment de eliberare apropiat 
de  pornirile romantice, impresiile, întreaga încărcătură 
emoţională. Este de fapt momentul de început, când viaţa 
artistică agitată a secolului XX este pusă în faţa unor imagini 
nonfigurative, a unor imagini ce nu conţin date din lumea 
obiectuală. Arta abstractă apare aproape simultan în mai multe 
ţări europene, în preajma anului 1910. Memoria publică reţine 
- semnificativ pentru felul contradictoriu, anecdotic, în care se 
vor accepta diverse propuneri ale artei abstracte — o întâmplare 
povestită în 1913 de Kandinsky în însemnările sale. 
Întorcându-se la atelierul său din Miinchen după o zi petrecută 
la studiu în mijlocul naturii, a avut surpriza să descopere un 
tablou necunoscut ce exercita, în lumina crepusculară, o vrajă 
ciudată asupra lui. În tablou n-a recunoscut nici una dintre 
formele lumii vizibile; era un asamblaj de pete de culoare; un 
limbaj secret, asemănător muzicii, părea să izvorască din acea 
pânză care, până la urmă, s-a dovedit a fi una dintre propriile 
sale lucrări figurative, răsturnate din întâmplare. Revelația 
posibilităţilor noi de expresie — concretizate curând într-o serie 


de „Improvizaţii” - a făcut obiectul unui amplu şi celebru 
studiu — Spiritualul în artă —, care a contribuit la afirmarea artei 
abstracte. Termenul abstract este mult prea general, folosirea sa 
pendulând între accepţii extremiste, întreaga artă fiind 
considerată abstractă (ca rezultat al procesului de abstragere a 
realităţii în imagine) sau, dimpotrivă, concretă* (opera existând 
ca o realitate în sine). În 1930, Van Doesburg” introduce 
sintagma artă concretă, părându-i-se absurd să numească 
abstractă o creaţie artistică ce are o existenţă concretă. „Pictură 
concretă, şi nu abstractă”, scrie Van Doesburg într-un Manifest 
al artei concrete, „pentru că nimic nu este mai concret, mai real 
decât o linie, decât o culoare, decât o suprafaţă. Sunt, într-un 
tablou, o femeie, un arbore, o vacă elemente concrete? Nu - o 
femeie, un arbore, o vacă sunt concrete în cadrul naturii, dar în 
cadrul picturii ele sunt mai abstracte, mai iluzorii, mai vagi, 
mai speculative decât un plan sau o linie”. Sintagma artă 
concretă va fi preluată de Bill“ („Konkrete Kunst”, Werk, nr. 8, 
1938) şi va fi folosită şi de Kandinsky într-un articol dedicat 
artei abstracte în 1938, cunoscând o deosebită utilizare în 
perioada postbelică, uneori în asociere cu constructivismul , şi 
fiind identificată în diverse forme ale abstracţiei geometrice (la 
Ingolstadt, în Germania, ia fiinţă, în 1992, Museum fur Konkrete 
Kunst; la Erfurt funcţionează Forum Konkrete Kunst). Dar 
termenul concret nu va reuşi să înlocuiască totuşi sintagma artă 
abstractă, în dreptul căreia publicul şi teoreticienii artei 
continuă să alinieze creaţii ce nu trimit direct la realitate. În 
mesajul dinamic al artei secolului XX, arta abstractă 
înregistrează manifestări dintre cele mai diferite, dezvoltând şi 
extrapolând unele dintre scopurile impresionismului, mai ales 
în domeniul culorii şi al accentului pus pe universul interior al 


artistului. În istoria artei abstracte trebuie amintite tablourile 
inspirate de muzică ale cehului Kupka' (1912), tablourile 
italianului Magnelli” (1915), orfismul' picturii lui Robert 
Delaunay şi  Soniei Delaunay, pictura  synchronistă 
(juxtapunerea unor culori din spectru) propusă în 1912 de 
americanii Morgan Russell şi Stanton MacDonald-Wright, 
abstracţionismul rus din anii premergători şi imediat ulteriori 
Revoluţiei din Octombrie, raionismul' susţinut de Larionov“ şi 
Goncearova', nonobiectivismul lui Rodcenko”, suprematismul" 
lui Malevici, constructivismul' promovat de Gabo” şi Pevsner, 
neoplasticismul lui Mondrian“, expresionismul” abstract, action 
painting ` arta informală” etc. Încercând să facă o sinteză 
teoretică a curentelor şi experienţelor în domeniul artei 
abstracte, Michel Seuphor, unul dintre cei mai importanţi 
cunoscători şi susţinători ai acestei direcţii, precizează: 
„Numesc artă abstractă toată arta care nu conţine nici un reper, 
nici o evocare a realităţii observate, fie că această relaţie este 
sau nu punctul de plecare al artistului. Toată arta pe care 
trebuie s-o judecăm, în mod legitim, din punctul de vedere al 
armoniei, al compoziţiei, al ordinii - sau al dezordinii, al 
contracompoziţiei sau al dizarmoniei deliberate - este 
abstractă”. În alt loc, Seuphor subliniază: „Temele lumii 
obiective sunt mai puţin numeroase, mai limitate şi, în primul 
rând, mai uzate decât cele ce se găsesc în lumea spiritului”. La 
rândul sau, Marcel Brion scrie: „Voi spune, cu plăcere chiar, şi o 
voi demonstra mai departe [în volumul său Arta abstractă] că 
arta abstractă ni se pare mai capabilă să exprime o mai înaltă şi 
profundă spiritualitate decât arta figurativă”. Dincolo însă de 
entuziasmul apologetic al unor comentatori, să observăm că 
arta abstractă — ca mişcare artistică cu identitate istorică (în 


secolul XX) - se face ecoul unui fenomen mai general, al 
opţiunilor ce caracterizează întreaga artă din ultima sută de 
ani. Pe fondul revoluţiei artistice produse de impresionism, de 
filosofia pozitivistă, arta modernă reface, în forme specifice, în 
condiţiile prefacerilor sociale şi ale realităţilor erei tehnologice, 
relaţia apolinic-dionisiac ce există la fundamentul tuturor 
momentelor dezvoltării culturii. Dialogul dintre spirit şi 
sensibilitate, dintre efortul raţionalizator, ordonator, şi 
efuziunea lirică se susţine, în arta abstractă, prin orientări spre 
un purism geometric, spre rigoarea matematică a suprafeţelor 
(încă din 1917 revista De Stijl — Van Doesburg, Van Der Leck =, 
întreaga mişcare neoplastică etc.) şi explozia lirică, degajată de 
orice reţinere, de orice convenţie, urmând modelul stărilor 
afective (orfismul, expresionismul abstract, arta informală, 
dicteul grafic etc.). Dezvoltarea artei abstracte se va contamina 
semnificativ cu tendinţele funcţionalismului de la Bauhaus”, cu 
expresionismul generat de dramaticele experienţe ale primului 
şi celui de-al doilea război mondial. Pe de o parte, efortul 
intelectual sever şi ordonator, pe de altă parte, euforia gestului 
liber, transcrierea nemijlocită a senzaţiilor. După apariţia 
revistei De Stijl trebuie să consemnăm: Expoziţia internaţională 
abstractă de la Berlin (1925), unde era activă mai bine de un 
deceniu asociaţia Abstrakte Gruppe der Sturm; apariţia revistei 
Cercle et Carré (1930); înfiinţarea grupului Abstraction- 
Création (1932); constituirea, în 1936, a asociaţiei AAA — 
American Abstract Artists; fondarea, în 1937, de către Solomon 
R. Guggenheim a Museum of Non-Objective Art; deschiderea, la 
Paris, în 1946, a unui Salon des Realites Nouvelles, de fapt, 
primul salon internaţional al artei nonfigurative. În 1949 este 
tipărită cartea lui Michel Seuphor Arta abstractă, în jurul 


anului 1950 apare curentul numit taşism” (în franceză, tache — 
pată) pentru a defini opera lui Mathieu” şi Riopelle”. Sub 
diferite forme, nume şi explicaţii, arta abstractă rămâne o 
constantă a artei contemporane. Personalităţile diverse, care nu 
se suprapun cu exactitate doctrinei estetice şi filosofice a artei 
abstracte, se manifestă în ultimele decenii, ocupând un loc de 
primă importanţă în configuraţia artei moderne a lumii, în 
peisajul complex al artei contemporane - artă solicitată în 
curând de curente ce au trezit interesul pentru real, cum sunt 
pop-art, op-art, hiperrealism” etc. - continuă să apară, 
omologate ca pur abstracte sau „marcate” de abstracţionism, 
opere ce respectă integral principiile „stabilite” de Seuphor sau 
se menţin doar în limitele unei nonfiguraţii evidente. Trecând 
peste interpretările făcute de public şi de critici de-a lungul 
timpului, oferind spectacolul unei uimitoare constanţe sau, din 
contră, dovedind sensibilitate la sugestiile şi influenţele venite 
din diferite „ateliere” artistice, uneori din orizontul altor culturi 
şi civilizaţii (surprizele simbolicii şi perspectivei extrem- 
orientale, ca şi stilizările artelor din insulele oceanice sau din 
spaţiile precolumbiene şi africane, resimţite în perioadele 
impresionismului” şi cubismului”, continuă să se producă), o 
serie de artişti fac artă abstractă academizând, în cele din 
urmă, tendinţe propuse de-a lungul unei jumătăţi de secol, 
permanentizând tipul de abstracţie operat de Brâncuşi, Arp, 
Vasarely“, Calder”, imaginea şi grafismele gestuale (vezi Action 
painting) ale lui Pollock”, De Kooning, Hartung şi Soulages”, 
caligramele criptice ale lui Klee” sau aglomerările de semne ale 
lui Tobey . Opunându-se în aparenţă artei informale, ce neagă 
în egală măsură puritatea geometriei şi puritatea discursului 
liric, arta conceptuală”, lansată la sfârşitul anilor 1960 şi 


începutul anilor 1970, mimează la nivel exterior efortul 
raţionalizator, oferind spectacolul grafic al ceea ce ar putea fi 
gestul proiectării, care, reţinut astfel, contează mai mult decât 
finalizarea, transpunerea în concret a conceptelor. Menţionând 
o subtilă ambiguitate între realitatea concretă şi realitatea 
abstractă, arta abstractă optează explicit pentru cea de-a doua, 
încercând, în mod paradoxal, să renunţe la propriul epitet de 
abstract, pentru a se legitima ca o artă a realului. (Vezi 
fasciculul I, planşa 30, şi fasciculul II, planşele 3, 14, 15, 21) 


Bibliografie: Wilhelm Worringer, Abstraktion und Einfiihlung, 
Berna, 1907; Wassily Kandinsky, Uber das Geistige in der Kunst, 
Munchen, 1911; Michel Seuphor, L'art abstrait, ses origines, ses 
premiers maîtres, Paris, 1949; Marcel Brion, L'art abstrait, Paris, 
1956; Raymond Boyer, Entretiens sur Gärt Abstrait, Geneva, 
1964; Abstract Art Since 1945, Londra, 1971. 


Artă brută. Sintagmă folosită de pictorul francez Dubuffet” 
pentru a desemna, în anii 1950, orientarea creaţiei sale 
picturale şi grafice. În 1947, cu prilejul unei călătorii în Sahara, 
unde făcuse studii de paleografie şi etnografie, Dubuffet are 
revelaţia „artei primitive”, a unei arte care îşi arată bogăţia de 
sensuri, dincolo de aparențele formale ale tradiţiei. De fapt, 
artistul nu caută acum depozitele de spiritualitate din 
patrimoniul cultural, ci încearcă să facă un pas mai departe, 
spre zorii cunoaşterii, când nici un fel de clişee nu se interpun 
între om şi lume. Dubuffet plonjează „în afara culturii”, pentru 
a descoperi — cu ochii inocenți ai copilului sau ai „bunului 
sălbatic” — adevărul naturii, al rocilor, vegetației, fiinţelor. În 
picturile sale (cicluri ca  „Iexturologii”, „Mineralogii”, 
„Fenomene”) amestecă în pasta colorată nisip, asfalt, pământ, 


pentru a sugera concreteţea. În 1949, când deschide la Galeriile 
Dronin expoziţia „Arta brută”, publică un comentariu intitulat 
Arta brută preferată artelor culturale. Această lucrare va fi 
urmată, în 1968, de Cultura asfixiantă. Dubuffet nu este 
încrezător în acumulările culturale, prea adeseori închise în 
formule didactice şi publicitare, şi doreşte să redea limbajului 
plastic autenticitate şi prospeţime, operele sale devenind în 
acest caz, după cum scrie Max Loreau, „focare de nelinişte pe 
care arta brută le aprinde în mijlocul conformismului”. 


Bibliografie: Michel Thevoz, L'Art Brut, Geneva, 1975. 
Artă cibernetică vezi Computer art 


Artă conceptuală. Sub această denumire încep să fie 
prezentate la sfârşitul anilor 1960 diferite manifestări şi lucrări 
artistice, în care pe primul plan se situează ideea, concepția, 
procesul operei, considerate mai semificative decât forma 
concretă, ultimă a unei anumite creaţii. Pentru a se defini o 
astfel de creaţie, până la impunerea termenului conceptual s-au 
mai folosit şi alte formulări: Jean Perreault vorbeşte de 
paravizual,; artiştii lan Burn, Mel Ramsden şi Roger Cutforth din 
New York au creat o Societate pentru Arta Teoretică şi Analize; 
englezii Pilkington şi Rushton se referă la arta analitică; grupul 
Art-Language din Londra îşi subintitulează revista sinonimă, 
apărută în 1970, Jurnal al artei conceptuale. În evoluţia acestei 
mişcări remarcăm câteva expoziţii: „Când atitudinile devin 
formă”, Berna, 1969; „Conception”, Leverkusen, 1969; „Arta 
conceptuală şi aspectele concepţiei”, New York, 1970. Teoretic, 
mişcarea se defineşte cu un plus de precizie la Bienala tinerilor 


artişti de la Paris, în 1971, şi la expoziţiile Documenta din 
Kassel, organizate în anii din urmă. În România, în 1978, a avut 
loc la Timişoara expoziţia „Studiul”, în care s-au prezentat 
aspecte ale concepţiei operei de artă. Aşa cum apare în prezent, 
arta conceptuală este o modalitate de autoanaliză, de 
prezentare a „laboratorului” de creaţie, într-un amestec de 
imagini şi inscripţii. Acest laborator este surprins în 
mecanismele sale intime, în care notaţiile directe, tuşele sau 
construcţiile formale spontane au ceva din delivrarea 
iraţională, necenzurată. Forma care se va naşte se află încă în 
gestație, poate fi anunţată de o schiţă, de o însemnare, dar 
păstrează un grad de imprevizibilitate. Artistul ne oferă 
„spectacolul” travaliului său, ceea ce, conform tradiţiei, era de 
regulă ascuns beneficiarului de artă, căruia i se încredinţau 
doar opere finite. Alături de artiştii de mai sus mai pot fi 
menţionaţi americanii Kosuth“, Robert Berry, francezul Berner 
Venet, englezul James Collins, germanii Haacke şi Hanne 
Dorboven, grupurile KOD“ din Novi Sad şi OHO” din Ljubljana 
etc. 


Bibliografie: T. Trini (ed.), Concept and Concept. An Anthology on 
Conceptual Art, Milano, 1971; K. Honnef (ed.), Concept Art, Köln, 
1971; Ursula Meyer, Conceptual Art, New York, 1972; K. 
Hoffmann, Kunst-im-Kopf. Aspekte der Realkunst, Köln, 1972. 


Artă concretă. Noţiune lansată în 1930 de Van Doesburg în 
Manifestul artei concrete, publicat în unicul număr al revistei 
Art Concret. În accepţia lui Van Doesburg, ea desemnează 
realitatea spirituală — cea mai concretă dintre realităţi, pentru 
că defineşte profund fiinţa umană — tradusă în plan plastic, 


prin linii şi forme geometrice dispuse, ca urmare a unui proiect 
mental, în imagine. Ideile sale au fost reluate în cadrul grupării 
pariziene Abstraction-Crâation” (1931-1936). Un rol important 
în evoluţia acestui tip de artă a avut-o Max Bill, care a 
organizat prima Expoziţie Internaţională de Artă Concretă (a 
Basel, în 1944, când a înfiinţat şi revista Abstrakt-Konkret) şi 
expoziţia „Arta Concretă - cincizeci de ani de dezvoltare”, 
Zurich, 1960. El consideră esenţială pentru efortul creator 
tendinţa de „a concretiza lucruri care n-au existat mai înainte 
într-o formă vizibilă şi tangibilă... a reprezenta idei abstracte 
într-o formă senzorială şi tangibilă”. Termenul concret este, 
îndeosebi în perioada postbelică, asociat celui de construcţie 
(vezi Constructivism), acoperind o realitate artistică desemnată, 
nuanțat, şi de abstracţia” geometrică. În Italia, Movimento Arte 
Concreta (Mişcarea pentru Arta Concretă, fondată de Gillo 
Dorfles) a editat în anii 1951-1953 revista lunară Arte Concreta, 
care urmărea integrarea diferitelor arte (cu un accent pe cele 
prevalent spaţiale: pictura şi sculptura). Tot în Italia se mai 
semnalează câteva iniţiative noi - Gruppo T şi Gruppo N = 
care evoluează în principiu în sensul artei concrete, în înţelesul 
ei „tradiţional”, unde primează concreteţea ideii, şi nu 
reprezentarea iluzionistă a realității înconjurătoare. În 
Germania, Elveţia şi în alte ţări apar o serie de instituţii 
muzeale profilate pe arta concretă (Museum fiir Konkrete 
Kunst, Ingolstadt; Forum Konkrete Kunst, Erfurt; Haus fur 
Konstruktive und Konkrete Kunst, Zürich) şi au loc expoziţii pe 
această temă: „Alb şi alb”, Berna, 1966; „Negru/alb”, Dresda, 
1984; „Limbajul geometriei”, Varşovia, 1984; „Abstraction 
géométrique”, Paris, 1992; „Geometria ca limbaj”, Stuttgart, 
1992;  „Konkret-Konstruktiv”, Deinste/Hamburg, 1994; „Art 


Concret from France”, Washington, 1994; „Simpozionul 
internaţonal de artă concretă”, Beratzhausen, 1995; Bucureşti, 
1997 etc. 


Bibliografie: Art Concret, Paris, 1930; Margit Staber, Konkrete 
Kunst, St. Gallen, 1966. 


Artă informală. Sub această denumire se identifică, de la 
începutul anilor 1950, mai multe direcţii ale artei abstracte”, ale 
artei nefigurative. Fenomenul a fost sesizat de Michel Tapie în 
expoziţia „Vehemences confrontées”, pe care o organizează la 
Paris în 1951 (urmată de expoziţia „Significants de Pinformel”, 
Studio Facchetti), pentru ca, un an mai târziu, în cartea Un art 
autre, să folosească termenul informal pentru a defini o 
diversitate de orientări care, în perioada postbelică, refuză 
orice tendinţă mimetică şi totodată orice proiect şi elaborare 
preconcepută a operei de artă. Plonjonul în subconştient, 
practicat cu câteva decenii în urmă prin dicteul automat al 
suprarealiştilor”, este reluat în contextul existenţialismului 
sartrian. În opoziţie cu orice construcţie raţională, astfel de 
tendinţe proclamă autonomia gestului (vezi Action painting), 
delivrarea spontană a tensiunilor lăuntrice, implicarea într-un 
mod mai direct a fiinţei sensibile a artistului. Pe lângă 
gestualism (în 1955, în Italia, Enrico Bai lansează revista Il 
Gesto), în dreptul termenului informal sunt aliniate propuneri 
variate, toate plecând de la renunţarea la reprezentare: 
abstracţia lirică,  taşismul”, expresionismul” abstract, 
automatismul”, unele manifestări ale grupului japonez Gutai . 
Astfel, vorbind despre taşism, Georges Mathieu” vorbeşte 
despre „nonformă” sau de „încă-non-formă”. Pentru el contează 


transcrierea nemediată a impulsului energetic, fixarea în 
caligrame improvizate a emoţiilor. Unor astfel de tendinţe li se 
opun, chiar în epocă, promotorii abstracţiei geometrice, adepţii 
formei clare (vezi Hard-edge), precum şi cei ce nu consideră 
epuizată aventura investigaţiei realului (vezi Arte nucleare) şi 
noile abordări ale obiectului, cum se va întâmpla, de pildă, în 
pop-art“. 


Bibliografie: Michel Tapié, Un art autre, Paris, 1952; Georges 
Mathieu, Au-delà du Tachisme, Paris, 1963. 


Artă naivă. Sub această denumire (care se echivalează adesea 
cu „pictorii populari”, „primitivii moderni”, „arta insitică” sau 
„arta instinctuală”) se prezintă fenomenul apariției, la sfârşitul 
secolului al XIX-lea şi începutul secolului XX, a unor creaţii 
aparţinând unor individualităţi care nu au frecventat şcoli de 
artă, ci au ajuns, prin „lucrul de duminică”, să-şi constituie, pe 
cont propriu, atât viziunea, cât şi mijloacele de exprimare 
plastică. Primii reprezentanţi de seamă ai artei naive sunt 
francezul Henri Rousseau” şi gruzinul Niko Pirosmanaşvili . Au 
urmat Camille Bombois, Seraphine, Andre Bauchant, Louis 
Vivien, Ivan Generalic” (şi Şcoala de la Hlebine), Dominique 
Peyronnet, Leon Greffe, Theophilos, Morris Hirshfield, Joseph 
Pickett, Mary Bruce Sharon, Ion Niţă Nicodim, Eugenia 
Stănescu, loan Măric, Emil Pavelescu, Constantin Vasilescu, 
Nicolae Popa, Stan Pătraş ş.a. Apărută pe fondul dezvoltării 
civilizaţiei tehnologice, al exceselor uniformizatoare din 
producţia industrială, ca şi al intensei circulații a imaginilor în 
mediul de existenţă, arta naivă reprezintă în toate momentele 
sale o formă de afirmare a individualităţii. Nu e încercarea de 


evaziune a artistului modern într-un alfabet violent personal, 
care să-l izoleze de academismul experimentelor; arta naivă nu 
are conştiinţa acestei sustrageri, a desprinderii dintr-un climat 
artistic saturat de formule şi modalităţi, ci este un reflex, un 
arhetip al sensibilităţii umane, un „control” pe care îl instituie o 
realitate primordială. Artistul naiv are starea ideală de 
receptacul şi de restituire a realului, lipsindu-i pentru aceasta 
instrumentele unei instrucţii plastice. E o stare de ingenuitate, 
un plonjon dincolo de tot ce înseamnă convenţie şi rigoare; o 
abandonare a oricărei construcţii, istoric constituite. Este o artă 
întemeiată pe „adevărul prim”, cu sentimentul unei lumi în 
prima sa dimineaţă. Fabulosul acestei arte nu se suprapune 
celui din viziunea infantilă, unde zonele de nedescoperit 
instaurează formele fantastice; aici, în perimetrul artei naive, 
se comunică o realitate care a trecut prin sensibilitatea 
artistului, păstrându-şi farmecul şi prospeţimea. Ajunsă direct, 
fără contrafaceri şi artificii, în operă, realitatea este atât de 
impregnată de propria condiţie, încât devine miraculoasă. Un 
obiect sau altul, un peisaj, în această tendinţă fizioplastică e 
desprins şi izolat de ansamblul său. În felul acesta, creaţiile 
naive deschid nişte supape către o natură inepuizabilă. 
Imaginea creată de artistul naiv are ceva exclamativ, o 
francheţe care exclude alambicarea şi programul. Necunoscând 
„crizele” de originalitate ale artei, în general, artistul naiv îşi 
acceptă dezinvolt improvizaţiile formale, tot ceea ce la un 
moment dat i se pare a fi expresia frământării sale intime. Arta 
naivă este în acelaşi timp în afara tutelei standardelor 
folclorice. Ea este departe şi de ceea ce numim „artă amatoare”, 
în care funcţionează complexul profesionalismului şi care are 
ambiţii de elaborare şi scriitură. Artistul naiv se comunică, fără 


prejudecăţi de limbaj, pe sine, mai exact, realul pe care îl ia în 
posesie. Nu foloseşte în discursul său un anumit cod, ci se 
dezvăluie instantaneu într-o imagine totală, care ia de fiecare 
dată totul de la capăt. Este rodul unei viziuni personale, 
asemenea creatorului autentic, inventatorilor de limbaj şi care 
se închide în unicitatea sa, făcând imposibil epigonismul. (Vezi 
fasciculul I, planşa 32) 


Bibliografie: Oto Bihalji-Merin (ed.), World Encyclopedia of Naive 
Art, Londra, 1964; Oto Bihalji-Merin, Les Maîtres de LlArt naïf, 
Bruxelles, 1972. 


Arte Nucleare. Mişcare artistică italiană din anii 1950, fondată 
de Enrico Bai, Roberio Clippa şi Gianni Dova, la care se vor 
alătura Sergio Dangelo, Gianni Bertini şi alţi artişti. Într-un 
moment în care dinspre Statele Unite, dar şi din arealul 
european sosesc ecouri ale artei abstracte”, ale artei informale", 
câţiva artişti italieni anunţă un program clar de reabilitare a 
realului în imaginea plastică. Noutatea viziunii lor constă în 
depăşirea aparenţei, pentru a descoperi o realitate care scapă 
observaţiei obişnuite: structuri subatomice, subacvatice, 
evoluţii embrionare, acele „lumi posibile” la care se referă 
Klee“, dar sondate nu cu ajutorul facultăţilor imaginative, ci cu 
un instrumentar pus la dispoziţie de cercetarea şi tehnologia 
ştiinţelor pozitive. Programul lor păstrează pentru artă un rol 
cognitiv, transferând mimesisul din planul vizibilului în 
substructura materiei. Pe parcursul acestei aventuri de luare în 
posesie a realului, artiştii pot apela la mesajele depuse în 
caligramele şi tuşele taşismului , ale lettrismului”, ale grafiilor 
extrem-orientale, mizând deopotrivă pe date furnizate de 


investigația ştiinţifică şi pe surprizele oferite de hazard. 
Abstracţia aparţine, în acest caz, doar primului nivel de lectură 
a imaginii, pentru că în fundamentele discursului vizual 
rămâne, ca o constantă, ambiția cufundării în realitatea 
obiectivă. În perioada 1955-1959, mişcarea (sprijinită de 
Galleria del Milione şi Galleria San Fedele din Milano şi Galleria 
Numero din Florenţa) beneficiază de susţinerea revistei Il 
Gesto, fondată de Baj, în care sunt susținute mai multe mişcări 
şi tendinţe artistice novatoare, între care spaţialismul promovat 
în primul rând de Lucio Fontana . 


Bibliografie: T. Sauvage, Arte nucleare, Milano, 1962. 


Arte povera (artă săracă, minimală). Denumire creată de 
Germano Celant, sub care se lansează, la sfârşitul anilor 1870, o 
direcţie „realistă”, bazată pe exaltarea concreteţii, a valorilor 
imediate ale ambianţei. În prima expoziţie deschisă sub acest 
concept, organizată de Galeria La Bertesca, Genova, sunt 
reunite printre altele lucrări de Giulio Paolini, Luciano Fabro, 
Michelangelo Pistoletto, Jannis Kounellis, Mario Merz, Giuseppe 
Pennone, Giovanni Anselmo, Pier Paolo Calzolani, Pino Pascali, 
Gilberto Zorio, Pietro Lista etc. În arte povera, nu imaginea 
realităţii, ci părţi de realitate sunt aduse în faţa privitorului, 
pentru a-l invita la o redescoperire a naturii, de care omul 
contemporan, pe diferite căi, s-a îndepărtat. Procedeul 
convocării directe a obiectului a fost aplicat cu motivații 
specifice de artiştii dadaist în anii 1916-1923 şi de 
reprezentanţii neodadaismului sau ai artei popř, după 1950. 
Într-o lume în care valorile elitismului par definitiv anihilate de 
obsesiile consumului, artistul poverist nu mai caută materialele 


nobile şi durabile. Materialele cele mai obişnuite, surprinse în 
simplitatea condiţiei lor, înainte de a deveni forme cu funcţii 
precise, prilejuiesc o nouă ancorare în real, tendinţele 
subsumate denumirii de arte povera întâlnind orientări ca 
land-art”, artă brută” şi îndeosebi minimal-art', care au acelaşi 
program formal, dar pun un accent pe reducţia geometrică, pe 
sublinierea esenței şi rigorii structurale. Adeseori, pentru a 
asigura transmiterea mesajului conţinut de obiecte, artiştii 
amplifică montajul obiectelor-citate din realitatea cotidiană, 
creând instalaţii sau recurgând la o serie de acţiuni*, arte 
povera anexându-şi astfel şi ceva din programul şi modalităţile 
prezentate de Happening”. 


Bibliografie: Germano Celant, Arte Povera, Milano, 1969; H. 
Szeemann, When Attitudes become Forme, catalog, Kunsthalle 
Bern u.a., 1969. 


Arts and Crafts (arte şi meserii). Societate artistică de arte şi 
meserii organizată sub conducerea lui Walter Crane, la Londra, 
în 1888. Scopul mişcării îl constituia promovarea originalității 
şi valorii în artele aplicate, pe baza unei concepţii artizanale, 
opusă uniformizării producţiei industriale de serie. Ideile pe 
care promotorii acestei societăţi încercau să le pună în practică 
se legau de nevoia de a lărgi bazele sociale ale creaţiei artistice, 
aducând artele aplicate, considerate „minore”, în primul plan al 
interesului, fiind direct implicate în mediul de existenţă. 
Apariţia producţiei industriale găsea creaţia în acest domeniu 
nepregătită să folosească maşina în mod adecvat, aflându-se, 
după cum se exprima G.C. Argan, „sub gradul de cultură care a 
produs maşina”. De aici latura conservatoare a acestei mişcări, 


ale cărei contribuţii la dezvoltarea noii discipline a designului 
sunt incontestabile. Opoziția faţă de urâţenia, falsitatea, lipsa de 
valoare estetică şi emoţională a produselor obţinute prin 
procesul industrial, care presupune înstrăinarea creatorului de 
produs, era însă justificată, şi în acel moment soluţia cea mai la 
îndemână era, în mod firesc, apelul la tradiţia artizanală. 
Mişcările continentale la originile cărora stă în mod cert 
curentul de idei englez declanşat de Arts and Crafts şi, anterior, 
de societatea condusă de William Morris, Marshall şi Faulkner, 
înfiinţată în 1861 (The Fine Arts Workmen), şi mai ales 
mişcarea germană care, trecând prin faza Deutscher 
Werkbund”, va ajunge să culmineze cu Şcoala Bauhaus” vor 
căuta (şi vor reuşi) să rezolve problema acceptată doar teoretic 
de reprezentanţii mişcării engleze, a unei producţii artistice 
perfect adecvate noii ere industriale, şi să folosească maşina la 
reala ei capacitate. Ceea ce a reuşit să realizeze şi, prin 
intermediul celebrelor expoziţii internaţionale din epocă, să 
transmită reprezentanţilor artei şi arhitecturii a fost concepţia 
despre spaţiul de locuit ca un spaţiu intim, gândit sub semnul 
confortului fizic şi spiritual, iar preocuparea pentru obiectul de 
uz curent - mobilier, tapet, veselă, bijuterie, obiect strict 
decorativ - s-a extins, în mod firesc, şi asupra arhitecturii. 
Construcţiile lui Philip Webb, William Morris, C.R. Ashbee, 
Charles Voysey vor marca trecerea de la o arhitectură de locuit, 
ca expresie a vieţii publice şi exterioare, la o arhitectură 
concepută pentru viaţa privată, adecvată procesului de 
interiorizare, noilor relaţii ale individului cu societatea. 
Reflectând psihologia claselor ce se afirmau, întreaga 
arhitectură a Art Nouveau va prelua aceste idei, pe care, pe alt 
plan şi în alt context, le perpetuează şi accepţia modernă despre 


locuinţă. Prestigiul mişcării engleze se datorează, pe de o parte, 
esteticii lui Ruskin, care a constituit una dintre premisele ei 
teoretice, iar pe de altă parte, calităţii creatorilor care au 
transpus în concret ideile promovate. Printre aceştia se numără 
câţiva dintre prerafaeliţi (Edward Burne-Jones, Ford Maddox 
Brown), precum şi personalităţi multilaterale şi remarcabile, ca 
William Morris, A.H. Mackmurdo, C.R. Ashbee, W.A.S. Benson, 
William de Morgan, M.H. Billie-Scott, Richard Riemmerschmid. 
Ei au încercat să realizeze o unitate, o omogenitate a spaţiului 
de existenţă, sub semnul valorii şi esteticului, care să se extindă 
de la cartier (au proiectat şi un cartier muncitoresc cu vile tip, 
accesibile şi de calitate, cu verdeață etc.) la locuinţă, la obiectele 
ce o echipează, la presă şi carte, deci la purtătorii de informaţie, 
preocupare ce va deveni, odată cu momentul 1900, de cea mai 
mare actualitate. Putem afirma că mişcarea engleză 
concretizată de societatea Arts and Crafts stă la temelia unora 
dintre compartimentele cele mai tipice ale creaţiei artistice din 
secolul XX — cele legate de ambianţă şi de modelarea ei. 


Bibliografie: Nikolaus Pevsner, Pioneers of Modern Design, from 
William Morris to Walter Gropius, New York, 1949; Gillian 
Naylor, The Arts and Crafts Movement, Londra, 1971. 


Ashcan School (Şcoala coşurilor de gunoi). Nume sub care este 
cunoscut grupul numit Cei opt (The Eight), cea dintâi şcoală 
importantă din arta americană a secolului XX. În preajma 
anului 1900, viaţa artistică americană cunoaşte din ce în ce mai 
pregnant manifestările unor artişti independenţi care se opun 
academismului european sau tendinţelor academizante din 
propria tradiţie. Dacă în planul modalităţilor de expresie 
această atitudine găsea uneori soluţii în descoperirile picturii 


impresioniste”, în ceea ce priveşte orientările tematice, 
opţiunile sunt pentru realităţile americane. În 1908 are loc la 
New York expoziţia Celor opt, grupând opere de Henri, Luks”, 
Ernest Lawson, Sloan”, Everett Shinn, William Glackens, Arthur 
B. Davies şi Prendergast”. Aceşti artişti, dintre care unii aveau 
experienţa muncii de reporter la mari cotidiene, îşi propun să 
înregistreze fidel realitatea, să prezinte „adevărul 
neînfrumuseţat” al vieţii. În chip programatic, ei sondează cele 
mai diverse zone ale existenţei, rezultatul fiind, cel mai adesea, 
sumbru, marcat de drame sociale, de precarităţi morale şi 
fizice. Realismul grupării a atras critica cercurilor 
conservatoare care i-au acuzat pe reprezentanţii acestei 
orientări de naturalism, numindu-i „apostoli ai urâţeniei”. Şocul 
se produsese însă, gestul aplecării spre realităţile americane se 
extinsese şi asupra lumii marilor concentrări urbane - în 
secolul trecut, Şcoala de la Hudson explorase mediul rural — 
pregătindu-se atmosfera pentru noi evenimente artistice. Cel 
mai apropiat în timp va fi răsunătoarea Expoziţie de la Arsenal 
(vezi Armory Show) - o amplă confruntare dintre arta 
europeană şi cea din „Lumea nouă”, ce va influenţa cursul vieţii 
artistice americane. (Vezi fasciculul I, planşele 23, 40) 


Bibliografie: Bernard B. Perhnan, The Immortal Eight, 
Cincinnati, 1983. 


Assemblage vezi Colaj 


Atlan, Jean-Michel (n. Constantine, Algeria, 1913 - m. Paris, 
1960). Pictor francez de origine algeriană. Stabilit în Franţa, 
studiază dreptul la Sorbona. Se formează în climatul artistic din 


Cartierul Latin. Participă la viaţa politică, activând în timpul 
războiului în cadrul Rezistenței franceze. Pentru a scăpa de 
urmărire, se refugiază o vreme la Spitalul Sainte-Anne, unde 
continuă să picteze şi să deseneze. Amintirile din copilăria 
petrecută în Algeria vor avea o deosebită influenţă asupra 
operei sale. „Formele oraşului Constantine”, spune pictorul într- 
un interviu acordat în 1958 lui Michel Ragon, „mă urmăresc în 
permanenţă. Este un oraş construit pe o stâncă împărţită în 
două, cu o prăpastie la mijloc. Stâncile, pinii, cactuşii continuă 
să mă obsedeze”. Tablourile sale sunt marcate de nostalgia 
realului, lucrurile fiind supuse unei asceze ce se adânceşte pe 
măsură ce devine tot mai clară starea lirică a artistului. 
Luminoase în general, compoziţiile vădesc o nelinişte tradusă 
mai ales prin desenul energic, încărcat de aceeaşi forţă, fie că e 
agitat, fie că e lin curgător. Atlan a scris şi poeme primite cu 
interes în epocă (Iniţierea măştilor, Alţi sori, alte semne, Poeme 
africane etc.). 


Bibliografie: Michel Ragon, L'Architecte et le Magicien, Limoges, 
1951; Michel Ragon, André Verdet, Atlan, Geneva, 1960; Bernard 
Dorival, Atlan, Paris, 1962; Michel Ragon, Atlan, mon ami, 1948- 
1960, Paris, 1989; J. Polieri et al. (eds.), Atlan. Premières Periodes 
1940/1954, catalog, Paris, 1989. 


Automatism. Mişcare artistică apărută în Québec în perioada 
1942-1955, cu un program de avangardă structurat esenţial pe o 
artă nefigurativă, informală”. Animatorul mişcării este pictorul 
Paul-Émile Borduas', cunoscut pentru propuneri artistice 
novatoare încă de la începutul anilor 1940. În continuarea unor 
expoziţii din 1946 şi 1947, la 9 august 1948, la Librăria Henri 


Tranquille din Montreal, grupul format în jurul lui Borduas — 
Marcelle Ferron, Jean-Paul Riopelle”, fraţii Gauvreau ş.a. — 
lansează manifestul Refuz global, în a cărui prefaţă Borduas 
consideră „anarhia strălucitoare singura ieşire politică decentă 
din nenorocirile momentului”. În plan pictural, această anarhie, 
în fapt revolta faţă de ordinea preexistentă, se traduce printr-o 
totală desprindere de figurativ, imaginea picturală urmând să 
se nască într-un joc al improvizaţiei, în absenţa oricărui proiect 
sau oricărei concepţii prealabile. În tradiţie suprarealistă”, 
„automatiştii din Quebec” proclamă supremaţia instantaneului, 
a dicteului automat, a delivrării spontane, a autonomiei 
gestuale (vezi Action painting). Manifestul şi lucrările 
automatiste au un deosebit ecou în societatea relativ 
conservatoare a Canadei, contribuind la deschiderea ei spre 
modernitate. Acest lucru este cu adevărat important, dacă 
tinem seama că mişcarea din Québec se plasează în avangarda 
mondială a artei abstracte” din perioada postbelică. 


Bibliografie: Borduas et les Automatistes, 1942-1955, catalog, 
Musée d'Art Contemporain, Montréal, 1971; A.G. Bourassa, G. 
Lapointe, Refus global et ses environs, 1948-1988, Montréal, 
1988. 


Avery, Milton (n. Altmar, New York, 1885 - New York, 1965). 
Pictor american. Studiază o vreme la Hartford, la Liga 
studentilor în artă (1918), apoi se mută la New York, unde este 
influenţat de pictura lui Matisse”, ceea ce i-a atras epitetul de 
„fauve al Americii”. Treptat, se eliberează de influenţele 
ilustrului model, folosind tonuri mai calme, mai puţin 
contrastante, mai armonice. Subiectele inspirate de viaţa de 


familie, de peisaj sunt tratate într-o manieră bidimensională, cu 
forme stilizate, accentele grafice intervenind discret, subliniind 
planurile ample ale suprafeţelor colorate. 


Bibliografie: H. Kramer, Milton Avery. Paintings 1930-1960, New 
York, 1962. 


Axinte, Liana (n. Ploieşti, 1943). Sculptor român stabilit în 
Germania. A studiat la Institutul de Arte Plastice „N. 
Grigorescu” din Bucureşti (1962-1968), clasa lui Ion Lucian 
Murnu. În anii 1969-1971 obţine bursa Friedrich Stork. Aflată 
din 1982 în Germania, îşi susține docenţa în sculptură şi 
ceramică la Academia Municipală Deggendorf. Iniţiază Grupul 
de ceramică Axinte, Deggendorf, 1986.  Reorganizează 
Manufactura de ceramică Herr din Bogen, 1999-2000. A 
participat la expoziţiile: „Artă sacră”, Paris, 1988, 1989, 1990, 
1991; Expoziţia de grafică, Osaka, 1991; „Portretul Mariei 
astăzi”, Altötting, 1992; Expoziţia de ceramică, Obernzell, 1993. 
Începând din 1994, deschide mai multe expoziţii cu Grupul de 
ceramică Axinte. A lucrat în simpozioanele: Măgura, Buzău, 
1970; Arad, 1971; Moravany/Piestany, 1976; Iserlohn, 19 83; 
Deggendorf — Bogenbach (organizatoare), 1998. În sculptura în 
piatră dezvoltă o imagerie umană, în care contează valorile 
perene descoperite. Trecând la ceramică, forma se descompune, 
fiind atrasă de cioburile arhaice sau de analiza actuală a 
morfologiilor. O atrage de asemenea pictura pentru 
posibilităţile de armonizare pură ale culorilor. Dincolo de orice 
experiment plastic, rămâne preocupată de formă, de resursele 
imaginative ale materialului, căruia îi încredinţează sarcini 
expresive şi simbolice (Sculptorul George Apostu, Bacău, 2006). 


Baász, Imre (n. Arad, 1941 - m. Sfântu Gheorghe, 1991). Pictor 
de naţionalitate maghiară din România. Studiază la Institutul 
de Arte Plastice Jon Andreescu” din Cluj (1965-1972). În 1988- 
1989 face o călătorie de studii în Finlanda şi Suedia. Înființează 
Fundaţia Artemis, devenită, după moartea sa, Fundaţia Baász, 
al cărei principal obiectiv este crearea unui Centru 
Internaţional de Artă la Sfântu Gheorghe. Studiind resursele 
artei tradiţionale, Baâsz este în acelaşi timp foarte sensibil la 
căutările artei contemporane. El experimentează noi modalităţi 
de expresie, realizând performance-uri” (Naşterea mitului, 
Înhumarea valizei, Curcubeu), acţiuni (vezi Acţionism) (între 
care Mi se întâmplă un necaz, Fragile), instalaţii” (Mitologia 
sacrificiului, Şansele vieţuirii, Pericolele unui zbor imaginar, 
Opriţi maşina războiului), lucrări de mail-art” etc. Este de 
asemenea iniţiatorul unor manifestări de răsunet în epocă, 
precum expoziţia de avangardă a tineretului „Medium”, 
expoziţia „Pasărea”, Festivalul de performance de la Liceul 
Sfânta Ana etc. Lucrările lui Baăsz - avem în vedere, 
deopotrivă, grafica de şevalet şi elementele plastice desfăşurate 
în instalaţii sau performance-uri — se remarcă prin inventivitate 
şi vehemenţă a expresiei. „Ele dovedesc”, scrie Gheorghe Vida 
în prefața catalogului expoziţiei retrospective din 1996, „pe 


lângă o acuratețe formală remarcabilă, specific central- 
europeană, o acută sensibilitate mereu în alertă, constituind în 
acelaşi timp mărturii grăitoare ale rezistenţei intelectuale 
inflexibile la orice constrângere”. 


Bibliografie: Chikán Bálint, Baász, Budapesta, 1994. 


Baba, Corneliu (n. Craiova, 1906 — m. Bucureşti, 1997). Pictor 
român. Urmează Facultatea de Litere şi Filosofie şi, în paralel, 
Academia de Arte Frumoase din Bucureşti (1926-1930). La 
Academia de Arte Frumoase din Iaşi (1934-1948) studiază cu 
Tonitza”. Expune la Bienala de la Veneţia, 1954-1956, şi la 
expoziţia „Arta nonabstractă” din Tokyo, 1966. Începutul 
creaţiei sale se defineşte în raport cu două tendinţe polarizante 
ce domină în epocă teritoriul experienţei artistice. Pe distanţa 
unui deceniu (1940-1950), într-un moment când îşi căuta un 
drum propriu, artistul s-a confruntat cu fenomenul dispersiei şi 
dispariţiei imaginii şi, în aceeaşi măsură, cu procesul de 
înghețare a limbajului în formele  neoacademiste, 
convenţionale. Într-o serie de tablouri — Întoarcerea de la sapă, 
1943; Ţărani, 1953; Odihna pe câmp, 1954; Oameni odihnindu-se 
—, pictorul redescoperă chipul şi universul ţăranului ca pe un 
simbol al permanente, Înclinaţia spre valorile durabile, 
semnificative din punctul de vedere al evaluării în perspectivă 
istorică, se manifestă odată cu opţiunile tematice în aspectele 
stilului. Pictorul cultivă o compoziţie solidă, amintind de 
rigorile renascentiste şi postrenascentiste. Materialul figurativ 
este ordonat în structuri geometrice stabile. Centrate sau 
dispuse piramidal, liniile de forţă ale personajelor se închid 
armonios. Diagonalele sunt astfel folosite încât să nu provoace 
prin tensiunile lor ascendente şi descendente o dezechilibrare a 


întregului. Cu o clară premisă a stabilităţii — a plinătăţii ce ni se 
livrează în chip secret din şarpanta tabloului — pictorul îşi 
poate anexa o serie de procedee care au darul de a anima 
imaginea. El foloseşte un sistem dinamic de ecleraje, punctând, 
ca în regia picturii baroce, elementele cele mai de seamă ale 
unei figuri sau ale unui trup (seria „Arlechin”, ciclul „Regele 
nebun” etc.). Colorate cu o pastă bogată, încărcată de senzaţii, 
tablourile păstrează zone de întuneric aflate într-un dialog 
neîncetat cu zonele luminate. În creaţia din ultimii ani, masa 
cromatică suportă presiuni teribile, instaurând o permanentă 
stare de nelinişte. Tensiunile vin din realitatea ambientală — 
cosmică şi socială - şi, deopotrivă, din orizontul lăuntric, 
sensibil la drama existenţială. Eroziunile de suprafaţă dezvăluie 
procesele de profunzime, ce se insinuează până la limita 
structurilor. 


Bibliografie: K.H. Zambaccian, Corneliu Baba, Bucureşti, 1958; 
Tudor Vianu, Corneliu Baba, album, Bucureşti, 1964; Corneliu 
Baba, album, 1997; Pavel Şuşară, Corneliu Baba, Bucureşti, 2001; 
Liviu Lăzărescu, Maestrul meu, Corneliu Baba, Timişoara, 2007. 


Baciu, Constantin (n. laşi, 1930 - m. laşi, 2005). Pictor şi 
grafician român. A absolvit în 1956 Institutul de Arte Plastice 
„N. Grigorescu” din Bucureşti. Distincţii: Premiul Festivalului 
Tineretului de la Moscova, 1957; Premiul Uniunii Artiştilor 
Plastici din România pentru grafică de şevalet, 1958; Medalia de 
aur la Concursul internaţional „Pace lumii”, Leipzig, 1959; 
Laureat al concursului „Cele mai frumoase cărţi” (pentru 
Amintiri din copilărie de Ion Creangă), 1969. Artistul ştie să-şi 
păstreze spontaneitatea şi libertatea gestului în lucrări 
controlate de severe legi compoziționale. Culorile picturilor sale 


sunt pure, recuperând sentimentul unei naturi generatoare de 
lumină şi echilibru. Desprinse din fluidul ineditei confesiuni 
lirice, pânzele refac, fiecare dintre ele, sensul existenţei în 
punctul de incidenţă al unei experiențe puternic 
individualizate, scoasă de sub zodia efemerului şi plasată astfel 
într-o reţea de legături logice (Frunze, Hieroglifă, Noaptea 
clovnului, Ochi magic, Jucării, Pasăre rănită). Umorul, 
spontaneitatea, invenţia îi permit lui Baciu să depăşească, în 
ilustraţia de carte, prejudecata „restaurării” sau „îmbogăţirii 
operei literare” (Creangă, Sadoveanu, Hogaş, Arghezi, Caragiale 
Sal Artistul susţine de fapt un discurs plastic independent, 
fără să-şi disimuleze plăcerea de a desena sau de a participa la 
acţiunea faptului literar. Linia elegantă, surprinzând cu nerv 
momente comice, tuşul aerat, evocator al peisajului pitoresc din 
cuprinsul cărţilor scriitorilor preferaţi îl ajută de asemenea, 
când se consacră graficii de şevalet, să construiască un spaţiu 
plastic original, în care savoarea desenului e însoţită de o 
fantezie prodigioasă. În paralel, artistul este preocupat de 
soluţii tehnice alternative pentru problemele energetice ale 
lumii de azi. De la jumătatea anilor 1960, el realizează o serie de 
mecanisme pentru utilizarea energiilor eoliene, biologice şi 
altor surse naturale. Obiectele propuse de Baciu au dubla 
calitate a prototipului tehnologic şi a creaţiei artistice 
experimentale, ce îmbină  lucidul, rigoarea construcţiei 
ştiinţifice şi frumuseţea plastică (Girocord, Planor, Morişcă, 
Monocilu etc.). 


Bibliografie: Emil Stratan, Baciu, laşi, 2006. 


Bacon, Francis (n. Dublin, 1909 - m. Madrid, 1992). Pictor 
englez. Debutează ca artist decorator şi ca designer, însuşindu- 


şi, ca autodidact, meşteşugul picturii. Expoziţii personale: 
Bienala de la Veneţia 1954; Bienala de la Săo Paulo, 1959; Tate 
Gallery, Londra - retrospectivă itinerată la Zurich, Torino, 
Mannheim, Amsterdam, 1962, şi Guggenheim Museum, 1963- 
1964. Primele picturi, de prin anul 1930, mărturisesc influenţe 
suprarealiste”, dar organizatorii Expoziţiei internaţionale a 
suprarealismului (Londra, 1936) îi refuză lucrările pe motiv că 
artistul ar fi insuficient de „suprarealist”. Încă de pe atunci, în 
tablourile sale se instaurează o atmosferă plină de tensiune, 
personajele suferind acţiunea distructivă a unor forţe ce vin din 
interiorul sau din exteriorul conştiinţei. Precaritatea fiinţei 
umane este acuzată într-o lungă serie de capete de expresie, în 
reprezentările după arhaicul motiv al crucificării. Experienţa 
războiului, dramele extinse la proporţii imense accentuează 
această imagine a dezumanizării, acuzate de expresionismul” 
său funciar. Artistul se înconjoară în atelier de copii după vechi 
maeştri, de tăieturi din ziare, de fotografii — o lume impregnată 
de fiinţe pe care le vede suferind şi care devin subiectele 
predilecte ale tablourilor sale. Portretele papilor după 
Velázquez (replicile la Portretul papei Inocenţiu X) îi prilejuiesc 
un comentariu asupra destinului omului şi al operei sale. 
Tragismul sub care sunt înfăţişate chipurile contemporanilor 
sau ale unor personaje păstrate de istorie au la bază 
avertismentul pe care conştiinţa artistului înţelege să-l dea, 
deopotrivă, oricăror pericole de distrugere a valorilor umane. 
Dincolo de imaginile terifiante, răscolitoare ale războiului, 
absurd şi catastrofal, ale iraţionalismului, răzbate, pentru o 
condiţie luminoasă, umanitatea omniprezentă şi dominatoare. 


Bibliografie: John Rotherstein, Ronald Alley, Francis Bacon, 
Londra, 1964; H. Davies, St. Yard, Francis Bacon, New York, 


1985/1986. 


Bad Painting (pictură rea, urâtă). Sintagma apare odată cu 
expoziţia „Bad Painting” organizată de Marcia Tucker în 1978, 
la New Museum of Contemporary Art din New York. El 
defineşte o pictură brută”, cu o materie grosieră, cu trimiteri 
simple, neprelucrate, la arta populară. Pictura bad apare, 
polemic, ca o reacţie la rafinamentele sofisticate, intelectualiste, 
ale artei conceptuale” şi ale artei minimale” din anii 1970. 
Culorile murdare şi vulgaritatea căutată a motivelor şi 
inserţiilor concrete, senzualismul evocă experienţele obiectuale 
ale artei funk şi junk, din care se dezvoltă mişcarea Popř, şi 
pregăteşte revenirea la noua figuraţie din anii 1980. De altfel, 
importante expoziţii de la începutul anilor 1980 — „A New Spirit 
in Painting”, Londra, 1981; „Iransavanguardia”, Italia-America, 
Modena, 1982; „Zeitgeist”, Documenta din Kassel, 1982 - 
prezintă acest fenomen al reluării figuraţiei pe care îl propun 
transavanguardia” italiană, noua figuraţie franceză şi noii 
sălbatici germani (vezi Neue Wilde). Printre reprezentanţi 
amintim pe Neil Jenney, David Salle, Malcolm Morley, Joan 
Brown, Robert Longo, James Albertson. În România, în această 
direcţie au evoluat pictorii Ioana Bătrânu' şi Andrei Chintilă, 
iar Ion Grigorescu” aplică conceptul de „Bad”, cu acelaşi sens, în 
pictură şi sculptură. 


Bibliografie: A New Spirit in Painting, catalog, Londra, 1981. 


Badea, Costel (n. Iaşi, 1940 — m. Bucureşti, 1994). Artist 
decorator român. Studiază la Institutul de Arte Plastice „N. 
Grigorescu” din Bucureşti (1958-1964), cu Mac Constantinescu. 


Distincţii: Premiul Tineretului al Uniunii Artiştilor Plastici, 
1968; Medalia de aur (Targo doro) la Concursul internaţional 
de ceramică, Perugia, 1970; Marea Diplomă de Onoare la 
Bienala internaţională de ceramică, Vallauris, 1970 (pentru 
lucrări în colectiv); Premiul pentru artă decorativă al UAP, 1972; 
Premiul II al Ministerului Arhitecturii din Polonia, la expoziţia 
„Ceramica în arta contemporană”, Gdansk, 1973; Premiul 
pentru prototip la Simpozionul de ceramică şi faianţă, 
Sighişoara, 1973; Medalia de aur la Bienala de la Vallauris, 1974 
etc. Autor de structuri spaţiale, reliefuri, panouri decorative, 
prototipuri pentru industrie etc., lucrările sale demonstrează 
posibilităţile ceramicii de a satisface variate exigenţe materiale 
şi spirituale în condiţiile societăţii puternic industrializate. 
Pasiunea pentru „artele focului”, pentru modelarea materiei, 
desemnată generic prin lut — deşi artistul lucrează deopotrivă 
în gresie, faianţă, porțelan — vine din promisiunea bogăției 
formale a materialelor supuse voinţei sale, din capacitatea de a 
crea identități noi, folosind expresivitatea volumului sau jocul 
neaşteptat al glazurilor ori engobelor. Artistul reţine în unele 
lucrări diverse elemente ale lumii organice pe care le îmbină 
fără a violenta ordinea naturală, ci pentru a dezvălui relaţii 
ascunse, pentru a-şi manifesta spiritul inventiv. În magma 
informală a pastei în care lucrează apar şi corpuri geometrice, 
cristalizări care nu ţin de mineral, ci mai curând de începutul 
de ordonare al unui efort raţional. Accentele de culoare 
înviorează masele de gri foarte rafinat şi completează, fără 
ostentaţie, programul vizual al lucrărilor, formula lor spaţială. 


Bibliografie: Olga Buşneag, „Costel Badea”, în Arta decorativă 
românească, Bucureşti, 1976. 


Bahlulzade, Sattar (n. Amiradjan, 1909 — m. Moscova, 1974). 
Pictor azerbaidjan. A studiat la Institutul de Artă Industrială din 
Baku (1927-1931) şi la Institutul de Artă din Moscova (1933- 
1940). Este distins cu titlul de Artist al Poporului şi cu Premiul 
de Stat din Azerbaidjan. Într-o creaţie vastă, ce cuprinde 
diferite genuri ale picturii, se disting în primul rând peisajele 
inspirate de ţinuturile natale. Coline arse de soare, cu vegetaţie 
uneori săracă, alteori crescută luxuriant în zonele fertile ale 
țărmului caspic, sunt învăluite în culori vii, într-un registru ce 
înglobează în puritatea lor roşul, galbenul şi albastrul, sau 
infinitele nuanţe, zone de degradeuri ce pregătesc într-un fel 
şocul optic al petelor strălucitoare de culoare. Peisajele de care 
se simte ataşat constituie de cele mai multe ori un mod de a se 
prezenta pe sine în momentele de intensă frământare lăuntrică. 
Înrudite cu arta expresionistă, tablourile sale ne oferă 
spectacolul unei naturi învolburate, tensionate, din care nu 
lipsesc însă momentele de linişte şi visare. 


Baj, Enrico (n. Milano, 1924 — m. Vergiate, 2003). Pictor italian. 
Studiază la Academia Brera din Milano (1945-1948). Fondator, 
împreună cu Sergio Dangelo, al Mişcării Nucleare şi iniţiator al 
manifestului Nuclear Painting Manifesta, publicat la Bruxelles 
în 1952, care se referă la caracterul programat pseudoştiinţific 
al acestei orientări. Împreună cu pictorul danez Asger Jornž*, 
înfiinţează Mişcarea Internațională pentru un Bauhaus 
Imaginar (Albisola, 1953). Fondator (împreună cu Sergio 
Dangelo) al revistei Il Gesto, Milano (1955-1959), şi colaborator 
la revistele de avangardă Phases, Boa, Edda, Direzioni, Bokubi, 
Milano (1956-1960). În colaborare cu Yves Klein” şi Arman', 
elaborează manifestul Contro lo stile. Se apropie de Marcel 


Duchamp", la New York (1962), şi de André Breton, la Paris 
(1963). Fondator (împreună cu Raymond Queneau) al 
Institutului de Patafizică, Milano, 1966. Expoziţii de grup: „Arta 
nucleară”, Veneţia, 1954; „Semn şi materie”, Roma, 1958; „Arta 
ansamblului”, New York, 1961; Bienala de la Săo Paulo, 1963; 
Bienala de la Veneţia, 1964; „Pop Art, Nouveau Réalisme” etc., 
Bruxelles, 1965; „Spaţiul Absolut” („Suprarealismul”), Paris, 
1965; „50 de ani de Dada”, Milano, 1966; „Metamorfozele 
obiectului”, 1971; „Mitul maşinii: exaltare, ironie, criză”, 
Milano, 1972. Spirit avangardist, în permanentă dispută cu 
actualitatea, artistul demitizează chipul războinicului, creând 
imaginea unui antierou. Asamblează parodic medalii, catarame 
şi nasturi strălucitori, însemnele gloriei, ale fastului, pentru a 
arăta desuetudinea lucrurilor efemere, venite dintr-o ordine 
iraţională. Montajele sale sunt un amestec de compoziţii 
suprarealiste” şi improvizații de tip dada, convertit în 
modalităţile pop-art'. Imaginile de un teatralism accentuat 
cuprind de regulă figuri umane ce se referă, dincolo de şocul 
căutat al soluţiilor plastice, la omniprezenţa unei vocal 
antropocentriste. Chiar parodiile la Bauhaus” (el propune un 
Bauhaus imaginar) vizează polemic mutarea atenţiei de la 
ambianţă la însăşi raţiunea ambianţei - omul. Preocupat să 
surprindă „gioco della verită”, jocul adevărului, prelucrează, în 
date italieneşti, pe Alfred Jarry, realizând Ubu-Ultra-Ubu, 
ilustrează cărţile unor contemporani, precum şi scrieri de 
Lucrețiu şi Marţial. 


Bibliografie: Edouard Jaguer, Baj, Milano, 1956; Tristan Sauvage, 
Nuclear Art, New York, 1962; Raymond Queneau, Baj, Milano, 
1968; Jean Petit, Baj. Catalogue de l'oeuvre graphique et des 
multiples, vol. I-II, Geneva, 1974; J. Baudrillard, Enrico Baj, Paris, 


1980; M. Mussini (ed.), I libri di Baj, Milano, 1991; Enrico 
Crispolti (ed.), Giocobaj, Florenţa, 2006. 


Bak, Imre (n. Budapesta, 1939). Pictor maghiar. A studiat la 
Academia de Arte Frumoase din Budapesta (1958-1963). 
Expoziţii de grup: Premi internacional Joan Miro, Barcelona, 
1970; Bienala de grafică de la Frechen, 1972; „Creative 
Postcards”, New Reform Gallery,  Aalst-Olanda, 1973; 
„Prospectiva  '74”, Muse de Arte Contemporanea de 
Universidade São Paulo, 1974; Trienala de desen de la Wrocław, 
1974-1978; Bienala de gravură de la Cracovia, 1974; „Ungarische 
Avantgarde”, Galerie R. Johanna Ricard, Nürnberg, 1975; 
Graphica creativa ’75, Alvar Aalto Museo, Jyväskylä, 1975; 
„From Sketch to Realization”, Bredford, 1977; „Ungarische 
Konstruktivistische Kunst 1920-1977”, Kunstverein München, 
Kunstpalast Düsseldorf, 1979; „Project industrial 1968-1980”, 
Ipartev Budapesta, 1980; „Ungarsk Konstruktivisme”, Henie- 
Unstad Kunstsenter, Hoevikodden, 1980; „Post-War and 
Contemporary Art”, Blenstock House, Londra, 1988; „Kunst 
Heute in Ungarn”, Neue Galerie, Sammlung Ludwig, Aachen, 
1989; Bienala de grafică, Moderna Galerija, Ljubljana, 1989. 
Pânzele de debut, de la începutul anilor 1960, anunță 
orientarea sa spre arta abstractă”, petele de culoare preluând 
ceva din tensiunile subiective amintind de Jean Bazaine. 
Treptat, suprafeţele de culoare sunt tot mai precis delimitate, 
controlate de un spirit geometric. Motivele — venind în special 
dinspre arta populară ungară, dar şi din arhitectura unor spaţii 
cultice imaginare - trimit la un moment dat la aspiraţiile 
conceptualiste”, pentru a pleda în lucrările recente în favoarea 
unei fundamentale tendinţe constructivististe”. 


Bibliografie: Thomas Lenk, Bak Imre, Budapesta, 2000. 


Bakić, Vojin (n. Bjelovar, 1915 - m. Zagreb, 1992). Sculptor sârb. 
După ce a absolvit, în 1939, cursurile Academiei de Arte Plastice 
din Zagreb, lucrează o vreme cu F. Kršinić. Participă la: Bienala 
de la Veneţia, 1950, 1956, 1964; Documenta din Kassel, 1959; 
Expoziţia internaţională a constructivismului de la Nürnberg, 
1969; Bienala de la Săo Paulo, 1969. După o primă perioadă 
caracterizată de cultul pentru forma pură, şlefuită până la 
obţinerea efectului de dematerializare — cum se întâmplă cu 
unele dintre lucrările lui Brâncuşi sau Arp” —, la începutul 
anilor 1960 începe să taie, în dur-aluminiu, bronz sau oţel 
inoxidabil, discuri în care realitatea se oglindeşte multiplicată. 
Piesele metalice sunt receptive în plus la mişcarea pe care o au 
fiinţele şi obiectele ajunse în zona lor de acţiune. Cu elemente 
statice se realizează, în acest mod, programul uneia dintre 
direcţiile cele mai apropiate de tradiţii ale artei cinetice". 


Bibliografie: Vera Horvat-Pintaric, Vojin Bakić, Ljubljana, 1965; 
Dusan Matić, Vojin Bakić, Zagreb, 2007. 


Bakst, Leon (Lev Samoilovici Rosenberg) (n. Grodno, 1866 - m. 
Paris, 1924). Pictor, grafician şi scenograf rus. După câţiva ani 
de studii în ţară, pleacă în 1893 la Paris, unde devine elevul 
pictorului finlandez Albert Edelfelt. Revenit în Rusia, participă 
la fondarea grupului Mir iskusstva” (Lumea artei), activ între 
anii 1898 şi 1904 (perioadă în care apare şi revista cu acelaşi 
nume, editată de Diaghilev) şi între 1910 şi 1924. O călătorie în 
Grecia - întreprinsă în 1907, împreună cu pictorul Serov” — se 
va resimti în opera lui, printr-un ideal al formei. Ecourile din 


clasicitatea elenă (tabloul istoric Terror antiquus — o imagine 
ipotetică a Atlantidei) întâlnesc motive decorative şi simbolice 
din Art Nouveau'. Cu astfel de modalităţi, între 1909 şi 1914, 
Bakst colaborează cu decoruri şi costume la baletele ruse ale lui 
Diaghilev (Cleopatra, Şeherezada, Martiriul Sfântului Sebastian, 
După-amiaza unui faun, Daphnis şi Chloe). Este şi autorul 
portretelor unor arhitecţi şi scriitori din mişcările de avangardă 
din Rusia sfârşitului de secol XIX şi începutului de secol XX. 


Bibliografie: A. Alexandre, J. Cocteau, L'art decoratif de Leon 
Bakst, Paris, 1913; A. Lewinson, The Story of Leon Bakst's life, 
1922. 


Balkanski, Nenko (n. Kazanlik, 1907 — m. Kazanlik, 1977). Pictor 
bulgar. A absolvit în 1930 Academia de Arte Frumoase din Sofia, 
unde a studiat sub îndrumarea profesorilor Nikola Marinov şi 
Boris Agitov. Între anii 1939 şi 1941 s-a specializat în diferite 
ateliere din Franţa. Distins cu Medalia de aur la Expoziţia 
internaţională de la Paris, 1987; Premiul de la Cagnes-sur-Mer, 
1971; Premiul Dimitrov, 1962; titlul de Artist al poporului, 1966. 
Autor de portrete, autoportrete, scene de gen, naturi moarte şi 
peisaje. Posesor al unei vaste culturi plastice, el se opreşte 
asupra unor probleme ca raporturile între umbră şi lumină, 
între tonurile calde şi reci, pe care le rezolvă pe suportul unor 
structuri figurative riguros construite. Tot ceea ce pictează îşi 
păstrează coerenţa şi soliditatea, efectele picturale fiind 
provocate de modul său de a lumina - din interiorul 
personajelor şi obiectelor reprezentate sau din surse multiple — 
într-o viziune regizorală complexă, capabilă să creeze o 
anumită stare metafizică (vezi Pittura metafisica), o atmosferă 
în care concretul îşi dezvăluie semnificaţiile şi poezia. 


Bibliografie: Deciko Uzunov, „Nenko Balkanski”, Izkustva, 3-4, 
Sofia, 1957. 


Balla, Giacomo (n. Torino, 1871 - m. Roma, 1958). Pictor italian. 
Studiază la Academia Albertina, Torino, şi la Universitatea din 
Torino, unde învaţă psihanaliză cu Cesare Lombroso. Lucrează 
ca ilustrator la Roma (1896-1900) şi ca profesor de artă, 
iniţiindu-i printre alţii (1901-1904) pe Severin! şi pe Boccioniř, 
pe Carră” şi pe Luigi Russolo. Elaborează „Manifestul picturii 
futuriste” şi „Manifestul tehnic al picturii futuriste”, ambele 
apărute în 1910 în revista Poesia din Milano. Expoziţii de grup: 
„Pictori futurişti italieni”, Paris, 1912; „Pictori şi sculptori 
futurişti italieni”, Londra, 1914; „Panama Pacific”, San 
Francisco, 1915; Bienala de la Veneţia, 1926; Cvadrienala de la 
Roma, 1915; „Lucrări de artă modernă”, New York, 1934; „Arta 
timpului nostru”, New York, 1939; „Teme şi variaţiuni în pictură 
şi sculptură”, Baltimore, 1948; „Futurismul şi pictura 
metafizică”, Zurich, 1950; Bienala de la Săo Paulo, 1953; 
„Mişcarea în arta contemporană - de la futurism la arta 
abstractă”, Lausanne, 1955. Contactul timpuriu cu operele unor 
artişti impresionişti” şi neoimpresionişti” îl conduce pe Balla la 
experienţe în domeniul înregistrării luminii şi mişcării, 
premisa aderării sale la futurism“. Chiar în anul când Marinetti 
publica la Paris, în Le Figaro (1909), primul „Manifest al 
futurismului”, Balla realiza tabloul Becul, în care accentul este 
pus pe surprinderea mişcării luminii. În compoziţia 
Dinamismul unui căţel în lesă (1912) adoptă, pentru a sugera 
deplasarea în spaţiu, multiplicarea labelor câinelui, a 
picioarelor femeii, a lesei. Aceeaşi tehnică o aplică în Fetița care 
aleargă în balcon (1912), imaginea fiind de fapt o succesiune de 


siluete ale aceluiaşi corp în mişcare. Cu o serie de alte opere 
(Forme plastice ale luminii + viteză, 1912-1913; Viteza abstractă, 
Automobilul a trecut, 1913; ciclul „Mercur trecut prin faţa 
soarelui, văzut cu ocheanul”, 1913-1916 etc.), Balla s-a afirmat 
ca unul dintre cei mai de seamă reprezentanţi ai futurismului, 
contribuind la dezvoltarea acestui curent atât de definitoriu 
pentru avangarda artistică italiană în secolul XX. 


Bibliografie: T.T. Marinetti, Il Pittore Futurista Giacomo Balla, 
Roma, 1928; Maurizio Fagiolo, Omaggio a Balla, Roma, 1967; 
Virginia Dortch-Dorazio, Giacomo Balla: An Album of His Life 
and Work, New York, 1970; G. Lista, Giacomo Balla, Modena, 
1982; E. Balla, Con Balla, vol. I-III, Milano, 1984-1986. 


Ballets Russes. Compania Baletele Ruse a fost fondată şi 
condusă, între anii 1909 şi 1929, la Paris, de Serge Diaghilev. 
Realizate pe un fundal artistic orientat spre inovație, spre gestul 
avangardist, spectacolele trupei de balet a lui Diaghilev preiau 
în mod specific experienţe vizuale pe care le propun curente şi 
orientări cum sunt cubismul“, futurismul, constructivismulř, 
raionismulř, orfismul' şi suprarealismul'. În sinteza care se 
produce aici se stabilesc relaţii active între figurativ şi abstract”, 
între obiectiv şi subiectiv, între static şi dinamic, între real şi 
imaginar. Pe lângă creatori ruşi de largă notorietate — pictorii 
Bakst', Benois”, Larionov, Goncearova, Gaboř, Pevsner, 
muzicienii Prokofiev, Rimski-Korsakov, dansatorii Pavlova, 
Nijinski ş.a. —, la realizarea baletelor ruse participă personalităţi 
de primă mărime ale artei şi culturii timpului: Stravinski, Ravel, 
Cocteau, Matisse”, Picasso”, De Chirico”, Gris", Braque, Mira, 
Ernst” ş.a. Baletele ruse recepționează şi consacră formule ale 


artei plastice contemporane, sensibilizând şi pregătind totodată 
cristalizarea unor manifestări care împrumută o serie de 
modalităţi din perimetrul scenei:  Happening sau 
Performance”. 


Bibliografie: M. Kahne, Les Ballets russes à l'Opera, Paris, 1992. 


Bally, Theodore (n. Säckingen, 1896 - m. Bärgenstock, 1975). 
Pictor elveţian. Studiază la Basel şi la München, lucrând apoi 
mulți ani la Zürich. Din 1939 se stabileşte la Montreux. 
Traversează la început o perioadă figurativă, consacrându-se 
apoi unor compoziții abstracte”. În 1961 renunță la culoare, 
preocupându-se de raporturile plastice între alb şi negru, care 
devin expresii ale efortului de organizare a compoziţiei, a 
planurilor arhitecturii, a spaţiului ambiant. Taie bucăţi de 
hârtie neagră şi albă pe care le asamblează după variate 
scheme, înregistrând pe peliculă fotografică aspectele 
mutaţiilor unor serii. „Există un moment”, afirmă artistul, 
„când operele nu sunt nici bune, nici rele: pur şi simplu ele 
există!”. Operează cu elemente geometrice - unghiuri, pătrate, 
romburi —, mizând pe efectele psihice ale construcţiilor, cu 
echivalări ca: vertical = moderator; orizontal = stabilizator; 
diagonală = accelerator. Este un tip de artă informală” realizată 
cu piese prefabricate, asemenea unor montaje întâmplătoare cu 
literele alfabetului. 


Bibliografie: Marcel Jorray, Theodore Bally, Neuchâtel, 1964. 


Bandalac, Olimpiu (n. Săcele, 1955). Grafician şi artist media 
român. A absolvit în 1978 Institutul de Arte Plastice „N. 
Grigorescu” din Bucureşti. În 1994 fondează, împreună cu 


Graur”, grupul Euroartist. Participă la expoziţiile: Bienala de 
poezie vizuală, Săo Paulo, 1983; „Alternative”, Bucureşti, 1987; 
„Arta de azi”, Budapesta, 1987; Salonul Internaţional de Artă E 
87, Paris, 1987; „Europe Artists”, Paris, 1990; Concursul 
internaţional Syrlin Kunstpreis, Stuttgart, 1990; Festivalul de 
Performance AnnArt, Lacul Sf. Ana, 1994; „Experiment”, 
Bucureşti, 1996, Cluj-Napoca, 1997. După câteva manifestări cu 
caracter tradiţional, se afirmă ca grafician şi ca autor de filme 
de animaţie (Podul, 1985; Navigatorul, 1993), experienţe din 
care, în mod firesc, se îndreaptă spre zonele de artă care îşi 
anexează diversele tehnologii actuale - fotografie, cameră 
video”, artă la computer (vezi Computer art). Realizează o serie 
de performance-uri' care aduc în spaţiul public artistul şi 
aparatura tehnică. Impactul comunicării actuale şi al 
interpunerii unor sisteme perceptive artificiale între artist şi 
realitate devine una dintre temele constante ale creaţiei sale. O 
altă temă este cea a destinului imaginii artistice în contextul 
universului consumist în care imaginea ajunge principalul 
instrument al manipulării (politice, comerciale etc.). El 
utilizează ironia sau efectele dramatice - cele două 
comportamente rezultate din saturarea obiectualistă şi 
imagistică a lumii. Realizează împreună cu Graur”, la începutul 
anilor 1990, o serie de performance-uri, în dialog cu valorile 
istorice şi culturale naţionale. De pildă, interpretează rolurile 
lui Remus şi Romulus, sugând la lupoaica capitolină -— 
monumentul din Bucureşti — refăcând o pagină a traseului 
mitic al fondării Romei, care intră în patrimoniul daco-roman. 
(Vezi fasciculul III, planşa 15) 


Barcsay, Jenő (n. Katona, 1900 - m. Budapesta, 1988). Pictor 
maghiar. În 1924 a absolvit Academia de Arte Plastice din 
Budapesta, unde a învăţat cu Gyula Rudnay şi Jânos Vaszary. Îşi 
desăvârşeşte formaţia în Franţa şi în Italia (1926-1927 şi 1929- 
1930), locuind apoi în colonia de artişti de la Szentendre. 
Participă la: Bienala de la Veneţia, 1929-1964; „Bianco e nero”, 
Lugano, 1952; Bienala Constructivistă, Nürnberg, 1969; 
Festivalul de la Cagnes-sur-Mer, 1970. Este autorul cărţilor 
Anatomia artistică, 1953; Om şi drapaj, 1958; Spaţiu şi formă, 
1964. La începutul anilor 1930 creează tablouri figurative, în 
care formele simple, sever desenate, şi coloritul menţinut în 
gamă unitară asigură o impresie de monumentalitate. Din 1939 
se apropie de orientarea constructivistă”, preocupându-se de 
ordonarea în cheie decorativă a unor suprafeţe de culoare. Cu 
mozaicurile realizate după 1949 (pot fi amintite cele de la 
Miskolc şi de la Teatrul Naţional din Budapesta, ca şi cel 
pregătit pentru oraşul Szentendre) ajunge la o sinteză între 
sugestiile figurative şi elementele abstracte”, în ansambluri bine 
organizate. 


Bibliografie: László Gyula, Barcsay Jenő, Budapesta, 1963. 


Barlach, Ernst (n. Wedel, 1870 - m. Rostock, 1938). Sculptor, 
gravor, poet şi dramaturg german. Studiază la Şcoala de Artă 
Aplicată din Hamburg (1888-1891), apoi la Academia din Dresda 
— secţia de sculptură (1891-1895). Lucrează periodic, între 1895 
şi 1897, la Paris cu sculptorul Carl Garbers. Participă la 
expoziţiile grupării Berliner Secession“ (1901), predă un timp 
(1904-1905) cursuri de ceramică la Şcoala Profesională din Hohr 
(Westerwald). După un an (1909) petrecut la Villa Romana din 


Florenţa, unde este trimis de Asociaţia Artiştilor Germani, se 
stabileşte pentru toată viaţa la Gustrow (Macklenburg). În 1924 
primeşte Premiul Kleist pentru opera sa dramatică. Între 1933 
şi 1938, în timpul celui de-al III-lea Reich, i se interzice să 
expună şi i se distrug unele monumente (din Kiel, Magdeburg, 
Gustrow), iar o serie din lucrările aflate în colecţii publice sunt 
scoase şi incluse, incriminatoriu, în expoziţia „Arta degenerată” 
din 1937. A publicat numeroase poeme şi drame, având 
încheiate, încă din 1907, contracte cu editorul Paul Cassirer. În 
sculptură urmează tradiţiile sculpturii figurative germane, la 
care adaugă ecouri din epocă — maturizarea sa se produce în 
anii de înflorire ai unor mişcări ca Jugendstil* şi 
expresionismul*. Călătoria prin Uniunea Sovietică i-a adus, 
după cum mărturiseşte într-o scrisoare din 1926, „noţiunea de 
infinit şi m-am simţit încurajat să acţionez. O nemărginire în 
care omenescul nu se putea afirma decât ca o reacţie 
cristalizată, fixată (...) năzuinţa mea spre simplitate şi 
limpezime şi-a găsit aici o urmă de împlinire”. Sculptorul 
temperează la nivelul modelajului, la exterior, efectele 
dramatice pentru a lăsa să vină din interiorul sculpturilor lui — 
în general, chipuri de oameni — forţe vitale şi tensiuni spirituale 
puternice. Ecourile din sculptura populară germană, din goticul 
nordic, sunt prelucrate în reprezentări care uneori, în ciuda 
tensiunii lăuntrice, exprimă o imperioasă vitalitate. (Vezi 
fasciculul I, planşa 33) 


Bibliografie: Giuseppe Bevilacque, Ernst Barlach, Urbino, 1963; 
Carl Dietrich Carls, Ernst Barlach. Das plastische, graphische und 
dichterische Werk, Berlin, 1968; E. Jansen, Ernst Barlach, Berlin, 
1984. 


Baselitz, Georg (n. Deutschbaseliiz, 1938). Pictor german. A 
studiat pictura la Academia de Arte Frumoase şi Aplicate din 
Berlinul de Est, 1956; între anii 1957 şi 1964 studiază la 
Academia de Arte Frumoase din Berlinul de Vest, sub 
îndrumarea lui Hann Trier. Expoziţii de grup: Documenta din 
Kassel, 1972-1982; Bienala de la Veneţia, 1980; „A New Spirit in 
Painting”, Londra, 1981; „Western Art”, Köln, 1981; „Zeitgeist”, 
Berlin, 1982; Nouvelle Biennale, Paris, 1985; Ludwig Museum, 
Köln, 1987. Distincţii: Premiul Kaiserring al oraşului Goslar. 
Face parte dintr-o generaţie de artişti, în primul rând italieni şi 
germani, care se opune formulelor stereotipe ale unor tendinţe 
marcante ale epocii - instalaţia“ şi performance-ul* —, 
amendând totodată excesiva cerebralizare a artei conceptuale“. 
El se declară în mod hotărât de partea unei creaţii care 
păstrează puritatea emoţiei, spontaneitatea desăvârşită a 
transcrierii emoţiilor, libertatea deplină a tuşelor şi maselor de 
culoare. Delivrarea, necenzurată de procese raţionaliste, a 
stărilor sufleteşti se face în condiţiile păstrării unei strânse 
legături cu problematica umană. Pentru a marca această 
ancoră pe teritoriul umanului, capetele de expresie, siluetele 
personajelor apar răsturnate, într-o perspectivă evident 
neconvenţională, de natură să provoace ochiul unui observator 
obosit de seele reprezentării. Vehemenţa expresiei - 
susținută şi prin patosul culorilor şi prin nervul grafic — a făcut 
ca artistul să fie încadrat, odată cu Clemente”, Basquiat, 
Cucchi', Penck*, Immendorff” ş.a., printre „noii sălbatici” (în 
germană - Neue Wilde”; în franceză - Nouveaux Fauves; în 
engleză - New Savages), în ampla mişcare neoexpresionistă din 
anii 1970-1980. 


Bibliografie: A. Franzke, Georg Baselitz, Munchen, 1988; S. Gohr 
(ed.), Georg Baselitz — Retrospektive 1964-1991, catalog, Hypo- 
Kunsthalle Munchen etc., Munchen, 1992; D. Waldemar, Georg 
Baselitz, catalog, Solomon R. Guggenheim Museum etc., New 
York, 1995. 


Basquiat, Jean-Michel (n. New York, 1960 — m. New York, 1988). 
Pictor american. Participă la expoziţiile: Whitney Museum of 
American Art, New York, 1993; „Colaborations Warhol, 
Basquiat, Clemente”, Museum Fridericianum, Kassel, 1996. Cu o 
mamă originară din Puerto Rico şi cu un tată din Haiti, Basquiat 
este de timpuriu foarte sensibil la comportamentul 
minorităţilor, care în anii 1970 îşi găsesc în graffiti, printre 
altele, un mod original de exprimare. Din caligramele şi 
elementele figurative aşternute cu spray-uri colorate pe ramele 
vagoanelor de metrou, pe zidurile de pe străzile din New York, 
artistul îşi distilează un sistem grafic şi cromatic care atrage 
atenţia unor artişti reprezentativi pentru arta pop” (în primul 
rând Warhol”). Cu acest inventar format într-un climat cultural 
impregnat de gesturi disperate şi anonime, el ajunge, ca şi 
Haring”, să accepte propunerile negustorilor de artă, realizând 
tablouri care păstrează de la graffiti aspectele de limbaj plastic, 
desfăşurat în condiţiile spaţiale ale galeriei şi muzeului. Plecând 
de la repere ale unui „simbolism popular american” (Klaus 
Honnef), pictorul comentează aspectele realităţii, în absenţa 
oricăror constrângeri, mai aproape de inocenţa copilului pe 
care o reclamă arta brută” promovată de un artist ca Dubuffet”. 


Bibliografie: Jean-Michel Basquiat — Une Rétrospective, Musée de 
Marseille, 1992; R. Marshall, Jean-Michel Basquiat, catalog, 


Whitney Museum of American Art, New York, 1992. 


Bauhaus (Şcoala). Şcoală de arte şi meserii, design şi 
arhitectură fondată în 1919 la Weimar sub conducerea lui 
Gropius”, prin unirea a două instituţii superioare de artă — 
Şcoala de Arte şi Meserii şi Institutul de Arte Frumoase. 
Însemnătatea acestei şcoli depăşeşte formarea unor creatori — 
deşi pe aici au trecut şi s-au instruit o serie de artişti şi arhitecţi 
foarte importanţi pentru secolul XX. Bauhaus-ul are meritul de 
a fi precizat, pe baza unor premise mai vechi, una dintre 
atitudinile definitorii în arta contemporană, un sistem teoretic 
şi o metodologie creatoare şi pedagogică deopotrivă. Gândirea 
exprimată de programul Şcolii Bauhaus (elaborat prin efortul 
comun al unor artişti, intelectuali remarcabili, ca Gropius, 
Klee”, Kandinsky, Itten", Schlemmer şi, mai târziu, Albers şi 
Moholy-Nagy ) sintetizează, sub semnul unui raţionalism 
riguros, ideile mişcărilor romantice de la sfârşitul secolului al 
XIX-lea şi începutul secolului XX, ca Arts and Crafts”, în Anglia, 
mişcarea arhitecţilor francezi, reprezentanţi de Garnier” şi 
Peret, şi Deutscher Werkbund” în Germania. Programul acestor 
mişcări, care se fundamentează teoretic pe ideile lui Ruskin, 
Morris, Muthesius, tinde spre democratizarea creaţiei artistice, 
una dintre ultimele mari „idei romantice”, cum o numeşte 
Argan, printr-o serie de demersuri convergente. Ele vizează, pe 
de o parte, implicarea socială a actului artistic, iar pe de altă 
parte, implicarea în realitatea tehnică şi industrială. O 
asemenea intenţie presupune mai multe aspecte - transferul 
interesului de la momentul creaţiei la momentul consumului, 
deci de la personalitatea creatorului la  colectivitatea 
beneficiarilor care formulează necesităţile estetice (ceea ce 


presupune o accepţie a artistului constructor în opoziţie cu 
artistul interpret al realităţii). Primatul în cazul creaţiei revine 
în mod firesc profesionalităţii, şi nu inspiraţiei sau revelaţiei, 
arta tinzând spre un statut analog cu disciplinele ştiinţei. 
Decurge firesc de aici concluzia unei nevoi de colaborare între 
artist şi reprezentanţii altor profesii, deci o prioritate a 
colectivului asupra individului, experienţa individuală fiind 
mai puţin generoasă şi cuprinzătoare decât cea presupusă de 
industrie ca „acţiune colectivă”. Dar, mai mult decât depăşirea 
ipostazei individuale a creatorului, programul acestor mişcări, 
care se va desăvârşi în viziunea Bauhaus-ului, epurat de 
confuzii şi de limitele impuse de o concepţie încă legată de 
coordonatele artizanalului şi naţionalului, ajunge la crearea 
unui „stil supraistoric”. Pentru a putea avea imaginea reală a 
amplorii bazei teoretice a Şcolii Bauhaus, trebuie să avem în 
vedere şi alte premise ale sale, pe lângă mişcările amintite: 
contribuţiile teoreticienilor vienezi (în special Fiedler), care au 
operat, cu teoria purei vizualităţi, o detaşare faţă de obiectul 
artistic şi a obiectului artistic faţă de natură, concentrând 
interesul asupra forţei plastice; programul reformator al 
futurismului” şi, mai târziu, al constructivismului ; rezonanţa 
filosofică a marxismului. Celălalt aspect al înnoirilor, la fel de 
important ca şi adresa, finalitatea obiectului artistic, este 
realitatea industrială cu aportul său decisiv la procesul creaţiei, 
atitudinea faţă de apariţia maşinii, faţă de era culturală pe care 
o exprimă. Însă reprezentanţii Werkbund-ului german precizau 
că „nu maşina face un lucru de proastă calitate, ci incapacitatea 
noastră de a o folosi într-un mod eficace”, adresându-ne ei de 
pe poziţiile „unei creaţii aflate sub gradul de cultură al epocii 
care a produs maşina”. Or, apariţia maşinii însemna infirmarea 


artizanatului, comprimarea procesului de elaborare în proiect, 
distanţarea creatorului de produs (deci preponderența laturii 
intelectuale în creaţie), dispariţia condiţiei de unicat a 
produsului şi apariţia ideii de standard, transferul valorii în 
calitatea intrinsecă a obiectului, care se exprimă în cele două 
laturi perfect aderente: funcţia şi forma. Obiectul pierde în acest 
fel caracterul sentimental şi simbolic. Programul pedagogic al 
şcolii concretiza toate aceste aspecte teoretice, cuprinzând 
cursuri şi studii de atelier complexe: 1. un curs preliminar, axat 
pe probleme de observare şi reprezentare, pe studiul naturii 
înţelese nu ca un complex de noţiuni, ci ca dezvoltare, ca 
materie supusă devenirii, faţă de care atitudinea artistului este 
constructivă, lucidă; acest curs preliminar consta în studii 
asupra formei; 2. un curs de învățământ tehnic (piatră - 
sculptură, lemn — ebenistică, metal, pământ — ceramică, sticlă — 
vitralii, culoare — pictură, textile) ce se desfăşura mai ales în 
atelierele de lucru ale şcolii; acest curs presupunea 
familiarizarea cu materiale şi unelte diverse, precum şi cu 
elemente de contabilitate privind producţia; 3. un învățământ 
formal, în anii superiori, constând în studiul naturii şi analiza 
materialelor, probleme de reprezentare (geometrie descriptivă, 
teoria construcţiei, proiecte de construcţie) şi probleme de 
compoziţie (teoria spaţiului, teoria culorii şi teoria compoziţiei). 
Procesul pedagogic se desfăşura în cadrul unei ambianţe în 
care relaţia dintre elevi şi profesori ţinea mai mult de 
atmosfera unui colectiv de creaţie decât de raporturile 
academice tradiţionale, soluţiile căutându-se şi găsindu-se în 
comun. O asemenea atmosferă era menită să stimuleze 
creativitatea, spiritul de independenţă şi responsabilitatea 
elevului, asigurând şi un potenţial de forţă creatoare, de 


imaginaţie pusă în slujba producţiei. Bauhaus-ul s-a bucurat de 
colaborarea unora dintre cei mai remarcabili artişti sau 
teoreticieni ai epocii - la cei amintiţi se adaugă Feininger, 
Marcks“ —, ca şi a unora dintre elevii acestei şcoli, deveniți la 
rândul lor maeştri ai şcolii şi artişti remarcabili: Bill”, Breuer, 
Hinnerk Schlepper, Joost Schmidt. În 1925, cu tot protestul 
semnat de intelectuali cu formaţii dintre cele mai diverse, 
solidari în jurul ideilor democratice şi progresiste exprimate în 
programul şcolii (Einstein, Behrens", Oud, Hoffmannsthal, 
Kokoschka', Schönberg, Strygowsky, Werfel, Muthesius etc.), 
guvernul de atunci obligă Bauhaus-ul să-şi transfere sediul la 
Dessau, unde funcţionează până în 1928, şi apoi la Berlin. Aici, 
după retragerea lui Gropius din funcţia de director, la 
conducerea şcolii vor urma arhitectul elveţian Hannes Mayer, 
din 1930 până în 1932, Mies van der Rohe”, din 1932 până în 
aprilie 1933, când şcoala e desfiinţată cu totul (o mare parte 
dintre promotorii şi elevii săi emigrează în SUA şi în alte ţări de 
pe continentul american), după o activitate de nici două 
decenii, dar care a avut o influenţă decisivă în gândirea 
artistică şi mai ales constructivă europeană. Purismul 
raţionalist, opoziţia faţă de stilurile „impure”, faţă de categoriile 
tragicului şi sublimului, implicaţiile sociale ale mişcării şi-au 
pus amprenta pe una dintre principalele direcţii ale civilizaţiei 
secolului XX. De la prima fază „folclorică”, cum o numeşte G.C. 
Argan, şi în care unele părţi ale activităţii mai oglindeau încă 
legătura cu tradiţia artizanală naţională, la faza constructivistă, 
marcată de aderarea profesorilor din generaţia lui Albers şi 
Moholy-Nagy, gândirea teoretică a Bauhaus-ului cunoaşte o 
evoluţie ce exprimă limpede sensibilitatea grupului de artişti la 
problemele sociale şi la reperele realităţii industriale. Sediul 


şcolii, la Dessau, cu tot echipamentul său, creaţiile prezentate la 
expoziţia „Arte şi tehnici - o nouă unitate”, din 1923, la 
expoziţia din 1929, ilustrează practic eficienţa atitudinii ce avea 
să genereze un stil cu adevărat internaţional (vezi International 
Style), capabil să propună o uniformizare vizuală, necesară într- 
un moment de eclectism şi dispersie, de neînțelegere a valorilor 
proprii unei civilizaţii noi. Arta, mai ales arhitectura şi designul, 
poartă şi azi, în mare parte, amprenta concepţiilor de bază ale 
Şcolii Bauhaus, deşi, fireşte, evoluţia extrem de rapidă a 
civilizaţiei a condus la premisa unor direcţii constructive şi 
artistice având un program cu totul opus, cum ar fi azi direcţia 
din arhitectura „impură”, reprezentată de arhitectul american 
Robert Venturi, sau, în arta plastică, curente ca informalul, 
hiperrealismul”, arta popř, diverse tipuri de intervenţie (vezi 
Acţionism) în mediul natural (vezi Land-art*), de instalaţii” 
vizând, din alte perspective, configurarea spaţiului, de acţiuni” 
şi performance-uri” făcute cu nostalgia prezenţei active a 
omului, programe acoperind variate funcţii imediate şi 
recuperând tocmai factorul emoţional, refuzat de purismul 
(vezi De Stijl) raţionalist reprezentat exemplar de Bauhaus. 
(Vezi fasciculul I, planşa 30, şi fasciculul II, planşele 19, 21) 

Carlo Argan, Walter Gropius e la Bauhaus, Torino, 1951; Herbert 
Bayer, Walter Gropius, Ise Gropius, Bauhaus, 1912-1928, 


Londra, 1939, Boston, 1952; Yamawaki Iwao, Mityko, Bauhaus. 
Weimar-Dessau-Berlin, Tokyo, 1954; Hans Maria Wingler, Das 
Bauhaus. Weimar, Dessau, Berlin, Köln, 1962; H. Düchting, Farbe 
am Bauhaus, Berlin, 1996. 


Baumeister, Willi (n. Stuttgart, 1889 - m. Stuttgart, 1955). Pictor 
german. Studiază la Academia din Stuttgart (1905-1914), cu 
Adolf Hozel, împreună cu Schlemmer şi H. Sternner. Expune, 
în 1914, picturi murale la Köln, la Deutscher Werkbund“. După 
război îşi amenajează un atelier, începând seria sa de „picturi 
pe ziduri” (1919), în care culoarea este aşezată pe un fond de 
nisip sau marmură. Întâlnirile cu Le Corbusier” şi Léger (1924) 
îl fac să adopte forme masive, clar delimitate, amintind 
morfologii industriale (seria „Figuri-maşini”). Lucrează ca 
profesor la Şcoala de Artă Stadel din Frankfurt am Main din 
1928 până în 1933, când este concediat. Se stabileşte în oraşul 
natal, unde, mai târziu, va fi profesor la Academia de Artă 
(1946-1955). A aderat la grupările Cercle et Carré (1930) şi 
Abstraction-Cr6ation” din Paris. Este autorul unor ilustraţii 
(Furtuna de Shakespeare, Salome de Oscar Wilde, Ghilgameş) şi 
decoruri pentru spectacole (Judith de Giraudoux). Participă la: 
Salonul Independenţilor, Paris, 1927; „Pictura şi sculptura 
abstractă şi suprarealistă”, Zürich, 1929; „Constructivismul”, 
Zurich, 1937; „Carnegie International”, Pittsburgh, 1950; 
„Documenta” din Kassel, 1955. Distincţii: Premiul Bienalei de la 
Săo Paulo, în 1951. În pictura sa, începând cu compoziţiile 
murale din 1919, Baumeister aduce sentimentul materialităţii, 
al misterului existent în substanţa naturii. Materialele folosite, 
ca şi dispunerea lor în reliefuri, accentuează concreteţea 
motivelor. Sunt soluţii plastice care fac vizibile influenţele 


cubismului” şi constructivismului”, influenţe de care se va 
elibera după 1930. De atunci, în lucrările sale apar o serie de 
semne, de elemente caligrafice (seria „Ideograme”, 1937), citând 
adesea scrieri şi reprezentări din diverse culturi (seriile „Pereţi 
peruani”, „Tablouri africane”, „Ziduri ciclopice”). După 1953, 
decantând sistemul de semne, de caligrame, reţine doar câteva 
elemente pe care le aşază în centrul imaginii, învestindu-le cu o 
deosebită forţă de şoc optic (seria „Monturi”). Teoriile sale în 
domeniul artei le-a expus în cartea Necunoscutul în artă, 1947. 


Bibliografie: Willi Baumeister, Das Unbekannte in der Kunst, 
Stuttgart, 1947; Will Grohmann, Willi Baumeister, Köln, 1963; 
Gotz Adriani, Baumeister, Dokumente, Texte, Gemälde, Tübingen, 
Köln, 1971; G. Bott, Figuration und Bildformat. Zur Auflösung des 
Bildbegriffs in der Malerei Willi Baumeister, Bochum, 1990. 


Bazaine, Jean (n. Paris, 1904 — m. Clamart, 2001). Pictor francez. 
După studii filologice şi un stagiu în atelierul sculptorului 
Landowski (1924), se apropie treptat de pictură, mai ales după 
întâlnirea cu Bonnard”. În pictură, ca şi în mozaic, Bazaine îşi 
manifestă lirismul caracterizat de elanuri, de dorinţa de a-şi 
exterioriza reacţiile provocate de o natură aflată într-un 
inepuizabil miracol al regenerării. Umbrele nu lipsesc, ele vin 
câteodată (cum se întâmplă în anii războiului) dinspre 
tulburările sociale, dar esenţială este lumina, starea de 
luciditate în care spiritul uman îşi arată valorile. Pregnant 
lirice, tablourile sale (Vântul mării, 1949; Copilul nopții, 1949) 
sunt pictate în culori strălucitoare şi aerate. Desenul devine cu 
timpul mai puţin aspru, mai puţin decis, pe primul plan trecând 
jocul petelor de culoare. Artistul îşi fructifică modul de a colora, 


într-o serie de vitralii (baptisteriul bisericii din Audincourt, 
sanatoriul din Noisy-le-Grand, biserica din Villeparisis) şi 
mozaicuri (biserica Audincourt, sediul UNESCO din Paris, 
Clădirea Radio, Paris). Bazaine face parte dintre acei artişti care 
învestesc imaginea cu funcţii spirituale, dându-i un nou destin 
în spaţiul public. 


Bibliografie: Jean Bazaine, Notes sur la peinture d'aujourd'hui, 
Paris, 1948; Jean Bazaine, Exercise de la peinture, Paris, 1973; 
Pierre Cabanne, Jean Bazaine, Paris, 1990. 


Bazille, Frederic (n. Montpellier, 1841 - m. Beaune-la-Rolande, 
1870). Pictor francez. Studiază la Şcoala de Arte Frumoase din 
Paris, în atelierul lui Gleyre. Se împrieteneşte cu Renoir, 
Monet”, Sisley” şi cu alţi pictori care căutau drumuri noi în artă, 
punând bazele picturii impresioniste“. Lucrează în aer liber în 
împrejurimile Parisului, ca şi pe străzile marelui oraş, din 
dorinţa de a surprinde mişcarea, aspectele trecătoare şi 
schimbătoare ale lucrurilor şi fiinţelor. Moartea timpurie pune 
capăt unei evoluţii deosebit de promițătoare, punctată deja de 
opere de referinţă (Reuniune de familie, 1867; seria de 
prezentări panoramice ale atelierului său etc.). 


Bibliografie: Dianne W. Pitman, Bazille: Purity, Pose and Painting 
in the 1860s, Pennsylvania 1998. 


Baziotes, William (n. Pittsburgh, 1912 - m. New York, 1963). 
Pictor american. Studiază la Academia Naţională de Desen din 
New York cu Leon Kroll (1933-1936), devenind profesor în 
cadrul Planului Federal pentru Artă (1936-1940). Expune la 
Bienala de la Săo Paulo (1951-1957) şi la Documenta din Kassel 


(1959). A fost distins cu Premiul I la expoziţia „Arta abstractă şi 
suprarealistă”, Chicago, 1948, şi a obţinut Premiul Universităţii 
Illinois, 1951. Influențat la început de pictura lui Miró” şi Dali, 
ca şi de arta murală mexicană, Baziotes evoluează spre o 
imagine în care elimină aluziile anecdotice, pentru a face loc 
unui lirism pur. Tablourile - peisaje imaginare, evocări ale 
lumii mării - sunt suprafeţe largi, în care apar fiinţe fantastice, 
construite din planuri monocrome, decorative. Pictura din anii 
maturității este rodul efortului de adecvare a tendinței sale spre 
fabulaţie la rigorile imaginii abstracte” ce domină arta 
americană din anii 1960. 


Bibliografie: Lawrence Alloway, William Baziotes, New York, 
1965; William Baziotes, catalog, Solomon R. Guggenheim 
Museum, New York, 1965. 


Bălăcescu-Demetriade, Lucia (n. Bucureşti, 1895 - m. 
Bucureşti, 1979). Pictor român. Studii: lecţii de desen în Elveţia 
cu F. Gilsi (1911-1912); Şcoala de Arte Frumoase din Bucureşti 
(1913-1916), cu profesorii Ipolit Strâmbu şi Petru Serafom. În 
paralel, ia lecţii particulare cu Eustațiu Stoenescu, Petrașcu” şi 
Steriadi'. Urmează Academiile Julian şi Ranson (1919-1922) cu 
profesorii P.A. Lemens, E.O. Friess, Denis”, Vuillard, Paul 
Sérusier“ etc. A făcut parte din Asociaţia Femeilor Pictoriţe 
(1923-1926), Arta Nouă (1929-1930), Contimporanul”. A publicat 
în presa românească şi în ziarul de limbă franceză Le Moment, 
care apărea în Bucureşti, cronici şi articole despre artă. 
Materialul care i se oferă aparatului său narativ e o „lume 
văzută de la fereastră”, formaţiuni umane în mişcare, având o 
anumită configuraţie localizabilă: lumea pariziană şi lumea 


balcanică, aflate în planul viziunii artistei într-o semnificativă 
relaţie. Studiile sale la Paris au avut loc într-o vreme când 
efortul de recuperare a concretului în imaginea-reprezentare 
avea, într-o direcţie a sa, sensul de ancorare în cotidian. La 
acest nivel remarcăm o originală sinteză între stringenţa 
cromatică a fovismului, acidul grafic al lui Dufy şi ardenta 
calmă a unui Bonnard sau Marguet (Eu şi picturile mele, 
Odaliscă cu şalvari, Artişti negri de la circ în Cişmigiu, Măgăruşi 
la Montmorency*, Scenă bucureşteană etc.). Imaginile acestei 
picturi se umplu de personaje de o infinită şi scăpărătoare 
vitalitate. Pictoriţa a avut pasiunea spectacolului, a unui 
spectacol care să-şi depăşească, într-un gest de sublimă 
gratitudine, condiţia de înscenare fastuoasă. Partitura narativă 
se realizează într-o gamă extrem de mobilă. Culorile sunt vii, 
aşezate adesea direct „din tub”, în respiraţia unei delivrări 
fonetice, întotdeauna pe suportul unei compoziţii îndelung 
elaborate. 


Bibliografie: Iulian Mereuţă, Lucia Dem. Bălăcescu, Bucureşti, 
1971; Dragoş Morărescu, Petre Oprea, Lucia Dem. Bălăcescu, 
Bucureşti, 1979. 


Bătrânu, Ioana (n. Unirea, Ialomiţa, 1960). Pictor român. A 
absolvit în 1983 Institutul de Arte Plastice „N. Grigorescu” din 
Bucureşti. În 1984 a primit bursa pentru grafică a Uniunii 
Artiştilor din România. Participă la expoziţiile: „Sexul lui 
Mozart”, Bucureşti; „Le pied”, Franţa, 1991; „Aşteptare şi 
izbucnire”, Szombathely, 1992; „Pas d'accord avec Zefirelli”, 
Budapesta, 1994; „Pictură şi sculptură”, Veneţia, 1994; „Beyond 
Belief”, Chicago, 1995; Târgul internaţional de artă, Nisa, 1996; 


„Ad Hoc”, Muzeul Ludwig, Budapesta, 1997; „Versions of 
Transfiguration”, Muzeul Micsarnok, Budapesta, 1998; „Uno 
Bisanzio Latina”, Roma, 1999; „Sacrul în artă”, Palatul 
Parlamentului, Bucureşti, 1999; „Transitionland”, Bucureşti, 
2000. În pictură se produce o foarte intensă implicare a 
subiectivităţii, pe fondul păstrării unei ancore permanente în 
lumea vizibilă. Elementele peisajului sau interiorului rămân de 
fiecare dată recognoscibile, dar totul este supus unei teribile 
combustii interioare, care ajunge să deţină primul nivel al 
mesajului. Uneori, orizontul interior aduce tonuri sumbre, 
aşezate în pensulaţii neliniştite, dramatice, în care transpare, ca 
o promisiune reconfortantă, însăşi configuraţia realităţii. (Vezi 
fasciculul III, planşa 25) 


Beckmann, Max (n. Leipzig, 1884 - m. New York, 1950). Pictor 
german. Studiază la Şcoala de Artă din Weimar (1899-1903), cu 
Carl Fritjof Smith. Face călătorii de studii la Paris (1903), 
Florenţa (1906), Berlin (1907). Membru în comitetul de 
conducere al Berliner Secession” (1910-1911). În 1937, operele 
sale sunt incluse în expoziţia „Artă degenerată”, artistul 
emigrând în acelaşi an la Amsterdam, apoi, în 1947, în SUA. 
Predă la Universitatea Washington, St. Louis (1947), 
Universitatea Colorado, Boulder (1947), Şcoala de Artă a 
Muzeului Brooklyn, New York (1949), Colegiul Mills, Oakland 
(1950), Galeriile Marlborough, Londra şi New York (1947). 
Participă la: Bienala de la Veneţia, 1922, 1930, 1950; „Neue 
Sachlichkeit”", Mannheim, 1935. Distincţii: Premiul Carnegie, 
Pittsburgh, 1929, 1949; Premiul Golden Gate, San Francisco, 
1939; Marele Premiu al Bienalei de la Veneţia, 1950. Deşi anii 
debutului său corespund cu perioada de afirmare a 


expresionismului” antebelic (fovismul'”, la Paris, grupările 
germane Die Brucke" şi Der Blaue Reiter”), artistul evoluează, la 
început, în cadrele modalităţilor impresionismului . În primul 
război mondial suferă un şoc nervos, fiind demobilizat. Operele 
sale vor avea de atunci un caracter militant, apropiindu-se ca 
factură a limbajului plastic de marea direcție a 
expresionismului german de după 1920 (portrete, autoportrete 
etc.). Beckmann aduce în lucrările sale (picturi, gravuri grupate 
în cicluri) imagini din marile oraşe în care se consumă drame 
individuale şi colective. Deşi uneori este foarte interesat de 
culoare, principalele efecte le obţine cu simbolurile de factură 
literară, sublimate de contrastele alb-negru şi de mişcarea în 
care sunt antrenate personajele supuse, de cele mai multe ori, 
unor forţe potrivnice. 


Bibliografie: F.W. Fischer, Max Beckmann. Symbol und Weltbild, 
Munchen, 1972; C. Schultz-Hoffmann, J. Weiss (eds.), Max 
Beckmann Retrospektive, Munchen, 1984; H. Belting, Max 
Beckmann — Die Tradizion als Problemen der Kunst der Moderne, 
Berlin, 1984; R. Pillep (ed.), Max Beckmann, Die Realität der 
Träume in der Bildern. Schriften und Gespräche 1911-1950, 
München/Zürich, 1990. 


Behrens, Peter (n. Hamburg, 1868 - m. Berlin, 1940). Arhitect 
german. Debutează (după studii de artă la Karlsruhe şi 
Dusseldorf) ca pictor şi grafician. Membru fondator al 
secesiunii muncheneze (vezi Münchener Secession), apărută în 
1893. Este tot mai interesat de problemele artelor aplicate, de 
relaţiile între diferitele genuri artistice care colaborează la 
configuraţia estetică şi funcţională a mediului. Marele duce 


Ernst Ludwig îl invită în 1899 la Darmstadt, pentru a participa 
la activitatea unui grup de proiectare complexă. Grupul numit 
Die Sieben (Cei şapte) era format, în afară de Behrens, din 
arhitecţii H.M. Olbrich şi P. Huber, pictorii şi decoratorii H. 
Christiansen, P. Burck şi sculptorii L. Habich şi R. Bosselt. Acesta 
anunţă un program de integrare a artelor care (un exemplu 
este casa Behrens, 1901, din acest oraş) va fi dezvoltat şi de 
Şcoala Bauhaus. Încă din anii petrecuţi ca profesor la Şcoala de 
Arte şi Meserii din Dusseldorf (1903-1907) se arată interesat de 
degajarea formelor de încărcături decorative, tinzând spre 
puritatea volumului ca expresie a perfectei funcţionalităţi. În 
1907, când ia fiinţă Deutscher Werkbund'”, devine arhitect 
responsabil la Allgemeine Elektricităts Gesellschaft, ocupându- 
se de ceea ce se cheamă Industrial Design — proiectarea unor 
uzine, maşini electrice, articole de uz curent, magazine etc. 
Realizează construcţii uzinale din beton, oţel şi sticlă, asigurând 
un spaţiu raţional, organizat, un raport funcţional între părţi, 
bazat pe o geometrie clară şi simplă (Uzina de turbine AEG, 
Berlin, 1909; Administraţia societăţii Mannesman, Dusseldorf, 
1911-1912; Birourile firmei Hoechst din Frankfurt, 1920-1925). 
În acelaşi timp, construieşte un cartier de locuinţe pentru 
muncitorii uzinei AEG (Heningsdorf, lângă Berlin). În atelierul 
său din Berlin se formează mulţi arhitecţi, pe aici trecând, în 
jurul anului 1910, şi personalităţi ca Gropius”, Le Corbusier, 
Mies van der Rohe”. Din 1922 conduce Şcoala de arhitectură a 
Academiei din Viena, iar din 1936, secţia de arhitectură a 
Academiei de Artă din Berlin. (Vezi fasciculul I, planga 25) 


Bibliografie: Peter Behrens, Feste des Lebens und der Kunst, Jena, 
1900; Paul Joseph Cremers, Peter Behrens, Sein Werk von 1909 
bis zur Gegenwart, Essen, 1928. 


Bejenaru, Matei (n. Suceava, 1963). Artist media şi performer 
român. Studiază la Universitatea de Arte „George Enescu” din 
Iaşi (1982-1986), unde devine profesor. Rezidenţe la: „Around 
the Coyote” Gallery, Chicago, 2000; Kulturkontakt, Viena, 2002; 
Romanian Institute, Londra, 2007; Future Art Center, Praga, 
2008. În 2011-2012 este visiting professor la Universitatea din 
Québec. În 1997 înfiinţează la Iaşi Festivalul de Performance 
Periferic, care devine curând o bienală de artă contemporană. 
Expoziţii personale: „Mehr Chancen fur Unsere Juigend”, 
Kulturkontakt Gastatelier, Viena, 2002; Galeria Nouă, Bucureşti, 
2005; Galeria Posibilă, Bucureşti, 2007; „Double Stereo” (cu Yves 
Robuschi), Galerie ERSEP, Toucoing, Franţa, 2009; Galeria 
Cupola, Iaşi, 2009; „Proiect”, Muzeul Brukenthal, Sibiu, 2011; 
„Lupta cu inerția”, Galeria Andreiana Mihail, Bucureşti, 2011. 
Expoziţii de grup: „Iransferatu”, Ifa Galerie, Berlin, 2000; 
Bienala de la Veneţia, 2001; „Check-in Europe. Reflecting 
Identities în Contemporary Art”, München, 2006; Bienala de la 
Taipei, Taiwan, 2008; „Critical Point”, Vector Association, Frieze 
Projects, Londra, 2010; „Over the Counter”, Muzeul Műcsarnok, 
Budapesta, 2010; Bienala mediteraneeană de la Haifa, Israel, 
2010; „Artists Film Club”, Londra. Cu iniţiative din domeniul 
performance” art este prezent în Chişinău, Lacul Sf. Ana, 
Timişoara, Catak (Serbia), Brno, Graz, L6dZ, Leipzig, Salzburg, 
Barcelona, Viena, Londra etc. Cu o nepotolită sete de 
cunoaştere, adoptă forme de artă experimentale, care însoțesc 
de fiecare dată un program social declarat. Orice creaţie, orice 
gest al omului de artă este văzut din perspectiva comunicării, a 
eforturilor permanente de instaurare a valorilor umane. Într-o 
lume care se alienează în derizoriu, într-un practicism îngust, 
care în fond păstrează ceva din imemorabila domnie a 


haosului, artistul se simte dator să regăsească drumul spre 
raţional, spre metafizică. El exploatează resursele noi ale 
fotografiei, filmului video, performance-urilor. 


Bibliografie: Matei Bejenaru, Introducere în fotografie, laşi, 2007. 


Belling, Rudolf (n. Berlin, 1886 - m. Krailling, 1972). Sculptor 
german. Studiază modelajul şi arta decorativă la o şcoală de 
meserii (1905-1907), după care îşi deschide la Berlin un atelier 
propriu de sculptură şi artă aplicată, executând, între altele, 
decoruri pentru spectacolele de teatru ale lui Max Reinhardt. În 
anii 1911-1912 studiază la Academia de Arte din Berlin, cu Peter 
Brener. la parte la formarea asociaţiei artistice November 
Gruppe din Berlin (1918) şi devine unul dintre promotorii unei 
noi arte, ai unor noi raporturi între creator şi societate. 
Influențele expresioniste” din operele de început lasă locul, în 
anii 1920, unei concepţii constructiviste”. În Acord triplu, 
artistul doreşte să demonstreze că „nu mai există un unghi de 
vedere principal al operei”, că sculptura trebuie să trăiască în 
spaţiu cu toate elementele sale. Face proiecte de sculpturi 
monumentale (cel dedicat studenţilor berlinezi căzuţi în primul 
război mondial purta inscripţia „În ce scop?”), realizând de 
asemenea o serie de fântâni (Fântâna casei Goldstein din 
Berlin) sau decoraţii destinate ambianţei (în 1920 colaborează 
cu arhitectul W. Wurzbach la întocmirea proiectului Cazinoului 
Scala din Berlin). În anii de ascensiune a nazismului, Belling 
lucrează ca profesor la o şcoală particulară de artă din New 
York (1935), apoi ca şef al secţiei de sculptură de la Academia de 
Artă din Istanbul (1936). Operele sale sunt incluse în expoziţia 
„Arta degenerată” organizată în 1937. Va reveni după război în 


oraşul natal (este distins cu Premiul pentru artă al oraşului 
Berlin), stabilindu-se apoi în Germania. 


Bibliografie: J.A. Schmoll Eisenwerth, Rudolf Belling (Studien zur 
Kunstgeschichte), München, 1985. 


Bellmer, Hans (n. Katowice, 1902 - m. Paris, 1975). Pictor 
german. Studiază ingineria la Institutul Politehnic din Berlin 
(1923-1924). Se iniţiază în desen şi perspectivă cu Grosz“ (1924). 
Din 1924 lucrează ca designer, tipograf şi ilustrator pentru 
editura Malik din Berlin. Vizitând Parisul (1924; 1934-1935), 
vine în contact cu mişcarea suprarealistă”. În 1940 este închis în 
acelaşi lagăr cu Ernst, lângă Aix-en-Provence, în Franţa. 
Participă la manifestările internaţionale suprarealiste de la: 
New York, 1935; Ciudad de México, 1940; Paris, 1947, 1957; 
Saarbrücken, 1952. Ia parte de asemenea la expoziţiile: „Muzica 
neliniştitoare: suprearealismul”, Houston, 1958; Documenta din 
Kassel, 1966; „Medium Fotografie”, Leverkusen, 1973. Distincţii: 
Premiul William and Noma Copley, Chicago 1958. Fiinţele ce 
apar în imaginile sale sunt încă de la seria „Păpuşi”, inaugurată 
în 1933, un amestec de vis şi realitate. La acest statut ambiguu 
contribuie montajul de elemente anatomice, întâlnite în 
experienţa cotidiană, şi de forme împrumutate visului. 
Situaţiile fantastice pot fi de asemenea consecinţa scenariului 
special elaborat de artist. În mod evident, actul pictării, 
desenării, gravării etc. îndeplineşte un rol terapeutic, artistul 
eliberându-se astfel de obsesiile unor amintiri, de proiecţiile 
onirice sau erotice. Desenul formelor este incisiv şi sigur, 
plasând în centrul compoziţiei principala osatură narativă. 


Personajele par să se afle într-o lentă plutire, ceea ce vorbeşte 
încă o dată de sensul suprarealist al reprezentării. 


Bibliografie: S. Alexandrian, Hans Bellmer, 1972; Alex Grall, 
Hans Bellmer, Londra, 1972; P. Webb, R. Short, Hans Bellmer, 
Londra, 1985; H. Lust, Hans Bellmer, New York, 1990. 


Bellows, George (n. Colombus, Ohio, 1882 — m. New York, 1925). 
Pictor american. Urmează Şcoala de Arte din New York (1904- 
1906), inaugurând în 1907 seria de tablouri cu subiecte din 
viaţa cotidiană, ceea ce îi va atrage denumirea de „pictor al 
Americii”. Numeroase lucrări prezintă secvenţe din lumea 
sportului, îndeosebi a boxului. Personajele se înfruntă cu 
disperare pe fonduri sumbre (Club Night, 1907; Amândoi sunt 
membri ai aceluiaşi club, 1908; Knock-out, 1921; Dempsey şi 
Firpo, 1924). În alte compoziţii, artistul îşi extinde observaţiile 
asupra portului şi străzilor (Plajă la Coney Island, 1910; Oamenii 
docurilor, 1912; New York, 1915). În anii primului război 
mondial, paleta sa se întunecă şi mai mult, litografiile şi 
picturile din această perioadă prezentând, cu o deosebită 
violenţă, dramele umane. Portretele familiei, ale unor cunoscuţi 
întregesc creaţia sa considerată una dintre contribuţiile de bază 
la dezvoltarea direcţiei realiste a ceea ce s-a numit pictura 
„scenei americane”. 


Bibliografie: Charles M. Morgan, George Bellows, New York, 
1965. 


Benois, Alexandre (Aleksandr Nikolaevici Benua) (n. Sankt- 
Petersburg, 1870 - m. Paris, 1960). Pictor şi critic de artă rus. 
Unul dintre principalii fondatori ai grupării artistice Mir 


iskusstva“. În pictură creează tablouri în care reconstituie scene 
din trecut, îndeosebi de la curtea franceză a secolului al XVII- 
lea şi din viaţa Petersburgului din secolul al XVIII-lea. În ciclul 
„Plimbările lui Ludovic al XIV-lea”, în „Seria Versailles”, ca şi 
într-o lucrare ca Paradă în timpul lui Pavel I, ambiţiei 
documentare i se adaugă un comentariu plin de umor al 
fizionomiilor şi atitudinilor personajelor. Gustul pentru 
compoziţia teatrală se vădeşte în decorurile şi costumele 
realizate pentru diferite spectacole în Rusia şi, după 1918, în 
Franţa şi Italia, unde colaborează cu Diaghilev la realizarea mai 
multor reprezentații ale Baletelor ruse”. Ca istoric şi teoretician 
de artă, a scris numeroase articole şi lucrări de amploare, 
printre care Pictura rusă în secolul al XIX-lea şi Istoria picturii 
tuturor timpurilor şi popoarelor. 


Bibliografie: M. Etkind, A.N. Benois, Leningrad-Moscova, 1965. 


Berghe, Frits van den (n. Gent, 1883 - m. Gent, 1939). Pictor 
belgian. După ce-şi încheie studiile la Academia din oraşul natal 
(1904), pictează la Laethem-Saint-Martin (1904-1913), în 
compania lui Servaes”, De Smet', Léon Smet şi Permeke”, apoi la 
Afsnee, în Olanda, în acelaşi grup de artişti. Revenit în Belgia în 
1922, este prezent la expoziţiile de la Sélection şi Centaure. 
Publică desene în ziarul Vooruit (1929-1939). Face parte din 
grupurile Les XX, L'Art Vivant, Les Compagnons de Dart, LArt 
Contemporain. Peste căutările realiste ale debutului se 
suprapun - îndeosebi după ce vine în contact cu creaţia unor 
artişti olandezi, a francezului Le Fauconnier, a grupului 
german Die Brücke" — stilizări şi geometrizări de tip cubist, ca 
şi o atmosferă tensionată, deschisă spre un orizont fantastic. 


Culorile vii, explozive, se referă în permanenţă la confesiunea 
expresionistă”, dar elementele figurative — oameni, arbori, case 
etc. — poartă încărcături ce evocă o veche zestre imaginativă, ca 
şi ecouri ale actualităţii în subconştient. Este un motiv pentru 
care unele dintre tablourile sale (Duminica, 1924; Eternul 
vagabond, 1925; Săracul, 1925; Arborele în floare, 1928) au, chiar 
ca punct de plecare, observaţia selectivă, o notă de 
suprarealism“. 


Bibliografie: E. Langui, Frits van den Berghe, Anvers, 1968; Frits 
van den Berghe, catalog, Musée des Beaux-Arts, Gent, 1984. 


Berk, Nurullah (n. Istanbul, 1906 - m. Istanbul, 1982). Pictor 
turc. A studiat la Şcoala de Arte Frumoase din Paris (1924-1928), 
cu Ernest Laurent, perfecţionându-se în atelierele lui Lhote', 
Léger” şi Gramaire în anii 1932-1933. În 1933, împreună cu alţi 
artişti, înfiinţează Grupul D, care îşi propune să încurajeze 
dezvoltarea unei arte moderne în ţara sa. Din 1939 activează ca 
profesor la Academia de Arte Frumoase din Istanbul. A publicat 
cărţi de istoria şi teoria artei, a organizat expoziţii, a ţinut 
conferinţe, a condus muzee (în anii 1962-1969 conduce Muzeul 
de Pictură şi Sculptură din Istanbul). Operele sale sunt 
prezentate în mai multe expoziţii din Turcia şi la bienalele de la 
Veneţia şi Săo Paulo. Debutează cu tablouri în care sunt vizibile 
influenţe cubiste” şi constructiviste”. Bun cunoscător al 
tradiţiilor turceşti, al Orientului, precum şi al experimentelor 
europene, artistul creează o operă originală în care reuşeşte să 
găsească o expresie nouă, viabilă, universului fabulos din 
miniaturile şi reliefurile medievale turceşti. Prin creaţia 
picturală, activitatea teoretică şi cea de iniţiator de manifestări 


culturale, contribuie la configurarea artei contemporane 
turceşti. 


Berlage, Hendrik Petrus (n. Amsterdam, 1856 - m. Haga, 1934). 
Arhitect olandez. După studii la Zurich, revine la Amsterdam, 
unde realizează o serie de lucrări care deschid drumul 
arhitecturii moderne în Olanda (Clădirea Bursei, 1897-1903; 
Casa Diamond, 1899-1900). A proiectat, de asemenea, Holland 
House, la Londra (1914). Opunându-se stilului încărcat şi 
eclectic, care a ajuns la extremă afirmare la sfârşitul secolului 
al XIX-lea (vezi Art Nouveau), Berlage este promotorul unei 
arhitecturi „logice şi oneste”, în care materialele — piatră, 
cărămidă, oţel — nu-şi ascund structura sub ornamente, idee 
reluată mai târziu în programul „arhitecturii impure” (Robert 
Venturi). Construcţia masivă, cu arcuri semicirculare, cu pereţi 
plini şi turle, aminteşte caracterul arhitecturii romane. Spaţiul 
interior şi sobru, făcând ca soluţiile tehnice cele mai 
îndrăzneţe, cum ar fi tavanele boltite din oţel şi sticlă, să se 
înscrie firesc în ansamblul clădirii. Berlage a avut şi unele 
contribuţii teoretice care au influenţat formaţia multor 
arhitecţi în Olanda. 


Bibliografie: Hendrik Petrus Berlage, Gedanken über den Stil in 
der Baukunst, Leipzig, 1905; Jan Gratama, Dr. H.P Berlage 
Bouwmeester, Rotterdam, 1925. 


Berliner Secession  (Secesiunea  berlineză). Organizaţie 
germană apărută în 1898, după modelul inaugurat în 1892 de 
Münchener Secession, urmărind desprinderea de vechile 
canoane academiste. În fond, este aceeaşi atitudine exprimată 


cu câteva decenii mai devreme de impresionism”, numai că în 
climatul german se afirmau tendinţe expresioniste”, respinse de 
Uniunea Artiştilor Plastici, dominată de academişti, cum se 
întâmplase cu blocarea expoziţiei norvegianului Munch . 
Primul preşedinte a fost ales pictorul de factură impresionistă 
Max Liebermann. Importante pentru afirmarea mişcării 
novatoare se dovedesc revista Pan şi seria „Die Insel” (Insula) a 
editurii Schuster und Lofller. Deschiderea mişcării se vede în 
afirmaţia pe care o găsim în catalogul expoziţiei din 1900: „Noi 
nu urmărim să impunem o anumită viziune, ci, dimpotrivă, să 
acordăm libertate tuturor tendinţelor”. În cadrul mişcării, 
alături de Liebermann se afirmă Max Klinger, Walter Leistikow, 
Lovis Corinth, Max Slevogt, Ludwig von Hofmann. În curând, 
tendinţele novatoare vor dobândi coerenţă şi finalitate în 
mişcarea Jugendstil, care dezvoltă pe un plan superior 
programul anunţat de secesiunea berlineză. 


Bernard, Emerik (n. Celje, 1937). Pictor sloven. A studiat la 
Academia de Arte Frumoase din Ljubljana (1960-1964), cu 
Stupica”. Urmează cursuri postuniversitare, până în 1968, sub 
îndrumarea aceluiaşi maestru. Din 1980 se alătură Societăţii 
Equrna, grupând artişti liber-profesionişti din Ljubljana. Predă 
la Academia de Arte Frumoase din Ljubljana. Participă la: 
Memorialul Nadežda Petrović, Čačak, 1976; „Eros, mit, ironie — 
arta europeană de azi”, Muzeul Joanneum, Graz, 1983; Bienala 
de la Veneţia, 1986. Distincţii: Premiul Academiei de Arte 
Frumoase, Ljubljana, 1968; Premiul Župančič, Ljubljana, 1986; 
Premiul Presernovo, Ljubljana, 1987. Deşi procedeele lirice 
permit trimiteri la diverse capitole ale istoriei artei acestui secol 
- cum ar fi colajul şi arta pop — motivațiile lucrărilor sale se 


află în altă zonă spirituală. Un fragment de obiect integrat 
imaginii nu înseamnă, în cazul său, un ultim popas în vederea 
recuperării realului, ci constituie doar un nivel dintr-o 
succesiune de stratificări în care se afundă voinţa cognitivă. 
Spectacolul vizual cu care artistul ne pune în contact este în 
fapt un palimpsest — o serie de lucrări poartă un titlu grăitor, 
„Palimpsest istrian” —, în care ruina temporală nu e definitivă, 
oferind nenumărate surprize ochiului investigator. Ceea ce 
reuşeşte să dezvăluie pe parcursul căutărilor sale ni se arată 
într-o lumină intensă, pasta bogată şi strălucitoare acordând 
fiecărui element încorporat în imagine o evidentă actualitate. 
Pictorul se joacă cu formatul lucrărilor pentru a ne întări 
impresia că nu asistăm la evocări convenţionale ale realităţii, ci 
pătrundem în intimitatea lumii, într-un mod firesc şi nemediat. 


Bibliografie: Igor Zabel, Sergej Kapus, Emerik Bernard, Moderna 
Galerija, Ljubljana, 1988. 


Bernard, Emile (n. Lille, 1868 — m. Paris, 1941). Pictor francez. 
După ce studiază câţiva ani la Paris, în atelierul lui Corman, 
unde este coleg cu Toulouse-Lautrec”, lucrează la Pont-Aven, în 
cadrul mişcării Les Nabis“, făcând parte dintre artiştii grupaţi 
în jurul lui Paul Gauguin”. Revenit la Paris, în 1891, se alătură 
Grupului Sintetist (din care, între alţii, făcea parte şi Gauguin), 
al cărui program era opus impresionismului'. Din 1894 trăieşte 
în Egipt, iar în 1901 vizitează Veneţia, unde va reveni adeseori. 
El este cel care, în 1892, la doi ani de la dispariţia lui Van Gogh”, 
organizează la Paris o cuprinzătoare expoziţie cu lucrările 
acestuia. Cu preocupări teoretice şi publicistice, Bernard a 
înfiinţat revista La Rénovation esthétique. Influențat la început 


de Van Gogh, artistul se înscrie pe direcţia unei picturi în care 
datele realului au o valoare de simbol. Motivele figurative sunt 
clar delimitate printr-o linie grafică, prin acel cloison (perete 
subţire, care separă) pe care l-a folosit şi Gauguin în opera sa 
pentru a împiedica amestecul optic al suprafeţelor de culoare 
alăturate. 


Bibliografie: P. Mornand, Emile Bernard et ses amis, Geneva, 
1957; M. Chesneau, J. Cheyron, Honmmge de la ville de Pont- 
Aven ă Emile Bernard, Pont-Aven, 1960. 


Bernea, Horia (n. Bucureşti, 1938 - m. Paris, 2000). Pictor 
român. După studii în domeniul fizicii şi arhitecturii, urmează 
Facultatea de Arte Plastice a Insitutului Pedagogic din Bucureşti 
(1962-1965). Participă la: Festivalul Tinerilor Artişti, Varşovia, 
1968; Festivalul de la Edinburgh, 1971; Bienala Tineretului, 
Paris, 1971; Festivalul de la Cagnes-sur-Mer, 1977; Bienala de la 
Veneţia, 1979, 1980; „Studiul 2”, Timişoara, 1981; „Grupul 9+1”, 
Bucureşti, 1982; „Art contre lapartheid”, Paris, 1983; Grupul 
Prolog, după 1986; „Filocalia”, Bucureşti, 1990; „Bisanzio dopo 
Bisanzio”, Veneţia, 1994; „Experiment — anii '60-90”, Bucureşti, 
1996. Distincţii: Premiul pentru pictură al Uniunii Artiştilor 
Plastici din România, 1971; Premiul Stahly, Bienala de la Paris, 
1971; Premiul revistei Arta, Bucureşti, 1973; Premiul Ion 
Andreescu al Academiei Române, 1978; Marele Premiu al 
Uniunii Artiştilor Plastici din România, 1983. Într-o primă fază, 
artistul experimentează funcţionarea imaginii, ca o expresie 
concretă a conceptului (vezi Artă conceptuală), dar structura sa 
temperamentală, pasiunea pentru materie şi intensa lui 
subiectivitate dau conceptualismului său un caracter profund 
original. Puternica prezenţă a structurii ideatice nu exclude 


substanţialitatea, invenţia formală, relaţia cu realitatea 
concretă, ci doar le acordă o finalitate nouă (seriile „Grafice”, 
„Haltere pentru umăr” etc.). Tot atunci experimentează obiectul 
tridimensional (ciclul „Umbrele”), care va evolua spre imaginea 
plană (ciclul „Prapori”). La începutul anilor 1970 inaugurează 
seriile „Dealuri” şi „Curţi”. Pictorul revine insistent asupra unui 
motiv (un deal, o casă din Transilvania) nu pentru a epuiza prin 
enumerare suma unor valori separate şi fragmentate, cum se 
întâmplă în procedeele seriale, ci pentru a surprinde totalitatea 
vizibilului; artistul reface în profunzime un imemorabil efort 
de cunoaştere, până când aparențele încep să cedeze şi câmpul 
reprezentării se umple de misterele realităţii cosmice. Între 
intervenţia actuală a artistului şi datele experimentelor deja 
parcurse se stabileşte o legătură care îl explică în permanenta 
sa devenire, din perspectiva viziunii sale fundamentale. 
Căutarea esenței realităţii, ca şi structura sa conceptuală 
conduc firesc spre descoperirea unor motivații spirituale ale 
lumii şi existenţei, definite prin cultura creştin-ortodoxă. El 
devine astfel exponentul unei direcţii puternice a 
spiritualismului ortodox, care începe să se afirme din anii 1980 
şi care reimpune atenţiei un gen tradiţional ca peisajul (creaţia 
sa a stimulat apariţia grupului Prolog”, împreună cu care, fără a 
face parte din el, expune de mai multe ori), morfologii ale artei 
bizantine, elemente ale culturii ţărăneşti tradiţionale şi un 
abstracţionism” cu încărcătură metafizică (seriile „Prapori”, 
„Grădini”, „Coloane”, „Interior” etc.). Din 1990 devine director- 
fondator al Muzeului Ţăranului Român, pe care îl concepe ca pe 
o amplă instalaţie cultural-artistică a civilizaţiei rurale din 
spaţiul carpato-dunăreano-pontic. 


Bibliografie: Alexandra Titu, „Horia Bernea”, în 13 pictori 
români contemporani, Bucureşti, 1983; Horia Bernea, catalog, 
Muzeul Naţional de Artă, Bucureşti, 1997. 


Bernik, Janez (n. Gunclje, 1933). Pictor sloven. A absolvit 
Academia de Arte Frumoase din Ljubljana (1955), unde a 
studiat cu Bozidar Jakac, Riko Debenjak şi Maksim Sutej. În 
1959 lucrează în atelierul lui J. Priedlander, la Paris. Predă la 
Academia de Arte Frumoase din Ljubljana (din 1970). Participă 
la: Bienala de grafică, Ljubljana, 1957, 1959, 1961, 1971; „Bianco 
e nero”, Lugano, 1960; „Premio Morgan's Print”, Rimini, 1961; 
Bienala Tineretului, Paris, 1961; Bienala mediteraneeană, 
Alexandria, 1961-1962; Bienala de la Veneţia, 1962; Bienala de 
grafică, Tokyo, 1963; Bienala de la Săo Paulo, 1965. Distincţii: 
Premiul expoziţiei „Bianco e nero”, Lugano, 1960; Marele 
Premiu al Bienalei de la Tokyo, 1963; Marele Premiu al Bienalei 
de la Săo Paulo, 1965; Premiul Bienalei de grafică de la 
Ljubljana, 1971. Cu mijloacele picturii, desenului, gravurii şi 
tapiseriei, artistul susţine acelaşi discurs consacrat dramei 
existenţiale. Un incident grafic, un fragment de scrisoare sau de 
document, un detaliu anatomic sunt suficiente pentru a popula 
întinderea altfel impersonală a hârtiei şi pânzei. Când siluetele 
sumar schiţate vorbesc de implicare nemediată a valorilor 
umane, imaginile se încarcă de trimiteri la nivel mitologic şi 
istoric. Între acestea distingem tema crucificării, a sacrificiului 
christic, cu o mare capacitate de generalizare. 


Bibliografie: Zoran Krzisnik, Jure Mijuz, Marijan Trsar, Tine 
Hribor, Marko Pogacnik, Dane Zaje, Bernik, catalog, Moderna 
Galerija, Ljubljana, 1985. 


Bertalan, Ştefan (n. Răcăştia, Hunedoara, 1938 - m. Timişoara, 
2014). Pictor român. A absolvit Institutul de Arte Plastice „Ion 
Andreescu”, din Cluj-Napoca (1962). Membru fondator al 
grupurilor 1.1.1. (1966) şi Sigma (1970), care au avut un rol 
hotărâtor în procesul de inovare a limbajului plastic în 
România. Participă la manifestările acestor grupuri, ca şi la alte 
expoziţii: Trienala de arte decorative de la Milano, 1968; 
Bienala Constructivistă de la Nurnberg, 1969; Festivalul de la 
Edinburgh, 1970, 1971; „Studiul”, Timişoara, 1978, 1981; 
„Creaţie şi sincornism european”, Timişoara, 1991, Bucureşti, 
1992; „01.01.01...”, Bucureşti, 1994. Distincţii: Premiul criticii al 
Uniunii Artiştilor Plastici din România, 1971. La jumătatea 
anilor 1980 se stabileşte în Germania. De esență 
constructivistă”, primele sale lucrări se constituie din 
dezvoltarea logică a unor structuri spaţiale. După ce sunt 
satisfăcute rigorile de organizare interioară, artistul devine 
atent, cu timpul, la raporturile pe care creaţia le stabileşte în 
mediul ambiant. Pe această cale, el ajunge să studieze evoluţia 
naturii din imediata apropiere, urmărind şi înregistrând, de 
pildă, înmugurirea şi dezvoltarea unui vrej de fasole sau al 
unui bob de grâu. Caligramele prin care se consemnează 
evoluţia vegetației se dispun în compoziţii plastice în care 
datele exacte, prozaice, fuzionează cu notația unor stări 
sufleteşti, a impresiilor pasagere, trăite de artist pe parcursul 
participării la spectacolul naturii. Aceluiaşi sistem de 
comunicare i se datorează participarea la acţiuni în aer liber, 
performance” cu caracter experimental, realizate cu elevii 
Liceului de Artă şi cu ceilalţi membri ai grupului Sigma. 
Concepe şi o serie de filme pe care le-a realizat împreună cu 
Flondor” şi Tulcan“. 


Bibliografie: Ileana Pintilie, Ştefan Bertalan. Drumuri la răscruce, 
Timişoara, 2010. 


Beuys, Joseph (n. Krefeld, 1921 - m. Dusseldorf, 1986). Artist 
german, promotor al unor direcţii artistice de avangardă ca 
happening, environments”, body-art, artă conceptuală, 
instalaţii” etc. După terminarea războiului şi a prizonieratului 
(s-a prăbuşit cu avionul în 1943, în Crimeea) petrecut în Rusia şi 
Anglia, urmează cursurile Academiei de Artă din Dusseldorf 
(1947-1949), sub îndrumarea lui Mataré şi Josef Enseling. În 
1961 devine profesor la aceeaşi academie, în care fondează o 
serie de grupări de avangardă -— Partidul Studenţilor Germani, 
1967; Fluxus Zone West, 1968; Organizaţia celor ce nu aleg, 
1970; Organizaţia pentru democraţia directă şi iniţiativa 
populară, 1971 —, fapt ce va provoca, în 1972, îndepărtarea lui 
din învăţământ. Din 1963 colaborează cu artiştii din mişcarea 
Fluxus“. În 1973 înfiinţează Free International Academy for 
Creativity and  Inter-Disciplinary Research. Participă la: 
Documenta Kassel, 1964, 1968, 1972, 1977, 1982; „Sciens 
Fiction”, Berna, 1967; „Strategy Get Arts - Contemporary Art 
from Dusseldorf”, Edinburgh, 1970; „Art Intermedia”, Köln, 
1970; „Realität — Realismus — Realität”, Wuppertal, Berlin, 1972; 
„Contemporanea”, Roma, 1973-1974; „Art into Society, Society 
into Art”, Londra, 1974; Bienala de la Veneţia, 1976, 1980; „A 
Selection of Objects by Artists, 1915-1965”, New York, 1981; „The 
Avant-Garde in Europe 1955-1970”, Edinburgh, 1981; „60-80, 
Attitudes, Concepts, Images”, Amsterdam, 1982; „Arte Povera et 
Anti-Form”, Bordeaux, 1982; „Dialogue on Contemporary Art in 
Europe”, Viena, 1985; „Qu'est-ce que la Sculpture Moderne”, 
Paris, 1986; „Wild Visionary Spectral - New German Art”, 


Adelaide, Perth, Wellington, 1986. Cu o clară vocaţie a 
experimentului, iniţiază manifestări la limita  antiartei, 
provocator, într-o căutare marcată de multă luciditate şi umor a 
unor modalităţi de expresie capabile să incite la participare un 
public placid şi conservator (acţiuni cu antimuzică, acţiuni 
antipop etc.). Împreună cu Kaprow” realizează, la Düsseldorf şi 
în alte centre europene, o serie de happening-uri, în care 
dorinţa sa de noutate, de despărţire de tradiţie întâlneşte de 
fapt un nivel foarte îndepărtat în timp al experienţei 
patrimoniale, cel al artistului magician şi terapeut din orizontul 
preistoric. Folosind mierea şi seul (amintire a precarităţilor din 
timpul lagărului), alte materiale şi obiecte banale, îşi manifestă 
spiritul său iconoclast, creând instalaţii cu un programat 
caracter efemer, care însă, ironie a sorții, vor fi de cele mai 
multe ori conservate şi integrate fondurilor muzeale. Tipul său 
de inserţie vizibilă şi în mecanismele instituţiilor culturale îi 
ilustrează prezenţa la Bienala de la Veneţia, în 1976, când 
expune o instalaţie ready-made” — o staţie de metrou. 


Bibliografie: Joseph Beuys, Eine Strassenktion, Köln, 1972; Joseph 
Beuys, Das Underwasserbuch, Dusseldorf, 1972; Per Kirkeby, 
Beuys, Copenhaga, 1956; Lutz Schirmer, Joseph Beuys, Köln, 
1976; H. Szeemann, Beuys, catalog, Kunsthaus Zurich, 1993; G. 
Jappe, Beuys packen. Documente 1868-1996, Regensburg, 1997. 


Bijelić, Jovan (n. Kolunic, 1886 - m. Belgrad, 1964). Pictor sârb. 
A studiat la Academia de Arte din Cracovia (1908-1913) sub 
îndrumarea lui T. Axentowicz, L. Wyczółkowski, J. Pankiewicz, 
la Académie de la Grande Chaumière din Paris (1913-1914) şi la 
Academia de Artă din Praga, în atelierul lui V. Bukovac, 1915. La 


Paris intră în contact cu pictura postimpresionistă, cu 
experienţele perspectivale ale lui Cezanne", cu pictura cubistă', 
o experienţă ce va influenţa modul său de a organiza imaginea. 
Dar, foarte curând, fără ca rigorile compoziționale să fie abolite 
vreodată în pictura sa — peisaje, portrete, naturi statice, nuduri 
—, se resimt decisiv ecouri din expresionismul” nordic spre care 
îl îndrumă temperamentul său ardent, animat de energii 
profunde şi irepresibile. Mijlocul plastic de construire a unei 
figuri, a unui obiect oarecare este de regulă culoarea, bogată şi 
proaspătă, care introduce elemente puternic subiective, lirice. 
Când apelează la conturul grafic, acesta este masiv, greoi, 
zdrenţuit de lumină, în aşa fel încât devine, în fapt, un element 
cromatic al compoziţiei. 


Bibliografie: Smail Tihić, Jovan Bijelić, Sarajevo, 1972. 


Bill, Max (n. Winterthur, 1908 - m. Berlin, 1994). Sculptor 
elveţian. Studiază la Şcoala de Arte şi Meserii din Zürich (1924- 
1927), apoi la Bauhaus", în Dessau (1927-1929), unde îi are 
profesori pe Albers", Gropius”, Kandinsky, Klee”, Schlemmer”. 
La început (1929-1932) lucrează la Zurich ca arhitect, pictor şi 
grafician, apoi se dedică sculpturii, publicisticii şi esteticii 
industriale. În 1932 se alătură grupării Abstraction-Cr6ation” în 
Paris. Membru al UAM (Union des Artistes Modernes), Paris 
(1949). Cofondator şi rector (1951-1956) la Hochschule fur 
Gestaltung (Institutul de creaţia formei) din Ulm. Membru al 
Deutscher Werkbund” (1956). Profesor de design şi estetică a 
spaţiului ambiant la Academia de Artă din Hamburg (1967- 
1974). Distincţii: Marele Premiu al Trienalei de la Milano, 1936; 
Premiul „Kandinsky”, Paris, 1949; Premiul I, Bienala de la São 


Paulo, 1951; Premiul oraşului Zurich, 1968; Premiul Bienalei de 
plastică mică de la Budapesta (1971). Marcat de formaţia sa la 
Bauhaus, evoluează pe o direcţie raţionalistă - puritatea, 
geometria severă, echilibrul formelor sculptate de el vorbesc 
despre aceasta — înţelegându-şi operele ca „obiectivări ale 
ideii”. Pentru a se autodefini, împrumută de la Van Doesburg” 
sintagma artă concretă, făcând astfel o distincţie între creaţia 
sa şi arta abstractă”. Îşi justifică atitudinea prin comentarii 
publicate în reviste şi cărţi, organizând demonstrativ, în 1944, 
la Basel, prima Expoziţie internaţională de artă concretă, iar la 
Zurich, în 1960, expoziţia „Arta concretă. 50 de ani de 
dezvoltare”. În sculptură caută esenţa lucrurilor, armonia 
formală, ritmul firesc, imaginile din mintea sa devenind, prin 
filtrul unei elaborări geometrice, forme vizuale concrete, deci 
existenţe reale, şi nu abstracte. Opera de artă, în viziunea sa, 
este o idee care se vede. Îl preocupă obţinerea în sculptură a 
unei suprafeţe unitare (lucrarea sa Panglica nesfârşită, 1935- 
1936, este o transpunere plastică a cunoscutei panglici cu o 
singură suprafaţă a lui Möbius), creând, din dorinţa de a 
sublinia infinitul spaţiului, „suprafeţele Bill”. Complexitatea 
formei moderne vine din complexitatea universului spiritual 
modern, care dezvoltă dialectic experienţele trecutului. Artistul 
caută forme noi, dar nu uită să menţioneze izvorul fecund al 
altor momente din istoria societăţii şi a gândirii. „Geometria 
euclidiană”, scrie el în revista Werk, în 1949, „pe care omul de 
ştiinţă de astăzi o consideră a avea o validitate relativă, este de 
asemenea relativă şi pentru artist. În acest sens, arta de astăzi, 
pentru a reprezenta prezentul, creează simboluri noi, deşi 
fundamentele acestora pot fi regăsite în Antichitate”. 
Acurateţea formelor, concizia şi elocvenţa pe care o conferă 


elaborarea severă asigură limbajului plastic o remarcabilă 
limpezime şi accesibilitate. Operele sale sunt într-adevăr „idei 
care se văd”, adică rod al lucrului minţii, al raţionalităţii. Deşi 
adept al elaborării matematice, al principiilor rigide ale 
geometriei, al priorităţii mesajului spiritual, artistul nu ajunge 
la forme uscate, reci, pentru că există în temperamentul său un 
fond de sensibilitate şi de afectivitate care „încălzeşte” opera, 
învestind-o cu notele distinctive şi irepetabile ale personalităţii 
sale. 


Bibliografie: Max Bill, Die gute Form, Winterthur, 1961; Max Bill 
(volum omagial editat de Eugen Gomringer, cu texte de Max 
Bense, Eugen Gomringer, Will Grohmann, R.P. Lhose, Kurt 
Marti, Anni Muler-Widmann, Carlos Flexa Ribeiro, Ernesto 
Rogers, Ernst Scheideger), Paris, 1958; Margit Staber, Max Bill, 
St. Gallen, 1971; W. Rotzler, Max Bill, Stuttgart, 1977; Max Bill. 
Retrospektive, catalog, Schirn Kunsthalle, Frankfurt am Main, 
1987; A. Thomas, Max Bill, Biel, 1993. 


Bissier, Julius (n. Freiburg im Breisgau, 1893 - m. Ascona, 1965). 
Pictor german. Studiază istoria artei la Universitatea din 
Freiburg (1913) şi pictura la Academia de Artă din Karlsruhe 
(1914). Se împrieteneşte cu Baumeister” (1929). Predă la 
Universitatea din Freiburg (1929-1933). La Paris, în 1930, face 
cunoştinţă cu Brâncuşi . În 1939 se stabileşte la Hagnau am 
Bodensee, apoi la Ascona (1961), în Elveţia. În acest timp 
călătoreşte în Franţa şi în Italia, unde se apropie de Nicholson', 
Schlemmer”, Arp. Participă la: Bienala de la Veneţia, 1958, 
1960; Documenta din Kassel, 1959, 1964; Bienala de la Săo 
Paulo, 1959, 1961; Carnegie International, Pittsburgh, 1961, 


1964; „Art since 1945, American and International”, Seatile, 
1962. Distincţii: Medalia de aur, Düsseldorf, 1928; Premiul 
pentru pictură, Hanovra, 1928; Premiul Cornelius, Dusseldorf, 
1959; Premiul Muzeului, Săo Paulo, 1959; Premiul Bienalei de la 
Veneţia, 1960; Premiul de artă, Berlin, 1960; Premiul Jubiliar al 
Bienalei de la Săo Paulo, 1961; Premiul criticilor belgieni, 1962; 
Marele Premiu al landului  Nordrhein-Westfalen, 1964. 
Contactul cu pictura cubistă”, cu alte direcţii raţionaliste — 
neoplasticismul olandez (vezi De Stijl, Bauhaus” etc. - nu 
rămâne fără urmări în modul său de concepere a formelor. Un 
principiu ordonator se insinuează chiar acolo unde elementele 
plastice evoluează libere în spaţiu, evitând linia şi unghiul 
drept. Petele colorate par mai curând fâşii rupte violent şi 
aşezate într-o compoziţie abil dirijată. Felul de construcţie 
aminteşte procedeul colajului', numai că piesele asamblate nu 
sunt fragmente concrete, ci identități luminoase. 


Bibliografie: Dora Vallier, Julius Bissier. Tuschen 1934-1964, 
Stuttgart, New York, 1965; Werner Schmalenbach, Julius Bissier. 
Tuchen und Aquarelle, Berlin, 1987; Werner Schmalenbach (ed.), 
Julius Bissier, Kunstsammlung Nordrhein-Westfalen, 
Dusseldorf, 1993. 


Bissi€re, Roger (n. Villeréal, 1886 — m. Boissierette, 1964). Pictor 
francez. Se înscrie în 1905 la Şcoala de Arte Frumoase din 
Bordeaux, mutându-se, după câţiva ani, în 1910, la Paris, unde 
debutează la Salonul artiştilor francezi. Războiul îl face să-şi 
întrerupă activitatea de creaţie. Când îşi reia lucrul, prin anul 
1920, resimte puternic influenţele cubismului” prin mijlocirea 
unor artişti pe care i-a cunoscut recent — Braque”, Gris”, Lhote'. 


Artistul părăseşte treptat modalităţile cubismului în favoarea 
unei picturi ce transcrie mai direct impresiile trezite de 
realitate. Retras mai întâi în intimitatea unui cerc restrâns de 
prieteni, în cadrul Academiei Ranson (1925-1938), apoi în 
regiunea natală, la Boissierette, fixează pe pânză, în culori 
aprinse, dense, bucuria existenţei într-o natură simplă şi vitală. 
Din ceea ce percepe, pictorul aşterne pete colorate, organizate 
pe suprafeţe mari, mozaicate, în ritmuri armonioase (Roşu şi 
alb, Verde şi roşu, Brun şi negru, Negru şi verde etc.). Câţiva ani, 
cât a avut ochii bolnavi, realizează îndeosebi tapiserii, pe care 
le poate stăpâni mai bine şi unde foloseşte înclinația sa pentru 
desfăşurarea decorativă a petelor de culoare. Însănătoşit, după 
1948, cunoaşte o deplină afirmare, fiind distins cu Premiul 
Naţional al Artelor şi invitat să participe la mari manifestări, 
precum Bienala de la Veneţia, 1954, 1962, 1964 - menţiune 
specială de onoare — şi Bienala de la São Paulo, 1955. 


Bibliografie: Max-Paul Fouchet, Bissiere, Paris, 1955; Jean 
Cassou, Bissiere, Paris, 1959; René Berger, Bissiere, Lucerna, 
1962; D. Abadie, Bissiere, Neuchâtel, 1986; F. Mathey, Bissiere, 
catalog, Musée National d'Art Moderne, Centre Georges 
Pompidou, Paris, 1988. 


Bitzan, Ion (n. Limanu, Constanţa, 1924 — m. Bucureşti, 1997). 
Pictor şi grafician român. Absolvent în 1957 al Institutului de 
Arte Plastice „N. Grigorescu” din Bucureşti, unde lucrează apoi 
ca profesor la catedra de design. Expoziţii de grup: Bienala de la 
Veneţia, 1964, 1997; Bienala de la São Paulo (pictură — 1967; 
grafică - 1969); Bienala de la Ljubljana, 1969 etc. Distincţii: 
Premiul pentru pictură al Uniunii Artiştilor Plastici din 
România, 1965; Premiul juriului la Bienala internaţională de 


gravură de la Ljubljana, 1969; Premiul criticii al UAP, 1972. 
Structura temperamentală îl face extrem de receptiv la 
experimentul aducător de noi modalităţi de expresie, unele 
dintre ele asigurând o stare de comunicare cu avangarda 
artistică a lumii. Bitzan reuşeşte nu numai să acrediteze 
modalităţi noi, ci, lucrând în spiritul acestora, obţine creaţii cu 
un destin individual, prestigios în însuşi teritoriul artistic la 
care participă. Lucrările sale sunt elaborate după legităţi 
plastice proprii, părăsind cadrul convenţional al tabloului. 
Apelând într-o primă fază la efecte de perspectivă ce 
dinamizează compoziția, artistul abordează  colajul, 
construieşte, în trei dimensiuni, obiecte estetice care îşi neagă 
condiţia concretă pentru a desemna realități spirituale. Intenţia 
aceasta este foarte evidentă într-o serie de xilogravuri, în care 
ceea ce ajunge, prin culoare şi decupaj optic, să se constituie ca 
obiect-reprezentare nu are nimic comun cu lumea fizică, fiind 
transcrieri ale „operaţiilor” mentale. Seria „Inseparabile” 
prezintă „alfabetul fictiv” al subconştientului, care, odată 
relevat suprafeţei albe, devine mărturie a efortului de modelare 
programată (Cutia cu splendori, Cutia magicianului, La boîte à 
ferments). În tablourile de inspiraţie istorică sau consacrate 
unor aspecte actuale, artistul găseşte expresii inedite, o 
prospeţime a încărcăturii lirice, care înregistrează presiunea 
cotidianului. Seriile de obiecte acoperă motivații şi mitologii 
culturale diverse, de la ironia neoavangardistă la meditaţia 
asupra scrisului şi cărţii ca mediu cultural sau la capacitatea 
operei de artă de a evoca experienţe existenţiale directe 
(„Cărţi”, „Biblioteci”, Här" etc.). O mare parte din creaţiile sale 
sunt expresia unui joc, inventiv şi abil, cu materia şi forma 
(Generatorul de imagini, Codul cromatic, Săculeţi etc.). Întreaga 


sa operă se înscrie în conştientizarea acută a dimensiunii 
culturale presante a existenţei noastre, genul său de comentarii 
făcând aluzie la curentele hermeneneutice care au marcat a 
doua jumătate a secolului XX. 


Bîrzu, Zamfira (n. Calafindeşti, 1964). Pictor român. A studiat la 
Facultatea de Arte şi Design, Universitatea de Arte „George 
Enescu”, Iaşi, 1972-1978. Bursă de studii în Italia, 1999. Doctor 
în arte vizuale, Universitatea de Vest, Timişoara, 2007. Face 
parte din 3 Grup (împreună cu Felix Aftene şi Gabriela 
Dinceanu). Expoziţii personale: „Stratigrafii”, Palazzo Correr, 
Instituto Romeno di Cultua e Ricerca Umanistica, Veneţia, 2000; 
„Dealuri din Bucovina şi dune din Sahara”, Centrul Cultural 
Internaţional Hammamet, Tunisia, 2004; „Nud”, Galeria Dana, 
Iaşi, 2008; „Dialog cu Serantis Gagas”, Anixis Gallery, Baden, 
2008; Muzeul de Artă, Galaţi, 2010. Expoziţii de grup: „Îngeri şi 
demoni”, Centrul Cultural Român, Paris, 2002; „Identităţi”, 
Veneţia, Viena, Budapesta, Iaşi, 2003; Manor Hause Gallery, 
„Iaidehovi”, Hauha, 2004; „Eros”, Amis Gallery, Baden, 2007; 
Salonul confederației uniunilor artistice internaționale, 
Moscova, 2008; „Antropocertica”, Galeria Simeza, Bucureşti, 
2009; „Să nu ucizi!”, Galeria Timco, Timişoara, 2010; „Buna 
Vestire”, Muzeul Țării Oaşului, Negreşti-Oaş, 2011. Distincţii: 
Premiul Mihail Grecu, Saloanele Moldovei, Bacău-Chişinău, 
2002; Medalia de aur „Euroinvent”, Muzeul Unirii, Iaşi, 2011. În 
picturile sale stăruie o tensiune expresionistă”, dar efuziunile 
lirice sunt, tot mai insistent, controlate de o voinţă raţională. 
Acţiunea forţelor ordonatoare poate fi urmărită deopotrivă în 
plan cromatic şi în structura materialului simbolic. În ceea ce 
priveşte regimul cromatic, remarcăm o continuă temperare a 


tonurilor, o treptată supunere a contrastelor la principiile 
armoniei şi, în aceste condiţii, asumarea unei poetici a griurilor. 
Odată cu limpezirea componentei cromatice se produce şi o 
clarificare a elementelor formale, a aparatului figurativ care 
populează tabloul, îndeosebi trimiterile sacre — troiţa etc. — din 
universul culturii populare. (Vezi fasciculul III, planşa 32) 


Bibliografie: Zamfira Biîrzu, Monumente sacre — opere de artă. 
Rit-mit-simbol, laşi, 2006; Zamfira Bîrzu, Expresii şi tipologii, 
laşi, 2008. 


Blaue Reiter, Der (Călărețul albastru). Grup artistic apărut în 
1911 la Munchen, oraş ce cunoaşte, la sfârşitul secolului al XIX- 
lea şi în primele decenii ale secolului XX, o viaţă culturală 
complexă şi agitată, înfruntarea dintre vechile forme ale 
academismului cu Jugendstil' generând noi orientări şi 
atitudini artistice, hotărâtoare pentru evoluţia artei în 
Germania. Numele grupului şi al mişcării promovate de acesta 
s-a născut într-o discuţie dintre Kandinsky şi Marc. „Eu şi 
Franz Marc”, îşi aminteşte mai târziu Kandinsky, „am ales acest 
nume pe terasa umbrită de la Sindeldorf, unde luam o cafea; 
amândoi iubeam albastrul, Marc caii, eu călăreţii. În acest fel, 
numele a venit de la sine”. Apariţia grupului a fost precedată de 
câteva evenimente care animă viaţa artistică a capitalei 
Bavariei. După ce, în 1904, diferitele grupuri de artişti 
fuzionează într-o asociaţie ce-şi propunea să stimuleze 
contactele cu centrele europene (se organizează aici expoziţii 
cu lucrările lui  Câzanne, Van Gogh, operele 
neoimpresioniştilor” etc.) şi înflorirea artei germane, în 1909 ia 
fiinţă Die Neue Kunstlervereinigung Munchen (Noua Asociaţie 


a Artiştilor din München), al cărei preşedinte este ales 
Kandinsky şi care îi mai include pe Jawlensky“, Kanoldt, Kubin', 
Erbsloh, Marianne von Werefkin şi Gabriele Munter. Acestora li 
se adaugă în curând ruşii Behtejev, Kogan şi Saharov, pictorii 
francezi Girieux, Fauconnier, pictorii germani Marc, Hofer” şi 
criticul de artă Otto Fischer. Acesta din urmă, după o excelentă 
definire a culorii, ca mijloc de expresie ce se adresează direct 
sufletului, a făcut o mult controversată afirmaţie: „Tabloul fără 
obiect este fără sens”, ce a trezit replicile adepților artei 
nonobiectuale. După ce Noua Asociaţie a Artiştilor a deschis 
două expoziţii la Galeriile Thannhauser (1909, 1910), se produce 
o sciziune: Kandinsky, Marc, Kubin şi Gabriele Münter se 
desprind de asociaţie, organizând în 1911, tot la Galeriile 
Thannhauser, prima expoziţie Der Blaue Reiter. De la Munchen, 
expoziţia este itinerată prin diverse oraşe ale Germaniei, 
incluzând şi operele unor alţi artişti, invitaţi ai grupului: 
Rousseau”, R. Delaunay, Macke', Campendonk, Epstein” etc 
Arnold Schonberg este reprezentat ca pictor amator. În 1912, 
grupul deschide la Galeriile Goltz din München o nouă 
expoziţie unde invită grupurile Die Brücke" (mutat între timp 
de la Dresda la Berlin) şi Neue Secession (Noua Secesiune) din 
Berlin, artişti din Paris (Braque, Derain, Picasso, La 
Fresnaye”, Vlaminck“) sau artişti sosiți din Rusia — Larionov”, 
Goncearova”, Malevici . A expus şi Klee. În 1913, unii dintre cei 
mai importanţi reprezentanţi ai grupului expun la Primul Salon 
de Toamnă din Berlin - ceea ce a însemnat, fireşte, o 
recunoaştere a contribuției grupului  munchenez la 
configurarea artei noi. Războiul face ca în 1914 grupul să se 
destrame. Kandinsky şi alți artişti ruşi părăsesc Germania, 
Macke şi Marc mor în război. Almanahul Der Blaue Reiter, 


alcătuit de Kandinsky şi de Marc în 1911 şi publicat în anul 
următor, conţine numeroase texte ce pun în lumină problemele 
artei din acel moment. Kandinsky studiază „problema formei”, 
Marc prezintă arta fovistă” şi tendinţe din arta germană 
modernă, David Burliuk analizează tendinţe din arta rusă, 
Roger Allard prezintă cubismul', R. Delaunay şi Schonberg scriu 
despre muzica nouă. Promovând un larg câmp cultural, grupul 
Der Blaue Reiter nu s-a putut menţine, zdruncinat de 
evenimentele dramatice ale războiului, dar experienţa sa va fi 
continuată, pe criterii noi, în creaţia abstractă” a lui Kandinsky, 
animat de „principiul necesităţii interioare”, într-o serie 
întreagă de tendinţe, pe terenul confruntării dintre propunerile 
funcționaliste (vezi International Style) şi lirismul deceniilor 
următoare. Un ecou îl constituie reunirea, în 1924, a lui 
Feininger“, Jawlensky , Kandinsky şi Klee în grupul Cei patru 
albaştri (vezi Die Blaue Vier). (Vezi fasciculul I, planşele 27, 30, 
35, 42) 


Bibliografie: H.M. Wingler, Der Blaue Reiter, Munchen, 1954; 
L.G. Buchheim, Der Blaue Reiter Feldafing, 1959; W. Kandinsky, 
F. Marc, Der Blaue Reiter (Dokumentarische Neuausgabe des 
Almanachs von 1912), ediţie K. Lankheit, Munchen! Zoch, 1979; 
H. Friedel, A. Hoberg (eds.), Der Blaue Reiter und das Neue Bild, 
catalog, Städt Galerie im Lenbachhaus München, München, 
1999. 


Blaue Vier, Die (Cei patru albaştri). Asociaţie artistică alcătuită 
în 1924 de patru pictori: Kandinsky, Klee”, Feininger” şi 
Jawlensky“. Denumire inspirată de cea a grupului Der Blaue 
Reiter” (Călărețul albastru), apărută la München în 1911 şi din 


care făceau parte, alături de alţii, Kandinsky, Klee şi Jawlensky. 
Iniţiativa organizării acestui grup a avut-o Galka Scheyer, care 
a prezentat, începând cu anul 1926, o serie de expoziţii cu 
operele celor patru artişti în mai multe oraşe americane. În 
ceea ce-i priveşte pe membrii săi, grupul reprezintă o întâlnire 
sentimentală a unor fondatori de şcoală, continuând însă să 
dezvolte tradiţiile începutului de secol, atât de fructuoase în 
arta modernă, în planul vieţii artistice. Expoziţiile itinerante cu 
lucrările realizate de Die Blaue Vier au contribuit la 
cunoaşterea câtorva dintre cei mai de seamă pictori europeni ai 
vremii, fapt ce a stimulat, îndeosebi în SUA, mişcările pentru 
arta modernă. (Vezi fasciculul I, planşele 27, 30, şi fasciculul II, 
planşa 21) 


Bibliografie: V.E. Barnett, J. Helfenstein, Die Blaue Vier Feininger, 
Jawlensky, Kandinsky, Klee in der Neuen Welt, catalog, 
Kunstmuseum  Bern/Kunstsammlung ` Nordrhein-Westfalen, 
Dusseldorf, 1997-1998, Koln, 1998. 


Boca, Ilie (n. Botoşana, Suceava, 1937). Pictor român. Absolvent 
în 1967 al Institutului de Arte Plastice „N. Grigorescu” din 
Bucureşti, clasa Ciucurencu . În 1974 face o călătorie de studii 
în Italia. A participat la simpozioanele de pictură de la Bacău 
(experimentul „Arta în industrie”, la Fabrica de hârtie Letea, 
1975) şi de la Strumica - Iugoslavia (1977). Fondator, în 1978, al 
Simpozionului internaţional de artă de la Tescani şi al 
Saloanelor Moldovei. O energie tumultuoasă, cu un izvor în 
tradiţiile artistice ale nordului Moldovei, îl face să picteze un şir 
nesfârşit de imagini. Orice petic de hârtie - de la bucăţi 
neînsemnate până la suluri ce se desfăşoară în ritmul 
impetuoasei sale delivrări - devine un tablou, în care 


zăcământul imaginativ izbucneşte modelat de starea sa 
sufletească. Ciclurile inspirate de obiceiurile de iarnă, 
portretele, peisajele, „notele de drum” din Italia, compoziţiile 
sale fac dovada unei palete bogate, mereu surprinzătoare, a 
unei inepuizabile forţe de creaţie, rafinamentul cromatic 
păstrându-se şi în cazul izbucnirilor expresioniste” ale tuşelor. 
Pictorul revine, în multe cazuri, asupra unor lucrări, dezvelind 
succesive straturi de culoare, imaginile finale prezentând 
arheologii ale unor informaţii subiective acumulate în timp 
(seria  „Palimsest”  etc.). Imaginile funcţionează rareori 
individual, devenind cel mai adesea elementele unor structuri 
expoziţionate complexe, direcționate vertical sau orizontal, cu o 
certă aluzie la fresca medievală şi la icoana istorică. 


Bibliografie: Alexandra Titu, „Ilie Boca”, în 13 pictori români 
contemporani, Bucureşti, 1983. 


Boccioni, Umberto (n. Reggio Calabria, 1882 — m. Chievo, 1916). 
Pictor şi sculptor italian. Studiază la: Academia de Arte 
Frumoase din Roma (1901); atelierul pictorului Balla" (1901- 
1904); Academia de Arte Frumoase din Veneţia (1906-1907). 
Face călătorii de studii în Franţa şi în Rusia (1906). Semnează, 
alături de Carră”, Luigi Russolo, Balla şi Severini“, „Manifestul 
picturii futuriste” şi „Manifestul tehnic al picturii futuriste”, 
apărute în revista Poesia din Milano (1910). În 1912 publică 
manifestul Sculptura futuristă. Expoziţii de grup: „Expoziţia 
futuristă”, Milano, 1910; „Pictori futurişti italieni”, Londra, 
1912; Herbstsalon, Berlin, 1914; „Pictura futuristă”, Roma, 1914; 
„Panama Pacific”, San Francisco, 1915. Atras de la început de 
tehnica divizionistă a pictorilor neoimpresionişti , se integrează 


celei mai novatoare mişcări artistice. Atât ca pictor, cât şi ca 
sculptor, se interesează de energiile declanşate ale corpurilor şi 
fiinţelor, reprezentate în planuri ce se întrepătrund, trecând 
unele în altele. Se produce o desfoliere a volumelor, cu intenţia 
de a puncta evoluţia obiectelor în spaţiu, integrând în 
compoziţie factorul temporal. Eroul principal al compoziţiei 
este mişcarea - ca formă esenţială de existenţă a realului 
(picturile: Cap + lumină + mediu, 1912; Elasticitate, 1912; 
Dinamismul unui fotbalist, 1913; sculpturile: Desfăşurarea unei 
sticle în spaţiu, 1912; Antigrazioso [Mama], 1912; Formele unice 
ale continuității în spaţiu, 1913). Odată cu dispariţia prematură 
a lui Boccioni - mobilizat în timpul primului război mondial, 
moare în urma unui accident de călărie — grupul fondatorilor 
futurismului se destramă. (Vezi fasciculul I, planşa 37) 


Bibliografie: Umberto Boccioni, Pittura Futurista, Milano, 1914; 
Umberto Boccioni: Gli scritti editi inediti, editat de Zeno Birollo, 
Milano, 1978; Giulio Carlo Argan, Umberto Boccioni, Roma, 
1953; Joshua C. Taylor, The Graphic Work of Umberto Boccioni, 
New York, 1961; Raffaele de Grada, Boccioni. Il mito del 
moderno, Milano, 1962; Aldo Palazzeschi, Bruno Gianfranco, 
Boccioni, Milano, 1969; M. Calvesi, E. Coen, Boccioni. L'Opera 
completa, Milano, 1983; U.M. Schneede, Umberto Boccioni, 
Stuttgart, 1994. 


Body-art (body — corp, individ). Mişcare artistică ce face din 
prezența nemijlocită a artistului un principiu de constituire a 
actului artistic. Apărută pe fundalul neîncrederii în 
reprezentarea plastică, atât de divers pulverizată în 
experiențele abstracte” de după al doilea război mondial, 
promotorii artei body apelează la propriul corp, pe care înțeleg 


să-l expună pentru semnificaţiile purtate în sine. Plecând de la 
convingerea că „Arta = viaţa, arta = omul”, Beuys' susţine 
dialoguri cu publicul la Tate Gallery din Londra, la Dusseldorf 
sau în cadrul expoziţiei Documenta din Kassel. Gilbert and 
George” din Anglia se prezintă în faţa vizitatorilor expozițiilor 
ca „sculpturi ce trăiesc”. În acest punct, arta body se întâlneşte 
cu happening-ul”, unde contează evenimentul, ca şi cu earth-art 
(vezi Land-art) sau arta ecologică, ce consideră că întinderile de 
pământ sunt un obiect al acţiunii artistice. Nu întâmplător, 
Dennis Oppenheim” afirmă: „Interesul meu pentru corpul 
uman vine din constantul contact fizic cu grandioasele corpuri 
ale pământului. Aceasta solicită un răspuns de la corpul 
artistului”. Uneori, în body-art sunt incluse lucrări apropiate de 
formele tradiţionale de reprezentare (pictură în ulei, sculptură 
etc.), în structura cărora sunt incluse elemente ce aparţin fiinţei 
umane (păr etc.). Apărut în umbra vechiului cult pentru fiinţa 
umană, al antropocentrismului Antichității greco-latine şi al 
Renaşterii, body-art renunţă la ceea ce era promiţător în sinteza 
artist-actor-spectator-conferenţiar, pentru un simbolism ieftin 
şi derutant, în condiţiile uneori tragice - cazul italianului 
Manzoni — ale imposibilității de a găsi drumul salvator spre 
comunicare şi stabilirea unei scări de valori reale şi valabile. 


Bibliografie: L. Vergine, Il corpo come linguaggio, Milano, 1974; 
E. Jappe, Performance - Ritual - Proce}: Handbuch der 
Aktionskunst in Europa, München, 1993. 


Boljka, Janez (n. Subotica, 1931 - m. Ljubljana, 2013). Sculptor 
sloven. Absolvent, în 1956, al Academiei de Arte Plastice din 
Ljubljana. Urmează specializări cu sculptorul K. Putrih (1959) şi 


graficianul R. Debenjak (1961). A participat la: Bienala de la 
Ljubljana; Bienala Tinerilor Artişti din Paris; Bienala de la 
Padova; Bienala de la Cracovia; Bienala de la Alexandria, 
Premiul I, în 1966; Expoziţia internaţională de sculptură mică, 
Budapesta, 1971. Repertoriul motivelor din sculptura sa se 
extinde de la imaginea alegorică, vizând dimensiunile 
contemporane ale existenţei (Venus atomică, 1969), la 
reprezentări ale forţei fizice simbolizate prin animale 
(Rinocerul, 1968; Taurul, 1958) sau aluzii la condiţia creatorului 
de valori spirituale (Muzician, 1968; ciclul „Portretul imaginar 
al poetului LC", 1975). Monolitul corpului unui animal cu o 
simbolică forţă oarbă este construit din folii de bronz, rupte şi 
agitate ca de-o explozie interioară, alcătuind din elemente 
informale”, baroce, într-o mişcare continuă, un ansamblu 
figurativ. 


Bibliografie: A. Bassin, Janez Boljka, catalog, Ljubljana, 1978. 


Boltanski, Christian (n. Paris, 1944). Artist francez. Începe să 
picteze ca autodidact, realizând o serie de tablouri de mari 
dimensiuni, în care anunţă interesul pentru cumulul de repere 
documentare - „Peintures  dhistoire et  d'6venements 
dramatiques”, 1958-1967. În 1968, cu La vie impossible 
debutează ca autor de film, remarcându-se prin acelaşi efort de 
reconstituire documentară a evenimentelor (Tout ce dont je me 
souviens, 1969; Essai de reconstitution des 46 jours qui 
precederent la mort de Françoise Guiniou, 1971; Souvenirs de 
jeunesse d'apres 11 recits de Christian Boltanski, 1973). De la 
film, artistul trece în mod firesc la procedeele artei video, 
lansând în 1973 filmul La vie c'est gaie, la vie c'est triste. Din 


1970, sondarea nivelurilor profunde ale realului îl conduce spre 
refacerea „arheologică” a copilăriei şi tinereţii sale, adunând 
fotografii, obiecte, tot ce i se pare a evoca dimensiunea trecută a 
existenţei sale. La fel procedează şi cu „memoriile” imagistice 
ale familiei şi prietenilor săi (LAlbum photographique de 
Christian Boltanski şi Les Inventaires). În domeniul artei 
concretului, artistul optează pentru situaţii şi aglomerări, care 
presupun o dimensiune documentară: vitrine, arhive, rezerve 
etc. O sursă adeseori frecventată sunt depozitele funerare — un 
concentrat de chipuri şi repere biografice (seria „Monumente”). 
El surprinde sau creează instalaţii” în care trimiterile simbolice 
coabitează cu elemente de arte povera', cum sunt hainele uzate 
din Reserve: Lac des morts. În 1984 creează Teatrul Umbrelor — o 
instalaţie în care efectele luminoase se amestecă cu cele 
cinetice”. În toate aceste lucrări, artistul îşi manifestă adeziunea 
pentru real, în care descifrează valori imediate sau trecute într- 
un regim pasiv, prin ocultare şi eroziune temporală, dar care 
sunt departe de a-şi fi epuizat semnificaţiile. Jocul cu concretul 
recuperează astfel de straturi de semnificaţii „uitate”, atingând 
uneori un orizont metafizic. 


Bibliografie: Christian Boltanski. L'exposition retrospectif, Musée 
National d'Art Moderne, Centre Georges Pompidou, Paris, 1984; 
Christian Boltanski, Reserve - La fête de Pourim, catalog, 
Museum für Gegenwartskunst, Basel, 1989; D. Semin et al, 
Christian Boltanski, Londra, 1997. 


Bömches, Friedrich von (Friedrich Ritter Bömches von Boor) 
(n. Braşov, 1916 - m. Wiehl, 2010). Pictor şi gravor german, 
originar din România. A studiat pictura în România, cu Mattis- 


Teutsch , Eder” şi Fritz Kimm. Combatant şi prizonier în al 
doilea război mondial. În 1978 se stabileşte în Germania. 
Zestrea sa temperamentală şi experienţa dramatică a războiului 
şi dictaturii l-au condus spre o factură expresionistă”, care ne 
pune în directă stare de comunicare cu expresionismul nordic 
şi cel german antebelic. Masa cromatică este expusă unei 
puternice tensiuni, antrenată de o dinamică ce-şi are izvorul în 
spectacolul lumii vizibile şi, deopotrivă, în orizontul lăuntric al 
artistului. Paleta este de cele mai multe ori întunecată, dar în 
zonele de umbră se ivesc, dramatice, provocatoare, iluminări 
de alb şi roşu. Formele sunt construite din pete de culoare, 
animate de gesturi puternice, iar desenul, atunci când apare, 
este rodul unor pensulaţii largi, ce transformă liniile în pată. Cu 
mijloacele picturale de care dispune, pictorul realizează o 
galerie de portrete ale unor personalităţi contemporane, 
precum şi autoportrete. 


Bibliografie: Friedrich von Bömches, Malerei und Grafik, 
Gronenberg, 1992; Friedrich von Bömches, Leben und Schicksal, 
Wiehl, 1996; Raoul Şorban, Friedrich von Bömches, Bucureşti, 
1975; Walter Biemel, Friedrich von Bömches: Skizzenbuch, 1979. 


Bonnard, Pierre (n. Fontenay-aux-Roses, 1867 - m. Le Cannet, 
1947). Pictor francez. Înscris în 1888 la Academia Julian, îi 
cunoaşte pe viitorii membri ai grupului Les Nabis“: Denis“, Paul 
Ranson, Ker-Xavier Roussel, Vallotton“, Vuillardř. Expune cu ei 
la Salonul Independenţilor şi publică în La Revue blanche 
desene şi ilustraţii. Bonnard este cel care realizează de fapt 
dezideratele teoretice ale reprezentantilor grupării: eliberarea 
de tirania subiectului şi modelului şi abordarea picturii prin 


prisma logicii interne a demersului plastic. În corespondenţa ce 
s-a păstrat de la el, pictorul exprimă limpede această necesitate 
a detaşării de obiect. „Prezenţa obiectului, a motivului, îl 
deranjează pe pictor în momentul în care pictează. Punctul de 
plecare al tabloului fiind o idee, dacă obiectul este prezent în 
momentul când el lucrează, există pericolul ca artistul să se lase 
furat de incidenţele vizibilului direct, imediat, şi să piardă pe 
parcurs ideea iniţială (...). Nu rămâne decât motivul, obiectul 
care invadează şi domină pictura...” În perioada de frecventare 
a cercurilor simboliste şi a nabiştilor, ilustrează mai multe 
volume (Marie de Peter Nansen, 1898; Parallelement de 
Verlaine, 1900; Daphnis et Chloé, 1904; Histoires naturelles de 
Jules Renard). Mai târziu, după 1920 - perioadă în care s-a 
dedicat picturii cu o frenezie justificată de pasiunea pentru 
culoare şi de contactul cu lumina sudului — va reveni la 
ilustraţii (gravuri) pentru Le Prométhée mal enchaîné de Gide; 
Dingo de Octave Mirbeau; Sainte Monique de Vollard. Deşi opera 
sa grafică este vastă (afişe, ilustraţii, litografii, desene) şi de o 
mare prospeţime, cu un simţ remarcabil al liniei — datorat în 
mare parte studiului artei japoneze — şi al valorilor cromatice 
ale albului şi negrului, Bonnard rămâne, în sensul cel mai 
profund, un pictor şi, ca pictor, un colorist. „Poţi fi un artist, dar 
a fi pictor e cu totul altceva”, spunea într-una dintre scrisorile 
sale. Studiul pasionat al artei japoneze, marea experienţă de 
desenator conferă lucrărilor sale acea siguranţă a compoziţiei, 
acea logică internă a echilibrului între mase, între forme, între 
tonuri. Din 1925 se stabileşte la Le Cannet, atras de lumina 
puternică a sudului. Coloritul i se exaltă, dobândeşte acea 
strălucire pe care o au culorile ce transcriu o materie-lumină, o 
lumină ce străbate obiectele. Pictează pe ţărmul Mediteranei 


peisaje din portul Trouville. În Golful din Saint-Tropez, Calul de 
circ, Corsajul roşu continuă problemele din Dejunul (1922), 
Toaleta (1923), Vedere panoramică din Cannet (1924), dar cu o 
culoare mai pură şi o compoziţie în care funcţia principală o 
deţine dialogul maselor cromatice, vibrate, mai puţin plate, 
desenul nemaifiind evident şi atât de decorativ. Străin de 
constrângerile unor formulări teoretice prea riguroase, dar 
departe de a fi un simplu „instinctiv”, pictând cu plăcere, cu o 
încredere  dezinvoltă în senzaţie, dublată de conştiinţa 
necesităţii compoziţiei, Bonnard rămâne, alături de pictori ca 
Dufy” şi Marquet, unul dintre cei mai tipici reprezentanţi ai 
Şcolii din Paris (vezi Ecole de Paris). 


Bibliografie: Pierre Bonnard, Correspondances, Paris, 1944; 
Annette Vaillant, Bonnard, ou le bonheur de voir, Neuchâtel, 
1965; D. Sutton, Pierre Bonnard, Köln, 1989; R. Cogniat, Bonnard, 
München, 1991. 


Borduas, Paul-Émile (n. Saint-Hilaire, 1905 — m. Paris, 1960). 
Pictor canadian. Iniţiat de pictorul Ozias Leduc în domeniul 
decoraţiei murale, îşi desăvârşeşte formaţia la Şcoala de Arte 
Frumoase din Montreal (1927) şi apoi face o călătorie de studiu 
în Europa (1928-1929), în atelierul lui Denis”. Revenit în Canada, 
activează ca profesor de desen şi de istoria artei la Ecole du 
Meuble din Montreal Devine animatorul unui grup de artişti — 
printre care mulţi erau studenţi de-ai săi, dornici să inoveze 
creaţia plastică. Aflat într-o relativă izolare la Quebec, 
recepționează ecouri disperate din mişcările artistice europene 
sau din SUA. Un număr din revista Minotaure a lui André 
Breton îl îndreaptă spre experimente suprarealiste”, explorând 


posibilităţile de expresie ale visului, ale jocului imaginaţiei şi 
depozitelor secrete ale memoriei relevate prin dicteu automat. 
În 1924, expune guaşe „automatiste”” — realizate pe baza 
transcrierii directe a senzaţiilor prin gesturi libere, nedirijate. 
Borduas şi artiştii din preajma sa, numiţi „automatiştii din 
Quebec”, fac o artă gestuală (vezi Action painting) înainte ca 
principiile unei astfel de orientări să se fi cristalizat în pictura 
celui mai tipic reprezentant al acestei direcţii a artei abstracte”, 
Pollock". Pictorul canadian crede în capacitatea tuşelor trasate 
spontan, necenzurat, de a surprinde aspecte ale realităţii 
interioare şi exterioare, văzute într-o inseparabilă legătură. 
„Expresia lumii interioare”, scrie el, „nu are sens dacă ea nu 
păstrează în permanenţă cea mai strânsă relaţie posibilă cu 
vizibilul”. În 1948 scrie manifestul Refuz global, pentru care este 
destituit din învăţământ, plecând apoi în SUA şi Franţa. 


Bibliografie: Borduas et le mouvement automatiste québécois, 
Paris, 1971; G. Robert, Borduas, Montréal, 1972; F.M. Gagnon, 
Paul-Emile Borduas, Montréal, 1988. 


Borsos, Miklós (n. Nagyszeben, 1906 - m. Budapesta, 1990). 
Sculptor maghiar. După studii în Italia şi Franţa, debutează ca 
pictor, consacrându-se apoi sculpturii. În perioada 1946-1969 a 
activat ca profesor la Şcoala Superioară de Arte Decorative din 
Budapesta. Este distins cu Premiile Kossuth şi Munkâcsy. În 
1966, o selecţie din opera sa a fost prezentată la Bienala de la 
Veneţia. A realizat lucrări de sculptură monumentală în bronz 
şi marmură, reliefuri în aramă, medalii şi diferite opere grafice. 
Ca portretist (de pildă, Portretul lui Jozsef Egry, 1951) urmează o 
direcţie neoclasică, la care adaugă un plus de atenţie pentru 


detaliile expresiei, pentru modelajul sensibil la frământările 
interioare ale modelului. Uneori (Pasărea, 1966), volumele sunt 
stilizate până la dispariţia detaliilor descriptive, pentru a se 
obţine — în spiritul viziunii lui Brâncuşi - doar sugestia 
zborului, transcrierea în material a unei descărcări de energie. 


Bibliografie: L. Kovăsznai, Borsos Miklós, Budapesta, 1989. 


Bortnyik, Sándor (n. Târgu-Mureş, 1893 — m. Budapesta, 1976). 
Pictor maghiar originar din România. Studiază în 1912-1916 la 
Şcoala Liberă a lui Kernstok şi Vaszary, frecventând apoi 
atelierul lui Ripple-Ronai la Budapesta. Lucrează la Viena (1920- 
1922), unde revista Ma îi editează cartea dedicată arhitecturii 
imaginii, şi la Weimar, în cadrul Şcolii Bauhaus”. Revenit la 
Budapesta, înfiinţează în 1928 Şcoala Particulară de Artă a 
Reclamei „Mügely” (Atelier). Redactor, între 1947 şi 1949, al 
revistei Szabad Művészet. Profesor la Şcoala Superioară de Arte 
Decorative din Budapesta (începând cu anul 1948) şi director 
general al Institutului de Arte Plastice (1949-1956). Distins cu 
Premiul Munkâcsy şi Medalia de argint a Trienalei de la Milano. 
Debutează în 1917 cu lucrări de pictură şi afişe aflate sub 
influenţe constructiviste” pentru care Victor Vasarely îl va 
considera unul dintre maeştrii săi. Personajele şi elementele de 
peisaj sunt trecute printr-un filtru geometrizant, din care 
rezultă linii drepte, unghiuri ascuţite, triunghiuri şi pătrate — un 
mozaic de forme riguros trasate, din care imaginea realităţii se 
recompune cu destulă uşurinţă. A scris cartea 2.000 de ani de 
pictură, apărută la Budapesta în 1943. 


Bostan, Ilie (n. Hiliţa, Iaşi, 1954). Sculptor român. A studiat la 
Universitatea de Artă „George Enescu” din Iaşi (1978-1982), 
unde în prezent este profesor. Doctor în arte vizuale al 
Facultăţii de Arte şi Design, Universitatea de Vest din Timişoara 
(2007). Expoziţii personale: Galeria Haganes, Sotra, Norvegia, 
1995; Galeria J.L. Calderon, Bucureşti, 1997; Galeria de Artă, 
Mamaia, 2000; Galeria de Artă Dana, Iaşi, 2010. Expoziţii de 
grup: „12 artişti ieşeni”, Galeria de Artă, Cluj-Napoca, 1999; 
„Artişti din Iaşi”, expoziţie itinerantă în Ungaria şi Austria, 
2002; Muzeul de Artă, Halle, 2003; Muzeul de Artă, Constanţa, 
2004; Galeria de Artă, Balcic, 2006. Distincţii: Marele Premiu al 
Bienalei „Lascăr Vorel”, Piatra Neamţ, 2009; Marele Premiu al 
Salonului Naţional de Artă al Uniunii Artiştilor Plastici din 
România, 2002. Atent la detalii şi la coerenţa întregului, 
dezvoltă o gândire spaţială complexă, care, crede sculptorul, îşi 
realizează funcţionalitatea numai pusă în legătură cu o clară 
sarcină figurativă. Izvorul său imaginativ, hrănit de lectura 
povestirilor lui Creangă, care îi deschide calea spre orizontul 
culturii arhaice, adună la acelaşi nivel repere mitologice şi ale 
realităţii curente. Într-o vreme când cantonarea în derizoriu şi 
tranzitoriu duce la pierderea perspectivei metafizice, recursul 
la izvoarele durabile ale experienţei veacurilor poate să 
însemne începutul unei necesare „călătorii extatice”. 


Bibliografie: Ilie Bostan, Compoziţia formei şi a volumului în 
sculptură, laşi, 2009; Ilie Bostan, Smaranda Bostan, album, laşi, 
2010. 


Boštík, Václav (n. Horní Újezd, 1913 — m. Praga, 2005). Pictor 
ceh. Se înscrie în 1938 la Academia de Arte Frumoase din Praga, 
dar curând, pe durata războiului, cursurile se suspendă, aşa că 


va relua studiile în 1945. Ia parte la înfiinţarea Grupului UB 12, 
care se înscria, la sfârşitul anilor 1950, pe direcţia unei 
rezistenţe faţă de „realismul socialist”. Participă la: „Premi 
internacional Joan Miro”, Barcelona, 1967; „art sacre”, Paris, 
1968; „Prager Avantgarde”, Berlin, 1981; „Dessins tchèques du 
20e siecle”, Paris, 1983; „Regards multiples”, Paris, 1992; „Arta 
contemporanea”, Napoli, 1992; „Reducktivismus, Abstraktion in 
Polen, Tchechoslovakai, Ungarn”, Viena, 1992. Atras la început 
de poetica picturală a lui De Chirico”, artistul părăseşte cu 
timpul referinţele la realitatea vizibilă în favoarea unei imagini 
abstracte”, în care elementul geometric se întâlneşte cu accente 
informale”. Această inedită coexistenţă a tendinței raţionaliste 
(traseele circulare, solare, pe care se organizează materia 
picturală) şi a tuşelor spontane de intens lirism dă o notă aparte 
compozițiilor sale, care doresc să „corecteze? uscăciunea 
formelor venind dinspre abstracţia geometrică sau dinspre 
minimalism. 

Bibliografie: Jaromír Zemina, Václav Bostik, 1987 (samizdat); 
Jindřich Chalupecký, Nouvel art in Bohême, 1988 (samizdat). 


Botelho, Carlos (n. Lisabona, 1899 - m. Lisabona, 1982). Pictor 
şi grafician portughez. Între 1929 şi 1931 urmează diferite 
academii libere din Paris, după care, în 1935, se specializează în 
tehnica frescei în Italia. Distins cu Marele Premiu la Expoziţia 
internaţională de la Paris, 1937; Premiul Fundaţiei Watson la 
Expoziţia internaţională de la San Francisco, 1939; Premiul 
Hallmark pentru acuarelă, New York, 1952; Premiul de achiziţie 
la Bienala de la São Paulo, 1952; Mentiune de onoare la Bienala 
de la Săo Paulo, 1954; Medalia de argint la expoziţia „Cincizeci 


de ani de artă modernă”, Bruxelles, 1958; Premiul I pentru 
pictură al celei de-a doua expoziţii a Fundaţiei Calouste 
Gulbenkian, Lisabona, 1961. Studiul artei murale antice şi 
medievale italiene îi orientează căutările spre un tip de 
compoziţie decorativă ce respectă desfăşurarea pe mari 
dimensiuni şi permite înscenarea, cu precizie, a fiecărui detaliu. 
Vivacitatea desenului, savoarea observaţiei, accentul cromatic 
se îmbină cu savanta elaborare a compoziţiei, cu adânca nevoie 
de ordine a unui spirit luminat de idealurile artei clasice. 


Bibliografie: Carlos Botelho, Carlos Botelho: os anos diferentes, 
Lisabona, 1994; Raquel Henriques da Silva, Carlos Botelho, 
Lisabona, 1995. 


Bourdelle, Émile-Antoine (n. Montauban, 1861 — m. Le Vâsinet, 
1929). Sculptor francez. Studiază la Şcoala de Arte Frumoase 
din Toulouse (1876), după care, în 1884, se înscrie la Şcoala de 
Arte Frumoase din Paris. În 1896 va intra ca ajutor în atelierul 
lui Auguste Rodin. Se remarcă încă din 1895, obţinând o 
menţiune onorabilă la Salonul artiştilor francezi cu lucrarea 
Prima victorie a lui Hannibal. Din 1888 apar primele opere din 
seria consacrată lui Beethoven. Realizează, între 1893 şi 1902, 
Monumentul combatanţilor de la 1870 din Montauban. Creează 
portrete şi monumente dedicate personajelor mitologice sau 
reale (Apollo, 1900; Ingres, 1908; Marea Penelopă, 1912; 
Generalul Alvar, 1919; Anastasie Simu, 1918; Anatole France, 
1919; Daumier, 1927; Mickiewicz, 1928). A mai realizat: 
decoraţiile Teatrului Champs-Elysées (1913); friza Teatrului din 
Marsilia, cu tema Naşterea Afroditei (1924); Marea statuie a 
Franţei (1925) etc. Este de asemenea autorul unor desene, 
ilustraţii, picturi, obiecte decorative de ceramică etc. Influențat 


la început de Rodin, Bourdelle renunţă treptat la modelajul 
impresionist”, concentrându-şi atenţia asupra formei vitale şi 
ireductibile — el exprimă un puternic filon antropocentrist, cu 
nostalgia clasicităţii, într-o epocă în care apar variate tendinţe 
de disoluţie şi descompunere formală. În atelierul său din Paris 
s-au format mulţi tineri sculptori veniţi din diverse ţări ale 
Europei, între care şi din România (Irina Codreanu , Ion Jalea” 
ş.a.). El exercita o influenţă importantă asupra direcţiei 
figurative, bazată pe forţa expresivă a maselor, pe identitatea 
fizică a modelului. 


Bibliografie: EA. Bourdelle, Écrits sur Art et sur la Vie, Paris, 
1955; Adina Nanu, Bourdelle, Bucureşti, 1971; Ionel Jianou, 
Michel Dufet, Bourdelle, Paris, 1975. 


Bourgeois, Louise (n. Paris, 1911 - m. New York, 2010). Sculptor 
francez stabilit în SUA. După studii de matematică la Sorbona, 
în 1935 se înscrie la Şcoala de Arte Frumoase, pe care o 
părăseşte în scurtă vreme, urmând cursuri la academiile 
Ranson, Julian, Grande-Chaumiere, şi frecventează atelierele lui 
Léger“, Lhote”, Firesz”, Bissiăre”, Yves Brayer şi Robert Wlérich. 
În 1938 se căsătoreşte cu istoricul de artă american Robert 
Goldwater şi se mută în SUA. Se înscrie în Art Students League. 
În 1950 aderă la grupul Irascibles, care protesta faţă de 
selecţiile Muzeului Metropolitan de Artă. Devine membru al 
American Abstract Artists (vezi AAA). Expune în cele mai 
importante expoziţii de artă americană. În 1982 i se 
organizează o retrospectivă la Museum of Modern Art din New 
York, iar în 1989 deschide o retrospectivă la Kunstverein 
Frankfurt, itinerată în Europa. Participă în 1992 la Documenta 


din Kassel şi, în 1933, la Bienala de la Veneţia. În 1991 primeşte 
Grand Prix National de Sculpture al Ministerului Culturii din 
Franţa. Sculptura sa este o disertaţie privind condiţia umană în 
tulburătorul secol XX. Sunt prezentate, pe rând, corpul în 
întregul său — o entitate ce suportă tensiunile vremii — sau 
numai părţi ale sale. Această fărâmiţare a valorilor umane 
denunţă un caz disperat în încercarea sa de găsire a unui 
sistem de sprijin. Chiar aderenţa la mişcările abstracte” se 
consumă cu afişarea dimensiunilor umane în căutările sale. 


Bibliografie: Ch. Meyer-Thoss, Louise Bourgeois: Konstruktionen 
für den freien Fall, Zurich, 1992; R. Crone, P. Graf Schaesberg, 
Louise Bourgeois. Das Geheimnis der Zelle, München, 1998. 


Bouzianis, Georgios (n. Atena, 1885 — m. Atena, 1959). Pictor 
grec. După absolvirea Academiei de Arte Frumoase din Atena, 
pleacă la Munchen şi Berlin, unde frecventează mai multe 
ateliere printre care şi cel al lui Max Liebermann. La München 
se împrieteneşte cu De Chirico”. În 1935 revine în Grecia. 
Participă la Bienala de la Veneţia (expoziţie premiată în 1950). 
Este distins cu Premiul Guggenheim. La moartea sa, cei care îi 
admirau creaţia înfiinţează Asociaţia Prietenilor lui Bouzianis. 
În evoluţia sa, hotărâtor este cultul pentru plein-air, pentru 
studiul în natură, alimentat deopotrivă de vehemenţa 
expresionismului” german şi de luminozitatea cu totul 
deosebită a ţării natale. Pictează mai ales peisaje şi figuri de 
femei. Idealul său este să descopere frumuseţea pe care vrea s-o 
smulgă din existenţa efemeră şi s-o plaseze sub semnul creaţiei 
care îi asigură strălucire şi durată. Într-o epocă agitată, cu 


puţine certitudini, arta sa dobândeşte atributele unei atitudini 
izolate şi romantice. 


Bracho, Gabriel (n. Los Puertos de Altagracia, 1915 - m. 
Caracas, 1995). Pictor venezuelean. După ce frecventează Şcoala 
de Arte Plastice din Caracas (1936-1939) şi Şcoala de Arte 
Plastice din Santiago de Chile (1939-1942), lucrează şi studiază 
la New York (1943-1944), în Chile (1946-1949), la Paris şi Londra 
(1949-1950). Interesul constant pentru datele realităţii este 
dublat de tendinţa spre accentuarea unor detalii, într-o sinteză 
care dezvoltă tradiţiile reprezentării simbolice, de factură 
expresionistă , identificabile atât în moştenirea precolumbiană, 
cât şi în influenţele artei iberice. Desenul viguros şi plin de 
tensiune, coloritul cu accente dramatice sunt câteva dintre 
modalităţile cu care pictează portrete, peisaje, compoziţii 
evocatoare ale istoriei ţării sale, ale civilizațiilor 
latinoamericane. Preocupările muraliştilor mexicani 
(Siqueiros”, îndeosebi) îl fac să abordeze acest gen al artei de for 
public, realizând picturi murale la Palatul Miraflores, la 
Institutul „Escuela” şi la Liceul „Lino de Clemente” din Caracas, 
compoziţia Meseriile, la Ceproaragua — Maracay. 


Braque, Georges (n. Argenteuil, 1882 - m. Paris, 1963). Pictor 
francez. Fiul unui antreprenor, zugrav şi pictor amator, Braque 
lucrează în atelierul tatălui său, urmând la seral Academia de 
Arte Frumoase din Le Havre (până în 1899). După o perioadă de 
lucru în atelierul artistului decorator Laberthe din Paris (1900- 
1902), timp în care obţine şi diploma de artizan de la Şcoala 
Municipală din Batignolles, se înscrie la Academia Humbert 


(1903-1904), trecând, cu permanenta sa dorință de 
perfecţionare şi cu o mare forţă de lucru, şi pe la Şcoala de Arte 
Frumoase, clasa lui Bonnat. Este atras, din 1905, de experienţele 
pictorilor fovişti , pictând tablouri pline de lumină exuberantă 
şi tonică (Portul Anvers, Peisaj din Ciotat, Estaque, Ambarcaţiuni 
— toate din anul 1906). Întâlnirea cu Picasso” (care pictează, în 
1907, Domnişoarele din Avignon, tablou aflat la temelia mişcării 
cubiste”) determină abandonarea viziunii foviste, străină, în 
fond, spiritului său cartezian, captivat de echilibru, de armonia 
proporţiilor. La acelaşi nivel şi în acelaşi timp, este impresionat 
de propunerile artei lui Cezanne", făcând vizibilă o opţiune spre 
geometrizare, spre ordonarea în cheie cubistă a impresiilor. 
Intuind pericolul descompunerii, al pulverizării obiectului 
reprezentat prin suprapunerea aspectelor înregistrate în 
acelaşi timp din unghiuri diferite, Braque introduce din 1912 
colajul” de hârtii colorate, integrând în imagine tăieturi din 
ziare, fragmente de lemn şi textile, nisip etc. — elemente care pot 
restabili prin concreteţea lor realitatea vizată de cubism, dar 
dispărută, în chip paradoxal, datorită analizei insistente, din 
imaginea plastică. Acest gest al lui Braque (introducerea în 
tablou a unor fragmente de realitate) preîntâmpină de fapt 
îndepărtarea de experienţă, de studiul realului, lucrul în 
absenţa modelului, principii pe care şi le impune cubismul 
sintetic (1913-1914), fază care, date fiind şi condiţiile istorice 
(izbucnirea primului război mondial şi criza la care ajunsese 
formula cubistă), încheie de fapt istoria propriu-zisă a 
cubismului. Vor urma serii de naturi moarte, peisaje — la care 
renunţase în perioada cubistă —, ciclurile „Atelier”, 1939, „Masă 
de biliard”, 1944, „Păsări”, 1944. Figurile umane, obiectele 
reprezentate îşi recapătă consistenţa, identitatea fizică (Femeie 


la şevalet, 1936; Duo, 1937; Femeie cu mandolină, 1937; Pictorul 
şi modelul său, 1939; Pasienţa, 1942 etc.). Desăvârşirea la care 
ajunge artistul, rămas în fond fidel principiilor cubismului, dar 
răspunzând unor noi solicitări spirituale, face din el unul dintre 
clasicii secolului XX. El se va manifesta şi în alte genuri decât 
pictura: sculptează, realizează costume şi decoruri pentru 
spectacole de balet, face cartoane pentru tapiserii, creează — 
amintire a copilăriei şi adolescenţei sale marcate de preocupări 
artizanale - bijuterii, vitralii (Capela St. Bernard a Fundaţiei M. 
şi A. Maeght; decorul plafonului sălii Henric al II-lea de la 
Muzeul Luvru etc.). 


Bibliografie: Cahier de Georges Braque, 1917-1947, Paris (di 
Maurice Gieure, G. Braque, Paris, 1965; Braque (album, cu o 
antologie de texte alcătuită de Irina Fortunescu), Bucureşti, 
1976; Georges Braque. Rétrospective, Fondation Maeght, Saint- 
Paul-de-Vence, 1994. 


Brauer, Arik (Erich) (n. Viena, 1929). Pictor austriac. Studiază la 
Academia de Artă din Viena (1945-1951), sub îndrumarea lui 
Albert Paris Gütersloh. Face mai multe călătorii în Europa, Asia, 
America, lucrând ca pictor şi cântăreţ de folk. În 1964 îşi 
construieşte o casă-atelier la Ein Hod, în Israel, unde Marcel 
Janco” a înfiinţat o colonie de artişti. Îşi împarte timpul între 
Ein Hod, Paris şi Viena. Participă la: Expoziţia internaţională de 
la Viena, 1970; „Realismul fantastic”, Innsbruck (itinerată în 
1968 în SUA şi în 1972 în Europa). Tipul de naraţiune practicat 
de artist are la bază o prodigioasă eflorescenţă a motivelor pe 
care i le furnizează observarea realităţii şi, în acelaşi timp, 
puterea sa de invenţie. Tabloul se umple până la saturație de 
această plasmă figurativă care instaurează o nelinişte, un fel de 


veghe permanentă faţă de variile solicitări exterioare şi 
lăuntrice. Imaginea bogată şi ambiguă aduce o notă personală 
în şcoala vieneză a realismului fantastic. 


Bibliografie: A. Schmeller, Brauer: Malerei des phantastischen 
Realismus, München, 1968; W. Schmidt, Erich Brauer. 
Monographie und Werkkatalog, Viena, München, 1972; Walter 
Koschatzky (ed.), Brauer: Das graphische Werk von 1951-1974, 
Graphische Sammlung Albertina, Viena, 1974. 


Brauner, Victor (n. Piatra Neamţ, 1903 —- m. Paris, 1966). Pictor 
român. Studiile începute la Academia de Arte Frumoase din 
Bucureşti le întrerupe în 1924. Se alătură mişcării de 
avangardă, înființând, împreună cu poeţii Ilarie Voronca şi 
Ştefan Roll revista 75 HP" (număr unic, în 1924) şi colaborând la 
revista unu” (1928-1932), condusă de poetul Saşa Pană. De la 
primele lucrări integrate concepţiei revistei 75 HP, care dorea 
să lanseze, într-o perfectă îmbinare, „pictopoezia”, după cum se 
afirmă într-un manifest publicat în paginile sale, artistul 
dovedeşte o înclinare spre mijloacele de exprimare ale 
suprarealismului”, fapt ce se va accentua în cursul vizitei la 
Paris, în 1939, când îi cunoaşte pe André Breton, Tanguy şi 
Brâncuşi . În 1938 se stabileşte în Franţa, continuând să-şi 
dezvolte un univers pictural din ce în ce mai personal. După 
prima expoziţie deschisă la Bucureşti, în 1924, şi cea de la Paris, 
din 1934, urmează un lung şir de manifestări, între care 
amintim participarea la Expoziția internațională a 
suprarealismului de la Paris, 1959-1960, şi retrospectiva operei 
sale, organizată la Muzeul Naţional de Artă Modernă din Paris, 
în 1972. Tipul de lirism în care visul joacă un rol important, dar 


nu se substituie în întregime construcţiei conştiente a imaginii 
îl face să se îndepărteze în cele din urmă de mişcarea 
suprarealistă” (în 1948), în favoarea unei viziuni cu o mai 
complexă încărcătură poetică, derivată din străvechi depozite 
rituale, aşa cum arată seria sa de „Desene magice”. În 
compoziţiile sale adună motive din lumea naturală, din 
mitologie, din peisajul străzii, într-o ordine care se sustrage 
oricărei preconcepţii, pentru a-şi realiza propria viziune asupra 
existenţei. 


Bibliografie: W. Hofmann, Victor Brauner, Amsterdam, 1955; S. 
Alexandrian, Dessins de Victor Brauner, Paris, 1966; V. Kuni, 
Victor Brauner. Der Künstler als Seher, Magier und Alchimist, 
Frankfurt am Main, 1995; A. Jouffroy, Victor Brauner le tropisme 
totémique, Paris, 1996; Mihaela Petrov, Victor Brauner. Cuvântul 
scris şi opera plastică, 1934-1965, Bucureşti, 2012; Mihaela 
Petrov, Victor Brauner pictopoet, Bucureşti, 2014. 


Brătescu, Geta (n. Ploieşti, 1926). Pictor, grafician şi artist 
decorator român. Între 1945 şi 1949 a studiat la Universitatea 
din Bucureşti, Facultatea de Litere, cu George Călinescu şi 
Tudor Vianu, şi, în paralel, la Academia de Arte Frumoase din 
Bucureşti, sub îndrumarea lui Ressu'. În anii 1969-1971 
frecventează Institutul de Arte Plastice „N. Grigorescu” din 
Bucureşti. Participă la: Bienala de la Veneţia, 1960; Bienala de 
tapiserie, Lausanne, 1965; „Peniţa de aur”, Bologna, 1969; „Arta 
şi oraşul”, Bucureşti, 1975; „Studiul”, Timişoara, 1978; 
„Fotografia şi filmul experimental”, Bucureşti, 1979; „Sexul lui 
Mozart”, Bucureşti, 1991; „Pământul”, Timişoara, 1992; 
Festivalul de Performance „Zona Europa de Est”, Timişoara, 


1993; „Experimentul”, Bucureşti, 1996. Distincţii: Premiul 
pentru artă decorativă al Uniunii Artiştilor Plastici din 
România, 1965; Premiul revistei Arta, Bucureşti, 1970. Pentru a 
capta realul care o interesează la toate nivelurile structurii sale, 
artista adaugă mereu instrumentarului său genuri, tehnici şi 
medii noi, adecvate. Uneori, tocmai aceste tehnici furnizează 
motivaţia studiului, dar cel mai des obiectul cercetărilor sale 
este propria realitate — figură, ambianţă, experienţă trăită — sau 
alter ego ori atelierul de creaţie. Această modalitate este 
sondată prin mijloacele tradiţionale ale desenului şi colajului, 
ale jurnalului scris, la care adaugă fotografia şi filmul (Atelierul, 
1977; Mâini, 1977; Earthcake, 1992; 2x5, 1993; Cocktail 
automatic, 1995). De la începutul anilor 1970 datează proiecte şi 
performance-uri” (Către alb, 1971) care abordează tema 
pasajului de la concrect la abstract”, la esenţializare, asupra 
căreia va reveni adeseori. Artista este cunoscută de asemenea 
datorită lucrărilor de tapiserie, ilustraţiilor de carte (Esopia, 
Nastratin Hogea, Mutter Courage de Brecht, Ciuma de Camus 
etc.) şi a concepţiei grafice a revistei Secolul 20. 


Bibliografie: Geta Brătescu, De la Veneţia la Veneţia, Bucureşti, 
1970; Anca Arghir, Geta Brătescu, Bucureşti, 1967; Album Geta 
Brătescu, Muzeul de Artă al României, 1999; Roger Gonover, 
Eda Cufer, Peter Weibel (eds.), In search of Balkania, Neue 
Galerie Graz am Landesmuseum, 2002. 


Brâncuşi, Constantin (n. Hobiţa, Gorj, 1876 - m. Paris, 1957). 
Sculptor român. Urmează Şcoala de Meserii din Craiova (1894- 
1898), Şcoala Naţională de Arte Frumoase din Bucureşti (1898- 
1902), unde pentru scurtă vreme l-a avut profesor pe Ion 


Georgescu, apoi pe Vladimir C. Hegel. În timpul studiilor 
realizează bustul Gheorghe Chifu, un Cap de expresie, precum şi 
o serie de copii — Ecorşeul (împreună cu dr. Gerota), Vitellius, 
capul lui Laocoon. Mai realizează busturile Georgescu-Gorjan 
(1902) şi General Dr. Carol Davila (1903), aşezat mai târziu 
(1912) în curtea Spitalului militar din Bucureşti. În 1904 
porneşte spre Paris, trecând prin Budapesta, Viena, München 
(aici stă un timp), Elveţia. Obţinând o bursă în Franţa, în 1905 
se înscrie la Şcoala de Arte Frumoase, în clasa lui Antonin 
Mercie. În 1907 este acceptat practician în atelierul lui Rodin”, 
pe care îl va părăsi, orgolios şi plin de încredere, comparându-l 
pe maestrul său cu un arbore la umbra căruia iarba nu creşte. 
Brâncuşi creează acum Portretul lui Nicolae Dărăscu, Bust de 
băiat, Cap de băiat, Supliciu (1906), apoi Rugăciunea şi Portretul 
lui Petre Stănescu, ce constituie un ansamblu funerar comandat 
pentru Buzău (1907). Artistul începe să fie tot mai sigur de 
drumul pe care merge. Modelajul fin, sensibil la efectele 
luminoase, se îndepărtează acum de incidenţele de tip 
impresionist” (Rodin) pentru a începe, în condiţiile afirmării 
unor tendinţe raţionaliste, între care cubismul'”, o lungă luptă 
pentru surprinderea esenței, a ceea ce este durabil, sustras 
clipei. Cuminţenia pământului, o primă versiune a Sărutului, 
1907, Somnul, 1908, Muza adormită, 1909-1910, Pasărea 
măiastră, 1910, Prometeu, 1911, Domnişoara Pogany (serie 1912- 
1933), Primul pas, 1913, sunt lucrări ce marchează aplecarea 
spre valorile artelor arhaice, ale etniilor negre sau oceanice. În 
această perioadă se împrieteneşte cu Modigliani . Un alt prieten 
al său, pictorul Henri Rousseau, îi spune lui Brâncuşi 
profeticele cuvinte: „Tu ai transformat anticul în modern”. 
Sculptorul — din ce în ce mai cunoscut — se bucură de succes în 


SUA, la New York, unde, în 1913, participă la Expoziţia 
internaţională de artă modernă (vezi Armory Show) şi deschide 
prima sa expoziţie personală la Photo Secession Gallery, prin 
grija lui Alfred Stieglitz şi Edward Steichen. Expune la 
manifestările grupurilor Tinerimea Artistică”, Arta Română, 
Contimporanul” etc. În atelierul său vor veni să lucreze mai 
mulţi tineri artişti: Irina Codreanu”, Miliţa Petraşcu', Constantin 
Antonovici, Isamu Noguchi', George Teodorescu ş.a. Sculptorul 
caută principiile fundamentale ale formei, degajând-o tot mai 
puternic de aspectele efemere. Reducerea la structură a 
formelor organice are loc odată cu aplecarea spre formele 
primare, spre orizontul genezei vieţii (Principesa X, 1916; 
Primul strigăt, 1917; Nou-născutul, 1920; Domnişoara Pogany, 
Leda, 1920; Începutul lumii, 1924). Seria „Păsări în văzduh” 
aduce ideea ridicării în spaţiu, posibilitatea transcenderii 
cadrului concret de existenţă. Brâncuşi reuşeşte să anuleze 
efectele gravitaționale, dematerializând, printr-o şlefuire 
îndelungată, volumele. Alteori — cazul Coloanelor fără sfârşit 
din perioada 1918-1928 —, ideea de înălţare este asigurată de 
creşterea pe verticală a unor moduli geometrici. Este o perioadă 
când sculptorul face schiţe şi pentru comanda - nerealizată — a 
maharajahului Yeswart Rao Holkar Bahadur, pentru un Templu 
al meditaţiei (1933). Vine în România dând curs chemării Ligii 
naţionale a femeilor din Târgu-Jiu, care dorea să închine un 
monument eroilor patriei căzuţi în primul război mondial. 
Realizează acum tripticul Masa tăcerii, Poarta sărutului şi 
Coloana fără sfârşit (1937-1938) - una dintre capodoperele 
marelui artist. Aici, ca şi în alte lucrări, Brâncuşi regăseşte 
dimensiunile artei populare, ale patrimoniului cultural din 
ţinuturile carpatice, pe care le-a introdus în atmosfera agitată a 


artei moderne. Un clar principiu solar, fundamentând o nevoie 
de ordine şi rațiune, conduce demersul artistului popular, 
moştenitor al unei tradiţii ce răzbate din preistorie, spre 
apropierea esenţelor realităţii. Atitudinea pozitivă ce se degajă 
din această abordare a fenomenelor vieţii face din Brâncuşi 
unul dintre creatorii ce au marcat decisiv evoluţia sculpturii 
moderne. El propune — cu unic ecou în conştiinţa artistică a 
primei jumătăţi de secol XX, ecou prelungit prestigios şi în arta 
zilelor noastre — o decantare şi o nouă integrare a spiritualităţii 
şi sensibilităţii depuse în structura formelor semnificative ce 
răzbat spre noi din „dimineaţa arhetipurilor”. Asceza formelor, 
fascinația geometriei, impunând o rigoare carteziană în 
conceperea spaţiului, întâlnesc această permanentă tensiune 
antropocentristă, exprimată cu căldură, cu o emoţionantă 
înţelegere. Revelația străvechii culturi îi oferă nu atât o sumă de 
morfologii — reale, fireşti, dar reduse la un pitoresc invocat de 
unii exegeţi ai săi —, ci mai ales o structură morală şi filosofică. 
Preluând elemente de limbaj din zăcământul culturii populare, 
încarcă opera sa de forme miraculoase. Iluminat de cultul 
pământului patriei şi al strămoşilor săi, sculptorul, „genius loci 
al României”, cum îl numea Giulio Carlo Argan, este fascinat de 
zorii naşterii omului, descoperind, în fluxul imemorial al 
vremii, momentele cruciale ale vieţii - naşterea, iubirea, 
munca, creaţia, moartea. Spaţiul închis, circular, al marilor 
sanctuare dacice din Munţii Orăştiei, măsurând curgerea 
vremii şi menţinând treaz spiritul, este reluat cu dorinţa de a 
sacraliza un loc, un punct evocator, unde timpurile — trecut, 
prezent şi viitor — se unifică. Crescând impetuos pe verticală, 
Coloana ascunde în simplitatea sa efortul constructiv, pentru a 
păstra, pur şi persistent, sensul înălțării umane, aspiraţia spre 


lumină, spre rațiune. Transceza promisă de seria „Păsări în 
văzduh”, de „Măiastre” capătă aici, în funcţionarea coloanei, un 
sens copleşitor, orientându-i pe cei căzuţi în „valea plângerii” 
spre tărâmul divin. 


Bibliografie: Christian Zervos, C. Brâncuşi, Paris, 1957; Carola 
Giedion-Welcker, C. Brâncuşi, Basel, Stuttgart, 1958; Ionel 
Jianou, Brâncuşi, Paris, 1963; Sidney Geist, Brâncuşi. A Study of 
the Sculpture, New York, 1968; Athena T. Spear, Brâncuşi's Birds, 
New York, 1969; Barbu Brezianu, Opera lui Constantin Brâncuşi 
în România, Bucureşti, 1974, 1997; Ion  Pogorilovschi, 
Comentarea capodoperei, laşi, 1976; Petru Comarnescu, Mircea 
Eliade, Ionel Jianou, Témoignages sur Brâncuşi, Paris, 1982; 
Ionel Jianou, Constantin Noica, Introduction à la sculpture de 
Brâncuşi, Paris, 1982; Natalia Dumitrescu, Alexandre Istrati, 
Brâncuşi, Paris, 1986; Teja Friedrich Bach, Constantin Brâncuşi. 
Metamorphosen Plastische Form, Köln, 1987; Eric Shanes, 
Brâncuşi, New York, 1989; Radu Varia, Brâncuşi, Paris, 1989; 
Constantin Brâncuşi 1876-1957, catalog, Musée National d'Art 
Moderne, Centre Georges Pompidou, Paris/Philadelphia 
Museum of Art, Paris, 1995. 


Breazu, Cristian (n. Adâncata, Ilfov, 1943). Sculptor român. A 
studiat la Institutul de Arte Plastice „N. Grigorescu” din 
Bucureşti (1960-1966), în clasa lui Constantin Baraschi. În anii 
1967-1969 beneficiază de bursa „Dimitrie Paciurea”, lucrând în 
atelierele de la Muzeul Aman. Din 1967 participă la principalele 
expoziții colective cu caracter municipal sau național 
organizate în Bucureşti. Lucrările sale au fost prezentate la 
expoziția „Plastik und Blumen" de la Berlin, 1975, şi la Bienala 
de la Veneția, 1976. A lucrat în cadrul simpozioanelor de 


sculptură de la: Măgura, Buzău 1970 şi 1975; Balta Albă, 
Bucureşti, 1972; Vyšné Ružbachy, Cehoslovacia, 1972. Este 
distins cu Premiul pentru sculptură al Uniunii Artiştilor Plastici 
din România, 1978. Studiind cu o constantă atenţie corpul uman 
— printre cele mai de seamă lucrări ale sale se numără nudurile 
unor tinere femei —, artistul găseşte, sub incidenţa gesturilor, 
formele esenţiale, durabile, pe care le supune rigorilor 
compoziționale. Sculpturile sale au ritmuri dictate de existenţa 
constituirii unor ansambluri echilibrate, a căror armonie se 
păstrează şi în cadrul prezentării muzeale şi în condiţiile 
expunerii deschise a lucrărilor cu caracter monumental 
(compoziţiile Gânditorul şi Plângere la Măgura, Buzău, în 1970 
şi 1975). Activ în ultimii ani mai ales în Franţa, unde s-a stabilit, 
artistul explorează noi zone ale expresivităţii plastice, 
urmărind între altele un film al artei sacre (cum se întâmplă cu 
Cristul realizat pentru un film al lui Lelouche), pe care îl 
descoperă în depozitele patrimoniale ale ţării sale de origine. 
(Vezi fasciculul II, planşa 29) 


Bregis, Ojars (n. Riga, 1942). Sculptor lituanian. A absolvit în 
1973 Academia de Artă „I. Zalkalns” din Riga. A deschis o 
expoziţie cuprinzătoare în 1986 la Riga. Sculptează de 
preferinţă în granit, în deplină concordanţă cu intenţia sa de a 
crea forme durabile, care să se sustragă oricăror tensiuni spre 
efemer. O anumită tectonică leagă aceste compoziţii de un 
special sens funerar, indiferent de aluzia la o zonă sau alta a 
vieţii. Formele sunt simple, de multe ori aduse la expresia 
laconică a unor figuri geometrice, în care pot să se ivească, 
rareori, trimiteri figurative. 


Breitner, George Hendrik (n. Rotterdam, 1857 - m. Amsterdam, 
1923). Pictor olandez. Petrece câţiva ani la Haga (în atelierul lui 
W. Maris) şi Paris (aici are prilejul să vadă operele lui Manet). 
În 1886 revine în oraşul natal, unde caută să adune într-o 
sinteză originală apropiatele experimente impresioniste” şi 
ecourile vechii şcoli olandeze. În pânzele sale doreşte să 
înregistreze instantanee, să prezinte — în spiritul programului 
impresionist — natura aşa cum se oferă ea observaţiei. Coloritul 
capătă în aceste condiţii o deosebită prospeţime, ceea ce se 
converteşte până la urmă într-o stare expresionistă”. Chiar 
atunci când accentele cromatice îşi domolesc intensitatea, 
atmosfera poetică continuă să fie acută, întreţinută de acele 
elemente de detaliu datorate tradiţiei. 


Breuer, Marcel (n. Pécs 1902 - m. New York, 1981). Arhitect 
american de origine maghiară. Dorind să devină pictor şi 
sculptor, se înscrie la Academia de Arte Frumoase din Viena. În 
1920 se îndreaptă spre Weimar, la Bauhaus”, unde studiază cu 
Gropius”, directorul şcolii, care peste patru ani îi încredinţează 
conducerea secţiei de mobilier. Se preocupă de găsirea unor 
raporturi, în acelaşi timp logice şi armonioase, între 
arhitectură, mobilier şi celelalte elemente componente ale 
interiorului. Introduce ţevile de oţel ca structură a scaunelor 
(1925). În 1928, pentru noul sediu Bauhaus, la Dessau, 
proiectează mobilierul în care apare şi scaunul cu suportul 
metalic în formă de S. Părăseşte, în acelaşi an, Bauhaus-ul şi se 
mută la Berlin, unde activează ca arhitect şi designer al 
obiectelor de interior (Casa Harnaschmacher, Wiesbaden, 1932; 
locuinţele familiale din  Doldertal, Zurich, 1935-1936). 
Emigrează în Anglia, apoi în SUA, unde se întâlneşte cu Gropius 


şi lucrează împreună cu el câţiva ani (1937-1941), realizând, 
între altele, un ansamblu de locuinţe la New Kensington, lângă 
Pittsburgh. În aceşti ani predă la Universitatea Harvard, 
contribuind la formarea multor arhitecţi americani. Din 1946, 
Breuer îşi deschide o agenţie proprie la New York. Primeşte 
comenzi pentru întreprinderi industriale, spitale, case 
particulare. Împreună cu italianul Nervi” şi francezul Bernard 
H. Zehrfuss, este ales pentru construirea palatului UNESCO din 
Paris, 1953-1958. Mai realizează biserica St. John's Abbey, la 
Collegeville, Minnesota, 1953-1961; Amfiteatrul Universităţii 
Bronx, New York, 1956-1961; Magazinele Bijenkorf, Rotterdam, 
1957; Centrul de cercetări IBM, La Garde, lângă Nisa, 1960-1962. 
În creaţia sa în domeniul mobilierului şi decoraţiei interioare, 
ca şi în arhitectură, Breuer rămâne credincios idealurilor 
constructiviste” din tinereţe, idealuri cultivate în anii cei mai 
fecunzi ai Şcolii Bauhaus. El foloseşte un stil clar, bazat pe 
principii funcționaliste (vezi International Style), în care părţile 
comunică subtil între ele, fără să tulbure armonia întregului. 
Arhitectul (care a lucrat şi la diferite proiecte de urbanizare şi 
amenajări ale ambianţei publice) compartimentează cu multă 
inventivitate spaţiul locuinţei, separând (prin planul în formă 
de H) zonele construcţiei destinate zilei sau nopţii. Adecvarea la 
funcţii specifice face ca o clădire cum este palatul UNESCO să 
prezinte părţi perfect individualizate, care nu se rup de întreg, 
ci, dimpotrivă, îi subliniază logica şi coerenţa. 


Bibliografie: Marcel Breuer, Sun and Shadow. The Philosophy of 
an Architect, New York, 1956; Peter Blake, Marcel Breuer. 
Architect and Designer, New York, 1949; Giulio Carlo Argan, 
Marcel Breuer, Milano, 1955; Marcel Breuer 1921-1961. Buildings 
and Projects, Londra, 1962. 


Brucke, Die (Podul, Puntea). Grupare artistică fondată în 1905 
la Dresda de Kirchner”, Fritz Bleyl, Heckel şi Schmidt-Rottluff”, 
pe atunci studenţi la secţia de arhitectură a Institutului 
Politehnic. Apărută cam în acelaşi timp cu fovismul' francez, 
gruparea artistică din Dresda se înscrie, cu note proprii, între 
reacţiile pe care le cunoaşte începutul de secol din dorinţa 
găsirii unor drumuri noi în artă. Pe fondul general al 
îndepărtării de arta academistă, de arta naturalistă, de euforia 
decorativă din „La belle époque”, artiştii germani ai epocii pun 
accentul pe viaţa interioară, pe emoție, evoluând, în cultul 
pentru creaţia unor pictori ca Van Gogh” sau Munch", spre o 
viziune expresionistă”. La Die Briicke vor adera în anii 
următori şi alţi artişti: Nolde”, Pechstein”, elveţianul Amier 
finlandezul Gallen-Kallela”, olandezul Van Dongen” (1908), 
germanul Mueller” (1910). Reuniunile grupului (care edita şi un 
album anual) aveau loc în atelierul lui Kirchner, unde, după 
expresia acestuia, „exista posibilitatea de a studia cu maximă 
naturaleţe nudul, fundament al tuturor artelor figurative”. 
Kirchner este autorul programului acestei mişcări, al cărei 
nume îl inventase Schmidt-Rottulff. „Unul dintre scopurile 
grupului Die Brücke”, se scrie, definitoriu pentru acest 
program, în scrisoarea adresată lui Nolde pentru a-l invita să 
adere la grup, „este de a atrage şi de a uni toate elementele 
revoluţionare sau în ferment şi acest lucru îl spune însuşi 
numele: puntea”. Membrii grupului studiau la Muzeul 
Etnografic arta primitivă, arta populară a vechilor civilizaţii din 
Insulele Oceanice; erau atenţi la tradiţiile germane, în care 
tendinţa expresionistă întâlneşte o predispoziţie romantică. În 
acest „stil primitiv” — amintirea experienţelor lui Gauguin” în 
Tahiti, revelaţia sculpturii Africii negre se resimt şi în alte ţări — 


culorile sunt incandescente, proaspete, desenul este dinamic. 
Totul converge spre a marca trăirea patetică a realului. Între 
orientarea artiştilor de la Die Brücke şi cea a foviştilor din Paris 
se va stabili o comunicare, fără a putea vorbi însă de o 
confundare, realităţile culturale specifice celor două centre 
punându-şi amprenta asupra lor. Interesându-se de „pulsul 
emoţiei”, artiştii de la Die Brücke vor rămâne departe şi de alte 
curente, cum ar fi cubismul" — preocupat în special de formă. De 
altfel, în cronica retrospectivă din 1913 Kirchner scrie: 
„Neinfluenţaţi de curentele actuale, Die Brücke luptă pentru o 
cultură umană care este fundamentul artei adevărate”. În 1911, 
grupul Die Brucke se mută la Berlin. Risipirea sa începuse mai 
demult, în 1907 pleacă Nolde, în 1909 Bleyl, în 1912 va părăsi 
grupul Pechstein. În 1913, grupul este oficial desfiinţat, artiştii 
urmându-şi fiecare propriul drum. De altfel, între ei nu a existat 
decât o sudură afectivă, bazată şi pe o ideologie comună la un 
moment dat, pentru că în creaţie ei au rămas personalităţi 
artistice distincte. (Vezi fasciculul II, planşa 7) 


Bibliografie: Umbro Apollonio, „Die Brücke?” e la Cultura 
dell'espressionismo, Veneţia, 1952; H. Gerlinger, Die Maler der 
Brücke, Stuttgart, 1995. 


Brusselmans, Jean (n. Bruxelles, 1884 - m. Dilbeek, 1953). 
Pictor şi gravor belgian. Studiază până în 1906 la Academia din 
Bruxelles, sub îndrumarea lui Isidore Verheyden. Interesat la 
început de arta impresionistă” şi neoimpresionistă”, expune din 
1913 împreună cu un grup de artişti ce vor fi apoi numiţi 
Foviştii din Brabant (printre care se numărau Rik Wouters*, Jos 
Albert, Louis Thevent). Accentele foviste” vor face ca artistul să 


fie considerat un expresionist”, deşi nu ia parte la manifestările 
organizate de grupările Selection şi Centaure — adevărate focare 
ale acestei mişcări în climatul familiar de la Dilbeek, unde se 
stabileşte din 1920. Ample selecţii din opera sa vor fi prezentate 
la Bienala de la Veneţia, 1950, şi la Expoziţia Universală de la 
Bruxelles, 1958. Brusselmans acordă o deosebită atenţie 
lucrărilor şi fiinţelor pe care le întâlneşte în experienţa 
cotidiană. El stilizează însă de fiecare dată aspectele 
concretului, apelând la tuşe ample şi dinamice. Uneori 
strălucitor, alteori redus la tonalități stinse, „de pământ”, 
coloritul evocă simplitatea şi vigoarea naturii. 


Bibliografie: P. Haesaerts, Jean Brusselmans. L’Air, PEau, la Terre, 
le Feu, Bruxelles, 1939; L. Degand, Jean Brusselmans, Bruxelles, 
1947; R.L. Delevoy, G. Brys-Schatan, Jean Brusselmans, 
Bruxelles, 1972. 


Brutalism. Nume dat la începutul anilor 1950 acelei direcţii a 
arhitecturii moderne ce-şi propune să exploateze, fără 
intervenţii deformatoare, calităţile fizice ale materialelor şi 
structurilor folosite la construcţii. Este un ecou târziu al reacției 
împotriva exceselor ornamentale, dar şi împotriva purității 
dogmatice a planurilor şi volumelor geometrizate. Într-un 
moment în care Dubuffet“ îşi lansase expoziţia sa de „artă 
brută”” (1949), când se afirmau diferite tendinţe ale picturii 
informale” („automatiştii”” din Québec, între care Borduas'; 
action painting” a lui Pollock” în SUA; taşismul' lui Mathieu” în 
Franţa) şi ale muzicii concrete, curentul brutalist în arhitectură 
relansează principiile funcționaliste (vezi International Style), 
propunându-şi să exploateze, în expresie nesofisticată, cu 


ecouri naturale, materialele din care se compune construcţia — 
betoane, lemn, metal, sticlă, cărămizi. Termenul a fost lansat în 
expresia „The New Brutalism”, în care unii cercetători (Sigfried 
Giedion) văd sinteza între cuvântul englezesc Brute şi numele 
propriu Alison, iar alţii (Reyner Banham), o sinteză a numelor 
arhitecţilor Peter (poreclit Brutus) şi Alison Smithson. Între 
operele considerate reprezentative pentru brutalism pot fi 
menţionate cele proiectate de Alison şi Peter Smithson (Şcoala 
Hunstanton, Norfolk, 1954; Economist Building, Londra), Jack 
Lyun şi Ivor Smith (ansamblul de locuinţe Park Hill în Sheffield, 
1955-1961), Vittoriano Vigano (Institutul Marchiondi, Milano, 
1957). Ecouri ale acestei orientări din anii 1960 se vor resimţi şi 
în anii următori, când un arhitect ca Robert Venturi din 
Philadelphia se declară partizanul unei arhitecturi „impure”, al 
unei arhitecturi ce se opune uniformităţii şi impersonalităţii 
stilului internaţional pentru a stabili un dialog mai complex 
cultural. Acceptând - odată cu efectele de materialitate ale 
orientării brutaliste - şi utilitatea ornamentului, el scrie: 
„Simbolurile pot evoca asociaţia instantanee, crucială pentru 
spaţiile vaste, vitezele ridicate, programele complexe şi, poate, 
simţurile tocite de astăzi, care nu mai reacţionează decât la 
stimulenţi puternici”. (Vezi fasciculul I, planşa 45) 


Bibliografie: R. Banham, The New Brutalism, New York, 1966. 


Brzozowski, Tadeusz (n. Liov, 1918 - m. Roma, 1987). Pictor 
polonez. Se înscrie în 1936 la Academia de Arte Frumoase din 
Cracovia (diplomat în 1945). În timpul războiului a fost 
comediant în teatrul clandestin al lui Kantor". Profesor la 
Academia de Artă din Poznan (1916-1881). Membru fondator al 
celui de-al doilea Grup din Cracovia (1957). Participă la: Bienala 


de la Săo Paulo (cu o expoziţie personală; Premiul bienalei, 
1975); „The Guggenheim International Award”, New York, 1960; 
„Every Art Movement has its Own Masters”, Chicago, 1962; 
Bienala de la Veneţia, 1962; „The Poetry of Vision”, Dublin, 1967; 
„Heritiers et constanteurs du romantisme polonais”, 1977; 
„Metaphorische Tendenzen in der Polnischen 
Gegenwartskunst”, Erfurt, 1980. Jocul cu materialul imagistic ne 
face să asistăm la o curioasă întâlnire între permanenta 
aspirație spre libertate formală, până la limita abstracţiei”, şi 
ispita unor alcătuiri figurative, bazate pe nostalgia observaţiei 
sau pe darurile invenţiei. Experienţa dramatică a războiului 
fixează tendinţa sa iniţială de a păstra discursul plastic pe 
teritoriul controlabil al valorilor umane. Sistemul de aluzii la 
lumea vizibilă şi construcţiile metaforice funcţionează, după 
principii simbolic-poetice, în organizarea de ansamblu a 
formelor, ecourile artei informale” atingând doar zonele de 
suprafaţă, cu detalii care asigură surpriza şi savoarea tuşelor. 


Bibliografie: M. Porebski, Tadeusz Brzozowski, catalog, Muzeum 
Naradowe w. Poznaniu, Poznań, 1974; M. Markiewicz, Tadeusz 
Brzozowski, Varşovia, 1978. 


Bubnovîi valet (Valetul de caro). Grup format în 1910 la 
Moscova de un grup de tineri artişti de orientare cubistă, 
printre care Koncealovski, Rojdestvenski, D. Burliuk, Ilia 
Maşkov, Kuprin', A. Ekster, Falk. La expoziţiile din 1911 şi 1912 
participă şi Larionov', Goncearova', Malevici, cărora li se 
adaugă artiştii ruşi Kandinsky şi Jawlensky, membri ai 
grupului minchenez Der Blauer Reiter, precum şi artişti 
străini, printre care Picasso”, Braque”, Lâger', Matisse”, Lhote” 


ş.a. Sub influenţa lui David Burliuk şi a poetului Vladimir 
Maiakovski, grupul evoluează spre o artă futuristă”. O parte 
dintre artiştii care cultivau tradiţiile naţionale — Larionov, 
Goncearova, Malevici, Tatlin” ş.a. — părăsesc Valetul de caro şi 
pun bazele unui nou grup, intitulat provocator Coada de măgar 
(Oslinnâi hvost). În 1916, mulţi dintre membrii grupului Valetul 
de caro aderă la asociaţia Mir iskusstva” (Lumea artei), care 
activa din 1890. (Vezi fasciculul I, planşele 27, 30, şi fasciculul II, 
planşa 3) 


Bucan, Boris (n. Zagreb, 1947). Grafician croat. Studiază la 
Academia de Arte Aplicate din Zagreb (1967-1972). Participă la 
expoziţiile: Bienala de afiş, Varşovia, 1968, 1970, 1978, 1980; 
Bienala Tineretului, Paris, 1971; Bienala de Design Industrial, 
Ljubljana, 1971, 1977; Global Eyes, 1972, Tokyo; Bienala de la 
Veneţia, 1972, 1984; Internationale Playing Group, New York, 
1973; Bienala de afiş, Brno, 1973; Bienala de la São Paulo, 1979; 
Bienala de afiş, Lahti, 1981; „Scene de artă populară”, Stuttgart, 
1981; „Minimalismul”, Zagreb, 1983. Distincţii: Medalia de aur 
pentru afiş teatral, Novi Sad, 1974; Medalia de bronz, Bienala de 
afiş, Varşovia, 1974; Premiul oraşului Zagreb, 1979; Premiul 
„Josip Račić”, Zagreb, 1983. Debutează cu gesturi protestatare şi 
ironice, singurele ce i se par în stare să înfrunte confunziile şi 
vacarmul publicitar din actualitate. El aşază cuvântul 
„minciună” pe un mare steag de mătase, scrie cuvântul „artă” 
pe pânze de format standardizat, în caracterele reclamelor 
unor firme de mare popularitate, creează obiecte în dialog 
direct cu maeştri ca Brâncuşi, M. Duchamp, Caravaggio. 
Pentru un asemenea spirit, afişul este un gen ideal, întrucât 
angajează în modul cel mai direct ambianța urbană. Plin de 


sarcasm, un afiş poartă inscripţia: „Discuţie dintre Artă, Design 
şi Kitsch”. Multe dintre afişele sale sunt prilejuite de 
manifestările unor artişti plastici sau de spectacole de teatru. La 
forţa de şoc a acestor infuzii culturale în peisajul aşezărilor 
contribuie, pe rând sau concomitent, coloritul strălucitor, grafia 
dinamică şi jocul optic (vezi Op-art) al suprafeţelor. 


Bibliografie: Davor Maticevic, Boris Bucan, catalog, Zagreb, 
1982. 


Buculei, Mihai (n. Mihoveni, Suceava, 1940). Sculptor român. A 
studiat la Institutul de Arte Plastice „N. Grigorescu” din 
Bucureşti (1964-1970), sub îndrumarea lui Boris Caragea. 
Participă la expoziţiile: „Clasicul ca atitudine”, Bucureşti, 1973; 
„Artistul contemporan şi universul lui”, Galaţi, 1973; „Ipostaze: 
peisaj - ambianţă - artă monumentală”, Bucureşti, 1974; 
„Plastick und Blumen”, Berlin, 1975; Bienala de la Veneţia, 1976, 
1995; Bienala „Dantesca”, Ravenna, 1979; „Tapiserie şi 
sculptură”, Oslo, 1981; „Geometrie şi sensibilitate”, Sibiu, 1982; 
„Filocalia”, Bucureşti, 1990-1991; „Europa zu Geist”, 
Beratzhausen, 1991; „Bisanzio dopo Bisanzio”, Veneţia, 1993. A 
lucrat în simpozioanele: Măgura, Buzău, 1970, 1973, 1976; 
Atena, 1982; Dresda, 1986; Beratzhausen, 1993; între anii 1980 şi 
1995 realizează de unul singur un ansamblu de sculpturi la 
Buteni, Arad. Distincţii: Premiul Uniunii Artiştilor Plastici din 
România, 1970, 1982, 1987; Medalia de aur, Bienala „Dantesca”, 
Ravenna, 1979; Medalia de aur, Atena, 1982; Premiul I pentru 
Monumentul Unirii, Alba-Iulia, 1993. Interesat într-o primă fază 
de formele puternice, vitale, sensibile la ritmurile naturale 
(lucrări din simpozioane), el aduce cu vremea o asceză a 
formei, care ţine deopotrivă de principii raţionale şi de 


prezenţa tot mai decisă a sacrului. Ferestre, sinaxare, aripi de 
înger, calea etc. alcătuiesc o arhitectură simbolică ce consacră 
efortul uman, luminat de chemarea transcezei. Cioplitul 
lemnului şi pietrei prelungeşte pasiunea şi angajamentul ritual 
al meşterilor de odinioară, lucrările desăvârşindu-se în clipa de 
perfect echilibru dintre elementul natural şi intervenţia 
conceptuală a artistului. 


Buffet, Bernard (n. Paris, 1928 - m. Tour-tour, 1999). Pictor 
francez. Expune de timpuriu (1938), afirmându-se înainte de a 
se înscrie la Şcoala de Arte Frumoase din Paris (1944). Pictează 
cicluri pe care le prezintă anual, în cadrul unor expoziţii 
personale concepute ca cicluri („Peisaje”, „Nuduri”, „Ororile 
răzoiului”, „Circul”, „Peisaje din Paris”, „Jeanne d'Arc”, 
„Păsările”, „Peisaje din New York”, „Marea” etc.). Lucrările sale 
contrariază prin viziunea tradiţională, printr-un conformism 
destul de izolat în agitata viaţă umoristică a epocii. Criticii se 
împart în cei care îl consideră genial şi în cei care îl socotesc 
banal, „dejă vu”, dispus la orice concesie pentru a plăcea 
publicului larg şi conservator. Pierre Cabanne scrie despre el: 
„Intelectual, inuman, ce încă? - arta sa se dezvoltă şi se 
împlineşte în afara locurilor comune... O scriitură de o 
impresionantă forţă incisivă, un stil în acelaşi timp vehement şi 
dur, cinic şi suav, naiv şi ingenios”. Succesul lui Buffet are şi 
motivații de ordin sociologic, oferind clişee şi lucruri „sigure” 
unui public al cărui gust e marcat, pe de o parte, de reţetele 
superproducţiilor, iar pe de altă parte, de presiunea 
propunerilor de radicală inovare a limbajului plastic. În 
tablourile sale, desenul riguros şi pregnant are un rol 
important. Plăcerea de a descrie ceea ce vede, încrederea 


acordată fiecărui element constituie premisele unei reevaluări 
a raportului între imagine şi realitate. 


Bibliografie: Pierre Descargues, Bernard Buffet, Paris 1950; 
Maurice Druon, B. Buffet, 1964; Pierre Cabanne, Buffet, Paris, 
1966; Y. Le Pichon, Bernard Buffet I-II, Paris, 1989. 


Buic, Jagoda (n. Split, 1930). Artist decorator croat. Studiază la 
Academia de Arte Aplicate din Zagreb, secţia de design şi 
costume de la Cinecittà din Roma, 1952, şi Academia de Arte 
Aplicate din Viena (diplomă în 1954). Expune la Bienala de 
tapiserie de la Lausanne, 1965, 1973; Expo "Gi Montréal, 1967; 
Bienala de la Veneţia, 1970; „The Poetry of Vision”, Dublin, 1971; 
„Deliberate Entanglemenis Fibre as Medium”, Los Angeles, 
1971; „New Concept in Tapestries”, Chicago, 1973; Bienala de la 
Săo Paulo, 1975. Distincţii: Premiul internaţional, Belgrad, 1961; 
Premiul Sombor, 1965; Premiul Vladimir Nazor, Zagreb, 1967; 
Grand Prix, Stamaraty, São Paulo, 1975; Premiul Herder, 1976; 
Medalia de onoare a artiştilor polonezi, Łódź, 1978. Arta sa 
impresionează prin monumentalitate, printr-o foarte subtilă 
comunicare cu lumea simbolică, fără nici o ostentaţie care să 
altereze condiţia obiectului-tapiserie. S-a ocupat mult timp de 
scenografie. Creează costume şi decoruri pentru teatru (Split, 
Zagreb, Dubrovnik, Osijek), filme şi televiziune (1958-1970). 
Tapiseria ei, fără a cita în vreun fel decorul de teatru, implică în 
mod sobru această lume a elocinţei şi patosului. Materialul în 
care lucrează păstrează o anumită asprime, contribuind la 
efectele texturii. Compozițiile sunt ample, perfect echilibrate 
spaţial, cu o soliditate de arhitectură medievală. Lumina 
implicată în transparenţele ţesăturii nu aduce o notă de diafan, 
ci funcţionează ca un contrapunct compozițional. Marile 


tapiserii — Porumbel rănit, Îngerul alungat, Triptic structural — şi 
spectaculosul Peisaj țesut au devenit opere de referinţă ale 
tapiseriei contemporane. Mai puţin radicală în inovaţie decât 
reprezentantele şcolii poloneze, Jagoda Buic propune o artă de 
mare echilibru, nouă şi tradiţională totodată. 


Bibliografie: Z. Krzsnik, Jagoda Buic, Ljubljana, 1979. 


Bulatov, Erik Vladimirovici (n. Sverdlovsk, 1933). Pictor rus. 
Studiază la Institutul de Artă „Surikov” din Moscova (1952- 
1958). Participă la: Festivalul Mondial al Tineretului, Moscova, 
1957; „Avant-garde ruse”, Moscova, 1973; „La nuova arte 
sovietica: una prospettiva non ufficiale”, Bienala de la Veneţia, 
1977; „Fotografia şi pictura”, Moscova, 1982; „Fotografie în 
pictură”, Tartu, Estonia, 1982; „Artistul şi actualitatea”, 
Moscova, 1987; „Direct from Moscow!”, New York, 1987. 
Evoluând într-un climat cultural în care referinţele la 
avangarda rusă sau la mişcările experimentale mondiale ale 
timpului erau prohibite, pictorul înţelege să angajeze un dialog 
foarte sugestiv cu sistemul imagistic promovat de oficialități. El 
înregistrează cu obstinaţie configuraţia peisajului în care 
introduce uneori un element cromatic scandalos (de pildă, o 
bandă roşie, în tabloul Orizont roşu) sau, alteori, fotografii şi 
lozinci propagandistice, care încearcă la rândul lor să se 
naturalizeze. Se produce o saturare „obiectualistă” a imaginii, 
pe care, în epocă, cu motivații specifice, o practicau mai multe 
direcţii realiste ale artei lumii, între care hiperrealismul . 


Bibliografie: Erik Bulatov, catalog, Centre Georges Pompidou, 
Paris, 1988; Erik Bulatov, That's it, Moscova, Zurich, Londra, 


1989; Matthias Arndt (ed.), Erik Bulatov. Paintings 1952-2011, 
catalogue raisonné, Köln, 2011. 


Bunt (Revolta). Grup polonez de orientare expresionistă*, activ 
în anii 1917-1922. Apărut în jurul revistei Zdroj (Izvorul), grupul 
se pronunță pentru o artă nouă, care să pună comunicarea 
directă şi spontană în slujba unor obiective sociale. Revista 
Zdroj preia o serie de idei din programul revistelor germane 
Der Sturmř şi Die Aktion, cu care s-a aflat o vreme în contact. 
Refuzând înregistrarea realistă a lumii vizibile, grupul 
proclamă supremaţia stării lirice, pe care o exprimă liniile, 
tuşele şi petele de culoare, independente de aspectele concrete. 
Cu o astfel de viziune, în care recunoaştem aspiraţiile 
expresionismului şi ecouri din arta lui Kandinsky, imaginile 
grupului Bunt (între care Stanisław Kubicki, Szmaj, Skotarek) 
evoluează spre limitele concepției abstracte. Grupul 
organizează expoziţii, dezbateri şi editează Caietele Bunt (1918), 
cu reproduceri de artă şi contribuţii teoretice. Ultima 
manifestare a grupului se produce la Expoziţia internaţională a 
artiştilor revoluționari, deschisă la Berlin în 1922. 


Burchfield, Charles (n. Ashtabula, Ohio, 1893 — m. West Seneca, 
New York, 1967). Pictor american. Absolvent al Şcolii de Artă 
din Cleveland (1912). Stabilit la Buffalo, pictează aspecte ale 
realităţii pe care o cunoaşte nemijlocit. În peisaje — munţi 
împăduriţi, case de lemn pitoreşti, vestigii ale aşezărilor 
coloniştilor - acordă atenţie fiecărui amănunt. Tablourile, în 
majoritate acuarele, înregistrează o candoare — specifică acestei 
picturi cu o notă naivă” —, elementele naturii şi romantica 


afirmare a prezenţei umane. Observaţia fină, grija pentru 
acurateţea transcrierii impresiilor fac din Burchfield unul 
dintre importanţii pictori ai „scenei americane”. 


Bibliografie: Charles Burchfield, Autobiography, New York, 1945; 
Edith Hones (ed.), The Drawings of Charles Burchfield, New York, 
1968. 


Burri, Alberto (n. Città di Castello, 1915 - m. Nisa, 1995). Pictor 
italian. Studiază medicina la Perugia (1934-1959). Participând la 
campaniile celui de-al doilea război mondial, este luat prizonier 
şi astfel ajunge în Hereford, Texas, unde începe să picteze. 
Întors în patrie, renunţă la medicină şi se consacră artei (1945). 
Membru, alături de Capogrossi”, Colla, Ballocco, al grupului 
Origine din Roma (1951). Profesor de artă în SUA (1953-1963). 
Participă la: Salon des Râalites Nouvelles, Paris (1949); Bienala 
de la Veneţia, 1952, 1956, 1960, 1966, 1968; „Arta non-obiectivă”, 
Florenţa, 1954; Carnegie International, Pittsburgh, 1955; 
Documenta din Kassel, 1959, 1964, 1982; Bienala de la Săo 
Paulo, 1959, 1965; Premiaţii Bienalei de la Veneţia, New York, 
1961 — itinerată în SUA. Distincţii: Premiul de pictură, Bienala 
de la Săo Paulo, 1965; Premiul criticii, Bienala de la Veneţia, 
1960. Realizează serii de colaje”, de asamblaje - din pânză, 
metal şi pastă colorată — fiind, în convențiile cunoscute ale 
tabloului, un reprezentant al picturii abstracte”, amintind într- 
un fel procedeele unui curent ce va câştiga în curând teren — 
pop-art' (Sac, Fier, Lemn, Negru, Alb, Negru şi alb etc), Contând 
pe materialitatea tablourilor sale, pe mesajul „necesar” al 
obiectului cu statut estetic, artistul spune, în catalogul 
expoziţiei „Noua Decadă: 22 de pictori şi sculptori europeni”, 


deschisă la Muzeul de Artă Modernă din New York, în 1955: 
„Cuvintele nu înseamnă un ajutor pentru mine când încerc să 
vorbesc despre pictura mea...”. 


Bibliografie: Enrico Crispolti, Burri, Milano, 1961; Cesare Brandi, 
Burri, Roma, 1963; M. Calvesi, Alberto Burri, Milano, 1971; G. 
Nordland (ed.), Alberto Burri. A Retrospective View 1948-1977, 
Frederick S. Wight Art Gallery, University of California, Los 
Angeles, 1977. 


Bury, Pol (n. Haine-Saint-Pierre, 1922 - m. Paris, 2005). Pictor 
belgian. Studiază pictura, desenul şi arta decorativă la 
Academia de Arte Frumoase din Mons (din 1938). Îi întâlneşte 
pe poeţii Achille Chavee şi Andre Lorent, conducători, printre 
alţii, ai grupului Rupture, de orientare suprarealistă”. Resimte 
în această perioadă influenţele lui Magritte” şi Tanguy. 
Membru fondator al grupului Jeune Peinture Belge (1947). În 
anii 1949-1951 colaborează cu gruparea Cobra”. Colaborează la 
diverse ziare — Daily-Bul, Kunstoff, Lichtspielen etc., 1957. Din 
1970 se preocupă de tehnica filmului. Participă la expoziţiile: 
„Le Mouvement", Paris, 1955; Bienala de la Veneţia, 1964; 
Documenta din Kassel, 1964; „Hommage ă Picasso”, Hanovra, 
1973. Distins cu Premiul Marzotto, 1964. Începând cu 1954, 
valorificându-şi o chemare mai veche pentru tehnologie 
(moştenită poate de la tatăl său, care era garajist şi amator de 
curse de automobile), se preocupă de cinetică”. Creează planuri 
mobile — care ocupă spaţiul în funcţie de modificările ambianţei 
— şi multiplanuri — a căror mişcare este imprevizibil tulburată 
de un mecanism electric. Îl atrag transparenţa materialelor 
plastice, jocurile de lumini, efectele magnetice, elasticitatea 


cauciucului. Se întâlneşte cu Agam, Calder, Duchamp, 
Jacobsen”, Soto, Tinguely, Vasarely” ş.a. în atenţia comună 
acordată mişcării în anii 1950. Se stabileşte la Fontenay-aux- 
Roses (1961), apoi la Saulx-les-Chartreux (1965), în Franţa. În 
ciclul „Cinâtisations” (după care editează şi un album de 
litografii), realitatea prezentată fotografic - Turnul Eiffel, 
Gioconda etc. — este supusă unei pendulări, unei mişcări care îi 
schimbă echilibrul şi aspectul, introducând astfel în imagine 
factorul timp. 


Bibliografie: Pol Bury, Derrière le Miroir, Paris, 1969; André 
Balthasar, Pol Bury, Milano, 1967; Dore Ashton, Pol Bury 
(cuprinde şi textul „Le Temps Dilate” de Pol Bury), Paris, 1971; 
É. Ionesco, A. Balthazar, Pol Bury, Bruxelles, 1976; R.E. Pahlke, 
Pol Bury, Hamburg, 1988. 


Butler, Reg (Reginald Catterell Butler) (n. Buntingford, 1913 — 
m. Berkhampstead, 1981). Sculptor englez. Cunoscut mai ales 
prin opera sa de sculptor, Butler e de fapt, ca formaţie, arhitect, 
domeniu în care a şi profesat, fiind, din 1937, membru al 
Institutului Regal al Arhitecţilor Britanici. În 1950, când se 
înscrie la School Art Slade din Londra, dobândinse deja 
notorietate, cu expoziţia sa din 1949, de la Hanovra Gallery, şi 
cu participările la o serie de expoziţii internaţionale în Europa 
şi SUA. Preferinţa pentru metal, pentru valorile picturale pe 
care le poate obţine suprafaţa şi pentru gracilitatea şi 
fluiditatea pe care acest material le permite formei e constantă 
în opera sa. Structurile filiforme compun scenografic o 
secvenţă, un spaţiu al unei acţiuni (Proiect de monument pentru 
prizonierul politic necunoscut, 1951-1952, pentru care a obţinut 


Marele Premiu la Bienala de la Veneţia, în 1952). De la lucrări 
mai tradiţionale (nuduri pline de mişcare şi de o graţie 
dramatică - Tânără fată, 1952; Femeie, 1953; Fata, 1953; Fată, 
1954-1956), sculptorul ajunge după 1960 la structuri spaţiale 
complexe - seria „Turnuri” —, având forme masive, oscilând, cu 
o fertilă ambiguitate, între antropomorf şi arhitectural. 


Bibliografie: Reg Butler, Creative Development, Londra, 1962; R. 
Calvocoressi (ed.), Reg Butler, Tate Gallery, Londra, 1983. 


Cage, John (n. Los Angeles, 1912 - m. New York, 1992). 
Compozitor şi artist american. Studiază arhitectura şi muzica la 
Paris (1930-1931), Los Angeles (1931-1933) şi New York (1933- 
1934); la University of California din Los Angeles (1934) 
urmează cursurile de compoziţie ale lui Schönberg; între 1945 
şi 1947, la Columbia University din New York, se iniţiază în 
budismul Zen, în filosofia şi muzica tradiţională din India. 
Predă, între altele, la Black Mountain College şi New School for 
Social Research din New York (printre studenţii care îi urmează 
ideile novatoare se află Kaprow, George Brecht, Toshi 
Ichiyanagi, Al Hanse, Dick Higgins, Richard Maxfield) şi la 
International Summer Course for New Music din Darmstadt 
(unde îl are ca student pe Nam June Paik“). Odată cu 
numeroasele sale prezenţe muzicale, participă la o serie de 
manifestări de artă vizuală şi intermediară: he Arts in 
Fusion”, 1966; „The Book as Art. Drawing Now. Poesie Sonore — 
Poesie Action”, Washington, 1976, 1977; „Numerals 1924-1977”, 
New Haven, 1978; „Artist? Books”, Florenţa, 1979; „Book 
Objects”, Philadelphia, 1982; „La parole totale una tradizione 
futurista 1910-1986”, Modena, 1986; Documenta din Kassel, 
1987; „Stationen der Moderne”, Berlin, 1988; „Dancers on a 
Plane”, Londra, 1989; „Accustica International”, New York, 1990. 


Înclinat fundamental spre experiment şi avangardă, el creează 
o atmosferă în care Kaprow şi ceilalţi studenţi ai săi lansează 
primele happenings”, în fapt acţiuni complexe, intermediare, 
care duc la o restructurare radicală a limbajelor artistice. În 
prelungirea muzicii sale aleatorii, artistul propune imagini 
vizuale eliberate de convențiile tradiţionale. Compozițiile sunt 
descentralizate, construcţia lasă locul improvizaţiei, structurile 
vizibilului suferă un proces de dispersie, de deconstrucţie, 
semnificaţiile fiind încredințate unui discurs abstract, 
informal . 


Bibliografie: J. Lazar (ed.), John Cage: Rolywholyover a Circus, 
New York, 1993; J.W. Pritchett, The Music of John Cage, New 
York, 1993: R. Kostelanetz, Writings about John Cage, Ann Arbor, 
1994. 


Calder, Alexander (n. Lawnton, Pennsylvania, 1898 - m. New 
York, 1976). Sculptor american. Tatăl său se ocupa cu sculptura, 
făcând, printre altele, decoraţiile sculpturale ale Târgului de la 
San Francisco, în 1915. După studii de inginerie (1915-1922), 
lucrează ca proiectant, inginer, cercetător la companii de 
asigurări din New York, New Jersey, Missouri, Ohio, Virginia de 
Vest. În anii 1922-1924 studiază la Liga Studenţilor în Arte din 
New York, apoi la Grande Chaumiere, la Paris, în 1926. Prima 
operă - Circul —, o scenă de mici dimensiuni pe care distribuie 
personaje minuscule (dansatori, clovni, acrobaţi etc.) după o 
regie proprie, o va purta mulţi ani într-un geamantan, 
prezentând-o prietenilor. Îşi împarte timpul între SUA (Salonul 
Independenţilor, New York, 1927) şi Franţa (Salonul 
Independenţilor, Paris, 1928). Va lucra multă vreme la Atelierul 


din Ronbury, Connecticut (din 1933), cumpărându-şi în 1953 o 
casă-atelier la Sach6, în Franţa. În 1931 aderă la gruparea 
Abstraction-Cr6ation', expunând sculpturi în metal. Începând 
cu anul 1932 elaborează seria de mobiluri (numite aşa de 
Marcel Duchamp ) şi de stabiluri (numite aşa de Arp). Din anii 
celui de-al doilea război mondial începe seria „Constelaţii” 
(Premiu la Bienala de la Veneţia, în 1952). Realizează, în spaţiul 
public, stabiluri la Consulatul american din Frankfurt, Institutul 
pentru Tehnologie din Massachusetts etc. şi mobiluri pentru 
sediul UNESCO din Paris, Aeroportul internaţional din New 
York etc. Studiază integrarea descoperirilor sale în domeniul 
articulaţiilor plastice în spaţiile interioare (Muzeul de artă şi 
Universitatea din Caracas etc.). Despre amenajările de la Aula 
Magna a Universităţii din Caracas - unde a colaborat cu 
arhitectul Villanueva” şi cu specialistul în acustică R. Newman — 
inginerul-artist a spus: „Hai să ne jucăm cu aceste reflectoare 
acustice!”. Această perfectă sinteză dintre „homo faber” şi 
„homo ludens” era o sublimare a ipostazei creaţiei şi jocului, ce 
defineşte opera acestui artist ispitit în secolul XX de „Duhul 
Vulcanului” (Dan Hăulică). Opera sa e un răspuns activ, 
vehement chiar, la tendinţele de abstractizare”, de evaziune 
lirică, în condiţiile în care expansiunea tehnologiilor este o 
realitate palpabilă, imposibil de ocolit. Vocaţia tehnologică a 
secolului XX îşi depăşeşte simpla condiţie de inflorescenţă a 
celor mai deosebite şi curioase mecanisme întinse tentacular 
spre micro- şi macrocosmos, prin rechemarea meditaţiei, prin 
obsesia întrebărilor existenţiale, prin această revenire la esenţa 
umană, la problematica eternă a omului ce rămâne 
fundamental aceeaşi. Explozia industrială pune în circulaţie 
standarde, motive uniformizatoare, iar inteligenţa artistică — 


intervenţia directă a artistului — trece de la negarea lor la o 
serie de propuneri corective, la propuneri de umanizare a 
producţiei — şi vieţii — de serie. Venind din ambianța societăţii 
de consum, sculptorul aşază în pendulare fructele „secolului 
maşinist” — mobilurile, stabilurie şi constelaţiile sale sunt 
expresiile unui neliniştitor „regn mecanic” — şi câştigă astfel o 
clipă în care funcţionalitatea este abolită şi se instaurează, 
regenerator, jocul. Un joc deschis neprevăzutului, invenţiei, 
recuperând un impuls vital, ameninţat altfel de liniaritate. 
Fabulosul cosmic este împins în concretul unor vegetaţii 
luxuriante, cu o fizionomie amintind vag asprimile plantelor 
din deşertul ars de soare. Arborescenţa fantastică, dar palpabilă 
ţine trează posibilitatea deplasărilor spaţiale şi închide în ea 
abstractizarea gestului posesiv. Mobilurile nu sunt atât o 
înmagazinare de spaţiu şi de energie, cât mai ales 
argumentarea că spaţiul şi energia există — în vectori puri şi 
bine desenaţi. În mod paradoxal, stabilurile sale îndeplinesc 
funcţia dinamică a ocupării acestui spaţiu cu „organisme” 
mecanice — promontorii agresive, arbori defoliaţi, braţe ale unei 
imprevizibile avansări. „Fiinţele” metalice ocupă adesea spaţiul 
public şi artistul pune un subtil semn de întrebare dacă acestea 
sunt paşnice forme decorative, podoabe estetice sau, 
dimpotrivă, oaspeţi nedoriți în ambianţă, în mediul de existenţă 
umană. 


Bibliografie: Alexander Calder, Autobiography with Pictures, 
New York, 1966; Ugo Mulsa, Hardvard Arnason (eds.), Calder, 
New York, 1971; Dan Hăulică, Calder, Bucureşti, 1971; H.H. 
Arnason, Calder, New York/Paris, 1971; Calder's Universe, 
catalog, The Whitney Museum of American Art, New York, 
1976/1977; J.M. Marter, Alexander Calder, Cambridge, 1991; 


Alexander Calder 1896-1976, catalog, Musée National d'Art 
Moderne, Centre Georges Pompidou, Paris, 1996. 


Camden Town Group. Grupul, purtând numele unui cartier 
londonez, a apărut în 1911 pentru a stimula dezvoltarea unei 
arte receptive la ceea ce este durabil în realitate. Înfiinţarea 
acestui grup este una dintre consecinţele deschiderii unei 
ample expoziţii de artă postimpresionistă europeană (Londra, 
1910-1911), care îi face pe artiştii englezi — în primul rând pe 
Sickert', unul dintre promotorii grupului - să actualizeze 
programul expus în 1886 de New English Art Club, angajat în 
susţinerea unei arte noi, cu rădăcini în experienţa artistică 
engleză a secolului al XIX-lea. Din grup mai făceau parte Lucien 
Pissaro, Charles Ginner, Spencer Gore şi Harold Gilman. În 
1914, grupul se alătură altor artişti şi asociaţii artistice, 
înființându-se o nouă grupare — London Group” — destinată 
aceluiaşi scop de afirmare a postimpresionismului englez. 


Bibliografie: The Camden Town Group, Arts Council of Britain, 
Londra, 1951. 


Camoin, Charles (n. Marsilia, 1879 - m. Paris, 1965). Pictor 
francez. Frecventează câteva săptămâni atelierul lui Gustave 
Moreau, până la moartea acestuia (1897). A fost întotdeauna 
socotit printre fovişti” (a expus alături de ei la Salonul de 
Toamnă din 1905). Cuvintele sale, „sunt născut într-un vas de 
culoare; familia mea avea la Marsilia o antrepriză de decoraţii”, 
par să indice un tipic temperament fovist, dar artistul — cum a 
declarat adesea şi cum, mai ales, o dovedeşte opera sa — era 
înclinat spre o pictură armonioasă, fără excese cromatice, 


surprinzând cu sensibilitate jocul luminii, într-un lirism delicat, 
intimist (Le Moulin Rouge, 1904; Portretul lui Marquet, 1904; 
Portul Marsilia, 1904; Strada Bouterie, înainte de 1914 etc.). 


Bibliografie: Charles Vildrac, Eloge de Charles Camoin, Paris, 
1956; Jean-Albert Cartier, Charles Camoin, Geneva, 1958; 
Camoin et St. Tropez, catalog, Musée de l!Annonciade, Saint- 
Tropez, 1991. 


Campigli, Massimo (Max Ihlenfeldt) (n. Berlin, 1895 - m. Saint- 
Tropez, 1971). Pictor italian. Lucrează ca ziarist la Paris, pentru 
Corriere della Sera (1919-1923). La Paris vine în contact cu 
personalităţi artistice marcante în epocă — Picasso”, Léger“. La 
Milano (1931-1937) colaborează cu Mario Sironi, De Chirico” Şi 
Achille Funi la realizarea unor lucrări de artă monumentală. 
Participă la: Bienala de la Veneţia, 1928, 1948; „Maeștrii artei 
italiene”, Kyoto şi Tokyo, 1972. Încă din anii parizieni 
descoperă, cu admiraţie, vechea artă egipteană. O mare 
expoziţie de artă etruscă, văzută la Roma în 1928, îl îndreaptă 
definitiv spre culturile arhaice, spre tradiţiile figurative ale 
etruscilor. Personajele sunt reprezentate în convențiile 
tridimensionalităţii, văzute frontal şi dispuse în diverse 
„alveole”, în compartimente bine delimitate ale compoziţiei. 
Culorile sunt pure, luminoase, amintind tehnica frescei. 
Consecvent modului său de înţelegere a figurii umane, el este 
unul dintre pictorii ce se folosesc de prestigiul şi valorile 
tradiţionale — în cazul lui, oferite de arta etruscă — pentru a se 
opune fenomenului de dispersare a imaginii, fenomen ce se 
manifestă cu deosebită putere în jurul anului 1950. 


Bibliografie: F. Russoli, Campigli Pittore, Milano, 1965; Qiancarlo 
Serafini (ed.), Omaggio à Campigli, Roma, 1972. 


Cannon, T.C. (Tommy Wayne Cannon) (n. Lawton, Oklahoma, 
1946 — m. Santa Fe, 1978). Pictor american. Studii la Institutul de 
Artă Indiană Americană din Santa Fe, New Mexico, cu pictorul 
Scholder”, care a contribuit fundamental la formaţia sa. A 
urmat şi Institutul de Arte din San Francisco. A predat la 
Universitatea Centrală de Stat din Edmond, Oklahoma. Numele 
său indian este Pai-doung-a-day, ceea ce înseamnă „Cel-care-stă- 
în-soare”. Desenul plin de energie din gravură şi pictură scoate 
la lumină dramatismul unor grupări umane cu un anumit 
destin istoric, extinzând însă concluziile meditaţiei sale asupra 
condiţiei individului în societatea contemporană. Unele titluri 
amintesc că pictorul este şi poet: Mama şi tata: nostalgica 
reîntoarcere la Shiprock, Mult aş vrea acest ponei cu picăţele, 
Toţi caii obosiţi au ieşit la soare etc. Tablourile au un lirism 
frust, un farmec al expresiei directe, în care metafora se 
instalează firesc. 


Bibliografie: Joan Frederik, T.C. Cannon: He Stood in the Sun, 
Flagstaf, 1995. 


Cantor, Mircea (n. Oradea, 1977). Artist conceptual român. A 
absolvit Universitatea de Arte din Cluj-Napoca. În 1999 îşi 
continuă studiile la Nantes (Franţa). În 2001, împreună cu 
artiştii Gabriela Vanga, Ciprian Mureşan şi Nicolae Baciu, 
înfiinţează revista Version, destinată să stimuleze, pe plan 
naţional şi european, activitatea „Şcolii de la Cluj”. Deschide 
expoziţii personale la Philadelphia Museum of Art, Museum of 


Modern Art din New York, Salzburger Kunstverein, Musée 
Rodin din Paris, Kunsthaus Zurich, Modern Art - Oxford, 
Mucsarnok - Budapesta, Camden Art Centre din Londra, Tel 
Aviv Museum of Art, Centre Georges Pompidou din Paris. 
Expoziţii de grup: CCA Wars, San Francisco, 1995-2005; Bienala 
de la Veneţia, 2002; Bienala de la Berlin, 2006; „Airs de Paris”, 
Centre Georges Pompidou, Paris, 2007; „Brave new Worlds”, 
Walker Art Center, Mineapolis, 2007; Bienala de la Gan Paulo, 
2008; Bienala de la Yokohama, 2011. Distincție: Prix Ricard, 
2004. Trece cu dezinvoltură de la un domeniu la altul al artei 
vizuale — adoptă obiectul ready-made', instalaţia”, sculptura, 
pictura, desenul, tehnicile video, animația etc. — pentru a-şi 
satisface setea cognitivă, dorinţa regăsită de revelare şi luare în 
posesie a realului. Impulsionat de nevoia imperioasă de a 
reface prestigiul realităţii (greu încercată după mişcarea 
dadaistă” şi succesivele propuneri abstracte”), se deschide celor 
mai diverse experienţe, incluzând în discursul artistic sugestii 
venite din planul ontic şi semne ale prezenţei sale nemediate în 
desfăşurarea actului artistic. Poziţia sa în ambianța artistică de 
azi ni se pare sintetizată într-o frază dintr-un interviu acordat 
Corinei Zarzor (Adevărul, 2013): „Savurez din plin această 
bogăţie pe care ţi-o oferă realitatea şi încerc s-o trec prin filtrul 
meu şi s-o dau mai departe prin arta mea”. 


Bibliografie: Mircea Cantor, cu texte de Francois Quintin, 
Mihnea Mircan, Ion Grigorescu, Reims, 2007. 


Capogrossi, Giuseppe (n. Roma, 1900 - m. Roma, 1972). Pictor 
italian. Urmează dreptul la Universitatea din Roma (1919-1923). 
Studiază pictura cu Felice Carena la Roma (1926). Împreună cu 


pictorii Corrado Cagli şi Cavelli fondează Gruppo Romano 
(1932). Predă pictura la Liceul Artistic din Roma (1946-1965). 
Fondator, alături de Burri', Ettore Colla şi Balloco, al grupului 
Origine, Roma (1951). Aderă la Gruppo Spaziale, Milano (1951). 
Predă la Academia de Arte Frumoase din Napoli (1965-1970). 
Participă la: Bienala de la Veneţia, 1930, 1948; „Artă spaţială”, 
Milano, 1952; Documenta din Kassel, 1955, 1959; „Între spaţiu şi 
pământ”, Londra, 1957; Carnegie International, Pittsburgh, 
1958; Bienala de la São Paulo, 1959; „Tendinţe ornamentale în 
pictura contemporană”, Berlin (1968 -— itinerată în Germania); 
„Arta contemporană. Dialog între Est şi Vest”, Tokyo, 1969. 
Distincţii: Premiul de gravură, Bienala de grafică de la Veneţia, 
1959; Premiul de pictură, Bienala de la Veneţia, 1962; Premiul 
Guggenheim, New York, 1964; Premiul I, Bienala de la 
Ljubljana, 1969; Premiul Bienalei de la Săo Paulo, 1971; Premiul 
de onoare, Bienala de la Ljubljana, 1971. Prima sa perioadă de 
creaţie este caracterizată de un clar stil figurativ, pus în slujba 
unor subiecte foarte obişnuite: dansatoare, peisaje, naturi 
statice. În 1948 abandonează acest stil pentru a construi imagini 
pe baza unor semne caligrafice, a unor moduli vizuali 
împrumutaţi unui alfabet individual inventat, realizând o 
prelucrare personală a unor tehnici din lettrism'. În seria 
„Suprafeţe”, astfel de semne sunt reluate la nesfârşit, 
urmărindu-se în acelaşi timp o organizare decorativă şi 
promisiunea unei semnificaţii profunde. „Deşi simbolic”, scrie 
Giulio Carlo Argan, „acest semn nu este o ideogramă, în sensul 
că nu are un conţinut cognoscibil clar obiectivat; este pur 
fenomen şi ca atare este ceea ce este, şi nu vrea să fie nici 
interpretat, nici tradus”. Emisiunea acestor caligrame 
presupune o dimensiune temporală, starea de meditaţie 


instalându-se abia după ce întreg spaţiul imaginii este populat 
de semnele sale. 

Bibliografie: Michel Seuphor, Capogrossi, Veneţia, 1954; Michel 
Tapié, Capogrossi, Veneţia, 1962; Giulio Carlo Argan, M. Fagiolo, 
Capogrossi, Roma, 1968. 


Carlstedt, Birger (n. Helsinki, 1907 - m. Helsinki, 1975). Pictor 
finlandez. Studiază la Institutul de Arte din Helsinki (1926- 
1928), după care petrece o perioadă la Paris. Cu tablourile 
pictate în 1930 inaugurează în Finlanda o direcţie 
constructivistă”, în care apoi va evolua, printre alții, 
Nordstrom“. Compozițiile sale se structurează după principii 
geometrice, care nu sunt străine de unele sugestii din real. 
„Pentru el”, scrie în acest sens Juhani Pallasmaa, „construcţia 
geometrică sau secţiunea de aur (Vezi Section dor) are ceva 
metafizic, reprezintă un factor de fundal care poate fi asemuit 
cu regulile aflate îndărătul formelor libere ale naturii”. A 
realizat şi o serie de picturi murale, cum sunt cele pentru o 
întreprindere din Kauttua (1947-1950). 


Bibliografie: Marja Sakari, Birger Carlstedt (1907-1975), Helsinki, 
2008. 


Carrà, Carlo (n. Quargnento, 1881 - m. Milano, 1966). Pictor 
italian. După o perioadă petrecută la Paris, unde descoperă arta 
lui Delacroix, Géricault sau a unor impresionişti şi 
postimpresionişti cum ar fi Pissarro”, Renoir”, Sisley, Monet, 
Gauguin , Cezanne” sa, urmează cursurile Academiei Brera din 
Milano (1906-1909). Semnează, împreună cu Balla". Boccioniř, 


Luigi Russolo şi Severini”, „Manifestul picturii futuriste” şi 
„Manifestul tehnic al picturii futuriste” (revista Poesia, Milano, 
1910). Aplicând mai întâi unele principii ale divizionismului 
practicat de neoimpresionism , cum ar fi descompunerea 
suprafeţelor în tuşe mici şi energice (Nocturnă în Piaţa Beccaria, 
1910), adoptă curând dinamismul artei futuriste”, urmărind 
liniile de forţă ale evoluţiei corpurilor în spaţiu (Înotătoarea, 
1910; Zdruncinăturile birjei, 1910; Funeraliile anarhistului Galli, 
1911). Din anul 1915 datează volumul Guerrapittura, în care 
include 12 planşe realizate în contact cu realităţile războiului. 
Întâlnirea cu De Chirico” din 1916 şi cultul secret pentru 
maeştrii Renaşterii îl fac să evolueze spre o pictură în care 
realul, redobândindu-şi consistenţa şi claritatea, emană o 
puternică stare poetică (Muza metafizică, 1917). 


Bibliografie: Ardengo Soffici, Carlo Carrà, Milano, 1928; M. 
Carrà, Carlo Carrà. Tuta lopera pittorica, I-III, Milano, 1967- 
1968; Carlo Carrà, catalog, Galleria Nazionale d'Arte Moderna, 
Roma, 1994-1995. 


Catargi, Henri (n. Bucureşti, 1894 — m. Bucureşti, 1976). Pictor 
român. După o licenţă în drept la Sorbona (1919) studiază 
pictura la Academia Julian, cu A. Laurens, apoi la Academia 
Liberă Ranson, cu Denis", Vuillard', Sérusier“, Vallotton'. În 
acelaşi timp frecventează atelierele lui Bonnard şi Lhote'. În 
1928, în ţară, se alătură grupării din jurul revistei 
Contimporanul . Expune în 1958 la Bienala de la Veneţia. În 
opera lui se impune echilibrul, de factură clasică, între senzaţia 
concretă şi intervenţia raţionalităţii, filtrate, amândouă, de o 
intensă şi ireductibilă participare lirică. Atent la marile direcţii 


ale peisajului — şi putem include aici şi natura statică, înţeleasă 
şi tratată ca un peisaj — organizând compoziţiile după o 
geometrie proprie, riguroasă, pictorul păstrează în tuşa 
deschisă, în desenul incisiv, în vibrația cromatică, din ce în ce 
mai luminoasă în ultimele lucrări, prospeţimea emoţiei, 
ataşamentul necontrafăcut la realitatea pe care o traversează. 
Naturile statice propun subtile dialoguri între elementele 
reprezentate, concentrate de planurile rectangulare şi de jocul 
dinamic al draperiei. Formaţia în Franţa anilor 1920-1930, într- 
una din perioadele cele mai fertile ale artei postimpresioniste, 
marcate de geniul lui Cezanne" şi în condiţiile cristalizării Şcolii 
pariziene (vezi Ecole de Paris) rămâne decisivă. Această 
experienţă va însemna fixarea datelor esenţiale ale înzestrării 
sale: analiza minuțioasă a lumii vizibile şi situarea nemijlocită 
în cotidian, în realitatea imediată. În peisaje, orizonturile 
închise, cu fugi perspectivale ce se termină într-un punct 
anume, diagonalele oprite de un arbore, accentele de culoare 
caldă plasate pe linia orizontului pentru a întrerupe 
expansiunea albastrului, preponderența tonurilor rafinate 
creează o atmosferă de intensă concentraţie lirică. 


Bibliografie: Iulian Mereuţă, Henri H Catargi, Bucureşti, 1971. 


Caulfield, Patrick (n. Londra, 1936 - m. Londra, 2005). Pictor 
englez. A studiat la Şcoala de Artă Chelsea (1957-1960) şi la 
Colegiul Regal de Artă (1960-1963), după care devine profesor la 
Şcoala de Artă din Chelsea. Pentru lucrările sale de grafică, 
primeşte în 1965 Premiul Bienalei Tineretului de la Paris. 
Tablourile şi desenele lui se înscriu în dialogul larg pe care arta 
pop îl angajează cu aspectele concrete ale realităţii cotidiene. 


Din vasta imagistică aflată în ambianta vieţii moderne - afiş, 
ilustrație de carte, benzi desenate, reclame etc. — artistul reţine 
acele motive care i se pare că depun o mai convingătoare 
mărturie despre existenţa în condiţiile civilizaţiei moderne. În 
atitudinea sa, artistul este uneori polemic, alteori ironic, 
constituindu-şi, cum scrie Edward Lucie-Smith, un „stil derivat 
din reproducerile de proastă calitate pe care le găseşte în 
marile magazine engleze”. Liniile ferme, trase cu rigla, închid 
suprafeţe uniforme de culoare, dispuse, în mod intenţionat, în 
raporturi contrastante. 


Bibliografie: Patrick Caulfield, The Poems of Jules Laforgue, 
Manchester, 1995; Christopher Finch, Patrick Caulfield, 
Harmondsworth, 1971; M. Livingstone (ed.), Patrick Caulfield. 
Paintings 1963-1981, catalog, The Tate Gallery, Londra, 1981; B. 
Robertson (ed.), Patrick Caulfield. Prints 1964-1981, catalog, 
Waddington Galleries, Londra, 1981. 


CGavdarbasha, Agim (n. Peć, 1944 — m. Priştina, 1999). Sculptor 
albanez din Kosovo. A absolvit Academia de Arte Aplicate din 
Belgrad (1969), clasa sculptorului Vojislav  Vujisic. Se 
specializează la Academia de Arte Frumoase din Ljubljana 
(1971), sub îndrumarea lui Zdenko Kalin. Predă la Academia de 
Arte Frumoase din Priştina. Participă la: Bienala 
mediteraneeană, Alexandria, 1972; Bienala de plastică mică, M. 
Sobota, 1973, 1977, 1979; „Expoziția ecologică”, Maribor, 1980. A 
lucrat în simpozioanele de sculptură: Arangjelovać, 1969; 
„Mozaic în spațiu”, V. Luka, 1979; Universitatea Priştina, 1980. 
Distincții: Premiul ziarului Borba, Belgrad, 1969; Premiul 
Preshern al Universității Ljubljana, 1971; Premiul Decembrie, 
Kosovo, 1978. Piatra, lemnul şi bronzul suportă o prelucrare 


sumară, pentru a se asigura masivitatea şi convexitatea 
formelor. Într-o bună parte din cazuri, masa din care se 
desprind personajele este sferoidală, introducând ideea unor 
nuclee genetice. Fără detalii fizionomice şi afişând caracterul 
tectonic, sculpturile sale au ceva din expresia idolilor primitivi. 


Bibliografie: H. Muharemi, Agim Cavdarbasha, catalog, Zagreb, 
1982. 


Cădere, Andrei (n. Varşovia, 1934 - m. Paris, 1978). Artist 
român stabilit în 1967 în Franţa. Autodidact. Din 1973 până în 
anul morţii expune la Paris, Bruxelles, Liege, Gand, Anvers, 
Roma, Milano, Genova, Bari, Brescia, Torino, Napoli, Londra, 
Berlin, Dusseldorf, New York. Operele sale au fost prezentate la 
expoziţiile: „Matisse en de Hedendaagse Franse Kunst”, Gand, 
1978; „Tendances de Art en France 1968-1978”, Paris, 1978; „Art 
en France 1960-1980”, Coutances, 1980; „Cadere, Kopcke, 
Palermo”, Bruxelles, 1988; „Wiener Secession — Das Spiel des 
Unsagbaren”, Viena, 1989; Art conceptuel, une perspective”, 
Paris, 1989; „Le jeu de PIndicible”, Bruxelles, 1989; „Manifeste”, 
Paris, 1992. Debutează cu peisaje foarte vii, care curând devin 
abstracte”. Aşa se îndreaptă spre „bara de lemn rotund”, 
colorată într-un anumit ritm, pe care o plimbă prin diverse 
locuri. Vizitează mari expoziţii lăsând bastoanele sale, în 
diverse galerii, pentru scurtă vreme, ca după aceea să declare 
presei că a expus împreună cu respectivul artist. Este un mod 
de a se delimita de manifestările rutiniere ale vieţii artistice, pe 
care le pigmentează cu un reper conceptual” personal. 


Bibliografie: C. Lauf, B. Marcelis, J.P. Criqui, Andrei Cadere, 
Museum for Contemporary Art, New York, Musée dArt 


Moderne de la Ville de Paris, 1997. 


Câlţia, Ştefan (n. Braşov, 1942). Pictor român. Studiază la 
Institutul de Arte Plastice „N. Grigorescu” din Bucureşti (1963- 
1970), sub îndrumarea pictorului Baba”; în 1971 beneficiază de 
o bursă a statului italian. Participă la: Bienala internaţională de 
artă, Madrid, 1973; Festivalul de pictură de la Cagnes-sur-Mer, 
1977; Bienala de la Sofia, 1982; Trienala Europa-Asia, Ankara, 
1986; Trienala de gravură, Norvegia, 1989; „Dagegen Verbotene 
Ostkunst 1948-1989”, Viena, 1991; „Cartea ca Obiect”, 
Amersfoort, Olanda, 1993; International Art Fair, Chicago, 1994; 
„Voyages Transilvaniens”, Muzeul Brukenthal, Sibiu, 2006; 
„Vânzătorul de aripi”, Muzeul de Artă, Cluj-Napoca, 2006, 
„Ştefan Câlţia. Locuri”, Muzeul de Artă, Timişoara, 2014. 
Distincţii: Premiul pentru pictură al Uniunii Artiştilor Plastici 
din România, 1984. Atent cercetător al artei tradiţionale — în 
special xilogravurile populare din ambianța culturală a 
copilăriei sale —, artistul optează pentru o figuraţie complexă, în 
care se juxtapun şi se întrepătrund mai multe straturi de 
realitate. În compoziţiile sale coexistă repere naturale, proiecţii 
ale visului, construcţii simbolice, ecouri din imageria fantastică 
medievală şi din montajele suprarealiste” din vremea sa. 
Personajele fabulaţiilor circulă adeseori de la o imagine la alta, 
de fiecare dată însă în situaţii şi formule poetice noi, în aşa fel 
încât orice întâlnire cu universul său oferă un permanent 
balans între previzibil şi imprevizibil. (Vezi fasciculul II, planşa 
42) 


Bibliografie: Alexandra Titu, „Ştefan Câlţia”, în 13 pictori români 
contemporani, Bucureşti, 1983; Amelia Pavel, Ştefan Câlţia, 


Bucureşti, 1989; Oliv Mircea, Ştefan Câlţia: Desene pentru 
Herina, Bucureşti, 2009; Simona Vilău, Gabriela Massaci, Ştefan 
Câlţia: Minute uitate, Bucureşti, 2013. 


Celic, Stojan (n. Bosanski Novi, 1925 — m. Belgrad, 1992). Pictor, 
grafician şi critic de artă sârb. A studiat la Academia de Artă din 
Belgrad, specializându-se cu profesorul N. Gvozdenovic (1953). 
Profesor la Academia de Artă şi editor al revistei Umetnost 
(Arta). Participă la: Bienala de la Veneţia, 1954, 1964; Bienala de 
la Ljubljana, 1955, 1957; Bienala de grafică, Lugano, 1956; 
Bienala de la Alexandria, 1957-1958; Bienala de la Tokyo, 1965; 
Bienala de la San Marino, 1965. Artistul menţine o statornică 
legătură între laboratorul de creaţie şi aspectele efemere sau 
durabile ale realului, dar modul cum se concretizează această 
legătură, în tablourile şi desenele sale, vorbeşte despre o 
prevalenţă a efortului raţional, de intenţia de a crea o 
construcţie plastică logică. Pe firul acestei voințe de ordonare a 
imaginii intervin izbucniri neaşteptate de tuşe şi haşuri prin 
care se eliberează încărcăturile emoţionale. 


Bibliografie: Miodrag B. Protić, Stojan Celic, Belgrad, 1970. 


Cercel, Vasile (n. Bacău, 1946). Ceramist român. A studiat la 
Institutul de Arte Plastice „N. Grigorescu” din Bucureşti (1965- 
1971). O retrospectivă a creaţiei sale este prezentată la Galeria 
Etaj 3/4, Teatrul Naţional, Bucureşti (1991 —- împreună cu Florica 
Cercel). Participă la: Cvadrienala de la Erfurt, 1978; Bienala de 
la Vallauris, 1978, 1982; Concursul de la Faenza; Concursul de la 
Gualdo Tadino, 1978, 1988; Concursul de la Perugia, 1979; 
Trienala de la Zagreb, 1984; Trienala de la Nyon, 1986; 


Festivalul Mino, Japonia, 1989. A lucrat în simpozioanele de 
ceramică, sticlă şi porțelan de la Medgidia, 1971; Sighişoara, 
1972; Alba-Iulia, 1975; Dorohoi, 1986, 1988; Romhield, 
Germania, 1987. Distincţii: Menţiunea Juriului la Trienala 
porţelanului, Nyon, 1986; Premiul pentru artă decorativă al 
Uniunii Artiştilor Plastici din România, 1988; Menţiune de 
onoare la Festivalul internaţional de ceramică Mino, Japonia, 
1989. În ciclurile „Forțe arhaice” şi „Mesagerii” urmăreşte, sub 
aparențele unor forme ce fac aluzie la acţiuni mitice şi 
legendare, evoluţia forţelor vitale în impactul lor cu principiile 
raţionalului. Depăşind jocul figurativ de suprafaţă (ciclul 
„Cutiile”), regăsim structuri simbolice evocatoare ale unor 
străvechi depuneri culturale. Pe această filieră, artistul coboară 
într-o serie de instalaţii, până la dialogul primar al 
elementelor, surprinzând stările lutului, ale acestui material 
din teritoriul antropogenezei, în tendinţele sale spre formă şi în 
regresiunea sa în haos. Jocul transparenţelor şi umbrelor îl 
conduce uneori spre organizarea plăcilor de porțelan în 
ansambluri ce evocă lumea extrem-orientală (costumul 
tradiţional japonez etc.). (Vezi fasciculul III, planşa 1) 


Cercle et Carré (Cerc şi pătrat). Grup şi revistă fondate la Paris, 
în 1930, de criticul Michel Seuphor şi pictorul uruguaian 
Joaquín Torres-Garcia. Această mişcare reia şi dezvoltă idei 
abstracte”, puriste (vezi De Stijl) şi constructiviste”, ca o reacţie 
la excesele figurative ale suprarealismului, aflat în plină 
ascensiune în epocă. La expoziţia de la Galeria 23 se reuneau 
artişti veniţi din toate colţurile Europei: Mondrian, 
Vantongerloo”,  Gabo”, Pevsner, Moholy-Nagy,  Lâger, 
Prampolini”, Arp” ş.a. Dezbaterile care au loc acum vizează 


aspectele formale ale limbajului abstract, pentru care Van 
Doesburg propune sintagma artă concretă”, care i se pare a 
depăşi simpla referinţă formală, pentru a permite accesul în 
zonele pure ale spiritualului. Astfel de dispute teoretice îi 
determină pe Vantongerloo şi Herbin“ să înfiinţeze în 1931, la 
Paris, asociaţia artistică Abstraction-Cr6ation”, cu o prezenţă 
semnificativă în prima parte a anilor 1930. (Vezi fasciculul II, 
planşa 14) 


Bibliografie: M. Seuphor (ed.), Cercle et Carre, Paris, 1971; M.A. 
Prat, Cercle et Carré. Peinture et avant-garde au seuil des années 
20. Lausanne, 1984. 


Cesar (César Baldaccini) (n. Marsilia, 1921 - m. Paris, 1998). 
Sculptor francez. Studiază la Şcoala de Arte Frumoase din 
oraşul natal, apoi, din 1934, la Paris. Expune la Middelheim, Săo 
Paulo, Documenta din Kassel şi la Bienala de la Veneţia, unde în 
1956 i se consacră o sală. Porneşte de la studiul formei şi al 
materialelor clasice pentru a ajunge la o „sculptură-acţiune” 
(celebrele şi disputatele „Expansiuni” de după 1966), similară, 
ca demers, picturii gestuale a lui Pollock . Până la aceste 
experimente parcurge însă o fază expresionistă”, în care aluzia 
figurativă nu e total eliminată, dar sarcina expresivă revine 
asamblajului de piese metalice (Marea Ducesă, 1955), luptei 
dintre materie şi spaţiu (Omul de la Saint-Denis, 1958). Epoca 
aceasta e caracterizată de căutări; operele sale au un aer comun 
cu ale expresioniştilor de genul lui Germaine Richier“, Paolozzi” 
etc. După 1959 realizează o serie de „Compresiuni”, obţinute 
prin compactarea unor caroserii de automobile, vizând, pe de o 
parte, să intre în comunicare directă cu realul, iar pe de altă 


parte, să propună un dialog cu multe implicaţii despre obiectul- 
idol al civilizaţiei contemporane — maşina (Compresiune dirijată 
A, 1960; Relief, 1961). Expuse în 1960 la Salonul de mai, 
compoziţiile sale provoacă scandal şi interes. În aceste lucrări 
există multe puncte comune cu pop-art“, cu nouveau râalisme', 
dezvoltând un tip de realism bazat pe concret, pe obiectual, 
înţeles în postura sa de „obiect găsit”, de „ready-made”. 
Descoperirea materialelor plastice, a acestor mase uşor 
modelabile, îi deschide artistului perspective noi. De la prima 
fructificare (detaliile anatomice supradimensionate, în Degetul), 
care e încă tributară procedeelor artei pop, el ajunge, 
exploatând solidificarea lentă şi dirijabilă a maselor plastice, la 
posibilităţile unei noi experienţe, ţinând de data aceasta nu de 
lumea formelor, de structura obiectului artistic, ci de 
consumarea actului artistic în sine, după care obiectul e reţinut 
din pură obişnuinţă, el fiind lipsit, în fond, de o valoare 
intrinsecă (seria „Expansiuni”). 


Bibliografie: Pierre Restany, Cesar, Paris, Milano, 1988; Cesar. 
CEvres de 1947 à 1993, catalog, Centre de la Vieille Charité, 
Marseille, 1993; D. Durand-Ruel, Cesar. Catalogue raisonnee 
1947-1994, Paris, 1994; Cesar. Rétrospective, catalog, Musée Jeu 
de Paume, Paris, 1997. 


Cezanne, Paul (n. Aix-en-Provence, 1839 — m. Aix-en-Provence, 
1906). Pictor francez. Abandonează în 1861 studiile la 
Facultatea de Drept din oraşul natal şi se decide să se consacre 
artei, îndreptându-se spre Paris, unde se înscrie la Academie 
Suisse. La Paris se reîntâlneşte cu scriitorul Emile Zola, fostul 
său coleg de la Colegiul Bourbon din Aix. Îl întâlneşte de 


asemenea pe pictorul Camille Pissarro”. Expune, în 1863, la 
Salonul Refuzaţilor. Frecventează cafeneaua Guerbois, loc de 
întâlnire al scriitorilor şi artiştilor — între care Manet, Renoir” şi 
Sisley. Pictează, în cadrul naturii, la Aix, la Pointoise, la 
Éstaque, pe malul mării, sau la Auvers-sur-Oise. Expune la 
prima expoziţie a pictorilor impresionişti” (1874) tablourile 
Casa spânzuraţilor, Peisaj din Auvers, Casa dr. Garchet. Refuzat 
încă la saloanele oficiale, neînțeles decât de o serie de artişti de 
care se simte apropiat - Camoin“, Monet”, Bernard, Gauguin, 
Van Gogh” — pictorul se retrage tot mai mult în atelierul său, 
punând bazele unei creaţii originale, distincte de aceea a 
impresioniştilor prin statornicul său interes pentru formă. 
Cezanne s-a format în cultul pentru vechii maeştri italieni şi 
spanioli („Luvrul”, scrie el, „este cartea după care învăţăm să 
citim”), ca şi pentru Delacroix şi Courbet, pe care îi consideră 
fondatori ai artei moderne franceze. El nu extrapolează 
valoarea impresiei, cum făceau impresioniştii, şi nici nu 
apelează la tehnica divizării tuşelor, prin care lumea aparentă 
îşi pierdea - în imaginea plastică - coerenţa şi soliditatea. 
Sensibil deopotrivă la pulsul realului cunoscut prin experienţă 
directă, ca şi la disciplina construcţiei din pânzele vechilor 
maeştri, Cezanne îşi defineşte astfel viziunea: „Închipuiţi-vi-l pe 
Poussin complet reînnoit pe baza naturii şi veţi înţelege clasicul 
aşa cum îl înţeleg eu”. Prieten cu câţiva dintre cei mai de seamă 
pictori impresionişti, Cezanne acordă naturii o deosebită 
importanţă. „Am început să văd natura cam târziu”, îi scrie el 
lui Emile Zola în 1878, într-o perioadă de explozivă afirmare a 
picturii impresioniste, „ceea ce nu mă împiedică să o privesc cu 
mult interes”. Dar Cézanne nu va urma decât la început direcţia 
pe care mergeau Pissarro, Renoir, Sisley sau Monet. El este 


împotriva înregistrării spontane, a exclusivităţii impresiei din 
pictura impresionistă. El vede în tehnica divizării tuşelor 
modalitatea de a distruge forma, proces accentuat şi mai mult 
în reducerea tuşelor la o reţea de puncte, cum se întâmplă la 
neoimpresioniştii Seurat” şi Signac. Evitarea dizolvării 
formelor nu o consideră eficientă nici prin apelul la conturul 
grafic, la acel perete despărțitor (cloison), al cărui rol era de a 
împiedica reportul optic de la suprafaţa colorată la o altă 
suprafaţă (procedeu folosit adeseori de Gauguin). Esenţială 
pentru Cezanne este introducerea în pictură (pe care o 
socoteşte „un mijloc de exprimare a senzaţiilor”) a unor foarte 
clare principii de construcţie, împinse până la rigoarea 
carteziană. Pictorul caută să descopere structura durabilă sub 
jocul aparenţelor. Esenţa vizibilului îl interesează mai mult 
decât aspectele efemere, incidentale. „Să tratezi natura”, spune 
el într-o scrisoare adresată lui Emile Bernard în 1904, „prin 
cilindru, sferă şi con, organizat totul în perspectivă, în aşa fel ca 
fiecare latură a unui obiect, a unui plan, să se îndrepte către un 
punct central. Liniile paralele cu orizontul sugerează 
întinderea, adică o secţiune a naturii (...). Liniile perpendiculare 
pe acest orizont dau adâncimea. Or, pentru noi, oamenii, natura 
se desfăşoară mai mult în adâncime decât în suprafaţă, de unde 
necesitatea de a introduce un număr suficient de nuanţe de 
albastru, pentru a face sensibilă prezenţa aerului”. Apare, pe de 
o parte, tendinţa de reducere a formei la esenţial, iar pe de altă 
parte, constituirea unui sistem perspectival bazat pe 
proprietăţile culorilor calde (cu maximă intensitate în roşu) de 
a avansa spre privitor şi al culorilor reci (cu maximă intensitate 
în albastru) de a se retrage. Cu aceste proprietăţi sesizate încă 
de Delacroix, culorile dau iluzia adâncimii, a 


tridimensionalităţii. Atât perspectiva bazată pe valorile termice 
ale culorilor, cât şi directa sa referire la formele geometrice au 
făcut ca Cezanne să fie considerat unul dintre precursorii 
cubismului', prima perioadă a acestei orientări — sfârşitul 
primului deceniu al secolului XX - fiind numită de unii 
teoreticieni „faza cezanniană”. Marile expoziţii deschise în 1904 
şi, postum, în 1907 au făcut ca opera lui Cezanne să marcheze 
cu pregnanţă evoluţia artei moderne, al cărei limbaj îl 
revoluţionează şi îl deschide spre apropiata şi frenetica 
desfăşurare de propuneri şi experienţe. (Vezi fasciculul I, 
planşa 21) 


Bibliografie: John Rewald (ed.), Cezanne. Correspondance, Paris, 
1937; John Rewald, The Ordeal of Paul Cezanne, Londra, New 
York, 1950; S. Orienti, Tout ľ’œuvre peint de Cezanne, Paris, 1975; 
Lionello Venturi, Cezanne (cu o prefaţă de Giulio Carlo Argan), 
Geneva, 1978. 


Chadwick, Lynn (n. Londra, 1914 — m. Gloucestershire, 2003). 
Sculptor englez. Se îndepărtează treptat de preocupările sale 
iniţiale în domeniul arhitecturii şi se consacră sculpturii. O 
primă lucrare care reţine atenţia în mod deosebit este Animal 
ideomorf (1953), urmat de o serie de reprezentări schematice 
ale figurii umane. Spaţiul este dominat de personaje fabuloase — 
fiinţe cu forme ce ezită între structura organică şi cea 
geometrică. Ele sunt neliniştitoare prin această ambiguitate, 
dar şi prin surpriza pe care o produce apariţia lor în ordinea 
lucrurilor cunoscute (Tânăr şi tânără, Urmăritori etc.). Luând 
înfăţişarea insolită a unor sperietori sau a unor oaspeţi nedoriți 
aparţinând altei lumi (o lume în care, de fapt, s-a alienat cea 
cunoscută), lucrările sale exercită o puternică impresie asupra 


privitorului. Nu întâmplător, operele sculptorului au fost 
incluse în expoziţia „Mărturiile angoasei în arta modernă”, 
organizată, în 1963, în oraşul Darmstadt. Artistul foloseşte 
tehnica turnării metalului, intervenind adesori şi cu alte 
materiale. Uneori aplică straturi de culoare ce anulează 
identitatea suportului şi lărgeşte posibilităţile de expresie ale 
ansamblajului (Figuri înaripate, 1963). 


Bibliografie: N. Levine, P. Levine, Lynn Chadwick. The Sculptor 
and his World, Leiden, 1988; D. Farr, E. Chadwick, Lynn 
Chadwick. Sculptor, with a Complete Illustrated Catalogue 1947- 
1988, Oxford, 1990. 


Chagall, Marc (Moise Haţkelevici Şagalov) (n. Vitebsk, 1887 - m. 
Saint-Paul-de-Vence, 1985). Pictor rus. Începe să lucreze în 
atelierul pictorului local Pen (1906), după care, în 1907, pleacă 
la Sankt-Petersburg, unde obţine o bursă a Şcolii Imperiale de 
Încurajare a Artelor. Prin intermediul Şcolii de Pictură deschisă 
la Petersburg de Bakst” — viitor pictor scenograf al baletelor 
ruse” ale lui Diaghilev — Chagall descoperă pictura lui Van 
Gogh, Gauguin , Cezanne”. În 1910 soseşte la Paris, ocupând un 
prim atelier în locuinţa scriitorului Ilia Ehrenburg, apoi în 
complexul de ateliere „La Ruche” — fost pavilion de maşini al 
unei expoziţii universale. Debutează în 1912 la Salonul 
Independenţilor. O expoziţie cu lucrările sale — selecţia făcută 
de Apollinaire — este prezentată în localul revistei berlineze Der 
Sturm” (1914). În această perioadă, moştenirea universului 
folcloric al regiunii sale natale, intensa stare imaginativă 
întreţinută de basme, legende şi mitologia populară îşi pun 
amprenta asupra unor tablouri (Eu şi satul, 1911; Prăvălia din 


sat, 1911; Autoportret cu şapte degete, 1912; Plimbarea, 1913), 
amintind de fapt atributele definitorii ale viziunii sale. 
Traversând o importantă experienţă culturală, venind în 
contact cu diferite grupări artistice, cu numeroase propuneri ce 
agită arta europeană a timpului (cu totul pasageră fiind, de 
pildă, influenţa stilizării cubiste”, în tablouri ca Poetul, 1912, şi 
Soldat care bea, 1912), îşi găseşte un drum propriu, bazat pe 
sistemul de simboluri şi reprezentări al lumii copilăriei sale, pe 
motive ce evocă lumea biblică, mitologiile orientale, basmele 
ruseşti, într-o formulă compoziţională apropiată 
suprarealismului”. Întors în 1917 în Rusia, odată cu mulţi alţi 
oameni de cultură şi artă, este numit de Lunacearski în funcţia 
de comisar al artelor frumoase la Vitebsk (1918). Aici, pictorul 
înfiinţează o Academie de Artă, unde sunt invitaţi să predea 
pictorii El Lisiţki” şi Malevici . În 1922 pleacă în Franţa, unde se 
stabileşte. O comandă a lui Vollard pentru ilustrarea Bibliei îi 
prilejuieşte vizitarea Siriei, Palestinei, Egiptului (1931), unde se 
documentează, făcând schiţe şi studii (cartea cu ilustrațiile sale 
va apărea în 1956). Continuă să picteze, urmărindu-şi cu 
fermitate drumul, atent la perfecţionarea mijloacelor de 
expresie, culorile sale câştigând în luminozitate, iar liniile în 
precizie şi forţă expresivă. În paralel, creează lucrări în 
ceramică, vitralii (Biserica Plateau-d'Assy, Savoia; Catedrala din 
Metz; Centrul medical din Ierusalim), execută decoruri şi 
costume pentru spectacole de balet (Aleko, 1942; Pasărea de foc, 
1941; Daphnis şi Chloe, 1958; Flautul fermecat, 1965), realizează, 
la comanda lui Andre Malraux, decorația plafonului Operei din 
Paris (1963-1964). Este de asemenea autorul unor ilustraţii la O 
mie şi una de nopţi, Daphnis şi Chloe, Fabule de La Fontaine, 
Suflete moarte de Gogol. Apropierea de suprarealism, destul de 


frecventă, s-a putut face în comentarii care ţin cont doar de 
morfologiile fantastice, de motivele care se referă la o realitate 
mai complexă decât cea care se prezintă observaţiei curente. 
Convenţia imaginarului în opera sa, sintaxa previzibilă a 
structurii mitologice îi individualizează în chip evident 
viziunea, face discutabilă afilierea unui astfel de demers la 
mişcarea suprarealistă. Ceea ce vrea să ne comunice artistul, 
credem, ţine de universul spiritual, istoric constituit, iar drumul 
spre revelarea acestui univers (departe de automatismele 
suprarealismului doctrinar) este un efort lucid. Artistul a 
formulat cu multă exactitate crezul său: „Lumea noastră 
interioară este realitate, o realitate încă mai reală decât lumea 
aparentă; a da la tot ceea ce pare ilogic numele de fantezie sau 
de poveste cu zâne este a admite că nu se înţelege natura”. 


Bibliografie: Marc Chagall, Ma vie, Paris, 1931; Lionello Venruri, 
Chagall, Geneva, 1965; Jacques Lassaigne, M. Chagall. Le plafon 
de ľOpéra de Paris, Monte Carlo, 1965; Jean Cassou, Marc 
Chagall, Paris, 1966; S. Forestier, Marc Chagall. Seine Farbfenster 
aus aller Welt, Stuttgart, Zurich, 1995. 


Chaissac, Gaston (n. Avallon, 1910 - m. La Roche-sur-Yon, 
1964). Pictor francez. Marcat de sărăcie şi singurătate, el se 
îndreaptă spre Paris, unde are şansa să-l cunoască pe artistul 
german Freundlich”. Stabilit de mai multă vreme la Paris şi 
format în ambianța de la Bateau-Lavoir, acesta îl îndeamnă să 
deseneze şi să picteze, deschizându-i posibilitatea unui nou 
limbaj, care să-l ajute să comunice şi să spere, în anii petrecuţi 
prin sanatorii la Nanterre, Arnieves şi Clairvivre. Din 1942 
lucrează la Saint-Rémy, în apropierea lui Gleizes”, apoi la 


Boulogne, Saint Florence-de-lOie şi Vix. Cu ecouri din mediile 
artistice frecventate sporadic, arta lui se naşte în solitudine şi 
durere, sub presiunea propriei sale tensiuni existenţiale. 
Inocenţa şi modul direct de transcriere a emoţiilor şi gândurilor 
sale au făcut ca artistul să fie aşezat în cadrul artei naive”. O 
mai exactă înţelegere a lui pare să se realizeze din punctul de 
vedere al artei brute”, promovate de Dubuffet” (care s-a 
interesat de creaţia sa). Este de asemenea semnificativ faptul că 
arta lui s-a bucurat de interesul artiştilor din grupul Cobra”, 
care apreciau la el tocmai această recuperare a unor depozite 
de sensibilitate, de puritate, ascunse adeseori de zgura 
experienţei culturale rutiniere. Pe lângă desene, guaşe şi 
picturi, de la artist s-a păstrat şi un manuscris inedit: Projet 
d'almanach de la LArt brut. 


Bibliografie: D. Allan-Michand, Gaston Chaissac, puzzle pour un 
homme seul, Paris, 1974; Johannes Gachnang şi Françoise 
Brutsch, Gaston Chaissac, Neuchâtel, 1988. 


Chang Ta-Chien (n. Sichuan, 1899 - m. Taipei, 1983). Pictor 
taiwanez. Începând din 1919 studiază caligrafia cu Zeng Xi şi Li 
Hui-Qing. Se apleacă vreme de mulţi ani asupra vechii picturi 
chinezeşti, interesându-se de creaţia din timpul dinastiilor 
Qing, Ming, Yuan, Song şi Wei. Pe baza artei vechilor maeştri şi 
în directă legătură cu mişcările actuale, îşi creează o viziune 
originală, în care triumfă un puternic sentiment al naturii. 
Motivele cunoscute — peisaje, păsări, flori etc. — capătă în 
picturile sale o deosebită forţă, artistul transformând tot ceea ce 
vede într-un izvor de mister. În 1950 se mută la New York, unde 
vine în contact cu mişcările abstracte”, în care un artist ca Mark 


Tobey” introdusese spiritul extrem-oriental, familiar, desigur, 
lui Cheng. La experienţa americană se adaugă anii petrecuţi în 
Franţa, unde îl cunoaşte pe Picasso”, care îi deschide calea spre 
problemele artei occidentale. În ultima perioadă aplică o seie de 
achiziţii tehnice - depunerea tuşului sau uleiului prin stropire 
—, păstrând improvizaţia mişcării, amintind de apropierea lui 
de arta abstractă, de gestualism . 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003. 


Chapman, Jake şi Dinos (Jake — n. Cheltenham, 1966; Dinos - n. 
Londra, 1962). Artişti englezi. Cu lucrări realizate în comun, cei 
doi fraţi participă la expoziţiile: „Brilliant!”, Minneapolis, 1995; 
„Life/Live”, Paris, 1966; „Chapmanworld”, Londra, 1966; 
„Future, Present, Past”, Veneţia, 1997; „Sensation”, Londra, 
1997. Realizate din fibre de sticlă, răşini, culori şi păr artificial, 
anatomiile umane sunt scoase din ordinea lor firească, pentru a 
se regăsi în combinaţii, montaje şi situaţii aleatorii. 
Împrumutate evoluţiilor aberante sau dislocate pur şi simplu de 
forţe monstruoase, organele umane par mai puţin rodul unor 
tensiuni suprarealiste”, cât mai ales al spaimelor terifiante ale 
ingineriilor genetice cu aventuri morfologice incontrolabile 
(clonări etc.). Este un antropocentrism deturnat, probând în 
sens răsturnat „măsura tuturor lucrurilor”. În instalaţia” Tragic 
Anatomies de la Institute of Contemporary Art din Londra, 1996, 
fiinţele aberante sunt plasate într-o grădină - o grădină 
luxuriantă, comunicând simbolic cu originara „grădină 
trădată”, devenită martor şi ambianţă pentru rătăcirea şi eşecul 
umanului. 


Bibliografie: B. Riemschneider, Uta Grosenick, Art at the Turn of 
the Millennium, Köln, 1999. 


Chen Ting-Shih (n. Fujian, 1915 - m. Taichung, 2002). Pictor 
taiwanez. Descendent al unei familii de mandarini, s-a format 
în spiritul artei tradiţionale. Stabilit în Taiwan după al doilea 
război mondial, participă la fondarea unor mişcări şi grupări 
artistice novatoare: A Cincea Lună, Asociaţia Modernă de 
Grafică şi Asociaţia Taichung a Picturii Moderne. Expune la 
Bienala din Săo Paulo şi la Bienala internaţională de gravură 
Dong-A din Korea (Premiul D După mai multe experienţe 
privind limbajul vizual, artistul revine asupra formulelor 
consacrate, realizând lucrări în diverse tehnici: linogravură, 
acuarelă, pictură în cerneluri colorate, caligrafie şi chiar 
sculpturi în metal. Experimentează gravura pe suprafeţe făcute 
din trestie-de-zahăr, căutând să adapteze spiritualitatea extrem- 
orientală la tendinţele artistice ale actualităţii. În compoziţii 
foarte ample, formele — de regulă bazate pe contrastul între alb 
şi negru — evoluează libere, neîngrădite de sarcini mimetice, 
dar având puterea de a sugera ambianța naturală. Abstracte”, 
animate de energii secrete, formele afirmă în spaţiul infinit o 
evidentă tensiune vitală şi spirituală. 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003. 


Cheng Zhang (n. Xiuning, 1869 - m. Quinghua, 1938). Pictor 
chinez. Studiază biologia, devenind profesor la Şcoala Medie 
din Suzhou Caogiao, după care predă la Universitatea 
Quinghua. Autodidact în pictură, frecventând diverşi pictori din 


zonă, în special din Shanghai, printre care Ren Yi şi Wang 
Zhen*. În sulurile pictate cu cerneală, reprezentările sunt cele 
comune - păsări, arbori etc. —, dar modul de pictare este 
personal, pensulaţia nervoasă traducând o intensă viaţă 
lăuntrică. Treptat, recepționează ecouri din arta occidentală, în 
sensul integrării în compoziţie a unor efecte de perspectivă, 
care îi accentuează tendinţa de captare a sentimentelor 
cotidiene. O astfel de atitudine îl face sensibil la ceea ce îi oferă 
observaţia directă. De aceea, unele lucrări au un uşor aer naiv, 
lucru neobişnuit în pictura chineză, până la abordările sale. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Chifu, Panaite (n. Siliştea Gumeşti, Teleorman, 1953). Sculptor 
român. A studiat la Institutul de Arte Plastice „N. Grigorescu” 
din Bucureşti (1973-1979). Expoziţii personale: Sala Rondă, 
Teatrul Naţional, Bucureşti, 1999. Expoziţii de grup: Bienala de 
la Ravenna, 1988, 1990, 1992, 2003; Toronto, 1992, 2003; Zurich, 
1999; Galerie du Triangle, Lyon, 2001; Bienala de la Toyamura, 
Japonia, 2001, 2005; Bienala de la Hualien, Taiwan, 2003; 
Miyazaky, Japonia, 2005; Tudela de Duero, Spania, 2007; Seki- 
City, Japonia, 2007; Monterrey, Mexic, 2008; Arrone (Terni), 
Italia, 2008; Taipei, Taiwan, 2009; Wuxi, China, 2011; Taichung, 
Taiwan, 2012. Simpozioane de sculptură: Babadag, România, 
1985; Bucureşti, 1999; Fuente Palmera, Spania, 2000; 
Castelraimondo, Italia, 2002, 2004, 2006, 2009; St. Blasien, 
Germania, 2000, 2004, 2007, 2011; Hualien, Taiwan, 2005; 
Icheon, Coreea de Sud, 2006; Monterrey, 2007; Hinojosa Del 
Duque, Spania, 2008; BenQ (Beipu), Taiwan, 2011; Kartal, 


Turcia, 2012; Karsiyaka, Turcia, 2013. Distincţii: Medalia de aur, 
Bienala de la Ravenna, 1988; Premiul Simpozionului de la St. 
Blasien, 2000; Marele Premiu, Bienala de la Toyamura, 2005. 
Folosind pentru lucrările sale denumirea de „sculptură 
atmosferică”, el eliberează obiectul de orice constrângeri, 
făcându-l să evolueze independent în spaţiu. Consecința acestei 
viziuni ample, nestingherită de convenţii, este abordarea unei 
largi problematici spaţiale, extinsă la nivel planetar şi cosmic. 
Sculptorul a ajuns la o profundă cunoaştere a materialelor la 
care recurge — lemn, marmură, granit, calcar, bronz etc. — 
găsind de fiecare dată cele mai bune soluţii pentru ca 
ansamblul lucrării să rămână într-un echilibru perfect, păstrat 
pe durata afirmării potenţialului energetic imprimat volumelor 
în mişcare. Pendularea permanentă între zone controlate de 
forţe raţionale, care impun domnia principiilor clare, împinse 
uneori până la disciplina şi simetria unor corpuri geometrice, şi 
zone rezervate frământărilor lăuntrice asigură acestor forme o 
deosebită mobilitate, o capacitate de evoluţie, de mişcare acolo 
unde păreau destinate unor poziţii statice în spaţiu. Acţiunea 
autorului are o adresă foarte concretă, fiind circumscrisă 
realităţilor cotidiene, terestre, dar ivirea în amorful material a 
unor morfologii ce evocă teritoriile astrale ne dovedeşte că 
perspectiva spre care tind aceste lucrări aparţine într-adevăr 
domeniului „atmosferic”. 


Bibliografie:  Panaite Chifu, catalog, Muzeul de Artă 
Contemporană, Galaţi, 2015. 


Chillida, Eduardo (n. San Sebastián, 1924 - m. San Sebastián, 
2002). Sculptor spaniol. Studiază arhitectura la Universitatea 
din Madrid (1943-1947) şi desenul la Academia Liberă din 


Madrid (1947). În anii 1948-1951 trăieşte şi lucrează la Paris, 
consacrându-se sculpturii. Profesor la Carpenter Center, 
Cambridge (1971). Participă la: Bienala de la Veneţia, 1958; 
Carnegie International, Pittsburgh, 1958, 1964, 1970; 
Documenta din Kassel, 1964, 1968; Guggenheim International, 
1967; „XX Jahrhunderts”, Frankfurt, 1967, 1969, 1970; Bienala 
de la Varşovia, 1970. Distincţii: Premio del Comune di Venezia, 
1958; Premiul Kandinsky, Paris, 1960; Premiul Carnegie, 
Pittsburgh, 1964; Premiul Nordrhein-Westfalen, Diisseldorf, 
1966; Premiul Wilhelm Lehmbruck, Duisburg, 1966. Abordând 
cu predilecție metalul (fier, oţel, bronz), creează ansambluri 
dinamice din elemente geometrice, care se dezvoltă în spaţiu pe 
traseul unei mişcări continue. Energia, care rupe adeseori 
echilibrul unor mase geometrice, transformă în curbă ceea ce 
era iniţial linie dreaptă. Mişcarea nu e urmărită analitic la 
nivelul unei forme şi nu se naşte nici din tratarea accidentală a 
suprafeţei, ci, ca subiect al sculpturii, este resortul raportului 
angajat de forme cu spaţiul, forţă expansivă şi forţă de coeziune 
a elementelor materiale. 


Bibliografie: Juan Daniel Fullaondo, Chillida, Madrid, 1968; 
Claude Esteban, Chillida, Paris, 1971; Gabriel Celaya, Los 
espacios de Chillida, Barcelona, 1974; O. Paz, Chillida, Paris, 
1979; Chillida. A Retrospective, catalog, The Solomon R. 
Guggenheim Museum, New York, 1979-1980; Chr. Lichtenstein, 
Chillida und die Music, catalog, Sinclair-Haus, Bad Homburg, 
Köln, 1997. 


Chin Sung (n. Anhui, 1932 - m. New York, 2007). Pictor 
taiwanez. A studiat la Colegiul Naţional Pedagogic (1950-1955), 
unde s-a iniţiat în gravură. A continuat să studieze în atelierul 


lui Li Chung-sheng, încercând să aplice experienţa picturală în 
domeniul gravurii. A luat parte la fondarea grupului Ton-Fan, a 
Asociţiei de Grafică Modernă şi a Asociaţiei de Literatură 
Tânără Chineză. A fost distins cu Menţiunea de onoare la 
Bienala de la São Paulo, 1960. În urma unei expoziţii itinerante 
prin SUA, în 1969 se stabileşte la New York. Debutează cu 
peisaje tradiționale, în care sunt exploatate valenţele 
metaforice ale lucrurilor. Descoperirea artei moderne 
occidentale Îl face să treacă la o serie de experiențe formale, 
fiind sensibil la tendințele abstracte* ale secolului XX. În euforia 
modalităţilor informale” ale compozițiilor devin tot mai 
frecvente şi mai clare motivele caligrafiei tradiţionale ale artei 
chineze. În ultimele decenii, pictura sa este străbătută de un 
filon realist, elementele vizuale căpătând o deosebită sarcină 
poetică. 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003. 


Chinschi, Vasile (n. Ripiceni, Botoşani, 1939 - m. Bucureşti, 
2004). Pictor român. A studiat la Institutul de Arte Plastice „N. 
Grigorescu” din Bucureşti (1961-1967) cu Ion Marşic şi 
Ciucurencu. Participă la Festivalul de la Cagnes-sur-Mer şi la 
expoziţia omagială „De Chirico”, la Institutul Cultural Italian, 
Bucureşti, 1978. Imaginile satului natal sau cele din intimitatea 
atelierului sunt evocate într-o atmosferă solemnă ce-şi 
subordonează atât încărcăturile lirice ale motivelor, cât şi fastul 
evident al culorilor. Decurgând firesc dintr-o poetică întemeiată 
pe valorile vizibilului, tablourile sale se saturează de concret, 
aparențele fiind în cele din urmă suspendate pentru a face loc 


unor valori metafizice (vezi Pittura metafisica). Tentele au o 
puritate puţin obişnuită, degradeurile sunt urmărite cu fineţe; 
compoziţia vădeşte un spirit echilibrat, atras de bucuria 
construcţiei. (Vezi fasciculul III, planşa 16) 


Bibliografie: Corneliu Ostahie, Vasile Chinschi. Memoria privirii, 
Bucureşti, 1981. 


Chira, Alexandru (n. Tăuşeni, Cluj, 1947 - m. Bucureşti, 2011). 
Pictor român. A absolvit, în 1968, Institutul de Arte Plastice 
„N. Grigorescu” din Bucureşti. Participă la expoziţiile: „Lucrul, 
imaginea, semnul”, Bucureşti, 1975; „Arta şi natura”, Bucureşti, 
1976;  „Studiul”, Timişoara, 1978; „Obiecte imaginate şi 
irealizate”, Bucureşti, 1978; „Scrierea”, Bucureşti, 1980; Bienala 
internaţională de poezie vizuală, Săo Paulo, 1981; „Geometrie şi 
sensibilitate”, Sibiu, 1982; „Spaţiu-Oglindă”, Bucureşti, 1986; 
„European Media Art Festival”, Osnabrück, 1993; „01.01.01...”, 
Bucureşti, 1994; „Experiment”, Bucureşti, 1996, Cluj-Napoca, 
1997.  Abordează cu mijloace conceptualiste” universul 
tradiţional al satului românesc, în dubla funcţie de spaţiu al 
valorilor perene, de celulă autarhică şi de univers originar al 
culturii actuale şi a propriei copilării. Proiectul său, care 
înglobează lucrări de grafică, de pictură, montaje fotografii 
vechi, un film de autor (Curtea Poem-Angrenaj, 1979-1989), a 
debutat la începutul anilor 1970 şi s-a finalizat la sfârşitul anilor 
1990 printr-o instalaţie” monumentală, integrată definitiv 
peisajului natal: De-semne spre cer pentru ploaie şi curcubeu, 
Tăuşeni. Vocabularul său plastic se compune din elemente 
figurative şi geometrice, din semne matematice şi alfabetice — 
toate apte să suporte o semnificaţie simbolică. Discursul său 


integrează textul poetic explicativ, indispensabil unei lecturi în 
limitele unei construcţii conceptuale. (Vezi fasciculul II, planşa 
39) 


Bibliografie: Alexandru Chira, Cuvinte pentru ochi, Bucureşti, 
2007; Alexandra Titu, „Alexandru Chira”, în 13 pictori români 
contemporani, Bucureşti, 1983; filmul Curtea Poem-Angrenaj, 
1979-1989. 


Chirnoagă, Marcel (n. Buşteni, 1930 - m. Bucureşti, 2008). 
Grafician român. A absolvit în 1952 Facultatea de Matematică şi 
Fizică din Bucureşti, făcând în acelaşi timp studii libere de artă. 
Distins cu: Premiul Uniunii Artiştilor Plastici din România, 
1965; Medalia de aur Käthe Kollwitz la expoziţia „Inter-grafik”, 
Berlin, 1967; Premiul II ex aequo la Bienala de gravură de la 
Cracovia, 1968. Linia gravată satisface, la acelaşi nivel, nevoia 
de exprimare a tensiunilor lăuntrice, rezolvate în cheie 
expresionistă, şi fascinația unor jocuri imaginative, rezolvate 
în modalităţile suprarealismului . Artistul apelează de multe ori 
la forţa de şoc a motivului fantastic rezultat, cel mai des, prin 
montajul monstruos de elemente aparţinând umanului şi 
animalicului, ca şi unor organisme mecanice. Astfel de structuri 
figurative întâlnim şi în sculpturile sale, tridimensionalul fiind 
pus în slujba accentuării caracterului terifiant şi signaletic al 
montajelor formale. 


Bibliografie: Adriana Stoica, „Marcel Chirnoagă”, în Zece 
gravori, treizeci de gravuri, Bucureşti, 1971; Vasile Petrovici, De 
vorbă cu Marcel Chirnoagă, Bucureşti, 2012. 


Chiuaru, Mihai (n. Hangu, Neamţ, 1951). Pictor român. A 
absolvit în 1976 Institutul de Arte Plastice „N. Grigorescu” din 
Bucureşti. A participat la: Concursul de portrete „Paul-Louis 
Weiller”, Paris, 1985; Mail-Art, University Art Galleries, 
Vermillion, 1990; „Des Artistes pour des Artistes”, Paris, 1990; 
Trienala de Pictură, Osaka, 1996; Cape Gallery, Cape Town, 
1996; „Portretul ca peisaj interior”, Bucureşti, 1996; 
„Experiment”, Bucureşti, 1998; „Sacrul în artă”, Bucureşti, 1999; 
Saloanele Moldovei,  Bacău-Chişinău, 1990;  „Greetings”, 
Tampere, 2000. A realizat frescele de la mănăstirea Horaiţa, 
Bacău, 1988-1992. Distincţii: Saloanele Moldovei, Bacău- 
Chişinău, 1999, 2001. Un spirit fantastic animă imaginea, mai 
întâi sub forma simbolică a sufletului, reprezentat prin 
intermediul mumiilor, pentru ca apoi să asistăm la o dezgolire a 
unor figuri venind din plasa experienţei. O nelinişte profundă 
agită compoziţia, antrenând figurile surprinse în cele mai 
variate ipostaze. Coloritul este, la rândul său, tensionat, rod al 
aceluiaşi teribil flux energetic ce domină compoziţia. (Vezi 
fasciculul III, planşa 33) 


Chlanda, Marek (n. Cracovia, 1954). Sculptor şi grafician 
polonez. A absolvit Academia de Arte Frumoase din Cracovia, 
1978. Participă la expoziţiile: „La Post Avantgardia”, Benevento, 
1978; „Grands et jeunes daujourd'hui”, Paris, 1978; Bienala de 
la Paris, 1982; „Origins, Originality + Beyond”, Bienala de la 
Sydney, 1986; „Colecţia de artă a secolului XX a Muzeului de 
Artă din Łódź”, Łódź, Varşovia, 1991; „Avangarda poloneză 
1930-1990”, Łódź, Berlin, 1992. În anii 1980-1983, în ciclul 
„Locul desenului”, creează o serie de ambianţe artistice 
complexe, determinate de desene spaţiale. În 1983-1984 susţine 


un experiment didactic la Kunstakademie din Bergen, al cărei 
titlu — „Academia rătăcită” — ne vorbeşte despre meditaţiile sale 
asupra artei şi a proceselor educativ-formative. Debutând în 
perioada postconceptualistă (vezi Artă conceptuală), artistul 
caută forţa de expresie a volumului pur, degajat de sarcini 
literare şi metaforice. Prin rigoarea cu care tratează volumele, 
înţelese ca esenţă a lumii concrete trecute prin filtrul 
proceselor mentale, de tip raţionalist, el recuperează ceva din 
aspiraţiile  minimalismului'. Seria „Construcţii analogice” 
prezintă evoluţia în spaţiu a unor forme ce-şi reclamă 
autonomia („limbajul real al obiectului” - Jaromir Jedliński), 
tinzând chiar să se constituie în elemente creatoare de spaţiu. 
În evoluţia lor, structurile spaţiale tind uneori să-şi adauge 
virtuțile muzicale ale formei, ansamblul rezultat constituindu- 
se în „instalaţii sonore”. Eliberate din servituţile referinţei la 
lumea vizibilă, sculpturile se încarcă de semnificaţii ce ţin de 
arhitectura sacră. O trimitere specială la universul creştin, în 
general la miturile ascensionale, are seria „Scări”. Uneori, 
titlurile trimit la valori culturale cu care artistul dialoghează: 
Kazimir (Kazimir Malevici), Avenue Artaud (Antoine Artaud) etc. 


Bibliografie: Jaromir Jedliiski, Marek Chlanda, Varşovia, 1988; 
Jaromir Jedlinski, Marek Chlanda - Selection für Budapest, Łódź, 
Budapesta, 1990. 


Christo şi Jeanne-Claude (Christo Javacheff - n. Gabrovo, 
Bulgaria, 1935; Jeanne-Claude - n. Casablanca, 1935 - m. New 
York, 2009). Artişti americani. Christo Javacheff studiază la 
Academia Arte Frumoase din Sofia (1952-1956), Institutul de 
Artă din Praga (1956) şi Academia de Arte Frumoase din Viena 
(1957). În 1958, împreună cu Jeanne-Claude, se stabileşte la 


Paris, apoi, în 1961, la New York. Cele mai multe dintre 
prezenţele din galerii de artă şi muzee anunţă şi prelungesc în 
timp, după ce acestea au avut loc, „acţiunile” şi „evenimentele” 
(vezi Happening) artistice pe care le creează în diverse locuri 
ale lumii, unde semnificaţiile mărturiilor istorice, artefactele şi 
elementele naturale i se par a avea o dimensiune specială în 
actualitate. Recurgând la autoritatea consacrată a muzeului şi a 
galeriei de artă, artistul transferă în ordinea patrimonială ceea 
ce era, în cazul unui happening, supus în mod deliberat şi 
inevitabil eroziunii temporale. Încă de la primele sale creaţii — 
packages, „obiecte împachetate” din mediul apropiat al 
atelierului sau din ambianța culturală şi naturală în care 
spiritul său cognitiv se afundă din ce în ce mai hotărât — 
artistul se angajează în dezbaterea privitoare la destinul 
imaginii şi la condiţia artistului în perspectiva epocii 
postindustriale. În cea mai bună tradiţie a avangardei secolului 
XX, el este autorul unor propuneri artistice provocatoare prin 
noutate şi eflorescenţă simbolică, dar care vizează aşezarea sau 
reaşezarea (când acţiuni mai vechi s-au opacizat în practica 
cotidiană) unor punti către cuprinsul realului. Într-un moment 
în care scena artistică mondială este dominată - avem în 
vedere începutul anilor 1960 — de forme diverse de realism, 
având la un pol expresia lirică sau geometrică, iar la celălalt pol 
realismul nemediat al tendinţelor neodada şi pop-art', acţiunile 
lui Christo îşi propun să suspende pentru o clipă aparențele 
unui anume obiect, ale unei anume părţi de realitate, pe care 
apoi, revigorate semantic, prin efectul intervenţiei sale, le 
restituie mediului public. În cadrul unor solemnităţi de 
amploare, ce solicită într-un mod deosebit atenţia a numeroşi 
spectatori, artistul a învelit şi a împachetat, de-a lungul anilor, 


docurile din Köln, duşumelele Muzeului de Artă Contemporană 
din Chicago, baloane cu aer şi un copac la Eindhoven, o fântână 
şi un turn medieval la Spoleto, Kunsthalle din Berna, baloane cu 
aer la Documenta din Kassel, monumentele lui Vittorio 
Emmanuele şi Leonardo da Vinci din Milano, ziduri romane pe 
Via Veneto şi în Villa Borghese din Roma, Pont Neuf din Paris, 
clădirea Reichstagului din Berlin, un roi de umbrele pe coastele 
pacifice ale Americii şi Japoniei etc. La acestea se adaugă o 
cortină din material plastic peste un canion la Grand Hogback, 
Colorado, gardul continuu (Running Fence) din vergele, cablu de 
oţel şi nailon întins pe 24,5 mile în California, împrejmuirea 
unor insule cu largi suprafeţe de plastic la Biscayne Bay, 
Greater Miami, Florida, un ansamblu de porţi pentru Central 
Park din New York. O serie de proiecte aşteaptă să fie realizate. 
Pătruns de idealuri romantice, artistul apelează la procedee de 
magie pentru a îndepărta zgura rutinieră de pe lucruri şi 
pentru a redeştepta în noi bucuria descoperirii lumii. Darul său 
este o clipă de inactualitate şi mister, „arta lui”, scrie Albert 
Elsen în San Francisco Sunday Examiner and Chronicle, „este 
efemeră, dar îmbogăţeşte viaţa noastră cu o experienţă de 
neuitat”. La realizarea proiectelor sale un rol deosebit l-a avut 
dintotdeauna soţia sa, Jeanne-Claude. Până la moartea ei, în 
2009, acţiunile şi proiectele „marca Christo” sunt realizate 
împreună, într-o colaborare semnificativă pentru această 
epocă. 


Bibliografie: Christo, Surrounded Islands, Biscayne Bay, Greater 
Miami, Florida 1980-1983, New York, 1986; Christo and Jeanne- 
Claude, Wrapped/Verhiuillter Reichstag, Berlin 1971-1995, Köln, 
1996; Christo and Jeanne-Claude, The Umbrellas Japan/USA 
1984-1991, Koln, 1998; David Bourdon, Christo, New York, 1970; 


Per Hovdenakk, Christo - Complete Editions 1964-1982, catalog, 
Munchen, New York, 1982; Yusuke Nakahara, Christo: Works, 
Tokyo, 1984; W. Spies, Surrounded Island, Köln, 1984. 


Christoforou, John (n. Londra, 1921 - m. Paris, 2014). Pictor 
grec stabilit în Franţa. A studiat la Academia de Artă din Atena. 
Debutează în 1949 cu o expoziţie personală la Londra. Participă 
la expoziţiile: „Art alive”, Northampton, 1960; „Nouvelle 
Figuration”, Paris, 1962; „Ecole de Paris”, Paris, 1963; 
„Personnages venus d'ailleurs”, Paris, 1966; „L'Age du Jazz”, 
Paris, 1967; „Panhellenique”, Atena, 1967; „Salon Grands et 
Jeunes d'aujourd'hui”, Paris, 1979; „Labirinth”, Tremblay, Laon, 
1971; „Salon des Realites Nouvelles”, Paris, 1972; „La ligne et le 
signe”, Mulhouse, 1974; „Aspects de la peinture 
expressionniste”, Saint-Quentin-en-Yvelines, 1984; „Figuration 
ou abstraction”, Besançon, 1984; „Le nouveau Barbizon”, 
Barbizon, 1987. Peste depozitele culturale secrete ce i-au 
parvenit din moştenirea greacă se aştern dramaticele 
experiențe ale secolului XX. Străvechiul cult autopocentrist 
răzbate în tot ce face artistul, figura umană dominând în 
permanență prim-planul compozițiilor sale. Odată stabilizată în 
imagine, figura suportă descărcarea violentă a unor energii, 
venind deopotrivă din lăuntrul artistului şi din mediul de 
existență. Culorile pure creează contraste puternice, accentuate 
de prezența masivă a albului şi negrului. Vehemenţa cromatică 
şi energia amplelor linii-tuşe atestă o tendinţă expresionistă”, 
pigmentată de această nostalgie a figurii umane. 


Bibliografie: Gerard Xuriguera, Christoforou, Paris, 1993. 


Chuang Che (n. Beijing, 1934). Pictor taiwanez. A absolvit 
Facultatea de Arte a Universităţii Naţionale Pedagogice din 
Taiwan. Aderă la Grupul A Cincea Roată, fiind angajat de câţiva 
ani în renovarea arte taiwaneze. Fiind un cunoscător al 
patrimoniului chinez - îl însoţeşte pe tatăl său, caligraf şi 
cărturar al Muzeului Palatului Naţional, în peregrinările prin 
China, apoi în Taiwan, unde se transferă colecţiile —, înţelegea 
sensul păstrării în actualitate a unei legături de profunzime cu 
fondul tradiţiilor. De pe aceste poziţii devine o figură centrală a 
grupului, a efortului de găsire a unor expresii artistice durabile. 
În operele proprii — pictură în acuarelă şi tuş —, spiritul artei 
tradiţionale, ajuns la o percepţie superioară a ambianţei 
naturale, rămâne prezent în soluţii formale abstracte”. În 1960, 
ca bursier al Fundaţiei Rockefeller, vizitează Statele Unite, iar 
peste câţiva ani străbate mai multe ţări europene, venind în 
contact direct cu modul lumii occidentale de a înţelege 
modernitatea. Se mută în 1973 în Statele Unite, perfecţionându- 
şi stilul epurat de prezenţe materiale, de incidenţele 
concretului, dezvăluind esenţiala dimensiune a lumii materiale. 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003. 


Cid dos Santos, Bartolomeu (n. Lisabona, 1931 - m. Lisabona, 
2008). Grafician portughez. După ce studiază la Şcoala de Arte 
Frumoase din oraşul natal, urmează cursurile Slade School din 
Londra (1956-1958), unde devine profesor de gravură. Participă 
la: Bienala „Bianco e nero” de la Lugano, 1958; „Cincizeci de 
artişti independenţi”, Lisabona, 1959; Trienala „Culorile 
gravurii”, Grenchen, 1961. Distincţii: Premiul Slade, 1957; 
Premiul de gravură al Fundaţiei Calouste Gulbenkian, Lisabona, 


1961. Operele sale sunt editate de Grupul de Artă Londonez şi 
de Printmakers's Council. Stăpân pe o perfectă şi rafinată 
tehnică de gravare şi imprimare, artistul se poate consacra 
problemelor legate de dezbaterea în actualitate a destinului 
uman. Pe fundalul larg deschis al scenei pe care se consumă 
existenţa societăţii sunt proiectate chipuri şi siluete umane, 
purtătoare ale unui mesaj încrezător în valorile raţiunii. 
Permanenta acestor aspirații este subliniată în paralela evocare 
a unor momente ale trecutului şi a unor aspecte ale lumii 
actuale, pândită de dezastre. 


Bibliografie: Jorge Silva Melo, Bartolomeu Cid dos Santos — por 
terras devastadas, Lisabona, 2009. 


Ciecierski, Tomasz (n. Cracovia, 1945). A absolvit în 1971 
Academia de Arte Frumoase din Varşovia, unde a devenit 
profesor (1972-1985). În anii 1981-1983 a lucrat la Stedelijk 
Museum din Amsterdam, în 1985-1986, la Worpswede, iar în 
1990-1991, la Nimes. Participă la expoziţiile: „Metapher”, 
Bochum, 1983; Bienala de la Sydney, 1984; „A Foksal Gallery 
Artists”, Edinburgh, 1985; Bienala de la Săo Paulo, 1987; „Kunst 
Europa”, Bonn, 1991; „Eyeshot”, Copenhaga, 1991; Documenta 
din Kassel, 1992. Artistul se joacă cu lucrările, montând în 
diverse moduri dreptunghiurile tradiţionale ale tablourilor, 
uneori păstrând convenţia generală a unei suprafeţe-tablou, 
care este însă alcătuită dintr-un mozaic de alte mici tablouri. 
Fiecare dintre piesele componente poartă acelaşi sistem aluziv 
la ambianța naturală. Nu avem de-a face cu peisaje propriu- 
zise, livrate de observaţie sau de memorie, ci cu „arhetipuri ale 
peisajului” (Wiesław Borowski), cu situări într-o realitate 
reținută în datele sale conceptuale. Orizontul desparte 


dominantele cromatice ale cerului, mării sau pământului, 
închise de regulă în severe câmpuri geometrice şi lăsând doar 
rareori zone în care pensulaţia liberă, spontană acuză o 
implicare emoţională. Uneori, montajul tablourilor nu mai 
urmează cunoscuta disciplină a expunerii pe suportul mural, ci 
oferă grămezi de pânze, adunate direct pe podea, cu trimiteri 
directe la procedeele instalaţiei . 


Bibliografie: Wiesław Borowski, Tomasz Ciecierski, catalog, 
Galeria Foksal, Varşovia, 1992. 


Cihânkovâ-Semianovă, Jarmila (n. Rostin, 1925). Artist 
decorator ceh. Între anii 1949 şi 1950 studiază la Şcoala 
Superioară de Arte şi Meserii din Praga. Experiențele în 
domeniul picturii şi graficii, contactul cu arhitectura, abordată 
prin prisma decoraţiilor de interior, o conduc firesc spre o artă 
globală, al cărei subiect este spaţiul. Îgn cazul ei putem vorbi 
mai curând despre propuneri de „ambianţă” decât despre 
tapiserii. Contactul cu arhitectura se reflectă în opţiunea pentru 
geometriile clare şi în utilizarea materialelor netradiţionale 
(mase plastice, oţel etc.), a unor suprafeţe modulate care 
organizează ansamblul, zonele cromatice fiind controlate de 
limitele formei geometrice. Membră a clubului de artă 
concretă” şi a „Grupului 4”, artista priveşte arta ca pe o 
componentă socială de mare importanţă, încercând, prin 
calităţile estetice ale mediului, în care artele decorative au un 
rol foarte important, să lupte cu monotonia şi depersonalizarea 
unei ambiante dominate de obiectul industrial. 


Bibliografie: Arsen Pohribny, Klub konkrétistů, Galerie Vysočiny, 
Jihlava, 1968. 


Cinetism. Direcţie în arta modernă însumând o serie de 
tendinţe, curente şi grupări preocupate de reprezentarea sau 
implicarea mişcării în artele vizuale. Pe de o parte, mai legate 
de mijloacele tradiţionale sunt demersurile ce tind spre iluzia 
mişcării, prin procedee optice (avându-şi originile în curente ca 
futurismul' şi cubismul'”, în care obiectul în mişcare sau 
perceput simultan, ca într-o mişcare de rotaţie, devenea tot mai 
mult un pretext pentru reprezentarea mişcării înseşi). În op- 
art“, în lucrările lui Vasarely , Soto, Steele, Riley“, ale membrilor 
grupării franceze GRAV”, ale lui Agam etc. se reprezintă 
mişcarea ca fenomen pur, eliberată total de suportul figurativ, 
bazată pe calităţile dinamice ale unor raporturi cromatice şi 
formale. Pe de altă parte, şi acesta pare a fi teritoriul specific 
cinetismului, există acele creaţii care încorporează fizic 
mişcarea sau se constituie într-un proces cinetic (mecanic, 
luminos etc.). La rândul său, acest domeniu al dinamismului 
concret îşi are diviziunile sale, cu graniţele elastice şi fragile, 
majoritatea artiştilor preocupaţi de aceste probleme 
experimentând diverse modalităţi ale cinetismului. Mobilurile 
care îi aduc spre aceste experimente sunt la rândul lor diverse. 
Uneori avem de-a face cu o prelungire a frondei dadaiste” — 
artişti ca Tinguely“, Man Ray , Munari , Bury preluând cu sens 
ironic, parodic sau apologetic, pesimist sau optimist metafora 
maşinii. Alteori, ca la Calder”, Len Lye, Takis, Rickey, Vardanega, 
animarea mecanică sau cu forţe naturale (şi efecte 
imprevizibile) marchează deschiderea spre aleatoriu şi ludic. 
De la Bauhaus”, trecând prin preocupările lui Moholy-Nagy, 
provine o direcţie vizând mai ales realitatea plastică în sine. Un 
teritoriu anexat mai recent este cel al mişcării luminoase — fie 
că obiectele (puse în mişcare într-un mod sau altul) sunt 


înzestrate cu efecte luminoase, fie că impresia mişcării e creată 
de emanaţii luminoase ritmice, fie că, în sfârşit, operele se nasc 
din proiecţii de lumină (ca la Le Parc, membrii Grupului N” din 
Italia etc.). Aceste preocupări duc în mod firesc la o artă- 
spectacol, la construcţii de ambianţă (sala-program de la 
expoziţia din 1966 a membrilor Zero Gruppe" Otophonium-ul 
lui Hermann Goepfert, 1962; Turnul informaţional al lui 
Schâffer” etc.). Asistăm, ca şi în cazul saltului de la 
expresionismul” abstract (legat încă de opera finită) la action 
painting”, la o deplasare a interesului dinspre obiectul estetic 
spre experienţa estetică. Reţinem dintre foarte numeroşii artişti 
care experimentează în acest domeniu câteva nume mai 
cunoscute — Schăffer, Klein, Peăânek, Wilfred, Vardanega, 
Platanik, Malina, Munari, Sidenius, Demarco, Dantu, membri ai 
Gruppo T*, Gruppo N, GRAV, Zero Gruppe, şi lista ar fi putut 
continua cu artişti aparţinând generaţiilor mai tinere. 
Preocuparea pentru mişcarea ca dimensiune a realităţii, pe de o 
parte, şi ca dimensiune a operei de artă, pe de altă parte, urcă 
în timp până în epocile cele mai vechi. Se poate aminti în 
treacăt că sincretismul spre care converg diversele tendinţe 
moderne, vizând ambientul, spectacolul, acţiunea, reîntâlnesc 
originarul sincretism primitiv (în care obiectul artistic nu era 
izolat şi nici conservat dincolo de consumarea emoţiei, o emoție 
de alt tip decât cea estetică modernă). Se pot cita preocupările 
din Antichitate (statuetele articulate), marionetele Extremului 
Orient, automatele bizantine şi arabe, ale Evului Mediu 
european, ale Renaşterii şi manierismului (create pentru 
serbările religioase şi de curte, pentru carnavaluri), ceasurile cu 
marionete. Mişcarea, acest element al vieţii, a stârnit de fapt 
interesul artiştilor dintotdeauna, iar mituri pe care le regăsim 


în areale culturale foarte întinse vorbesc despre obiectul de 
artă însufleţit sau numai dotat cu capacitatea mişcării. Arta 
contemporană s-a depărtat, în cea mai mare măsură, de 
semnificaţia metafizică a mişcării. Demersul său se leagă de 
revoluţia maşinii, de noua accepţie a temporalului, pornind de 
la timpul-durată bergsonian, timpul ca evoluţie şi mobilitate, de 
la teoria relativităţii, de la cercetările din psihologie, de la toată 
dinamica pe care civilizaţia tehnică a impus-o ambianţei şi 
existenţei cotidiene. Este vorba despre o artă ce încearcă să 
depăşească transpunerea tradiţională a temporalului în spaţial, 
spre a-l implica direct în operă, ca în artele cărora 
temporalitatea le e dimensiune specifică (muzica, literatura, 
dansul, cinematograful). Detaşarea de suportul figurativ, 
tendinţa spre reprezentarea fenomenului, şi nu a obiectului au 
contribuit la rândul lor la orientarea artei moderne spre zonele 
experimentului, care nu se separă net de căutările în zonele de 
interferenţă cu cibernetica (vezi Computer art) sau, la alt pol, de 
happening” şi arta gestuală (vezi Action painting). 


Bibliografie: Josef Albers, Interaction of Color, Londra, 1963; 
].A.M. Hove, On eye movement, Cambridge, 1964; G. Metzger, 
Auto-destructive Art, Londra, 1965; Braun, Gadney, Popper, 
Stedman, Four Essays on Kinetic Art, Londra, 1966; Frank 
Popper, Naissance de lart cinétique, Paris, 1967; F. Malina (ed.), 
Kinetic Art. Theory and Practice, New York, 1974. 


Ciubotaru, Florin (n. Focşani, 1939). Pictor român. A absolvit în 
1963 Institutul de Arte Plastice „N. Grigorescu” din Bucureşti, 
unde a studiat cu Baba şi Ştefan Constantinescu. Participă la 
expoziţiile: „13”, Sala Kalinderu, Bucureşti, 1964; Bienala de 


gravură, Ljubljana, 1969; Bienala de la Capri, 1971; „Portretul”, 
Bucureşti, 1975; Bienala de la Rijeka, 1976; Bienala de la Cagnes- 
sur-Mer, 1979; Grupul 9+1, Bucureşti, 1981, 1982, 1990; 
„Ştiinţa/Arta”, Bucureşti, 1985; Bienala de la São Paulo, 1986; 
Bienala de la Ankara, 1992; Bienala de la Tournai, Belgia, 1993; 
UNESCO, Bucureşti, 1994; „Ziua Mondială a Culturii”, Bucureşti, 
1995. Lucrările de început, figurative, anunţă interesul său 
pentru echilibrul suprafeţei, pentru menţinerea materialului 
vizual într-o legitate armonică. Fiecare element component - e 
şi cazul tapiseriei monumentale, realizată pentru Teatrul 
Naţional din Bucureşti în anii 1969-1979 (în colaborare cu 
Şerban Gabrea) - este controlat de principii ordonatoare, 
identificate mai ales în structura cromatică a tabloului. Cu 
vremea, rămâne acest efort de armonizare, aluziile la lumea 
obiectuală se estompează, compoziţiile căpătând un grad tot 
mai accentuat de abstracţie”. (Vezi fasciculul III, planşa 41) 


Bibliografie: Florin Ciubotaru, album, Bucureşti, 2009. 


Ciuclea, Ciprian (n. Timişoara, 1976). Artist vizual român. A 
studiat la Facultatea de Arte şi Design, Universitatea de Vest din 
Timişoara (1995-1999), unde a urmat şi masteratul (1999-2001). 
Director  IEEB (Bienala Internațională de  Gravură 
Experimentală). Expoziţii personale: „Sediment de memorie 2”, 
Saitama Modern Art Museum, Japonia, Quebec, Canada, 2006; 
„Monolog-Dialog”, Hospital de Santiago, Cuenca, Spania, 2008; „I 
love Bach”, Galeria de Artă Contemporană Calina, Timişoara, 
2009; „Descriptio”, Galeria de Artă Contemporană a Muzeului 
Naţional Brukenthal, Sibiu, 2009; „Efectele procesului de 
interpretare a obiectului asupra unei priviri obiective”, Galeria 
Recycle Nest, Bucureşti, 2010; „Linişte aparentă”, D. Manuel 


Palace, Evora, Portugalia, 2011; „Eroziune (după teoria derivei 
continentelor)”, Platforma, Muzeul Naţional de Artă 
Contemporană, Bucureşti, 2013; „Interval Deschis”, Aiurart — 
Spaţiu de Artă Contemporană, Bucureşti, 2014. Expoziţii de 
grup: International Biennial of Engraving, Acqui Terme, Italia, 
2003, 2006; International Art Biennial - Vertical Horizon, 
Gliwice, Polonia, Iowa International Art Exhibition, SUA, 2004; 
Beijing International Art Biennial, 2005; International 
Printmaking Biennial of Douro, Portugalia; Scanned Identity în 
„Seven Terraces to open World” project, Sanaa Kubus, Essen, 
Germania, Maximo Ramos Printmaking Biennial, Ferol, Spania; 
Xylography - Stylistic Matrix IV, Durango, Mexic, 2010; 
International Silkscreen Triennial, Tokyo, 2011; „Posibil- 
Nesigur”, Galeria de Artă Contemporană Calina, Timişoara; 
International Print and Drawing Triennial, Bangkok, Thailanda, 
2012. Distincții: Honorary Award, „Manu Propria” International 
Drawing Biennial, Tallinn, Estonia, 2009; Premiul Fundației 
Teoartis, Evora, Portugalia, 2008; Marele Premiu, 21 Maximo 
Ramos Award, Ferrol, Spania, 2010. Cu o mobilitate extremă, se 
consacră căutării unor noi forme de expresie, atât în genurile 
tradiționale, cum este gravura, dar şi unor modalități 
experimentale, cum sunt montajele video şi instalaţiile” 
multimedia. Imaginea, în aceste condiţii, are un deosebit impact 
asupra privitorului. Experiențele de atelier sunt prelugite în 
mod firesc spre iniţiative curatoriale, care îmbogăţesc viaţa 
artistică în general, iar în particular aduc noi provocări de care 
spiritul său în permanentă alertă are nevoie. 


Bibliografie: Installationen, Video, Grafik 2008-2011, texte de 
Liviana Dan, Adriana Oprea, Alexandra Titu, Adrian Guţă, 
fotografii: Valeriu Şchiau, Ciprian Chirileanu, Essen, Germania, 


2012; Froziune/După teoria derivei continentelor, text de Simona 
Dumitriu, editare video Ştefan Bandalac, sunet Ciprian Ciuclea, 
Bucureşti, 2013. 


Ciucurencu, Alexandru (n. Ciucurova, Tulcea, 1903 - m. 
Bucureşti, 1977). Pictor român. Se iniţiază în pictură lucrând ca 
ucenic al zugravului Mihail Paraschiv din Tulcea (1916). 
Studiază la Şcoala de Arte Frumoase din Bucureşti (1921-1928), 
cu profesorii G.D. Mirea şi Ressu . După ce lucrează un timp 
împreună cu grupul de artişti ce formau Şcoala de la Baia Mare, 
se îndreaptă spre Paris, studiind la Academia Julian şi în 
atelierul lui Lhote”. În 1948 devine profesor, apoi rector (1957- 
1968) la Institutul de Arte Plastice „N. Grigorescu” din 
Bucureşti. Distincţii: Laureat al Salonului Oficial, 1930; Premiul 
de Stat, 1955; Premiul Ion Andreescu al Academiei Române, 
1956; Membru al Academiei Române. Hotărâtoare pentru 
constituirea viziunii sunt nostalgiile spaţiului vast al Deltei 
Dunării, cu orizonturi calme, monocrome, deschise generos 
visului şi meditaţiei şi, totodată, sugestiile din climatul artistic 
parizian, în special îndemnurile spre rigoare, spre construcţie, 
spre picturalitate ale lui Lhote. Din mulţimea de orientări ale 
perioadei postimpresioniste, ce vor alcătui cu un termen destul 
de larg Şcoala din Paris (vezi Ecole de Paris), important pentru 
tânărul artist rămâne efortul de a face din pictură un mod de 
comunicare mai directă între sensibilitatea creatorului şi 
realitate. Temperament solar, colorist de un rar patetism, el se 
lasă captivat de armoniile între culori, logica fiecărui tablou 
decurgând din aceste raporturi între tonurile calde şi reci, între 
suprafeţele luminate şi întunecate — din legi pur picturale. El nu 
va adopta însă abstracţia” lirică sau compoziţia orfică', pentru 


că delivrarea acutei sale sensibilităţi se produce pe fondul 
sistematizării şi raţionalizării elementelor realului. În peisaje şi 
naturi statice, pictorul prelucrează materialul vizibil, eliminând 
tot ce poartă semnificaţii mărunte sau laterale, şi reţine 
elementul esenţial care poate apoi să refacă, în imagine, 
ansamblul din care provine. El găseşte o formulă cromatică ce 
nu lasă să se întrevadă concreteţea pastei, ci o obligă pe aceasta 
să funcţioneze ca un stimul luminos, mai aproape, evident, de 
condiţia afectivă a organizării tabloului. În compoziţii de 
inspiraţie istorică (Ana Ipătescu, 1949, 1 Mai liber, 1958), în 
portrete (Autoportret, 1933; Mama artistului, 1940; G. Călinescu, 
1952), artistul dovedeşte aceeaşi forţă de sinteză, dorinţa de 
simplitate a imaginii. 


Bibliografie: Ionel Jianu, Alexandru Ciucurencu, Bucureşti, 1958; 
G. Oprescu, Alexandru Ciucurencu, Bucureşti, 1962; Dan 
Grigorescu, Ciucurencu, Bucureşti, 1965; Mircea Deac, 
Alexandru Ciucurencu, Bucureşti, 1977. 


Ciuikov, Semion Afanasievici (n. Pişpek, 1902 - m. Moscova, 
1980). Pictor kîrgîz. A studiat în atelierul lui N. Hludov, în Alma- 
Ata, şi la Institutul Superior de Artă şi Tehnică — Vhutein, din 
Moscova (1924-1930). A funcţionat ca profesor la Academia de 
Arte (1930-1932) şi Institutul de Artă din Moscova (1947-1948). 
Operele sale au fost prezentate la Bienala de la Veneţia, 1956. 
Este autorul cărţilor: Imagini din India, 1956; Însemnările unui 
artist, 1962; Jurnal italian, 1966. În peisajele şi portretele sale 
evocă îndeosebi realităţile ţării natale. Un colorit proaspăt, cu 
intensităţi neaşteptate, aduce în lumină oameni şi locuri de care 
se simte legat. În cerurile coborâte peste orizonturile joase, în 
veşmintele personajelor, în alcătuirea caselor inundă nostalgice 


şi rafinate tonuri de albastru, perfect armonizate cu tonurile 
calde apărute adeseori în prim-planul imaginii. 


Bibliografie: A. Bogdanov, S.A. Ciuikov, Leningrad, 1970. 


Clavé, Antoni (n. Barcelona, 1913 - m. Saint-Tropez, 2005). 
Pictor spaniol. După ce frecventează cursurile Şcolii de Arte 
Frumoase din Barcelona la seral, în 1939 se îndreaptă spre 
Paris, unde se afirmă ca novator în domeniul plasticii 
spectacolului — teatru, operă, balet, concerte — continuând 
totodată să picteze şi să deseneze. Distins cu: Premiul Hallmark, 
New York, 1948; Premiul UNESCO pentru gravură la Bienala de 
la Veneţia, 1956; Premiul Matarossa, la Bienala de la São Paulo, 
1957; Premiul Muzeului Kamakura, la Bienala de grafică de la 
Tokyo, 1958. Sensibil la mutaţiile suferite de imagine în cadrul 
artei moderne, el introduce în spaţiul scenic o serie de repere 
plastice care punctează discursul literar şi melodic, precum şi 
fluxul mişcării (de notat sunt în special decorurile şi costumele 
realizate pentru compania de balet Roland Petit). În pictură şi 
gravură, atenţia îi este reţinută de chipul unor bufoni, de 
peisaje şi naturi statice. Culoarea este bogată, fulgurantă, 
agitată de lumini violente şi de linia masivă a desenului. 
Încărcate şi neliniştite, compoziţiile sale se situează în 
prelungirea barocului iberic. Artistul a ilustrat şi unele cărţi, 
printre care Gargantua de Rabelais (1955). În anii 1964-1965 a 
realizat un ciclu de pictură, litografie şi gravură dedicat lui El 
Greco. 


Bibliografie: Antoni Clave: Photographs, Barcelona, 1998. 


Clemente, Francesco (n. Napoli, 1952). Pictor italian. Din 1970 
studiază arhitectura, în 1973-1974 călătoreşte în India şi 
Afganistan. Din 1980 îşi împarte timpul între Roma, Madras şi 
New York. Expoziţii de grup: Bienala de la Săo Paulo, 1975; 
Bienala Tineretului, Paris, 1977; „Arte Cifra”, Köln, 1979; 
„Europe 79”, Stuttgart, 1979; Bienala de la Veneţia, 1980; 
„Westkunst”, Köln, 1981; Documenta din Kassel, 1982; 
„Zeitgeist”, Martin Gropius House, Berlin, 1982; „Recent 
European Painting”, Guggenheim Museum, New York, 1983; „An 
International Survey of Recent Painting and Sculpture”, New 
York, 1984; „Europe/America”, Ludwig Museum Aachen, 1986. 
Înscris în general pe linia promovată de neoexpresionism, de 
„noii sălbatici” (vezi Neue Wilde), pictorul acordă o atenţie 
deosebită materialului figurativ, destul de variat — fiinţe umane, 
baloane, imagini ale globului terestru etc. Deşi adept al unei 
expresii directe, artistul nu permite o prea largă expansiune a 
gestului, care ar tulbura ordinea şi coerenţa formei, ci 
construieşte cu multă fineţe detaliile şi ansamblurile, mizând 
pe semnificaţiile pe care aceste forme le poartă. De aici, o 
anume stare de irealitate, apropiată procedeelor suprarealiste”. 


Bibliografie: R. Crone (ed.), Francesco Clemente: Pastelli 1973- 
1983, catalog, National galerie Berlin a.a., Munchen, 1984; M. 
Auping, Francesco Clemente, catalog, The John and Mable 
Ringling Museum of Art, New York, 1985. 


Cobra. Grup artistic şi revistă apărute după al doilea război 
mondial (1948-1951) în ţările nordice, ca încercare de 
desprindere de spiritul Şcolii de la Paris (vezi Ecole de Paris), 
căruia i se opun valori specifice acestor zone culturale ale 
Europei. Denumirea Cobra a rezultat din alăturarea iniţialelor a 


trei dintre capitalele nordice: Copenhaga, Bruxelles şi 
Amsterdam. În 1948 se produce apropierea dintre grupul 
experimental olandez, ce publică revista Reflex, şi are printre 
promotori pe Appel, Constant, Nieuwenhuys şi Corneille”, şi 
grupul abstract suprarealist danez, în frunte cu Jorn . În acelaşi 
timp, poetul belgian Christian Dotremont şi pictorul 
Alechinsky” au ideea fondării unei „Internaţionale de artă 
experimentală”. Prin reunirea artiştilor din cele trei ţări apare 
grupul Cobra. La mişcare mai aderă danezii Pedersen”, Egill 
Jacobsen, Ejler Bille, Heerup', Else Alfelt, Sonja Ferlov, Erik 
Thommesen, Erik Ortvad, Mogens Balle, islandezul Svavar 
Guðnason, olandezii Anton Rooskens, Theo Wolvecamp, Jan 
Nieuwenhuys, Eugène Brands, Lucebert, Lotti van der Gaag, 
Shinkichi Tajiri, belgianul Reinhood, francezul Jacques Doncet, 
germanii William Gear, Karl Otto Gölz, suedezul Svanberg”. 
Surpriza produsă de manifestările grupului Cobra - expoziţiile 
de la Stedelijk Museum din Amsterdam (1949), de la Palais des 
Beaux-Arts din Liege (1951) şi cele organizate la Paris de criticul 
de artă Michel Ragon — se explică prin libera afirmare a unor 
talente puternice, a unor temperamente artistice impetuoase. 
Activitatea sistematică, esenţială a grupului Cobra s-a 
desfăşurat puţini ani, dar ecoul în epocă a fost considerabil, în 
primul rând datorită efortului exemplar de definire a 
personalităţii culturale a unor popoare, ceea ce oferea totodată 
şansa ieşirii din vidul uniformizator, „internaţional”, cultivat în 
capitala Franţei. Negând formele academiste, artiştii din grupul 
Cobra regăsesc surse de inspiraţie în arta populară vikingă şi 
eschimosă. În verva decorativă a grupului recunoaştem o 
tensiune barocă, trecută prin filtrul expresionismului” nordic. 
Culorile agitate, soluţiile plastice libere de orice convenţie, 


motivele care citează un patrimoniu cultural specific duc spre 
individualizarea artei şi a programului acestui grup. La 
prestigiul său au contribuit şi cele 10 numere din revista Cobra, 
precum şi seria „Biblioteca Cobra”. După ce grupul îşi încetează 
existenţa, unele expoziţii - cum sunt cele de la Paris, în 1961, 
sau de la Muzeul Luisiana din Danemarca, în 1966 - menţin 
interesul pentru creaţia artiştilor de la Cobra, citată ca sursă a 
unor direcţii artistice ce apar începând cu anii 1960. 


Bibliografie: Revista Cobra, 1948-1951, Bruxelles; Biblioteque de 
„Cobra” (15 monografii), Copenhaga, 1950; Willemijn Stokvis, 
Cobra, Paris, 1988. 


Cocea, Maria (n. Bucureşti, 1935). Sculptor român. A studiat 
arta monumentală la Institutul de Arte Plastice „N. Grigorescu” 
din Bucureşti (1954-1961), în clasa lui Ştefan Constantinescu. 
Lucrările sale au fost prezentate la expoziţia internaţională 
„Plastik und Blumen” de la Berlin, 1975, 1977. Distinsă cu 
Premiul pentru sculptură al Uniunii Artiştilor Plastici din 
România (1966, 1973). Într-o primă etapă, materialul preferat 
este piatra. Roca fiind cioplită cu o anume fervoare, volumele se 
arată suple, pline de graţie, despovărate, pentru a prelua 
sarcina reprezentării unor chipuri umane, evocatoare ale 
realităţii imediate sau istorice. În ultimii ani a expus mai ales 
lucrări realizate în ipsos şi asupra cărora intervine cu diferite 
culori. Personajele au un plus de încărcătură metaforică şi se 
dezvoltă suportând acţiunea corozivă a luminii, ceea ce le face 
să se înfăţişeze într-un foarte pronunţat amestec de tragism şi 
ironie. Oricâtă ambiţie narativă ar pune în lucrările sale, artista 
ştie să găsească optima înscriere în spaţiu a formelor 


sculpturale, sustrase materiei informe şi încredințate unui nivel 
superior al comunicării. 


Codina, Marie-Thérèse (n. Biarritz, 1926 —- m. 2013). Artist 
decorator francez. Studiază la Institutul de Arte Frumoase din 
Barcelona (1950-1955), apoi la Paris, unde colaborează cu mai 
mulţi arhitecţi - Bohigas, Martorell, MacKay. Din 1960 se 
stabileşte cu atelierul lângă Saint Cugat del Valles. Participă la: 
Bienala de la Lausanne; „Arachnee '70”, „Synthèse dune 
Decade”, Barcelona, 1969; Trienala Kunsthandwerk, Stuttgart, 
1969. Creaţia sa este influenţată de şcoala de tapiserie catalană, 
aducând însă o notă personală. Părăseşte tapiseria parietală 
pentru a crea obiecte tridimensionale, cu forme în care insolitul 
şi rigoarea se întâlnesc cu naturaleţe. Angajează lumina în 
interiorul obiectelor, creând transparente, şi utilizează plasticul 
raport între fluiditatea şi rigiditatea materialelor. Ca mulţi alţi 
creatori moderni de tapiserie, foloseşte pe lângă fire naturale 
sau artificiale (toarse, netoarse, răsucite, înnodate, împletite) 
diverse materiale — metal, piatră etc. - menite să mărească 
plasticitatea efectelor. 


Codreanu, Irina (n. Bucureşti, 1896 - m. Nogent-sur-Marne, 
1978). Sculptor român. Studiază la Academia de Arte Frumoase 
din Bucureşti (1915-1918) cu profesorii Dimitrie Serafim, Ipolit 
Strâmbu şi Cecilia Cuţescu-Storck şi la Academia Grande 
Chaumiere din Paris (din 1919, când se stabileşte în Franţa), sub 
îndrumarea lui Bourdelle”. În anii 1924-1928 lucrează în 
atelierul lui Brâncuşi . Colaborează la revistele de avangardă 
din ţară (Contimporanul, Integral etc.) şi participă la 


expoziţiile organizate de asociaţia Arta”. Expune la Bienala de 
la Veneţia, 1939. Distinsă cu: Medalia de argint a oraşului Paris, 
1968; Marele Premiu al Salonului internaţional de pictură, 
sculptură şi artă decorativă feminină de la Paris, 1970; Marele 
Premiu la Bienala internaţională de la Vichy, 1978; Titlurile de 
Cavaler al Ordinului Artelor şi Literelor 1969 şi Ofiţer al 
Ordinului Artelor şi Literelor, 1977, acordate de statul francez. 
Influenţa lui Brâncuşi este vizibilă în câteva lucrări de început 
(Eileen, Sirena, Fecioara, Pasărea, câteva torsuri) care prezintă 
volume monolitice, stilizate. Treptat, artista acordă o mai mare 
atenţie detaliilor fizionomiei şi drapajului, ceea ce ne aminteşte 
de anii săi de studiu cu Bourdelle. Sculpturile sale dobândesc 
capacitatea de a reţine esenţialul într-o anumită figură (on 
Codreanu, Daria, Constantin Brăiloiu, Minou Drouet, Charles 
Munch) sau de a sesiza raportul între mişcarea şi statismul 
corpului uman, adeseori purtător al unei expresii alegorice 
(Graţie, Orizont, Muzica, Persefona). 


Bibliografie: Simona Nistor, Irina Codreanu, Bucureşti, 1979. 


Colaj (coller — a lipi). Modalitate de creaţie având la bază 
introducerea, lipirea, în structura unei opere de artă a unor 
obiecte — hârtie colorată, bucăţi de ziar etc. — luate din mediul 
înconjurător. La început — primele colaje le fac în 1912 pictorii 
Braque” şi Picasso” —, această imixtiune a „obiectelor găsite” 
răspundea nevoii de a restitui imaginii capacitatea de referinţă 
la real, devenită inoperantă, paradoxal, prin programul de 
analiză ştiinţifică a vizibilului, practicat de cubism. Luate din 
cea mai fierbinte actualitate — texte de ziar, cifre semnificând 
aspecte cotidiene etc. —, elementele anexate materialelor 


tradiţionale ale picturii îşi lărgesc curând aria, îndeosebi după 
ce Marcel Duchamp” inaugurează prezentarea de obiecte „gata 
făcute” (vezi Ready-made) şi după ce viaţa artistică europeană 
cunoaşte experienţa montajelor dadaiste” (Schwitters” ş.a.) şi 
manifestările de tip constructivist“. Din tehnica folosită în 
collage s-au desprins ulterior alte tehnici de intervenţie asupra 
imaginii, cum ar fi décollage (décoller — a dezlipi), dechirage 
(déchirer — a rupe), découpage (découper - a tăia), briilage 
(brûler — a arde). În perioada postbelică, atunci când montajul a 
început să vizeze crearea unei structuri spaţiale, a unei lucrări 
în trei dimensiuni — peste experienţele amintite s-au suprapus 
diferite căutări realiste, în special pop-art, care operează cu 
precădere asupra obiectelor produse de om, în condiţiile 
dezvoltării noilor tehnologii —, termenul folosit pentru a-l defini 
este assemblage (assembler — a îmbina, a asambla). Modalitatea 
asamblajului este folosită deopotrivă în câmpul creaţiei 
artistice şi în procesul de învăţământ din diferite şcoli, unde 
este menit să stimuleze creativitatea copiilor, încurajați să 
descopere relaţiile şi semnificaţiile obiectelor ce compun 
mediul lor de existenţă. 


Bibliografie: H. Janis, R. Blesh, Collage, New York, 1962; H.H. 
Arnason, Collage, Princenton, 1966; K. Eid, R. Hakon, Collage 
und Collagieren, Köln, 1990; D. Waldman, Collage und 
Objektkunst vom Kubismus bis heute, Köln, 1993. 


Colâbneac, Alexei (n. Drepcăuți, Hotin, 1943). Grafician din 
Republica Moldova. A studiat la Colegiul de Arte Plastice „A. 
Plămădeală” din Chişinău, cu A. David (1962), şi Academia de 
Arte Frumoase din Leningrad (1971), atelierul lui Pahomov. 


Participă la unele manifestări internaţionale la Sofia (1976), 
Nicosia (1978), Mexico (1981), Plovdiv (1984), Helsinki, Tokio 
(1988) şi Burghenland (1989). De mai mulţi ani este profesor la 
Institutul de Arte din Chişinău. A realizat mozaicul din 
interiorul Casei de Cultură din Anenii Noi (1974, în colaborare 
cu Gh. Vrabie). Distincţii: laureat al Premiului Tineretului din 
Moldova (1977). Cultivată îndelung, linia îşi dezvăluie 
capacităţile  fomative, în dependenţă imediată faţă de 
structurile narative ale imaginii. Cu astfel de însuşiri, liniile şi 
semnele grafice pot angaja un subtil dialog cu materialul 
figurativ sau simbolic aflat în operele literare ce urmează a fi 
ilustrate sau în construcţiile independente din grafica de 
şevalet. Dincolo de aceste atribuţii, ductul grafic susţine un 
discurs ce traduce, în tribulaţiile sale, frământările din 
universul lăuntric al artistului. Elegantă, degajată de rigorile 
reprezentării, linia poartă în sine un evident bagaj expresiv. 


Colour-field painting (câmp de culori). Sintagmă folosită de 
Clement Greenberg în anii 1950-1960 pentru a caracteriza, la 
început, pictura unor artişti ca Rothko“, Newman” şi Clyfford 
Still, pentru ca apoi sub această denominaţie să fie aşezate şi 
operele unei noi generaţii de artişti — între care Noland', 
Frankenthaler“, Louis” — care practică o pictură din pete ample 
de culoare, dispuse în tente plate, active în acelaşi plan, în care 
uneori îşi fac apariţia principii raţionaliste, ordonatoare. În 
1964, pentru a defini aceleaşi realităţi stilistice, acelaşi critic 
vorbeşte de post-painterly abstraction, într-o expoziţie pe care 
o organizează la Los Angeles County Museum. Sintagma 
întâlneşte conceptul de hard-edge', lansat de Jules Langsner, ca 
şi pe acela de systemic painting, utilizat de Lawrence Alloway. 


În epocă, colour-field nu insistă asupra severităţii formei 
geometrice, cum se va întâmpla în minimalism, putând susţine 
sarcini afective, tutelate de expresionismul abstract . 


Colta, Onisim (n. Baia Sprie, 1952). Pictor şi scenograf român. A 
absolvit în 1976 Academia de Arte Vizuale Jon Andreescu” din 
Cluj-Napoca, unde a învăţat cu Paul Sima. A participat la 
expoziţiile: „Corpul uman”, Arad, 1979; „Estetica urbană”, Arad, 
1980, 1986; Concursul internaţional de desen „Joan Miró”, 
Barcelona, 1981, 1982; „Medium”, Sf. Gheorghe, 1981, 1994; 
Bienala de la Valparaiso, 1985; „Spaţiul oglindă”, Bucureşti, 
1996; Bienala de la Săo Paulo, 1987; Expoziţia de grafică 
Yokohama, 1992. Distincţii: Marele Premiu al Uniunii Artiştilor 
Plastici din Arad, 1998. Îndelungul exerciţiu de observare a 
realităţii se finalizează în picturi şi desene, ca şi în compoziţiile 
destinate spaţiului scenografic. Prestigios în datele sale 
imediate, concretul e însoţit în permanenţă de un abur 
metafizic şi lasă uneori să transpară aspecte neaşteptate, cum 
ar fi fragmente din iconografia bizantină, care modifică 
imaginea ce părea să aparţină inventarului îngheţat al 
investigaţiei. Pictorul înregistrează ceea ce-i oferă pasionatul 
periplu prin lumea materială, încrezător în capacitatea 
figuraţiei de a se menţine în centrul comunicării. (Vezi 
fasciculul III, planşa 28) 


Bibliografie: Onisim Colta, laşi, 2010. 


Colvin, Marta (n. Chillán, 1907 - m. Santiago de Chile, 1995). 
Sculptor chilian. Studiază la Şcoala de Arte Frumoase din 
Santiago. Din 1948 călătoreşte în Franţa şi Anglia, 


desăvârşindu-şi formaţia în preajma unor sculptori ca 
Zadkine“, Moore, Laurens'. Revenită în ţara natală (lucrează ca 
profesoară la Şcoala de Arte Frumoase din Santiago), acordă tot 
mai multă atenţie tradiţiilor sud-americane, viziunii şi 
concepţiei formale din arta populară. Forme geometrice 
puternice, dreptunghiulare, amintind de cristalizările minerale, 
se organizează în jurul unui ax, alcătuind o eflorescenţă aspră, 
în care plăcerea improvizaţiei, a rimelor spaţiale neaşteptate se 
păstrează intactă. Artista traduce influenţe din constructivism“ 
în limbajul simplu al formelor regăsite deopotrivă în arta 
populară şi în conformaţiile reliefului muntos al ţării sale. 


Margarita Schultz, La obra escultórica de Marta Colvin, 
Santiago, 1993. 


Computer art (artă executată la computer). La mijlocul anilor 
1970, o serie de artişti şi ciberneticieni experimentează 
producerea mecanică de lucrări cu atribute artistice, prin 
introducerea unor programe speciale în computer. La 
încercările de a crea astfel poezie, muzică şi film se adaugă cele 
care vizează domeniile graficii, sculpturii, picturii şi artelor 
decorative (William A. Fetter, Manfred R. Schroeder, Georg 
Nees, Sam Schmitt, Leslie Mezei, Jack P. Citron, John Whitney, A. 
Michael Noll, Herbert Franke, Alan Sutcliffe, J.L. Alexanca). Sunt 
de asemenea de semnalat unele creaţii colective, cum ar fi cele 
realizate de Computer Technique Group din Tokyo sau de 
Grupul Ars Intermedia din Viena. Un rol important în 
afirmarea artei făcute de computer l-au avut expoziţiile 
organizate de Jasia Reichardt („Cybernetic Serendipity”, Londra, 
1968) şi Käthe Schröder („Computer Art — on the Eve Tomorow”, 


Hanovra, 1969, itinerată apoi în mai multe oraşe din lume). De 
excepţională importanţă în designul industrial, unde are de 
satisfăcut o serie de funcţii şi particularităţi materiale 
comensurabile, computerul produce lucrări omologabile ca 
lucrări de artă numai în măsura în care programul care i se dă 
conţine elemente creatoare, premise care să răzbată în expresia 
formulată de maşină. Neparticiparea directă, absenţa implicării 
afective, a imprevizibilei sarcini transmise operei în condiţiile 
elaborării ei cu mijloace tradiţionale scot computer art-ul din 
ordinea comentariului adecvat istoriei şi criticii de artă, 
plasând acest gen de lucrări în cadrul dezbaterilor privitoare la 
relaţiile noi dintre tehnologie şi artă, la destinul civilizaţiei de 
azi şi de mâine. 

Bibliografie: Jasia Reichardt, The Computer in Art, Londra, New 
York, 1971; Herbert W. Franke, Computer Graphics — Computer 
Art, Londra, New York, 1971; Jasia Reichardt (ed.), Cybernetics, 
Art and Ideas, Londra, 1971. 


Consagra, Pietro (n. Mazara del Vallo, 1920 - m. Milano, 2005). 
Sculptor italian. Studiază la Academia de Arte Frumoase din 
Palermo (1938-1944). Cofondator al grupului Forma şi al revistei 
Forma 1 de orientare nonfigurativă, Roma (1949). Participă la: 
Bienala de la Veneţia, 1950, 1952, 1956, 1960, 1962; Bienala de la 
Middelheim-Anvers, 1953; Bienala de la São Paulo, 1955; 
Documenta din Kassel, 1959, 1964; „Decade”, 1954, 1964; 
Londra, 1964. Distincţii: Premiul II Bienala de bronzuri mici, 
Padova, 1955; Premiul Metalurgica, Bienala de la Săo Paulo, 
1955; Premiul Einaudi, Bienala de la Veneţia, 1965; Menţiune de 
onoare, Pittsburgh, 1958; Premiul criticii belgiene, Bruxelles, 
1958; Premiul I, Rimini, 1959; Marele Premiu pentru sculptură, 


Bienala de la Veneţia, 1960. După o perioadă în care domină 
tomurile austere (Totemul eliberării, 1947; Monumentul 
partizanului, 1947; Omagiu lui Boccioni, 1949), evoluează spre o 
sculptură în care raportul între subansambluri înseamnă o 
permanentă confruntare între rigoarea geometrică şi 
impreviziunea unor forme tăiate liber. În seria „Colocvii”, 
panourile verticale de lemn sau de metal sunt erodate, 
traforate, suprapuse, în aşa fel încât iau aspectul unor reliefuri 
abstracte”, decorative, cu deschideri neaşteptate ce lasă în 
suspensie cea de-a treia dimensiune. În 1952 a publicat studiul 
La necessitr della scultura (Necesitatea sculpturii), ca un răspuns 
dat sculptorului italian Arturo Martini, care declarase că 
„sculptura este moartă”. 


Bibliografie: Umbro Apollonio, Pietro Consagra, Roma, 1956; 
Giulio Carlo Argan, Pietro Consagra, Neuchâtel, 1962. 


Constantin, Dana (n. Târgu-Mureş, 1962). Pictor român. A 
studiat la Institutul de Arte Plastice „Ion Andreescu” din Cluj- 
Napoca (1982-1988). Expoziţii personale: Galeria Helios, 
Timişoara, 1995; Galeria Hundert Art, Bad Soden, Germania, 
2003; Galeria Arcade 24, Bistriţa, 2010; Galeria Calina, 
Timişoara, 2011; „Doi” (cu Marcel Bunea), Galeria Dana, Iaşi, 
Muzeul de Artă, Timişoara, 2013. Expoziţii de grup: Galeria Art 
Paol, Karlsruhe, Germania, 1990; Art Management and 
Consulting, Serfaus, Austria, 1991; Galeria Dure, Oslo, 1997; 
Galeria de Artă, Copenhaga, 1998; Galeria Keys, Springfield, 
1998; Kunslerhaus, Postgasse, Berna, 2004; Bienala „Meeting 
Point”, Galeria de Artă Delta, Arad; Galeria de Artă, Osijek, 
Croaţia; Galeria de Artă, Pilsen, Cehia, 2007, 2009; „Semn- 


Simbol”, Budapesta, 2010; „Arta la frontiera artelor”, Budapesta, 
2012. Cromatica poate susţine singură un discurs orientat 
esenţial spre ordine şi armonie, spre instalarea unor valori 
raţionale. Masele de culoare se depun în straturi dense şi 
transparente, controlate clar de principii superioare, care 
interzic o evoluţie diluvială, oricâte elanuri şi tensiuni ar sosi 
dinspre orizontul lăuntric al artistei. Prezenţa sau aspiraţia 
sacrului este cauza acestei cenzuri care apare în manifestarea 
celor mai profunde gânduri şi stări sufleteşti. Cea mai evidentă 
dovadă a funcţionării acestei forţe este apariţia semnalelor 
geometrice care structurează imaginea. Şi în cazul apariţiei 
unor repere figurative se păstrează intensitatea comunicării 
picturale de totdeauna, în condiţiile în care culorile au devenit 
mai pure şi mai sensibile la aspiraţiile spre echilibru. 
Tendinţele de expansiune a tonurilor, care altădată evoluau la 
limita informalului, acum s-au estompat, convertindu-se în 
pulsaţii subordonate energiilor ce inundă tabloul. 


Bibliografie: Sinteze contemporane — Arta 
românească/Contemporary Sintheses — Romanian Art, Timişoara, 
2011; Victor Neumann, Doi — Dana Constantin / Marcel Bunea, 
Timişoara, 2013. 


Constructivism. Mişcare artistică apărută la Moscova, cu puţin 
timp înainte de primul război mondial. Într-un climat cultural 
bogat în evenimente - conferințele din 1910 şi 1914 ale lui 
Marinetti, reprezentant al futurismului” italian, Manifestul 
raionismului* al lui  Larionov' (1913), Manifestul 
suprematismului* al lui Malevici” (1913), picturile în relief ale 
lui Tatlin” (1913-1914), desenele abstracte” ale lui Rodcenko', 


picturile şi proiectele de arhitectură ale lui Lisiţki” —, artiştii ruşi 
caută un drum propriu, încercând să răspundă prin creaţiile lor 
unui program social. Scopurile acestei orientări bazate pe 
voinţa de a construi sunt în mod tranşant subliniate în anii de 
după Revoluţia din Octombrie 1917, când programul mişcării îi 
implică pe artişti în procesele sociale. Dezvoltând ideile 
cuprinse în seria de „Construcţii” ale lui Tatlin (1915), 
geometrismul din ciclul „Negru pe negru”, prin care Rodcenko 
îi replica în 1918 lui Malevici, autorul tabloului Pătrat alb pe 
fond alb, tridimensionalitatea „sculpturilor suspendate” ale 
aceluiaşi Rodcenko (1920), fraţii Gabo” şi Pevsner“ elaborează şi 
publică, în 1920, Manifestul realismului, considerat apoi 
Manifestul constructivismului. Dorind să se delimiteze de 
constructivismul de natură „practică? al lui Tatlin, 
constructivismul susținut de Gabo şi Pevsner îşi propune să 
opereze în domeniul „estetic”, formulând câteva principii 
fundamentale: renunțarea la culoare ca element plastic în 
pictură, pentru că obiectele absorb şi comportă într-un mod 
mai direct lumina; renunțarea la linie înțeleasă ca mijloc 
descriptiv; renunţarea la volum ca formă spaţială, picturală şi 
plastică în favoarea reprezentării profunzimii spaţiului, a 
spaţiului însuşi; eliberarea mijloacelor de expresie de ritmurile 
statice, mişcarea dând singură măsura timpului real. În 
concepţia revoluţionară a lui Gabo şi Pevsner (ce se fac de fapt 
purtătorii de cuvânt ai unei generaţii de artişti cu personalităţi 
distincte, dar reuniți în efortul general de participare la 
evenimentul social, de a propune şi de a realiza construcția 
acolo unde altădată se vehiculau doar concepte), arta trebuie să 
devină un factor de mobilizare a conştiinţelor. Se şterg astfel 
graniţele artificiale dintre genuri în favoarea unei sinteze 


expresive, cu ecou în spaţiul public. „În pieţe şi pe străzi 
expunem operele noastre”, se scrie în Manifestul realismului din 
1920, „convinşi că arta nu trebuie să rămână un sanctuar 
pentru inutili, o consolare pentru disperaţi, o justificare pentru 
leneşi. Arta ar trebui să ne însoţească oriunde pulsează şi 
acţionează viaţa: la bancul de lucru, la masă, în repaus, în joc, 
în zilele de lucru şi în vacanţă, acasă şi pe stradă, astfel încât 
flacăra vieţii să nu se stingă în umanitate”. Apar şi o serie de 
proiecte îndrăzneţe, novatoare, cum sunt cel al lui Tatlin pentru 
Monumentul Internaționalei a Treia, la Moscova, al arhitecţilor 
Aleksandr şi Vladimir Vesnin pentru clădirea ziarului Pravda, la 
Leningrad (Sankt-Petersburg), 1923, al lui Breuer pentru 
Teatrul din Harkov (1930). La Berlin, în 1921, Lisiţki şi Van 
Doesburg” pun bazele Internaționalei  Constructiviste. 
Reprezentanţii constructivismului rus colaborează cu artiştii 
grupaţi în jurul revistei De Stijl, între care olandezii Van 
Doesburg, Mondrian”, Cor van Eesteren, Rietveld”, Mart Stam şi 
belgianul Vantongerloo”. Textele programatice publicate în 
revista De Stijl — între care semnalăm manifestul „Spre o 
construcţie colectivă”, din 1923 - fac distincţii între 
constructivism şi alte mişcări de tip raţionalist, cum ar fi 
cubismul'. Prin Lisiţki, care se întâlneşte în Germania cu 
Moholy-Nagy, se produce de asemenea o legătură a 
constructivismului rus cu Şcoala Bauhaus. Un moment 
important în afirmarea mişcării îl constituie expoziţia 
„Constructivismul” deschisă la Galeriile Percier, la Paris, în 
1924; în acest context se revelează căutările constructive ale lui 
Léger”. Căutarea legilor matematice ale spaţiului şi culorii, 
refuzul decoraţiei ca element suprastructural, idealul unei 
picturi, sculpturi şi arhitecturi bazate pe perfecta adecvare a 


mijloacelor plastice la exigenţele de limbaj şi utilitare îi conduc 
pe constructivişti - mai ales după experienţa contactului cu 
gruparea De Stijl şi cu Şcoala Bauhaus — spre coordonatele mai 
generale ale funcţionalismului (vezi International Style). Este 
cultivat unghiul drept, raportul esenţial între verticale şi 
orizontale. Se ajunge la o austeritate a formei, la o reducţie 
geometrică a volumelor, la puritatea expresiei ce nu exclude 
implicarea afectivă. „Purismul”, scrie Le Corbusier” în 1925, în 
studiul Pictura modernă, realizat împreună cu A. Ozenfant, 
„este înainte de toate o tehnică, adică o gramatică generală a 
sensibilităţii, o sintaxă a asociaţiilor de forme şi culori; această 
sintaxă de senzaţii filologice este completată de o gramatică şi o 
sintaxă a asociaţiilor de sensibilitate şi de idei provocate prin 
mijloacele plastice”. În anii ce au urmat, Pevsner şi Gabo (care 
părăsesc Rusia la începutul anilor 1920) vor rămâne credincioşi 
idealurilor constructiviste. Li se vor alătura, desigur, şi alţi 
artişti, constructivismul depăşind sfera unui curent cu 
identitate istorică şi devenind o atitudine, o coordonată 
stilistică. 

Bibliografie: Herbert Read, Art and Industry, Londra, 1934; 
„Circle” — International Survey of Constructive Art, antologie de 
J.L. Martin, Ben Nicholson, N. Gabo, Londra, 1937; E. Roters, 
Avantgarde Osteuropa 1910-1930, catalog, Akademie der Künste, 
Berlin, 1967. 


Contimporanul. Grupare artistică de avangardă, activă în 
România între anii 1924 şi 1936, în atmosfera susţinută de 
revista omonimă condusă de poetul Ion Vinea. Prima 
manifestare este o expoziţie de răsunet în epocă, prin 


propunerile novatoare ale unor artişti români (Janco'”, Maxy, 
Miliţa Petraşcu', Mattis-Teutsch', Brâncuşi ), precum şi prin 
prezenţa unor lucrări - multe dintre ele aflate în colecţiile 
membrilor grupării Contimporanul - semnate de artişti din 
Germania (Arp, Klee, Hans Richter”, Schwitters”, Arthur 
Segal), Suedia (Eggeling), Ungaria (Kassâk ), Belgia (Marc 
Dorimont şi Lempereur-Haut). Vor mai avea loc încă trei 
expoziţii colective (1930, 1935 şi 1936), la care vor mai fi 
prezenţi artiştii români Mihăilescu”, Catargi”, Vasile Popescu', 
Margareta Sterian”, precum şi invitaţi din străinătate: De 
Chirico”, Leonor Fini, Léon Zack, Walter Becker ş.a. Mişcarea 
artistică şi literară a Contimporanului are meritul de a lărgi 
câmpul experienţei artistice, îmbogăţindu-l cu elemente de 
limbaj şi mai ales întreţinând o atmosferă de căutare, de 
mobilitate spirituală, în care se vor decanta unele dintre 
viziunile de referinţă ale vremii. (Vezi fasciculul II, planşa 23) 


Bibliografie: Petre Oprea, Societăți artistice bucureştene, 
Bucureşti, 1969. 


Corneille (Guillaume Cornelis van Beverloo) (n. Liege, 1922 - m. 
Auvers-sur-Oise, 2010). Pictor olandez. Studiază desenul la 
Rijksakademie din Amsterdam (1940-1943), gravura cu Stanly 
Hayter la Paris (1953) şi ceramica în atelierul lui Mazzotti din 
Albissola Marina (1954-1955). Membru fondator al grupului 
experimental olandez Reflex, care va participa în 1948 la 
înfiinţarea grupului Cobra”, împreună cu Appel, Constant, 
Jorn” şi Dotrement. Participă la expoziţiile: Junge Schilders”, 
Amsterdam, 1946; Salon de Mai, Paris, 1949; Bienala de la Săo 
Paulo, 1953; Carnegie International, Pittsburgh, 1956; 


Guggenheim International, 1964. Distincţii: Menţiune la 
expoziţia Carnegie, 1956; Premiul Guggenheim, 1956; Premiul 
Expoziţiei Ibiza Graphic, 1972. Interesul pentru spectacolul 
lumii vizibile îl face să călătorească, creionându-şi impresiile în 
peisaje, scene cu păsări şi animale, în care realul lunecă încet 
spre o dimensiune imaginară şi fantastică. În pânzele sale 
pictate în anii când a făcut parte din grupul Cobra (1948-1951), 
tendinţa narativă întâlneşte o anumită vehemenţă a gestului, 
care acordă tuşelor o energie specială, iar petelor de culoare un 
contrast puternic. Vocaţia expresionistă” a acestei grupări 
nordice, opusă în chip declarat spiritului promovat de Ecole de 
Paris”, la Corneille ia curând aspectul unui lirism patetic, al 
unor mase de culoare în expansiune, din care răsar diverse 
motive abstracte sau figurative, încărcate de savoarea 
lucrurilor şi fiinţelor pe care le evocă şi pe care le-a întâlnit în 
pasionatele sale itinerare printr-o geografie reală sau inventată. 


Bibliografie: Andre Laude, Corneille Le Roi-lmage, Paris, 1973; 
Elvirio Maurizi, Corneille et la vie, Pollenza-Macerata, 1973; M. 
Paquet, Corneille — La sensibilité du sensible, Paris, 1988; Claude 
Michel Cluny, Corneille, Paris, 1992. 


Costinescu, Radu (n. Bucureşti, 1931). Pictor român. A studiat 
la Institutul de Arte Plastice „N. Grigorescu” din Bucureşti 
(1954-1959; 1970-1971). Expoziţii personale în Bucureşti: 
Galeria Galateea, 1968; Galeria Simeza, 1972, 1988, 1994; Holul 
Teatrului Lucia Sturdza Bulandra, 1974; Biblioteca Franceză, 
Galeria Artelor, 2001; Galeria Dialog, 2008. Expoziţii de grup: 
Expoziţia anuală, Bucureşti, 1961; „Artă contemporană 
românească”, Parco Valentino, Torino, 1969; „10 artişti români”, 


Casa Dante Alighieri, Roma, Galeria Giorgio-Giorgi, Florenţa, 
1970; Galeria Nouă, Bucureşti, 1973; „Artistul contemporan şi 
universul său”, Muzeul de Artă Contemporană, Galaţi, 1973; 
„Artă românească”, Atena, 1988; „Artă abstractă Românească”, 
Muzeul Naţional de Artă Contemporană, Bucureşti, 2012. 
Lirismul picturii sale atinge uneori un nucleu dramatic, iar 
tensiunea interioară se naşte din cenzurarea, din încercarea de 
a controla un subiect, conştient de nevoia de renunțare la sine, 
păstrând totuşi nostalgia intactă a libertăţii de mişcare, dincolo 
de rigorile acceptate ale compoziţiei. Ne aflăm în faţa unei 
drame discrete, care se consumă în elementele limbajului 
abstract”, supus ordinii ca principiu al armoniei. 


Bibliografie: Iolanda Melamen, Radu Costinescu, Bucureşti, 
2011; Pavel Şuşară (cuvânt înainte), Radu Costinescu, album, 
Bucureşti, 2014. 


Cotoşman, Roman (n. Jimbolia, 1935 — m. Philadelphia, 2006). 
Pictor român, activ în România şi SUA. A absolvit în 1963 
Institutul Teologic Universitar din Sibiu. Membru fondator al 
grupului constructivist” 1.1.1. din Timişoara (1966-1969), 
împreună cu Bertalan” şi Flondor”. Participă la expoziţiile: „5 
artişti timişoreni”, Bucureşti, 1968; „Konstruktive Kunst”, 
Nürnberg, 1969; Annual Award Painting Exhibition, 
Philadelphia, 1975, 1984; „Contemporary Drawings”, 
Philadelphia, 1979; „Konkret Neum”, Nürnberg, 1989; „Creaţie şi 
sincronism european”, Timişoara, 1991; „Konstruktive Kunst in 
Europa nach 1920”, Karlsruhe, 1992; Bienala de la Veneţia, 
1995. Este principalul teoretician al grupului 1.1.1. Grupul 
practică o estetică neoconstructivist-cinetistă” la intersecţia 


între cercetare şi creaţie, traducând creaţia artistică în 
parametrii analizei şi prospecţiunii formale. Experimentează 
ambientul cu jocuri abstracte” de lumini (Ambient pentru un 
posibil Happening, 1965) şi expoziţia ca ambient interactiv, unde 
se experimentează relaţia public - context artistic. Autor al 
unor serii de monotipuri abstract-geometrice, abordează 
problemele legilor formalizării plane şi ale serialităţii. Din 1970 
se înscrie ca program în mişcarea artei concrete”. Este de la 
început remarcabilă disponibilitatea sa pentru extensia spaţială 
a formei, proiectând însă în spaţiu principii ale 
bidimensionalităţii (obiecte ambientale din anii de început 
având aceleaşi sisteme de relaţionare internă şi de coerenţă ca 
şi semnele grafice). 


Bibliografie: Sorina Jecza, Georg Lecca, Roman Cotoşman, 
Timişoara, 2003. 


Covătaru, Dan (n. Cernăuţi, 1944). Sculptor român. A absolvit în 
1969 Institutul de Arte Plastice „N. Grigorescu” din Bucureşti, 
unde a studiat cu Irimescu“. Doctor în arte vizuale al 
Universităţii de Vest din Timişoara (2005). Expoziţii de grup: 
Bucureşti, 1971, 1973; Skopje, 1974; Barcelona, 1975; Lublin, 
1979; Nagyatád, 1979; Damasc, 1979; Cairo, 1979; Amman, 1980; 
Bagdad, 1980; Iaşi, 1981, 1993; Botoşani, 1986; Siret, 1987. A 
lucrat în simpozioane la: Bacău, 1971; Măgura, Buzău, 1972; 
Galaţi, 1973, 1977; Arcuş, 1974; Nagyatád, 1979; Lăzarea, 1980; 
Sălişte, Sibiu, 1981; Reci, 1983; Republica Moldova, 1986, 1987, 
1988. Energiile care zac în piatră sunt uneori domolite de un 
sever control, ce are drept consecinţă închiderea în forme 
geometrice a volumelor, iar alteori izbucnesc libere, într-o 


tensiune vitală. Mai ales formele create în mediul oferit de 
simpozioane sunt cele care tind spre mişcarea spontană, 
sugerată de cadrul natural, în vreme ce lucrările destinate 
anumitor spaţii - busturile şi compoziţiile vizând diferite 
ambiante culturale — sunt mai atente la sarcina figurativă. (Vezi 
fasciculul III, planşa 26) 


Bibliografie: Dan Covătaru, Simbol şi metaforă în creația proprie, 
Iaşi, 2005; Dan Covătaru, Simbol şi obiect în sculptură, Iaşi, 2005. 


Covrig, Doru (n. Deta, Timiş, 1942). Sculptor român. Absolvent 
al Institutului Pedagogic - Facultatea de Desen, Bucureşti 
(1972), unde a studiat cu Irimescu”. În 1982 se stabileşte în 
Franţa. Participă la expoziţiile: „Fantasticul în creaţia tinerilor”, 
Bucureşti, 1973; „Noi probleme ale imaginii”, „Artă şi energie”, 
„Arta şi oraşul”, Bucureşti, 1974; „Grands et Jeunes 
d'aujourd'hui”, Paris, 1983-1994; Salon de Montrouge, 1984. A 
participat la simpozioanele de sculptură: Măgura, 1974; Arcuş, 
1976; Lindabrun, 1979; Forma Viva, 1980; Hobiţa, 1981; 
Costineşti, 1981; Landmark, 1982. A realizat decoruri pentru 
Theâtre de la Ville de Paris şi pentru Opera din Paris şi Opera 
din Bonn. Debutează la începutul anilor 1970, într-o perioadă 
când în sculptura românească căutărilor tranşant figurative sau 
tranşant abstracte”, într-un raport de opţiune radicală între 
forma pură şi comentariul realităţii, li se substituie investigarea 
unui amplu câmp cultural, cel al tradiţiei bizantine. La început 
este căutarea formală a arhitecturilor sacre — sursa unor soluţii 
formale în care raportul acesta al realităţii cu un mobil ce o 
transcende beneficiase deja de o elaborare. Artistul a frecventat 
şi acest tip de modele, dar, cu experienţa furnizată de limbajul 


astfel codificat, a revenit asupra temelor obsedante ale lumii 
contemporane — figura umană, natura, reprezentată în cazul lui 
de copac. El găseşte numitorul comun al celor trei forme 
fundamentale ce populează spaţiul — arborele, omul şi templul — 
simbolizând toate aceeaşi esenţă. În contact cu cele mai noi 
valuri din arta europeană, după stabilirea sa la Paris şi după 
experienţa niponă, el abandonează materialele tradiţionale 
(lemn, metal — cu încărcătura lor simbolică consacrată) pentru 
soluţiile predispuse să integreze efemerul, precarul şi 
derizoriul lumii moderne. (Vezi fasciculul III, planşa 22) 


Cubism. Mişcare artistică ce se dezvoltă în spiritul cultului 
pentru formă, pentru rigoarea carteziană a reprezentării 
realului. Începutul secolului XX cunoaşte o serie de atitudini 
derivate în general din protestul reprezentat de pictura 
impresionistă. Între aceste atitudini, fovismul', de pildă, mută 
accentul de pe impresie pe expresie, inaugurând o direcţie 
expresionistă”, în vreme ce cubismul introduce principii 
matematice, cumulând eforturi de cunoaştere metodică a lumii 
vizibile. Este de altfel o vreme când dezvoltarea ştiinţelor (fizica 
moleculară etc.), a cinematografului, teoriile lui Bergson despre 
durată şi simultaneitate promovează ambiţii de pătrundere în 
adevărul naturii. Denumirea de cubism a apărut, anecdotic, ca o 
expresie peiorativă şi ironică faţă de o expoziţie din 1908 a lui 
Braque”, cu ocazia căreia Louis Vauxcelles, acelaşi critic care 
botezase şi fovismul cu câţiva ani în urmă, a vorbit despre 
„cuburi” sau, în anul următor, la o expoziţie a aceluiaşi artist, 
despre „bizarerii cubice”. Principalii fondatori ai cubismului 
(1907-1914) sunt Picasso”, Braque, Lëger şi Gris”, la care, 
fireşte, se vor adăuga şi alţii. Deşi Cézanne* nu e trecut printre 


aceşti fondatori, istoria mişcării cubiste cuprinde o fază 
cezanniană (1907-1909), urmată de alte două etape: analitică 
(1910-1912) şi sintetică (1913-1914). Denumirea celei dintâi faze 
— cezanniană — se justifică prin contribuţiile pe care acest pictor 
(în care un număr important de comentatori văd punctul de 
plecare al multor curente şi tendinţe din pictura secolului XX) 
le-a adus în domeniul formei, de fapt, în domeniul recuceririi 
identităţii lumii reale în imaginea plastică. Dorind să dea o 
replică fenomenului de pulverizare a formei în diverse curente 
postimpresioniste, Cezanne valorifică lecţia cromatică a lui 
Delacroix şi impune un nou tip de perspectivă, bazată pe 
calităţile de cald şi rece ale tonurilor, pe impresia de apropiere 
pe care o propun tonurile calde (roşu etc.) şi de depărtare pe 
care o presupun tonurile reci (albastru etc.). El reuşeşte să 
creeze cu această perspectivă termică adâncimi, distanţe între 
obiectele reprezentate, volume. Obiectele încep să-şi arate şi 
laturi pe care observaţia efectuată dintr-un punct (imobil) nu le 
poate revela. Din 1907, istoria cubismului consemnează 
contribuţiile lui Picasso (Domnişoarele din Avignon, 1907, este 
considerat primul tablou cubist) şi Braque. Picasso 
abandonează clarobscurul, ca şi alte procedee de creare a 
impresiei de tridimensionalitate pe o pânză. Faza analitică 
(Picasso lucrase între timp la Oise, Braque la Estaque, iar la 
Paris, în Montmartre, pe strada Ravignon, se reuneau în grupul 
de ateliere supranumit Bateau-Lavoir artişti şi scriitori atraşi de 
teoriile  cubismului) marchează momentul definitoriu al 
cubismului. Ceea ce vrea să facă artistul cubist în această 
perioadă este redarea figurii totale, cuprinderea tuturor 
aspectelor unei figuri sau ale unui obiect într-un singur tablou 
bidimensional. Este ca şi cum, făcând înconjurul unui obiect, 


pictorul ar înregistra diverse aspecte, pe care le montează apoi 
într-o imagine unică. „Filmul” acesta realizat în jurul unei figuri 
sau unui obiect este condensat într-o singură imagine care 
devine astfel imaginea unui obiect văzut, în acelaşi moment, din 
mai multe unghiuri. Obiectul reprezentat rămâne nemişcat, însă 
ceea ce se mişcă este privirea observatoare a artistului, care 
vrea să epuizeze aspectele unui lucru oarecare într-un moment 
anume. Reprezentarea obiectului în mişcare, adică în timp, 
constituie programul altui curent, futurismul'. Dorinţa de 
sinteză, de claritate a formei expusă de Cezanne (într-o 
scrisoare, el spune: „În natură totul e modelat după trei forme 
fundamentale: sfera, conul şi cilindrul”) capătă din ce în ce mai 
mult aspectul unei rigori în prezentarea realului, dictată de 
căutarea unui drum direct spre esenţa lucrurilor. „În tentativa 
sa spre etern”, scrie Gleizes”, pictor cubist şi teoretician al 
mişcării, „cubismul despoaie pretutindeni formele de realitatea 
lor tranzitorie, de pitoresc şi le aşază în puritatea lor 
geometrică, le echilibrează în adevărul lor matematic”. În 1912, 
Gleizes şi Metzinger* editează cartea Despre cubism, urmată la 
un an de volumul Pictorii cubişti de Apollinaire. Subiectele 
acestei perioade cubiste sunt simple, întâlnite în cotidian 
(instrumente muzicale, copaci, case, fructe, sticle, figuri 
umane), pentru că simplitatea lor promitea, în descompunerile 
„analitice”, recunoaşterea realului. Sunt exerciţii pe teme de 
largă circulaţie, făcute cu scopul explicit de a putea demonstra 
capacitatea „tehnicii” cubiste de a revela toate aspectele unui 
lucru. Fireşte că, în general, ambițiile pictorului cubist vizează 
interiorul obiectului, concretul în care este înregistrat. Numai 
aşa se explică observaţia apologetică a lui Apollinaire: „Un 
Picasso studiază un obiect aşa cum un chirurg face disecţia 


unui cadavru”, observaţie ce accentuează programul analitic 
simultan descriptiv. O astfel de atitudine — de fapt, ambiția 
scientistă - rămâne valabilă numai până în faza analitică, 
perioadă în care artistul îşi menţine atenţia asupra obiectului 
reprezentat. Deja după 1911 pictorii cubişti nu mai lucrează 
după model, nu mai întreprind acea călătorie în jurul obiectului 
real pentru a-i reţine aspectele. Acum începe faza sintetică a 
cubismului, când imaginea unei fiinţe sau a unui lucru 
oarecare este reconstituită mental, pe baza a ceea ce a păstrat 
memoria. Aparent, aşezând în imagine ceea ce s-a păstrat în 
memorie, reprezentanţii cubismului sintetic se referă la esenţa 
lucrurilor, păstrând o elaborare conceptuală, dar în curând se 
observă că legătura cu realul se pierde, arbitrarul se insinuează 
sub înfăţişarea compozițiilor strict geometrice. Semnificativ 
este faptul că în 1912, sesizând desprinderea de realitate a 
cubismului, Braque introduce colajul. Fragmentele de hârtie, 
de ziare, la care se vor adăuga şi alte elemente concrete (sticlă, 
nisip, bucăţi de pânză etc.) aduc, în modul cel mai direct, părți 
de realitate în tablou, vin să acrediteze concreteţea imaginii 
plastice. Prezenţa fragmentului de obiect real (tăietura de ziar, 
de pildă, face evidentă trimiterea la actualitate, la circulaţia 
informaţiilor în momentul realizării tabloului) aduce suflul 
proaspăt al realităţii nemediate, prevestind, ca procedeu tehnic, 
viitoare mişcări şi tendinţe, altfel diferite de cubism ca program 
estetic şi filosofic — dadaism, pop-art, instalaţie” etc. — şi 
deschizând o lungă dezbatere despre imagine şi atitudinea faţă 
de concret a diverselor realisme ale vremii ce vine. Anul 1914 — 
începutul războiului — dispersează grupul de artişti cubişti. 
Societatea va trece prin experienţe noi, dramatice, care vor 
duce, între altele, la o revitalizare a expresionismului . În orice 


caz, istoria cubismului se încheie acum, iar manifestările 
ulterioare ataşabile la cubism vor fi opera izolată a unui artist 
sau altul, care optează instinctiv sau deliberat pentru astfel de 
modalităţi de expresie. Ceea ce rămâne cu adevărat durabil, 
oricâte propuneri vor aduce anii următori, este ambiția 
cuprinderii în totalitatea sa a realului, pasiunea incursiunii în 
universul niciodată explorat până la capăt al lumii vizibile. 
(Vezi fasciculul I, planşele 38, 44) 


Bibliografie: A. Gleizes, J. Metzinger, Du cubisme, Paris, 1912; 
John Golding, Cubism: A History and an Analysis 1907-1914, 
Londra, 1968; Nicholas Wadley, Cubism, Londra, 1970; Paul 
Waldo Schwartz, Cubism, New York, 1971; Douglas Cooper, The 
Cubist Epoch, Londra, 1971; Dan Grigorescu, Cubismul, 
Bucureşti, 1972. 


Cucchi, Enzo (n. Morro d'Alba, 1949). Pictor italian. Părăseşte de 
timpuriu şcoala (1965), pentru a lucra în domeniul restaurării 
picturii la Florenţa. În 1966-1968 lucrează ca topograf. Participă 
la expoziţiile: „Europe 79”, Stuttgart, 1979; Bienala de la São 
Paulo, 1979; „Ihe Decapitated Hand”, Basel; Bienala de la 
Veneţia, 1980; „Westkunst”, Koln, 1981; Documenta din Kassel, 
1982, 1987; „Zeitgeist”, Martin Gropius House, Berlin, 1982. 
„Scena” artistică pe care o descoperă în momentul debutului 
său în pictură este destul de bogată în manifestări, de la noile 
realisme (vezi Nouveau réalisme) la arta conceptuală” şi 
propuneri de instalţii” şi performance-uri', dar opţiunea lui se 
îndreaptă spre o pictură care îi transcrie cu mai multă fidelitate 
temperamentul aprins, atras de mărturisirea frământărilor 
lăuntrice. Culorile traduc această intensă stare lirică, susţinută 


în mod adecvat şi de accidentele grafice. Prin această opţiune, 
el aparţine valului de „noi sălbatici” (vezi Neue Wilde), ale căror 
creaţii se înscriu în tendinţele neoexpresioniste” ce marchează 
evoluţiile artistice din anii 1970 şi 1980, cu aspecte inedite ale 
dezbaterii asupra realităţii dintre obiect şi subiect. 


Bibliografie: D. Waldman (ed.), Enzo Cucchi, catalog, The 
Solomon R. Guggenheim Museum, New York, 1986; C. Schulz- 
Hoffmann, U. Weisner (ed.), Enzo Cucchi. Guida al disegno, 
catalog, Kunsthalle Bielefeld/Staatsgalerie moderner Kunst 
Munchen, Munchen, 1987. 


Cuciuc, Sergiu (n. Doibani, Dubăsari, 1940). Pictor din 
Republica Moldova. Studiază la Colegiul de Arte Plastice „A. 
Plămădeală” din Chişinău (1961) cu R. Ocuşco şi la Institutul de 
Arhitectură, Pictură şi Sculptură „I. Repin” din Sankt- 
Petersburg, Facultatea de Istoria Artei (1964-1969). Debutează 
în 1964 la Chişinău. Distincţii: Premiul Tineretului din Moldova 
(1975). Ordinea lucrurilor deprinsă pe parcursul formaţiei 
tradiţionale continuă să fie prezentă în structurile profunde, 
secrete ale compoziţiei, în vreme ce la suprafaţa tabloului se 
afirmă principii vitaliste, cu tendințe informale”. Între 
elementele raţionale şi expansiunea tuşelor se încearcă 
impunerea unui echilibru care stabilizează imaginea. Artistul 
străbate fără complexe drumul între cei doi poli ai atitudinii 
sale conceptuale, păstrându-şi libertatea de a accentua, pe rând, 
tendinţa spre construcţie sau spre impulsul subiectiv, transcris 
într-o grafie, într-o serie de tuşe ce antrenează o materie 
cromatică bogată. 


Czóbel, Bela (n. Budapesta, 1883 - m. Budapesta, 1976). Pictor 
maghiar. După ce lucrează un timp în Şcoala de la Baia Mare 
(1902), studiază la Academia de Artă din München, cu L. 
Herterich şi J. Draz, înscriindu-se apoi, în 1904, în atelierul lui J.- 
P. Laurens, la Academia Julian din Paris. A fost membru al 
grupului Cei Opt din Budapesta (1908). Lucrează în Olanda 
(1914-1919), Berlin (1919-1925), Paris (1925-1935) şi se stabileşte 
la Szentendre, unde activa o colonie de artişti. Debutează la 
Salonul de toamnă din Paris în 1905, expunând în sala 
foviştilor”. Operele sale sunt prezentate la Bienala de la Veneţia, 
1934 şi 1958. Laureat al Premiului Kossuth. În lucrările de 
început se simte influenţa picturii foviste (Fetiţă în fața patului, 
1905; Bărbat şezând, 1906). Formele greoaie sunt treptat 
deformate de energii interioare ce vădesc apropierea de 
Rouault” şi Soutine', iar apoi de expresionismul german 
(Masca şi modelul, 1928; Natură moartă cu fructe, 1929; Nud 
şezând, 1930). Coloritul este intens. Pictorul ajunge la un drum 
propriu, păstrând amploarea formelor, dar catifelându-le, 
lăsând contururile să fie atacate de lumină. 


Bibliografie: Kállai Ernő, Czóbel Bela, Budapesta, 1934; Genthon 
Istvân, Czobel Bela, Budapesta, 1961. 


D 


Dada. Mişcare ce ocupă un loc aparte în istoria artei şi culturii 
moderne (între anii 1916 şi 1923), prin susţinerea unui program 
de absolută negare a valorilor creaţiei, a tuturor atitudinilor, 
inclusiv a celor venite din interiorul acestei orientări 
(„Adevăraţii dadaişti”, scrie Tristan Tzara, „sunt împotriva lui 
Dada”). Este prin excelenţă produsul crizei spirituale, al 
dezorientării şi incapacității de a găsi soluţii, într-o lume 
tensionată deja de noi şi provocatoare propuneri artistice şi, în 
plus, zguduită de primul război mondial. Artiştii şi scriitorii 
dadaişti înţeleg să nege, să pulverizeze principiile artei (şi 
societăţii) vremii lor, atacându-le cu vehemenţă. Ei manifestă 
un spirit pesimist activ, cu accente anarhice, vizând valorile 
patrimoniale şi arătându-se neîncrezători chiar şi în propriile 
soluţii. Principalul focar al mişcării îl constituie oraşul Zurich. 
În Elveţia neutră se aflau mai mulţi intelectuali care trăiau 
drama instabilității şi a degradării valorilor morale şi culturale. 
Pe 5 februarie 1916, scriitorul german Hugo Ball înfiinţează 
clubul Cabaret Voltaire. Câteva zile mai târziu, pe 8 februarie, 
Ball şi scriitorul Richard Huelsenbeck, poetul român Tristan 
Tzara, pictorul Janco” şi sculptorul Arp” pun bazele grupului 
Dada şi ale revistei cu acelaşi nume. Cuvântul Dada este ales 
prin jocul hazardului, deschizându-se, la întâmplare, un 


dicţionar Larousse, înțelesurile pe care le are în diverse limbi 
(căluţ şi — figurativ - mânie, în franceză; dubla afirmaţie în 
română şi rusă etc.) neavând nici o legătură cu programul 
mişcării. Protestul violent, negația patetică şi nediferenţiată 
cunoaşte rapid un deosebit ecou. Grupului de la Zürich i se 
alătură Hans Richter”, Sophie Taeuber-Arp'”, Ernst” ş.a. Întors în 
Germania în 1917, Huelsenbeck înfiinţează la Berlin, împreună 
cu Groszř, Dada-Club, apoi Der Dada. La Köln, la braseria 
Winter, au loc întâlnirile dadaiştilor; aici Ernst, Arp şi Theodor 
Baargeld expun lucrări realizate în comun, colaje” ce anunţă 
tehnici suprarealiste”. La Hanovra, în jurul lui Schwitters” se 
adună diverşi artişti, doritori de înnoiri: Van Doesburg , Lisitkiř, 
Moholy-Nagy , Mondrian ş.a. În drum spre Zürich, Picabia” a 
scos la Barcelona revista de avangardă 391, prelungind 
preocupările revistei 291, care apărea ca organ al mişcării 
antipictură, la New York, tipărită de Alfred Stieglitz şi Agnes 
Ernst Meyer. De la Paris - unde Tzara se va muta în 1919 şi 
unde se va continua editarea revistei Dada — scriitorii Andre 
Breton, Aragon şi Eluard sprijineau cu entuziasm iniţiativele 
grupului dadaist (din 1919, aici apare revista Litterature) de pe 
poziţii ce vor duce la cristalizarea suprarealismului şi la 
părăsirea drumului închis al mişcării Dada. De grupul Dada se 
vor desprinde şi Picabia, Ernst ş.a. După câteva manifestări — 
„Erste Internationale Dada - Messe”; Congresul Dada de la 
Weimar — cu caracter de sinteză, Dada încetează practic să 
existe, sfârşitul marcându-i-l întrunirea „Soirée du cœur à 
barbe” la Teatrul Michel din Paris (1923). Teoretic, mişcarea a 
fost susţinută mai ales de Tzara, care scrie câteva manifeste. 
Primul este Manifestul Dada, 1918, apărut în Dada, nr. 3. Tzara 
evocă circumstanţele în care, la Ziirich, grupul de la Cabaret 


Voltaire a început să sfideze provocator societatea. „Dada”, scrie 
el, „s-a născut dintr-o nevoie de independenţă, de neîncredere 
faţă de comunitate. Cei care sunt cu noi îşi păstrează 
libertatea... Arta serveşte la acumularea de bani sau la a-i 
gâdila pe drăguţii burghezi?... Orice om trebuie să ţipe. Este de 
împlinit o mare lucrare negativă, distructivă. Să măturăm, să 
facem din nou curăţenie”. Categorică şi generalizată, negația 
dadaistă, exprimată cu o anumită încântare pentru gestul 
distructiv, şterge graniţele dintre efortul creator şi simpla 
operaţie mecanică, de confecţionare a unor obiecte. Pictorul sau 
sculptorul în viziune dadaistă trebuie să renunţe la ambițiile de 
a reprezenta ceva, de a folosi în acest scop procedee specifice 
construcţiei plastice pentru „a fabrica”, din fragmente de 
realitate culese fără vreo opţiune, compoziţii libere de orice 
convenţie. La fel, oricine doreşte să scrie o poezie poate folosi 
cuvinte tăiate din ziare şi orânduite arbitrar. Ceea ce rezultă — 
imagine sau text — cuprinde literele unui mesaj, formulat după 
un cifru ce rămâne secret pentru toată lumea, chiar şi pentru 
cei care-l folosesc. Aceste litere — părţi de realitate — pot trezi 
asociaţii, ele nu depăşesc însă limitele şocului, ale gratuitului. 
Terenul rămas gol prin negația dadaistă, prin revolta „totală” a 
însemnat în epocă un avertisment dat conventiilor şi, în acelaşi 
timp, într-o serie de cazuri, îndemnul de a căuta „altceva”. În 
momentul când scria „eu sunt împotriva sistemelor: unicul 
sistem acceptabil este acela de a nu avea sisteme”, Tzara 
sublinia că în „dialectica” negaţiei dadaiste exista, operant, 
termenul propriei negaţii a respectivei mişcări. (Vezi fasciculul 
II, planşa 12) 


Bibliografie: Tristan Tzara, Sept Manifestes Dada, Paris, 1924; 
A.N. Barr jr., Fantastic Art, Dada, Surrealism, New York, 1936; 


Robert Motherwell, The Dada Painters and Poets: An Anthology, 
New York, 1951; Georges Hugnet, L'Aventure Dada, Paris, 1957; 
Hans Richter, Dada - Kunst und Antikunst, Köln, 1964; William 
S. Rubin, Dada and Surrealist Art, Londra, 1969; H. Bollinger, G. 
Magnaguagno, R. Meyer, Dada in Zürich, Zurich, 1985; S. 
Lemoine, Dada, Paris, 1986; F. Nauman, New York Dada, New 
York, 1995. 


Dahmen, Karl Fred (n. Stolberg, 1917 — m. Preinersdorf, 1981). 
Pictor german. Studiază la Şcoala de Arte şi Meserii din Aachen 
(1931-1933). Colaborează cu Ubac' şi Poliakoff' (1950-1954). 
Profesor la Şcoala de Arte din Bremen (1963-1964) şi la 
Academia de Artă din München (din 1967). Participă la 
expoziţiile: „Actualitate 62”, Berlin, 1962; „Obiecte şi imagini- 
relief”, Stuttgart, 1969; Târgul Internaţional de Artă, Basel, 1970, 
1971, 1972; Bienala de la Fredrikstad, 1972; „Arta informală 
germană”, Nürnberg, 1975; Salon des Réalités Nouvelles, Paris, 
1976. Distincţii: Premiul Karl-Ernst-Osthaus, Haga, 1966; 
Premiul de grafică, Ibiza, 1972. Începând din 1950 îmbrăţişează 
compoziţia abstractă”, înţeleasă cel mai adesea ca un montaj 
informal” de aspecte împrumutate din ambianța cotidiană. 
Statutul concret al acestor „citate” plastice nu întârzie să-şi 
impună dominaţia, în aşa fel încât sensul lor se deplasează 
încet spre o anumită figuraţie obiectuală. Cele mai umile 
obiecte îşi pot dezvălui în aceste condiţii o încărcătură poetică 
ireductibilă. 

Bibliografie:  Rolf-Gunter Dienst, Karl Fred Dahmen, Das 
malerische Werk 1950-1972, Munchen, 1972; W. Rothe, W. 
Rotzler, Karl Fred Dahmen, Stuttgart, 1976. 


Dahn, Walter (n. St. Tönisvorst, 1954). Pictor german. A studiat 
la Academia de Artă din Dusseldorf (1971-1977), sub 
îndrumarea lui Beuys'. Expoziţii de grup: „Beuys şi studenţii 
săi”, Frankfurt, 1976; Documenta din Kassel, 1982; „Zeitgeist”, 
Martin Gropius Bau, Berlin, 1982; „Picturi Moderne Germane — 
Un Bilanţ Interimar”, Graz, 1983-1984; „Photographik Works”, 
Bonn, 1985. Bucurându-se de aprecierea şi sprijinul lui Beuys, 
artistul manifestă o deosebită mobilitate în experimentarea 
limbajului vizual. O anumită foame de concret pe care o 
împărtăşeşte cu prietenul său Dokoupil îl face să apeleze la 
aparatul de fotografiat, la camera video, gata oricând să 
înregistreze complexa lume vizibilă, în care îl fascinează cu 
egală intensitate spectacolul obişnuit al străzii, chipul 
prietenilor săi, reperele etnografice, valorile muzeale etc. În 
procesul elaborării imaginii, experimentele fotografice sunt 
dublate adeseori de numeroase desene, dar acest amplu 
mecanism conceptual nu conduce în mod necesar la artă 
conceptuală”, artistul fiind interesat în mod prioritar de 
obţinerea unei expresivităţi sporite. În pictură, regimul luminii 
se extinde pe o gamă largă, de la fundaluri întunecate la 
câmpuri transparente. Acordând demnitate diversităţii de 
aspecte ale realului, pictura sa, ca şi celelalte genuri vizuale 
abordate, dobândeşte, prin gravitatea şi forţa expresiei, o 
dimensiune specială, cu rădăcini în tradiţiile artei germane. 


Bibliografie: W. Dickhoff (ed.), Walter Dahn: Gemălde 1981-1985, 
catalog, Kunsthalle Basel u. A., Basel, 1986; Walter Dahn: Alles 
wird gut. Arbeiten 1989-94, catalog, Kunsthalle, Kiel, 1994. 


Dali, Salvador (n. Figueras, 1904 - m. Figueras, 1989). Pictor 
spaniol. Studiază la Institutul San Fernando din Madrid (1921- 
1925), cu pictorul academist Moreno Carbonero. Este coleg cu 
poetul Federico Garcia Lorca şi cu regizorul Luis Buñuel, cu 
care se împrieteneşte. Cercetează cu o deosebită mobilitate 
tendinţele artistice ale ultimilor ani — cubismul', futurismul” şi 
mai ales „pictura metafizică” a lui De Chirico”. Sosit la Paris în 
1928, se apropie de reprezentanţii artei suprarealiste” (1930- 
1934). Realizează împreună cu regizorul Buñuel filmele Câinele 
andaluz (1928) şi Vârsta de aur (1930). Ia parte la principalele 
manifestări suprarealiste, printre care: „New Super-Realism”, 
Hartford, 1931; „Fantastic Art, Dada and Surrealism”, New York, 
1936; „La Fantastique”, Bordeaux, 1957; La „Minotaure”, Paris 
1962; „Labyrinth”, Berlin 1966; „Dada, Surrealism and Their 
Heritage”, New York, 1968. Pictorul aduce în cadrul 
suprarealismului o metodă pe care o numeşte „paranoic- 
critică”. El fixează în imagini aspecte maladive, deformări 
patologice, pentru a descoperi motivații ale organizării afectiv- 
spirituale profunde. Pictează reziduurile memoriei, transferând 
între modalităţile sale de expresie descoperiri ale şcolii 
psihanalitice. Motivele sunt prezentate cu o deosebită minute, 
cu o anumită plăcere a detaliilor. Discontinuităţile, starea de 
suprarealitate se instalează în montajul arbitrar dintre 
elemente (Persistența memoriei, 1931; Presimţirea războiului 
civil, 1936; Metamorfoza lui Narcis, 1937; Fecioara de la Port 
Lligat, 1949; Descoperirea Americii de către Cristofor Columb, 
1960). Caracterul elaborat al compozițiilor, respectarea 
convențiilor plastice şi miza pe forţa de şoc a anecdotei, a 
situaţiilor absurde îl fac pe Andre Breton să-l considere un 
pictor academist, îndepărtat de principiile suprarealismului 


doctrinar.  Pictorului îi place să contrarieze şi prin 
comportamentul fizic în societate. Aparițiile în public — însoţit 
de regulă de soţia sa Galla - sunt regizate ca un spectacol, 
presărat de exhibiţii, de declaraţii şi gesturi epatante, ce par ale 
unui personaj de comedie rătăcit într-o altă epocă sau pe un alt 
meridian. „Pictura”, declară acest personaj ce transformă orice 
ambianţă în martorul ineditei sale prezenţe, „nu este decât o 
parte infimă a geniului meu”. Acceptă cu entuziasm 
publicitatea, provoacă în jurul său o permanentă stare de 
interes şi scandal. Scrie texte pe care le lansează zgomotos 
(Viaţa secretă a lui Salvador Dali, 1942; Cincizeci de secrete ale 
artei magice, 1948; Jurnalul unui geniu, 1964; Scrisoare deschisă 
către Dali, 1966). A creat costume şi decoruri pentru balet 
(Labirintul, 1941; Tristan nebun, 1944), a ilustrat cărţi (Cântecele 
lui Maldoror de Lautréamont şi Don Quijote de Cervantes). 
Trăind cu patetism, cu entuziasm, dar şi cu disperare ambiția 
de a fi mereu original şi imprevizibil, Dali îşi leagă destinul de 
zbuciumata istorie a artei din ultima jumătate a secolului XX. 


Bibliografie: Salvador Dali, La Conquête de l'irrationnel, Paris, 
1935; Dali par Dali, Paris, 1970; Dali: The Masterworks, 
Cleveland, 1970; A. Reynolds Morse, Dali: A Guide to His Works 
in Public Museums, Cleveland, 1974; R. Radford, Salvador Dali, 
Londra, 1997. 


Damian, Horia (n. Bucureşti, 1922 - m. Paris, 2012). Pictor şi 
sculptor român stabilit în Franţa. După studii de arhitectură la 
Bucureşti, lucrează la Paris cu André Lhote” (1946-1947) şi cu 
Fernand Léger” (1948-1949). Operele sale sunt prezentate în 
expoziţii personale la Bucureşti (1942), Paris (în mod constant 


la galeriile Arnaud şi Stadler; în 1972, la Muzeul de Artă 
Modernă), New York (Solomon R. Guggenheim Museum, 1976), 
Bruxelles (Palais des Beaux Arts, 1960), Kassel (Documenta, 
1992). Ciclul „Ceruri înstelate”, pe care îl inaugurează în 1951, 
este dezvoltat în continuare în lucrări ce angajează tot mai 
decis spaţiul. Face o sinteză între modalităţile picturii, 
sculpturii şi arhitecturii, creând formaţiuni spaţiale inedite. 
„Elementele sale”, scrie Jacques  Lassaigne, „frontoane, 
capiteluri, scări, estrade, fragmente de coloane, pierzându-şi 
funcţionalitatea tradiţională, se organizează în ritmuri dictate 
de o bogată şi complexă mişcare ascensională sau laterală”. Cu 
o permanentă înclinaţie spre construcţie, hrănită de dorinţa de 
a implanta în ambianţă structuri care să provoace şi să menţină 
o stare de meditaţie, realizează „Reliefuri în suprafeţe galbene”, 
„Porţi”, „Piramide”, „Tronuri”, „Columne”, „Dealul”, „Declinul 
haosului”, „Marile construcţii”, „Colosseum roşu” etc. 


Bibliografie: Horia Damian, The Hill, catalog, The Solomon R. 
Guggenheim, New York, 1976; Horia Damian, Documenta, 
Kassel, 1992. 


Damianov, Krum (n. Rakitovo, 1937). Sculptor bulgar. În 1962 a 
absolvit Academia de Arte Frumoase din Sofia, unde a studiat 
sub îndrumarea lui Liubomir Dalcev. Distins cu Premiul Uniunii 
Artiştilor Plastici Bulgari (1977) şi Premiul Dimitrov (1978). În 
ansamblurile monumentale, ca şi în lucrările de sculptură 
decorativă pleacă de la datele pe care le oferă realitatea fiinţei 
umane. De regulă, el reţine întreaga coerenţă a trupului 
omenesc, dar în ceea ce priveşte modelajul, efectele de 
suprafaţă, tratarea devine mai liberă, mai degajată faţă de 
detaliul anatomic. Lumina în care îşi plasează personajele pare 


corozivă, cu o acţiune permanentă asupra volumului. În 
această forţă care animă aparențele concretului recunoaştem 
ceva din lăuntricele frământări ale artistului. 


Damnjan, Radomir Damnjanovic (n. Mostar, 1935). Pictor sârb. 
A absolvit Academia de Arte Frumoase din Belgrad în 1957. 
Diplomă postuniversitară în 1959. În 1971-1972 se află într-o 
călătorie de studii în Statele Unite. Din 1974 lucrează la Milano. 
Expoziţii de grup: Grupa Danas, Belgrad, 1958, 1959, 1960; 
Bienala de la Alexandria, 1961-1962; Bienala de la Săo Paulo, 
1963, 1979, 1981; Documenta din Kassel, 1964; Bienala de la 
Paris, 1965; Bienala de la Veneţia, 1966, 1976, 1980; Expo "Gi, 
Montréal; Bienala de la Tokyo, 1967, 1979; Bienala „Danubius”, 
Bratislava, 1968; Edinburgh Arts '73; Expoziţia de grafică, 
Bilbao, 1982. Distincţii: Premiul Wanda Svevo la Bienala de la 
São Paulo, 1963; Premiul Nadežda Petrović, Čačak, 1964; 
Premiul Bienalei „Danubius”, Bratislava, 1968; Premiul 
Festivalului „Arte Video în Europa”, Lukarno, 1981. Fire 
dinamică, animat perpetuu de o nelinişte creatoare, artistul 
abordează cele mai diferite tehnici şi modalităţi de expresie 
(pictură, video”, instalaţii”, fotografia, happening” etc.) din 
dorinţa de a asigura o maximă eficacitate discursului său 
artistic. El îşi propune restabilirea caracterului demiurgic al 
creatorului de artă, prezentându-l ca pe „ultimul romantic” 
într-o societate ce suferă de multiple alienări. Apetitul pentru 
aventură, „nomadismul” aparent nu sunt decât manifestările 
unui spirit cognitiv, condiţia comunicării unui mesaj inițiatic la 
care artistul a putut avea acces. Când apelează la limbajul 
imaginii picturale, materialul expresiv este supus unui proces 
de abstractizare şi raţionalizare, singurul de natură să pună în 


cele din urmă în lumină pulsul sensibilităţii sale. Sugestivă 
pentru poziţiile filosofice şi etice este cartea sa Nimic superfluu 
în spirit, publicată în 1978, la Tubingen. 


Bibliografie: Ješa Denegri, Radomir Damnjanović Damnjan, 
Belgrad, 1986; Radomir Damnjanovic Damnjan, monografie, 
Belgrad, 2010. 


Daquin, Pierre (n. Paris, 1935). Artist decorator francez. Între 
anii 1956 şi 1964 studiază la Manufactura Gobelins din Paris. 
Deşi format în climatul impregnat de tradiţia tapiseriei 
franceze, el este unul dintre revoluționarii genului, pentru care 
tehnica, înţeleasă în toată complexitatea sa şi respectată ca mod 
de exprimare total, este un permanent subiect de meditaţie. 
Inovaţiile sale, care vizează detaşarea tapiseriilor ca obiecte 
mobile cu deplină individualitate în spaţiu, se bazează pe 
integrarea golului, a absenței materiei, a transparenţelor, pe 
alburile-absenţă ale materiei cromatice, pe integrarea luminii, 
pe valoarea dinamică a formelor ovoidale, pe alternanţa dintre 
zonele ţesute în manieră tradiţională şi zonele de fire răsucite şi 
înnodate, care cad liber. Celebrul obiect expus la ediţia a V-a a 
Bienalei de la Lausanne — Cuşca vântului — este un exemplu 
semnificativ pentru tapiseriile-obiect care au început să 
populeze cu naturalete şi prestanţă mediul de viaţă. 


Bibliografie: Jean Pichon, Pierre Daquin. Paradoxales, Musée de 
Beaux-Arts, Angers, 2008. 


Davis, Stuart (n. Philadelphia, 1892 — m. New York, 1964). Pictor 
american. Părăseşte Şcoala de Arte Frumoase pentru a studia cu 
Henri” (1910-1913). În 1913, cu prilejul participării la Expoziţia 


internaţională de la New York (vezi Armory Show), vine în 
contact cu pictura europeană, aflându-se câţiva ani sub 
influenţa lui Van Gogh (Strada Gloucester, 1916; Dealuri 
galbene, 1919). Peisajele agitate, cu tuşe energice, acide, sunt 
supuse apoi unui proces de simplificare ce îl apropie în 
perioada 1915-1917 de modalităţile cubismului'. Folosirea 
tehnicii colajului” — cu suprafeţe uniform colorate — adânceşte 
simplificarea formelor. Spiritul geometric devine tot mai 
manifest, conducându-l pe artist la compoziţii vaste. Către anul 
1924, pânzele sale devin cu totul abstracte”, artistul revenind 
apoi treptat la limbajul figurativ. Materialul figurativ - în care 
apar uneori cifre, litere şi cuvinte din reclame — este ordonat 
după principii decorative tot mai clare, care transformă în 
unele cazuri motivele în simple forme colorate (seria „Bătătorul 
de ouă”, 1927-1928; peisajele cu bazine de înot; Places des 
Vosges, 1928; New York - Paris, 1931; Răsăritul soarelui, 1933), 
până la aspectele abstracţiei geometrice (Cubismul colonial, 
1954; Amiază, 1954). În anii 1930, în cadrul Programului Federal 
pentru Artă WPA şi în baza unor comenzi speciale, a realizat o 
serie de picturi murale la Radio City, Music Hall, în New York, 
1932; Universitatea Indiana, 1938; Radio Station WNYC în 
Manhattan şi New York World's Fair, 1939. A fost profesor la 
Liga Studenţilor în Arte din New York (1931-1932) şi la Noua 
Şcoală pentru Cercetări Sociale (1940-1950). 


Bibliografie: James Johnson Sweeney, Stuart Davis, New York, 
1945; D. Kelder, Stuart Davis, New York, 1971; K. Wilkin, Stuart 
Davis, New York, 1987; Stuart Davis. American Painter, catalog, 
The Metropolitan Museum of Art, New York, 1991. 


Dărăscu, Nicolae (n. Giurgiu, 1883 - m. Bucureşti, 1959). Pictor 
român. Studiază la Academia de Arte Frumoase din Bucureşti 
(1902-1906) cu G.D. Mirea şi Ipolit Strâmbu; Academia Julian, în 
atelierul lui Jean-Paul Laurens (1906) şi la Academia de Arte 
Frumoase din Paris, clasa lui L.O. Merson (1907). Vizitează în 
acest timp - şi în anii următori — sudul Franţei, coasta dalmată, 
Veneţia, sudul Italiei, litoralul Mării Negre. Din primele contacte 
cu pictura fovistă” va reţine doar câteva elemente, evoluţia sa 
ulterioară înscriindu-se pe linia tradiţiei picturii româneşti 
ilustrate de Grigorescu, Andreescu” şi Luchian . Informaţia 
culturală vastă furnizată de călătoriile sale a fost decisivă 
pentru formaţia lui, pentru construirea unei palete luminoase, 
tonice. Există aici tonalități calde, nu lipsite însă de unele 
izbucniri cromatice bine temperate. Simţul armoniei, liniştea 
contemplativă se fac simţite chiar şi atunci când violenţa 
luminii, pitorescul motivelor sau dramatismul subiectului 
reclamă un colorit mai contrastant (Palat venețian, 1912; 
Bazarul din Tulcea, Piaţa Teatrului Naţional în ploaie, 1919; 
Peisaj din Veneţia, 1926; Bărci pe lagună, 1926; La Chioggia, 
1926; Cimitir tătărăsc etc.). Dacă succesul nu l-a ocolit — i se 
rezervă o sală la Bienala de la Veneţia în 1940 (mai expun acum 
Pallady , Steriadi', Lucian Grigorescu'), manifestare la care va fi 
prezent şi în 1942 —, bombardarea Bucureştiului în 1944 îi 
incendiază atelierul, distrugându-i cea mai mare parte a 
lucrărilor. 


Bibliografie: Vasile Drăguţ, Nicolae Dărăscu, Bucureşti, 1966; 
Alexandru Măciucă, Nicolae Dărăscu, Muzeul Naţional de Artă 
al României, Bucureşti, 1996. 


De Chirico, Giorgio (n. Volos, 1888 - m. Roma, 1978). Pictor 
italian. Studiază la: Institutul Politehnic din Atena (1900-1906) 
cu Railos Botonakis şi Iakobidis; Academia de Arte Frumoase 
din Minchen (1906-1908). În 1909 pleacă la Milano, apoi la 
Torino, unde îl impresionează arhitectura rectilinie şi statuile 
din ambianța urbană. La Paris (1911-1915) îl cunoaşte pe 
Apollinaire. Împreună cu Carré pune bazele picturii 
metafizice”, la care vor mai adera fratele său, Alberto Savinio, 
Filippo de Pisis, Morandi . Aflat din nou la Paris (1925-1931), se 
asociază pentru scurtă vreme cu mişcarea suprarealistă” 
condusă de Andre Breton. Realizează scenografii şi costume 
pentru baletele ruse” ale lui Djaghilev, Paris, 1929. În 1935-1936 
se află în SUA. Creează scenografie pentru Covent Garden Opera 
din Londra (1939), Opera din Roma, Teatro Comunale din 
Florenţa, Scala din Milano (1937-1943). Participă la: Bienala de 
la Veneţia, 1924, 1932, 1948; „Pictura suprarealistă”, Paris, 1925; 
„Sursele picturii moderne”, Boston, 1939; „Arta fantastică, dada, 
suprarealismul”, New York, 1947; „Futurismul şi pictura 
metafizică”, Zurich, 1950; „Sursele secolului XX”, Paris, 1960; 
„Omagiu liniştii”, New York, 1966; „Dada, suprarealismul şi 
moştenirea lor”, New York, 1968. Mobilizat la Ferrara, apoi 
demobilizat, fiind considerat inapt pentru serviciul militar, 
începe să picteze seriile „Manechine” şi „Interioare metafizice”. 
Imaginile pictate cuprind clădiri, statui, piese din recuzita 
matematicianului, într-o atmosferă poetică specială. Obiectele 
prezentate pe fonduri ample şi pure de culoare îşi acuză 
concreteţea (Melancolie, 1912; Marele turn, 1913; Marele 
metafizician, 1917; Muzele neliniştitoare, 1917). Lumina vine din 
surse  nedefinite sau multiple, aducând impresia de 
suprarealitate. După o expoziţie la Roma, în 1918, devine 


principala personalitate din gruparea Valori plastici. La Paris ia 
parte la prima manifestare a artiştilor suprarealişti, care îl 
primesc ca pe un precursor. După numai un an, în 1926, 
expoziţia sa de la Galeria Leonce Rosenberg stârneşte protestele 
lui Breton şi ale celorlalţi suprarealişti, nemulţumiţi de „noua 
manieră” a artistului italian. De Chirico se reîntoarce apoi la o 
pictură care îşi caută mobilurile într-un mod de figurare 
tradiţional. 


Bibliografie: Giorgio de Chirico, Memoires, Paris, 1966; De 
Chirico par de Chirico, Paris, 1978; Claudio Brunio (coord.), 
Cataloga Generale: Giorgio de Chirico, 3 vol., Milano, 1971; 
Fagiolo dell'Arco, L'Opera completa di de Chirico 1908-1924, 
Milano, 1984; P. Baldacci, De Chirico — 1888-1919 — La Metafisica, 
Milano, 1997; G. Roos, Giorgio de Chirico şi Alberto Savinio, 
Verso un arte nuova 1906-1911, Bologna, 1999. 


Dâ-collage (dezlipire). Termen folosit de Vostell', sub forma Dé- 
coll/age, începând din 1954, pentru a denumi intervenţiile sale 
în afişele depuse pe zidurile Parisului. Dezlipirea şi sfâşierea 
violentă a afişelor dezvăluie fragmente de informaţii, de litere, 
de imagini, regăsite acum într-o nouă ordine, aleatorie, cu 
asociaţii neaşteptate, ce evocă tehnicile suprarealiste” şi ceva 
din programul urmărit de nouveau r6alisme”. Între cei care 
exploatează resursele semnificative ale afişelor sfâşiate se 
numără „afişiştii” Raymond Hains, autor al seriei „La France 
déchirée” (1949-1961), şi Jacques Matre de la Villegle, care 
colecţionează încă din 1949 afişe marcate de trecerea 
„sfâşietorului anonim”, precum şi François Dufrâne, care 
utilizează „materialul” oferit de afişele zdrenţuite pentru a crea 


un nou discurs, pe linia unor convingeri lettriste” mai vechi. 
Pentru Mimmo Rotella, dezlipirea şi folosirea resturilor de afişe 
are o tentă protestatară, fără să aibă cunoştinţă de demersurile 
similare în epocă ale lui Vostell, Hains, Dufrâne şi Villegle. Cu 
astfel de opţiuni şi procedee tehnice, Vostell se va apropia în 
chip firesc de mişcarea Fluxus. În utilizarea afişelor rupte, el 
găseşte temeiul unei arte destructurante care respinge 
reprezentarea, oferindu-i totodată posibilitatea unor atitudini 
artistice alternative, ca environment" şi performance". 


Bibliografie: Wolf Vostell, De-coll/age, Braunschweig, 1980. 


Degas, Edgar (Hilaire-Germain-Edgar de Gas) (n. Paris, 1834 — 
m. Paris, 1917). Pictor francez. Se consacră de timpuriu 
gravurii, lucrând cu Grigore Şuţu, Barrias şi Lamothe. În 1855 
intră la Şcoala de Arte Frumoase din Paris. Verile călătoreşte în 
Italia, unde îi studiază pe vechii maeştri. În mai multe gravuri şi 
picturi se arată interesat de cursele de cai, petrecând mult timp 
în plein-air. Folosirea pastelului — material şi tehnică cu o 
pronunţată capacitate de surprindere a mişcării spontane — şi 
întâlnirea cu Manet (1862) şi Monet” (1869) contribuie la 
formarea gustului său pentru instantaneu, pentru fixarea în 
imagine a ceea ce cade nemijlocit sub simţuri în momentul 
observării. Cu o astfel de orientare, Degas inaugurează în anul 
1872 seria de tablouri cu balerine, de secvenţe din lumea 
spectacolului. În 1873 ia parte împreună cu Manet, Renoir, 
Pissarro”, Sisley”, Cezanne” la organizarea Societăţii anonime 
cooperative a artiştilor pictori, sculptori şi gravori, destinată să 
se manifeste în afara Salonului oficial. Expune la expoziţia 
deschisă în 1874, la fotograful Nadar - expoziţia marcând 


apariţia mişcării impresioniste”. Din acest an datează lucrări ca 
Repetiţie de balet pe scenă, Clasa de dans. Pictorul studiază cu 
atenţie mişcarea trupului în dans, încercând să reţină 
modificările suferite de formele supuse efortului. Lângă 
secvențele pictate la operă, Degas adaugă şi alte aspecte din 
ceea ce se poate numi „lumea ca spectacol” (Absintul, 1875- 
1876; Cafe-concert la Ambasador, 1877). Curând începe seriile de 
portrete „Călcătorese” şi „Modiste”, rămânând toată viaţa 
credincios reprezentării, în timpul dansului, a tinerelor 
balerine (Dansatoare în foaier, 1879; Dansatoare albastră, 1890; 
Dansatoare legându-şi sandalele, 1893-1898; Două dansatoare, 
1898). Prin efortul de înregistrare a instantaneului, a mişcării — 
văzută în situaţia elocventă a dansului — Degas participă la 
construirea esteticii impresioniste. (Vezi fasciculul I, planşa 2) 


Bibliografie: DA Lemoisne, Degas et son œuvre, 4 vol., Paris, 
1949; John Rewald, Edgar Degas, Paris, 1954; Daniel Halevy, 
Degas parle..., Paris, Geneva, 1960. 


Deim, Pal (n. Szentendre, 1932). Pictor maghiar. Absolvent în 
1963 al Academiei de Arte Plastice din Budapesta. Cu o intuire 
exactă a valorilor decorative, construieşte panouri din lemn 
vopsit, în care intervenţia grafică creează accente şi ritmuri 
spaţiale inedite. Ansamblurile rezultate din exercitarea acestei 
vocaţii a construcţiei au uneori o sarcină de idei clar formulată 
(În memoria tuturor celor morţi fără rost, 1961; Icoană de 
mireasă, 1971), alteori vizează însăşi structura plastică a 
ambianţei (ciclul „Compoziții pentru o lucrare murală”). 


Bibliografie: Marianna Kolozsvâry, Deim Pál, Budapesta,1992; 
Gabriella Uhl, Dem Pál, Budapesta, 2006. 


Deineka, Aleksandr Aleksandrovici (n. Kursk, 1899 - m. 
Moscova, 1969). Pictor şi sculptor rus. După ce se iniţiază la 
Şcoala de Artă din Harkov (1914-1918) cu M. Pestrikov, se 
înscrie la Institutul de Artă şi Tehnică (Vhutemas) din Moscova, 
pe care îl absolvă în 1924. Studiază de asemenea cu gravorii 
VA. Favorski şi D Moor. Înființează împreună cu A.D. 
Goncearov şi L.I. Pimenov Grupul celor Trei, care deschide 
„Prima expoziţie pentru discuţii”, 1928. După desene satirice şi 
militante - apărute în publicaţii ca U Stanka (La strung), 
Bezbojnik (Ateul), Daeş (Hei-rup!), Krasnaia Niva (Ogorul roşu) — 
se consacră picturii, realizând în 1928 o primă operă 
importantă - Apărarea Petrogradului. Pictorul apelează la 
imaginea realităţii, fără s-o copieze sau s-o înfrumuseţeze, 
pentru că aceasta are prin ea însăşi valori ce trebuie să reţină 
atenţia. A pictat numeroase portrete, peisaje, compoziţi: 
inspirate de actualitate (Mama, 1932; Viitori piloți, 1938; Marş 
cu Stângul, 1941; O suburbie a Moscovei, 1942; Apărarea 
Sevastopolului, 1942; Sub ocupaţie, 1944; Pe şantierele din 
apropierea Moscovei, 1949). Motivul este atent studiat, până ce 
imaginea se saturează de concret. Din acest moment, de dincolo 
de aparenţă se fac simţite valori ce aşază reprezentarea într-o 
nouă lumină, îndepărtându-ne, în fapt, de canoanele realiste 
atât de acuzate în ambianța culturală în care evoluează. 
Asistăm la o abordare polemică a realismului, tablourile sale 
apropiindu-ne de zonele picturii metafizice” şi prefigurând o 
atitudine care mai târziu, în cultura occidentală, va fi definită 
ca hiperrealistă”. Este şi autorul unor desene şi tablouri făcute 
sub impresia călătoriilor prin străinătate, ca şi al unor fresce şi 
mozaicuri ce împodobesc Teatrul Central al Armatei, Teatrul de 
Operă şi Balet din Celiabinsk, staţiile de metrou Maiakovski, 


Paveleţkaia şi Universitatea Lomonosov din Moscova. În 
sculptură a creat îndeosebi chipuri de tineri sportivi - 
Patinatoare, 1939; Ştafeta, 1947; Nud de sportivă, 1947; Boxer, 
1947 — ca un omagiu adus frumuseţii şi tinereţii, energiilor 
vitale ale omului, de natură să depăşească acele canoane 
artificiale impuse de complexul social. 


Bibliografie: M. Ilablonskaia, A. Deineka, Leningrad, 1964; Petru 
Comarnescu, Deineka, Bucureşti, 1968; V. Sissoiev, Aleksandr 
Deineka, Leningrad, 1982. 


De Kooning, Willem (n. Rotterdam, 1904 - m. East Hampton, 
1997). Pictor olandez stabilit în SUA. Se formează la Academie 
voor Beeldende Kunst din Rotterdam (1916-1924), în ambianța 
mişcării De Stijl“, apoi la Bruxelles şi Anvers. Studiile sale au 
fost nu numai artistice, ci şi de istoria artei şi de filosofie, ceea 
ce îi oferă o solidă formaţie intelectuală. În 1925 emigrează în 
SUA, unde, din 1927, intră în cercul artiştilor newyorkezi, 
devenind prieten cu Gorky“ (1929). Din 1935 lucrează în cadrul 
Planului Federal de Artă (WPA) şi execută o serie de schițe- 
proiect pentru decorarea monumentală a cheiurilor liniei 
maritime franceze din New York. A predat pictura la Colegiul 
Black Mountain din Carolina de Nord (1948) şi la Şcoala de Arte 
Frumoase a Universităţii Yale (1949-1950). Prietenia cu Albers, 
Fuller” şi Cage”, cu membrii Şcolii de pictură din New York, cu 
Peggy Guggenheim şi cercul său l-a marcat puternic. A fost 
prezent la majoritatea expozițiilor de artă americană: în 
pavilioanele Bienalei de la Veneţia (1954, 1956, 1960); „Arta 
americană de avangardă”, Paris, New York, 1941-1952; Bienala 
de la São Paulo, 1953; „Noul deceniu”, New York, San Francisco, 


Los Angeles, 1960; „Pictura şi sculptura unui deceniu, 1954- 
1964”, Londra, 1964; Documenta din Kassel, 1965; „Dix ans dart 
vivant”, Paris, 1967; „Kompas III”, Amsterdam, 1968 etc. Nevoia 
de noutate începe să devină vizibilă în lucrările din 1946, în 
care, cum scrie Bryan Robertson, se revoluţionează concepţia 
despre negru ca valoare cromatică. Dar adevărata sa maturitate 
o găsim în seriile de reprezentări feminine, începând din anii 
1950, care s-au prelungit - cu o scurtă perioadă complet 
abstractă”, între 1955 şi 1960 — pe parcursul întregii creaţii. 
Desenul impulsiv, cu tuşe puternice, vorbeşte despre filonul 
expresionist” al formaţiei artistului, despre temperamentul său 
neliniştit. Dar structura cromatică şi armonia ce dirijează 
câmpurile de culoare (dincolo de energia tuşei, împinsă până la 
brutalitate) pun în lumină cealaltă latură a formaţiei sale care 
ţine de influenţa De Stijl. Desigur, nu trebuie să ne gândim la 
rigoarea raţionalistă, aşa cum o propuneau reprezentanţii 
acestei grupări, dar, dincolo de libertatea impetuoasă, dinamică 
a petelor de culoare răzbate o permanentă tensiune spre 
echilibru, iar gamele cromatice sunt întotdeauna armonice, 
absorbind anecdota purtată de accidentul figurativ al desenului 
într-un context mai apropiat abstracţiei lirice şi 
expresionismului. 


Bibliografie: Harold Rosenberg, De Kooning, New York, 1974; 
Harry E Gaugh, De Kooning, New York, 1983. 


Delaunay, Robert (n. Paris, 1885 - m. Montpellier, 1941). Pictor 
francez. Începe ca pictor de decoruri la teatrul din Belleville. 
Influențat pe rând de Gauguin”, Seurat şi Cezanne”. Parcurge 
studiul lui Chevreul privitor la raporturile cromatice. „Am avut 


ideea”, scrie el, „unei picturi care din punct de vedere tehnic 
înseamnă numai culoare, dar care se dezvoltă în timp ce se 
percepe simultan. Pentru asta am folosit expresia ştiinţifică a 
lui  Chevreul: contrastele simultane”. Nemulțumit de 
modalităţile cubismuluiř*, prea rigid pentru temperamentul său 
înclinat spre lirism şi armonie, începe prin anul 1912 (ciclurile 
„Forme circulare”, „Discuri simultane”, „Ferestre”) să surprindă 
dinamica luminii, spectacolul străzii şi al stadioanelor (Echipa 
din Cardiff, Omagiu lui Blériot), prin jocul culorilor. Realitatea 
este reținută prin impresiile cromatice, care capătă în 
compoziţie o existență autonomă, mişcare şi ritmuri specifice 
percepțiilor optice. Tabloul este asemenea unei simfonii, 
culorile asociindu-se şi contrastând după legi comune cu 
partitura muzicală. Această tendință esențială spre armonizare, 
spre echilibrul dinamic al suprafețelor de culoare l-a făcut pe 
Apollinaire să folosească, pentru a defini pictura sa, termenul 
orfism*. Delaunay devine curând o figură proeminentă a vieţii 
artistice. În 1911, Kandinsky îl invită să participe la expoziţia 
grupării Der Blaue Reiter” la München. Ia parte, de asemenea, 
la o expoziţie în Galeria Der Sturm din Berlin, împrietenindu-se 
cu pictorii Marc şi Macke”. Revine în anii 1924-1926 la 
procedeele picturii figurative (seria „Turnul Eiffel”), după care 
lucrările sale devin total abstracte”. Se preocupă de 
transpunerea problemelor picturale, în domeniul decoraţiilor 
monumentale. În seriile „Ritmuri colorate” şi „Ritmuri fără 
sfârşit” adoptă tehnica unor reliefuri policrome, având 
structuri materiale diferite — ciment, piatră, nisip aglomerat, 
culori de pictură etc. Împreună cu soţia sa, Sonia Delaunay, 
concepe decorația pavilioanelor aviaţiei şi căilor ferate la 
Expoziţia internaţională de la Paris, 1937. În dezvoltarea artei 


abstracte, R. Delaunay ocupă un loc aparte atât datorită 
modului propriu de încorporare a influențelor cubismului şi 
constructivismului”, cât mai ales descoperirilor pe care le face 
în domeniul dinamizării imaginii plastice, prin crearea unor 
raporturi active, armonice între masele de culoare şi 
intensităţile luminoase. Organizarea percepţiilor optice după 
principiile construcţiei muzicale anunţă viitoare înţelegeri ale 
imaginii plastice în cadrul ambianţei tot mai artificializate a 
oraşului ultramodern. Este, în fond, unul dintre precursorii 
artei optice”, ai artei cinetice”, un artist despre care, încă în 
1911, Metzinger” spunea că a ajuns să „substituie descoperirile 
personale legilor generale ale opticii”. (Vezi fasciculul II, planşa 
15) 


Bibliografie: Robert Delaunay, Du cubisme à lart abstrait, Paris, 
1957; Robert Delaunay, catalog, Musée d'Art Moderne de la Ville 
de Paris, 1987. 


Delaunay-Terk, Sonia (Sara lIlinicina [Elievna] Stern) (n. 
Odessa, 1885 - m. Paris, 1979). Pictor francez de origine 
ucraineană. Urmează în Germania, la Karlsruhe, cursuri de 
desen (1905), apoi se stabileşte la Paris şi studiază la Academie 
de la Palette. Începe să picteze puternic influenţată de Robert 
Delaunay , cu care se căsătoreşte în 1910. Într-o serie intitulată 
„Contraste simultane” — titlul însuşi arată opţiunea sa pentru 
orientarea lui R. Delaunay — în tablouri asemenea celui 
intitulat Bal Bullier, artista aşază culorile într-un ritm pe care i-l 
sugerează mişcarea concretă a realităţii, spectacolul ce se oferă 
imediat observaţiei. Petele de culoare închise cel mai des în 
formele cercului şi pătratului sunt mai grele, mai saturate de 


lumină decât la soţul său (cu care a colaborat la realizarea 
decoraţiilor murale din pavilioanele aviaţiei şi căilor ferate de 
la Expoziţia internaţională de la Paris, 1937). O călătorie în 
Spania, între anii 1915 şi 1929, îndrumă căutările sale spre arta 
decorativă, spre plastica destinată teatrului şi baletului, spre 
vestimentaţie. Ideile din pictură le transcrie, adecvat, în alte 
genuri: în textile (aşa-numitele sale „ţesături simultane”), în 
grafica de carte („ilustraţia simultaneistă” pentru volumul La 
Prose du Transsiberien de Blaise Cendrars). 


Bibliografie: Sonia Delaunay, Rythmes et couleurs, Paris, 1971; M. 
Hoog, Robert et Sonia Delaunay, Paris, 1967; Sonia Delaunay, 
catalog, Albright-Knox Gallery, Buffalo, 1980. 


Delvaux, Paul (n. Antheit, 1897 - m. Furnes, 1994). Pictor 
belgian. După ce absolvă liceul greco-latin, se înscrie în 1916 la 
Academia de Arte Frumoase din Bruxelles, în clasa de 
arhitectură a lui Pierre-Jose Van Neck. Este influenţat de pictorii 
expresionişti belgieni (Ensor”, Permeke” şi De Smet '), evoluând 
spre modalităţi onirice, suprarealiste”, îndeosebi după ce 
vizitează expoziţiile lui De Chirico” şi Magritte”. Participă la 
viaţa artistică din Belgia, unde apăreau revistele Selection, Le 
Centaure, Varietes, Les Cahiers de Belgique etc., fiind prezent la 
Expoziţia internaţională a suprarealismului organizată de 
André Breton şi Paalen” în Mexic. Funcţionează ca profesor de 
artă monumentală la Şcoala Naţională de Artă şi Arhitectură 
din Bruxelles (1950-1962), iar în anii 1965-1966 este preşedinte 
al Academiei Regale de Arte Frumoase din Belgia. Realizează 
picturi murale la Kursaal din Oostende, la Palatul Congreselor 
din Bruxelles etc. Expune în 1968 în Pavilionul belgian la 


Bienala de la Veneţia. Tablourile sale cuprind elemente 
clasicizante şi date ale realităţii observate, personaje — multe 
feminine - riguros construite, într-o atmosferă lirică fără 
discontinuități frapante. Este o lume aparent îngheţată, dar 
care, la o privire mai atentă, îşi dezvăluie aspecte noi, zone în 
care fluxurile vitale vin în contradicţie cu recuzita livrescă, 
creând efecte speciale de clară factură suprarealistă (Două 
femei în deşert, 1934; Naşterea lui Venus, 1937; Oraş antic, 1941; 
Oraşul neliniştit, 1941; Schelete într-un birou, 1943; Coborârea de 
pe cruce, 1949; Şcoala savanților, 1958; Sacrificiul Ifigeniei, 1968; 
Dialogul, 1974). „Ce este suprarealismul?”, se întreba artistul 
într-o conferinţă din 1966. „După opinia mea, este înainte de 
toate o recrudescenţă a ideii poetice în artă, reintroducerea 
subiectului, dar într-un sens bine determinat, care este cel al 
straniului şi al ilogicului.” 


Bibliografie: Michel Butor, Jean Claire, Suzanne Houbart-Wilkin, 
Delvaux, Lausanne, Paris, 1975; M. Jacob, Paul Delvaux. L'œuvre 
graphique, Monte Carlo, 1976; B. Emerson, Delvaux, Paris, 1985; 
D. Scott, Paul Delvaux. Surrealizing the Nude, Londra, 1992. 


Demartini, Hugo (n. Praga, 1931 - m. Sumrakov, 2010). Sculptor 
ceh. A studiat la Academia de Artă din Praga (1949-1954) sub 
îndrumarea lui Jana Laudy. Atras de modalitățile 
constructiviste”, se îndepărtează de problemele reprezentării, 
adoptând un repertoriu de forme geometrice pe care le 
multiplică şi le asamblează fără o ordine prestabilită. Aşezarea 
acestor elemente abstracte”, controlate de rigori geometrice, în 
compoziţii ce îmbină ordinea cu improvizaţia trebuie înţelese, 
în contextul anilor 1960 şi 1970, ca un gest de opoziţie faţa de 


cerinţele estetice oficiale. Într-o astfel de opţiune, artistul îşi 
păstrează aspirațiile  raţionaliste, rezervându-se totodată 
plăcerii jocului. Tendinţa spre hazard, spre aleatoriu, în 
condiţiile operării cu elemente geometrice, o pune în lumină 
prin seria de „Demonstraţii în spaţiu”, 1968, în fapt, mici 
performance-uri , realizate prin aruncarea în aer a elementelor 
constitutive ale compozițiilor şi înregistrarea fotografică a 
acestor instantanee. Spiritul constructiv se afirmă, într-o etapă 
ulterioară, prin conceperea unor scenografii complexe (seria 
Model", în care volumele, geometrice, sunt dublate de o 
recuzită esenţială — anunțând percepții minimaliste”. Aceste 
spaţii scenice golite de orice prezenţă umană se încarcă de 
energii spirituale secrete, alcătuind „retorica” unei dramaturgii 
virtuale. 


Bibliografie: Hugo Demartini, Akce 1968-1969, Praga, 1976. 


Denev, Konstantin Stanev (n. Stara Zagora, 1954). Sculptor 
bulgar. După ce se iniţiază la Şcoala de Artă din Sofia, urmează 
cursurile Universităţii din Veliko Tărnovo, secţia de sculptură, 
sub îndrumarea lui N. Marov, pe care le încheie în 1979. 
Participă la expoziţiile: „De-a lungul secolelor”, Sofia, 1985; 
Bienala de sculptură mică, Poznań, 1986; „Pământul lui Botev”, 
Sofia, 1989; Trienala de la Sofia, 1990; „Artă dialog”, Sofia, 1993; 
„Portretul unei generaţii”, Sofia, 1995. Distincţii: Premiul 
Primăriei oraşului Poznań, 1986; Marele Premiu A. Nicolov al 
Uniunii Artiştilor Bulgari, 1989; Premiul Yastrebino, Sofia, 1993; 
Marele Premiu al Uniunii Artiştilor Bulgari, 1995. Înţelegând 
opera de sculptură ca act de construcţie, artistul pleacă de la 
fibre vegetale, de la structuri lemnoase pe care le asamblează, 


cucerit de progresiva naştere a volumului, a cărei amploare 
este asigurată deopotrivă de materie şi de golurile pe care le 
integrează. În chip firesc, lucrările ce au la bază lemnul citează 
împletiturile populare, diverse piese din universul etnografic. 
De la astfel de construcţii din lemn, sculptorul trece în chip 
firesc la utilizarea bronzului, cu folosirea aceluiaşi tip de 
structuri spaţiale, aşezate uneori într-o cheie simbolică. 


Denis, Maurice (n. Granville, 1870 - m. Paris, 1943). Pictor şi 
gravor francez. Este şi autor al unor eseuri teoretice în 
domeniul picturii, teoreticianul grupului de pictori cunoscuţi 
sub denumirea Les Nabis“. Studiază la Academia Julian, unde 
cu mai mulţi colegi, printre care Bernard, Paul Ranson, 
Bonnardř, Vuillard” şi alţii, se grupează în jurul lui Sérusier*, la 
rândul său discipol — cel puţin teoretic — al lui Gauguin . Cucerit 
de ideile despre pictură ale lui Gauguin, de sintetism şi de 
cloisonnism, Denis le dezvoltă în scrierile sale despre artă (De la 
simbolism şi de la Gauguin spre o nouă ordine clasică; Noi teorii 
asupra artei moderne şi artei sacre etc.). Principiile formulate de 
el despre primatul formei şi culorii asupra subiectului într-o 
pictură sunt definitorii pentru premisele artei moderne: 
„Înainte de a fi un cal de bătălie, o femeie sau o anecdotă 
oarecare, un tablou este o suprafaţă acoperită de culori într-o 
anumită ordine”. Idealul său, puţin exprimat în scris, este cel al 
unui „simbolism regenerat de obiectivitate”. Dar, ca şi în cazul 
lui Sérusier, pictura îi e mult mai puţin eliberată de convențiile 
incriminate decât scrisul (Omagiu lui Cezanne, Muzele). Legată 
de anecdotă, de subiect, mizând pe valoarea lor, pictura lui 
Denis e tipică pentru atmosfera de la 1900 (vezi Art Nouveau). 
Călătoriile în nordul Italiei (1895, 1897) îl pun în contact cu 


pictura primitivilor florentini şi vienezi, iar călătoria la Roma, 
împreună cu Gide, îi deschide alte perspective asupra artei 
religioase italiene. Călătoreşte de asemenea în Germania, în 
Rusia. În 1908 devine profesor la Academia Ranson. Pictează în 
acest timp biserica din Vesinet, creează decoruri pentru teatrul 
de la Champs-Élysées şi Petit Palais, pictează biserica Saint- 
Louis de Vincennes etc. În 1919 fondează Les Ateliers dart 
sacré, pentru restaurarea picturii religioase. Scrie în tot acest 
timp despre evenimentele artistice şi despre principiile picturii, 
precum şi memorii de călătorie, dovedind mult mai multă 
deschidere şi libertate în scris decât în pictură. (Vezi fasciculul I, 
planşa 13) 


Bibliografie: Maurice Denis, Nouvelles théories sur fort moderne 
et sur lart sacre, Paris, 1922; Symbolistes et Nabis — Maurice 
Denis et son temps, Musée du Prieuré, Saint-Germain-en-Laye, 
1980; J.-P. Bouillon, Maurice Denis, Geneva, 1993. 


Denny, Robyn (n. Abinger, 1930 - m. Linars, 2014). Pictor 
englez. A studiat la Şcoala de Artă St. Martin (1951-1954) şi la 
Colegiul Regal de Artă din Londra (1954-1957). După absolvirea 
studiilor activează ca profesor la Colegiul de Artă 
Hammersmith din Londra, Academia de Arte Bath din 
Corsham, Slade School din Londra, Şcoala de Artă din 
Minneapolis. Expune, între altele, la: Bienala Tineretului de la 
Paris (1959); Bienala de la Veneţia (1966); şi îşi deschide la Tate 
Gallery din Londra o expoziţie retrospectivă (1973). În 1967 este 
distins cu Premiul I la Festivalul de Artă din Edinburgh. În 
tradiţia purismului cultivat de artiştii din gruparea De Stijl, 
construieşte imagini din mari suprafeţe geometrice, suprapuse 
într-un joc de verticale şi orizontale. Efectul pur decorativ este 


corectat de un colorit cald, saturat de lumină. Vivacitatea 
tablourilor sale (seria „Aici şi acolo”, 1968-1972) face dovada 
unei combustii lăuntrice foarte intense, supusă în timpul 
comunicării voinţei de ordine şi precizie. 


Bibliografie: David Alan Mellor, The Art of Robyn Denny, Londra, 
2002; Robyn Denny, Laurent Delaye Gallery, Londra, 2013. 


Derain, Andre (n. Chatou, 1880 - m. Garches, 1954). Pictor 
francez. Studiază la Academia Carrière (1898-1900), cu Matisse". 
Petrece mult timp la muzeul Luvru, studiindu-i pe vechii 
maeştri. Face cunoştinţă cu Vlaminck , care locuia de asemenea 
la Chatou. În 1905, la Salonul de toamnă, expune împreună cu 
Matisse, Vlaminck, Marquet“, Puy, Louis Valtat, Manguinř, în 
aceeaşi sală de la Grand-Palais, numită datorită coloritului viu 
al tablourilor „la cage aux fauves” („cuşca fiarelor”). Este 
momentul în care se conturează o mişcare ce va purta numele 
dat cu ironie de Louis Vauxcelles — fovismul'. Derain este timp 
de câţiva ani un fovist tipic. Paleta sa strălucitoare, culorile 
violente în cruditatea lor, accentul pe expresivitatea tuşelor şi 
liniilor aparţin prin definiţie orientării foviste. Drumul său va fi 
însă unul dintre cele mai interesante, oferind la capătul unei 
lungi şi fecunde experienţe spectacolul unei dramatice şi 
personale întâlniri între un temperament vulcanic - ce l-a făcut 
să adere la coloritul fovist - şi un spirit ordonator. O 
permanentă nostalgie pentru idealuri clasice îl face să 
zăbovească în muzeele pariziene, iar mai târziu să admire arta 
neagră, fresca pompeiană, mozaicul bizantin, arta pictorilor şi 
sculptorilor din Quatrocento. În 1908 se desprinde de fovişti (cu 
un an înainte lucrase un timp la Avignon cu Picasso”), fiind 


atras de Câzanne”, al cărui efort de recuperare a realului în 
imagine se cristalizase în noul său tip de perspectivă, bazată pe 
raportul între tonurile „calde” şi „reci”, ce constituie prima 
etapă a cubismului” — „cubismul cezannian”. Participă la câteva 
manifestări în Germania (expoziţia Noii Asociaţii a Artiştilor 
din München, 1910; expoziţiile grupului Der Blaue Reiter”), 
evoluţia sa înscriindu-se pe linia expresionismului” european, 
dar păstrând în această fază ecouri din Cezanne şi Picasso 
(Vechiul pod din Cagnes, 1910; Cina, 1913 etc.). Nu se va lăsa însă 
atras de nici unul dintre curentele care vor anima epoca. Un 
voiaj în Italia, în 1921, contribuie la accentuarea interesului său 
pentru vechile civilizaţii. De o remarcabilă simplitate şi forţă (s- 
a vorbit chiar despre o întoarcere la problematica picturii 
realiste) sunt lucrările din ultimii ani, care vorbesc despre 
originalitatea tot mai pregnantă a pictorului. S-a ocupat şi de 
sculptură, de ceramică, a lucrat decoruri şi costume pentru 
spectacole (în special pentru baletele ruse” ale lui Diaghilev), a 
ilustrat numeroşi şi diverşi scriitori (Ovidiu, Petroniu, Rabelais, 
Wilde, Gide, Saint-Exupâry, La Fontaine, Apollinaire ş.a.). 


Bibliografie: Andre Derain, Lettre ă Vlaminck, Paris, 1955; P. 
Cabanne, Andre Derain, Paris, 1990; S. Lee, Derain, Londra, 
1991; M. Hoog (ed.), Un certain Derain, catalog, Musée de 
POrangerie, Paris, 1991; M. Kellermann (ed.), Andre Derain. 
Catalog de l'oeuvre peint 1895-1934, 2 vol., Paris, 1992-1996; S. 
Page (ed.), Andre Derain — Retrospective, catalog, Musée d'Art 
Moderne de la Ville de Paris, Paris, 1994. 


Derkovits, Gyula (n. Szombathely, 1894 — m. Budapesta, 1934). 
Pictor maghiar. Studiază la Şcoala lui Kernstok Kâroly (1918). 


Între anii 1923 şi 1926 lucrează la Viena. I se decernează, 
postum, în 1948, Premiul Kossuth. Primele lucrări, apropiate de 
principiile cubismului”, vădesc admiraţia sa pentru Cézanne“. 
Artistul crede într-o artă angajată în problematica socială, în 
posibilitatea creatorului de a interveni în evoluţia 
evenimentelor. Realizează opere puse în slujba idealurilor 
umaniste (Plângerea morţilor, 1924; Refugiaţi, 1926; Călăreţi, 
1924). Odată clarificat mesajul, se produce şi o nuanţare a 
mijloacelor plastice, care îi atestă tot mai mult originalitatea 
vocației (Pentru pâine, 1930; Mâncătorii de struguri, 1930; Pe 
lângă calea ferată, 1931; Constructorii de poduri, 1932; Mania, 
1934; Pod iarna, 1934). 


Bibliografie: O.G. Pogany, Derkovits, Budapesta, 1961; Körner 
Eva, Derkovits Gyula, Budapesta, 1972. 


De Smet, Gustave (n. Gand, 1877 - m. Deurle, 1943). Pictor 
belgian. După ce studiază la Academia de Arte Frumoase din 
Gand, în 1901 se stabileşte pentru câţiva ani la Laethem-Saint- 
Martin, unde cu timpul se formează un focar al 
expresionismului" belgian. Se află printre membrii fondatori ai 
grupărilor Selection - de orientare expresionistă — Les Neuf, 
L'Art contemporaine, L'Art vivant, Compagnons de 1’Art. Ca şi 
alţi pictori belgieni — Permeke“, Frits van den Berghe —, Smet îşi 
îndreaptă atenția spre aspecte dintre cele mai obişnuite. Printre 
personajele pe care le pictează remarcăm îndeosebi pescari, 
tărani, hangii etc. În opera lui, caracteristică pentru o 
importantă direcție a expresionismului flamand, fuzionează 
gustul pentru forma clară, nefragmentată de tuşe agitate şi 
înclinația spre o anumită intensitate a atmosferei tabloului. 


Tensiunea reală a compozițiilor nu vine însă, cum este cazul 
multor expresionişti nordici, din violenţa contrastelor şi 
dramatismul gestului, ci dintr-un izvor lăuntric alimentat de o 
imaginaţie bogată, cu simboluri ce păreau uitate în străvechi 
tradiţii figurative. Întunericul din pânzele sale este colorat, 
întrerupt de lumini neaşteptate, din unghiuri diferite, amintind 
subtila construcţie regizorală şi scenografică a unui Pieter 
Bruegel cel Bătrân. 


Bibliografie: P.G. van Hecke, Gustave de Smet: sa vie et son 
ceuvre, Bruxelles, Paris, 1945. 


Despiau, Charles (n. Mont-de-Marsan, 1874 - m. Paris, 1946). 
Sculptor francez. Studiază la Şcoala de Arte Decorative şi la 
Şcoala de Arte Frumoase din Paris. În 1903 lucrează în atelierul 
lui Rodin”, pentru care avea o mare admiraţie. Părăseşte însă 
atelierul maestrului, încercând să-şi împlinească vocaţia pentru 
sculptura clasică greco-romană. Lucrările sale — reprezentări 
mitologice sau portrete ale unor oameni pe care i-a cunoscut — 
vădesc o eleganţă a formelor, o fineţe a modelajului, o 
capacitate de interiorizare care îl fac să se distingă de 
orientarea impresionistă” a lui Rodin sau de vitalismul robust al 
lui Maillol”. Pline de forţă şi purtând în permanenţă un ideal al 
valorii umane sunt, între altele, lucrările: Atlet în repaus, 1923; 
Eva, 1925; Line Aman-Jean, 1925; Maria Lani, 1929; Prinţesa 
Murat, 1934; Apollo, 1936-1946. Artistul s-a făcut cunoscut şi 
prin lucrări de grafică, între care ilustrațiile la Les Fleurs du mal 
de Baudelaire. 


Bibliografie: Waldemar George, Despiau, New York, 1959. 


De Stijl (Stilul). Revistă şi grupare artistică apărute în Olanda în 
1917, cu scopul de a promova o creaţie bazată pe legile 
fundamentale ale culorii şi spaţiului, pe principii raţionale, 
opuse emoţiei ca element impur, ca expresie a individualităţii. 
În octombrie 1917, la Leiden apare primul număr al revistei De 
Stijl, editată de Van Doesburg , cu participarea lui Mondrian“. În 
timp ce Van Doesburg rămâne animatorul revistei şi al grupului 
(va întreprinde în acest sens turnee de popularizare prin 
Europa), Mondrian este principalul teoretician al noii orientări. 
Încă din primul număr al revistei începe să publice amplul său 
studiu „Despre noua plastică a picturii”, reluat în 1920 la Paris, 
în L'Effort Moderne, sub titlul „Neoplasticismul: principiu 
general al echivalenţei plastice”. În jurul lui Van Doesburg şi 
Mondrian se grupează pictorii olandezi Van der Leck, 
Vantongerloo”, italianul Severin! pictorul maghiar Vilmos 
Huszár, arhitecţii Rietveldř, Robert vant Hoff, Jan Wils, J.J.P. 
Oud, poetul Antony Kok, cineastul şi pictorul Hans Richter”, 
numeroşi artişti interesaţi de căutările abstracţionismului 
geometric. Principiile enunțate şi susţinute prin opere de 
Mondrian şi Van Doesburg urmăresc crearea unei noi 
plasticităţi  (neoplasticism), bazată pe structuri logice. 
Elementele de bază sunt linia dreaptă - dispusă orizontal sau 
vertical — şi unghiurile drepte. Purismul acestei orientări face să 
dispară curbele şi contracurbele, spiralele, „tuşele emoţionale”, 
accidentele formei provocate de amprenta participării afective. 
Înainte ca Şcoala Bauhaus" să-şi fi început activitatea îndreptată 
spre un maxim funcţionalism (vezi International Style), artiştii 
de la De Stijl cultivă cu entuziasm principiile raţionaliste — de 
expresie geometrică — văzând în aceasta o soluţie de a 
contracara „barocul modern” rezultat din excesiva afirmare a 


subiectivităţii creatorului. Într-un motto la „Prefaţa II» din 
revista De Stijl se spune: „Scopul naturii este omul, scopul 
omului este stilul”. Acest stil nu poate fi decât unul al umanului 
în general, care în imagine apelează la schemele geometrice şi 
la culorile pure degajate de valorile simbolice atribuite lor de-a 
lungul timpului, în diferite culturi. „Când creatorii de artă 
plastică”, se scrie în aceeaşi prefaţă, „vor fi înţeles că trebuie să 
vorbească un limbaj universal, nu se vor mai crampona de 
propria lor individualitate”. Iată, în formularea lui Mondrian, 
principiile de bază ale neoplasticismului: „1. Mijlocul plastic 
trebuie să fie planul sau prisma dreptunghiulară de culoare 
primară (roşu, albastru şi galben) şi de nonculoare (alb, negru 
şi gri). În arhitectură, spaţiul gol reprezintă nonculoarea. 
Materia poate să reprezinte culoarea. 2. Este necesară 
echivalenţa mijloacelor plastice. De dimensiuni şi culori 
diferite, ele vor avea însă aceeaşi valoare. În general, echilibrul 
se bazează pe o mare suprafaţă de nonculoare sau de spaţiu gol 
şi o suprafaţă mai mică de culoare sau de materie. 3. Dualitatea 
opoziţiei într-un mijloc plastic este reclamată şi de compoziţie. 
4. Echilibrul constant este obţinut prin intermediul raportului 
de opoziţie şi exprimat de linia dreaptă (limită a mijlocului 
plastic) în opoziţia sa fundamentală (dreptunghiulară). 5. 
Echilibrul care neutralizează şi anulează mijloacele plastice 
este realizat prin intermediul raporturilor de proporţie ale 
acestora, care generează ritmul viu. 6. Se va exclude orice 
simetrie”. Teoreticianul neoplasticismului va rămâne întreaga 
viaţă credincios acestor principii, iar în 1925, când Van 
Doesburg foloseşte diagonala în pictură şi Vantongerloo linia 
curbă în sculptură, Mondrian, considerând atitudinea colegilor 
săi o revenire la formele arbitrare ale individualismului, se 


rupe de grupul De Stijl, apropiindu-se de Bauhaus”, unde îi 
apare studiul Noua reprezentare. În acelaşi an, Van Doesburg 
scrie Manifestul elementarismului, în care îşi defineşte poziţia în 
raport cu neoplasticismul lui Mondrian. Continuând în esenţă 
programul grupului De Stijl, Van Doesburg, Arp” şi Sophie 
Taeuber-Arp” concep decoraţiile interioare la cabaretul Aubette 
din Strasbourg (1928). Van Doesburg realizează în acelaşi spirit 
planurile casei sale de la Meudon (1929). Alte opere 
arhitectonice care exprimă estetica grupului sunt: casa Ter 
Heide din Utrecht, construită de vant Hoff (1917); vila 
Schröder, construită în acelaşi oraş de Rietveld (1924); 
cafeneaua De Umie, construită de Oud la Rotterdam (1925). 
Textele programatice ale revistei De Stijl au apărut astfel: 
„Prefaţa întâi”, iunie 1917; „Prefaţa a doua”, octombrie 1919; 
„Primul manifest”, 1918; „Al doilea manifest”, 1920; „Al treilea 
manifest”, 1921. Revista încetează să apară în 1928. În 1932, la 
un an de la moartea lui Van Doesburg, soţia artistului scoate un 
ultim număr al acestei reviste, consacrat memoriei celui care a 
fost iniţiatorul şi susținătorul revistei şi mişcării De Stijl. (Vezi 
fasciculul II, planşa 14) 


Bibliografie: Bruno Zevi, Poetica dell'architettura neoplastica, 
Milano, 1953; De Stijl 1917-1932, 3 vol., Amsterdam, 1968; A.H. 
Barr, De Stijl 1917-1928, MoMA, New York, 1952-1953; S. 
Lemoine, Mondrian et De Stijl, Paris, 1987; C.-P. Warncke, Das 
Ideal als Kunst. De Stijl 1917-1931, Köln, 1990. 


Detoni, Marijan (n. Križevci, 1905 - m. Zagreb, 1981). Pictor şi 
grafician croat. A studiat la Academia de Arte Frumoase din 
Zagreb (1924-1928), cu Ljubo Babic. Specializare cu Vladimir 


Becić (1928-1929), membru al grupului artistic Zemlja” 
(Pământul), cu care expune din 1931. În 1933-1934 se află la 
Paris. Profesor la Academia de Arte Frumoase din Zagreb (1945- 
1975). A participat la: Bienala de la New Delhi, 1953; „Xylon”, 
Zurich, 1953; Bienala de grafică, Ljubljana, 1957, 1959, 1961; 
„Grafică contemporană”, Chile, 1958. Atent la ceea ce se 
întâmplă în peisajul natural şi social, creează cicluri de pictură 
şi grafică destinate să acopere o anumită temă („Oameni pe 
Sena”, 1934; desene din timpul războiului etc.). De la caracterul 
documentar şi angajat, lucrările trec cu dezinvoltură spre 
zonele umorului şi grotescului. Spirit mobil şi înclinat spre 
gesturile avangardei, la sfârşitul anilor 1950 părăseşte 
mijloacele figurative, reluând experienţe de tinereţe, când într- 
o bună parte a creaţiei se exprima în limbaj abstract“. 


Bibliografie: Zdenko Rus, Marijan Detoni - retrospectiva 1927- 
1975, Zagreb, 1979. 


Deutscher Werkbund (Asociația Profesională Germană). 
Asociaţie profesională complexă, care şi-a propus 
îmbunătăţirea estetică a produselor industriale şi o nouă 
sinteză între arhitectură şi obiectele de artă decorativă şi 
aplicată. Asociaţia a fost înfiinţată în 1907 de arhitectul german 
Hermann Muthesius, consilier pentru arte şi meserii la 
Ministerul Industriei din Berlin, care cunoscuse între anii 1896 
şi 1903, când a fost ataşat la ambasada germană din Anglia, 
programul mişcării Arts and Craft, organizată de William 
Morris. La Deutscher Werkbund aderă arhitecţii Theodor 
Fischer, Richard Riemerschmid, Hans Poelzig, Peter Behrens”, 
Josef Hoffmann", Henry Van de Velde”, la care se adăugau 


reprezentanţi ai industriei şi comerţului. Asociaţia impune o 
nouă profesie, aceea de consilier pentru estetica produselor pe 
lângă marile întreprinderi industriale (cum a fost Peter Behrens 
pentru Allgemeine Elektrizităts-Gesellschaft). Marcând o dată 
de referinţă în evoluţia relaţiei dintre arhitectură şi design în 
Germania, expoziţia organizată în 1914 la Köln a impus o serie 
de lucrări realizate de Behrens (Pavilionul Deutscher 
Werkbund), Van de Velde (Teatrul, Gropius” şi Adolf Meyer 
(Uzina model), Hoffmann (Pavilionul austriac). După război se 
remarcă Expoziţia de habitat de la Weissenhof (Stuttgart), 1927, 
organizată de noul director al Asociaţiei — Mies van der Rohe”, 
expoziţie ce marchează o nouă concepţie asupra ansamblului şi 
subansamblurilor locuinţei. O prestigioasă prezenţă europeană 
înseamnă participarea la Expoziţia internaţională de la Paris 
din 1930, unde Deutscher Werkbund reprezintă Germania. 
Pavilionul german este construit de Gropius în colaborare cu 
Breuer, Moholy-Nagy şi Bayer. În 1933, naziştii închid 
Deutscher Werkbund, care îşi va relua activitatea abia în anul 
1947. 


Bibliografie: Joan Campbell, The German Werkbund. The Politics 
of Reform in the Applied Arts, Princeton, 1978; Lucius 
Burckhardt (ed.), Der Werkbund, Stuttgart, 1978; Die Deutsche 
Werkbund, catalog, Kölnischer Kunstverein, Köln, 1984. 


Devětsil. Mişcare artistică de avangardă din Cehia anilor 1920. 
Încă din 1918, expoziția „Tvrdoglavih” anunţa interes pentru 
resursele constructivismuluiř, căruia Karel Teige, teoreticianul 
noii orientări, îi găseşte dimensiuni poetice. La accepţiile 
cunoscute ale curentului, în care esenţială rămâne construcţia, 


artiştii cehi adaugă înţelegerea purismului, aşa cum îl aplica 
gruparea olandeză De Stijl. De-a lungul unui deceniu, ei 
dezvoltă o întreagă poetică, având la bază percepţia lucrurilor, 
în condiţiile afirmării concepţiilor spiritului constructiv. Toate 
domeniile imaginii artistice intră sub incidenţa noii mişcări, de 
la pictură, sculptură şi grafică la teritoriul construcţiei, al cărţii, 
tot ce este elaborat cu intenţia de a angaja privitorul. Multe 
texte apar în publicaţii ca Devětsil — Revolucionarni zbornik, 
Disk, Zivot, Fronta, ReD etc. La manifestările cu un program atât 
de larg participă artişti ca Teige, Josef Sima, Toyen, Adolf 
Hoffmeister, Muzika”, Jiří Jelinek, Zdeněk Pesânek, arhitecţi ca 
Jaroslav Fragner, Bedřich Feuerstein, Vit Obrtel, Jaromír 
Krejcar, fotografi, tipografi etc. 


Dewasne, Jean (n. Lille, 1921 - m. Paris, 1999). Pictor şi artist 
decorator francez. După studii de muzică şi arhitectură, 
urmează Şcoala de Arte Frumoase din Paris. La sfârşitul celui 
de-al doilea război mondial se alătură artiştilor care se 
interesau de arta abstractă. Împreună cu Arp, Sonia 
Delaunay” ş.a. participă la organizarea unei manifestări 
dedicate promovării artei abstracte în Franţa - Salon des 
Realites Nouvelles. Începând din 1950 desfăşoară o bogată 
activitate de „propagandă” în acest sens: creează un Atelier de 
artă abstractă, susţine conferinţe în SUA şi Europa, scrie studiul 
Tehnologia picturii etc. În anul 1968 expune în pavilionul 
francez, la Bienala de la Veneţia. Realizează picturi murale la 
Palatul de gheaţă din Grenoble, Facultatea de Litere din Nantes, 
Clădirea Bolivar (Venezuela), Metroul din Hanovra etc. Semnele 
şi petele de culoare ce compun imaginile sale sunt rodul 
împăcării a două tensiuni divergente: pe de o parte, energiile 


libere ale gestului, pe de altă parte, efortul de ordonare, 
controlul lucid al întregului material al reprezentării. Rezultă 
desfăşurări decorative ample, având la bază o subtilă 
orchestrație a efectelor optice (vezi Op-art). Pereţii clădirilor, 
spaţiile în care îşi plasează lucrările dobândesc în acest fel o 
personalitate pe care nu le-o pot asigura materialele de 
construcţie cu textură şi colorit monotone. Uneori, ca răspuns la 
presiunile artefactelor industriale, concepe „antisculpturi” — 
caroserii de maşini pe care le pictează, jucându-se cu relaţia 
dintre volumele materiale şi suprafeţele pictate. Opera de artă 
este condiţionată de proprietăţi ale materialului, pe care le 
poate folosi în avantajul său. Prin anexarea expresiilor materiei 
în care este exprimată, „opera”, scrie artistul, „spune mai mult 
decât cel care a creat-o”. 


Bibliografie: Pierre Descargues, Jean Dewasne, Paris, 1952; Jean 
Dewasne, catalog, Musée de Grenoble, 1970. 


Dican, Gheorghe (n. Cernişoara, Vâlcea, 1960). Pictor român. A 
studiat la Facultatea de Arte şi Design din Timişoara, unde şi-a 
susținut şi doctoratul în arte vizuale (2013). Membru al 
Fundaţiei HAR (Habitat şi Artă în România). Iniţiator şi 
organizator, împreună cu Alexandru Nancu şi Luiza Barcan, al 
expoziţiei naţionale „Arta în drum spre muzeu” (1999). 
Expoziţii personale: Galeria de Artă din Râmnicu Vâlcea, din 
1990; Galeria Cozia, Hamme, Belgia, 2004, 2010; Muzeul de Artă, 
Craiova, 2008; Muzeul de Artă, Constanţa, 2009; Muzeul de Artă, 
Râmnicu Vâlcea, 2010; Galeria Arcades, Antibes, Franţa, 2010; 
Expoziţia Parlamentului Belgiei, Bruxelles, 2010; Muzeul de 
Artă, Bacău, 2011; Galeria Simeza, Bucureşti, 2012. Expoziţii de 
grup: Galeria L'Europe des Beaux Aris; Galeria Du Port, 


Marsilia, 1994; Centrul Internaţional de Expoziţii Shanghai, 
1999; Sparkasse Straubing-Bogen, Straubing, Germania, 2000; 
Palatul Arhiepiscopal, Kroměříž, Cehia, 2005; Galeria Aripa, 
Torino, 2012; Cavalenco Gallery, Geldrop, Olanda, 2012; „Opera 
Prima”, Muzeul Sticlei, Albenga, Italia, 2014. Compozițiile sale 
păstrează amintirea peisajului (din care mai rămâne dispoziţia 
generală a materialului vizual, cu indicarea cerului, a 
orizontului şi a maselor pământului), dar efortul actual al 
pictorului este îndreptat nu spre descrierea spectacolului 
naturii, ci spre captarea şi organizarea impulsurilor cromatice. 
În consecinţă, lumina cu care operează în tablouri nu este 
dependentă de fluxul cosmic, ci preia regimul interior. 
Materialitatea culorilor, care pare asigurată de legătura cu 
concretul, ţine tot de spaţiul lăuntric, de imperativul revelării 
unor profunde tensiuni. Aceste continue descărcări vitale 
domină câmpul expresiei, afectând zonele de margine ale 
suprafeţelor de culoare, care altfel îşi menţin puritatea şi 
amploarea. Existenţa unui potenţial energetic care cere să fie 
exprimat interzice cristalizarea oricăror valori geometrice, 
formele ascultând de principiul manifestării lirice. (Vezi 
fasciculul III, planşa 39) 


Bibliografie: Gheorghe Dican, album, Bucureşti, 2010. 


Diebenkorn, Richard (n. Portland, 1922 - m. Berkeley, 1993). 
Pictor american. A studiat la Stanford University şi Berkeley 
University (1940-1943). Debutează sub influenţa picturii colour- 
field” practicate de Rothko”, De Kooning şi Motherwell. 
Descoperirea lui Matisse” îl conduce la sfârşitul anilor 1950 şi 
începutul anilor 1960 spre experienţe figurative. Odată cu ciclul 


„Ocean Park”, inaugurat în 1967, se produce o foarte sensibilă 
împletire între câmpurile de culoare, spontane şi vii, şi aceste 
aluzii figurative ce evocă ambianța naturală. Câmpul 
compoziţiei este pe alocuri ordonat de structuri rectangulare, 
discrete, dar cu reale capacităţi de sugestie, lăsându-se atins de 
o materie colorată activă, transparentă, discontinuă, aşternută 
în ritmul unor izbucniri vitaliste. Peisajul de care pictorul se 
simte atras irezistibil nu este descris cu o voinţă documentară, 
ci este doar evocat, ca o realitate primordială, ca punct de 
plecare al unui discurs pictural, în acelaşi timp senzual şi 
conceptual”. 


Bibliografie: G. Nordland, Richard Diebenkorn, New York, 1987; J. 
Flam, Richard Diebenkorn: Ocean Park, New York, 1992; J. 
Livingstone (ed.), The Art of Richard Diebenkorn, catalog, 
Whitney Museum of American Art, New York, 1997. 


Diehl, Hans-Jürgen (n. Hanau, 1940). Pictor german. Studiază la 
Academia de Artă din München (1959-1962) cu Karl Kasper, 
Şcoala de Arte Frumoase din Paris (1962-1963) cu Raymond 
Legueult, Academia de Artă din Berlin (1963-1966) cu Hann 
Trier. Profesor invitat la Academia de Artă din Berlin (din 
1973). Participă la expoziţiile: „Noul Realism”, Berlin, 1967; 
„Realiştii berlinezi”, Karlsruhe, 1970; Bienala de la Paris, 1971; 
„Prisma 72”, Bonn, 1972. Distincţii: Premiul Karl Hofer, Berlin 
(1966). Dornic să facă o pictură cu trimitere directă la un 
complex mediu existenţial, artistul apelează la modalităţi 
figurative care îl apropie de hiperrealism . Fiinţele şi obiectele 
sunt pictate în concreteţea lor vizuală, dar imaginea nu se 
opreşte la acest nivel, ci operează în planuri mai adânci. Prin 


lumină şi culoare, prin jocul cu perspectiva se obţine o 
atmosferă de un tip special, în care se spun mai multe lucruri 
decât prin stricta reprezentare iluzionistă a realităţii. În această 
atmosferă calmă şi aparent statică se insinuează o tensiune 
bine controlată care poartă însă germenii unei posibile explozii. 


Diehl, Helmut (n. Berlin, 1932). Pictor şi grafician german. După 
studii la Şcoala Superioară de Arte Plastice din Berlin (1950- 
1956), activează câţiva ani ca asistent al profesorului Hans 
Richter”, la Academia Germană de Artă (1961-1963). În desene şi 
gravuri se dovedeşte un subtil comentator al psihologiei umane. 
Linia fină, acidă, trasată continuu sau în haşurări ce creează 
efecte de umbră şi lumină, este pusă în serviciul unei 
pătrunzătoare observaţii. Portretele sale amintesc exactitatea 
fascinantă a desenatorilor germani din Evul Mediu. În pictură 
renunţă, de regulă, la accentele grafice pentru a construi, cu 
ajutorul culorii, peisaje cu o atmosferă plină de tensiune. 
Înfruntarea dintre tonurile calde şi reci duce la o stare lirică 
gravă, de tip romantic, care aşază dincolo de aparenţe semnele 
neliniştii şi visării. 


Dietman, Erik (n. Jönköping, 1937 - m. Paris, 2002). Artist 
suedez. După o iniţiere în orfevrărie, îl cunoaşte pe artistul 
suedez Fahlström şi se pregăteşte să intre la o academie de artă 
din Stockholm sau Copenhaga. Rigoarea academică îl face să 
renunţe la cursuri. Din 1959 se stabileşte la Paris, unde se 
apropie de artişti ca Filliou” şi Spoerri“. Deşi nu aderă în mod 
formal la grupările Nouveau Réalisme* şi Fluxus”, colaborează 
cu unii dintre membrii acestora. Influențat de lecturile din 


Joyce şi Desnos, realizează primele picturi legat la ochi, 
subliniind astfel caracterul improvizat şi aleatoriu al creaţiei 
plastice. Concepe, uneori împreună cu grupe de copii, 
monumente formate din asamblaje (vezi Colaj) efemere (Arc de 
Triumf pentru bătălia din Louisiana). În 1978, o retrospectivă 
Dietman este itinerată prin Europa: Moderna Museet, 
Stockholm; Kunsthalle Malmö; Nordiska  Konstcentrum, 
Sveaborg, Helsinki, Stedelijk Museum, Amsterdam; Musée St- 
Pierre, Lyon. Spirit neliniştit, ironic, înclinat spre negaţie, el îşi 
consideră creaţiile depart. Deşi este atras de derizoriu şi efemer, 
de multe ori apelează la materiale ca bronzul sau piatra pentru 
a asigura durata creaţiilor sale. 


Bibliografie: Bernard Lamarche-Vadel, Erik Dietman, Paris, 
1990; Geraldine Selin, Erik Dietman: la naissance d'une ovre: 
1959-1976, Grenoble, 2004. 


Dimitrijević, Braco (Slobodan) (n. Sarajevo, 1948). Artist din 
Bosnia şi Herţegovina. A studiat la Academia de Arte Frumoase 
din Zagreb (1968-1971). Studii postuniversitare la St. Mars 
School of Art din Londra (1971-1972). În 1976-1977 se află la 
Berlin cu o bursă DAAD. Participă la: Bienala Tineretului, Paris, 
1971; Documenta din Kassel, 1972, 1977; Bienala de la Veneţia, 
1976; „Records as Artwork”, Chicago, 1978; Bienala de la Sidney, 
1979; „British Art 1940-1980”, Londra, 1980. Distincţii: Major 
Award, Marea Britanie, 1978; Prix Jean Dominique Ingres, 
Franţa, 1979. Prin acţiuni şi participare directă, artistul se 
înscrie în dezbaterea privind rolul şi poziţia artistului şi a 
operei sale în societate. Preluând în mod personal unele idei 
lansate de mişcări ca happening” şi body-art, iese în stradă 
pentru a consacra, odată cu expunerea publică a fiinţei sale, 


fotografii, nume şi concepte ce trebuie să-şi găsească locul în 
ambianța urbană. În seria „Triptychos Post Historicus” mesajul 
său este susţinut de instalaţii, în care elementele juxtapuse 
aparţin culturii, uzanţei sociale şi naturii. În acest context, el 
recurge la modalităţile aproprierii (vezi Appropriation), 
introducând repere artistice consacrate - lucrări din 
patrimoniul muzeelor -, acordând sens şi valoare gestului 
creator actual. (Vezi fasciculul II, planşa 40) 


Dine, Jim (n. Cincinnati, 1935). Artist american. Studiază la 
Universitatea din Cincinnati, Şcoala Muzeului din Boston, 
Universitatea din Ohio (1958). Se alătură unor artişti precum 
Cage” şi Kaprow, care experimentau noi modalităţi de 
expresie, propunând o serie de happenings“ la Rueben Gallery 
din New York (Car Crash, 1960). Lucrează o vreme (1958-1967) 
la New York, făcând primele sale gravuri în atelierul Tatyanei 
Grosman din Long Island. În 1967 pleacă la Londra şi lucrează 
la Petersburg Press. Autor de litografii, gravuri în aquatinta, 
serigrafii etc. Dine aparţine orientării pop-art, evoluând pe 
linia în care, cu un deceniu în urmă, se afirmaseră artişti ca 
Rauschenberg, Oldenburg”, Johns”. Opera lui figurativă 
cuprinde evocări ale oraşului natal, imagini ale unor obiecte 
din ambianța cotidiană, autoportrete etc., distingându-se prin 
precizia desenului, calitatea înregistrării elementelor din 
realitate şi atenţia dată imprimării gravurilor. Artistul a iniţiat 
şi o serie de intervenţii, aducând diferite repere culturale 
interactive în spaţiul public, pe care îl doreşte receptiv la 
efortul său creator. 


Bibliografie: CW. Glenn, Jim Dine: Drawings, New York, 1985; D. 
Shapiro et al., Jim Dine, Milano, 1988; J.E. Feinberg et al., Jim 
Dine, New York, 1995; M. Livingstone, Jim Dine. Alchemy of 
Image, New York, 1997. 


Distel, Herbert (n. Berna, 1942). Pictor şi sculptor elveţian. A 
studiat la Şcoala de Arte Decorative din Biel (1961-1963) şi la 
Şcoala de Arte Frumoase din Paris (1963-1964). Participă la 
diferite expoziţii cu „obiecte artistice” care vădesc influenţe din 
principalele orientări ale ultimelor decenii. Este astfel prezent 
la manifestări ca: „Pop-Art”, Berna, 1966; „Posibilităţile hârtiei”, 
Klangenfurt, 1967; „Drumuri şi experimente”, Zurich, 1968; 
„Ochiul public (Cinetism, Constructivism, Environments)”, 
Hamburg, 1968: „Intermedia”, Heidelberg, 1969; „Planuri şi 
proiecţii în artă”, Berna, 1969; „Multiples - prima decadă”, 
Philadelphia, 1971. Obține în 1969 Premiul Bienalei de la São 
Paulo. Raportarea la propunerile mai vechi sau mai noi ale 
artei moderne îl conduce spre „afişarea” şi „catalogarea” unor 
curente şi personalităţi, spre realizarea unei arhive ideale, cu 
rafturi şi sertare rânduite după o viziune critică conştiincios 
birocratică. Într-o lucrare ca Un muzeu pentru muzeu creează 
imaginea unui dulap ale cărui compartimente, delimitate rigid, 
sunt depozitarea experienţei artistice în veacul XX, redând în 
expresie plastică ceea ce ar trebui să ne comunice o abordare 
critică a creaţiei din această perioadă. 


Divizionism vezi Neoimpresionism 


Dix, Otto (n. Untermhaus, 1891 - m. Singen, 1969). Pictor 
german. Studiază la Şcoala de Arte şi Meserii din Dresda (1909- 
1914); Academia de Artă din Dresda (1919-1922) cu Max 
Feldbauer şi Otto Gussmann; Academia de Artă din Dusseldorf 
(1922-1925) cu Heinrich Nauen şi Wilhelm Herberholz. 
Împreună cu alţi artişti formează Gruppe 1919 din Dresda. 
Profesor la Academia de Artă din Dresda (1927-1933). Din cauza 
persecuțiilor este nevoit să se refugieze la Singen (1933), apoi la 
Hemmenhofen am Bodensee (1936). Operele sale au fost incluse 
în expoziţia „Artă degenerată” (1933). Este arestat şi dus la 
închisoare în Colmar, Franţa (1940-1946). În 1946 revine în 
atelierul său de la Hemmenhofen am Bodensee. Participă la 
expoziţiile: „Neue Sachlichkeit”, Mannheim, 1925; Bologna, 
1972; Innsbruck, 1972; Bienala de la Veneţia, 1930. Distincţii: 
Marea Cruce de Merit a Germaniei, 1959; Premiul Cornelius, 
Dusseldorf, 1959; Premiul Lichtwark, Hamburg, 1966; Premiul 
Martin Andersen Nexo, Dresda, 1966; Premiul Linder, 
Wuppertal, 1967; Premiul Hans Thoma al landului Baden- 
Wurttemberg, 1967; Premiul Rembrandt, Salzburg, 1968. 
Dramatica sa experienţă de viaţă îşi pune amprenta asupra 
viziunii picturale. Portretele de soldaţi din primul război 
mondial, compoziţiile inspirate de distrugerile cataclismului 
social sunt tratate în spirit expresionist”. Personajele (soldaţi 
anonimi, autoportretele în ipostază de ostaş, muncitori, scriitori 
etc.) sunt minate de forţe potrivnice care par să izvorască 
deopotrivă din exterior (mediul social) şi din interior (orizontul 
conştiinţei tulburate de unele atavisme, între care războiul pare 
cel mai limpede semn al iraţionalităţii). Formele sunt sever 
desenate, cu o anumită duritate, realismul pânzelor lui din 


ultimii ani fiind considerat de unii comentatori o expresie a noii 
obiectivităţi (vezi Neue Sachlichkeit). 


Bibliografie: Heinz Lüdecke, Otto Dix, Dresda, 1958; F. Löffler, 
Otto Dix. Leben und Werk, Dresda, 1977; Otto Dix. Zum 100. 
Geburstag 1891-1991, catalog, Galerie der Stadt National, 
Stuttgart/Neue Nationalgalerie, Berlin, 1991. 


Djafarov, Asaf (n. Baku, 1927). Pictor azer. A absolvit în 1957 
Institutul de Arte Plastice „VI. Surikov” din Moscova. Se 
preocupă în egală măsură de domenii diferite ale picturii, cum 
sunt portretul (Poetul Vahidin, 1969), scena de gen, peisajul. 
Oricare ar fi adresa unui tablou — decurgând firesc din mutarea 
accentului de la chipul omenesc la natură şi de la natură la 
chipul omenesc — pictorul aduce în prim-planul imaginii 
realităţile ţării sale, cu vechi tradiţii culturale şi cu un prezent 
bogat în evenimente artistice. El este un cronicar, prin 
mijloacele artei, al unor obiceiuri şi datini populare în care se 
păstrează o zestre spirituală originală. O scenă de întrecere 
sportivă rustică — de exemplu — se produce în cadrul natural, în 
care sunt introduse multe elemente etnografice (covoare, 
îmbrăcăminte etc.) ce compun o atmosferă plină de farmec, 
într-un colorit exuberant, cu contraste puternice. 


Dobrian, Vasile (n. Rod, Sibiu, 1912 — m. Bucureşti, 1999). Pictor 
român. A absolvit în 1934 Academia de Arte Frumoase din 
Bucureşti. Fondator, împreună cu Aurel Mărculescu, al 
Grupului Grafic (1939-1947). În anii 1949-1956 a fost profesor şi 
director al Institutului de Arte Plastice din Iaşi. Participă la: 
Bienala de la Veneţia, 1960 şi 1962; Bienala de la São Paulo, 


1963. Distins cu Premiul Pallady, 1936; Premiul Ministerului 
Artelor, 1943 şi 1946; membru de onoare al Academiei de Desen 
din Florenţa; membru al Academiei Tommaso Campanella din 
Roma. Desenele şi gravurile sale reprezintă un comentariu al 
ambianţei sociale, în care prezenţa sa ia uneori forma explicită 
a angajării pentru idealuri umaniste. În ultimele decenii, în 
paralel cu grafica militantă a întreprins unele experienţe în 
domeniul organizării plastice a imaginii. Compozițiile, în acest 
caz, sunt consecinţa juxtapunerii unor suprafeţe geometrice de 
culoare în structura cărora recunoaşte, ca principiu ordonator 
sau ca prim impuls al construcţiei, semnul abstract” al unei 
litere. Armonia pe care o obţine între culori se produce în 
condiţiile conservării mişcării pe care o presupun contrastele, 
adeseori violente, între tonalități. Artistul şi-a editat câteva 
albume de grafică (Domino, 1936; Patimi omeneşti, 1937; 
Instantanee din viața oraşului, 1938; Ciclul morţii, 1942; Drumul 
unei vieţi, 1946), fiind în acelaşi timp autorul unor volume de 
poezie. 


Bibliografie: N. Argintescu-Amza, Dobrian, Bucureşti, 1943; 
Elena Dan, Mariana Vida, Vasile Dobrian. Gravura în lemn în 
România, 1900-1950, Muzeul Naţional de Artă, Bucureşti, 1997. 


Dobson, Frank (n. Londra, 1886 - m. Londra, 1963). Sculptor 
englez. A studiat la Şcoala de Artă Leyton (1900-1902), după 
care se iniţiază în sculptura decorativă, în atelierul lui William 
Raynolds-Stephens. Debutează în 1914 la Londra cu o expoziţie 
de pictură. Împreună cu Lewis”, organizează în 1920 Grupul X. 
Din 1922 face parte din London Group, unde este ales 
preşedinte, între 1924 şi 1928. Până în 1953 a fost profesor de 


sculptură la Colegiul Regal de Artă din Londra. Primele sale 
opere vădesc gustul pentru geometrie şi stilizare. Treptat, sub 
influenţa lui Maillol“, redă sculpturilor sale plinătate şi vigoare, 
păstrând doar la suprafaţa volumului o claritate a construcţiei. 
În general rămâne credincios unei sculpturi în care figura 
umană este reprezentată în întreaga sa demnitate (Osbert 
Sitwell, PS. Lawrence etc.). 


Bibliografie: Jason Neville, Lisa  Thomson-Pharoah, The 
Sculpture of Frank Dobson, Londra, 1994. 


Doesburg, Theo van (n. Utrecht, 1883 - m. Davos, 1931). Pictor 
olandez. Începe ca scriitor, publicând poezii, piese de teatru, 
pentru ca apoi să fie atras de problemele integrării picturii şi 
arhitecturii (1913). Articolul entuziast despre Mondrian” îi 
apropie pe cei doi artişti (1915). Van Doesburg fondează în 1917, 
la Leiden, revista De Stijl, fiind înconjurat de Mondrian, Van 
der Leekř, Vantongerloo”, Vilmos Huszár ş.a. Lansează de 
asemenea revista dadaistă” Mecano, la Leiden (1922-1923). 
Curând publică Manifestul elementarismului (1926). Realizează 
împreună cu Hans Arp şi Sophie Taeuber-Arp” decorurile 
interioare la restaurantul Aubette (astăzi distrus) din 
Strasbourg (1928). Face planurile casei sale de la Meudon în 
1929. În acelaşi an scoate unicul număr al revistei Art Concret. 
Se află printre cei care formează la Paris, în 1931, grupul 
Abstraction-Cr6ation”. Este prezentat la expoziţiile: „Section 
d'Or”, Haga şi Amsterdam, 1917; „Art Concret”, Stockholm, 
1930; „Konstruktivisten”, Basel, 1937; la toate manifestările 
consacrate mişcării De Stijl (Paris, 1923; Nancy, 1926; 
Amsterdam, 1951; New York, 1952; Dortmund, 1964). Teoria noii 


plasticităţi - neoplasticismul (vezi De Stijl) lui Mondrian — 
găseşte în Van Doesburg un susţinător pasionat. Principala 
dorinţă a noii orientări este să elimine incidentalul, 
imprevizibilul presupus de individualitate, în favoarea unor 
elemente plastice de largă generalitate — linia dreaptă, unghiul 
drept etc. Este o direcţie raţionalistă, ce va influenţa căutările 
funcționaliste (vezi International Style) ale secolului. Van 
Doesburg cutreieră oraşele Europei, popularizează ideile 
artiştilor de la De Stijl. La începutul anilor 1920 începe să 
folosească diagonalele şi planurile înclinate. Această abatere de 
la principiile lui Mondrian duce la ruptura dintre ei, Mondrian 
îndreptându-se spre Bauhaus" (1925). Van Doesburg tratează 
acum cu destulă libertate suprafeţele, anulând rigoarea 
excesivă a liniilor pentru un desen şi un colorit ce înregistrează 
ceva din amprenta sensibilităţii sale. Artistul îşi face vizibile 
concepţiile în decoraţii şi proiecte de arhitectură, în seriile de 
picturi „Compoziţie”, „Contracompoziţie”, ca şi în unele lucrări 
teoretice. 


Bibliografie: Theo van Doesburg, Classique, baroque, moderne, 
Paris, 1920; J.J. Sweeney, Theo van Doesburg, New York, 1947; 
Joost Baljeu, Theo van Doesburg, Londra, 1974. 


Dokoupil, Jiří Georg (n. Krnov, 1954). Pictor de origine cehă 
stabilit în Germania. Între 1976 şi 1979 a făcut studii de artă la 
Koln şi Frankfurt, la sfârşitul perioadei beneficiind de 
îndrumarea lui Haacke“, la Cooper Union din New York. Îşi 
împarte viaţa între Köln, New York şi Tenerife. Expoziţii de 
grup: „Doisprezece artişti din Germania”, Rotterdam, 1982; 
„Zeitgeist”, Martin Gropius Bau, Berlin, 1982; Documenta din 


Kassel, 1982; Bienala de la Veneţia, 1982; „Picturi moderne 
germane — Un bilanţ interimar”, Graz, 1983-1984; „Prospect 86”, 
Frankfurt, 1986. Pendulând între fascinația şi dezgustul pe care 
i le trezeşte, în mod egal, ambianța obiectuală, saturată de 
reclame, şi tensiunile culturale ale momentului, pictorul 
plonjează în această irealitate, cultivând ironia, satira, parodia. 
Consemnat fotografic, delirul imagistic al publicităţii moderne îl 
face să se joace cu clişee şi sloganuri, despărţindu-se în acelaşi 
timp de atitudinile artei pop, situată în acelaşi plan al 
referinţelor (seria „Picturi albastre despre dragoste”, 1982). De 
fapt, toată această peregrinare prin real (poartă mereu asupra 
lui o cameră, asemenea prietenului său Dahn”) îi satisface 
numai primul nivel al viziunii sale, pentru că, în final, ceea ce 
susţine procesul de elaborare a imaginii sunt resursele sale 
fabulative, mereu proaspete şi provocatoare. 


Bibliografie: Jiří Georg Dokoupil — Something strange and 
fantastic, catalog, Museum Moderner Kunst Stiftung Ludwig, 
Viena, 1997. 


Domínguez, Oscar (n. San Cristóbal de La Laguna, 1906 — m. 
Paris, 1957). Pictor spaniol din insulele Canare, stabilit în Franţa 
(1948). La 21 de ani vine la Paris pentru afacerile tatălui său 
(cultivator de banane) şi descoperă pictura, fiind atras de 
grupul suprarealist”, alături de care participă la expoziţia din 
1935, la Galeriile Quatre Chemins. Este influenţat, pe rând, de 
Dali”, De Chirico”, Picasso”. Culorile sale sunt vii, amintind 
lumina şi vegetaţia exuberantă ale locurilor copilăriei. Pictează 
reliefuri imaginare, de un exotism provocator. Între 1940 şi 
1943 motivele reprezentate suferă deformări până la 


monstruos. Corpurile umane îşi pierd proprietăţile, capetele, 
membrele dezvoltându-se arbitrar. În faţa unui tablou în care 
deformaţiile depăşesc limitele convențiilor din poetica 
suprarealistă, profesorul Alajouanine bănuieşte existența unei 
tumori cerebrale — diagnostic confirmat de consultul medical, 
pictorul fiind operat. Că era vorba despre o vocație 
suprarealistă, şi nu de un simplu accident maladiv ne-o 
dovedeşte continuarea seriilor mai vechi de imagini cu 
personaje amenințătoare şi amenințate, obsesia armelor, 
descoperirile pe care le face ca „arheolog al inconştientului” 
(Patrick Waldberg). Se sinucide în atelier la 31 decembrie 1957, 
în timp ce în oraş avea loc vernisajul expoziţiei sale. A ilustrat 
printre altele volumele Anthologie de Phumour noir de Andre 
Breton, Poesie et vente de Paul Éluard. 


Bibliografie: Eduardo Westerdahl, Oscar Dominguez, Barcelona, 
1968; G. Xuriguera, Oscar Dominguez, Paris, 1973. 


Dongen, Kees van (Cornelis Theodorus Maria van Dongen) (n. 
Delfshaven, 1877 - m. Monte Carlo, 1968). Pictor olandez. 
Studiază la Academia Regală de Arte Frumoase din Rotterdam 
(1894-1898) cu J. Striening şi J.G. Heyberg. Desenează în acelaşi 
timp scene populare, imagini din porturile vecine. Din 1899 se 
stabileşte la Paris, dar va călători mereu, în timpul vacantelor, 
în ţara natală. Se afirmă în viaţa agitată din cartierul 
Montmartre, debutând la Salonul Independenţilor în 1904 şi 
expunând în acelaşi an la Galeriile Vollard, prezentat de Felix 
Fénéon. În 1905, la Salonul de Toamnă expune în sala numită 
de Vauxcelles, cu acest prilej, „la cage aux fauves”, devenind 
unul dintre principalii reprezentanţi ai noii mişcări — fovismul . 
În 1908 este invitat să participe la expoziţia grupului Die 


Brucke” din Dresda şi expune în expoziţia de grup la Berthe 
Weill, Munchen, 1905-1910, stabilind practic o legătură între 
fovi şi mişcarea germană, două dintre contribuţiile cele mai 
proeminente la conturarea  expresionismului” european. 
Distincţii: Chevalier de la Legion d'Honneur, Paris, 1926; Ordre 
de la Couronne de Belgique, 1927; Commandeur de Ordre du 
Mérite Culturel, Monaco, 1967. Viaţa mondenă pe care o duce 
îşi pune amprenta asupra operei sale, artistul rămânând un 
permanent observator al caracterelor umane. O foarte diversă 
galerie de personaje — între care un loc aparte îl deţin portretele 
de femei — e realizată cu verva sa cunoscută, evidentă în colorit, 
în felul cum construieşte formele, în desen. Această vervă este 
susținută de propriul temperament şi de experienţa fovismului, 
căruia, în linii mari, îi rămâne credincios de-a lungul întregii 
cariere. A fost preocupat cu ilustraţia de gazetă (sursa de 
existenţă în primii ani parizieni) sau de carte (Voltaire, Kipling, 
Anatole France ş.a.), în care-şi valorifică deosebitele calităţi de 
desenator. 


Bibliografie: William E. Steadman, Denys Sutton, Cornelis 
Theodorus Marie van Dongen 1877-1968, Tucson, 1971; Van 
Dongen, catalog, Musée d'Art Modeme de la Ville de Paris, 1990. 


Dove, Arthur Garfield (n. Canandaigua, 1880 - m. Huntington, 
1946). Pictor american. După studii în drept la Colegiul Hobart 
şi cursuri de artă la Universitatea Cornell (1903), locuieşte în 
Franţa (până în 1909). Este atras de pictura lui Cézanne*, apoi 
de cea a lui Kandinsky” şi Klee". La revenirea în SUA se alătură 
grupului lui Stieglitz, expunând la 291 Gallery şi la Armory 
Show”, după care îşi găseşte un drum propriu, ilustrat de 


imaginile naturii în care îi plăcea să se retragă. A trăit toată 
viaţa ca agricultor, locuind la fermă şi pictând în orele libere, la 
Long Island Sound. Locul lucrărilor ce amintesc de 
expresionism” (Natură simbolizată, 1914; Muzica sentimentală, 
1917) şi de montajul suprarealist” al unor elemente concrete 
(Portretul lui Ralph Dusenberry, 1924) este luat de peisaje lirice, 
unde ceea ce contează este impresia trezită de un lucru, şi nu 
aspectul său ca atare (Briza bună, 1931; Răsăritul lunii nebune, 
1937; Amiază, 1944). Artistul tratează foarte liber suprafeţele, 
formele fiind antrenate de tensiuni interioare aflate în legătură 
cu starea de spirit dintr-un anumit moment. În priveliştile sale 
nocturne, cu spaţii vaste, lumina lunii sau cea izvorând de la o 
clădire instaurează o atmosferă fantastică. 


Bibliografie: Arthur G. Dove, catalog, San Francisco Museum of 
Art, 1974; AL Morgan, Arthur Dove: Life and Work, Catalogue 
Raisonn6, Newark, N], 1984; D Balken et al. (ed.), Arthur Dove. A 
Retrospective, catalog, Cambridge, Mass., 1997. 


Drăgoescu, Şerbana (n. Craiova, 1943 - m. Bucureşti, 2013). 
Artist decorator român. A absolvit Institutului de Arte Plastice 
„N. Grigorescu” din Bucureşti (1963-1969). Operele sale au fost 
prezentate la: Bienala de tapiserie de la Lausanne, 1977; 
Bienala de miniaturi textile de la Londra, 1978; Cvadrienala de 
arte decorative de la Erfurt, 1978; Cvadrienala de arte 
decorative de la Łódź, 1978. Distinsă cu: Diploma de onoare la 
Cvadrienala de la Erfurt, 1978; Premiul pentru arte decorative 
al Uniunii Artiştilor Plastici din România, 1979; Premiul 
Saloanele Moldovei, 2006. Exploatează valorile materialului 
textil atât în sensul tradiţional al desfăşurării unor suprafeţe- 


covor ce modifică identitatea unui perete, cât şi, mai ales, al 
înţelegerii elementului textil ca mijloc de construcţie 
tridimensională care, mai mult decât a locui un spaţiu, creează 
un spaţiu. Structurile textile se dezvăluie firesc, puse parcă în 
mişcare de energiile devenirii naturale a firului de lână şi a 
fibrei vegetale. Într-o astfel de situaţie, compoziţiile textile sunt 
supuse unei optimizări, unei reduceri de masă, ceea ce asigură 
supleţea arcurilor şi transparenţa volumelor. În momentul 
când aceste probleme „arhitectonice” sunt rezolvate, artista 
începe să pună în lumină calităţile cromatice ale materialelor, 
desăvârşind forţa de acţiune a lucrărilor sale în ambianţă. (Vezi 
fasciculul II, planşa 27) 


Drăguțescu, Eugen (n. Iaşi, 1914 - m. Roma, 1993). Pictor şi 
grafician român stabilit în Italia. Frecventează Academia de 
Arte Frumoase din Bucureşti (1932-1938). În 1939, câştigând 
concursul pentru Premiul Romei, pleacă în Italia, unde studiază 
la Accademia di Romania. Lucrează câţiva ani (1946-1949) în 
Olanda, locuind apoi la Assisi şi (din 1959) la Roma. Distins cu: 
Premiul Expoziţiei internaţionale de la Messina, 1953; Medalia 
de aur a oraşului Paris, 1954; Premiul Fundaţiei Ford, 1954 etc. 
Este autorul unui mare număr de desene, destinate să 
însoţească lucrările unor scriitori clasici şi contemporani (un 
volum cu opere semnate de scriitori români, Bucureşti, 1937; 
opera lui Shakespeare, Utrecht, 1949; albumul Rome sweet 
Rome, Londra, 1955; unele ediţii din Enciclopedia Dantesca, 
artistul lucrând mai mulţi ani la Istituto del/'Enciclopedia 
Italiana etc.). În lucrările de şevalet, create cu mijloace 
cromatice sau grafice, artistul se prezintă ca un subtil şi plin de 
savoare comentator al realităţii. Din impactul cu universul unor 


scriitori, din cunoaşterea realului prin experienţă directă, 
artistul îşi construieşte un sistem de reprezentare în care 
funcţia principală o deţine desenul, atât prin expresivitatea 
ductului, cât şi prin organizarea liniilor şi accentelor grafice în 
ansambluri semnificative. Câteodată, desenele sale părăsesc 
orice referinţă la aspectele lumii vizibile, evoluând spre o 
formulă abstractă” sau suprarealistă”, ceea ce subliniază rolul 
pur al liniei de a susţine, singură, o încărcătură emoţională şi 
spirituală. Când apare, elementul cromatic se distinge prin 
armonie şi preţiozitate. 


Bibliografie: Dan Bogdan, Eugen Drăguțescu (1914-1993), 
Bucureşti, 2006. 


Drinceanu, Gabriela (n. Iaşi, 1968). Sculptor român. A absolvit 
Academia de Artă „George Enescu”, clasa Vasile Condurache şi 
Dan Covătaru' (1986-1992) şi Şcoala de Artă Monumentală a 
Patriarhiei Române, clasa Alexandru Conţ (1989-1995). Face 
parte din Grup 3 (împreună cu Felix Aftene şi Zamfira Bîrzu”. 
Pune alături de Sabin Drinceanu bazele Fundaţiei AXart, care 
realizează simpozionul „Artă şi sacralitate”, Iaşi, şi proiectul 
„Salvarea unei case de lemn tradiţionale maramureşeană şi 
transformarea ei în Centru Cultural”, în Dragomirești, 
Maramureş. Expoziţii personale (selecţie): „Oameni Stări”, 
Galeria Cupola, Iaşi, 1999; „Die Kunst - der weg zu Gott”, 
Kreuzkirche, Wolfsburg, 2003; „Transferuri înscenate”, Galeria 
Artis, Bucureşti, 2008; „Ochi-Mână-Aripă-Simbol-OM”, Galeria 
Fundaţiei Germân Sânchez Ruiperez, Salamanca, 2009; „Îngerul 
şi Timpul”, Căminul Artei, Bucureşti, 2010; „Sculptura”, Galeria 
Cuhnia, Palatele Brâncoveneşti, Mogoşoaia, Bucureşti, 2010; 


„Între cer şi pământ”, Muzeul Brukenthal, Sibiu, 2011; 
„Sculptura şi grafica”, Galeria de artă „Grand Hotel Traian”, laşi, 
2011; „Corpuri”, Galeria Dana, Iaşi, 2013; „Zburători”, Tiny 
Griffon Gallery Nurnberg, Germania, 2014. Expoziţii de grup: 
„Lemn şi Lână”, Ruse, Bulgaria, 1995; „Art Decouverte”, Poitiers, 
Franţa, 1996; „The Spring Annual”, Veneţia, 1999; „The 27th 
Internationl Female Artist's Art Annual - Art Addiction”, 
Stockholm, 2001; „Ihe Danube streaming show”, Museums 
Quartier, Viena, 2004; „Comunicare”, Centrul Expoziţional 
Brâncuşi, Chişinău, 2006; Arad Biennial, Meeting Point, Arad, 
Pecs, Ungaria, Plzeň, Cehia, Osijek, Croaţia, Pohlam, Austria, 
2007, 2009. Distincţii: Premiul „The Most Inovative Artist” şi 
Diploma de excelenţă acordate de „Art Addiction”, Suedia, 2001; 
Premiul Mihail Grecu, Saloanele Moldovei, Bacău-Chişinău, 
2005; Premiul naţional al Uniunii Artiştilor Plastici din 
România, 2007. În sculptura Gabrielei Drinceanu apar în mod 
constant „figuri” şi „stări” — ceea ce vrea să însemne că artista 
crede în posibilităţile sculpturii de a pune în circulaţie un 
număr infinit de construcții figurative.  „Scenariile” 
ansamblurilor sale figurative pornesc de la cosmosul folcloric, 
traversat de motive intens narative, a căror desfăşurare 
anecdotică ia aspectul unei teatralităţi evidente, ceea ce 
primează în faţa altor mijloace de expresie. Astfel, sculptorul nu 
se interesează de conventiile ronde-bosse ale volumului, mai 
importante pentru modul său de a vedea lucrurile fiind 
urgentele care derivă din dorinţa de înscenare a povestirii. 
Planul în care îşi plasează materialul figurativ îi permite să 
aplice tot felul de procedee plastice adecvate structurii narative 
(montajele simbolice ale unor detalii, multiplicarea unor 
instantanee de tip futurist). Anumite părţi din compoziţie pot 


primi o încărcătură cromatică, „volumul” căpătând în acest fel o 
ţinută picturală, pe care artista şi-o asumă cu dezinvoltură. 
(Vezi fasciculul III, planşa 30) 


Bibliografie: Gabriela Drinceanu, Călătorii subiective, laşi, 2011; 
Gabriela Drinceanu, laşi, 2009; Gabriela şi Sabin Drinceanu, 
catalog, Palatele Brâncoveneşti, Mogoşoaia, Bucureşti, 2010. 


Dripping (picurare). Adept al unei picturi care se întemeiază pe 
acţiune (vezi Action painting), şi nu pe reprezentare, Jackson 
Pollock” foloseşte, începând din 1947, tehnica dripping-ului 
pentru a depune culoarea pe pânzele desfăşurate pe podea. 
Improvizaţia, surpriza permanentă a „tuşelor” amintesc ceva 
din joaca, din automatismele” suprarealismului”, dar accentul 
cade aici pe confesiunea necenzurată, pe gestul spontan ce 
trădează, asemenea unui seismograf, tensiunile lăuntrice ale 
unei fiinţe aflate în mişcare, animată de respiraţie. Discursul 
plastic astfel rezultat se prezintă sub forma abstracţiei lirice”, 
uneori cu zone de maximă intensitate şi nelinişte, ceea ce îl 
aşază sub semnul expresionismului” abstract. 


Duarte, Angel (n. Aldeanueva del Camino, 1930 — m. Sion, 
2007). Sculptor spaniol stabilit în 1961 în Elveţia. Adept, la 
început, al creaţiei colective, al conceperii şi realizării operei 
prin eforturile conjugate ale unor artişti de formaţie diversă, ia 
parte, în 1957, la înfiinţarea grupului Equipo 57, care 
organizează, sub semnătura Equipo, mai multe expoziţii până 
la dizolvarea sa, în 1966. Îşi elaborează apoi o viziune proprie, 
împingând la limita extremă analiza structurilor metalice care 
transcriu, într-o subtilă relaţie dintre concav şi convex, 


principii ale geometriei în spaţiu. Formele pe care le realizează 
din oţel inoxidabil, fibre de sticlă, poliester şi fire de fier 
galvanizat par echivalările materiale ale unor ecuaţii ce se 
adaugă astfel la registrul stărilor afective ale artistului. În 
operele sale, după cum scrie Marcel Joray, se produce „o 
interpenetraţie a ştiinţei şi artei, fecundarea artei prin 
matematică”. 


Bibliografie: J. Cano, Angel Duarte, Más allá del Equipo 57, 
Madrid, 2008. 


Dubuffet, Jean (n. Le Havre, 1901 — m. Paris, 1985). Pictor 
francez. Frecventează cursurile de pictură la Academia Julian 
(1918); ulterior face studii de muzică, etnografie şi paleografie. 
După o tentativă de activitate comercială, din 1942 se dedică 
picturii, debutând cu lucrări într-o manieră academistă 
(portrete şi naturi moarte). Primele lucrări pe un drum propriu, 
dincolo de tirania unor modele culturale, datează din 1943: 
„Vederile din Paris”, realizate într-o manieră apropiată de arta 
naivă” şi infantilă. Urmează seriile de figuri grafitate în pasta 
abundentă, amestecată cu diverse alte materiale (Mirobolus, 
Macadame et Cie), expuse la Galerie Drouin. Aici va avea loc în 
1949, după o călătorie în Sahara, şi prima sa expoziţie de artă 
brută”, însoţită demonstrativ de textul Arta brută preferată 
artelor culturale. Călătorind din nou în Sahara, pictorul 
materializează geografic demersul unor generaţii anterioare de 
artişti care descoperiseră potenţialul expresiv al artelor 
„primitive” şi etnografice. Lucrările sale (ciclurile „Corpuri de 
femei”, 1950;  „lexturologii”,  „Materiologii”, 1957-1959, 
propunând, ca şi cele anterioare, materii inedite, din afara 


sferei artisticului - asfalt, gudron, nisip etc şi, în fine, 
„Hourloupe”, 1962, în care delirul liniar a prilejuit diverse 
interpretări din partea criticii) îl prezintă mereu în căutarea 
unor modalităţi de a se îndepărta de tradiţie. Însoţite de texte 
de o remarcabilă incisivitate, dublate de un umor inepuizabil, 
tinzând spre grotesc (la textele mai vechi despre arta brută 
adaugă Cultura asfixiantă, 1968), creaţiile lui Dubuffet pun în 
discuţie soarta artei în contextul civilizaţiei contemporane, 
saturate de depozite culturale, de prestigiul modelelor, de 
„bibliografii”. Fără a atinge profunzimea negatoare a unor 
curente antiartistice derivând din dadaism“ şi care au ajuns să 
pună în discuţie rolul operei de artă, al valorilor estetice 
tradiţionale etc., creaţia pictorului francez se mulţumeşte cu 
inovaţia împinsă uneori până la extravaganţă, în perimetrul 
unei accepţii în definitiv tradiţionale despre operă, încercând 
doar polemic să se debaraseze de trimiterile culturale, de 
subtextul bibliografic al oricărui stil coerent (îndeamnă la o 
creaţie făcută „cu spatele la cultură”), prin apelul la primitivism 
(ceea ce nu e până la urmă decât apelul la nişte straturi 
culturale mai profunde), la infantilism, la puterea de şoc a unor 
materiale neconvenţionale (să nu uităm că în culturile 
etnografice şi străvechi întâlnim des lucrări în materiale 
efemere etc.) şi la valenţele unei arte complexe — spectacolul. 


Bibliografie: Jean Dubuffet, Prospectus et tous écrits suivants, 
Paris, 1967; Jean Dubuffet, Asphyxiante culture, Paris, 1968; Max 
Loreau, Catalogue des travaux de Jean Dubuffet (35 de fascicule), 
Paris, 1964-1986; Gaëtan Picon, Le travail de Jean Dubuffet, 
Geneva, 1973; Laurent Danchin, Jean Dubuffet, Lyon, 1988; M. 
Haas, Jean Dubuffet. Materialien für eine „andere Kunst” nach 
1945, Berlin, 1997. 


Duchamp, Marcel (n. Blainville-Crevon, 1887 - m. Neuilly-sur- 
Seine, 1968). Pictor francez. Format în mediul cultural 
efervescent al Parisului de la începutul secolului XX, într-o 
familie cu preocupări artistice (fraţii săi Raymond Duchamp- 
Villon”, Jacques Villon” şi Suzanne Duchamp fiind de asemenea 
atraşi de creaţia artistică), Duchamp lucrează în primii ani 
pânze de influenţă impresionistă”. Dar din 1912 începe 
căutările care îl vor conduce spre ultimele consecinţe ale 
avangardei, deschizând drumul unor direcţii ce-şi propun să 
atingă domeniul sugestiv intitulat antiartă. Plecând de la 
preocupările futuriştilor” pentru redarea mişcării, lucrarea sa 
Nud coborând o scară (1912), expusă la Armory Show” în 1913, 
tinde spre abstracţia” completă, atinsă în marele panou La 
mariée mise à nu par ses célibataires (1915-1923). Din 1915 se 
stabileşte în SUA, la New York, participând la apariţia revistei 
de avangardă 291, în colaborare cu Man Ray , Marius de Zayas 
şi Walter Arensberg. Cel mai fertil pentru dezvoltarea artei 
moderne rămâne însă demersul său de factură dadaistă” — gest 
şocant, polemic, cu implicaţii teoretice grave privind condiţia 
obiectului artistic —, propunerea unor obiecte din sfera imediată 
a cotidianului (un uscător de sticle, un pisoar etc.) ca opere de 
artă, celebrele ready-made”. Actul selectării lor din câmpul 
realităţii cotidiene le învesteşte, în demersul negativist, 
provocator şi ironic al artistului, cu calitate artistică, ele 
devenind purtătoare ale unei semnificaţii, ale unui mesaj, ale 
unei idei. Cu aceste demersuri asistăm la debutul unui fenomen 
care, pe măsură ce înaintăm în secolul XX, devine tot mai 
complex şi mai bogat în nuanţe, fără a ajunge, ca finalitate, mai 
departe decât în cazul lui Duchamp: situarea experienţei 
estetice, a valorii în afara operei de artă, negarea operei ca 


depozitar al emoţiei şi ideii. Desigur, gestul artistului se încarcă 
de un corolar de semnificaţii: pe de o parte, meditaţia asupra 
civilizaţiei tehnice, dreptul la atenţie şi reprezentare al unei 
realităţi noi, lipsite de prestigiul tradiţiei; pe de altă parte, 
răsturnarea unei întregi filosofii a artei ca expresie a unei 
legităţi şi necesităţi, prin încorporarea hazardului în operă 
odată cu selecţia arbitrară a obiectului din mediu. O serie 
întreagă de curente de la începutul celei de-a doua jumătăţi a 
secolului XX au exploatat şi au amplificat ideile dadaiste şi 
gestul lui Duchamp: de la pop-art la arta conceptuală, 
happening, body-art, accumulation” etc. Renunţarea la 
activitatea artistică constituie pentru Marcel Duchamp 
concluzia firească a demersului negativist. Din 1923, el renunţă 
la creaţie, cu excepţia unor propuneri de ambianţă (tavanul 
expoziţiei din 1938 şi „Sala ploii” de la expoziţia din 1947, la 
Maeght Gallery). Majoritatea lucrărilor sale se află la muzeul 
din Philadelphia, iar câte o valiză de mână cu reproducerile 
principalelor opere se află în posesia unor prieteni ai artistului 
(există 300 de exemplare ale acestei valize), gest ironic adresat 
ambiţiei de a conserva opera de artă, traseu material al emoţiei 
artistului într-o civilizaţie în care reproducerea operelor le-a 
făcut serviciul imensei popularităţi şi deserviciul demitizării. 


Bibliografie: R. Lebel, Marcel Duchamp, New York, 1959; Octavio 
Paz, Marcel Duchamp or the Castle of Purity, Londra, 1970; 
Marcel Duchamp, catalog, 4 vol., Centre Georges Pompidou, 
Paris, 1977; J.-F. Lyotard, Les transformateurs Duchamp, Paris, 
1980; J.C. Bailly, Duchamp, Paris, 1984; T. de Duve, Nominalisme 
pictural, Paris, 1984; P. Cabanne, Duchamp & Cie, Paris, 1997; ]. 
Seigel, The Private Worlds of Marcel Duchamp, Berkeley, 1997. 


Duchamp-Villon, Raymond (n. Damville, 1876 - m. Cannes, 
1918). Sculptor francez. Studiază medicina, după care, ca 
autodidact, se consacră picturii. Anii când ajunge la deplină 
maturitate artistică cunoşteau experimentele cubiste”. O primă 
operă remarcabilă este portretul poetului Baudelaire (1911), în 
care detaliile sunt eliminate pentru a înscrie anatomia capului 
pe traiectoria unor forme geometrice. În anul 1912, Duchamp- 
Villon, împreună cu fraţii săi Jacques Villon” şi Marcel 
Duchamp” şi cu prieteni ca Gleizes, Lâger, Picabia, 
Metzinger“, La Fresnaye” ş.a. alcătuiesc la Puteaux grupul 
numit Section d'Or (Secţiunea de Aur), urmărind proporţiile 
perfecte ale compoziţiei picturale sau sculpturale. Într-o lucrare 
ca Femeie şezând (1914), sculptorul reduce, în spiritul 
cubismului, formele trupului uman la configuraţia austeră a 
unor corpuri geometrice — sferă, cilindru etc. El păstrează o 
sugestie a realităţii pe care o supune procesului de sinteză, în 
ciuda  uscăciunii geometrice, ambiguităţii dintre formele 
organice şi formele unor ansambluri mecanice (Marele cal, 
1914). (Vezi fasciculul I, planşa 41) 


Bibliografie: W. Pach, Raymond Duchamp-Villon, sculpteur, Paris, 
1924; G.H. Hamilton, W.C. Agee, Raymond Duchamp-Villon, New 
York, 1967; Pierre Cabanne, Les trois Duchamp, Paris, 1976. 


Dufy, Raoul (n. Le Havre, 1877 - m. Forcalquier, 1953). Pictor 
francez. Provine dintr-o familie de muzicieni. La 15 ani se 
angajează funcţionar comercial, urmând secţia serală a Şcolii 
de Arte Frumoase, în clasa lui Charles Lhuiller. Aici este coleg 
cu Friesz”, cu care peste câţiva ani (în 1900) se va reîntâlni în 
atelierul lui Bonnet, la Şcoala de Arte Frumoase din Paris. Atras 


la început de pictura impresionistă”, în 1905, văzând la Salonul 
independenţilor tabloul Lux, calm şi voluptate de Matisse”, se 
decide, după propria expresie, să renunţe la „realismul 
impresionist” şi să se alăture fovismului . Pictează cu Braque”, 
în 1908, la Estaque, resimţind ecouri din cubismul'” ce se 
contura în acea vreme. După o serie de peisaje făcute la Vence 
(1920-1921) şi o călătorie la Florenţa şi Roma, lucrează un timp 
în Sicilia (1922). De fapt, din acest moment se leagă de sudul 
Franţei, pictând aici, în diverse locuri („pentru ca cineva să 
ajungă pictor trebuie să se fi născut pe malul mării sau să 
trăiască multă vreme în preajma ei”, nota el). Execută decoraţii 
pe pânză, ceramică, decoruri pentru spectacole de balet (Palm 
Beach, 1926 etc.), pentru piesele lui Jean Anouilh jucate în 1950 
în SUA. În 1929 face o amplă tapiserie executată de 
manufacturile din Beauvais. Pentru Expoziţia Universală din 
1937 realizează marele panou decorativ (600 de metri pătraţi) 
Electricitate. Ciclului „Orchestre”, început în 1944, autorul 
continuă să-i adauge peisaje din porturi, scene din concursuri 
nautice şi hipice etc. Paleta sa rămâne de-a lungul anilor 
unitară, fără a fi monotonă, el având darul observaţiei, atenţia 
cu care înregistrează datele realităţii pe care o parcurge ca un 
reporter al cotidianului — un reporter însă cu o solidă formaţie 
artistică, ce-l face apt să îmbine savoarea notaţiei cu 
„orchestrarea” savantă a motivelor, a culorilor. Talentul 
muzical al familiei sale este tradus în limbajul culorilor şi 
desenului, cu o sobrietate ce asigură aparentei degajări şi 
plăcerii improvizaţiei un farmec aparte. Din perioada fovistă a 
conservat — i-o dicta temperamentul său nomad, îndrăgostit de 
animația porturilor şi de vastitatea mării - simplitatea 
mijloacelor de expresie, strălucirea tonurilor, vivacitatea, 


neexplozivă însă, a compozițiilor, marcând un reper important 
în evoluţia Şcolii pariziene (vezi Ecole de Paris). Spre sfârşitul 
carierei, primeşte Marele Premiu al Bienalei de la Veneţia 
(1950). Creaţia sa cuprinde şi o serie de ilustraţii în acuarelă sau 
gravură în lemn, ediţiile respective fiind considerate rarităţi 
printre bibliofili. Printre cărţile ilustrate se numără Bestiarul de 
Apollinaire, 1911; Madrigale de Mallarmé; Poetul asasinat de 
Apollinaire, 1926 etc. 


Bibliografie: Raoul Dufy, catalog, Musée d'Art Moderne de la 
Ville de Paris, 1976; A. Werner, Raoul Dufy, Paris, 1985; X. Girad, 
D. Perez-Tibi, Dufy. Le peintre decorateur, Paris, 1993. 


Dumitraş, Maxim (n. Sângeorz-Băi, 1958). Sculptor român. A 
studiat la Universitatea de Artă şi Design din Cluj-Napoca (1977- 
1981). Expoziţii personale: Galeria Ştefan Luchian, Botoşani, 
1979; Galeria de Artă, Krăslava, Letonia, 1990; Galeria de Artă, 
Lausanne, Elveţia, 1991; „Veşmânt, Locuire, Cuc”, Galeria de 
Artă, Bistriţa, 1998; „Veriga”, Galeria Sugălete, Bistriţa, 2003; 
Galeria Le Pradet, Toulon, Franţa, 2001; Herzogenrath Burg 
Rode, Germania, Olanda, Belgia, Franţa, 2004; „Cathar 2005”, 
CatArt,  Sainte-Colombe-sur-lHers, Franţa, 2005; Muzeul 
Quercorb, Puivert, Franţa, 2006; Galeria Senso, Bucureşti, 2008, 
A iniţiat manifestările de sculptură în Sângeorz-Băi şi a 
participat la mai multe simpozioane de creaţie în diverse locuri. 
Concepţia şi realizarea Muzeului de Artă Comparată de la 
Sângeorz-Băi (o instituţie pe care i-o datorăm acestui artist) ne 
oferă o cheie pentru procesul cultural în care se naşte sculptura 
lui Max Dumitraş. Proximitatea atâtor demersuri artistice din 
perioada postmodernă, aflate într-un semnificativ dialog cu 
universul culturii populare, este un fapt ce explică constituirea 


sistemului formal şi simbolic al sculptorului. Max Dumitraş nu- 
şi propune să se situeze pe un anumit palier al artei moderne, 
ci, într-un gest polemic, coboară pe axa timpului până atinge 
orizontul începuturilor, când s-a elaborat zestrea arhetipală ce 
stăruie în esenţa creaţiei artistice. Aflat în stare de comunicare 
cu această lume arhetipală, artistul se mişcă liber, degajat de 
canoanele formulărilor la modă. El a atins o necesară 
atemporalitate, care, în chip paradoxal, îi asigură nu numai o 
deosebită originalitate formală, dar îl pune în situaţia de a crea 
repere extrem de sensibile la pulsul actualităţii. (Vei fasciculul 
III, planşa 36) 


Bibliografie: Pavel Şuşară et al., Maxim Dumitraş. De la natură la 
sens / From nature to meaning, Bistriţa, Cluj-Napoca, 2008. 


Dumitrescu, Mircia (n. Căscioarele, Ilfov, 1941). Grafician 
român. Absolvent în 1965 al Institutului de Arte Plastice „N. 
Grigorescu” din Bucureşti, clasa Kazar . Participă la Bienala de 
la Veneţia, 1972. Distins cu Premiul Târgului Internaţional de 
Carte, Leipzig, 1971; Premiul Uniunii Artiştilor Plastici din 
România la Salonul cărţii, 1975. Artistul plasează personajele 
într-un spaţiu anume, fie ordonat de linii severe, fie deschis, 
prin monocromie, în adâncime, încredinţându-le o bogată 
încărcătură lirică. Personajele sale sunt ecoul unei tensiuni 
interioare, mişcarea lor afirmând un filon expresionist. 
Accentul grafic, duritatea conturului ce închide personajul 
(„Ciclul literar”, 1969) se îmbină cu ştiinţa de a crea atmosferă 
(Studiu asupra familiei; Recviem pentru un coleg; ciclul 
„Alcoolic”, 1970). Inciziile adânci în lemnul gravat smulg 
maselor de negru forme neaşteptate, fascicule de lumină care 


agită imaginea, personajele trăindu-şi cu patetism desprinderea 
de întuneric, ieşirea din inform şi pătrunderea în zonele 
spiritualităţii. În ciclul „Bucuria de a trăi” (1972) lasă figurile să 
exprime o vitalitate firească şi simplă. Marea sa capacitate de a 
reţine caracterul şi de a-l reda grafic o demonstrează şi seria de 
„Schite din caietul de curs — Eugen Schileru”, în care fizionomia 
criticului exprimă o impresionantă aventură spirituală. În seria 
de sculpturi, subsumate în general viziunii graficii sale, de 
remarcat ni se pare siguranţa cu care volumele se înscriu în 
spaţiu. Artistul supune unui modelaj agitat, provocator, atât 
elementele figuraţiei propriu-zise, cât şi părţile de mobilă, 
chenarele metalice în care sunt înscrise reprezentările sale. 


Bibliografie: Mircia Dumitrescu, album, Bucureşti, 2008. 


Dumitrescu, Natalia (n. Bucureşti, 1915 - m. Chars, 1997). 
Pictor român stabilit în Franţa. A studiat la Academia de Arte 
Frumoase din Bucureşti (1932-1939), sub îndrumarea lui 
Şirato”. În 1941, împreună cu soţul său, pictorul Alexandru 
Istrati”, se stabileşte la Paris, lucrând în atelierul lui Brâncuşi” 
(ai cărui legatari devin la moartea acestuia, în 1957). Distincţii: 
Prix du Group Espace, 1952; Premiul Kandinsky, 1955; Premiul 
Carnegie, Pittsburgh, 1959; Premier Prix — Salon internaţional 
de la Famme, 1969. Aluziile la spectacolul lumii vizibile vor 
continua să fie prezente în imagine, chiar dacă, în timp, artista 
acorda o atenţie tot mai mare componentei abstracte” a 
discursului plastic. Referințele la concret, atâtea câte apar, se 
fac sub imperiul experienţei imediate, dar uneori acestea evocă 
ceva din zestrea de impresii constituită în anii de formaţie — 
elemente vegetale, motive ale artei populare etc. Uleiurile şi 


guaşele sunt expresia vizuală a înfruntării dintre energiile 
pulverizante şi tendinţele de ordonare ce se manifestă în 
câmpul compozițional. Această permanentă stare conflictuală, 
existentă la nivelul fiecărui reper plastic, dar şi al ansamblului, 
asigură dinamismul şi prospeţimea spectacolului pictural. Este 
o sinteză personală a ipostazelor geometrice şi informale” ale 
artei abstracte. 


Bibliografie: Olga Buşneag, Natalia Dumitrescu şi Alexandru 
Istrati, Bucureşti, 1986. 


Dumitrescu, Sorin (n. Bucureşti, 1946). A studiat la Institutul de 
Arte Plastice „N. Grigorescu” din Bucureşti (1964-1970), sub 
îndrumarea pictorului Baba”. Fondator al Editurii Anastasia şi 
al Galeriei Catacomba din Bucureşti. Participă la expoziţiile: 
„Artă şi energie”, Bucureşti, 1975; „Studiul”, Timişoara, 1978, 
1981; „Scrierea”, Bucureşti, 1980; „Japonia şi restul lumii”, 
Osaka, 1981; Bienala Tineretului, Paris, 1982; Salonul de Mai, 
Paris, 1983; „Filocalia”, Bucureşti, 1990-1991; „Toamna 
budapestană”, Budapesta, 1994: „Experiment”, Bucureşti, 1996; 
„Sacrul în artă”, Bucureşti, 1997, 1999; „Transfigurări”, Palatul 
Műcsarnok, Budapesta, 1998; „Una Bisanzio Latina”, Roma, 
1999. Distincţii: Premiul Uniunii Artiştilor Plastici din România, 
1980; Premiul Fundaţiei şi Forumului Peter Ludwig, Aachen, 
1989; Marele Premiu al Uniunii Artiştilor Plastici din România, 
1990; Premiul Municipiului Bucureşti, 1998. Debutează sub 
semnul expresionismului" şi al construcţiei poetice (ilustrează, 
între altele, câteva cărţi ale lui Nichita Stănescu). Întâlnirea cu 
programele conceptualiste” îl ajută să-şi clarifice opţiunile în 
elaborarea unei ideologii estetice bazate pe refacerea relaţiei 


dintre artă şi sacru. La sfârşitul anilor 1970, această atitudine 
este deja elaborată, el realizând o serie de imagini cu toposuri şi 
arhitecturi sacre. Tot acum începe demersul său constant de 
reactualizare a icoanei tradiţionale bizantine, care va culmina 
cu discursul despre o antropologie teandrică. Simultan 
realizează mari instalaţii, obiecte cu caracter sacru din 
ambianța spaţiului creştin-ortodox. Prin programul Galeriei 
Catacomba (1992-2001), prin activitatea editorială şi prin 
scrierile proprii, el devine ideologul mişcării culturale 
neotradiţionaliste, ` neoortodoxe, promovând o artă 
„transfigurativă”. A publicat şi o serie de studii privind arta 
creştină, printre care Chivotele ecumenice ale lui Petru Rareş şi 
modelul lor ceresc, Editura Anastasia, Bucureşti, 2003; 
Iconostasul roman de la Scala Coeli. Biografia unei sinteze 
stilistice, Editura ICR, Bucureşti, 2005. (Vezi fasciculul II, planşa 
37) 


Bibliografie: Dan Hăulică, Sorin Dumitrescu, catalog, Bucureşti, 
1980; Alexandra Titu, „Sorin Dumitrescu”, în 13 pictori români 
contemporani, Bucureşti, 1983. 


Dunikowski, Xawery (n. Cracovia, 1875 - m. Varşovia, 1964). 
Sculptor polonez. Absolvent, în 1897, al Academiei de Arte 
Frumoase din Varşovia. În perioada 1913-1923 lucrează la Paris 
şi Londra. A funcţionat ca profesor de sculptură la Academia de 
Arte Frumoase din Varşovia (1904-1909 şi 1955-1959), Academia 
de Arte din Cracovia (1923-1939) şi Academia de Arte din 
Wrocław (din 1959). În timpul războiului (1940-1945) a fost 
deţinut în lagărul de la Auschwitz. Primele lucrări sunt 
caracterizate de efectele de mişcare şi de surprindere a 
expresiei pe chipul personajelor. După călătoria în Franţa, 


simplifică volumele, caută puritatea geometriei, sub influenţa 
artei cubiste”. Ajunge treptat la un stil personal, a cărui notă 
definitorie este armonia deplină între masivitatea formei şi 
dinamismul suprafeţei. Istoria Poloniei, propria experienţă de 
viaţă îl fac să creeze opere în care glorifică eforturile de 
afirmare umană. Este autorul unor portrete, reliefuri şi 
ansambluri monumentale, aflate în spaţiul public, în diverse 
colecţii din Polonia, în Muzeul Dunikowski din Varşovia. 


Dunoyer de Segonzac, Andre (n. Boussy-Saint-Antoine, 1884 — 
m. Paris, 1974). Pictor şi gravor francez. Frecventează atelierele 
lui Luc-Olivier Merson (1903-1904) şi Jean-Paul Laurens (1905- 
1907). În paralel, studiază la Şcoala de Limbi Orientale. 
Asemenea multor artişti din vremea sa, caută soarele 
mediteraneean. În 1908 lucrează împreună cu Paul Signac' la 
Saint-Tropez, localitate de care se leagă cea mai mare parte a 
creaţiei sale. Rămâne pentru totdeauna îndrăgostit de lumina 
sudului, de lucrul în plein air. Îl admiră constant pe Câzanne', 
artist ce a avut o puternică influenţă asupra picturii de la 
începutul secolului XX, prin modul său de construcţie bazat pe 
raporturile dintre culorile calde şi reci. În tablourile sale 
regăsim un elogiu adus simplităţii tonice, luminoase, a vieţii în 
natură. Cerul, apa, vegetaţia, pământul alcătuiesc o ambianţă 
familiară, în care umanitatea îşi afirmă  nestingherită 
dimensiunile. Alături de peisajele în ulei pictate la Saint-Tropez, 
artistul realizează desene şi gravuri colorate, acordând, în 
special după 1930, o atenţie sporită acuarelei — gen foarte 
adecvat înregistrării impresiilor din mereu reluata sa călătorie 
prin cadrul unei naturi pure şi vitale. Este de asemenea autorul 
unor ilustraţii de carte (Educaţia sentimentală de Flaubert, 


Quelques sonnets de Ronsard, Georgicele de Virgiliu). Creându-şi 
opera cu senină detaşare faţă de zgomotoasa derulare a unor 
mişcări şi orientări din viaţa artistică, pictorul este considerat o 
personalitate exemplară prin statornicia viziunii. 


Bibliografie: Claude Roger-Marx, Dunoyer de Segonzac, Geneva, 
1951; Henry Hugault, Dunoyer de Segonzac, Paris, 1973. 


Dup, Darie (n. Zlatna, 1959). Sculptor român. A studiat la 
Institutul de Arte Plastice „N. Grigorescu” din Bucureşti (1978- 
1983). În 1996 beneficiază de o bursă a statului italian. Participă 
la expoziţiile: „Izbucnire şi aşteptare”, Szombathely, 1990; 
„Ieracota”, Bucureşti, 1991; „Posibilităţile suprafeţei”, Bucureşti, 
1992; „Sculptura în lemn”, Expo *99, Sevilla, 1992; „Essere del 
luogo, essere nel luogo”, Boville Ernica, 1993; „Semnul”, 
Bucureşti, 1994; „Sacrul în artă’, Bucureşti, 1997, 1999; 
„Transfigurări”, Palatul Műcsarnok, Budapesta, 1998. A lucrat în 
simpozioanele de la: Măgura-Buzău, România, 1983, 1985; 
Dzintari, Letonia, 1990; Borkel en Schaft, Olanda, 1992; Boville 
Ernica, Italia, 1993; Mraconia, România, 1993; Groot 
Schuylenburg, Olanda, 1994; Bacău, România, 1995. A fost 
distins cu Premiul Uniunii Artiştilor Plastici din România, 1989. 
Într-o compoziţie complexă - cu ecouri din Antichitatea clasică 
şi din arta populară românească, în care supravieţuirile 
preistoriei întâlnesc sintezele formale creştine — artistul 
plasează detalii antropomorfe, cu evidente încărcături 
simbolice. Uneori sublinierea semnificaţiilor acestor rapeluri 
umane se produce în cadrul unor instalaţii şi ambienturi 
complexe. (Vezi fasciculul III, planşa 17) 


Dvorianov, Orlin (n. Sofia, 1951). Artist bulgar. A absolvit în 
1980 Departamentul de Pictură Murală al Academiei de Artă 
din Sofia. Membru fondator al grupului Kukovden” (1975-1991); 
membru al asociaţiei Izkustvo v deistvie“ (din 1990, împreună 
cu Dobrin Peicev) şi al grupului de performance IO (cu Irena 
Mitova). În 1993, împreună cu studenţii săi de la Universitatea 
din Sofia, înfiinţează Clubul GSI (Gest, Sunet, Imagine), cu care 
susţine programul internaţional Trace from Touch” de 
apropiere între tinerii artişti. Sensibil la mutaţiile petrecute în 
planul limbajului vizual şi în poziţiile pe care le ocupă artistul 
în actualitate, el adună elemente tradiţionale (elemente grafice 
şi picturale), citate de factură pop” din realitatea concretă, în 
cadrul căreia plasează uneori în mod activ însăşi fiinţa sa. 
Reziduurile reprezentării şi montajele obiectuale se regăsesc în 
compoziţia unor instalaţii” — o specie inedită de artefacte, în 
care ordinea întâlneşte un spirit destructurant. Când doreşte să 
aducă în spaţiul comunicării un plus de semnificaţii, artistul 
apelează la prezenţa sa nemediată, la resursele expresive şi 
simbolice ale corpului său (vezi Body-art), realizând o serie de 
performances”. În exerciţiul cufundării în real, abandonează 
achiziţii cognitive acumulate de-a lungul vremii, pentru a relua 
gesturi din zestrea arhaica a descoperirii lumii. 


Džamonja, Dusan (n. Strumica, 1928 - m. Zagreb, 2009). 
Sculptor croat. A absolvit în 1951 Academia de Arte Plastice din 
Zagreb, unde a studiat cu A. Augustinčić. În 1951-1953 lucrează 
cu F. Kršinić. Participă la: Bienala de la Alexandria, 1956; Expo 
58, Bruxelles; Documenta din Kassel, 1959; Bienala de la Sa6 
Paulo, 1959; Bienala de la Veneţia, 1960, 1970, 1980. Expune cu 
grupurile Zagreb 58, la Anvers, şi Grup 69, la Bled, 1969, 


Ljubljana, 1990. Distincţii: Premiul oraşului Zagreb, 1960; 
Premiul Goethe, Basel, 1977. În 1981 inaugurează, la Vrsar, 
Parcul de sculptură „Dusan Džamonja”. Primele lucrări sunt 
structuri geometrice, transparente, ocupând spaţiul fără să 
intre în conflict cu restul obiectelor din ambianţă. La începutul 
anilor 1960 inaugurează seria de „Sculpturi”, în piatră, metal 
etc., în care coexistă, într-o ambiguitate semnificativă, aspecte 
ale unor concreţiuni minerale, motive vegetale, aluzii la 
corpurile astrale. Artistul trece cu dezinvoltură de la monolit la 
forme erodate până la perforaţii ce dau impresia pierderii 
greutăţii materialului. 


Bibliografie: Heinz Fuchs, Dusan Džamonja, Mannheim, 1967; Z. 


Kržišnik, Dusan Džamonja, Zagreb, 1969; G.C. Argan, Džamonja, 
Belgrad, Zagreb, 1981. 


Earth-art vezi Land-art 


Ecole de Paris (Şcoala din Paris). Sub această denumire nu este 
desemnată de fapt o şcoală, ci mai curând atmosfera oferită de 
oraşul de pe Sena, îndeosebi în primele patru decenii ale 
secolului XX, când se afirmă artişti veniţi din întreaga Europă, 
din SUA, Extremul Orient. Oraşul în care, la sfârşitul secolului al 
XIX-lea, se afirmase arta impresionistă”, postimpresionismul, 
neoimpresionismul” şi simbolismul”, iar la începutul secolului 
XX, fovismul' lui Matisse sau vigoarea carteziană a lui 
Câzanne', cu care se inaugura de fapt cubismul', primeşte tot 
mai numeroşi artişti străini veniţi, fiecare dintre ei, cu o zestre 
culturală specifică, ce a îmbogăţit în idei arta creată în spaţiul 
francez, iar mulţi dintre ei au plecat cu o experienţă culturală 
generatoare de drumuri noi în viaţa artistică a ţărilor lor. 
Simpla prezenţă a unui artist, în această perioadă, la Paris este 
uneori considerată suficientă pentru a fi încadrat în Ecole de 
Paris, deşi avem de-a face cu personalităţi atât de diferite, 
legitimate mai ales prin potenţialul creator cu care au venit aici 
şi de multe ori prin ceea ce au realizat în alte centre 
(Modigliani, Picasso, Kandinsky,  Soutine, Chagall, 


Mondrian”, Van Dongen', Mira, Archipenko', Brâncuşi  ş.a.). În 
ceea ce priveşte creaţia artiştilor francezi ai epocii, semnalăm, 
pentru ecoul pe care l-a avut, interesul pentru universul 
cotidian, pentru realitatea din imediata apropiere, manifestat 
în opera lui Bonnard', Marguet, Dufy, interes rezolvat de 
Braque” în modalităţile cubismului sau de Léger în cele ale 
constructivismului”. Dincolo de aceste nume citate se întinde 
lunga listă a celor care au dat strălucire şi individualitate 
Parisului, devenit la rândul lui, pentru oaspeţii săi, o amplă şi 
deschisă academie de artă. După al doilea război mondial, 
noţiunea de Ecole de Paris este reluată sub forma Nouvelle Ecole 
de Paris, care se referă în special la activitatea Bienalei tinerilor 
artişti organizate aici după al doilea război mondial. Faţă de 
spiritul manifestat de Ecole de Paris au apărut reacţii precum, 
de pildă, tendinţele noi cultivate de centrele americane sau de 
gruparea Cobra”, ce reuneşte artişti din ţările nord-europene. 
Apariţia unor centre cu o viaţă artistică bogată în evenimente 
este o realitate a ultimelor decenii, dar acest lucru, departe de 
a-i ştirbi Parisului din prestigiu, îi adaugă fructuoasa 
posibilitate a dialogului, a comunicării fertile în ambele sensuri. 


Bibliografie: R. Nacenta, Ecole de Paris, Paris, 1960; B. Dorival, 
The School of Paris, in the Musée d'Arte Moderne, Londra, 1962; 
L. Harambourg, Ecole de Paris 1945-1965. Dictionnaire des 
peintres, Neuchâtel, 1993. 


Eder, Hans (n. Braşov, 1883 - m. Braşov, 1955). Pictor de 
naţionalitate germană din România. După ce se iniţiază în arta 
desenului în oraşul natal, studiază la Munchen (Schule für 
Graphische Künste şi Kunstakademie), Paris şi Bruges. 


Înființează la Viena, împreună cu pictorul Felix A. Horta, o 
şcoală de pictură. În 1920 lucrează ca profesor la Academia din 
Salzburg. În 1924 deschide prima expoziţie la Bucureşti, urmată 
de altele la Braşov, Sibiu etc. Începutul activităţii artistice stă 
sub semnul unui expresionism” dramatic, marcat de experienţa 
războiului la care a luat parte (Kalomea; Maşini distruse; 
Fabrică în ruine; Spânzurătoarea din primul război mondial). 
Pasta este densă, neliniştită; această mişcare a tuşelor, 
caracteristică artei expresioniste, antrenează elementele 
figurative. Pictorul reuşeşte să introducă o notă expresionistă şi 
în lucrări care se disting prin intimism şi decorativitate. 
Vegetaţia este astfel distribuită încât devine stranie, 
neliniştitoare (Peisaj marin cu cactuşi;, Floarea-soarelui etc.). 
Partea cea mai consistentă a operei sale o constituie 
portretistica. Sesizarea detaliului particularizator şi vizarea 
zonelor profunde ale personajului sunt calităţi imediat 
remarcabile (Pictorul Fritz Kim; Avocatul Fraetschkes şi poetul 
H. Horvath; Citind ziarul; Autoportret la şaptezeci de ani etc.). 


Bibliografie: Mihai Nadin, Hans Eder, Bucureşti, 1973. 


Eggeling, Viking (n. Lund, 1880 - m. Berlin, 1925). Sculptor 
suedez. A urmat studii de artă la Milano. Soseşte la Paris în 
1911, unde vine în contact cu artiştii cubişti, aflaţi atunci în 
plină afirmare, apropiindu-se apoi de Modigliani” şi Frieszř, de 
la care primeşte unele influenţe expresioniste“. Din 1915 se află 
în Elveţia, în grupul Dada, fiind legat de Arp, H. Richter” şi 
Tristan Tzara. După ce se stabileşte la Berlin, realizează filmele 
Orizontal-vertical, 1919, şi Simfonie diagonală, 1920 — primele 
filme în care sunt aplicate principiile artei abstracte”, de factură 


geometrică. În pictura sa — ca urmare a contactului cu arta 
cubistă şi arta abstractă — caută puritatea şi austeritatea, într-o 
contopire a rigorii geometrice şi expansiunii muzicale a 
volumelor. 


Bibliografie: L. O'Konor, Viking Eggeling (1880-1925): Artist and 
Filmmaker: Life and Work, Stockholm, 1971. 


Eggenschwiler, Franz (n. Solothurn, 1930 - m. Berna, 2000). 
Grafician, pictor şi arhitect elveţian. Studiază pictura pe sticlă la 
Şcoala de Arte Decorative din Berna (1946-1950). Frecventează 
atelierul pictorului Max von Mihlenen (1950-1952). Lucrează 
pictură pe sticlă şi imprimerii pentru firma Wuthrich din Berna 
(1951-1968). Predă la Şcoala de Arte şi Meserii din Berna (1951- 
1964) şi la Şcoala de pictură „Max von Muhlenen” (1952-1953). 
Participă la expoziţiile: „Avangarda elveţiană”, New York, 1971; 
Documenta din Kassel, 1972; „Imagini, obiecte, filme, concepte”, 
1973. La seriile de gravuri („Sfânta Familie”; „Carte de joc”, 
„Aristocraţii” etc.), pe care le imprimă la edituri din diferite ţări, 
se adaugă o lungă listă de obiecte artistice realizate prin 
asocierea, în modalităţile artei popř, a unor diferite materiale — 
sticlă, piatră, metal, plastic. Piesele rezultate par să reproducă 
uneori aspecte ale unor forme industriale întâlnite în 
experienţa cotidiană; alteori alcătuirile se bazează pe un joc de 
improvizație, mizându-se pe forţa de impresionare a 
fragmentelor de materie desprinse din realitate. 


Bibliografie: Franz Eggenschwiler, Essays, Dusseldorf, 1971; 
Dieter Roth, Franz Eggenschwiler, Dusseldorf, 1971. 


Egry, József (n. Zalaujlak, 1883 - Badacsonytomaj, 1951). Pictor 
şi grafician maghiar. După ce studiază la Munchen şi la Paris, 
urmează Academia de Artă Plastică din Budapesta (1906-1908), 
cu profesorii Pál Szinyei Merse şi Károly Ferenczy. I s-a conferit 
Premiul Kossuth. Participă la Bienala de la Veneția, 1948. În 
peisaje şi compoziţii cu figuri umane, spontaneitatea tuşei este 
dublată de o rigoare compoziţională, de voinţa de a domina 
întreaga reţea de evenimente optice care compun imaginea 
(Tatra, 1939; Isola Mia, 1930; Hristos între tâlhari, 1940; 
Răsăritul soarelui, 1940). Acest tip de atitudine l-a făcut pe 
criticul Lajos Nemeth să aşeze operele lui Egry printre cele care 
caracterizează „activismul” maghiar - o direcţie ce menţine în 
echilibru lirismul şi tendinţa spre construcţie, într-o creaţie 
vitalizată de idealuri umaniste (vezi Ma). 


Bibliografie: Nemeth L., Egry Jozsef, Budapesta, 1962; S. Lâncz, 
Egry József, Budapesta, 1980. 


Eiffel, Gustave (Bonickhausen dit Eiffel) (n. Dijon, 1832 - m. 
Paris, 1923). Inginer şi constructor francez. În 1867 înfiinţează o 
firmă proprie, începând căutările în domeniul noilor materiale 
şi al unei noi expresii spaţiale a construcţiei. Cele mai 
importante opere ale sale sunt: Podul Maria Pia, pe Douro, 
lângă Porto (1877-1878); Podul Garabit peste Truyere (1880- 
1888) şi „Turnul de 300 de metri de pe Champ-de-Mars”, devenit 
faimos sub numele de Turnul Eiffel (1887-1889). Într-o epocă 
efervescentă, în care pictorii impresionişti” se opuneau 
formulelor îngheţate, deschizând calea unei arte în care se 
afirmă sentimentul prezentului, Eiffel neagă cu vehemenţă 
soluţiile arhitecturii academiste, prin adoptarea structurilor 
metalice aerate, dispuse într-o reţea spaţială îndrăzneață. 


Întreaga construcţie — elementele portante, arcurile, grinzile 
transversale, diagonalele de rezistenţă - este realizată din 
metal, după calcule riguroase. Nervurile de fier sunt reduse la 
maximum, până la limita în care par materializări ale 
tensiunilor şi energiilor ce compun organismul construcţiei. 
Există în modul de asamblare al pieselor, în ritmul creşterii 
structurilor metalice până la înălţimi neobişnuite, un sens 
dinamic ce revoluţionează deopotrivă concepţia şi tehnologiile 
constructive, precum şi tendinţa spre raţional, spre o 
plasticitate pură, în pragul secolului XX. (Vezi fasciculul I, 
planşa 4) 


Bibliografie: Gustave Eiffel, La resistance de lair et Laviation, 
Paris, 1913; Jean Prevost, Eiffel, Paris, 1929; Maurice Besset, 
Gustave Eiffel 1832-1923, Paris, 1959. 


Eight, The vezi Ashcan School 


Eleutheriade, Micaela (n. Bucureşti, 1900 — m. Bucureşti, 1982). 
Pictor român. Studii la Bucureşti (Academia de Arte Frumoase) 
şi la Paris (1924-1927). Imaginile picturii sale aparţin 
cotidianului, în cazul notaţiei imediate, ca şi atunci când 
compoziţiile se compun din propunerile memoriei. Există în 
tablourile sale o ardenţă solară, niciodată acidă, care rupe 
barierele înregistrării diurne ale unor Dufy, Bonnard sau 
Marquet”. Legătura cu postimpresionismul - una dintre 
constantele acestei picturi — se vede realizată în dobândirea 
cursivităţii şi lizibilităţii structurii narative a imaginii. O 
naraţiune scoasă de sub incidenţe şi supusă unui timp interior 
cu o singură dimensiune - prezentul (Canal la Amsterdam, 


Weimar, Leipzig, Case la mare — Balcic, Grădina hotelului, Case la 
Tărnovo). 


Bibliografie: Ion Frunzetti, Micaela Eleutheriade, Bucureşti, 
1967; Dan Grigorescu, Micaela Eleutheriade, Bucureşti, 1978. 


Elibekian, Henrik (n. Tbilisi, 1936). Pictor şi sculptor armean. 
Studiază la Institutul de Artă Teatrală din Tbilisi (1956-1957) şi 
la Institutul de Artă şi Teatru din Erevan, secţia sculptură 
(1958). După câţiva ani petrecuţi la Kiev şi Moscova, în 1972 se 
stabileşte la Erevan. Expoziţii de grup: Bienala de plastică mică, 
Budapesta, 1973; Olanda, Germania, 1973; Erevan, 1974; 
Varşovia, 1974; Bologna, 1974; Paris, 1976; Paris, New York, 
Lisabona, 1978; Dresda, Berlin, 1980; Austria, Belgia, 1980; 
Tbilisi, 1982. Un colorit agitat, marcat de tonuri violente, 
saturate de lumină, caracterizează pictura şi grafica sa. 
Combustia puternică depăşeşte uneori normele impuse de 
figuratie, mai importante devenind transcrierea stărilor aşa 
cum le dictează diferitele momente existenţiale. Este o urgenţă 
a exclamaţiei care ne trimite la expresionism“. În sculptură reia 
aceleaşi intensităţi expresive, producând volume masive, 
animate de elanuri profunde. 


Enckell, Magnus (n. Hamina, 1870 - m. Stockholm, 1925). Pictor 
finlandez. Studiază la Şcoala de Artă din Helsinki, sub 
îndrumarea lui G. Berndson. Din 1890 face mai multe călătorii 
la Paris, unde vine în contact cu artiştii impresionişti” şi 
simbolişti . În 1914, împreună cu AW. Finch fondează grupul 
Septem, cu intenţia de a stimula căutările novatoare ale 
contemporanilor săi. Enckell suportă mai întâi influenţe 


simboliste, apoi se entuziasmează de vigoarea construcţiei şi de 
coloritul bazat pe perspectiva termică, pe raporturile între 
tonurile calde şi cele reci, aşa cum le descifrează în opera lui 
Câzanne', pentru a se îndrepta apoi spre o pictură foarte 
receptivă la spectacolul vieţii cotidiene. De-a lungul întregii 
activităţi de creaţie se declară însă împotriva artei naturaliste, 
descriptive. Pictorul acordă o deosebită importanţă stării 
afective, ecoului pe care realitatea îl trezeşte în universul său 
interior. 


Bibliografie: Magnus Enckell, catalog, City Art Museum, Helsinki, 
2000. 


Enroth, Erik (n. Helsinki, 1917 - m. Helsinki, 1975). Pictor 
finlandez. Studiază la Academia de Arte Frumoase din Helsinki 
(1938-1945), desăvârşindu-şi formaţia la Academia Grande 
Chaumière, Academia André Lhote din Paris şi Academia de 
Arte Frumoase din Florenţa. Imaginile se compun din motive 
figurative dintre cele mai obişnuite (modele în atelier, fructe 
etc.), la care se adaugă, surprinzător, elemente împrumutate 
din ambianța vizuală modernă — semne de circulaţie, anunţuri 
publicitare sau, uneori, suprafeţe tratate în modalităţi 
abstracte”. Construite cu ajutorul unor linii puternice sau prin 
alăturarea unor pete de culoare contrastante, tablourile sale au 
o reală forţă de angajare a privirii, asemenea unui spectacol cu 
jocuri intense de lumini. 


Ensor, James (n. Oostende, 1860 - m. Oostende, 1949). Pictor şi 
gravor belgian. După ce studiază la Academia din Bruxelles 
(1877-1880), se stabileşte la Oostende, unde va lucra toată viaţa. 


Deschide o primă expoziţie personală la Bruxelles, în 1896. 
Fondator, împreună cu Edmond Picard, al Academiei Libere din 
Belgia (1901). Cea mai însemnată parte a creaţiei picturale, 
apreciată ca tipică pentru Ensor, este realizată până în 1900, 
după care se va ocupa îndeosebi de gravura în acvaforte (ciclul 
de desene „Viaţa lui Hristos” din 1912 este editat în 1921) sau de 
plastica de spectacol (în 1911 creează costumele şi decorul 
pentru baletul Gama dragostei sau Flirtul marionetelor). În 
pictură, abordând portretul — şarjă şi amestec ambiguu între 
burlesc şi macabru — dezvoltă în modalităţi noi de expresii o 
direcţie a tradiţiei compoziţiei alegorice, a spectacolului cu 
cheie filosofică, în care au excelat Bosch şi Bruegel. La sfârşitul 
secolului al XIX-lea devine principalul reprezentant al 
expresionismului” flamand şi, după cum se va recunoaşte mai 
târziu, un precursor al expresionismului european în secolul 
nostru. Umorul macabru, vizibil în gravurile Portretul meu în 
1960 (1880) şi Portretul meu scheletizat (1889), ia forma unui 
dialog despre condiţia precară a fiinţei umane, la gravul 
avertisment „Memento mori” („Aminteşte-ţi că eşti muritor”), 
adăugându-se un irezistibil hohot de râs, vital, optimist. Alături 
de sumbrele imagini (Schelet admirând chinezăriile, 1885; 
Intrarea lui Hristos la Bruxelles, 1888 - tablou în care citim 
inscripţia „Vive la sociale”; Schelete încălzindu-se, 1889; Natură 
moartă cu craniu, 1889), pictează cortegii sărbătoreşti, o lume 
de carnaval, zgomotoasă şi strălucitoare, în care măştile şi 
reprezentările alegorice nu au nimic terifiant, ci mai curând 
vor să reţină din viaţă plăcerile imediate, un spectacol al 
bucuriei, fie ea şi trecătoare (Carnaval, 1888; Femei cu măşti, 
1889; Animale muzicanți, 1891; Autoportret cu măşti, 1899). Pe 
lângă aceste tablouri s-ar mai putea menţiona câteva compoziţii 


parodice (Medici proşti, 1895; Bucătari periculoşi, 1896) ce aduc 
noi mărturii ale spiritului său atras de spectacolul grotesc, 
fericit în izbucnirile efemere ale deşertăciunii. Fire extrem de 
lucidă, capabil să-şi imagineze, nu fără umor, cum va arăta el 
însuşi mult timp după dispariţia sa, pictorul foloseşte cel mai 
adesea culori agitate şi strălucitoare. Densitatea şi concreteţea 
pastei colorate sporesc impresia de materialitate a unei lumi ce 
merită a fi cunoscută, precum şi nedisimulata plăcere de a 
reţine ceea ce este frumos şi durabil în lucruri. 


Bibliografie: J. Ensor, Mes écrits, Liege, 1974; Smaranda Roşu, 
Ensor, Bucureşti, 1973; G. Ollinger-Zinque, Ensor par lui-même, 
Bruxelles, 1976; R.L. Delevoy, Ensor, Anvers, 1981; James Ensor, 
catalog, Petit Palais, Paris, 1990; X. Tricot (ed.), James Ensor. 
Catalogue raisonné des peintures, I-II, Anvers, 1992; N. Hostyn, 
James Ensor. Vie et œuvre, Bruges, 1996. 


Environments (împrejurimi, mediu, ambianţă). Termenul — 
utilizat şi în ecologie, ca expresie a preocupării pentru armonia 
şi puritatea mediului de existenţă - defineşte în domeniul 
artelor intervenţia artistului în spaţiul public prin lucrările pe 
care le elaborează şi, uneori, prin prezenţa sa nemijlocită în 
desfăşurarea evenimentelor culturale ale respectivului spaţiu. 
Mişcarea a apărut în SUA în anii 1960 şi mulţi dintre 
susţinătorii ei veneau din domeniul artei pop”, unde studiaseră 
destinul obiectului luat din realitate şi aşezat în ordinea 
percepţiei estetice. Printre principalii creatori de environments 
se numără Kaprow”, Oldenburg”, Segal”, Dineř, Herbert Ferber 
(autorul unei încăperi, Sculpture as environment, 1961), Mark di 
Suvero, Harold Paris, Edward Kienholz, autoarele de tapiserii 


Magdalena Abakanowicz”, Jagoda Buic, Sheila Hicks” ş.a. 
Creatorul de environments apelează la o totalitate de elemente 
vizuale, oferite de genuri tradiţionale, ca pictura, sculptura, 
arhitectura, precum şi de recentele posibilităţi de constituire şi 
difuzare a imaginii. Suportul filosofic (şi sociologic) al 
demersului său constă în nevoia omului contemporan de a 
anula presiunea uniformizării presupuse de avântul tehnologic 
şi de a restabili comuniunea cu un mediu pe care îl 
impregnează cu sensibilitatea sa. Este un drum spre regăsirea 
naturalului cu mijloacele şi în condiţiile aglomerării 
prezenţelor materiale create sau modificate chiar de om. 


Bibliografie: Allan Kaprow, Assemblages, Environments and 
Happenings, New York, 1960; A. Henry, Environments and 
Happenings, Londra, 1974; Frank Popper, Art, Action and 
Participation, Londra, 1975; Germano Celant, Ambiente/arte: dal 
futurismmo alla body art, Veneţia, 1977. 


Epstein, Jacob (n. New York, 1880 - m. Londra, 1959). Sculptor 
englez. După studii la New York şi apoi la Şcoala Naţională de 
Arte Frumoase din Paris se stabileşte la Londra (1905). Aderă la 
grupul Vorticism, care în anii 1912-1915 dădea o replică 
cubismului francez şi futurismului" italian. Din această epocă 
datează Foreza (1913) — un asamblaj (vezi Colaj) de piese ce 
sugerează acţiunea maşinii. În 1914, când, prin unirea mai 
multor grupuri, ia fiinţă London Group” (denumire găsită de 
Epstein), artistul participă la manifestările acestuia. Curând 
însă se retrage în căutări proprii, ţinându-se departe de 
mişcările şi curentele epocii. El cultivă acum imaginea 
figurativă, evocatoare a unor personalităţi (Show, Einstein, 


Mougham, Nehru) sau simboluri mitice (Ecce Homo, 1935; 
Adam, 1939). În astfel de lucrări, ca şi în cele aşezate în 
catedralele din Llandaff şi Coventry sau în Cavendish Square 
din Londra (Fecioara cu pruncul, 1952), sculptorul prezintă 
volume puternice, cu subtile jocuri de lumină şi umbră. În alte 
opere (Iacob şi îngerul, 1940; Monumentul închinat eroilor clasei 
muncitoare, 1958), artistul pune accentul pe formele care 
angajează cu autoritate spaţiul, într-o vitalitate simplă şi 
triumfătoare. Prin cioplirea directă a pietrei - o tehnică 
preferată a sculptorului — obţine o anumită monumentalitate a 
formelor masive, precum şi impresia de stabilitate, deşi 
adeseori tendinţa spre mişcare este evidentă. 


Bibliografie: Jacob Epstein, Epstein: An Autobiography, New 
York, 1955; R. Buckle, Jacob Epstein, Sculptor, Londra, 1963; E. 
Silber, The Sculpture of Jacob Epstein with a Complete Catalogue, 
Oxford, 1986; T. Friedman, E. Silber (eds.), Jacob Epstein. 
Sculpture and Drawings, catalog, Leeds City Art, Galleries, Leeds, 
1987; S. Gardiner, Epstein: Artist Against the Establishment, 
Londra, 1992. 


Epure, Şerban (n. Bucureşti, 1940). Pictor român. A studiat la 
Institutul Politehnic - Facultatea de Electronică şi 
Telecomunicaţii, Bucureşti (1956-1961). Studii libere de pictură. 
În 1966 se consacră picturii. Participă la: Bienala Tineretului, 
Paris, 1971, 1973; Festivalul „Sygma”, Bordeaux, 1973. Autor al 
unui mozaic monumental la Turnu Măgurele, al unor panouri 
decorative la Eforie, pe malul Mării Negre. Se stabileşte în 1980 
la New York. Face parte din generaţia experimentală care, la 
sfârşitul anilor 1960, căuta în diversele tipuri de abstracţie”, în 


tendinţe constructiviste” sau puriste (vezi De StijD, garanţia 
unei libertăţi a expresiei şi a limbajului. Contemporan cu 
mişcarea constructivistă din Timişoara, reprezentată în special 
de Grupul Sigma”, el face trecerea înspre o artă conceptualistă”, 
ale cărei fundamente le află în gândirea matematică, pe care o 
şi explică în articole consistente. Restrânsă ca gamă de 
preocupări şi ca repertoriu formal, pictura lui rămâne 
consecvent legată de mirajul armoniilor matematice, de un tip 
de experienţă în care rigoarea aspiră să substituie nu numai 
orice imponderabil al inspiraţiei, ci şi implicarea subiectivă. 


Erichsen, Thorvald (n. Trondheim, 1868 — m. Oslo, 1939). Pictor 
norvegian. După ce studiază artele plastice la Oslo, vizitează în 
1893 Parisul, unde este atras de arta pictorilor impresionişti', în 
primul rând de experienţele lui Claude Monet” în domeniul 
studierii aceluiaşi motiv - o catedrală, de pildă - în lumina 
schimbătoare a diferitelor ore din zi. Revenit acasă (în perioada 
1899-1900 lucrează la Copenhaga, apoi se retrage în ţara sa), 
adoptă o gamă cromatică mai gravă şi un desen cu sporite 
posibilităţi de a înregistra observaţia realistă. Fire meditativă, 
pictorul evită contrastele prea violente ce ar putea tulbura 
atmosfera imaginii. Jocul între zonele de lumină şi întuneric 
este mai curând mijlocul de a sublinia aspectele unei ambiante 
familiare în care peisajul natural şi omul se află în deplină 
armonie. 


Ernst, Max (n. Brühl, 1891 - m. Paris, 1976). Pictor german. 
Studiază filosofia la Universitatea din Bonn (1909-1914) cu 
Wilhelm Worringer. Împreună cu Macke“, Campendonk ş.a. 


formează grupul Rheinische Expressionisten (Expresioniştii de 
pe Rhin, 1910). Vine în contact cu grupul Der Blaue Reiter”. Din 
iniţiativa lui Ernst, Baargeld şi Arp" ia fiinţă grupul dadaist” din 
Köln (1919), care editează şi un unic număr din revista Die 
Schammade (1920). Se îndreaptă spre Paris (1922), venind în 
contact cu mişcarea suprarealistă” (André Breton îi prezintă 
primele colaje”), care mai târziu, când va fi premiat la Bienala 
de la Veneţia, îl va renega. În 1926 colaborează cu Joan Mira la 
realizarea costumelor şi scenografiei baletului Romeo şi Julieta 
de Diaghilev. În 1929 se întâlneşte cu Alberto Giacometti, 
publică romanul-colaj Femeia cu o sută de capete, colaborează 
cu Buñuel şi Dali la filmul suprarealist Vârsta de aur. Când 
izbucneşte războiul se refugiază în SUA, unde, împreună cu 
Breton şi Marcel Duchamp”, editează, la New York, publicaţia 
suprarealistă VVV (1942-1944). Lucrează împreună cu Hans 
Richter” la filmul Visuri de vânzare (1944). Revine la Paris în 
1953. Participă la expoziţiile: Herbstalon, Berlin, 1913; „Sturm”, 
Zurich, 1917; „Dada”, Köln, 1919; „Noul suprarealism”, 
Hartford, 1931;  „Suprarealismul”, Londra, 1936; „Arta 
fantastică, dada, suprarealism”, New York, 1961; „Futurismul: 
un focar modern”, New York, 1973. Distincţii: Marele Premiu al 
Bienalei de la Veneţia, 1954; Marele Premiu al Artelor, Paris, 
1959; Marea Cruce de Merit a Germaniei, 1964. Opera sa 
recomandă un artist suprarealist tipic. De la montaje 
intenţionat arbitrare (relieful pictat Fruct cu o îndelungă 
experienţă, 1919), artistul trece la inventarea unor imagini, la 
aşa-numitele „lumi posibile”, rezultate ale jocului imaginaţiei şi 
ale sugestiei viselor. Motivele riguros desenate sau lăsate să se 
nască din jocul imprevizibil al fluidităţii culorilor şi 
accidentelor de material sunt învăluite într-o atmosferă poetică 


bazată mai ales în prima parte a activităţii sale pe straniu şi 
insolit. Cultul pentru insolit se păstrează şi în sculpturile sale, 
unde, concrete şi pregnante, volumele au totuşi capacitatea de a 
instaura convențiile visului. 


Bibliografie: Max Ernst, Beyond Painting and Other Writings by 
the Artist and His Friends, New York, 1948; J. Russell, Max Ernst, 
Koln, 1966; Sam Hunter (ed.), Max Ernst: Sculpture and Recent 
Painting, New York, 1966; Max Ernst, catalog, Grand Palais, 
Paris, 1975; Max Ernst: A Retrospective, Guggenheim Museum, 
New York, 1975; Max Ernst, Centre Georges Pompidou, Paris, 
1991; W. Spies (ed.), Max Ernst — Die Retrospektive, catalog, Neue 
Nationalgalerie Berlin/Haus der Kunst Munchen, Köln, 1999. 


Erró (Guðmundur Guðmundsson) (n. Ólafsvík, 1932). Pictor 
islandez. În 1949 se înscrie la Academia de Artă din Reykjavík, 
iar în 1951, la Academia de Artă din Oslo, unde studiază pictura, 
fresca şi gravura. În 1955-1957 frecventează Academia de Artă 
din Florenţa şi studiază mozaicurile bizantine din Ravenna. Din 
1958 se stabileşte la Paris. În 1962 realizează primele 
happenings”, unele în colaborare cu S.S. Lebel, şi primele filme 
de artă. Expoziţii de grup: „Antiproces”, Paris, 1960; 
„Mythologies quotidiennes”, Paris, 1964; „La Figuration 
narrative dans lart contemporain”, Paris, 1965; „Labyrinth”, 
Berlin, „LArt fantastique contemporain”, Antibes, „Nouvelles 
figurations”, Monthebehard, „Le Regard mental”, Paris, 1976; 
„Images déturnées”, Centre Georgees Pompidou, Paris, 1979; 
„Figuration défiguration”, Paris, 1982; „Bonjour Monsieur 
Picasso”, Antibes, 1983; „Les Mille et une nuits”, Boulogne- 
Billancourt, 1985; „Abstraction-figuration”, Fontainbleau, 1986; 
„Comic iconoclasm”, expoziție itinerată în Europa, 1987; 


„Hommage démontage”, Aachen 1988; „After Duchamp”, Paris, 
1991. Vocaţia sa narativă este alimentată de observaţia naturii 
şi de percepţia şocului imagistic provocat de benzi desenate, 
televiziune, reclamă etc. Din baza cotidiană de imagini el 
decantează acele elemente ce solicită, în valuri, opinia publică. 
Evenimente şi personalităţi politice (Maggy şi Melvinele, 1982; 
Mao în piaţa San Marco, 1972; Europa şi Piaţa Comună, 1981), 
persistenţa operei unor mari artişti (Van Gogh, Picasso”, 
Matisse”, Pollock” ş.a.) scene oferite de superproducţia 
industrială sunt tot atâtea subiecte ce îi oferă un pasionat 
discurs despre actualitate. Spiritul grav, analitic întâlneşte la tot 
pasul vocaţia ironiei şi a parodiei. 


Bibliografie: Marc Ange, Erró, peintre mythique, Paris, 1994; 
Erro: von Mao bis Madonna, catalog, Viena, 1996. 


Estève, Maurice (n. Culan, 1904 - m. Culan, 2001). Pictor 
francez. După câţiva ani de formaţie prin atelierele din 
Montparnasse, lucrează într-un atelier de design într-o fabrică 
textilă, la Barcelona (1928). Colaborează cu Robert Delaunay” la 
decorarea pavilioanelor aviaţiei şi căilor ferate la Expoziţia 
internaţională de la Paris, 1937. Prezent în pavilionul francez la 
Bienala de la Veneţia, 1954. Este distins cu Marele Premiu 
naţional al artelor, Paris, 1970. În genuri diferite — pictură în 
ulei, acuarele, colaje”, grafică de carte, vitraliu (biserica din 
Berlincourt, Elveţia) —, artistul caută să împace tendinţa spre 
decorativ cu lirismul profund şi rafinat. Tablourile sale se 
compun din mari suprafeţe colorate uniform, delimitate destul 
de precis. Pare să fixeze planurile mari ale unui peisaj, văzut 
dintr-o perspectivă aeriană, unde dealurile, apele, zonele de 


vegetaţie se prezintă ca o pată omogenă de culoare. Astfel de 
vagi evocări ale peisajului îl fac pe unul dintre comentatorii săi, 
George Besson, să spună: „Esteve nu are nimic dintr-un pictor 
abstract. Nu există nimic gratuit în echivalenţele plastice 
multiplicate şi ordonate de artist, elementele naturale emanând 
din spectacolul perceput”. Culorile sunt de regulă pure şi de o 
materialitate densă, ceea ce restituie privitorului ceva din 
farmecul întâlnirii cu ambianța naturală. 


Bibliografie: Pierre Francastel, Estève, Paris, 1956; J.-E. Muller, 
Estève, Paris, 1961; Maurice Estève, catalog, Grand Palais, Paris, 
1986. 


Etienne-Martin (n. Loriol-sur-DrOme, 1913 - m. Paris, 1995). 
Sculptor francez. Studiază pictura şi sculptura la Şcoala de Arte 
Frumoase din Lyon (1929-1933) şi la Academia Ranson (1934- 
1949). În 1936 aderă la grupul Témoignage fondat de Marcel 
Michaud. Recrutat în armată în 1940, cade prizonier în 
Germania. După ce a fost eliberat, în 1942, lucrează la Oppede, 
împreună cu Stahly , vechi coleg de la Academia Ranson. După 
câteva călătorii se întoarce în 1947 la Paris, devenind mai târziu 
profesor la Şcoala de Arte Aplicate (1955-1956) şi la Şcoala 
Superioară Naţională de Arte Frumoase (în perioada 1968- 
1983). Distincţii: Marele Premiu pentru sculptură la Bienala de 
la Veneţia, 1966; Marele Premiu internaţional al artelor, Paris, 
1967. În 1971 devine membru al Institute de France. Se face 
cunoscut prin sculpturi — realizate îndeosebi în bronz — în care 
formele sunt reduse la esenţial, la structura interioară, 
rezistentă. Ceea ce iniţial avea configuraţia unor motive 
vegetale, organice sau evocatoare ale rocilor pierde treptat din 


„carnaţie”, pentru a se prezenta prin forma ultimă, durabilă, 
nesupusă coroziunii timpului. Uneori, artistul abordează 
modalităţi ale tapiseriei, procedând la aceeaşi reducere la 
esenţial, în căutarea nervurilor semnificative. Are loc o trecere 
din convențiile bidimensionalităţii în cele ale reprezentării 
spaţiale, lucrările prezentându-se ca un gen aparte — „sculpturi 
textile”. Realizate în bronz sau piatră, în material textil, 
lucrările sale sunt mărturia nevoii de exteriorizare, de afirmare 
în spaţiu a unei „mitologii individuale”, surprinzătoare prin 
banalităţile unor motive şi deopotrivă prin invenţia altora 
(ciclurile „Abecedar”; „Alte locuri” etc.). 


Bibliografie: Harald Szeemann, Dominique Le Buhan, Michel 
Ragon, Jean-Christophe Ammann, Etienne-Martin, Paris, 1991; 
Etienne-Martin, la donation L'Oreal, Musée d'Art Moderne, Paris, 
2008. 


Evergood, Philip (Howard Blashki) (n. New York, 1901 - m. 
Bridgewater, 1973). Pictor american. Studiază în Anglia, la Eton 
(1914-1918), Trinity Hall din Cambridge (1918-1920) şi Slade 
School din Londra (1920-1923). În SUA urmează cursurile Ligii 
Studenţilor în Arte din New York (1923-1925), avându-l profesor 
pe George Luks'. La Paris, în cadrul Academiei Julian, 
frecventează atelierele lui Jean-Paul Laurens şi André Lhote” 
(1925). În anii 1930 îşi cristalizează viziunea, bazată pe 
reprezentarea neînfrumuseţată a realităţilor sociale. Aspectele 
dramatice ale crizei ce zguduia epoca sunt aduse în prim-planul 
tabloului. Amestec de grotesc, umor şi tristeţe, compoziţiile sunt 
invadate de personaje, de scene „descrise”, fiecare, dintr-o 
perspectivă nouă, asemănătoare montajelor cinematografice. În 


desfăşurarea amplă a imaginii, punctată de personaje ce 
îmbină tratarea expresionistă” cu redarea fotografică, pictorul 
introduce detalii ce aparţin visului sau  halucinaţiei, 
transformând totul într-o viziune suprarealistă . 


Bibliografie: John Baur, Philip Evergood, New York, 1960; D. 
Shapiro, Social Realism: Art as a Weapon, New York, 1973. 


Exat 51 (Atelier experimental). Grup artistic croat, activ la 
Zagreb în anii 1950-1956. Membrii grupului: pictorii Vlado 
Kristl, Ivan Picelj, Aleksandar Srnec” şi arhitecţii B. Bernardi, Z. 
Bregovac, Z. Radić , B. Rašica, V. Richter” şi V. Zarahović. În 
manifestul lansat la fondarea grupului se militează pentru 
„Sinteza artelor vizuale”, pentru experimentul în artă, pentru 
arta abstractă”. Ideile grupului sunt concentrate în textul lui 
Richter Pronostic al sintezei vitale şi plastice ca expresie a epocii 
noastre şi în cel al lui Zvonimir Radić Semnificația realității 
plastice. În aceste texte se evocă experienţa Şcolii Bauhaus”, cu 
trimiteri la scrierile lui Gropius”, Moholy-Nagy şi Giedion. 
Membrii grupului îşi lansează concepţiile cu prilejul amenajării 
unor spaţii publice, principiile raţionaliste şi abstracte fiind 
apoi utilizate în creaţiile picturale şi sculpturale. O expoziţie cu 
lucrările grupului este organizată în 1953 la Zagreb, trezind 
dezbateri pasionate, depăşindu-se stricta problematică a 
reprezentării, pentru a se afirma legitimitatea limbajului 
geometric, statutul „tabloului ca obiect”. Dezvoltând concepţii 
puriste (vezi De Stijl), Exat 51 se înscrie în mişcarea abstracţiei 
geometrice de pe scena artistică europeană şi americană. O 
consecinţă directă a propunerilor grupului a fost înfiinţarea 


Studioului de design industrial şi a Trienalei de arte aplicate de 
la Zagreb. 


Bibliografie: J. Denegri, 2. Koătevic, Exat 51, Zagreb, 1979. 


Expresionism. În arta modernă, denumirea expresionism apare 
pentru a defini acea tendinţă de desprindere de estetica 
impresionistă” care marchează mutarea accentului de pe 
impresie pe expresie, adică pe valorile universului interior, care 
devin prioritare faţă de realităţile observate. Mai mulţi 
comentatori vorbesc despre expresionism ca despre o 
constantă, identificând-o în artele preistorice, în artele etniilor 
oceanice şi africane, în arta elenistică, în Evul Mediu, în 
perioada modernă. Sesizând şi această permanenţă a atitudinii 
expresioniste, dar şi modul ferm până la particularitate, cum se 
afirmă în spiritualitatea popoarelor septentrionale - în 
cunoscută opoziţie cu tendinţele solare ale sudului, ale spaţiului 
mediteraneean -, Jean Leymarie scrie, printre altele: 
„Considerat în termeni foarte stricţi, expresionismul se prezintă 
ca o fază actuală a romantismului prin afirmarea spiritului slav 
şi nordic, într-o lume tragică, apăsată de angoasa timpului 
nostru”. Expresionismul nordic, dar şi din alte arii de cultură a 
cuprins şi unele grupări, unele forme de manifestare colectivă, 
în esenţa sa rămânând însă o atitudine a individualităţilor, a 
cazurilor. Confruntat pe plan social cu drame, cu tragedii 
adeseori apocaliptice (primul război mondial), artistul resimte 
în fiinţa sa prezenţa amenințătoare a elementelor distructive. 
Pe planul doctrinelor artistice, impresionismul încetase să-i mai 
mulţumească pe creatorii care deveniseră atât de sensibili la 
neliniştile începutului de secol XX, cu atât mai mult pe cei din 
ţările nordice, care căutau în datele specifice temperamentului 


lor un mijloc de a crea o artă nouă, originală. Făcându-se 
exponentul unui patrimoniu cultural cu ecouri din frământatul 
Ev Mediu nordic, norvegianul Edvard Munch" deschide, în 
1892, la Berlin, o expoziţie personală ce contribuie la 
cristalizarea mişcării expresioniste. În 1895, Munch realizează 
litografia Strigătul, la care se vor referi numeroşi adepţi ai noii 
orientări. Întregul peisaj — podul, apa, colinele — este realizat din 
tăieturi largi ce îmbină contrastul violent dintre alb şi negru cu 
dinamica agitată a petelor. Atmosfera îl apasă până la durere pe 
personajul din prim-planul imaginii. Strigătul personajului lui 
Munch devine simbolul expresionismului, ce va fi definit drept 
„strigătul omului solitar” (Michel Ragon), al omului ce nu găsea 
căi de acces spre semenii săi. În evoluţia expresionismului se 
disting, în mod obişnuit, câteva etape. O primă etapă, situată 
între 1885 şi 1900, cuprinde creaţia unor artişti consideraţi 
fondatori ai acestei mişcări în arta modernă: Daumier, Van 
Gogh", Toulouse-Lautrec', Gauguin, Ensor', Munch, Nolde, 
Hodler. Coloritul contrastant, trecut prin filtrul afectivității, al 
temperamentelor impetuoase ale artiştilor, este pus în slujba 
creării unor imagini care - prin prezentarea destinului 
personal - se referă la unul dintre atributele expresionismului: 
abordarea problematicii sociale. Un moment foarte important 
în dezvoltarea expresionismului îl constituie anul 1905, când se 
înregistrează câteva eforturi diverse: înfiinţarea, la Dresda, a 
grupării Die Brücke (Kirchner”, Fritz Bleyl, Schmidt-Rottluff“, 
Heckel”), prima expoziţie a fovismului' francez (Van Dongenř, 
Dufy*, Matisse”, Derain , Friesz', Vlaminck', Marquet'), operele 
lui Picasso” şi Rouault'. Accentele puternice de culoare, tratate 
din ce în ce mai mult pentru capacitatea de comunicare a unei 
stări sufleteşti, pregătesc apropiatele experienţe abstracte”. În 


1911 ia fiinţă la München gruparea Der Blaue Reiter" 
(Kandinsky , Marc), căreia îi urmează propunerile lui Robert 
Delaunay, a cărui pictură - numită orfism - urmărea o 
corespondenţă între ton şi sentiment, construind imaginea 
asemenea unei partituri muzicale. Dezmembrarea grupărilor 
Die Brucke (1913) şi Der Blaue Reiter (1914) este un rezultat al 
orientărilor diferite ale artiştilor, pentru care unii se 
îndepărtau de expresionism. Experienţa tragică a primului 
război ` mondial readuce, odată cu preocupările 
existenţialismului în literatură şi filosofie, o adevărată explozie 
a artei expresioniste. Tematica socială, angajarea conştiinţelor 
în lupta contra iraţionalităţii războiului, a durerilor suferite de 
umanitate în general duc la întărirea unui filon expresionist 
vehement formulat. Creată în izolarea la care îi împinseseră 
varii experienţe de viaţă sau de directă legătură cu ambianța 
socială, opera unor artişti germani, scandinavi, flamanzi, 
austrieci sau din alte ţări europene — Munch, Nolde, Soutine', 
Ensor, Kokoschka”, Modigliani”, Rouault, Chagall” — continuă să 
trezească interesul. Nemulţumiţi de evaziunea 
suprarealismului”, artişti germani ca Grosz , Beckmann şi Dis" 
creează gruparea Neue Sachlichkeit” (Noua obiectivitate), de 
certă orientare expresionistă. În acelaşi spirit creează şi 
Barlach“, Käthe Kollwitz“, la care se adaugă belgienii Permeke”, 
De Smet, Masereel, americanii Weber, Ben Shahn, 
brazilianul Lasar Segall. Un grup de artişti mexicani (Siqueiros”, 
Rivera”, Orozco”, Tamayo') lansează un manifest în care apar 
conceptele unei arte militante, de factură expresionistă. Încă 
înainte de al doilea război mondial, dar îndeosebi după, în 
cadrul artei abstracte” se dezvoltă o direcţie expresionistă 
mizând pe transcrierea directă a stărilor sufleteşti. Se produce o 


delivrare a universului interior prin tuşe, pensulaţii, semne 
grafice sau picturale ce alcătuiesc imaginea asemenea unor 
seismograme (Hartung, Soulages“, Rothko'”, Kine", Mathieu”, 
Motherwell”, De Kooning”). Este direcţia dramatică a artei 
informale”, care a culminat în pictura gestuală (vezi Action 
painting) a americanului Pollock”. În Europa, în anii 1948-1951 
activează gruparea Cobra” (care edita o revistă cu acelaşi 
nume), cuprinzând o serie de artişti din ţările nordice, dornici 
să găsească o replică la tradiţiile Şcolii pariziene (vezi Ecole de 
Paris). Printre altele, ei apelează la filonul expresionist specific 
nordului, regăsind încă o dată dimensiunile acestei mişcări 
într-unul din punctele sale originare. (Vezi fasciculul I, planşele 
8, 9, 14, 20, 29, 33, 35, 42, 45, şi fasciculul II, planşele 1, 9, 10) 


Bibliografie: Waldemar George, La peinture expressionniste, 
Paris, 1960; Ilse şi Pierre Garnier, L'Expressionnisme allemand, 
Paris, 1962; Edith Hoffmann, Expressionism, Methuen, 1963; 
Michel Ragon, L'Expressionnisme, Lausanne, 1966; DE Gordon, 
Expressionism: Art and Idea, New York, 1987; S. Barron, 
Expressionismus. Die Zweite Generation 1915-1925, Munchen, 
1989; D. Elger, Expressionism, Köln, 1989; J. Weinstein, The End 
of Expressionism, Chicago, 1990. 





1. Ion Andreescu 
(1850-1882), Stejarul 





2. Edgar Degas, Le foyer de la danse à l'Opera de la rue Le 
Peletier (Sală de dans la Opera din strada Le Peletier), ulei pe 
pânză, 1872 





3. Claude Monet, Impression, soleil levant (Impresie, răsărit de 
soare), ulei pe pânză, 1872 





4. Gustave Eiffel, viaductul Garabit peste râul Truyere, 1880- 
1884 





5. Georges Seurat, Un dimanche après-midi à File de la Grande 
Jatte (O după-amiază de duminică pe insula Grande Jatte), ulei pe 
pânză, 1884-1886 





6. Pierre-Auguste Renoir, Apres le bain (După baie), ulei pe 
pânză, 
cca 1885 — cca 1887 





7. Paul Serusier, Le Talisman, L'Aven au Bois d'Amour 
(Talismanul, Avena de la Bois d'Amour), ulei pe lemn, 1888 





8. Henri de Toulouse-Lautrec, La Danse au Moulin-Rouge 
(Dansul de la Moulin Rouge), ulei pe pânză, 1889/1890 





9. Vincent van Gogh, De Sterrennacht (Noapte înstelată), ulei pe 
pânză, 1889 





10. Robert Burns, Natura Naturans, ilustrație în revista The 
Evergreen, 1891 





11. Lu Hui, Album of Miscellaneous Subjects (Album cu teme 
diverse), 
filă dintr-un album cu 12 file, tuş şi culori pe mătase, 1891 





12. Felix Vallotton, Le bain au soir d'ete (Scăldat într-o seară de 
vară), ulei pe pânză, 1892 





14. Edvard Munch, Skrik (Țipătul), tempera şi pastel pe carton, 
1893 





1897 





16. Auguste Rodin, T6te monumentale de Balzac (Capul lui 
Balzac), 1897 











17. Alfons Maria Mucha, Vântul care bate aduce tinereţea 
(Proiect de evantai), litografie colorată, 1899 





18. Hector Guimard, Intrare în metroul din Paris, Porte 
Dauphine, 1900 





20. Paul Gauguin, Contes barbares (Legende exotice), ulei pe 
pânză, 1902 





21. Paul Cezanne, Mont Sainte-Victoire vue des Lauves (Muntele 
Sainte-Victoire văzut din Les Lauves), ulei pe pânză, 1902-1904 





22. Charles Mackintosh, interior din Casa Hill, Glasgow, 1902- 
1903 





23. George Benjamin Luks, Allen Street, ulei pe pânză, 
cca 1905 





24. Aristide Maillol, La Méditerranée (Mediterana), cca 1905- 
1907 





25. Peter Behrens, Turbinele AEG, 1908-1909 





26. Gustav Klimt, Der Kuss (Sărutul), ulei pe pânză, 1908 





27. Alexej von Jawlensky, Junge Frau mit Paeonien (Tânără cu 
bujori), ulei pe carton, 1909 





28. Paul Signac, The Pine Tree at St. Tropez (Pinul de la St. 
Tropez), ulei pe pânză, 1909 





29. Lascăr L. Vorel, Gară, ulei pe carton, Muzeul Naţional de 
Artă al României, 1910 





30. Wassily Kandinsky, Ohne Titel (Fără titlu), creion, acuarelă şi 
tuş indian pe hârtie, 
1910 (1913) 
































32. Henri Rousseau (Le Douanier — Vameşul), Paysage exotique 
(Peisaj exotic), 
ulei pe pânză, 1910 





33. Ernst Barlach, Der Schwertzieher 
(Om care scoate sabia din teacă), lemn, 1911 





34. Ştefan Luchian, Lăutul, 
ulei pe pânză, 1911-1912 





35. Franz Marc, Die grossen blauen Pferde (Caii albaştri), ulei pe 
pânză, 1911 





36. Valentin Serov, Leu la bătrâneţe şi măgar, ilustrație la 
Fabulele lui Krilov, 1911 





37. Umberto Boccioni, Forme uniche della continuită nello spazio 
(Forme unice ale continuității în spaţiu), bronz, 1913 





38. Roger de la Fresnaye, La Conquête de lair (Cucerirea 
aerului), ulei pe pânză, 1913 





KE) 


39. Dimitrie Paciurea, Himeră, 
lut crud; uscat (prezintă urme de aurire); ronde-bosse, 1913 





40. Maurice Prendergast, The Promenade (Promenada), ulei pe 
pânză, cca 1913 





41. Raymond Duchamp-Villon, Le Cheval majeur (Marele cal), 
bronz, 1914 





42. August Macke, Hutladen (Magazin de pălării), ulei pe pânză, 
1914 





43. Odilon Redon, Le cyclope (Ciclopul), 
ulei pe lemn, 1914 





44. Juan Gris, Le petit déjeuner (Micul dejun), ulei şi cărbune pe 
pânză, 1915 





45. Ernst Ludwig Kirchner, Der Rote Turm in Halle (Turnul roşu 
din Halle), 
ulei pe pânză, 1915 


Faik, Agaev (n. Baku, 1943). Pictor azer. A absolvit în 1970 
Institutul de Stat „VI. Surikov” din Moscova. Expune la 
principalele expoziţii din Azerbaidjan şi unionale. Distincţii: 
Diploma Academiei de Artă, 1976; Premiul Uniunii Artiştilor şi 
al Ministerului Culturii din Uniunea Sovietică, 1976. Majoritatea 
pânzelor sale sunt naturi moarte, reduse la maximum ca 
inventar. Câmpul este aparent monoton, lipsit de detalii, ceea ce 
îi asigură o atemporalitate evidentă. Scoase din prezent, 
lucrurile se învăluie într-un abur metafizic. Cu un aparat 
imagistic minimal — de pildă, vase de ceramică, uneori văzute 
doar ca fragmente — stinge orice afirmare a concretului şi lasă 
să se afirme valorile picturale, singurele care contează în 
viziunea sa. 


Falk, Robert (n. Moscova, 1886 - m. Moscova, 1958). Pictor rus. 
A studiat în atelierele lui Yuon', I. Dudin şi I. Maşkov (1903- 
1904), precum şi la Şcoala de Pictură, Sculptură şi Arhitectură 
din Moscova (1905-1909), cu pictorii Valentin Serov“ şi Korovin. 
A fost membru al asociaţiilor Lumea artei (vezi Mir iskusstva), 
Valetul de caro (vezi Bubnovii valet), Asociaţia Artiştilor din 
Moscova şi Asociaţia Artiştilor din Rusia Revoluționară. 


Profesor la Institutul Superior de Artă şi Tehnică din Moscova 
(1941-1942) şi la Institutul de Artă Decorativă şi Aplicată din 
Samarkand (1942-1944). În 1924, o selecţie din opera sa a fost 
expusă la Bienala de la Veneţia. Deşi a plecat iniţial de la 
principiile cubiste” ale grupării Valetul de caro, Falk găseşte 
modalitatea prin care să exprime temperamentul său, apropiat 
mai curând de voluptatea expansiunii libere a culorii decât de 
constrângerea formelor geometrice. În pictura sa — portrete, 
peisaje, naturi statice - aspectele realităţii vizibile sunt 
reconstituite din mase mari de culoare, aşternute cu tuşe libere. 
Fluide, agitate din interior de impetuoasa afirmare a 
sensibilităţii sale, formele colorate dau impresia unei 
transcrieri spontane, ascund realul efort de elaborare a 
arhitecturii tabloului. Lumina din tablourile sale nu vine dintr- 
o anumită sursă exterioară, ci pare să izvorască din 
profunzimea lucrurilor reprezentate. 


Fampas (Fappas), Tanasis (n. Lafkos, 1922 - m. Volos, 2011). 
Pictor grec activ în România şi Grecia. Studiază la Şcoala 
Superioară de Arte Frumoase din Atena şi la Institutul de Arte 
Plastice „N. Grigorescu” din Bucureşti. În pictura sa triumfă un 
spirit solar. Puritatea, vocaţia armoniei, a frumuseţii înţelese ca 
echilibru, căutarea sensurilor universului în chipul uman sunt 
expresia spațiului mediteraneean peste care experienţa 
bizantină aduce un plus de esenţializare abstractă. Este un 
spaţiu în care acuta abordare a umanului ia forma tragicului 
pur, solemn, departe de agitația particular dramatică a 
nordului. De aceea personajele picturii sale nu afişează o 
condiţie epică, ci subliniază liric nişte situaţii pe un fundal în 
care istoria se asimilează mitului. Nu întâmplător, de foarte 


multe ori fondurile sunt, ca în icoanele bizantine, monocrome, 
deschideri spre un teritoriu al permanenţei, dincolo de 
determinările imediate în spaţiu şi timp. Biografia atât de 
bogată în evenimente a artistului capătă astfel semnificaţia 
unui discurs despre condiţia umană. Decupate pe suprafaţa 
sensibilă a culorii, personajele — remarcabile sunt portretele de 
femei şi de copii - polarizează nuclee figurale în construcţii 
sobre. Fampas s-a angajat cu gravitate în efortul unei direcţii a 
artei europene de restructurare a imaginii plastice, în sensul 
revelării a ceea ce este cu adevărat durabil şi semnificativ. 


Bibliografie: Liviu Oprescu, Tanasis Fappas, Bucureşti, 1985; 
Theodora Fampas, Tanasis Fampas. Un destin care nu putea fi 
altfel, Bucureşti, 2004. 


Fanakidis, Apostolos (n. Evros, 1945). Sculptor grec. A studiat la 
Şcoala Naţională Superioară de Arte Frumoase din Sofia, 1967- 
1972. Este prezentat la SAGA - FIAC, Galerie A.D., Paris, 1988. 
Expoziţii de grup: Simpozionul de la Burgas, 1974; Muzeul 
Skyronion, 1979; „Sculptură în plein-air”, Atena, 1981; Bienala 
de plastică mică, Budapesta, 1981; „Atena — capitala Greciei 
contemporane de 150 de ani”, Atena, 1984; „Reminiscenţe, 
transformări, căutări - Atena, Capitala Culturală a Europei”, 
Atena, 1985; „Panhellenia”, Atena, 1987. Distincţii: Premiul I, 
Bienala de la Budapesta, 1981; Premiul I, Concursul naţional, 
Kalamaria-Salonic. Creaţie diversă, pe o scară ce cuprinde 
compoziţia abstractă” a unor bare şi plăci metalice, distribuite 
de forţe arbitrare, şi glosarea în cheie realistă şi suprarealistă” a 
unor forme organice. Dintr-un fond mitologic cu rădăcini în 
preistorie apare montajul simbolic dintre trupul de bărbat şi 


capul de lup, în care o impetuoasă virilitate explodează în 
„urletul de lup”, reminiscență a unor străvechi practici 
iniţiatice, revelate dramatic în impactul cu lumea modernă. 
Volumele subordonate în lucrările de început spiritului 
geometric sunt frământate de teribile impulsuri interioare, de 
elanuri expresioniste”. Tensiunile vitale imprimă unui grup de 
menhire semnificaţii falice. De la astfel de abordări, sculptorul 
revine adeseori la expresiile geometrice, care păstrează însă o 
anume vehemenţă a volumelor. 


Fassianos, Alekos (n. Atena, 1935). Pictor grec. A studiat la 
Şcoala Superioară de Arte Frumoase din Atena (1956-1960) sub 
îndrumarea profesorului Yannis Moralis”. Îşi continuă studiile 
în Franţa (1962-1964), unde lucrează apoi majoritatea timpului. 
Operele sale au fost prezentate la Bienala de la São Paulo şi 
Bienala de la Veneţia (1972). Pe fundalul schiţat grafic cu efecte 
decorative al oraşului modern, artistul proiectează, ca într-un 
joc de umbre pe un ecran luminat, personaje în fizionomia 
cărora amestecă umorul şi grotescul. Ecouri ale străvechiului 
cult antropocentrist, peste care se depun stări derivate din 
adoraţia soarelui, secvențele surprinse de artist sunt pătrunse 
de o fundamentală poftă de viaţă. Câteodată, figurile pictate în 
prim-plan poartă aluzii la locurile pe care le vizitează în Grecia, 
Italia etc. 


Bibliografie: J.-M. Drot, Fassianos: la volupté mythologique, Paris, 
1985. 


Fautrier, jean (n. Paris, 1898 — m. Châtenay-Malabry, 1964). 
Pictor francez. Studiază la Royal Academy of Arts, apoi la Slade 


School din Londra. Rănit în 1917, este demobilizat şi se întoarce 
la Paris, unde curând începe să expună. Execută, la comanda lui 
Andre Malraux şi a Editurii Gallimard, un ciclu de litografii 
pentru ilustrarea Infernului de Dante. Refuzate de editură, 
litografiile vor putea fi văzute mai târziu (1939) într-o expoziţie. 
În 1935, pentru a-şi câştiga existenţa, devine hotelier şi profesor 
de schi în Alpi. Două expoziţii prezentate de Jean Paulhan, în 
1943, şi de Malraux, în 1945, îi consacră numele. Sunt foarte 
comentate lucrările din seria „Otages” (Ostaticii) atestând 
influenţe din noua tendinţă a artei informale”. Pictorul nu 
rămâne însă multă vreme în cadrul acestor experienţe 
nonfigurative şi, după zece ani, creează o nouă serie, cu un titlu 
semnificativ — „Obiecte”. Nevoia de a menţine creaţia într-un 
raport fecund cu problematica existenţei îl conduce pe drumul, 
mereu nou, al descoperirii lumii concrete. El nu reface însă 
metoda picturii impresioniste”, dorind mai curând să facă o 
„pictură impresionată” de realitate. Pe ecranul sensibil al 
pânzei apar şi se dezvoltă semne plastice, trasee colorate ce pun 
amprenta directă a unor surse de energie din natură (Nimic 
altceva decât dragoste, 1960). 


Bibliografie: Michel Ragon, Fautrier, Paris, 1957; Palma 
Bucarelli, Jean Fautrier, Milano, 1960; Jean Paulhan, Fautrier 
lenrage, Paris 1962; E. Engelberts, Jean Fautrier: œuvre grave, 
œuvre sculpté, Geneva, 1969; Jean Fautrier 1898-1964, catalog, 
Musée d'Art Moderne de la Ville de Paris, 1989; Y. Peyré, 
Fautrier ou les outrages de l'impossible, Paris, 1990. 


Fântânariu, Suzana (n. Baia, Suceava, 1947). Grafician român. 
A absolvit în 1975 Institutul de Arte Plastice „lon Andreescu” 


din Cluj. În 1985 a beneficiat de o bursă de studii la Roma. 
Membru al Societăţii Internaţionale de Gravură - MTG, 
Cracovia, din 1995. A participat la expoziţiile: „Imagini 
contemporane”, Craiova, 1983: „Intergrafik”, Berlin, 1984; 
Concursul „Joan Miro”, Barcelona, 1984; Trienala „Xilon 9-11”, 
Winterthur, 1985, 1991; „Accente expresioniste”, Timişoara, 
Braşov, 1991; „Stare fără titlu”, Timişoara, 1991; Expoziţia 
internaţională de la Yokohama, 1992, 1995; „Carte-obiect”, 
Bucureşti, Budapesta şi Amersfaart, 1992, 1993; „Transparenţa”, 
Bucureşti, 1992; „Pământul”, Timişoara, 1992; Bienala ţărilor 
francofone, Paris, 1992; Festivalul de Performance „Zona 
Europa de Est”, Timişoara, 1993, 1994; „Orient-Occident”, 
Timişoara, 1994; Bienala de la Ljubljana, 1995; „Experiment”, 
Bucureşti, 1996; Bienala de la Sharjah, Emiratele Arabe Unite, 
1997; „Sacrul în artă”, Bucureşti, 1997, 1999. Distincţii: Marele 
Premiu Voroneţiana, Suceava, 1980; Premiul I la Bienala ţărilor 
francofone, Paris, 1992; Premiul I la Bienala de la Sharjah, 1997; 
Marele Premiu la Saloanele Moldovei, Bacău-Chişinău, 2014. 
Aportul său în gravură constă într-o extindere a discursului de 
la imaginea izolată la serie, la ciclu şi la organizarea într-o 
etapă ulterioară a imaginilor în instalaţii, care amplifică 
semnificaţiile simbolice care stau la baza ciclurilor. Temele, 
deloc întâmplătoare, sunt explorări în universuri culturale 
arhaice sau exotice, în baza unor activităţi spirituale (mitologia 
chineză, în ciclul Dragon" Egiptul arhaic - seriile de mumii 
„Ambalaje pentru suflet”; lumea manierismului european — 
ciclul „Urechea”). Arta sa, rafinată, face conexiuni complexe 
între problematica actuală a limbajului şi încărcăturile 
semnificative ale acestui întreg patrimoniu, uniformizat 
temporal de aducerea sa în prezent. În ultimele etape, ea se 


integrează filonului artistic care regăseşte premisele ortodoxe, 
cu elemente vizuale elaborate în secole de creştinism oriental. 
Simultan se produce o ieşire în spaţiu, gravura devenind 
materia pentru construcţia unor obiecte ce transpun 
tridimensional semnele limbajului său simbolic („Ambalaje 
pentru suflet”; „Coloane” etc.). (Vezi fasciculul III, planşa 12) 


Bibliografie: Suzana Fântânariu, Spațiu şi semn — o dialectică a 
devenirii imaginii între planeitate şi obiect, Timişoara, 2007; 
Suzana Fântânariu, Xilogravura-matrice stilistică. Re-scrieri, 
cronicile vremii, Timişoara, 2009. 


Feininger, Lyonel (n. New York, 1871 - m. New York, 1956). 
Pictor american de origine germană. Din 1888 studiază la 
Academia de Arte Decorative din Hamburg, apoi la Academia 
din Berlin. Colaborează cu desene satirice pentru diferite 
publicaţii din Germania, Franţa, SUA. Orientarea sa artistică se 
clarifică la Paris, ca urmare a întâlnirii cu primele experienţe 
cubiste” (1907) şi cu Robert Delaunay. Stabilit la Berlin, 
participă la expoziţia grupului Der Blaue Reiter”. În 1912 aderă 
la gruparea Section d'Or". În 1919 devine profesor la Bauhaus, 
în Weimar. Formează împreună cu Klee, Kandinsky şi 
Jawlensky“ grupul Die Blaue Vier (Cei patru albaştri). Se mută, 
odată cu Şcoala Bauhaus, la Dessau, în 1926. Concediat şi inclus 
în expoziţia „Arta degenerată”, organizată în 1937 de oficialități, 
Feininger revine în SUA (1938), stabilindu-se la New York. În 
1947 este ales preşedinte al Federaţiei Pictorilor şi Sculptorilor 
Americani. Modul său de a construi imaginea, bazat pe 
suprafeţe largi, geometrizate, suferă, sub influenţa lui R. 
Delaunay, o modificare, în sensul aspiraţiei spre muzicalitatea 


tonurilor, spre un joc al transparenţelor şi luminozităţii 
culorilor. Experienţa activităţii la Bauhaus duce la o purificare 
a formelor, desenate riguros, organizate în compoziţii în care 
predomină unghiurile drepte şi ascuţite. Pictează îndeosebi 
construcţii arhitectonice (Biserica franciscană; Biserica din 
Halle, 1931) şi marine (Goeletă pe Baltica, 1924; Barca albastră, 
1944). În uleiuri şi acuarele, culorile dispuse în straturi 
luminoase, din care răsar structurile peisajului, asigură o 
perfectă îmbinare între spiritul raţionalist şi lirismul său 
nedisimulat, în vreme ce gravurile, folosind îndeosebi albul şi 
negrul, se fac ecoul unui filon expresionist” existent în 
înzestrarea sa. 


Bibliografie: Hans Hess, Feininger, New York, 1949; I.E. Prasse, 
Lyonel Feininger: A Definitive Catalogue of His Graphic Work, 
catalog, Cleveland Museum of Art, Berlin, 1972; U. Luckhardt, 
Lyonel Feininger, Munchen, 1989. 


Ferri, Rexhep (n. Kukës, Albania, 1937). Pictor din Kosovo. A 
absolvit Academia de Arte din Belgrad şi cursurile 
postuniversitare la aceeaşi instituţie (1969). Docent al 
Academiei de Artă din Priştina. Expoziţii de grup: Trienala de 
desene, Sombor, 1969; Bienala mediteraneeană, Alexandria, 
1972; Trienala din India, 1982. Stabilitatea figurilor, desenul 
laconic şi dispus mai ales sub forma unor linii-suprafeţe evocă 
ceva din sgrafitele preistorice, plasate într-un punct fierbinte al 
exerciţiului magic de luare în posesie a realului. Omniprezenta 
siluetă umană e proiectată pe fundaluri monocrome, pure şi 
transparente, care îi accentuează funcţionarea simbolică. 
Totalitatea efectelor plastice contribuie de fapt la francheţea şi 


vivacitatea imaginii, deschizând calea afirmării unor principii 
filosofice şi morale. 


Bibliografie: O. Bihali-Merin, Rexhep Ferri, Paris, 1977; A. Pasku, 
Rexhep Ferri, Niş, 1979. 


Fila, Rudolf (n. Příbram, 1932 - m. Bratislava, 2015). Pictor 
slovac. A studiat la Şcoala de Arte şi Meserii din Brno (1952) şi 
la Academia de Arte Frumoase din Bratislava (1952-1958), 
departamentul de pictură liberă, în clasa profesorului S. 
Murdoch. Participă la expoziţiile: „Confrontation”, Bratislava, 
Praga, Budapesta, 1964; Bienala de la San Marino, 1965; Bienala 
Tineretului, Paris, 1965; „Dessin”, Pecs, 1980; Bienala de 
gravură, Baden-Baden, 1984; „Informalul ceh şi slovac”, Praga, 
1991; „Pentagonal”, Demarco Gallery, Edinburgh, 1992. În anii 
1960, pictorul eliberează fără constrângeri energiile 
vulcanicului său temperament. Ceea ce contează în primul rând 
este inserţia gestuală (vezi Action painting), a cărei acțiune 
deconstructivă se extinde şi asupra structurii figurative ce 
apare în imagine. Menţinând şi în perioadele următoare 
trimiterile la corpul uman - nu sub forma analitică a nudului, ci 
prin cultivarea detaliului, a „citatelor corporale” (Dagmar 
Smenska), artistul operează o anumită decantare a mijloacelor 
plastice, lăsând, pe de o parte, să evolueze fluxul gestual, 
informal”, cu potenţate forţe dezintegratoare, iar pe de altă 
parte, clarificând formele umane, împinse spre rigoarea clasică, 
la limita preluării unor sarcini simbolice. 


Bibliografie: Rudolf Fila, Cestan, Bratislava, 2003; Fila Rudolf, 
Dorota Filová, Premeny: Kópie, citácie, premal'by, Bratislava, 
2005. 


Filla, Emil (n. Chropyně, 1882 - m. Praga, 1953). Pictor ceh. După 
ce studiază la Academia de Arte Plastice din Praga (1903-1906), 
sub îndrumarea profesorilor F. Thiele şi V. Bukovac, face 
călătorii de studii prin Europa până în 1914, când se stabileşte 
pentru câţiva ani în Olanda, unde se apropie de Mondrian şi 
Van Doesburg şi ia parte la lansarea revistei De Stijl . Se afirmă 
ca admirator al cubismului”, dar opera sa are un ecou mai larg, 
antrenând diferite cercuri de artişti interesaţi de dezvoltarea 
artei moderne în Cehoslovacia. Autor de articole şi cărţi, 
editează în perioada interbelică revista Volne smery şi participă 
la înfiinţarea unor grupuri de avangardă — Manes şi Osma“. 
Experiențele cubiste, vizând în special latura formală a 
reprezentării plastice, sunt îmbogăţite treptat cu puncte de 
vedere umanitariste. În 1932 publică Marea manifestaţie: 
Poezia, care formulează idei ce se vor regăsi curând în 
programul grupului suprarealist” ceh. Dramele războiului, 
propria sa suferinţă din anii de detenţie în lagărul de la 
Buchenwald structurează opera din ultimele decenii — operă în 
care primează valorile expresive ale liniei şi culorilor, ale 
atitudinii personajelor. 


Bibliografie: Svet Emil Filla, Galerie mesta Prahy, Praga, 1987; J. 
Hlusicka, Emil Filla, Brno, 2003; V. Lahoda, Emil Filla, Praga, 
2007. 


Filliou, Robert (n. Sauve, 1926 - m. Eyzies-de-Tayac, 1987). 
Artist francez. După studii economice la University of California 
din Los Angeles, lucrează în cadrul unor programe în Extremul 
Orient. Din 1954 călătoreşte în Egipt, Spania, Danemarca, 
Anglia, Franţa, Statele Unite, Germania, revenind în 1974 în 


Franţa. În 1960 participă la Paris, cu propria sa rulotă poetică, 
„La Mort de Papa Noël’, la Festival d'Art d'Avant-garde, şi 
realizează primele performance-uri”. Între anii 1960 şi 1970 
realizează panourile din seria „10 ani de lucruri rău făcute”. La 
Paris face cunoştinţă cu Spoerri“, iar mai târziu, în 1962, cu 
Maciunas', apropiindu-se astfel de gruparea Fluxus“. Fondează 
La Galerie Lâgitime, unde, împreună cu Addi Kâpcke, Spoerri, 
Emmett Williams şi Pages”, organizează „expoziţia congelată” 
(cu un vernisaj pe durata 22 octombrie 1962 — 22 octombrie 
1972, vreme în care expoziţia e congelată într-o ladă). Din 1963 
datează proiectul pentru Poipoidrome — o construcţie de 24/24 
m destinată unei atitudini artistice de un tip special, în care se 
contopesc „reflectia, acţiunea şi comunicarea”. Cuvântul Poipoi 
se regăseşte în întreaga construcţie (intrarea Poipoi, drumul 
Poipoi, turul istoric Poipoi, poşta Poipoi, simfonia Poipoi etc.), 
reluând tradiţia jocului dadaist. Împreună cu Brecht, 
înfiinţează la Villefranche-sur-Mer galeria La Cedille qui sourit. 
Creată „împotriva senilizării pretimpurii”, galeria, niciodată 
deschisă, e gândită ca un ansamblu purtat la cafenea, pentru a 
prilejui improvizații poetice şi artistice, în aşteptarea afirmării 
acelui „génie de cafe” — invocat în experienţa cotidiană. Spirit 
nonconformist, dispus spre demitizare şi în acelaşi timp spre 
trecerea în ordinea valorii a unor lucruri catalogate ca banale, 
Filliou creează un atelier mobil, Creaţie permanentă - Principii 
de ambivalenţă — Bine făcut. Rău făcut. Nefăcut, sau, altădată, un 
Birou de voiaj de vară, la Bremen. Cel care, cu umor, se 
consideră „un geniu fără talent inaugurează într-un microbuz 
Volkswagen Republica Genială, cu care porneşte la cercetarea 
realităţii. În manifestări ce ies din tiparul obişnuit, prin gesturi 
şi atitudini provocatoare, artistul caută, în fond, să 


restabilească vechi punti de comunicare ce au fost abandonate 
sau uitate pe parcursul experienţei istorice. El se implică direct, 
cu întreaga sa fiinţă, în acest act al comunicării, considerând de 
multe ori prezenţa sa fizică mai importantă decât opera care îi 
poate purta mesajele. Printr-o astfel de înţelegere, el evoluează 
pe o direcţie ce întâlneşte preocupările unor tendinţe ca body- 
art”, happening , acţionism , performance etc. 


Bibliografie: Robert Filliou, catalog, Centre Georges Pompidou, 
Paris, 1991. 


Filo, Branko Filipović (n. Cetinje, 1924 - m. Cetinje, 1998). Pictor 
muntenegrean. A studiat la Şcoala de Pictură din Herceg Novi şi 
la Academia de Arte Frumoase din Belgrad (absolvent în 1955). 
Specializarea în atelierul lui Milo Milunovic” şi la Academia de 
Arte Frumoase din Roma. Participă la: expoziţiile grupului 
Trojica (Aleksandar Prijic, Filipovic, Gojko Berkuljan), Cetinje, 
1951-1964; Expo *65, Montréal; „Arta în Paris”, Paris, 1970; 
„Europa '70”, Milano, 1970; „De la informal la noua figuraţie”, 
Belgrad, 1973. Distincţii: Premiul Crne Gore, 1968. Pentru un 
temperament vulcanic, cum este cel al lui Filo, întâlnirea cu 
informalul” şi abstracţia” lirică, ce domină scena artistică în anii 
săi de formaţie şi debut, îi oferă şansa unei opţiuni fireşti şi de 
durată. Pentru a se exprima, artistul foloseşte efluvii de culoare 
ce inundă pânzele cu forme proprii, iscate sub incidenţa 
luminii şi a impulsurilor lăuntrice. Într-o astfel de masă 
cromatică, bogată şi frenetică, se insinuează vagi aluzii la 
realităţi ce s-au depus cu acuitate în conştiinţa sa: munţi 
împăduriţi sau golaşi, ţărmuri de mare, cursuri de ape, 
orizonturi colorate de jocul zilelor şi al anotimpurilor. Din 


secrete izvoare imaginative, mai curând decât din realitate, în 
peisaj pot apărea fiinţe fabuloase, încă nedesprinse total din 
haosul lumii anorganice (seria „Figuri în spaţiu”). 


Bibliografie: Olga Perović, Filo Filipović, Cetinje, 1975; Ješa 
Denegri, Izložba 1957-1987, Crna Gora, 1987. 


Fischli, Hans (n. Zurich, 1909 - m. Meilen, 1989). Sculptor 
elveţian. După studii la Şcoala Bauhaus”, în Dessau, cu 
profesorii Klee”, Kandinsky” şi Schlemmer", deschide în 1933 un 
birou de arhitectură în oraşul său natal. Între 1954 şi 1961 
conduce Şcoala de Arte şi Meserii din Zurich. Lucrează 
deopotrivă în domeniul arhitecturii (proiectează satul 
Pestalozzi la Trogen), picturii şi sculpturii. Pasiunea pentru 
expresiile plastice complexe, pentru organizarea unor 
microclimate artistice îl face să expună, alăturate, grupuri de 
sculpturi şi panouri pictate. Îndeosebi sculpturile sale atrag 
atenţia prin originalitatea formelor, prin refuzul includerii 
convenției geometrice. Blocurile masive de piatră par erodate 
de agenţi naturali — vânturi, ploi etc. —, recuperând ceva din 
firescul mediului înconjurător. În această dorinţă de afirmare a 
naturalităţii, sculptorul ştie să-şi disimuleze cu abilitate voinţa 
constructivă (Marmoră albă, 1961; Onix, 1962; seria „Porfire”, 
1961-1964). 


Bibliografie: Karl Jost, Hans Fischli: Architekt, Maler, Bildhauer 
(1909-1989), Zurich, 1992. 


Flanagan, Barry (n. Prestatyn, Ţara Galilor, 1941 - m. Santa 
Eulalia del Rio, Ibiza, 2009). Sculptor britanic. Studiază la St. 
Martin's School of Art din Londra, sub îndrumarea lui Philip 


King (1964-1966). În 1966 ia parte, împreună cu Yoko Ono” şi 
Tony Cox, la Destruction in Art Symposium organizat de Africa 
Centre, Covent Garden, Londra. Debutează cu lucrări 
experimentale, opuse în mod declarat valorilor consacrate ale 
vremii, între care sculptorii Moore” şi Caro”. Foloseşte materiale 
umile, banale (pânză, sfoară, hârtie, bucăţi de lemn, nisip etc.), 
în montaje marcate de arte povera”, evocând prin modalitatea 
de construcţie asamblajul (vezi Colaj) şi instalaţia”. Treptat, sub 
influenţa călătoriilor în spaţiile cu o străveche cultură (Italia, 
între altele), adoptă piatra şi bronzul. Chiar dacă în planul 
mesajului sculptorul ţine să se distanţeze de tradiţie (parodiază 
uneori posturile eroice ale monumentelor trecutului), 
remarcăm instalarea unei credinţe în durabilitatea gestului 
artistic. 


Bibliografie: Barry Flanagan, catalog, Biennale di Venezia, 1982; 
Barry Flanagan, catalog, Centre Georges Pompidou, Paris, 1983; 
Barry Flanagan: A Visual Invitation, Sculpture 1967-1987, New 
Castle, 1987; C. Lampert (ed.), Barry Flanagan: Sculptures, 
catalog, Musée National d'Art Moderne, Centre Georges 
Pompidou, Paris, 1983; Barry Flanagan, Waddington Galleries, 
Londra, 1990. 


Flondor, Constantin (n. Cernăuţi, 1936). Pictor român. În 1962, 
după absolvirea Institutului de Arte Plastice „N. Grigorescu” din 
Bucureşti, devine membru fondator, împreună cu Bertalan“ şi 
Cotoşman', al grupului 1.1.1. (1966-1969) şi, împreună cu 
Bertalan şi Doru Tulcan”, al grupului Sigma” (1969-1981). În 
1984, împreună cu Paul Gherasim", Horea Paştină şi Mihai 
Sârbulescu, înfiinţează grupul Prolog. Expune la: Trienala de 


arte decorative, Milano, 1968; Bienala constructivistă, 
Nurnberg, 1969; Festivalul de artă, Edinburgh, 1971; „Arta 
constructivă”, Oslo, 1969; „Artă şi energie”, Bucureşti, 1974; 
„Fotografia conceptuală în Europa de Est”, Bucureşti, 1978; 
„Studiul”, Timişoara, 1978; „Scrierea”, Bucureşti, 1980; Bienala 
de mail-art, Cracovia, 1980; „Stare fără titlu”, Timişoara, 1991; 
„Bisanzio dopo Bisanzio”, Veneţia, 1993; „Orient-Occident”, 
Timişoara, 1991; „Experiment”, Bucureşti, 1996. A realizat mai 
multe performance-uri', începând din 1972, cu Membrane de 
săpun, în Pădurea Verde, Timişoara. Distincţii: Premiul criticii 
al Uniunii Artiştilor Plastici din România, 1970, 1978; Premiul 
American-Romanian Academy of Arts and Sciences, Los 
Angeles, 1993; Marele Premiu al Uniunii Artiştilor Plastici din 
România, 2003; Premiul Academiei Române, 2006. Plecând de la 
unele experienţe constructiviste”, în care rolul principal îl avea 
studiul mişcării, al iluziei deplasării în spaţiu a formelor 
plastice, artistul optează în lucrările recente pentru o figuraţie 
sprijinită pe imaginea fotografică, dar supusă unor intervenţii 
grafice cu o evidentă încărcătură lirică. Importantă pentru 
evoluţia sa este mobilitatea cu care urmăreşte evoluţia 
limbajului plastic în actualitate, încercând să-şi aproprieze 
unele dintre achiziţiile formale, care asigură artei sale 
atributele noutăţii. Când apelează la imaginea picturală 
tradiţională, spaţiul tabloului se umple de amprente, de repere 
sensibile, de proiecţii conceptuale” purtătoare la acelaşi nivel 
ale unor tensiuni senzuale şi spirituale. (Vezi fasciculul III, 
planşa 37) 


Bibliografie: George Lecca, Flondor, de la „111”* + „Sizma” la 
„Prolog”, Cluj-Napoca, 2005. 


Fluxus. Mişcare artistică internaţională urmărind, după 
excesele subiective ale abstracţiei” lirice, o reinserţie în real, pe 
baza unor modalităţi şi procedee analitice alternative. 
Termenul fluxus apare pentru prima dată în 1961, într-un text 
prin care George Maciunas”, proprietar al Galeriei A/G din New 
York, îşi invita apropiații la una dintre manifestările de 
avangardă ce aveau loc aici. Odată lansat, conceptul de fluxus 
ordonează şi solidarizează o serie de căutări diverse în 
domeniul limbajelor vizuale, în teatru, muzică, film, literatură, 
arhitectură etc., cu ecouri în statutul creaţiei şi creatorului de 
artă. Sub acest semn se adună manifestări diverse, lansate de 
multe ori cu programe distincte: tendinţele neodadaiste”, în 
Statele Unite, unde Robert Motherwell” editează în 1951 
lucrarea The Dada Painters and Poets. La Dusseldorf se deschide 
în 1958 expoziţia „Dada Dokumente einer Bewegung”; în 1952 
apare la Londra Independent Group”, în cadrul căruia se vor 
pune bazele artei pop ; în 1954 apare în Japonia grupul Gutai ; 
în 1957 apare la Düsseldorf Zero Gruppe'; în 1960, la Paris, 
Pierre Restany înfiinţează Nouveau Realisme; tot la Paris apare 
GRAV” (Groupe de Recherche d'Art Visuel); Yves Klein” foloseşte 
corpul unor femei ca „pensule vivante”; în 1958, John Cage” 
propune o muzică aleatorie şi interacţiunea dintre arte la 
cursurile de la Black Mountain College; Allan Kaprow” face 
unele happenings'; Nam June Paik exploatează teoriile 
indeterminismului muzical; Yoko  Ono' organizează 
performance-uri” în atelierul său. În această atmosferă, 
Maciunas editează culegerea avangardistă An Anthology, 
elaborată de compozitorul La Monte Yang, şi anunţă o 
publicaţie în care să se concretizeze conceptul de flux, această 


stare tranzitorie în care se produce întâlnirea activă dintre cele 
mai diverse discursuri şi genuri artistice. În plus, în Germania, 
în 1962, Maciunas organizează un „lour Fluxus”, care va 
cuprinde Moscova, Tokyo şi Berlin. Vostell' concepe expoziţia 
„Citi Rama”, pe care o duce la Paris. La Londra, în acelaşi an, 
Daniel Spoerri” iniţiază The Festival of Misfits. În 1963, artiştii 
care evoluează sub sigla Fluxus îl întâlnesc la Diisseldorf pe 
Joseph Beuys”, în care recunosc un precursor şi un maestru. 
Arta promovată de Fluxus repune în discuţie relaţia dintre arta 
elitelor şi arta populară, urmărind restabilirea comunicării în 
condiţiile mutaţiilor pe care le înregistrează noile evoluţii ale 
civilizaţiei. Fluxus nu s-a constituit niciodată într-un grup 
propriu-zis, deşi se recunoaşte poziţia centrală a lui Maciunas. 
Avem de-a face cu o stare de spirit, cu un program, cu o 
structură conceptuală pe care şi-o asumă artişti cu profiluri şi 
viziuni diverse, personalități bine precizate în arta 
contemporană.  Numitorul comun este asigurat de 
disponibilitatea pentru vis şi joc, de capacitatea de a crede în 
prospetimea şi caracterul inepuizabil al realităţii, de lupta cu 
procesul de academizare a avangardei şi de credinţa că 
limbajele artistice oferă în permanenţă o alternativă. 


Bibliografie: J. Hendricks, Fluxus Codex, New York, 1988; 
Happening and Fluxus, catalog, Kolnischer Kunstverein, Köln, 
1970; Fluxus International, catalog, Musée Saint Georges, Liège, 
1980; Fluxus Selections from the Gilbert and Lila Silverman 
Collections, Museum of Modern Art, New York, 1989; Fluxus. 
Today and Yesterday, Londra, 1993; K. Friedman, The Fluxus 
Reader, Londra, 1998. 


Fontana, Lucio (n. Rosario, Argentina, 1899 - m. Comabbio, 
Italia, 1968). Pictor, sculptor italo-argentinian. Studiază la 
Institutul Tehnic „Carlo Cataneo” din Milano (1914-1915); 
sculptura în atelierul tatălui său Luigi Fontana, la Buenos Aires 
(1922-1928); sculptura la Academia Brera din Milano (1928- 
1930), cu Adolfo Wildt. La Paris aderă la mişcarea Abstraction- 
Création. Semnează alături de Fausto Mellati, Soldati ş.a. 
Manifestul artei abstracte italiene, Milano (1935). Lucrează 
ceramica la Sèvres (1937). La Paris se apropie de Mira, 
Brâncuşi , Tristan Tzara. Lucrează la Buenos Aires (1940-1947), 
unde colaborează la Manifestul alb (1946). Elaborează 
Manifestul spaţialismului, apărut la Milano în 1948 şi revăzut 
apoi până în 1952. Decorează portalul Catedralei din Milano şi 
(în colaborare cu arhitectul Baldessari) intrarea la Palazzo 
dell'Arte din Milano (1951). Participă la: Bienala de la Veneţia, 
1930, 1950; Cuadrienala de la Roma, 1935; „Ambiente spaziale”, 
Milano, 1949; Bienala de la Săo Paulo, 1951; Documenta din 
Kassel, 1959, 1968, 1977; „Noua sculptură: formă, structură, 
mesaj”, Munchen, 1960. A fost distins cu Marele Premiu al 
Bienalei de la Veneţia (1966). Lucrările din perioada de început 
(monumentul Juana Elena Bianco, în Rosario, 1927) sunt făcute 
sub influenţa lui Maillot. Prin sculptura Omul negru (1930) 
începe să-şi manifeste înclinația spre arta de avangardă. Câţiva 
ani se consacră unor reliefuri în ceramică sau ciment, cu o 
figuraţie simbolică şi cu semne abstracte” gravate. Preocupat de 
problemele spaţiale (în 1949 prezintă la Galeriile Naviglio din 
Milano „o ambianţă cu forme spaţiale şi ecleraje în lumina 
neagră”), Fontana elimină treptat din imagine aluziile la lumea 
vizibilă. Tablourile sale se reduc acum la simple pânze în care 
aplică o serie de tăieturi, de găuri. Păstrând din înţelegerea 


tradiţională a picturii doar pânza, caută şi rezolvă criza 
imaginii prin introducerea celei de-a treia dimensiuni. Execută 
în acelaşi mod o serie de decoraţii monumentale. 


Bibliografie: Jan van der Marck şi Enrico Crispolii, Lucio 
Fontana. Catalogue raisonné des peintures, sculptures et 
environnements spatiaux, 2 vol., Bruxelles, 1974; Lucio Fontana, 
catalog, Centre Georges Pompidou, Paris, 1987; G. Joppolo, Une 
vie d'artiste. Lucio Fontana, Marsilia, 1992. 


Formism (de la formă). Mişcare artistică poloneză orientată în 
perioada 1919-1922 spre găsirea şi promovarea unor soluţii 
plastice originale, pe fundalul comunicării cu tendinţele 
europene ale momentului — cubismul şi futurismul'. Formiştii 
dezvoltă idei şi atitudini manifeste în expresionismul” polonez 
al anilor imediat anteriori, îndepărtându-se de imitarea servilă 
a realităţii, pentru a face loc elementelor subiective. Programul 
mişcării — reflectat şi în paginile revistei Formisci, editată în anii 
1919-1921 de pictorul şi poetul T. Czyżewski — militează pentru 
afirmarea valorilor artistice naţionale, în opoziţie cu opţiunile 
internaţionaliste ale revistei Bunt'. 


Bibliografie: J. Pollakowna, Formisci, Wrocław, 1972. 


Forrestall, Tom (Thomas DeVany) (n. Middleton, Noua Scoţie, 
1936). Pictor canadian. A studiat la Universitatea Mount Allison 
(1954-1958) cu Alex Colville, Lawren P. Harris şi Edward 
Pulford. În 1958 călătoreşte în Europa cu o bursă a Consiliului 
Canadian. Îşi prezintă lucrările la: New Brunswick, 1962; 
Galeria Roberts, 1965, 1968, 1970; Colegiul Dartmouth, Hanovra, 
New Hampshire, 1966; Pavilionul Atlantic la Expo *67 Montreal; 


Galeria de Artă Beaverbrook, 1971; Galeria de Artă Windsor, 
Ontario, 1972, 1974; Galeriile Marlborough, Londra, 1974, 1976. 
În 1978, o retrospectivă a sa este organizată de Galeria de Artă 
Qwens şi de Universitatea Mount Allison. Este interesat de 
reabilitarea imaginii obişnuite, banale, care a ieşit din sfera 
artei moderne. Trunchiuri de copac, curţi care par din albume 
fotografice vechi îşi dovedesc o prospeţime perpetuă. Noutatea 
acestor pânze vine uneori din formatul neconvențional pe care 
îl adoptă. 


Bibliografie: Tom  Forrestall: Paintings, Drawings, Writings, 
Toronto, 2008. 


Förster, Wieland (n. Dresda, 1930). Sculptor german. A studiat 
la Şcoala Superioară de Arte Plastice din oraşul natal (1953- 
1958) cu profesorii Walter Arnold şi Hans Steger. În perioada 
1959-1963 se specializează la Academia Germană de Artă din 
Berlin, sub conducerea lui Fritz Cremer. Sculptorul revine cu 
insistenţă asupra figurii şi corpului uman. Formele sunt 
robuste, pregnant desenate în spaţiu, traducând energii 
profunde şi vitale. Adeseori, portretele vădesc un anume gust 
pentru stilizările din sculptura arhaică. Modelajul este sensibil, 
subliniind amploarea volumelor sau detaliile expresiei. 


Bibliografie: Claude Retsch, Wieland Förster. Plastik und 
Zeichnung, Dresda, 1977; Monika Mlekusch, Wieland Forster, 
Viena, 2012. 


Fovism (de la fr. fauve — sălbăticie, fiară). Nume sub care a 
intrat în istoria artei prima mişcare artistică importantă a 
secolului XX, o mişcare ce îşi are rădăcinile în descoperirile 


cromatice ale impresionismului, dar care, cultivând culoarea 
vie, strălucitoare, pusă „direct din tub”, într-o explozie lirică, 
mută accentul de pe impresie pe expresie. Este un moment în 
care arta europeană zguduită de revoluţia impresionistă, după 
euforia decorativă din Art Nouveau”, caută drumuri noi, primul 
dintre ele (găsit aproape simultan de fovii francezi şi de artiştii 
grupării germane Die Brücke“) fiind desemnat de primatul 
expresiei — expresionismul” —, punct din care se vor dezvolta 
numeroase tendinţe şi atitudini artistice. Numele mişcării 
foviste, ca de altfel şi ale altor mişcări, aparţine anecdoticii care 
exprimă însă foarte bine realităţile spirituale dintr-un moment 
sau altul al vieţii artistice. La Salonul de toamnă din 1905, 
deschis la Grand Palais, într-o sală au fost expuse lucrările lui 
Matisse”, Vlaminck“, Derain , Marguet, Puy , Valtat, Manguin', 
reuniți aici datorită opțiunii lor individuale pentru coloritul 
proaspăt şi violent; între aceste tablouri, iradiind cu vehemenţă 
tonuri strălucitoare, se afla o mică sculptură în bronz 
aparţinându-i lui Marquet” — o figură de copil într-un clar stil 
florentin — în faţa căreia criticul de artă Louis Vauxcelles, care 
vizita expoziţia împreună cu Matisse”, a rostit celebra frază: 
„Donatello parmi les fauves” („Donatello printre sălbatici!”). 
Termenul fauve a fost curând aplicat şi altor pictori, destul de 
deosebiți între ei, dar înrudiţi prin coloritul viu, prin expresia 
nemijlocită a trăirilor. Este interesant că la acelaşi Salon de 
toamnă din 1905, dar în alte săli decât aceea supranumită „la 
Cage aux fauves” (cuşca fiarelor) — în care s-a rostit maliţioasa şi 
răsunătoarea frază a lui Vauxcelles — expuneau Cezanne”, 
Rouault, Vuillard”, precum şi Kandinsky” şi Jawlensky , sosiți 
de la Munchen, conceptele noii mişcări difuzându-se în mod 
nuanţat. Treptat, în jurul lui Matisse, promotorul entuziast şi 


necontestat al fovismului, se adună artişti proveniţi din regiuni 
şi ateliere diverse (Van Dongen , Marquet, Manguin, Camoin, 
Puy, Derain, Vlaminck, Friesz”, Braque”, Dufy ). Fovii, care, după 
cum a scris Louis Hautecoeur, „n-au constituit niciodată o şcoală 
în adevăratul sens al cuvântului”, sunt prezenţe artistice 
distincte, regăsindu-se în acele clipe de cumpănă ale artei 
moderne în dorinţa comună de a renova limbajul artistic, 
făcându-l mai apt să exprime universul spiritual şi afectiv al 
omului ce pătrundea decisiv în realităţile secolului XX. Din 
punctul de vedere al exprimării realităţii, Matisse, făcându-se 
purtătorul de cuvânt al fovismului, reproşează înaintaşilor săi 
direcţi — pictorii perioadei ce a urmat impresionismului” — că, 
prin procedeele cromatice abordate, se îndepărtează de 
realitate, imaginea suferind o pulverizare, o excesivă divizare a 
tuşelor care destramă structura lumii vizibile. 
„Neoimpresionismul'”, scrie Matisse, programatic pentru 
mişcarea pe care o reprezintă, „sau mai curând această parte 
numită divizionism a fost prima punere în ordine a mijloacelor 
impresionismului, însă o aşezare în ordine pur fizică şi al cărei 
procedeu a fost adesea mecanic. Fragmentarea culorii a dus la 
fragmentarea formei, a conturului. Rezultatul: o suprafaţă 
vibrantă. Nu mai există decât o singură senzaţie retiniană, care 
însă distruge liniştea suprafeţei şi a conturului”. Fovii renunţă 
la efectele divizării culorii în pete din ce în ce mai mici, cum se 
întâmpla în neoimpresionism”, redând tuşelor amploare şi 
libertate, aşezând culoarea în suprafeţe mari, în raporturi 
violente, având la bază, în cazurile definitorii, un dialog al 
tonurilor complementare. Exaltând senzaţia până la limita — 
nedepăşită niciodată de impresionişti sau neoimpresionişti — 
desprinderii de realul ce a trezit respectiva senzaţie, fovii ajung 


ei înşişi să asiste, sub scăpărătoarea îmbinare de tuşe, de 
suprafeţe violent colorate, la dispersarea obiectului. Nu ei vor fi 
însă cei care vor cultiva în anii următori „purul şi violentul glas 
al culorilor”, „şocul unui spectacol asupra simţurilor”, pentru 
că pictorii ce vor rămâne credincioşi fovismului - Matisse, în 
primul rând - nu vor înceta să menţină o legătură între 
dinamica senzaţiilor pe care le trăiesc şi lumea realului. Cu o 
existenţă mai mult decât strict organizatorică presupusă de 
disciplina unui grup, fovii au animat viaţa artistică, contribuind 
la dezvoltarea unor noi curente, între care cel mai apropiat 
cronologic e cubismul”, cel mai persistent este expresionismul” 
şi cu ecouri mai îndepărtate şi mai complexe sunt 
abstracţionismul” şi constructivismul'. Perioada „clasică” a 
fovismului se situează între anii 1905 şi 1907, care reprezintă în 
viziunea lui Jean Cassou un „moment uimitor, irezistibil, 
adevărată sărbătoare a culorii, totală şi absolută, la care pictorii 
nu vor înceta, pe urmă, să-şi întoarcă privirea şi la care se vor 
întoarce adesea pentru a-şi reînnoi energia şi pentru a asculta 
din nou această mare lecţie de creaţie... Cei câţiva ani ai 
fovismului, care par să constituie o experienţă exhaustivă, 
rămân un izvor permanent şi întineritor, originea întotdeauna 
deschisă a tuturor începuturilor posibile”. 


Bibliografie: G. Diehl, Les Fauves, Paris, 1943; J. Elderfield (ed.), 
The „Wilde Beasts”: Fauvism and Its Affinities, catalog, The 
Museum of Modern Art, New York, 1976; E.C. Oppler, Fauvisme 
Reexamined, New York, Londra, 1976; S. Freeman, The Fauve 
Landscape, New York, 1990. 


Francis, Sam (Samuel Lewis) (n. San Mateo, California, 1923 — 
m. Santa Monica, California, 1994). Pictor american. Rănit în al 
doilea război mondial, stă în acelaşi spital cu pictorul David 
Park, care îi dă acuarele, sfătuindu-l să aşeze pe hârtie jocul 
luminii de pe tavanul camerei. După ce iese din spital studiază 
pictura la Şcoala de Arte Frumoase din California şi istoria artei 
la Universitatea din Berkeley. Între 1950 şi 1957 se află la Paris, 
frecventând un timp atelierul lui Léger”. În această perioadă se 
apropie de Riopelle”, promotor în Canada al artei gestuale (vezi 
Action painting). Călătoreşte în Japonia, interesându-se de 
civilizațiile orientale. De la primele încercări, când se 
străduieşte să armonizeze petele nestatornice ale luminii, 
evoluează spre compoziţii vaste, în care semnele - formele 
abstracte”, colorate, desene caligrafice — sunt lăsate să plutească 
liber în spaţiu, evocând întinderea cerului cu nori sau 
fabuloasa lume subacvatică. Sunt imagini create cu reală 
ştiinţă, dar în afara oricărei constrângeri, pictorul comunicând 
cu sinceră bucurie impresiile trezite de parcurgerea lumii 
vizibile. Realizează şi picturi murale,  valorificându-şi 
predispoziția spre decorativ şi spre spaţiul aerat al compoziţiei 
(Kunsthalle, Berna, 1957; Şcoala Sofu pentru aranjarea florilor, 
Tokyo, 1957; Chase Manhattan Bank, New York, 1959). 


Bibliografie: James Johnson Sweeney, Sam Francis, Houston, 
1967; P. Selz, Sam Francis, New York, 1975; Sam Francis, catalog, 
Fondation Maeght, 1983; Sam Francis, Y. Michaud, Entretiens, I- 
II, Paris, 1985, 1988; Sam Francis: 40 Years of Friendship — Werke 
1945-1990, catalog, Kunsthalle, Berna, 1991. 


Frankenthaler, Helen (n. New York, 1928 - m. Darien, 
Connecticut, 2011). Pictor american. Studiază la Şcoala Dalton, 
cu Rufino Tamayo'; Colegiul Bennington, cu Paul Feeley (1945- 
1949); Liga Studenţilor în Arte din New York, cu Vaclav Vyilacil 
(1946), cu Wallace Harrison (1948), Meyer Schapiro, la 
Columbia University (1949), Hans Hofmann” la Provincetown 
(1950). Expune la: Bienala Tineretului, Paris, 1959 — Premiul I; 
Documenta din Kassel, 1959; expoziţiile internaţionale de 
pictură şi sculptură contemporană organizate de Institutul 
Carnegie din Pittsburgh, 1958-1961; Bienala de la Veneţia, 1966 
etc. Primele sale tablouri (din anii 1951-1952) vădesc un avansat 
proces de stilizare, de simplificare a elementelor peisajului, ce- 
şi păstrează însă configuraţia de ansamblu. După întâlnirea cu 
arta lui De Kooning şi, mai ales, cu cea a lui Pollock, 1950, 
artista trece la o mai sistematică abstractizare” a imaginii. Din 
mulțimea de impresii provocate de realitatea observată, 
tablourile păstrează doar câteva repere vizuale degajate de 
aluzii obiectuale. Sunt pete de culoare ce plutesc în spaţiul aerat 
al compoziţiei, organizându-se în funcţie de starea afectivă a 
artistei. Suprafeţele colorate nu sunt închise cu rigoare 
geometrică, ci, păstrându-şi în general individualitatea (pe care 
o reclamă pictura hard-edge'”), au în desfăşurarea lor ceva 
imprevizibil, o  impuritate a marginilor asigurată de 
expansiunea culorilor pe pânză. După 1975 aplică pe ceramică 
sistemul său de pete colorate. 


Bibliografie: E.C. Goossen, Helen Frankenthaler, Washington, 
Londra, 1969; Barbara Rose, Helen Frankenthaler, New York, 
1972; EA Carmean, Jr., Helen Frankenthaler: A Paintings 
Retrospective, New York, 1989; After Mountains and Sea: 


Frankenthaler 1956-1959, catalog, Solomon R. Guggenheim 
Museum, New York, 1998. 


Freundlich, Otto (n. Słupsk, 1878 - m. Lublin-Majdanek, 1943). 
Pictor şi sculptor german. Studiază istoria artei la Academia de 
Artă din Munchen şi Academia de Artă din Berlin (1900-1904), 
sub îndrumarea lui Wölfflin. Studii de artă la Florenţa şi Paris 
(1907-1909). La Paris, în 1908, vine în contact cu noua orientare 
a cubismului'. Lucrează la Bateau-Lavoir, împrietenindu-se cu 
vecinii săi de atelier, Picasso” şi Herbin. Se apropie de 
asemenea de Gleizes”, Gris”, Robert Delaunay, Kandinsky, 
Braque” ş.a. În 1914 se întoarce în Germania, unde are 
preocupări diverse — pictură, mozaic, vitraliu, sculptură. Aderă 
la gruparea November din Berlin (1919). După 1924 e din nou 
în Franţa, ca membru activ în grupările Cercle et Carré şi 
Abstraction-Cr6ation”. Participă la expoziţiile: „Bateau-Lavoir”, 
Paris, 1909; „Neue Secession”, Berlin, 1910; Herbstsalon, Berlin, 
1913; Salonul Independenţilor, Paris, 1924; „Abstraction- 
Création”, Paris, 1931. În 1943 este deportat în lagărul de la 
Majdanek, în Polonia, unde moare. Sculptura sa Omul nou a fost 
pusă pe coperta catalogului expoziţiei „Entartete Kunst” (Artă 
degenerată) itinerată de nazişti în Germania în 1937. 
Compozițiile sale sunt nefigurative, bazate pe organizarea unor 
suprafeţe — sau volume - geometrice. Tendinţa aceasta spre 
geometrie îl menţine la relativă distanţă de efuziunile 
abstracţiei lirice”. Artistul introduce în imagine un principiu 
raţionalist clar, ce se traduce în câmpuri decorative subtil 
armonizate. (Vezi fasciculul II, planşa 17) 


Bibliografie: Otto Freundlich 1878-1943. Gemälde. Graphik. 
Skulpturen,  Wallraf-Richartz-Museum, Köln, 1960; Otto 
Freundlich et ses amis, catalog, Musée de Pontoise, 1993. 


Friesz, Othon (n. Le Havre, 1879 - m. Paris, 1949). Pictor 
francez. Studiază mai întâi la Şcoala Națională de Arte 
Frumoase din oraşul natal (1892-1897), cu Charles Lhuillier, 
apoi la Şcoala de Arte Frumoase din Paris (1898-1903), cu 
Bonnet. Copiază la Luvru tablouri de Veronese, Rubens, Gros şi 
Delacroix, maeştri care îşi vor pune amprenta asupra viziunii 
sale. Despre experienţa lui fovistă” — a lucrat în acest timp 
peisaje la Falaise, La Ciotat şi Auvers — se exprimă foarte 
limpede: „Fovismul, născut în preajma anului 1900 şi care a 
dăinuit până în 1908, n-a fost o atitudine, o gesticulaţie 
oarecare, ci o urmare logică, o necesitate pentru noi de a 
recuceri pictura, la îndemâna noastră rămânând în cea mai 
sănătoasă tradiţie”. Este vorba despre o reacţie împotriva 
predecesorilor, în respectul admirativ pentru opera lor 
impresionistă” şi neoimpresionistă”. El se desprinde însă de 
orientarea fovistă, după care (amintire a studiilor la Luvru şi a 
barocului iberic, cunoscut cu prilejul unei vizite făcute în 
Portugalia, în 1911) revine la compoziţii riguroase, cu un desen 
sigur şi pregnant. Părăseşte de altfel sudul Franţei, 
îndreptându-se spre nord (în adolescenţă încercase aventura 
îmbarcării clandestine pe un vas danez) şi devenind în 1924 
profesor la Academia de Artă Scandinavă. Coloritul său devine 
cu timpul din ce în ce mai palid, accentul căzând pe arabescul 
liniei, pe forma construită prin desen. 


Bibliografie: Jacques Busse, Othon Friesz, Geneva, 1955; 
Maximilien Gauthier, Othon Friesz, Geneva, 1957; Exposition 
retrospective Othon Friesz, La Roche-sur-Yon, 1979. 


Fruhtrunk, Gunter (n. München, 1923 - m. München, 1982). 
Pictor german. Urmează cursurile Facultății de Arhitectură din 
cadrul Institutului Politehnic din München (1940-1941). Între 
1945 şi 1950 studiază cu William Straube. Lucrează în atelierul 
lui Fernand Léger” la Paris (1952) şi în cel al lui Arp“ la Meudon 
(1954). Profesor la Academia de Artă din München (din 1967). 
Participă la expozițiile: „50 de ani de pictură abstractă”, Paris, 
1956; „Construcţie şi geometrie în pictură de la Malevici până 
mâine”, New York, 1960, itinerată apoi în SUA; „Antagonismul II 
- Obiectul”, Paris, 1962; „Mişcarea II”, Paris, 1964; „Arta şi 
mişcarea”, Montréal, 1967; Bienala de la Veneţia, 1968; „Pictura 
conceptuală”, Munchen, 1969; Bienala de la Tokyo, 1970; Târgul 
Internaţional de Artă, Basel, 1971; Bienala de la Fredrikstad, 
1972. Distincţii: Premiul Jean Arp, Köln (1961); Premiul Europei, 
Oostende (1966); Premiul Burda pentru pictură, Munchen 
(1967). Refuzând să picteze aspectele vizibile ale realităţii, 
artistul îşi propune să impună drept identități concrete 
construcţiile care rezultă prin travaliul său mental. Acest 
program de clară Date suprematistă” este dezvoltat în sensul 
învestirii elementelor pur plastice cu o viaţă a lor, cu o anumită 
evoluţie în câmpul vizual. Jocul cu energiile cinetice” este chiar 
mai important decât efectele optice (vezi Op-art) în sine. 


Bibliografie: Max Imdahl, Fruhtrunk Horizons, Paris, 1974; 
Dieter Honisch, Fruhtrunk, Köln, 1976; Fruhtrunk, texte de M. 
Besset, U. Apollonio, E. Gomringer, M. Imdahl, D Honisch, J. 


Wissmann, Munchen şi Sternberg, 1977; P.-K. Schuster (ed.), 
Günter Fruhtrunk. Retrospektive, catalog, Neue Nationalgalerie 
Berlin u.a., Munchen, 1993. 


Fu Baoshi (n. Xinyu, 1904 - m. Nanjing, 1965). Pictor chinez. 
Începe să lucreze pentru a se întreţine şi foloseşte timpul liber 
pentru a învăţa caligrafia, gravura şi pictura. În 1933, Xu 
Beihong îl ajută să plece la Tokyo, unde studiază sculptura şi 
istoria artei la Academia de Arte Frumoase. În această perioadă 
deschide o expoziţie personală la Tokyo. După încheierea 
studiilor devine profesor la Universitatea Centrală din Nanjing, 
unde rămâne activ tot restul vieţii. Creator al unei opere 
diverse — caligrafie, pictură, gravură etc. —, artistul se distinge 
prin peisajele sale panoramice, cu munţi, vegetaţii bogate şi 
ape, care dau un foarte intens sentiment al naturii, în care, fără 
a fi neapărat indicată, prezenţa umană e implicată prin 
deschiderea unor stări filosofice pregnante. Este unul dintre 
autorii imensului peisaj ce decorează Marea Casă a Poporului 
din Beijing. Artistul a scris şi numeroase texte despre artă. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Fuchs, Ernst (n. Viena, 1930). Pictor austriac. Se iniţiază în 
pictură cu Emmy Steinböck şi Fröhlich, la Viena. Studiază la 
Academia de Artă din Viena (1946-1950) cu Robin C. Andersen şi 
cu A.P. Gütersloh. Înființează grupul artistic Hundsgruppe 
(1951) şi, împreună cu Hundertwasser" şi Rainer, grupul 
Pintorarium (1959). În 1958 deschide la Viena Galeria Ernst 


Fuchs. În 1988, în vila Otto Wagner din Viena se deschide Ernst 
Fuchs Museum. Participă la Bienala de la Săo Paulo (1969). 
Distincţii: Premiul Bienalei de la Săo Paulo (1969); Premiul 
oraşului Viena (1972). Într-un peisaj natural romantic, pictorul 
foloseşte prim-planul pentru personaje simbolice. Detaliile sunt 
urmărite cu o vădită plăcere a naraţiei, în fluxul căreia apar 
aspecte inventate, insule de mister ce schimbă până la urmă 
sensul întregii imagini. De o deosebită forţă de şoc este 
întâlnirea mitologiei păstrate de tradiţie cu mitologia epocii 
actuale. 


Bibliografie: H. Weis, Ernst Fuchs — Das graphische Werk, Viena, 
Munchen, 1967; Ernst Fuchs, cu o prefaţă de R.P. Hartmann, 
Munchen, 1977. 


Fukuoka, Michio (n. Osaka, 1936). Sculptor japonez. După ce îşi 
încheie studiile de arhitectură la Osaka (în 1955) se dedică 
artelor plastice. Deschide mai multe expoziţii personale în ţara 
natală. În 1968, operele sale sunt prezentate la Londra. Distins 
cu premii la bienalele de sculptură contemporană din oraşele 
Ube şi Kobe. Obiectele pe care le creează conţin un program 
polemic ce vizează arta pop, Ele sunt rezultatul unui montaj 
care, fără să ţină seama de conexiunile funcţionale dintre 
diferitele elemente, denunţă saturarea ambianţei cu o 
incontrolabilă producţie obiectuală. 


Fuller, Richard Buckminster  („Bucky”) (n. Milton, 
Massachusetts, 1895 - m. San Francisco, 1983). Arhitect şi 
constructor american. Studiază la Harvard (1913-1915). În 1927 
creează aşa-numita Dymaxion House — o „maşină de locuit” în 


care îmbină caracterul dinamic cu o maximă eficienţă. Deşi 
ansamblul prezintă o coerenţă estetică, propunerea vizează, la 
modul cel mai direct, exigenţele funcţionalităţii (vezi 
International Style) spaţiului de locuit. Elementele din care este 
montată construcţia au o structură cristalină, geometrică, ce 
permite modificarea diferitelor compartimente fără să se 
afecteze unitatea întregului. Fuller aplică modul său de 
construcţie şi în cazul unor unităţi de locuit ce pot fi uşor 
deplasate dintr-un loc în altul (Dymaxion Auto, 1932-1935). 
Preocuparea lui pentru structura materialelor, pentru aşezarea 
părţilor componente ale construcţiei în raporturi armonice, 
împrumutate ordinii naturale, se evidenţiază în cupolele 
geodezice, în care piesele de plastic şi metal iau forma unor 
poliedre. În 1960 expune la Muzeul de Artă Modernă din New 
York seria „Tensegrity Structures” (termenul tensegrity fiind 
format prin contracția expresiei tensional integrity — integritate 
tensională). Deplina funcţionalitate a creaţiilor lui se realizează 
printr-un efort de identificare a volumului pur şi ireductibil, ce 
dobândeşte reale calităţi plastice în cadrul unei estetici ce 
refuză „înfrumuseţarea” prin decorație şi artificii formale. A 
conceput proiecte urbanistice („oraşul stelat”), aşezări din 
materiale biodegradabile, design pentru handicapaţi etc. 


Bibliografie: Robert W. Marks, The Dymaxion World of 
Buckminster Fuller, New York, 1960. 


Funcţionalism vezi International Style 


Futurism. Curent literar şi artistic apărut în 1909 în Italia ca 
reacţie la conservatorismul artei tradiţionale. Evoluând în 


paralel şi în dialog cu cubismul', care-şi propune să reprezinte 
într-o imagine unică diversele aspecte ale aceluiaşi obiect, 
futurismul vrea să înregistreze într-un spaţiu unic diversele 
momente ale mişcării unui obiect, să prezinte simultan fazele 
acestei mişcări. Ambiţiei cognitive a cubismului, redusă la suma 
aspectelor unui anumit obiect, într-un anumit moment, 
futurismul îi răspunde prin introducerea factorului timp, 
tabloul cuprinzând într-un montaj de stări succesive traiectoria 
spaţială a obiectului sau a fiinţei dinamice. Descompunerea 
mişcării în secvenţe duce la o translație a formelor ce se 
imprimă în imagine. Se ajunge la multiplicarea volumelor, 
astfel încât fiecare indică schimbarea în timp a poziţiei 
volumului concret. În Dinamismul unui căţel în lesă (1912) de 
Giacomo Balla. mişcarea e sugerată prin multiplicarea labelor 
câinelui, a picioarelor femeii, a lesei. La fel se întâmplă şi în 
Fetiţă care aleargă în balcon (1912), tot de Balla, ca şi în Formele 
unei dansatoare în lumină de Severin! etc. Epoca civilizaţiei 
tehnologice îl face pe Boccioni', care va deveni curând unul 
dintre cei mai pasionaţi promotori ai futurismului, să noteze în 
1907 în jurnalul său: „Ni se pare că astăzi, în timp ce analiza 
ştiinţifică ne face să redăm minunat universul, arta trebuie să 
se facă interpret al rigorii puternice, fatale a unui nou idealism 
pozitiv”. În primul Manifest al futurismului, publicat de EI. 
Marinetti în ziarul parizian Le Figaro, la 20 februarie 1909, se 
scrie tranşant: „Noi afirmăm că măreţia lumii s-a îmbogăţit cu o 
frumuseţe nouă: frumuseţea vitezei. Un automobil de curse cu 
caroseria lui împodobită cu ţevi groase, asemănătoare unor 
şerpi cu respiraţie explozivă..., un automobil urlând care pare 
că goneşte pe mitralii e mai frumos decât Victoria de la 
Samothrake”. Futurismul se declară încă de pe acum împotriva 


oricărei instituţii a trecutului sau prezentului - muzee, 
academii de artă, morală sau politică etc. —, dorind să demoleze 
totul pentru a se putea produce o nouă renaştere bazată pe 
adevărurile civilizaţiei maşinii, pe concretul universului 
spiritual al acestei epoci. Fascinat de promisiunea unui veac ce 
debuta sub semnul pozitivismului robust, al noilor ştiinţe şi 
tehnologii, futurismul schiţează un violent gest distrugător al 
tradiţiei, pătrunzând cu profeţii orgolioase pe teritoriul 
problemelor sociale. „Rebeliunea” futuristă hrănită de o teribilă 
înverşunare faţă de modelele morale şi artistice ale trecutului 
aruncă o punte spre viitor, angajându-se să schimbe faţa lumii. 
„Noi”, scrie în acelaşi manifest Marinetti, „vom cânta marile 
mulțimi agitate de muncă, de plăcere sau de revoltă; vom cânta 
mareele multicolore şi polifonice ale revoluțiilor în capitalele 
moderne; vom cânta vibranta fervoare nocturnă a arsenalelor 
şi a şantierelor incendiate de violente luni electrice; gările 
lacome, devoratoare de şerpi, ce fumegă; fabricile atârnate de 
nori prin frânghiile răsucite ale fumurilor lor; podurile, 
asemenea unor gimnaşti gigantici, ce păşesc peste fluvii 
scânteietoare în soare, cu licăriri de cuțite; vapoarele 
aventuroase ce adulmecă orizonturi, locomotivele, cu piept 
larg, ce tropăie pe şine ca nişte enormi cai de oţel cu 
harnaşament de ţevi şi zborul lin al aeroplanelor, ale căror elice 
fâlfâie în vânt ca un drapel şi par că aplaudă ca o mulţime 
entuziastă”. În 1910, în revista milaneză Poesia apare 
„Manifestul picturii futuriste”, semnat de pictorii Boccioni, 
Carlo Dalmazzo, Carră”, Luigi Russolo, Balla şi Severini, urmat 
în acelaşi an de „Manifestul tehnic al picturii futuriste”, semnat 
de aceiaşi artişti. Futurismul găseşte curând ecouri la Florenţa, 
unde revistele La Voce şi Lacerba promovează ideile noii 


mişcări; la Roma se deschide galeria futuristă Sprovieri etc. 
Printre aderenţii la futurism îi remarcăm pe Giovanni Papini, 
Ardengo  Soffici, Prampolini', Mario Sironi, Ottone Rosai, 
Palazzeschi, Canguilo ş.a. Intensa activitate expozițională şi 
publicistică ce animă în acest timp Italia are ecouri în mai 
multe centre europene. Marcel Duchamp” pictează în 1912 
cunoscutul său tablou Nud coborând o scară, realizat în viziune 
futuristă. Mişcarea artistică italiană va trezi interesul unor 
grupuri anarhiste, dar şi al unor revoluționari, cum sunt cei din 
jurul lui Maiakovski, în Rusia. Asumându-şi rolul de participant 
la viaţa obştii, de promotor al noului pe plan etic şi social, 
artistul futurist creează opere care să provoace atenţia, să 
mobilizeze izvoarele energetice cuprinse în imagini, antrenând 
elanurile mulţimii. Ei creează instrumentele a ceea ce s-a numit 
„estetică dirijată”, cu posibilităţi de intervenţie în spaţiul public. 
Sunt de remarcat, pe lângă propunerile pictorilor, graficienilor 
sau sculptorilor, o serie de contribuţii în domeniul arhitecturii 
şi urbanisticii, făcându-se îndrăzneţe proiecte pentru oraşul 
viitorului (Antonio SantElia', Mario Chiattone). Apărut sub 
semnul unei frenetice nevoi de restructurare a societăţii şi, 
fireşte, a limbajului artistic, futurismul ca mişcare se dizolvă în 
timpul primul război mondial. Provocarea adusă de 
radicalismul viziunii artiştilor futurişti se va resimţi uneori în 
anii următori, iar descoperirile lor în domeniul „imaginii 
active” vor putea fi cu uşurinţă desprinse de programul iniţial 
şi puse în slujba altor programe sociale ale unor orientări 
politice diverse, contradictorii. (Vezi fasciculul I, planşa 37) 


Bibliografie: Maria Drudi-Gambillo, Teresa Fiori (eds.), Archivi 
del futurismo, Roma, 1959; Raffaele Carrieri, Il futurismo, 
Milano, 1960; Joshua C. Taylor, Futurism, New York, 1961; José 


Pierre, Le Futurisme et le Dadaisme, Lausanne, 1966; Maurizio 
Calvesi, Il Futurismo, Milano, 1967; Marianne W. Martin, 
Futurist Art and Theory, 1909-1915, Oxford, 1968; Grigore 
Arbore, Futurismul, Bucureşti, 1975; G. Lista, Marinetti et le 
futurisme, Lausanne, 1977; E. Crispolti, Ricostruzione futurista 
dell'universo, Torino, 1980; G. Lista, Le Futurisme, Paris, 1985; P. 
Hulten (ed.), Futurismo and Futurismi, catalog, Palazzo Grassi, 
Veneţia, 1986. 


G 


Gabo, Naum (Naum Neemia Pevsner) (n. Briansk, 1890 - m. 
Waterbury, Connecticut, 1977). Sculptor rus stabilit în America. 
După ce studiază matematica şi fizica vine în contact cu 
mişcările artistice din Germania, Italia şi Franţa. În 1915 
călătoreşte în Europa şi, sub influenţa cubismului', începe să 
sculpteze folosind plăci de metal, hârtie sau celuloid, 
intersectate sub unghiuri ascuţite şi drepte (Cap de femeie, 1916; 
Cap construit, 1916). La întoarcerea în Rusia (1917) se află 
printre promotorii unei arte noi, de avangardă, bazată pe 
construcţie. Publică împreună cu fratele său Anton Pevsner 
Manifestul realismului (1920), care, plecând de la unele idei ale 
futurismului , constituie programul teoretic al 
constructivismului” rus. Gabo caută „noul element al ritmurilor 
cinetice ca forme fundamentale ale percepţiei” (vezi 
Cinetismul). Realizează primele „sculpturi cinetice” - volume 
desemnate de lame de metal rotite mecanic. Proiectează în 
această modalitate un Monument pentru un institut de fizică 
(1922). Se stabileşte în 1922 în Germania, unde se apropie de 
mişcarea Bauhaus", apoi în Franţa (1932), unde Diaghilev (vezi 
Ballets Russes) îi comandase în 1927 decorul pentru spectacolul 
La Chatte, şi în SUA (1946). De-a lungul timpului îşi 
perfecţionează tehnica ` constructivistă,  dematerializând 


volumele prin introducerea unor „suprafeţe” transparente din 
fibre, ce par să se afle într-o mişcare de translație (Relief 
circular, 1925; Construcţie în spaţiu cu centru cristalin, 1938; 
Temă sferică, 1937; Variantă translucidă la temă sferică, 1951; 
Construcţie în spaţiu, 1953; Cupolă, 1961). Obiectele create din 
metal, sticlă, nailon etc. dobândesc, prin mişcare sau prin iluzia 
mişcării, o nouă identitate. Ele participă — împreună cu diferite 
surse de lumină - la restructurarea ambianţei publice 
(ansamblurile create pentru Rockefeller Center la New York sau 
pentru magazinul De Bijnenkorf la Rotterdam). 


Bibliografie: Ruth Olson, Abraham Chanin, Naum Gabo - 
Antoine Pevsner, cu o introducere de Herbert Read, New York, 
1948; Gabo: Constructions, Sculpture, Paintings, Drawings, 
Engravings, cu texte de Herbert Read şi Leslie Martin, Londra, 
1957; S. Nash, J. Merkert (eds.), Naum Gabo - Sechzig Jahre 
Konstruktivismus, München, 1986; J. Merkert (ed.), Naum Gabo: 
Ein russischer Konstruktivist in Berlin 1922-1932, Berlin, 1989. 


Gaitis, Yannis (n. Atena, 1923 - m. Atena, 1984). Pictor grec. A 
studiat la Academia de Arte Frumoase din Atena (din 1954) şi la 
atelierele Grande Chaumiere din Paris. După întoarcerea în 
Grecia se află printre cei care promovează în această ţară 
dezvoltarea unor mijloace moderne de exprimare artistică. 
Participă la Bienala de la Săo Paulo, 1967. Imaginea este 
dinamizată de o serie de procedee de construcţie plastică. 
Remarcăm utilizarea montajului de planuri care nu prezintă o 
organizare în adâncime a elementelor figurative, ci o 
supraetajare ce acordă fiecărei zone a compoziţiei o importanţă 
egală, subliniată de situarea lor la o distanţă egală faţă de 
privitor. În lucrările sale, artistul comentează cu umor şi adesea 


cu o umbră de tristeţe spectacolul civilizaţiei tehnologice 
contemporane, în care omul este constrâns să aibă atitudini 
stereotipe, derivate din „reflexele” mecanice ale maşinii. 


Bibliografie: G. Serafini, Yannis Gaitis, catalog, Atena, 1988; 
Yannis Gaitis. Catalogue Raisonne, Joannis F. Costopoulos 
Foundation, Atena, 2003. 


Gallen-Kallela, Akseli (n. Pori, Finlanda 1865 - m. Stockholm, 
1931). Pictor finlandez. Studiază la Helsinki (1882-1884) şi la 
Paris, la Academia Julian (1884-1889). Interesul pentru 
afirmarea spiritualităţii finlandeze îl face pe acest pictor al 
„romantismului naţional” să cerceteze arta populară, tradiţiile 
finlandeze concentrate în marea epopee Kalevala. În tablouri, 
în desene, în ilustraţia unor ediţii ale monumentalei epopei, 
pictorul realizează portrete ale unor personaje reale sau 
legendare, adună motive şi simboluri care se referă la evoluţia 
civilizaţiei finlandeze. Coloritul intens, tuşele dramatice, 
virulenţa expresiei îi asigură un loc de primă importanţă între 
expresioniştii” nordici. Nu întâmplător, în 1906, Gallen-Kallela 
ia parte la manifestările grupului Die Brücke din Dresda — unul 
dintre focarele expresionismului german. Fondul expresionist 
fuzionează cu un program simbolist”, ca rod al situării artistului 
în tradiţiile finlandeze şi al contactului său cu mişcarea 
simbolistă” franceză. 


Bibliografie: O. Okkonen, Akseli Gallen-Kallela, Helsinki, 1949. 


Gamburd, Moisei (n. Chişinău, 1903 - m. Chişinău, 1954). Pictor 
din Republica Moldova. Împotriva voinţei părinţilor, urmează 
cursurile Academiei de Artă (1925-1928) în Belgia, clasa de 


pictură monumentală a lui Constant Mantolet. Între 1928 şi 
1932 trăieşte la Paris, după care se îndreaptă spre Palestina. În 
1936 se mută în România, unde în 1940 deschide o expoziţie 
personală la Sala Dalles din Bucureşti. Invazia sovieticilor în 
Basarabia îl surprinde aici, unde rămâne până la sinuciderea sa 
din 1954. Nu numai în anii constrângerilor de sub puterea 
sovietică, din ultima parte a vieţii, dar şi mai înainte pictează şi 
desenează figura umană, încearcă să se opună curentelor la 
modă, aducând în imagine omul, cu întreaga sa frumuseţe, 
discretă şi durabilă. Când această realitate i se impune în mod 
rigid şi exclusiv, înţelege să părăsească definitiv existenţa, 
făcând un gest protestatar, aşa cum i-a fost crezul întotdeauna. 


Bibliografie: Moisei Gamburd — Drawings, Israel, 1988. 


Gao Jianfu (n. Canton, 1879 — m. Macao, 1951). Pictor chinez. Se 
iniţiază în pictură cu Ju Lian, în Keshan, după care se înscrie la 
Colegiul din Macao, 1903-1905. În 1906 pune bazele Societăţii de 
Studiere a Picturii Chineze, dorind să promoveze valorile 
naţionale, în care se implică şi fratele său, pictorul Gao Qifeng. 
În acelaşi an se îndreaptă spre Japonia pentru a se înscrie la 
Institutul de Arte Frumoase din Tokyo. În Japonia aderă la 
diverse grupuri şi societăţi — Alianţa, Calul Alb, Arta Paşnică — 
înscriindu-se în curentul Nihonga („pictura modernă 
japoneză”), care căuta să îmbine realismul occidental cu 
lirismul oriental. În 1912 înfiinţează Compania de Ceramică 
Chineză în Jiangxi, ca parte a unui program de revigorare a 
moştenirii culturale. În acelaşi sens, împreună cu alţi artişti, 
fondează Institutul de Estetică din Guangzhou. Participă la 
expoziţia de pictură chineză organizată la Berlin în 1935. În 
spaţiul deschis al imaginii, elementele lumii vizibile se afirmă 


cu autoritate. Fiecare nervură vegetală, fiecare bucată de stâncă 
se detaşează pe fundalul imaginii, marcând dimensiunea lumii 
materiale, care se impregnează de spiritualitate. Pregnanţa 
lucrurilor vizibile menţine în actualitate valori statornicite de 
veacuri. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Garnier, Tony (n. Lyon, 1869 - m. Roquefort-la-Bedoule, 1948). 
Arhitect francez. Laureat al Premiului Romei (1889). Debutează 
cu un foarte amplu şi îndrăzneţ proiect pentru un Oraş 
industrial (1901-1904), ale cărui probleme îl vor preocupa toată 
viaţa. Principalele sale opere le realizează la Lyon: Abatorul La 
Mouche, 1909-1913; Stadionul Olimpic, 1913-1916; Spitalul 
Grange-Blanche, 1915-1930; Monumentul eroilor de război, 1924; 
cartierul rezidenţial numit „Les Etats-Unis”, 1928-1935. Garnier 
adoptă un stil funcţionalist (vezi International Style), ce 
urmăreşte o raţională folosire a fiecărui element construit, o 
perfectă distribuire a zonelor urbane destinate industriilor, 
locuitului, agrementului, circulaţiei pietonale şi rutiere. El 
foloseşte mult betonul, cu suprafeţe masive uniforme, 
nedecorate, în care golurile apar neostentativ, ca efect al unor 
exigente funcţionale. A contribuit la afirmarea unei arhitecturi 
bazate pe forma pură, geometrică, ce nu disimulează însă 
valorile diferitelor materiale. 


Bibliografie: Jean Badovici, Albert Morance, Louvre de Tony 
Garnier, Paris, 1938; Giulia Veronesi, Tony Garnier, Milano, 
1948. 


Gasiorowski, Gerard (n. Paris, 1930 - m. Lyon, 1986). Pictor 
francez. După studii de artă aplicată în 1951 începe să picteze, 
dar întrerupe lucrul câţiva ani pentru a se consacra definitiv 
artei în 1964. Expoziţii de grup: „Indicateur”, Paris, 1965; „La 
Leçon des choses”, Paris, 1965; „La Figuration Narrative”, Paris, 
1965; „Hyperrealistes Americains”, „Realistes Europeeans”. 
Paris, 1974; „Pour memoire”, Bordeaux, La Rochelle, 1974; 
„Bonjour Monsieur Manet”, Paris, 1983; „Contiguitees”, Tokyo, 
1984; „Qu'est-ce que lart francais?”, Toulouse, 1986 etc. 
Tendinţa spre pulverizarea formelor, spre abandonarea 
structurilor cunoscute ale realităţii vizibile este dublată de 
nostalgia unor momente de glorie ale patrimoniului pictural. 
Pentru a-şi legitima propriile căutări în domeniul limbajului 
vizual, artistul angajează un dialog cu operele unor autori din 
preistorie (cu autorii frescelor de la Lascaux, de pildă) sau cu 
maeştri ca Giotto, Chardin, Cézanne* ş.a. Într-un întreg ciclu de 
ex-voto-uri, prim-planul imaginii este ocupat de silueta Omului 
în marş de Giacometti”. Trăind din plin drama alienării artei, a 
lipsei de comunicare, artistul trece de la expresia gravă la 
cultivarea derizoriului, la gesturi disperate, la un performance” 
în care fiinţa sa se consumă. 


Bibliografie: Gerard Gasiorowski, catalog, ARC, Paris, 1983; 
Michel Enrici, Ceremonie, Paris, 1984; Jean de Loisy, Stances, 
Paris, 1986; Michel Enrici, Gasiorowski: L'Inespere, Paris, 1987. 


Gassiev, Hsar (n. Ţhinvali, 1929). Pictor gruzin. Studiază la 
Academia de Artă din Tbilisi (1952-1957) cu V. Suhaev şi cu A. 
Kutateladze. Expoziţii de grup: Tbilisi, 1971; „Artişti din Osetia 
de Sud”, Ordjonikidze, 1973, 1980; „Artişti din Abhazia, Adjaria, 


Osetia de Sud şi Kitaisi”, Moscova, 1975; „Peisajul”, Vilnius, 
1976; „Pământ şi oameni”, Tbilisi, 1978; „Recolta”, Tbilisi, 1979. 
Artistul crede necondiționat în capacitatea picturii de 
înregistrare a vieţii colectivităţii din care provine. Lumea tipică 
a aşezărilor arhaice este apăsată de o permanentă umbră care 
pare a veni dintr-o altă vreme. Desenul este şi el primitiv, cu 
detalii pe care ne-am obişnuit să le vedem la muzeele 
etnografice. Coloritul este sumbru, referindu-se la o lume care 
parcă a îngheţat în singurătatea şi ritmurile sale pline de 
demnitate. 


Gattin, Ivo (n. Split, 1926 - m. Zagreb, 1978). Pictor croat. A 
absolvit Academia de Arte Frumoase din Zagreb (1953). Între 
anii 1963 şi 1970 lucrează la Milano. Expoziţii de grup: „Pictură 
internaţională”,  Wolframs-Eschenbach, 1961; „Prix Suisse 
Peinture Abstrait”, Lausanne, 1961. După debut îl atrage arta 
informală”, care îi oferă mai multe posibilităţi pentru a se 
exprima într-un limbaj pur plastic, degajat de servituţile 
figurativului. Seria „Structuri negre”, din 1956, încorporează 
materia pigmentară într-un fel care acuză concreteţea ei, şi nu 
posibilitatea de a reprezenta ceva. În multe cazuri, convenţia 
cadrului bidimensional este anulată, obținându-se un relief cu 
un format neregulat, mai aproape de condiţia amorfă, 
nedesprins încă din haos. Acelaşi efect al trecerii spre a treia 
dimensiune e realizată şi prin şifonarea colii de hârtie, ce a 
primit în prealabil un strat de culoare. Refuzând reflectarea de 
orice fel a spectacolului naturii, lucrările încearcă o implicare 
nemediată a realului, prelucrând în fapt o teză a artei concrete”. 


Bibliografie: Jesa Denegri, Ivo Gattin, catalog, Zagreb, 1978. 


Gaudi, Antoni (n. Reus, 1852 - m. Barcelona, 1926). Arhitect 
spaniol. Principal reprezentant al stilului 1900, care în Spania s- 
a numit stil joventud, modernism sau, după numele său, stil 
Gaudi (vezi Art Nouveau). Studiază arhitectura la Barcelona 
(1874-1878), trăind în cultul artei medievale catalane, al artei 
populare în care descoperă inepuizabile izvoare de 
spiritualitate depozitate de-a lungul vremii. Încă de la opera de 
debut (Casa Vicens, 1878) este evidentă o romantică împotrivire 
la clişeele arhitecturii. Temperament tumultuos, în permanenţă 
agitat de nelinişti profunde, concepe arhitectura ca pe un 
produs al imaginaţiei libere, în care omul îşi regăseşte 
capacitatea de a visa. Din acest motiv, va fi foarte apropiat de 
scriitorii şi artiştii adepţi ai suprarealismului”, ce va apărea în 
al treilea deceniu al secolului XX. Gaudi retrăieşte zbuciumul 
din arta barocă atât de puternic şi specific manifestată în 
civilizaţia iberică. Apelează deopotrivă la motive şi simboluri în 
prezent  „uitate”, ca şi la  imprevizibila mişcare a 
temperamentului său. Rezultatul este o inedită morfologie 
sculpturală din care îşi construieşte ansamblurile de 
arhitectură. În 1883 i se încredinţează terminarea construcţiei 
catedralei Sagrada Familia (Sfânta Familie), operă la care va 
lucra toată viaţa, fără să o poată încheia. El restructurează 
elementele  neogotice ale catedralei,  dezlănţuindu-şi 
nemărginita şi proteica imaginaţie. Formele de beton par să se 
închege, asemenea stalactitelor, printr-o fantastică picurare a 
materialului. Masele păstrează o impresie de informal, de 
liberă improvizatie, care neagă sistematic rigiditatea unghiului 
drept, dar care, în ansamblu, vădesc o foarte atentă elaborare. 
Planul construcţiei este îndrăzneţ, cu soluţii tehnice ingenioase. 
El introduce arcul parabolic pe care îl va aplica şi la alte 


construcţii. Decorul de la Catedrala Sagrada Familia este extrem 
de bogat. Fațadele sunt animate de o floră şi o faună luxuriantă, 
evocatoare a mitologiei populare hispanice, a legendelor biblice 
şi poveştilor orientale. A mai realizat diverse lucrări la 
Barcelona, cum sunt Palatul Güell (1885-1889), Capela Güell 
(1889-1914), Parcul Güell (1900-1914), Casa Battló (1905-1907), 
Casa Milf (1905-1910). Personalitate complexă, cu o imaginaţie 
bogată şi provocatoare, Gaudi este un sever funcţionalist (vezi 
International Style) disimulat sub luxurianţa ornamentului. 
Prin aceste fabuloase suprastructuri decorative, prin curba 
parabolică şi efectele plastice ale volumului dinamic şi declarat 
antigeometric, Gaudi este unul dintre arhitecţii care, în limbajul 
artei de la 1900, înţelegea să apere profetic facultăţile 
imaginative ale omului, bucuria invenţiei şi conservării unei 
viziuni individuale, în pragul unei epoci de expansiune a 
tehnologiilor ce ameninţă cu standardizarea, cu instalarea 
uniformizării, în domeniul urbanismului, al construcţiei de 
locuinţe, al obiectelor de uz curent, al comportamentului. (Vezi 
fasciculul I, planşa 19) 


Bibliografie: J.F. Ràfols, Gaudi 1852-1926, Barcelona, 1952; 
George R. Collins, Antonio Gaudi, New York, 1960; James J. 
Sweeney, Josep Lluis Sert, Antoni Gaudi, New York, Londra, 
1960. 


Gauguin, Paul (n. Paris, 1848 — m. Atuona, Insulele Marchize, 
1903). Pictor francez. Debutează ca autodidact, apropiindu-se 
apoi de artişti simbolişti” şi trăind aventura salvatoare a 
descoperirii lumii polineziene. Amintirea primilor ani ai 
copilăriei petrecuţi în Peru (în 1849 familia lui plecase în exil la 
Lima, de unde Gauguin va reveni în 1855, stabilindu-se la 


Orléans), adolescenţa aventuroasă — se îmbarcă (din 1865) pe 
diferite vase comerciale ca matelot, apoi ca locotenent, 
călătorind în America de Sud, Danemarca şi Norvegia — îşi pun 
amprenta asupra temperamentului şi spiritului său fascinat de 
noi orizonturi, de noi drumuri. Esenţială este „călătoria 
extatică” ce îl va duce în cele din urmă spre descoperirea, în 
mijlocul Oceanului Pacific, în Tahiti, a valorilor străvechii 
civilizaţii, bazate pe raporturi armonice cu natura, pe primatul 
spiritualităţii, o lume încă neinvadată de clişeele şi artificiile 
vieţii moderne. Gauguin devine în 1871 funcţionar la o bancă 
pariziană, unde se  împrieteneşte cu  Claude-Emile 
Schuffenecker, care îl iniţiază în tehnica desenului şi a picturii. 
În 1873 se căsătoreşte cu daneza Mette Gad. În familie, Gauguin 
întâlneşte diferiţi artişti scandinavi, printre care pictorul 
suedez Ernst Josephson. În acest timp începe să expună la Ny 
Carlsberg Glyptotek din Copenhaga (1874). Face cunoştinţă cu 
Camille Pissarro“, care îl va vizita împreună cu unii membri ai 
Societăţii anonime cooperative a artiştilor pictori, sculptori şi 
gravori, îndemându-l pe Gauguin să expună alături de 
impresionişti , fapt care se va realiza începând cu anul 1880 (a 
cincea expoziţie impresionistă). În anul 1883, în ciuda 
onorabilei poziţii sociale, Gauguin părăseşte banca pentru a se 
consacra artei. Soţia sa pleacă în Danemarca împreună cu 
copiii, Gauguin stabilindu-se o vreme la Rouen. În 1886 pleacă 
în Bretania, la Pont-Aven, unde discută cu Emile Bernard” pe 
marginea „Manifestului simbolismului” apărut în Le Figaro sub 
semnătura poetului Moréas. În acelaşi an, la Paris, îl cunoaşte 
pe Vincent Van Gogh” şi pe Henri de Toulouse-Lautrec“. După o 
călătorie in Panama şi Martinica, revine (1887) la Pont-Aven. 
Lucrările sale rezolvă într-un mod personal criza la care 


ajunsese  divizionismul impresionist, mai exact, analizele 
savante ale neoimpresioniştilor” Signac” şi Seurat'. Gauguin nu 
mai fragmentează tuşele, ci redă suprafeţelor de culoare 
respiraţia şi amploarea. Pentru a evita amestecul optic, reportul 
pe retină al diferitelor culori, pictorul introduce contururi 
grafice, linii de demarcaţie, asemenea tehnicii emailului şi 
vitraliului - tehnică numită cloisonnee (de unde numele de 
cloisonism acordat picturii sale din această perioadă). 
Tablourile pictate la Pont-Aven îl influenţează pe Paul Sérusier“, 
care, împreună cu Pierre Bonnard', Maurice Denis”, Henri- 
Gabriel Ibels, K.X. Roussel şi Edouard Vuillard”, va pune bazele 
grupului nabiştilor (vezi Les Nabis). Lucrările sale adună 
simboluri şi sugestii tehnice din arta primitivă, vitraliile Evului 
Mediu, imagistica populară, stampa japoneză (pe care o admiră 
împreună cu Van Gogh în timpul petrecut la Arles), într-o nouă 
ecuaţie ce a căpătat curând denumirea de sintetism. Gauguin 
expune la expoziţia grupului simbolist şi sintetist de la Cafe 
Volponi, nereuşind să impresioneze publicul, dar trezind 
interesul tinerilor artişti. În anii următori, Gauguin face pasul 
hotărâtor în tentativa sa de a revela patrimoniul de 
spiritualitate al vechilor civilizaţii. Adăugând o notă nouă 
înclinaţiei romantice spre epoci trecute, în 1891 pleacă în 
Tahiti, unde „trecutul” are încă o dimensiune prezentă, este 
conţinut în viaţa cotidiană a insulei. Se stabileşte la Papeete, 
unde împărtăşeşte modul de viaţă al băştinaşilor. După ce 
revine în Franţa — unde intenţiona să publice cartea sa Noa-Noa 
— urmează a doua călătorie spre Tahiti (1895), când pictează 
tablouri ca Nevermore, Calul alb, Sâni cu flori roşii, De unde 
venim? Ce suntem? Încotro ne îndreptăm? În 1901 pleacă în 
Insulele Marchize, stabilindu-se pe insula Dominique, la 


Atuona, ultimul său refugiu. Sinteza pe care o face Gauguin este 
recunoscută, încă în epocă, de pictorii simbolişti, dar opera sa 
reprezintă mai multe puncte de plecare pentru arta modernă. 
Prin juxtapunerea amplelor pete de culoare, el anunţă 
fovismul' şi, mai târziu, abstracţia lirică”. Exotismul său, 
revelator al valorilor spirituale depozitate în vechile culturi ce- 
şi dovedesc nestinsa validitate, se traduce uneori printr-o 
anumită vervă decorativă — susținută de noutatea motivelor, 
dar şi de prestigiul special pe care îl dobândesc unele motive 
cunoscute — ce prevesteşte, stilistic, Art Nouveau. Drumul spre 
civilizațiile oceanice, drum anticipat de permanenta chemare 
spre spaţii noi, a rămas, prin forţa cu care îl învesteşte Gauguin, 
simbolul ieşirii din matca prozaică a cotidianului, pentru a 
reveni în teritoriul acestui cotidian — dimensiunea percepută a 
existenţei - cu puritatea, inocenţa unei noi naşteri. Marea 
descoperire a lui Gauguin, departe de pitoresc şi legendă, este 
în fapt rodul unui drum spre sine, drum pe care îl străbătuse 
încă înainte de plecare şi pentru care găsea o foarte 
convingătoare metaforă — Tahiti. (Vezi fasciculul I, planşa 20) 


Bibliografie: Paul Gauguin, Noa-Noa, Paris, 1924; Raymond 
Cogniat, La vie ardente de Paul Gauguin, Paris, 1936; Henri 
Perruchot, Gauguin: sa vie ardente et miserable, Paris, 1948; 
Charles Estienne, Gauguin, Geneva, 1953; Gauguin, Paris, 1960; 
Françoise Cachin, Gauguin, Paris, 1969. 


Gaul, Winfred (n. Dusseldorf, 1928 - m. Keiserswert, 2003). 
Pictor german. Studiază la Universitatea din Köln (1949-1950), 
Academia de Artă din Stuttgart (1950-1953). Profesor la 
Academia de Artă din Bremen (1964-1965), Academia Bath 
(1965) şi Regional College (1966) din Hyll, Anglia. Participă la 


expoziţiile: Carnegie International, Pittsburgh, 1959, 1961; 
Documenta din Kassel, 1959; „Antagonisme”, Paris, 1960; 
„Alternative actuale”, Aquila, 1962; „Înscris de mână”, New 
York, 1962; „Pop-Art, Nouveau Realisme etc.”, Bruxelles, 1965; 
„Clişeu şi anticlişeu”, Aachen, 1970; „Un viitor posibil: Pictura 
nouă”, Ferrara, 1973. Pictorul operează cu un sistem de forme 
geometrice — triunghi, pătrat, cerc, paralelogram, poligon etc. — 
care de multe ori se extinde şi asupra formatului imaginii. 
Disciplina geometrică este mai mult decât renunţarea la 
reprezentarea concretului şi trecerea în domeniul abstractului . 
Ea ne semnalizează existenţa unui program estetic axat pe 
valorile constructive” şi optice” ale discursului plastic. Aparent 
eliminată pentru „impuritatea” sa subiectivă, emoția îşi face loc 
într-un chip original în gama cromatică şi în expresia de 
ansamblu a construcţiei. 


Bibliografie: L. Romain, Winfred Gaul. Werkverzeichnis, I: 1949- 
1961, II: 1962-1983, Dusseldorf, 1991/1993; Kurt Wettengl (ed.), 
Winfred Gaul. In Bildern denken. Malerei von 1958 bis 2003, 
Museum am Ostwall, Dortmund, 2005. 


Gavalas, Stelios (n. Atena, 1966). Sculptor grec. A studiat la 
Şcoala Superioară de Arte Frumoase din Atena (1985-1990), sub 
îndrumarea lui G. Nikolaidis şi T. Papayannis. A participat la 
expoziţiile: „Şcoala de Arte Frumoase — 150 de ani”, Atena, 1987; 
Pinacoteca din Atena, 1990; Expoziţia de la Galeria ENA, Atena, 
1994. Artistul cercetează mobilierul şi arhitectura populară, 
folosind elemente constructive şi detalii decorative şi simbolice 
pentru a face instalaţii” cu semnificaţii complexe. Din aceeaşi 
ambianţă etnografică provin sugestii ale unor stâlpi, fluiere etc. 


— o serie întreagă de structuri verticale comportând tensiuni 
ascensionale. Piesele împrumutate artei populare, jocurilor de 
copii şi „colecţiilor” inepuizabile ale străzii sunt asamblate 
uneori cu predispoziţie ironică, amintind de procedeele artei 
popř. Realizate din lemn sau ceramică, obiectele ce compun 
montajele şi instalaţiile sale beneficiază în mod obişnuit de un 
colorit viu, plin de surprize. În vremea din urmă, artistul 
foloseşte cu egal interes marmura, cu volume ample şi fluide, în 
care un accent cromatic poate evoca lucrările din lemn şi 
ceramică. 


Gavrilean, Dimitrie (n. Gura Humorului, 1942 — m. Iaşi, 2012). 
Pictor român. A studiat la Academia de Arte Plastice „N. 
Grigorescu”, Bucureşti (1960-1966), cu maestrul Baba. A 
participat la: Bienala Tineretului, Paris, 1969; Bienala de la New 
Delhi, 1971; Simpozionul de la Moravany, 1972; Expoziţia de 
pictură realistă, Sofia, 1973; Concursul de portrete, Paris, 1973; 
Simpozionul de pictură, Kuopio, 1977; Expoziţia de la Roma, 
1985. Distincţii: Premiul naţional pentru profesionalism, Italia, 
1984; Premiul Ion Andreescu al Academiei Române, 1985. A 
realizat fresce la biserica „Sfântul Nicolae”, Iaşi, 1991-1995; 
Paracliserul Învierea Domnului, biserica „Sfinţii Apostoli Petru 
şi Pavel”, Iaşi. Prestigiul vechilor datini şi obiceiuri din nordul 
Moldovei reclamă o permanentă actualitate, o integrare a lor în 
cotidian. Mascaţii aduc o clipă de atemporalitate care 
presupune cufundarea într-un ritual ce şterge graniţele 
temporale, plasându-ne dintr-odată în trecutul cel mai 
îndepărtat şi în clipa fierbinte a actualităţii. O impresionantă 
vervă narativă duce, într-un plan, la obţinerea unei vaste şi 
complexe  orchestraţii compoziționale şi, în alt plan, la 


focalizarea unor detalii care afişează, cu ironie, o deplină 
autonomie. 


Bibliografie: Grigore Ilisei, Dimitrie Gavrilean, Galeria Dana, laşi, 
2013. 


Găină, Dorel (n. Oradea, 1953). Pictor român. A studiat designul 
la Institutul de Arte Plastice Jon Andreescu” din Cluj-Napoca 
(1973-1977), unde a devenit profesor (din 1991). Expoziţii 
personale: Centrul de Cultură, Berettyoujfalu, Ungaria, 1992; 
„The International Day of Poetry”, UNESCO, Paris, 2000; Centrul 
Cultural Român, Viena, Berlin, 2001; Galeria Hag, Bucureşti, 
2007; „Memorie inversată”, Giessen, Germania, 2008; „La Terre 
comme T&moigne”, Lyon, 2008; „Frontiere”, La Roche-sur- 
Grane, Franţa, 2009; „Freedom and art without borders”, Sediul 
General ONU, New York, 2009; Galeria Inter-Art, Aiud, 2004. 
Când foloseşte expresia „neopictură” pentru a-şi defini o 
lucrare, artistul ne avertizează că, în plan conceptual şi tehnic, 
avem de-a face cu un nou limbaj pictural. În astfel de situaţii, el 
se referă special la pictură, şi nu la o generalitate vizuală, 
întrucât credinţa sa se îndreaptă spre exerciţiul exprimării prin 
mijloacele tradiţionale ale picturii, oricâte noutăţi înregistrăm 
în statutul materiei picturale. Artistul îşi subordonează cele mai 
noi achiziţii în domeniul fotografiei, al fixării mecanice a 
aspectelor lumii vizibile, dar consideră materia tehnică a 
imaginii parte a unui proces conceptual ce aparţine picturii. 
Privită astfel, nu mai este importantă natura masei cromatice 
(în istorie s-au folosit materiale diverse - mozaic, encaustică, 
tempera, ulei, acuarelă etc. —, la care adăugăm lumina, 
resursele „mimetice” ale fotografiei). Imaginea, aşa cum este 
practicată în această viziune, îşi sporeşte posibilităţile de 


consemnare şi comentare a realităţii vizibile şi, prin surprizele 
invenţiei, a realităţii invizibile. 

Bibliografie: Feleki Károly, Dorel Găină, Spiritul locului, Cluj- 
Napoca, 2011; Liter-Art, Cluj-Napoca, 2012-2013. 


Geccelli, Johannes (n. Königsberg, 1925 — m. Jiihnsdorf, 2011). 
Pictor german. Studiază la Academia de Artă din Dusseldorf 
(1947-1951) cu Heinrich Kamps şi Bruno Goller. Profesor invitat 
la Academia de Artă din Hamburg (1962-1964) şi la Academia 
de Artă din Berlin (din 1965). Expoziţii de grup: „Pictura 
monocromă”, Leverkusen, 1960; „Ars Viva”, 1963 (itinerată în 
America de Sud); Carnegie International, Pittsburgh, 1964; 
Bienala de la Tokyo, 1967; „Imaginile omului”, Darmstadt, 1968; 
Bienala de la Florenţa, 1970; Târgul de Artă, Köln, 1972; Grupul 
System, Berlin, 1975. Distincţii: Premiul Förder al landului 
Renania de Nord - Westfalia, 1958; Premiul Villa Romana, 
Florenţa, 1960; Premiul Ruhr, Mülheim, 1963. În încercarea de a 
elibera pictura de sarcina reprezentării, artistul construieşte un 
spaţiu abstract” în care eroul devine o formă-lumină ce ajunge 
să mimeze funcţiile şi comportamentul unei prezenţe 
obiectuale. În aceste condiţii, formele se pot desface, se pot 
întrepătrunde, pot intra in conflict sau se pot integra în spaţiu. 
Ele se pot asocia în structuri figurative, păstrând însă misterul 
unui moment informal ce nu ţine de actualitatea obiectului, ci 
poate fi plasat înainte de acţiunea germinativă sau după ce 
coerenţa volumelor s-a destrămat. 


Bibliografie: Johannes Geccelli: Weg der Figur im Wandel der 
Farbe. Werke 1967-1991, Museum Ostdeutsche, Regensburg, 
1992. 


Gémes, Péter (n. Budapesta, 1951 — m. Budapesta, 1996). Pictor 
maghiar. Studiază la Academia de Arte Frumoase din 
Budapesta (1971-1972), Academia de Arte Frumoase din 
Varşovia (1972-1976) şi obţine bursa de studii a Ministerului 
Culturii din Ungaria (1977-1978). În 1980 devine membru al 
Studioului Tinerilor Artişti, iar din 1989, profesor la Şcoala de 
Arte Decorative din Budapesta. Expoziţii de grup: „Dessin”, 
Galeria Naţională, Budapesta, 1982; Bienala de grafică de la 
Miskolc, 1983, 1986; „Tineri artişti”, Manej, Moscova, 1989; 
„Metaphor”, Art Gallery Marietta, Georgia, 1990; „Columbus Egg 
Hungarian — Latin American Contemporary Visual Art”, Palace 
of Exhibition, Budapesta, 1992; „International Painting 
Biennial”, Cairo, 1993. Fotografia îi oferă într-o primă fază 
mijloacele de investigare a ordinii vizibile pentru descoperirea 
unei suprarealităţi (vezi Suprarealism), în mod indiscutabil mai 
bogată decât ceea ce ne poate oferi simpla observaţie. De la 
aspectele furnizate de aparatul de fotografiat, artistul trece la 
instituirea unei noi realităţi, conceptuală”, cum ar fi, de pildă, 
semnele alfabetului — caligrafii de alb şi negru — cu care poate 
constitui şiruri logice, cu aluzii la depozitele de profunzime ale 
miturilor. În Apocrif, din 1993, literele sunt dispuse într-un 
montaj foto structurat de un careu, făcându-le să se ivească din 
haos, în fapt, din cenuşa eroziunii temporale. 


Bibliografie: Beke László, Die Positiv-Negativ. Kunst von Gémes 
Peter, Ifa-Galerie, Berlin, 1995. 


Generalić, Ivan (n. Hlebine, 1914 - m. Koprivnica, 1992). Pictor 
croat, fondatorul Şcolii de Artă Naivă de la Hlebine. Crescut la 
ţară, în 1929 îl întâlneşte pe pictorul Krsto Hegedusic”, profesor 


la Academia de Artă din Zagreb, care îi dă lecţii de desen în 
particular. Generalić debutează în 1931 la expoziţia asociaţiei 
Zemljia” (Pământul) din Zagreb. Participă la expoziţii dedicate 
artei naive din majoritatea centrelor culturale ale lumii, 
precum şi la: Bienala de la Săo Paulo, 1955; „50 de ani de artă”, 
Bruxelles, 1958. Creează o lume fascinantă, în care detaliul cel 
mai banal poate dobândi grandoare şi importanţă. Succesul 
unei astfel de picturi vine din surprizele naraţiei şi, deopotrivă, 
din simplitatea mijloacelor plastice, totul pus în slujba 
descrierii unei lumi pe care pictorul o descoperă necondiţionat 
— nici în sensul bun, nici în sensul rău — de modelele oferite de 
formaţia în institutele de artă. 


Bibliografie: O. Bihalji-Merin, Ivan Generalić, Baden-Baden, 
1960; D. Basicevic, Ivan Generalić, Zagreb, 1962; Nebojša 
Tomašević, Magični svet Ivana Generalica, Belgrad, 1976; G. 
Gamulin, Pittori naifs della Scuola di Hlebine, Verona, 1977; M. 
Spoljar, Ivan Generalic, Hlebine, 1980. 


Georgiadis, Georgios (n. Atena, 1934). Sculptor grec. A studiat 
la Şcoala Superioară de Arte Frumoase din Atena, sub 
îndrumarea lui Yannis Pappas. În 1958 primeşte o bursă pentru 
a studia arta populară în insula Lesbos. O altă bursă îi permite 
să studieze tehnica metalului la Florenţa, cu Bruno Bearzi. În 
1975 obţine o subventie de la Fundaţia Ford. Expoziţii de grup: 
„Panelenica”, mai multe ediţii; Bienala Tineretului, Paris, 1960; 
Expoziţia internaţională de la Liben, 1961; Bienala de sculptură 
de la Geneva, 1967; Expoziţia de la Muzeul Rodin, Paris, 1970; 
Bienala de plastică mică, Budapesta, 1973; Bienala de la 
Alexandria, 1976; Expoziţia de la Consiliul Europei, Bruxelles, 
1976; Bienala de la Veneţia, 1984; Expoziţia internaţională de la 


Monte Carlo, 1988. Distincţii: Premiul I la Expoziţia de la 
Consiliul Europei, Bruxelles, 1976; Premiul pentru sculptură la 
Bienala de la Alexandria, 1976; Premiul I al presei italiene, 
1986; Premiul oraşului Atena, 1988. Studiul sculpturii populare 
greceşti — filieră pe care ajunge până la arta arhaică, de dinainte 
de „secolul de aur” —, ca şi al moştenirii clasicităţii greco-latine 
se concretizează în simplificarea formei şi ridicarea ei la scară 
monumentală. Personajele sunt uneori modelate nervos, 
supuse acţiunii distructive a luminii (Amintiri urâte, 1967), 
alteori sunt învăluite în drapaje ample, traducând, cu minuţia 
artei elenistice, mişcarea trupului (Disperarea, 1972). Figurile 
umane, integrate unui străvechi cult de adoraţie, îşi anexează 
uneori aripi, evocând levitaţii, cu înălţări şi căderi, din 
complexul mitologic păgân sau din epoca bizantină. 


Gerstner, Karl (n. Basel, 1930). Pictor elveţian. Studiază desenul 
industrial şi tipografic la Şcoala de Arte şi Meserii din Basel. 
Lucrează ca tipograf, designer şi fotograf în Basel (1947-1960). 
Cofondator (împreună cu Markus Kutter şi Paul Gredinger) al 
agenţiei de publicitate GGK, care funcţionează la Basel, Milano, 
Düsseldorf şi Viena (1960). În 1962 se împrieteneşte la Paris cu 
Vantongerloo”. Din 1963 colaborează cu Daniel Spoerri.. 
Participă la expoziţiile: „Arta concretă”, Zurich, 1960; „Noi 
tendinţe”, Paris, 1964; „Ochiul sensibil”, New York, 1967; 
Documenta din Kassel, 1968; „Scena artistică din Düsseldorf”, 
Edinburgh, 1971. Interesul pe care îl manifestă încă de la debut 
zonelor de contact între artă şi ştiinţă îl conduce spre 
experimente în domeniul lucrărilor interşanjabile, al picturii 
seriale şi programate la computer (vezi Computer art). Modul de 
lucru al matematicianului este vădit nu numai de aspectul 


geometric al formei, ci şi în dozarea atentă a impulsurilor 
cromatice. Supuse unui control raţional, logic, construcţiile sale 
plastice aparţin în egală măsură creaţiei, propunând repere 
sensibile acolo unde persista haosul. 


Bibliografie: Karl Gerstner. Color Sounds, catalog, Galerie Denise 
Rene, New York, 1973. 


Gessner, Robert Salomon (n. Zurich, 1908 - m. Locarno, 1982). 
Sculptor elveţian. Studiază grafica la Şcoala de Arte şi Meserii 
din Zürich, unde va deveni mai târziu profesor. Preocupat la 
început de pictură, de problemele simetriei şi armoniei, de 
valorile optice” ale expresiei plastice, artistul evoluează tot mai 
decis spre sculptură, unde demonstrațiile sale beneficiază de 
concreteţea formelor în spaţiu. Dezvoltând principii puriste 
(vezi De Stijl), la care adaugă elementul mişcare, realizează aşa- 
numite „obiecte de întrebuințare optică”. Materialul folosit cu 
predilecție este plexiglasul, alb sau colorat, care, pe lângă 
efectele volumetrice, integrează lumina ce poate avea 
intensităţi variabile (Meandre într-un cub, 1962; Sculptură, 1962; 
Sculptură în plexiglas, 1963; Sculptură în trei lame de plexiglas, 
1963). 


Bibliografie: Eugen Gomringer, Robert S. Gessner, Zurich, 1991. 
Gestualism vezi Action Painting 


Ghenie, Adrian (n. Baia Mare, 1977). Pictor român. A absolvit în 
2001 Universitatea de Artă şi Design din Cluj-Napoca, unde a 
studiat cu loan Zbârciu. Expoziţii personale: Mihai Nicodim 


Gallery, Los Angeles, 2006, 2007, 2019; Tim van Laere, Anvers, 
2008, 2011, 2012, 2014; Muzeul de Artă Contemporană, 
Bucureşti, 2009; Haunch of Venison, Londra, 2009, 2013; Pace 
Gallery, New York, 2013; Pace Gallery, Londra, 2014; CAC 
Malaga, 2014. Expoziţii de grup: Bienala de la Liverpool, 2008; 
Bienala de la Praga, 2009; The Hunted, Nolan Judit, Berlin, 2010; 
Stedelijk Museum voor Actuele Kunst, Gent, 2010-2011; Museum 
of Contemporary Art, Denver, 2012-2013. Înființează în 2006, 
împreună cu Mihai Pop, la Cluj, Galeria Plan B; din 2006, 
galeria, care îşi propune să devină „un spaţiu de producţie şi 
expunere a artei contemporane”, îşi extinde activitatea la 
Berlin. O imaginaţie prodigioasă, dublată de imperativele 
dialogului cultural, generează o construcţie figurativă inedită, 
care surprinde după decenii de artă abstractă”, de ocultare a 
realităţii umane imediate. Pictorul recheamă la scena deschisă 
modalităţi care au deţinut prim-planul vieţii artistice, în primul 
rând cele care ţin de expresionismul” istoric şi pe care le face 
sensibile la dramele actualităţii. Tabloul său prezintă de regulă 
o atmosferă sumbră, în care tuşele sunt rupte, agitate de o 
tensiune care îşi are izvoarele în orizontul lăuntric şi 
deopotrivă în lumea obiectivă. Când paleta se luminează, 
acţiunea distructivă se intensifică, afectând coerenţa formelor 
anatomice, în condiţiile restabilirii în profunzimea sa a 
discursului antropocentrist. 


Bibliografie: Adrian Ghenie. Pie-Fights and Pathos, Museum of 
Contemporary Art, Denver, 2012-2013; Adrian Ghenie. New 
Paintings, Pace Gallery, New York, 2013. 


Gheorghiu, Ion Alin (n. Bucureşti, 1929 - m. Bucureşti, 2001). 
Pictor român. A studiat la Institutul de Arte Plastice „N. 
Grigorescu” din Bucureşti (1948-1954). Participă la: Bienala 
Tinerilor Artişti, Paris, 1963; Bienala de la Veneţia, 1964; 
Expoziţia „Metafora”, Szczecin, Polonia, 1965; Bienala de la 
Tokyo, 1971. Este distins cu: Premiul pentru pictură al Uniunii 
Artiştilor Plastici din România, 1965; Premiul Ion Andreescu al 
Academiei Române, 1966; Premiul Yomiuri Shimbun, Japonia, 
1971; Marele Premiu al UAP, 1972. După o perioadă de căutări 
în domeniul peisajului şi compoziţiei cu figuri umane, ce 
anunţă deja paleta sa cromatică, pictorul îşi concentrează 
atenţia pe un motiv - „grădina suspendată” - asupra căruia 
exercită un larg repertoriu de mijloace de expresii picturale. 
Motivul vegetal - într-o exuberantă creştere a frunzelor şi 
florilor - devine în cele din urmă o convenţie, un mod de a 
satisface dorinţa de reprezentare a vizibilului, dincolo de care 
se afirmă, nestânjenit, un discurs pictural pur şi profund. 
Plecând de la sugestia unei forme aşezate în centrul imaginii, 
artistul dezvoltă compoziţia, urmărind deopotrivă efectele 
contrastului şi ale armonizării prin degradeuri. În ansamblu, se 
realizează o compoziţie cu o pregnantă forţă optică, ceea ce nu 
înseamnă că între polii culorilor luminoase şi întunecate, între 
suprafeţele calde şi reci n-ar exista o comunicare, un rafinat 
sistem de rime şi acorduri. Materialul vegetal, cultivat cu 
insistenţă, ajunge în anii din urmă să-i sugereze juxtapuneri şi 
asociaţii neaşteptate, cu o nouă cheie simbolică, cu trimiteri la 
alegoriile lui Archimboldo. 


Bibliografie: Modest Morariu, Ion Gheorghiu, Bucureşti, 1966; 
Dan Grigorescu, Ion Gheorghiu, Bucureşti, 1978. 


Gheorghiu, Val (n. Dorohoi, 1934). Pictor român. A absolvit în 
1957 Facultatea de Litere a Universităţii din Iaşi. Studii libere de 
pictură. Din 1966 este redactor artistic la revista Cronica din 
Iaşi. Expoziţii de grup: „Artişti ieşeni contemporani”, Bucureşti, 
1969, 1995; „Materie şi sens”, Bucureşti, 1974; Concursul Joan 
Miro, Barcelona, 1979; Biblioteca Română, Paris, 1989; Institutul 
Român, Veneţia, 2000. A publicat cărţi de proză: Arlechin în 
iarbă, 1972; Viaţa în teleferic, 1979; Vieţile după Vasari, 1980; 
Madona cu gâtul lung, 1987; Mă-ntorc în Bermude, 1999; 
Pretenţiile barcagiului Caron, 2000. Distincţii: Marele Premiu al 
Uniunii Artiştilor Plastici, Iaşi, 2000; Premiul Uniunii Artiştilor 
Plastici din România, 2006. Spiritul liric predispus la o intensă 
trăire afectivă este dublat de rigoarea construcţiei, de filtrul 
sever prin care trece întregul material pe care îl distinge în 
lumea vizibilă. El nu este interesat de detalii, pentru că mai 
importantă i se pare subordonarea materiei colorate, 
funcţionarea ei într-o evidentă cheie simbolică. 


Bibliografie: Virgil Mocanu, Val Gheorghiu, Bucureşti, 1985. 


Gherasim, Marin (n. Rădăuţi, 1937). Pictor român. În 1962, 
după absolvirea Institutului de Arte Plastice „N. Grigorescu” din 
Bucureşti, predă pictura în cadrul aceluiaşi institut. Participă la: 
Simpozionul internaţional „Constantin Brâncuşi”, Bucureşti, 
1967; Festivalul de la Cagnes-sur-Mer, 1971; „Artă şi energie”, 
Bucureşti, 1974; „Arta şi oraşul”, Bucureşti, 1974; „Studiul”, 
Timişoara, 1977; „Scrierea”, Bucureşti, 1980; „Geometrie şi 
sensibilitate”, Sibiu, 1982; „Vatra”, Bucureşti, 1984; „Secţiunea 
prin ateliere”, Bucureşti, 1985; „Philokalia”, Bucureşti, 1990; 
„Bisanzio dopo Bisanzio”, Veneţia, 1993; „Însemne ale 
pictorului”, Bucureşti, 1993; „Experiment”, Bucureşti, 1996; 


„Arta concretă”, Bucureşti, 1997. Distincţii: Premiul Uniunii 
Artiştilor Plastici din România, 1977; Premiul Caravaggio, 
Roma, 1981; Grand Prix, Bienala de la Sofia, 1988; Premiul Ion 
Andreescu al Academiei Române, 1991; Marele Premiu al 
Ministerului Culturii din Moldova, 1993; Marele Premiu al 
Primăriei Bucureşti, 1995. O esenţială înclinaţie pentru 
construcţie îl conduce într-o primă etapă spre abordarea 
vederii panoramice a unor aşezări urbane, în care rigoarea 
organizării geometrice a subansamblurilor se transmite întregii 
compoziţii. Artistul trece apoi la pictarea unor elemente de 
arhitectură sacră - poarta, absida, pragul etc. —, înțelegând 
fiecare element vizual ca fiind purtătorul unei forţe 
ordonatoare, necesare instalării unei stări metafizice. Astfel de 
construcţii obiectuale sunt reluate în cicluri ample, într-o 
încercare de cuprindere a bogăției de sensuri a realului şi 
totodată de exprimare a unei complexe realităţi lăuntrice. 
Motivându-şi opţiunea pentru ciclurile cu multiple articulaţii, 
artistul, dublat de un înzestrat teoretician (a publicat volumule 
de eseuri A patra dimensiune, 2006, şi Geometria magmei, 2011), 
scrie: „Pictura se transformă pentru mine dintr-o îndeletnicire 
agreabilă într-o disciplină spirituală asumată, în mod de 
existenţă”. Materia bogată, fastuoasă, păstrând amprenta 
sensibilităţii sale este aşezată în forme clare, cu o evidentă 
încărcătură sacră, cu program neoortodox. Aceste arhitecturi 
simbolice ca repere semnificative ale picturii bizantine - pomul, 
scara, cămaşa etc. — traduc o profundă nevoie de ordine, care 
asigură imaginii coerenţă, acuitate vizuală şi funcţionalitate 
spirituală. (Vezi fasciculul III, planşa 3) 


Bibliografie: Mihai Ispir, Marin Gherasim, Bucureşti, 1988; 
Marin Gherasim, album, Bucureşti, 2007. 


Gherasim, Paul (n. Boteşti, Suceava, 1925). Pictor român. A 
absolvit în 1948 Academia de Arte Frumoase din Bucureşti, 
unde a studiat sub îndrumarea lui Steriadi” şi Dărăscu”. În 1966 
beneficiază de o bursă de studii la Perugia, Italia. În anii 1980 ia 
parte la fondarea grupului Prolog”, de orientare neoortodoxă. 
Este distins cu: Premiul Salonului Oficial din 1946; Premiul 
pentru pictură al Uniunii Artiştilor Plastici din România, 1965. 
Artistul a supus materialul reprezentării unui îndelung proces 
de esenţializare, până la limitele unei asceze instalate 
deopotrivă în felul de tratare a motivelor şi în cromatică. 
Asceza suferită de motive nu a luat forma prelucrării 
geometrizate, ci a unei reducţii progresive de substanţă, din 
configuraţia concretului rămânând doar fine caligrafii, vagi 
impresii ce nu îşi pierd însă capacitatea de evocare. În paralel 
cu această profundă decantare a aspectelor lumii vizibile, 
artistul a trecut, în acelaşi spirit, la eliminarea tonurilor prea 
încărcate de senzaţii. El ajunge să construiască ecrane albe sau 
gri — în fapt, spaţii larg deschise spre orizonturi indecise — pe 
care desenul abia iscat de atingerea pensulei câştigă în 
prestigiu. Din punctul de maximă austeritate a coloritului şi 
construcţiei plastice, artistul poate reîncepe noi experienţe 
picturale, inserţia unor elemente purtătoare de energii 
„impure” ale impresiilor - tonuri mai vii, tuşe spontane — 
dobândind o specială putere de angajare a atenţiei privitorului. 
Toate aceste procedee plastice sunt supuse în ultimă instanţă 
redescoperirii dimensiunii spaţiale, sacre, a peisajului, care 
formează programul grupului Prolog. (Vezi fasciculul II, planşa 
28) 


Bibliografie: Paul Gherasim, Palatele Brâncoveneşti, 2006; 
Mircea Oliv, Peintre à Bethonvillier. Prologue et ses invite, 


Bethonvillier, 2007. 


Ghiaţă, Dumitru (n. Colibaşi, Mehedinţi, 1888 - m. Bucureşti, 
1972). Pictor român. Studiază un timp în atelierul pictorului 
Arthur Verona, apoi la Paris, la Academia Ranson - în atelierele 
profesorilor Andre şi Lucien Monod - şi la Academia Delecluze 
(1913-1914). Împreună cu dr. I. Cantacuzino şi pictorul Steriadi', 
iniţiază Societatea pentru răspândirea gravurii la noi în ţară 
(1916). Se află de asemenea printre fondatorii Societăților Arta 
Română” (1918) şi Arta”. Participă totodată la manifestările 
Tinerimii Artistice”. Expune la: Bienala de la Veneţia, 1928, 1942 
şi 1958; Expoziţia Universală de la Paris, 1937; Expoziţia „Artă 
nonabstractă” de la Tokyo, 1965. Unele dintre lucrările sale se 
află la Muzeul „Jeu de Paume” din Paris, la Muzeul de Artă din 
Lyon, Muzeul de Artă al României şi colecţia „Dumitru şi 
Aurelia Ghiaţă” etc. Distincţii: Premiul Academiei Române, 
1934, 1941, 1957; Premiul de Stat, 1962. Este un atent observator 
al realităţii satului şi al târgurilor unde ţăranii aduc, prin 
prezenţa lor, elemente ale culturii populare. Prezintă oamenii şi 
peisajul cu înţelegere şi ataşament, neconcepând satul ca pe un 
loc de refugiu din faţa presiunilor erei tehnologice. Într-o astfel 
de viziune, satul nu este un paradis vegetal, ci o aşezare în care, 
în deplină concordanţă cu ritmurile naturii, cu propriile sale 
probleme, se afirmă o complexă umanitate. Adesea, motivele 
vegetale — flori etc. — se întâlnesc cu motive din arta populară: 
textile, ceramică etc. În cazul său, florile sunt mai mult decât o 
temă a picturii intimiste, pentru că artistul reuşeşte să 
construiască subtil un discurs despre farmecul naturii, despre 
puritatea sentimentelor. 


Bibliografie: V. Beneş, D. Ghiaţă, Bucureşti, 1957; A.E. Baconsky, 
D. Ghiaţă, album, Bucureşti, 1967; Marina Preutu, Dumitru 
Ghiaţă, Bucureşti, 1977. 


Ghikas, Nikos (n. Atena, 1906 - m. Atena, 1994). Pictor grec. 
Studiază la Academia de Arte Frumoase din Atena sub 
îndrumarea lui Parthenis”. La Paris urmează cursurile de 
filosofie greacă şi franceză de la Sorbona, frecventând totodată 
Academia Ranson, unde studiază cu pictorul Bissière* şi cu 
gravorul D. Galanis. Revenit în Grecia, în 1934, va continua să 
ţină legătura cu mediul artistic francez. Este distins cu Premiul 
Academiei din Atena în 1972. În pictură urmează principiile 
cubismului”, pe care le adaptează unei viziuni decorative şi 
monumentale. Tonurile sunt, pe rând, transparente şi mate; din 
acest joc al adâncimii şi al construcţiei bidimensionale rezultă 
un dinamism aparte, subliniat de accente cromatice. Studiul 
lumii antice şi atenta lectură a fenomenelor actualităţii îl 
determină să mediteze şi să afirme, în studiul său Observaţii cu 
privire la dezvoltarea picturii, că, „de multe ori, termenii nou şi 
vechi pot fi schimbaţi între ei”. 


Bibliografie: Ghika and the Avant-Garde in Interwar Europe, 
Atena, 2004. 


Giacometti, Alberto (n. Borgonovo, 1901 - m. Cuira, 1966). 
Sculptor elveţian. Studiază la Academia de Arte Frumoase din 
Geneva cu pictorul David Estoppey şi la Şcoala de Arte şi 
Meserii din Geneva (1919-1920) cu Maurice Sarkissoff. La Paris 
frecventează atelierul lui Archipenko” (1923) şi apoi pe cel al lui 
Bourdelle” (1924) de la Academia Grande Chaumière. Se 


apropie de mişcarea suprarealistă”, împrietenindu-se cu artişti 
ca Masson, Mira (1929-1933). Expoziţii de grup: Salon des 
Tuileries, Paris, 1925-1928; Salonul superindependenţilor, 1933- 
1934; „Ce este suprarealismul?”, Zürich, 1934; „Cubism- 
suprarealism”, Copenhaga şi Oslo, 1935; „Cubismul şi arta 
abstractă”, New York, 1936; „Artă fantastică, Dada, 
Suprarealism”, New York, 1937; Bienala de la Veneţia, 1948, 
1956, 1962. Distincţii: Premiul Guggenheim, New York, 1958; 
Premiul Carnegie, Pittsburgh, 1961; Premiul Bienalei de la 
Veneţia, 1962; Marele Premiu al oraşului Paris, 1965. În 1965 ia 
fiinţă, la Zurich, Fundaţia Alberto Giacometti, cuprinzând opere 
ale artistului din colecţia S. David Thomson. Contactul cu 
sculptura unor modernişti trecuţi prin lecţia cubistă şi cu artele 
etnografice şi primitive îi deschid drumul simplificării şi 
abstragerii formei (seriile „Capete”, „Calupuri”, „Plăci”, din 
perioada 1924-1928). Din 1930 datează primele sale creaţii 
suprarealiste (Bila suspendată îi atrage atenţia lui Dali). 
Urmează seria „obiectelor dezagreabile” (Mâna prinsă; Floarea 
în pericol; Obiect tăcut şi în mişcare etc.) şi seriile „Colivii” şi 
„Palate”, spaţii scenografice în care obiectele implantate, izolate 
din spaţiul obiectiv în care figurează ca realităţi secunde, tind 
să dobândească statutul unei existente reale. Dar, dincolo de 
finisajul artizanal al micilor obiecte şi de convenţionalitatea 
acestui spaţiu rezervat de artist, adevărata realitate, esenţa 
interioară a lucrurilor scapă. Reia din 1935 studiul după model, 
gest care îl exclude din grupul suprarealist. Urmează o perioadă 
(1935-1945) marcată de experienţa războiului şi de muncă în 
atelier, ce pare urmărită de un eşec permanent, dar în care se 
cristalizează de fapt adevăratul stil al sculptorului. Ambiţia 
realistă la care se referă artistul în numeroase texte e cu atât 


mai dificil de realizat cu cât vizează nu redarea aparenţelor 
exterioare ale „mulajului” unui chip, ci adevărul efemer şi 
intangibil al devenirii sale temporale interioare. Artistul 
supune ființa unei sondări similare celei a filosofiei 
existenţialiste, operând, fireşte, cu mijloace artistice. De aceea 
demersul său nu e de a construi volume în spaţiu, ci de a 
excava materia, căutând pulsul secret al vieţii în gest, în 
mişcare. „Carnea celuilalt mi-l indică pe celălalt ca inaccesibil”, 
spune un text existențialist. Contra acestei „cărni”, acestei 
nebuloase de iluzii luptă artistul, obţinând în final minusculele 
figuri din anii 1940 sau, mai târziu, figurile alungite, cu 
suprafaţa erodată, agresată de forţe exterioare potrivnice (Omul 
care merge; Cvadriga; Câinele; Omul care se prăbuşeşte; 
nenumăratele portrete ale lui Diego sau ale Anettei Arm). Acum 
revine la căutarea unui spaţiu implicat de opera de tip 
scenografic, reunind figuri pe socluri largi (Pădurea; Cuşca; 
seria „Pieţe”). 


Bibliografie: Palma Bucarelli, Giacometti, Roma, 1962; Ernst 
Beyler (ed.), Alberto Giacometti, Basel, 1964; Reinhold Hohl, 
Alberto Giacometti, Stuttgart, 1971; Alexandra Titu, Giacometti, 
Bucureşti, 1980: J. Lord, Un portrait par Giacometti, Paris 1991; 
M. Leiris, Pierres pour un Alberto Giacometti, Caen, Paris, 1991; 
Giacometti, catalog, Musée d'Art Moderne de la Ville de Paris, 
1991; A. Schneider (ed.), Alberto Giacometti: Skulpturen, 
Gemälde, Zeichnungen, München, 1994; D. Sylvester, Looking at 
Giacometti, Londra, 1994. 


Giauque, Elsi (Elsi Giauque-Kleinpeter) (n. Wald, 1900 - m. 
Ligerz, 1989). Artist decorator elveţian. Opera ei a reprezentat 
pentru evoluţia tapiseriei moderne un moment comparabil ca 


importanţă cu revoluţia lui Lurcat . Studiile cu Sophie Taeuber- 
Arp” la Şcoala de Arte şi Meserii din Zürich, frecventarea 
grupului de artişti din sfera Şcolii Bauhaus” o conduc firesc spre 
o artă care refuză anecdoticul. Ea propune şi realizează o 
înnoire a tapiseriei pornită din filiera unei arte clasicizante şi 
raţionaliste. Tapiseria, aşa cum o înţelege artista elveţiană, nu 
mai este o transpunere, chiar şi într-un alt limbaj, a unui 
subiect pictural. De la tapiserii influențate de pictura abstractă” 
— în măsura în care însăşi această pictură optase pentru valorile 
decorativului - ajunge la cunoscutele sale tapiserii spaţiale 
(Clepsidră tridimensională; Tapiseria virtuală I; Cele trei aspecte; 
Micuța coloană; Coloana în culori care cântă; Pericol şi lumină). 
Marile lucrări-ambient sunt o concluzie firească a ideii de a 
cuceri pentru tapiserie a treia dimensiune, fără a trăda calitatea 
sa decorativă (Tapiseria virtuală; Element ritual spațial). Ele 
uzează de valorile grafice ale firelor, de cromatica strălucitoare, 
de transparenţă, prelungind un constructivism cu ambiţii 
cinetice” nu lipsit de o notă lirică. 


Gilbert & George (Gilbert Proesch, n. San Martin de Tor, Tirolul 
de Sud, 1943; George Passmore, n. Plymouth, 1942). Artişti 
englezi — performeri”, acţionişti şi practicanți ai body-art. 
Colegi la St. Martin’s School din Londra, în 1968 încep să lucreze 
împreună, prezentând în spaţii publice, în galerii, Sculpturi vii — 
adică pe ei înşişi. Sunt prezenţi în aceeaşi formulă la: 
Documenta din Kassel, 1972, 1977; Whitechapel Art & Gallery, 
Londra, 1971; Stedelijk Museum, Amsterdam, 1971; Ileana 
Sonnabend Gallery, New York, 1976; Bienala de la Veneţia, 1980. 
Uneori, participarea lor la expoziţii se face prin intermediul 


documentelor fotografice şi video: Stedelijk Van Abbemuseum, 
Eindhoven, 1971-1980; Kunsthalle, Dusseldorf, 1981; Kunsthalle, 
Berna, 1981; Centre Georges Pompidou, Paris, 1981; „Westkunst 
(Western Art)”, Koln, 1981; „Zeitgeist”, Martin Gropius Bau, 
Berlin, 1982; Documenta din Kassel, 1982; Kunsthalle, Basel, 
1986. Gilbert & George renunţă la poziţiile culturale ale 
tradiţiei, pentru a dezvolta o idee din 1961 a lui Piero Manzoni , 
care a prezentat o „sculptură vie”, corpul artistului, punând 
bazele body-art. Cei doi artişti se constituie astfel în exponate 
vii, îmbrăcaţi mereu în aceleaşi costume banale, vopsindu-şi 
mâinile şi faţa în auriu sau roşu, stând nemişcaţi pe un soclu şi 
fredonând cântece populare. Privind din perspectiva societăţii 
de consum, ei îşi propun să ofere „o artă pentru toţi”, într-un 
limbaj - nu numai la prima impresie — şocant, în fapt venind 
din uzura experienţei de zi cu zi. Întreaga lor prezenţă în rolul 
de „opere de artă” este înregistrată fotografic, în filme şi benzi 
video. Publică volume de fotografii (Side by Side, 1971; Dark 
Shadow, 1976), realizează panouri fotografice în care subiectele 
evocă mizeria umană: alcoolici, drogaţi etc. Imaginează şi o 
serie de „sculpturi poştale” — un mod de a-şi asigura o largă 
difuziune mesajului lor, încărcat de ironie, revoltă, dezgust, 
tristeţe şi vagi sclipiri de speranţă. 


Bibliografie: Gilbert & George 1968-1980, catalog, Stedelijk Van 
Abbemuseum, Eindhoven, 1980; Gilbert & George. The Complete 
Pictures 1971-1985, catalog, CAPC Musée d'Art Contemporain de 
Bordeaux, Stuttgart, 1986; W. Jahn, The Art of Gilbert & George, 
Londra, 1988. 


Glarner, Fritz (n. Zurich, 1899 - m. Locarno, 1972). Pictor 
elveţian. Studiază la Academia de Arte Frumoase din Napoli 


(1914-1920) şi la Academia Colarossi din Paris (1923-1927). 
Aderă la grupul Abstraction-Crâation” (1931-1936). În 1936 se 
îndreaptă spre New York. Se împrieteneşte cu Mondrian“. 
Membru al grupului American Abstract Artists (vezi AAA) din 
New York (1938-1944). În 1971 se retrage la Lausanne, în ţara 
natală. Participă la expoziţiile: „Abstraction-Crâation”, Paris, 
1931; „Maeştrii artei abstracte”, New York, 1942; „Profeţie”, 
Washington, 1945; Bienala de la Săo Paulo, 1951; Carnegie 
International, Pittsburgh, 1952; Bienala de la Tokyo, 1953; 
Documenta din Kassel, 1955; „50 de ani de artă concretă”, 
Zurich, 1960; „Abstracţia geometrică în America”, New York, 
1962; Bienala de la Veneţia, 1964; „Avangarda elveţiană”, New 
York, 1971. Distincţii: Premiul Corcoran, Washington, 1957. 
Problemele picturale pe care şi le pune comunică în 
profunzime cu programul neoplasticismului (vezi De Stijl) şi cu 
generalităţile matematice promovate de international style“. 
Tablourile sale nu fac aluzii la concretul vizibil, ci oferă 
spectacolul întâlnirii dintre diverşi factori luminoşi, reduşi la o 
schemă geometrică. Departe de a fi static, tabloul cuprinde 
ritmuri neaşteptate, discontinuități, care lasă să se întrevadă un 
nerv expresionist”, rămas dincolo de ordinea aparentă. 


Bibliografie: Natalie Edgar, Fritz Glarner's Geometry. A Personal 
Language, San Francisco, 1970; Margit Staber, Fritz Glarner, 
Zurich, 1976. 


Glass, Ingo (n. Timişoara, 1941). Sculptor german originar din 
România. A absolvit Institutul de Arte Plastice „Ion Andreescu” 
din Cluj-Napoca, unde a studiat cu Artur Vetro. În 1979 se 
stabileşte la Munchen. Distincţii: Premiul pentru artă al 


oraşului Munchen, 1981; Premiul Lovis Corinth al Republicii 
Federale Germane; Premiul Fundaţiei Brâncuşi, Montréal, 1986. 
Căutând esenţialul în realitatea pe care o observă, artistul 
elimină tot ce este accidental în lucruri, ceea ce este efemer şi 
nesemnificativ. Ajunge să descopere şarpanta durabilă, acele 
trasee ce adună în fapt resursele energetice ale concretului. 
Capacitatea de abstractizare”, de aşezare a elementelor 
expresive într-o ecuaţie formală dominată de principii 
raţionaliste apropie aceste lucrări de poeticile arhitecturale şi 
muzicale. Reluând unele soluții formale de la arta 
constructivistă”, aşa cum o ilustrează Gabo şi Pevsner' şi, mai 
aproape în timp, Calder”, sculpturile sale tind să creeze un 
spaţiu solemn, preluând în sistemul de arcaturi şi în 
planimetrie ceva din morfologiile gotice. În evoluţia lor, 
structurile metalice încorporează o serie de goluri, compunând 
volume speciale, bazate pe jocul între materialitate şi 
transparenţă, care nu agresează mediul ambiant, ci îi adaugă, 
în deplină armonie, elemente ce evocă prezenţe sensibile şi 
spirituale. Cu o vocaţie a monumentalului, sculptorul a realizat 
lucrări ca: Arc solemn, 1974; Construcţie gotică, 1975, Arcus- 
Covasna; Septenarius, 1976, Galaţi; Structură monumentală, 
1980, Oberhausen; Uvertură gotică, 1983, Alter Botanischer 
Garten, Munchen; Pozitiv-negativ, 1983, Sudstahl-Mertingen; 
Nordlingen 25 A, 1984, Colecţia Gartner, Gundelfingen; 
Clopotnița, 1985, Thomas Wimmer Ring, Munchen; Monumentul 
lui Tristan Tzara, 1986, Moineşti-Bacău. Este autorul unei 
disertaţii consacrate sculpturii lui Brâncuşi, cu care a obţinut 
titlul de doctor la Universitatea de Artă din Bucureşti. 


Bibliografie: Ingo Glass, catalog, Vasarely Muzeum, Budapesta, 
1996; Ingo Glass. Von der verbindenden Kraft der Kunst, catalog, 


Haus des Deutschen Ostens, Munchen, 2001; Ingo Glass 60. 
Arbeiten 1995-2001, Donauschwâăbisches Zentralmuseum Ulm, 
2001. 


Glazunov, Ilia Sergheevici (n. Leningrad, 1930). Pictor rus. A 
absolvit în 1957 Institutul de Artă „Ilia Repin” din Leningrad. 
Seriile de tablouri dedicate în primii ani evocării dramelor 
trăite de generaţia sa („Blocada Leningradului 1941-1944”, 1956; 
„Anii războiului”, 1964) sunt urmate de opere în care îşi 
propune să aducă în lumină imagini ale vechii Rusii. Portretele 
şi peisajele cu strălucite ctitorii ce vorbesc despre istoria rusă 
sunt prezentate cu o bună cunoaştere a compoziţiei, cu o 
subtilă regie a efectelor culorii (Suzdal, 1962; Pământul rusesc, 
1962; Cneazul Igor, 1962; Dumnealui Marele Novgorod, 1965; 
Legenda ţareviciului Dmitri, 1968; Cnejii Oleg şi Igor, 1972). 
Acelaşi cult pentru tradiţie îl face să ilustreze creaţii ale unor 
scriitori clasici ruşi (Puşkin, Lermontov, Dostoievski, Gogol, 
Kuprin, Nekrasov ş.a.). Artistul este şi un fin observator al lumii 
pe care o descoperă cu prilejul unor călătorii de studii efectuate 
în Vietnam, Laos, Italia, Franţa etc. 


Bibliografie: I. lazikova, Ilia Glazunov, Moscova, 1973. 


Gleizes, Albert (n. Paris, 1881 - m. Saint-REmy-de-Provence, 
1953). Pictor francez. Activitatea sa este legată de dezvoltarea 
cubismului . Participă în 1911 la prima expoziţie a artiştilor 
cubişti, alături de pictorii Metzinger“, Gris”, Villon, La 
Fresnaye“, R. Delaunay şi sculptorii Brâncuşi” şi Archipenko'. 
În 1912 ia parte la formarea grupului Section d'Or (Secţiunea 
de aur), care reunea în atelierul lui Villon, la Puteaux, artişti 


interesaţi de modalităţile cubiste. În acelaşi an publică 
împreună cu Metzinger cartea Despre cubism, care contribuie la 
clarificările teoretice ale mişcării. Urmează mai multe studii, 
cum ar fi Despre cubism şi mijloacele de a-l înțelege (1920), în 
care, printre altele, scrie: „În tentativa sa spre etern, cubismul 
despoaie pretutindeni formele de realitatea lor tranzitorie, de 
pitoresc şi le aşază în puritatea lor geometrică, le echilibrează 
în adevărul lor autentic”. Artistul cubist vrea să descopere 
esenţa lumii vizibile şi, în aceste condiţii, creaţia sa tinde spre 
dobândirea caracterului unui discurs poetic autonom, sustras 
îngustelor servituţi ale reflectării. „Tabloul-obiect”, precizează 
Gleizes, „nu va mai fi o reducere sau o amplificare a 
spectacolelor exterioare, nu va mai fi enumerare de obiecte sau 
de evenimente transportate dintr-un mediu în care sunt reale 
într-o altă ambianţă unde sunt numai aparenţe. Tabloul va fi un 
fapt concret. Va avea independenţa sa legitimă ca orice creaţie 
naturală sau altceva; va avea propria fizionomie şi atât, 
nemaitrezind ideea comparaţiei după asemănare”. În picturile 
sale, Gleizes urmează convingerile exprimate în scris. El aplică 
în mod consecvent principiile de organizare geometrică a 
imaginii, trecând formele realului printr-un foarte avansat 
proces de reducţie la suprafeţe convenţionale. Armonia ce se 
stabileşte între planurile intens colorate este subliniată pe 
alocuri de zone transparente ce menţin părţile compoziţiei în 
stare de comunicare (Bucătăria, 1911; Jucătorii de fotbal, 1912- 
1913; Femei la mare, 1914; Brooklin Bridge, 1915; Femeia cu 
geantă, 1920). 


Bibliografie: Albert Gleizes, Jean Metzinger, Du Cubisme, Paris, 
1912; Jean Chevalier, Albert Gleizes et le Cubisme, Basel, 


Stuttgart, 1962; Albert Gleizes, catalog, Centre Georges 
Pompidou, Musée National d'Art Moderne, Paris, 1976. 


Gliha, Oton (n. Črnomelj, 1914 — m. Zagreb, 1999). Pictor croat. 
A studiat la Academia de Arte Frumoase din Zagreb (1933-1937) 
cu O. Mujadžić, Ljubo Babić, M. Tartaglia. În 1938-1939 îşi 
continuă studiile la Paris. Participă la expoziţiile: Bienala de la 
Tokyo, 1955; „Guggenheim International Awards”, New York, 
1958; Bienala de la São Paulo, 1959; Bienala mediteraneeană, 
Alexandria, 1959-1960; Premio Morgan's Paint, Rimini, 1961; 
Premio Lissone, 1961; Bienala de grafică, Ljubljana, 1961. 
Distincţii: Premiul oraşului Zagreb, 1956; Premio Morgan's 
Paint, Rimini, 1961; Premiul Vladimir Nazor, Zagreb, 1977. Într- 
o primă fază, compoziţia vădeşte dorinţa de a pune în ordine 
impresiile pe care i le trezeşte impactul cu lumea vizibilă. 
Procedeele tehnice aduc aminte de Cëzanne şi de pictura 
postimpresionistă”. Cu vremea, notația realistă se concentrează 
asupra materialităţii şi texturii, ceea ce duce la pierderea 
coerenţei figurative în favoarea unei desfăşurări de semne 
abstracte”. La începutul anilor 1960, limbajul abstract al 
picturilor şi desenelor sale este pe deplin constituit, dar el nu va 
da curs tentaţiilor gestualului” (vezi Action painting). Nu 
caligramele gestului liber îl interesează pe artist, ci revelarea 
legilor de constituire a substanţei. Cu o bună stăpânire a 
detaliului şi a întregului, artistul a elaborat proiecte de decoraţii 
murale şi mozaicuri. 


Bibliografie: Boris Vizintin, Oton Gliha, Zagreb, 1958; D. Sepie, 
Oton Gliha, Zagreb, 1965; Z. Tonkovic, Oton Gliha, catalog, 
Zagreb, 1982. 


Gogh, Vincent Willem van (n. Groot, Zundert, 1853 — m. Auvers- 
sur-Oise, 1890). Pictor olandez. Existenţa zbuciumată 
dramatică, trăită într-o neobişnuită aspirație spre realizare, îşi 
găseşte expresia într-o operă unică prin încărcătura emoţională 
şi perfecta adecvare a mijloacelor de comunicare. Descoperirea 
picturii ca mod de a trăi, de a răspunde problemelor existenţei 
se produce pe fondul eforturilor făcute în sensul afirmării 
umane în general. Lucrează un timp (1869-1875) ca vânzător la 
filialele din Haga, Bruxelles, Londra şi Paris ale Galeriei de Artă 
Goupil. În 1876 devine ajutor de instructor la Ramsgate şi 
Isleworth, apoi comis de librărie la Dordrecht. După un curs 
urmat la o şcoală evanghelică obţine în 1878 o misiune 
voluntară în regiunea minieră Borinage, perioadă în care 
începe să deseneze. Pastor temporar la Wasmes (1878), revine 
la Borinage (1880), apoi la Bruxelles, unde ia lecţii de anatomie 
artistică şi perspectivă (cu pictorul Ridder van Rappard). După 
o scurtă şedere la Etten - unde are conflicte cu familia — pleacă 
la Haga, fiind îndrumat de pictorul Anton Mauve. Începe lunga 
corespondenţă cu fratele său Theo, care devine singurul său 
sprijin. Pictează primele tablouri în ulei la Scheveningen (1882), 
apoi la Drenthe. Prima lucrare importantă este Mâncătorii de 
cartofi (1885). Anul 1886 marchează întâlnirea lui Van Gogh cu 
pictura lui Rubens şi mai ales cu stampele japoneze din Şcoala 
Ukyio-e (viaţa banală, viaţa care trece), ceea ce-l va face 
deosebit de atent la problemele mişcării, căutând să surprindă 
instantaneul, chipul nemijlocit al realului, una dintre ambițiile 
artiştilor impresionişti”, care debutaseră zgomotos cu mai bine 
de zece ani în urmă. Tot acum se împrieteneşte cu Paul 
Gauguin”, cu care va lucra un timp la Arles. După ce 
recepționează influenţe din arta impresionistă (Monet) şi 


neoimpresionistă” (Signac'”), Van Gogh ajunge curând, datorită 
puternicului său temperament, la o viziune personală. Culorile 
pure, aşezate direct din tub, în pensulaţii libere, pline de nerv, 
transcriu cu fidelitate neliniştile interioare ale artistului. 
Fiecare peisaj, naturile statice, portretele chiar sunt în fapt nişte 
autoportrete, mărturii ale propriei frământări spirituale. Van 
Gogh se îndepărtează practic de modalităţile impresionismului, 
anunțând prin această prevalenţă a stărilor lăuntrice 
patetismul picturii expresioniste”. Fascinat de exuberanţa 
vegetației, de culorile pure ale luminii mediteraneene, în care 
lucrurile şi fiinţele îşi exaltă formele, pictorul ajunge la Arles la 
perfecta stăpânire a mijloacelor de expresie. Pentru a valorifica 
generoasa lumină de aici, el proiectează înfiinţarea unei colonii 
de artişti, a unui „atelier al sudului”, al cărui oaspete — 
temporar — este prietenul său Gauguin. În această perioadă 
(1887-1888) pictează tablouri ca: Portretul lui moş Tanguy; 
Intrarea la băcănie; Puntea din Arles; Floarea-soarelui; Peisaj de 
pe Ron; Peisaj de la Saintes-Maries; Cafe-Terrasse seara; Cafenea 
de noapte etc. Crizele de care suferă se înmulţesc, fiind nevoit să 
se interneze de mai multe ori în sanatorii pentru boli nervoase. 
În pictura sa, elementul expresionist, starea de agitaţie, 
dramatismul se accentuează. O forţă de rară intensitate, având 
izvorul în frenezia cu care artistul îşi consumă momentele 
existenţei, animă întregul material reprezentat, tulbură, 
asemenea unui vânt, ramurile copacilor, ierburilor, imprimă 
fizionomiilor expresii tensionate. Perioada aceasta — ultimii doi 
ani de viaţă -— este numită „flamboiantă”, ceea ce desemnează 
tocmai vârtejul, izbucnirea de flacără din compoziţiile sale 
(Noapte înstelată; Măslinii; Lan de grâu cu chiparoşi; Parcul 
azilului Saint-Paul; Grădina doctorului Gachet; Vedere din Alpi; 


Biserica din Auvers; Scara din Auvers; Portretul doctorului 
Gachet; Lan de grâu cu corbi; Câmp sub un cer ameninţător, 
seria de autoportrete). Înainte de orice referinţă, tablourile pe 
care le creează sunt documente de unică valoare ale efortului 
său creator, ale zbuciumului existenţial. (Vezi fasciculul I, 
planşa 9) 


Bibliografie: Correspondance generale de Vincent van Gogh, 4 
vol., Amsterdam, 1953-1954; H. Perruchot, La vie de Van Gogh, 
Paris, 1955; R. Huyghe, Van Gogh, Paris, 1958; P. Cabanne, Van 
Gogh, Paris, 1961; Jean Leymarie, Qui était Van Gogh?, Geneva, 
1968. 


Golubaia roza (Trandafirul albastru). Grupare artistică apărută 
în 1907 la Moscova, cu scopul de a stimula orientarea creaţiei 
spre aspectele specifice ale fondului spiritual rusesc. Printre 
principalii membri se numără Sarian, Kuzneţov”, Nikolai 
Krîmov, AV. Fonvizin, P.S. Utkin, G.B. Iakulov, N.N. Sapunov, N.P. 
Ulianov şi alţii. Grupul Trandafirul albastru edita, în limbile 
rusă şi franceză, revista Zolotoe runo (Lâna de aur), care a 
organizat în 1908 şi 1909 expoziţii comune de artă rusă şi 
franceză. Invitaţii aparţineau, în majoritate, simbolismului” 
(Denis) şi fovismului” (Matisse), ceea ce corespundea 
orientării Trandafirului albastru spre vechea cultură rusă, ca 
sursă de motive şi atitudini artistice. Iniţiatorii grupului 
moscovit îi admirau pe Vrubel şi  Borisov-Musatov, 
considerându-i precursori în dorinţa lor de a lumina elementele 
definitorii ale tradiţiei ruse. 


Goncearova, Natalia Sergheevna (n. Arhanghelsk, 1881 - m. 
Paris, 1962). Pictor rus. Frecventează Şcoala de Pictură, 
Sculptură şi Arhitectură din Moscova, fiind colegă cu Larionov”. 
Primele sale pânze sunt pictate sub influenţa contactului cu o 
serie de mişcări artistice europene — simbolismul, futurismul' — 
pe care le cunoaşte cu ocazia unei călătorii de studii. Stilizarea 
accentuată, gustul pentru decorativ se fac vizibile în lucrările 
inspirate de pictura populară rusească, de motive ale artei 
Orientului slav (Culesul merelor, 1909; Cositul fânului, 1910; 
Dans țărănesc, 1911). Evoluează spre modalităţi de redare a 
mişcării, a dinamicii obiectelor şi fiinţelor (Pisicile, 1910; Ciclist, 
1912; Electricitate, 1912; Motorul maşinii, 1913). Ajunge astfel 
să-şi însuşească principiile redării mişcării, ale raionismului , 
fiind, alături de Larionov, soţul său, reprezentantă a acestei noi 
orientări. Din 1914 creează decoruri şi costume pentru baletele 
ruse", ale lui Diaghilev. Este o activitate extinsă, ca şi în cazul lui 
Larionov, pe mai multe decenii. Către anul 1955, artista revine 
la pictură, la modalităţile raioniste, lăsând, mai mult decât 
odinioară, să transpară sub jocul strălucitor al fasciculelor de 
culoare elemente din configuraţia realităţii. 


Bibliografie: C. Gray, Larionov and Goncharova, Londra, 1961; M. 
Chamot, Nathalie Gontcharova, Paris, 1972; M. Chamot, 
Goncharova: Stage Designs and Paintings, Londra, 1979; MN. 
Yablonskaya, Women Artists of Russia's New Age, 1900-1935, 
Londra, 1990. 


González, Julio (n. Barcelona, 1876 - m. Arcueil, Franţa, 1942). 
Sculptor spaniol. Născut într-o familie cu tradiţia prelucrării 
artistice a metalelor, sculptorul se stabileşte în 1900 la Paris. 


Lucrează în atelierele „Sudura autogenă franceză”, învățând 
tehnica tăierii şi montării metalelor. Deschide un magazin de 
bijuterii şi obiecte de artizanat realizate de el şi, în paralel, 
desenează, pictează, sculptează, fiind încurajat, între alţii, de 
Brâncuşi . În 1927 realizează primele sculpturi în fier — o serie 
de „Măşti decupate” — care vădesc influenţe cubisteř. Micile 
piese aplicate pentru a desemna trăsăturile figurilor devin tot 
mai abstracte”. Sculptorul trece apoi la prezentarea 
schematizată a întregului trup al personajelor, care ajung să fie 
un montaj de fragmente metalice, în care se afirmă în acelaşi 
timp atât o voinţă constructivă”, cât şi înclinarea spre poetica 
suprarealismului” (Personaj numit „Girafa”, 1934; Visul, 1934; 
Daphne, 1935). Apelează deopotrivă la mijloacele artei 
figurative (La Montserrat, lucrare făcută pentru pavilionul 
spaniol la Expoziţia internaţională de la Paris, 1937) şi la cele în 
care sugestiile unor forme cunoscute sunt doar transparente 
(Omul-cactus, 1939). (Vezi fasciculul II, planşa 18) 


Bibliografie: Vicente Aguilera Cerni, Julio Joan Roberta Gonzălez, 
Barcelona, 1973; Julio González: A Retrospective, The Solomon R. 
Guggenheim Museum, New York, 1979; Julio González 1876- 
1942, catalog, The Solomon Guggenheim Museum, New York, 
1983; J. Merkert, Julio González: Catalogue raisonné des 
sculptures, Milano, 1987; Julio González — Sculptures and 
Drawings, catalog, Whitechapel Art Gallery, Londra, 1990. 


Gorduz, Vasile (n. Trifeşti, Orhei, 1931 - m. Bucureşti, 2008). 
Sculptor român. A studiat la Institutul de Arte Plastice „N. 
Grigorescu” din Bucureşti (1954-1961) sub îndrumarea lui Boris 
Caragea. Este distins cu Premiul pentru sculptură al Uniunii 


Artiştilor Plastici (1974). Dotat pentru compoziţia monumentală 
cu adresă simbolică sau evocatoare (Legendă populară, 
Olăneşti, 1968; Fata cu ulciorul, Băile Felix, 1974; bustul Lucrețiu 
Pătrăşcanu, Bacău, 1975), sculptorul se face remarcat la început 
prin fineţea şi profunzimea portretelor. Observaţia atentă este 
urmată în procesul de elaborare a operei de o progresivă 
eliminare de material - corespunzător detaliilor 
nesemnificative — până la obţinerea unei maxime austerităţi, 
proprie instalării atributelor spirituale ale personajului. 
Comentariul realităţii de care se apropie se produce la un înalt 
nivel de gravitate, de intensitate a emoţiei. Modelajul accidentat 
creează o suprafaţă care angajează lumina şi pune în valoare 
calităţile plastice ale lucrărilor. În ultimii ani, sculptorul 
apelează la o figuraţie bogată, în care aluzia istorică 
(monumentul Traian, aşezat în Sevilla, la Accademia di 
Romania din Roma şi, provizoriu, fiind într-o colecţie 
particulară, la Muzeul de Istorie din Bucureşti) întâlneşte fluxul 
imaginar. Dezvoltând un mod de construcţie plastică folosit de 
Paciurea”, sculptura sa aminteşte de procedeele 
suprarealismului“, dar coboară mult pe axa timpului, întâlnind 
morfologiile simbolice ale preistoriei (Conversând cu o pasăre; 
Conversând cu o oaie etc.). 


Bibliografie: Sorin Dumitrescu, Artiştii Catacombei, Bucureşti, 
2008; Silvia Radu (coord.), Retrospectiva Vasile Gorduz, 
Bucureşti, 2010. 


Gorgona. Grup artistic croat, activ între anii 1959 şi 1966. 
Membrii grupului: pictorii Marijan JevSovar, Julije Knifer, Đuro 
Seder şi Josip Vaništa, sculptorul Ivan Kožarić, arhitectul 


Miljenko Horvat şi istoricii de artă Dimitrije Basicevic, Matko 
Meštrović şi Radoslav Putar. Pe fundalul unor eforturi mai largi 
de ieşire din cadrele considerate înguste ale tradiţiei — pe plan 
mondial remarcăm în epocă mişcarea Fluxus“, grupul german 
Zero", acţiunile lui Piero Manzoni” etc. =, Gorgona promovează 
o artă de avangardă, care îmbină gesturile provocatoare, în 
spiritul dadaismului, cu aspirații ale gândirii orientale şi 
exaltarea noilor media. Fronda şi comentariul ironic, o anumită 
nelinişte creatoare străbat lucrările membrilor grupului, care 
altfel îşi urmează, fiecare dintre ei, propriul drum. Publicaţiile 
grupului, intitulate, fireşte, „Gorgona”, sunt de fapt antireviste 
lăsate la dispoziţia unui autor care realizează o creaţie inedită, 
abordând „cartea ca operă de artă”. Au fost publicate 11 
numere, altele două rămânând în manuscris; intenţia era de a 
cuprinde şi artişti din afara grupului, cum s-a întâmplat cu 
numărul consacrat lui Vasarely” şi cu numărul 9, dedicat 
artistului german Dieter Roth . Gorgona stabileşte o comunicare 
directă cu experimentele artistice ale actualităţii, anticipând o 
serie de tendinţe noi (arta conceptuală”, minimalismul', mail- 
art“). Prefigurând relaţia dintre artă şi noile media, în 1962, mai 
multe persoane şi instituţii primesc o carte poştală cu textul 
„Sunteţi invitat”, fără nici o specificare a motivului, datei sau 
adresei. Dorinţa de a trezi în conştiinţe un spirit nou, „spiritul 
Gorgona”, îl face pe Putar să declare, pe linia manifestelor 
dadaiste: „Noi nu suntem Gorgona — noi doar căutăm Gorgona 
în lumea din jurul nostru”. 


Bibliografie: Nena Dimitrijević, Gorgona, catalog, Galerija 
Suvremene Umjetnosti, Zagreb, 1977. 


Gorky, Arshile (Vostarik Manoug Adoian)(n. Van Vilayet, 
Armenia, 1904 - m. Sherman, Connecticut, 1948). Pictor 
american de origine armeană. Studiază la New School of Design 
din Boston (1922-1924). În timp ce predă cursuri la Şcoala 
Centrală de Arte din New York se împrieteneşte cu pictorii Dan 
Graham, De Kooning” şi Stuart Davis”, care experimentau în 
domeniul artei abstracte”. În operele de început (Artistul şi 
mama sa, 1926-1929) vădeşte o apropiere de simplificările 
operate asupra formei de către Picasso”. Pictorul recepționează 
în acest sens influenţe din Arp şi Mira, parcurgând o 
importantă etapă a construcţiei compoziționale riguroase 
(Organizaţie, 1932; Aviaţie: evoluția formelor sub limita 
aerodinamică, 1936). În 1932, pictorul este invitat să devină 
membru fondator al grupului parizian Abstraction-Crâation . 
După 1940, formele biomorfe îşi pierd din rigiditate, sfâşiate de 
tensiuni lăuntrice. Compozițiile prezintă spectacolul unei 
confruntări dramatice între elementele reprezentate - fiinţe, 
plante etc. — şi acţiunea corozivă a timpului, neliniştitorul 
sentiment al perisabilităţii (Grădina din Soci, 1941; Taur la 
soare, 1942; Ficatul este creasta cocoşului, 1944; Dialogul 
contururilor, 1946; Logodna, 1947; Agonie, 1947; Făcând 
calendarul, 1947). În masa agitată a imaginii răsar o serie de 
nuclee — amintind de mai vechile sale portrete de armeni cu 
ochi foarte pregnant desenaţi, care creează centre de interes. 
Artistul ajunge la transfigurarea fiecărui motiv, la înscrierea 
acestuia într-o ordine a expresiei directe, ceea ce aduce în 
discuţie situarea sa ca „ultimul dintre suprarealişti şi primul 
dintre expresioniştii abstracţi” (Barbara Rose). În cadrul 
Planului Federal pentru Artă (1935-1939) a executat o serie de 


picturi murale pentru aeroportul Newark şi pentru Pavilionul 
SUA la Expoziţia Universală de la New York, 1939. 


Bibliografie: Harold Rosenberg, Arshile Gorky: The Man, the 
Time, the Idea, New York, 1962; D. Waldman (ed.), Arshile Gorky, 
1904-1948: A Retrospective, The Solomon Guggenheim Museum, 
New York, 1981; J. Jordan, R. Goldwater, The Painting of Arshile 
Gorky: A Critical Catalogue, New York, 1982; M.P. Leader, Gorky, 
New York, 1986; Arshile Gorky 1904-1948, catalog, Whitechapel 
Art Gallery, Londra, 1990. 


Gormley, Antony (n. Londra, 1950). Sculptor englez. A studiat 
la: Trinity College, Cambridge, 1968-1970; Central School of Art 
and Design, 1973-1974; Goldsmith's College, University of 
London, 1974-1977; studii postuniversitare la Slade School of 
Fine Arts, 1977-1979. Participă la expoziţiile: „Nuove 
Immagine”, Milano, 1980; Bienala de la Veneţia, 1982, 1986; 
Bienala de la Săo Paulo, 1983-1984; „An International Survey of 
Recent Painting and Sculpture”, New York, 1984; „Perspective 
on Contemporary Art”, Tokyo 1984; „Mitographie: Luoghi 
Visibili/Invisibile del Arte”, Ravenna, 1987; Documenta din 
Kassel. 1987. Distincţii: Turner Prize, 1994; Bernhard Heillige 
Award for Sculpture, 2007. Într-o lume în care nu o dată 
realitatea se pierde sub jocul unor căutări dintre cele mai 
diverse, apariţia obsedantă a figurii umane are o deosebită 
forţă. Silueta umană este văzută populând cele mai diferite 
locuri din galerie, locuri neconvenţionale. Reduse la un foarte 
obişnuit modul, figurile surprind prin insistența cu care apar în 
imagine. Uneori figurile par să acopere întreaga suprafaţă, într- 
un fel de groază de vid, omul devenind o realitate conceptuală”. 


Când apelează la modalităţile abstracte”, formele, controlate de 
geometrie, sunt distribuite în spaţiu după principii dinamice. 


Gounaropoulos, Yorgos (n. Sozopolis, 1890 — m. Atena, 1977). 
Pictor grec. Fiu de pescari dintr-o aşezare de pe malul bulgăresc 
al Mării Negre - antica Apollonia. Studiază la Academia de Arte 
Frumoase din Atena şi, în perioada 1916-1923, la Academia 
Julian şi Grande Chaumiere din Paris. La Paris ia parte la 
Salonul Naţional, Salonul de Toamnă şi la Salonul 
Independenţilor. Distins cu Premiul Guggenheim, 1958. Revenit 
după studii în Grecia, artistul trezeşte interesul iubitorilor de 
artă, provocând dispute privitoare la modernitatea lucrărilor 
sale, caracterizate mai ales de aspecte suprarealiste”. Tablourile 
sale vădesc predispoziția şi puterea de a visa. Acest lirism 
întemeiat pe ambiguitatea motivelor furnizate de experienţă şi 
de vis este transcris de cele mai multe ori într-o gamă de culori 
reci, cu prezenţa insistentă a albastrului rece şi elegiac. În 
masele transparente de culoare apar accente grafice libere, 
pline de forţă, preluând adeseori sarcina formativă, sugestia 
motivelor, pe fondul fluid al maselor de culoare. 


Grabar, Igor Emmanuilovici (n. Budapesta, 1871 - m. Moscova, 
1960). Pictor şi istoric de artă rus. După studii de drept la 
Universitatea din Sankt-Petersburg (1889-1893) a urmat 
Academia de Arte Frumoase din acelaşi oraş (1894-1896), sub 
îndrumarea pictorilor I. Repin” şi P. Cistiakov, specializându-se 
apoi în atelierul lui Anton Ažbe, la München (1896-1901). A fost 
membru al Asociaţiei Mir iskusstva”, al Uniunii Artiştilor Ruşi 
(1903-1023) şi al OMH (Asociaţia Artiştilor din Moscova, 1928- 


1929). Activează ca profesor la Universitatea din Moscova 
(1926-1946), Institutul de Artă din Moscova (1926-1946), 
Academia de Artă şi Institutul Repin de Pictură, Sculptură şi 
Arhitectură (1943-1946). Director la Galeria Tretiakov (1913- 
1925), fondator şi director al Centrului de Stat pentru 
Restaurări (1918-1930), fondator şi director al Institutului de 
Istoria Artei al Academiei (1944-1960). Într-o zi, în atelierul său 
— o veche biserică dezafectată - are revelaţia picturii medievale 
ruseşti, de factură bizantină. Este autorul a numeroase studii 
privind arta veche şi modernă din Rusia (storia artei ruse; 
Serov; Repin etc.). Ca pictor, a realizat peisaje, portrete, naturi 
moarte, compoziţii istorice. El se înscrie în tradiţia lirismului 
rus de la sfârşitul secolului al XIX-lea (Levitan” ş.a.), căruia îi 
adaugă un plus de patetism, de forţă a percepţiei. În general 
riguros compuse, pânzele sale trăiesc prin coloritul viu, cu tuşe 
largi, ce păstrează puritatea senzaţiilor. 


Bibliografie: Igor Grabar, Istoria russkogo iskusstva, 5 vol., 
Moscova, 1910, 1912; O. Podobedova, LE Grabar, Moscova, 
1964. 


Graevenitz, Gerhard von (n. Schilde, 1934 - m. Habkern, 1983). 
Pictor german. Studiază la Universitatea din Frankfurt (1955- 
1957), Academia de Artă din Munchen (1957-1961), cu Ernst 
Geitlinger. Face cunoştinţă cu Albers", la München (1959), şi 
Bill“, la Ulm (1960). Editează ziarul Nota (1959-1960) şi dirijează 
Galeria Nota (1961). La Paris, în 1961, ia parte la formarea 
grupului Nouvelle Tendance. Profesor la Academia de Artă din 
Kassel (1969), Academia de Televiziune şi Film din München 
(1970), Academia de Artă din Nurnberg (1970). Participă la 


expoziţiile: „Noile tendinţe”, Belgrad şi Zagreb, 1961, 1963, 1965; 
„Antipictura”, Anvers, 1962; „Nouvelle Tendance”, Paris, 1964; 
„Ochiul sensibil”, New York, 1965; „Direcţii în arta cinetică”, 
Berkeley, 1966; Carnegie International, Pittsburgh, 1967; 
Documenta din Kassel, 1969; Bienala constructivistă de la 
Nurnberg, 1969; Bienala de la Veneţia, 1970; „Kinetics”, Londra, 
1970; „Lumină şi geometrie”, Cairo, 1976. Materialul din care se 
compune imaginea devine abstract” chiar şi în acele 
împrejurări când este sugerat de lumea concretă. Sub ochiul 
său analitic se dezvăluie părţile elementare ale realului - părţi 
reduse la un semn matematic, repetabil. Pe artist îl preocupă 
relaţiile şi permutările dintre astfel de elemente, cu alte 
cuvinte, mişcarea prin care ele există. Obiectul studiului său 
optic” şi cinetic” apare adeseori în deschideri circulare aplicate 
pe suportul lucrării, ceea ce pare să anunţe o lentilă îndreptată 
spre micro- şi macrocosmos. 


Bibliografie: Gerhard von Graevenitz, catalog, Rijksmuseum 
Kroller-Muller, Otterlo, 1984; Gerhard von Graevenitz. Eine 
Kunst jenseits des Bildes, catalog, Staatliches Museum Schwerin, 
Ostfildern, 1994. 


Graffiti (de la it. graffito). Mişcare social-artistică apărută la 
începutul anilor 1970 în Statele Unite şi extinsă apoi în întreaga 
lume. În 1970, în mai multe puncte din metroul din New York 
apare scrisă cu spray-uri colorate inscripţia „Taki 183”, care 
trezeşte, spre stupoarea autorităţilor, un adevărat val de 
caligrame ce inundă zidurile, ramele şi uneori ferestrele 
metroului. Astfel de „tags”, în fapt un amestec de litere, cifre, 
înflorituri grafice, semne recognoscibile sau nu, sunt opera 


unor foarte tineri membri ai minorităţilor etnice, pentru ca 
apoi fenomenul să se generalizeze. Ele sunt o formă de revoltă 
spontană împotriva unui oraş saturat de elementele unei 
culturi care îi refuză, un mod de a-şi clama libertatea, de a-şi 
pune, în fluxul realităţii oraşului, o amprentă inconfundabilă, o 
semnătură, un inedit semn de proprietate, un reper 
mnemotehnic. Această încercare de personalizare a ambianţei 
trezeşte, în ciuda ostilităţii edililor, interesul unui mare număr 
de artişti — dintre care se vor afirma personalităţi ca Basquiat" 
şi Haring” — şi, cum era de aşteptat, al galerişilor şi negustorilor 
de artă, care văd în oferta străzii o neaşteptată sursă de 
venituri. Graffitiştii se adaptează rigorilor tehnice ale tabloului, 
ale lucrării mobile, ce poate fi dusă în galerii, muzee sau colecţii 
private, aducând în dezbaterile privind imaginea plastică 
semnificaţiile acestei scriituri aflate la dispoziţia oricărui 
individ. De altfel, în anii imediat postbelici, de afirmare a artei 
informale” şi abstracte”, exista şi la nivelul artei culte atracţia 
pentru  grafitare (Dubuffet, Pollock, Tobey,  lettrism), 
caligrafiile ce se substituiau imaginii tradiţionale fiind adoptate 
pentru puterea lor de expresie, pentru surpriza formală şi 
pentru angajarea specială a teritoriului imaginarului. Odată cu 
absorbţia operată de sistemul comercial, Graffiti îşi pierde din 
importanţă, din fulminanta afirmare de la început, interesând 
în continuare cercetătorii evoluţiilor unei societăţi marcate de 
standarde şi clişee împotriva cărora se ridică cunoştinţele 
marginalizate (colective şi individuale), pentru reinstaurarea 
valorilor populare, accesibile, acuzate de limbajele reclamei, ale 
benzilor desenate, în general ale consumului şi manipulării. 
Este o atitudine care reia, intuitiv şi spontan, angajamentul 
similar al reprezentanţilor pop-art din anii 1960. 


Bibliografie: P. Bianchi (ed.), Graffiti, Basel, Boston, Stuttgart, 
1984. 


Graubner, Gotthard (n. Erlbach, 1930 - m. Neuss, Renania de 
Nord — Westfalia, 2013). Pictor german. Studiază la Academia de 
Artă din Berlin (1947-1948) şi la Academia de Artă din 
Dusseldorf (1954-1959). Profesor la Academia de Artă din 
Hamburg (1965-1969) şi la Academia de Artă din Berlin (din 
1969). Participă la expoziţiile: „Noile tendinţe”, Haga, 1962; 
„Avangarda europeană”, Frankfurt, 1963; „Grupul Zero”, 
Washington, 1965; „Lumină, Mişcare, Culoare”, Nurnberg, 1967; 
Documenta din Kassel, 1968; Bienala de la Săo Paulo, 1971; 
„Empirica”, Rimini şi Verona, 1975. Culoarea nu este înţeleasă 
în dependenţă de o formă (cum putea sugera seria sa „Perne”), 
ci este tratată ca o identitate de sine stătătoare, cu un destin 
anume în tabloul câmp vizual. Ca şi în mediul natural, culoarea 
din compoziţii se difuzează lent, creându-se zone incerte la 
întâlnirea dintre marile mase de lumină sau întuneric. Ceea ce 
realizează pictorul nu sunt construcţii optice” sau cinetice” care 
solicită într-un anumit fel ochiul, ci „peisaje” cosmice care 
promit clipe de meditaţie. 


Bibliografie: Dietrich Helms, Gotthard Graubner, 
Recklinghausen, 1974; Gotthard Graubner, ` catalog, 
Kunstsammlung Nordrhein-Westfalen, Dusseldorf, 1987; E.-G. 
Guse, Gotthard Graubner — Malerei, catalog, Saarland Museum, 
Saarbriicken, Stuttgart, 1994. 


Graur, Teodor (n. Pogăceaua, Mureş, 1953). Artist media român. 
A absolvit în 1976 Institutul de Arte Plastice „N. Grigorescu” din 


Bucureşti. Participă la expoziţiile: Festivalul de la Cagnes-sur- 
Mer, 1990; „Dagegen Verbotene Ostkunst (The Forbidden Art 
from the East) 1948-1989”, Viena, 1992; „Erste Schritte” (Primii 
paşi) 2, Stuttgart, Bonn, Berlin, 1993; Bienala de la Săo Paulo, 
1994; Bienala de la Istanbul, 1995; Bienala de la Veneţia, 1997. 
Este prezent la numeroase manifestări multimedia. Grupându- 
şi lucrările în cicluri — „Speaking to Europe”, „Star - Made in 
Romania”, „Art and Democracy”, „The Museum”, „Art of Travel” 
—, artistul abordează cu umor şi cu profundă înţelegere 
mecanismele  mitizării/demitizării, problemele grave ale 
societăţii comuniste şi postcomuniste, proiectul (nostalgie şi 
duritate realistă) al emigrării, situaţia marginalilor sociali, de la 
declasaţi la artişti. Tensiunea etnocentrism/ cosmopolitism, 
aspiraţia obstinată spre integrarea europeană. Membru al 
grupului Euroartist, practică împreună cu Olimpiu Bandalac” 
un mod original de apropriere (vezi Appropriation), în acţiunile 
transpuse fotografic, în care se includ ca actanţi, substituindu- 
se personajelor din opere de artă celebre. Creaţia sa complexă 
este însoțită de  texte-program sau  texte-comentariu, 
caracterizate de acelaşi spirit de observaţie intransigent, tăios şi 
ironic, sinteză de conceptualism” şi neoavangardism. (Vezi 
fasciculul III, planşa 8) 


Bibliografie: Teodor Graur, Studio 498 — A Project, Bucureşti, 
1999; Alexandra Titu, Călin Dan, Teodor Graur. Star-Made in 
Romania, Bucureşti, 2001. 


GRAV (Groupe de Recherche d’Art Visuel — Grup de cercetări în 
artă vizuală). Grup desprins din Centre de Recherche d'Art 
Visuel din Paris, cuprinzând şase artişti: Garcia Rossi, Julio Le 


Parc, François Morellet“, Francisco Sobrino, Joël Stein, Yvaral. 
Activ în perioada 1960-1968, GRAV îşi propune să depăşească 
convențiile tradiţionale ale reprezentării, ale suprafeţei pictate, 
pentru a pune în valoare noile situaţii ale percepţiei şi expresiei 
vizuale, în condiţiile tehnologice ale acestui timp. Artiştii 
grupului cercetează aspectele luminii, ale reflexiei, tensiunile 
dinamice ale noilor materiale — mase plastice, neon etc. —, care 
compun mediul de existenţă modern, în care elementele 
artificiale se dezvoltă în dauna celor naturale. Efectele cinetice” 
şi optice” sunt urmărite în funcţionarea lor firească, dincolo de 
cadrele tradiţionale ale tabloului, de care un artist ca Vasarely“ 
li se pare încă legat. Grupul parizian participă la Documenta 
din Kassel, 1964, la „Lumiere et mouvement”, Paris, 1967, la 
principalele manifestări dedicate luminii, mişcării şi mutaţiilor 
din domeniul limbajelor vizuale. 


Bibliografie: GRAV, Museum am Ostwall, Dortmund, 1968. 


Graves, Morris (n. Fox Valley, Oregon, 1910 - m. Loleta, 
California, 2001). Pictor american. Din 1928, îmbarcat ca 
marinar, călătoreşte în Orient. Cutreieră de asemenea prin SUA, 
stabilindu-se pentru un timp la Beaumont, Texas, unde face 
primele sale picturi. Studiază la Muzeul de Artă din Seattle 
(1933), lucrând apoi (1936-1937) în cadrul Planului Federal 
pentru Artă. Alături de contactul cu arta orientală, hotărâtoare 
pentru evoluţia artistului va fi întâlnirea, în 1938, cu Mark 
Tobey , „înțeleptul din Seattle”, care îi va stimula înclinația spre 
ideograme, spre semnele cu valoare simbolică din perioada 
numită „scriere albă” a lui Graves. Treptat, semnele dispuse în 
cheie decorativă încep să capete tot mai bogate încărcături 


lirice. Tentaţia figurativului îl face să construiască din elemente 
întâlnite în experienţa cotidiană tablouri cu o pregnantă 
tensiune spirituală, rezultată din sublinierea aspectelor 
metafizice ale reprezentării (ciclul „Şarpele şi luna” etc.). 


Bibliografie: Morris Graves: A Retrospective, catalog, Museum of 
Art, Eugene, Oregon, 1966. 


Graves, Nancy (n. Pittsfield, Massachusetts, 1939 - m. New 
York, 1995). Pictor şi sculptor american. A studiat literatura 
engleză la Colegiul Vassar şi artele plastice la Şcoala de Artă şi 
Arhitectură Yale (1961-1964). În 1965, pe baza unei burse 
Fulbright, studiază la Paris, iar în 1966 la Florenţa. Până în 
1971, lucrările sale vădesc interesul pentru anatomie, făcând 
cercetări asupra fosilelor şi fiinţelor vii. De remarcat sunt, din 
această perioadă, seriile de cămile realizate din lemn, oţel, 
pânză, materiale plastice, piele, ceară etc. („Cămilă I-VIII”, 
1969). Evocarea atât de directă a realului indică o apropiere de 
ideile artei pop”. De la începutul deceniului al optulea, artista se 
consacră îndeosebi picturii, folosind acuarela, acrilicul, guaşa, 
cerneala şi uleiul. Culorile sunt aşternute direct, sub controlul 
emoţiei, în aşa fel încât suprafaţa tabloului pare acoperită într-o 
improvizație continuă, ascunzându-se cu grijă efortul 
ordonator. Tuşele libere, spontane, întreţin jocul fanteziei şi 
bucuriei în spectacolul unei naturi în plină lumină (Privire 
geologică, 1972; Antarctica, 1972; Palimpsestul de la Fairy Rock, 
1974 etc.). 


Bibliografie: D.B. Balke, Nancy Graves: Painting, Sculpture, 
Drawing, catalog, Vassar College Art Gallery, Poughkeepsie, New 
York, 1986; EA Carmean, Jr., The Sculpture of Nancy Graves: A 


Catalogue Raisonne, Fort Worth Art Museum, New York, 1987; D. 
Yager, Nancy Graves: Recent Works, catalog, Fine Art Gallery, 
University of Maryland, 1993. 


Greco, Emilio (n. Catania, 1913 - m. Roma, 1995). Sculptor 
italian. După ce lucrează o vreme în atelierul unui sculptor de 
monumente funerare din Palermo, se înscrie la Academia de 
Arte Frumoase din acelaşi oraş. Lucrează ca profesor de 
sculptură la Academia de Arte Frumoase din Napoli. Participă 
la expoziţiile: Cvadrienala de la Roma, 1952; Bienala de la 
Veneţia, 1956; Bienala de la São Paulo, 1957; „Ihe 
Contemporaries”, New York, 1961 etc. A câştigat concursul 
pentru Monumentul Pinocchio şi Premiul Municipalități din 
Veneţia. Pe filiera sculpturii figurative a unor artişti ca Martini” 
sau Manzu', artistul realizează o amplă serie de portrete şi 
lucrări statuare ce se disting prin puritatea formei, printr-o 
aspirație spre armonie şi frumuseţe. Formele pline, închise în 
curbe elegante, subliniază calmul şi forţa meditativă de pe 
chipurile personajelor sale. 


Bibliografie: Bernhard Degenhart, Emilio Greco, Berlin, Mainz, 
1960; Fortunato Bellonzi, Emilio Greco, Roma, 1962. 


Grecu, Mihail (n. Faraoani, Odessa, 1916 - m. Chişinău, 1998). 
Pictor din Republica Moldova. A studiat la Academia de Arte 
Frumoase din Bucureşti (1937-1940), apoi la Institutul de Artă 
din Chişinău, în 1947. Bun observator al spectacolului diurn al 
realităţii, pictorul evocă atmosfera vechilor târguri 
moldoveneşti, încărcate de mişcare şi culoare, precum şi 
aspecte ale străzilor cu o arhitectură nouă. Există în coloritul 


său un anumit patetism, o înclinare spre tonurile vii, 
strălucitoare, ce par împrumutate din ornamentica ceramicii şi 
a textilelor populare. În peisaje, naturi moarte şi compoziţii, el 
prelucrează într-un mod personal tradiţiile, punând accentul pe 
cromatică şi pe rigoarea compoziţională. Eliberate de 
constrângerile figuraţiei, tuşele şi masele de culoare închid în 
sine întregul zbucium al parcursului biografic, căutând să 
descopere, printre atâtea insinuări ale haosului, principiile 
ordinii, ale raţionalului. Astfel de tensiuni răspund nu numai 
pericolelor imediate din spaţiul său de existenţă, dar ni se par şi 
un răspuns dintr-o perspectivă profund umanistă la ecourile 
deconstructive ce sosesc de pe scena artistică a lumii. 


Bibliografie: Ludmila Toma, Mihail Grecu, Chişinău, 1997; Alexe 
Rău, Svetlana Miron (edel Mihail Grecu. Biobibliografie, 
Chişinău, 2006. 


Greko, Mikel Temo (n. Korça, 1962). Pictor albanez. A absolvit 
în 1986 Academia de Arte Frumoase din Tirana. Secretar din 
1986 a Asociaţiei Pictorilor Independenti. Expune în numeroase 
expoziţii, printre care se remarcă selecţiile prezentate la Korça, 
Tirana, Annecy, Atena, Janina şi Velika Gorica. O umanitate 
simplă, descoperită fără efort în realităţile cotidiene, dar care în 
experienţa apusului pare ocultată de varii experimente 
formale. În lucrările sale, figura umană, păstrând valori fixate 
în decursul veacurilor, întâlneşte uneori o dimensiune sacră, 
purtând însemnele picturii bizantine. 


Grigore, Vasile (n. Bucureşti, 1935 - m. Bucureşti, 2012). Pictor 
român. Absolvent, în 1959, al Institutului de Arte Plastice „N. 


Grigorescu” din Bucureşti, unde apoi ajunge profesor. Distincţii: 
Premiul pentru pictură al Uniunii Artiştilor Plastici, 1963; 
Premiul Ion Andreescu al Academiei Române, 1966. Încă de la 
operele de debut — peisaje inspirate de Bărăgan — pictorul îşi 
îndreaptă cercetările în două direcţii: reducerea la esenţial a 
materialului figurativ şi sporirea treptată a sarcinii expresive a 
suprafeţelor de culoare. De la peisajele cu ciulini, în care 
asprimea motivului se îmbină cu o nedisimulată tensiune lirică, 
evoluează spre un tip de compoziţie — naturi moarte, nuduri 
etc. — în care formele plastice sunt rupte de un şoc energetic 
interior. Spontan, cu o anumită francheţe a mărturisirii, 
pictorul practică o liberă transcriere a stărilor sufleteşti, lăsând 
ordonarea tuşelor şi a suprafeţelor de culoare pe seama 
intuiţiei, cultivate în anii de formaţie de studiul legilor de 
construcţie plastică. În 2003 inaugurează în Bucureşti Muzeul 
„Vasile Grigore”, care îl reprezintă în calitate de pictor şi 
colecţionar de artă. 


Bibliografie: Marin Mihalache, Vasile Grigore, Bucureşti, 1969; 
Vasile Grigore. Pictor şi colecţionar de artă, album, Bucureşti, 
2005. 


Grigorescu, Ion (n. Bucureşti, 1945). Artist român. A absolvit în 
1969 Institutul de Arte Plastice „N. Grigorescu” din Bucureşti. 
Participă la: Bienala de la Săo Paulo, 1982, 1994; Third Eye 
Gallery, Glasgow, 1990; Stedelijk Museum, Amsterdam, 1991- 
1992; „Dagegenkunst”, Austria, 1992; „Art et Tabac”, Roma, 
1993; Milano, 1993; New York, 1994; Bienala de la Veneţia, 1997. 
A realizat happening /performance“; „Mahlzeit für eine tote 
Kultur”, Viena, 1992; „Animalitate, societate, divinitate”, 
Veneţia, 1993. Este autorul mai multor filme de artist. 


Reprezentant al noului realism, adânceşte problema eului, ca 
un complex de întâlnire între corporal şi dimensiunea 
spirituală, în dubla ei ipostază — imediată şi transcendentală. 
Abordează cu o maximă simplitate, în maniere poveriste (vezi 
Arte povera), o vastă problematică culturală, căutând 
convergenţele dintre filosofia orientală, mitologia greacă, 
tradiţia iudaică şi revelaţia creştină, în contextul ideatic şi 
existenţial al gândirii postmoderne. Uneori angajamentul său 
este politic, alteori comentariul vizează zone mai profunde ale 
existenţei omului actual. Practică în aceeaşi măsură pictura, 
fotografia, filmul, arta video, body-art', ca spectacol şi ca punct 
de pornire pentru fotografie şi peliculă video, performance sau 
instalaţie”. Sintetizează într-un mod foarte personal resursele 
expresionismului”, în interferența cu elemente de realism, bad 
painting”, poverism şi ascetism bizantin. Eclectismul său 
teoretic este subsumat unei tenace şi incisive tensiuni spre 
autocunoaştere, ca unică modalitate de investigare a realităţii. 
(Vezi fasciculul II, planşa 43) 


Bibliografie: Ion Grigorescu. Peintre à Bethonvilliers. Prologue et 
ses invites, Bethonvilliers, 2007; Ion Grigorescu. Catalogue de 
lexposition „Les Promesses du Passé”, Centre Georges 
Pompidou, Paris, 2010. 


Grigorescu, Lucian (n. Medgidia, 1894 - m. Bucureşti, 1965). 
Pictor român. Studiază la Academia de Arte Frumoase (1912- 
1915 şi 1918-1920) cu G.D. Mirea” şi Gabriel Popescu. Îşi 
continuă formaţia la Roma (1921-1923) şi Paris (1924), Grande 
Chaumière şi Academia Ranson, în atelierul lui Bissiăre”. Pe un 
drum urmat adesea de artişti, începând cu reprezentanţii 


impresionismului”, călătoreşte spre sudul Franţei, lucrând între 
1927 şi 1939 la Cassis, fascinat de lumina intensă, de culorile 
proaspete ale regiunii. Participă la expoziţiile organizate de 
Tinerimea Artistică”, Grupul nostru, Arta” etc. Pictorul pe care 
criticul N. Argintescu-Amza îl considera, în monografia ce i-a 
consacrat-o, „unul dintre cei mai interesanţi, mai complecşi şi 
mai personali postimpresionişti în cadre mondiale” rămâne 
credincios elanurilor sale dintâi, dăruindu-se cu o nedisimulată 
plăcere lucrului în plein air. Trăind cu patetism miracolul 
inepuizabil al unei naturi exuberante, scăldată, vitalizator, de 
soare şi de apele Mediteranei, artistul dezvoltă, departe de 
propunerile spectaculoase, „de ultimă oră” ale Parisului sau ale 
altor centre europene, idealurile devenite clasice ale 
impresionismului . Pe aceasta direcţie resimte şi ecouri din 
creaţia lui Paul Cezanne”, deschizător de noi orizonturi pentru 
arta secolului XX. Stabilind legături profunde cu realitatea, 
pictorul refuză s-o descrie în concreteţea ei (îi place să citeze 
cuvintele lui Nicolae Grigorescu: „Cine va picta un costum cu 
toţi nasturii îşi poate face o admirabilă firmă de croitor, dar nu 
este pictor”), trecând-o prin filtrul sensibilităţii sale. Colorist de 
rară vocaţie, el realizează o serie de peisaje pline de lumină, de 
sevele vegetalului triumfător. Această vivacitate ţine însă de 
acuitatea  receptării, ea nu prezintă accentele violente, 
contrastante, dure chiar, ale fovismului” sau expresionismului 
abstract”. Între peisajele sale remarcăm - simptomatic pentru 
un postimpresionist — Catedrala Notre-Dame, precum şi Peisaj 
cu vapor, Peisaj din Cassis, Balcic, Turnul Bărăţiei, Peisaj din 
Dubrovnik, Aspect bucureştean etc. Este preocupat, de 
asemenea, de figura umană, tratată cu aceleaşi modalităţi 
picturale de natură statică. Pentru orientarea sa realistă ni se 


par semnificative afirmaţiile dintr-un interviu acordat în 1959 
revistei Contemporanul: „Nu vreau să fac alegorie; socot că acest 
nivel perifrastic de exprimare este desuet, depăşit, pentru că e 
convenţional ca sens şi discursiv ca expresie plastică”. 


Bibliografie: Nicolae  Argintescu-Amza, Lucian Grigorescu, 
Bucureşti, 1969. 


Grigorescu, Nicolae (n. Pitaru, Dâmboviţa, 1838 - m. Câmpina, 
Prahova, 1907). Pictor român. După o timpurie ucenicie (1848- 
1850), în atelierul pictorului ceh Anton Chladek, la Bucureşti, 
execută icoane pentru bisericile din Băicoi (1853) şi Căldăruşani 
(1854-1856) şi picturi murale pentru bisericile Zamfira (1857) şi 
Agapia (1858-1861). La intervenţia lui Mihail Kogălniceanu, care 
îl întâlneşte pe artist la Agapia, primeşte în 1861 o bursă de la 
Ministerul Moldovei pentru a studia la Paris. Între 1862 şi 1863 
frecventează atelierul lui Sebastian Cornu, unde este coleg cu 
Renoir”. Face c6pii la Luvru după pânzele lui Gericault, Rubens, 
Rembrandt ş.a. În cursul verilor, până în 1869, lucrează la 
Barbizon şi în alte locuri din preajma Parisului, în atmosfera 
cultului pentru pictura în plein air, ce pregăteşte apropiata 
afirmare a impresioniştilor”. Expune la raionul parizian (din 
1868), la Expoziţiile artiştilor în viaţă din Bucureşti (începând 
cu 1870) şi la expoziţiile organizate (din 1873) de Societatea 
Amicilor Belelor-Arte. În anii 1873-1874 face o călătorie de 
studii în Italia, Austria, Grecia şi Constantinopol. Ia parte, ca 
pictor de front, la războiul de independenţă din 1877-1878, 
făcând numeroase desene ce vor sta la baza unor compoziţii. 
Din 1879 până în 1890 lucrează îndeosebi în Franţa, fie în 
Bretania, la Vitré, fie în atelierul său din Paris. Revenit în ţară, 


deschide mai multe expoziţii personale la Ateneul Român (1891, 
1895, 1900, 1901, 1902, 1904). Construieşte o casă la Câmpina, 
devenită apoi muzeu. Este primul dintre fondatorii picturii 
române moderne — urmat curând de Andreescu” şi Luchian” — şi 
numele său devine un simbol pentru tinerele generaţii de artişti 
care, în primele decenii ale secolului XX, căutau să identifice şi 
să aducă în lumină valorile profund definitorii ale spiritualităţii 
româneşti. În portrete (D. Grecescu; Carol Davilla; Andreescu la 
Barbizon), autoportrete, compoziţii inspirate de experienţa 
participării la războiul de independenţă (Atacul de la Smârdan; 
Roşior călare, scenele cu prizonieri turci), în seria de „Care cu 
boi”, în peisajele realizate în ţară sau în timpul călătoriilor în 
străinătate (La Posada; Pescăriţă din Granville; Răspântie în oraş 
la Vitré; Bătrâna din Brolle; Bordei în pădure; Peisaj de toamnă) 
se impun aspecte ale unui stil şi ale unei viziuni 
inconfundabile. Exerciţiul lucrului în aer liber aduce paletei 
sale luminozitate, iar modului de construcţie plastică o inedită 
îmbinare între rigoare şi spontaneitate. Realul asupra căruia îşi 
îndreaptă atenţia pictorul îşi păstrează, în datele esenţiale, 
configuraţia, dar acest lucru se produce în „geometria secretă” 
a compoziţiei, pentru că la suprafaţă se face simţit jocul 
incidenţelor, energia tuşelor care învolburează pasta. Această 
plăcere a înregistrării concretului aflat sub fluxul schimbător al 
luminii îl menţine pe artist într-un permanent interes faţă de 
ansamblul lumii vizibile, căreia nu-i exploatează elementele 
pitoreşti, ci îi subliniază doar valorile în contextul ambianţei 
devenite familiare. (Vezi fasciculul I, planşa 15) 


Bibliografie: G. Oprescu, Remus Niculescu, Nicolae Grigorescu, 
anii de ucenicie, Bucureşti, 1956; Ionel Jianu, V. Beneş, Mărturii 
despre Nicolae Grigorescu (antologie critică), Bucureşti, 1957; 


Barbu Brezianu, Nicolae Grigorescu, Bucureşti, 1959; George 
Oprescu, Nicolae Grigorescu, 2 vol., Bucureşti, 1961-1962; 
Mircea Popescu, Nicolae Grigorescu, Bucureşti, 1962; G. 
Oprescu, Nicolae Grigorescu, maturitatea şi ultimii ani, 
Bucureşti, 1970; Vasile Varga, Nicolae Grigorescu, Bucureşti, 
1973. 


Grigorescu, Octav (n. Bucureşti, 1933 - m. Bucureşti, 1987). 
Grafician şi pictor român. Studii la Institutul de Arte Plastice „N. 
Grigorescu” din Bucureşti (1952-1958). Participă la: Bienala 
Tineretului de la Paris, 1965; Expoziţia „Nonabstractă” de la 
Tokyo, 1965; Bienala de la Veneţia, 1968; Festivalul de la Cagnes- 
sur-Mer, 1969; Festivalul de la Edinburgh, 1971. Distincţii: 
Premiul Ion Andreescu al Academiei Române, 1966; Marele 
Premiu al Uniunii Artiştilor Plastici din România, 1969. 
Concepţiile artistului ne apar cel mai clar concretizate în 
pictura şi în grafica sa, în care fondul alb (sau monocrom) 
asigură un spaţiu deschis permanentelor reluări ale 
ansamblului expresiv. În acest câmp infinit, dar supus 
simţurilor, desenul constituie amprenta sensibilităţii care-şi 
caută o structură. Modelul de la care pleacă artistul în 
construirea imaginilor sale este realitatea obiectuală plus 
repertoriul de forme împrumutate din orizontul cultural. 
Imaginea realizată de linia sobră şi „sonoră” este un 
comentariu direct la ceea ce se întâmplă cu fiinţa artistului în 
clipa elaborării lucrării. Artistul desenează elementele unei 
fabule şi aşterne în spaţiul rămas liber cuvintele prin care îşi 
trăieşte opera (Ascultând foşnetul). Fără să aibă prejudecata 
evitării contaminării literare, urmăreşte, dimpotrivă, o sinteză 
între limbajul vizual şi anecdotică (Nor destrămat; Visuri). 


Chipurile umane apar degajate din hăţişurile liniilor. 
Caligramele ilizibile, în orice caz greu de descifrat, sunt 
purificate de luciditate, de exigenţa discursului plastic. Culoarea 
accentuează muzicalitatea compozițiilor, întregind 
confesiunile, raportul său cu lumea. Este evidentă apropierea 
de fresca şi xilogravurile din arta populară românească şi lecţia 
coloriştilor venețieni. Contururile păstrează acidul grafic, 
topindu-se în zonele de culoare. O luminozitate deosebită a 
fiecărui ton aduce pânzelor sale un aer senin, o exuberanţă 
calmă. 


Bibliografie: Ion Frunzetii, „Octav Grigorescu”, în Enciclopedia 
Universale SEDA della Pittura Moderna, vol. 3, Milano, 1985; 
Octav Grigorescu: Olbilder, Aquarelle, Galerie Ernst Michael 
Winter, Hamburg, 1996. 


Gris, Juan (n. Madrid, 1887 - m. Boulogne-sur-Seine, 1927). 
Pictor spaniol. Studiază la Şcoala de Arte şi Meserii din oraşul 
natal (1902-1904). Ia lecţii de pictură cu Jose Moreno Carbonero 
(1904-1906). În 1906 soseşte la Paris, unde face cunoştinţă cu 
compatriotul său Picasso”, precum şi cu Apollinaire, Max Jacob 
ş.a. Îşi ia un atelier la „Bateau-Lavoir”. Se apropie de mişcarea 
cubistă” şi, urmând aceeaşi orientare raţionalistă, de grupul 
Section d'Or (1912). La Collioure, în 1914, face primele papiers 
colles (vezi Colaj). Participă la expoziţiile: „Section d'Or”, Paris 
(1912), „Cubism and Abstract Art”, New York, 1936; Bienala de 
la Veneţia, 1950; „Les Sources du XX€ siècle”, Paris, 1960; „The 
Art of Assemblage”, New York, 1961. Pictorul pe care poetul 
Apollinaire îl numea în 1912 „demonul logicii” urmează în linii 
mari estetica orientării cubiste, dovedind o constantă 


preocupare pentru a reda, în convențiile celor două dimensiuni 
ale imaginii pictate, aspectele definitorii ale realităţii din 
imediata apropiere. Ca şi Braque“, el introduce adeseori litere şi 
cuvinte (împrumutate titlurilor de carte sau gazetă), ceea ce 
contribuie, odată cu alte elemente, la o mai directă „citare” a 
concretului în compoziţia plastică. Dintre lucrările ce 
exemplifică aceste preocupări se remarcă: Natură moartă cu 
cană cilindrică, 1911; Omul cu pipă, 1911; Portretul lui Picasso, 
1912; Micul dejun, 1914; Poeme în proză, 1915; Sticlă şi 
compotieră, 1917; Femeie în faţa ferestrei, 1926. Admiraţia sa 
pentru modalităţile cubismului este susţinută de o permanentă 
nevoie de ordine şi claritate, ceea ce conferă lucrărilor sale 
rigoare şi exclude pulverizarea imaginii care ar putea decurge 
dintr-o excesivă analiză a formelor. (Vezi fasciculul I, planşa 44) 


Bibliografie: Waldemar George, Juan Gris, Paris, 1931; Daniel- 
Henry Kahnweiler, Juan Gris, New York, 1947; James Thrall 
Soby, Juan Gris, New York, 1958; Juan Antonio Gaya-Nuno, Juan 
Gris, Paris, Barcelona, 1974; D Cooper, M. Potter (eds.), Juan 
Gris. Catalogue raisonné de ľœuvre peint, 2 vol., Paris, 1977; C. 
Green et al. (eds.), Juan Gris, catalog, Whitechapel Art Gallery, 
Londra, 1992. 


Grohar, Ivan (n. Spodnja Sorica, 1867 - m. Ljubljana, 1911). 
Pictor sloven. Se iniţiază în pictură cu M. Bradaska, în Kranj, şi 
cu S. Milanesi în Zagreb. În perioada 1892-1895 urmează o 
şcoală de desen în Graz. Anii 1896-1900 îi petrece între Sorica şi 
Munchen, unde frecventează atelierul lui Anton Azbe, şi face 
studii după clasici, la Alte Pinakothek. Revenit în 1900 la 
Ljubljana, participă împreună cu Rihard Jakopit la activităţile 


Societăţii Artistice Slovene şi ale Clubului Sava. În 1903 petrece 
câteva luni la Viena. Din 1904 îşi instalează atelierul la Škofja 
Loka, localitate în care pictau şi alţi reprezentanţi ai 
impresionismului" sloven, ca Jakopič şi M. Sternen. Participă la 
expoziţiile: „Artişti sloveni”, Ljubljana, 1900, 1902; Clubul 
Artistic Sava, Galeria Miethke, Viena, 1904; Clubul Sava, 
Varşovia, Cracovia, Ljubljana, 1908; „Wiener Secession”, Viena, 
1905; „Imperial Royal Exhibition”, Londra, 1906; Pavilionul R. 
Jakopič, Ljubljana, 1909, 1910. Contactul cu climatul artistic 
munchenez şi vienez are loc într-un moment în care, în aceste 
medii artistice, cultul pentru desen, pentru forma atent 
construită integrează aspirații vizual-narative şi decorative 
venite, pe de o parte, din simbolism, iar pe de altă parte, din 
Jugendstil“ şi Secession . Din aceste curente artistice rămân 
ecouri ce colorează în mod specific esenţiala sa opţiune 
impresionistă. Lucrul în plein air, cu consecinţe specifice în 
planul mişcării şi luminii, al raporturilor cromatice, 
accentuează legătura dintre om şi peisaj, ce se oferă de fapt ca 
un unic subiect plastic. Evoluând la oarecare distanţă, spaţială 
şi temporală, faţă de focarele consacrate ale impresionismului, 
artistul urmează principii doctrinare, dând curs unei mai 
generale tendinţe de revenire la natură. În masa luminoasă ce 
cuprinde triumfătoare peisajul răzbate o notă melancolică — 
ecou în actualitate al originarei „grădini trădate”. 


Bibliografie: Barbara Jaki et al., Ivan Grohar, Ljubljana, 1997. 


Gropius, Walter (n. Berlin, 1883 - m. Boston, Massachusetts, 
1969). Arhitect german stabilit în SUA. Este cunoscut în egală 
măsură pentru opera sa de arhitectură şi pentru contribuţiile 


teoretice, exprimate în programul Şcolii Bauhaus” şi în 
activitatea pedagogică de la Facultatea de Arhitectură de la 
Harvard. Studiază arhitectura la Munchen (1903-1905), la Berlin 
(1905-1907), după care lucrează împreună cu Behrens. 
Colaborarea cu Behrens, unul dintre fondatorii asociaţiei 
Deutscher Werkbund”, contribuie la cristalizarea unei concepţii 
despre arhitectură ca instrument social. Primele sale creaţii 
vizează domeniul arhitecturii industriale. În proiectul pentru 
Uzinele Fagus, realizat împreună cu Hans Meyer în 1911 şi 
reluat, în 1914, pentru uzina model de la expoziţia Werkbund la 
Köln, putem remarca elemente ale unei estetici revoluţionare a 
spaţiului, care va caracteriza Întreaga sa operă: 
antimonumentalitatea (pe care Argan o opune atât 
monumentalității clasice, cât şi monumentalității de tip nou a 
arhitecturii lui Le Corbusier” şi Wright”); articularea dinamică a 
spaţiului, o dinamică bazată nu pe metafora plastică a 
suprafeţelor oblice, ci pe desfăşurarea planului şi pe 
transparenţă; utilizarea planului ca valoare abstractă” pură; 
dematerializarea carcasei arhitecturale. În 1919 preia 
conducerea Şcolii de Arte Decorative şi a Academiei din 
Weimar, prin contopirea cărora fondează renumita Şcoală 
Bauhaus. Momentul e semnificativ pentru cariera sa, pentru 
evoluţia învăţământului artistic în lume, pentru arta secolului 
XX. Programa de învăţământ, elaborată împreună cu profesorii 
de la Bauhaus, personalităţi marcante ale vieţii artistice — 
Kandinsky“, Klee”, Feininger', Schlemmer”, apoi Bill", Moholy- 
Nagy“, Breuer — marchează un reviriment al învăţământului 
artistic şi exprimă o poziţie raţională şi democratică în raport 
cu arta, cu arhitectura şi urbanistica, definite în funcţie de 
existenţa socială. Din 1919 până în 1928, cât timp conduce 


Bauhausul, la Weimar şi apoi la Dessau, activitatea lui Gropius 
se confundă cu interesele şcolii. Preocupările sale şi ale 
colaboratorilor săi ating problemele creativităţii, ale întâlnirii 
dintre industrie şi artă, ale funcţionalităţii (vezi International 
Style),  serializării în arhitectură şi artele decorative. 
Construieşte aici primele modele de locuinţe prefabricate (idee 
pe care o reia în timpul emigrației în SUA, pentru locuinţele 
prefabricate din California). Construieşte grupul şcolar Bauhaus 
şi locuinţele profesorilor la Dessau (1924), într-un stil pe care 
Argan îl defineşte ca „pătruns de obsesia rigorii, de abstracţie 
formală, proiecte clare, planuri perfecte, structuri desenate, 
pentru o tramă rectangulară ideală a spaţiului”. În 1927, 
împreună cu Erwin Piscator, proiectează un teatru total, cu 
structură dinamică. Conduce lucrările de urbanistică şi 
proiectează parțial ansamblurile de locuințe de la 
Dammerstock şi Siemensstadt (1927-1928). Aici încearcă să 
rezolve dificultăţile legate de locuinţele economice, tipizate, ale 
aglomerărilor urbane industriale, unde  esteticul se 
subordonează  funcţionalului, dar trebuie să restituie 
locuitorilor o dimensiune a frumosului din care naturalul s-a 
retras. Aceste ansambluri de locuinţe vor deveni modele ale 
oraşelor industriale. În 1934 emigrează în Anglia, unde 
colaborează cu E. Maxwel Fry. Proiectează împreună 
laboratoarele de film pentru London Film Corporation, la 
Denham, locuinţe în Sussex şi Chelsea, două colegii (la 
Impington Village şi County College). Din 1937 se află în SUA, 
conducând Facultatea de Arhitectură de la Harvard. 
Colaborează un timp cu Marcel Breuer, dar înclinația acestuia 
spre un rafinament estetizant pune capăt colaborării, după ce 
realizaseră împreună o serie de vile, între care Vila Lincoln şi 


Vila Gropius. Proiectează un oraş muncitoresc la New York şi, 
după expoziţia „Bauhaus 1919-1928” de la Muzeul de Artă 
Modernă din New York (1938), reia construirea locuinţelor din 
prefabricate în California. Credincios ideii muncii în echipă, 
fondează în 1945 The Architects Collaborative. Această echipă 
proiectează Junior High School la Attleboro (1948), Harvard 
University Graduate Center, la Cambridge (1949-1950), 
McCormick Office Building, Chicago (1953), unitatea de locuinţe 
Interbau Berlin (1957), clădirea Ambasadei americane din 
Atena (1961), Centrul comercial şi administrativ de la Back Bay. 
Orientează programul de învăţământ al Facultăţii de 
Arhitectură de la Harvard spre proiectarea şi planificarea 
urbană. Gropius rămâne pentru istoria arhitecturii unul dintre 
promotorii purismului (vezi De Stijl), ai stilului internaţional în 
cea mai exactă accepţie a termenului, unul dintre principalele 
lui idealuri fiind degajarea artei de tensiunile sentimentale şi 
istorice, pentru a le înlocui cu valori intelectuale şi cu o 
dimensiune socială de pe poziţiile democraţiei. 


Bibliografie: Giulio Carlo Argan, Walter Gropius e la Bauhaus, 
Torino, 1951; Sigfried Giedion, Walter Gropius: Work and 
Teamwork, Stuttgart, Paris, New York, Londra, 1954; J.M. Fitch, 
Walter Gropius, New York, 1960; W. Nerdinger (ed.), The Walter 
Gropius Archive: An Illustrated Catalogue, I-IV, New York, 1990- 
1995. 


Grosz, George (n. Berlin, 1893 - m. Berlin, 1959). Pictor şi 
grafician german. Studiază la Academia de Arte Frumoase din 
Dresda (1909-1912) cu Richard Miller, Robert Sterl şi Raffael 
Wehle şi la Şcoala de Arte şi Meserii din Berlin (1912- 1914) cu 
Emil Orlik. Aderă la mişcarea Dada” din Berlin (1918), 


publicând împreună cu John Heartfield” şi Raoul Hausmann" 
revista Der Dada (Berlin 1919). În 1925 aderă la mişcarea Neue 
Sachlichkeit” (Noua obiectivitate). Profesor invitat la Liga 
Studenţilor în Arte, New York (1932). Lucrările sale sunt incluse 
în expoziţia „Arta degenerată” (1937) şi scoase din muzeele 
germane. Se stabileşte în SUA. Cofondator, alături de Maurice 
Sterne, al Şcolii Sterne-Grosz, New York (1933-1937). Profesor la 
Universitatea Columbia din New York (1941-1942). Revine la 
Berlin în 1959. Participă la expoziţiile: „Dada-Messe”, Berlin, 
1920; „Neue Sachlichkeit”, Mannheim, 1925; „Pictura şi 
sculptura americană”, Chicago, 1938; „Arta în Europa în jurul 
anului 1918”, Strasbourg, 1968. Distincţii: Medalia de aur, 
Dusseldorf, 1930; Premiul Watson F. Blair, Chicago, 1931, 1940; 
Premiul Guggenheim, New York, 1937, 1940; Medalia Carol B. 
Beck, Philadelphia, 1940; Premiul Carnegie, Pittsburgh, 1946; 
membru al Academiei de Artă din Berlin, 1958; Medalia de aur, 
New York, 1959. Angajate politic, lucrările realizate în timpul 
primului război mondial sunt legate stilistic de futurism . 
Contactul cu realităţile sociale îl face să se simtă solidar cu 
artiştii din Noua obiectivitate - grupare cu un explicit program 
realist. Ciclurile sale de gravuri şi picturile (portrete, 
compoziţii) aduc în prim-planul imaginii realităţile vremii sale. 
Este o artă militantă, pusă în slujba unor idealuri umane cărora 
le-a rămas consecvent de-a lungul întregii activităţi. Prin Grosz, 
expresionismul” german recuperează forţa de şoc a imaginii ce 
se referă direct la realitate. 


Bibliografie: George Grosz, A Little Yes and a Big No, New York, 
1946; U.M. Schneede, George Grosz. Leben und Werk, Stuttgart, 
1975; George Grosz: Die berliner Jahre, catalog, Hanovra, 1988; I. 
Kranzfelder, George Grosz 1893-1959, Köln, 1993; P-K. Schuster 


(ed.), George Grosz.  Berlin-New York, catalog, Neue 
Nationalgalerie, Berlin, München, 1994. 


Grozdanov, Dimitar (n. Gheneral Toşevo, 1951). Artist şi critic 
de artă bulgar. A absolvit în 1978 Departamentul de Istoria 
Artei al Academiei de Artă din Sofia. Din 1992 este redactor-şef 
al revistei Izkustvo/Art in Bulgaria. În acelaşi an pune bazele 
Festivalului „Process-Space” din Balcic. Fondator, împreună cu 
Albena Mihailova, al grupului artistic Ma, activ între 1987 şi 
1989. Adoptă modalităţi artistice neconvenţionale ca un 
răspuns polemic, radical, la constrângerile ideologice şi, în 
acelaşi timp, ca încercare de sincronizare cu fenomenul artistic 
universal, aflat într-un proces de deconstrucţie a limbajelor 
vizuale. La jumătatea anilor 1980 optează pentru implicarea 
fiinţei fizice în acţiuni (vezi Acţionism) care urmează cursul 
firesc al acestui mod de manifestare de tip body-art, de la 
happening” (Drumul, 1986; Invocatio, 1988) la performance” 
(Picioarele lui Dumnezeu, 1989). Se arată interesat de integrarea 
în „acţiunile” actuale a unor gesturi şi atitudini arhaice, 
recurgând la semnificaţia unor entităţi elementare, cum sunt 
apa, focul şi aerul. În acest caz, mult mai importante decât 
captarea unor aspecte concrete ale fiinţei umane i se pare 
revelarea unor aspecte rituale, desprinse dintr-un inventar 
uitat şi reactualizat al practicilor existenţiale din cuprinsul 
civilizaţiei balcanice. După ce, în 1989, ia parte la înfiinţarea la 
Sofia a clubului Izkustvo v deistvie” (Arta în acţiune), un an mai 
târziu militează împreună cu colegii săi pentru crearea unei 
asociaţii artistice cu aceleaşi nume, o instituţie aptă să realizeze 
impactul social. 


Grundig, Hans (n. Dresda, 1901 - m. Dresda, 1958). Pictor 
german. Se iniţiază în pictura decorativă cu tatăl său. Studiază 
la Şcoala de Arte şi Meserii (1920-1921) şi la Academia de Artă 
din Dresda (1922-1926). În 1930 ia parte la înfiinţarea Asociaţiei 
Artiştilor Plastici Revoluţionari din Germania (Asso). Începând 
cu anul 1934 este persecutat de regimul nazist; în 1940-1945 se 
află în lagărul de concentrare Sachsenhausen. Revine la Dresda 
(1946), unde este numit (în 1947) rector al Academiei de Artă. În 
deliberările frământărilor lăuntrice intervin tot mai des motive 
din ambianța socială pe care artistul o observă cu o rară 
acuitate. Această deschidere spre spectacolul vieţii din jur face 
ca discursul pictural să adauge la inițialele trăsături 
expresioniste” o serie de elemente suprarealiste”. Rezultă 
tablouri panoramice, cu ample desfăşurări de energii telurice, 
cosmice şi spirituale, în vârtejul cărora fiinţa umană îşi caută în 
chip dramatic izbăvirea. Deşi trimiterile la epoca trăită de autor 
sunt evidente, dramele capătă adeseori forţa de generalizare 
din pictura primitivilor germani. 


Bibliografie: Hans Grundig, Zwischen Karneval und 
Aschermittwoch, Berlin, 1957; E. Frommhold, Hans und Lea 
Grundig, Dresda, 1958. 


Grupa „Gradet” (Grupul „Oraşul”). Grup artistic bulgar, activ în 
perioada 1986-1991. Iniţiat de criticul de artă Filip Zidarov, 
grupul cuprinde artiştii Andrei Daniel, Bojidar Boiadjiev, Gredi 
Assa, Nedko Solakov“ şi Vihroni Popnedelev. Alternativa pe care 
o caută membrii grupului vizează în general sistemul de valori 
tradiționale, deşi atenţia lor se concentrează asupra formulelor 
academizante pe care le promovează în epocă orientările 


estetice oficiale. Expoziţiile şi manifestările grupului au 
caracter neconvențional, cuprinzând o sinteză de instalaţie”, 
body-art', acţiune (vezi Acţionism) şi performance. Ei îşi 
plasează meditaţiile în mediul urban, provocările pe care le 
lansează având încărcături artistice, politice şi sociale. Grupul 
realizează expoziţia „Oraşul?”, Sofia, 1988; „Turnul Babilonului” 
— o construcţie din metal, făcută în faţa Casei Humorului din 
Gabrovo, 1989; acţiunea „Cameleonul”, la Palatul Culturii din 
Sofia, 1990; expoziţia „Utopia”, Bonington Gallery din 
Nottingham, 1990; „Expoziţia din Mansardă”, într-un atelier de 
creaţie din Sofia, 1991. Galeria Gradet, pe care grupul o 
înfiinţează în 1989, a găzduit pentru prima dată în Bulgaria o 
expoziţie cu lucrări ale lui Christo'. 


Grupa šestorice autora (Grupul celor şase artişti). Grup artistic 
de orientare conceptuală”, activ în perioada 1975-1981 la 
Zagreb şi format de Mladen Stilinovic, Željko Jerman, Vlado 
Martek, Boris Demur, Sven Stilinovic şi Fedor Vučemilović. 
După trei ani de la înfiinţare, grupul se prezintă drept 
Colectivul artistic Padroom. Activitatea grupului este pusă în 
valoare în expoziţiile: „Noua practică artistică în Iugoslavia 
1966-1978” şi „Inovaţii în arta croată în anii '70”, 1982. De la 
inițialele preocupări conceptuale, membrii grupului dezvoltă 
un evantai de procese vizuale, aplicate în contextul 
materialelor tradiţionale, cărora li se adaugă montaje 
fotografice, colaje”, semne şi inscripţii lettriste”, manifestări de 
body-art”, ale artei video” etc. Cu astfel de experimente, ei 
organizează expoziţii-acţiuni în care se produce o sinteză a 
elementelor plastice, poetice, muzicale, filmice etc. 


Gruppo N. Grup de orientare cinetică”, activ la Padova în anii 
1959-1967, din care făceau parte Alberto Biasi, Ennio Chiggio, 
Toni Costa, Edoardo Landi şi Manfredo Massironi. Grupul 
dezvoltă idei de circulaţie în epocă — susţinute cu nuanţe locale 
de Zero Gruppe din Düsseldorf, Manzoni', Castelani, GRAV” din 
Paris, Gruppo T“ din Milano etc. — care propun abandonarea 
unei prea directe implicări emoţionale a artistului, în favoarea 
unei manifestări impersonale, ce ar putea avea şansa unei 
sporite posibilităţi de comunicare. Căile de realizare a acestei 
impersonalităţi le oferă lucrul în echipă, ca şi apelul la noi 
materiale şi tehnologii, cum ar fi mijloacele lumino-cinetice” şi 
arta programată (ce va cunoaşte curând o evoluţie specială, 
datorată folosirii în scopuri artistice a ordinatoarelor — vezi 
Computer art). Cu această opţiune, Landi analizează variațiile 
în lumină ale formelor geometrice, Costa - alternanţele 
percepţiei vizuale, Chiggio — transparenţa şi reflexele luminii în 
masa sticlei, Massironi - surprizele „realiste” ale oglinzilor 
mişcătoare. Grupul participă din 1961 la manifestările 
„Nouvelle Tendance” din Zagreb şi, din 1962, la „Arte 
Programmata” din Milano. În 1983, grupului i se rezervă un loc 
important în expoziția internațională, consacrată artei 
programate, organizată de Lea Vergine, la Milano. 


Bibliografie: Lea Vergine (ed.), Arte programmata e cinetica, 
1953-1963: Pultima avanguardia, Palazzo Reale, Milano, 1983. 


Gruppo 70. Grup artistic italian format în mai 1963, la Florenţa, 
de Eugenio Miccini şi Lamberto Pignotti. Grupul apare în 
contextul dezbaterilor prilejuite de congresul internaţional 
„Artă şi comunicare”, în care se impune ideea 


interdisciplinarităţii, a contaminărilor şi condiţionărilor dintre 
diferite limbaje. Mai vechi aspirații futuriste” chemau spre o 
sinteză a genurilor artistice — plastică, poezie, muzică. Membrii 
grupului vorbesc astfel despre „cuvântul-imagine”, ceea ce ne 
evocă manifestul „pictopoeziei”, lansat de Victor Brauner” şi 
Ilarie Voronca în revista 75 HP. care apărea la Bucureşti în 
1924. Programul grupului florentin vizează destinul discursului 
poetic în epoca exploziei mediatice şi va cunoaşte consacrarea 
în „poesia visiva” — concept ce se va afirma în etapa imediat 
următoare. 


Gruppo T. Grup de orientare cinetică”, activ la Milano în anii 
1959-1968, format din artiştii Giovanni Anceschi, Davide 
Boriani, Gianni Colombo, Garzia Varisco şi Gabriele De Vecchi. 
Ca şi alte grupări artistice din epocă - Gruppe Zero” din 
Düsseldorf, Gruppo N din Padova, GRAV” din Paris etc. = 
gruparea milaneză militează pentru o artă impersonală, pentru 
o creaţie degajată de „impurităţile” emoţionale, mult prea 
subiective ale expresionismului” abstract. Materia prin care vor 
să se exprime, individual sau colectiv, membrii grupului este 
furnizată de producţia industrială, de lumina artificială, de 
natură să stabilească o comunicare accesibilă spectatorului 
marcat de evoluţiile tehnologice ale vremii. Utilizarea unor 
astfel de materiale îi conduce pe artiştii acestei orientări spre 
meditații asupra ambianţei urbane, instituţionale sau 
domestice şi, pe această cale, la conceperea unor 
environments“. Grupul aderă în 1961 la manifestările „Nouvelle 
Tendance” din Zagreb şi „Arte programmata” din Milano, în 
1962. În 1983 participă la expoziţia pe care Lea Vergine o 


consacră, la Milano, artei cinetice şi programate (vezi Computer 
art). 


Bibliografie: Lea Vergine (ed.), Arte programmata e cinetica, 
1953-1963: Pultima avanguardia, Palazzo Reale, Milano, 1983. 


Grupul Celor Patru. Activ între anii 1926 şi 1933, Grupul Celor 
Patru era format din pictorii Dimitrescu, Şiratoř, Tonitza” şi 
sculptorul Oscar Han. Grupul a deschis expoziţii anuale în 
perioada 1926-1930 şi în 1933, până la moartea lui Dimitrescu. 
Fără să-şi propună să urmeze o anumită orientare comună, 
membrii grupului rămân personalităţi distincte, intenţia lor 
fiind aceea de a se separa de manifestările oficiale, pe care le 
considerau prea convenţionale. Prin lungile perioade de lucru 
în mijlocul naturii — pe malul Mării Negre, la Balcic, de pildă -, 
cei trei pictori, fiecare în felul său, se înscriu într-o direcţie a 
peisagisticii, portretisticii şi compoziţiei, în care lirismul plin de 
savoare, trăind cu nedisimulată frenezie bucuria întâlnirii cu 
natura, este dublat de o severitate a organizării plastice a 
imaginii. (Vezi fasciculul II, planşa 9) 


Bibliografie: Petre Oprea, Societăți artistice bucureştene, 
Bucureşti, 1969. 


Grupul 1.1.1. Grup de orientare constructivistă” şi cinetică”, 
înfiinţat la Timişoara de Cotoşman , Bertalan' şi Flondor” şi 
activ în perioada 1966-1969. Elementul motor în procesul de 
apariţie a grupului îl constituie Cotoşman, care cunoscuse la 
Paris, la începutul anilor 1960, experienţele întreprinse de 
Groupe de Recherche d'Art Visuel (vezi GRAV) în domeniul 
mutaţiilor suferite în actualitate de limbajul vizual, într-un 


moment în care modalităţile constructiviste, cinetice şi 
abstracte” întâlneau, în noile condiţii tehnologice, noi situaţii 
ale lumii, ale reflexiei şi noi materiale — neon, masele plastice 
etc. — care se adaugă celor naturale. În plus, fusese stimulat de 
spiritul de echipă ce se afirma în Europa: Zero Gruppe în 
Germania, GRAV la Paris, Gruppo N", Gruppo T*, Gruppo 70” în 
Italia etc. Propunându-şi o sinteză interdisciplinară, de tipul 
celor anunţate de Bauhaus”, grupul solicită participarea 
artiştilor, inginerilor şi oamenilor de ştiinţă la efortul de 
remodelare estetică a spaţiului, multe dintre aceste idei 
concretizându-se în activitatea grupului Sigma, pe care 
Flondor şi Bertalan, împreună cu reprezentanţi ai unor diferite 
domenii artistice şi ştiinţifice, îl înfiinţează în 1970, la un an 
după stabilirea lui Cotoşman în Statele Unite. (Vezi fasciculul III, 
planşa 37) 


Bibliografie: George Lecca, Flondor, de la „111” + „Sigma” la 
„Prolog”, Cluj-Napoca, 2005. 


Grus, Jaroslav (n. Pardubice, 1891 - m. Praga, 1983). Pictor ceh. 
A studiat la Academia de Arte Plastice din Praga (1908-1912) sub 
îndrumarea lui Hanuš Schwaiger. Aderă la asociaţiile artistice 
Mânes (1918, Praga) şi Grupul 58 (1958). Deschide mai multe 
expoziţii în ţară şi în străinătate, multe dintre ele cu prilejul 
unor călătorii de documentare. Este distins cu titlurile Artist 
Emerit şi Artist Naţional. Pictează cu precădere peisaje, care 
constituie un inedit reportaj al contactului cu realitatea. Notaţia 
spontană, precizia observaţiei se reunesc într-o imagine plină 
de nerv. În ceea ce priveşte motivele reprezentate, Miloslav 
Buzek scrie: „A inventa este pentru el o noţiune necunoscută, 


neorganică. Artistul ne surprinde mereu prin obiectivitatea 
agresivă a picturii sale”. Grus se implică însă în tot ceea ce 
pictează, învesteşte linii şi suprafeţe cu forţă expresivă, cu o 
încărcătură emoţională de o remarcabilă acuitate. 


Bibliografie: Blahoslav Černý, Jaroslav Grus, catalogul expoziţiei 
de la Nărodni Galerie, Praga, 1977. 


Grutzke, Johannes (n. Berlin, 1937). Pictor german. Studiază la 
Academia de Artă din Berlin (1958-1964), cu Hans Orlowski şi 
Peter Janssen. În 1962 îl cunoaşte în Austria pe Kokoschka'. 
Membru fondator al grupului-şcoală Neuen Prăchtigkeit, Berlin 
(1973). Profesor la Academia de Artă din Hamburg (din 1976). 
Participă la expoziţiile: Documenta din Kassel, 1968; „Aktiva”, 
Munchen şi Munster, 1971; „Scena berlineză”, Londra, 1972; 
„Şcoala Neuen Prăchtigkeit”, Berlin, 1974 - itinerată în 
Germania; „Realism şi realitate”, Darmstadt, 1975. Lucrurile şi 
fiinţele sunt privite dintr-un punct de observaţie asemănător cu 
cel al aparatului de fotografiat. Ceea ce se poate înregistra dintr- 
un astfel de punct de vedere este considerat suficient de bogat 
şi de complex pentru a-l exprima în profunzime pe artist. 
Printr-o astfel de înţelegere a imaginii picturale, Griutzke 
ilustrează programul artei hiperrealiste'. Uneori (cum se 
întâmplă într-o lucrare ca Bach deranjat de copiii săi, 1975), 
umorul artistului sparge canoanele clişeului fotografic, pentru a 
pune în scenă fizionomii, gesturi şi vestimentaţii pline de 
savoare. 


Bibliografie: Tilman Lehnert, Johannes Griitzke, Berlin, 1974; ]. 
Bacher, Johannes Griitzke: Selbstverstândlich, Aachen, Leipzig, 
Paris, 1995. 


Guan Liang (n. Panyu, 1900 — m. Shanghai, 1986). Pictor chinez. 
În perioada 1918-1922 studiază în Japonia, la Academia de 
pictură Kawabata şi Şcoala de Artă Pacifică, cu Nakamura 
Fusetsu şi Fujishima Takeji. În acest timp, împreună cu Hu 
Gentian, Chen Baoyi şi Xu Dungu, studenţi la Şcoala de Artă din 
Tokyo, înfiinţează grupul Yishushe (Societatea de Artă). În 1922, 
grupul se mută la Shanghai, unde deschide complexul de 
expoziţii Ningbo Society. Format în atmosfera artistică 
japoneză, unde pătrunseseră influenţe ale mişcărilor moderne 
europene, prelucrează original elemente ale spiritualităţii 
extrem orientale. Preocupările sale de a înregistra 
instantaneele observaţiei păstrează ceva din programul 
stampei japoneze din Şcoala Ukyio-e (viaţa banală, viaţa care 
trece) şi corespund interesului pentru observaţia imediată a 
epocii pozitivismului. Acestui sentiment al actualităţii i se 
subordonează şi trimiterile la realităţi din parcursul istoric. 


Bibliografie: Julia E Andrews, Kuiyi Shen et al, A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Guan Zilan (Violet Kwan) (n. Shanghai, 1903 - m. Shanghai, 
1986). Pictor chinez. În 1922-1927 a frecventat Departamentul 
de Pictură Occidentală al Universităţii de Artă din Shanghai, 
după care studiază la Institutul de Cultură din Tokyo, unde e 
influenţat de Yasui Sotaro, care promova arta occidentală, în 
primul rând cea a foviştilor”. În 1930 deschide o expoziţie 
personală la Shanghai şi începe să predea la Academia de Artă 
din Xiyang. Opţiunea pentru pictura în ulei se referă de fapt la 
asumarea unei problematici umane, cu tot ce înseamnă 
prezenţa în lumea contemporană, cu dimensiunile materiale şi 


spirituale. Urgenţele actualităţii conduc, între altele, la 
consemnarea datelor portretelor, surprinse în momentul 
observaţiei, ceea ce le asigură o notă realistă. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Guimard, Hector (n. Lyon, 1867 - m. New York, 1942). Arhitect 
francez. Studiază la Şcoala de Arte Decorative şi Şcoala de Arte 
Frumoase din Paris. Sub influenţa lui Horta, a realizat 
construcţii precum Castel Beranger (Paris, 1897-1898), sala de 
concerte Humbert-de-Romans (Paris, 1902, clădire ulterior 
distrusă) şi mai ales intrările decorative ale metroului parizian 
(1900). În repertoriul decorativ al intrărilor în metroul din Paris 
apar motive vegetale (flori de nufăr etc.), perfect integrate 
sistemului dinamic de curbe şi contracurbe. Această operă a sa 
a devenit atât de populară, încât, de multe ori, pentru a 
desemna mişcarea franceză Art Nouveau s-a folosit termenul 
Style Guimard. (Vezi fasciculul I, planşa 18) 


Gutai (Concret). Numele unui grup artistic de avangardă 
japonez, activ în anii 1954-1972, şi al revistei publicate de acesta 
în perioada ianuarie 1955 — octombrie 1965. Apărut în regiunea 
Kobe, Gutai cuprindea un grup de tineri artişti - Akira 
Kanayama, Sadamasa Motonaga', Saburo Murakami, Shozo 
Shimamoto, Fujiko Shiraga, Kazuo Shiraga, Yasuo Sumi, Atsuko 
Tanaka, Tsuruko Yamazaki, Toshio Yoshida, Michio Yoshihara — 
reuniți în jurul lui Jir Yoshihara', pictor cu orientări abstracte” 
încă din anii 1930. Odată cu publicarea revistei cu acelaşi nume 


(din care apar 14 numere) se conturează programul teoretic şi 
practic al grupării, care îşi propunea să depăşească discursul 
abstract al picturii, abordând modalităţi noi de expresie 
artistică. Revista îşi propunea de asemenea să asigure 
comunicarea cu străinătatea, fiind de altfel editată în engleză. 
Grupul concepe intervenţii publice, pe stradă, în parcuri, pe 
plaje etc., artiştii participând nemijlocit la aceste acţiuni”, care 
cumulează genuri artistice, materiale şi atitudini noi. Prezenţa 
nemijlocită în ambianța publică şi interacţiunea unor diverse 
limbaje artistice atrag atenţia lui Michel Tapi6, care vizitează 
grupul în 1957. Multe dintre propunerile creatoare ale grupului 
anunţă tendinţe care se vor afirma în curând pe scena artistică 
mondială. Acţiunile, intervenţiile în peisaje (Shimamoto), 
pictarea cu picioarele muiate în noroi (Shiraga), montajele de 
obiecte (Tanaka) anticipează apropiatele manifestări care vor fi 
numite happening”, land-art”, body-art, instalaţii . Grupul de 
artişti ignorat de viaţa artistică din Tokyo participă la: 
Festivalul din Osaka, 1958; „Arte Nuova”, Torino, 1959; 
„Continuitate şi avangardă în Japonia”, Torino, 1961; „Nul 
International”, Amsterdam, 1961; Expoziţia Universală de la 
Osaka, 1970. În 1962 se inaugurează la Osaka Pinacoteca Gutai. 
Cu unele reveniri la pictură (în anii 1960, unii artişti ai grupului 
reiau procedee tradiţionale sau fac artă informală), Gutai 
rămâne în avangarda artistică a epocii, ceea ce îl face pe Pierre 
Restany să-şi intituleze astfel un articol din revista XX siècle: 
„Grupul Gutai sau Japonia precursoare”. 


Bibliografie: Grupo  Gutai, Museo Español de Arte 
Contemporáneo, Madrid, 1985; Japon des avantgarde 1910-1970, 
catalog, Centre Georges Pompidou, Paris, 1986; Gutai, catalog, 
Mathildenhâhe, Darmstadt, 1991. 


Gutfreund, Otto (n. Dvůr Králové, 1889 — m. Praga, 1927). 
Sculptor ceh. Se formează la Şcoala de Arte Decorative din 
Praga, îndreptându-se apoi, în 1909, spre Paris, unde lucrează 
în atelierul lui Bourdelle". Îl atrag experienţele cubiste“, lansate 
de curând în mediul parizian, încercând să adapteze ideile 
acestei tendinţe la limbajul sculptural. Revenit la Praga în 1911, 
devine membru, apoi preşedinte al asociaţiei Skupina 
výtvarných umělců (Colegiul de artă decorativă), ce promova 
arta de avangardă, marcată de cubism, apropiindu-se totodată 
de mişcarea Der Sturm" de la Berlin. În 1921 devine membru al 
societăţii Mânes, interesată şi ea de noi modalităţi de expresie 
artistică. Contactul cu mişcarea cubistă şi cu climatul artistic 
german provoacă o foarte interesantă sinteză între dorinţa de 
simplificare şi purificare a formei, controlată de principii 
geometrice, şi tensiunile lăuntrice care imprimă volumului un 
dinamism evident, dar care nu sparge coerenţa formală. 
Reducţiile şi analizele formei evită un punct de vedere 
descriptiv, în favoarea dezvăluirii structurilor durabile ale 
corpurilor. Stilizările sale amintesc uneori de arhetipurile artei 
populare, venind din preistorie, de care s-a apropiat pe 
parcursul formaţiei sale iniţiale de ceramist. 


Bibliografie: Otto Gutfreund, catalog, Museum des 20. 
Jahrhunderts, Viena, 1969; Otto Gutfreund 1889-1927 Plastiken 
und Zeichnungen, catalog, Staatliche Museen zu Berlin, 
Nationalgalerie, Berlin, 1987; Otto Gutfreund, catalog, Nărodni 
Galerie, Praga, 1995. 


Guttuso, Renato (n. Bagheria, 1911 - m. Roma, 1987). Pictor 
italian. Studiază la Şcoala de Artă din Roma (1933). Lucrează ca 


restaurator la Galeria Perugia şi Galeria Borghese din Roma 
(1935). Cofondator al grupării Corrente (1940-1942). Activează 
în cadrul grupelor de partizani din Roma (1943). Participă la 
înfiinţarea grupării Fronte Nuovo delle Arti, apărută la Roma 
(1947). Profesor la Academia de Artă din Roma (1961) şi la 
Şcoala de Artă din Hamburg (1968). Participă la expoziţiile: 
Cvdrienala de la Roma, 1931, 1943; Bienala de la Veneţia, 1948, 
1950, 1952, 1956; „Dunn International”, Londra, 1963; „Carnegie 
International”, Pittsburgh, 1964; Salon de Mai, Paris, 1966. 
Distincţii: Premiul II, Concursul din Bergamo, 1942; Premiul 
Marzotto, Roma, 1960. Este unul dintre cei mai tipici artişti 
italieni interesaţi de problematica socială, de aspiraţiile 
oamenilor simpli. Cu scene şi portrete realizate în Sicilia, 
Napoli, Milano sau Roma, el creează o amplă epopee a omului 
care luptă să-şi afirme valorile morale şi spirituale, dreptul de a 
duce o viaţă demnă. Dezvoltă un filon al tradiţiei italiene, o 
vocaţie antropocentristă consecvent urmată. Mijloacele de 
exprimare aparțin tendințelor expresioniste”. Culorile 
contrastante, desenul energic, volumele puternice, adeseori 
agitate de forţe ce izvorăsc deopotrivă din interiorul lor şi din 
ambianţă, alcătuiesc un limbaj patetic, de o vehemenţă 
nedisimulată. Pictorul refuză armoniile şi degradeurile ce ar 
putea domoli nevoia sa de confesiune. Suprafeţele tablourilor 
sunt sfâşiate de prezenţa dramatică a omului, artistul păstrând 
ceva din aspra atmosferă a Siciliei natale, unde lumina soarelui 
mediteraneean subliniază fiecare volum. Vehemenţa coloritului 
şi a desenului, brutala invocare a valorilor umane nu înseamnă 
neglijarea regulilor compoziționale pe care, cu subtilitate şi 
rigoare, pictorul le urmează în fiecare dintre operele sale. 


Bibliografie: Giuseppe Marchiori, Renato Guttuso, Milano, 1952; 
Werner  Haftmann, Renato Guttuso, Roma, 1971; Enrico 
Crispotti, Catalogo ragionato dei dipinti de Renato Guttuso, 
Milano, 1983-1984; C. Brandi, Guttuso, Milano, 1983. 


H 


Haacke, Hans (n. Köln, 1936). Pictor german. Studiază la 
Academia de Artă din Kassel (1956-1960), atelierul lui S.W. 
Hayter, la Paris (1960-1961) şi la Universitatea Temple din 
Philadelphia (1961-1963). Din 1960 aderă la Zero Gruppe, 
fondat de Mack , Piene” şi Uecker”. Predă la Institutul Pedagogic 
din Kettwig (1963-1964), Şcoala de Mode din Diisseldorf (1964- 
1965), Universitatea Washington, Seattle (1965), Colegiul de Artă 
din Philadelphia (1966-1967), Cooper Union, New York (1967- 
1972) şi Academia de Artă din Hamburg (din 1973). Participă la 
expoziţiile: „Lumină şi mişcare”, Berna, 1965; „Direcţii în 
sculptura cinetică”, Berkeley, 1966; „Environment cinetic 1+2”, 
New York, 1967; „Plus prin Minus: a doua jumătate a secolului 
XX”, Buffalo, 1968; „Artă-Aer”, Philadelphia (1968-1969, SUA şi 
Canada); „Maşina ca mărturie a sfârşitului epocii mecanice”, 
New York, 1968; „Earth Art”, Boston, 1969; „Când atitudinile 
devin formă”, Berna, 1969; „Elemente, sisteme şi forţe”, 
Toronto, 1969; „Conceptual Art, Arte Povera, Land Art”, Torino, 
1970; „Pământ, Aer, Foc, Apă”, Boston, 1971; „3: Noua artă 
multiplă”, Londra, 1971; Documenta din Kassel, 1972, 1982; 
„Intervenţii în peisaj”, Cambridge, 1974; „Ochiul sensibil”, New 
Brunswick, 1975; Bienala de la Veneţia, 1993. Artistul se 
angajează într-o radicală restructurare a limbajului plastic, 


luând pe rând în discuţie fiecare componentă a activităţii de 
creaţie. Neîncrezător în cunoştinţele pe care i le-a transmis 
şcoala, examinează elementele primordiale — pământul, aerul, 
focul, apa — capabile să restituie, într-o lume artificializată de 
maşinism, farmecul originar al vieţii. Intervenţiile în peisaj, 
seriile de environments“, instalaţiile” (la Bienala de la Veneţia, 
în 1993, expune documente fotografice cu Hitler şi sparge 
demonstrativ cu picamărul pavimentul Pavilionului German), 
precum şi acţiunile cu ecou în public au, chiar şi atunci când 
rămân proiecţii utopice, curajul şi puterea de visare a atitudinii 
romantice. 


Bibliografie: Edward F. Fry, Hans Haacke, Köln, 1972; Hans 
Haacke, catalog, Musée d'Art Moderne, Paris, 1989; K. Bufsmann, 
F. Matzner (eds.), Hans Haacke, Deutscher Pavillon, Bienala de 
la Veneţia, 1993; Obra Social. Hans Haacke, catalog, Fundació 
Antoni Tăpies, Barcelona, 1995; Pierre Bourdieu, Hans Haacke, 
Free Exchange, Stanford, 1995. 


Hagis, Tasos (n. Keratea, 1927). Pictor grec. După ce a absolvă 
Academia de Arte Frumoase din Atena se specializează la Paris, 
frecventând Şcoala de Arte şi Meserii şi Şcoala Superioară de 
Arte Grafice. Profesor la Şcoala de Artă Decorativă X.E.N. din 
Atena. Distins cu premii la expoziţiile Panelenice (1960, 1965) şi 
la Festivalul organizat la Atena sub egida UNESCO (1971). 
Pictează îndeosebi peisaje cu o atmosferă de vis. Cerul albastru, 
profund, se întinde peste un orizont mult coborât, diferitele 
fiinţe şi lucruri din lumea reală sau motive imaginare 
desenându-se cu pregnanţă în prim-plan. Această precizie cu 
care sunt „descrise” elementele figurative sporeşte capacitatea 


de emoţionare, de angajare spirituală, de menţinere a stării 
poetice în imagine. 


Hajdu, Etienne (Ştefan Hajdu) (n. Turda, 1907 — m. Paris, 1996). 
Sculptor francez originar din România. Studiază la Şcoala 
Tehnică de Artă Decorativă Ujpest din Budapesta (1923), în 
atelierul lui Bourdelle” de la Grande Chaumière (1927) şi la 
Şcoala de Arte Decorative din Paris, atelierul lui Paul Niclausse 
(1928). Mai târziu, în 1937, va urma cursurile de biologie ale lui 
Marcel Prenant la Universitatea Muncitorească. Participă la: 
Simpozionul din Middelheim-Anvers, 1951; Bienala de la Săo 
Paulo, 1955; Documenta din Kassel, 1959, 1964, 1966. Distincţii: 
Premiul de sculptură în Renania de Nord - Wesfalia, 1965; 
Medalia de aur la Expoziţia internaţională de ceramică de la 
Istanbul, 1967; Marele Premiu al Artei, Franţa, 1973 etc. 
Petrecându-şi copilăria şi primii ani ai tinereţii în România, 
Hajdu se stabileşte în 1927 la Paris. De-a lungul diverselor 
experienţe artistice care i-au marcat viziunea transpare un 
filon spiritual, un fond de impresii original, care îi ordonează 
percepțiile şi îi decantează aluviunile culturale ulterioare. 
Există în opera sa o anumită aplecare spre fabulaţia epurată de 
incidenţa istorică, spre structura poetică a realităţii, spre mit, 
amestec de real şi fantastic, în care recunoaştem vocaţia 
imaginativă a străvechii culturi carpatice. Călătoriile de studiu 
în Grecia şi Creta, studiul vestigiilor romane din Franţa îi 
dezvoltă cultul pentru forma clară, îndelung şlefuită. În acelaşi 
timp, sculptorul asimilează lecţia cubismului”, în primul rând a 
unei direcţii — ilustrată de Arp” — interesată de găsirea expresiei 
spaţiale a formelor organice, înţelese ca esențe ale existenţei. 
Formele lucrurilor şi fiinţelor (compoziţia Lupta păsărilor etc.) 


sunt filtrate de tot ceea ce au impur, trecător, în configuraţia 
lor. Din animalul feroce, erou al unei secvenţe epice, rămâne un 
triunghi agresiv, de fapt, un corp în relief, animând suprafaţa 
imaginii. În procesul de decantare a formei, artistul îmbină 
într-un mod original aluziile culturale cu senzațiile concrete ale 
vieţii. Redusă, printr-un efort mental, la ceea ce are cu adevărat 
semnificativ, forma unei păsări sau a unui animal — devenită o 
formă geometrică — este supusă unei coroziuni, unei erodări 
treptate, care anulează  uscăciunea geometrică, redând 
reprezentărilor ceva din pulsul şi firescul existenţei. La această 
direcţie, în care contează „impresiunea” lăsată de un obiect, 
memoria de tipul înregistrării materialelor fosile (Lupta 
avioanelor, 1948-1949;  Estampille, 1967; Marga, 1971), 
sculptorul adaugă o inflorescenţă de forme, topind în nervurile 
care citează structurile de corali elemente vegetale, animale sau 
minerale (Omagiu Spaniei republicane, 1936; Pasăre cu opt aripi, 
1942; Plantă, 1956; Corpusculi, 1968; seria „Şapte coloane 
pentru Stéphane Mallarmé”, 1967-1971; Lucrarea vântului, 
1970). 


Bibliografie: Robert Ganzo, Hajdu, Paris, 1957; Catherine 
Valogne, Hajdu, Paris, 1969; Ionel Jianou, Etienne Hajdu, Paris, 
1972. 


Hajek, Otto Herbert (n. Kaltenbach, 1927 - m. Stuttgart, 2005). 
Sculptor german. Studiază la Academia de Artă din Stuttgart 
(1947-1954). Într-o primă serie de sculpturi recunoaştem, într-o 
formă prelucrată, conturul unor arbori. Volumele crescute liber 
sunt modelate cu o anumită plăcere a accidentelor de suprafaţă, 
ceea ce le conferă, o dată în plus, aspectul unor alcătuiri 
vegetale. Artistul evoluează tot mai decis spre purificarea 


formei, spre închiderea materialului din care se compune opera 
în disciplina riguroasă a corpurilor geometrice. El regăseşte o 
notă constructivistă”, căreia însă, dorind să evite excesul de 
uscăciune al volumelor, îi adaugă, începând din 1964 (lucrarea 
intitulată Urme de culoare), diferite accente cromatice. Petele de 
culoare, prin evidenta intervenţie umană, izolează obiectele de 
restul ambianţei, amintind caracterul lor simbolic. 


Bibliografie: E. Gomringer (ed.), Kunst stiftet Gemeinschaft Otto 
Hajek — Das Werk und seine Wirkung, Stuttgart, 1993. 


Hamilton, Richard (n. Londra, 1922 - m. Londra, 2011). Pictor 
englez. A studiat la Central School of Arts and Crafts (1952- 
1953), University of Durham (1953), Royal College of Art (1957- 
1961). Distincţii: Premiul de pictură al Fundaţiei William and 
Norma Copley, 1960; Premiul Talens, 1971. Între 1952 şi 1955 
face parte din Independent Group, apărut în cadrul ICA* 
(Institute of Contemporary Arts din Londra). Admiraţia pentru 
Marcel Duchamp” (în 1966 va organiza, la Tate Gallery, 
expoziţia „The Almost Complete Works of Marcel Duchamp”) şi 
interesul pentru mesajele tot mai insistente ale societăţii de 
consum - benzi desenate, reclame, noile media etc. — îl conduc 
spre elaborarea unui sistem imagistic întemeiat prioritar pe 
comunicarea instantanee cu publicul. Artistul nu schimbă 
ordinea datelor realităţii şi nu recurge la simplificări, ci caută 
îndeosebi să exploateze posibilităţile de expresie ale unui 
material figurativ obişnuit. Pentru creaţia promovată de 
Independent Group - pe care Hamilton o ilustrează prin 
excelenţă — unul dintre membrii grupului, criticul Lawrence 
Alloway, foloseşte sintagma pop-art, care se va extinde în 


Statele Unite, pentru a cunoaşte curând o circulaţie mondială. 
La expoziţia „This is Tomorrow”, organizată de grup în 1956 la 
Whitechapel Art Gallery, Hamilton expune tabloul intitulat Just 
what is it makes today's homes so different, so appealing? (Ce 
anume face locuinţele de astăzi atât de diferite, atât de 
atrăgătoare?) — în fapt, un colaj ce juxtapune sex-simbolurile 
actualităţii, clişee ale imaginilor publicitare, printre care se află 
însuşi cuvântul POP, scris cu majuscule. Pe aceeaşi linie, în anii 
1960 realizează o serie de colaje fotografice intitulate 
„Interioare”. În anii 1970 exploatează calităţile aparatelor Hi-Fi 
şi ale computerelor. 


Bibliografie: Richard Hamilton, Collected Works, Londra, 1982; 
Richard Hamilton. Exteriors, Interiors, Objects, People, catalog, 
Kestner-Gesellschaft Hanovra, 1990. 


Hampl, Josef (n. Praga, 1932). Grafician ceh. Studiază la Şcoala 
de Artă Decorativă (1955-1960) cu J. Masâk şi în atelierul lui I. 
Losaka. Participă la expoziţiile: „Poezie vizuală”, Brno, 1967; 
Trienala de grafică, Grenchen, 1967; „22 grafici della 
Cecoslovacchia”, Florenţa, 1969; Galerie Zelle Reutlingen, 1969; 
Galerie Inter Art, Koln; Premio Internacional Joan Miro, 
Barcelona, 1967, 1970; Pratt Graphics Center, New York, 1970, 
1971; Europäische Graphik des Jahrhunderts”, Bonn, 1971; 
Bienala de la Miami, 1973; „Desene negru-alb”, Galerie Storms, 
Munchen, 1977. Desenul fin abia atinge hârtia. Uneori, literele 
se imprimă alb pe alb, obligându-l pe privitor la o foarte atentă 
lectură a imaginii. Când intervine, negrul se distribuie elegant, 
asociindu-şi simboluri grafice din sfera lucrurilor evocate — de 
exemplu, semne ale lumii ebraice. Când adoptă lucrul asupra 


materiei, volumele cioplite poartă cu eleganţă motive 
geometrice dintr-un alfabet arhaic. 


Happening (întâmplare, fapt, eveniment în desfăşurare). 
Mişcare artistică bazată pe interferența între mai multe forme 
de artă (spaţiale şi temporale - teatru, plastică, muzică, film, 
fotografie etc.), urmând anularea distanţei dintre realitate şi 
artă. Din zona artisticului se păstrează o serie de trăsături: 
convenţionalitatea, gratuitatea, tendinţa spre semnificaţie, iar 
de la realitate se împrumută accidentalul, posibilitatea 
controlului asupra evenimentului, spontaneitatea 
comportamentului şi dimensiunea banalităţii. Aflându-şi 
originile imediate în experimentele lui Allan Kaprow” la 
Douglas College (din 1958), ale grupului de avangardă care 
expunea la Reuben Gallery din New York (Kaprow, Oldenburg”, 
Dine', Red Grooms, Robert Whithman, Al. Hansen), mişcarea, 
care a cunoscut o rapidă apreciere şi dezvoltare în Statele Unite 
şi în Europa, comunică printr-o serie întreagă de tendinţe 
europene mai vechi, al căror punct de convergenţă este 
persiflarea unui sistem de prejudecăţi generate de filosofia 
pragmatică şi exclusivist-raţionalistă. Dadaismul' rămâne în 
fond matricea tuturor acestor forme de artă protestatară, 
ironică şi tragică, a cărei supremă ambiţie este intervenţia 
directă şi confundarea cu realitatea. Nu întâmplător artiştii 
care au inaugurat la New York happening-ul au avut strânse 
legături cu pop-art-ul' şi cu hiperrealismul'. Pe de altă parte, 
rădăcini ale happening-ului le găsim în muzica aleatorie a lui 
John Cage", în „teatrul total”, aşa cum a evoluat la New York 
între anii 1957 şi 1959, dar care este de asemenea tributar din 
punct de vedere teoretic concepţiilor despre teatru ale lui 


Piscator, Brecht şi ale artiştilor din avangarda rusă şi germană 
a anilor 1910 şi 1920. Urmărind să abolească graniţa dintre 
public şi creator, într-o participare vag controlată, prin 
impunerea unei atmosfere, prin sugerarea unei idei iniţiale şi 
printr-o serie de interdicții de comportament (deci în absenţa 
unui scenariu şi a unor „indicaţii de regie”), utilizând o recuzită 
în care se întâlnesc obiecte de artă autentice, obiecte de uz 
curent, deşeuri şi alte materiale derizorii, desfăşurându-se în 
spaţii voit neculturale (locuri de parcare, holuri de instituţii, 
pieţe, parcuri etc.), happening-ul rămâne în fapt o artă practică 
şi consumată în grup restrâns, cu un grad mare de sofisticare. 
Nu există un public (iluzorie fantomă statistică), ci o serie de 
publicuri stratificate, cu cerinţe, capacitate de recepţie şi 
pregătire culturală extrem de diferite. Transportat în Europa 
prin câteva acţiuni de grup, happening-ul a făcut imediat 
carieră. Artişti europeni ca Beuys' au aderat la mişcare, 
îmbogăţind-o. Expoziţia Documenta din Kassel (1972) i-a 
dedicat un compartiment; la Veneţia, o bienală întreagă a stat 
sub semnul scandalului (şi deci al interesului) stârnit de 
„evenimentul” produs de Vettor Pisani. Ca şi action painting, 
istoria happening-ului a înregistrat şi cazuri-limită, când actul 
creator se confundă cu autodistrugerea (sinuciderea lui Rudolf 
Schwarzkogler). ` Performance,  body-art,  behavior-art, 
contestation-art sunt câteva dintre mişcările derivate din 
happening şi care urmăresc, fie limitându-l, fie lărgindu-l, 
acelaşi program teoretic, transferul valorii estetice de la 
obiectul de artă la actul artistic, împingerea confuziei cu 
realitatea până la limita extremă, sfidarea convențiilor (estetice 
etc.) complexitatea mijloacelor de expresie, solicitarea 
participării din partea asistenţei-public. Ca orice modalitate 


artistică, dincolo de semnificaţiile implicite ale opțiunii pentru 
acest tip de expresie, şi happening-ul poate acoperi sensuri 
diverse, putând urmări, într-o direcţie a sa — cum se întâmplă 
cu propunerile artiştilor români Mihai Olos” şi Ana Lupaş — o 
întâlnire între modernitate (în expresie) şi fondul unor tradiţii 
străvechi, mitul dezvoltându-se în cotidian. 


Bibliografie: Allan Kaprow, Assemblage, Environments and 
Happenings, New York, 1961; Michael Kirby, Happenings: An 
Illustrated Anthology, New York, 1966; Jean-Jacques Lebel, Le 
happening. Essai, Paris, 1966; R. Kostelanetz, The Theatre of 
Mixed Means: An Introduction to Happenings, Kinetic 
Environments and Other Mixed-Means Performance, Londra, 
1970; Udo Kultermann, Art-Events and Happenings, New York, 
1971. 


Hard-edge painting (margine, contur net). Sintagmă aplicată la 
pictură pentru a defini suprafeţele de culoare individualizate, 
sever delimitate. A fost lansată în 1958 de criticul de artă Jules 
Langsner ca o alternativă la conceptul de abstracţie” geometrică 
şi pentru a diferenţia creaţia pictorilor din Vest, în opoziţie cu 
gestualismul' şi expresionismul” abstract promovate de artiştii 
de pe coasta de est a Americii. În 1959, sintagma apare în 
comentariile lui Lawrence Alloway pentru a caracteriza operele 
marcate de geometrism ale lui Ellsworth Kelly, Tony Smith, 
Kenneth Martin” şi Alexander Lieberman, pentru ca apoi, după 
clarificările aduse de expoziţia „Spre o nouă abstracţie”, 
deschisă la New York în 1963, să fie aplicată în general pentru 
direcţia geometrică a artei americane din anii 1950-1960 
(Kenneth Noland', Frank Stella” etc.). Suprafeţele clar 


delimitate, paleta restrânsă sau chiar monocromia au făcut ca 
operele ce stau sub acest concept să fie apropiate de colour- 
field” sau de minimalism . 


Haring, Keith (n. Reading, Pennsylvania, 1958 - m. New York, 
1990). Pictor şi graffitist american. După o scurtă perioadă de 
studii de grafică publicitară la Pittsburgh urmează, între anii 
1978 şi 1979, cursurile lui Joseph Kosuth“ şi Keith Sonnier la 
School of Visual Arts din New York, interesat în special de 
semiologie, de arta video” şi de acţionism . Atras de diferitele 
forme ale culturii populare, tot mai mult influențate de 
reclamă, benzi desenate, în condiţiile dezvoltării mijloacelor 
electronice, se alătură grupurilor de graffitişti (vezi Graffiti) 
care activau îndeosebi în metroul din New York. Îl fascinează 
această nouă „scriere”, cu posibilităţi de comunicare 
instantanee în mediile publice. Pornite iniţial din climatul 
cultural al străzii, semnele şi caligramele sale încep treptat să 
facă aluzii la forme ale artei primitive, vechile structuri 
arhetipale răzbătând în iconografia contemporană. În mod 
firesc, cultura străzii îl face sensibil la campanii ce inundă 
spaţiul public; se împotriveşte înarmării nucleare, rasismului, 
oricăror forme de alienare umană. De la lucrările graffiti 
propriu-zise trece la tablouri-panouri inspirate de acestea, la 
sculptură şi acţiuni, cu elemente de body-art“. Inventarul său de 
semne este transpus pe tricouri, insigne, afişe, în cărţi, reviste şi 
ziare, unele acţiuni fiind înregistrate cu ajutorul fotografiei şi 
benzii video. În 1987 realizează o amplă pictură monumentală 
la spitalul Necker din Paris. 


Bibliografie: Keith Haring, catalog, Centre d'Art Plastique 
Contemporain, Bordeaux, 1989; Germano Celant (ed.), Keith 
Haring, Munchen, New York, 1997; Keith Haring, catalog, 
Whitney Museum of American Art, New York, 1997. 


Hartung, Hans (n. Leipzig, 1904 - m. Antibes, 1989). Pictor 
german. Studiază filosofia şi istoria artei la Universitatea din 
Leipzig. Frecventează de asemenea cursuri la Academia de Arte 
Frumoase din Leipzig, Dresda şi Miinchen. În 1935 se stabileşte 
în Franţa. În 1939 se înscrie în Legiunea Străină (este rănit în 
1944). Participă la expoziţiile: Salonul Supraindependenţilor, 
Paris, 1935; „Arta novatoare franceză”, New York, 1951; Bienala 
de la Veneţia, 1954-1960; „Paris - răscruce a picturii”, 
Amsterdam, 1961; „Pictura fără pensulă”, Boston, 1965; Bienala 
de la Tokyo, 1967. Distincţii: Legiunea de Onoare, Paris, 1945; 
Premiul Guggenheim, New York, 1956; Premiul Rubens, Siegen, 
1958; Marele Premiu al Bienalei de la Veneţia, 1960; Noua Cruce 
de Merit a Germaniei, 1964; Premiul de onoare al Bienalei de la 
Ljubljana, 1967; Marele Premiu al Artelor Frumoase, Paris, 
1970. Începe să picteze sub influenţa unor artişti expresionişti : 
Nolde”, Kokoschka', Franz Marc, Anii de lucru în Insulele 
Baleare (1932-1934) îl fac să se apropie de modalităţile de 
reprezentare ale lui Mir” şi Gonzâlez, energia tuşei din 
expresionismul nordic trecând-o prin asprimea luminii sudului, 
unde fiecare element este puternic desenat. O mai veche 
înclinaţie spre abstractizare (primele sale acuarele abstracte” 
datează încă dinainte de 1922) îl conduce în cele din urmă spre 
sfera de influenţă a lui Kandinsky . Revenit la Paris, lucrează 
intens, tot mai sigur de noutatea artei sale. Pictorul devine unul 
dintre principalii reprezentanţi ai expresionismului abstraci. 


Tuşe, linii şi fascicule de linii sunt aşternute pe pânză sau pe 
hârtie cu o frenezie a comunicării. Tensiunile sale interioare 
sunt înscrise patetic pe câmpul imaginii, din care aluziile la 
realităţile vizuale au dispărut cu totul, întreaga încărcătură 
emoţională şi spirituală se eliberează în punctul de incidenţă al 
pensulei cu suprafaţa tabloului. Hartung refuză orice tentaţie a 
geometricului, a formei preconcepute, urmărind doar apariţia 
„semnelor” ce traduc neliniştea interioară. Dacă la nivelul 
transcrierii semnelor grafice îşi lasă pe deplin liberă 
spontaneitatea, în ceea ce priveşte constituirea generală a 
compoziţiei trebuie să observăm că artistul aplică ferme legi 
compoziționale de natură să evite repetițiile sau golurile 
inexpresive. El ştie să stabilească un raport echilibrat între 
continuu şi discontinuu, transformând fiecare trăsătură de 
pensulă într-un eveniment optic. 


Bibliografie: Madeleine Rousseau, O. Domnick, Hans Hartung, 
Stuttgart, 1949; RVan Gindertael, Hans Hartung, Paris, 1960; 
Dominique Aubier, Hans Hartung, Paris, 1961; R. Schmucking, 
Hans Hartung. Werkverzeichnis der Graphik, 1921-1965, 
Braunschweig, 1965; Umbro Apollonio, Hans Hartung, New 
York, 1972; P. Descargues, Hartung, Paris, 1977; P. Daix, Hartung, 
Paris, 1991. 


Hasior, Władysław (n. Nowy Sącz, 1928 - m. Cracovia, 1999). 
Sculptor polonez. Studiază la Academia de Arte Frumoase din 
Varşovia (1952-1958) cu Marian Wnuk*. Îşi desăvârşeşte 
formaţia la Paris, în atelierul lui Zadkine” (1958). A predat 
sculptura la Şcoala de Artă Industrială din Zakopane (1957- 
1968) şi la Şcoala Superioară de Arte Plastice din Wrocław 


(1970-1971). Participă la: Concursul internaţional pentru 
Mausoleul „I.D. Roosevelt”, 1963; Trienala de la Milano, 1957; 
Bienala de la Săo Paulo, 1965; Prima Bienală de sculptură în aer 
liber, Montevido, 1969; Bienala de la Veneţia, 1970. Distincţii: 
Premiul Ministerului Culturii şi Artei, 1971; Premiul 
Departamentului Cultural din voievodatul Cracovia, 1968. Cu 
experienţă în domeniul artei spectacolului (face, între altele, 
decoruri pentru Teatrul din Wrocław), sculptorul creează din 
diverse materiale ansambluri cu încărcătură simbolică. Prin 
procedee ce amintesc uneori de montajele pop-art', aduce în 
spaţiul public obiecte ce evocă zonele tragice ale experienţei 
istorice, de-a lungul căreia umanitatea a avut de înfruntat 
naționalismul războiului, absurdul unor situaţii ce-i marchează 
destinul. Hasior apelează la un limbaj apt să trezească 
spectatorului sensibilitatea operei sale. „Pentru mine”, afirma 
el, „forţele fundamentale şi vitale care generează arta sunt: 
intuiţia, imaginaţia şi fantezia”. Pe lângă lucrări prezentate în 
expoziţii a realizat opere monumentale ca: Monumentul 
salvatorilor din munți, Zakopane, 1959; Monumentul 
partizanilor căzuți, Kuznice, 1964; Monumentul celor căzuți în 
lupta pentru consolidarea puterii populare, Czorsztyn, 1966; 
Monumentul ostaticilor executați, Nowy Sącz, 1968; şapte 
sculpturi în parcul din Montevideo, 1969; Pietà în foc, 
Humlebæk, Danemarca, 1972. În 1984 se deschide la Zakopane 
Muzeul Hasior. 


Bibliografie: Anda Rottenberg et al, Władysław Hasior, 
Olszanika, 2004. 


Haşegan, Miruna (n. Bucureşti, 1957). Artist decorator român. 
A absolvit în 1980 secţia de tapiserie a Institutului de Arte 


Plastice „lon Andreescu” din Cluj-Napoca. Expoziţii personale: 
„Fir şi Patrafir”, broderie, Galeria de Artă „Cupola”, Iaşi, 2000; 
„Echo-logyca”, panouri textile, Galeria Cupola, Iaşi, 2005; 
„Reminiscenţe”, colaje media şi textile, Centrul de Studii 
Europene, Iaşi, 2011; „Textile ironice, textile melancolice”, colaje 
media şi textile, Muzeul de Artă Vizuală, Galaţi, 2011; 
„Fragmentarium”, artă decorativă şi colaje, Galeria Grand Hotel 
Traian, laşi, 2013; „De la lume adunate”, colaje şi montaj, 
Galeria de la gard, Casa de Cultură Mihai Ursachi, Iaşi, 2013. 
Expoziţii de grup: „Aiguilles-en-Fâte”, Târgul de artă textilă şi 
meşteşuguri artistice, Paris, 2009; „Patchwork şi artă textilă”, 
Praga, 2009, 2012; Baltic Bienal, Gdynia, Polonia, 2010; „Quilt 
Festival”, Luxemburg, 2010; Bienala internaţională de arte 
decorative, Chişinău, 2010, 2012; 7 Biennial of Textile 
Miniatures, Vanish/Survive, Galeria „Arka”, Vilnius, 2011; „Le 
vie della Seta”, Verona, Italia, 2011, 2013; „La vache qui rit”, 
expoziţie itinerantă, Franţa, 2011. Distincţii: Premiul Uniunii 
Artiştilor Plastici, laşi, 2012; Premiul I, Bienala internaţională 
de arte decorative, Chişinău, 2012. Artista foloseşte firul ţesut 
sau liber pentru a realiza ansambluri decorative sau tinzând 
spre o structură ideatică, ce vizează o încărcătură poetică sau 
chiar sacră. Materialul textil este învestit cu diverse funcţii 
cromatice şi formale (artista trece cu dezinvoltură de la forma 
bidimensională la forma spaţială şi de la condiţia unitară la 
colaj, la anexarea unor fragmente literale), puse în slujba unui 
spirit viu, atras deopotrivă de joc, de bucuria invenţiei, de 
stările grave ce se pot instala în construcţiile vizuale. (Vezi 
fasciculul III, planşa 40) 


Bibliografie: Miruna Haşegan, Frumusețea umană şi veşmântul 
Renaşterii Occidentale, Iaşi, 2005; Miruna Haşegan, Miruna 


Haşegan — Artă textilă şi colaje, Iaşi, 2013. 


Hatmanu, Dan (n. Scobinţi, Iaşi, 1926). Pictor român. Studiază 
la Academia de Arte Plastice din Iaşi (1945-1950) sub 
îndrumarea pictorului Corneliu Baba la Academia „LE. Repin” 
din Leningrad (1962-1963) cu profesorul Moisenko, la Institutul 
Internaţional de Studii Pedagogice din Sevres şi la Academia 
Liberă din Paris (1964-1965) cu profesorul Lautrec. Participă la: 
Bienala de la Veneţia, 1954; Festivalul Tineretului de la 
Varşovia, 1955; Festivalul Tineretului de la Moscova, 1957; 
Bienala de la Paris, 1959; Concursul de desen „Joan Miro”, 
Barcelona, 1974, 1975; Festivalul de la Cagnes-sur-Mer, 1975 etc. 
Distins cu: Premiul II la Festivalul de la Varşovia, 1955; Medalia 
de argint la Festivalul de la Moscova, 1957; Premiul Ion 
Andreescu al Academiei Române, 1977. Profesor la Institutul de 
Arte Plastice din Iaşi. Dezvoltând tradiţiile frescei medievale 
moldoveneşti, pictorul îşi portretizează prietenii şi cunoscuţii, 
reţinând de asemenea aspecte ale oraşului în care trăieşte 
(ciclul „laşii de ieri şi de astăzi”). Este un fin analist al 
fizionomiei şi nivelului spiritual al personajelor sale. Cu aceeaşi 
pătrundere sunt înfăţişate locuri din vechiul oraş moldovenesc, 
unde se păstrează multe mărturii ale întemeierii culturii şi 
istoriei româneşti, precum şi privelişti din călătoriile sale prin 
Franţa, Grecia, Mexic etc. Pictorul are forţa de a nu rămâne în 
cadrul pitorescului, dezvăluind adânca umanitate a oamenilor 
din aşezările vizitate. El depăşeşte astfel limitele unui jurnal 
afectiv pentru a realiza un document cu o largă deschidere 
asupra omului şi a destinului său. Ataşamentul pentru 
meleagurile unde trăieşte l-a făcut în anii din urmă să 


imagineze şi să transpună - cu ajutorul consătenilor din 
Scobinţi — unele fresce pe edificii din satul natal. 


Bibliografie: Ileana Bratu, Dan Hatmanu, Bucureşti, 1968; Maria 
Hatmanu, Dan Hatmanu, album, Bucureşti, 2005. 


Hauser, Erich (n. Rietheim, 1930 — m. Rottweil, 2004). Sculptor 
german. Studiază gravura la Tuttlingen şi desenul la Kloster 
Beuron (1945). În 1949-1951 urmează cursurile de sculptură de 
la Şcoala Liberă de Artă din Stuttgart. Profesor la Academia de 
Arte Frumoase din Hamburg (1964-1965). Participă la 
expoziţiile: Bienala de la Paris, 1963; Documenta din Kassel, 
1964, 1968; Bienala de gravură de la Cracovia, 1966; Bienala de 
la São Paulo, 1969; „Symposium Urbanum”, Nürnberg, 1971. 
Distincţii: Menţiunea de onoare, Bienala de la Paris, 1963; 
Premiul pentru sculptură, São Paulo, 1969; Premiul Bienalei de 
la Budapesta, 1975. Dezvoltă idei ale constructivismului . 
Sculpturile sale sunt realizate din plăci de oţel sudate între ele 
în aşa fel încât să cuprindă volume ample. Planurile îmbinate 
dau uneori impresia unor structuri cristaline, alteori a unor 
drapaje mulate pe fragmente de corpuri geometrice — sferă, 
trunchi de con, cilindru etc. - în anumite zone ale lucrării, 
suprafeţele de oţel întâlnindu-se în unghiuri ascuţite, orientate 
spre interior; se creează astfel nu atât goluri care să angajeze 
caracterul monolit al compoziţiei, cât umbre necesare 
accentuării energiilor ce asigură robusteţea, plinătatea 
esenţială a formelor. 


Bibliografie: Eduard Trier, Erich Hauser, Köln, 1963; Gerhard 
Bott, Erich Hauser: Werkverzeichnis Plastik 1962 bis 1969, 
Stuttgart, 1970; Robert Kudielka, Erich Hauser, Zürich, 1971; 


Claudia şi Jurgen Knubben, Erich Hauser — Bildhauer, Ostfildern, 
1995. 


Hausmann, Raoul (n. Viena, 1886 - m. Limoges, 1971). Pictor şi 
scriitor austriac. Este iniţiat în pictură de tatăl său, Victor 
Hausmann. În 1900 se înscrie la Academia de Artă din Berlin. 
Participă la mişcarea Dada din Germania, înființând revista 
Der Dada la Berlin (1919). Organizează la Praga în 1921, 
împreună cu Kurt Schwitters”, „serate dadaiste”. Aderă la 
Novembergruppe (1919). Participă la expoziţiile: „Arta 
fantastică: dada, suprarealism”, New York, 1948; „Colajul”, New 
York, 1948; „Arta asamblajului”, New York (itinerată în SUA), 
1961; „Arta şi scrierea”, Baden-Baden, 1963; „Maşina”, New 
York, 1968. Colajele”, fotomontajele sale se înscriu în general pe 
linia negării violente a valorilor oficiale, linie pe care se 
întâlneşte cu prietenul său Schwitters. Montajele pe care le 
aplică în imagine au ceva din improvizaţia şi apelul la 
inconştient care vor sta la baza suprarealismului”. În 1923 
încetează să mai picteze şi abia mult mai târziu, în 1939, după 
stabilirea la Limoges, în Franţa, îşi reia preocupările în acest 
domeniu, colajele din această ultimă parte dovedind o mai 
scăzută voinţă negatoare şi o mai mare dorinţă de organizare 
decorativă, în care elementele plastice îşi păstrează prestigiul. 


Bibliografie: Raoul Hausmann, Hurrah! Hurrah! Hurrah!, Berlin, 
1920; Raoul Hausmann, Courrier Dada, Paris, 1958; Raoul 
Hausmann (în colab. cu Kurt Schwitters), Pin and the Story of 
Pin, Londra, 1962; M. Giroud, Raoul Hausmann. „Je ne suis pas 
un Photographe”, Paris, 1975; J.-F. Bory, Prolégomènes à une 
Monographie de Raoul Hausmann, Paris, 1975; T. Benton, Raoul 


Hausmann and Berlin Dada, Ann Arbor, 1987; E. Zuchner (ed.), 
Scharțfrichter der bürgerlichen Seele. Raoul Hausmann in Berlin, 
Ostfildern, 1998. 


Hausner, Rudolf (n. Viena, 1914 - m. Mödling, 1995). Pictor şi 
grafician austriac. Studiază la Academia de Artă din oraşul 
natal (1931-1936) sub îndrumarea lui Karl Fahringer şi Karl 
Sterrer. Profesor la Academia de Artă din Hamburg (din 1965 ) 
şi la Academia de Artă din Viena (din 1968). Distincţii: Premiul 
oraşului Viena (1969) şi Premiul Naţional Austriac (1970). 
Participă la expoziţiile: „Carnegie International”, Pittsburgh, 
1950, 1958, 1961; Documenta din Kassel, 1959; „Guggenheim 
International”, New York, 1960; Bienala de la Tokyo, 1961; 
Bienala de la Săo Paulo, 1963; „Şcoala vieneză a realismului 
fantastic” (itinerată în 1963 în SUA şi în Europa). În ciclurile de 
uleiuri şi litografii consacrate personajului biblic Adam 
realizează, după cum scrie Johann Muschik, „o dezbatere între 
propriile probleme interioare şi problemele unei epoci 
dominate de tehnologie”. Figurile pe care le reprezintă sunt 
reconstituite cu o extraordinară minuţiozitate, care face ca 
elementul concret să dobândească semnificaţii neaşteptate. 
Această atitudine în faţa concretului a făcut ca unii comentatori 
ai operei sale să se refere la un „realism magic”. 


Bibliografie: W. Schmied, Malerei des phantastischen Realismus. 
Die Wiener Schule, Viena, 1964; W. Schmied, Rudolf Hausner, 
Salzburg, 1970; Rudolf Hausner 80 Jahre, catalog, Museen der 
Stadt Wien, Viena, 1994; W. Schurian, Rudolf Hausner, 
Offenbach, 1994. 


Heartfield, john (Helmut Herzfeld) (n. Berlin, 1891 - m. Berlin, 
1968). Pictor german. Studiază la Şcoala de Arte şi Meserii din 
Berlin-Charlottenburg (1912-1914). În această perioadă se 
apropie de artiştii grupaţi în jurul revistelor Der Sturm” şi Die 
Aktion din Berlin. Încorporat în timpul primului război 
mondial, adoptă numele englezesc pentru a-şi exprima 
dezacordul faţă de campania împotriva Angliei. Împreună cu 
fratele său, Wieland Herzfeld, înfiinţează ziarul Neue Jugend, 
editura Malik (1918), revista satirică Jedermann sein eigner 
Fussball şi ziarul Die Pleite (1919). Ia parte la formarea grupului 
Dada din Berlin (1919). În asociere cu Grosz” şi Hausmann" 
organizează acţiunile Dada 3 (1919-1920). Vizitează Uniunea 
Sovietică, refugiindu-se apoi, din cauza persecuțiilor naziste, la 
Praga (1933) şi Londra (1938). Concepe decoruri de teatru şi 
grafică de carte (pentru editura Penguin). În 1950 revine în 
patrie, stabilindu-se la Leipzig, apoi la Berlin. Colaborează cu 
Bertolt Brecht şi cu Berliner Ensemble Theater (1954-1961). 
Profesor la Academia Germană de Artă din Berlin (1960-1968). 
Participă la expoziţiile: „Primul Târg Internaţional Dada”, 
Berlin, 1920; „Film şi foto”, Stuttgart, 1929; „Caricatura”, Praga, 
1934. Pe de o parte convingerile sociale, iar pe de altă parte 
afinitatea cu mişcările de avangardă artistică îl determină să 
caute modalităţi de expresie cu o mare putere de impact în 
conştiinţe. El foloseşte fotomontajul încă din perioada dadaistă. 
Dispuse în noile contexte asigurate de surprizele montajului, 
aspecte ale realităţii capătă noi semnificaţii. Acest fel de 
construcţie este perfecţionat în numeroasele decoruri de teatru, 
pentru a fi apoi reluat în desenele şi picturile sale, în lucrările 
realizate în tehnici mixte. 


Bibliografie: Wieland Herzfelde, John Heartfield, Leben und 
Werk, Dresda, 1970; John Heartfield, Animation, recherche, 
confrontation, catalog, Paris, 1974; E. Siepmann, Montage: John 
Heartfield. Vom Club Dada zur Arbeiter-Illustrierten-Zeitung, 
Berlin, 1977; P. Pachnicke, K. Honnef, H Adkins, John Heartfield, 
catalog, Akademie der Künste zu Berlin, Altes Museum, Köln, 
1991. 


Heckel, Erich (n. Döbeln, 1883 - m. Radolfzell, 1970). Pictor 
german. Studiază arhitectura la Institutul Politehnic din Dresda 
(1904-1905), în atelierul lui Wilhelm Kreis. Este coleg cu 
Schmidt-Rottluff“, Kirchner” şi Fritz Bleyl, împreună cu care 
formează în 1905 grupul Die Brucke'. Face cunoştinţă cu 
Nolde”, Pechstein“ (1906), Mueller” (1910) şi Feininger” (1912). 
În 1937, naziştii îi confiscă lucrările. Alte numeroase lucrări îi 
sunt distruse de bombardamentele din timpul războiului. 
Profesor la Academia de Arte Frumoase din Karlsruhe (1949- 
1955). Participă la expoziţiile: „Die Brucke”, Dresda, 1906, 1907; 
Haga, 1910; Berlin, 1912; Berna, 1948; Schleswig-Holstein, 1957; 
Londra, 1964. Distincţii: Marele Premiu de Artă al landului 
Renania de Nord - Westfalia (1961). În lucrările sale redă 
clovni, artişti la crepusculul carierei, ţărani cu o frusteţe 
primitivă - teme aflate în contrast cu arta oficială. Pictorul 
refuză să facă portrete la comandă, tocmai pentru a nu fi nevoit 
să accepte convențiile, clişeele şi atitudinea complezentă a 
acestui gen. După faza în care utilizează contrastele dramatice 
ale culorilor (Lac în pădure, 1910; Portul din Stralsund, 1912) 
sau ale alb-negrului (ilustrațiile la Dostoievski), pictorul resimte 
influenţe din Marc, Macke”, precum şi ecouri din călătoriile în 
Franţa, ţările scandinave şi mai ales Italia, unde descoperă arta 


etruscă. După 1920, paleta sa este mai reţinută, culorile mai 
armonizate. În lucrările realizate după 1940, elementele 
decorative dobândesc un plus de atenţie, fără ca aceasta să 
modifice intensitatea emoţiei artistului. 


Bibliografie: A. Dube, W.-D. Dube, Erich Heckel. Das graphische 
Werk, 3 vol., New York, 1964-1974; S. Sabarsky, Erich Heckel. Die 
friihen Jahre, Salzweg bei Passau, 1995. 


Heerup, Henry (n. Frederiksberg, 1907 - m. Copenhaga, 1993). 
Sculptor şi pictor danez. Studiază la Academia de Arte 
Frumoase din oraşul natal (1927-1932). A luat parte la 
manifestările grupului Cobra” (1948-1951), de care se apropie 
datorită dorinţei sale de a recupera, în câmpul creaţiei, 
străvechi tradiţii daneze. Operele sale sunt prezentate în 
principalele oraşe scandinave, la Rotterdam şi la Bienala de la 
Veneţia, 1972. Artistul obişnuieşte să lucreze prin grădini, în 
parcuri, în locuri umblate, unde descoperă blocuri de piatră 
(morene etc.) pe care le ciopleşte, făcând să apară imaginea 
unor fiinţe umane, păsări şi animale cunoscute sau 
împrumutate mitologiei populare. Odată cioplite, lucrările sunt 
pictate în culori vii, adeseori ireale, ceea ce le sporeşte farmecul 
şi atmosfera de basm. Astfel de opere au o inedită intervenţie în 
ordinea naturală. El „umanizează” natura şi, în acelaşi timp, 
conferă un destin, între lucrurile naturale, creaţiilor sale. Acolo 
unde sunt aşezate, lucrările artistului constituie o permanentă 
surpriză, provocând jocul imaginativ al trecătorilor. 


Bibliografie: Christian Dotremont, Heerup, Copenhaga, 1950; P. 
Wilmann, Henry Heerup, Copenhaga, 1962; Henry Heerup, 
catalog, Maison du Danemark, Paris, 1963. 


Hegedušić, Krsto (n. Petrinja, 1901 - m. Zagreb, 1975). Pictor 
croat. A studiat la Academia de Artă din Zagreb (1920-1926) cu 
T. Krizman, V. Becić şi J. Kljaković, după care frecventează 
diferite ateliere pariziene (1926-1928), luând parte la Salon 
dAutomne din 1929. În 1929 este unul dintre fondatorii 
asociaţiei Zemlja” (Pământul), prin care un grup de artişti 
doreau să renoveze creaţia plastică în Croaţia. Cu ocazia 
expoziţiei din 1931 a asociaţiei Zemlja, Hegedušić, profesor la 
Academia de Artă din Zagreb, remarcă lucrările unor tărani- 
pictori din Hlebine-Podravina - printre care Ivan Generalic şi 
Fanjo Uraz —, fapt ce stă la baza apariţiei centrului de artă naivă 
din Hlebine. Participă la expoziţiile grupurilor Zemlja şi Mart, 
precum şi la : „50 de ani de artă modernă”, Bruxelles, 1958; 
„Noul realism”, Haga, 1964; „Arta Europei”, Bologna, 1965. 
Conform orientării spre problemele sociale ale asociaţiei, 
creează la început opere influențate - tematic, dar şi prin 
modalitatea expresionistă” de tratare — de pictura şi grafica 
unor artişti germani ca Dis şi Grosz“. Imaginaţia prodigioasă, 
înclinarea spre exprimarea prin simboluri sunt dublate, mai 
ales după al doilea război mondial, de capacitatea de a sesiza 
farmecul unor peisaje comune, devenite  dintr-odată 
surprinzătoare datorită modului cum sunt „trăite” de pictor. 


Bibliografie: O. Bihalji-Merin, Krsto Hegedusic, Praga, 1965; M. 
Solman, Krsto Hegedusic, Zagreb, 1973; M. Krleza, V. Malekovic, 
D Schneider, Krsto Hegedušić, Zagreb, 1974. 


Heino, Raimo (n. Helsinki, 1932 - m. Helsinki, 1995). Sculptor 
finlandez. După ce urmează o Şcoală Liberă de Artă (1953- 
1956), se înscrie la Academia de Arte Frumoase din Helsinki, 


unde în 1954-1957 studiază sculptura cu Sam Vanni” şi în 1958- 
1959 grafica sub îndrumarea lui Aukusti Tuhka. Se 
perfecţionează la Paris, cu prilejul mai multor călătorii de 
studii. Profesor la Institutul de Arte Industriale (1962-1963), 
apoi la Academia de Arte Frumoase din Helsinki. În lucrările 
sale îmbină tradițiile sculpturii populare finlandeze cu 
preocupările de a asigura volumelor o maximă expresivitate. 
Părţile atent modelate, reflectând lumina, alternează cu zone în 
care formele sunt agitate, puse în mişcare de energii interioare. 
O astfel de sinteză între efectele decorative şi expresivitate se 
dovedeşte adecvată realizării ansamblurilor sculpturale 
destinate spaţiului ambiental. 


Helion, Jean (n. Couterne, 1904 — m. Paris, 1987). Pictor francez. 
După câţiva ani de lucru într-un oficiu de arhitectură, în 1925 
începe să frecventeze cursurile de nud la Académie Adler din 
Paris. Pictorul uruguayan Torres Garcia îl introduce în mediul 
artei moderne, unde descoperă cubismul'. Împreună cu 
Jamblan, Lafnet şi R&ande, fondează revista L'Act, din care apar 
patru numere. În 1929 fondează împreună cu Van Doesburg, 
Otto Carlsund, Marcel Wantz şi Leon Tutundjian grupul Art 
Concret, ce va deveni apoi grupul Abstraction-Crâation', în 
cadrul căruia se apropie de Arp, R. Delaunay, Mondrian, 
Pevsner“ şi Vantongerloo'”, Gleizes”, Herbin”, Kupka' ş.a., fapt ce 
determină orientarea sa în această perioadă spre geometrismul 
abstract”. Din 1936 îşi împarte timpul între Statele Unite şi 
Franţa. Mobilizat în Franţa, în 1940, este luat prizonier în 
Germania, de unde evadează în 1942, îndreptându-se spre 
Statele Unite şi revenind apoi la Paris, în 1946. Perioada 


abstractă, în care rigoarea geometriei este uneori anulată de 
spontana mişcare a formei, de aceste „tensiuni curbe”, ţine 
până prin 1939. După această dată, puternic influenţat de 
Lâger”, apelează la un sistem de reprezentări dominate de 
figura umană. Formele sunt puternic desenate, adeseori 
subliniate de contururi, iar această acuzare a concreteţei lor 
duce spre o atmosferă metafizică (vezi Pittura metafisica), ce ni 
se prezintă ca o ieşire din „proza lumii”. 


Bibliografie: Jean Helion, Journal d'un peintre, 2 vol., Paris, 1992; 
D. Abadie, Helion ou la force des choses, Bruxelles, 1975; Henry- 
Claude Cousseau, Helion, Paris, 1992. 


Heller, Bert (n. Aachen, 1912 - m. Berlin, 1970). Pictor german. 
Studiază la Şcoala de Arte şi Meserii din Aachen (1927-1930). 
După câţiva ani petrecuţi la Laurensberg, în 1940 se înscrie la 
Academia de Artă din Munchen. Urmează o specializare la 
Academia Germană de Artă din Berlin. Este invitat la Academia 
de Artă din Berlin, unde devine profesor (1953) şi rector (1956- 
1958). Face călătorii de studiu în China (1954) şi Franţa (1955). 
Din 1955 se consacră în întregime creaţiei plastice. Distincţii: 
Premiul de Stat al R.D. Germană (1951, 1964). Dincolo de 
tehnică, lucrările sale pun într-un mod special problema 
spaţiului reprezentat, ca şi a spaţiului din preajma operei. 
Există la baza lor o viziune monumentală ce se manifestă în 
perspectivă, în jocul dintre locuirea şi nelocuirea spaţiului, în 
cromatică. Personajele la care recurge pentru a se exprima 
ocupă de fiecare dată prim-planul imaginii. Tonurile sunt 
saturate şi totuşi pline de lumină, amintind fresca medievală, 
care nu încetează să-l încânte pe artist. Căldura pe care o degajă 
scenele îşi are izvorul într-un spirit profund şi generos. 


Bibliografie: Horst Jâhner, Welt der Kunst — Bert Heller, Berlin, 
1959; Lothar Lang, Maler und Werk — Bert Heller, Dresda, 1970. 


Henri, Robert (n. Cincinnati, 1865 - m. New York, 1929). Pictor 
american. Urmează Academia de Arte Frumoase din 
Pennsylvania (1886-1888) cu Thomas Anshutz. Petrece câţiva 
ani la Paris, studiind pictura clasică şi modernă, din care îi rețin 
atenţia artişti ca Hals, Velázquez, Courbet, Manet, Whistler. 
Frecventează totodată cursurile Şcolii de Arte Frumoase, cu 
Bouguereau şi Fleury. Revenit în SUA, se decide să fie adeptul 
unei arte realiste, cu rădăcini în actualitatea americană. Este 
unul dintre membrii grupului The Eight (1908), cunoscut şi sub 
numele de Ashcan School — pentru obstinaţia cu care era 
căutat şi exprimat adevărul, indiferent dacă contraria prin 
brutalitatea sa. Henri contribuie la formarea unei şcoli 
naţionale de pictură, luând parte, împreună cu Arthur B. 
Davies, Walt Kuhn şi John Sloan”, la organizarea Expoziţiei 
independente (1910). Îşi prezintă lucrările la Expoziţia 
internaţională de artă modernă deschisă în 1913 la New York 
(vezi Armory Show). Urmând drumul artei realiste a unor artişti 
europeni, ca Daumier, Courbet sau Manet, pictorul dezvoltă 
totodată tradiţiile americane, ilustrate, între alţii, de Thomas 
Eakins, Albert Ryder, Winslow Homer. Portretele şi peisajele 
inspirate de realităţi din New York, Atlantic City, de 
numeroasele aşezări de pe coasta oceanică reprezintă o 
contribuţie la cristalizarea programului realist al pictorilor 
„scenei americane”, la declanşarea unui proces de 
autonomizare a artei din SUA, atât în planul tematicii, cât şi în 
cel al modalităţilor de exprimare plastică. 


Bibliografie: Robert Henri, The Art Spirit, Philadelphia, Londra, 
1923; W. Yarrow, L. Bouché, Robert Henri, New York, 1921; H.A. 
Read, Robert Henri, New York, 1931; W. Homer, Robert Henry 
and his Circle, New York, 1949. 


Hepworth, Barbara (n. Wakefield, Yorkshire, 1903 - m. Saint 
Ives, Cornwall, 1975). Sculptor englez. Studiază la Şcoala de Arte 
din Leeds (1920) şi la Colegiul Regal de Artă din Londra (1921- 
1924). Face o călătorie de studii la Roma şi Florenţa, după care, 
în 1931, împreună cu soţul său, pictorul Nicholson”, aderă la 
grupul Seven and Five (şapte pictori şi cinci sculptori) şi 
vizitează Parisul, unde îi cunoaşte pe Picasso“, Brâncuşi , Arp, 
Mondrian” şi Herbin“. Primele sale lucrări păstrează un 
caracter figurativ, cu forme puternic stilizate, rotunde, cu o 
materialitate imperioasă (Porumbei, 1927; Tors, 1927; Figură de 
femeie, 1929; Copil, 1929). După 1931 - an în care lucrează 
împreună cu Moore, la Norfolk — începe să manifeste interes 
pentru raporturile între gol şi plin, aplicând perforaţii în masa 
monolită a sculpturii (Formă străpunsă, 1931; Sculptură, 1932; 
Figură culcată, 1933) şi lăsând formele să treacă din concav în 
convex şi din convex în concav cu un firesc care aminteşte de 
structurile osoase ale fiinţelor (Fizură în repaus, 1932; Mama şi 
copilul, 1934; Formă mare şi formă mică, 1934). Analiza 
raporturilor între forme o conduce spre cioplirea unor volume 
geometrice, inspirate de sferă sau de poliedre (seriile „Două 
forme” şi „Irei forme”, de după 1935). Artista va relua în 
întreaga sa creaţie studiul problemelor plastice, ale obiectelor 
confruntate cu propriile date, cu expresia obiectelor din 
imediata lor apropiere, ca şi cu elementele ambianţei (Forme 
contrapunctice, 1950; Grup I, 1951; Grup II, 1952; Două figuri, 


1955 etc.). Ea trece cu dezinvoltură de la aluzia figurativă la 
construcţii geometrice, sfârşind prin a demonstra că lucrările 
sale nu-şi propun să reflecte modele din realitate sau modele 
mentale, ci, înainte de toate, să afirme sculptura prin 
construcţie permanentă. 


Bibliografie: Herbert Read, Barbara Hepworth: Carvings and 
Drawings, Londra, 1952; A.M. Hammacher, Barbara Hepworth, 
Amsterdam, 1958; Barbara Hepworth: A Pictorial 
Autobiography, Bath, 1970; P. Curtis, A.G. Wilkinson, Barbara 
Hepworth: A Retrospective, catalog, Tate Gallery, Londra, 1994, 
Seattle, 1995; S. Festing, Barbara Hepworth: A Life of Forms, 
Londra, 1995. 


Herbin, Auguste (n. Qui6vy, 1882 - m. Paris, 1960). Pictor 
francez. Se înscrie în 1899 la Şcoala de Arte Frumoase din Lille, 
apoi, în 1901, se mută la Paris. Începând din 1909 lucrează în 
atelierele Bateau-Lavoir, fiind vecin cu Juan Gris”. Sub influenţa 
cubismului”, începând cu anul 1918, operele sale devin tot mai 
abstracte”. Face o sinteză personală între tendinţele cubiste şi 
tendinţele puriste, geometrizate (vezi De Stijl). Tablourile se 
compun din suprafeţe geometrice (cercuri, triunghiuri, 
dreptunghiuri). Deşi revine periodic la modalităţile artei 
figurative, cele mai de seamă realizări le obţine în domeniul 
organizării geometrice, riguros raţionale, a imaginii. Culorile 
folosite sunt pure, strălucitoare, devenind prezenţe optice 
foarte pregnante. Uneori, întreaga desfăşurare a compoziţiei 
pare o demonstraţie a raporturilor ce se stabilesc între formele 
şi mărimile petelor de culoare aşezate după un „alfabet plastic” 
propriu. În dezvoltarea artei abstracte, a artei ce foloseşte în 


primul rând elemente geometrice, Herbin a avut un rol 
important. El şi-a legat numele şi de unele iniţiative cu ecou în 
viaţa artistică a vremii, cum ar fi, între altele, fondarea, 
împreună cu Vantongerloo”, a grupării Abstraction-Cr6ation”, în 
1931. A avut şi unele contribuţii teoretice privitoare la 
problemele artei nonfigurative, ale artei care nu urmăreşte să 
prezinte aspecte ale lumii obiectuale, ci să dezvolte „modele” 
ale eforturilor mentale traduse în expresii pur geometrice. 


Bibliografie: Auguste Herbin, LArt non-figurativ, non-objectif, 
Paris, 1949; Anatole Jakovski, Auguste Herbin, Paris, 1933; Rene 
Massat, Auguste Herbin, Paris, 1953; Denise René, Auguste 
Herbin, Paris, 1972; G. Claisse, Herbin: Catalogue raisonné de 
ľœuvre peint, Lausanne, 1993; Herbin, catalog, Musée d'Art 
Moderne, Céret, 1994. 


Hermann, Hans (n. Braşov, 1885 - m. Sibiu, 1980). Pictor, 
grafician şi sculptor de naţionalitate germană din România. 
După studii la Budapesta (1903-1907), cu Hegedűs László şi Edvi 
Illés Aladár, frecventează la Berlin atelierul lui Ernest Zierer. 
Participă la fondarea Societății Müveshaz din Budapesta (1912) 
şi la manifestările Asociaţiei „Sebastian Hann” din Sibiu. În 
1921 devine primul preşedinte al Sindicatului Artelor Frumoase 
din România. Credincios unei formaţii în care prevalează 
virtuțile de realizare tehnică a operei, artistul îşi lărgeşte 
continuu aria de investigare a realității. Impresionante serii de 
peisaje, portrete, scene de gen, compoziții stau mărturie pentru 
o profundă dorinţă de a transfera în planul expresiei artistice 
unele valori de care se simte apropiat. Registrul mijloacelor sale 
de comunicare e bogat şi divers, de la patetica înregistrare a 


gestului şi stărilor sufleteşti trecătoare până la savanta 
elaborare a unor compoziţii dominate de linişte şi echilibru. 


Bibliografie: Julius Bielz, Hans Hermann, Bucureşti, 1956. 


Hermanns, Ernst (n. Munster, 1914 —- m. Bad Aibling, 2000). 
Sculptor german. După absolvirea Şcolii de Arte Decorative din 
Aachen frecventează Academia de Artă din Dusseldorf. 
Asemenea multor sculptori din generaţia sa, are ca punct de 
plecare realitatea figurii şi trupului uman, studiat şi prezentat 
din ce în ce mai sintetic, până la trecerea formelor în ordine 
abstractă”. Sugestiile figurative nu dispar cu totul, dar operele 
sale depăşesc intenţia de a reprezenta o identitate proprie, care 
nu se mai reclamă de la procesul de prelucrare a realităţii 
vizibile, pentru ambiția dobândirii unei anumite autonomii. În 
ultimul timp - ca ecou al practicii în ascensiune a lui „homo 
faber”, a omului constructor — artistul se interesează de 
implantarea în spaţiu a unor construcţii de metal ce împrumută 
aspectul rece şi rigoarea formală de la morfologiile industriale. 
Aşezate în locuri unde conexiunile propuse ale procesului de 
producţie sunt în mod programat şi subliniat suspendate, astfel 
de obiecte restituie omului, aservit universului tehnologic, 
clipele de meditaţie necesare. 


Bibliografie: Heinz Herzer (ed.), Ernst Hermanns. Plastische 
Arbeiten mit Werkverzeichnis 1946-1982, Zirndorf, 1982. 


Hérold, Jacques (Herold Blumer) (n. Piatra Neamţ, 1910 - m. 
Paris, 1987). Pictor român stabilit în Franţa. După ce studiază la 
Academia de Arte Frumoase din Bucureşti, în 1930 se alătură la 
Paris artiştilor suprarealişti”, printre care poetul André Breton 


şi pictorii Brauner”, Dominguez , Masson. În 1958 primeşte 
Premiul Fundaţiei Lepley. Este invitatul de onoare al ediţiei din 
1971 al Salonului „Quinzaine d'art en Quercy” din Montauban. 
După o perioadă, elementul imaginar, montajul premeditat de 
motive diverse şi aparent fără nici o legătură între ele îşi 
purifică viziunea până la crearea unor largi câmpuri picturale, 
în care „amintirile” păstrate din contactul cu realitatea concretă 
apar abia schiţate, fără să-şi piardă însă forţa lirică. 


Bibliografie: Jacques Hérold, Maltraite de peinture, Paris, 1957; J. 
Charpier, Herold, le cristal et le vent, Paris, 1961; Michel Butor, 
Jacques Hérold, Paris, 1964; Sarane Alexandrian, Jacques Hérold, 
Paris, 1995. 


He Tianjian (n. Wuxi, Jiangsu, 1891 - m. Shanghai, 1977). Pictor 
chinez. Se formează ca autodidact şi ajunge să predea în mai 
multe şcoli de artă din Shanghai. În 1920, împreună cu Hu 
Dinglu, fondează Societatea de Caligrafie şi Pictură din Wuxi, 
care va edita şi o revistă, Guohua yuekan. Colaborează la revista 
Meishu shenghuo (Artă şi viaţă), unde îşi promovează ideile 
despre arta tradiţională. O primă expoziţie personală, care 
dezvăluie concepţiile sale picturale, are loc la Shanghai în anul 
1936. Peisajele sale ne fac cunoscută o natură cu elanuri 
vitaliste. Elementele pictate sunt de o remarcabilă simplitate şi 
sinceritate, ceea ce le asigură un uşor aer naiv. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Hicks, Sheila (n. Hastings, 1934). Artist decorator american. A 
studiat la Universitatea Yale între 1953 şi 1959, avându-i ca 
profesori pe Albers şi Rico Lebrun. Teza de absolvire a avut ca 
temă  textilele preincaşilor. Preocuparea pentru  textilele 
tradiţionale din diverse spaţii geografice a purtat-o, după un 
scurt contact cu Europa avangardistă (în 1966 lucrează un timp 
la Paris), în ţările Americii Latine (Venezuela, Chile, Argentina, 
Ecuador, Bolivia), în India şi Maroc. Spirit organizatoric şi activ, 
întemeiază la Paris L'Atelier des Grands-Augustins (1966) şi la 
Valparaíso, în Mexic, atelierul de ţesătorie Teller (1972). 
Participă la mişcări artistice şi manifestări cu program teoretic 
avangardist (ca, de pildă, expoziţiile „S/S? - vezi 
Supports/Surfaces). În creaţia sa evoluează dezinvolt între 
tapiserii parietale, în care transparenţele angajează a treia 
dimensiune,  tapiserii-arhitectură şi  tapiserii-happening.. 
Gamele cromatice sunt extrem de variate, ca şi materialele 
utilizate, de preferinţă materiale noi, sintetice, cărora le 
exploatează transparenţa, supleţea, cromatica vie. Uneori 
„tapiseriile” integrează fire-lumină (tuburi filiforme de neon). 
Compozițiile sunt când de o maximă libertate a mişcării, 
mănunchiurile de fibre căzând liber, când foarte riguroase. 


Bibliografie: Claude Levi-Strauss, Sheila Hicks, le tapis mural, 
Rabat, 1971; Monique Levi-Strauss, Pierre Horay, Suzy Langlois, 
Sheila Hicks, Paris, 1973; Susan Faxon, Joan Simon, Whitney 
Chadwick, Sheila Hicks: 50 Years, Addison Gallery, 2010. 


Hiller, Karol (n. Łódź, 1891 - m. Łódź, 1939). Pictor polonez. 
Având formaţie complexă (studiază chimia la Darmstadt şi la 
Varşovia şi, din 1916, pictura la Kiev), participă la mişcările de 


avangardă din Polonia; editează revista Forma, colaborează cu 
grupul din jurul revistei Praesens. Debutează cu lucrări 
abstracte”, geometrice, în care devin perceptibile aluziile la 
formele organice din natură. Treptat se arată interesat de 
problemele constructiviste”, pentru rezolvarea cărora recurge 
la mijloacele oferite de grafică. Face analize ale modului în care 
se descompune lumina prin diferite filtre. Din structurile 
luminoase, artistul recompune ansambluri în care spectacolul 
lumii reale apare într-o permanentă vibraţie, cu o secretă forţă 
poetică. 


Bibliografie: Irena Kossowska, Karol Hiller, Varşovia, 2001. 


Hinman, Charles (n. Syracuse, New York, 1932). Pictor 
american. După absolvirea Universităţii din oraşul natal (1955), 
urmează cursurile Ligii Studenţilor în Arte din New York (1955- 
1956), cu Morris Kantor. Câţiva ani (1960-1964) ţine cursuri de 
desen şi artizanat în Long Island. În acest timp se preocupă de 
obţinerea celei de-a treia dimensiuni prin introducerea în 
compoziţie a unor fragmente de lemn. Tablourile sale sunt, în 
fond, asamblaje (vezi Colaj) de mari suprafeţe, ritmate după legi 
decorative proprii. Fiecare suprafaţă dreptunghiulară - cel mai 
adesea pânze colorate cu acrilic — se înscrie liberă în spaţiu, 
astfel că lucrarea, în ansamblu, obţine în mod nemijlocit 
impresia de adâncime, întărită de juxtapunerea unor tonuri 
calde şi reci. Rigoarea geometrică, uniformitatea desăvârşită a 
maselor colorate atestă o înclinaţie puristă (vezi De Stijl) până la 
abstracţia” pură. 


Hiperrealism. Mişcare artistică derivată din tendinţele realiste 
ale artei moderne, apărută în anii 1960 în SUA. Denumirea (ca 
şi aceea sinonimă, de fotorealism) vrea să facă distincţie, uneori 
cu o intenţie polemică, între programul acestei mişcări şi 
realismul conţinut — într-o măsură mai mare sau mai mică — în 
impresionism, cubism, pictura metafizică,  dadaism, 
suprarealism”, „realismul magic” din arta germană, „realismul 
fantastic” vienez, arta popř, arta concretă etc. Printre primele 
expoziţii ce fixează noua mişcare pe fundalul larg al picturii şi 
sculpturii inspirate de „scena americană” sunt: „Pictorul şi 
fotograful”, Universitatea din Albuquerque, 1946; „Aspecte ale 
realismului”, Los Angeles, 1967; „Realismul azi”, New York, 
1968; „Aspecte ale noului realism”, Centrul de artă Milwaukee, 
Houston şi Acron, 1969; „22 de realişti”, Muzeul Whitney, New 
York; „Dincolo de actuala pictură realistă a Californiei”, 
Stockton, 1970. În Europa, hiperrealismul s-a dezvoltat 
îndeosebi după ediţia din 1971 a Bienalei tinerilor artişti de la 
Paris, regăsindu-se apoi la manifestări prestigioase ca Bienala 
de la Veneţia şi Documenta din Kassel. Ceea ce afirmă înainte 
de toate noul curent artistic este că aparențele lumii vizibile — 
adică ceea ce se oferă nemijlocit observaţiei sau înregistrării 
conştiincioase a aparatului de fotografiat — trebuie să constituie 
centrul de interes al artistului plastic. Adevărul se află, după 
cum susţin promotorii acestei mişcări, în însuşi chipul realului, 
şi el nu trebuie interpretat, trecut printr-un filtru subiectiv, ci 
doar reprodus pentru mesajul pe care îl poartă în sine. 
Tablourile, desenele, sculpturile realizate de artiştii 
hiperrealişti fac un conştiincios reportaj în viaţa de zi cu zi, pe 
parcursul căruia izolează un aspect al realității, pe care Îl 
„decupează”, proiectându-l în câmpul reprezentării. 


Obiectivismul unei astfel de orientări este în mod evident 
limitat, fiindcă opţiunea pentru un aspect sau altul este o 
problemă a subiectivităţii fiecărui artist în parte. Experienţa 
hiperrealistă continuă, iar printre principalele sale merite este 
revenirea asupra unei realităţi aflate în mişcare şi care îşi 
livrează astfel, în spaţiul artei, încărcătura ireductibilă de 
semnificaţii. Printre principalii reprezentanţi ai acestei 
orientări - urmată în epocă în general de artişti tineri — se 
numără Philip Pearlstein“, Paul Sarkisian , Duane Hanson, John 
de Andrea, Lowell Nesbitt, Howard Kanowitz, Richard McLean, 
John Clem Clarke, John Salt, Don Eddy, Malcolm Morley, Robert 
Bechtle Richard Estes, Chuck Close, Ralph Goings ş.a. 


Bibliografie: Udo Kultermann, Hyperrealisme, Paris, Tübingen, 
1972; Linda Chase, Les hypperrealistes americains, prefaţă de 
Salvador Dali, Paris, 1972; Hyperrealistes americains, realistes 
européens, Centre National d'Art Contemporain, Paris, 1974; 
Edward Lucie-Smith, Super Realism, Oxford, 1979. 


Hi Red Center. Grup artistic japonez, activ la Tokyo în anii 
1962-1964, format din Takamatsu, Akasegawa şi Nakanishi. 
Numele grupului este alcătuit din traducerea în engleză a 
primelor silabe din numele celor trei artişti. Hi, de la high (înalt, 
în japoneză - Taka); Red (roşu, în japoneză - Aka); Center 
(centru, în japoneză - Naka). Chiar înainte de constituirea 
grupului, cei trei artişti, atraşi de avangardă, de 
experimentarea unor noi modalităţi de expresie — direcţie în 
care era angajat şi grupul Gutai', apărut în 1952 —, fac o serie de 
performance-uri', cu implicarea publicului. În 1963, cu prilejul 
unei manifestări la Tokyo, Takamatsu se prezintă înfăşurat în 


sfoară, Akasegawa aduce obiecte banale, ambalate, şi o 
bancnotă de 1.000 de yeni, supradimensionată, iar Nakanishi 
expune structuri spaţiale realizate din cârlige de rufe. Un an 
mai târziu mărşăluiesc legaţi la ochi prin Tokyo, intitulându-şi 
acţiunea (vezi  Acţionism)  „Mişcare pentru promovarea 
curăţeniei şi ordinii în capitală şi în împrejurimile sale”. 
Akasegawa pune în circulaţie bancnote de 1.000 de yeni false, 
pentru care suferă o condamnare — experienţă pe care o descrie 
într-un roman, distins cu Premiul Akutagawa. 


Hirst, Damien (n. Bristol, 1965). Artist britanic. Participă la 
expoziţiile: „Internal Affairs”, Institute of Contemporary Art, 
Londra, 1991; „Aperto 93”, Bienala de la Veneţia, 1993; 
„Currents 23”, Milwaukee Art Museum, 1994; „No Sense of 
Absolute Corruption”, New York, 1996; „Sensation”, Londra, 
1997. După experienţe în domeniul muzicii pop, elaborează 
instalaţii”, selecţionând acele obiecte care pun într-un mod 
tranşant problema vieţii şi a morţii. Rafturile unor farmacii 
cuprind diferite ustensile, într-o ordine desprinsă din 
modalităţile minimalismului” şi ocolind în mod evident haosul 
aglomerărilor (vezi Accumulation) practicate de arta pop“. După 
expunerea unui rechin mort într-un vas de sticlă umplut cu 
soluţie de aldehidă formică, după metoda muzeelor de ştiinţe 
naturale, prezintă la Bienala de la Veneţia, în 1993, o serie de 
„Vaci murate” — în fapt, animale supuse aceluiaşi procedeu. Este 
o formă de realism brutal, îmbinând cinismul cu ironia. 


Bibliografie: Damien Hirst, catalog, Institute of Contemporary 
Art, Londra, 1991; Damien Hirst. No Sense of Absolute 
Corruption, catalog, Gagosian Gallery, New York, 1996. 


Hladik, Jan (n. Praga, 1927). Artist decorator ceh. În perioada 
1945-1950 studiază la Şcoala Superioară de Arte Decorative din 
Praga. În 1967 participă la Expoziţia Universală de la Montréal 
Opera sa este complexă, însumând grafică, colaj” şi tapiserie — 
ca punct culminant al unui proces de urmărire a transpunerii 
unor forme. Autorul vorbeşte mereu despre importanţa 
activităţii de grafician în desfăşurarea operei de tapiserie. Cu 
atât mai interesant este faptul că drumul său duce spre 
tridimensional şi, odată realizată tapiseria, ea mizează pe o 
„deranjare a suprafeţei”. Utilizând calităţile lânii, capacitatea ei, 
în formularea artistului, „de a absorbi şi restitui lumina”, de „a 
da moliciune unui desen prea net”, Hladik se înscrie între 
creatorii moderni care tind spre integrarea volumului în 
tapiserie, fără a o emancipa însă de condiţia ei murală. 


Bibliografie: Jan Hladik, Tapiserie/grafika, Praga, 1995. 


Hockney, David (n. Bradford, Yorkshire, 1937). Pictor englez. 
Studiază la Colegiul de Artă Bradford (1953-1957) şi la Colegiul 
Regal de Artă din Londra (1959-1962). Din 1963 petrece mult 
timp în sudul Californiei. Participă la: Bienala de la São Paulo, 
1968; Documenta din Kassel, 1970. După o perioadă în care 
pictează în genul desenelor animate, cu o linie simplă, amintind 
de naivitatea copilului, pictorul recurge tot mai decis la datele 
oferite de observaţia directă, care fuzionează cu elemente 
autobiografice tratate cel mai des cu umor. Îndeosebi în 
peisajele realizate în California accentul cade pe notația de tip 
realist. Pictorul mizează pe datele concrete care, în condiţiile 
unei înregistrări conştiincioase, îşi dezvăluie o nebănuită 
încărcătură poetică. Imaginile sale saturate de concret, de 
prezenţa imperioasă a lucrurilor şi fiinţelor, au ceva din 


ambițiile noului realism (vezi Nouveau réalisme) apărut în anii 
1970. O astfel de poetică picturală, cu o evidentă tentă 
metafizică (vezi Pittura metafisica), îl apropie de viziunea lui 
Edward Hopper”, un clasic al picturii americane din secolul XX. 


Bibliografie: David Hockney by David Hockney, Londra, 1976; 
Henry Geldzahler, David Hockney, Londra, 1972; M. Tuchman, 
S. Barron (eds.), David Hockney: A Retrospective, catalog, County 
Museum of Art, Los Angeles, 1988; N. Stangos (ed.), David 
Hockney. That's the Way I See It, Londra, 1993; R. Mifelbeck 
(ed.), David Hockney. Retrospektive  Photoworks, catalog, 
Museum Ludwig, Koln, 1996-1997. 


Hofer, Karl (n. Karlsruhe, 1878 - m. Berlin, 1955). Pictor 
german. Studiază la Academia de Arte Frumoase din Karlsruhe 
(1896-1901) cu Robert Potzelberger, Leopold von Kalckreuth şi 
Hans Thomas şi la Academia de Arte Frumoase din Stuttgart 
(1902-1903). Călătoreşte în Italia (1903-1908), în Franţa (1908- 
1913), stabilindu-se apoi la Berlin (1913). Profesor la Academia 
de Artă din Berlin (din 1920). În 1938 este îndepărtat din 
academia berlineză, unde va reveni ca rector în 1945. 
Debutează cu lucrări care traduc unele dintre principiile „purei 
vizualităţi”, elaborate de Hans von Marées şi Konrad Fiedler. 
Ulterior, în pictura sa răzbeşte un filon expresionist”, care nu 
atinge însă limita maximă a patetismului, ci se menţine în 
cadrele unor notații ce adună, în aceeaşi imagine, semnele 
bucuriei şi ale elegiei sau resemnării. Când pictează personaje 
umane, apelează la o regie complexă, care amplifică 
semnificaţiile tabloului. În spaţiul în care evoluează aceste 
figuri se deschid ferestre, uşi, pereţii aleargă în perspectivă, 


sugerând planuri nevăzute (Fete jucând cărți, 1937; Camera 
obscură, 1928-1943). 


Bibliografie: Karl Hofer, Aus Leben und Kunst, Berlin, 1952; Karl 
Hofer, Erinnerungen eines Malers, Berlin, 1953; Karl Hofer, 
catalog, Staatliche Galerie Moritzburg, Halle, 1978; K.B. Wohlert, 
Karl Hofer, Berlin, 1992. 


Hoffmann, Josef (n. Pirnitz, 1870 - m. Viena, 1956). Arhitect 
austriac. Studiază la Academia din Viena cu Otto Wagner, 
fondator al arhitecturii moderne în Austria. Devine profesor la 
Şcoala de Arte Aplicate (1889) şi, împreună cu Koloman Moser, 
pune bazele unor ateliere de proiectare complexă (arhitectura, 
decoraţiile şi pictura aflându-se într-o strânsă unitate) 
cunoscute sub numele de Wiener Werkstätte (active până în 
1933). Alături de Joseph Olbrich şi de alţi tineri artişti creează, 
în 1897, Wiener Secession” (Secesiunea vieneză). În 1907, 
împreună cu pictorul Gustav Klimt, fondează gruparea 
Kunstschau, care îşi propune să fie o „secesiune de la 
secesiune”. Stilul arhitecturii sale se caracterizează prin efortul 
de asigurare a funcţionalităţii şi prin conservarea (fie şi 
austeră) a unor motive decorative şi simbolice (Sanatoriul din 
Purkersdorf, 1903; Palatul Stoclet, Bruxelles, 1905; Pavilionul 
austriac la Expoziţia Deutscher Werkbund, Koln, 1914). Din 
1920 devine arhitect-şef al oraşului Viena. Sub influenţa 
mişcărilor puriste din Europa — De Stijl , Bauhaus” etc. —, la care 
se adaugă creaţia de extremă simplitate a lui Adolf Loos”, activ 
chiar în acei ani la Viena, renunţă în anii ce urmează la 
încărcăturile decorative în favoarea unor volume simple, 
riguros geometrice (Proiect pentru un auditorium, 1922; 


construcţiile în terase pentru Internationale 
Werkbundsiedlung, 1932; Pavilionul austriac la Bienala de la 
Veneţia, 1934). 


Bibliografie: Leopold Kleiner, Josef Hoffmann, Berlin, Leipzig, 
Viena, 1927; Armand Weiser, Josef Hoffmann, Geneva, 1930; L.W. 
Rochowanski, Josef Hoffmann, Viena, 1950; Giulia Veronesi, Josef 
Hoffmann, Milano, 1956. 


Hoflehner, Rudolf (n. Linz, 1916 - m. Pantaneto, Colle di Val 
d'Elsa, 1995). Sculptor austriac. Studiază mecanica la Şcoala de 
Meserii din Linz (1932-1936), arhitectura la Institutul Politehnic 
din Graz (1936-1938) şi sculptura la Academia de Artă din Viena 
(1938-1940). Lucrează în atelierul lui Fritz Wotruba”, la Viena 
(1951-1954). Profesor la Şcoala de Arte şi Meserii din Linz (1945- 
1951) şi la Academia de Artă din Stuttgart (din 1962). Participă 
la expoziţiile: Bienala de la Săo Paulo, 1953; Bienala de la 
Veneţia, 1945; „De la Rodin până azi”, Viena, 1966; „Zece ani de 
artă contemporană”, Paris, 1967; „Oțel şi piatră, 1930-1970”, 
Stuttgart, 1970. Distincţii: Premiul pentru cultură al landului 
Oberösterreich, 1949; Premiul pentru Monumentul 
Prizonierului Politic Necunoscut, Londra, 1953; Premiul 
UNESCO, 1954; Premiul oraşului Viena, 1958; Premiul Adalbert 
Stifter, 1967; Premiul oraşului Berlin, 1967. O călătorie în Grecia 
(1954) îl face să renunţe la reprezentările abstracte” în favoarea 
unor lucrări monumentale ce acordă interes figurii omenești. 
Sculpturile sale, realizate în metal, se integrează cu gravitate în 
spaţiu, unde poartă simbolurile legate de afirmarea unor valori 
certe. Întâlnirea cu marea sculptură grecească, fundamental 
consacrată problematicii umane, l-a ajutat să-şi găsească un 


drum propriu, care l-a făcut remarcat în prestigioase expoziţii 
internaţionale (Bienala de la Veneţia, 1962; New York etc.). 


Bibliografie: Werner Hofmann, Rudolf Hoflehner, Stuttgart, 
Paris, New York, 1967; W. Spies, Rudolf Hoflehner, Viena, 1971; 
W. Schmied, Rudolf Hoflehner. Wandel und Kontinuităt, Stuttgart, 
1988; W. Hofmann, Rudolf Hoflehner, Stuttgart, 1993. 


Hofmann, Hans (n. Weißenburg, 1880 - m. New York, 1966). 
Pictor german stabilit în SUA. Studiază la Munchen, apoi la 
Academia Grande Chaumiere din Paris, unde locuieşte între 
anii 1904 şi 1914. După contactul cu fovismul' şi cubismul' din 
Paris revine la Munchen, unde aderă la expresionism , 
îndeosebi în cadrul grupării Der Blaue Reiter”. Deschide o 
şcoală proprie în capitala Bavariei. Funcţionează apoi ca 
profesor la University of California (1930), Liga Studenţilor în 
Arte din New York (1932-1933), deschizându-şi în cele din urmă 
o şcoală proprie pe care o vor frecventa artiştii newyorkezi şi 
din alte centre, atraşi de căutările sale în domeniul artei 
abstracte”. Hofmann pleacă de regulă de la observarea realului, 
de la legi ce guvernează realitatea, pentru a da tablourilor o 
anumită sinceritate şi puritate a impresiei. Percepţiile sale sunt 
foarte acute, amintind de întâlnirea cu pictura fovistă şi cu 
expresionismul german. El traduce aceste percepții în culori 
strălucitoare, într-o pastă densă, viguroasă, rod parcă al 
iluminatului artificial, cu neon, al marilor oraşe. După câteva 
încercări ce prefigurează arta gestuală (vezi Action painting), în 
care culoarea este aruncată pe pânză (Primăvara, 1940; 
Fantezie, 1943), pictorul resimte tentaţia figurativului ce 
transpare din tuşele libere (Naşterea taurului, 1945; Bacantele, 


1946; Furtuna, 1946; Lumina neagră, 1949). Urmează o perioadă 
când formele colorate suferă o reducţie la planuri geometrice, 
accentele intens luminate fiind ordonate pe verticală şi 
orizontală (Apusul soarelui, 1957; Pastorală, 1958; Rapsodie, 
1958). De aici încolo se produce o pendulare între rigoarea 
geometriei şi tuşele spontane, artistul dozând efectele în funcţie 
de starea psihică a fiecărui moment (Catedrala, 1959; Vară 
indiană, 1959; Cascade, 1959; Penumbra soarelui, 1961). 


Bibliografie: Hans Hofmann, Search for the Real, Cambridge, 
1948; Clement Greenberg, Hofmann, New York, 1961; Sam 
Hunter, Hans Hofmann, New York, 1961; Hans Hofmann: A 
Retrospective Exhibition, catalog, Museum of Fine Arts, Houston, 
1976; H. Friedel (ed.), Hans Hofmann. Wunder des Rhythmus und 
Schönheit des Raumes, catalog, Städtische Galerie im 
Lenbachhaus und Kunstbau, München, Ostfildern, 1997. 


Hogan, João Navarro (n. Lisabona, 1914 - m. Lisabona, 1988). 
Pictor şi grafician portughez. A participat la: Bienala de la São 
Paulo, 1954, 1958; Bienala internațională de gravură, Tokyo; 
Expoziția internațională de gravură, Buenos Aires; „Bianco e 
nero”, Lugano, 1968; Bienala de la Ljubljana; Trienala de 
xilogravură, Capri, 1969. Profesor la Gravura, societate 
patronată de Fundaţia Gulbenkian din Lisabona. În câmpul de 
regulă monoton al picturii şi gravurilor sale, răsar 
surprinzătoare forme plastice, care ezită premeditat între 
aluzia figurativă şi libera evoluţie a petelor de culoare aşezate 
spontan, fără altă intenţie decât aceea a transcrierii gestului şi 
impresiei dintr-un moment dat. Formele colorate capătă în 
aceste condiţii o forţă imaginativă ce solicită cu acuitate atenţia 
privitorului. 


Bibliografie: Raquel Henriques da Silva, 50 anos de arte 
portuguesa, Fundaţia Calouste Gulbenkian, Lisabona, 2007. 


Ho Kan (n. Nanjing, 1932). Pictor taiwanez. În 1949 se mută, 
odată cu şcoala de orfani în care se afla, în Taiwan şi intră la 
Colegiul Pedagogic din Taipei. În paralel frecventează atelierul 
lui Li Chung-sheng, iniţiindu-se în domeniul picturii. Împreună 
cu alţi tineri artişti, printre care Chin Sung“, fondează în 1957 
Grupul Ton-Fan. În 1964 se stabileşte la Paris, apoi la Milano, 
venind în contact cu numeroşi reprezentanţi ai artei europene. 
În operele de început se lasă captivat de jocul cu formele 
abstracte”, informale”, folosind o linie sigură ce aminteşte de 
spontaneitatea vechilor caligrafii. După întâlnirea cu arta 
europeană, modul concis al limbajului la care apelează vizează 
abstracţia geometrică, o separare destul de severă a 
suprafeţelor, care se regăsesc în acelaşi plan, fără adâncimi. 
Fondul lucrărilor este unul raţional, controlat de un spirit 
ordonator. În acest cadru auster, pe alocuri se afirmă o energie 
divergentă, spontană, care pune în mişcare morfologii 
independente, dominate în ansamblu de rigoare geometrică, 
dar prezentând o surpriză formală, o anumită libertate a 
evoluţiei în spaţiu. 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003. 


Honegger, Gottfried (n. Zurich, 1917). Pictor şi grafician 
elveţian. Studiază la Şcoala de Arte şi Meserii din Zurich, apoi ia 
lecţii de grafică şi design de la Warja Lavater la Zurich (1937- 
1939). Câţiva ani lucrează ca decorator de teatru şi decorator de 


vitrine. Membru al Asociaţiei Elveţiene a Werkbund-ului (1944- 
1956) (vezi Deutsche Werkbund). Secretar al Uniunii Artiştilor 
Graficieni din Elveţia (1953-1956). Profesor la Universitatea din 
Dallas (1969). Participă la expoziţiile: „Arta şi forma naturală”, 
Basel, St. Gallen, 1958; „Avangarda 61”, Trier, 1961; „Carnegie 
International”, Pittsburgh, 1962; „Sigma 9. Arta şi ordinatorul”, 
Bordeaux, 1973; „Ideea şi materia”, Dunhill International, 1974; 
Bienala de la Săo Paulo, 1975; „Mişcare pictată, mişcare vie”, 
Abbaye de Beaulieu-en-Rouergue, 1976. Distincţii: Premiul 
Guggenheim, New York, 1964; Premiul Bovard, Pittsburgh, 1969. 
Este autorul unor tablouri-relief în care distribuie, în cheie 
decorativă, câteva elemente geometrice. Aceste reliefuri, pe 
care le numeşte biseautage (concretizate în ciclul cu acelaşi 
nume), sunt de fapt şabloane de carton ale căror impresiuni 
provoacă adâncimi şi umbre pe suprafaţa lucrării. De regulă 
uniform albe (câteodată în masa albului intervine accentul unei 
pete de culoare), aceste tablouri-reliefuri trăiesc prin puritatea 
„amprentei” artistului, prin transformarea peretelui sau 
panoului, interpus privirii, în ecrane sensibile prielnice 
meditaţiei. 


Bibliografie: Kurt W. Forster, Honegger, Teufen, 1972; Marie 
Luise Syring et al., Gottfried Honegger, Paris, 1979; S. Lemoine, 
M. Resset, H Heissenbüttel, Gottfried Honegger. Tableaux-reliejs, 
sculptures, 1976-1983, Paris, 1983; S. Lemoine, Gottfried 
Honegger. Catalogue des sculptures 1953-1983, Paris, Zurich, 
1983. 


Hopper, Edward (n. Upper Nyack, 1882 - m. New York, 1967). 
Pictor american. Urmează cursurile Şcolii de Artă din New York 
(1900-1906) sub îndrumarea profesorilor Kenneth Hayes Miller 


şi Robert Henri. În perioada 1906-1910 se află în Franţa, 
studiind operele pictorilor clasici, ale  precursorilor 
impresionismului” — Manet, în primul rând — fără să se lase 
influenţat de mişcările novatoare ale momentului. În 1913 ia 
parte la Armory Show”, anunțând încă de pe acum interesul 
pentru o pictură a „scenei americane”, în confruntare cu arta 
europeană. În 1933 i se organizează o retrospectivă la Museum 
of Modern Art şi la Whitney Museum din New York. Participă la 
Bienala de la Veneţia din 1948. În tablouri - uleiuri şi acuarele — 
acordă o deosebită atenţie spectacolului obişnuit al realităţii — 
peisaje rurale şi urbane, scene de gen, interioare etc. — multe 
dintre ele fiind rezultatul unor voiaje sistematice prin America. 
Observaţia fină este susținută de un colorit personal — amestec 
de tonuri saturate şi transparente — care instaurează o anumită 
stare metafizică (vezi Pittura metafisica). Rămâne credincios 
acestor idealuri, menţinându-se, ca şi în anii parizieni, departe 
de experienţele din planul limbajelor vizuale, cu o poetică 
picturală decisivă, marcată de o natură inalienabilă, în care 
fiinţa lui se cufundă ritual. 


Bibliografie: L. Goodrich, Edward Hopper, New York, 1971; G. 
Levin (ed.), Edward Hopper. The Art the Artist, catalog, Whitney 
Museum of American Art, New York, 1980; Edward Hopper, 
catalog, Musée Contini, Marsilia, 1989; W. Schmied, Edward 
Hopper. Bilder aus Amerika, Munchen, 1995. 


Horea, Mihai (n. Petea, Mureş, 1926 - m. Bucureşti, 2014). Pictor 
român. Studiile începute la Institutul de Arte Plastice 
„N. Grigorescu” din Bucureşti (1947-1950), sub îndrumarea lui 
Dărăscu', Ressu, Maxy, le continuă între 1968 şi 1970. A 


frecventat de asemenea atelierul din Braşov al pictorului 
Mattis-Teutsch”. A realizat unele lucrări de artă monumentală 
în mozaic — la Ministerul Educaţiei, la Brăila şi la Târgu-Secuiesc 
(aici în colaborare cu Eugen Kosztandi) — şi în metal, la Galaţi. 
Este distins cu Premiul pentru artă monumentală al Uniunii 
Artiştilor Plastici din România (1967). Cercetează cu 
consecvență domeniul valorilor plastice, al construcţiei 
imaginii din elemente pur picturale, întreprinzând o profundă 
analiză a paletei cromatice, descoperindu-i intensităţile 
luminoase şi proprietăţile de a da impresia de cald şi rece 
(proprietăţi pe care îşi bazase Cézanneř* sistemul perspectivei 
termice). Rezultatul studiilor este concretizat în compoziţie prin 
suprafeţe de culoare delimitate geometric, aflate în raporturi 
active. Câmpul pe care se exercită acţiunea constructivă a 
picturii sale — fie că e vorba de lucrări de şevalet sau de lucrări 
de artă monumentală - este puternic sensibilizat, mişcarea 
imprimată în timpul elaborării operei căzând apoi sub 
incidenţa modificărilor luminii din ambianţă. 


Horn, Rebecca (n. Michelstadt, 1944). Artist german. După ce 
studiază la Academia de Arte Frumoase din Hamburg (1964- 
1969) obţine o bursă care îi permite să se specializeze la 
Londra. A predat la California Institute of Art. Refuzând 
drumurile bătătorite, adoptă performance-ul, instalaţia, 
uneori cu elemente video”, body-art, şi alte modalităţi de 
prezenţă în spaţiul comunicării ce i se par o alternativă la 
genurile şi atitudinile artistice tradiţionale. În cadrul unor 
acţiuni (vezi Acţionism) se prezintă în vestimentaţii şi paruri 
din pene ce amplifică expresivitatea corpului. Angajează în 
timp un dialog cu Marcel Duchamp , preluând de la acesta 


ideea unor compoziţii obiectuale, oscilând între ironie şi 
posturi grave, evocând ritualuri arhaice. În spiritul parodic al 
dadaismului', concepe obiecte — maşini animate, mimând 
comportamentele amoroase ale fiinţelor sau prezentate în 
ipostaza de maşini „neproductive şi celibatare”. Ambiguitatea 
între elementele mecanice şi cele organice, acuzată în unele 
instalaţii ce imită parodic actul pictării, asigură semnificaţii 
speciale acestor lucrări, scoţându-le din purul exerciţiu 
obiectual al diverselor tendinţe realiste ale epocii. Organismele 
mecanice pe care le concepe sunt în acelaşi timp eroul acţiunii 
şi instrumentul de autoînregistrare, pentru a-şi putea prelungi 
existenţa în ambianța publică. În 1986, Art Recherche 
Confruntation şi Musée d'Art Moderne de la Ville de Paris îi 
dedică artistei expoziţia „Noapte şi zi pe spatele unui şarpe cu 
două capete”. 


Bibliografie: Rebecca Horn, catalog, Dublin, New York, 
Pittsburgh, Galerie de France, Paris, 1988-1989; Germano Celant 
(ed.), Rebecca Horn, catalog, Solomon R. Guggenheim Museum, 
New York, 1993; Rebecca Horn: The Glance of Infinity, catalog, 
Kestner-Gesellschaft, Hanovra, Zurich, 1997. 


Horta, Victor (n. Gent, 1861 - m. Bruxelles, 1947). Arhitect 
belgian. Studiază arhitectura la Academia de Arte Frumoase din 
Gent, apoi se înscrie la Academia de Arte Frumoase din 
Bruxelles. Devine unul dintre cei mai tipici reprezentanţi ai 
mişcării Art Nouveau . Pentru a-i defini viziunea ornamentală 
bazată pe linia dispusă în volute dinamice, s-a adoptat expresia 
„coup de fouet style” (stil lovitură de bici). Motivele decorative — 
pur lineare sau cu aluzii la diferite plante - au o deosebită 


importanţă, chiar dacă arhitectul restructurează planul clădirii, 
adaptându-l la o serie de funcţii precise. Foloseşte metalul şi 
sticla, exploatând valorile plastice ale fiecărui material. 
Realizează în acest fel Hôtel Tassel (1892-1893), Hôtel Aubec 
(1900), Hôtel Solvay (1895-1900), Maison du Peuple (1896-1899), 
magazinul Innovation (1901), la Bruxelles, Grand Bazar, la 
Frankfurt am Main. Contactul cu arhitectura americană - cu 
prilejul unei vizite în anii 1916-1919 — îl face să acorde o mai 
mare atenţie purității geometrice a volumului, liniei drepte, 
fără ca aceasta să însemne însă o abolire a ornamentului. Ca 
profesor, apoi ca director al Academiei de Arte Frumoase din 
Bruxelles (1927-1931), a promovat o direcţie nouă în 
arhitectură, fundamentată pe o sinteză armonioasă între 
valorile  funcţionalităţii (vezi International Style) şi ale 
plasticităţii ornamentale. 


Bibliografie: Robert L. Delevoy, Victor Horta, Bruxelles, 1958. 


Houliaris, Yorgos (n. Ioannina, 1947). Sculptor grec. A studiat la 
Şcoala Superioară de Arte Frumoase din Atena, 1965-1970, sub 
îndrumarea lui Yannis Papa. În perioada 1947-1975 se află în 
Anglia, unde urmează West Surrey College, iar între 1975 şi 
1977, la Paris, unde urmează Ecole Nationale Supérieure des 
Beaux-Arts şi Ecole Supérieure d'Arts et Métiers. Participă la 
expoziţiile: „Arta balcanică”, Bucureşti, 1981; Bienala de 
plastică mică, Budapesta, 1988. Cu nostalgia forjelor lui Vulcan, 
sculptorul se consacră unor asamblaje de metal (vezi Colaj), de 
la care crede că poate obţine o maximă densitate de 
semnificaţii. O întreagă reţea de bare şi plăci de metal e 
distribuită de această voinţă constructivă”, care poate conduce 


deopotrivă la formulări abstracte” sau figurative. Nervurile şi 
foliile laminate trec mai întâi, fiecare în parte, printr-un proces 
de prelucrare şi devin unităţi modulare, chiar dacă 
dimensiunile variază de la un element la altul. De aici încolo 
urmează asamblarea propriu-zisă, potrivit proiectului în care 
se îmbină rigoarea conceptuală (vezi Artă conceptuală) cu 
plăcerea improvizaţiei. La lucrările în marmură, intervenţia 
sculptorului dezvăluie treptat robuste forme umane, drapajele 
aducând aminte de acţiunea corozivă a timpului şi a energiilor 
naturale. 


Hozić, Artan (n. Kotor-Varoš, 1928 — m. Sarajevo, 1991). Sculptor 
bosniac. După ce frecventează cursurile Academiei de Arte 
Aplicate din Belgrad (absolvent în 1954), întreprinde o serie de 
călătorii de studii în Grecia, Turcia, Italia, Franţa, Anglia, 
Uniunea Sovietică. Participă la Bienala internaţională de 
sculptură mică, 1973, Budapesta. Din 1964 datează o serie de 
portrete cu accent pe valorile psihologice ale personajului. 
Sculptorul acordă o atenţie specială redării figurii umane. El 
concepe trupul ca pe un monolit din care membrele şi capul se 
desprind firave, lipsite de materialitate. Formaţia de artist 
decorator îl face să aşeze pe suprafaţa sculpturilor inscripţii, 
simboluri, detalii ce dau iluzia vestimentaţiei — o întreagă 
suprastructură ornamentală ce completează definirea 
personajului (Student, 1968). 


Bibliografie: Z. Sabol, Skulptura Arfana Hozića, Odjek, 1969; A. 
Begić, Arfan Hozić, Lund, 1982. 


Hrdlicka, Alfred (n. Viena, 1928 - m. Viena, 2009). Sculptor şi 
grafician austriac. Studiază la Academia de Artă din Viena 
(1946-1952) cu pictorii Albert Paris Gutersloh şi Josef 
Dobrowsky. În 1952-1957 studiază sculptura cu Fritz Wotruba“. 
Predă sculptura la Academia Internaţională de Vară din 
Stuttgart (din 1963) şi la Academia de Artă din Stuttgart (din 
1971). Participă la: Bienala de la Veneţia, 1964; Bienala de la 
Ljubljana, 1965; Bienala de la Biella, 1965; Bienala de la Săo 
Paulo, 1967; Bienala de la Carrara, 1969; „Euro Art”, Viena, 
1972; Bienala de la Middelheim-Anvers, 1972. Distincţii: 
Premiul oraşului Viena, 1961; Premiul Bienalei „Bianco e nero”, 
Lugano, 1964; Premiul Kamakura, Tokyo, 1966; Premiul 
Internaţional, Ljubljana, 1967; Marele Premiu, Rijeka, 1968. În 
lucrările de sculptură - ca şi în cele de grafică —, artistul 
propune o permanentă dezbatere despre condiţia umană. 
Numeroasele sale personaje sunt tot atâtea ipostaze ale 
suferinţei umane, ale efortului de găsire a unor suporturi 
existenţiale deosebite. Din moştenirea  expresionismului" 
artistul reţine îndeosebi această patetică evocare a valorilor 
umane, pe care le vede adesea pulverizate şi pe care le doreşte 
pe deplin realizate. 


Bibliografie: ]. Muschik, Alfred Hrdlicka, Viena, 1963; K. Sotriffer, 
Alfred Hrdlicka. Randolectil. Mit einem Werkkatalog Sămtlicher 
Radierungen 1947 bis 1968, Viena, 1969; Bettina Secker, Alfred 
Hrdlicka: Neolithikum, Munchen, 1984; Alfred Weidinger, Alfred 
Hrdlicka: Parallelwelten. Biografische Notizen 1928-1964, Weitra, 
2010. 


Hsiao Chin (n. Shanghai, 1935). Pictor taiwanez. Fiu al 
muzicianului Hsiao You-mei, fondatorul Conservatorului din 
Shanghai, cu un rol decisiv în afirmarea în China a muzicii 
moderne. Stabilit în Taiwan în 1949, urmează cursurile 
Departamentului de Artă al Colegiului Pedagogic din Taipei 
(1951-1956). În paralel, începând din 1952 frecventează 
atelierul pictorului Li Chung-sheng. În 1957 se află printre 
fondatorii Grupului Ton-Fan. În 1956 obţine prin concurs o 
bursă a guvernului spaniol, venind în contact cu artişti din 
Madrid şi alte centre din Spania, iar din 1959 se mută la Milano. 
În 1961 şi 1978 se alătură mai multor artişti în formarea 
grupurilor internaţionale Punto şi Surya. Lucrările sale făcute 
în Europa înregistrează influenţele artei abstracte”, ale artei 
gestuale (vezi Action painting), ce domina viaţa artistică a 
timpului, simțind o chemare specială pentru pictura din 
orientarea colour-field” (Rothko'). Contactul cu arta occidentală 
îl ajută să-şi descopere rădăcinile — filoanele vechii arte chineze. 
Lumea nonreprezentării îi permite să-şi construiască propria 
viziune, în care discursul pictural are o evidentă încărcătură 
emoţională ce saturează imaginea de tensiuni spirituale. 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003. 


Hsia Yan (n. Xiangxiang, Hunan, 1932). Pictor taiwanez. În 1949 
se stabileşte în Taiwan. Începând din 1951 frecventează 
atelierul lui Li Chung-sheng, unde studiază pictura modernă. În 
1957 fondează Grupul Ton-Fan, pentru care redactează 
manifestul Vocea noastră, în care anunţă un clar program de 
susținere a artei moderne. Din 1963 se află la Paris, iar în 1968 


se îndreaptă spre New York, unde rămâne până în 1992, când 
revine în Taiwan. În 2000 i se decernează Premiul Naţional 
pentru Cultură şi Artă. La începutul anilor 1960, în contact cu 
arta occidentală, artistul resimte influenţa abstracţiei, 
dominată de componenta lirică, de tendinţa expresionistă”. În 
linia tensionată — realizată în cerneală neagră, în ulei sau în 
tehnici mixte —, aparent marcată de arta informală”, se regăsesc 
ecouri din vechea artă chineză. În perioada pariziană (seria 
„Omul cu blană”), personajele pictate îşi acuză condiţia, 
subliniind imposibilitatea adaptării artistice şi existenţiale. La 
New York pictează serii de obiecte printre care se întrevăd, 
asemenea unor vagi umbre, siluete umane agresate de avalanşa 
obiectuală (seria „Om plutitor”). În ultimul timp, regăsindu-şi 
mediul familial, reia vechile motive, cu un accent pe valorile 
patrimoniale (seria „Noua statuie a divinităţilor chineze cu 
blană”). 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003. 


Hulik, Viktor (n. Bratislava, 1949). Pictor şi grafician slovac. A 
studiat la Academia de Arte Frumoase din Bratislava (1968- 
1974). Stagii de studii şi lucru în Italia (o lună în 1974), Pécs (o 
lună în 1989), New York (bursa Pollock-Krasner Foundation, 
1990-1991), Simpozionul din Perigueux, 1991. În 1988 aderă la 
grupul artistic Int-Art. Participă la expoziţiile: „A taj” (Peisajul), 
Galeria Pecs, Pecs, 1983; Bienala de desene originale, Rijeka, 
Croaţia, 1984; Bienala de grafică Fredrikstad, Norvegia, 1986; 
Bienala de grafică Varna, Bulgaria, 1987; Bienala Der 
Europäischen Grafik, Heidelberg, 1988; „In memoriam Kassâk”, 


Kassâk Muzeum, Budapesta, 1988; Bienala „Asia-Europa”, 
Ankara, 1990; „Mensch und Umwelt”, Galerie Mitte, Viena, 1990; 
„Int-Art”, Gallery 1814, Eidsvoll, Norvegia, 1991; Salonul de 
Toamnă - „Espace Tchécoslovaquie”, Grand Palais, Paris, 1991; 
„Zufall als Prinzip”, Wilhelm-Hack-Museum, Ludwigshafen am 
Rhein, 1992. Figurile umane şi peisajul natural îi oferă într-o 
primă fază suportul căutării elementelor durabile, esenţiale, în 
lumea obiectivă. Colajul”, folosit la un moment dat, punctează 
caracterul analitic al acestor elemente, putându-se desface într- 
o sumă de substructuri, cu o anumită configuraţie repetabilă, 
abstractă”. Un covor de baghete acoperă suprafaţa tabloului, 
acţiunea pictorului provocând desfacerea acestor module ce 
părăsesc convenţia bidimensională pentru a angaja spaţiul. Pe 
traseul acestei implicări subiective se realizează raportul 
ordine-dezordine, fiecare imagine conținând, în stare 
potenţială, o instalaţie”. 


Bibliografie: I. Janoušek, Hulik-Melis, Praga, 1989; B. Holeczek, 
Zufall als Prinzip: Spielwelt, Methode und System in der Kunst 
des 20. Jahrhunderts, Ludwigshafen am Rhein, 1992. 


Hundertwasser, Friedensreich (nume adoptat în 1949 de 
Friedrich Stowasser) (n. Viena, 1928 - m. pe vasul Queen 
Elizabeth 2, aproape de Noua Zeelandă, 2000). Pictor austriac. 
Frecventează Şcoala Montessori (1936-1937) şi Academia de 
Artă din Viena (1948), fiind influenţat de Egon Schiele" şi Walter 
Kampmann. În 1959 conferenţiază la Institutul de Artă din 
Hamburg. Îşi împarte timpul între reşedinţele sale din Veneţia, 
Viena şi Normandia; călătoreşte la bordul vasului Regentag în 
toată lumea. Împreună cu Peter Schamoni realizează filmul 


Ziua ploioasă a lui Hundertwasser (1970-1972). Participă la 
expoziţiile: Bienala de la Veneţia, 1954; Bienala de la Bordeaux, 
1957; Bienala de la Săo Paulo, 1959; Documenta din Kassel, 
1961; Salonul de Mai, Paris, din 1969. Distincţii: Premiul 
sindicatului de iniţiativă, Bordeaux, 1957; Premiul Sanbra la 
Bienala de la Săo Paulo, 1957; Premiul ziarului Mainichi, Tokyo, 
1961. Debutează cu tablouri în care e prezent spiritul Secesiunii 
vieneze (vezi Wiener Secession), în special al viziunii unor 
pictori ca Schiele şi Klimt”. Formaţia sa (mai mult autodidact), 
preferința pentru un sistem de spirale din care creează părţi de 
imagine sau imagini întregi au făcut să fie numit un „naiv 
abstract”. Artistul îşi defineşte arta drept „transautomatistă”, 
ceea ce, în opinia lui Gérald Gassiot-Talabot, înseamnă „o lume 
creatoare care, parcurgând diversele stadii ale inconştientului, 
ajunge să exprime într-o derulare continuă imagini în 
întregime eliberate de aluzii la realitatea aparentă”. Pânzele 
sale au o remarcabilă pregnantă vizuală, iar în titluri, o 
declarată încărcătură poetică: Amintire a unui tablou, care era 
amintirea unei epoci, care era amintirea a ceva personal (1960). 
Construcţia figurativă nu este însă singurul mijloc la care 
recurge acest spirit complex, interesat de tot ce se întâmplă în 
ambianţă. La începutul anilor 1970 iniţiază o serie de 
happenings” — acţiuni prin care se implică nemediat în destinul 
operelor sale. Un loc aparte în abordarea ambianţei îl ocupă 
prospectarea unor locuinţe „cu acoperişuri de iarbă”, care să se 
integreze în aşa fel în spaţiu, încât să nu-l violenteze. Lansează 
în acest spirit Manifestul mucegaiului contra raționalismului în 
arhitectură (1958) şi manifestul Dreptul tău la fereastră — 
datoria ta față de pom (1972). Adaptează viziunea sa şi în 


domeniul arhitecturii, după cum se poate vedea în Casa 
Hundertwasser din Viena, 1983-1986. 


Bibliografie: F. Hundertwasser, Der Transautomatismus; Die 
Grammatik des Sehens, Viena, 1968; W Schmied (ed.), 
Hundertwasser. Oeuvre-Katalog, Hanovra, 1964; P. Restany, 
Hundertwasser, Paris, 1957; A. Schmeller, Fritz Hundertwasser, 
Salzburg, 1971; Friedensreich Hundertwasser, catalog, Haus der 
Kunst, München, 1975; W.  Koschatzky, Friedensreich 
Hundertwasser: catalogue raisonné de Toure gravé, 1951-1986, 
Paris, 1986. 


Hutter, Wolfgang (n. Viena, 1928 - m. Viena, 2014). Pictor, artist 
decorator şi gravor austriac. Studiază la Academia de Artă din 
oraşul natal (1945-1950) sub îndrumarea lui A.P. Gütersloh. 
Aderă la International Art-Club (1948). În 1969 devine profesor 
la Academia de Artă Aplicată din Viena. Participă la: Bienala de 
la Veneţia, 1950, 1954; „Carnegie International”, Pittsburgh, 
1950, 1954; Bienala de la Milano, 1951; Bienala de la Săo Paulo, 
1953, 1963; Bienala de la Tokyo, 1961; Documenta din Kassel, 
1965. Cu o nedisimulată bucurie, artistul elogiază puritatea şi 
vitalitatea ierburilor şi pădurilor. În exuberanţa vegetației se 
insinuează adeseori chipuri de tinere femei, ca un principiu 
organizator al întregului repertoriu de motive decorative. 
Artistul este cunoscut şi pentru lucrările sale în domeniul 
tapiseriei (Soarele şi luna, la Burgtheater din Viena; Fluierul 
fermecat şi Cavalerul Trandafirului, la Ministerul de Interne), al 
mozaicului (la Teatrul Vienez) şi al frescei (Sala de concerte a 
Festivalului din Salzburg). 


Bibliografie: W. Schmied, Malerei des phantastischen Realismus. 
Die Wiener Schule, Viena, 1964; A. Schmeller, Wolfgang Hutter, 
Baden bei Wien, 1965; O. Breicha, Wolfgang Hutter, Viena, 
Munchen, 1977. 


Iancuț, Ion (n. Răducăneni, Iaşi, 1950). Sculptor român. După 
studii la Institutul de Arte Plastice „N. Grigorescu”, Bucureşti 
(1968-1974), obţine bursa „Paciurea” (1977). Expoziţii personale: 
Galeria Kalinderu, Bucureşti, 1974; Galeria Simeza, Bucureşti, 
1982, 1987; Galeria Cialdi, Civitavecchia, Italia, 1986; Catedrala 
Montevergine, Noto, Sicilia, 1990; Galeria Groot Schuylenburg, 
Olanda, 1993; Galeria Calderon, Bucureşti, 1995; Konsthallen 
Museum, Göteborg, 1995; Galeria Bryggeriet, Trelleborg, Suedia, 
1996; Park Theatre, Iserlohn, Germania, 1997; Palatul 
Parlamentului, Bucureşti, 2009; Muzeul Municipiului Bucureşti, 
2010. Simpozioane de sculptură: Măgura, Buzău, 1975, 1982; 
Burgas, Bulgaria, 1979; Leipzig, Germania, 1985; Visnerysbacy, 
Cehia, 1986; Mţheta, Georgia, 1989; Borkel en Schaft, Olanda, 
1992; Apeldoorn, Olanda, 1993; Otaru, Hokkaido, Japonia, 1994; 
Sângeorz-Băi, 1995; Iserlohn, Germania, 1997; Dorohoi, 2007; 
Giurgiu, 2009. Urmează, cu o forţă remarcabilă, o direcţie 
figurativ-fantastică, în care au strălucit la începuturile 
sculpturii moderne româneşti Paciurea” şi, în a doua parte a 
secolului XX, Gorduz . Sculpturile sale se disting prin invenţie 
formală, printr-o topire firească a unor izvoare mitologice în 
masa comentariilor de strictă actualitate. Intuiţia condiţiei 
spaţiale a formelor şi discursul ideatic asumat cu umor asigură 


sculpturilor, ca şi pastelurilor şi desenelor sale un farmec şi o 
prospeţime inepuizabile. (Vezi fasciculul III, planşa 34) 


Bibliografie: Iancuț, laşi, 2010. 


ICA (Institute of Contemporary Arts). Institut creat în 1947 de 
criticul de artă Herbert Read şi pictorul Roland Penrose, cu 
scopul de a prezenta arta de avangardă şi de a găzdui dezbateri 
consacrate fenomenelor artistice actuale. Printre expoziţiile 
organizate aici se numără: „Forty Thousand of Modern Art”, 
1948; „Grouth and Form”, 1950; „Picasso”, 1960; „State of the 
Art”, 1986. La dezbateri participă, pe lângă membrii fondatori 
ai institutului, criticii Lawrence Alloway, Rayner Banham, T. de 
Renzio, arhitecții Alison şi Peter Smithson, artiştii plastici 
Hamilton”, Paolozzi” şi alţii. Temele vizează evoluţiile 
limbajului vizual în perioada postbelică, problemele culturii 
populare în noua eră tehnologică, instalarea mentalităților 
consumiste, explozia publicitară, noile media. Odată cu 
elementele plastice sunt avute în vedere tendinţele din muzică, 
film şi teatru, în perspectiva interacțiunii şi osmozei diferitelor 
limbaje artistice. Treptat, în acest mediu se formează 
Independent Group” şi se pun bazele unei noi direcţii — pop-art” 
—, ce va contamina în curând climatul cultural american şi 
mondial. 


Bibliografie: Mark Sinker, Fifty Years of the Future: A Chronicle 
of the Institute of Contemporary Arts 1947-1997, Londra, 1997. 


Ihara, Michio (n. Paris, 1928). Sculptor japonez. După ce 
studiază pictura la Universitatea de Artă din Tokyo, în 1961, 
primind o bursă Fulbright, se înscrie la cursurile de arhitectură 


ale Massachusetts Institute of Technology. Debutează cu o 
expoziţie personală la Boston, apoi se întoarce în Japonia, unde 
se consacră sculpturii destinate ansamblurilor arhitecturale. 
Participă la expoziţia „Formă — Spaţii în Environment”, 1966. La 
o expoziţie de sculptură în aer liber, organizată în Ube, este 
premiat pentru lucrarea Vânt, vânt, vânt şi vânt. Alcătuite din 
module sensibile la mişcarea aerului, lucrările sale dezvoltă în 
spaţiul public unele dintre conceptele artei cinetice”. Ceea ce în 
arta tradiţională aparţinea decorativului devine acum o 
structură spaţială activă, al cărei efect este resimţit în ambianţă. 
De la anularea monotoniei zidurilor, sculptorul ajunge la 
crearea unor spaţii noi, generate de compoziţiile sale metalice. 


Iida, Yoshikuni (n. Ashikaga, 1923 - m. Matsumoto, 2006). 
Sculptor japonez. După studii de estetică la Universitatea Keio, 
frecventează Facultatea de Pictură şi Universitatea de Artă din 
Tokyo (absolvent în 1953). Din 1956 se află la Roma, unde 
studiază cu Fazzini, iar în 1958 la Viena, pentru a se perfecționa 
în arta prelucrării metalului. Participă la: Simpozioanele 
sculptorilor de la Kapfenberg, 1961; Simpozionul internaţional 
de sculptură din Iugoslavia, 1963; Simpozionul internaţional de 
sculptură în oţel din Hakone. Distins cu Premiul Muzeului de 
Artă Modernă din Kamakura şi Marele Premiu al Expoziţiei de 
sculptură modernă din Kobe, 1968. Oţelul la care recurge cel 
mai des pentru a-şi realiza sculptura este tăiat şi asamblat în 
planuri largi, îndelung polizate, până ce devin o oglindă a 
realităţii din preajmă. Geometrice, stabile, volumele sunt 
dematerializate de acest polisaj accentuat care, în plus, aduce 
şansa unei stări lipsite de pasivitate în ordinea lucrurilor din 
preajmă. 


Ilavský, Svetozár (n. Bratislava, 1958). Pictor, sculptor şi 
muzician slovac. A studiat pictura monumentală la Academia 
de Arte Frumoase din Bratislava (1979-1985). Primeşte bursa „L. 
Fulla” în 1987-1988. În 1992 petrece un stagiu de studiu în 
Tenerife. Expoziţii de grup: Festival de la Peinture, Cagnes-sur- 
Mer, 1987; Bienala de gravură, Banská Bystrica, 1989; „Muzica 
şi artele plastice”, Galeria Naţională Slovacă, Bratislava, 1990; 
„Hommage à Eric Satie”, „Art Deco”, Nove Zámky, 1991; 
„Hommage ă John Cage”, Bratislava, 1992; „European 
(intermediary project)”, Praga, 1993. Refuzând instalarea 
principiilor ordonatoare, urmate de mai multe direcţii artistice 
ale trecutului, aplică materialului cromatic al imaginii şocuri 
deconstructive. În ciclul „Pyromantia”, focul are tocmai această 
misiune de a descompune orice posibilă însăilare formală a 
pastei cromatice. Atras de muzica aleatorie a lui John Cage”, ca 
şi de budismul Zen, artistul exaltă valorile hazardului, înţeles în 
spiritul suprarealismului” ca singura sursă a valorilor expresive 
(ciclul „Partituri grafice”). „Partituri” este şi titlul unui recent 
ciclu de lucrări de pictură ce reia tema similitudinilor dintre 
limbajul pictural şi muzical. Pe ruinele gesturilor sale 
deconstructive, imaginea ne propune, în secvenţe decise de 
hazard, un amestec de pigmenţi în mişcare liberă, obiecte găsite 
(vezi Ready-made), lumină artificială, fiecărui nivel vizual 
corespunzându-i, după principiul contrapunctului, un anumit 
comentariu muzical. 


Bibliografie: I. Sancar, S. Ilavský - intermedidlny projekt, 
Bratislava, 1989; S. Abelovský, Svetozár Ilavský, Galerie Mitte, 
Viena, 1990. 


Ilfoveanu, Sorin (n. Câmpulung Muscel, 1946). Pictor român. A 
studiat la Universitatea de Artă din Bucureşti (1964-1970) în 
clasa pictorului Corneliu Baba, Primeşte bursa Uniunii 
Artiştilor Plastici în 1972. Participă la expoziţiile: Voos-Bergen, 
Norvegia, 1977; Oslo, 1984; Festivalul de la Cagnes-sur-Mer, 
1986; Olimpiada Artelor, Seul, 1988; Muzeul de Artă, Göteborg, 
1995; „Transfiguraţii”, Műcsarnok, 1998; Muzeul Naţional de 
Artă al României, 2000; Muzeul Brukenthal, Sibiu, 2002. 
Distincţii: Premiul Academiei Române, 1981; Marele Premiu al 
Uniunii Artiştilor Plastici din România, 2001. Esenţială este 
dobândirea unui spaţiu epurat de elemente concrete, pentru 
afirmarea unui scenariu ritual în care ofrandele cuprind fiinţa 
umană. Pe fondul pur al albului sau al auriului, amintind 
străvechi pagini de cronică, apar laconic desenaţi muzicanți, 
vânători, animale simbolice — câinele, ţapul, calul, pasărea, 
peştele —, vizând permanenta dramă umană. Urmărind 
aspectele existențiale (ciclurile  „Anabasis”, „Câinele 
pământului”, „Exorcistul”, „Bucolicele”), desenele şi picturile 
sale evoluează uneori cu umor şi sensibilitate în legătură cu 
operele unor scriitori — Mirabeau, Ştefan Agopian — sau se lasă 
captivate de peisajul rural de la Rădeşti. (Vezi fasciculul III, 
planşa 42) 


Bibliografie: Grife/Bark Blazer - Ilfoveanu, Bucureşti, 2002; 
Cristian-Robert Velescu, Sorin Ilfoveanu. Desene (1994-2007), 
Bucureşti, 2008; Sorin Ilfoveanu, Desene 2008-2011, AnnArt 
Gallery, Bucureşti, 2011. 


Iliescu-Călineşti, Gheorghe (n. Călineşti, Argeş, 1932 - m. 
Bucureşti, 2002). Sculptor român. A absolvit în 1959 Institutul 
de Arte Plastice „N. Grigorescu” din Bucureşti, unde a studiat 


sub îndrumarea lui Medrea”. Beneficiază de bursa „Fr. Storck” 
(1960-1962). Participă la expoziţiile: Middelheim, Anvers (1967); 
Bienala Tineretului, Paris, 1967; Legnano, Castellanza, 1968; 
Bienala Tineretului „Danubius”, Bratislava, 1968; Bienala de la 
Veneţia, 1972; „Plastik und Blumen" 1975; Bienala de plastică 
mică, Padova, 1977; Bienala de plastică mică, Budapesta, 1978. 
A lucrat în simpozioanele de sculptură de la Orońsko, Polonia 
(1977), şi Krapina, Iugoslavia (1979). Distins cu Premiul pentru 
sculptură al Uniunii Artiştilor Plastici din România (1966). Este 
autorul unor lucrări de artă monumentală la Piteşti, Caracal, 
Bucureşti, litoralul Mării Negre şi Miami. Provenit dintr-o zonă 
în care tradiţia cioplitului în lemn este o componentă 
definitorie a civilizaţiei, sculptorul rămâne credincios 
materialului furnizat de pădure, aducând o notă de prospeţime 
încă de la primele manifestări, la începutul anilor 1960. Faza 
etnografică - citarea directă a unor unelte sau piese din 
arhitectura ţărănească - este curând depăşită, pentru a 
descoperi în lemn posibilitatea de a construi forme ce trăiesc 
prin expresia plastică şi valoarea simbolică, ambele funcţii 
evocând cu căldură, cu nostalgie lumea pură a satului — înţeles 
ca moment al deplinului acord între om şi natură. 


Bibliografie: Radu Constantinescu, Gheorghe Iliescu-Călineşti, 
Bucureşti, 1990. 


Iliopoulos, Yorgos (n. Alepohori-Didimotihon, Evros, 1941). 
Sculptor grec. A absolvit în 1965 Institutul de Arte Plastice „N. 
Grigorescu” din Bucureşti, unde a studiat cu Ion Lucian Murnu. 
A participat la expoziţiile: „plastik und Blumen”, Berlin, 1975; 
Bienala de plastică mică, Budapesta, 1978; „Sculptură mică”, 
Sofia, 1979; „Sculptură mică”, Moscova, 1979; „Sculptură greacă 


contemporană”, Salonic, 1997. A lucrat în simpozioanele: 
Măgura, Buzău, 1972, 1977; Arcuş, Sfântul Gheorghe, 1978; 
Hobiţa, Târgu-Jiu, 1980; Căsoaia, Arad, 1981. În 1985 se 
stabileşte la Salonic. Prestigiul marii arte greceşti răzbate în 
majoritatea lucrărilor, oferindu-i nu numai o sumă de motive, 
ci şi soluţii în conceperea aspectelor artistice. Preferă piatra, 
marmura, teracota, adică acele materiale în care poate dezvolta 
un spirit arhaic, deschis sintezelor actuale, având la temelie o 
tensiune spre armonie, spre frumuseţe şi căldură umană. 


Iliu, Iosif (n. Sibiu, 19164 - m. Paris, 1999). Pictor, sculptor şi 
artist decorator român stabilit în Franţa. Studiile începute în 
1933 la Cluj, la Academia de Arte Frumoase, le continuă la 
Bucureşti, unde urmează în paralel cursuri de arhitectură. În 
1942 primeşte o bursă pentru Accademia di Romania din Roma, 
unde - până în 1949 - participă la diferite expoziţii, 
interesându-se totodată de primitivii italieni. Din 1949 expune 
la Paris (unde se va stabili, împărţindu-şi timpul între Franţa şi 
Canada) la manifestările „Realites Nouvelles” şi frecventează 
Groupe Espace. Începând să se preocupe de integrarea artei în 
spaţiul ambiental, în structura arhitecturii, continuă să picteze, 
realizând totodată lucrări de ceramică, sculpturi şi, în special, 
decoraţii în diferite materiale — ceramică, marmură, aluminiu, 
aramă, oţel inoxidabil etc. - pentru diferite ansambluri 
arhitectonice, cărora le imprimă personalitate, anulând efectele 
tipizării şi standardizării. Artistul sensibilizează suprafeţele 
decorate cu jocul imprevizibil al culorilor (şi materialelor) sau 
cu surprinzătoarele ritmuri ale unor module metalice pe care le 
concepe în acest scop, organizându-le după ecuaţii formale de 
tipul abstracţiei” geometrice. Decoraţiile murale, realizate în 


perioada 1953-1968 în diferite oraşe ale Canadei şi în SUA, 
recomandă un artist foarte sensibil la problematica artei 
moderne, aşezând actul creaţiei în imediatul existenţei. „El este, 
cred”, scrie Eugene Ionesco, „primul artist care a introdus din 
1953, în Canada şi poate în Statele Unite, abstracţia în decorația 
sau jocul structurilor arhitectonice, în reţele de magazine, în 
ansambluri şi spaţii urbanistice”. În pictura de şevalet 
păstrează o dominantă lirică, cu mase cromatice în expansiune 
liberă. În aceste câmpuri sensibile, câteodată se insinuează 
semne geometrice şi repere lettriste (vezi Lettrism), care 
dezvăluie o structură conceptuală” a discursului său. Lucrările 
sale sunt un efort de ordonare a ambianţei, de instaurare a 
echilibrului şi raţionalităţii, dar, în egală măsură, o modalitate 
de implicare afectivă, de afirmare în chip explicit a sensibilităţii 
umane. Prin operele sale, artistul devine o conştiinţă a 
civilizaţiei secolului XX, anticipând locul pe care arta îl va 
ocupa în viitor. 


Bibliografie: Eugene Ionesco, Les murs canadiens de Joseph Iliu, 
Paris, 1973. 


Imaginistgruppen (Grupul imaginiştilor). Grup artistic suedez 
înfiinţat la Malmö, în 1946, de pictorii Max Walter Svanberg” şi 
Carl-Otto Hultén. Grupul din Malmö evoluează în directă 
legătură cu mişcările novatoare apărute în anii imediat 
următori celui de-al doilea război mondial în spaţiul suedez 
(unde se manifestă tendinţe abstracte” şi suprarealiste”), în 
general în arta  nord-europeană  (semnalăm artiştii 
experimentali olandezi, grupaţi în jurul revistei Reflex şi 
apariţia grupului Cobra”, reunind artişti danezi, belgieni şi 


olandezi). Nevoia de a promova o artă eliberată de prejudecăţi 
şi canoane se combină cu un program clar formulat de 
exploatare a resurselor imaginative, alimentate de un sistem 
mitologic local. În opoziţie cu abstracţia lirică, cu 
impersonalitatea abstracţiei geometrice, imaginiştii din Malmö 
se îndreaptă spre o artă figurativă, de natură să particularizeze 
această zonă culturală. Cum era de aşteptat, artiştii din această 
orientare suedeză sunt invitaţi la expoziţiile deschise de grupul 
Cobra, la alte manifestări de avangardă, ce-şi propun în epocă o 
reconsiderare a imaginii purtătoare de referinţe la lumea reală 
sau la teritoriul imaginarului. 


Immaginismo. Mişcare artistică italiană desfăşurată în jurul lui 
Vinicio Paladini şi Marcello Gallian, de la jumătatea anilor 1920 
până la sfârşitul anilor 1930. Contemporan cu mişcarea 
germană Neue Sachlichkeit” (Noua obiectivitate) şi dezvoltând 
idei mai vechi din pictura metafizică (vezi Pittura metafisica) 
practicată în primul rând de Giorgio de Chirico”, imaginismul 
vrea să instituie o nouă poetică a realităţii, bazată pe sinteza 
revelaţiilor romantice şi a sincerităţii expresioniste”. Manifestul 
„Mişcarea imaginistă” a fost publicat în 1925 în revista Spirito 
Nuovo, din care apar doar câteva numere, sub coordonarea lui 
Paladini şi Gallian. Expoziţii cu un program imaginist sunt 
organizate la Casa d'Arte Bragaglia, însoţite de un Bulletin, care 
apare de asemenea prin grija lui Paladini. Mişcarea imaginistă 
este importantă în contextul dezbaterilor privind imaginea 
artistică şi capacitatea ei de a surprinde profunzimile realului, 
cu un instrumentar mai adecvat decât purismul geometric (vezi 
De Stijl) sau euforia suprarealistă” a epocii. 


Immendorff, Jörg (n. Bleckede, Lüneburg, 1945 - m. Dusseldorf, 
2007). Pictor german. În 1963-1964 studiază arta teatrală sub 
îndrumarea lui Theo Otto, la Academia de Artă din Dusseldorf; 
în 1964 optează pentru clasa lui Joseph Beuys'. În 1981 petrece 
un an sabatic la Şcoala Regală de Artă din Stockholm. Participă 
la expoziţiile: Documenta din Kassel, 1972, 1982; „Here and 
Now - What Needs Doing”, Munster; Bienala de la Veneţia, 1976, 
1980; „Les Nouveaux Fauves - The New Savages”, Ludwig 
Collection, Aachen, 1980; „Westkunst (Western Art)”, Köln, 1981; 
„Zeitgeist”, ` Martin Gropius House, Berlin, 1982; 
„Europe/America”, Ludwig Museum, Köln. Cu o figuraţie bogată 
şi cu un colorit bazat pe contraste, pictura sa redescoperă 
valoarea emoţiei şi a comunicării spontane ce caracterizează 
ceea ce s-a numit „Neue Wilde”* („noii sălbatici”) în tendința 
neoexpresionistă apărută la începutul anilor 1970 în Germania 
şi Italia, cu reverberaţii şi în deceniul următor. Respingând 
convențiile raţionaliste ale artei conceptuale”, creaţiile lui pun 
preţ pe sinceritatea tuşei, în compoziţii animate de personaje, 
multe dintre ele surprinse în situaţii cu implicaţii sociale şi 
politice (Şi acum al 38-lea Congres al Partidului - Cafe 
Deutschland, 1983). 


Bibliografie: Jörg Immendorif şi A.R. Penck, Deutschland mal 
Deutschland. Ein deutsch-deutscher Vertrag, Munchen, 1979; 
Jörg Immendorff: Café Deutschland, catalog, Kunstmuseum 
Basel, 1979; Immendorff: Malerei 1983-1990, catalog, Galerie der 
Stadt Esslingen, Villa Merkel, Museum Moderner Kunst, Viena, 
1991; Jörg Immendorff: Bild mit Geduld, catalog, Kunstmuseum 
Wolfsburg, 1996. 


Impresionism. Mişcare artistică apărută ca reacţie împotriva 
artei academiste. La mijlocul secolului al XIX-lea, arta 
promovată în şcoli, în saloanele oficiale ajunsese excesiv de 
conservatoare, aşezând între artist şi realitate, între artist şi 
viaţă vălul artificios al formulelor îngheţate, al convențiilor 
academizate. Aceste convenţii îl fac pe academist să reprezinte 
ceea ce ştie despre un obiect sau o fiinţă, şi nu ceea ce vede, 
adică rodul nemijlocit al experienţei sale. Ele îl îndepărtează pe 
artist de realitate, menţinându-l într-o sterilă raportare la 
canoanele, problemele şi dogmele academiei de artă sau ale 
muzeului, înţeles doar ca sumă a unor izvoare de inspiraţie. 
Paleta pictorului academist se închisese, compoziţia devenise 
rigidă, universul tematic se restrânsese la câteva motive 
tradiţionale. În aceste împrejurări se produce explozia 
impresionismului, care devenea în egală măsură o nouă tehnică 
picturală şi o nouă atitudine faţă de realitate. Momentul în care 
mişcarea impresionistă pătrunde, sub acest nume, în conştiinţa 
publică este marcat de expoziţia deschisă între 15 aprilie şi 15 
mai 1874 în atelierul fotografului parizian Nadar. Cu acest 
prilej, plecând de la titlul unui tablou de Claude Monet — 
Impresie, răsărit de soare — un publicist acordă, cu evidentă 
intenţie  denigratoare, numele de impresionist artiştilor 
expozanţi. Acest moment este consecinţa unor eforturi 
anterioare care vorbesc despre dezvoltarea firească a noii 
mişcări, de legăturile sale cu unele direcţii ale trecutului 
artistic. Artiştii impresionişti continuă, în fond, unele atitudini 
antiacademiste, în primul rând achiziţiile în plan cromatic din 
opera lui Eugene Delacroix sau, mai aproape în timp, C. Corot. 
Sunt de remarcat, de asemenea, tendinţele realiste ale lui 
Gustave Courbet sau Honore Daumier, ca şi experienţa lucrului 


în plein air a pictorilor de la Barbizon (Theodore Rousseau, 
Charles Francois Daubigny, Jules Dupré, Diaz de la Peña etc.), a 
unor pictori ca Eugene Boudin sau Johan Barthold Jongkind, 
Frédéric Bazille” ş.a. În acelaşi timp, în Italia, la cafeneaua 
Michelangelo din Florenţa, se constituie gruparea artiştilor 
macchiaioli*, ce-şi propuneau să facă o artă realistă, practicând 
tuşe spontane, fragmentate, pete de culoare (macchia — pată, în 
italiană) ce transcriu cu fidelitate impresiile artistului. La Paris, 
cu ocazia Expoziţiei Universale din 1859, Courbet construieşte 
lângă Palatul Artelor Frumoase, unde era deschisă expoziţia 
oficială, „Pavilionul realismului”. În 1863, printr-o decizie a lui 
Napoleon al III-lea, pe lângă Salonul oficial ia fiinţă Salonul 
refuzaţilor. La prima ediţie a acestui salon, ce va avea o soartă 
instabilă, participă Manet, Jongkind, Pissarro”, Whistler, 
Guillaumin, Cezanne” şi, cu una dintre pânzele refuzate, deşi 
era „hors concours”, Courbet. Tânăra generaţie de pictori 
refuzati sistematic de juriile saloanelor oficiale redescoperă 
natura la Barbizon, la Fontainebleau, în estuarul Senei, în sudul 
Franţei etc. Pe plan teoretic consemnăm lucrarea Despre legea 
contrastului simultan de Chevreul, ce va fi tipărită în 1893. 
Evoluţia ştiinţelor - în primul rând a descompunerilor fizicii 
optice în domeniul luminii şi culorii —, descoperirea aparatului 
de fotografiat, tendinţele pozitiviste din filosofie sunt un 
complex de împrejurări ce favorizează fixarea unei atitudini 
realiste, o situare în cotidian, în pulsul vieţii. Noua Expoziţie 
Universală din 1867 - unde Manet şi Courbet îşi construiesc 
pavilioane speciale, alături de cele oficiale — cuprinde selecţii de 
artă orientală, între care stampe japoneze din Şcoala Ukyio-e 
(viaţă banală, viaţă care trece). Interesul pentru instantaneu, 
pentru clipa prezentă pe care o percepem, găseşte în modul de 


compoziţie al maeştrilor japonezi (Hokusai, Hiroshige, Utamaro 
ş.a.) soluţii perspectivale inedite, ce pot înregistra fără nici o 
prejudecată  academizată mişcarea şi lumina reală. La 
experienţa pictorilor impresionişti trebuie să mai adăugăm 
contactul cu peisagiştii englezi, în primul rând Turner şi 
Constable. În 1870 Monet, Pissarro şi Sisley” se află la Londra, 
din cauza izbucnirii războiului. Continuând să fie respinşi la 
saloane, tinerii artişti, dintre care mulţi se întâlneau la 
cafeneaua Guerbois de pe strada Batignolles — de unde numele 
Grupul din Batignolles — pun la cale manifestări independente. 
În acest timp ia fiinţă Societatea anonimă cooperativă a 
artiştilor pictori, sculptori şi gravori, care în 1874 deschide la 
Nadar prima expoziţie. Cei 30 de participanţi - între care 
Monet, Renoir", Degas”, Pissarro, Sisley, Berthe Morisot, 
Cezanne, Guillaumin (Edouard Manet va adera mai târziu) — 
constituie nucleul grupului impresionist, care, până la 
destrămarea sa (1886), va deschide opt expoziţii. Încă de la 
prima manifestare, impresioniştii au fost primiţi cu critici 
vehemente, pasionate, fiind acuzaţi că distrug arta. Au existat, 
desigur, şi observatori lucizi, care au înţeles noutatea adusă de 
această generaţie de pictori. „Impresioniştii”, scrie, de pildă, 
Georges Rivicre în publicaţia L'Impressioniste din 1877, „se 
deosebesc de ceilalţi pictori prin faptul că tratează un subiect 
pentru culoare, şi nu pentru el însuşi”. După prima manifestare 
de la Nadar asistăm la o rapidă cristalizare a viziunii 
impresioniste. Lucrând la Argenteuil, în sudul Franţei, în 
pădurile din preajma Parisului, impresioniştii trăiesc cu 
patetism bucuria descoperirii naturii. Eroul picturii lor devine 
lumina. Lucrurile pe care le pictează — copaci, catedrale, ape, 
fiinţe - sunt prezentate aşa cum se oferă observaţiei directe a 


pictorului. Asupra aceluiaşi subiect, acelaşi pictor revine în 
diferite ceasuri din zi - dimineaţa, la amiază, în amurg — 
tabloul rezultat fiind de fiecare dată puternic marcat atât de 
schimbarea luminii, cât şi de intensitatea impresiei trezite. 
Foarte des, mai mulţi pictori abordează acelaşi subiect, din 
acelaşi punct de observaţie, tocmai pentru a demonstra modul 
particular de trăire a naturii, a realului. Ceea ce contează în 
primul rând la un obiect sau la o fiinţă sunt datele imediate, 
lumina şi culoarea sub care se prezintă în momentul pictării. 
Impresioniştii recurg pentru aceasta la culorile pure, puse 
adesea direct din tub. Ţinând cont de proprietatea ochiului de a 
reţine o fracțiune de secundă culoarea unui corp văzut şi de a 
amesteca pe retină această culoare cu o altă culoare, pe care o 
privim imediat, impresioniştii renunţă la amestecul pe paletă al 
culorii pentru a obţine, în locul tonurilor pigmentare, tonuri 
lumină - adică tonuri sintetizate pe retină. Analizând 
procedeele picturii impresioniste, Eugen Schiller scria: 
„Culorile pure juxtapuse se definesc cu atât mai pregnant şi se 
exaltă reciproc cu atât mai puternic cu cât sunt mai 
contrastante. Cel mai puternic efect de lumină îl creează 
complementarele juxtapuse. Fiecare culoare primară - roşu, 
galben, albastru - cheamă în ochiul nostru complementara ei — 
verde, violet, portocaliu - şi invers. Amestecul optic al 
complementarelor dă impresia de lumină. Amestecul 
pigmentar al complementarelor dă în schimb o gamă de tonuri 
neutre, cenuşii. Strâns legată de teoria complementarelor, 
teoria contrastului simultan afirmă că orice corp luminos 
prezintă un cearcăn de umbră şi, invers, orice corp întunecat 
prezintă un cearcăn de lumină. În natură, umbra nu e 
întunecată şi opacă, ci colorată şi transparentă. Culoarea 


umbrei e în funcţie de aceea a obiectului luminos şi trebuie 
dedusă conform legii complementarelor”. Urmărind efectele 
cromatice, artistul impresionist nu mai ţine seama de 
perspectivă, de situarea spaţială a lucrurilor. Trecând prin ton, 
şi nu prin identitatea strict formală, realul reprezentat suferă în 
tabloul impresionist o pulverizare, o atmosferizare. Ochiul se 
opreşte asupra incidenţelor, asupra aspectelor exterioare, 
efemere. Percepția atât de acută şi realistă nu reţine decât un 
aspect pasager al lucrurilor. Impresionismul a reuşit să 
zdruncine academismul şi să impună un nou drum în artă. 
Descoperirile sale vor constitui de acum încolo un teren de 
dispută, fie în sensul perfecţionării savante - cazul 
neoimpresionismului” —, fie al extrapolării uneia sau alteia 
dintre preocupările sale. Opunând canoanelor academiste 
farmecul pur şi inepuizabil al realităţii, impresionismul redă 
individului o şansă participativă, dincolo de orice limitări 
artificiale. Lecţia impresionistă oferă drumul regăsirii firescului 
naturii, reducând la o ecuaţie simplă, dar nu mai puţin 
operativă în planul conştiinţei, raportul dintre subiect şi obiect, 
dintre artist şi lumea pe care o reprezintă. Situarea în 
actualitate, realismul atitudinii şi soluţiei plastice conferă 
impresionismului atributele unui capitol prestigios în istoria 
artei şi, totodată, un sens polemic, profund creator, la care nu 
vor conteni să se raporteze mişcări, grupări sau iniţiative 
individuale din perioada ce va urma. (Vezi fasciculul I, planşele 
1, 2, 3, 6, 15, 40, şi fasciculul II, planşa 11) 

ľImpressionnisme, Paris, New York, 1939; John Rewald, The 

Independent Group. Grup artistic britanic activ la Londra în 
perioada 1952-1955, apărut în cadrul ICA (Institute of 
Contemporary Arts). Grupul se coagulează pe parcursul 
discuţiilor ce au în vedere situaţia imaginii în arta 
contemporană, impactul noilor media şi tehnologii, explozia 
reclamei, mutaţiile produse în cultura populară, în condiţiile 
progresului informaţional şi al societăţii de consum. Din grup 
fac parte critici de artă (Lawrence Alloway, Rayner Banham, T. 
de Renzio) şi artişti plastici (Richard Hamilton”, Paolozzi, 
William Turnbull, Nigel Henderson), arhitecţi (Alison Smithson, 
Peter Smithson, Theo Crosby). Dezbaterile grupului conduc spre 
naşterea unei noi tendinţe artistice — pop-art” — care are un 
deosebit ecou în Statele Unite, unde se afirmau de ceva vreme 
tendinţe neodadaiste, pentru ca în curând să cunoască 
afirmarea pe scena artistică mondială. Grupul organizează, 
între altele, expoziţiile „Parallel of Life and Art” la sediul ICA, 
1953, şi „This is Tomorrow”, la Whitechapel Art Gallery din 
Londra, în 1956. 


Bibliografie: D. Robins (ed.), The Independent Group: Postwar 
Britain and the Aesthetics of Plenty, Cambridge, Londra, 1990. 


Indiana, Robert (Robert Clark) (n. New Castle, Indiana, 1928). 
Pictor american. Studiază la Syracuse University, Institutul 
Munson-Williams-Protector (1947-1948), Institutul de Artă din 
Chicago (1949-1953) şi Universitatea şi Institutul de Artă din 


Edinburgh (1953-1954). Stabilit la New York, creează tablouri în 
care se arată fascinat de numere. Pictorul mărturiseşte undeva 
că, în copilărie, familia lui se muta foarte des, imaginaţia fiindu- 
i solicitată de numerele noilor case, de misterul simplu al unei 
noi situaţii. El îşi extinde preocupările spre semnele heraldice, 
evocatoare ale tradiţiei americane, spre semnele-reper în 
experienţa cotidiană. Cifrele pe care le aşază în tablou au o 
valoare simbolică precisă, constituie elemente ale realului 
reprezentat, elemente subsumate limbajului, ceea ce deosebeşte 
o astfel de atitudine de „citatele” suprarealiste sau de cele din 
arta pop”. Suprafeţele de culoare, dispuse de regulă în câmpuri 
geometrice, sunt precis delimitate, urmând principiile 
ordonatoare din hard-edge'. În 1979 se stabileşte la Vinalhaven, 
situaţie care se concretizează într-o nouă serie de picturi — 
„Ciclul din Vinalhaven” - ce dezvoltă preocupările sale mai 
vechi. Este de asemenea autorul unor afişe, costume pentru 
spectacole (Walker Art Center Opera Company), decoraţii 
murale (pavilioanele SUA la New York World Fair, 1964-1965). 


Bibliografie: C. Weinhardt, Robert Indiana, New York, 1990; W. 
Katz (ed.), Robert Indiana. Early Sculpture 1960-1962, catalog, 
Salma-Caro Gallery, Londra, 1991; S. Sheehan et al, Robert 
Indiana Print: A catalogue raisonné 1951-1991, New York, 1991. 


Inoue, Bukichi (n. Nara, 1930 - m. Tokyo, 1997). Sculptor 
japonez. După ce absolvă Universitatea de Artă Musashino 
(1955) devine membru al Asociaţiei Artiştilor Liberi (iyu 
Bijutsuka Kyokai). În anii 1963-1964 face călătorii de studii în 
Franţa şi în Spania, în 1962 expune la Bienala de la São Paulo. 
Distins cu Premiul Consiliului pentru educaţie din Kobe (1972) 


şi cu Henry Moore Grand Prize (1979). Creează îndeosebi opere 
cu caracter monumental, cum sunt: Fântâna, ridicată în 
memoria celor căzuţi în război, la Yasukini, Tokyo; Monumentul 
din Ube; Monumentul pentru clădirea televiziunii Fuji din 
Tokyo şi altele. Reflex al civilizaţiei tehnologice, structurile de 
metal alcătuiesc o inedită serie de prezenţe care concurează 
deopotrivă elementele vegetale şi pe cele construite de om. 
Implantate cu acuitate în spaţiu, astfel de ansambluri 
sculpturale dovedesc inventivitate şi o imperioasă forţă 
raţională. 


In situ (de la lat. situs — aşezare, poziţie). Prin acest concept se 
definesc lucrările executate la locul unde urmează a fi 
prezentate publicului. Expresia in situ dobândeşte o deosebită 
circulaţie cu prilejul diferitelor intervenţii (vezi Acţionism) şi 
environments“ ce apar la începutul anilor 1960 şi care foarte 
curând ating aspectele ecologice şi ambientale pe care le aduce 
mişcarea Land-Art. De multe ori, lucrările in situ sunt 
instalaţii”, concepute pe durata manifestării şi desfiinţate de 
regulă după aceea, rămânând mărturiile păstrate sub forma 
fotografiilor, filmelor, benzilor video“. Destinate unui anumit 
spaţiu, cu care se află în raporturi interactive, lucrările 
realizate in situ, instalaţiile în general, fac de multe ori obiectul 
unor colecţii, luând, asemenea lucrărilor tradiţionale, drumul 
muzeelor şi al colecţiilor de artă. Arta situaţionistă mută la 
polul opus procesul de creaţie care altădată se consuma în 
„turnul de fildeş”, în intimitatea atelierului. Prin această situare 
în contextul realităţii fenomenale, operele şi acţiunile artistice 
pătrund într-o zonă mai sensibilă a comunicării. 


Instalaţie. Termen care desemnează un gen de artă 
netradiţional, apărut în anii 1970, în contextul dezbaterilor 
despre realism şi prezenţa artistului în mediul de existenţă. 
Dezvoltând idei din dadaism*, din arta popř şi environments', 
trecute prin filtrul mişcării in situ*, instalaţia presupune o 
construcţie obiectuală concepută special pentru un anume loc — 
o sală de expoziţie sau orice alt loc destinat unui impact 
programat asupra publicului. Concentrându-şi mesajul în actul 
de construcţie şi în funcţionarea sa în contextul cultural la care 
participă sau pe care îl provoacă, instalaţia este, prin concepţie, 
un gest artistic efemer, nu prin eroziunea şi disoluția fizică a 
componentelor, ci prin suspendarea conotaţiilor pe care le-a 
presupus această temporară compoziţie. Dincolo de momentul 
impactului pe care îl trezeşte în cadrul unei manifestări, 
instalaţiile rămân în memorie prin documente fotografice sau 
filme. Cu toate acestea, regăsim o serie de astfel de lucrări în 
muzeele de artă contemporane, care conservă ca atare unele 
instalaţii făcute în respectivul muzeu sau aduse acolo din varii 
afirmări fenomenale ale spiritului creator. Lansate ca formă de 
artă alternativă, compoziţiile de obiecte — uzuale, tehnice, 
textile, elemente de artă tradiţionale etc. — şochează privitorii 
prin amestecul de inovaţie şi banalitate. Încă din anii 1950 
datează instalaţiile grupului japonez Gutaiř şi instalaţiile de 
televizoare „preparate” ale lui Nam June Paik', urmate curând 
de propunerile artiştilor italieni din Gruppo N şi Gruppo Tř, 
împachetările lui Christo” (docurile din Köln, 1961; baloanele cu 
aer de la Documenta din Kassel, 1968 etc.), Joseph Beuys“ 
(expune o staţie de metrou la Bienala de la Veneţia, 1976), 
Louise Bourgeois, Joseph Kosuth, Christian  Boltanski' 
(instalaţii foto cu caracter autobiografic), Mario Merz, Daniel 


Spoerri, Yoko Ono, Judy Pfaff, Marina Abramovici, 
Michelangelo Pistoletto, Jannis Kounellis, artiştii sloveni din 
grupul OHO', artiştii sârbi din grupul KOD*, unele manifestări 
ale acţioniştilor vienezi, Hans Haacke” (la Pavilionul german 
din cadrul Bienalei de la Veneţia, în 1993, expune documente 
fotografice cu Hitler şi sparge cu picamărul pavimentul 
clădirii), artiştii români din grupurile Sigma şi subReal, Ion 
Grigorescu”, Teodor Graur” etc. 


Bibliografie: Installation Art 1969-1996, catalog, Museum of 

Integral. Subintitulată revistă de sinteză modernă, de orientare 
constructivistă”, Integral apare la Bucureşti între anii 1925 şi 
1928. Condusă de pictorul Maxy, revista are o redacţie la 
Bucureşti (scriitorii Ilarie Voronca, Brunea Fox şi Ion Călugăru) 
şi una la Paris (poetul Benjamin Fondane şi pictorul Mattis- 
Teutsch ). Printre colaboratorii revistei se numără oameni de 
litere ca Tristan Tzara, Marinetti, J.M. Daniel, Barbu Florian, 
Armand Pascal, Alexis Nour, iar prin reproduceri sunt prezenţi 
artiştii Maxy, Irina Codreanu, Corneliu Mihăilescu”, Iser, 
Ressu”, Mattis-Teutsch, Brauner”, Braque”, Mira ş.a. Revista 
adoptă idei constructiviste, dar militează pentru integralism, 
pentru o sinteză a artelor în condiţiile vieţii moderne. Într-un 
text programatic se afirmă: „Integralismul este în pas cu 
vremea; integralismul începe cu stilul secolului al douăzecilea”. 
Elogiind progresele din planul vieţii materiale — tehnologiile, în 
primul rând, care cu câţiva ani în urmă îi fascinaseră pe 
futurişti” (numerele 6-7 din 1925 sunt dedicate futurismului) =, 
programul revistei proclamă „necesitatea integrării noastre în 


natură”, pe o cale în care „poezia, muzica, arhitectura, pictura, 
dansul evoluează înlănţuite”. Pozitivă şi romantică, mişcarea de 
la Integral tinde să atingă „ceva din strădaniile Evului Mediu de 
a găsi noi drumuri spre Indii”. 


International Style (Stil internaţional). Denumire acordată 
tendinţelor funcționaliste, antiornamentale, geometrismului 
din arhitectura celui de-al doilea sfert al secolului XX. În 1932, 
Henry-Russell Hitchcock şi Philip Johnson organizează la 
Muzeul de Artă Modernă din New York expoziţia The 
International Style — Architecture since 1922, urmată de o carte 
cu acelaşi titlu. Stilul internaţional se defineşte ca rezultat al 
unui efort de tip raţionalist, în condiţiile standardizării 
elementelor de construcţie, ale supunerii acestora la simplitatea 
şi rigoarea volumului geometric. La sfârşitul secolului al XIX- 
lea, introducerea fierului şi betonului îl ajutase pe Sullivan”, 
promotorul şcolii de arhitectură din Chicago, să realizeze, prin 
multiplicarea în sens liniar a modulelor, blocuri foarte înalte. 
Reacţia împotriva exceselor decorative ale stilului 1900 (vezi 
Art Nouveau) a fost aşa de puternică, încât un arhitect ca Adolf 
Loos”, adept al funcţionalismului, condamnă radical 
ornamentul (culegerea sa de studii din 1908 purta titlul 
Ornament şi crimă). Urmând rigoarea cubismului, a 
constructivismului şi a neoplasticismului olandez (vezi De Stijl), 
stilul internaţional în arhitectură se dezvoltă pe baza unor legi 
matematice clare, de largă generalitate, cu o mare capacitate de 
abstractizare”. Astfel de atribute aparţin în general experienţei 
umane şi de aceea arhitectura creată în acest stil nu se mai 
referă la tradiţii locale, naţionale, ci devine mai curând o 
caracteristică a civilizaţiei secolului XX, înţeles în dimensiunile 


sale specifice. În cadrul stilului internaţional se pot cita creaţiile 
multor arhitecţi, între care Rietveld', Garnier”, Loos, Charles 
Voysey, Behrens”, Le Corbusier”, Gropius”, Mies van der Rohe”, 
Neutra, Eero Saarinen” ş.a. În al şaselea deceniu al secolului 
XX, adversarii stilului internaţional (activi de altfel în toată 
perioada de afirmare a acestei orientări) sesizează cu un plus 
de pregnanţă pericolul uscăciunii, al monotoniei comportate de 
structurile geometrice ale clădirilor şi ale oraşelor în ansamblu. 
Un arhitect, Morris Lapidus, defineşte operele făcute în stil 
internaţional ca fiind „reci, clinice şi neornamentate” şi 
vorbeşte despre nevoia de „încântare” a omului, despre 
necesitatea ca în lucrarea de arhitectură să fie integrate 
„Mişcarea şi emoția”. Un alt arhitect, Robert Venturi, în teoria sa 
despre o „arhitectură impură”, susţine utilitatea ornamentului, 
a naturaleţii materialelor, ca posibilitate de a infuza, în 
ambianța urbană, stimuli spirituali. (Vezi fasciculul I, planşa 31) 


Bibliografie: H.R. Hitchcock, P. Johnson, The International Style, 
New York, 1966. 


Ioannou, Giorgos (n. Atena, 1926). Pictor grec. Călătorii 
documentare în Italia, Elveţia, Belgia, Germania. În 1970 
expune la Bienala de la Veneţia. Distincţii: Premiul Centrului 
Cultural din Oostende, 1966, 1969, 1971; Premiul organizaţiei 
culturale „Europa Arte”, 1965; Premiul Bienalei de la Tagioni, 
Italia, 1967 etc. În pictura sa întâlnim aspectul extrem de 
interesant al interpretării unui prezent în ceea ce are obsesiv 
contemporan, afirmând însă polemic imposibilitatea 
desprinderii de un fond cultural văzut aici ca o sumă de 
experienţe imediate, şi nu ca o tradiţie. Tablourile sunt 


instantanee surprinse de un spirit provocat continuu de fluxul 
imaginilor-produs al societăţii moderne. Montajele neaşteptate, 
oricât de violente, nu sunt de factură suprarealistă”, în sensul 
doctrinar al cuvântului, pentru că discontinuitatea raporturilor 
dintre lucruri este programată. Un tablou ca Subiecte despre 
cultură se constituie din juxtapunerea unor scene ce invadează 
orizontul vizual al omului contemporan, prin mijlocirea 
filmului, televiziunii, benzii desenate, afişului etc. Neliniştea pe 
care o creează astfel de scene (Din cauza unei întâlniri; Spaţiu 
înăbuşitor; Sosind pentru sacrificiu etc.) este dată de sentimentul 
de instabilitate, de modul indecis între refuz şi acceptare a 
motivelor ce apar în imagine. În ansamblul narativ, prezenţa 
omului cu ochii legaţi mută atenţia asupra condiţiei umane, 
înlăturând orice impresie de gratuitate a fabulei. 


Iorgulescu-Yor, Petre (n. Râmnicu Sărat, 1890 - m. Bucureşti, 
1939). Pictor român. După ce studiază la Facultatea de Drept din 
Iaşi pleacă în 1919 la Paris, unde frecventează Academia Julian, 
ia lecţii cu Maurice Denis” (reprezentant al grupării Les Nabis”), 
ajungând apoi la Academia Modernă a lui Othon Friesz”, artist 
de orientare fovistă”. Evoluând pe o direcţie postimpresionistă 
în care cultului pentru formele realului observat i se adaugă 
cultul pentru culoarea ce exprimă tensiunile lăuntrice ale 
artistului, pictează peisaje (Peisaj cu case; Floarea-soarelui), 
autoportrete, naturi statice etc., în care materialitatea evidentă 
a pastei asigură unitate şi coerenţă imaginii. Un capitol nou în 
creaţia sa îl marchează pânze ca Peisaj la Balcic, Peisaj cu ruine, 
Giurgiu iarna etc., în care culorile se purifică, contrastele 
violente sunt eliminate, lăsând locul unui lirism vag melancolic, 
de o bună factură intimistă. 


Bibliografie: C.R. Constantinescu, Petre Iorgulescu-Yor, Bucureşti, 
1969. 


Ipousteguy, Jean-Robert (n. Dun-sur-Meuse, 1920 - m. Dun-sur- 
Meuse, 2006). Sculptor francez. Din 1938 frecventează, la Paris, 
cursurile serale şi atelierul lui Robert Lesbounit. Debutează ca 
pictor şi ca autor de frescă (în anii 1947-1948), participă la 
decorarea bisericii St. Jacques din Montrouge. În 1949 se 
stabileşte la Choisy-le-Roi şi se consacră sculpturii. Din 1967 
lucrează în marmură de Carrara. Distincţii: Marele Premiu al 
Bienalei de la Veneţia, 1964; Premiul oraşului Darmstadt, 1968; 
Premiul I la Bienala de sculptură mică de la Budapesta, 1973; 
Grand Prix National des Arts, Paris, 1977. După o perioadă de 
ezitări între modalităţile abstracte” şi figurative, când este 
influenţat de artişti ca Brâncuşi” sau Picasso”, se decide pentru 
compoziţii complexe - „peisaje sculpturale” — în care figura 
umană joacă rolul principal. Elementele ambianţei (clădiri etc.) 
sporesc intensitatea discursului susţinut de personajele din 
prim-planul scenei (Alexandru în fața Ecbatanei, 1965). Nu în 
toate lucrările sale datele ambianţei au o importanţă la fel de 
mare. Sculptorul se bazează în esenţă pe formele umane ce se 
afirmă, masive şi ireductibile, până la convertirea lor în valori 
simbolice. 


Bibliografie: Pierre Gaudibert, Ipousteguy, Paris, 1989. 


Irimescu, Ion (n. Arghira, Suceava, 1903 - m. Fălticeni, 2005). 
Sculptor român. Studiază la Academia de Arte Frumoase din 
Bucureşti (1924-1928), clasa lui Paciurea”. În anii 1929-1931 este 
bursier al Şcolii Române din Paris (Fontenay-aux-Roses), 


frecventând câteva luni, la Academia Grande Chaumiere, 
atelierul lui Joseph Bernard. Antropocentrismul viziunii sale 
este remarcat de Eugen Schileru în monografia pe care i-a 
consacrat-o: „Obsedat de ceea ce elinii numeau «sophrosyne», 
adică moderate, el nu a renunţat la experiment, la îndrăzneală 
şi nu a surprins mai puţin misterul fiinţei în tensiunile acesteia. 
Numai că Ion Irimescu - într-o vreme în care mulţi, preocupaţi 
să evidenţieze latura nocturnă a omului, au dat uitării latura 
solară a acestuia — a intuit, sub tensiuni opozite şi rupturi de 
echilibru, ca o permanenţă, aspiraţia umană spre reechilibrare 
şi limpezime, spre armonie şi seninătate”. Figura şi trupul 
uman sunt scoase de sub jocul imprevizibil al clipei. Volumele 
sunt din ce în ce mai pure, orânduite în spaţiu după legi 
armonice (Tors arcuit; Tinerețe; Harpa; Muzică preclasică; 
Femeia cu chitara). Ritmurile muzicale, obţinute prin şlefuirea 
suprafeţei, prin trecerile din concav în convex şi din convex în 
concav, asigură personajelor o creştere firească în spaţiu, 
asemenea vegetației chemate, vertical, spre lumină (seria 
„Orgă” etc.). În ultimele desene se lasă cucerit de tendinţa unor 
călătorii pe teritoriul imaginarului (seria „Himere”). 


Bibliografie: Eugen Schileru, Jon Irimescu, Bucureşti, 1969; 
Alexandru Cebuc, Irimescu, 1995. 


Iser, Iosif (n. Bucureşti, 1881 - m. Bucureşti, 1958). Pictor 
român. După ce studiază la Munchen (1889-1904) sub 
îndrumarea profesorilor A. Ažbe, J. Herterich şi K. Marr, 
debutează la Ploieşti cu o expoziţie personală (1904). Din 1921 
participă la Saloanele de Toamnă din Paris şi la alte manifestări 
internaţionale. Este distins cu Marele Premiu la Expoziţia 
internaţională de la Paris, 1937. Membru al Academiei Române 


(1955). Încă din 1905 colaborează cu desene la publicaţii din 
tară şi din străinătate (Adevărul, Le Témoin, Papitu, Lustige 
Blätter, Furnica, Facla, Flacăra etc.) A fost membru al 
grupurilor Tinerimea Artistică, Arta Română şi Arta. 
Formarea miincheneză fixează o înclinaţie temperamentală 
pentru compoziţia clară, cu un material figurativ organizat 
după principii conservate de tradiţie. În concepţia sa, desenul 
are un rol precumpănitor, fiind principalul mijloc de 
construcţie plastică, ceea ce nu înseamnă că pictorul nu 
apelează şi la resursele culorii. Bogată, în unele cazuri intens 
senzorială, culoarea nu constituie însă o preocupare în sine. În 
epocă, viziunea lui Iser are o adresă polemică atât în raport cu 
lirismul sămănătorist, cât şi cu experienţele de ultimă oră, 
artistul urmărind cu obstinaţie reperele durabile ale realităţii — 
peisajul, figura umană etc. 


Bibliografie: Al. Busuioceanu, Iser, Craiova, 1930; Ionel Jianu, 
Iser, Bucureşti, 1957; Petru Comarnescu, Iosif Iser, Bucureşti, 
1965. 


Isobe, Yukihisa (n. Tokyo, 1935). Pictor şi gravor japonez. După 
absolvirea Universităţii de Arte Plastice din Tokyo (1959) este 
atras de asamblaje (vezi Colaj) şi de environment" — domenii ale 
activităţii artistice ce presupun o angajare a spaţiului 
ambiental. Participă la: Bienala internaţională de gravură de la 
Tokyo, 1960; Expoziţia internaţională a Japoniei (distins cu 
Marele Premiu în 1963); Bienala de la Veneţia, 1963. Din 1965 
locuieşte la New York, de unde călătoreşte adeseori în Canada, 
Mexic, Europa. Face parte dintre artiştii care înţeleg să se 
implice direct în mediul de existenţă. Creează diferite obiecte 


pe care le aşază în ordinea unui spectacol la care sunt invitaţi 
să participe oameni cu cele mai diferite pregătiri profesionale şi 
poziţii sociale. 


Isou, Isidore (n. Botoşani, 1925 - m. Paris, 2007). Artist român, 
fondator şi teoretician al lettrismului” (de la lettre, în franceză, 
literă). În anii de după al doilea război mondial, în plină 
expansiune a diferitelor tendinţe abstracte”, artistul propune o 
imagine în care fluxul informal” este întrerupt pentru a face loc 
unui discurs literal, ce promite instalarea unui mesaj special 
(Manifeste de la poésie lettriste este publicat în 1947). După o 
perioadă a „scrierii latine”, alfabetele din compoziţiile plastice 
devin imaginare, de fapt, un dicteu grafic ce poate cuprinde 
anumite semnificaţii care vin din orizontul subconştientului, pe 
o cale ce ne aminteşte de procedeele suprarealiste”. La nivelul 
imediat perceptibil, literele pot avea evoluţii ce fac aluzii la un 
moment sau altul din istoria artei (Semne foviste, 1961). În 1950 
publică textul Memoriu asupra forțelor viitoare ale artelor 
plastice şi asupra morții lor. Aici şi în numeroasele manifeste 
apărute timp de două decenii, Isou lansează o serie de concepte 
ca metagrafie, hipergrafie, metaestetic, artă supertemporală etc., 
aplicabile în diverse domenii culturale, creionând o utopie a 
eliberării pe baza aducerii la lumină a unor mesaje depuse într- 
un palimpsest, acum indescifrabil, dar cu o inepuizabilă putere 
de seducţie. În 1951, la Cannes, i se decernează un premiu 
special pentru filmul de avangardă Traité de bave et d'eternite. 


Bibliografie: Kaira M. Cabanas, Off-Screen Cinema: Isidore Isou 
and the Lettrist Avant-Garde, Chicago, 2014. 


Istrati, Alexandru (n. Dorohoi, 1915 - m. Paris, 1991). Pictor 
român stabilit în Franţa. Absolvent al Facultăţii de Drept (1937) 
şi al Academiei de Arte Frumoase din Bucureşti (1938). În 1947 
primeşte o bursă a guvernului francez şi frecventează Şcoala de 
Arte Frumoase şi cursurile lui Lhote” la Paris. Lucrează de 
asemenea în atelierul lui Brâncuşi”, al cărui legatar devine în 
1957, împreună cu soţia sa, pictorița Natalia Dumitrescu“. 
Distins cu Premiul Kandinsky, 1953. Din dorinţa de a da o formă 
perceptibilă tensiunilor emoţionale şi spirituale, pictorul 
recurge mai ales la tuşele spontane, într-o mişcare prelungă, 
neliniştită. Culoarea urmează parcă sensurile unei improvizații 
muzicale, cu o evidentă bucurie a descoperirii unui acord 
nebănuit şi în acelaşi timp cu dramaticul sentiment al amânării 
expresiei ideale. O astfel de poetică picturală ţine, în esenţa sa, 
de principiile abstracţiei lirice”. 


Itten, Johannes (n. Sidern-Linden, 1888 - m. Zurich, 1967). 
Pictor şi teoretician elveţian. Studiază la Universitatea din 
Berna şi la Şcoala de Arte Frumoase din Geneva. Debutează în 
1913 la Stuttgart cu tablouri nefigurative, în care se ocupă de 
raporturile între culori. Problemelor expresiei prin culoare, ale 
picturalităţii pure le consacră mai mulţi ani ca profesor la 
Şcoala de Desen din Viena (1916-1919), Bauhaus”, în Weimar 
(1919-1923), Şcoala Particulară din Berlin (1926-1931), Şcoala de 
Arta Textilelor, Krefeld (1932-1938). Între 1938 şi 1953 conduce 
Şcoala de Arte Frumoase şi Muzeul de Arte şi Meserii din 
Zürich. În acelaşi sens se înscrie şi activitatea de teoretician al 
artei, studiile sale fiind adunate în volumele Kunst der Farbe 
(1961) şi Mein Vorkurs am Bauhaus (1963). În privinţa picturii, 
rămâne întreaga viaţă credincios analizei relaţiilor dintre 


culori. Prin dispunerea geometrică, pe verticală şi orizontală (în 
această privinţă se întâlneşte cu programul grupării olandeze 
De Stijl ), artistul urmăreşte capacitatea de expresie a unui ton 
în funcţie de intensitatea şi amploarea proprie, precum şi de 
intensitatea şi amploarea tonurilor vecine. El urmăreşte 
valorile luminii şi culorii aşa cum se prezintă ele în natură, 
făcând, după expresia lui Georges Peillex, „o pictură concretă, 
în acelaşi timp raţională şi senzuală”. 


Bibliografie: Johannes Itten, Mein Vorkurs am Bauhaus, 
Rovensberg, 1963; Johannes Itten, Bildanalysen, Ravensburg, 
1988; Johannes Itten: Aquarelle und Zeichnungen, Bauhaus- 
Archiv, Darmstadt, 1967; W. Rotzler, Johannes Itten. Werke und 
Schriften, Zürich, 1972. 


Iuon, Konstantin Fedorovici (n. Moscova, 1875 - m. Moscova, 
1958). Pictor rus. A studiat la Şcoala de Pictură, Sculptură şi 
Arhitectură din Moscova (1892-1898) cu A. Arhipov, K. Saviţki şi 
K. Korovin, după care frecventează atelierul lui Valentin Serov“ 
(1898-1900). Împreună cu I. Dudin deschide o Şcoala de Pictură 
(1900-1917). A fost profesor la Academia de Artă (1934-1935) şi 
Institutul de Artă din Moscova (1952-1955). Membru al 
Academiei de Arte. A publicat cărţile Despre pictură (1937), 
Moscova în operele mele (1958), Despre artă (1959). Autor de 
scene de gen, compoziţii cu tematică istorică, desene şi decoruri 
de teatru, pictorul s-a remarcat îndeosebi prin peisajele sale 
pline de poezie. Fie că reţine un colţ pitoresc din „pădurea 
rusească”, fie că fixează siluetele vechii arhitecturi moscovite, 
artistul imprimă imaginii o puternică emoție. Culorile sale sunt 
pure, pline de lumină, bogat expresive, dovedind originalitatea 


unei direcţii a peisagisticii ruse ilustrate, în secolul al XIX-lea, 
de un pictor ca Isaak Levitan“. 


Bibliografie: D. Kogan, Iuon, Moscova, 1964; I. Rostovţeva, K.F. 
Iuon, Leningrad, 1969; I. Osmolovski, K.F. Iuon, Moscova, 1982. 


I 10. Revistă olandeză, al cărei titlu (de la „10-e Internationale”), 
propus de Lucia Moholy, subliniază, nu fără o notă polemică, 
sensul solidarităţii internaţionale a artiştilor. Revista a apărută 
în anii 1927-1929 şi a fost editată de Arthur Lehning. Programul 
publicaţiei, înrudit cu cel al revistei De Stijl, aflată la capătul 
unei fertile activităţi (1917-1928), urmăreşte să asigure o 
promptă informaţie asupra noilor tendinţe, într-un spectru larg 
de domenii - creaţie plastică, ştiinţă, muzică, filosofie, 
sociologie şi arhitectură. Macheta revistei este concepută de 
Moholy-Nagy , care prezintă în revistă probleme legate de film 
şi fotografie. Mai colaborează Jacobus J.P. Oud, pe teme de artă 
plastică şi arhitectură, şi Willem Pipper, pe teme de muzică. Pe 
parcursul perioadei de apariţie au fost editate 22 de numere ale 
revistei. 


Izkustvo v deistvie (Arta în acţiune). Asociaţie artistică bulgară, 
fondată în 1990, având ca nucleu grupul Arta în acţiune, 
înfiinţat în 1989 de Dvorianov”, Grozdanov', Georgi Todorov, 
Diana Popova, Dobrin Peichev, Albena Mihailova, Assen Botev 
ş.a. Artiştii care au creat Arta în acţiune au fost, cei mai mulţi 
dintre ei, membri ai grupurilor Kukuv den, DE (Dynamic 
Aesthetization) şi MA, orientate spre artă neconvenţională şi 
experiment. La asociaţie mai aderă, printre alții, Viara 
Gruncearova, Daniela Nenova, Veliko  Şerbanov, Sacho 


Pogiarliev, Viaceslav Botev ş.a. Asociaţia îşi propune, în 
contextul deschiderilor oferite de transformările politice şi 
sociale de la începutul anilor 1990, să promoveze forme de artă 
alternativă şi un sistem coerent de relaţii cu fenomenul artistic 
universal. De asemenea, se urmărea crearea unui Centru 
pentru avangardă şi artă modernă. Forma cea mai directă a 
angajării sale în viaţa colectivităţii o au, cum se sugerează încă 
din titlul asociaţiei, performance-urile” şi acţiunile (vezi 
Acţionism) („Creaţia”, Fabrica de Bere din Sofia, 1991; „laaa”, în 
colaborare cu publicaţia 1000 dni [1.000 de zile], în clădirea 
Poliţiei Rutiere din Sofia, 1991-1992). În 1992, asociaţia creează 
o Echipă de artă pedagogică, precizându-şi astfel programul de 
intervenţie în ambianța estetică şi socială. 


Jacobi, Peter (n. Ploieşti, 1935). Sculptor german originar din 
România. A studiat la Institutul de Arte Plastice „N. Grigorescu” 
din Bucureşti (1954-1961). În 1970 se stabileşte în Germania, 
devenind profesor la Hochschule für Gestaltung din Pforzheim 
(până în 1998). Expoziţii personale: Galeria Simeza, Bucureşti, 
1965; Bienala de la Veneţia (cu Ritzi Jacobi), 1970; Galleria 
d'Arte, Milano (cu Ritzi Jacobi), 1971; Galeria Naţională Victoria 
Perth, Melbourne, Galeria Naţională a Australiei de Vest, 
Sydney (cu Ritzi Jacobi), 1980, expoziţie itinerată în SUA 
(Chicago, Philadelphia, Los Angeles, cu Ritzi Jacobi), 1981; 
Muzeul de Artă Modernă, Paris (cu Ritzi Jacobi), 1984; Center of 
Polish Sculpture (cu Ritzi Jacobi), 1999; Muzeul Naţional de Artă 
al României, Bucureşti, 2002. Expoziţii de grup: Bienala de la 
Săo Paulo, 1973; Bienala de la Kyoto, 1976; Bienala de la Tokyo, 
1977; Bienala de la Beijing, 2006. Urmăreşte forma cu atenţie, 
încercând s-o facă sensibilă la o încărcătură conceptuală”. În 
elaborarea propriilor lucrări, o funcţie specială are contactul 
sistematic cu valorile patrimoniale — în primul rând, cele care 
aparţin trecutului transilvănean — pe care le evocă în ciclurile 
de fotografii, cuprinse în mai multe cărţi. În sculptură mizează 
pe resursele concreteţei formale care se instituie cu autoritate 


în spaţiu. Expresiile materiale sunt controlate de principii 
ordonatoare, care ţin de o vocaţie a geometriei. 


Bibliografie: Ioana Vlasiu, Bernd Scheffer, Peter Jacobi - 
Palimpsest, Muzeul Naţional al României, Bucureşti, 2002; 
Bettina Schonfelder, Dorothée Bauerle-Willert, Isabel Greschat, 
Peter Jacobi, catalog, Heidelberg, 2010. 


Jacobsen, Robert (n. Copenhaga, 1912 - m. Tâgelund, 1993). 
Pictor şi sculptor danez. Fiind marinar, ajunge în 1931 în SUA, 
unde se iniţiază în sculptură, plecând de la modelele oferite de 
o serie de artişti ca Rodin şi Barlach”, ale căror opere are 
posibilitatea să le vadă în expoziţii şi muzee. De la primele 
lucrări, executate în lemn (uneori pictat), trece la metal, în care 
imaginează organe de maşini şi fiinţe fantastice. Predispoziţia 
pentru excursiile în imaginar îl face să adere în 1941 la grupul 
suprarealist” danez Høst. În 1947 se stabileşte în Franţa. După 
1950 se preocupă de stabilirea unor relaţii între opera 
sculpturală şi spaţiul ambiental, în aşa fel încât cele două 
realităţi — cea naturală, a cărei puritate trebuie apărată, şi cea 
creată prin intervenţia omului, tinzând spre „naturalizare” — să 
se afle într-un raport activ, purtător de încărcături 
semnificative în ambele sensuri. 


Bibliografie: J. Dewasne, Le sculpteur Robert Jacobsen, Paris, 
1951. 


Jakopič, Rihard (n. Ljubljana, 1869 - m. Ljubljana, 1943). Pictor 
sloven. Studiază la Academia de Artă din Viena (1887-1889), cu 
F. Rumpler, şi la Academia de Artă din Munchen (1890), cu K. 
Ranpp. Din 1891 frecventează atelierul lui Anton Ažbe. În 1900 


revine la Ljubljana. Influențele timpurii ale picturii 
impresioniste” sunt curând supuse unei viziuni patetice, 
neliniştite, mai fidelă zbuciumului lăuntric decât spectacolului 
realităţii vizibile, ceea ce îl apropie de modalităţile 
expresioniste”. Peisajele pictate prin anii 1920 sunt alcătuite din 
mase învolburate, fluide, de tonuri luminoase şi întunecate, cu 
pensulaţii largi şi nervoase, traducând nemijlocit un bogat fond 
expresiv. Jakopič este considerat şeful de şcoală al picturii 
slovene moderne, într-o generaţie din care mai fac parte Ivan 
Grohar”, Matej Sternen şi Matija Jama. (Vezi fasciculul II, planşa 
11) 


Bibliografie: Zoran Kržišnik, Rihard Jakopič, Ljubljana, 1971. 


Jalea, Ion (n. Casimcea, Tulcea, 1887 - m. Bucureşti, 1983). 
Sculptor român. Studiază la Academia de Arte Frumoase din 
Bucureşti cu Fr. Storck şi Paciurea”. Îşi desăvârşeşte formaţia la 
Paris, Academia Julian, în atelierul lui Bourdelle”. Obține 
Marele Premiu al Expoziţiei internaţionale de la Paris, 1937. 
Evocatoare şi eroice, sculpturile sale au un sens etic, autorul 
vizând în permanenţă glorificarea unor fapte sau personalităţi 
semnificative din experienţa istorică, sublinierea unei trăsături 
de caracter exemplare, ceea ce face ca operele sale să nu devină 
ilustrative. Compozițiile sale - atât monumentele, cât şi 
reliefurile - urmează legile clasice ale echilibrului, ale 
raporturilor armonice între părţi, ale dozajului elementelor 
dinamice - gesturi, diagonale ascendente sau descendente — 
într-un ansamblu coerent şi static. Modelajul figurilor umane, 
al cailor (din monumentele ecvestre), al fiinţelor fantastice şi 
mitologice este fin, cu vibrații uşoare, pe care lunecă lumina, cu 


unele efecte picturale ale drapajelor ce fac să transpară formele 
anatomice. 


Bibliografie: Petru Comarnescu, Ion Jalea, Bucureşti, 1962. 


Janco, Marcel (n. Bucureşti, 1895 - m. Ein Hod, 1984). Pictor şi 
arhitect israelian originar din România. Sosit la Zurich în 1915 
pentru a studia arhitectura la Institutul Politehnic, apare la 
reuniunile artistice de la Cabaretul Voltaire, îl cunoaşte pe Arp" 
şi se reîntâlneşte cu poetul Tristan Tzara, participând la 
mişcarea dadaistă'. În 1919 înfiinţează la Basel, împreună cu 
Arp, Giacometti” sa, grupul Artiştii Radicali. După ce trece prin 
Paris (1921), se desparte de mişcarea dadaistă, ca şi de 
tendinţele suprarealiste”. În 1922 revine în ţara natală, 
devenind unul dintre promotorii artei de avangardă. Face parte 
din cercul condus de poetul Ion Vinea, care edita revista 
Contimporanul” (1924-1936). În 1941 se stabileşte în Israel, unde 
se afirmă ca profesor şi animator al vieţii culturale; organizează 
grupul Orizonturi Noi şi Societatea de Creaţie Artistică la Em 
Hod, în 1953. Participă în 1952 la Bienala de la Veneţia, la 
expoziţiile „Dada” de la New York (1954), în alte oraşe din SUA, 
Germania, Franţa, Olanda etc., 1959. Este distins cu Premiul 
Dizengoff al oraşului Tel Aviv (1951) şi cu Premiul Naţional 
Israel (1967). În lucrările de început (din jurul anului 1920) se 
preocupă de relaţiile dintre formă şi culoare, cu aplicaţii la 
ambianţă. În România şi apoi la Ein Hod îşi continuă seria de 
reliefuri policrome, de picturi în ulei, în care predominante 
sunt problemele de construcţie, rezolvate prin perspectiva unui 
spirit raţionalist. Este şi autor al unor lucrări de arhitectură. 


Bibliografie: W. Verksuf, Marcel Iancu, Dada, Teufen, 1957; 
Marcel Janco, catalog, Tel Aviv, 1982. 


Jankovic, Jozef (n. Bratislava, 1937). Sculptor slovac. Studiază la 
Academia de Arte Frumoase din Bratislava sub îndrumarea lui 
J. Kostka” (1956-1962). Stagii de studii la Kunstlerhaus Viena 
(1967), Karoly Foundation, Ungaria (1968), Cite des Arts, Paris 
(1969). Profesor la Kunstlerakademie, Viena, 1984; profesor şi 
rector la Academia de Arte Frumoase din Bratislava (din 1990). 
Participă la: Bienala Tineretului, Paris, 1969; Bienala de la 
Veneţia, 1970; „Grands et jeunes daujourd'hui”, Paris, 1972; 
Premiul Joan Mir6, Barcelona, 1973; Bienala de la Săo Paulo, 
1974; Bienala de la Ljubljana 1975, 1983, 1989; Bienala de 
gravură, Tokyo, 1979; Bienala de gravură, Cracovia, 1980, 1984; 
World Print Three, San Francisco, 1980; „Impact Art Festival”, 
Kyoto, 1981; „Welt und Krakow”, Kassel, 1984; „Digitart”, 
Budapesta, 1986; „ARS Electronica”, Lirtz, Austria, 1987; „Wo 
bleibst du, Revolution?”, Bochum Museum, 1988; „Calcografia”, 
Roma, 1991;  „Consumenta”, Nachbarn,  Mesezentrum, 
Nurnberg, 1991. Distincţii: Premiul Bienalei Tineretului, Paris, 
1969; Premiul Gottfried von Herder, Viena, 1983. În sculptură, 
ca şi în operele de pictură şi grafică, se înscrie în dezbaterea 
iniţiată de „noua figuraţie”, recuperând străvechi idealuri 
antropocentriste. În condiţiile totalitarismului, dar şi ale 
efectelor comportate în general de uzura temporală, figura 
umană suferă o agresiune permanentă. Omul rămâne în 
centrul de interes al artistului, dar figura sa este dezmembrată, 
acuzând absurdul. În ciclul „Arhitecturi”, formele umane se 
confundă cu formele construite, extinzând meditaţia asupra 
ambianţei sociale. Culorile apar destul de des în sculpturile sale, 


în directă legătură cu discursul pictural. În grafică, după 1974 a 
fost atras de experimentele vizuale la computer”. 


Bibliografie: Die Trotzigen. Sieben slowakische Bildhauer und 
Maler, Heilbronn, Oldenburg, 1991; Jozef Jankovic, catalog, 
Slovak National Gallery, Bratislava, 1997. 


Jarnuszkiewicz, Jerzy (n. Kalisz, 1919 - m. Varşovia, 2005). 
Sculptor polonez. Studiază la Şcoala de Arte Decorative (1936- 
1939) şi apoi la Academia de Arte Frumoase din Varşovia (1946- 
1950), unde devine profesor în 1957. Distins cu: Premiul de Stat 
şi Crucea de aur pentru Merit, 1950; Premiul Ministerului 
Apărării Naţionale, 1963, 1964; Premiul Ministerului Culturii şi 
Artei, 1967. A realizat lucrări de artă monumentală: grupul de 
sculpturi din Cimitirul Mausoleu al soldaţilor sovietici, 
Varşovia, 1952; Monumentul lui Adam Asnyk, Kalisz, 1960; 
sculpturi pentru o biserică din Québec, 1963; Memorialul de la 
Oświęcim (Auschwitz-Birkenau), în colaborare cu o echipă de 
artişti polonezi şi italieni. Participă la numeroase simpozioane 
de sculptură în aer liber. În monumente, ca şi în sculpturile 
prezentate în expoziţii vădeşte o perfectă stăpânire a 
materialelor (de regulă oţel), o exactă adecvare a formelor la 
sarcini expresive diferite, de la ansamblul evocator şi simbolic 
până la structuri decorative ritmate în legătură cu datele 
concrete ale ambianţei. Artistul se manifestă de asemenea în 
creaţia de medalii şi în gravură. 


Bibliografie: Karol Sienkiewicz, Jerzy Jarnuszkiewicz, Varşovia, 
2008. 


Jastram, Joachim (n. Rostock, 1928 - m. Ribnitz-Damgarten, 
2011). Sculptor german. Între 1951 şi 1956 a studiat la Şcoala 
Superioară de Arte Plastice din Dresda şi la Berlin, sub 
îndrumarea profesorilor Walter Arnold şi Heinrich Drake. 
Activitate didactică la Universitatea din Greifswald. Artistul se 
angajează într-o dezbatere asupra umanului, cu patetism, cu o 
intensitate a emoţiei care au dat o coloratură aparte sculpturii 
gotice şi expresioniste” germane. Alături de o remarcabilă serie 
de portrete, el realizează lucrări de plastică mică, în care 
exploatează atitudinile unor personaje umane pentru a le face 
expresive. Acestei categorii îi aparţin compoziţiile — călăreţi de 
stepă, care cu boi etc. — create în urma unei călătorii în 
Uzbekistan şi în Mongolia. Este de asemenea autorul unor 
monumente cu caracter comemorativ, ca şi al unor reliefuri de 
pe uşile de bronz ale primăriei din Greifswald. 


Jawlensky, Alexej von (n. Torjok, 1864 - m. Wiesbaden, 1941). 
Pictor rus. Urmează la început şcoli militare, devenind ofiţer. 
Pictează în timpul liber, urmând din 1889 Academia de Artă din 
Sankt-Petersburg, unde îl întâlneşte pe Ilia Repin. În 1896 
renunţă la cariera de ofiţer, îndreptându-se spre Munchen, 
unde urmează, un timp, Şcoala Particulară a lui Anton Ažbe (se 
va întâlni peste un an aici cu Kandinsky ). Integrat mişcărilor 
artistice germane (expune la expoziţiile Münchener Secession” 
şi Berliner Secession”), participant la realizarea plastică a 
baletelor ruse” ale lui Diaghilev (1905), lucrează o vreme (1907) 
în atelierul lui Matisse”. S-a sesizat, chiar în epoca de înflorire a 
fovismului', aderenţa sa la acest curent, dar totodată şi o 
viziune „barbară”, în care recunoaştem nuanţa nordică, un plus 


de patetism faţă de fovism, patetism nu atât în planul 
raporturilor de culoare, cât al stărilor de spirit pe care le 
exprimă. Oricine poate discerne cu uşurinţă contaminări cu 
paleta cromatică a fovismului doctrinar (Matisse, de exemplu), 
dar în acelaşi timp e vizibilă o anumită tensiune nordică (ce 
integrează subtil metafizica slavă). Apropierea de paleta 
pictorilor expresionişti” (Nolde”) trebuie s-o facem având în 
vedere particularităţile artiştilor slavi, obsesia lor de a transcrie 
în concretul lor datele realităţii. Din punct de vedere formal se 
poate evoca efortul său de a reface programul grupării Der 
Blaue Reiter”, după război, în 1924, în grupul Die Blaue Vier" 
(împreună cu Klee”, Feininger, Kandinsky). De la seria 
„Variaţiuni” (după 1913) la seria „Meditaţii” (după 1935), 
Jawlensky pictează un ansamblu de chipuri, evident 
transfigurate de starea sa de spirit, de experienţa personală. El 
stilizează elementele figurii, reţinând, în planuri mari, ceea ce 
este esenţial în lucruri. Dacă la începutul carierei paleta sa e 
apropiată de cea fovistă (culori pline de lumină, forme 
simplificate), pictorul evoluează spre o anumită ordonare 
geometrizată, fără a ajunge însă la formulele cubiste”; tonurile, 
al căror contrast vizează dramatismul, şi nu purul şoc optic” 
sunt, în cele mai recente lucrări, elaborate de un spirit 
eminamente expresionist. (Vezi fasciculul I, planşa 27) 


Bibliografie: Jürgen Schultze, Alexej Jawlensky, Köln, 1970; A. 
Zweite (ed.), Alexej Jawlensky 1864-1941, catalog, Städtische 
Galerie im Lenbachhaus, München, 1983; T. Belgin, Alexej von 
Jawlensky. Reisen, Freunde, Wandlungen, Heidelberg, 1998. 


Jecza, Péter (n. Sfântu Gheorghe, 1939 - m. Timişoara, 2009). 
Sculptor de etnie maghiară din România. Studiază la Institutul 
„Ion Andreescu” din Cluj-Napoca (1957-1963), cu Romul Ladea', 
Virgil Fulicea şi Kos Andrei. În 1974 beneficiază de o bursă de 
studii în Italia. A participat la expoziţii internaţionale de 
sculptură la Ravenna, Barcelona. Wuppertal (expoziţia „Arta 
veche şi nouă”). În 1975 este distins cu Premiul Dr. Ludwig 
Lidner, Germania. A realizat lucrări de artă monumentală în 
Parcul Alpinet, Timişoara, 1967; bustul matematicianului 
Dimitrie Pompeiu, Universitatea de Vest, Timişoara, 1968; 
bustul orientalistului Kőrösi Csoma Sándor, Covasna, 1970; 
obeliscul Gheorghe Doja, comuna Dalnoc, 1970; reliefuri la Casa 
Tineretului din Timişoara, 1975 etc. Fie că îşi realizează 
lucrările prin cioplirea în lemn sau prin modelare şi turnare în 
bronz, importantă pentru artist este concepţia spaţială a 
volumului. Masivitatea monolitică este anulată de regulă 
printr-o rupere a continuității, printr-un joc de goluri şi plinuri. 
Sculptorul se îndreaptă tot mai decis spre forme geometrice, 
urmărind un dialog continuu între cub şi sferă. Pe parcursul 
întregului efort de implantare a formelor sculpturale în spaţiu 
recunoaştem o clară intuire a bunelor proporţii, o tendinţă spre 
muzicalizare, spre armonizarea părților, în condițiile 
impactului forțelor raționale cu permanenta amenințare a 
tensiunilor amorfe. În această atmosferă se afirmă 
expresivitatea gravă, profundă a creatiei sale. 


Bibliografie: János Szekernyés, Jecza Péter, Târgu-Mureş, 2003; 


Constantin Prut, Regele Bronz. Monografie Péter Jecza, 
Timişoara, 2008. 


Jevrić, Olga (n. Belgrad, 1922 - m. Belgrad, 2014). Sculptor sârb. 
După absolvirea Academiei de Muzică (1946) urmează cursurile 
Academiei de Arte Frumoase din Belgrad (1946-1948); 
specializare în 1949, sub îndrumarea lui S. Stoianovi€. În 
paralel studiază istoria artei la Facultatea de Filosofie din 
Belgrad. Stagii de documentare în Franţa (1955) şi SUA (1966). 
Contribuţii la o serie de lucrări cu caracter enciclopedic în 
domeniul artei. Expoziţii de grup: Musée Rodin, Paris, 1956; 
Palazzo della Permanente, Milano, 1956-1957; Bienala de la 
Veneţia, 1958; Bienala Middelheim, Anvers, 1959; Concorso 
Internazionale del Bronzetio, Padova, 1959, 1979; Bienala 
mediteraneeană, Alexandria, 1962; Bienala de la Carrara, 1962, 
1967; Salon de la Jeune Sculpture, Musée Rodin, Paris, 1965; 
Expo *67, Montreal; Pittsburgh International Exhibition, 1967- 
1968. Distincţii: Premiul Serbiei, 1979. Sub aparenţa unei 
expresii informale”, sculpturile sale au un suport ideatic bine 
conturat. Ele pun, în termenii atât de proprii ai 
tridimensionalului, problema relaţiei dintre materie şi spaţiu, 
aşezând în perspectivă monumentală secvenţe din spectacolul 
cosmogonic. Bucăţile de ciment, dislocate de tensiuni interne şi 
centrifugale, lasă să se vadă structuri metalice care marchează 
traseele energetice. Aglomerate, mai rar, pe verticală, 
fragmentele de materie gravitează de regulă în jurul 
ipoteticului nucleu din care s-au desprins. Eliberată de orice 
servituţi figurative, materia tinde spre schiţarea propriului 
portret. 


Bibliografie: Ješa Denegri, Olga Jevrić, catalog, Belgrad, 1981; 
Jesa Denegri, Olga Jevric, Belgrad, 2005. 


Jia Youfu (n. Suning, Hebei, 1942). Pictor chinez. A studiat la 
Academia Centrală de Arte Frumoase din Beijing (1960-1965) 
sub îndrumarea lui Li Keran. Expoziţii de grup: „One Hundred 
Years of Chinese Painting”, Hong Kong Museum of Art, 1995. 
Expoziţii personale: China National Gallery, Beijing, 1988; 
Rongbaozhai, Hong Kong, 1989; China Art Gallery, 1990, 1999; 
Xiongshi Gallery, Taipei, Taiwan, 1999; Singapore National 
Museum of Art, 1994; Tokyo Museum of Modern Art, Yokohama 
Museum, 1992. Distincţii: Work of Excellence a oraşului Beijing, 
1981; Top Level Artist acordat de International Art Gallery 
Foundation, Beijing, 1990. Imediat după absolvirea studiilor se 
consacră reprezentării Munţilor Taihang, care au o importantă 
forţă de evocare a unor pagini din istorie, între care se află 
războiul sino-japonez. O evidentă măreție a peisajului se 
îmbină cu măreţia şi solemnitatea momentelor istorice, artistul 
reuşind să exprime în mod firesc valori simbolice. Aducându-se 
în prim-plan elementele vizuale ale peisajului montan, suntem 
purtaţi pe terenul celei mai clare tradiţii, accentuată în plus de 
tehnica pictării pe suluri de hârtie. Prin modul cum sunt 
distribuite tuşul şi culoarea se obţine un puternic dramatism, 
necesar evocării istorice. Materia cromatică reclamă o structură 
conceptuală şi o concreteţe ce sporeşte pregnanta tabloului. 


Bibliografie: Jia Youfu, monografie, Tianjin 2001; All of works for 
Jia Youfu, Hebei, 2005. 


Jiquidi, Aurel (n. Bucureşti, 1896 — m. Bucureşti, 1962). Grafician 
român. Fiu al caricaturistului Constantin Jiquidi. Studiază la 
Şcoala de Arte Frumoase din Bucureşti (1914-1916) cu 
profesorii Fritz Storck, Ipolit Strâmbu, Gabriel Popescu şi G.D. 
Mirea. Frecventează ateliere din Roma şi Paris, făcând studii şi 


desene la Luvru (1919-1921). Membru fondator al Academiei de 
Pictură, înfiinţată în 1921 la Bucureşti. Opera sa cuprinde o 
gamă largă de modalităţi, dar personalitatea sa apare cel mai 
pregnant exprimată în acele lucrări - caricatură, desen politic, 
invectivă grafică etc. — în care întâlnim analiza evenimentului 
social cu instrumentele observaţiei fine. Atitudinea sa este de la 
început  antiidilică, apoi tot mai pronunţat militantă. 
Experiențele  graficianului se revendică uneori de la 
modalităţile cubiste”, cu descompunerea analitică a obiectelor 
şi a spaţiului care le conţine. În aceste cazuri exploatează 
valenţele constructive ale culorii. Alteori, influenţa 
expresionismului” acordă monumentalitate figurilor, o 
consistență specifică atmosferei, printr-un dozaj economic între 
linii (cu o precizie spontană) şi suprafeţele colorate. 


Bibliografie: George Oprescu, Aurel Jiquidi, Bucureşti, 1965. 


Jivkov, Bogomil (n. Pernik, 1946). Sculptor bulgar. Absolvent în 
1971 al Academiei de Arte Frumoase din Sofia, unde a studiat 
cu Sekul Krumov. Participă la Bienala de plastică mică de la 
Budapesta, 1973; Simpozionul de sculptură de la Burgas, 
Bulgaria, 1978. Este distins cu: Premiul Bienalei de la 
Budapesta, 1973; Premiul I al Simpozionului de la Burgas, 1978; 
Premiul Comitetului de Cultură din Bulgaria. Evoluând în 
tradiţiile sculpturii figurative, artistul îşi pune şi o serie de 
probleme de ordin constructiv, derivate din structurarea 
geometrică a formelor prin care reprezintă anatomia umană. 
Ajunge astfel la o anumită austeritate a compoziţiei, ce nu 
presupune însă excluderea unor elemente de mişcare. 


Jochims, Raimer (n. Kiel, 1935). Pictor german. Studiază 
filosofia şi istoria artei la Universitatea din Munchen (1955- 
1957; 1965-1968). Autodidact în domeniul picturii. Predă la 
Academia de Artă din Karlsruhe (1967-1968), la Academia de 
Artă din Munchen (1968-1971) şi la Şcoala de Artă Stădel din 
Frankfurt (din 1971). Expoziţii de grup: „Gest, spaţiu, structură 
în pictura germană”, Frankfurt, 1961; „Complexa colaborare”, 
Wiesbaden, 1962; „Culoare, lumină, mişcare”, Nürnberg, 1967; 
„Arta conceptuală”, München, 1969; „Aktiva”, München, 1971; 
„Mitologii individuale. Desene din avangarda germană”, 
Milano, 1974. Toate cercetările pictorului se îndreaptă spre 
culoare, spre identificarea modalităţilor sale de manifestare ca 
realitate fizică şi, în mod egal, ca expresie. Culoarea este 
înţeleasă ca principiu prim al senzualităţii şi de aceea se 
confundă cu lumina şi mişcarea. În astfel de condiţii, tonurile 
sunt tonuri-lumină şi cunosc un permanent flux şi reflux spre 
zonele polare ale spectrului. Plasând analiza în sfera percepţiei 
optice”, artistul îşi domină cu severitate impulsurile proprii, 
pentru ca acestea să nu intervină deformator în imagine. 
Implicarea sa se produce subtil, disimulându-se în însăşi 
structura cromatică, pe care o face activă în imagine. 


Bibliografie: Raimer Jochims, Kunst und Identität. Visuelle 
Erkenntnis als Lebens-erfahrung, Ostfildern, 1996; D. Ronte (ed.), 
Raimer  Jochims:  Bilder/Paintings 1961-1993, Kunstmuseum 
Bonn, Ostfildern, 1994. 


Johns, Jasper (n. Augusta, Georgia, 1930). Pictor şi grafician 
american. A studiat la Universitatea din Carolina de Sud. Se 
afirmă de timpuriu, primind în 1958 Premiul pentru pictură la 
Expoziţia internaţională Carnegie. A fost distins şi cu Marele 


Premiu la Bienala de la Veneţia, 1993. În paralel cu imaginile 
picturale de tip tradiţional, în care face să apară amprenta unor 
obiecte concrete, din 1959 creează asamblaje (vezi Colaj) de 
obiecte banale. Astfel de asamblaje au fost considerate lucrări 
neodada”, însă cei mai mulţi dintre critici au văzut în ele o 
replică dată expresionismului” abstract, replică în care se 
întâlneşte cu Rauschenberg . În pictura sa, ca şi în asamblajele 
de obiecte, afirmă credinţa în funcţia vizuală a obiectului, actul 
artistic însemnând instaurarea unor relaţii de tip special. „Mi s- 
a părut”, afirmă artistul, „că ţinta pentru tir stabileşte un 
anumit mod de relaţie între felul cum vedem şi lucrurile din 
lumea pe care o vedem”. Arta sa îşi caută propria identitate 
într-un câmp obiectual saturat de concret, tipic pentru 
societatea de consum (vezi Pop-art). Obiectele — cuierul, sticlele, 
cutia de bere — se desprind din fluxul funcţionalităţii lor şi se 
propun ca expresie unică a realului. Obiectul particular nu 
urmăreşte o anumită simbolică, ci reprezintă pur şi simplu o 
parte a universului tangibil, exclamaţia primei faze de 
posesiune într-o nouă relaţie. Semnul heraldic folosit de artist e 
măsura cea mai exactă a aducerii în prim-plan a voinţei de 
controlare a raporturilor cu totalitatea obiectelor. În ecuaţia 
formală, programatic aceeaşi, prin schema acceptată a 
construcţiei imaginii, doar fluidul colorat, luminos circulă, 
făcând sensibile mutaţiile secrete petrecute dincoace (subiectul) 
şi dincolo (obiectul) de ecranul pe care îl desemnează imaginea 
artistică. Noile sale litografii fac un pas înainte în implicarea, în 
cel mai strict sens, a subiectivităţii în formularea vizuală a 
operei. Nu este o luare în posesie prin jocul psihologic al unui 
dublu — umanul exteriorizat — ci se operează o integrare a 
fiinţei, în decalcul instantaneu al amprentelor (Epidermă cu 


poemul lui O'Hara). Improvizaţia, până la un punct gestuală 
(vezi Action painting), nu fixează doar respiraţia eului creator, 
ci închide într-un discurs coerent momentul total în care se 
produce emisia de semnale, întâiul principiu al unei astfel de 
opere devine actualismul său, pregnanta cu care se „îngheaţă” o 
secvență semnificativă dintr-un proces. În realitatea 
amalgamată şi divagatorie a unei civilizaţii trăind sub şocul 
energiilor fulgurante ale reclamei (vedete de cinema, Coca-Cola 
etc.), artistul intuieşte formele de o simplitate elementară, în 
care se regăseşte veşnica umanitate. 


Bibliografie: A.R. Solomon, J. Cage, Jasper Johns, New York, 1964; 
R. Francis, Jasper Johns, New York, 1984; R. Bernstein, Jasper 
Johns. Paintings and Sculptures, 1954-1974, AnnArbor/Michigan, 
1985; Jasper Johns since 1974, catalog, The Philadelphia 
Museum of Art, 1988; M. Crichton, Jasper Johns, New 
York/Londra, 1994; F. Ortin, Figuring Jasper Johns, Londra, 1994; 
K. Varnedoe (ed.), Jasper Johns. Retrospektive, Museum Ludwig, 
Köln, 1997. 


Jones, Arne (n. Borgsjö, 1914 — m. Stockholm, 1976). Sculptor 
suedez. După studii tehnice (1934-1940), urmează Academia de 
Arte Frumoase din Stockholm (1941-1947), unde devine 
profesor de sculptură în 1959. Participă la: „A doua expoziţie 
internaţională de sculptură contemporană”, Muzeul Rodin, 
Paris, 1961; Bienala de la Veneţia, 1968 etc. Realizează sculpturi 
şi proiecte ambientale la Muzeul Arhivelor, Muzeul Naţional, 
Şcoala Tehnică Superioară, Liceul Blackeberg, Piaţa Selgels etc. 
din Stockholm, ca şi la Malmö, Folkets Hus, Skânsberg, Göteborg 
etc. Sculpturile sale se constituie prin aglomerarea unor piese, 
de regulă geometric tăiate, prin repetarea unor elemente 


cristaline ce populează spaţiul fără să-l violenteze. Unele 
structuri mizează pe mişcarea de pendul a elementelor sau pe 
mobilitatea pe o axă fixă a unor cercuri metalice concentrice. 
Una dintre temele preferate este ascensiunea în spaţiu, tradusă 
fie prin succesiunea de trepte, fie prin forma directă a spiralei 
ce se înşurubează în înălţime. 


Bibliografie: Rolf Söderberg, Arne Jones, Stockholm, 1991. 


Jorn, Asger (Asger Oluf Jørgensen) (n. Vejrum, 1914 - m. 
Aarhus, 1973). Pictor danez. Studiază la Paris cu Léger” şi Le 
Corbusier, debutând cu picturi murale pentru Expoziţia 
internațională din 1937. Aflat în Danemarca în timpul 
războiului, realizează ciclul de gravuri „Invadările”. Împreună 
cu pictorii Rijler Bille şi Egill Jacobsen, înființează Grupul 
Abstract Suprarealist Danez. Un moment important în evoluția 
sa este participarea la fondarea grupului Cobra (şi a revistei cu 
acelaşi nume). Deşi este activ doar în anii 1948-1951, grupul 
Cobra are un ecou mult mai larg, marcând efortul unor creatori 
din ţările nordice de a găsi un drum inedit, opus Şcolii 
pariziene (vezi Ecole de Paris). Soluţia lui Jorn este apelul la 
mitologia vikingă, la motivele artei populare scandinave. 
Tablourile lui prezintă „o figuraţie convulsivă şi exacerbată” 
(Raoul-Jean Moulin), căpătând tot mai distinct trăsăturile 
expresionismului” nordic. Fiind un spirit tumultuos, refuză 
purismul geometrizat al unor grupări ca De Stijl sau Bauhaus”, 
cărora le opune nu numai o artă în care contează 
imprevizibilul gestului, energiile interioare, ci şi o serie de 
manifestări organizatorice, cum ar fi „Mişcarea pentru un 
Bauhaus imaginativ” şi „Internaționala situaţionistă”. Din 1955 


lucrează în Franţa şi în alte zone ale sudului european. Opera 
sa cuprinde pictură, grafică, sculptură, textile etc. A scris 
numeroase articole şi studii consacrate artei moderne. 


Bibliografie: Asger Jorn, Pour la forme, Paris, 1958; Guy Atkins, 
Jorn in Scandinavia, 1930-1953, Londra, 1968; Asger Jorn, 
catalog, Musée de Nîmes, 1987. 


Jovânovics, György (n. Budapesta, 1939). Sculptor maghiar. A 
studiat la: Academia de Arte Frumoase din Budapesta (1958- 
1960); Akademie der Angewandte Kunst, Viena (1964-1965); 
Academie des Beaux-Arts, Paris (1965-1966). În perioada 1980- 
1983 se află în Germania cu o bursă oferită de Deutsche 
Akademischer Austanschdienst. În 1988 lucrează în Berlinul de 
Vest. Participă la expoziţiile: „Proiect industrial”, Iparterv, 
Budapesta, 1968; „Ilendencies Photo Art in Hungary”, 
Budapesta, 1976;  „Osteuropese  Konceptuelle Fotografie”, 
Eindhoven, 1977; „Fotogram”, Budapesta, 1979; „Vechea şi noua 
Avangardă”, Székesfehérvár, 1987; „Expressive - Central 
European Art since 1960”, Viena, 1987; „Hommage to Iparterv 
(Project Industrial Society)”, Budapesta, 1989; „La belle 
Etranger”, Budapesta, 1992; „Deconstruction”, Budapesta, 1993. 
Format în ambianţe culturale diferite, cu deschideri spre 
tradiţiile artistice ungare şi spre experienţele de limbaj din 
centrele culturale vest-europene, artistul se apleacă fără 
complexe spre propriul orizont spiritual. El descoperă aici nu 
numai motivaţia esenţială a unei acţiuni constructive”, ci şi o 
serie de repere formale de a căror valoare devine conştient în 
urma întâlnirii cu operele lui Marcel Duchamp. Ansamblurile 
figurative, cu permutaţii şi asociaţii ale unor elemente diverse, 


dau o notă suprarealistă”. O vreme se concentrează asupra 
fotografiei, care, împreună cu diverse prezenţe obiectuale, 
dobândeşte atribute conceptualiste”. După experienţa lucrului 
la Monumentul Revoluţiei Maghiare din 1956, aşezat în cimitirul 
Râkoskeresztur din Budapesta, şi statuia de zece metri din 
Parcul Olimpic din Seul (1988), creează reliefuri şi structuri 
spaţiale de factură geometrică, arhitecturală, pur abstracte şi 
uneori cu vagi ecouri figurative. Materialul favorit este ipsosul, 
de regulă alb, care păstrează răceala formei geometrice, 
sensibilă totuşi la manifesta sa sensibilitate. 


Bibliografie: P. Sinkovics, Jovânovics, Budapesta, 1985. 


Jugendstil (de la germ. jugend - tinereţe). Stil artistic definitoriu 
pentru arta 1900 în Germania, care a primit numele după 
revista Jugend, apărută la Munchen în perioada 1896-1940. 
Înscriindu-se pe linia dată în Franţa de Art Nouveau, artiştii 
germani ai noii orientări cultivă linia curbă, generatoare de 
motive florale şi efecte decorative. Principalul reprezentant al 
acestei direcţii artistice este Otto Eckmann, care publică o serie 
de ilustraţii şi repere grafice în revista Jugend, tipice pentru 
imaginile sinuoase, nervoase, puse în legătură cu începutul de 
secol. Acest stil rămâne în atenţie o vreme, până la puternica 
afirmare a spiritului expresionist”, familiar temperamentului 
german. 


Bibliografie: R. Kempton, Art Nouveau. An Annotated 
Bibliography, Los Angeles, 1977; F. Russell (ed.), Architektur des 
Jugendstiles, Stuttgart, 1981; KL Sembach, Jugendstil, Köln, 
1990. 


Jukniu, Danish Riza (n. Shkodra, 1934 — m. Shkodra, 2003). 
Pictor albanez. În 1959 a absolvit Academia de Arte Plastice din 
Cracovia. Operele sale au fost prezentate la: Bienala de la 
Alexandria, 1962, 1964, 1966; „Balcani”, Bucureşti, 1970. 
Pictează, cu egal interes, portrete, peisaje şi naturi moarte. 
Principalul mijloc de construire a formelor figurative îl 
constituie culoarea, dispusă în tonuri de intensităţi diferite. La 
această modalitate pur picturală artistul adaugă şi unele 
accente grafice, în special pentru a întări contururile. În 
tablourile sale, dominate de echilibru şi linişte, se insinuează o 
vagă undă elegiacă, purtată de rafinatele nuanţe de albastru şi 
verde. 


Junk-art (junk — gunoi, resturi, fleacuri). Nume folosit de criticul 
de artă Lawrence Alloway pentru a desemna acea direcţie a 
artei americane care în anii 1950, ca reacţie la excesele lirice 
(vezi Abstracţie lirică) ale expresionismului abstract”, introduce 
în imagine, în mod direct, lucruri din experienţa cotidiană, 
deşeuri şi infinita ofertă obiectuală a străzii. Astfel de asamblaje 
(vezi Colaj) preiau în fond idei din obiectele ready-made“ ale lui 
Marcel Duchamp” sau din seriile de tablouri „Merz”* ale lui 
Schwitters” din anii 1910 şi 1920. Arta junk deschide seria de 
tendinţe realiste din arta americană postbelică, anunțând 
gesturi artistice ce se vor revendica explicit de la tradiţie, 
adoptând conceptul de neodadaism', ca şi ampla dezvoltare a 
artei pop”, cu nuanţe specifice în arta funk de pe coasta de vest 
a Americii. În arta europeană, apelul la obiectul banal, utilizat 
pentru trimiterile cu implicaţii populare pe care le face în 
condiţiile societăţii de consum şi totodată pentru capacitatea de 


referinţă imediată, s-a concretizat în curente ca nouveau 
r6alisme” şi, parţial, în arte povera”. 


K 


Kabakov, Ilia Iosifovici (n. Dniepropetrovsk, 1933). Pictor rus. 
Studiază la Institutul de Artă din Moscova (1951-1957). 
Lucrează un timp pentru Editura Literatura pentru Copii şi 
publică desene în diferite ziare şi reviste. De la sfârşitul anilor 
1980 îşi împarte existenţa între Paris şi New York. Participă la 
expoziţiile: „Alternative attuali”, L'Aquila, 1965; „Avangarda 
rusă astăzi”, Koln, 1970; „Musée Russe en exil”, Montgeron, 
1976; „Unofficial Russian Painting”, Institute of Contemporary 
Art, Londra, 1977; „New Art from Soviet Union”, Cornell 
University, Ithaca, 1977; „Ihe Red Pavilion”, Bienala de la 
Veneţia, 1993; „Cest ici que nous vivons / We are living here”, 
Centre Georges Pompidou, Paris, 1995; „The Artists Library”, 
Tokyo, 1997; „The Life of Flies”, New York, 1997. Evoluând în 
perioada de formare şi în primii ani de activitate într-un regim 
totalitar, artistul simte presiunea conceptelor şi a simbolicii 
oficiale. Din această atmosferă sufocantă el reţine o foarte 
sugestivă îmbinare între imagine şi cuvânt, pe care o găseşte în 
panouri publicitare, în grafice de producţie - în toate acele 
piese, materiale vizuale cu caracter propagandistic prin care se 
dirijează conştiinţele. Preluarea realistă a acestor inedite 
instalaţii”, cu texte şi compoziţii figurale „găsite”, dovedeşte în 
acelaşi timp umor, sarcasm şi disperare. Până la un punct - am 


în vedere părţile care evocă peisajul în care sunt plasate 
instalaţiile publicitare —, tipul său de figuraţie comunică cu 
modalităţile hiperrealiste” de pe scena artistică a lumii, pentru 
ca odată cu discursul literal trimiterile la contextul social-politic 
al ţării sale natale să particularizeze în mod evident compoziţia. 


Bibliografie: T. Vischer (ed.), Ilya Kabakov. Ein Meer von 
Stimmen, catalog, Museum für Gegenwartskunst, Basel, 1995; 
Ilya Kabakov. Installatons 1983-1995, catalog, Musée National 
d'Art Moderne, Centre Georges Pompidou, Paris, 1995; Amei 
Wallach, Ilya Kabakov: The Man Who Never Threw Anything 
Away, New York, 1996; Boris Groys, David A. Ross, Iwona 
Blaznick, Ilya Kabakov, Londra, 1998. 


Kalakalas, Giorgios (n. Tyrnavos, Tesalia, 1938). Sculptor grec. 
A studiat la Şcoala Superioară de Arte Frumoase din Atena 
(1957-1962). Operele sale au fost prezentate la mai multe ediţii 
ale expoziţiei „Panelenica” din Atena, ca şi la Bienala de la 
Chilothei, 1966; Bienala tinerilor artişti de la Paris, 1967, 1969; 
Bienala de la Săo Paulo, 1969; Muzeul Rodin, Paris, 1971; 
Expoziţia internaţională de plastică mică de la Budapesta, 1973. 
Deşi lucrează şi în bronz, sculptorul preferă marmura. Cioplitul 
cu dalta — tehnica prin care s-a creat, de-a lungul vremii, 
inestimabilul patrimoniu al sculpturii greceşti - îi oferă 
satisfacția stăpânirii acestui dur material, din care face să se 
ivească forme solide, armonioase, geometrizate sau cu aluzii 
figurative (seria de lucrări „Familia” etc.). 


Kalamaras, Dimitris (n. Florina, 1924 - m. Atena, 1997). 
Sculptor grec. Începe să picteze şi să sculpteze fără o pregătire 


specială, urmând apoi cursurile Şcolii de Arte Frumoase din 
Atena (1946-1953), sub îndrumarea pictorului Dimitris Biskinis 
şi a sculptorului Michalis Tombros. În perioada 1954-1957 
studiază la Accademia di Belle Arti din Florenţa, cu Pericle 
Fazzini, iar între 1958 şi 1961, la Accademia di Belle Arti din 
Roma, cu Venanzo Crocetti. Participă la Bienala de la 
Alexandria, 1961; Expoziţia „Panelenica”, 1965; Bienala de la 
Săo Paulo, 1979; „Şcoala de Arte Frumoase — 150 de ani”, Atena, 
1987; „Alexandru cel Mare în Arta Europeană”, Salonic, 1997, 
Viena, Londra, 1998. Anii de formaţie la Florenţa şi Roma, 
importante centre ale culturii antice şi renascentiste, deschise 
de mai multe decenii spre experienţa artistică modernă, îi oferă 
şansa de a-şi realiza propria zestre pe care i-au transmis-o 
ținuturile natale. Studiile aprofundate după statuia lui Marc 
Aureliu, după operele lui Donatello şi Verrocchio îl pregătesc 
pentru viitoarea reprezentare a lui Alexandru cel Mare — 
simbolică recuperare a dimensiunilor eterne ale Greciei. 
Sculptorul dă dovadă de deosebită atenţie şi ataşament pentru 
chipul uman, văzând aici esenţa oricărui act artistic. Între 
tendinţele vitale ale culturii mediteraneene, lucrările sale — 
teracote, bronzuri etc. — pun accent pe opţiunile solare şi 
antropocentriste. 


Bibliografie: Dimitris Kalamaras, Studii, picturi, sculpturi, album, 
Atena, 1993. 


Kalinowski, Horst Egon (n. Düsseldorf, 1924 - m. Dusseldorf, 
2013). Sculptor şi pictor german. Studiază la Academia de Artă 
din Dusseldorf (1945-1948). Face o călătorie de studii în Italia 
(1949-1950). La Paris studiază la Academia Grande Chaumière 
(1950-1952), în atelierul de artă abstractă" al lui Jean Dewasne'. 


Din 1968 predă la Academia de Artă din Karlsruhe. Participă la 
expoziţiile: „Faze”, Bruxelles, 1958; „Eros”, Paris, 1959; „Arta 
asamblajului”, New York, 1963; Carnegie International, 
Pittsburgh, 1965. Distincţii: Premiul Carl Einstein, Essen, 1966; 
Premiul Haus der Kunst, Munchen, 1967. Lucrările sale îmbină 
adeseori soluţiile picturale cu cele sculpturale. Reunite prin 
colaj, suprafeţele colorate şi fragmentele tridimensionale 
alcătuiesc ansambluri pe deplin coerente. Astfel de opere se 
înrudesc doar la nivelul exterior cu arta pop , pentru că în rest 
ele pun accentul pe valorile emoţionale, pe capacitatea de 
evocare a unei ambianţe sau chiar a unui peisaj. 


Bibliografie: W. Rothe, Kalinowski Druckgraphik 1961-1971, 
Heidelberg, 1971; J. Dewasne, P. Bettencourt, P. Bury, 
Kalinowski, Stuttgart, 1975; Kalinowski, Deutsche 
Ladesmuseum, Offenbach am Main, 2004. 


Kanchev, Ivan (n. Gabrovo, 1950). Pictor bulgar. A absolvit 
Academia de Arte Frumoase din Bucureşti în 1976. A participat 
la: Olimpiada Artei de la Seul, 1988; Trienala de desen de la 
Wrocław, 1992; Simpozionul internaţional de la Tescani, 
România, 1992. Amintirea studiilor corpului uman rămâne o 
constantă a opţiunilor imagistice ale pictorului. Din siluetele ce 
îi rețin atenţia nu au mai rămas, după severul filtru aplicat de 
trecerea timpului, decât trasee grafice, realizate însă cu 
mijloacele culorii. Aceste pensulaţii se dezvoltă sub imperiul 
unei evidente nevoi de libertate, ce depăşeşte tendinţele 
figurative, pentru a dobândi un statut independent în planul 
comunicării. Fie că păstrează aluziile figurative, fie că se 
constituie în ansambluri abstracte”, compoziţiile sale vădesc o 


puternică predispoziţie expresionistă” (seriile „Compoziţie” şi 
„Fără titlu”). Culorile sunt de regulă pure şi strălucitoare, 
colaborând cu sistemul de tuşe şi suprafeţe la obţinerea unei 
compoziţii dinamice, de intensă acuitate vizuală. 


Kandinsky, Wassily (n. Moscova, 1866 - m. Neuilly-sur-Seine, 
1944). Pictor rus. Studiază dreptul şi economia politică la 
Universitatea din Moscova (1886-1893). Integrat unei echipe de 
cercetări etnografice, în cadrul căreia se ocupă de obiceiurile 
juridice ale satelor din zona Vologda, descoperă arta populară 
rusă. În 1895 vizitează o expoziţie a impresioniştilor” francezi la 
Moscova, care îi trezeşte vocaţia de pictor. Abandonează 
cariera juridică şi se îndreaptă spre Munchen, unde studiază 
pictura (1896-1900) cu Anton Azbe şi cu Franz von Stuck. 
Fondează în 1901 grupul artistic Falanga şi deschide o Şcoală de 
Pictură şi Desen (1902). După ce călătoreşte prin Olanda, 
Tunisia, Italia, Franţa (1906) revine la Munchen şi înfiinţează, 
împreună cu Jawlensky“ ai Kubin”, în 1909, Noua Asociaţie a 
Artiştilor (Neue Kiinstlervereinigung). În 1911, Kandinsky şi 
Marc pun bazele grupării Der Blaue Reiter. În acelaşi an 
publică studiul Spiritualul în artă - contribuţie teoretică 
esenţială la dezvoltarea artei abstracte“. Revenit în ţara natală, 
desfăşoară în anii de după revoluţia din 1917 o bogată activitate 
ca organizator şi conducător de muzee. În 1921 înfiinţează 
Academia de Ştiinţe Artistice din Moscova. În anul următor 
devine profesor la Bauhaus”, şcoală pe care o urmează de la 
Weimar la Dessau. Părăseşte Germania din cauza persecuțiilor 
naziste, stabilindu-se la Paris (1933). Debutează cu picturi 
figurative, în care caută să pătrundă în misterul lumii 
invizibile, mister pe care aparențele obiectelor îl ascund. În 


1910, privindu-şi o lucrare răsturnată din întâmplare, are 
revelaţia mesajului pur al formelor colorate, degajate de 
convențiile reprezentării obiectului. În seriile „Improvizaţie” şi 
„Compoziţii” îşi lasă liberă imaginaţia, fixând, pe pânză sau pe 
hârtie, tuşe a căror direcţie şi amploare sunt date de emoţiile 
artistului, şi nu de nevoia de a reproduce aspecte ale realităţii. 
Primele repere ale acestui „glas al culorilor” le găseşte în 
simbolurile cromatice din arta populară, a cărei tendinţă de 
abstractizare face evidentă o situare filosofică în ordinea 
realului. „În momentele sale de supremă gravitate”, scrie 
Marcel Brion în Arta abstractă, „imaginaţia lui Kandinsky 
ajunge până la cele mai vechi şi obscure mitologii”. Încă din 
1911, Kandinsky formulează în Spiritualul în artă principiile de 
bază ale artei abstracte, plecând de la consideraţii de fond: „Un 
triunghi acoperit în întregime de galben, un cerc de albastru, 
un pătrat de verde, apoi un al doilea triunghi acoperit de verde, 
un cerc de galben, un pătrat de albastru şi aşa mai departe. 
Acestea reprezintă fiinţe diferite şi acţiuni diferite”. Această 
transcriere în limbaj pur geometric a „modelelor mentale” se va 
accentua în anii când artistul lucrează la Bauhaus. Fie că 
foloseşte elemente geometrice, fie că pune în stare de libertate 
tuşe şi semne colorate inventate, pictorul rămâne în 
permanenţă adeptul unui lirism bazat pe impulsurile lăuntrice. 
În constituirea propriei viziuni (vezi Abstractie lirică), el reţine 
de la expresionismul” german şi fovismul' francez interesul 
pentru redarea stării sufleteşti fără să mai apeleze însă la 
suportul realităţii obiectuale. Sursele discursului plastic sunt 
plasate definitiv în zona subiectivităţii, pictorul propunându-şi 
„să soluţioneze problema artei bazate exclusiv pe cerinţe 
interioare care, în fiecare clipă, răstoarnă ansamblul de reguli 


şi de frontiere cunoscute”. Tablourile impun o atmosferă lirică, 
în care semnele misterioase, aduse la lumină din zestrea sa 
spirituală - hrănită deopotrivă de depozitele memoriei şi de 
experienţa cotidiană — invită la meditaţie. Între semnele ce 
populează imaginile pictate se identifică uneori hieroglife şi 
motive decorative şi simbolice” din Rusia Orientală, unde a trăit 
familia sa. „Cifrul” unor astfel de reprezentări s-a pierdut în 
timp şi artistul le integrează în desfăşurarea imaginii ca pe 
declanşatoarele unei stări poetice. În arta lui se află germenii 
orientărilor abstracte ulterioare. După cum vor absolutiza un 
aspect sau altul al operei sale — tendinţa spre geometrie, spre 
semnul fantastic, spre pensulaţia liberă etc. —, artiştii 
contemporani lui Kandinsky sau imediat după al doilea război 
mondial dezvoltă direcţii noi: abstracţia geometrică, abstracţia 
lirică, expresionismul abstract, informalul' etc. (Vezi fasciculul 
I, planşa 30) 


Bibliografie: Wassily Kandinsky, Uber das Geistige in der Kunst, 
Munchen, 1911; Kandinsky, catalog, Centre Georges Pompidou, 
Paris, 1984; Kandinsky, catalog, vol. I-III, Guggenheim Museum, 
New York, 1983, 1984, 1985; G. Illetschko, Kandinsky und Paris, 
Munchen, 1997; G. Brucher, Kandinsky. Wege zur Abstraktion, 
Munchen, 1999. 


Kanerva, Aimo (n. Lahti, 1909 - m. Helsinki, 1991). Pictor 
finlandez. Studiază la Institutul de Arte din Helsinki (1931-1934) 
şi în cadrul Asociaţiei Finlandeze de Artă (1934-1937). Expune la 
Bienala de la Veneţia, 1960. Adept al tradiţiei, al valorilor din 
patrimoniul cultural finlandez, se află printre fondatorii 
grupului Octombrie (1933), al cărui obiectiv era tocmai 


încurajarea unei creaţii care să nu se îndatoreze unor modele 
străine, ci să-şi dobândească identitatea pe baza unei 
experienţe spirituale specifice. Fie că se referă la legende şi 
momente din istoria finlandeză, fie că surprinde aspecte ale 
actualităţii, pictorul se dovedeşte un bun portretist şi creator de 
atmosferă. Un program precum cel al grupării Octombrie face 
evidentă o mai amplă mişcare a artiştilor nordici de a se elibera 
de influenţele Şcolii pariziene (vezi Ecole de Paris); va fi urmat 
şi dezvoltat în anii 1948-1951 de grupul Cobra”, care reuneşte 
artişti din Copenhaga, Bruxelles şi Amsterdam. 


Bibliografie: Soli Sinisala, Aimo Kanerva, Helsinki, 1983. 


Kaniaris, Vlassis (n. Atena, 1928 — m. Atena, 2011). Pictor grec. 
După ce studiază medicina la Universitatea din Atena urmează 
cursurile Şcolii Superioare de Arte Frumoase din acelaşi oraş. 
Subsumată ca morfologie şi finalitate artei popř, în care obiectul 
concret este integrat, pentru a-şi ceda semnificaţiile în cadrul 
compoziţiei plastice, creaţia sa urmează o direcţie dramatică, 
colorată de un patetism interior. Conştient de suferinţele 
îndurate de o lume ameninţată de distrugerile războaielor, de 
izbucnirea forţelor ilogice, sculptorul integrează în imagine 
fragmente de sperietori menite să îndepărteze simbolic 
pericolul. În unele compoziţii, obiectele au sensul sublinierii 
valorilor poetice ale concretului. 


Kantor, Tadeusz (n. Wielopole, 1915 - m. Cracovia, 1990). Artist 
polonez. A absolvit Academia de Arte Frumoase din Cracovia 
(1939). Marchează în mod hotărâtor atmosfera spirituală a 
Cracoviei, legând-o la niveluri profunde de fenomenele 


culturale europene: în anii războiului pune bazele unui teatru 
clandestin (1924-1944); participă la înfiinţarea Grupului din 
Cracovia, de orientare modernistă (1945) (interzis apoi de 
autorităţi şi reînfiinţat în 1957, împreună cu Jonasz Stern); 
cofondator al primei Expoziţii de Artă Modernă (1948); creează 
Teatrul Cricot 2, în cadrul Galeriei de artă Krzysztofory (1955); 
profesor la Academia de Artă, unde promovează idei novatoare 
ce trezesc entuziasmul studenţilor şi protestele autorităţilor. În 
1961 predă la Academia de Artă din Hamburg cu Teatr zerowy 
(Teatrul zero). Participă la expoziţiile: „L'art du vingt-et-unieme 
siecle”, Charleroi, 1956; Documenta din Kassel, 1959, 1965, 1985; 
„Expression daujourdhui”, Luneville, 1960; Bienala de la 
Veneţia, 1960; „The Art of Assemblage”, New York, 1961; „LArt 
et Théâtre”, Baden-Baden, 1965; Bienala de la São Paulo, 1967; 
„LAtelier international du théâtre experimental”, Dourdan, 
1971. În 1993 s-a organizat un simpozion şi „Zilele Tadeusz 
Kantor” la Veneţia. Distins cu: Premiul Marzotto pentru 
asamblaje, 1965; Premiul Rembrandt, Basel, 1978. Într-o 
activitate diversă — pictură, sculptură, grafică, spectacol de 
teatru, lucrări teoretice etc. — Kantor caută de fapt o esenţă a 
expresiei care depăşeşte tradiţionalele frontiere ale genurilor, 
integrând în manifestarea sa orice elemente de limbaj ce pot 
conduce spre profunzimea mesajului. Diversele materiale sunt 
supuse unei concepţii formale ce împrumută mijloace de la 
sculptură, în general de la creaţiile artistice cu evoluţie spaţială. 
Rezultatul voinţei sale integratoare sunt aceste „Obiecte” 
complexe conţinând deopotrivă materiale şi acţiuni. Atitudinea 
lui se consumă pe o scară ce merge de la adoraţie la denunţul 
obiectualismului. De la asceza minimalistă” şi poveristă” 
(Realităţi de rangul cel mai de jos), artistul trece la conceperea 


unor ambianţe în care plasează obiecte şi fiinţe imaginare: 
camera unui poet muribund, o cameră de copil, o sală de şcoală 
modestă, un cimitir, o sărmană cameră de pictor - „săracă 
odaie a imaginaţiei” etc. În propriile spectacole teatrale, ca şi în 
colaborările cu Grotowski, instalează „scena săracă” - un 
environment” scenografic minimal, în care piesele concrete ale 
ambianţei scenice sunt tratate ca o instalaţie”. Ideea de mişcare, 
de spectacol, de lume fictivă, poetică, metafizică”, dislocând 
rutina cotidiană, stă la baza unor happenings“ (Marele Ambalaj, 
Basel,1966; Găina de apă, Varşovia, 1966 etc.; Lista, Varşovia, 
1969; Lecţia de anatomie, după Rembrandt, Galeria Foksal, 
Varşovia, 1969 etc.). Mai mult decât timpuriile experienţe 
informale”, când sesizăm o apropiere de Wols”, artistul pare să 
se identifice cu pasionanta dezbatere privitoare la obiectualism 
şi realism, traversând experienţe conceptuale”, asamblaje (vezi 
Colaj), multipli”, instalaţii, multe dintre acestea fiind legate de 
spectacol, de performance” (de pildă, Mecanism de analizare — 
instalaţie pentru spectacolul Nebunul şi călugărița, Cracovia, 
1963). La finalul unei opere pe care Wiesław Borowski o 
apreciază ca pe „o nouă glorificare şi metaforizare a realului”, 
artistul, „Călătorul etern”, îşi declară implicarea subiectivă, în 
titlul unei lucrări: „Eu nu voi părăsi niciodată acest tablou”. 


Bibliografie: Tadeusz Kantor, Le Théâtre de la mort, Lausanne, 
1977; Tadeusz Kantor, Metamorphoses, Paris, 1982; Wiestaw 
Borowski, Tadeusz Kantor, Varşovia, 1982; Tadeusz Kanto. Ein 
Reisender — seine Texte und Manifeste, Institut fur moderne 
Kunst, Nürnberg, 1988; G. Banu, Kantor, Llartiste à la fin du XXe 
siècle, Paris, 1990; K. Plesniarowicz, Teatr Śmierci Tadeusza 
Kantora, 1990. 


Kaprow, Allan (n. Atlantic City, 1927 - m. Encinitas, California, 
2006). Artist american. Iniţiator al primelor happenings” şi 
teoretician al acestui tip de artă. Studiază la Universitatea din 
New York (1945-1949), la Şcoala Hofmann” (1947-1948) şi la 
Universitatea Columbia (1950-1952) cu Meyer Schapiro. 
Studiază de asemenea muzica, sub îndrumarea lui John Cage”. 
Artist al avangardei, el îşi caută mijloacele de expresie la 
interferența dintre diversele domenii artistice şi la graniţa 
ambiguă dintre artă şi realitate, artă şi provocare, artă şi 
nonartă. În 1958 iniţiază primele environments” la New York şi 
Michigan, galeria de expunere devenind nu un spaţiu de 
prezentare a operelor de artă, ci mijlocul de comunicare. Din 
acelaşi an datează primul happening organizat la Colegiul 
Douglas, urmând numeroase altele la Galeriile Reuben din New 
York (1959), în Illinois, Miami, Amsterdam, Dusseldorf 
(împreună cu Beuys”) şi în alte centre americane şi europene. 
Modalitate artistică complexă, happening-ul constă dintr-o 
acţiune a artistului sau a grupului de artişti, încercând să 
antreneze şi participarea publicului la o atitudine exprimată 
într-un comportament. Happening-ul suprimă interesul pentru 
producerea unei opere de artă — obiect, înlocuind-o cu acţiunea 
ca suport al emoţiei estetice (de altfel, o emoție cu suficiente 
elemente extraestetice), care devine dominantă în diferite 
tendinţe: behavior-art; body-art”, performance”, contestation, 
care (cu adaosuri teoretice) derivă din acest curent. Kaprow e 
prezent la majoritatea marilor expoziţii de artă americană din 
ultimele decenii şi la marile expoziţii internaţionale. 
Antrenează pe majoritatea artiştilor din mişcarea pop-art* în 
diverse acţiuni de happening (Denis Oppenheim', Oldenburg“, 
Dine', George Segal”). 


Bibliografie: Allan Kaprow, Assemblage, Environments & 
Happenings, New York, 1966; Allan Kaprow: Collagen, 
Environments, Videos, Broschüren, Geschichten, Happening- und 
Activity-Dokumente 1956-1986, catalog, Museum am Ostwall, 
Dortmund, 1986. 


Karas, Hristos (n. Trikala, 1930). Pictor grec. După ce studiază 
la Academia de Arte Frumoase din Atena (1951-1955), urmează 
timp de trei ani cursurile de frescă ale Şcolii de Arte Frumoase 
din Paris. Debutează cu lucrări sub semnul expresionismului , 
dar curând se lasă tot mai mult cucerit de „descrierea” exactă a 
unor aspecte ale realităţii, care ajunge să domine într-o 
asemenea măsură imaginea, încât aceasta pare să se refere la o 
lume stranie, tipică viziunii suprarealiste”. În aceste condiţii, 
tablourile se disting prin claritatea motivului, prin coerenţa 
elementelor aparente, fapt ce contribuie în cele din urmă la 
îmbogățirea încărcăturii lor lirice. 


Kask, Juri (n. Kolga-Jaanis, 1949). Pictor estonian. A studiat la 
Academia de Arte din Tallinn (1969-1974). Participă la 
expoziţiile: „Man and Field”, Tallinn, 1974; Trienala de pictură 
baltică, Vilnius, 1981, 1987; „Structure/Metaphysics”, itinerată în 
Finlanda şi Suedia, 1989-1991; „Forma Anthropologica”, Tallinn, 
1992; „Myth and Abstraction”, Karlsruhe, 1992; „Substance- 
Unsubstance”, Tallinn, 1993; „Figuration "Op". Tallinn, 1996; 
„Abstraction and Abstraction”, Tallinn, 1996. La început face un 
efort de ordonare a materialului imagistic, dezvăluind esenţa 
geometrică a lucrărilor. Din suprafeţele geometrizate de 
culoare sunt eliminate senzațiile, orice tuşă care ar putea acuza 


o anumită sarcină emoţională. Formele rezultate sunt 
asamblate după legi constructiviste”, păstrându-se principiul 
desfăşurării în convențiile bidimensionalităţii. În anii 1980 
pictorul simplifică la maximum formele de sorginte geometrică, 
anexând treptat o serie de sugestii figurative, la graniţa dintre 
real şi imaginar. Formele suferă o aplatizare radicală, 
rămânând un amestec de suprafeţe şi contururi tranşante, ceea 
ce aminteşte de laconismul graficii publicitare şi mai ales de 
viziunea sintetică a copilului. 


Kaskipuro, Pentti (n. Helsinki, 1930 - m. Kauniainen, 2010). 
Grafician finlandez. Studiază cu Aukusti Tuhka la Academia de 
Arte Frumoase din Helsinki (absolvent 1952). Participă la: 
Bienala de la Veneţia, 1964; expoziţii internaţionale de grafică 
din Lugano, Tokyo, Ljubljana, Cracovia, Florenţa, Frechen, 
Bremen. Este distins cu: Medalia de aur la Florenţa, 1972; 
Medalia de aur la Cracovia, 1972; Premiul oraşului Palermo; 
Medalia Prinţul Eugen, 1974. Profesor de grafică din 1974. În 
gravurile sale, „citarea” obiectelor din imediata apropiere 
aminteşte intenţiile artei pop”. Fineţea imprimării, acurateţea 
formei, lipsa de agitare a fondului duc la o stare poetică în care 
realitatea este văzută cu un ochi proaspăt, eliberat de clişee 
rutiniere. 


Kassák, Lajos (n. Nove Zámky, 1887 - m. Budapesta, 1967). 
Pictor şi scriitor maghiar. În tinereţe lucrează ca muncitor şi 
călătoreşte prin mai multe ţări europene. Apropiindu-se de 
cercurile progresiste ale intelectualităţii maghiare, începe să 
scrie, să deseneze, să picteze. Este fondatorul revistelor A Tett” 


(1915) şi Ma (1917), care vor juca un rol de seamă în 
dezvoltarea artei moderne în Ungaria. Refugiat în Austria până 
în 1926, organizează diverse expoziţii la Viena şi Berlin, 
continuând redactarea revistei Ma. Este autorul a numeroase 
cărţi de poezie, proză şi eseuri. În pictura sa (ciclul 
„Arhitectonica tabloului”) se arată preocupat de principii 
matematice, imaginea fiind rezultatul unui asamblaj (vezi 
Colaj) de elemente geometrice. Auster, preferând suprafeţele 
pătrate sau dreptunghiulare cu foarte mici modificaţii, artistul 
evoluează în sensul esteticii constructiviste” a grupării olandeze 
De Stijl”. 

Bibliografie: Lajos Kassák (1887-1967), catalog, Galeria 
Naţională Ungară, Budapesta, 1987. 


Katapodis, Spiros (n. Agrinion, 1933 — m. Atena, 1998). Sculptor 
grec. A studiat la Şcoala Superioară de Arte Frumoase din Atena 
(1956-1962) sub îndrumarea lui Yannis Pappas. Din 1963, pe 
baza unei burse, întreprinde în decursul a câţiva ani o 
cercetare a tradiţiilor artistice greceşti, interesându-se de 
evoluţia artei preclasice, clasice şi de arta populară. Spre 
sfârşitul vieţii s-a stabilit la Pallini în Attica. Aluziile la un fond 
cultural cu o atât de bogată istorie sunt încorporate într-un 
foarte limpede discurs despre existenţă. Materialul — sculptorul 
foloseşte în mod preferenţial metalul — este astfel prelucrat 
încât să-şi piardă rigiditatea şi să capete o maximă putere de a 
vibra la sensibilitatea artistului. Volumele animate de accente 
care captează lumina au efecte picturale. Uneori sculpturile 
apelează la pura expresie spaţială, alteori îşi aliază elementele 
provenite dintr-o structură mitologică şi literară. Acest din 


urmă caz apare mai ales când artistul foloseşte lemnul, 
material parcă predestinat să convoace încărcături simbolice 
consacrate în universul etnografic. 


Katraki, Vasso (n. Aitoliko, 1914 - m. Atena, 1988). Grafician 
grec. Studiază la Şcoala Superioară de Arte Frumoase din Atena 
(1936-1940), cu pictorul Parthenis” şi cu gravorul Yannis 
Kefallionos. Expoziţii de grup: Expoziţia internaţională de la 
Cairo, 1947; „Panelenica”, Atena, 1952-1965; Bienala de la Săo 
Paulo, 1957; Bienala de la Alexandria, 1958; Bienala de gravură 
de la Lugano, 1958; Bienala internaţională de la Tokyo, 1960- 
1968; Bienala de grafică de la Ljubljana, 1961-1977; Bienala de 
la Veneţia, 1966; „Intergrafik”, Berlin, 1967. Distincţii: Premiul I, 
Bienala de la Alexandria, 1958; Premiul I, Bienala de la Lugano, 
1958; Premiul internaţional pentru litografie Tamaring, Bienala 
de la Veneţia, 1966; Premiul expoziţiei „Intergrafik”, Berlin, 
1967. Efectele de un deosebit rafinament sunt obţinute prin 
cioplirea directă a desenului pe o piatră specială din Creta. 
Masele de alb şi negru rezultate în urma imprimării păstrează 
ceva din accidentele cioplirii, care se înscriu în atmosfera 
dramatică, tensionată a imaginii. Artista prelucrează cu multă 
rigoare realitatea care ajunge în raza sa de observaţie. Ceea ce 
reţine — o sumară figurare a fiinţelor şi obiectelor — are darul de 
a se menţine într-un neîntrerupt dialog cu realul, făcându-se 
totodată purtătorul unei trăiri şi stări lirice intense, în imediată 
legătură cu variate sarcini simbolice. 


Kazar, Vasile (n. Sighetu Marmaţiei, 1913 - m. Bucureşti, 1998). 
Grafician român. Studii libere de artă. Muzeograf la Muzeul de 


Artă al României (1948-1951) şi profesor la Institutul „N. 
Grigorescu” din Bucureşti (începând cu anul 1950). Expune la: 
Bienala de la Veneţia, 1954, 1965, 1958; „Bianco e nero”, Lugano, 
1960; Bienala de la Săo Paulo, 1963; „Intergrafik”, Berlin, 1967. 
Este distins în 1962 cu Premiul de Stat. Grafica sa, atât de 
departe de modalităţi ilustrative sau de exploatare a 
pitorescului, este înainte de toate expresie, revelare din interior 
a unui univers cu perspectiva unor intense experienţe 
spirituale şi afective. El topeşte o diversitate de elemente: 
propriile trăiri, întâmplări din realitatea imediată, mitologia 
populară, experienţe culturale etc. Pentru a crea un alfabet 
expresiv personal (ciclul „Din bestiarul meu”), în compoziţiile 
sale se manifestă o invenţie continuă, care nu-şi propune să 
distrugă structuri mitologice constituite, ci doar să asigure o 
fereastră prin care rezultatele participării la eveniment să 
poată pătrunde, integrându-se în mod firesc în cadrul 
respectivei mitologii. Artistul descoperă în fauna fantastică a 
folclorului (ciclurile „Pielea  inorogului  jupuit”; „16-17 
noiembrie — desene cu inorogul”) acele fiinţe cu o identitate 
mitologică insuficient fixată, lunecând spre caracterul benefic 
sau malefic, situate într-un proces care solicită intervenţia 
umană. Linia adeseori fragmentată, dispusă în unghiuri 
dramatice, face fuziunea între elanurile expresioniste” şi 
proiecţiile în imaginar, într-un orizont suprarealist. La Vadu 
Izei, în Maramureş, funcţionează Muzeul Vasile Kazar, într-o 
casă din secolul al XVIII-lea. 


Kelly, Ellsworth (n. Newburgh, New York, 1923). Pictor 
american. A studiat desenul şi pictura la Şcoala de Arte 
Frumoase din Boston şi la Şcoala de Arte Frumoase din Paris 


(1948-1954). În perioada petrecută în Franţa vizitează, printre 
altele, atelierele lui Brâncuşi, Vantongerloo'”, Arp, artişti a 
căror tendinţă spre abstractizarea formei va avea ecou în 
creaţia sa. Participă la bienalele de la Săo Paulo (1961) şi 
Veneţia (1966) etc. Premiul Flora Mayer Witowski al Institutului 
de Artă din Chicago (1962) şi Premiul Carnegie, Pittsburgh 
(1964). După un ciclu de „Reliefuri albe” (1950) studiază 
raporturile cromatice în suprafeţe riguros delimitate (vezi 
Hard-edge) ce amintesc uneori de tehnica decupării şi 
asamblării hârtiilor colorate, conform unor principii ce ţin de 
abstracţia” geometrică. De la analiza cuprinzătoare a tonurilor 
(Culorile spectrului aranjate din întâmplare, 1952-1953), artistul 
trece în 1960 la asocierea unui număr redus de culori, aşezate 
în mase variabile, realizând ciclul „Panouri”, ce cuprinde 
lucrări cu titluri-program: Alb-albastru, Roşu-alb, Alb-negru, 
Galben-alb,  Albastru-verde-roşu,  Albastru-negru-roşu etc. 
Artistul menţine convenţia bidimensionalităţii imaginii, deşi în 
unele dintre compoziţii formele colorate - încorporând 
ambiguu sugestii ale geometriei şi ale organicului - sunt 
suspendate în spaţiul deschis, provocând impresia de 
adâncime. 


Bibliografie: Diane Waldman, Ellsworth Kelly: Drawings, 
Collages and Prints, Greenwich, 1971; J. Coplans, Ellsworth Kelly, 
New York, 1973; Ellsworth Kelly, catalog, Jeu de Paume, Paris, 
1992; Diane Waldman (ed.), Ellsworth Kelly — Retrospective, 
catalog, Solomon R. Guggenheim Museum, New York, 1997. 


Kemény, Zoltán (n. Bănița, Hunedoara, 1907 - m. Zürich, 1965). 
Sculptor maghiar stabilit în Elveţia. Studiază la Şcoala de Arte 


Decorative (1924-1927) şi la Şcoala de Arte Frumoase din 
Budapesta (1927-1930). Lucrează câţiva ani la Paris ca 
desenator industrial, arhitect, desenator de modă. Din 1942 se 
stabileşte la Zürich, unde, în paralel cu munca de desenator de 
modă, pictează tablouri figurative de inspiraţie folclorică. 
Participă la expoziţiile: „Arta experimentală”, Amsterdam, 
1950; Carnegie International, Pittsburgh, 1958; Documenta din 
Kassel, 1959; „Arta concretă”, Zurich, 1960; „Actualitatea din 
1962”, Berlin, 1962; Bienala de la Veneţia, 1964. Distincţii: 
Marele Premiu pentru sculptură la Bienala de la Veneţia, 1964. 
La culorile obişnuite începe să adauge nisip, pilitură de fier, 
cuie, perle etc., astfel că, după 1949, lucrările sale devin 
tablouri-reliefuri (ciclul „Grădinarul văzut de prietenii săi”). 
Elementele metalice, spaţiale câştigă tot mai mult loc, ciclul 
„Imagini în relief” din 1955 fiind în primul rând o operă de 
sculptor. Acoperă suprafaţa compozițiilor sale cu diferite 
module — puncte, cercuri, cilindri, paralelipipede, mici piese cu 
suprafaţa şlefuită sau neregulată etc. — într-o ordine pe care i-o 
dictează starea sufletească. Uneori dispuse pe un sistem 
echilibrat de verticale şi orizontale, alteori învolburate de 
energii ascunse, lucrările sale îmbină valorile abstracte” şi 
concrete”. Ele reflectă în mod diferit lumina şi contribuie la 
individualizarea spaţiului unde se află. 


Bibliografie: Michel Ragon, Zoltán Kemény, Neuchâtel, 1960; 
Carola Giedion-Welcker, Zoltán Kemény, St. Gallen, 1968; Gaëtan 
Picon, Ewald Rathke, Kemeny: Reliefs en metal, Paris, 1973. 


Keserü, Ilona (n. Pécs, 1933). Pictor maghiar. A studiat la 
Academia de Arte Frumoase din Budapesta (1952-1958). 


Participă la expoziţiile: „Premio Gaubbio”, Italia, 1963; 
„Danuvius”, Bratislava, 1968; Cvadrienala de scenografie, Praga, 
1971; Trienala de arte frumoase, New Delhi, 1975; Bienala de 
grafică, Florenţa, 1976; „Appliques de textile et collages dusine, 
Annecy”, Franţa, 1976; Bienala de la Veneţia, 1980; „Ligne/Line”, 
Pecs, 1981; „New Sensibility”, Budapesta, 1981; „Olympic Games 
in the Arts”, Seul, 1988; „Kunst Heute in Ungarn”, Sammlung 
Ludwig, Aachen, 1989; „Kunst Europa-Zeitgenossische Kunst 
aus Ungarn”, Bremen, 1991; „International Art Fair”, Los 
Angeles, 1991. Debutează cu pânze dominant abstracte”, în care 
dinamismul interior se traduce prin aşternerea unor pete şi 
linii ce păstrează spontaneitatea gestului (vezi Action painting şi 
Artă informală). Cu vremea, astfel de impulsuri, ca şi energiile 
captate prin filtrarea elementelor naturale sunt supuse unei 
ordini geometrice în care reluarea şi multiplicarea motivului 
capătă efecte optice”. Tendinţa analitică asigură compozițiilor 
sale recente o anumită factură conceptuală” care îi permite să 
integreze experienţe mai vechi, între care irepresibila izbucnire 
a tensiunilor vitale. 


Keskküla, Ando (n. Pöide, Saaremaa, 1950 — m. Tallinn, 2008). 
Pictor şi designer estonian. A studiat designul la Academia de 
Arte din Tallinn (1968-1973) şi s-a specializat la 
Interdisciplinary Expertise Centre for Computer Graphics, 
Animation and Multimedia, Groningen (1994). Participă la: 
Trienala de pictură baltică, Vilnius, 1981; „Begegnung, 
Kontakte”, Duisburg, 1981, 1985, 1986; „Myth and Abstraction”, 
Karlsruhe, 1992; „Equilibrum”, 1993; „From Gulag to Glasnost. 
Nonconformist Art from Soviet Union”, New Jersey, 1995; 
„Biotopia”, Tallinn, 1995; Baltic Video Festival, Vilnius, 1996; 


Bienala de la Săo Paulo, 1996; „Personal Time”, Varşovia, 1996. 
A făcut parte din grupul Soup '69 (împreună cu Lapin şi 
Andres Tolts), care caută noi forme de expresie; membrii 
grupului sunt arestaţi de autorităţi pentru câteva happening- 
uri”. După primele manifestări în domeniul happening-ului, 
artistul adoptă o serie de poetici realiste care îl conduc spre 
asamblajele (vezi Colaj) şi compoziţiile de tip pop-art, care 
presupun o nemediată luare în posesie a realităţii concrete. 
Ulterior, foamea de real şi-o satisface în cadrul reprezentării cu 
procedee fotorealiste (vezi Hiperrealism), pentru a încărca apoi, 
progresiv, imaginea cu variate efecte vizuale. În chip firesc, 
achiziţiile tehnologice, ale electronicii, îl determină să 
experimenteze noi mijloace de sondare a realităţii, propunând 
lucrări de artă video” şi instalaţii purtătoare de discursuri 
video. 


Kessanlis, Nikos (n. Salonic, 1930 — m. Atena, 2004). Pictor grec. 
După ce studiază la Academia de Arte Frumoase din Atena 
lucrează o perioadă la Roma, apoi la Paris. Atras la început de 
pictura informală”, de aspectele nonreprezentării pe care le 
aduce arta abstractă, începe, sub presiunea ambianţei 
contemporane impregnate de imagini, să introducă în 
compoziţii aspecte fotografice — ale realităţii concrete — ce 
alcătuiesc împreună cu proiecţiile sale mentale scene complexe 
(ciclul „Fantasmagoriile identităţii lui Nikos”). 


Kiefer, Anselm (n. Donaueschingen, 1945). Pictor german. După 
ce se iniţiază în pictură cu Peter Dreher, studiază la Academia 
de Artă din Karlsruhe, sub îndrumarea lui Horst Antes” (1969), 


iar în perioada 1970-1972 la Academia de Artă din Dusseldorf, 
sub îndrumarea lui Beuys'. Participă la expoziţiile: „14 x14”, 
Baden-Baden, 1973; Documenta din Kassel, 1977, 1982, 1987; „A 
New Spirit in Painting”, Londra, 1981; „Westkunst (Western 
Art)”, Köln, 1981; „Zeitgeist”, Berlin, 1982; „German Twentieth 
Century Art", Londra, 1985. Pe fundalul tendinţelor 
neoexpresioniste”, artistul se individualizează printr-o pictură 
ce solidarizează tradiţia romantismului în teme mitologice cu 
teme ce fac transparente evenimente ale istoriei recente a 
Germaniei. Dramele perioadei de dictatură şi ale războiului 
capătă o dimensiune apocaliptică, tablourile prezentându-ne 
un peisaj sumbru, devastat de foc. Elementele figurative, cu 
încărcături simbolice, i se par pictorului mult mai potrivite să 
exprime ororile comportate de „somnul raţiunii” decât oricare 
dintre mijloacele informalului, ale abstracţiei lirice” sau 
deconstrucţiei cu care de altfel mişcarea neoexpresionistă 
germană angajează o polemică deschisă. În masele de negru, de 
zgură agresivă răsar, ca semn al efortului raţional, repere 
obiectualiste, accente de culoare. În cazurile în care recurge la 
imaginea multimedială, acestei concepţii generale îi sunt 
subordonate diferitele tehnici şi materiale. 


Bibliografie: Kiefer, catalog, Bordeaux, 1984; Anselm Kiefer, 
catalog, The Art Institute of Chicago, Philadelphia Museum, 
1987; D. Honisch (ed.), Anselm Kiefer, catalog, Nationalgalerie 
Berlin, 1990; R. L6pez-Pedraza, Anselm Kiefer: The Psychology of 
„After the Catastrophe”, New York, 1996; S. Schütz, Anselm 
Kiefer. Geschichte als Material, Köln, 1999. 


Kinema Ikon. Grup şi atelier de film experimental şi arte 
mediatice, fondat în 1970 la Arad de Gheorghe Sabău, Călin 
Man, Caius Grozav, Judit Angel, Peter Hilgel, Liliana Trandafir, 
Roxana Cherecheş, Romulus Bucur, Florin Hornoiu, loan 
Ciorbă, Mihai lacobina. Având preocupări complexe în 
domeniile artelor plastice, muzicii, literaturii şi fotografiei, 
grupul experimentează într-o primă perioadă, până în 1989, 
modalităţile de expresie ale filmului, pentru a aborda apoi 
problemele interacțiunii dintre diferitele limbaje în artele 
spectacolului. Aspectele teoretice ale activităţii grupului sunt 
tratate în revista  Conversaţia (1990-1994), urmată de 
Intermedia, care  nuanţează situaţia artelor alternative 
(instalaţia”, performance-ul') şi cele mediatice (video”, arta la 
computer” etc.). Reprezentanţii grupului participă cu lucrări 
semnate individual la diferite manifestări: „Ex Oriente Lux”, 
Bucureşti, 1993; „01.01.01...”, Bucureşti, 1994; „Art Unlimited 
SRL”, Arad, 1994; „Media culpa”, Bucureşti, 1995; Retrospectivă 
Kinema Ikon, Centre Beaubourg, Paris, 1995; „Experiment”, 
Bucureşti, 1996, Cluj-Napoca, 1997. 


Kippenberger, Martin (n. Dortmund, 1953 - m. Viena, 1997). 
Pictor german. În 1972 se înscrie la Academia de Arte Frumoase 
din Hamburg. În 1978 înfiinţează la Berlin Oficiul 
Kippenberger. Expoziţii de grup: „Chimeras” (cu Ina Barfuss şi 
Thomas Wachweger), Hamburg, 1977; „Tendencies *82”, Ulm, 
1982; „Song of Toy” (cu Wilhelm Schürmann), Aachen, 1983; 
„Truth is Work” (cu Werner Büttner şi Albert Oehlen“), Essen, 
Dusseldorf, 1984; „Berlinart 1961-1987”, New York, 1987; 
„Abstrakt Tendencies in New German Art”, Santa Monica, 1988; 
„Object of Thought”, Lund, 1989; „Neue Figuration — Deutsche 


Malerei 1960-1988”, Düsseldorf, 1989; „Refigured Painting The 
German Image”, Toledo, 1989; „About Round - Round About”, 
Lund, 1990; „Contemporary German Photography”, New York, 
1990; „Prints and Multiples”, Santa Monica, 1990; „Camera 
Works”, Paris, 1990. Cu figuraţie complexă - desprinsă parcă 
dintr-un jurnal în imagini — şi cu un colorit aprins, încărcat de 
senzaţii, artistul îmbină elemente din arsenalul 
neoexpresionismului cu reluări polemice din procedeele artei 
pop . În fluxul de imagini ce se saturează deopotrivă de obiect 
şi de emoţiile proprii intervin, cu valoarea unor pauze, 
construcții geometrice, uşor corectate de efuziuni lirice, pentru 
a nu permite excesiva uscare a formei. Când apar, figurile 
umane cuprind o gamă largă de situaţii existenţiale, de la 
parodie la viziunea gravă, în bună tradiţie expresionistă”. 


Bibliografie: A. Muthesius, Martin Kippenberger: Ten Years After, 
Koln, 1991; R. Schappert, Martin Kippenberger. Die Organisation 
des Scheiterns, Köln, 1998. 


Kiraly, Iosif (n. Timişoara, 1957). Artist român. Studiile începute 
în 1977-1980 le continuă în 1991-1994 la Institutul de 
Arhitectură „Ion Mincu” din Bucureşti. Rezidenţe şi granturi 
oferite de: Kultur Kontakt, Salzburg, 1992; Bosphorus 
University, Istanbul, 1992; Künstlerhaus Bethanien, Philip 
Morris Kunstforderung, Berlin, 1995-1996; Akademie „Schloss 
Solitude”, Stuttgart, 1997-1998; Schloss Pluschow, 1999; Nordic 
Institute for Contemporary Art, Helsinki, 2000; Light Work, 
Syracuse, New York, 2001; IASPIS, Stockholm, 2002. Participă la: 
Bienala de la Veneţia, 1993, 1999; „Europa, Europa”, Bonn, 1994; 
Bienala de la Săo Paulo, 1994; „Beyond Belief”, Chicago, „Le 


Corps Photographie”, La Filature, Mulhouse, 1996; Ludwig 
Forum, Aachen, 1997; „After the Wall”, Stockholm, 1999; „La 
ville, le jardin, la mémoire”, Roma, 2000; Autre moitié de 
PEurope”, Paris, 2000; Fotogalerie Wien, 2001. Expune, singur 
sau cu grupul subREAL;, fotografie, instalaţii” şi performance”. 
Se dovedeşte a fi un foarte atent comentator al realităţii. 
Prezenţa sa aduce experienţa observaţiei, plăcerea înregistrării 
unor detalii care poartă o deosebită semnificaţie. Lumea 
obiectuală la care face mereu trimitere se dovedeşte 
inepuizabilă în resurse şi artistul o aduce în prim-plan cu o 
anumită intenţie polemică, subliniindu-i tocmai valorile 
neperisabile. (Vezi fasciculul III, planşa 21) 


Kirchner, Ernst Ludwig (n. Aschaffenburg, 1880 — Frauenkirch, 
1938). Pictor german. Studiază arhitectura la Institutul 
Politehnic din Dresda (1901-1902; 1904-1905), frecventează 
Şcoala de Artă „W. Debscitz” şi „Hermann Obist” din Munchen 
(1903-1904). În 1905, împreună cu Schmidt-Rottluff", Heckel” şi 
Fritz Bleyl, colegii săi de studii la Dresda, pune bazele grupului 
Die Brücke, la care mai târziu vor adera Nolde", Pechstein, 
Gallen-Kallela”, Van Dongen ş.a. Se află printre cei care 
înfiinţează Neue Secession” la Berlin (1910). Face cunoştinţă cu 
Marc şi se apropie pentru scurtă vreme de gruparea Der Blaue 
Reiter” (1912). Fondator, împreună cu Herman Scherer, Paul 
Camenische şi Albert Mueller, al grupului Red Blue, în Basel 
(1925-1926). A participat la manifestările grupărilor Die Brucke 
şi Neue Secession şi la expoziţiile: „Arta în revoltă în Germania 
1905-1925”, Londra, 1959; „Pionierii sculpturii moderne”, 
Londra, 1973; la cele mai de seamă sinteze privitoare la arta 


expresionistă”. Kirchner este autorul programului teoretic şi 
practic al grupului Die Briicke, de la începutul avangardei 
artistice germane. El dezvoltă unele influenţe expresioniste din 
Munch", Van Gogh sau tradiţiile artei germane. Artei 
academiste îi opune un colorit viu, un desen viguros, o 
compoziţie dinamică, aptă să înregistreze realitatea observată 
şi totodată ecoul trezit în universul său lăuntric de această 
realitate imperioasă, neîndulcită de nici o convenţie. Culorile 
proaspete, aşezate în raporturi tranşante, subiectele inspirate 
de experienţa nemijlocită vorbesc despre orientarea spre o artă 
nouă, conformă cu principiile grupării Die Brücke. După ce se 
mută la Berlin în 1911, odată cu grupul din Dresda, coloritul său 
începe să devină mai puţin violent, iar desenul mai simplu, mai 
puţin agitat. Din 1917 până în 1938, când se sinucide, trăieşte în 
Elveţia, pictând peisaje montane, ţărani şi păstori, în tablouri 
pline de lumină, senine, fundamentala sa vocaţie expresionistă 
ferindu-l însă de orice notă idilică. (Vezi fasciculul I, planşa 45) 


Bibliografie: W. Grohmann, Ernst Ludwig Kirchner, Londra, 
1961; Annemarie Dube-Heynig, Kirchner: Graphic Work, 
Munchen, 1961; Donald E. Gordon, Ernst Ludwig Kirchner, 
Munchen, 1968; K. Gabler, Ernst Ludwig Kirchner, Band I: 
Zeichnungen, Pastelle, Aquarelle, Band II: Dokumente, Fotos, 
Schriften, Briefe, Aschaffenburg, 1980. 


Klapheck, Konrad (n. Düsseldorf, 1935). Pictor german. 
Studiază la Academia de Artă din Düsseldorf (1954-1958) cu 
Bruno Goller. Participă la expoziţiile: „Faze”, Paris, 1962; 
Documenta din Kassel, 1964-1968; Bienala de la Paris, 1965; 
„Suprarealismul”, Stockholm, 1970; „Hiperrealism, maeştri 


americani şi europeni”, Bruxelles, 1973; „Arta după realitate”, 
Hanovra, 1974. Obiectele care apar în tablouri - piese de 
mobilier, organisme mecanice sau electrice etc. — nu au în sine 
nimic neobişnuit. Impresia de straniu se naşte din actualitatea 
descripţiei, din spaţiul vid ce le înconjoară. Aşa izolate cum 
sunt, aceste obiecte par dezvăluite de un joc de lumini scenice 
care le decupează din ansamblu, împingându-le foarte decis în 
prim-plan. Procedeul aminteşte de mediile publicitare, dar 
artistul introduce aici subtila poezie a concretului, o stare 
poetică ce, provocată de prezenţa imperioasă a unui anumit 
lucru, cuprinde în mod necesar un plan metafizic (vezi Pittura 
metafisica). Firescul fuziunii dintre planul apropiat şi cel 
depărtat al reprezentării aduce, încă de la sfârşitul anilor 1960, 
o notă distinctă în estetica hiperrealismului . 


Bibliografie: Jose Pierre, Konrad Klapheck, Köln, 1970; Werner 
Schmalenbach, Klapheck: Objekte zwischen Fetisch und Libido, 
Basel, 1976; Konrad Klapheck, catalog, Kunsthalle, Hamburg, 
1985; Konrad Klapheck. Peintures et dessins, catalog, Galerie 
Lelong, Paris, 1990. 


Klasen, Peter (n. Lübeck, 1935). Pictor german. Studiază la 
Academia de Artă din Berlin (1956-1959) cu Hann Trier şi Hans 
Jaenisch. În 1950 se mută la Paris. Participă la expoziţiile: 
„Mitologii cotidiene”, Paris, 1964; Expo *67, Montreal, 1967; 
„Bienala desenată şi figuraţia narativă”, Paris, 1967; „De la colaj 
la asamblaj”, Nurnberg, 1968; „Pop-Art, Noul Realism, Noua 
Figuraţie”, Knokke-le-Zoute, 1970; „Cu camera, pensula şi 
spriţpistolul”, Recklinghausen, 1973; „Realism şi realitate”, 
Darmstadt, 1975; „Arta contemporană şi fotografia”, Arles, 1975. 
Distincţii: Premiul Franz Roh, Munchen, 1967; Premiul Europa, 


Oostende, 1968; Premiul San Michele, Brescia, 1976. Tablourile 
sale împrumută adeseori minuţia reproducerii fotografice, dar 
intenţia sa pare mai curând să se desprindă decât să se ataşeze 
de lucrurile reprezentate. Pictorul respinge saturaţia obiectuală 
a societăţii de consum, pentru că i se pare de datoria artei să 
lupte împotriva formării a ceea ce numeşte, într-un text din 
1968, „omul condiţionat”. Programul său are o rădăcină în pop- 
art, numai că el nu recurge la integrarea în compoziţie a unor 
fragmente de obiecte, ci preferă să le citeze prin reprezentare, 
adică prin păstrarea convențiilor limbajului pictural. 


Bibliografie: M. Butor et al., Klasen, Rétrospective de l'oeuvre 
peint de 1960 à 1987, Aix-en-Provence, 1987. 


Klee, Paul (n. Münchenbuchsee, Berna, 1879 - m. Muralto, 
Locarno, 1940). Pictor german-elveţian. Studiază la Şcoala de 
Artă Heinrich Knirr (1898-1900) şi la Academia de Artă din 
München (1900-1901), în atelierul lui Franz von Stuck. 
Călătoreşte, însoţit de sculptorul Hermann Haller, în Italia 
(1901-1902), revenind apoi la Berna (1902-1906), unde studiază 
anatomia şi cântă în orchestra municipală. Vizitează în 1905 
Parisul, dar în Jurnalul său nu pomeneşte nimic despre noile 
orientări artistice şi reprezentanţii lor din capitala Franţei — 
Matisse”, Picasso” ş.a. Debutează în 1906 cu gravuri la 
Münchener Secession“, făcând în anii următori cunoştinţă cu 
Kandinsky, Macke, Marc, Arp. Participă în 1912 la a doua 
expoziţie a grupului Der Blaue Reiter“. Ia parte în 1914 la 
fondarea grupului Munchener Neue Secession (Noua secesiune 
din München), la care Kandinsky şi Marc nu aderă. Face o 
călătorie în Tunisia (1914), urmată mai târziu de altele în Sicilia 


(1924, 1931), în sudul Italiei (1926), în Egipt (1928-1929), unde 
este trimis de Societatea Klee, înfiinţată de colecţionarul Otto 
Ralfs. Călătoriile în spaţiul mediteraneean şi nordul Africii vor 
avea un ecou deosebit în opera sa, pictorul descoperind 
austeritatea şi simbolismul caligramelor arabe. Participă la 
fondarea grupului Der Blaue Vier (Cei patru albaştri) din 
Weimar (Klee, Kandinsky, Feininger“, Jawlensky ). Lucrează ca 
profesor la Bauhaus” (1920-1931), apoi la Academia din 
Dusseldorf. După ce este destituit părăseşte în scurtă vreme 
definitiv Germania şi se stabileşte la Berna (1933). În Germania 
operele îi sunt confiscate, vândute la licitaţie publică, fiind 
inclus cu 17 lucrări în expoziţia „Arta degenerată”, deschisă în 
1937 în diferite oraşe. Este prezent la Bienala de la Veneţia 
(1948) şi la Bienala de la São Paulo (1953). Asupra viziunii sale 
îşi pun amprenta rigorile organizării spaţiului, ale plasticităţii 
formelor, desprinse din programul Şcolii Bauhaus şi duse la 
extrem în urma contactului cu scrierile şi alfabetele decorative 
ale Orientului arab, ca şi permanenta tendinţă spre ritmurile 
muzicale, spre armonia semnelor grafice şi suprafeţelor de 
culoare. După desenele de tinereţe ce amintesc fantasticul 
medieval, anunțând apropiatele experienţe suprarealiste” 
(Fecioară, 1903; Erou cu o aripă, 1905; ilustrațiile la Candide de 
Voltaire, 1911), artistul începe să studieze natura, prelucrând 
rodul observaţiilor sale în diverse tablouri (Hammamet şi 
moscheea sa, 1914; Flori nocturne, 1918; Cămilă în peisaj ritmat 
cu arbori, 1920; Peisaj cu păsări galbene, 1923). Meditaţiile, 
preocupările filosofice îl fac să caute din ce în ce mai mult 
chipul lucrurilor dincolo de aparenţe. Este încredinţat că ceea 
ce este imediat vizibil nu reprezintă întregul adevăr asupra 
realului. „Lumea în forma sa actuală”, spune Klee într-o 


conferinţă ţinută la Jena, în 1924, „nu este singura lume 
posibilă”. În Jurnalul său găsim şi următoarea reflecţie: 
„Odinioară, oamenii reprezentau lucrurile vizibile de pe 
pământ, întrucât le iubeau şi le plăcea să le vadă. Dar astăzi, 
când întregul concert al celor văzute ni s-a relevat, cădem de 
acord asupra credinţei că ceea ce se vede nu e decât un 
exemplu izolat în sânul totalităţii universale şi admitem că 
există o mulţime de alte adevăruri ascunse în cuprinsul lumii”. 
Misterele pe care îşi propune să le dezvăluie ca pe realităţi ce 
nu au în fond nimic miraculos îl fac pe Tristan Tzara (vezi 
Dada) să scrie: „În operele lui faci o cură de origine a lumii”. 
Artistul supune realul unei stilizări care elimină ceea ce este 
efemer, pentru a păstra structurile durabile. Frunzişul trecător, 
învelişul ce ascunde osatura lucrurilor sunt îndepărtate, 
elementele păstrate căpătând supletea liniei, a formelor 
geometrice. „Alfabetul” compus din semne create — semne cu 
aluzii la configuraţia elementelor realităţii, la pictogramele şi 
convențiile grafice ale culturii orientale — se desfăşoară pe 
câmpuri picturale de mare sensibilitate, evoluând la limita 
abstracţiei” pure. (Vezi fasciculul II, planşa 21) 


Bibliografie: Paul Klee, Tagebiicher, 1898-1918 (publicat de Felix 
Klee), Köln, 1957; J. Glaesemer, Paul Klee. Handzeichnungen I, II, 
III, Berna, 1973, 1974, 1979; C. Lanchner (ed.), Paul Klee, New 
York, 1987; Paul Klee - Das Schaffen im  Todesjahr, 
Kunstmuseum, Berna, 1990; Paul Klee: Catalogue raisonne, Band 
1: Werke 1883-1912, Kunstmuseum, Berna, 1998. 


Klein, Yves (n. Nisa, 1928 — m. Paris, 1962). Pictor francez. Este 
tipul artistului de avangardă, exemplar ca mobilitate a 
demersurilor. Criticul american Harold Rosenberg îl numeşte 


„avangardist ritual”. „Foarte inventiv, showman, Klein s-a 
folosit de artă, de ideile artistice pentru a-şi construi o carieră 
în pictură şi sculptură la fel de spectaculoasă ca o carieră la 
Hollywood sau pe Via Veneto.” Cele mai cunoscute lucrări ale 
sale reprezintă picturi monocrome, sculpturi spongioase şi 
reliefuri saturate de culoare, în special ca albastru-regal. Într- 
adevăr, din 1946, panourile sale, până atunci acoperite uniform 
de o culoare pură oarecare, devin exclusiv albastre, acest 
albastru intens pe care îl va folosi ca „trademark”. Decorul 
Operei din Gelsenkirchen e compus din reliefuri de poliester şi 
burete pe panouri albastre (1959). Din anii 1958-1960 datează 
Antropometriile, picturi realizate cu „pensule vivante”, cu 
modele vii, tinere nude muiate în albastru şi târâte pe pânza 
aşternută pe podea, în maniera lui Pollock” — în fond, un mod 
de a picta care se prezintă ca o acţiune (vezi Acţionism). 
Urmează „Cosmogoniile” (lucrări realizate cu „colaborarea” 
agenţilor naturali), portretele-mulaj după personaje (cel mai 
cunoscut fiind Arman pe fond de aur, 1962). Încă din 1958 
deschisese o expoziţie într-o sală goală, cu pereţii complet goi, 
anunțând  ulterioarele  environments', care transformă 
expoziţiile de artă în medii de comunicare. Klein însuşi îşi 
proclama lucrările ca „glume nesărate”, „lucruri de prost-gust”, 
kitschuri. Există în această frondă continuă, susținută teoretic, 
aceeaşi accepţie a distructivului, ca germene al unor noi soluţii 
artistice pe care îl conţine orice program al curentelor antiartei, 
de la dadaism“ la happening, body-art etc. 


Bibliografie: Yves Klein, catalog, Centre Georges Pompidou, 
Paris, 1983; Pierre Restany, Yves Klein: le feu au cour du vide, 
Paris, 1990; Pierre Restany et al. (eds.), Yves Klein, Oslo, 1997. 


Klimo, Alojz (n. Piešťany, 1922 - m. Bratislava, 2000). Pictor 
slovac. Studiază la Departamentul de desen şi pictură al 
Universităţii Politehnice din Bratislava cu profesorii M. 
Schurmann şi G. Mally (1941-1945); în perioada 1945-1948 
frecventează Academia de Arte Aplicate din Praga, cu profesorii 
A. Pelc şi J. Bauch. Participă la: Bienala de la Veneţia, 1958-1960; 
„Bianco e nero”, Lugano, 1960; „Arte Actuel’, Mexico City, 
Caracas, 1966; „Ente Internationale”, Bologna, 1967; Trienala de 
xilografie, Capri, 1967; Expo *70, Osaka, 1970; Festival de la 
peinture, Cagnes-sur-Mer, 1970; „Hommage à Kassák”, 
Budapesta, 1984; Trienala de grafică, Cracovia, 1990; 
„Diagonale”, Bratislava, 1992. Artistul evoluează ferm încă de la 
debut pe calea abstracţiei” geometrice. Aplecat cu obstinaţie 
asupra valorilor umane şi structurilor urbane, el îşi plasează 
punctul de observaţie în „zborul de pasăre”, reţinând din 
întregul material vizual perceput un joc mereu reluat de 
orizontale, verticale şi diagonale, peste care se suprapune un 
sistem de semne, de amprente, de accente grafice. „Planurile” 
pe suprafaţa imaginii sunt degajate de orice intenţie 
descriptivă, ele nereţinând decât direcţionările concrete, 
identificate în trasee geometrice întretăiate, sau se succedă în 
ritmuri de linii sau câmpuri cromatice care ţin de o ordine 
mereu imprevizibilă. Proiecţiile nu ne poartă în aşezări urbane 
aievea sau în unele lumi posibile, făgăduite de acţiunea forţelor 
noastre imaginative, ci sunt expresia cea mai directă a unei 
vocaţii ordonatoare pe care ne-o revelează clipa de meditaţie 
dăruită de „distanţa” la care îşi plasează observaţia. 


Bibliografie: Alojz Klimo, monografie, Bratislava, 1995. 


Klimt, Gustav (n. Baumgarten, 1862 - m. Viena, 1918). Pictor 
austriac. Studiază la Şcoala de Arte şi Meserii de pe lângă 
Muzeul Austriac din Viena cu profesorii F. Laufberger şi JV. 
Berger. Evoluează de la academismul uscat, plin de alegorii, cu 
un limbaj plastic epuizat, sărăcit prin frecventarea unor forme 
„ideale”, spre o artă în care îmbinarea şocantă a suprafeţelor 
decorative, abstracte”, opulent ornamentate şi reprezentările 
umane pline de materialitate şi vitalitate reuşesc să facă viabilă 
înclinarea spre simbolul filosofic. Primele lucrări realizate 
pentru Universitatea din Viena - Medicina, Filosofia, 
Jurisprudența - sunt încă tulburi, neconvingătoare, ezitând 
între o conceptie liberă, interpretarea decorativă a peretelui şi 
rigurozitatea alegoriei. Operele mai târzii (Judith, Sărutul, Leda, 
seria de „Portrete” dintre anii 1910 şi 1917) înclină evident spre 
un primat al decorativului, tipic pentru Art Nouveau, sau, în 
termenul local, pentru Secession”. Fascinat de frumuseţea şi 
expresivitatea nudului uman, de elocvenţa materiei vii, el 
foloseşte contrastul romantic cu spaţiul abstract pentru a-i 
sublinia condiţia efemeră, fragilă şi dramatică şi reuşeşte, cu un 
efect incontestabil, să dea glas neliniştii şi melancoliei, ce 
păstrează elemente simboliste şi anunţă expresionismul” (Cele 
trei vârste ale femeii, Moartea şi Viaţa, Speranţă I, Mărul de aur 
etc.). Colaborarea cu arhitecţii de la Secession, cu J. Hoffmann” 
şi K. Moser, contribuţia la expoziţiile din Dresda şi München, 
activitatea desfăşurată la Bruxelles (mozaicurile de la Palais 
Stoclet), lucrările realizate pentru Palatul Regal de la Peleş, 
România, participarea la expoziţiile internaţionale de Art 
Nouveau la Viena, Roma, la Bienala de la Veneţia etc., 
colaborările la reviste îi conferă rolul unui purtător de cuvânt 
al stilului 1900 (vezi Art Nouveau şi Wiener Secession) şi un 


precursor al expresionismului german. (Vezi fasciculul I, planşa 
26) 


Bibliografie: F. Novotny, J. Dobai, Gustav Klimt, Salzburg, 1967; 
Christian  Nebehay, Gustav Klimt. Sein Leben nach 
zeitgenössischen Berichten und Quellen, Viena, 1969; Werner 
Hofmann, Gustav Klimt und die Wiener Jahrhundertwende, 
Salzburg, 1970; C.E. Schorske, Gustav Klimt, New York, 1961, 
Paris, 1983; G. Néret, Gustav Klimt, Köln, 1992. 


Kline, Franz (n. Wilkes-Barre, Pennsylvania, 1910 - m. New 
York, 1962). Pictor american. A studiat la Şcoala de Arte 
Frumoase de pe lângă Universitatea din Boston (1931-1935) şi la 
Şcoala de Arte Plastice Heatherley din Londra (1937-1938). 
Activează în cadrul grupului The Club, ce reunea la începutul 
anilor 1950 artişti de avangardă. A fost profesor la Colegiul 
Black Mountain, Carolina de Nord (1952), Institutul Pratt din 
Brooklyn (1953-1954) şi la Şcoala de Artă a Muzeului din 
Philadelphia (1954). Laureat al Bienalei de la Veneţia, în 1960. 
Până în 1945 pictează peisaje şi portrete în stil realist. Formele 
sunt apoi din ce în ce mai stilizate, până când trimiterile la 
realitate încetează. După 1950 realizează ample compoziţii, în 
care sarcina expresivă o preiau liniile negre, groase, trasate 
liber pe câmpul alb al pânzei. În universul epurat de orice 
element concret, artistul face să evolueze astfel use prelungi, 
încărcate de energia gestului, a efortului creator. Rezultă o 
situaţie dramatică, artistul, închis în singurătate, aşternând în 
spaţiile necuprinse repere ale zbuciumului său, în spiritul 
expresionismului abstract”. În ultimii ani, pictorul a revenit la 
folosirea culorilor, păstrând întreaga atmosferă de tensiune a 
tablourilor. 


Bibliografie: Fielding Dawson, An Emotional Memoir of Franz 
Kline, New York, 1967; Franz Kline (1910-1962), Whitney 
Museum, New York, 1968; H.F. Gaugh, Franz Kline: The Color 
Abstractions, catalog, The Phillips Collection, Washington, 1979; 
H. Gaugh, Franz Kline: The Vital Gesture, New York, 1985; A. 
Zevi, Franz Kline, Milano, 1987. 


Kobro, Katarzyna (n. Moscova, 1898 - m. Łódź, 1951). Sculptor 
polonez. Adeptă a ideilor constructivismului” rus. În Polonia, 
unde se stabileşte în 1922 împreună cu soţul său Władysław 
Strzemińskiř, a făcut parte din unele grupări ca Blok (1924), 
Praesens, a.r. (Artişti revoluționari) (1930). La început 
figurative, sculpturile sale devin materializări în spaţiu ale unor 
tensiuni şi eforturi constructive (ciclul „Compoziții spaţiale”, 
1928-1929). După 1935, artista recurge din nou la unele sugestii 
din realitatea concretă, creând aşa-numitele opere „biologice”. 
Privitor la constructivismul său, a scris împreună cu 
Strzeminski studiul Compoziții spaţiale: calculări ale ritmului 
Timp-Spaţiu (1931). 


Bibliografie: Katarzyna Kobro, catalog, Muzeum Sztuki, Łódź, 
1999. 


Kod. Grup artistic sârb, de orientare conceptuală“, activ la Novi 
Sad, în perioada aprilie 1970 - februarie 1971. Membrii 
fondatori ai grupului sunt Branko Andrić, Slavko Bogdanović, 
Janez Kocijančić, Miroslav Mandić, Mirko Radojičić şi Slobodan 
Tišma, cărora li s-au alăturat apoi Pedja Vranešević, Bora Ćosić, 
Kiš-Jovak Ferenc ş.a. Urmărind în mod programat 
dezinstituţionalizarea artei, scoaterea creației de pe făgaşele 


bătătorite ale tradiţiei, artiştii din acest grup din Voivodina se 
arată interesaţi de genuri diverse — producţie de film, teatru, 
poezie, land-art', acţiuni (vezi Acţionism), performance” etc. — 
de regulă tratate neconvențional, cu elemente intermediale. 
Performance-urile au uneori un sens ironic şi polemic. Aşa se 
întâmplă cu spectacolul oferit sub porticul Bisericii Catolice, în 
care actantul A (Miroslav Mandić) şi actantul B (Tišma), stând 
spate la spate, au următoarea discuţie: „Ce văd?”, întreabă 
primul. „Marea. Dar eu?”, spune al doilea. „Antimarea”, soseşte 
răspunsul. Pe linia artei conceptuale, Mandic elaborează Cartea 
de identificare pentru intrarea în Galeriile Moderne şi accesul 
permis la opinie în Arta Modernă. Grupul a participat în 1971 la 
Bienala Tineretului de la Paris, o manifestare în care s-a produs 
consacrarea artei conceptuale”. În strânsă legătură cu 
activitatea grupului KOD, îndată după destrămarea acestuia, la 
Novi Sad au apărut Grupul E (Ana Raković, Čedomir Drča, 
Vladimir Kopicl şi Miša Živanović) şi Grupul E KOD, care 
continuă o vreme aceeaşi orientare. (Vezi fasciculul II, planşa 
31) 


Bibliografie: Marijan Susovski (ed.), The New Art Practice in 
Yugoslavia 1966-1978, Zagreb, 1978. 


Kokoschka, Oskar (n. Pöchlarn, 1886 - m. Montreux, 1980). 
Pictor şi scriitor austriac. Studiază la Şcoala de Arte şi Meserii 
din Viena (1905-1909). În paralel lucrează la Wiener Werkstătte 
(Atelierele Vieneze). În 1908 debutează ca autor dramatic şi ca 
pictor şi îşi începe lunga serie de portrete, fiind încurajat de 
arhitectul Alfred Loos”, animatorul Salonului de Artă Modernă 
din Viena. În 1910, la Berlin, se împrieteneşte cu Herwarth 


Walden, directorul revistei Der Sturm”, pentru care realizează 
ilustraţii şi coperţi în stilul expresionismului', ce domina pe 
atunci viaţa artistică berlineză. După primul război mondial 
devine profesor la Academia din Dresda (1919-1924). 
Călătoreşte câţiva ani prin Europa, Orientul Apropiat, Africa de 
Nord, pictând peisaje panoramice ale locurilor vizitate. Din 
raţiuni politice, în 1934 emigrează la Praga. În 1937, lucrările 
sale, fiind considerate „artă degenerată”, sunt scoase din 
muzeele germane. Emigrează apoi la Londra (1938-1953). Întors 
în Austria, organizează seminarii artistice de vară la Salzburg 
(1953-1963), stabilindu-se apoi la Villeneuve, pe malul lacului 
Geneva. Participă la: Bienala de la Veneţia, 1922, 1948; Carnegie 
International, Pittsburgh, 1933; „Der Sturm”, Berna, 1944; 
Documenta din Kassel, 1955. Distincţii: Ordinul Meritului, 
Germania, 1956; Comandant al Ordinului Britanic, 1959. În 
portretele şi autoportretele de la începutul activităţii, ca şi din 
perioada berlineză, se dovedeşte un fin analist al modelului, 
căruia îi dezvăluie întregul univers sufletesc, în spiritul 
accepţiei pe care o dădea psihanaliza imaginii plastice (în 
acelaşi timp, la Viena îşi desfăşoară activitatea întemeietorul 
psihanalizei, S. Freud). În prima fază, artistul foloseşte ca 
principal mijloc de expresie linia, tuşa cu caracter grafic, pentru 
ca apoi să dea mai multă atenţie culorii ce contribuie la 
atmosfera tensionată a tabloului (peisajele făcute în perioada 
şederii la Dresda — Poduri peste Elba la Dresda, 1923; cele din 
călătoriile sale — Amsterdam, 1925; Lyon, 1927; Louvre, 1929). 
Prin forţa cu care sondează realităţile ascunse ale personajelor, 
prin implicarea afectivă în peisaje, Kokoschka realizează unul 
dintre dezideratele expresionismului, acela de a face din fiecare 
lucrare, indiferent de tema tratată, un autoportret. 


Bibliografie: Oskar Kokoschka, Mein Leben, München, 1971; 
Ernest Rathenau, Oskar Kokoschka, New York, 1971; Smaranda 
Roşu, Kokoschka, Bucureşti, 1976; Oskar Kokoschka, catalog, 
Tate Gallery, Londra, 1986; A. Weidinger (ed.), Die Thermopylen: 
Oskar Kokoschka, ein grofer Europäer, catalog, Graphische 
Sammlung Albertina, Viena, 1998. 


Kolář, Jiří (n. Protivín, 1914 - m. Praga, 2002). Pictor şi poet ceh. 
Autodidact în domeniul artelor plastice. În 1942 a înfiinţat 
Grupul artistic 42 (numele marchează anul înfiinţării, în fond, 
situaţia din acel moment a artei şi culturii), din care mai făceau 
parte pictorii Kamil Lhotâk şi Pravoslav Kotik, criticul de artă 
Jindřich Chalupecký şi poetul Ivan Blatný. În urma semnării 
Chartei 77, părăseşte în 1979 Cehoslovacia, trăind în exil, până 
în 1989, când revine în ţara natală. În exil fondează Revue K, 
dedicată artiştilor cehi din exil şi problemelor artei mondiale 
actuale. Participă la expoziţiile: „Theatre D 37”, Praga, 1937; 
„Skiptuale Malerei”, Berlin, 1962; „Licht-Bewegung-Farbe”, 
Nurnberg, 1967; „Von Collage zur Assemblage”, Alpbach, 1968; 
Bienala de la Săo Paulo, 1969; Bienala de la Veneţia, 1969; 
„Akustische Texte - Konkrete Poesie - Visuelle Texte”, 
Amsterdam, 1970; „Metamorphose de Abject Art en Anti-Art 
1910-1970”, Bruxelles, 1971; „Per una collazione della poesia 
concreta e visuale”, Livorno, 1976; „Schrift und Bild”, Nürnberg, 
1976; Documenta din Kassel, 1977. Distins cu: Premiul Bienalei 
de la São Paulo, 1969; Premiul Jaroslav Seifert, 1991. Debutând 
ca poet şi traducător (Whitman, Sandburg, Beckett ş.a.), Kolář a 
fost dintotdeauna interesat de limbajul plastic. În anii 1960, 
„poetul cuvintelor se metamorfozează în poetul imaginii” 
(Milena Slavická). El nu apelează de fapt la tehnicile 


tradiţionale ale picturii, ci construieşte imagini pe baza unui 
inventar „prefabricat? - tăieturi din ziare, fotografii, 
reproduceri de artă, obiecte naturale şi artificiale etc. —, folosind 
tehnica colajului” şi asamblajului. Neîndepărtându-se de fapt de 
structurile literare ce l-au consacrat, el urmăreşte în aceste noi 
abordări să realizeze o „poezie vizuală şi evidentă”. 


Bibliografie: Raoul-Jean Moulin, Jiri Kolář, Köln, 1968; Angelo 
Maria Ripellino, Jiri Kolář. Collages, Torino, 1976; Milada 
Motlovă (ed.), Jiri Kolář, monografie, Praga, 1993. 


Kollwitz, Käthe (n. Königsberg, 1867 - m. Moritzburg, 1945). 
Sculptor şi gravor german. Studiază la Şcoala de Artă pentru 
Femei, Berlin (1885-1886), cu Karl Stauffer-Bern, în atelierul 
particular al lui Ludwig Herterich din Munchen (1888-1889), la 
Academia Julian din Paris (1904). Călătoreşte în Italia (1907- 
1908). Profesor la Academia Prusacă de Artă, Berlin (1919-1933). 
Devine cunoscută prin ciclurile de gravuri „Răscoala 
ţesătorilor” (1897-1898) şi „Războiul țărănesc” (1902-1908), la 
care se vor adăuga ciclurile „Războiul” (1922-1923), „Proletarul” 
(1925), „Moartea” (1934-1937). Încă de la început, lucrările sale, 
prin contrastele violente dintre alb şi negru, prin tensiunea 
figurilor, a gesturilor, se înscriu în spiritul expresionismului" 
german. Influențele din Munch", Daumier şi Barlach' sunt 
repede asimilate, artista având o predispoziţie pentru o artă a 
expresiei directe a stărilor de spirit. Dramele primului război 
mondial o marchează decisiv. În 1914 face primele schiţe şi 
machete pentru un monument funerar dedicat fiului său, Peter, 
căzut pe front. Rezultatul va fi compoziţia Părinţii, aşezată într- 
un cimitir din Belgia. În acelaşi spirit de acuzare a războiului şi 


de evocare a celor căzuţi realizează Turnul mamelor (1937) şi 
Pietă (1938). Dezvoltând tradiţiile expresioniste, pe fondul unor 
evenimente tragice, atât în plan personal, cât şi în planul 
societăţii, creează o artă militantă, pusă în mod declarat sub 
semnul umanismului. Concediată de la Academia de Artă din 
Berlin (unde a condus atelierul de grafică între 1928 şi 1933), 
artista refuză să părăsească Germania, continuând, în ciuda 
atacurilor presei oficiale, să lucreze în sensul convingerilor 
sale. 


Bibliografie: Otto Nagel, Käthe Kollwitz, Dresda, 1963; Leopold 
Reidemeister, Kăthe Kollwitz: Das plastische Werk, Hamburg, 
1967; Arthur şi Nina Klein, Käthe Kollwitz: Life in Art, New York, 
1975; R. Hinz (ed.), Käthe Kollwitz 1867-1945 — Druckgraphik, 
Plakate, Zeichnungen, Berlin, 1980; E. Prelinger (ed.), Käthe 
Kollwitz, catalog, National Gallery of Art, Washington, 1992; 
Käthe Kollwitz, catalog, Käthe Kollwitz Museum, Berlin, 1995. 


Kompánek, Vladimir (n. Rajec, 1927 - m. Bratislava, 2011). 
Sculptor slovac. A urmat cursurile de sculptură din cadrul 
Institutului Tehnic din Bratislava, sub îndrumarea lui Josef 
Kostka'. Aderă la grupul artistic Mikuláš Galanda. A deschis mai 
multe expoziţii în ţară şi în străinătate. Participant la: Bienala 
de sculptură de la Carrara, 1964; Bienala de la Veneţia, 1964; 
Bienala internaţională de sculptură mică de la Budapesta, 1971 
etc. Din elemente geometrice — piese de metal bine şlefuit — 
creează ansambluri antropomorfe (Femeia, 1970) sau rămâne în 
limitele construirii unor repere nefigurative, ce se înscriu ca 
valoare decorativă în spaţiu. În viziunea lui, dominantă este 


nevoia de a interveni asupra materialului, de a menţine o stare 
de creaţie, în tradiţia artei constructiviste". 


Koncealovski, Piotr Petrovici (n. Sloveansk, 1876 - m. Moscova, 
1956). Pictor rus. A frecventat Şcoala de Desen din Harkov, 
cursurile serale ale Institutului de Artă Industrială Stroganov 
din Moscova sub îndrumarea lui V. Suhov, Academia Julian din 
Paris (1897-1898), cu J.-P. Laurens şi J.-J. Benjamin-Constant, 
Academia de Artă din Sankt-Petersburg (1898-1905), cu I. 
Tvorojnikov, V. Savinski şi G. Zaleman, atelierul lui P. Kovalevski 
(1907). Întreprinde mai multe călătorii de studii în Germania, 
Franţa, Italia şi Spania. În 1910 se află printre fondatorii 
grupării artistice Valetul de caro (vezi Bubnovii valet), care îşi 
propunea înnoirea artei ruse. Profesor la Atelierele de Artă 
Liberă (1918-1921) şi la Institutul Superior de Artă şi Tehnică 
(1926-1929) din Moscova. Începe să picteze sub influenţa lui 
Cezanne”, fiind atent la stilizarea materialului figurativ şi la 
raporturile între culori (Matador, 1910; Siena — Piaţa Signoriei, 
1912; Autoportret, 1912). Cu naturile moarte şi peisajele 
realizate prin anii 1920 ajunge la un stil personal, în care 
rigoarea compoziţională e dublată de un anumit patetism al 
coloritului. A consacrat un ciclu de tablouri Novgorodului, unul 
dintre principalele centre ale artei medievale ruseşti. 


Bibliografie: T. Semionova, Koncealovski, Moscova, 1964; M. 
Neiman, Koncealovski, Moscova, 1967. 


Koons, Jeff (Jeffrey) (n. York, Pennsylvania, 1955). Artist 
american. A fost prezentat în expoziţiile: „Made in Heaven”, 
Koln, 1991; Retrospective, San Francisco Museum of Modern 


Art, Stedelijk Museum, Amsterdam, 1992; Retrospective, Walker 
Art Center, Minneapolis, Aarhus, 1993; „Puppy”, Museum of 
Contemporary Art, Sydney, 1995; „Puppy”, Guggenheim 
Museum şi Bilbao, 1997; Solomon R. Guggenheim, New York, 
2000; Musée National d'Art Moderne, Paris, 2001. Un spirit 
dadaist' îl face să caute imaginea persiflantă a lucrurilor sau a 
propriei persoane, cum ar fi cele în care se înfăţişează 
împreună cu staruri porno. De multe ori, cele mai banale 
jucării sunt supradimensionate şi transpuse în materiale 
rezistente. Jocul între efemer şi durabil, cu întreaga 
complexitate de factori adiacenţi, asigură prospeţime şi farmec 
lucrurilor care altfel ar rămâne cufundate în derizoriu. 


Bibliografie: The Jeff Koons Handbook, New York, 1992; A. 
Muthesius (ed.), Jeff Koons, Köln, 1993. 


Korin, Pavel Dmitrievici (n. Paleh, 1892 — m. Moscova, 1967). 
Pictor rus. A studiat la Institutul de Pictură, Sculptură şi 
Arhitectură din Moscova (1912-1916) cu profesorii K.A. Korovin 
şi SV. Maliutin. Director al serviciului de restaurări de la 
Muzeul Puşkin (1932-1959). Figura umană deţine un rol 
important în opera lui, fie că este vorba despre tablouri cu 
subiecte istorice, fie că portretizează personalităţi culturale 
actuale. Construcţia este solidă, vădind o serioasă formaţie 
academică. Paleta cromatică evoluează de la tonalități închise, 
sobre (Aleksandr Nevski, 1942), spre tonalități calde, luminate, a 
căror energie antrenează tot mai mult şi formele plastice 
(Portretul lui Martiros Sarian, 1956; Portretul lui Renato Guttuso, 
1961). 


Bibliografie: G. Kuşnerovskaia, Pavel Korin, Leningrad, 1969. 


Koroma, Kaarlo (n. Helsinki, 1908 — m. Helsinki, 2000). Pictor 
finlandez. Absolvent al Şcolii Libere de Artă din oraşul natal. A 
făcut parte din conducerea unor instituţii ca: Asociaţia 
Artiştilor din Turku; Asociaţia Pictorilor Finlandezi; Academia 
de Artă din Helsinki; secţia finlandeză a Asociaţiei de Artă 
Scandinavă; secţia finlandeză pentru UNESCO etc. Membru al 
Academiei Tommaso Campanella, al Academiei Leonardo da 
Vinci etc. În pictura sa, materialul figurativ este subordonat 
unor rigori geometrizate, care temperează exuberanţa 
coloritului şi motivelor. Compozițiile vădesc o plăcere a 
construcţiei, care se realizează firesc, printr-o dezvoltare 
organică a suprafeţelor de culoare, până la acoperirea 
întregului câmp al imaginii. În paralel cu activitatea de pictor şi 
cea de animator al vieţii artistice, a scris şi câteva studii, printre 
care Istoria picturii finlandeze între anii 1864 şi 1964, Artişti 
finlandezi, Arta finlandeză după 1950 etc. 


Koshimizu, Susumu (n. Uwajima, 1944). Sculptor japonez. A 
studiat la Şcoala Superioară şi la Colegiul de Artă Tama din 
Tokyo. A făcut parte din grupul Mono-ha” (Şcoala de obiecte). 
Deschide mai multe expoziţii personale la Tokyo şi participă la 
Bienala Tineretului din Paris (1971). Artistul manifestă o 
permanentă stare de surpriză în faţa celor mai banale bucăţi de 
material — hârtie, lemn, piatră, metal - pe care le întâlneşte în 
experienţa cotidiană. În spiritul artei minimale", el prelucrează 
materialele, degajându-le de impurităţile ce evocă locul de unde 
provin, până obţine forme geometrice disciplinate. Aceste 
forme ce par a avea diferite utilizări practice sunt de fapt lipsite 
de orice funcţionalitate în afara aceleia presupuse de statutul 


lor de obiecte purtătoare de semnificaţii spirituale, de mesaje 
artistice. (Vezi fasciculul II, planşa 26) 


Kostka, Jozef (n. Stupava, 1912 - m. Bratislava, 1996). Sculptor 
slovac. Se formează în atelierul unchiului său, ceramistul Ferdiš 
Kostka, şi în şcoli de artă din Brno, Praga şi Paris. Profesor la 
Institutul de Arte Plastice din Bratislava. Sculptura sa a evoluat 
de la o concepţie tradiționalistă spre o viziune nouă, în care se 
resimt ecouri din arta Europei contemporane. În prima fază a 
creaţiei sale, sculptorul topeşte elemente folclorice, experienţe 
ale înaintaşilor, într-un limbaj plastic patronat de Rodin” şi 
Bourdelle”. Volumele încep apoi să-şi piardă rigoarea şi să-i 
traducă într-un fel mai proaspăt, mai direct, ideile, figurativul 
fiind abia sugerat Un ajun, 1948; Capete de războinici, 1960; 
Inundaţie, 1967; Femeie şezând, 1967). În lucrările din ultimii 
ani, modul de a opera în materialul dur a căpătat din ce în ce 
mai mult o amprentă personală. Realul există acum sub forma 
materiei brute, elementare, neorganizate — blocuri masive în 
care acţiunea sa propune, într-un proces care nu e străin de 
sugestiile ordinii naturale, structuri care se impregnează vizibil 
de prezenţa umană (Avangarda, 1967; Don Quijote, 1969; Curtea 
mică, 1969). Forma nu e căutată în sânul materiei, nu se 
produce o dezvelire a volumului prin eliminare de material, ci 
se urmăreşte doar controlul raporturilor spaţiale, prin 
insinuarea continuă a factorului uman-artistic, ca forţă 
generică şi posesivă a realităţii. 


Kosuth, Joseph (n. Toledo, Ohio, 1945). Artist american. A 
studiat la Cleveland Art Institute (1963-1964) şi la School of 


Visual Arts din New York (1964-1965). În 1970-1972 studiază 
filosofia şi antropologia la New School for Social Research din 
New York. În atmosfera intelectuală marcată de lettrism, 
debutează cu lucrări care cuprind cuvinte scrise pe sticlă sau 
realizate din tuburi de neon. Pentru a dezvălui diversele 
straturi ale realului, alătură obiecte sau situaţii, imaginile lor 
fotografiate sau pictate, definițiile respectivelor obiecte şi 
noţiuni oferite de dicţionare şi enciclopedii (seria „Photostats”). 
În aceste condiţii, discursul plastic se constituie din elemente 
ale reflexiei şi ale analizei limbajelor, ceea ce îl conduce spre o 
abordare conceptuală” a imaginii. Investigaţiile sale vizează în 
primul rând ambianța cotidiană, unde îl fascinează depunerile 
semantice din pancartele publicitare şi obiectele ready-made” 
(analizează rolul lui Duchamp” în manifestul Art after 
Philosophy, publicat în 1969 în revista Studio International). 
După 1980 creează environments”, infuzie de repere textualiste, 
în care analizează detalii din tablouri clasice, cu texte şterse din 
Freud sau din literatura structuraliştilor („Zero and Not”, Musée 
Saint-Pierre Art Contemporaine, Lyon, 1985). 


Bibliografie: Joseph Kosuth, The Making of Meaning: Selected 
Writings and Documentation of Investigations on Art since 1965, 
Stuttgart, 1981. 


Köthe, Fritz (n. Berlin, 1916 - m. Berlin, 2005). Pictor german. 
Studiază la Şcoala de Grafică din Berlin (1935), Academia de 
Artă din Leipzig (1936-1938). Din 1939 lucrează grafică pentru 
agenţii de publicitate şi edituri. Predă la Şcoala Wolf şi Şcoala 
de Presă Skid din Berlin (1947-1953). Participă la expoziţiile: 
„Noul realism”, Berlin, 1967; „Figurativul”, Stuttgart, 1967; „Cu 


camera, pensula şi şpriţpistolul”, Recklinghausen, 1973; „Viaţa şi 
moartea”, Aachen, 1974; „Realism şi realitate”, Darmstadt, 1975. 
Sub aparențele colajului” fotografic, lucrările sale sunt de fapt 
sedimentări de imagini, o modalitate de a consemna momente 
mai vechi sau mai recente din impactul artistului cu realitatea. 
Depunerile şi implicit regăsirea imaginilor nu au însă un sens 
arheologic. De cele mai multe ori, sfâşierile aplicate în tabloul- 
depozit-de-imagini pot să amplifice sensul realului ce cade 
imediat sub observaţie. Alteori, din varii fragmente se creează o 
prezentare „monografică” a unui motiv din mitologia cotidiană. 


Bibliografie: Wieland Schmied, Der berliner Maler Fritz Kothe, 
Berlin, 1972; H. Ohff, Fritz Köthe, Berlin, 1976. 


Kovács, Ferenc (n. Kiskunfélegyháza, 1926 - m. Budapesta, 
1990). Sculptor maghiar. A studiat la Academia de Arte Plastice 
din Budapesta (1948-1953) sub îndrumarea profesorilor András 
Beck şi Sândor Mikus. În perioada 1956-1959 a primit bursa 
Derkovits. Laureat al Premiului Munkácsy (1955 şi 1961). În 
1968 a lucrat în Simpozionul de sculptură de la Prilep, 
Macedonia. Ciopleşte blocuri de marmură şi granit până ce 
acestea îşi pierd accidentele naturale de suprafaţă şi încep să 
capete o identitate nouă, „programată” de sculptor. Monolitice, 
cu o robusteţe frapantă, volumele sculpturilor sale se află sub 
presiunea unor energii de un tip special, care împiedică 
instalarea rigidităţii geometrice (ciclurile „Eroziuni” şi „In 
memoriam Bartók”, 1972) şi face posibilă uneori aluzia 
figurativă (Peşte, 1972; Scoici, 1972). 


Kowalski, Piotr (n. Liov, 1927 — m. Paris, 2004). Artist francez de 
origine poloneză. În 1946 părăseşte Polonia, locuind succesiv în 
Franţa, Brazilia şi Statele Unite. Între 1946 şi 1952 frecventează 
Massachusetts Institute of Technology, unde studiază 
matematica (cu Norbert Wiener), arhitectura şi artele vizuale 
(cu György Kepes). În 1953-1955 colaborează cu Marcel Breuer" 
la proiectul sediului UNESCO din Paris. Îşi deschide un birou de 
arhitectură la Paris (1955) şi fondează o societate pentru 
arhitectură experimentală. În tot acest timp şi în paralel cu 
creaţia arhitecturală (Pavilionul Saharei, Paris, 1957; proiectele 
Labirint, 1963 etc.), pictează şi sculptează; realizează decoruri 
sculpturale pentru spectacole de balet, concepe o serie de 
environments” etc. Participă la expoziţiile: „Antiproces 3”, 
Milano, 1961; „Sculptures architecturales et architectures 
sculptées”, Paris, 1963; „Konst betong? (Arta betonului), 
Stockholm, 1964, 1965; „Kinetische Kunst (Lumiere et 
mouvement)”, Berna, 1965; „Les Structures gonflables”, Paris, 
1968; „Cinetisme, spectacle, environment”, Grenoble, 1968; 
„New Multiple Art”, Londra, 1970; Documenta din Kassel, 1972; 
„Informatique, Art, Technologie”, Le Havre, 1972; Bienala de la 
Veneţia, 1975. Formaţia sa de matematician şi arhitect îl 
conduce spre experimente vizuale, în care volumul (deopotrivă 
în arhitectură şi sculptură) este degajat de orice detalii de 
prisos, pentru a-şi putea revela esenţa expresivă. Această 
tendinţă minimalistă” se asociază cu dorinţa de a surprinde 
mişcarea şi lumina, lucrările sale întâlnind preocupările 
cinetice” ale epocii. Cum anunţă titlul uneia dintre 
manifestările la care ţine să participe, lucrările sale sunt de fapt 
sculpturi-arhitecturi, fiecare dintre cele două arte contribuind 
la crearea unei forme unice, în care exigenţele reprezentării se 


contopesc cu cele ale funcţionalităţii. Încrederea sa în 
posibilităţile artistului de a modela spaţiul, infuzându-l cu 
elemente raţionale şi afective, vorbeşte despre o nouă 
dimensiune a artei în actualitate. 


Bibliografie: Jean-Christophe Bailly, Piotr Kowalski, Paris, 1988. 


Kralj, France (n. Zagorica, 1895 - m. Ljubljana, 1960). Pictor 
sloven. A studiat la Academia de Artă din Viena (1913-1915) cu 
I. Mullner şi la Academia de Arte Frumoase din Praga (1919- 
1921) cu V. Bukovac. În 1922, la Ljubljana, se află printre 
fondatorii Clubului tinerilor (Klub mladih), ce pregăteşte 
terenul pentru asociaţia Slovenski lik (Imaginea slovenă, 1930), 
legată de apariţia unei şcoli naţionale de artă. Participă la 
Bienala de la Veneţia, 1954. Format într-un mediu artistic în 
care erau în plină afirmare modalităţile expresioniste”, Kralj va 
adăuga programului său un foarte clar cult pentru formă. 
Continuând să comunice stările lăuntrice ale artistului, 
tablourile marchează efortul de a face totodată loc observaţiei 
realiste. Materialul figurativ este îndrumat pe un făgaş 
simbolic, atingând zonele socialului şi ale universului religios. 
Coloritul viu, dialogul dintre lumină şi întuneric, transparenţele 
neaşteptate ivite în formele obiectuale constituie atributele 
specifice unei picturi ce unifică drumul dintre valorile 
expresive şi simbolice. În acelaşi cadru tematic şi stilistic se 
plasează şi lucrările realizate în trei dimensiuni (ceramică, 
ipsos, marmură etc.). 


Bibliografie: France Kralj, Moja pot, Ljubljana, 1934; A. Smrekar, 
France Kralj, catalog, Kostanjevic, 1980. 


Kratina, Radoslav (n. Brno, 1928 - m. Praga, 1999). Sculptor 
ceh. A studiat la Institutul de Artă Decorativă din Praga (1952- 
1957). Devine membru al Clubului Concretist, care promova o 
formă liberă de constructivism” (în 1968 expune împreună cu 
grupul în oraşe din Boemia şi în Stuttgart). Creează structuri 
metalice,  transformabile pe baza  repetiţiei. Elementul 
schimbător îl oferă trecerea de la structurile cilindrice la cele 
conice, de la orizontală la verticală. În plus, extrem de 
importante sunt sensibilitatea pieselor de metal la diferite 
propuneri de mişcare. Esenţială este nu reprezentarea — oricare 
ar fi programul ei —, ci această permanentă stare a mişcării, 
promisiunea modificării cinetice” pe care artistul o sesizează în 
lucruri şi în care poate interveni menţinând ordinea abstractă” 
a compoziţiei. 


Bibliografie: Idea con variazioni, catalog, Praga, 2000; H. 
Larvovă, Radoslav Kratina (1928-1999), Praga, 2013. 


Kregar, Stane (n. Zapuže, 1905 - m. Ljubljana, 1973). Pictor 
sloven. A studiat teologia la Universitatea din Ljubljana (1925- 
1930), apoi a urmat cursurile Academiei de Arte Frumoase din 
Praga (1930-1935) sub îndrumarea lui Max Svabinsky. În 1937 
aderă la Clubul Nezavisnih (Independenţii) din Ljubljana şi 
expune cu grupul Tvorba (Formaţia) la Praga. Expoziţii de grup: 
Clubul Independenţilor, Ljubljana, 1937, 1938; Guggenheim 
International Award, Paris şi New York, 1956; Bienala 
mediteraneeană, Alexandria, 1957; Bienala de la Săo Paulo, 
1949; Memorialul „Nadežda Petrović”, Čačak, 1962; „Arta 
creştină contemporană”, Salzburg, 1966; „Arta din Iugoslavia 
din preistorie până azi”, Grand Palais, Paris, 1971. A fost distins 


cu Premiul Presern, Ljubljana, 1971. Debutul său se produce 
sub zodia suprarealismului. La această opţiune au contribuit în 
bună măsură şi anii petrecuţi în mediul cultural praghez, care 
cunoştea pe atunci o înfloritoare mişcare artistică de 
avangardă. Contactul cu experimentele abstracţiei lirice” îl face 
să renunţe pentru o vreme, la începutul anilor 1950, la figuraţie 
şi recuzita suprarealistă. Regăsirea filonului narativ-simbolic se 
face firesc, întrucât acesta ţine de zestrea sa temperamentală. 
Caracterul abstract, bazat pe un sistem de vocabule plastice 
organizate după principii geometrice, este păstrat în concepţia 
vitraliilor destinate unor biserici din Mežica, Dražgoše, Celje, 
Slovenj Gradec. 


Bibliografie: Zoran Kržišnik, Melita Stele-Mozina, Kregar, 
catalog, Moderna Galerija, Ljubljana, 1972. 


Kretzschmar, Bernhard (n. Döbeln, 1889 - m. Dresda, 1972). 
Pictor german. Studiază la Şcoala de Arte şi Meserii din Dresda 
(1909-1911) şi la Academia de Artă din Dresda (1911-1912) cu 
Richard Muller. Călătoreşte în Spania şi la Palma de Mallorca 
(1913). Profesor la Institutul de Arte Frumoase din Dresda (din 
1946). Portretele şi autoportretele sale sunt de fiecare dată 
prilejuri de a pune în dezbatere condiţia umană. Fizionomia 
dobândeşte în această situaţie calitatea de martor al realităţii 
spirituale aflate la nivelurile profunde ale personajului. Tuşele 
sunt de regulă potolite, nu au misiunea de a prelua descărcările 
energetice, tensiunile interioare - aşa cum se întâmplă în 
expresionismul” din prima parte a veacului. Cu cât fenomenele 
de suprafaţă sunt mai puţin acuzate, cu atât se revelează mai 
adânc, cu mijloace declarat narative, dramele trăite de 


personaje. Există o anumită măreție a atitudinii, a liniştii în 
care omul înfruntă diverse precarităţi — eroziunea temporală 
etc. Principiul construcţiei figurative este apărat tocmai pentru 
a sublinia rezistenţa solemnă a omului. 


Bibliografie: Bernhard Kretzschmar, catalog, Michael 
Hasenclever Galerie, München, 1996. 


Krypa, Fatmir (n. Gjakova, 1942). Grafician albanez din Kosovo. 
A absolvit Academia de Arte Aplicate din Belgrad (1968) şi 
cursul postuniversitar al Academiei de Arte Frumoase din 
Zagreb (1976). Predă la Academia de Arte din Priştina. Membru 
în Yugoslav Association of Visual Artists şi United Art Group din 
New York. Expoziţii de grup: „Lumea în care trăim”, Belgrad, 
1973, 1974; Bienala de grafică iugoslavă, New York, 1974; 
Bienala de la Veneţia, 1976; „Balcani, zonă a păcii”, Bucureşti, 
1977; „Salonul artei figurative”, Tokyo, 1978; „Bicentenarul 
Independenței”, Pittsburgh, 1978; Expoziția internațională de 
grafică, New York, 1979; International Group „Diversion M ’79”, 
New York, 1979. Este distins cu Premiul Decembrie, Kosovo, 
1980. În chipul cel mai firesc, diversele tehnici ale gravurii se 
îmbină cu structurile textile, desenul şi fotografia. Montajul 
fragmentelor de imagini se realizează în limitele procedeelor 
grafice, mizându-se pe posibilitățile de multiplicare şi de 
angajare complexă a ambianţei publice. Dialogul susținut în 
termenii sensibilităţii actuale este folosit de cele mai multe ori 
pentru a restaura valori tradiţionale ale ambianţei sale 
culturale. 


Bibliografie: M. Pušić, Fatmir Krypa, Priştina, 1980; D. Jović, 
Fatmir Krypa, Novi Sad, 1980. 


Kubin, Alfred (n. Litoměřice, 1877 - m. Zwickledt, 1959). 
Grafician austriac. Studiază la Şcoala de Arte şi Meserii din 
Salzburg (1891-1892) şi la Academia de Artă „Schmid-Reuitte” 
din München (1898-1901). Vizitează Franţa, Italia (1905) şi 
Praga (1911). Se alătură grupului Der Blaue Reiter”, fondat de 
Marc şi Kandinsky . Cumpără un mic castel la Zwickledt, unde, 
cu excepţia unor călătorii şi participări la expoziţii, trăieşte 
toată viaţa. Participă la: Bienala de la Veneţia, 1952; Bienala de 
la São Paulo, 1955; „Arta europeană la 1912”, Koln, 1962; 
„Kandinsky şi prietenii săi”, Londra, 1966; „Arta în Europa în 
jurul anului 1918”, Strasbourg, 1968; „Pictura şi desenul în 
secolul XX”, Berlin, 1969. Apărută în izolarea romantică de la 
Zwickledt, opera sa este un document al dramelor care îi 
tulbură existenţa (moartea celor dragi etc.), ca şi al nevoii de 
visare, de evadare într-o lume pe care o populează cu fiinţele 
produse de bogata sa imaginaţie. Viziunea este panoramică, 
amplă, în care detaliile, cultivate cu o reală plăcere, sunt 
distribuite conform unei rafinate concepţii regizorale. În 1903 
scrie un roman ilustrat (Die andere Seite — Cealaltă parte). 
Ilustrează de asemenea un mare număr de cărți ale unor 
scriitori ca Edgar Allan Poe, Oscar Wilde, Strindberg, 
Dostoievski ş.a. 


Bibliografie: Wielans Schmied, Alfred Kubin, Londra, New York, 
1969; H Bisanz, G. Lascault, Alfred Kubin, dessinateur, écrivain, 
philosophe, Paris, 1990; Alfred Kubin, catalog, Lenbachhaus 
Munchen/Hamburger Kunsthalle, 1990-1991. 


Kućanski, Boško (n. Krbavica, 1931). Sculptor bosniac. A studiat 
istoria artei la Facultatea de Filosofie din Belgrad (1956-1959). 


În paralel face studii de stomatologie la Facultatea de Medicină 
din Sarajevo. În 1975 devine profesor la Facultatea de 
Stomatologie şi la Academia de Arte Frumoase din Sarajevo. 
Membru al Academiei de Artă şi Ştiinţă din Bosnia şi 
Herţegovina (1984). Expoziţii de grup: Bienala de plastică mică, 
Budapesta, 1973; Expoziţia de plastică mică, Gabrovo, 1975; 
„Collegium artisticum”, Sarajevo, 1976; Bienala de la Veneţia, 
1980; Art Expo, New York, 1981, 1982; Bienala de plastică mică, 
Padova, 1981. A lucrat în simpozioanele de sculptură de la: 
Ostrožac, Cazin, 1974; Aranđelovac, 1975; Prilep, 1982; Počitelj, 
1983; Kostanjevica, 1984; Kikinda, 1985; Podgorica, 1986. 
Distincții: Grand Prix, Bienala de plastică mică, Budapesta, 
1973; diplomă la Expoziția de la Plovdiv, 1975. Materialul de 
origine vegetală — lemn şi fibră textilă — şi modul de prelucrare 
evocă tradiţiile artei populare. Se remarcă îndeosebi plăcerea 
cioplirii artizanale şi a invenţiei formale în cadrul unor 
structuri organice. Desprinse din inventarul prodigios al 
arhaicei industrii ţărăneşti — supraviețuind peste timp în munţii 
Bosniei şi Herțegovinei —, formele sculpturale tind spre o pură 
funcţionalitate spirituală, pătrunsă de poezia şi nostalgia 
naturalului. 


Bibliografie: B. Perić, S. Westermann, Bosko Kućanski, catalog, 
Sarajevo, 1983. 


Kukrîniksî. Pseudonimul folosit de un grup de trei pictori şi 
graficieni sovietici care au realizat în comun caricaturi, afişe, 
ilustrații de carte, lucrări de pictură cu subiecte istorice sau de 
actualitate. Din grup fac parte Mihail Kuprianov (1903-1991), 
Porfiri Krîlov (1902-1990) şi Nikolai Sokolov (1903-2000). Iniţial, 
în 1922, în cadrul gazetei de perete editate de Atelierele 


Superioare de Stat pentru Artă şi Tehnică au apărut 
semnăturile Krikup şi Kukri, reprezentându-i pe primii doi — 
Kuprianov şi Krilov; în 1924, semnătura este completată cu Niks 
(de la Nikolai Sokolov), iar în 1927 cu ceea ce desemnează 
pluralul. Kukrîniksi publică în numeroase ziare şi reviste 
(Pravda, Krokodil etc.) desene satirice, politice. Artiştii din acest 
grup au realizat în timpul războiului foi volante, afişe, aşa- 
numitele vitrine TASS; au creat compoziţii cu adresă la 
realităţile vieţii politice internaţionale postbelice. Ei sunt de 
asemenea autorii unor decoruri de teatru (Ploşniţa de 
Maiakovski) sau ilustraţii la cărţile unor scriitori ca Demian 
Bedniîi (Păpuşi bătrâne), Gorki (Viaţa lui Klim Samghin, Mama, 
Fonia Gordeev), Cehov (Doamna cu cățelul), Gogol (Suflete 
moarte), S.I. Marşak (Don Quijote). Cei trei creatori realizează în 
acelaşi timp şi lucrări individuale, cu care participă la diferite 
manifestări. 


Bibliografie: N. Sokolova, Kukrîniksî, Moscova, 1962. 


Kukuv den (La Paştele cailor; în engleză - Tomorrow Never 
Comes). Grup artistic bulgar activ la Sofia între 1975 şi 1991 şi 
fondat de Emilia şi Orlin Dvorianov, Lidia şi Mileti Svetoslavov, 
Ivan şi Iliana Uzunov, Viaceslav Botev, Oleg Gocev şi Viara 
Grancearova. Apariţia acestui grup este anunţată de înfiinţarea, 
în 1975, a Cercului Poetic (Poeticeski Kgl, care îi reunea 
printre alţii pe Viaceslav Botev, Orlin Dvorianov, Maria 
Hristova, Gheorghi Rupcev, Maria Misanova, Mileti şi Lidia 
Svetoslavov. În 1977, Cercul Poetic îşi amplifică dezbaterile 
privind imaginea, statutul artei şi al artistului, atrăgând 
studenţi de la Academia de Artă, de la Conservatorul şi de la 
Universitatea din Sofia, devenind un „cerc polemic”, intitulat 


Diskusionen. Evoluând pe o astfel de direcţie, membrii grupului 
Kukuv den propun o serie de experienţe artistice alternative 
(acţiuni , performance-uri , lucru în echipă, filme şi documente 
video” ale performance-urilor: Clavis, 1985-1987; Ochiul, 1986- 
1987; Doctore, eu am vise colorate, 1987-1988 etc.). Împreună cu 
grupul DE (Dinamicina estetizaţia - Estetizare dinamică), 
format din Orlin Dvorianov şi Dobrin Peicev, editează în 1988 
jurnalul Kukudnevnik, din care apar 30 de numere cu circuit 
închis. În 1990, majoritatea artiştilor din grupările Kukuv den şi 
DE, cărora li se alătură, printre alţii, Dimitar Grozdanov, 
Albena Mihailova şi Diana Popova pun bazele asociaţiei 
Izkustvo v deistvie” (Arta în acţiune), care face trecerea de la o 
artă underground la o artă cu manifestare deschisă, liberă. 


Kulisiewicz, Tadeusz (n. Kalisz, 1899 - m. Varşovia, 1988). 
Grafician polonez. A studiat la Şcoala de Arte Decorative din 
Poznań (1922-1923), apoi la Academia de Arte Frumoase din 
Varşovia (1926-1929), unde devine profesor în 1946. În 1926, 
după ce debutează în cadrul Asociaţiei Artiştilor Graficieni 
„Ryt”, este distins cu: Premiul municipiului Varşovia (1929- 
1951); Premiul oraşului Cracovia (1929); Premiul oraşului Łódź 
(1937), Premiul de Stat al Poloniei, Premiul UNESCO la Bienala 
de la Veneţia, 1954; Premiul I la Bienala de la São Paulo, 
Medalia de aur a Asociaţiei Artiştilor din Calcutta, Medalia de 
aur la Expoziţia internaţională de carte de la Leipzig, 1965; 
Medalia de aur la Bienala de grafică de la Florenţa, 1970. 
Artistul realizează mai multe desene inspirate de satul 
Szlembark, ciclul „Ruinele Varşoviei”, în 1945, ca şi multe alte 
cicluri prin care îşi consemnează călătoriile în Italia, România, 
Mexic, China, India, Brazilia etc. Cu o linie sigură, reţine 


esenţialul din spectacolul străzii, al munţilor, al diferitelor 
monumente arhitectonice. Câmpul alb al hârtiei pe care 
desenează se acoperă uneori cu pete ample, sumbre şi 
neliniştite, prin care se vădeşte caracterul expresionist” al 
creaţiei sale. 


Bibliografie: J. Guze, Tadeusz Kulisiewicz, Varşovia, 1956. 


Kupka, Frantisek (n. Opočno, Boemia, 1871 - m. Puteaux, 
Franţa, 1957). Pictor ceh. Studiază la Academia de Arte 
Frumoase din Praga cu profesorul Sequens (1888-1892) şi la 
Şcoala de Arte Frumoase din Viena cu Eisenmenger (1892-1893). 
În 1894, după o călătorie prin ţările scandinave, ajunge la Paris, 
unde face studii după natură şi frecventează atelierele de la 
Academia Tulian şi Ecole des Beaux-Arts din Paris (1897). 
Distincţii: Medalia de aur la Expoziţia internaţională de la Saint- 
Louis (SUA), 1904; Membru de Onoare al Societăţii de Artă 
Manes, Praga, 1919; Crucea Legiunii de Onoare, Paris, 1926. 
Ilustrează cărţi ale unor scriitori ca Leconte de Lisle, Aristofan, 
Eschil. În perioada 1910-1912 realizează primele tablouri 
abstracte”, inspirate de muzică (Ordonare pe verticală; Fuga în 
roşu şi albastru; Colorit cald etc), Fiind vecin cu Jacques Villon” 
la Puteaux, participă la întrunirile şi expoziţiile grupării Section 
d'Or. În 1918 este numit profesor la Academia de Arte 
Frumoase din Praga, ocupându-se în paralel de activitatea 
tinerilor artişti cehoslovaci bursieri la Paris. Căutându-şi un 
drum personal — unanim recunoscut mai târziu ca o contribuţie 
la dezvoltarea artei moderne — Kupka realizează în 1924 seriile 
„Diagrame” şi „Arabescuri în vârtej”. Expune totodată la Jeu de 
Paume o amplă selecţie cu cinci secţiuni intitulate sugestiv: 


„Circulare”, „Verticale”, „Verticale şi diagonale”, „Triunghiulare”, 
„Diagonale”. În 1946, la Praga se înfiinţează Muzeul Kupka. 
Ajungând pe un drum sinuos, la formula compozițiilor 
muzicale din preajma anilor 1912, Kupka va rezista ispitelor 
unei excesive muzicalităţi (la care va apela în mod exemplar 
orfismul ), ca şi unei geometrii prea severe, pe care i-ar fi putut- 
o transmite apropierea de Section d'Or sau neoplasticismul 
(vezi De Stijl) lui Mondrian“. De la compoziţii de un rafinat 
lirism (pastelul Târgul, 1919), el trece la o sinteză între petele 
fluide şi petele riguros desenate (Concentraţie cromatică; 
Irizaţție; Discuri negre sincopate; Pictură abstractă; Jazz-Hot; 
Planuri verticale şi orizontale — pictate în anii următori). Există 
la el o nestăvilită forţă lăuntrică, ce se concretizează prin libera 
fuziune dintre impulsul liric şi efortul cerebral. 


Bibliografie: Ludmila Vachtovâ, Frantisek Kupka: Pioneer of 
Abstract Art, New York, Toronto, 1968; Serge Fauchereau, 
Kupka, Paris, 1988, New York, 1989; Frantisek Kupka ou 
Pinvention d'une abstraction, Musée d'Art Moderne de la Ville de 
Paris, 1989. 


Kuprin, Aleksandr Vasilievici (n. Borisoglebsk, 1880 - m. 
Moscova, 1960). Pictor rus. Studiază în atelierele lui L. Dmitriev- 
Kavkazski, în Sankt-Petersburg (1902-1904), Konstantin Iuon şi 
I. Dudin, la Moscova (1904-1906), şi la Institutul de Pictură, 
Sculptură şi Arhitectură din Moscova (1906-1910), sub 
îndrumarea pictorilor A. Arhipov, K. Korovin, S. Miloradovici şi 
L. Pasternak. În 1910 ia parte la înfiinţarea grupului Valetul de 
caro (vezi Bubnovii valet), de orientare cubistă'. Vizitează Italia 
şi Franţa (1913-1914). Cubismul său nu este împins niciodată 


spre limita extremă, unde configuraţia lucrurilor dispare, ci — 
cum dovedesc în primul rând naturile statice pe care le pictează 
— se menţine într-o stilizare accentuată a formelor, în care iluzia 
adâncimii este realizată din închiderea şi deschiderea, din 
încălzirea şi răcirea tonurilor, dezvoltând, într-un fel propriu, 
ideile lui Cezanne”. Un loc aparte în creaţia sa îl ocupă peisajele 
încărcate de poezie realizate în Crimeea (Plopi, 1927), precum şi 
în împrejurimile Moscovei, unde elementele naturii se impun 
autoritar în imagine (Baltă îngheţată, 1947). 


Bibliografie: K.S. Kravcenko, A.V. Kuprin, Moscova, 1973. 


Kustodiev, Boris Mihailovici (n. Astrahan, 1878 - m. Sankt- 
Petersburg, 1927). Pictor rus. Studiile începute în oraşul natal 
(1894-1896) le continuă la Academia de Arte Frumoase din 
Sankt-Petersburg (1896-1903) cu V. Savinski şi Ilia Repin. În 
perioada 1904-1905 face o călătorie de studii în Franţa şi 
Spania. Aderă în 1910 la asociaţia Lumea artei (vezi Mir 
iskusstva). Operele sale au fost prezentate la Bienala de la 
Veneţia (1924). Sub influenţa orientării grupului de artişti din 
Mir iskusstva pictorul caută în cultura populară izvoarele 
revitalizării propriei creaţii. În tablourile sale narează cu 
fantezie, adunând motive şi simboluri în care tendinţa spre 
pitoresc se îmbină cu notația realistă (Birt moscovit, Păpuşă 
japoneză, Bolşevicul, 1920; Venera rusă, 1926). Panoramele sale 
prezintă monumente ale arhitecturii tradiţionale ruseşti, aflate 
într-o deplină unitate cu ambianța naturală. Pictează de 
asemenea cicluri dedicate vieţii oraşelor provinciale de 
dinainte de revoluţie. Umorul cu care comentează diferitele 
scene şi caractere umane este însoţit, în plan plastic, de o 


viziune decorativă ce îi permite o aparentă detaşare faţă de 
realitatea pe care o reprezintă. (Vezi fasciculul II, planşa 6) 


Bibliografie: T. Saviţkaia, Kustodiev, Moscova, 1966. 


Kuzneţov, Pavel Varfolomeevici (n. Saratov, 1878 - m. 
Moscova, 1968). Pictor şi grafician rus. A studiat la Şcoala de 
Artă „Aleksei Bogoliubov” din Saratov (1891-1897), la Institutul 
de Pictură, Sculptură şi Arhitectură din Moscova (1897-1903), 
sub îndrumarea lui K. Korovin şi Valentin Serov”, precum şi în 
unele ateliere particulare din Paris (1905). Membru al 
asociaţiilor Lumea artei (vezi Mir iskusstva), Trandafirul 
albastru (vezi Golubaia roza) şi Patru arte (Cetîre iskusstva). În 
portrete (Elena  Bubetova, 1922), compoziţii (Sortarea 
bumbacului, 1931) şi naturi statice, artistul dovedeşte o subtilă 
înţelegere a culorii şi a efectelor pe care le au accentele grafice 
din alcătuirea figurilor şi lucrurilor. Spaţiul vast al 
compozițiilor este văzut într-o perspectivă care îi permite, prin 
iluzia bidimensionalităţii, să menţină în atenţia privitorului 
fiecare element al imaginii. Această capacitate de control al 
unui bogat material figurativ a folosit-o şi într-o serie de 
decoraţii murale. 


Bibliografie: A. Romm, PV. Kuzneţov, Moscova, 1960; M. Alpatov, 
PV Kuzneţov, album, Moscova, 1972. 


Lacasse, Joseph (n. Tournai, 1894 - m. Paris, 1975). Pictor 
belgian. Ca muncitor într-o carieră de piatră, cercetează 
stratificările, nervurile şi coloritul natural al pietrei; sub 
influenţa acestei experienţe realizează între 1910 şi 1911 o serie 
de pasteluri („Pietre”) care reprezintă o timpurie şi izolată 
descoperire a limbajului artei abstracte”. Studiază la Ecole des 
Beaux-Arts din Tournai (1912-1914) şi la Academia Regală de 
Arte Frumoase din Bruxelles (1919-1920). Imediat după 
terminarea studiilor de artă, pictorul acordă un interes special 
mijloacelor de exprimare figurative. În 1931 expune la Galerie 
L'Equipe din Paris. Participă la expoziţiile: „Trois siècles dart 
religieux”, Paris, 1933; Bienala de la Săo Paulo, 1953-1957; 
„Serigraphie”, Paris, 1954; Bienala de la Santiago de Chile, 1957. 
Distincţii: Premiul Carnegie, Pittsburgh, 1954. La începutul 
anilor 1920, întâlnirile cu Robert Delaunay” şi cu Brâncuşi” (vor 
fi vecini de atelier, la Paris, în Impasse Ronsin) îl fac să adopte 
din nou exprimarea abstractă. Vechea fascinaţie a rocilor unde 
formele geometrice sunt irizate de lumină determină păstrarea 
suprafeţelor largi, adeseori întrepătrunse cu reale efecte 
decorative. Este de asemenea autorul unor fresce (pentru 
Expoziţia internaţională de la Paris, 1937) şi mozaicuri din 
diferite locuri din Franţa, Belgia şi Germania. 


Bibliografie: Karl Ringström, Lacasse. Cubist Period 1910-1915, 
Londra, 1962; M. Bilcke, R. Bordier, Meuris, H. Poulaille (ed.), 
Joseph Lacasse par lui-même, Anvers, 1974. 


Ladea, Romul (n. Jitin, Caraş-Severin, 1901 — m. Joița, Giurgiu, 
1970). Sculptor român. După ce a absolvit în 1922 Academia de 
Arte Frumoase din Bucureşti, clasa lui Paciurea”, între 1923 şi 
1925 face o călătorie de studii la Berlin, Budapesta, Viena, 
Dresda, Miinchen şi Paris (unde frecventează Academia Julian 
şi atelierul lui Brâncuşi ). În creaţia sa se disting în primul rând 
portretele. Realizate prin modelaj (bronz, pământ ars etc.) sau 
cioplire (lemn), portretele sunt rodul unui temperament de o 
robusteţe nedisimulată, comunicând cu mişcarea expresionistă 
a epocii. Vehemenţa expresiei se manifestă fără a stingheri 
lirismul pur, căldura ataşamentului pentru cel portretizat (Tatăl 
meu, Gheorghe; Fraţii; Fiul meu, Ion; Cap de fetiță; Bătrânul 
cronicar; Lucian Blaga ş.a.). Preocupările de a întări amintirea 
personajelor simbolice s-au concretizat într-o serie de 
monumente (Școala ardeleană; Horia, Cloşca şi Crişan, Cluj, 
1966). Realizate în lut, material cu semnificaţii antropologice, 
nudurile de tinere femei dezvăluie, departe de tensiunile 
actualităţii, aspecte ale căutărilor în domeniul limbajului 
sculptural. 


Bibliografie: Nicolae Crişan, Romul Ladea, Bucureşti, 1968; 
Romul Ladea, album de Ion Miclea, cu o confesiune de Romul 
Ladea şi un cuvânt înainte de Al. Căprariu, Cluj, 1970. 


Laermans, Eugene (n. Molenbeek-Saint-Jean, 1864 - m. 
Bruxelles, 1940). Pictor belgian. Elev al pictorului Jean Portaels. 


Predispoziţia sa temperamentală spre interiorizare îi este 
accentuată de o boală care îi afectează auzul şi vorbirea. Încă 
de la debut (1889), lucrările sale anunţă o orientare realistă. 
Temele sale favorite sunt inspirate din lumea satului, iar modul 
său de a reuni personajele în ansambluri alegorice, în care 
detaliul realist dobândeşte o dimensiune fantastică, aminteşte 
de tradiţiile picturii flamande. Formele sunt pline, viguroase, 
luminate parcă din interior (Seară de grevă, 1894; Emigranţii, 
1896; Mortul, 1904). În obţinerea stării de tensiune a atmosferei 
tabloului, pictorul mizează nu atât pe crisparea figurilor, cât 
mai ales pe o dinamică a atitudinilor şi pe contrastele puternice 
dintre masele de culori ale fondului. Prin intensitatea 
sentimentului, pictorul se află deopotrivă printre iniţiatorii 
expresionismului” în arta belgiană modernă. 


Bibliografie: Eugene Laermans, Bruxelles, 1995. 


La Fresnaye, Roger de (n. Le Mans, 1885 - m. Grasse, 1925). 
Pictor şi sculptor francez. Studiază la Academia Julian, cu Jules 
Lefebvre şi Tony Robert-Fleury, iar din 1904 la Ecole des Beaux- 
Arts. În 1908 frecventează atelierele lui Maurice Denis” şi Paul 
Sérusier“, în cadrul Academiei Ranson. Primele sale peisaje, 
pictate la Fertâ-sous-Jouarre şi Meulan, vădesc cultul pentru 
plasticitatea şi severitatea compoziţională ale lui Cézanne şi în 
egală măsură pentru reprezentările simboliste ale lui Gauguin . 
Cu o astfel de experienţă şi opţiune culturală, pictorul se 
apropie de artiştii de orientare cubistă”, faţă de care se va 
distinge prin rigoarea cu care comentează date ale realităţii, 
învăluindu-le într-un abur liric ce le amplifică sensurile 
(Embleme, 1912; Cucerirea aerului, 1913; Viaţa conjugală, 1913). 


Prietenia cu Duchamp-Villon” îl determină să abordeze, cu 
modalităţile cubiste“, problemele sculpturii (Tânăra italiană, 
1912). Înrolat în 1914, se îmbolnăveşte grav, ceea ce îl va face să 
stea prin sanatorii şi să se stingă prematur. În ultimii ani de 
viaţă realizează o serie de naturi statice şi peisaje — mai ales în 
acuarelă şi guaşă -— în care se produce aceeaşi fuziune dintre 
geometria formei şi expansiunea liberă, plină de muzicalitate, a 
culorii. (Vezi fasciculul I, planşa 38) 


Bibliografie: Raymond Cogniat, George Waldeman, Œuvre 
complete de Roger de La Fresnaye, Paris, 1950; G. Seligman (ed.), 
Roger de La Fresnaye. Avec le catalogue raisonné de Toure, 
Neuchâtel, 1969; Roger de La Fresnaye, catalog, Musée de 
PAnnonciade, Saint-Tropez, 1983. 


Lagar, Celso (n. Ciudad Rodrigo, 1891 — m. Sevilla, 1966). Pictor 
şi sculptor spaniol. A studiat sculptura la Şcoala de Arte 
Frumoase din Madrid, după care frecventează mai multe 
ateliere de pictură la Paris. La început se apropie de gruparea 
artiştilor cubişti”. Treptat, în opera sa câştigă teren notația 
directă a spectacolului diurn al realităţii. Artistul lasă în 
izbucnirea lor firească energiile temperamentului său, 
îndreptându-se spre o artă de o rară francheţe a coloritului şi 
mişcării. Se afirmă cu lucrări consacrate lumii circului, cu 
luminile sale orbitoare, cu derularea fastuoasă a scenelor. 
Acestui univers, ce păstrează promisiunea visării din copilărie, 
îi rămâne credincios de-a lungul anilor, fie că pictează sau 
sculptează. 


Bibliografie: Narciso Alba, Celso Lagar, aquel maldito de 
Montparnasse, Valladolid, 1992. 


Lamr, Ales (n. Olomouc, 1943). Grafician ceh. A studiat la 
Institutul de Artă din Brno (1960-1964). A călătorit în Stockholm 
(1969), Paris (1975, 1980), SUA (1979), Amsterdam (1980). A 
expus la: Praga, 1969, 1972, 1981; Premiul Juan Miro, 1970, 
1971, 1973, 1975, 1978; Cracovia, 1977; Bienala de grafică de la 
Brno, 1978, 1982; Munster, 1978; Havana, 1979; Utrecht, 1980; 
Wrocław, 1981. Grafica în culori trăieşte prin luxurianţa 
motivelor care mimează o faună şi o floră ciudate. La o analiză 
atentă, toate aceste apariţii ce par să citeze domenii reale 
aparţin unei specii abstracte”, unui inventar ce nu-şi află 
corespondentul decât în travaliul unei fabulaţii foarte bogate. 
Coloritul intens, patetic pare şi el să provină din sfera lumii 
cunoscute, dar în cele din urmă se înscrie în aceeaşi invenţie 
perpetuă. 


Land-art (earth-art). Mişcare apărută la sfârşitul anilor 1960 în 
cadrul preocupărilor pentru ambianţă (vezi şi Environments, 
Happening), în care artistul acţionează direct asupra 
„fizionomiei” unor forme de relief, modificându-le sau 
populându-le cu repere ale intervenţiei sale. „În esenţă”, scrie 
Edward Lucie-Smith, „artiştii earth vădesc intenţia de a-şi 
reafirma unitatea cu natura şi cu forţele naturale”. Numită 
uneori şi artă ecologică, land-art sau earth-art este o reacţie 
împotriva artificializării, prin excese tehnologice, a mediului 
ambiant. În locuri care-şi păstrează încă nealterată 
naturalitatea — plaje pustii, deşerturile din Nevada şi California, 
Marile Lacuri din nordul american etc. —, artiştii din această 
orientare aşază, în scop polemic, semne ale efemerei lor treceri 
pe acolo. Land-art are un pronunţat caracter social, prin 
avertismentul împotriva poluării şi distrugerii mediului 


natural. Dintre artiştii care au realizat lucrări ce se încadrează 
în land-art sau earth-art se disting: Robert Smithson, Dennis 
Oppenheim', Rafael Ferrer, Walter de Maris, Michael Heizer, 
Douglas Huebler, Jan Dibbets, Christo” ş.a. 


Bibliografie: A. Sonfist (ed.), Art in the Land: A Critical Anthology 
of Environmental Art, New York, 1983; S. Beardsley, Earthworks 
and Beyond, New York, 1989; Sculpture / Nature, Bordeaux, 1978. 


Lapicque, Charles (n. Theizâ, 1898 - m. Orsay, 1988). Pictor 
francez. În 1928 îşi părăseşte meseria de inginer, începând să 
facă studii privitoare la percepţia culorilor în cadrul Facultăţii 
de Ştiinţe, unde devine preparator. Rezultatul acestor studii îl 
valorifică în plan teoretic (în 1938 redactează o teză de doctorat 
despre optica ochiului şi viziunea contururilor) şi totodată în 
planul creaţiei plastice. Fără să cedeze în faţa unor tendinţe 
abstracte” ce se afirmau cu putere în anii 1940, mai ales după 
primul război mondial, pictorul găseşte resurse de a se exprima 
şi de a fi el însuşi în cadrul unor mijloace de reprezentare 
figurativă. Peisajele sale sunt animate de contraste îndrăzneţe, 
de linii nervoase, de tonuri intens luminate, aşternute parcă 
direct din tub. Neliniştea tabloului nu are nimic tenebros, ci 
este mai curând rodul unui patetism, al unei reacţii exuberante 
în faţa spectacolului diurn al naturii. Creează în acest fel cicluri 
consacrate mării, curselor hipice, muzicii, figurilor mitologice. 
În călătoriile sale se opreşte adeseori asupra unor vestigii din 
Veneţia, Roma, Grecia. 


Bibliografie: Charles Lapicque, Essais sur l'espace, lart et la 
destinée, cu o prefaţă de Jean Wahl, Paris, 1958; Charles 


Lapicque, catalogue raisonné de l'ouvre, Paris, 1973; A. 
Perregaux, Lapicque, Neuchâtel, 1983. 


Lapin, Leonhard (n. Răpina, 1947). Pictor şi arhitect estonian. A 
studiat arhitectura la Academia de Arte din Tallinn (1966-1971). 
Membru fondator, alături de Keskkülař şi Andres Tolts, al 
grupului Soup ’69 influenţat de pop-art” şi happening . Din 1991 
este redactor-şef al revistei de arhitectură Ehituskunst, care 
apare la Tallinn. Participă la expoziţiile: „Progressive Art”, 
Tallinn, 1970; Bienala de la Ljubljana, 1971, 1973, 1975; 
Concursul „Joan Mir”, Barcelona, 1973; „Geometric Art”, 
Tallinn, 1977, 1981, 1978; „Russian Images”, Pittsburgh, 1980; 
„Structure/Metaphysics”, itinerată în Finlanda şi Suedia, 1989- 
1991; „Idea, Space, Material”, Tallinn, 1990; „Forma 
Anthropologica”, Tallinn, 1992; „Myth and Abstraction”, Tallinn, 
1933; „Rationalized Eternity”, Vilnius, 1993; Bienala de la Săo 
Paulo, 1994; „From Gulag to Glasnost”, „Nonconformist Art 
from Soviet Union”, New Jersey, 1995; „Estonia as a Sign”, 
Tallinn, 1996. Participă, de asemenea, la expoziţii consacrate 
arhitecturii: „International City Instalation”, Groningen, 1990; 
„Functionalist and Neofunctionalism Architecture in Estonia”, 
Helsinki, 1993; „Neofunctionalism ` Architecture and 
Constructivist Art”, Haga, 1995. Apropierea de programele 
avangardei ruse din preajma anului 1920 accentuează vocaţia 
sa naturală pentru experiment, pentru o ecuaţie formală ce 
cuprinde, la primul nivel, elemente raţionaliste de tip 
constructivist” şi suprematist, păstrând în zonele de 
profunzime o zonă pentru afirmarea impulsurilor emoţionale. 
Materialul furnizat de experienţa de fiecare zi (cum este cel din 
perioada primelor manifestări marcate de pop-art”) este atent 


prelucrat, degajat de tot ceea ce este incidental şi tranzitoriu, 
pentru a i se sublinia semnificaţiile. Umorul şi invectiva politică 
coabitează cu un spirit cartezian ce urmăreşte perfecta 
funcţionalitate a fiecărui element vizual (seriile „Femeie- 
Maşină”; „Naraţiuni geometrice”; „Conversaţia Semnelor”). 
Aceloraşi scopuri le sunt consacrate happening-urile şi 
instalaţiile” sale. 


Laptev, Rumen (n. Sofia, 1957). Pictor bulgar. A absolvit în 1988 
Academia de Arte Frumoase din Sofia, unde a studiat sub 
îndrumarea lui P. Mihailov. În 1996, în urma concursului 
organizat de Uniunea Artiştilor Bulgari şi Fundația 
Internaţională Kiril şi Metodiu, a câştigat bursa anuală la Cite 
Internationale des Arts, Paris. În 1991 participă la Salonul de 
Toamnă, Paris. Pictura sa se ordonează în cicluri („Spaţiu”, 
„Memoria”, „Basme”, „Joc”, „Dimineaţa” etc.), din nevoia de a 
epuiza stările care îl încearcă obsesiv. Din plasma cromatică se 
nasc umbrele unor lucruri pe care artistul le schiţează doar, 
fără a insista asupra detaliilor. Suprafaţa tabloului este iniţial 
un teritoriu abstract, un ecran pe care se proiectează 
avatarurile sensibilităţii sale şi în care jocul fanteziei şi 
construcţiei improvizate instalează forme împrumutate 
experienței sale. Şi în fundal, şi în sumarele construcţii 
figurative apar adeseori accente puternice, nervoase, de 
culoare, ce indică o anumită înclinație spre discursul 
expresionist”. 


Lardera, Berto (Roberto) (n. La Spezia, 1911 - m. Paris, 1989). 
Sculptor italian. Studii clasice la Universitatea din Florența 


(1926-1932). Autodidact ca sculptor şi grafician. Călătoreşte la 
Paris şi Londra (1929) şi începe să deseneze şi apoi, în 1939, să 
sculpteze. Publică articole în Nazione del popolo, ziar al 
Comitetului Naţional de Eliberare de sub Fascism, Florenţa 
(1944-1946). Se stabileşte la Paris (1947). Profesor de sculptură 
la Academia de Arte Frumoase din Hamburg (1958-1961). 
Expoziţii de grup: Salon de Mai, Paris, 1948-1960; Bienala de la 
Veneţia, 1948-1960; Bienala de la São Paulo, 1951; Trienala de la 
Milano, 1954, 1957; Documenta din Kassel, 1955, 1959, 1964. 
Distincţii: Cavaler al Legiunii de Onoare, Paris, 1973. Din 1942 îl 
preocupă „sculpturile în două dimensiuni”, realizate direct în 
metal, prin traforarea unor plăci de aluminiu, aramă şi fier. 
Ceea ce îl interesează acum este obţinerea, cu ajutorul formelor 
aplatizate, a unor ansambluri spaţiale dinamice. După 1948 
realizează sculpturi desfăşurate în spaţiu. Cea de-a treia 
dimensiune o sugerează prin dispunerea în adâncime a plăcilor 
metalice, prin alăturarea unor piese ce cuprind spaţiul (seriile 
„Ritmuri eroice”, „Ocazie dramatică”, „Colocviu”, „Întâlnire 
dramatică”, „Catedrala durerii”). În unele lucrări, păstrând 
impresia de adâncime, îşi propune să dea o rezolvare 
decorativă ansamblurilor sculptate, prin plasarea lor în 
compoziţia plastică a unor pereţi (Sculptură murală, 1953; Ora 
matinală, 1955; Ore şi zile, 1959). Sculpturile sale vădesc un 
spirit constructiv, cu o înclinaţie spre situaţiile grave, 
dramatice. Inflorescenţa pieselor metalice este rodul unor 
confruntări dure între energii divergente, într-un atelier 
metalurgic original, provocator prin declarata ocolire a 
armoniei şi frumuseţii formale. Piesele metalice se întâlnesc în 
unghiuri drepte şi ascuţite, suferă eroziuni şi perforaţii, 
avansează agresive în spaţiu, dar, cu toate acestea, nu sunt 


înfricoşătoare, ci mai curând surprinzătoare prin ritmuri şi 
constituţii sustrase oricărei aluzii la organismele mecanice 
cunoscute. 


Bibliografie: Michel Seuphor, Berto Lardera, Neuchâtel, 1960; 
Ionel Jianou, Marcel Brion, Berto Lardera, Paris, 1968; Guy 
Robert, Syntaxe Pour Lardera, Montreal, 1969; H. Seiler, Berto 
Lardera, Hanovra, 1971. 


Larionov, Mihail Fiodorovici (n. Tiraspol, 1881 - m. Fontenay- 
aux-Roses, 1964). Pictor rus. Studiază la Şcoala de Pictură şi 
Arhitectură din Moscova (1898-1908), unde este coleg cu Natalia 
Goncearova”, viitoarea sa soţie. Influențat la început de maeştrii 
săi Valentin Serov” şi Isaak Levitanř, pictează o serie de tablouri 
în manieră impresionistă”. În 1907, împreună cu Goncearova, 
Sarian“, Kuzneţov” şi Iakulov formează grupul Golubaia roza” 
(Trandafirul albastru). Larionov pictează acum în stil 
neoprimitiv, amintind de pictura populară rusească. În 1910, 
împreună cu David şi Vladimir Burliuk, organizează la Moscova 
expoziţia Valetul de caro (vezi Bubnovii valet), la care participă 
şi Gleizes”, Le Fauconnier, Lhote', Malevici” şi Kandinsky“. În 
acelaşi an, Larionov deschide, la Studio Kraff, prima expoziţie 
raionistă” (de la rayon - rază, în franceză), punând bazele 
acestei mişcări artistice (1910-1914), la care va lua parte şi 
Goncearova. Manifestul raionismului, scris de Larionov în 1912, 
apare anul următor, cu prilejul unei mari expoziţii intitulate 
„[inta” (după titlul revistei în care apare textul lui Larionov). 
Dezvoltând unele modalităţi din cubism, futurism” şi orfism, 
pictorul elimină treptat imaginea obiectului pentru a păstra 
razele de lumină pe care acesta le reflectă. Din razele astfel 


reţinute, el construieşte o imagine dinamică în care structurile 
cristaline ale luminii se întrepătrund. În 1914 îl însoţeşte pe 
Diaghilev în Franţa, începând să lucreze decoruri, costume etc. 
pentru baletele ruse”. La începutul primului război mondial se 
întoarce, odată cu mai mulţi artişti ruşi de avangardă, în Rusia. 
Rănit, este demobilizat şi, în 1915, pleacă din nou în Franţa, 
unde se stabileşte. Din acest moment - care marchează şi 
sfârşitul raionismului — pictorul se consacră plasticii de 
spectacol, colaborând cu Natalia Goncearova la realizarea 
decorurilor pentru balete ruse sau pentru Opera din Paris. În 
această privinţă are şi unele contribuţii teoretice (L'Art décoratif 
theâtral moderne, 1919). Opera sa picturală este prezentată în 
1960 la Bienala de la Veneţia şi în expoziţia „Sursele secolului 
XX”, deschisă la Muzeul de Artă Modernă din Paris. 


Bibliografie: M. Larionov, Une Avant-garde explosive (antologie 
de texte), Lausanne, 1978; Waldemar George, Larionov, Paris, 
1966; Mikhail Larionov, la voie vers labstraction, catalog, 
Frankfurt, 1987; E. Kovtun, Mikhail Larionov, Londra, 1997. 


Laurens, Henri (n. Paris, 1885 - m. Paris, 1954). Sculptor 
francez. Lucrează de tânăr într-un atelier de decoraţiuni şi pe 
diverse şantiere ca cioplitor în piatră. Urmează cursuri de 
desen cu Pere Perrin. Contactul cu reprezentanţii mişcării 
cubiste” (din 1911 datează prietenia sa cu Braque”) dă un suport 
teoretic talentului viguros şi fecund, dublat de o solidă 
cunoaştere a meşteşugului, a materialelor şi uneltelor. Execută 
în această perioadă o serie de colaje” şi sculpturi în metal şi 
lemn. Cucerit de principiile cubiste, construieşte cu o logică 
geometrică evidentă, în care răzbate o anumită senzualitate, 


vocaţia formei ample şi curbe (Chip, 1917; Cap, 1918). În unele 
cazuri, prin culoarea aplicată pe lucrări încearcă să confere 
sculpturilor un plus de convenţionalitate şi de izolare în spaţiu 
(Compoziţie în tablă de oţel, în roşu şi negru, 1914; Omul cu 
clarinet, 1919). Anii experienţelor cubiste, contactul cu baletele 
ruse” ale lui Diaghilev (pentru care realizează în 1924 
decorurile la spectacolul Trenul albastru) îi deschid perspective 
teoretice pe care reuşeşte să le integreze unui demers dominat 
tot mai mult de adevăratul său temperament. Din 1926 asistăm 
la un proces de eliberare de canoanele cubiste, forma devenind 
fluidă, aluzia organică devenind mai clară, plasticitatea 
monumentală a lucrărilor derivând din armonia formei umane 
riguros simplificate. Geometria devine implicită formelor 
antrenate pe traiectoria curbelor ample. Departe de a încerca să 
izoleze sculptura din contextul spaţial, artistul recurge la 
posibilităţi multiple de a stabili un dialog între spaţiu şi volume 
(prin utilizarea unor goluri active sau prin inserarea unor 
accidente de textură în suprafaţa polisată), ca în Micul Amphion, 
1952, Femeia-floare, 1942, seriile de „Sirene” şi nuduri alegorice 
(Toamna; Pământul şi marea; Viaţa şi Moartea). Forma devine 
din ce în ce mai liberă, mai senzuală în creşterea volumelor 
rotunde, a maselor fluide. În 1950, pictorul Matisse” împarte cu 
el Premiul Bienalei de la Veneţia (premiu ce-i fusese refuzat). În 
1953 obţine Marele Premiu al Bienalei de la Săo Paulo. 


Bibliografie: C. Goldscheider, Laurens, New York, 1959; Henri 
Laurens. Le cubisme, Constructions et papiers colles, catalog, 
Musée National d'Art Moderne, Paris, 1985; Henri Laurens. 
Rétrospective, catalog, Musée d'Art Moderne de la Commune 
Urbane de Lille, Villeneuve d'Asq, Paris, 1992. 


Lavrenov, Tzanko (n. Plovdiv, 1896 - m. Sofia, 1978). Pictor 
bulgar. După ce frecventează o şcoală particulară de pictură la 
Viena (1921-1922) debutează la Salonul Asociaţiei Artiştilor din 
sudul Bulgariei, la Plovdiv, în 1923. Face călătorii de studii în 
Italia (1925), Grecia (1935-1936) etc. În 1928-1929 lucrează ca 
gravor la Imprimeriile de Stat din Sofia. Este distins cu Marele 
Premiu al Expoziţiei internaţionale de la Paris, 1937. Precizia 
desenului, acuitatea observaţiei detaliului, fineţea construcţiei, 
amintind activitatea sa de gravor, sunt puse în slujba unui spirit 
narativ, fascinat de scene panoramice. Clădirile pline de 
pitoresc ale vechiului Plovdiv, zidurile mănăstirii Rila, atâtea 
alte vestigii ale trecutului culturii bulgăreşti sunt aduse în 
tablouri de o fastuoasă amploare, cu accente colorate şi grafice 
de o rară prospeţime. Cu aceeaşi vervă a naraţiunii şi 
coloritului, artistul reţine şi aspecte ale Bulgariei 
contemporane, precum şi din călătoriile pe care le întreprinde 
în alte arii culturale. 


Bibliografie: Boris Delcev, Tzanko Lavrenov, Sofia, 1968; Ionka 
Koţeva, Tzanko Lavrenov, Sofia, 1972. 


Le Corbusier (Charles-Edouard Jeanneret-Gris) (n. La Chaux-de- 
Fonds, 1887 - m. Roquebrune-Cap-Martin, 1965). Arhitect 
francez de origine elveţiană. În 1907 face cunoştinţă cu Josef 
Hoffmann, la Viena, şi cu Tony Garnier”, la Lyon. Lucrează o 
vreme (1908-1909) în atelierul arhitectului Auguste Perret. În 
1910 lucrează la Berlin cu Behrens”, Gropius” şi Mies van der 
Rohe”. Face un lung voiaj în răsăritul Europei — unde, printre 
altele, vizitează Grecia, România, Turcia, Bulgaria, Serbia — 
apoi, în 1919, se stabileşte la Paris. Contribuie la fondarea 


revistei L'Esprit Nouveau, unde, în primul număr (1920), 
publică un articol pe care îl semnează, adoptând din momentul 
respectiv acest nume, Le Corbusier. Vor urma numeroase 
articole, cărţi (în 1923 editează Spre arhitectură), conferinţe 
consacrate promovării unei concepţii moderne în arhitectură şi 
urbanism. De la început se declară adeptul unui functionalism 
întemeiat pe studierea materialelor şi atribuţiilor diferitelor 
compartimente ale clădirii. În spiritul rigorii formale a 
cubismuluiř, al tendinţelor puriste din epocă (vezi De Stijl), este 
partizanul volumului geometric, al unghiului drept (vezi 
International Style). „Senzaţia primordială”, scria el în 1925, 
„este senzaţia gravitaţiei, care se traduce în limbaj plastic prin 
verticală; semnul de sprijin este orizontala; simţul nostru optic 
şi ideile sociale sunt organizate conform acestui sistem 
perpendicular... Purismul este înainte de toate o tehnică, adică 
o gramatică generală a sensibilităţii, o sintaxă a asociaţiilor de 
forme şi culori; această sintaxă de senzaţii fiziologice este 
completată de o gramatică şi o sintaxă a asociaţiilor de 
sensibilitate şi de idei provocate prin mijloacele plastice”. Cu 
astfel de convingeri, Le Corbusier — care şi-a păstrat toată viaţa 
obiceiul de a picta - introduce în compoziţia arhitectonică 
elemente raţionale, derivate dintr-o vocaţie ordonatoare, de tip 
cartezian, dar păstrează interesul pentru culoare şi plastica 
volumului, care îi vor oferi, după decenii de severă supunere la 
principiile funcţionalităţii, soluţii pentru individualizarea 
operelor sale, pentru scoaterea lor din monotonia 
geometrismului (cum va fi cazul bisericii Notre-Dame du Haut 
din Ronchamp, 1952). În paralel cu primele lucrări destinate 
unor locuințe individuale (Vila Vancresson, 1922; Vila Stein, 
Garches, 1927; apartamentele de tip duplex la Weissenhof, 


Stuttgart, 1927; Vila Savoya, Poissy, 1929; Pavilionul Elveţiei — în 
colaborare cu Pierre Jeanneret — în centrul universitar parizian, 
1930; Azilul Armée du Salut, Paris, 1930) imaginează vaste 
ansambluri urbanistice, care vor rămâne în faza de proiecte 
(oraşul contemporan de 3 milioane de locuitori, 1922; cele „7 
planuri pentru Alger”, 1931; planul „Voisin” pentru 
restructurarea Parisului, 1932 etc.). În 1936 este chemat să 
supervizeze planurile întocmite de Lucio Costa şi Oscar 
Niemeyer“ pentru clădirea Ministerului Educaţiei Naţionale din 
Rio de Janeiro. Le Corbusier mai realizează, între altele: 
proiectul pentru Palatul Sovietelor, Moscova (1931); ansamblul 
de locuinţe „de mărime conformă” la Marsilia (1947-1952); 
planurile oraşului  Chandigarh (1950-1956) şi Muzeul 
Cunoaşterii din Ahmedabad, India (1956); Muzeul de Artă 
Modernă Occidentală, Tokyo (1957); Centrul Carpenter pentru 
Arte Vizuale, Universitatea Harvard, Massachusetts (1957) etc. 
De asemenea, a făcut parte din colectivul de nouă arhitecţi 
(între care Oscar Niemeyer) care a proiectat Palatul ONU din 
New York, lucrare numită adeseori „zgârie-norul lui Le 
Corbusier” (1947). 


Bibliografie: Le Corbusier, Œuvre complete, 1950-1957, Zürich, 
1959; Le Corbusier, Mon (Euvre, Paris, 1960; A.H. Brooks, Le 
Corbusier, Princeton, 1987; L'Esprit nouveau, Le Corbusier et 
Pindustrie, 1920-1925, catalog, Musée National de Art Moderne, 
Paris, 1988; H. Gadient (ed.), Le Corbusier: Maler, Zeichner, 
Plastiker, Poet, Zurich, 1988. 


Leck Bart van der (n. Utrecht, 1876 - m. Blaricum, 1958). Pictor 
olandez. După ce îşi face ucenicia în diverse ateliere de vitralii 
(1891-1899), frecventează Şcoala de Arte şi Meserii (1900-1904) 


şi cursurile Academiei de Arte Frumoase din Amsterdam (1901- 
1904) cu August Allebé. Expune la „The Stijl Painters”, New 
York, 1951; De Stijl, New York, 1952; Bienala de la Săo Paulo, 
1953; De Stijl, Roma, 1960. Debutează cu tablouri de factură 
realistă în care se simte admiraţia pentru impresioniştii” 
olandezi şi mai ales pentru Van Gogh. Apropierea de 
Mondrian” şi de ceilalţi membri ai grupării De Stijl până în 
1920 îl face să elimine, progresiv, transcrierea prea directă a 
senzaţiilor. Renunţă la a treia dimensiune, construind imaginea 
din suprafeţe plate, omogene, bazate pe culorile fundamentale 
- roşu, galben şi albastru - şi pe alb şi negru. Atras o perioadă 
de probleme strict compoziționale, în care predomină 
elementele geometrice, abstracte”, revine la o pictură cu aluzii 
la aspectele realităţii vizibile. Artistul a creat de asemenea 
lucrări de tapiserie şi ceramică. Preocupat de armonioasa 
relaţie între opera de artă plastică şi ambianţă, el a introdus în 
clădirile Şcolii de Aeronautică din Eelde (1956-1958) compoziţii 
colorate a căror prezenţă contribuie, prin încărcătura estetică, 
la individualizarea ansamblului arhitectonic. 


Bibliografie: Rudolf W.D. Oxenaar, Bart van der Leck, Utrecht, 
1976. 


Lee Shi-Chi m. Kinmen, 1938). Pictor taiwanez. A studiat la 
Departamentul de Artă al Universității Pedagogice din Taipei 
(1956-1960). Participă la fondarea Grupului Ton-Fan (1963). Ia 
parte la expozițiile provinciei Taiwan, la organizarea Galeriei 
de Gravură şi a Galeriei Primary Color. Se interesează 
deopotrivă de metodele graficii şi de resursele picturii, în care 
aplică diverse experimente formale (seriile „Ample caligrafii”, 


„Seria întunecată” etc.). Resimte influenţe din pop-art” şi op- 
art, încercând să unifice elemente din cele două orientări 
artistice, în sensul exploatării efectelor optice ale prezenţelor 
materiale pe care le citează. În compoziţii dintre cele mai 
diverse răzbat elemente din caligrafia tradiţională, care dă un 
sens cercetărilor moderne. Pregnanţa motivelor, accentuată de 
procedee ale artei actuale, are un corespondent în vechile 
reprezentări simbolice ale artei chineze. 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003. 


Lef. Prescurtarea denumirii organizaţiei Frontul de stânga al 
artei (în rusă, Levii front iskusstva), ce avea drept obiectiv 
sprijinirea construcţiei statului socialist în Uniunea Sovietică 
după revoluţia din 1917. În această organizaţie erau grupaţi 
artişti plastici, scriitori, regizori proveniţi din mişcările 
futuriste”, constructiviste”, din alte grupări, în general orice 
intelectual ce opta pentru utopicul program transformator al 
revoluţiei. LEF a avut şi un organ de presă — o revistă omonimă. 
În numărul 1 al revistei Lef apare manifestul „Pentru ce se bate 
LEF”, redactat de Vladimir Maiakovski. „Partidele 
revoluţionare”, scrie poetul, „s-au bătut pentru viaţă, arta s-a 
ridicat pentru a se bate pentru gust”. Conştient de forţa 
mobilizatoare a artei, de capacitatea ei de influențare a 
conştiinţelor, el cheamă spre creaţii adresate spaţiului public: 
„LEF va agita cu arta noastră masele, împrumutând de la ele 
propria forţă de organizare. LEF va confirma teoriile noastre cu 
creaţia artistică efectivă, ridicându-le calificarea. LEF va lupta 
pentru o artă care să fie construcţie a vieţii”. Dinamismul 


surprins în formele artei futuriste” capătă astfel o adresă 
precisă, vizând prefacerile din planul socialului, ale construirii 
unei noi orânduiri. 


Léger, Fernand (n. Argentan, 1881 - m. Gif-sur-Yvette, 1955). 
Pictor şi artist decorator francez. Lucrează ca desenator în 
ateliere de arhitectură la Caen (1897-1899) şi la Paris (1900- 
1902), după care se înscrie la Şcoala de Arte Decorative, în clasa 
lui Léon Gérôme şi Gabriel Ferrier, frecventând totodată şi 
Academia Julian. Din 1905 începe să picteze, fiind influenţat de 
C&zanne', ceea ce îl va apropia de pictorii cubişti . Participă la 
formarea grupului Section d'Or, expunând la primul salon al 
acestei grupări, în 1911, alături de Villon, Kupka, La 
Fresnaye“, Metzinger şi Picabia'. Expune de asemenea la 
Moscova, la a doua expoziţie (1912) a grupării Valetul de caro 
(vezi Bubnovii valet), una dintre expresiile avangardei artistice 
moscovite. Pentru evoluţia sa sunt importante întâlnirile cu Le 
Corbusier” (1920) şi cu Van Doesburg” (1921), fascinația pe care 
i-o trezeşte lumea filmului (realizează primul film fără scenariu 
— Baletul mecanic —, cu fotografii de Dudley Murphy şi Man Ray, 
crearea unor costume şi decoruri pentru baletele suedeze etc.). 
Atras de timpuriu de viaţa formelor, de prestigiul fizic al 
obiectelor dintr-o lume tot mai marcată de acumulările 
tehnologiilor moderne (seria Marian) formale”, 1913), 
traversează în 1920 o aşa-numită „epocă mecanică” (Discuri, 
1918; Oraşul, 1919; Puntea poporului, 1919; Mecanicul, 1920; 
Femei în oglindă, 1920 etc.). Se cristalizează acum vocaţia sa 
constructivă”, artistul aducând în imagine reţeaua tubulară a 
utilajelor tehnice, care împrumută curând ceva din geometria 


lor simplă şi pregnantă figurilor omeneşti. Dornic să promoveze 
o artă nouă, fondează în 1924 Academia de Pictură Fernand 
Léger. Colaborează cu R. Delaunay” şi Le Corbusier la decorarea 
pavilionului „Esprit Nouveau", în cadrul Expoziţiei 
internaţionale de Arte Decorative, şi realizează pictura murală 
Transportul forțelor, la Palatul Descoperirilor din cadrul 
Expoziţiei Universale de la Paris, 1937. Creaţia sa mai cuprinde 
o serie de decoraţii, între care: cele din casa Nelson Rockefeller 
Jr., New York (1938); mozaicurile de la biserica d'Assy (1946); 
vitraliile şi tapiseriile pentru biserica de la Audincourt; vitralii 
pentru unele biserici din Courfaivre, Elveţia, şi Caracas (1951); 
decorurile pentru noua sală a Palatului Naţiunilor Unite, New 
York (1925); proiectul de mozaic Marea paradă - compus 
împreună cu arhitectul O. Niemeyer” pentru Opera din São 
Paulo (1953-1954). În activitatea sa mai consemnăm cursurile 
ţinute la Universitatea Yale (alături de Henri Focillon, Andre 
Maurois şi Darius Milhaud) şi Colegiul din California, în 
perioada 1940-1944. După experienţa tragică a războiului 
participă la filmul lui Hans Richter” Visuri pe care banii le pot 
cumpăra (1944). Aducând în imagine realităţi ale acestui veac 
impregnat de achiziţiile tehnologiei moderne, Léger acordă un 
deosebit interes figurii umane, a cărei demnitate se 
accentuează într-o ambianţă artificializată de prezenţa unor 
elemente mecanice. Motivele florale şi zoomorfe vin de 
asemenea să restabilească intimitatea existenţei umane într-o 
natură infuzată de artefacte, de produsele industriale. Coloritul 
viu, tranşant, ca reclamele violent luminoase, evocând 
atmosfera marilor oraşe - atmosferă căreia îi refuză cu 
luciditate orice notă „idilică”, de paradis urban — precum şi 
construcţia clară a formelor, în care geometria severă 


întâlneşte uneori prospeţimea unui desen naiv, par să-l 
îndreptăţească pe criticul de artă american Sweeney să 
vorbească despre Léger ca despre un „primitiv al epocii 
moderne”. 


Bibliografie: Fernand Léger, Fonctions de la peinture, Paris, 1965; 
G. Bauquier, Fernand Léger. Vivre dans le vrai, Paris, 1987; G. 
Bauquier, N. Maillard (eds.), Fernand Léger. Catalogue raisonné 
de PŒuvre peint 1903-1931, 4 vol., Paris, 1990-1995; C. Lachner 
(ed.), Leger, catalog, The Museum of Modern Art, New York, 
1998. 


Lehmbruck, Wilhelm (n. Meiderich, Duisburg, 1881 - m. Berlin, 
1919). Sculptor german. Urmează Şcoala de Arte Decorative din 
Dusseldorf (1895-1899), apoi, după o perioadă în care desenează 
modele pentru fabrici de argintărie şi planşe pentru tratate 
ştiinţifice, învaţă la Academia de Artă din acelaşi oraş (1901- 
1907), fiind elevul lui Karl Janssen. Expune în 1907 la Salonul 
Societăţii Naţionale de Arte din Paris, cunoscându-i în curând 
pe Brâncuşi, Archipenko', Modigliani, Matisse”. În 1913 
participă la Armory Show” din New York (expoziţie ce sintetiza 
realizările artei europene, anunțând apropiatele confruntări cu 
noile tendinţe americane). Contactul cu artiştii aflaţi la Paris nu 
rămâne fără ecou. „Frecventarea atelierului lui Brâncuşi”, scrie 
Eduard Trier, într-un articol dedicat lui Lehmbruck în 1955, 
„oferă puntea de legătură care explică de fapt asemănările 
neobişnuite dintre lucrările lui Lehmbruck şi Modigliani: căci 
Modigliani îşi făcea, începând din 1909, ucenicia într-ale 
sculpturii la Brâncuşi şi a lucrat până în 1915 mai mult în 
domeniul sculpturii. Echivalenţele cele mai convingătoare pot fi 


aşadar găsite în sculptura celor doi”. Abordează, pe linia vechii 
statuare de evocare, tema gestului omagial (Femeie 
îngenuncheată, 1911) şi, puternic marcat de experienţa 
războiului, o serie de teme ce vizează momente cruciale ale 
existenţei (Cel căzut, 1915-1916; Tânăr şezând, 1918; Mamă şi 
copii, 1919). Artistul se eliberase de influenţele unei sculpturi 
cum era cea a lui Rodin, de pildă, pentru a descoperi motive şi 
prezentări cu o mai puternică forţă simbolică, reluând, în 
contextul căutărilor Jugendstil-ului”, o serie de motive din arta 
medievală germană. (Vezi fasciculul II, planşa 2) 


Bibliografie: Katalog der Sammlung des Wilhelm-Lehmbruck- 
Museums der Stadt Duisburg, Recklinghausen, 1981; D 
Schubert, Die Kunst Lehmbrucks, Worms, 1981; M.C. Lahusen, 
Wilhelm Lehmbruck. Gemälde und grofformatige Zeichnungen, 
Munchen, 1997. 


Lehmden, Anton (n. Nitra, Cehoslovacia, 1929). Pictor şi gravor 
austriac. Studiază la Academia de Artă din Viena (1945-1950) 
sub îndrumarea lui A.P. Gütersloh. Aderă la International Art- 
Club (1948). Profesor la Academia de Artă din Istanbul (1962- 
1963; 1965-1966). Profesor la Academia de Artă din Viena (din 
1971). Participă la: Bienala de la Veneţia, 1950, 1954; Bienala de 
la Săo Paulo, 1953; Bienala de la Tokyo, 1957; Bienala de la 
Paris, 1961; „Şcoala vieneză a realismului fantastic”, itinerată 
din 1963 în SUA şi Europa. Distincţii: Premiul Mainichi- 
Shinbun, Tokyo, 1957; Premiul oraşului Viena, 1968; Premiul 
Dürer, Nürnberg, 1970. În seria „Privelişti vieneze”, ca şi în 
lucrările realizate cu prilejul unor călătorii consemnează cu 
obsedantă exactitate detaliile unor peisaje şi monumente 


culturale (Piramidă, 1969; Karnak, 1970 etc.). Aducerea în 
ambianța cotidiană, infuzată de evenimente dintre cele mai 
diverse, a imaginii vestigiilor istorice constituie un izvor de 
surprize şi de nebănuită noutate a realităţii concrete. 


Bibliografie: W. Schmied, Malerei des phantastischen Realismus. 
Die Wiener Schule, Viena, 1964; A. Schmeller, Anton Lehmden 
Weltlandschafjten, Salzburg, 1968; W. Koschatzky, Anton 
Lehmden, Salzburg, 1970. 


Lenk, Thomas (n. Berlin, 1933). Sculptor german. Studiază la 
Academia de Artă din Stuttgart. Participă la expoziţiile: „Noi 
ipostaze ale culorii”, Amsterdam, 1966; Carnegie International, 
Pittsburgh, 1967; Bienala de la Veneţia, 1968; Documenta din 
Kassel, 1968; Bienala de la Nürnberg, 1964; Expoziţia Mondială, 
Osaka, 1970; Bienala de la Tokyo, 1971; Bienala de la Cracovia, 
1972; Bienala de la Menton, 1972; Trienala de la Wroctaw, 1974; 
Bienala de la Frederikstad, 1974. Distincţii: Premiul Carnegie, 
Pittsburgh, 1967; Premiul Socha  Pienstanskych  Parkov, 
Bratislava, 1969. „Sculpturile în straturi” ale lui Lenk par 
realizate prin mişcarea de translație a unui plan, înregistrându- 
se diferitele momente ale evoluţiei obiectului în spaţiu. Astfel 
de lucrări (seria „Stratificări”) se leagă de programul artei 
cinetice”, apelând la iluzia mişcării. Impresia de retragere şi 
înaintare a straturilor de material este în unele cazuri 
subliniată de prezenţa unor culori. Policromia este tot mai mult 
folosită de sculptor pentru detaşarea obiectului creat din stricta 
condiţie a materialului şi plasarea acestuia în raporturi active 
cu ambianța. Lucrările de sculptură îşi păstrează convenţia 
tridimensionalităţii, efectele picturale contribuind în mod 
specific la creşterea forţei lor de expresie. 


Bibliografie: Dieter Honisch, Thomas Lenk, Stuttgart, 1976; 
Stephan von Wiese, Gudrun lInboden, Thomas Lenk. 
Ausstellungskatalog, Köln, Stuttgart, 1976. 


Lettrism (de la fr. lettre — literă, scrisoare). Mişcare artistică 
apărută în Franţa în 1946, situându-se printre cele mai de 
seamă încercări de desemantizare a scrisului şi imaginii, proces 
în care se vor angaja tendinţele informale” şi abstracte” din 
perioada postbelică. Fondat de Isidore Isouř, originar din 
Botoşani, lettrismul se extinde de la poezie spre artele plastice, 
introducând în câmpul imaginii un discurs paralel, bazat la 
început pe grafia latină, pentru ca apoi să evolueze spre 
alfabete fictive, aşa cum spre ficţiune şi invenţie se vor îndrepta 
mai târziu „cărţile-obiect” realizate de diverşi artişti. În acelaşi 
timp abstractă şi concretă, „scrierea” din tablourile lettriste 
cuprinde, în limbaj vizual, mesaje ce aparţin unor profunde 
niveluri ale imaginarului, cu speranţa unor posibilităţi de 
comunicare anterioare convențiilor culturale ale alfabetelor. 
Traseul spontan, înregistrarea în ductul semnelor a tensiunilor 
interioare, este şi o ambiţie a abstracţiei lirice”, dar aici, în 
lettrism, miza o dă începutul de naştere al unui sistem grafic, cu 
o poziţie credibilă în tehnicile de comunicare consacrate de 
tradiţie. Undeva, la fundamentele mişcării, se află colajele” lui 
Braque”, care apelau la concreteţea literelor şi cuvintelor 
decupate din ziare, ca şi valorificarea caligramelor extrem- 
orientale în tablourile lui Tobey. Într-o epocă ce va cunoaşte 
numeroase manifestări deconstructive, lettrismul schiţează 
gestul decompunerii, pentru a propune o construcţie nouă, 
întemeiată pe lipsa de convenţii, pe sinceritatea şi capacităţile 
fabulative promise de alfabetele personale. 


Bibliografie: Isidore Isou, Les Champs de force de la peinture 
lettriste, Paris, 1964; J.P. Broutin, J.P. Curtay, J.P. Gillard, F. Poyet, 
Lettrisme et hypergraphie, Paris, 1972; S.C. Foster (ed.), 
Lettrisme: Into the Present, catalog, University of Iowa Museum 
of Art, Iowa, 1983-1984. 


Levitan, Isaak Ilici (n. Kibartai, Lituania, 1860 - m. Moscova, 
1900). Pictor rus. A studiat la Institutul de Pictură, Sculptură şi 
Arhitectură din Moscova (1873-1885) sub îndrumarea pictorilor 
A.K. Savrasov şi V.D. Polenov. Se stabileşte la Moscova, de unde 
pleacă în lungi călătorii de-a lungul Volgăi. Vizitează de 
asemenea Crimeea (1886, 1889), Finlanda, Italia şi Elveția 
(1890). În 1889 călătoreşte în Franța, unde se interesează de 
pictura în „aer liber” a maeștrilor de la Barbizon, ca şi de mai 
recentele realizări ale pictorilor impresioniştiř, care doreau să 
transcrie cu desăvârşită sinceritate spectacolul în perpetuă 
devenire al naturii. În Rusia, Levitan expune cu „pictorii 
itineranti” (vezi Peredvijniki), devenind unul dintre membrii 
acestei grupări în 1891. Pentru scurtă vreme (1898-1900) este 
profesor la Institutul de Pictură, Sculptură şi Arhitectură din 
Moscova. Prin Levitan, peisagistica rusă îşi află, la sfârşitul 
secolului al XIX-lea, cel mai de seamă reprezentant al ei. 
Dincolo de datele imediate ale genului, creaţia sa regăseşte 
rafinamentul şi strălucirea picturii medievale ruseşti, pregătind 
în esenţă profundul reviriment pe care îl trăieşte acest spaţiu 
cultural în secolul ce începea la moartea artistului. Levitan este 
departe de convențiile şi retorica academistă, ca şi de 
romanticul drum prin legendă şi poveste populară. El înţelege 
să exprime spiritualitatea rusă într-una din ipostazele sale cele 
mai pregnante: atitudinea faţă de peisaj, faţă de lumea 


înconjurătoare. În tablourile lui apar, desigur, aspecte cu putere 
de localizare - cum ar fi pădurile de mesteceni şi lacurile, 
colinele râurilor din Rusia Centrală, siluetele unor biserici din 
piatră albă sau roşiatică —, dar ceea ce contează în primul rând 
este sentimentul participării la destinul ambianţei naturale. O 
fundamentală stare nostalgică, în care se recuperează 
străvechea comuniune cu o natură cunoscută şi plină de 
neprevăzut, colorează într-un mod aparte lirismul din peisajele 
lui Levitan (Crâng de mesteceni, 1885-1889; Seara, 1889; Linişte 
la schit, Clopot de vecernie, 1892; Toamna de aur, Primăvară 
timpurie, Toamna, Revărsare de ape, Amurg cu lună, Seară de 
vară, 1895-1900). Pictorul vădeşte o acuitate a percepţiei, o 
predispoziţie spre transmiterea cât mai fidelă a frământării 
lăuntrice, considerate de mulţi artişti care l-au succedat puncte 
de plecare pentru creaţia lor. 


Bibliografie: A. Dancici, II. Levitan, Leningrad, 1961; BV. 
Ioganson, I.I. Levitan, Moscova, 1965. 


Lewis, Wyndham (s-a născut pe un iaht în apropiere de Noua 
Scoţie, fiind înregistrată la Amherst, Canada, 1882 - m. Londra, 
1957). Pictor şi sculptor englez. Studiază la Slade School (1898- 
1901), după care călătoreşte până în 1909 în Europa, zăbovind 
mai mult la Paris. Fire novatoare, participă la înfiinţarea unor 
grupări ca Omega Workshops, Rebel Art Centre (1913), Group X 
(1920). În 1914, ca ecou al futurismului” italian, editează revista 
Blast (Conflagraţia), pe care o defineşte „a review of great 
British vortex” („o revistă a marii mişcări britanice”). De la 
cuvântul vortex (care înseamnă mişcare, vârtej, vâltoare), Ezra 
Pound creează cuvântul vorticism, care defineşte orientarea 


lui Lewis şi a altor artişti englezi spre o artă ce exaltă valorile 
civilizaţiei tehnologice, configuraţia şi dinamismul maşinilor. În 
sculpturile sale pleacă de la stilizarea de tip cubist', încercând 
să sugereze potenţialul energetic existent în fiinţele umane 
reprezentate. De orientare figurativă, opera sa cuprinde un 
număr important de portrete, în care sculptorul îşi dă întreaga 
măsură a înzestrării artistice (Edith Sitwell, 1923-1933; T.S. Eliot, 
1938). A jucat un rol important în promovarea artei moderne 
prin publicaţii (a mai editat revistele Tyro, 1921, şi The Enemy, 
1927) şi conferinţe susţinute în Europa şi Statele Unite. 


Bibliografie: J. Rothenstein, Wyndham Lewis and Vorticism, 
Londra, 1956; W. Michel, Wyndham Lewis: Paintings and 
Drawings, Berkeley, 1971; Wyndham Lewis, catalog, City Art 
Gallery, Manchester, 1980; T. Normand, Wyndham Lewis the 
Artist, Cambridge, 1993. 


Lhote, Andre (n. Bordeaux, 1885 — m. Paris, 1962). Pictor 
francez. Începe prin realizarea decoraţiilor sculptate în lemn la 
o fabrică de mobilă. Ca pictor, este un autodidact, având 
revelaţia lui Gauguin . Stabilit la Paris în 1908, este atras de 
sinteza, de spiritul ordonator din opera lui Cezanne” şi se 
alătură artiştilor care căutau în geometrie fundamentul operei 
de artă. Ia parte la manifestările cubiştilor”, la expoziţia din 
1912 a grupului Section d'Or (apărut la Puteaux prin reunirea 
unor artişti ca Gleizes”, Metzinger”, Villonř, Marcel Duchamp , 
Duchamp-Villon”, La Fresnaye” - artişti interesaţi în acel 
moment de aplicarea unor reguli matematice, ştiinţifice la 
alcătuirea compoziţiei plastice). El geometrizează figurile, 
delimitează clar suprafeţele de culoare pe care le juxtapune, în 


aşa fel încât să primească lumina din unghiuri diferite, ceea ce 
animă foarte mult imaginea. Mozaicul de pete colorate din care 
sunt însăilate personajele se deschide, lăsând uneori să se vadă 
părti dintr-un peisaj depărtat sau creionări dintr-un presupus 
carnet de schiţe (Rubley, 1917; Le Moulin à cafe, 1917; 
compoziţiile decorative pentru Expoziţia internaţională de la 
Paris, 1937, şi pentru Facultatea de Medicină din Bordeaux, 
1955). A desfăşurat şi o bogată activitate de critic, prin cronici 
publicate în La Nouvelle revue française (1917-1940), studii 
privitoare la problemele artei, monografii ale unor artişti. În 
1922, în Montparnasse, a fondat o Academie de Artă care îi 
poartă numele: o filială a Academiei Lhote s-a deschis şi la Rio 
de Janeiro în 1952. Între studiile teoretice, explicaţiile didactice 
şi propria operă există o strânsă legătură, Lhote urmărind 
compoziţia picturală în afirmarea unor legi, între care 
„invarianţii plastici” privitori la unitatea mijloacelor de 
reprezentare ale tabloului. 


Bibliografie: A. Jakovsky, Andre Lhote, Paris, 1947; G. Martin- 
Méry (ed.), Hommage à Andre Lhote, Musée des Beaux-Arts, 
Bordeaux, 1967; B. Dorival (ed.), André Lhote. Rétrospective 
1907-1962. Peintures, aquarelles, dessins, catalog, Artcurial, 
Paris, 1981. 


Liao Lu (n. Shanyu, Zhejiang, 1944). Pictor chinez. Studiază 
pictura cu maeştrii Zhang Dazhuang, Tang Yun şi He Tianjian . 
Lucrează câţiva ani la Institutul de Arte Plastice, după care 
devine liber profesionist. Condiţia sa de practicant al 
budismului Chan îl face, în domeniul artei, să se aplece cu o 
atenţie specială asupra spectacolului naturii, în care descoperă 
şi analizează, în tradiţia secolelor trecute, mersul vegetației ca 


efect al ordinii universale. Pentru a-şi atinge scopul, spaţiul 
pictural este epurat de orice incidenţe, de orice trimitere la 
planul concret, obținându-se o dimensiune abstractă”, în care 
poate să instituie elementele vizuale ce-i susţin perspectiva 
conceptuală asupra lumii. Pornind de la repere vegetale, 
motivele sunt colorate intens, regăsind atmosfera abstractă 
iniţială. 

Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Lichtenstein, Roy (n. New York, 1923 - m. New York, 1997). 
Pictor american. Studiază la Liga Studenţilor în Arte cu 
Reginald Marsh (1939-1940), apoi la Universitatea Columbus, 
Ohio (între 1940 şi 1949, cu unele întreruperi). A predat la 
Universitatea de Stat Oswego, New York (1957-1960), şi la 
Universitatea Rutgers, New Jersey (1960-1963). Ia parte la 
numeroase expoziţii: „Figura şi obiectul, de la 1917 la noii 
vulgarizatori”, Elveţia, 1962; „Imaginea populară”, Washington, 
1963; „Tehnica mixtă a pop-artei”, Buffalo; „Pop-Art în SUA”, 
Muzeul de Artă din Oakland; „Semne ale timpului nostru”, 
Iowa, 1963; „Pop-Art, Nouveau Realisme etc" Bruxelles, 1965; 
Bienala de la Veneţia, 1966; Bienala de la Săo Paulo, 1967. Aflat 
în primii ani ai activităţii sub influenţa expresionismului" 
abstract, devine după 1960 unul dintre reprezentanţii artei 
pop. În tablouri — ca şi în sculpturile din anii următori — 
utilizează fragmente din benzi desenate, transcrie motive şi 
semne din imageria cotidiană a străzii, a reclamei. Aducerea în 
structura compoziţiei a acestor „imagini găsite” (vezi Ready- 


made) se face cu intenţia de a salva mesajul de la percepţia 
rutinieră. Artistul procedează de fapt la copierea, la decalcul 
unor desene publicitare din ziare, a unor personaje-simbol din 
serialele televiziunii etc. Există în acest mod de raportare la 
ambianţă o mărturisită aspirație de a restitui lucrurilor 
farmecul primei întâlniri. Pictarea lor nu este pur mecanică. 
„Fiecare semn, fiecare contrast din opera mea”, precizează 
artistul, „diferă prin scop şi prin situaţie şi prin strălucire, din 
toate punctele de vedere. Şi totuşi seamănă cu originalul”. 
Aluzia la climatul imagistic al acestei epoci vizează stări 
sufleteşti obişnuite (Bună dimineața, iubito, 1961; Fată plângând, 
1963; Trăsături de penel, 1967; Reverie, 1968) sau constituie o 
denunţare a dramelor unei lumi amenintate de război (Blam, 
1969). 


Bibliografie: Alberto Boatto, Roy Lichtenstein, Roma, 1967; D. 
Waldman, Roy Lichtenstein, Paris, 1971; Lawrence Alloway, Roy 
Lichtenstein, New York, 1983; F. Tuten, Roy Lichtenstein: Bronze 
Sculpture 1976-1989, New York, 1989; Roy Lichtenstein, catalog, 
Fondation Beyeler/Basel, Zurich, 1998. 


Li Huayi (n. Shanghai, 1948). Pictor chinez. Începe să studieze 
pictura în atelierul lui Wang Jimei, apoi frecventează atelierul 
lui Zhang Chongren, format în Belgia. Urmează cursurile 
Institutului de Artă din San Francisco, care îl determină să 
adâncească cunoaşterea artei tradiţionale chineze, pusă mai 
bine în evidenţă prin comparaţia cu arta modernă universală, 
surprinsă în momentul interesului pentru concret şi pentru 
derizoriu. În lucrările pe care le realizează după complexa sa 
formaţie culturală reînvie spiritul vechii arte chineze, în care 
înțelege să includă elemente luate din experienţa cotidiană. 


Prin această împletire a peisajului natural, văzut în perspectiva 
cea mai tradiţională, cu detalii împrumutate din realitatea 
curentă, artistul obţine în mod surprinzător o atmosferă 
suprarealistă”, care particularizează în cele din urmă picturile 
sale. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Lipchitz, Jacques (Chaim Jacob) (n. Druskininkai, Lituania, 1891 
— m. Capri, 1973). Sculptor lituanian. Studiază arhitectura la 
Vilnius, apoi la Şcoala de Arte Frumoase din Paris (1909-1910) şi 
la Academia Julian (1910-1913). Se împrieteneşte cu Picasso”, 
Gris” şi realizează primele sculpturi în stil cubist” (Dansatoare 
spaniolă, 1914; Cap, 1915; Natură moartă, 1918; Om cu chitară, 
1918; Om cu clarinet, 1920). Pe parcurs renunţă la volumele 
ascuţite şi lasă formele să se afirme în plinătatea lor vitală 
(Marea figură, 1926; Bucuria de a trăi, 1927; David şi Goliat, 
1938; Răpirea Europei, 1938). În 1941 se stabileşte în Statele 
Unite, mai întâi la New York, iar după ce un incendiu îi distruge 
atelierul (1952), la Hastings-on-Hudson. Lucrările create după 
război prezintă o tot mai clară stilizare pe rotund şi totodată o 
aglomerare barocă a formelor. Artistul îşi găseşte subiectele în 
realitate, în mitologie, precum şi în propria imaginaţie. Se 
produce o proliferare a morfologiilor sculptate, până la 
obţinerea impresiei de fantastic sau chiar de monstruos. 
Cenzura pe care şi-a impus-o în perioada cubistă este acum cu 
desăvârşire ridicată şi asistăm la această multiplicare şi 
dezvoltare a fiinţelor reprezentate. Operele sale par acum rodul 


visului, al viziunii suprarealiste” (Mama şi copilul, 1950; 
Prometeu, 1954; Aici sunt fructe şi flori, 1955-1956; Ponte 
vecchio, 1967; Hagar, 1969). 


Bibliografie: Jacques Lipchitz, My Life in Sculpture, Londra, 1972; 
Jacques Lipchitz, catalog, Musee National d'Art Moderne, Paris, 
1979; DE Jenkins, D. Pullen (ed.), The Lipchitz Gift: Models for 
Sculpture, catalog, Tate Gallery, Londra, 1986; A.G. Wilkinson 
(ed.), Jacques Lipchitz: A Life in Sculpture, catalog, Art Gallery of 
Ontario, Toronto, 1989. 


Lippold, Richard (n. Milwaukee, Wisconsin, 1915 - m. Roslyn, 
New York, 2002). Sculptor american. Urmează cursurile de 
design industrial la Institutul de Artă din Chicago (1933-1937). 
Predă, la rândul său, designul la Layton School din Milwaukee, 
Universitatea din Michigan şi Ann Arbor şi, din 1952, la Unter 
College din New York. Formaţia artistului, de la preocupările 
din familie (tatăl său era inginer) la propriile studii, îl conduce 
spre o artă ce se exprimă cu claritate logică, o artă în care 
intelectul domină nivelul senzorial şi emoţional, lucru evident 
în cultul geometriei. Sculptura sa - pentru care termenul 
sculptură este numai convenţional acceptabil, mai adecvată 
fiind sintagma structură spațială - continuă programul 
constructivist” la o zonă de interferenţă cu muzica (sculptorul a 
ezitat la începutul carierei între expresia muzicală şi cea 
vizuală). Diferit de constructivismul monumental, dinamic şi 
mereu surprinzător prin coeficientul ludic al lui Calder, 
demersul lui se situează mai ales în prelungirea moştenirii lui 
Gabo”. Ordinea matematic-muzicală dirijează expansiunea în 
spaţiu a unui nucleu material, sub forma unor iradieri 


filiforme. Spaţiul angajat de obiectele transparente, în care se 
întretaie şi reverberează liniile unor forţe dinamice, ale unor 
tensiuni în expansiune, e în acelaşi timp un spaţiu al ordinii şi 
al emoţiei (o emoție cenzurată intelectual). Firele de metal 
folosite (nichel, aramă, oţel, aur, argint) subliniază preţiozitatea 
şi eleganța acestor obiecte. A executat lucrări de diverse 
dimensiuni, printre care câteva monumentale: Soarele, 1956 
(din aur), pentru Muzeul de Artă Modernă din New York; Lună 
plină, 1952; Arborele lumii, 1950, pentru Harvard University din 
Cambridge; Fântâna de foc şi apă, la Akron, Ohio; Universul în 
expansiune, în Sterling Forest Garden, New York, şi, în 
colaborare cu câţiva arhitecţi, lucrări pentru barul de la Sagram 
Building, holul Filarmonicii Lincoln şi Pan American Building 
din New York, în care devine evidentă vocaţia decorativă a 
acestor interpretări spaţiale, fascinația pentru mişcare, pentru 
desfăşurarea temporală controlată matematic şi tradusă vizual. 


Bibliografie: Richard Lippold: Shapes of the New Sculpture, The 
Baltimore Museum of Art, Maryland, 1964. 


Lisiţki, El (Lazar Markovici Lisiţki) (n. Pocinok, Smolensk, 1890 
- m. Moscova, 1941). Pictor, arhitect şi grafician rus. A studiat la 
Institutul Politehnic din Darmstadt (1909-1914). Este invitat ca 
profesor la Academia de Arte Frumoase înfiinţată de Chagall, 
după Revoluţia din Octombrie, la Vitebsk. În 1921 devine 
profesor la Academia de Artă din Moscova. Participant la 
mişcarea constructivistă” — în spiritul căreia, în 1919, făcuse 
afişul Bate-i pe albi cu triunghiul roşu. Lucrează un timp cu 
Tatlin”, care elabora proiectul pentru Monumentul 
Internaționalei a III-a la Moscova (1920) şi un proiect pentru o 


Tribună a oratorului. Realizează totodată o serie de desene 
„Istoria a două pătrate”, apărute în 1922 în Olanda. Împreună 
cu pictorul olandez Van Doesburg, în 1921 pune bazele 
Internaționalei Constructiviste, la Berlin. Prin intermediul lui 
Moholy-Nagy” stabileşte o legătură între constructivismul rus şi 
Şcoala Bauhaus”. Colaborează cu Ilia Ehrenburg la editarea 
revistei constructiviste Der Gegenstad (1922-1925), tipăreşte în 
Elveţia revista ABC, publică împreună cu Arp cartea Les Ismes 
de Lart (1925). Revenit în Uniunea Sovietică, în 1929, 
organizează mai multe expoziţii în ţară, ocupându-se şi de 
prezentarea unor colecţii de artă sovietică în diferite oraşe ale 
lumii. Legat de mişcarea constructivistă, Lisiţki creează tablouri 
şi desene în care predomină formele geometrice - pătrate, 
cercuri, dreptunghiuri etc. Aceste elemente morfologice sunt 
asamblate într-o sinteză supusă rigorilor geometrice şi, în 
aceeaşi măsură, improvizaţiei. 


Bibliografie: S. Lissitzky-Kippers, El Lissitzky, Londra, 1968; N. 
Nobis (ed.), El Lissitzky 1890-1941: Retrospektive, catalog, 
Sprengel Museum, Hanovra, 1988; K.-U. Hemken, El Lissitzky 
Revolution und Avantgarde, Köln, 1990; El Lissitzky, catalog, 
Musée National d'Art Moderne de la Ville de Paris, 1991. 


Liu Guosong (n. Bangbu, Anhui, 1932). Pictor taiwanez. A 
studiat la Facultatea de Artă, Universitatea Națională 
Pedagogică din Taipei. În 1956 se află printre fondatorii 
grupului A Cincea Roată, care crea evenimente pentru tinerii 
artişti. În 1968 fondează Asociaţia China Water-and-Ink. Între 
1971 şi 1992 predă la Universitatea Chineză din Hong Kong. În 
1993 înfiinţează Asociaţia Tuşul Modern Secolul 21, destinată 


încurajării picturii în acuarelă şi tuş, cu scopul declarat de a 
promova valorile chinezeşti. De altfel, în ultimele decenii 
foloseşte materiale tradiţionale chinezeşti, încercând cu aceste 
mijloace să comunice tensiuni spirituale. Pe terenul mijloacelor 
tehnice înţelege să facă experimente, rămânând esenţial în 
sfera artei patrimoniale. Aşa, de pildă, creează o hârtie de 
bumbac pe care se poate picta, într-un joc al petelor de culoare, 
care pot aminti vechile reprezentări montane, într-o 
desfăşurare abstractă”. Câteodată plasează în peisajul de 
factură tradiţională repere ale noilor tehnologii. 


Bibliografie: Huang Tsai-lang, The Experimental Sixties: Avant- 
Garde Art in Taiwan, Taipei Fine Arts Museum, 2003; Lee Chun- 
Yi, Universe in the Mind: Liu Guosong”s Art and Thoughts, Hong 
Kong, 2009. 


Logar, Lojze (n. Mežica, 1944 - m. Izola, 2014). Pictor şi 
grafician sloven. A studiat la Academia de Arte Frumoase din 
Ljubljana cu M. Sedej, R. Debenjak, M. Pogačnik. În 1974 se află 
la Berlin cu o bursă DAAD. Participă la Bienala de gravură din 
Ljubljana (1971, 1987, 1989), la expoziţiile internaţionale de la 
Florenţa, Bradford, Frechen etc. Distincţii: Premiul Intart, 
Klagenfurt, 1971; Premiul Panonia, 1979. Cu o predispoziţie 
pentru sinteză şi construcţie, artistul creează forme plastice 
care glosează în cadrele vegetalului şi organicului, dar sfârşeşte 
prin a dobândi o înfăţişare fantastă. De oriunde ar proveni 
sugestiile formale - din aluviunile memoriei, observaţia 
imediată sau procesele imaginative -, compoziţia se 
autonomizează, propunând o realitate nouă, dintr-un regn 
special, ce adună principii obiective şi subiective, naturale şi 
culturale. Folosind o paletă largă şi strălucitoare, un desen 


viguros şi dinamic, limbajul vizual se constituie într-un 
exerciţiu de regenerare a percepţiei. 


Bibliografie: jure Mikuž, Lojze Logar, Ljubljana, 1980. 


Lohse, Richard Paul (n. Zürich, 1902 — m. Zürich, 1988). Pictor 
elveţian. Studiază designul la Şcoala de Arte şi Meserii din 
Zürich (1918-1922), sub îndrumarea lui Ernst Keller. Lucrează 
la o agenţie de publicitate în Zürich (1922-1927). Din 1928 
începe să creeze în domeniul picturii şi graficii. La Berna, în 
1933, face cunoştinţă cu Klee”, apropiindu-se apoi de Moholy- 
Nagy, Hans Richter” ş.a. Se află printre fondatorii grupării 
Allianz (1937). Coeditor al ziarului Bauen und Wohnen (1945- 
1955). Conduce filiala din Zurich a asociaţiei Schweizerische 
Werkbund (1956-1962), afirmându-se ca unul dintre principalii 
promotori ai acestei mişcări. la parte la editarea revistei Neue 
Grafik (1958-1965). Participă la: Bienala de la São Paulo, 1951, 
1956, 1965; Carnegie International, Pittsburgh, 1955; Bienala de 
la Veneţia, 1958, 1968, 1972; Guggenheim International, New 
York, 1958; Bienala de la Tokyo, 1959; „Formele culorii”, 
Stuttgart şi Berna, 1967; Documenta din Kassel, 1968; „Poezie 
vizuală, imagine conceptuală”, Münster, 1969; „Lumea 
nonobiectivă 1939-1955”, Londra, 1972; „Pictura şi sculptura 
elveţiană”, Varşovia, Budapesta, 1973; „Constructivismul şi 
urmaşii săi”, Stuttgart, 1974. Este distins cu Premiul Sikkens, 
Amsterdam, 1971. Lohse urmăreşte să pună în lumină valoarea 
muzicală a culorilor (vezi Orfism), controlând însă expansiunea 
tonurilor şi îndreptându-le spre semne geometrice. Nostalgia 
puristă (vezi De Stijl) şi abstractizarea” nu duc, în compoziţiile 
sale, la dispariţia mişcării. Masele de culoare cunosc propria 


evoluţie, iar forma geometrică la care ajung nu înseamnă un 
tipar, un şablon preexistent, ci consecinţa necesară, logică a 
propriei mişcări. În acest sens, prin încercările de a sistematiza 
limbajul cromatic (se pot cita experienţele sale cu diferite grupe 
de culori, ca şi analiza în adâncime a unui ton), Lohse anunţă 
încă de la sfârşitul anilor 1940 direcţii ale artei optice”, 
asigurându-şi lucrările cu o notă originală, prin reunirea rigorii 
şi forţei afective a culorilor. 


Bibliografie: Eugen Gomringer, Richard Paul Lohse, Köln, 1973; 
Hans Joachim Albrecht, Farbe als Sprache. Robert Delaunay, 
Josef Albers, Richard Paul Lohse, Köln, 1974; Richard Paul Lohse, 
catalog, Musée de Grenoble, 1988. 


London Group. Grup apărut la Londra în 1914, prin reunirea 
unor artişti proveniţi din asociaţii şi orientări diverse: Camden 
Town Group”, vorticism” etc. Un rol decisiv l-a avut Walter 
Sickert“, în atelierul căruia s-au întâlnit cei care formaseră mai 
întâi Camden Town Group, în 1911. Numele London Group a 
fost găsit de Jacob Epstein, iar el s-a impus prin statornica 
aspirație întru găsirea unor mijloace de exprimare care, 
menţinând o punte spre real, să poată dezvălui orizontul 
sensibilităţii umane actuale. Vechilor prieteni ai lui Sickert — 
Lucien Pissarro, Charles Ginner, Spencer Gore şi Harold Gilman 
— li se adaugă Wyndham Lewis", Sylvia Gosse, D Bamberg, 
Edward Wadsworth, J. Nash şi C.RW. Nevinson, apoi, din 
generaţia următoare, Paul Nash , V. Bell ş.a. 

Bibliografie: London Group: 1914-64 Jubilee Exhibition: Fifty 


Years of British Art at the Tate Gallery, catalog, Londra, 1964; 
Denys Wilcox, The London Group 1913-1939: The Artists and 


Their Works, Aldershot, 1995; David Redfern, The London 
Group: Origins and Post War History, Londra, 2008. 


Loos, Adolf (n. Brno, 1870 - m. Viena, 1933). Arhitect austriac. 
Studiază arhitectura la Institutul Politehnic din Dresda. O 
călătorie în Statele Unite (1893-1896) îi deschide interesul 
pentru inovaţie, pentru urmărirea unei maxime funcţionalităţi 
pe care o promovau reprezentanţii Şcolii din Chicago, între care 
Sullivan . Când revine în Europa, Loos se stabileşte la Viena şi 
începe printr-o serie de articole să combată stilul estetizant, 
bazat pe  ornamentică, al grupării Wiener Secession” 
(Secesiunea vieneză), în cadrul căreia activau, între alţii, 
arhitectul Hoffmann” şi pictorul Klimt, ce exprimau gustul 
pentru suprastructurile decorative şi simbolice ale artei 1900 
(vezi Wiener Secession). Mai aproape de concepţiile puriste 
(vezi De Stijl) ale lui Otto Wagner, profesor la Academie, Loos 
deschide o Şcoală Liberă de Arhitectură (1906), unde îşi pune în 
aplicare ideile pe care le enunţase în articolele şi eseurile 
adunate apoi în volumul Ornament und Verbrechen (Ornament 
şi crimă). Loos a construit: Vila Karma, Montreux, 1904; Casa 
Steiner, Viena, 1910; Casa Rufer, Viena, 1922; Casa Tristan 
Tzara, Paris, 1926; Casa Moller, Potzleindorf, 1928; Casa Muller, 
Praga, 1930. Volumele construcţiilor sale sunt sever geometrice 
- cuburi, paralelipipede — cu linii drepte orientate pe verticală 
şi orizontală (vezi International Style). El elimină cu desăvârşire 
ornamentele, plasticitatea construcţiei fiind asigurată de 
volumele pure din beton şi sticlă, asamblate în chip logic, în 
strânsă dependenţă de funcţiile elementelor componente. (Vezi 
fasciculul I, planşa 31) 


Bibliografie: Ludwig Münz, Adolf Loos, Milano, 1956. 


Louis, Morris (Morris Louis Bernstein) (n. Baltimore, 1912 - m. 
Washington, 1962). Pictor american. Studiază la Institutul de 
Artă din Maryland (1922-1933). Începe să picteze sub influenţa 
primei generaţii de artişti abstracţionişti”, între care Pollock” şi 
Newman”. Din 1954 realizează o serie de picturi ce amintesc, 
prin expansiunea liberă a tonurilor, de petalele florilor. Pe 
pânzele întinse pe podea, pictorul toarnă vopsea - tehnică 
amintind de procedeul dripping” al lui Pollock —, înălţând apoi 
planul lucrării de pe care valurile de culoare se scurg pe 
verticale suprapuse şi paralele. Marile suprafeţe decorative 
sunt ritmate de fascicule colorate, dispuse oblic (Alpha-Delta; 
Beta-Ominon; Sigma; Epsilon etc. — din anul 1960) sau din nou 
vertical (seria „Benzi”, 1961). Un anumit purism se face din ce 
în ce mai simţit, pictorul îndepărtându-se de improvizaţia 
picturii gestuale (vezi Action painting) pentru a obţine câmpuri 
bine ordonate (vezi Hard-edge), prelucrări într-o interpretare 
personală a raporturilor din spectru. 


Bibliografie: Michael Fried, Morris Louis, New York, 1970; K. 
Moffett (ed.), Morris Louis, catalog, Museum of Fine Arts, 
Boston, 1979; D. Upright (ed.), Morris Louis. The Complete 
Paintings — a Catalogue Raisonne, New York, 1985. 


Lovrenčić, Ivan (n. Začretje, 1917 - m. Zagreb, 2003). Pictor şi 
grafician croat. A studiat la Academia de Artă din Zagreb (1936- 
1940), cu O. Mujadžić, K. Hegedušić şi L. Babić. În perioada 
1972-1978 a fost profesor la Academia de Arte Frumoase din 
Zagreb. Distincții: Premiul oraşului Zagreb, 1967; Premiul 


Vladimir Nazor, Zagreb, 1976. În culori sau alb-negru, lucrările 
sale dovedesc o obişnuită vervă narativă. Cu un desen sigur şi 
acid şi cu o viziune regizorală (la începutul activităţii a realizat 
scenografia filmului Orizont de piatră de S. Simatovi€), artistul 
se arată nerăbdător să înregistreze cât mai mult din „comedia 
umană” ce a urmat izgonirii din paradis şi a „căderii în lume” a 
omului. Pentru un astfel de observator, în lumea tangibilă nu 
există aspecte lipsite de importanţă şi promisiuni pentru 
limbajul plastic, după cum orice fruct al forţelor imaginative 
poartă un prestigiu irepresibil. Alături de reprezentări 
mitologice sau venind din patrimoniul istoric şi literar, un 
impresionant cortegiu de vietăţi şi plante, ce păreau consacrate 
doar planurilor depărtate ale fundalului, sunt aduse în centrul 
de interes al imaginii şi ridicate la proporţii monumentale. 
Astfel de scene iau câteodată aspectul unor fabule plastice, dar 
resortul care le pune în mişcare nu se află în voinţa parodică şi 
moralistă, ci în profunda duioşie cu care artistul se apropie de 
fiecare dintre fiinţele şi lucrurile pe care le întâlneşte. 
Întemeindu-se pe vechi structuri iconografice, ca şi pe un sistem 
propriu de lectură a lumii, Lovrenčić a elaborat şi vaste 
proiecte de decorație murală. 


Bibliografie: V. Tenžera, Ivan Lovrenčić, Zagreb, 1980. 


Lubarda, Petar (n. Ljubotinj, 1907 - m. Belgrad, 1974). Pictor 
muntenegrean. Studiază la Academia de Artă din Belgrad şi la 
Şcoala Naţională de Arte Frumoase din Paris, un rol important 
în formaţia sa avându-l studiul individual în muzee şi 
frecventarea atelierelor artiştilor. În 1932 revine în patrie şi 
pune bazele unei şcoli de artă în Cetinje. Distincţii: Grand Prix, 
Expoziţia Mondială, Paris, 1937; Premiul Guggenheim, 1956. 


Debutează sub influenţa expresionismului', tablourile sale 
având o deosebită vivacitate a tonurilor. Figurile umane, 
siluetele unor animale — motive abordate cu precădere — sunt 
descompuse în planuri largi, dispuse în raporturi dramatice 
(Cai, 1953). Compozițiile de la începutul anilor 1960 sunt 
realizate prin juxtapunerea şi întrepătrunderea unor suprafeţe 
de culori fundamentale — îndeosebi roşul şi albastrul —, pictorul 
reuşind să menţină în echilibru tensiunile divergente ale 
tonurilor. În acest joc de lumină intensă şi accente întunecate, 
de echilibru al construcţiei şi nepotolita afluenţă de impulsuri 
vitaliste se produce o inedită sinteză între spiritul 
mediteraneean şi cel al zonelor septentrionale ale Europei. 


Bibliografie: O. Bihalji-Merin, Lubarda: The Battle of Kossovo, 
Belgrad, 1956; Lazar Trifunovic, Petar Lubarda, Belgrad, 1964; 
Miodrag B. Protic, Lubarda, Belgrad, 1967. 


Lucaci, Constantin (n. Bocşa, Caraş-Severin, 1923 - m. 
Bucureşti, 2014). Sculptor român. Frecventează Academia 
Liberă de Artă din Bucureşti (1945-1948), după care se înscrie la 
Institutul de Arte Plastice „N. Grigorescu” din Bucureşti 
(absolvent în 1953). Urmează în 1963 un curs de specializare la 
Academia de Artă „Pietro Vannucci” din Perugia. Participă la: 
Bienala de la Veneţia, 1954, 1976; Expoziţia de sculptură în aer 
liber de la Middelheim, Anvers, 1967. Sculptura Stea a fost 
integrată în expoziţia permanentă Fucina Degli Angeli din 
Veneţia. A realizat monumentele: Dialogul undelor, Televiziunea 
Română, Bucureşti; Fântâna cinetică, Constanţa; Luchian, Parcul 
Herăstrău, Bucureşti etc. Distincţii: Premiul pentru artă 
monumentală al UAP (1973); Ordinul de merit „Cavaler al 
Republicii Italiene”, 1982; Premiul Herder, 1984. În 2012 se 


deschide Muzeul „Constantin Lucaci” în Bocşa. O parte dintre 
lucrările sale sunt aşezate în peisajul zgomotos al oraşului, 
drapate în largi pânze de apă, captând, în luciul suprafeţelor de 
oţel inoxidabil polizat, mişcarea trecătorilor, a vegetației, a 
automobilelor (Fântâna din Constanţa). Sculptorul studiază 
materialele, urmărind ce are fiecare dintre ele specific, cu 
dificultăţile şi avantajele lor. În majoritatea cazurilor e vorba 
despre forme închise, înşurubate cu vigoare în spaţiu. 
Observaţia e valabilă şi atunci când sculpturile sale sunt 
străpunse de goluri sau când se desfac în fascicule de volume, 
funcţionând ca o metaforă a instaurării omului în cosmos prin 
tehnologiile moderne (ciclul „Spaţiu şi lumină”, 1974). Efectul 
căutat nu este nici obţinerea diafanului, nici un tragic duel cu 
spaţiul, ci implantarea triumfătoare şi materială, acreditarea 
unei forţe vitale, impetuoase şi ireductibile. Programul simbolic 
al sculpturii sale — fântână, soare, zbor — exprimă la rândul său 
aceeaşi plenitudine şi acelaşi optimism în conceperea lumii, 
aceeaşi credinţă în vocaţia artei pe care limbajul formelor o 
exprimă imediat, insuflând-o privitorului. 


Bibliografie: Vasile Drăguţ, Constantin Lucaci, Bucureşti, 1968; 
Constantin Lucaci, album, Bucureşti, 1987; Giorgio Segato, 
Lucaci, Bucureşti, 2001. 


Lucaci, Petru (n. Arad, 1956). Pictor român. A studiat la 
Institutul de Arte Plastice „N. Grigorescu”, Bucureşti (1976- 
1982). Doctor în arte vizuale al Universităţii Naţionale de Arte 
din Bucureşti (2006). Expoziţii personale: „Vatra”, Galeria Alfa, 
Arad, 1980, 1984; „Genesis”, Galeria Municipală, Corintos, 
Grecia, 1990; „The Cross”, Galeria Gijzenrooi, Geldrop, Olanda, 
1991; „Out of Surface”, Galeria Itäkeskus, Helsinki, Finlanda, 


1992; „Cinetique art”, Lorquin, Franţa, 1993; „Bandaje pe răni”, 
Sala Dalles, Bucureşti, 1993; Galeria Brotdorf, Merzig, 
Germania, 1994; „Alb/Negru”, Hanul cu Tei, Bucureşti, 2002; 
Clarobscur, Galeria Paul Amarica, Paris, 2008. Distincţii: 
Premiul Festivalului internaţional Sinaide Ghi, Roma, 1986; 
Premiul pentru pictură al Uniunii Artiştilor Plastici din 
România, 2006; Premiul pentru arte vizuale al Ministerului 
Culturii din România, 2007. Spaţiul iniţial al picturii sale este un 
câmp negru, comunicând cu haosul primordial, pe care apoi se 
afirmă prezenţa raţională, creatoare. Absența originară este 
dislocată de forţele luminii, asigurând un „clarobscur”, o primă 
instanţă a lucidităţii, a începutului proceselor formatoare. Este 
un moment când fiinţele, lucrurile şi conceptele încep să aibă 
identitate, să funcţioneze în parametri normali. Clarobscurul 
care se instituie este o treaptă necesară în vederea conceperii şi 
afirmării unui mesaj plastic cu multiple semnificaţii. Întreg 
câmpul compoziţiei este dominat acum de prezenţa forţelor 
creatoare. Sunt zone în care procesul clarificărilor, al ivirii 
formelor s-a încheiat, nu mai există indecizia de altădată, iar 
discursul plastic, încă marcat de contrastele de tip grafic, se 
citeşte distinct. După consumarea fazelor preliminare, limbajul 
pictural este pe deplin stabilit, în cele mai simple şi mai 
eficiente modalităţi de expresie. Odată stabilită o bună 
funcţionare a mijloacelor plastice, a regimului maselor de 
lumină şi întuneric, artistul poate să dezvolte sarcini figurative 
complexe, cu o maximă autoritate vizuală. (Vezi fasciculul III, 
planşa 43) 


Bibliografie: Petru Lucaci, 8 Art+, Bucureşti, 2006; Petru Lucaci, 
Despre negru, Bucureşti, 2008. 


Luchian, Ştefan (n. Ştefăneşti, Botoşani, 1868 - m. Bucureşti, 
1916). Pictor român. După absolvirea Şcolii de Arte Frumoase 
din Bucureşti (1885-1889) pleacă la München, unde studiază un 
an la Kunstakademie. Îşi continuă studiile la Academia Julian 
din Paris (1891-1892). În 1896 organizează în ţară, împreună cu 
alţi artişti, „Expoziţia artiştilor independenţi”. În 1898 ia parte 
la înfiinţarea societăţii artistice „Ileana” şi expune, începând cu 
1902, la societatea Tinerimea Artistică”, devenind unul dintre 
cei mai apreciaţi pictori în epocă, continuând calea 
deschizătorilor de drumuri Grigorescu” şi Andreescu”. Biografia 
sa, marcată în copilărie de farmecul simplu şi luminos al 
dealurilor cu vii şi al luncilor de pe malul Prutului, este istoria 
unei pasionate lupte pentru afirmarea artistică, cu bucuriile şi 
tristeţile unui temperament aprins, iubitor de viaţă, cu tragedia 
unei boli care îl va răpune înainte de vreme. Tablourile sale au 
un echilibru secret, care îi permite să dezvolte, fără a ajunge la 
dispersarea imaginii, impresiile pe care i le furnizează 
realitatea. O serie de motive — buchete de flori sau imprimeuri 
cu motive vegetale etc. —, unele soluţii plastice, cum ar fi, de 
pildă, jocul subtil al curbelor şi contracurbelor, amintesc de anii 
de formaţie ai artistului, de sensibilitatea sa pentru formulele 
stilistice din Art Nouveau, Luchian a fost în egală măsură 
peisagist, portretist, autor de compoziţii şi naturi statice — 
îndeosebi flori. În peisaje, atenţia sa este atrasă uneori de un 
colţ pitoresc de natură, alteori de unitatea dintre vegetaţiile 
abundente şi prezenţele umane. Compozițiile cuprind câteva 
lucrări inspirate de viaţa satului românesc în preajma anului 
1907, când au avut loc răscoalele ţărăneşti (După muncă, spre 
casă, 1905; La împărțitul porumbului, 1905; Epilogul răscoalei, 
1907 etc.). La acestea se adaugă unele scene de gen (1911-1912), 


în care, în ciuda suferinţei aduse de boală, pictorul menţine 
asupra realului o privire încărcată de înţelegere — o umanitate 
superbă în simplitatea şi naturaleţea sa. (Vezi fasciculul I, 
planşa 34) 


Bibliografie: Jacques Lassaigne, Ștefan Luchian, Bucureşti, 1947; 
Petru Comarnescu, Ştefan Luchian, Bucureşti, 1956; Ionel Jianu, 
Ştefan Luchian, Bucureşti, 1956; Vasile Drăguţ, Ştefan Luchian, 
Bucureşti, 1968. 


Luginbuhil, Bernhard (n. Berna, 1929 - m. Langnau im 
Emmental, 2011). Sculptor elveţian. Studiază sculptura la Şcoala 
de Arte şi Meserii din Berna (1945-1948). Îşi amenajează un 
atelier la Motschwil. Participă la Bienala de la Veneţia, 1956, 
1964. Distincţii: Premiul Golin, la Bienala de la Veneţia, 1964; 
Premiul II (împreună cu Tinguely“) pentru Pavilionul Elveţian 
la Expoziţia Mondială, Osaka, 1967. Lucrează de preferinţă în 
metal. Ansambluri metalice, ample şi viguroase, sunt inserate 
cu pregnantă într-un peisaj pe care îl modifică (Agresiuni, 1955; 
Volume în C, 1957; Iradiant, 1960). Treptat, formele sculpturilor 
citează tot mai mult configuraţia organismelor animale, într-o 
alcătuire fantastică, neliniştitoare. Artistul exprimă aici 
pericolele ascunse în folosirea iraţională a tehnologiilor 
moderne, maşinile scăpate de sub controlul uman intervenind, 
brutal şi arbitrar, în echilibrul vieţii cotidiene (Elefant, 1964; 
Punch, 1966; Silver-Ghost, 1966). 


Bibliografie: W. Haftmann, F. Baumann, Bernhard Luginbuhl, 
Berlin, 1972; C. von Tavel (ed.), Bernhard Luginbühl: Figuren 
1947-1989, catalog, Kunstmuseum, Berna, 1989; M. Aebersold, P. 


Tanner (eds.), Bernhard Luginbiihl. Die Druckgraphik 1945-1996, 
catalog, Graphischen Sammlung der ETH Zurich, 1996. 


Lu Hui (n. Wujiang, Jiangsu, 1851 - m. Shanghai, 1920). Pictor 
chinez. Se iniţiază în caligrafie şi pictură cu Liu Deliu, 
specializat în captarea imaginilor obiectelor şi fiinţelor din 
imediata apropiere. Un moment important în evoluţia sa îl 
constituie întâlnirea cu Wu Dacheng, în Shanghai, care îl 
iniţiază în înţelegerea vechilor maeştri. Primele lucrări sunt 
consacrate descrierii realităţii vizibile, mizând pe poezia ce se 
instalează pe parcursul existenţei. Într-o fază mai târzie acordă 
importanţă peisajului, urmărind o armonioasă integrare a 
omului în ordinea naturală. Cercetarea artei trecutului, ca sursă 
de inspiraţie pentru lucrările proprii, este canalizată în mod 
special în 1896, când devine conducătorul unei echipe de artişti 
însărcinată cu ilustrarea unui text de Wang Yun din Dinastia 
Yuan, prilej cu care frecventarea artei tradiţionale ajunge o 
practică curentă, poziţie de pe care căutările artistice ale 
timpului se concretizează în inovaţii formale deosebit de 
subtile. (Vezi fasciculul I, planşa 11) 


Bibliografie: Julia F. Andrews, Kuiyi Shen et al, A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Luketić, Stevan (n. Budva, 1925 — m. Zagreb, 2002). Sculptor 
muntenegrean. A studiat la Academia de Arte Frumoase din 
Zagreb (1950-1955) cu Frano Kršinić. Între 1952 şi 1958 lucrează 
cu sculptorul Vojin Baki€'. Participă la expoziţiile: „Il piccolo 
argento”, Milano, 1965; Salon des R6alit6s Nouvelles, Paris, 


1966; Trienala de la New Delhi, 1971; „Que bien resiste”, Lecco, 
1974; „Desene originale”, Rijeka, 1978; Bienala de plastică mică, 
Murska Sobota, 1979. Distincţii: Premiul Vladimir Nazor, 
Zagreb, 1972; Premiul oraşului Budva, 1972; Premiul Crne Gore, 
1973; Premiul Academiei „Crne Gore”, 1977. La început, 
blocurile de metal suportă acţiuni de suprafaţă, traducând 
gestul imprevizibilului până la limita informalului'. Cu vremea, 
un spirit ordonator, pe care trebuie să-l punem în legătură cu 
experienţele  minimaliste”, conduce în plan general la 
purificarea volumului, iar în zonele de suprastructură, la o 
anume disciplină geometrică, în orice caz, la obţinerea unui 
ritm şi a unei coerenţe în evoluţia detaliilor. Dezvoltând un 
ciclu unic intitulat „Sculptură”, lucrările îşi păstrează, oricâte 
aluzii la tehnologic ar conţine, un evident caracter abstract. 


Bibliografie: Marijan Susovski, Zvonco Makovi€, Luketić, catalog, 
Zagreb, Budva, 1985; Eleonora Luketić, Stevan Luketić, Zagreb, 
2009. 


Luks, George Benjamin (n. Williamsport, Pennsylvania, 1867 — 
m. New York, 1933). Pictor american. După ce studiază la 
Academia de Artă din Pennsylvania şi la Academia din 
Dusseldorf, frecventează atelierele unor artişti din Berlin, 
Londra şi Paris. Vizitează muzee unde îi descoperă pe 
Rembrandt, Manet şi, fapt deosebit de important, cu ecouri în 
opera sa, pe Goya şi Frans Hals. A trăit la New York, activând ca 
profesor la Liga Studenţilor în Arte şi deschizându-şi o şcoală 
particulară. Debutează cu ilustraţii, caricaturi şi benzi satirice 
desenate pentru diferite gazete, între care World. În pictură este 
adeptul reprezentării veridice a realităţilor sociale. Aspectele 


cele mai dure ale străzii, confruntarea, adeseori dramatică, 
între indivizi ce luptă pentru existenţă sunt înregistrate cu 
dorinţa de a spune adevărul. Artistul crede în ceea ce vede şi, 
pentru a da o imagine cât mai fidelă a epocii, nu evită aspectele 
aspre ale vieţii, mediile adeseori sordide şi interlope. Cu astfel 
de lucrări — portrete de boxeri şi luptători, scene de încleştare — 
este prezent la expoziţia din 1908 a grupului Cei Opt (cunoscut 
şi sub numele de Ashcan School" — Şcoala coşurilor de gunoi). 
Participă de asemenea la Expoziţia Armory Show” din 1913, 
devenind unul dintre pictorii reprezentativi ai realismului din 
care se dezvoltă aşa-numita artă a „scenei americane”. (Vezi 
fasciculul I, planşa 23) 


Bibliografie: E.L. Cary, George Luks, New York, 1931. 


Lulovski-Tane, Tanas (n. Zelevo, Macedonia, 1940 — m. Skopje, 
2006). Pictor macedonean. A studiat la Institutul de Arte Plastice 
„N. Grigorescu” din Bucureşti (1961-1967). Specializare la Roma 
în perioada 1970-1971. Participă la: Bienala de desen de la 
Rijeka, 1976; Trienala de la Belgrad, 1977; „Collegium 
Artisticum”, Sarajevo, 1984. Distincţii: Premiul Octombrie al 
Macedoniei, 1977. În lucrările sale, realul se află într-o 
permanentă stare de flux şi reflux. Uneori duce expresia 
plastică până la limita abstractului”, pentru ca în alte momente 
să dovedească o acută foame de concret. O astfel de fascinaţie a 
concretului îl apropie pentru puţină vreme de modalităţile 
hiperrealismului”, cu care înregistrează realităţi din imediata 
apropiere. Considerând nesatisfăcătoare calea reprezentării în 
cadre tradiţionale, pictorul caută ceea ce se află dincolo de 
ecranul imaginii, întorcând pânza şi oferind privirii partea 


ascunsă a tabloului. Odată cu elementele şasiului, în compoziţie 
pătrund obiecte ce ţin de laboratorul artistului, amintind de 
arta pop". Printre lucrurile pe care le încorporează în suprafaţa 
pe care o consideră validă se află şi pagini de jurnal, fapt ce ne 
introduce într-o direcţie conceptuală” a experienţelor sale 
artistice. 


Bibliografie: I. Subotić, Tanas Lulovski, catalog, Doma JNA, 
Zagreb, 1982. 


Lumea artei vezi Mir iskusstva 


Lupaş, Ana (n. Cluj-Napoca, 1940). Artist decorator român. 
Absolventă a Institutului de Arte Plastice „Ion Andreescu” din 
Cluj-Napoca (1962). Participă la: Bienala de tapiserie de la 
Lausanne, 1969; Bienala Tineretului de la Paris, 1973; Trienala 
de la Milano, 1973; Trienala de tapiserie de la Łódź, 1975; 
„Opera, imaginea, semnul”, Bucureşti, 1975; Expoziția 
internaţională din Montréal 1977; „Studiu”, Timişoara, 1978; 
„Fantastic Art”, Rosamilia, 1981; „Lextielstructuren”, Vichte, 
1982; Bienala de la Săo Paulo, 1985; „Visual Works and 
Witnesses”, Paris, 1990; Art-Expo, Budapesta, 1991; „Europe the 
Century of the Avant-Garde in Central and Eastern Europe”, 
Bonn, 1993; „Global Conceptualism. Points of Origin”, Queens 
Museum of Art, New York, 1999; Arts Center, Cambridge, 2000; 
Galerie im Taxispalais, Innsbruck, 2008. Distincţii: Premiul 
Uniunii Artiştilor Plastici pentru arte decorative, 1969; Medalia 
de aur pentru tapiserie, Stuttgart, 1968; Premiul pentru tineret, 
Cluj-Napoca, 1972; diplomă la prima Cvadrienală a artelor 
decorative, Erfurt, 1974; Medalia Trienalei internaţionale de 


tapiserie, Łódź, 1975. Debutează cu o serie de tapiserii 
bidimensionale, în care noutatea era căutată în repertoriul de 
motive sau în modul de tratare a motivelor (unele amintind 
procedeele serigrafice). Se remarcă mai ales prin seria de 
„sculpturi textile”, prin îmbinarea convenției reprezentării în 
două planuri cu elemente spaţiale, cu volume de sine stătătoare 
în ambianţă. Artista dezvoltă elementele spaţiale în lucrări ce 
presupun mobilitate, joc, deplasare liberă, instalarea stării de 
fabulaţie de sorginte folclorică (seria „Zmeie” şi Covor zburător, 
simbol al păcii). Apelul la materiale şi modalităţi ce aparţin 
fondului arhaic al textilelor populare, ca şi invocarea jocului 
plin de neprevăzut al copilăriei acordă lucrărilor sale 
ingenuitate şi surpriză perpetuă. Dornică să experimenteze noi 
modalităţi de expresie, artista a realizat, încă de la începutul 
activităţii sale, o serie de evenimente, configurări de arte 
povera”, performance-uri” şi instalaţii (Proces solemn, Sălişte, 
Margău, 1964, 1966; Instalaţie umedă, Cluj, Margău, 1966, 1970; 
Pregătiri pentru un mormânt rotund, Cluj, 1978; Haine 
împrumutate, Cluj, Sibiu, Oradea, 1989; În memoria hainei, Piaţa 
Universităţii, Bucureşti, 1991). Culori şi forme, repere plastice şi 
gesturi simbolice alcătuiesc un discurs vizual plin de 
semnificaţii. 


Lupertz, Markus (n. Liberec, Cehia, 1941). Pictor german. După 
studii la Şcoala de Artă din Krefeld şi Academia de Artă din 
Dusseldorf, în 1962 se îndreaptă spre Berlin, unde fondează 
Galeria Grossg6rschen 35. În 1970 primeşte premiul acordat de 
Villa Romana din Florenţa, rămânând foarte legat de acest 
centru italian. Predă în academiile de artă din Karlsruhe, 
Salzburg şi Diisseldorf. Între 1988 şi 2009 este rector al 


Kunstakademie Dusseldorf. Expune la: Documenta din Kassel, 
1982; Bienala de la Veneţia, 1993 (împreună, simptomatic, cu 
Georg Baselitz” şi Anselm Kiefer); Muzeul de Artă Modernă din 
Paris, 2015. În anii berlinezi inaugurează seria de „picturi 
ditirambice”, cultivând polemic o artă figurativă, evident opusă 
diverselor tendinţe informale”, abstracte” din arta timpului. Se 
apropie mai curând de mişcările neoexpresioniste (vezi Neue 
Wilde, Bad painting), dar picturile şi sculpturile sale se disting 
prin cultivarea unor forme puternice, care citează valori ale 
mitologiei antice. De-a lungul anilor, arta sa câştigă în claritate 
şi frumuseţe, confirmând idealurile din epoca de început. 


Bibliografie: Markus Liipertz, Dithyrambic Manifesto, Berlin, 
1966; Markus Liipertz, The Memory and the Form, catalog, 
Valencia, 2002; Tatjana Dubbel, Jorg-Philipp Thomsa (eds.), 
Unruhe im Olymp. Gedichte, Zeichnungen und Skulpturen von 
Markus Luperz, Lübeck, 2013. 


Lurgat, Jean (n. Bruyères, 1892 - m. Saint-Paul-de-Vence, 1966). 
Pictor şi artist decorator francez. Studiază cu Victor Prouve din 
Nancy (1910), apoi în atelierele din Montparnasse. Realizează 
fresce în colaborare cu pictorul J.-P. Lafitte, cu care vizitează 
Italia şi Elveţia (1912). Pictează, desenează costume şi decoruri 
pentru teatru şi, în paralel, execută primele sale tapiserii (1917). 
Îşi lucrează tapiseriile la atelierul Hannebart din Toulon, apoi la 
celebrele ateliere din Gobelins (1936) şi Aubusson, unde este 
chemat, împreună cu Gromaire şi Dubreuil, pentru organizarea 
şi modernizarea industriei textile artistice. Călătoreşte, studiază 
şi ţine conferinţe în întreaga lume. Este ales preşedintele 
Centrului Internaţional de Tapiserie Veche şi Modernă înfiinţat 


la Lausanne în 1961. Asupra picturilor şi tapiseriilor din prima 
perioadă îşi pun amprenta tendinţele cubiste“ şi suprarealiste”. 
Călătoriile în nordul Africii, Orientul Apropiat, Caucaz, China şi 
Japonia îi aduc elemente noi. Din deceniul al patrulea artistul se 
consacră tapiseriei şi cel mai mult pare să-l influenţeze covorul 
oriental, imaginile grădinii, acele peisaje fabuloase tip „lumea 
văzută de la fereastră”. Cercetează şi tapiseriile medievale 
europene — purtătoare la rândul lor ale ecourilor tapiseriei 
orientale —, descoperind forme şi funcţii pe deplin actuale. Într- 
o epocă în care mediul de locuit, în general spaţiul public, 
suferă de pe urma standardelor, a industrializării, a 
prefabricatelor, artistul găseşte în tapiserie un mod de a 
umaniza şi personaliza ambianța. „Peretele gol”, afirmă el, „este 
începutul închisorii, el trebuie acoperit; desfăşurarea unei 
tapiserii înseamnă un orizont. Un orizont cald, dulce, colorat, 
nemărginit...”. Cu rar spirit inventiv, cu o imagine hrănită de 
călătorii prin străvechi şi importante vetre de civilizaţie, Lurçat 
îşi construieşte propria viziune în care pare să domine tocmai 
misterul unor noi realităţi, tentaţia de a privi dincolo de 
aparențele şi obişnuinţele vieţii cotidiene. Între fiinţele şi 
lucrurile pe care le reprezintă, între semnele ce compun marile 
câmpuri ale tapiseriilor sale apar ecouri din repertoriile 
simbolice şi decorative ale Orientului, alături de reprezentări 
dintr-o mitologie individuală, totul formând un ansamblu 
coerent, cu o permanentă capacitate de solicitare a atenţiei şi de 
menţinere a jocului fecund al imaginaţiei (Iluzia lui Icar, 1936; 
Cele patru anotimpuri, 1939; Libertatea, 1943; Apocalips, 1949; 
Omagiu celor căzuţi în Rezistență şi în deportări, 1954; Cântecul 
lumii, 1957-1964; Cald şi rece, 1960). 


Bibliografie: Jean Lurqat, Tapisserie française, Paris, 1947; Jean 
Lurcat, Designing Tapestry, Londra, 1958; Tapisserie de Jean 
Lurcat: 1939-1957, Belves, 1958. 





1. Egon Schiele, Mutter mit zwei Kindern (Mamă cu doi copii), 
ulei pe pânză, 1915-1917 





2. Wilhelm Lehmbruck, Sitzender Jiingling (Tânăr şezând), 1917 





3. Kazimir Malevici, Suprematism, ulei pe pânză, cca 1917 





4. Amedeo Modigliani, Nudo disteso su un 
cuscino blu (Nud pe o pernă albastră), 
ulei pe pânză, 1917 





5. Kuzma Petrov-Vodkin, Rozovii natiurmort (Natură moartă 
roz), ulei pe pânză, 1918 





6. Boris Kustodiev, Bolşevic, ulei pe pânză, 1920 





7. Otto Mueller, Female Nudes in Open Air (Femei nud în aer 
liber), cca 1920 





8. Ion Theodorescu-Sion, Casă ţărănească din Curtea de Argeş, 
ulei pe carton, Muzeul Naţional Cotroceni, 1922 





9. Nicolae Tonitza, Autoportret, ulei pe pânză, cca 1923 





10. Chaim Soutine, Le Groom (Valetul), ulei pe pânză, 1925 





11. Rihard Jakopič, Večer na Savi (Asfinţit pe râul Sava), 
ulei pe pânză, 1926 





12. Sophie Taeuber-Arp, Vertical-Horizontal Composition, ulei pe 
pânză, 1927/1928 





13. Alexandru Plămădeală, Mulsul oilor, lemn, 1928 





14. Piet Mondrian, Composition No. II, with Blue and Red 
(Compoziţie nr. II cu albastru şi roşu), ulei pe pânză, 1929 





15. Robert Delaunay, Formes circulaires (Forme circulare), ulei 
pe pânză, 1930 





16. Ilia Repin, Studiu pentru Edecarii de pe Volga, 1930 





17. Otto Freundlich, Komposition (Compoziţie), ulei pe pânză, 
1932 





18. Julio González, Tête dite „Le Tunnel” (Cap zis „Tunelul”), fier, 
1932/1933 





19. Oskar Schlemmer, Bauhaustreppe (Scara Bauhaus), ulei pe 
pânză, 1932 





20. Mihail Vasilievici Nesterov, Portret Pavlova (Portretul lui 
Ivan Pavlov), 
ulei pe pânză, 1935 





21. Paul Klee, Insula Dulcamara, 
pastă colorată şi ulei pe hârtie de ziar, 1938 





22. Louis Marcoussis, Composition au coquillage (Compoziţie cu 
cochilie), ulei pe pânză, 1940 





23. Vasile Popescu, Natură moartă cu oglindă, 1941 





25. Geza Vida, Sfatul bătrânilor (detaliu), 1970 





26. Susumu Koshimizu, From Surface to Surface, lemn (cucută), 
dimensiuni: 30 x 30 x 300 cm (15 piese); 
30 x 30 x 150 cm (15 piese), instalaţie prezentată la 
Pinar Gallery, 1971. Prin amabilitatea artistului 





27. Şerbana Drăgoescu, 
Joc pentru oameni, 
Muzeul Naţional de Artă 
al României, 1977 





28. Paul Gherasim, Octogon, 1977 





29. Cristian Breazu, Icar, 1978 

30. Florin Maxa, Grădina, instalație, 1980 

31. Andrei Tišma, Divlja Horda (Hoarda sălbatică), ştampilă pe 
hârtie, 1981 





32. Attilio Taverna, Improbabile sviluppo di una parentesi quadra 
(Improbabila progresie a unei paranteze pătrate), 1985 





33. Romelo Pervolovici, Ouroboros, instalaţie, calcar, 
dimensiuni: 800 x 473 x 260 cm, Tabăra Naţională de Sculptură 
„Scânteia”, Iaşi, 1986. 
© PERVOLOVICI, Romelo 





34. Nikolai Maistorov, Autoportret I, 1987 





36. Viorel Mărginean, Peisaj, 1988 





38. Napoleon Tiron, Figură, 1990 





39. Alexandru Chira, Studiu pentru telepoem, 1991 





40. Braco Dimitrijević, Triptychos Post Historicus or In the 
Galaxy of Blue Horse (Triptychos Post Historicus sau În galaxia 
calului albastru), Stadtische Galerie im Lenbachhaus Munich, 

partea I: Blue Horse (Cal albastru), Franz Marc, 1917, partea a II- 


a: Pitchfork supplied by Daniela Goldman (Furcă furnizată de 
Daniela Goldman), partea a III-a: Melons (Pepeni), 1991 





41. Mihai Olos, Regele şi regina, lemn, dimensiuni: 40 x 60 x 20 
cm, 1991 





42. Ştefan Câlţia, Dansul cucuvelei, triptic, ulei pe pânză, 
dimensiuni: 146 x 112, 140 x 160, 146 x 115 cm, 1992. Fotografie 
furnizată prin amabilitatea Galeriei Posibilă 

43. Ion Grigorescu, Handicapat, 1992 





44. Silviu Oravitzan, 
Centrum Mundi, 1992 


M 


Ma (Azi). Revistă de avangardă publicată la Budapesta în 
perioada 1917-1919 şi la Viena în perioada 1920-1925. Redactată 
de Kassâk, cunoscut deopotrivă ca poet şi pictor, revista 
exprimă tendinţele novatoare în plan artistic şi cultural, în 
general în plan social. Revista reia şi dezvoltă o altă publicaţie, 
A Tett“, editată de Kassák în 1915-1916 la Budapesta. Ma se 
înscrie în seria publicaţiilor europene şi central-europene — Der 
Sturm, Die Aktion, Merz, Contimporanul, Red etc. — care îşi 
propun să identifice şi să promoveze dimensiunile spirituale ale 
secolului XX, în primul rând cele legate de programul 
constructivismului”, care, în varianta ungară, cu unele accente 
expresioniste”, se prezintă sub forma activismului. Adresându- 
se lectorilor în editorialul-manifest publicat în primul număr al 
revistei, la 1 ianuarie 1917, Kassák, în tradiţia manifestelor 
futuriste” şi constructiviste, se  entuziasmează în faţa 
promisiunilor tehnologice şi a prefacerilor sociale aduse de 
noua epocă, zguduită de revoluţii. La început, Ma reuneşte 
artişti ca Uitz, Jozsef Nemes-Lampârth, Mattis-Teutsch', 
Bortnyik”, Lajos Tihanyi şi Róbert Berény, cărora li se alătură 
apoi Lajos Gulâcsy, Moholy-Nagy, precum şi alţi artişti şi 
scriitori. Prezenţa lui Moholy-Nagy în cadrul revistei face ca la 


manifestările organizate de Ma să adere unii dintre 
reprezentanţii Şcolii Bauhaus”, cum ar fi Breuer, Farkas 
Molnár şi Alfred Forbât, fapt ce subliniază ideile constructiviste, 
cu implicaţii în domeniul socialului, al grupului de la 
Budapesta. După căderea Republicii Ungare, în urma 
persecuțiilor care puneau semnul egal între mişcările 
revoluţionare şi arta de avangardă, activitatea revistei Ma este 
suspendată la 15 iulie 1919; continuă la Viena, la începutul 
anului viitor, pe aceeaşi linie a prezentării şi încurajării 
creaţiilor constructiviste, dadaiste”, expresioniste, abstracte” şi 
suprarealiste” - adică acele tendinţe caracteristice pentru 
orizontul artei europene a anilor 1920. La lansarea primului 
număr apărut la Viena, Kassák publică un salut către cititori, 
tradus în germană, „Către artiştii din toate ţările”, cu o evidentă 
deschidere internaţionalistă. În ansamblu, gruparea de la Ma 
rămâne fidelă ideilor puse în slujba „transformării societăţii”, 
apelând la orice propunere nouă în domeniul limbajului 
plastic, al creaţiei culturale. Începând însă să facă distincţie 
între diversele tendinţe, unul dintre membrii acestei grupări, 
poetul Sándor Barta, nu acceptă contradicţia dintre aspiraţia 
raţionalistă a constructivismului şi negația dadaistă, pleacă de 
la Ma şi, în 1922, pune bazele unei noi reviste, Le Pendu 
(Spânzuratul). Refuzând să accepte orientarea tot mai decisă 
spre o cultură marcată de proletariat (proletcultismul), 
înţeleasă ca o degradare a idealurilor social-democrate, 
Borinyik şi Uitz părăsesc, la rândul lor, mişcarea Ma; Uitz şi 
Aladár Komját înfiinţează la Viena revista Egység (Unitate). 
Rămas credincios vechilor idealuri, Kassák, împreună cu 
Moholy-Nagy, redactează Buch der neuen Kunstler - o 
enciclopedie a constructivismului. În faţa noilor presiuni 


asupra revistei, aceasta îşi încetează apariţia în 1925, ultimele 
cuvinte ale ultimului număr fiind un adevărat testament-apel, 
scris cu majuscule: PROPAGAŢI ARTA DE AVANGARDĂ! 


Bibliografie: Julia Szabó, A magyar aktivizmus története (Istoria 
activismului maghiar), Budapesta, 1971; Lajos Kassâk, Historie 
de A Tett et de Ma. L'Activisme hongrois, Paris, 1979. 


Macchiaioli (de la it. macchia — pată). Mişcare artistică iniţiată 
în 1850 la Florenţa de un grup de artişti ce se întâlneau la 
cafeneaua Michelangelo şi care îşi propuneau să se desprindă 
de formele artei academiste. Printre participanţii la această 
încercare de renovare a limbajului plastic, ce anunţă apropiata 
apariţie a impresionismului”, se numără Giovanni Fattori, 
Telemaco Signorini, Adriano Cecioni, Silvestro Lega ş.a., 
susținuți de iubitorul de artă Diego Martelli. O amplă şi 
răsunătoare expoziție a pictorilor macchiaioli a avut loc în 1861 
la Florenţa. În consideraţiile lor teoretice (Signorini, Cecioni), 
pictorii din această mişcare se referă la înregistrarea 
impresiilor cu ajutorul unor pete de culoare, apropriate de 
senzațiile trezite de real. Aceste pete sunt încărcate de lumină 
sau obscure, în funcție de aspectele schimbătoare ale realităţii 
şi de stările de spirit - de asemenea schimbătoare - ale 
artiştilor. Prin încercarea de surprindere a realităţii aşa cum se 
prezintă ea la un moment dat simţurilor, prin elemente de 
tehnică, macchiaioli au contribuit la dezvoltarea artei moderne 
italiene, cu un ecou resimţit de arta europeană din a doua 
jumătate a secolului al XIX-lea. 


Bibliografie: Albert Boime, The Art of the Macchia and the 
Risorgimento, Chicago, Londra, 1993. 


Maciunas, George (n. Kaunas, 1931 - m. Boston, 1978). Artist 
lituanian, promotor al mişcării internaţionale Fluxus. La 
galeria sa A/G din New York organizează în preajma anului 
1960, la iniţiativa prietenului său, compozitorul La Monte 
Young, o serie de performance-uri” şi dezbateri artistice. Pe o 
invitaţie la un ciclu de conferinţe, în 1961, este folosit pentru 
prima dată termenul Fluxus, o trimitere directă la fluenţa 
lucrurilor, la viaţa înţeleasă ca permanentă curgere. Editează o 
culegere avangardistă redactată de La Monte Young. Aflat în 
Germania, în 1962, concepe o serie de „Concerte Festa 
Fluxorum” şi un „Tour Fluxus”, care până în 1964 va traversa 
Moscova, Tokyo şi Berlin. Organizează de asemenea o serie de 
concerte „Festa Fluxus”. În 1963 vine în contact cu Joseph 
Beuvs şi mişcarea de avangardă din Dusseldorf, interesându-se 
de acţiuni (vezi Acţionism), performance-uri, instalaţii”, de tot 
ceea ce se prezintă ca artă alternativă. În perioada 1967-1969 
organizează şapte cooperative de imobile în cartierul Soho din 
New York. În 1975 face studii pentru fondarea unui New 
Bauhaus în Massachusetts. Propunerile sale şi ale mişcării 
create în jurul său pun în discuţie statutul operei şi al 
creatorului de artă, într-o realitate tranzitorie şi supusă în 
permanenţă schimbării. 

Bibliografie: J. Hendricks, Fluxus Codex, New York, 1988; E. 


Williams, A. Nol (edel, Mr. Fluxus. Ein kollektives Porträt von 
George Maciunas 1931-1978, Wiesbaden, 1996. 


Mack, Heinz (n. Lollar, 1931). Pictor şi sculptor german. 
Studiază la Academia de Artă din Dusseldorf (1950-1953), 
frecventează cursurile de filosofie la Universitatea din Köln 


(1953-1956). Fondator, împreună cu Otto Piene', al Zero 
Gruppe, Köln (1958). Profesor la Academia de Artă din Berlinul 
de Vest (din 1969). Participă la expoziţiile: Documenta din 
Kassel, 1959; „Arta concretă”, Zurich, 1959; „Festivalul Artei de 
Avangardă”, Paris, 1960; „Carnegie International”, Pittsburgh, 
1961; „Nul”, Amsterdam, 1962; Bienala de la Tokyo, 1964; „Arta 
şi mişcarea”, Tel Aviv, 1965; „Ochiul sensibil”, New York, 1965; 
„Kinetica”, Viena, 1967; Bienala de la Veneţia, 1968, 1970; „Artă 
multiplicată”, Köln, 1968; „De la Picasso la Lichtenstein”, 
Londra, 1974. În spiritul programului Zero Gruppe — pe care îl 
elaborează parţial şi pe care îl ilustrează cu propriile creaţii — 
artistul se ocupă de studiul luminii, înţeleasă ca limbaj vizual. 
În 1961 face spectacole luminoase în deşertul Sahara, îmbinând 
principii ale artei cinetice” cu intervenţia în peisaj (vezi Land- 
art). În lucrările pe care le concepe de-a lungul anilor, 
suprafeţele-lumină sunt confecţionate din metal, lemn etc., în 
aşa fel încât există în permanenţă tentaţia reliefului, a celei de- 
a treia dimensiuni. Evoluţia spaţială este asigurată de 
expansiunea naturală a luminii, precum şi de o serie de 
mecanisme simple care duc, în spiritul artei cinetice, la 
instalarea mişcării. 


Bibliografie: Margit Staber, Heinz Mack, Köln, 1966; Wieland 
Schmied, Eberhard Roters, Heinz Mack, Eindhoven, 1973; Karin 
Thomas, Heinz Mack, Recklinghausen, 1975; D. Honisch, Mack: 
Skulpturen, 1953-1986, Dusseldorf, Viena, 1986; W. Schmied 
(ed.), Utopie und Wirklichkeit im Werk von Heinz Mack, Köln, 
1998. 


Macke, August (n. Meschede, 1887 - m. Souain-Perthe-les- 
Hurlus, Champagne, 1914). Pictor german. În 1907, după ce a 
urmat cursurile Academiei din Dusseldorf, devine elevul lui 
Lovis Corinth. Călătoreşte în Franţa şi Italia, venind în contact 
cu arta modernă, arătându-se, în lucrările de început, influenţat 
de Matisse”. Se împrieteneşte în 1910 cu Marc" şi participă 
împreună, în 1911, la înfiinţarea grupării Der Blaue Reiter”. La 
Paris, în anul următor, se interesează de căutările lui R. 
Delaunay” în domeniul armoniilor de tip muzical ale culorilor. 
Pictorul sintetizează sensul preocupărilor sale din acel moment 
într-o scrisoare din 1912: „Cel mai frumos scop al nostru este să 
găsim energiile culorilor, care pot făuri spaţiul, şi să nu ne 
mulţumim cu un clarobscur lipsit de viaţă”. Între 1913 şi 1914 
vizitează Tunisia însoţit de Klee” şi de pictorul suedez Moilliet'. 
În toamna anului 1914 moare pe front, în cursul unei lupte din 
Champagne. Personajele pictate de Macke au siluete elegante, 
fiind construite din suprafeţe largi de culoare, asemenea 
elementelor din ambianța în care sunt reprezentate (În faţa 
vitrinei, 1912; Drum însorit, 1913; Promenadă, 1913). Există în 
lucrările sale o forţă lăuntrică ce animă personajele, vegetaţia, 
lucrurile, un izvor energetic dublat de vivacitatea, de 
strălucirea culorilor. Experienţa tunisiană n-a durat multă 
vreme, ea nu s-a putut concretiza (ca la Klee) în stilul operei şi 
viziunii sale, anunțând doar o sporire a luminozităţii tonurilor 
(Casă roşie în peisaj, 1914; Peisaj cu vacă şi cămilă, 1914). 
Curmată brusc, tragic, activitatea sa este punctată de câteva 
realizări remarcabile, definitorii pentru anii în care 
expresionismul” german antebelic îşi clarifică propriile 
dimensiuni, în dialog cu mişcările artistice europene, de 
răsunet în epocă. (Vezi fasciculul I, planşa 42) 


Bibliografie: EG Guse (ed.), August Macke. Gemälde, Aquarelle, 
Zeichnungen, catalog, Westfăliches Landesmuseum für Kunst- 
und Kulturgeschichte Münster, München, 1986; M.M. Moeller, 
August Macke. Die Tunisreise, München, 1989; U. Heiderich (ed.), 
August Macke. Aquarelle, Werkverzeichnis, Stuttgart, 1997. 


Mackintosh, Charles Rennie (n. Glasgow, 1868 - m. Londra, 
1928). Arhitect scoțian, reprezentant al modern style”, al 
concepțiilor novatoare din preajma anului 1900 (vezi Art 
Nouveau). Se formează la School of Art din Glasgow şi, în 
paralel, lucrând cu arhitectul John Hutchinson. În 1890, după ce 
obţine Premiul Thompson pentru un proiect în stil clasic, face o 
călătorie de studii în Italia şi Franţa. Fondează în 1890 Grupul 
Celor Patru (împreună cu surorile Margaret şi Frances 
MacDonald şi Herbert McNair). În 1895 participă la Expoziţia de 
la Maison de l'Art Nouveau, la Paris, cu o selecţie de afişe. 
Creaţia sa este de o deosebită însemnătate pentru geneza 
arhitecturii moderne a secolului XX, prin echilibrul remarcabil 
între respectarea funcţiei şi valoarea plastică a edificiului. Stilul 
său, pregnant personal, e o reacţie contra stilului istoric (ca 
întreaga mişcare a artei de la 1900 — vezi Art Nouveau), iar în 
cadrul acestei mişcări se impune printr-un sistem decorativ 
geometric, abstract”, care îşi caută sursele în arta celtică şi 
extrem orientală (japoneză). În 1897 câştigă competiţia pentru 
extinderea clădirii School of Art din Glasgow, operă definitorie 
pentru el şi pentru arhitectura epocii. Repartiția maselor 
arhitecturale, sinteza dintre monumentalitatea planului şi 
graţia decoraţiei fațadelor, funcţionalitatea împărţirii spaţiului 
fac din această construcţie una dintre operele fundamentale ale 
arhitecturii europene moderne. În 1901 construieşte Windy 


Hill, în 1903, celebra Hill House, iar în 1904, Willow Tea-Rooms, 
ale cărei decoraţii au rămas antologice pentru Şcoala de la 
Glasgow. Concomitent cu preocupările de arhitect, ca 
majoritatea artiştilor marcați de modern style Mackintosh s-a 
preocupati de designul de mobilier, de designul obiectelor de 
interior, de grafica de afiş etc., pledând pentru unitatea stilistică 
a mediului ambiant. (Vezi fasciculul I, planşa 22) 


Bibliografie: Nikolaus Pevsner, Ch.R. Mackintosh, Milano, 1950; 
Thomas Howarth, Charles Rennie Mackintosh and the Modern 
Movement, Londra, 1952. 


Macreau, Michel (n. Paris, 1935 — m. Paris, 1995). Pictor francez. 
După o scurtă perioadă în care formele, simplificate la 
maximum, par mai apropiate de convențiile unui limbaj 
abstract”, la începutul anilor 1960 artistul optează pentru o 
figuratie complexă, pe fundalul tendinţelor narative promovate 
de Nouvelle Figuration. Pe un fond uniform colorat, aparent 
redus la rolul de ecran, se desfăşoară un material grafic 
complex, în permanentă mişcare, făcând să apară figuri umane, 
animale, cu un corespondent în realitate sau fantastice, semne 
cu varii încărcături simbolice, litere ale unui alfabet cunoscut 
sau în plin proces de formare. Linia e contorsionată, nervoasă, 
poartă o forţă magică nepotolită. Expresiv în sine, ductul grafic 
îşi anexează savoarea povestirii, a descrierii, în permanentă 
pendulare între ansamblu şi detaliu. Acest sistem figurativ cu 
baza pe referinţa la lumea văzută sau ignorantă a făcut ca 
Macr6au să fie comentat în contextul afirmării artei brute” şi al 
programului propus de gruparea Cobra, mijloacele sale 


găsindu-şi uneori un corespondent în creaţiile graffiti” 
americane. 


Bibliografie: Bernard Lamarche-Vadel, Jacques Martineau, 
Macreau: 30 ans de peinture, Paris, 1989. 


Magnelli, Alberto (n. Florenţa, 1888 - m. Meudon, 1971). Pictor 
italian. Studii tehnice; autodidact ca artist. În cadrul revistelor 
La Voce şi Lacerba face cunoştinţă (1911) cu futuriştii 
Boccioni', Carràř, Marinetti. În vizită la Paris, în 1914, se 
apropie de scriitori ca Apollinaire şi Max Jacob şi de artişti ca 
Picasso”, Lâger”, Gris", De Chirico”. Tot la Paris, mai târziu 
(1934), îl cunoaşte pe Kandinsky. În anii războiului se află la 
Grasse, împreună cu Arp, Sophie Taeuber-Arp” şi Sonia 
Delaunay” (1940-1944). Participă la expoziţiile: „Originile artei 
abstracte”, Paris, 1949; Bienala de la Veneţia, 1950, 1960; 
Bienala de la São Paulo, 1953, 1955; „Sursele secolului 20”, Paris, 
1960; Cvadrienala de la Roma, 1973. Distincţii: Marele Premiu la 
Bienala de la Săo Paulo, 1955; Premiul Guggenheim, New York, 
1958. După 1944 începe să treacă materialul figurativ printr-un 
tot mai accentuat proces de abstractizare, până când elementele 
vizibile îşi pierd caracterul de reflectare. Realizează tablouri cu 
o dominantă intenţie abstractă” (1953, 1955), punând din ce în 
ce mai mult accentul pe valoarea instantaneului liric. Pictorul 
revine apoi asupra sugestiilor din realitate, în tablouri ce 
păstrează unele convenţii de reprezentare figurativă. Formele 
sunt pure, ample, înscrise autoritar pe fonduri de regulă 
monocrome (ciclul „Pietre”, 1931-1935; Viziune inconfortabilă, 
1947; Punct de ostilitate, 1955). 


Bibliografie: Alberto Magnelli, 1888-1971: Olbilder, Gouachen, 
Collagen, Skulpturen, Köln, 1973; A. Maisonnier, Alberto 
Magnelli, Catalogue raisonné, I: L'oeuvre peint, II: L'ouvre grave, 
Paris, 1975, 1980; Magnelli, catalog, Centre Georges Pompidou, 
Paris, 1989. 


Magritte, René (n. Lessines, Hainault, 1898 - m. Schaerbeek, 
1967). Pictor belgian. Studiază la Academia din Bruxelles (1916- 
1918). Lucrează un timp în domeniul graficii publicitare 
(Bruxelles, 1922-1926). Frecventează grupul Dada, artiştii de 
avangardă (Victor Servranckx" ş.a.), debutând în anii 1922-1923 
cu compoziţii abstracte“. Împreună cu Camille Goemans, Marcel 
Lecomte, E.L.I. Mesens şi Paul Nouge formează un grup 
suprarealist” (1924). Editează (cu Mesens) revistele œsophage şi 
Marie, de orientare suprarealistă (1925-1926). Se stabileşte 
pentru câţiva ani la Paris (1927-1931), unde vine în contact cu 
grupul suprarealiştilor, din care făceau parte pictorul Dali, 
poeţii André Breton, Paul Eluard ş.a. Magritte filtrează într-un 
mod personal experienţa lui De Chirico” (sub influenţa căruia 
realizează primul său tablou suprarealist), precum şi 
propunerile apărute în ambianța artistică franceză. Participă la 
expoziţiile: „Minotaure”, Bruxelles, 1934; „Fantastic Art, Dada 
and Surrealism”, New York, 1936; „Surrealist Object and 
Poems”, Londra, 1937; „Surrealist Diversity”, Londra, 1945; 
Bienala de la Veneţia, 1948; „Fantastic Art of 20th Century”, 
Basel, 1952; „Collages and Objects”, Londra, 1954; „Disquieting 
Muse”, Houston, 1958. Tablourile sale nu urmează procedeul 
„dicteului automat” despre care vorbea Breton, refuză 
transcrierea neprelucrată a materialului oferit de memorie 
(Cele şase elemente, 1928; Falsa oglindă, 1928; Omagiu lui Mack 


Sennett, 1934; Magie neagră, 1935; Modelul roşu II, 1937; 
Stimularea obiectivă, 1939). Ordonează după legi proprii datele 
pe care i le oferă cultura şi observaţia, dorind să dezvăluie 
aspecte nebănuite ale lucrurilor. Din 1940 începe perioada 
„Plein soleil”, pictorul scriind în 1946 un proiect de manifest — 
Le Surrealisme en plein soleil (Suprarealismul în plin soare), ce 
rămâne nepublicat din cauza opoziţiei lui Breton şi a 
prietenilor săi nemulţumiţi de îndepărtarea lui Magritte de la 
principiile „clasice” ale suprarealismului. Imaginile sale se 
saturează de elemente evocatoare ale operelor unor înaintaşi, 
ale locurilor vizitate, căutând în permanenţă metafora, 
simbolurile, asociaţiile poetice (Balconul lui Manet, 1949; 
Madame Recamier - după David, 1949; ciclul „Amintiri din 
călătorie”, 1951; Vacanţa lui Hegel, 1958; Ţara lui Arnhem — după 
Poe, 1962; Arta de a trăi, 1967). Artistul construieşte formele cu 
acuratețe, vădind buna sa formaţie academică, interesându-se 
totodată de culoare, pe care o consideră un factor important în 
conceperea operei de artă plastică. 


Bibliografie: René Magritte, Écrits complets, Paris, 1979; A.M. 
Hammacher, René Magritte, Paris, 1974; Philippe Robert-Jones, 
Magritte, poète visible, Bruxelles, 1972; J. Pierre, Magritte, Paris, 
1984; D. Sylvester, S. Whitfield, René Magritte. Catalogue 
raisonné, 6 vol, Anvers, Londra, 1992-1996; M. Paquet, René 
Magritte 1898-1967. Der sichtbare Gedanke, Köln, 1993. 


Mail-art. Artă a corespondenţei cuprinzând diferite forme de 
creaţii originale, pe suportul diferitelor obiecte poştale — plicuri, 
scrisori, telegrame, cărţi poştale, publicaţii. Primul val al 
avangardismului european - dadaismul, futurismul” - ce 
marchează începutul secolului XX (1910) a înregistrat 


manifestări sporadice puse în circulaţie prin intermediul poştei. 
Constituirea acestei forme de expresie ca mişcare coerentă, 
bazată pe un program elaborat, pe un suport teoretic al artei ca 
formă de comunicare, aparţine celei de-a doua jumătăţi a 
secolului XX (anii 1950-1960). Ray Johnson formează The New 
York Correspondence School, Yves Klein” şi Ben Vautier 
(aparţinând de nouveau réalisme”), membrii grupului Gutai” 
(1955) fondează în fapt mişcarea ce cunoaşte o mare extensie în 
deceniile următoare, contribuind la aventura imaginii 
contemporane, la noile forme ale implicării artei în cea mai 
stringentă realitate. Nu întâmplător, membrii mişcării franceze 
aparţin noului realism (vezi Nouveau réalisme). Mişcarea 
internaţională Fluxus” dă amploare acestei forme de artă. În 
1972, prima expoziţie importantă de mail-art, organizată la 
Centrul Studenţesc de Cultură din Belgrad, pune în evidenţă 
anvergura apelului la arta corespondenţei. Apar şi o serie de 
publicaţii specializate pentru această formă de comunicare 
artistică. Manifestările de mail-art de după 1950 se extind la 
modalităţile specifice ale corespondenţei tradiţionale la diverse 
forme — unele originale — ale mesajului vizual, la mesajul fonic 
şi cinetic” (benzi video, filme, programe pentru computer — vezi 
Computer art). Se precizează, cu ocazia sutelor de expoziţii 
organizate în toată lumea, dincolo de tema principală a 
comunicării, formularea unor subiecte pe care le regăsim în 
general în reclamele vremii. Mail-art, care la debutul său era o 
formă de dinamitare a unui sistem de obişnuinţă cu 
constrângerile, a devenit în ultimele decenii un mod renăscut 
de circulaţie a imaginii, al cărui scop este, într-o epocă obsedată 
de informaţie şi de comunicare, una dintre modalităţile 
manifestării libertăţii, a legăturilor peste frontierele culturale şi 


politice. Mail-art este o formă de implicare a artei în existenţă, o 
chemare pentru diverse niveluri ale populaţiei la creativitate şi 
expresie, o cale de depăşire a premiselor pur estetice, în 
favoarea unei angajări directe în textura realităţii. Ne aflăm în 
faţa uneia dintre modalităţile solide — şi credibile - de 
democratizare a gestului artistic şi de extremă difuzare a 
informaţiei artistice. 


Bibliografie: M. Crane, Mary Stofflet (eds.), Correspondence Art: 
Sourcebook for the Network of International Postal Art Activity, 
San Francisco, 1984. 


Maillol, Aristide (n. Banyuls-sur-Mer, 1861 - m. Banyuls-sur- 
Mer, 1944). Sculptor şi pictor francez. Studiază la Şcoala de Arte 
Frumoase din Paris (1882-1886), în atelierul lui Cabanel. Începe 
cu picturi şi tapiserii. Din 1896 frecventează grupul Les Nabis', 
care îi reunea pe Gauguin”, Maurice Denis“, Bonnard, Vuillard” 
ş.a. Influențele cubiştilor”, ale mişcării Art Nouveau se fac 
simţite în tapiserii (Grădina fermecată, 1894; Baigneuse, 1902), 
în picturi (Marea, 1895; Coasta de Azur, 1898), ca şi în primele 
sculpturi realizate după 1900. Cu sculpturi ca Noaptea (1902- 
1904) şi Mediterana (1902-1903), el păstrează volumul amplu, 
vital, dar începe să elimine accesoriile decorative, să purifice 
formele, lăsându-le să se afirme în plinătatea lor. În prelungirea 
cultului antropocentrist, artistul consideră trupul uman - de 
cele mai multe ori cel al femeii — o premisă a oricărei opere, 
artistul rămânând departe de tendinţele spre geometrie sau 
pură abstracţie” care se manifestau în vremea deplinei sale 
afirmări. Operele sale continuă, în ciuda căutărilor artistice ale 
vremii, să elogieze valori simple şi perene, simboluri cuprinse 


în însăşi prezenţa fiinţei umane (Pomona, 1911; Durerea, 1923; 
Île-de-France, 1925; Monumentul lui Paul Cezanne, 1912-1925; 
Muntele, 1937). În contextul unei opere care se îndepărtează, cel 
puţin în prim-plan, de curentele artistice la modă, Maillol 
redescoperă realitatea trupului uman, realitate pe care o 
prezintă, coborând dincolo de achiziţiile Renaşterii, ale 
secolului de aur grecesc, la farmecul vechilor sculpturi din 
culturile preclasice ale Mediteranei. Sculptorul înfăţişează de 
cele mai multe ori trupuri tinere, pline de viaţă, fără să cadă 
însă într-un erotism vulgar. În sculpturi (ca şi în desenele 
pentru Arta iubirii de Ovidiu şi pentru Laude de Virgiliu) se 
arată o umanitate triumfătoare, demnă în prezenţa sa fizică şi 
spirituală. (Vezi fasciculul I, planşa 24) 


Bibliografie: John Rewald, Maillol, Londra, 1939; W. George, 
Aristide Maillol, New York, 1965; D. Vierny (ed.), Aristide Maillol. 
La Mediteranee, catalog, Musée d'Orsay, Paris, 1986; B. Lorquin, 
Aristide Maillol, Geneva, 1994, Londra, New York, 1995. 


Maistorov, Nikolai (n. Sofia, 1943). Pictor bulgar. A absolvit 
Academia de Artă din Sofia, unde a studiat cu N. Pavlovici şi 
Nenko Balkanski . Participă la Expoziţia de Toamnă, Plovdiv, 
1988; Salon d'automne, Paris, 1988; Trienala de desen de la 
Wrocław, 1978, 1981, 1987; Trienala de grafică de la Lublin, 
1985; Bienala de la Cracovia, 1986; „Eastern Countries”, Menton, 
1989; Bienala de umor de la Gabrovo, 1985, 1987; Trienala de la 
Sofia, 1985, 1988; International Cultural Olympics, Seul, 1988. 
Distincţii: Premiul Bienalei de umor, Gabrovo, 1982; Premiul 
criticii pentru expoziţii personale, Sofia, 1984. Vastul ciclu 
„Omul”, cuprinzând lucrări realizate în diferite tehnici, se 
constituie într-o adevărată dezbatere privind condiţia umană. 


Punctul de vedere al artistului este al unui atent observator al 
dramei pe care o cunoaşte fiinţa umană, supusă erodării şi 
degradării, atât în plan fizic, cât şi psihic. Teribile forţe 
exterioare şi interioare dislocă fizionomiile, în tradiţia artei 
expresioniste”. Procesul de descompunere nu ajunge foarte 
departe, nu anihilează cu totul ordinea formală, pentru că 
artistului i se pare mai important să-şi exprime atitudinile 
înainte de disoluția formei. Este un moment în care meditaţia 
asupra omului capătă sens şi lasă o posibilă cale de salvare. În 
cuprinsul dramei pe care o pune în „scenă”, uneori apar fiinţe 
sacre, animale fantastice şi, sugestiv, imaginea propriului chip. 
(Vezi fasciculul II, planşa 34) 


Maitec, Ovidiu (n. Arad, 1925 — m. Paris, 2007). Sculptor român. 
A absolvit în 1950 Institutul de Arte Plastice „N. Grigorescu” din 
Bucureşti. Expoziţii personale: Cercle Gallery, Londra, 1969; 
Kettles Yard Gallery, Cambridge, 1971; Richard Demarco 
Gallery, Edinburgh, 1974; Bleacoat Gallery, Liverpool, 1974; 
Galeria Orizont, Bucureşti, 1974; Alwin Gallery, Londra, 1977; 
Institutul Cultural Italian, Bucureşti, 1983; Sala Dalles, 
Bucureşti, 1985; La Tour des Cardinaux — Isle-sur-la-Sourgue, 
1993; Galeria Catacomba, Bucureşti, 1996; Muzeul Naţional de 
Artă al României, Bucureşti (cu Sultana Maitec), 2001; „Lemn şi 
aur”, Galeria Allianz Tac, Bucureşti (cu Sultana Maitec), 2004; 
„Pictură şi sculptură”, Casa Academiei Române (cu Sultana 
Maitec), Bucureşti, 2006. Expoziţii de grup: Bienala de la 
Anvers, 1967; Bienala de la Veneţia, 1968, 1972, 1980, 1995; 
Muzeul Rodin, Paris, 1971; Bilbao, 1982. Distincţii: Premiul 
Academiei Române, 1967; Marele Premiul al Uniunii Artiştilor 
Plastici din România, 1974. Cel mai sensibil la concepţiile sale 


formale se dovedeşte lemnul, material care păstrează în mod 
natural o tendinţă fitotropică. În plus, sculptorul apelează la o 
serie de goluri, de perforaţii ce dematerializează volumele, 
pregătindu-le pentru un statut elevat. Perforaţiile solicită un 
punct de vedere ce anulează efectele ronde-bossse, subliniind 
morfologia de aripă ce domină compoziţia. În plină epocă 
tehnologică, sculpturile sale aspiră spre o condiţie arhetipală, 
care îl face pe Mircea Eliade să noteze, printre altele: „Asemeni 
genialului său predecesor Brâncuşi, căruia îi este cel mai 
puternic urmaş spiritual, Ovidiu Maitec regăseşte această dublă 
inspiraţie, terestră şi aeriană, prin care omul veacului 20 reia 
simbolismul arhaic ce însufleţeşte marile mituri cosmogonice”. 


Bibliografie: Sorin Dumitrescu, Ovidiu Maitec, album, Bucureşti, 
1998. 


Malakciev, Galin (n. Sofia, 1931 - m. Sofia, 1987). Sculptor 
bulgar. A absolvit în 1961 Academia de Arte Frumoase din Sofia, 
unde a studiat sub îndrumarea lui Liubomir Dalcev. Operele 
sale sunt prezentate la: Bienala Tinerilor Artişti de la Paris, 
1963; Bienala de plastică mică de la Budapesta, 1973. Creator de 
ansambluri sculpturale monumentale şi de compoziţii plastice 
cu destinaţie decorativă, artistul urmăreşte un raport organic 
între volumele ample şi detalii, între formele compacte şi cele 
aerate, între zone cu un finisaj accentuat până la strălucire şi 
zone cu o anumită asprime a materialului lăsat în aspectele sale 
brute. Această viziune îl ajută, îndeosebi în operele 
tridimensionale, să asigure o prezenţă activă a lucrărilor în 
spaţiu. 


Malevici, Kazimir Severinovici (n. Kiev, 1878 - m. Leningrad, 
1935). Pictor rus. Începe să studieze în 1895 la Şcoala de Artă 
din Kiev, petrecând apoi câţiva ani în atelierul particular al lui 
Roerburg, la Moscova (1905-1908). Debutează cu lucrări ce 
vădesc influenţa avangardei ruse. Invitat de Larionov, 
participă în 1910 la expoziţia „Valetul de caro” (vezi Bubnovii 
valet), lucrările sale vădind, acum, orientarea spre cubism . Din 
1913, Malevici anunţă o nouă mişcare — suprematismul” —, de 
care numele şi creaţia lui se leagă indisolubil. Cu ocazia unei 
ample expoziţii de avangardă, „0,10”, ce a avut loc în 1915 la 
Leningrad, publică manifestul De la cubism la suprematism, la a 
cărui formă literară a colaborat şi poetul Maiakovski. În această 
perioadă pictează un tablou intitulat Pătrat negru pe fond alb şi 
o serie de „Compoziții suprematiste”, care ilustrează programul 
său. El îşi propune să elimine din imagine orice referinţă la 
lumea obiectuală, la concret, pentru a reprezenta pura 
sensibilitate. Acum, ca şi în viitoarea serie „Alb pe alb” (1918), 
pictorul concepe tabloul ca pe un spaţiu infinit, în care un 
pătrat, impersonal prin geometria sa absolută, creează un 
reper, un punct în care sensibilitatea umană îşi află o situare în 
profunzimile cosmice. Prin astfel de imagini, el consideră că 
face o artă cu adevărat realistă, dincolo de clişeele, de 
canoanele impuse de arta tradiţională şi chiar de modernitatea 
contemporană lui, care consideră că s-a îndepărtat de 
sensibilitatea şi universul spiritual al omului. „Eu”, scrie 
Malevici, „n-am inventat nimic. Am simţit doar noaptea în mine 
însumi, în ea am întrezărit ceva nou pe care l-am numit 
suprematism. Acest ceva s-a exprimat printr-o suprafaţă neagră 
reprezentând un pătrat”. Dorind să-şi definească de la început 
orientarea, scrie: „Noul realism al picturii este cu adevărat 


pictural, căci el nu înseamnă realismul munţilor, apei, cerului 
etc. Fiecare suprafaţă pictată este mai vie decât pictura unei 
figuri”. Operele lui respectă consecvent ideile şi programul său 
teoretic. Pe fonduri monocrome evoluează forme geometrice, 
plutitoare în spaţiile largi. Construcţiile sunt dominate de 
principii raţionaliste, pur abstracte”, ce vor avea un deosebit 
ecou în deceniile următoare. A funcţionat ca profesor la 
Academia de Artă deschisă de Chagall" la Vitebsk (1918), apoi la 
şcoli de artă din Moscova şi Leningrad (1922-1928), unde pe 
baza experienţei sale de pictor caută soluţii ideale pentru 
arhitectură. Manifestul din 1915 va fi dezvoltat ulterior în 
studiul Suprematismul ca model al nonreprezentării, ce va D 
publicat la Bauhaus” în 1927, sub titlul Lumea nonreprezentării 
(Die gegenstandslose Welt). Pictura din ultimii ani revine, cu 
mijloace noi, de multe ori sub presiunea canoanelor realismului 
socialist, la problemele reprezentării figurative. (Vezi fasciculul 
II, planşa 3) 


Bibliografie: Kazimir Malevici, Die gegenstandslose Welt, 
Bauhaus, 1927; Camilla Gray, Kasimir Malevich 1878-1935, 
Londra, 1959; Werner Haftmann (ed.), Kasimir Malewitsch. 
Suprematismus — Die gegenstandlose Welt, Köln, 1962 (1989); 
Kazimir Malevich, catalog, Sankt-Petersburg, Amsterdam, 1988- 
1989; A. Nakov, Kasimir Malewitsch. Leben und Werk, 3 vol., 
Landau, 1992-1994. 


Malich, Karel (n. Holice, 1924). Pictor şi sculptor ceh. După 
studii de estetică şi desen la Facultatea de Filologie a 
Universităţii Charles (1945-1959) se înscrie la Academia de Arte 
Frumoase din Praga (1950-1953). Participă la expoziţiile: 


International Exhibition of Art, Tokyo, 1966; Guggenheim 
International Exhibition - „Sculptures from Twenty Nations”, 
New York, Toronto, Ottawa, Montréal, 1967; Premiul Joan Miró, 
Barcelona, 1968; Bienala de la Florenţa, 1968; Biennale fur 
Konstruktive Kunst, Nürnberg, 1969; Bienala de la Veneţia, 
1970; Biennial of Print, Tokyo, 1970; „Contemporary Paintings 
Eastern Europe and Japan”, 1981; „Dessin tcheques du 20e 
siecle”, Paris, 1983; „Trends in Geometric Abstract Art”, Tel Aviv, 
1986; „Expressiv”, Viena, 1987, Washington, 1988; „Iwenty 
Years of Czechoslovak Art: 1968-1988”, Chicago, 1988; 
„Magiciens de la Terre”, Paris, 1989; „Reduktivismus, 
Abstraction in Polen, der Tschechoslowakei, Ungarn”, Viena, 
1992. Malich se află printre cei dintâi care, în anii 1950, 
restabilesc legătura cu direcţiile abstracte” din primele decenii 
ale secolului, pe care le recunosc deopotrivă în creaţia cehului 
Kupka', a olandezului Mondrian” sau a rusului Malevici . Atras 
de puritatea normelor geometrice, el practică, în condiţiile 
căutărilor din anii 1960, o formulă constructivistă”, vizibilă în 
pictură, în reliefuri, în forme spaţiale tridimensionale. Apoi, 
pentru un timp, în compoziţiile abstracte răzbate un anumit 
„naturalism spiritual” ce poartă ecouri din realitatea concretă 
sau din ambianța socială. Pastelurile din anii 1980 adâncesc 
cufundarea artistului în concretul vizibil, valorificat în 
dimensiunea sa spirituală, metafizică (vezi Pittura metafisica). 
Este şi autorul unor opere poetice, dominate de „experienţa 
mitică” (Milena Slavickâ). 


Bibliografie: Karel Srp, Karel Malich, catalog, Karlovy Vary, 1988; 
Tomás Vlcek, Karel Srp, Karel Malich, catalog, Praga, 1990. 


Mambeev, Sabur (n. Abai-Bazar, 1928). Pictor kazah. A absolvit 
în 1953 Institutul de Pictură, Sculptură şi Arhitectură „LE. 
Repin” din Leningrad, unde a studiat sub îndrumarea lui M. 
Avilov. În peisajele şi compoziţiile cu personaje pe care le 
pictează răzbate, cu parfumul ei specific, atmosfera locurilor în 
care trăieşte. Artistul surprinde scene de gen, momente din 
tradiţiile, din ritualurile poporului său. O lumină puternică, 
împinsă până la o incandescentă revărsare de tonuri aurii, 
scaldă peisajul şi oamenii reprezentaţi. Această lumină - rod al 
soarelui sudic - şterge detaliile, transformând imaginea 
lucrurilor şi fiinţelor în mase ample de culoare, cu umbre grele, 
adeseori mai intense decât chiar concretul pe care îl urmează. 


Man Ray (Emmanuel Radnitzky) (n. Philadelphia, 1890 - m. 
Paris, 1976). Pictor american. Dacă decizia de a îmbrăţişa 
cariera artistică datează din 1907, celebrei expoziţii Armory 
Show” (1913) îi datorează contactul cu avangarda europeană. 
Urmează întâlnirea cu Marcel Duchamp” şi Picabia”, la New 
York. Duchamp anunţă deja mişcarea dadaistă” cu ale sale 
ready-made“. Din 1917 se lansează mişcarea Dada. Duchamp, 
alături de Man Ray, Marius de Zaias şi Arensberg, scoate revista 
de antiartă 291. În 1920, Man Ray participă alături de Duchamp 
şi Katerine Dreier la fondarea Societăţii Anonime. La Paris (din 
1921) se raliază mişcării suprarealiste”, dar lucrările lui 
influențate de acest curent păstrează cerebralitatea şi detaşarea 
ironică a dadaismului. Arta fotografiei (căreia îi dedică mult 
timp) îi deschide, la rândul său, perspective noi. Lucrează cu 
pistolul pentru culoare pânze care au ambiția reproducerii 
fotografice, apoi creează seria de „rayografii” obţinute prin 
suprapunerea unor obiecte pe hârtie fotografică. De la o pictură 


postimpresionistă, trece prin arta abstractă, prin fronda 
dadaistă, prelungită printr-un suprarealism de nuanţă 
personală şi din nou, în ultimii ani, la o abstracţie foarte 
acuzată, cu dezinvoltura unui artist pentru care actul artistic 
este un act de negaţie, de punere în dezbatere, iar opera, o 
veşnică promisiune. 


Bibliografie: Man Ray, Self Portrait, Boston, 1963; S. Alexandrian, 
Man Ray, Paris, 1973; R. Penrose, Man Ray, Paris, 1975; Man 
Ray, catalog, Musée National d'Art Moderne, Paris, 1972; Man 
Ray, catalog, Centre Georges Pompidou, Paris, 1981; J.-K. 
Schmidt, C. Brockhaus, V. Loers (eds.), Man Ray, Ostfildern, 
1998. 


Manessier, Alfred (n. Saint-Ouen, 1911 - m. Orleans, 1993). 
Pictor şi artist decorator francez. Studii de arhitectură la Ecole 
des Beaux-Arts din Paris, perioadă în care, în paralel, face la 
Muzeul Luvru cópii după Rembrandt, Tintoretto, Renoir” sau 
compoziţii libere după Rubens şi Cezanne”. Urmează în 1937 
colaborări cu Felix Aublat şi Robert Delaunay” la decorarea 
Expoziţiei internaţionale de la Paris - Pavilionul aerului şi 
căilor ferate. Realizează decoruri şi costume pentru spectacole 
(Galileo Galilei de Brecht, la Teatrul Naţional Popular din Paris, 
în 1963 etc.), tapiserii (comandate de Ministerul Educaţiei 
Naţionale, de primăriile unor oraşe — Le Havre, Grenoble etc.), 
vitralii pentru biserici din Franţa, Elveţia, Germania etc. şi, 
bineînţeles, pictură, expusă şi achiziționată în numeroase 
locuri, fapt care îi aduce şi unele prestigioase premii (Bienala 
de la Săo Paulo, 1953; Expoziţia de artă sacră, Viena, 1954; 
Carnegie International, Pittsburgh, 1955; Bienala de la Veneţia, 


1958, 1962). Manessier prelucrează într-un mod personal 
motivele pe care i le oferă experienţa de viaţă şi izvoarele 
culturale pe care le frecventează. Dacă pictura şi tapiseria ne 
oferă referinţe despre procesul de abstractizare a realităţii, 
acest lucru devine cu atât mai evident în vitralii, în mozaicurile 
dedicate unor edificii de cult, lucrări în care se îndepărtează de 
canoanele iconografiei creştine, propunând, pentru ferestrele, 
pavimentele sau pereţii respectivelor clădiri jocuri abstracte” 
de forme şi culori. Acestea nu trimit la universul literar al 
textelor bisericeşti, ci creează o atmosferă, un sentiment spaţial 
liber de orice convenţie. Pe plan cromatic, vitraliul medieval — 
şi prelucrările moderne ale acestuia, în viziunea unui Rouault“ 
— îi dă sugestii interesante, dar în planul „reprezentării”, adică 
al motivelor, artistul rămâne un original creator de spaţiu în 
care, dincolo de orice dogme, contează valorile spiritului şi 
sensibilităţii umane, ca de altfel în tot ceea ce înseamnă artă cu 
deschidere publică. 


Bibliografie: J.-P. Hodin, Manessier, Neuchâtel, 1972; Manessier, 
catalog, Lyon, 1988; Manessier, catalog, Grand Palais, Paris, 
1992. 


Manguin, Henri Charles (n. Paris, 1874 - m. Saint-Tropez, 
1949). Pictor francez. Studiază la Şcoala de Arte Frumoase, în 
atelierul lui Gustave Moreau, avându-i colegi pe Matisse, 
Marguet, Camoin', Rouault' şi Puy“. În 1905 descoperă sudul 
Franţei, stabilindu-se la Saint-Tropez, unde lucra şi Paul 
Signac“. În acelaşi an figurează printre pictorii fovişti la 
Salonul de Toamnă. Scutit de timpuriu de orice griji materiale, 
este autorul unei picturi fericite, pline de soarele 


mediteraneean, de sevele luxuriantei vegetaţii sudice. Rămâne 
de-a lungul întregii cariere egal cu sine. Includerea lui în rândul 
fovilor se explică prin coloritul violent, ce nu se referă la 
patetismul expresiei unui Matisse”, de pildă, ci doar la exaltarea 
senzaţiilor pe care i le provoacă o lumină în acelaşi timp aspră 
şi generoasă. Înclinaţia sa pentru raționalismul lui Cézanne* îl 
determină să elaboreze forma, să păstreze planurile mari ale 
lucrurilor: case, vele, bărci etc. 


Bibliografie: Charles Terrasse, Eloge d'Henri Manguin, Paris, 
1954. 


Manta, Joăo Abel (n. Lisabona, 1928). Pictor, grafician şi artist 
decorator portughez. A studiat la Şcoala de Arte Frumoase din 
Lisabona. Participă la manifestările organizate de Societatea 
Naţională de Arte Frumoase, la Bienala de la São Paulo (1954), 
Expoziţia internaţională „Bianco e nero”, Lugano etc. În 
picturile şi gravurile sale recurge la imaginea figurativă, cu 
adresă directă la realităţile lumii contemporane. În faţa 
privitorului se deschide un spectacol plin de dinamism, prin 
care artistul comentează evenimentele şi aspectele sociale ce i 
se par definitorii pentru starea actuală a orizontului uman. Pe 
lângă astfel de lucrări, opera sa mai cuprinde decoraţii în 
ceramică, destinate spaţiului arhitectonic, precum şi unele 
tapiserii monumentale, cum sunt cele de la Fundaţia 
Gulbenkian din Lisabona. 


Bibliografie: Joăo Abel Cotrim, Joo Abel Manta: Caprichos e 
desastres, Lisabona, 2008; João Abel Manta: Pintura, 1991-2009, 
CAmara Municipal de Lisboa, 2009. 


Manzoni, Piero (n. Soncino, 1933 - m. Milano, 1963). Artist 
italian. A studiat la Academia de Arte Frumoase din Milano. 
Împreună cu Ettore Sordini, Camillo Corvi-Mora şi Giuseppe 
Zecca, publică un manifest de avangardă intitulat Pentru 
descoperirea unei zone de imagini (1956), în care caută un drum 
nou printre atâtea propuneri ale epocii. În 1957 urmează un al 
doilea manifest, semnat împreună cu Sordini şi Angelo Verga, 
Arta nu este o veritabilă creaţie, în care se formulează cu 
fermitate nevoia unei creaţii eliberate de orice prejudecată. 
Semnează împreună cu Enrico Baj manifestul Contro lo stile, 
îndepărtându-se tot mai decis de formele consacrate ale 
limbajului artistic. Resimte puternic influenţa lui Klein”, în 
special ale lucrărilor Monochromes, care vor provoca o replică 
prin seria sa de Achromes. În 1959 înfiinţează revista Azimut şi 
o galerie sinonimă. În paralel, concepe o serie de „sculpturi 
pneumatice”, tinzând spre crearea unei ambiante proprii. 
Concepe o întâlnire a formelor geometrice, sferice, cu diverse 
jocuri de lumini. Tot mai limpede se cristalizează intervenţia sa 
în destinul limbajului, prezenţa lui conturând modalităţile unei 
arte corporale — body-art“ — care vor culmina cu acele depuneri 
într-o sticlă, „adevărate excremente de artist”. Este o formă de 
protest împotriva convențiilor, amintind de gestul negator al 
dadaismului”, împins până la elocvenţa extremă a sinuciderii. 


Bibliografie: G. Celant, Piero Manzoni, New York, 1972; Piero 
Manzoni, catalog, The Tate Gallery, Londra, 1974; G. Celant (ed.), 
Piero Manzoni, catalog, Castello di Rivoli, Milano, 1992. 


Manzu, Giacomo (Giacomo Manzoni) (n. Bergamo, 1908 - m. 
Roma, 1991). Sculptor italian. Studiază cu întreruperi la 


Academia Cicognini din Verona (1928-1930). Profesor de 
sculptură la Academia Albertina din Torino (1941-1943) şi la 
Academia Brera din Milano (1948-1954). Instructor, împreună 
cu Kokoschka”, la Şcoala Internaţională de Vară din Salzburg 
(1954). Participă la: Bienala de la Veneţia, 1936, 1948; 
Cvadrienala de la Roma, 1942; Documenta din Kassel, 1959- 
1977; „Maeştrii artei moderne”, Kyoto şi Tokyo, 1972; „Omagiu 
lui Picasso”, Hanovra, 1973. Distincţii: Medalia de aur, Trienala 
de la Milano, 1937; Marele Premiu la Cvadrienala de la Roma, 
1942; Premiul pentru sculptură la Bienala de la Veneţia, 1948. În 
1950 i se încredinţează sculptarea uşilor la catedrala San Pietro 
din Roma. În acelaşi domeniu se înscriu şi cele câteva reliefuri 
realizate pentru uşile catedralei din Salzburg (1958). În opera sa 
sculptată dovedeşte un cult pentru figura umană, pentru 
problemele fundamentale cu care se confruntă în permanenţă 
omul. În masa bronzului se ivesc cortegii de personaje care, 
prin simbolurile „scenariului” literar, ca şi prin concreteţea 
formelor, alcătuiesc un discurs unitar, cu o patetică forţă de 
afirmare a idealurilor umane. Credincios vocației 
antropocentriste a tradițiilor italiene, sculptorul ştie să 
modeleze cu inventivitate şi surpriză, să asigure o atmosferă 
aptă să angajeze atenţia privitorului sensibilizat de realităţile 
veacului XX. Este de asemenea autorul unei foarte vaste opere 
grafice: desene, gravuri, ilustrații de carte. În 1969 ia ființă la 
Roma Raccolta Amici di Manzù. 


Bibliografie: Alfonso Ciranna, Catalogo delľopera grafica di 
Manzu, Milano, 1968; Mario De Micheli, Manzu, Milano, 1971; 
Giacomo Manzu — Temas y variaciones, catalog, Museo de Arte 
Moderno, Milano, 1991. 


Marc, Franz (n. Munchen, 1880 - m. Verdun, 1916). Pictor 
german. Studiază la Academia de Arte Frumoase din oraşul 
natal (1900-1903). Călătoriile la Paris (în 1903 şi 1907) îi 
prilejuiesc întâlnirea cu pictura lui Van Gogh” şi Gauguin şi cu 
lucrările foviştilor”. Pentru evoluţia sa, hotărâtoare este 
prietenia cu Kandinsky şi Macke'. În 1911 devine membru al 
Noii Societăţi a Artiştilor din Munchen, pe care însă curând o va 
părăsi, împreună cu Kandinsky şi alţii, pentru a fonda gruparea 
Der Blaue Reiter”. O nouă călătorie la Paris, în 1912, îl face 
sensibil la experienţele cubismului' şi ale futurismului'. Moare 
în cursul luptelor de la Verdun. Subiectul cel mai des abordat de 
Marc este animalul, îndeosebi calul. Elementele dinamice, 
vitale, sunt prelucrate într-un stil personal, pentru a-i exprima 
starea de spirit dominată de patetismul descoperirii frumuseţii 
şi purității naturii. Există în tablourile sale o anumită tensiune — 
caii sunt reprezentaţi în mişcare, formele lor sunt închise în 
curbe, asemenea unor arcuri cu potenţial energetic — o 
frământare ce antrenează şi peisajul, dar impresia dominantă 
rămâne aceea a unui spaţiu al inocenţei, o romantică revenire 
la farmecul lucrurilor simple. Pasiunea sa pentru culoarea 
albastră şi pentru cai a întâlnit pasiunea pentru albastru şi 
pentru călăreţi a lui Kandinsky, astfel că numele grupării 
fondate, Călărețul albastru, sintetizează preocupările lor din 
acel moment. Marc n-a avut răgazul să lucreze foarte mult şi 
poate că, dacă ar fi supravieţuit războiului, ar fi adus în pânzele 
sale ceva din experienţa dramatică ce şi-a pus amprenta asupra 
multor artişti şi asupra dezvoltării expresionismului” german. 
Mărturie a eforturilor de a găsi în pictură un limbaj specific, 
capabil să-i exprime întreaga gamă a sensibilităţii şi 
spiritualităţii, lucrările sale păstrează o notă aparte, în care 


bucuria abordării lumii prin culoare şi lumină, cel mai adesea 
proaspete, tonice, este exprimată fără disimulare (Cal roşu, 
1910; Marii cai albaştri, 1911; Peisaj cu cai, 1913; Turn cu cai 
albaştri, 1913). Motivele sunt intens stilizate (influenţa 
cubismului), proces care se accentuează până când, în unele 
compoziţii, datele realului devin tot mai vagi, interesul 
mutându-se pe armoniile de tip muzical ale suprafeţelor 
colorate (Compoziţie cu forme abstracte, 1914). A realizat şi 
câteva sculpturi (Pantera, 1908; Tors de femeie, 1910 etc.) în care 
volumele, ample, sigure, sunt animate de efecte de modelaj, de 
mici accidente ale suprafeţei, care — în tradiţia sculpturii unui 
Rodin, de pildă — captează lumina. În acelaşi timp, curbele 
acuzate (Pantera) vorbesc despre un ecou al Jugendstil“, încă în 
deplină afirmare când începe să creeze Marc. (Vezi fasciculul I, 
planşa 35) 


Bibliografie: K. Lankheit, Franz Marc. Sein Leben und seine 
Kunst, Koln, 1976; F.S. Levine, The Apocalyptic Vision: The Art of 
Franz Marc as German Expressionism, New York, 1979; M.M. 
Moeller, Franz Marc: Zeichnungen und Aquarelle, catalog, 
Brucke-Museum, Berlin, Stuttgart, 1989; A. Huneke, Franz Marc: 
Tierschicksale. Kunst als Heilsgeschichte, Frankfurt am Main, 
1994. 


Marchiş, Ioan (n. Bârsana, Maramureş, 1955). Sculptor şi 
antropolog român. În 1981 a absolvit Academia de Arte Plastice 
„lon Andreescu” din Cluj-Napoca, unde a studiat sculptura. 
Doctor în filosofie-semiotică al Universităţii „Babeş-Bolyai” din 
acelaşi oraş. Preşedinte al Fundaţiei Archeus şi al revistei cu 
acelaşi nume, care organizează simpozioane de creaţie. 


Cercetările vechii culturi îşi pun amprenta asupra limbajului 
formal şi simbolic al sculpturii sale. Legăturile cu arta populară 
sunt arhetipale, concretizări ale descoperirilor din orizontul 
primordial. Având la bază determinări de o asemenea gravitate, 
discursul sculptural respinge simplul joc al volumelor, tinzând 
spre includerea unor mesaje nonverbale în convențiile 
comunicării. Chiar dacă în sculpturile pe care le face 
predomină uneori discursul conceptual (Arc solar, 1984, Baia 
Mare) sau evocarea istorică (ansamblul Bogdan Vodă, 2002- 
2008, Cuhea, Maramureş) şi operează cu elemente figurative, 
lucrările sale se citesc în ordine abstractă”, întrucât accentul nu 
cade pe descrierea unor lucruri şi fiinţe, ci pe zestrea spirituală 
pe care o evocă. (Vezi fasciculul III, planşa 27) 


Bibliografie: Ioan Marchiş, Simbolica artelor nonverbale, Baia 
Mare, 2011; Ioan Marchiş, Nodul dacic, Cluj-Napoca, 2014. 


Marcks, Gerhard (n. Berlin, 1889 - m. Burgbrohl, 1981). 
Sculptor german. Se iniţiază în sculptură cu August Gaul, Georg 
Kolbe şi Richard Scheibe (1907), făcând studii după animalele 
din grădina zoologică din Berlin. Creează porţelanuri pentru 
atelierele din Schwarzberg (1911). În 1914 realizează, împreună 
cu Scheibe, o decorație în teracotă pentru o casă proiectată de 
Gropius”, la expoziţia Deutscher Werkbund” din Köln. Profesor 
la Bauhaus” (1919-1925), apoi la Şcoala de Arte Decorative din 
Halle (atelierele Burg Giebichenstein) până în 1933, când este 
concediat, operele sale fiind apoi incluse în expoziţia „Artă 
degenerată” din 1937. După al doilea război mondial devine 
profesor la Şcoala de Artă din Hamburg, perioadă în care 
completează friza cu figuri începută de Barlach“ pe faţada 


bisericii Sf. Ecaterina din Lübeck. În 1951 se stabileşte la Köln. 
În 1954 este distins cu Marele Premiu al landului Renania de 
Nord - Westfalia. Primele sale lucrări vădesc ecouri din 
sculptura medievală germană şi din Barlach. Momentul decisiv 
al evoluţiei sale îl constituie descoperirea artei antice 
(călătoreşte în Italia şi Grecia în anii 1925-1928), în primul rând 
a sculpturii arhaice greceşti. Dispare agitarea exterioară a 
volumelor, interesul său mergând tot mai mult spre valorile 
simbolice ale reprezentării (portrete de efebi şi core; 
compoziţia Pan şi nimfa, 1928; Venera turingiană, 1930; 
Prometeu înlănţuit, 1948; Dans tirolez, 1951). Formele anatomice 
sunt clar modelate, subliniate adesea de drapaje, mărturisind 
un ideal clasic păstrat sub aparențele mişcării, ale atitudinilor 
spontane. 


Bibliografie: G. Busch, M. Rudloff, Gerhard Marcks. Das 
plastische Werk, Berlin, 1977; Gerhard Marcks, catalog, 
Nationalgalerie Berlin, Munchen, 1989; M. Rudloff, Gerhard 
Marcks und die Antike, Bremen, Heidelberg, 1993. 


Marcoussis, Louis (Ludwik Kazimierz Władysław Markus) (n. 
Varşovia, 1878 — m. Cusset, Vichy, 1941). Pictor polonez stabilit 
în Franţa. Studiază la Academia de Arte Frumoase din Cracovia 
din 1901 până în 1903, când se mută la Paris. Frecventează 
Academia Julian în atelierul lui Jules Lefebvre, unde este coleg 
cu Roger de La Fresnaye“. În 1911 face cunoştinţă cu Picasso', 
Braque” şi cu poetul Apollinaire. În această atmosferă se 
conturează viziunea sa cubistă”, care îl face să participe la 
expoziţiile „Secţiunea de Aur” (vezi Section d'Or). Petrece mai 
multe vacante de studiu în Bretania (ciclurile „Marile cochilii” 


şi „Naturi moarte în interior”, 1927-1929). Renunţă treptat la 
schematizarea prea accentuată a formelor (colaje” din 1913- 
1914) şi ajunge la o pictură mai liberă, în care, chiar dacă 
intervin unghiurile drepte în expresia peisajului, suprafeţele de 
culoare au o largă respiraţie, cu reale efecte lirice. A ilustrat şi 
unele cărţi ale lui Tzara şi Apollinaire. (Vezi fasciculul II, planşa 
22) 


Bibliografie: Jean Lafranchis, Marcoussis: sa vie, son œuvre, 
Paris, 1961; Louis Marcoussis, catalog, Musée d'Art Moderne de 
la Ville de Paris, 1964. 


Marin, John (n. Rutherford, New Jersey, 1870 - m. Addison, 
Maine, 1953). Pictor american. Studiază la Academia de Arte 
Frumoase din Philadelphia cu Thomas Anshutz (1890-1901) şi în 
cadrul Ligii Studenţilor în Arte din New York cu Frank V. 
DuMond (1901-1903). În 1905 pleacă la Paris, unde stă câţiva 
ani, fiind atras de o serie de artişti, îndeosebi de Paul Cézanne”. 
Pictează în acuarele şi în uleiuri, de preferinţă peisaje din New 
York şi de pe litoralul oceanic al statului Maine. Cu tuşe 
energice, spontane, surprinde ceea ce i se pare esenţial într-un 
peisaj. În numeroasele tablouri consacrate mării, artistul 
compune spaţii aerate, deschise, în care câteva accente grafice — 
transcrieri nervoase, succinte, ale coastelor, valurilor, liniei 
orizontului, vegetației de pe plajă - capătă o deosebită 
sonoritate, apropiindu-se de stilul „linear” al lui Dufy . Emoţia 
resimţită în peisaj este repede fixată în imagine, pentru a-i 
păstra întreaga savoare. Această rapiditate îl ajută să capteze 
chipul lucrurilor din fluxul mereu schimbător al apei, al 
atmosferei. „Pictura este ca şi golful”, afirmă Marin în 1916. „Cu 


cât fac mai puţine mişcări, cu atât iese mai bine tabloul.” 
Economia de mijloace, transparenţa suprafeţelor de culoare, 
plăcerea notaţiei directe conferă operei sale o notă distinctă. 


Bibliografie: E.M. Benson, John Marin: The Man and His Work, 
Washington, 1935; Helm MacKinley, John Marin, New York, 
1948; R.E. Fine, John Marin, catalog, National Gallery of Art, 
Washington, 1990. 


Marini, Marino (n. Pistoia, 1901 - m. Viareggio, 1980). Sculptor 
italian. Studiază la Academia de Arte Frumoase din Florenţa. 
Predă la Şcoala de Artă Villa Reale din Monza (1929-1940). 
Profesor de sculptură la Academia Brera din Milano (1940- 
1970). Participă la: Cvadrienala de la Roma, 1935; Bienala de la 
Veneţia, 1952; „Sculptura secolului 20”, Londra, 1960; „Semnele 
fricii în arta modernă”, Darmstadt, 1963; „Maeştrii artei italiene 
moderne”, Kyoto şi Tokyo, 1972; „Douăsprezece viziuni ale 
umanităţii”, Stirling, 1974. Distincţii: Marele Premiu pentru 
sculptură, Cvadrienala de la Roma, 1935; Marele Premiu pentru 
sculptură, Bienala de la Veneţia, 1952; Marele Premiu 
Internaţional, Academia Lincei, Roma, 1954. Mediul cultural 
care îl modelează are rădăcini adânci în secolele de cultură 
italiană, cu rădăcini în cultura romană şi etruscă. 
Expresionismul” său, mereu temperat, mereu infuzat de 
aspiraţia spre universalitate, de un echilibru al clasicităţii, 
impune prin acea reîntoarcere la căutarea simbolului etern 
valabil, la exprimarea esenței umane, la sacralitate ca în vechile 
culturi. Temele abordate de artist sunt restrânse (dansatoare, 
jongleri, cavaleri), în serii începute în 1936. Revenirea la acest 
repertoriu de teme îi permite sculptorului să exprime stări 
sufleteşti şi intensităţi dramatice diferite, cu mijloace pur 


plastice, prin tensiunea între static şi dinamic, prin dialogul 
între volume, prin valorile tactile ale unei suprafeţe cu o 
cioplitură frustă. „Un mare artist”, spune Cesare Pavese în 
memoriile sale, „este artistul unui subiect unic. Acest subiect se 
îmbogăţeşte în sensuri, devine mai vast şi atinge 
universalitatea, cu cât artistul îl aprofundează”. Inepuizabilele 
ipostaze ale temei Cavalerului ilustrează cu prisosinţă acest 
lucru. Seria de figuri vădind aceeaşi tendinţă spre esenţă, 
dincolo de detalii, de accidente, îl desemnează ca pe un 
portretist remarcabil (Campigli, 1940; Stravinski, 1951; Henry 
Miller, 1961). Faţă de alţi sculptori expresionişti, ca González“, 
Germaine Richier“, Armitage”, Paolozzi“ etc., Marini are acea 
dimensiune a clasicităţii — un cult al demnităţii făpturii umane 
şi totodată un refuz al gesticulaţiei necontrolate şi al absurdului 
(vizibil în incoerenţa sau descompunerea volumului). Formele 
simplificate, tăiate în planuri mari, reducţia aspră a detaliilor 
inutile şi accentuarea unui detaliu semnificativ subliniază 
noblețea personajelor reprezentate, înălțate din tragismul care 
e nota dominantă a artei lui. 


Bibliografie: Patrik Waldberg, Herbert Read, G. di San Lazzaro, 
L'Euvre complete de Marino Marini, Paris, 1970; A.M. 
Hammacher, Marino Marini. Skulptur, Malerei, Zeichnung, 
Bremen, 1972; Marino Marini, catalog, Milano, 1989. 


Marquet, Albert (n. Bordeaux, 1875 - m. Paris, 1947). Pictor 
francez. A studiat din 1890 la Şcoala de Arte Decorative şi din 
1896 la Şcoala de Arte Frumoase din Paris. La sfatul 
profesorului său, Gustave Moreau, desenează la Luvru, optând 
pentru Veronese, Rubens, Claude Lorraine, Chardin, Corot ş.a. 


Prietenia cu Matisse îl face să adere efemer la fovism . Este 
printre expozanţii faimoasei săli, numită în 1905 „cuşca 
fiarelor” de la Grand Palais, unde era deschis Salonul de 
toamnă. N-a avut o perioadă fovă precis definită. Tablourile sale 
incluse de regulă în aria acestei mişcări (Nud în atelier, 1903; 
Portul Saint-Tropez, 1905; Pinul, 1905) prevestesc deja o opţiune 
pentru armonie, pentru tonuri mai închise (La Seine au Pont- 
Neuf, 1906), pentru griuri rafinate sau, în ceea ce priveşte 
desenul, pentru linia precisă, incisivă, exactă în înregistrarea 
realului. Fire delicată, retrasă, compensată prin cuvinte pline 
de spirit, printr-un umor sarcastic, iar în planul picturii printr-o 
plăcere a comentariului lumii observate, artistul va picta, 
împreună cu Dufy, pe coasta normandă, tablourile sale fixând 
animația porturilor (Sărbătoare la Le Havre, 1906). Atras 
întotdeauna de spectacolul vieţii, de scenele animate, pictorul 
realizează serii de crochiuri după birje, după diverse scene de 
gen, care colorează, cu o notă de pitoresc, strada, cafenelele, 
plajele. Îndrăgostit constant de mare, de lumea porturilor, de 
vapoare, străbate cu o rară pasiune drumuri lungi (Napoli, 
Veneţia, Hamburg, Norvegia, Suedia, Maroc, Algeria, Egipt, 
România, Rusia etc.), alegându-şi de obicei hoteluri plasate pe 
malul mării, cu bune puncte de observaţie asupra apei şi a 
cheiurilor. De la fereastră sau din balcon, pictorul, fascinat de 
desen, fixează dintr-o perspectivă aeriană, asemenea lui Dufy, 
mişcarea ce se produce pe „scena” aleasă ca obiect al 
observaţiei. Coloritul potolit şi armonic, desenul atent la 
mişcare şi la configuraţia lucrurilor îi asigură un drum 
personal, în care fovismul - moment trecător pentru el - a avut 
meritul de a-i accentua preferința spre formele simplificate şi 
pregnante. Pictura lui, fără a fi înţeleasă în primul rând ca o 


pictură de reportaj, vizează situarea în cotidian, perceperea cu 
o atenţie specială a experienţelor imediate, atitudine apropiată 
mai curând de Ecole de Paris". 


Bibliografie: Georges Besson, Marquet, Paris, 1948; Albert 
Marquet, catalog, Galerie des Beaux-Arts, Bordeaux, Orangerie 
des Tuileries, Paris, 1975; F. Daulte, Albert Marquet, Paris, 1995. 


Martin, Kenneth (n. Sheffield, 1905 - m. Londra, 1984). Pictor şi 
sculptor englez. Studiază la Şcoala de Artă din Sheffield, apoi, în 
perioada 1929-1932, la Royal College of Art din Londra. Membru 
al London Group” din 1936. Participă la expoziţiile: „This is 
Tomorrow”, Londra, 1956; Documenta din Kassel, 1968; „Art as 
Thought Process”, Londra, 1974. Debutează cu peisaje 
figurative. Stilizarea şi reducţia elementelor vizibile îl conduc 
cu timpul spre compoziţii abstracte”, în special după ce se 
apropie de Pasmore” şi suferă influenţe constructiviste”. Din 
1951 se consacră sculpturii în metal. Cu ajutorul unor forme 
simple, elaborate pe baza unor studii de geometrie, realizează 
construcţii spaţiale care, în mişcare (vezi Cinetism), creează noi 
volume (Spirala mobilă, 1956; Fântână din oțel inoxidabil, 1961; 
Trei oscilaţii, 1963-1964). 


Bibliografie: Lawrence Alloway, Nine Abstract Artists, Londra, 
1954; Kenneth Martin, catalog, Tate Gallery, Londra, 1975. 


Martini, Arturo (n. Treviso, 1889 - m. Milano, 1947). Sculptor 
italian. După ce se iniţiază în arta ceramicii la Faenza, pleacă în 
1909 la München, unde frecventează cursurile şcolii lui Adolf 
von Hildebrand. În 1921, la Roma, aderă la grupul format în 
jurul revistei Valori plastici, care îşi propunea să apere 


idealurile artei clasice. Studiul artei etrusce, al statuarei 
imperiale romane, al maeştrilor de la începutul Renaşterii îl 
conduce spre o viziune în care figura umană deţine un loc 
central atât prin robusteţea şi vitalitatea formei, cât şi prin 
încărcătura spirituală. În teracotă, lemn, marmură sau bronz, 
sculptorul creează personaje puternice,  impunându-le 
stabilitate sub aparențele unui modelaj agitat şi sensibil. Aflat 
în plină glorie, în 1945 publică studiul Sculptura - un limbaj 
mort, după care abandonează sculptura, dedicându-se picturii. 


Bibliografie: G. Perocco, Arturo Martini, Roma, 1962; G. Vianello 
(ed.), Arturo Martini, catalog, Philippe Daverio Gallery, New 
York, Milano, 1991; Arturo Martini: 1889-1947. L'Euvre sculpté, 
catalog, Milano, 1991. 


Masereel, Frans (n. Blankenberge, 1889 - m. Avignon, 1972). 
Grafician şi pictor belgian. După ce studiază la Academia de 
Arte Frumoase din Gand, pleacă în 1915 la Geneva, unde face 
grafică pentru ziare şi reviste şi îşi publică primul ciclu de 
xilogravuri — „Învierea morţilor” (1917). Din 1920 trăieşte mai 
mult în Franţa. În 1950 este distins cu Premiul Internaţional 
pentru grafică al Bienalei de la Veneţia. Apelează la tradiţiile 
figurative ale artei flamande, având o deosebită înclinaţie spre 
realităţile sociale. Este un bun observator al oamenilor simpli, 
văzuţi în porturi, pe stradă, purtându-şi suferinţele şi bucuriile 
cotidiene. Realizează numeroase albume de xilografie, desene şi 
gravuri pentru gazete, ilustraţii la cărţile unor scriitori ca 
Verhaeren, Romain Rolland, Charles De Coster, Tolstoi, 
Barbusse ş.a. Stilul său este în mod acuzat epic, bogat în scene 
cu multe personaje, într-un amestec de motive simbolice şi 
detalii realiste. 


Bibliografie: L. Lebeer, Frans Masereel, Anvers, 1950; Frans 
Masereel, 1889-1972, catalog, Museum Plantin-Moretus, Anvers, 
1989; P. Ritter (ed.), Frans Masereel Fine annotierte 
Bibliographie, Munchen, 1992. 


Masson, Andre (n. Balagny-sur-Therain, Oise, 1896 - m. Paris, 
1987). Pictor şi gravor francez. Studiază la Şcoala Naţională de 
Arte Frumoase, începând din 1922 să expună tablouri cubiste', 
influențate de Juan Gris”. În 1923 se apropie de grupul 
suprarealist” Breton, Artaud, Mira ş.a., făcând aşa-numitele 
„desene automatiste” (vezi Automatism), în care contează 
improvizaţia, jocul inspiraţiei de moment. În ciclul „Masacre” 
(1931-1933) renunţă la „dicteul automat” pentru a regăsi 
disciplina formei. După o perioadă de lucru în Spania (1934- 
1936), de când datează un ciclu de tauromahii, urmează o serie 
de călătorii care îi îmbogăţesc orizontul tematic, concretizat în 
„perioada americană”, cu motive din mitologia indienilor şi a 
negrilor (1941-1944), şi „perioada asiatică”, marcată de 
interesul pentru pictura chineză (1950-1959). În desen şi în 
pictură urmează de regulă programul picturii suprarealiste. 
Structura literară este uneori împinsă în planul al doilea, în 
favoarea organizării cromatice. 


Bibliografie: Andre Masson, catalog, Centre Georges Pompidou, 
Paris, 1977; F. de Mcredieu, Andre Masson. Les dessins 
automatiques, Paris, 1988. 


Mastroianni, Umberto (n. Fontana Liri, 1910 - m. Marino, 
1998). Sculptor italian. După ce studiază la Academia de Arte 
Frumoase din Roma se stabileşte la Torino, unde, din 1957, 


devine profesor la Academia de Arte Frumoase. În 1958 este 
distins cu Marele Premiu al Bienalei de la Veneţia. Primele sale 
lucrări amintesc de sculptura futuristă”. Artistul dezvoltă 
achiziţiile acestui capitol din arta italiană (îndeosebi îl 
interesează Boccioni”), stabilind o nouă relaţie între mişcare şi 
volum. Personajele, reprezentările alegorice care se întrezăresc 
sub vălul formelor ascuţite au întotdeauna un dinamism clar, 
un sens al declanşării şi evoluţiei energiilor latente (Cucerirea, 
1954; Apariție înaripată, 1957; Pegas, 1959). Cu simţul său 
pentru echilibrul instabil al compoziţiei, cu intuirea exactă a 
raporturilor dintre sculptură şi spaţiul ambiant, artistul a 
realizat şi unele lucrări de artă monumentală, cum sunt 
Monumentul partizanului italian, la Torino, şi Marea sculptură, 
din holul Gării Centrale din Rotterdam. 


Bibliografie: Umberto Mastroianni, catalog, Forte di Belvedere, 
Florenţa, 1981. 


Mataré, Ewald (n. Aachen, 1887 - m. Büderich, 1965). Sculptor 
german. Studiază cu Lovis Corinth la Şcoala Superioară de Arte 
Frumoase din Berlin (1907-1914), practicând o vreme pictura. În 
1918 se află printre fondatorii asociației artistice 
Novembergruppe. După o călătorie pe Marea Nordului, în 1920, 
se consacră sculpturii, îndeosebi motivelor animaliere. Profesor 
la Academia de Artă din Düsseldorf din anul 1932 până la 
concediere (1933); va reveni în funcţia de profesor la aceeaşi 
institutie de învățământ în 1945. Sculpturile animaliere (Taur 
odihnindu-se, Vacă culcată, Pisica etc.) i-au adus o deosebită 
faimă, comentatorii remarcând principiile vitale comportate de 
astfel de motive, de simboluri regăsite în vechile culturi, în 


vechile mitologii ale unor popoare de pe diferite meridiane, 
cum sunt grecii, etruscii, egiptenii sau indienii. A realizat şi 
unele lucrări de artă monumentală: uşile de bronz pentru 
portalul de sud al domului din Köln (1948) şi uşile de bronz 
pentru biserica Păcii Universale din Hiroshima (1954). 


Bibliografie: H.T. Flemming, Ewald Mataré, Munchen, 1955; H. 
Peters, Ewald Mataré. Das graphische Werk, Köln, 1958; S.M. 
Schilling, Ewald Mataré. Das plastische Werk, Köln, 1987; Ewald 
Mataré. Retrospektive, catalog, Köln, 1987. 


Mateescu, Patriciu (n. Răchitoasa, Bacău, 1927). Sculptor şi 
ceramist american născut în România. A absolvit în 1950 
Institutul de Arte Plastice „N. Grigorescu” din Bucureşti, unde a 
studiat cu sculptorul Medrea“. În 1979 s-a stabilit în SUA. Distins 
cu: Premiul pentru artă decorativă al Uniunii Artiştilor Plastici 
din România, 1965; Medalia de aur la Expoziţia „Form und 
Qualität”, Munchen, 1967; Premiul Academiei Internaţionale de 
Ceramică „Henry Raynaud”, Istanbul, 1967; Marea diplomă de 
onoare la Expoziţia Internaţională de la Vallauris (împreună cu 
un colectiv de artişti români, 1970). A realizat sculpturi în aer 
liber, lucrări cu caracter monumental la Bucureşti, Los Angeles, 
Beverly Hills, Sunset Recreation Center, California, Northbridge 
University, California. După ce debutează cu lucrări de 
sculptură, se consacră ceramicii decorative. În lut, gresie, 
faianţă sau porțelan, creează ample cicluri, din dorinţa de a 
exploata diversitatea morfologică a unor zone ale realităţii, 
îndeosebi ale lumii organice („Familia”, „Copaci”, „Flori”, 
„Structuri” etc.). Printr-o tratare rezumativă, din înfăţişarea 
unui lucru reţine forma durabilă, ce devine prin multiplicare 
un model decorativ. Elementele decorative sunt deseori grupate 


după principii ordonatoare, cum ar fi axa de simetrie sau 
centrul geometric. Aceste virtuţi pot, în unele cazuri, să se 
dezvolte în lucrări cu caracter monumental. După stabilirea în 
SUA, artistul valorifică mai vechiul său interes pentru formele 
organice în noi cicluri, cum ar fi „Florile Californiei”, „Florile 
dragostei”; formele stilizate supuse rigorilor geometriei se 
adună sau se desfac, urmând principii dinamice aflate în 
corespondenţă cu energiile naturale şi în acelaşi timp cu stările 
emoţionale şi raţionale ale artistului 


Mathieu, Georges (n. Boulogne-sur-Mer, 1921 - m. Boulogne- 
Billancourt, 2012). Pictor francez. Studii libere de pictură. 
Urmează cursurile unor facultăţi de limbi străine (engleză, 
greacă, rusă, spaniolă), precum şi matematica şi filosofia. 
Funcţionează ca profesor de engleză la Douai (1943), de 
franceză la Universitatea Americană din Biarritz (1945). Din 
1947 devine şeful biroului de relaţii cu publicul la compania 
United States Lines, unde va conduce din 1953 publicaţia United 
States Lines Paris Review, mediu în care va crea numeroase 
afişe şi materiale grafice publicitare. Începe să realizeze din 
1944 picturi informale”, abstracte”, acoperind pânzele cu 
pensulaţii libere, în arabescuri informe şi indescifrabile. În 
1950, Malraux foloseşte cuvântul „taşism”” (de la fr. tache — 
pată) pentru a-i defini picturile realizate în afara oricăror 
intenţii de figurare. Pictorul „aşterne” pe pânză impresiile sale, 
reţinând doar impulsurile energetice, caligramele stării sale 
psihice de moment. O reţea de linii compune imaginea, liniile se 
întretaie nervos, artistul fiind considerat de aceea (sau poate 
datorită titlurilor) un pictor de bătălii (Bătălia de la Bouvines, 
1954; Încoronarea lui Charlemagne, 1955 etc.). Aparţinând noii 


generaţii de pictori orientaţi spre abstracţia lirică”, Mathieu este 
în fond un gestualist (vezi Action painting) controlat, urmărind 
cu oarecare rigoare închegarea unor nuclee de linii şi pete. El 
face acest lucru în mod deliberat, fără dramatism, fără acea 
descărcare tragică a tensiunilor interioare ce caracterizează 
pictura lui Pollock. Oricum, între Mathieu şi Pollock există o 
diferenţă care arată caracterul hazardat al întrebării pe care 
criticul de artă american James Thrall Soby şi-o pune în titlul 
unui articol publicat în Saturday Review, în 1953, într-un 
moment de recunoaştere unanimă a pictorului american: „Este 
Jackson Pollock la fel de talentat ca Georges Mathieu?”. 


Bibliografie: Georges Mathieu, Au-delă du tachisme, Paris, 1963; 
Dominique Quignon-Fleuret, Mathieu, Paris, 1973; F. Mathey, 
Mathieu, Paris, 1969; P. Grainville, G. Xuriguera, Georges 
Mathieu, Paris, 1993. 


Matisse, Henri (n. Le Cateau-Cambresis, 1869 - m. Nisa, 1954). 
Pictor francez. După studii de drept la Paris (1887-1889) începe 
să picteze ca amator în timpul unei convalescenţe (1890). În anii 
1891-1892 frecventează la Paris Şcoala de Arte Decorative, apoi 
Academia Julian (unde preda Bouguereau), pe care o părăseşte 
pentru a intra în atelierul lui Gustave Moreau, la Ecole des 
Beaux-Arts, până în anul 1895. În atelierul lui Moreau se 
împrieteneşte cu Rouault, Manguin, Derain, Camoin, 
Marquet” ş.a. Face studii — sfatul principial şi constant al lui 
Moreau — la Luvru şi, foarte important, pictează în plein air la 
Paris, refăcând experienţa pictorilor de la Barbizon, experienţă 
care a pregătit, între altele, impresionismul', însă în condiţiile 
aglomerării luminii electrice, artificiale, cu intensităţi care 


şochează. Îl studiază în 1898, la Londra, pe Turner (aceeaşi 
filieră preimpresionistă) şi citeşte în 1899 studiul lui Paul 
Signac* De la Delacroix la neoimpresionism. Expune constant la 
Salonul Independenţilor, unde, de pildă, în 1905 este prezent cu 
tabloul Lux, calm şi voluptate, realizat în clarul stil divizionist al 
neoimpresionismului” (lucrarea a fost de altfel achiziționată de 
Signac, teoreticianul acestei orientări). La Salonul de Toamnă 
din acelaşi an, deschis la Grand Palais, expune câteva pânze 
(Fereastră deschisă, Femeia cu pălărie, Promenada etc.), alături 
de lucrările unor artişti ca Vlaminck , Derain, Manguin, Valtat, 
Puy”. Aceşti pictori erau reuniți în aceeaşi sală pentru coloritul 
lor cu contraste puternice, motiv pentru care criticul Louis 
Vauxcelles i-a numit „les fauves” (sălbaticii), revolta tinerilor 
pictori împotriva academismului şi naturalismului devenind 
astfel o mişcare artistică ce poartă numele de fovism . Încă din 
această perioadă Matisse este un artist fovist prin definiţie 
(Bucuria de a trăi, 1906 etc.), stâlpul noii mişcări, căreia îi va 
rămâne credincios toată viaţa, în ciuda curentelor şi tendinţelor 
ce se vor succeda, uneori zgomotos şi într-un ritm extrem de 
rapid, în anii următori. Reproşându-le înaintaşilor direcţi — 
neoimpresioniştii, de care se simţea legat la începuturile sale — 
că, prin divizionismul excesiv al suprafeţelor şi al tuşelor, au 
pulverizat formele lucrurilor şi fiinţelor, Matisse reabilitează 
amploarea suprafeţelor de culoare, coerenţa liniei, accentuând 
contrastele dintre diferite zone ale tabloului. Captivat de 
frenezia contrastelor dintre tonurile pure, el pune accentul nu 
pe ceea ce observă, ci pe ceea ce simte în timpul observaţiei. 
„Ceea ce urmăresc înainte de toate este expresia...”, afirmă el în 
Grande Revue, în 1908, definind spiritul unui curent mai amplu 
— expresionismul” european — ce cunoştea prin fovism şi prin 


experienţele grupului Die Brucke” din Dresda două dintre 
primele şi cele mai caracteristice manifestări. Stilul lui Matisse 
include crezurile picturii foviste: şocul provocat de puritatea 
tonurilor, violenţa contrastelor, primatul „expresiei” asupra 
„impresiei”, dar păstrează, definitoriu, amintirea lecţiilor din 
atelierul lui Moreau, topite cu ecouri din Art Nouveau şi 
sensibilitatea pentru elemente ale lumii orientale - plăcerea 
arabescului, a caligrafiei fine şi energice, încărcată adesea de 
simboluri (Deşert, Armonie în roşu, 1908; Natură moartă cu 
„Dansul”, 1909 etc.). Artistul selectează materialul observat: 
„lau din natură ceea ce-mi este necesar, o expresie destul de 
elocventă pentru a sugera ceea ce gândesc”. Atras de temele 
dansului şi muzicii, pictează Dansul, în 1909, şi Muzica, în 1910. 
Creează în 1920 decorurile pentru baletele ruse” ale lui 
Diaghiliev (Cântecul privighetorii, pe muzică de Stravinski) etc. 
Între 1919 şi 1927 realizează un ciclu de litografii cu odalisce. Pe 
tema Dansului face o mare decorație la Barnes Foundation, SUA 
(1931-1933). Prin anii 1937-1938 îi reţine atenţia figura umană 
(Ochi albaştri, Visul: marea rochie albastră, pe fond negru, 
Figură decorativă pe fond ornamental etc.). Consecvent în 
creaţie şi în formulările teoretice (de reţinut fraza sa: „Tabloul 
este drama între subiectul creator şi natură”), Matisse pictează 
numeroase tablouri (Ie românească, 1940; Natură moartă cu 
magnolie, 1941; Interior egiptean cu perdea, 1948 etc.) 
sculptează, face colaje“ din hârtie colorată cu guaşă, ilustrează 
cărţi (Charles d'Orlâans, Baudelaire, Mallarmé, Ronsard etc), În 
1950 este laureatul Bienalei de la Veneţia, artistul ţinând să 
împartă premiul cu sculptorul Henri Laurens'. În 1952 se 
înfiinţează Muzeul Matisse la Le Cateau-Cambrssis. 


Bibliografie: D. Fourcade, Henri Matisse: Ecrits et propos sur 
Part, Paris, 1972; A.E. Elsen, The Sculpture of Henri Matisse, New 
York, 1972; J. Flam, Matisse: The Man and His Art, Ithaca, 
Londra, 1986; Walter Guadagnini, Matisse, Milano, 1993; G. 
Néret, Henri Matisse, Köln, 1996. 


Matta, Roberto (n. Santiago de Chile, 1911 — m. Civitavecchia, 
Italia, 2002). Pictor chilian. Studiază arhitectura la Colegiul 
Sacred Heart şi la Universitatea din Santiago (1929-1931). Din 
1933 călătoreşte prin Europa, lucrând o vreme (1935-1937) în 
atelierul lui Le Corbusier”. Se întâlneşte la Madrid cu Federico 
Garcia Lorca, prin care ajunge să-l cunoască pe Dali” şi să fie 
influenţat de mişcarea suprarealistă”. Colaborează la revista 
Minotaure, condusă de Andre Breton, acceptând totodată să 
picteze o serie de „Morfologii psihologice” (1938). În anii 
războiului se exilează la New York, de unde călătoreşte în 
Mexic. Revine după război în Franţa, dar va călători mult în 
Italia, Peru, Chile, Cuba etc. Dotat cu o imaginaţie bogată, Matta 
îşi elaborează un univers fantastic pe care înţelege să-l 
subordoneze unui anumit control al gândirii sale figurative 
(fapt pentru care suprarealiştii îl reneagă pentru mai bine de 
un deceniu). Fondul tabloului este transparent, lăsând să se 
contureze fiinţe fantastice, rezultat al fuziunii unor forme 
organice cu piese industriale, fragmente de rocă, construcţii 
geometrice, ceea ce a făcut să se vorbească de infrarealism. 
Compozițiile au adeseori o adresă socială, o clară intenţie de a 
acuza racilele epocii contemporane - războiul, violenţa în 
general, deformările aduse de forţele dezvoltării tehnologice 
necontrolate etc. 


Bibliografie: E. Glissant, Matta — Terres nouvelles, Paris, 1956; J. 
Schuster, Développements sur Linfrarealisme de Matta, Paris, 
1970; S. Sabatier, Matta. Catalogue raisonné de l'oeuvre grave 
(1934-1974), Paris, 1975; Matta, catalog, Centre Georges 
Pompidou, Paris, 1985; G. Ferrari (ed.), Matta. Entretiens 
morphologiques. Notebook nr. 1 1936-1944, Londra, Paris, 
Tübingen, 1986. 


Mattheuer, Wolfgang (n. Reichenbach, Vogtland, 1927 - m. 
Leipzig, 2004). Pictor şi grafician german. Studiază la Şcoala de 
Arte şi Meserii din Leipzig (1946-1947) şi la Institutul de Grafică 
şi Arta Cărţii din Leipzig (1947-1951) cu E. Pruggmayer. 
Lucrează ca grafician la revista Illustrierten Rundschau din 
Berlin. Profesor (din 1965) la Institutul de Grafică şi Arta Cărţii 
din Leipzig. Distincţii: Premiul oraşului Leipzig (1968) şi 
Premiul pentru artă al RDG (1973). În pictură şi în desene, 
artistul se lasă în voia plăcerii pe care i-o dă înregistrarea, cu 
minute, a unor obiecte şi fiinţe din preajmă. Insistenţa cu care 
conturează motivele alese pentru reprezentare asigură acestora 
o izolare faţă de restul imaginii şi aducerea lor în prim-plan. De 
multe ori, din recuzita furnizată de experienţa zilnică şi de 
lumea mitologică construieşte ansambluri în care se 
instaurează o atmosferă suprarealistă”, caracterizată de o 
anumită vehemenţă a expresiei. 


Bibliografie: H. Schönemann, Wolfgang Mattheuer, Leipzig, 
1988. 


Mattis-Teutsch, Hans (János) (n. Braşov, 1884 - m. Braşov, 
1960). Pictor şi sculptor de naţionalitate germano-maghiară din 


România. Studiază la Şcoala Superioară de Arte Decorative din 
Budapesta (1901-1902) şi Academia Regală Bavareză din 
Munchen (1902-1905), cu profesorii Wilhelm von Rimann şi 
Baltasar Schmitt. În perioada studiilor realizează una dintre 
figurile monumentului Bătălia popoarelor din Leipzig. Între 
1906 şi 1908 trăieşte la Paris, sculptând cadre „Blondel!” pentru 
tablouri. În 1908 devine profesor la Liceul Industrial din Braşov. 
După debut (Salonul Naţional din Budapesta, 1907) participă la 
„Herbst-Salon”, organizat de mişcarea Sturm” la Budapesta 
(1913-1915), la expoziţiile grupării din jurul revistei Ma, 
Budapesta, 1917-1919; se alătură mişcării Abstrakte Gruppe der 
Sturm, expunând la Berlin în 1918 şi 1921 împreună cu Klee, 
Archipenko'”, Chagall”, Marcoussis“, Nell Walden ş.a. Participă la 
prima Expoziție internațională de artă modernă a 
Contimporanului” în 1924, în sala Sindicatului Artiştilor, la 
Bucureşti (împreună cu Brâncuşi, Klee, Arp”, Schwitters, 
Kassák“, H. Richter”, Arthur Segall, Maxy, Jancoř ş.a.). Este 
prezent la Expoziţia Abstractă Internaţională de la Berlin 
(1928), apoi la manifestările Grupului de Artă Nouă (1929), 
format împreună cu Miliţa Petraşcu', Janco, Maxy, Mihăilescu”, 
Brauner". Îşi expune teoriile în lucrarea Ideologia artei, apărută 
în 1931 la Potsdam. Fondează în 1944 Uniunea Artiştilor Plastici 
din Braşov — prima instituţie de acest fel organizată în România 
după 1944 —, fiind preşedinte al acestei organizaţii între 1944 şi 
1949 şi în perioada 1957-1959. Debutând cu peisaje de factură 
naturalistă, Mattis-Teutsch resimte curând influenţe din 
experienţele postimpresioniste, arătându-se sensibil la creaţii 
ce prezintă lirismul dramatic (Van Gogh”), spiritul constructiv 
(Cézanneř), explozia fovistă” (Matisse) sau expresionistă” 
(Munch), Asimilează influenţe din Kandinsky, Marc sau 


Jawlensky”, ajungând treptat la o viziune personală, pe calea 
sintezei pe care o face între înclinația spre construcţie şi 
permanenta efuziune lirică de tip expresionist. Îndeosebi în 
uleiuri şi acuarele (numite, multe dintre ele, Flori sufleteşti), 
pictorul îşi afirmă calităţile de colorist, transcriind în 
scăpărătoare tonuri, perfect armonizate — în sensul acordurilor 
tonale directe sau al contrastului subtil dozat — impresiile pe 
care i le trezeşte experienţa traversării realităţii. Ritmul 
dinamic, cu efecte de contrapunct surprinzătoare, solicită 
intens privitorul. Energiile vitale ale naturii observate, 
alimentate de energiile temperamentului său impetuos, 
izbucnesc în tablouri, în flăcări colorate intens sau, câteodată, 
se închid în forme geometrice stabile. Sculptura sa — care ocupă 
un loc de mai mică importanţă în activitatea artistului — 
urmează, în esenţă, acelaşi drum, de la expresionismul liric la 
un constructivism“ bazat pe formele umane. 


Bibliografie: Hans  Mattis-Teutsch, Kunstideologie, Potsdam, 
1931; Zoltán Banner, Mattis-Teutsch, Bucureşti, 1970; J. Szâbo, 
Mattis-Teutsch, Budapesta, 1983. 


Matveev, Aleksandr Terentievici (n. Saratov, 1878 - m. 
Moscova, 1960). Sculptor rus. Studiază la Şcoala de Artă din 
Moscova (1899-1902), cu S. Ivanov şi P. Trubeţkoi. Ia parte la 
manifestările asociaţiei artistice Lumea artei (vezi Mir 
iskusstva) şi, după întoarcerea de la Paris, unde stă între anii 
1906 şi 1907, la cele organizate de Trandafirul albastru (vezi 
Golubaia roza). În 1926 aderă la Asociaţia Sculptorilor Ruşi. A 
fost profesor şi rector al Şcolii de Pictură, Sculptură şi 
Arhitectură din Moscova. În creaţia sa plastică — bronz, piatră, 


ceramică — se preocupă în permanenţă de realitatea figurii şi a 
corpului omenesc. În studii ale corpului feminin, în imaginea 
copilului, ca şi în monumentele consacrate unor personalităţi 
ale literaturii ruse (Lermontov, Puşkin, Cehov, Gorki), artistul 
aplică un modelaj foarte sensibil, pe forme pregnant înscrise în 
spaţiu. Prin această îmbinare a efectelor date de volumul masiv, 
vital şi detaliul cu capacitate de a sublinia individualitatea 
fizică şi spirituală a personajului reprezentat, artistul dezvoltă 
într-un mod personal lecţia sculpturii lui Maillol“, însuşită în 
anii săi de formaţie. 


Bibliografie: E.B. Murina, Aleksandr Matveev, Moscova, 1979. 


Mavromatis, Stelios (n. Ptolemaida, 1930). Pictor grec. Studii 
libere de artă. Din 1956, lucrările sale sunt prezentate la: 
Festivalul „Dimitria” din Salonic; Expoziţiile Panelenice etc. 
Într-o bună parte a creaţiei revin obsedant motive din lumea 
gărilor. Locomotive, vagoane, linii, semnale specifice traficului 
feroviar domină imaginea, instalând visul călătoriilor 
romantice, starea plină de poezia drumului, înţeles ca amânare 
prelungită a fixării într-o zonă cu determinări spaţiale şi 
temporale. Astfel de obiecte sunt reprezentate în lucrări de 
pictură, grafică, în reliefuri din zidărie sau metal. În ultimii ani, 
pictorul a descoperit Veneţia şi Egiptul şi şi-a îmbogăţit astfel 
repertoriul de motive. În mod deloc surprinzător, este atras aici 
de bărci şi de apă, adică exact de acele lucruri care promit şi fac 
posibilă călătoria, această stare fundamentală a spiritului elen, 
creator al epopeilor întâmplate dincolo de orizont. 


Maxa, Florin (n. Teiuş, Alba, 1943). Pictor român. A studiat la 
Institutul de Arte Plastice Jon Andreescu” din Cluj (1960-1966), 
cu Aurel Ciupe. În 1992 primeşte o bursă la Universitatea 
Complutense din Madrid. A participat la expoziţiile: „Arta şi 
oraşul”, Bucureşti, 1974; Festivalul de la Cagnes-sur-Mer, 1979; 
„Om, oraş, natură”, laşi, 1982; „Geometrie şi sensibilitate”, Sibiu, 
1983; „Artă-educaţie-sens”, Timişoara, 1984; „Artă din Est”, 
Budapesta, 1986. A fost distins cu Premiul pentru tineret, 
Uniunea Artiştilor Plastici din România, 1976. În ecuaţia 
obiectiv-subiectiv introduce atât elemente raţionale, împinse 
până la abstracţia” pură, cât şi date ce ţin de modul personal de 
a vedea lucrurile. Câteodată, desenul este realizat în cheie 
nonfigurativă, prezentându-se asemenea unor construcţii la 
computer”. Impulsurile vitale tind să spargă liniştea 
compoziţiei, conducându-l spre manifestări gestuale (vezi 
Action painting), cum se întâmplă în instalaţia '-acţiune Grădina 
din 1980 (vezi Acţionism). (Vezi fasciculul II, planga 30) 


Maxy, Max Hermann (n. Brăila, 1895 - m. Bucureşti, 1971). 
Pictor român. Studii de desen cu pictorii Ressu” şi Iser* şi de 
sculptură cu F. Storck, la Şcoala de Arte Frumoase din Bucureşti 
(1913-1915), şi cu Arthur Segal la Berlin (1922). Spirit inovator şi 
activ, Maxy opune tendinței contemplative şi lirice a 
postimpresionismului românesc replica unei creaţii mai 
degrabă cerebrale, în strânsă relaţie cu mişcarea de avangardă 
europeană. Artistul va găsi în cubism, futurism , raionism. şi 
mai ales în constructivism“ sugestiile necesare pentru propria 
sa evoluţie. În 1922 expune la Berlin cu Novembergruppe şi la 
Galeriile Der Sturm”. În ţară se află printre organizatorii primei 


expoziţii internaţionale a Contimporanului” (1924). Continuă să 
se ocupe de expoziţiile Contimporanului în 1930 şi 1935. De 
altfel, pe parcursul întregii sale cariere artistice şi culturale 
Maxy se va dovedi un excelent organizator; subvenţionează 
revista Integral” în colaborare cu Brauner” şi Mihăilescu, 
conduce Teatrul Baraşeum, organizează Grupul de Artă Nouă, 
preia conducerea Academiei Artelor Decorative (pe scurta 
durată cât a funcţionat, 1928-1929), organizează expoziţia 
„Munca şi arta” (1945), iar mai târziu va conduce Muzeul de 
Artă al României. Pictura sa abordează modul analitic de 
investigare a realităţii propus de cubism, evoluând cu 
dezinvoltură spre un sistem de reprezentare mai abstract”, în 
care modelul din realitate e reţinut ca o sugestie ce dictează 
dominanta afectivă, emoţională. Subiectele tradiţionale - 
peisaje cu boi, case la marginea Bucureştiului, portrete de 
țărani —, tratate în manieră modernă, constructivistă, îşi găsesc 
o nouă identitate, alături de subiectele tipice mediului citadin. 


Bibliografie: Petre Oprea, M.H. Maxy, Bucureşti, 1974. 


Mărginean, Viorel (n. Cenade, Alba, 1933). Pictor român. A 
studiat la Institutul de Arte Plastice „N. Grigorescu” din 
Bucureşti. Este membru al Academiei Europene de Ştiinţe, Arte 
şi Litere din Paris (1981) şi al Academiei Internaţionale de Artă 
Modernă din Roma (1999). Este ales membru de onoare al 
Academiei Române din anul 2006. Expune atât în ţară, cât şi în 
SUA, Germania, Austria, Bulgaria, Franţa, Italia, Spania, cele 
mai importante expoziţii personale având loc la Sala Dalles 
(1970 şi 1983), Galeria UAP Cluj-Napoca (1978 şi 1984), Palatul 
Pálffy din Viena (1980), Palatul UNESCO de la Paris (1992 şi 


2006), Accademia di Romania din Roma (1993), Muzeul 
Brukenthal din Sibiu (1995), Muzeul de Artă din Craiova (1996), 
Palatul Culturii din Iaşi (1996), Muzeul Naţional de Artă al 
României (2003), Parlamentul European, Bruxelles (2006), 
Galeria Art Society, Bucureşti (2010), Academia de Studii 
Economice — „100 de ani ASE” (2013), ca să enumerăm doar 
câteva din cele 37 deschise până acum. La deschiderea Bienalei 
de la Paris din 1967, lucrările sale au fost remarcate de André 
Malraux. Premii/distincţii: Ordinul Meritul Cultural clasa a IV-a 
şi clasa a Ia Marele Premiu Internaţional la Trienala de 
pictură de la Sofia, 1979; Marele Premiu Internaţional „Trionfo 
81”, Roma; Premiul „Omagiu lui Picasso” acordat de Centrul 
Cultural „Caravaggio” din Roma, 1981; Premiul „Omagiu lui 
Rafael”, Accademia di Romania din Roma, 1983; Marele Premiu 
al Uniunii Artiştilor Plastici, 1984; Diploma de onoare a 
Academiei Europene de Arte, 1995; Premiul Academiei 
Naţionale „Mihai Eminescu” pentru pictură, 1996; Premiul Ion 
Andreescu pentru pictură al Academiei Române, 2004. Cunoscut 
prin panoramele sale subcarpatice, dar atras şi de alte subiecte, 
pictorul recompune peisajul în scheme a căror logică îi 
aparţine. El păstrează elementele vizuale perene - copaci, 
coline, case, păsări — cu o identitate foarte strictă, integrându-le 
în imagine prin valoarea lor plastică. Stilizate fiecare în parte şi 
puse într-o relaţie nouă, elementele figurative îşi livrează 
încărcătura concretă în structura de ansamblu a peisajului, 
dându-i o coloratură specifică. Artistul este foarte atent la 
substratul geometric al formei. Deşi apelează la adâncimi, la a 
treia dimensiune, pictorul are plăcerea subtilităţilor, reuşind să 
apropie şi să depărteze un anumit obiect fără ca distanţa la care 
îl aşază să rupă unitatea de plan, armonia ansamblului. 


Procedând astfel, artistul reconstituie mental, cu modalităţi 
împrumutate din scenografie, un mediu de a cărui fascinaţie s-a 
impregnat în copilărie, mediu în care revine constant, pentru a 
descoperi principiile vitale ale spaţiului. (Vezi fasciculul II, 
planşa 36) 


Bibliografie: Vasile Drăguţ, Viorel Mărginean, Bucureşti, 1969. 


Mec-art (prescurtare a expresiei mechanical art - artă 
mecanică, artă care simulează tehnologicul). Grup activ în 
perioada 1965-1971 în Franţa, Belgia şi Italia şi format din 
Gianni Bertini, Alain Jacquet, Mimmo Rotella şi, pentru un timp, 
Pol Bury . Cu ocazia unei expoziţii a grupului la Galerie S din 
Paris, în 1965, Pierre Restany foloseşte expresia „pictură 
mecanică” pentru a defini multiplii” realizaţi pe pânză 
emulsionată, cu modalități ce simulează prezența 
tehnologicului. Astfel de lucrări, realizate, după cum scrie 
criticul, „plecând de la procedee mecanice sau industriale, care 
constituie limbajul comunicării de masă”, se opun exceselor 
subiective ale abstracţiei lirice”, încercând să exploateze 
resursele tehnologiei actuale. Arta îşi ia ca aliat tehnologia, din 
dorinţa de a-şi asigura acea largă accesibilitate pe care o 
presupun elementele materiale ale societăţii de consum. Bertini 
editează în 1969, la Milano, publicaţia Mec, pentru a prezenta 
orientarea grupului şi principiile a ceea ce numeşte 
„comunicaţia paralelă”, punct în care mec-art se apropie de 
exigenţele reclamate de poesia visiva. 


Bibliografie: E. Cesana, Mec Art, Milano, 1979. 


Medek, Mikuláš (n. Praga, 1926 - m. Praga, 1974). Pictor ceh. 
Absolvent al Academiei de Arte Decorative din Praga. Formaţia 
sa de artist decorator, preocupările în domeniul gravurii au ca 
rezultat o remarcabilă siguranţă a compoziţiei. Alcătuită din 
câmpuri mari, delimitate geometric, imaginea suportă, în 
diferite zone ale ei, acţiunea unor motive decorativ-simbolice, 
iar în alte zone o patetică emisie de accente grafice. Întregul 
material figurativ - altfel aflat într-o stare divergentă — este 
ţinut în echilibru, în relativă coerenţă, ceea ce asigură prestigiul 
optic al lucrărilor sale. 


Bibliografie: Mikuláš Medek: Malířské dilo 1942-1974, Praga, 
1995. 


Medgyessy, Ferenc (n. Debrețin, 1881 - m. Budapesta, 1958). 
Sculptor maghiar. După ce urmează Facultatea de Medicină din 
Budapesta începe să arate un tot mai mare interes pentru arta 
plastică, primele sale încercări fiind desenele făcute după 
cadavre la Institutul Medico-Legal unde era angajat. Decis să se 
consacre artei, în 1905 pleacă la Paris pentru a frecventa 
cursurile de la Academia Julian şi Colarossi. Descoperă şi 
studiază, la Muzeul Luvru, capodopere ale sculpturii 
sumeriene, asiriene, egiptene şi greceşti. O călătorie de studii la 
Florenta îi prilejuieşte cunoaşterea artei etrusce şi a maeștrilor 
Renaşterii, în primul rând a lui Michelangelo. Încrezător în 
vocaţia sa, se stabileşte pentru toată viaţa în colonia de artişti 
din strada Százados din Budapesta, într-un atelier pe care 
înțelege să-l ţină deschis tinerilor artişti, celor ce doreau să 
participe la afirmarea artei moderne. „Medgyessy”, scrie 
contemporanul său Béni Ferenczy, „este primul sculptor 
maghiar a cărui creaţie este universală şi se adresează întregii 


umanităţi”. Opera sa — portrete, nuduri, imagini de călăreţi, 
dansatoare, monumente funerare etc. — vădeşte contactul cu 
operele clasice şi ale maeştrilor europeni ai vremii, având 
totodată „rădăcini în viaţa sentimentală şi spirituală a 
universului  popular-ţărănesc maghiar” (Sándor Kontha). 
Definitoriu pentru viziunea sculptorului este cultul, firesc şi 
ireductibil, pentru formele simple şi vitale, pentru armonie şi 
echilibru, pentru tot ceea ce înseamnă valoare pozitivă în 
prezenţa fizică şi spirituală a omului. 


Bibliografie: László Gyula, Medgyessy Ferenc, Budapesta, 1956. 


Medrea, Cornel (n. Miercurea Sibiului, 1888 - m. Bucureşti, 
1964). Sculptor român. Studiază la Şcoala Superioară de Arte 
Decorative din Budapesta (profesori J. Mátray şi A Ligety), 
frecventând totodată atelierul sculptorului György Zala. Din 
1914 participă la expoziţiile grupurilor Tinerimea Artistică”, 
Arta Română” etc. Expune la Bienala de la Veneţia (1928, 1938, 
1956, 1958). Profesor de sculptură la Academia de Arte 
Frumoase din Bucureşti (devenită apoi Institutul „N. 
Grigorescu”), între anii 1939 şi 1964. A realizat monumentul 
1907, Buzău, şi, împreună cu Jalea", Monumentul ceferiştilor, 
Bucureşti, 1923, şi reliefurile de la Mausoleul de la Mărăşeşti, 
1930. Distins cu: Diploma de onoare la Expoziţia internaţională 
de la Barcelona, 1929; Marele Premiu la Expoziţia 
Internaţională de la Paris, 1937; Premiul internaţional la 
Expoziţia de la New York, 1939; Premiul Naţional pentru 
sculptură, 1954; Premiul de Stat, 1956. Medrea cultivă formele 
pline, robuste, exprimând cu simplitate un ideal al realităţii. 
Portretele, seriile de maternităţi, evocările istorice (Dragoş Vodă 


şi zimbrul), reprezentările alegorice (Atlas, Pescarii, Victorie) 
converg spre manifestarea unei plenitudini, a unui optimism 
bazat pe concreteţea imaginii umane. 


Bibliografie: Tudor Vianu, Medrea, Bucureşti, 1935; K.H. 
Zambaccian, Medrea, Bucureşti, 1958. 


Megert, Christian (n. Berna, 1936). Pictor şi sculptor elveţian. 
Studiază la Şcoala de Arte şi Meserii din Berna (1952-1956). 
Aderă la Zero Gruppe", fondat de Otto Diene şi Heinz Mack, 
Director la Galeria Aktuell din Berna (1965-1969), profesor la 
Academia de Artă din Dusseldorf (din 1975). Participă la 
expoziţiile: „Avangarda 60”, Berna, 1960; „Nul”, Amsterdam, 
1962; „Lumină şi mişcare”, Berna, 1965; „Arta concretă 
elveţiană”, Berna, 1966; „Arta şi mişcarea”, Montreal, 1967; 
„Kinetika”, Muzeul Secolului XX, Viena, 1967; „Science Fiction”, 
Dusseldorf, 1968; „Optical Art”, Londra, 1969; „Kinetic Art”, 
Londra, 1970; „Idoli”, Berna, 1972; „Zero-Spaţiu”, Dusseldorf, 
1973; „Arta-lumină”, München, 1976. Situate la graniţa dintre 
pictură şi sculptură, lucrările sale constituie, atât prin 
modalităţile de manifestare, cât şi prin finalităţile sale, un 
spectacol al luminii. A reprezenta lumina i se pare artistului o 
sarcină primordială, un act creator mai necesar decât acela de a 
reda în chip iluzionist aspecte ale concretului. Cu toate acestea, 
„descrierea” luminii, cu creşterile şi descreşterile sale, nu este 
altceva decât conservarea percepţiei pe parcursul apropierii 
sau depărtării faţă de realitate. Această percepţie este un 
fenomen mobil, ceea ce stabileşte o identificare cu idealurile 
artei cinetice”. 


Bibliografie: Tobias Hoffmann (ed.), Retrospektive Christian 
Megert, Museum fur Konkrete Kunst, Ingolstadt, 2009. 


Meistermann, Georg (n. Solingen, 1911 - m. Köln, 1990). Pictor 
german. Studiază la Academia de Artă din Dusseldorf (1932- 
1933) sub îndrumarea profesorilor Heinrich Nauen şi Ewald 
Mataré”. În 1933 i se interzice o expoziţie. Abordează vitraliul în 
1936. Profesor la Institutul de Artă Stadel din Frankfurt (1952), 
Academia de Artă din Düsseldorf (1955), Academia de Artă din 
Karlsruhe (1960), Academia de Arte Frumoase din Munchen 
(1967-1969). Preşedinte al Asociaţiei Artiştilor Germani (1967- 
1972). Participă la: Bienala de la Veneţia, 1948; Bienala de la 
Salzburg, 1958. Distincţii: Premiul Karl Ernst Osthaus, Haga, 
1948; Premiul Blevin Davis, Munchen, 1948; Premiul oraşului 
Wuppertal, 1951; Premiul oraşului Köln, 1952; Marele Premiu al 
landului Renania de Nord - Westfalia, 1956; Medalia de aur, 
Salzburg, 1958; Marea Cruce de Merit a Germaniei, 1959. În 
multe dintre lucrările sale predomină elementele geometrice 
care sunt aşezate fie în acelaşi plan (seria „Suprafaţă”), fie în 
adâncime, într-o anumită ordine spaţială. Compoziţia urmează 
de cele mai multe ori principii raţionaliste de tip constructivist”. 
Câteodată însă, elementele geometrice par purtate de un suflu 
interior, ceea ce le face, păstrându-şi puritatea formală, să 
răspundă mai curând unei tendinţe expresioniste. 
Predispoziţia pentru vivacitatea expresiei apare şi mai direct 
pusă în lumină în lucrările cu caracter figurativ (Copacul de aur, 
1952 etc.), în care expansiunea vegetală împrumută imaginii 
ritmuri spontane, neaşteptate. 


Bibliografie: C. Linfert, Georg Meistermann, Recklinghausen, 
1958; W. Haftmann, Georg Meistermann, Köln, 1961; HW. 
Keiser, Georg Meistermann, Oldenburg, 1970; H. Borger, Georg 
Meistermann, Bonn, 1971. 


Merz (fragment din cuvântul german Comerzbank, identificat 
pe o bucată de ziar într-un montaj). Nume folosit de Schwitters” 
pentru instalaţiile” sale dadaiste”, inaugurate în anii 1920. O 
colecţie aleatorie de obiecte găsite (vezi Ready-made), colaje” şi 
structuri spaţiale abstracte”, în care sunt toleraţi şoareci vii şi 
insecte, invadează în chip durabil locuinţa din Hanovra a lui 
Schwitters. În această ambianţă suprarealistă”, denumită 
„Catedrala mizeriei erotice”, au loc serate dadaiste, cu lecturi şi 
discuţii la care participă adepţii acestei mişcări. Casa şi 
instalaţia merzbau pe care o cuprinde sunt distruse de 
bombardamentele din 1945. Noi asamblaje (vezi Colaj), noi 
merzbau vor fi construite apoi în Norvegia şi în Anglia (unde s- 
au păstrat parţial, ajungând în patrimoniul Muzeului 
Universităţii din Newcastle upon Tyne). Reconstituirea 
ansamblului merzbau din Hanovra, realizată de Peter Bissegger 
după indicaţiile lui Harald Szeemann, se află în prezent la 
Sprengel Museum din Hanovra. Delirul obiectual, presiunea 
unor precepte derivate din estetica gunoaielor şi deşeurilor, o 
viziune realistă au condus la începutul secolului la apariţia 
grupării Ashcan School", iar după al doilea război mondial la 
varii tendinţe ca arta junk, neodada şi arta popř. Toate aceste 
mişcări denunţă evoluţiile arbitrare şi nocive ale civilizaţiei 
tehnologice şi consumiste care ameninţă să sufoce viaţa omului 
modern, despiritualizându-l. Astfel de cantonări în incidental şi 


derizoriu, în capcanele „falselor necesităţi”, după expresia lui 
Buckminster Fuller”, îl văduvesc pe om de semnificaţiile 
cosmogonice şi de dimensiunile sacrului. 


Bibliografie: D. Elger, Der Merzbau von Kurt Schwitters. Eine 
Werknionographie, Köln, 1984. 


Merz, Gerhard (n. Mammendorf, 1947). Pictor german. A 
studiat la Academia de Artă din München (1969-1973). Participă 
la Documenta din Kassel, 1987, 1992; „Archipittura”, Los 
Angeles, 1992; Bienala de la Veneţia (Pavilionul german, cu 
Katharina Sieverding), 1997. Accentele grafice şi aluziile 
figurative sunt treptat eliminate, pentru a ajunge la o pictură 
pură, abstractă”, de fapt, la ample suprafeţe monocrome. Astfel 
de suprafeţe colorate tind să se insinueze în configuraţia 
ambianţei, ceea ce îl conduce la o relaţie specială cu structurile 
arhitectonice. Chiar monocromă (cazul prezenţei sale la ediţia 
din 1987 a Documentei), culoarea nu invadează liberă 
interiorul, ci este supusă unor rigori de tip constructivist“, fiind 
închisă în largi câmpuri geometrice. Unor astfel de construcţii 
severe, raţionaliste, li se adaugă uneori traseele luminoase, 
elegante, ale unor tuburi de neon, a căror lumină animă discret 
masele cromatice, antrenându-le într-un joc de opacităţi şi 
transparente. 


Bibliografie: Gerhard Merz, catalog, Staatliche Kunsthalle Baden- 
Baden, 1987; U. Riese, Gerhard Merz, Zürich, 1996. 


Meštrović, Ivan (n. Vrpolje, Slavonia, 1883 - m. South Bend, 
Indiana, 1962). Sculptor croat. Se inițiază în cioplirea pietrei cu 
Harold Bilinić din Split şi Otto Koenig din Viena. Studiază 


sculptura la Academia de Arte din Viena (1900-1904) cu 
profesorii Edmund Helmer, Hans Bitterlich şi Otto Wagner. 
Debutează la expoziţia „Wiener Secession”, 1902. Aderă în 1904 
la Grupul Artiştilor Iugoslavi, înfiinţat de Nadežda Petrović la 
Belgrad, şi creează împreună cu Emanuel Vidović Grupul 
artistic Medulić (1909). După câţiva ani petrecuţi la Paris şi 
Roma se stabileşte în 1922 la Zagreb, unde devine rectorul 
Academiei de Arte Frumoase (1923-1939). A expus la Bienala de 
la Veneţia (1942). Construieşte şi împodobeşte cu sculpturi 
cavoul familiei sale de la Otavice (1927-1931), unde va fi 
înhumat în 1962. Alte lucrări: Casa de la Split (1931-1939), azi 
Galeria Meštrović; Pavilionul artelor din Zagreb (1934-1938). În 
timpul ocupaţiei, în 1941, este închis şi, după eliberarea sa, în 
1942, emigrează în Italia şi Elveţia, iar în 1946 se stabileşte în 
SUA, unde devine profesor de sculptură la Universitatea din 
Syracuse (New York) şi la South Bend (Indiana). Admirator al lui 
Rodin” şi Michelangelo (cărora le face portrete), Meštrović 
consacră întreaga sa creaţie figurii umane. În ipostaze biblice, 
legendare, istorice sau direct trimiţătoare la realitatea trăită, 
chipul uman exprimă aceeaşi dorinţă spre împlinire, spre 
frumuseţe: proiectul pentru Templul Vidovan, 1907; Moise, 1913; 
Ioan Evanghelistul, 1929; Iov, 1946; monumentele Învingătorul, 
1924, şi Recunoştință Franţei, 1930, de la Kalemegdan, Belgrad; 
Monumentul soldatului necunoscut, 1935-1939; la Bucureşti, 
înainte de al doilea război, realizează trei monumente ale 
regilor români: Carol I, Ferdinand şi Carol al II-lea (distruse în 
perioada postbelică) şi Brătianu. Autoritatea cu care sculpturile 
sale se înscriu în spaţiu se bazează pe masivitatea şi 
concreteţea ireductibilă a trupului uman şi, în egală măsură, pe 
vivacitatea elementelor alegorice. 


Bibliografie: U. Gyongyver, V. Lajos, Ivan Meštrović, Budapesta, 
1975; D Kečkemet, Ivan Mestrovic, Belgrad, 1983; L. Adamic, 
Ivan Mestrovic 1983-1962, catalog, Belgrad, 1984. 


Metzinger, Jean (n. Nantes, 1883 - m. Paris, 1956). Pictor 
francez. Sosit la Paris în 1903, debutează ca pictor la Salonul 
Independenţilor, susţinând în acelaşi timp o intensă activitate 
literară şi publicistică. Se împrieteneşte cu Robert Delaunay, 
Picasso”, Braque” şi se orientează spre mişcarea cubistă'. În 
1912 editează împreună cu pictorul Gleizes” cartea Despre 
cubism, ce contribuie la afirmarea noii orientări. În compoziţiile 
sale adună o serie de imagini ale unor obiecte obişnuite, pe care 
le stilizează, păstrându-le de cele mai multe ori configuraţia 
reală. Dispunerea lor în unghiuri ascuţite, ca şi lumina ce scaldă 
întregul tablou, urmând acelaşi joc al întretăierii liniilor 
orizontale şi verticale cu linii diagonale, îi asigură un loc 
distinct printre cubişti. În cartea lor, Metzinger şi Gleizes scriu, 
printre altele: „Dacă dorim să apropiem spaţiul pictorilor de o 
geometrie oarecare, este necesar să ne referim la savanții 
neeuclidieni, să medităm îndelung asupra anumitor teoreme 
ale lui Riemann”. La individualizarea pictorului mai contribuie 
şi o anumită consistenţă a culorilor în alcătuirea motivelor 
figurative şi, în egală măsură, un cearcăn luminos aşezat în 
jurul volumelor. 


Bibliografie: Albert Gleizes, Jean Metzinger, Du Cubisme, Paris, 
1912; J. Moser, D. Robbins (eds.), Jean Metzinger in Retrospect, 
catalog, The University of Iowa Museum of Art, Iowa, 1985. 


Michaux, Henri (n. Namur, 1899 - m. Paris, 1984). Pictor şi 
scriitor belgian, activ îndeosebi în Franţa. După ce studiază 
medicina, literatura şi muzica la Universitatea din Bruxelles, în 
1924 se mută la Paris, unde peste câţiva ani intră în contact cu 
opera lui Klee” şi Ernst şi începe să picteze. Participă la Bienala 
de la Veneţia, unde este distins cu Premiul Einaudi (1960). A 
refuzat Marele Premiu Naţional pentru Literatură ce i-a fost 
acordat în Franţa (1965). O timpurie înclinaţie spre desenarea şi 
pictarea unor semne cu caracter abstract” este alimentată de 
experienţa unor călătorii în Orientul Îndepărtat şi America de 
Sud. De la tablouri acoperite de semnele unui alfabet în 
întregime inventat (seriile „Urme” şi „Alfabete”, din anii 1926- 
1927), ajunge să folosească un sistem de ideograme care citează 
vag caligrafiile orientale. Imaginile se compun din semne şi 
pete aşternute instantaneu, din dorinţa secretă de a înregistra, 
asemenea unui seismograf, tensiunile sale vitale şi spirituale. 
Pictorul traduce într-o modalitate abstractă emoţii şi idei ce 
aparţin unui temperament neliniştit, apropiat, prin imperioasa 
sete de comunicare, prin modul tranşant de constituire a 
discursului plastic, de arta expresionistă”. 


Bibliografie: Henri Michaux, Epreuves, exorcismes, Paris, 1945; 
Henri Michaux, Peintures et dessins, Paris, 1946; G. Bonnefoi, 
Henri Michaux peintre, Beaulieu, 1976; P. Hulten (ed.), Henri 
Michaux, catalog, Musee National d'Art Moderne, Paris/Solomon 
R. Guggenheim Museum, New York, 1978; HA Baatsch (ed.), 
Henri Michaux. Peinture et poésie, Paris, 1993. 


Mies van der Rohe, Ludwig (Maria Ludwig Michael Mies) (n. 
Aachen, 1886 — m. Chicago, 1969). Arhitect german stabilit în 


1937 în SUA. Se formează la Berlin, în atelierul lui Bruno Paul 
(1905-1907) şi, mai ales, în cel al lui Behrens” (1908-1911), unde 
îi cunoaşte pe Gropius” şi Le Corbusier. Din 1913 îşi deschide 
propriul birou de arhitectură la Berlin. Într-o perioadă în care 
se afirmă curente puriste (vezi De Stijl) şi constructiviste”, 
elaborează o viziune şi o tehnică de construcţie proprii — „stilul 
Mies”, bazat pe structuri de oţel aparente, completate cu 
panouri de sticlă, cărămidă, ceramică sau beton. Fondează 
revista G (de la Gestaltung — creaţie, plăsmuire), participă la 
manifestările organizate de gruparea Novembergruppe, în 
cadrul căreia conduce o secţie de arhitectură. Proiectează două 
clădiri „zgârie-nori” (1919-1921) din osaturi metalice şi sticlă, 
un mare bloc de birouri, cu fațadele în retrageri succesive 
(1922), locuinţe individuale în care asigură continuitatea 
spaţiului interior (Casa Wolf, Guben, 1926; Casa Langa, Krefeld, 
1928; Casa Tugendhat, Bruno, 1930). În 1926 realizează de 
asemenea Mausoleul Karl Liebknecht şi Rosa Luxemburg la 
Berlin (distrus ulterior). Una dintre cele mai importante lucrări 
ale sale este Pavilionul german la Expoziţia internaţională de la 
Barcelona (1929), unde, pe lângă propunerile arhitectonice, 
lansează şi o serie de elemente de mobilier şi decorație 
interioară. În această perioadă, ca preşedinte la Deutscher 
Werkbundř, organizează Expoziţia de la Weissenhof-Stuttgart, 
consacrată problemelor habitatului (1927). În 1930, la 
recomandarea lui Gropius, Mies van der Rohe devine director 
al Şcolii Bauhaus”, care se va muta de la Dessau la Berlin şi va fi 
închisă în 1933 de autorităţi. În 1937 emigrează în Statele Unite, 
unde îşi va realiza, în chip spectaculos, concepţiile. La Institutul 
de Tehnologie Illinois din Chicago - unde în 1933 este numit 
director al secţiei de arhitectură — creează un vast ansamblu, 


aplicând principiile stilului miesian, care fac vâlvă în 
arhitectura americană a timpului (centrul universitar pe care îl 
proiectează cuprinde, între altele: Biblioteca, 1944; Alumni 
Memorial Hall, 1945; Centrul de Tehnologie Chimică şi 
Metalurgică, 1946; Capela, 1952; Crown Hall, 1956). Este autorul 
unor cunoscuţi zgârie-nori, ca Lake Shore Apartments, în 
Chicago, şi Seagram, în New York, al Casei Farnsworth, la Fox 
River (1950) etc. A revoluţionat concepţia construcţiilor înalte, 
care pot creşte pe verticală, prin repetarea modulului metalic 
redus la un schelet geometric, bazat pe unghiul drept. Partizan 
al simplităţii şi purității, al perfectei adecvări a formelor la 
funcţie, el elimină suprastructurile decorative. Construcţiile 
sale sunt rezultatul unui proces strict raţional, ce decurge din 
calculul soluţiilor spaţiale optime. Eliminarea oricărei 
încărcături inutile, căutarea esenței, a volumului ireductibil se 
află cuprinse în faimoasa sa maximă „Less is more” (Mai puţin 
este mai mult). Rigoarea şi austeritatea, optimizarea formei 
arhitectonice duc în cele din urmă - în spiritul ideilor grupării 
De Stijl, de care se apropiase în tinereţe, şi al unora dintre ideile 
programului Şcolii Bauhaus - la un spectacol al gândirii 
constructive în acţiune, la afirmarea unor clare tensiuni spre 
raţionalism, atitudine ce va caracteriza creaţiile din aşa- 
numitul stil internațional (vezi International Style). Clădirile sale 
nu au nevoie de sarcini metaforice auxiliare (fie şi perfect 
integrate ansamblului), pentru că, în sine, ele au capacitatea de 
a simboliza prezenţa triumfătoare a lui homo faber, în datele 
voit accentuate ale civilizaţiei tehnologice. 


Bibliografie: Philip Johnson, Mies van der Rohe, New York, 1947; 
Max Bill, Ludwig Mies van der Rohe, Milano, 1955. 


Miettinen, Olli (n. Viipuri, 1899 - m. Jyväskylä, 1969). Pictor 
finlandez. Studiază la Academia de Arte Frumoase din Helsinki 
(1921-1924) cu Marcus Collin şi Alvar Cawen. Expune la: Bienala 
de la Săo Paulo, 1957; Bienala de la Veneţia, 1958. Profesor la 
Academia de Arte Frumoase din Helsinki (1947-1959). Lucrările 
realizate în jurul anului 1930 vădesc influenţe cubiste” şi un 
mod de a constitui imaginea ce aminteşte modalităţile 
colajului”. Pictorul acordă apoi interes peisajului, pe care la 
început îl prezintă epurat de senzaţii prea directe, pentru a 
ajunge în cele din urmă (peisajele din anii 1960) la o anumită 
exaltare a valorilor naturale, a energiilor comportate de 
vegetaţie. A realizat şi o serie de decoraţii monumentale, în 
care, în funcţie de finalitatea operei respective, a folosit 
capacităţile sale de organizare abstractă” sau figurativă a 
compoziţiei. 


Mihăilescu, Corneliu (n. Bucureşti, 1887 - m. Bucureşti, 1965). 
Pictor român. După studii de drept, litere şi filosofie (1906-1908) 
se înscrie la Şcoala de Arte Frumoase din Bucureşti (1908-1912). 
Urmează câţiva ani de studii la Florenţa (1913-1915; 1919-1921), 
vreme în care expune, cu diferite prilejuri, în ţară şi în Italia. 
Revenit în Bucureşti, ia parte la manifestările grupărilor 
Contimporanul”, Criterion, Grupul Plastic etc. Din 1933 locuieşte 
şi lucrează într-o casă pe care o construieşte după propriile-i 
planuri, la Cernica, lângă Bucureşti. În viziunea lui răzbat la 
început ecouri din cubism, supuse curând unei imperioase 
nevoi interioare de a acredita valorile realului, pe care le 
distinge fie în natura imediat înconjurătoare, fie într-o ordine a 
simbolurilor. Pasta bogată, pensulaţia energică anulează 
insinuările geometriei de factură cubistă”, după cum aluziile la 


un fond mitologic bine delimitat îi plasează compoziţiile 
dincolo de montajele suprarealiste”. Pe primul plan - fapt ce 
asigură originalitatea creaţiei sale — se află un anumit patetism 
al comunicării care antrenează, într-o mişcare neîngrădită, 
masele de culoare. Acest lucru se face simţit în peisaje (Fiesole, 
1921; Peisaj italian, 1926; Pastorală), scene cu personaje umane 
(Arlechiniada, 1922; Păzitorii castelului, 1924; La balcon, 1930), 
în compoziţii alegorice (Angelus, 1926; Buna Vestire, 1927; Maica 
Domnului, patroana marinarilor), naturi statice, precum şi în 
unele imagini cu o sarcină simbolică, de felul celei intitulate 
Basm — o pasăre a fost mustrată. 


Bibliografie: Petre Oprea, Corneliu Mihăilescu, Bucureşti, 1972. 


Mihălţianu, Dan (n. Bucureşti, 1954). Artist român. Trăieşte şi 
creează între Bucureşti, Berlin şi Bergen. A studiat la Institutul 
de Arte Plastice „N. Grigorescu” din Bucureşti (1975-1983). 
Cofondator al grupului subREAL* în 1990 (cu care cooperează 
până în 1993). Artist în rezidenţă la: Glasgow Sculpture Studios, 
1990; Kunstlerhaus Bethanien, Berlin, 1993-1984; 
Bahnwăârterhaus Esslingen, 1995; Schloss Pliischow, 1996; Arts 
Link, New York, 1996; Kultur Kontakt, Viena, 1997; Barkenhoff, 
Worpswede, 1998; Künstlerhaus Eckernförde, 2001; 
Glenfiddich, Dufftown, 2002; URRA, Buenos Aires, 2013. 
Participă, printre altele, la expozițiile: Concursul internațional 
de desen „Joan Miró”, Barcelona, 1980, 1985; „Art of Today”, 
Budapesta, 1986, 1987; „Impact Art Festival”, Kyoto, 1986, 1997, 
1988; „Points East”, Third Eye Centre, Glasgow, 1990; Bienala de 
la Istanbul, 1992; Bienala de la Veneţia, 1993, 1999, 2001; 
„Europa-Europa”, Bonn, 1994; „Experiment în arta românească 


din 1960”, Bucureşti, 1996; „Ad Hoc”, Ludwig Museum, 
Budapesta, 1997; „Video Cult/ures”, ZKM - Muzeul de Artă 
Contemporană, Karlsruhe, 1999; „Transitionland”, Bucureşti, 
2000; „Iransferatu/Trans-cafe”, Berlin, Bucureşti, 1999, 2000; 
„Periferic”, Iaşi, 2000; „New Video, New Europe”, Renaissance 
Society, Chicago; Contemporary Art Museum, St. Louis; Tate 
Modern, London; Stedelijk Museum, Amsterdam; The Kitchen, 
New York, 2004-2006; Bienala de la Praga, 2007; „Social Cooking 
Romania”, NGBK, Berlin, 2007; „When History Comes 
Knocking”, Galeria Plan B, Berlin, 2010; Trienala de gravură, 
Tallinn, 2004, 2014; „Home — [a work in progress]”, MAGMA, Sf. 
Gheorghe, 2014; Bienala de la Viena, 2015. A fost distins cu 
Premiul „Isolla Sentinella II”, Trienala europeană de gravură de 
la Grado, Italia, 1987; Grand Diploma pentru Arte Grafice, 
Tuzla, Bosnia şi Herzegovina, 1990; Premiul pentru ambient, 
Uniunea Artiştilor Plastici din România, 1997. Se afirmă în anii 
1980 cu fotografie, instalaţie”, carte de artist pe bază de 
fotografie documentară autobiografică. Explorează atât efectele 
pur formale ale prezenţei lumii, cât şi obiectul ca depozitar de 
semnificaţii sociale. La începutul anilor 1990 inaugurează un 
ciclu de acţiuni („Great Distillations”) în care ideea de 
sublimare a materiei investigate autobiografic se concretizează 
în obţinerea unor esențe din substanţe specifice locului. 
Foloseşte şi modalităţile video pentru aceeaşi sarcină 
recapitulativă. 


Bibliografie: Dan Mihălţianu, Liquid Matter, Bergen National 
Academy of the Arts, 2002; Dan Mihălţianu, Divided Files, 
Bergen National Academy of the Arts, 2007; Dan Mihălţianu, 
Plaques tournantes, Labor Berlin 1, Haus der Kulturen der Welt, 
Berlin, 2010; Dan Mihălţianu, „Viaţa de artist în socialism”, Arta, 


nr. 4-5, 2012; Dan Mihălţianu, „Liquid Economy”, IDEA. Arts + 
Society, nr. 45, 2014. 


Mihelič, France (n. Virmaše, 1907 - m. Ljubljana, 1998). Pictor şi 
grafician sloven. A studiat la Institutul Pedagogic şi la Academia 
de Artă din Zagreb (1927-1931) sub îndrumarea profesorilor J. 
Kljakovic, M. Vanka, T. Krizman, V. Becic şi L. Babic. Profesor la 
gimnaziile din Kruševac şi Ptuj până în 1941. După al doilea 
război mondial devine profesor la Academia de Artă din 
Ljubljana. Membru al Accademia delle Arti del Disegno, 
Florenţa. Aderă la asociaţia Zemlja” (Pământul), care reunea la 
Zagreb, începând din anul 1931, artişti ce-şi propuneau să facă 
din creaţia lor un mod de participare la rezolvarea problemelor 
sociale. Distincţii: Premiul oraşului Ljubljana, 1948, 1955, 1965; 
Premiul Expoziţiei Bianco e nero”, Lugano, 1953; Premiul 
Renato Carrain, Bienala de la Veneţia, 1954; Premiul Sabro la 
Bienala de la Săo Paulo, 1957; Premiul Bienalei de la Ljubljana, 
1959; Premiul Guido Reni, Florenţa, 1968. În picturile şi 
desenele sale dezvoltă o imagine bogată, întemeiată pe forţa 
fanteziei, pe proiecţiile visului sau pe luxurianţa motivelor 
simbolice şi decorative din cultura populară. Pe lângă opera 
picturală şi grafică, a realizat unele fresce şi panouri decorative, 
cum sunt cele ce împodobesc clădirea Parlamentului din 
Ljubljana (1958). 


Bibliografie: Melita Stele-Mozina, France Mihelič Ljubljana, 
1976. 


Mihuleac, Wanda (n. Bucureşti, 1946). Pictor român stabilit în 
Franţa. A studiat la Institutul de Arte Platice „N. Grigorescu” din 


Bucureşti (1964-1970) şi la Universitatea Sorbona din Paris 
(1993-1994). În 2001 înfiinţează la Paris Edition TranSignum, 
consacrată amatorilor de bibliofile, ilustrate cu picturi, desene, 
gravuri, fotografii originale. Expoziţii personale: Galeria Apollo, 
Bucureşti, 1973; Ateneul Român, Bucureşti, 1975; Galeria 
Orizont, Bucureşti, 1978; Muzeul Colecţiilor Bucureşti, 1980; 
Centre Georges Pompidou, Paris, 1989; „Mediathegque des 
Temps Moderne”, Taverny, Franţa, 1997; Galeria Takeya- 
Kamakura, Japonia, 1997; MAC 2000, Grand Palais, 2000; East- 
West, New York, 2001. Instalaţii: Rouge" TheAtre-Poeme, 
Bruxelles; „L'Enlevement de l’Europe”, Centre Cultural Herk-de- 
Stadt, Belgia şi Palazzo Correr, Veneţia, 2003; „Pique-niques 
espiegles”, Saint-Germain, Paris, 2010. Exploatează resursele 
imaginii în pictură, desen, gravură, land-art, instalaţie, fiind 
interesată de problemele construcţiei şi deconstrucţiei. În 
permanentă nelinişte, încearcă să transforme imaginea într-un 
reper sensibil la experienţa proprie. Peisajul cuprinde şi oglinzi 
care amplifică percepţia realului. Dornică de noi aspecte ale 
vizibilului, caută deopotrivă la nivelul limbajului şi al 
materialului. În happenings“ reia neobosită aceeaşi căutare a 
semnificaţiilor pe care le prezintă vizibilul. 


Milles, Carl (n. Lagga, 1875 - m. Lidingö, 1955). Sculptor suedez. 
După ce studiază la Institutul Tehnic din Stockholm, petrece 
mai mulţi ani la Paris (1897-1904), apoi la Munchen (1904-1906), 
unde frecventează atelierul lui Adolf von Hildebrand. La 
întoarcerea de la Munchen creează în jurul reşedinţei sale 
(Millesgarten, în Lidingö) opere în care fuzionează elemente 
neoclasice, impresioniste” (datorate influenţei lui Rodin ) şi din 
Art Nouveau'. Activează ca profesor la Academia de Arte din 


Stockholm (1920-1931) şi la Fundaţia Cranbrook, de lângă 
Detroit, SUA (1931-1945). O notă personală tot mai clară apare 
în operele sale de după 1915 (Cântărețul soarelui, 1926; Gustav 
Vasa, 1927; Fântâna lui Orfeu, 1936, Stockholm; Monumentul 
păcii, City Hall din St. Paul, Minnesota, 1936; Omul şi natura, 
Radio City, New York, 1940). Artistul simplifică tot mai mult 
formele, elimină efectele de suprafaţă, pentru a obţine 
maximum de simplitate şi expresivitate, pe care le admiră la 
sculptura arhaică. Înclinaţia sa spre figuraţia de tip clasicist 
întâlneşte dorinţa de a integra în compoziţia sculpturală o serie 
de repere simbolice, inspirate cel mai des din structurile 
mitologice. 


Bibliografie: H. Cornell, Carl Milles, Stockholm, 1963. 


Milunovic, Milo (n. Cetinje, 1897 - m. Belgrad, 1967). Pictor 
sârb. Studiază la Florenţa, unde beneficiază de întâlnirea cu 
Giacometti . În perioada petrecută la Paris (1921-1922) studiază 
arta lui Cezanne” şi experienţele cubiştilor”. Debutează cu 
tablouri în care păstrează de la cubişti rigoarea construcţiei 
plastice, fără să se intereseze de prezentarea ființelor şi a 
lucrurilor în adâncime, în iluzia celei de-a treia dimensiuni. Cu 
vremea, desenul şi culoarea sunt eliberate din severitatea 
geometriei şi lăsate să traducă, într-un chip mai direct, emoţiile 
resimtite în faţa realului. Puse în concordanţă cu frenezia lirică 
a pictorului, tuşele de culoare nu mai urmează cu obstinaţie să 
reconstituie configuraţia unui lucru oarecare, ci se mărginesc 
să-i sugereze prezenţa, prin contururi sumare, prin accente de 
culoare. Dacă, luate izolat, pensulaţiile, elementele plastice se 
prezintă într-o expansiune necenzurată, ansamblul tabloului 


este alcătuit după legi compoziționale severe, în ritmuri ample, 
armonioase. Acest lucru este vizibil în pictura sa şi mai ales în 
panourile decorative, în frescele şi mozaicurile monumentale 
pe care le-a realizat. 


Bibliografie: M. Čelebonović, Milunovic, Belgrad, 1967. 


Mincu, Ion (n. Focşani, 1852 - m. Bucureşti, 1912). Arhitect 
român. În 1875, după ce a absolvit Şcoala de Ingineri de Poduri 
şi Şosele din Bucureşti, studiază arhitectura la Şcoala de Arte 
Frumoase din Paris (1877-1882). Marele Premiu acordat de 
Societatea Centrală a Arhitecţilor Francezi îi permite să facă o 
călătorie de studii în Spania, Italia şi Grecia. Membru fondator 
al Societăţii Arhitecţilor Români şi al învăţământului de 
arhitectură în România. Realizează locuinţe în Bucureşti (Casa 
Lahovary, 1886; Casa Monteoru, 1889; Casa Vernescu, 1889; 
Casa Robescu, 1895; Casa N. Pătraşcu, 1906), Galaţi (Casa 
Robescu, 1897) şi Sinaia (Casa Robescu, 1897), precum şi o serie 
de edificii monumentale: Bufetul de la Şosea, Bucureşti (1892); 
Şcoala Centrală de Fete din Bucureşti (1894); Palatul 
Administrativ din Galaţi (1904); Palatul Băncii Comerţului din 
Craiova (terminat în 1916). Proiecte nerealizate: Ospelul 
Comunal (Palatul Primăriei) şi Cetatea Românească — ansamblu 
de vile în zona Parcului Ioanid din Bucureşti. A restaurat 
biserica Stavropoleos (1906) şi a proiectat mobilierul pentru 
Palatul Justiţiei din Bucureşti şi pentru Catedrala din Constanţa. 
Îşi leagă numele de apariţia unei şcoli naţionale de arhitectură. 
În cadrul căutărilor de la 1900 (vezi Art Nouveau) studiază 
patrimoniul artistic medieval, descoperind  repertorii 
ornamentale, soluţii stilistice şi tehnice, pe care le preia într-o 
sinteză originală. În cele mai izbutite dintre creaţiile sale — între 


care trebuie amintite Casa Lahovary şi Bufetul de la Şosea - 
găsim o bună proporţie între volumele clădirii, între gol şi plin 
şi, fapt deosebit de important pentru o astfel de orientare 
artistică, o perfectă funcţionare a suprastructurii decorative. 


Bibliografie: Mihail Caffé, Ion Mincu, Bucureşti, 1970. 


Minekov, Veliciko (n. Malo Konare, 1928). Sculptor bulgar. 
Absolvent în 1954 al Academiei de Arte Frumoase din Sofia, 
unde a studiat cu sculptorul Liubomir Dalcev. Operele sale au 
fost prezentate la Bienala de plastică mică de la Budapesta, 
1971. Este distins cu Premiul Uniunii Artiştilor Plastici Bulgari şi 
Premiul Dimitrov. În 1976 este numit rector al Institutului de 
Arte din Sofia. Consecvent unor idealuri ale sculpturii clasice — 
dezbaterea, înainte de toate, a problematicii umane plecând de 
la însăşi figura şi trupul omului — artistul are o reală vocaţie 
pentru ansamblul statuar, înțelegând prin aceasta existenţa 
firească a operei sculptate într-un anumit context spaţial. În 
cele mai multe dintre lucrările sale (între care apare şi 
compoziţia ecvestră) se îndreaptă fără ezitare spre conceperea 
operei ca un monolit cu o puternică individualitate în 
ambianţă. Uneori, ca în lucrarea Mama şi copilul, deşi 
compoziţia monolită se păstrează, sculptorul recurge şi la alte 
efecte plastice, cum ar fi sublinierea unui detaliu, erodarea 
suprafeţei volumului, ce dă impresia anulării greutăţii 
materiale. 


Bibliografie: Iskra Velceva, Veliciko Minekov, Sofia, 1985. 


Minguzzi, Luciano (n. Bologna, 1911 - m. Milano, 2004). 
Sculptor italian. Studiază la Academia de Arte Frumoase din 


oraşul natal. Lucrează ca profesor de sculptură la Academia 
Brera din Milano. A expus, între altele, la: Pavilionul italian al 
Bienalei de la Veneţia; Cvadrienala de la Roma; expoziţia „Noua 
decadă”, deschisă la Muzeul de Artă Modernă din New York, 
1955. Debutează cu lucrări influențate de Marini. Treptat, 
gradul de abstractizare” creşte, însă fără să dispară aluziile la 
figura umană. Volumele ample de bronz intervin cu o anumită 
expresie dură în mediul ambiental (Două umbre, 1957). Uneori, 
din masa compactă a sculpturii cresc suprastructuri de fibre 
metalice, o reţea de nervuri ce angajează un dialog, cu efecte 
optice între plin şi gol (Umbra pădurii; Prizonierul în lagăr). 


Bibliografie: Giuseppe Marchiori, Luciano Minguzzi, Milano, 
1962; M. Zattini (ed.), Luciano Minguzzi. Sinestesie & coscienza, 
catalog, Cesena, 2005. 


Minimal art (artă minimală). Direcţie în creaţia artistică 
americană a anilor 1960, opusă unor curente ce tind spre 
negarea valorii obiectului artistic (happening, pictura-acţiune — 
vezi Action painting — etc.). Termenul minimal apare pentru 
prima dată în 1965, într-un comentariu din Arts Magazine, 
semnat de R. Wollheim, în legătură cu Marcel Duchamp” şi arta 
pop . Arta minimală (cunoscută şi sub numele de „ABC Art”, 
„Primary Structures”, „Systemic Painting”, „Reductive Picture”, 
„Rejective Picture” etc.) reabilitează obiectul artistic ca fiind 
semnificativ prin el însuşi. Odată reinstaurată valoarea operei, 
programul mişcării insistă asupra modalităţii ei de afirmare: 
opera e semnificativă prin mesajul său exclusiv estetic, 
parcursul idee — realitate vizuală a operei fiind direct. Din 
structura ei este exclus tot ceea ce ar „stimula sentimente şi 


asociaţii”, orice trimitere iconografică sau aluzie la 
materialitate, toată complexitatea elementelor adiţionale ce 
împletesc emoția estetică cu alte tipuri de emoție şi o fac 
impură. Regăsim, desigur, în acest demers principiile mişcărilor 
raţionaliste „clasice”, de la începutul secolului XX - purismul 
(De Sou, Bauhaus, Bill), suprematismul' (Malevici), 
constructivismul'. Unul dintre reprezentanţii mişcării, Ad 
Reinhardt, definea arta minimală în opoziţie cu scopurile 
reclamate de alte curente: „Arta nu e natură, nu e viaţă, nu e 
autoexpresie”. Harold Rosenberg, unul dintre teoreticienii 
avangardei americane, scrie: „Spre deosebire de celelalte 
curente de avangardă din ultimii cincizeci de ani, acesta este 
dedicat artei şi nici unui alt lucru”. Expoziţia organizată de 
Lawrence Alloway în 1966, la Muzeul Guggenheim, intitulată 
„Systemic Painting”, propunea lucrările câtorva tineri pictori 
americani: pânze compuse riguros, în care suprafaţa era 
ordonată de verticale şi orizontale şi în care culorile, aşternute 
în graniţele unei geometrii limpezi, nu lăsau să transpară nici 
prin materialitate, nici prin urma vreunei tuşe implicaţii 
expresive, vorbind doar prin calitatea raporturilor stabilite. O 
pictură în care artistul rămânea „anonim”. O pictură care 
redescoperea certitudinea simetriei în opoziţie cu devenirea 
imprevizibilă a petei. Picturile lui Newman”, Nolandř, Frank 
Stella”, Kelly, Dean Fleming, Jo Baer, James Bishop, David 
Novros, Patricia Johanson, Larry Zox, Ad Reinhardt, sculpturile 
lui Donald Judd, Robert Morris, Sven Lukin, Tony Smith, Jules 
Olitski, Robert Grosvenor, Antoni Milkowski, Chris Wilmarth, 
Caro, Möel Dolla — pentru a numi o parte dintre artiştii care se 
pot subsuma tendinței artei minimale - vădesc efortul de a 
cenzura cu rigoare intelectuală orice efuziune, orice reflectare a 


stării interioare, orice implicaţie autobiografică. Aşa cum, în 
cadrul acestui tip de artă, pictura refuză să creeze iluzii spaţiale 
sau dinamice, rămânând în limitele unui bidimensional static, 
sculptura refuză să angajeze relaţii cu spaţiul, să i se integreze 
ca univers de forme sau prin gesticulaţia volumelor. Am putea 
spune că arta minimală este arta care îşi refuză de asemenea 
deschiderea metafizică pe care o acuza Mondrian atunci când 
explica valorile simbolice ale geometriei şi raporturile 
cromatice din opera sa. 


Bibliografie: G. Battcock, Minimal Art: A Critical Anthology, New 
York, 1968; Nicholas Calas, Elena Calas, Icons and Images of the 
Sixties, New York, 1971; Art Minimal, catalog, 2 vol., Centre 
d'Arts Plastiques Contemporain, Bordeaux, 1985-1986; K. Baker, 
Minimalism, New York, 1988; F. Colpitt, Minimal Art: The Critical 
Perspective, Ann Arbor, 1990. 


Miracovici, Paul (n. Frumoasa, Harghita, 1906 — m. Bucureşti, 
1973). Pictor român. Absolvent al Academiei de Arte Frumoase 
din Bucureşti, unde i-a avut profesori pe A. Verona, Steriadi, 
Ressu”, Tonitza”. Expune la manifestările Tinerimii Artistice” 
etc. La activitatea de pictor de şevalet şi grafician se adaugă 
lucrările de artă monumentală. A scris cronici de artă plastică 
(în Universul literar etc.) şi a fost profesor la Institutul de Arte 
Plastice „N. Grigorescu” din Bucureşti. Paleta sa este intens 
luminată, caldă; luminozitatea ei e obţinută şi prin instaurarea 
în atmosfera tabloului a unui plus de „lumină interioară”, 
izvorâtă din vocaţia mediteraneeană a artistului (peisaje din 
Dobrogea sau de la Saint-Tropez). „Tentaţiile culorii nu mă 
lăsau să dorm”, scrie Miracovici, cuprins de entuziasm în faţa 


nemărginitelor posibilităţi de expresie pe care — în perioada 
contactului cu Şcoala pariziană (vezi Ecole de Paris) — le 
promitea culoarea ajunsă unic „subiect” al tabloului. Pictorul 
mărturiseşte că l-a zguduit revelaţia artei japoneze (oarecum 
implicată în anterioara apropiere de Bonnard”). Tinde spre 
eliminarea detaliului nesemnificativ, spre a fixa în evanescenţa 
formelor emoția unei trăiri. Compozițiile sunt pictate sub 
puternica impresie a vieţii cotidiene, lucrurile redobândind în 
imagine  prospeţimea şi capacitatea de atracţie, altfel 
amenințate de rutină. Pictura sa este împărtăşirea unei bucurii 
asemănătoare  exclamaţiei celui care, din întâmplare, a 
descoperit un ostrov liniştit, intim. Abia după acceptarea 
acestei bucurii simple - ce restituie de fapt întregul farmec al 
naturii — înţelegem că Miracovici şi-a construit tablourile cu o 
savantă stăpânire a mijloacelor de expresie, cu un foarte 
adecvat limbaj pictural. 


Bibliografie: Paul Miracovici, album, Muzeul de Artă al 
României, Bucureşti, 1984. 


Mir iskusstva (Lumea artei). Asociaţie artistică fondată în 1890 
la Sankt-Petersburg de Diaghilev şi Benois” şi activă până în 
1924. Din 1898, sub auspiciile asociaţiei se organizează expoziţii 
la Sankt-Petersburg şi la Moscova, precum şi unele schimburi 
culturale internaţionale (Expoziţia de Artă Franceză la Sankt- 
Petersburg, 1898; Expoziţia de Artă Rusă la Paris, 1906). În anii 
1898-1899 şi 1904 Diaghilev editează revista Mir iskusstva. 
Printre fondatorii grupului de „miriskusstnici” sunt K. Somov, 
Baker. E. Lansere, A. Golovin, M. Dobujinski, cărora li se vor 
alătura principalii susţinători ai mişcării după 1910 — Roerich”, 


S. Maliutin, I. Bibilin, şi unii colaboratori de prestigiu - M. 
Vrubel“, V. Borisov-Musatov, Nesterov“ ş.a. Apărută ca o reacţie 
împotriva academismului şi realismului îngust practicat de unii 
„pictori ambulanți” (vezi Peredvijniki), Mir iskusstva milita 
pentru o temeinică cercetare a trecutului şi pentru deschiderea 
teoretică a creaţiei. Această complexă mişcare se înscrie în 
cadrul mai larg al tendinţelor novatoare ale artei de la 1900 
(vezi Art Nouveau). Dincolo de aspectele formale, cum ar fi, de 
pildă, atenta lectură a motivelor şi simbolurilor din vechea artă 
rusă, Mir iskusstva se manifestă prin acţiuni culturale concrete, 
prin idei care stau la baza multora dintre programele artei de 
avangardă în Rusia. 


Bibliografie: N.P. Lapşin, Mir iskusstva, Moscova, 1977. 


Miró, Joan (n. Barcelona, 1893 — m. Palma de Mallorca, 1983). 
Pictor spaniol. Studiază în paralel la Şcoala de Arte Frumoase 
Lonja, cu Modesto Urgell şi José Pasco, şi la Şcoala de Comerţ 
din Barcelona (1907). Bolnav, îşi petrece convalescenţa în satul 
Montroig (1911), unde desenează intens. Sigur pe vocaţia sa, 
urmează Şcoala de Arte Frumoase Gali din Barcelona (1912- 
1915). În 1917 face cunoştinţă cu Picabia', care edita în acest 
oraş revista 391, publicaţie de orientare dadaistă . Participă, un 
an mai târziu, la înfiinţarea grupării de avangardă Agrupació 
Courbet. Se îndreaptă apoi spre Paris (verile va veni să lucreze 
la Montroig), unde Maurice Raynal îi prezintă, la Galeria La 
Licorne, o expoziţie personală (1921). Sosit în 1919 în capitala 
Franţei, cunoaşte artişti — Picasso”, Masson , Ernst” — şi scriitori 
- Prevert, Tzara, Hemingway (care îi achiziţionează tabloul 
Ferma, pictat în 1921-1922). Operele sale sunt expuse la 


expoziţiile: „Fantastic Art, Dada and Surrealism”, New York, 
1936; „Dada Surrealism and their Heritage”, New York, 1968; 
The Non-Objective World 1924-1939”, Paris, Londra şi Milano, 
1971; „Der Surrealismus 1922-1942”, Munchen, 1972. Este 
distins cu: Marele Premiu la Bienala de la Veneţia, 1954; 
Premiul Guggenheim, New York, 1954; Premiul Carnegie, 
Pittsburgh, 1967. Participant la manifestările „Dada”, după 1924 
ajunge la o viziune ce are tangenţe cu suprarealismul”, dar care 
evoluează spre o formulare din ce în ce mai personală, 
descoperind bogăţia inepuizabilă a concretului, a obiectelor şi 
fiinţelor din imediata apropiere. Sub puternica impresie pe care 
i-o produce pictura lui Vermeer, cu prilejul unei vizite în 
Olanda, pictează seria „Interioare olandeze” (1928). Traversând 
un moment în care e atras de procedeul colajului, realizează 
ciclurile „Peisaje imaginare” şi „Portrete imaginare”. Dramele 
războiului civil din Spania şi ale celui de-al doilea război 
mondial îl fac să caute, din nou, meditaţia în cadrul naturii, 
unde regăseşte principii regeneratoare. În 1940 începe seria 
„Constelaţii” la Varangâville. Este o perioadă când se arată tot 
mai preocupat de litografie (ciclul „Barcelona”, 1942-1946). Îşi 
va petrece de acum timpul în atelierele sale din Palma de 
Mallorca şi din Barcelona. Contactul cu mişcările artistice ale 
timpului - îndeosebi suprarealismul - i-au stimulat forţa 
imaginativă, capacitatea de a revela aspecte inedite sau 
compromise de rutină ale realităţii. Pe colinele catalane sau pe 
malul mării, pictorul priveşte cu un ochi proaspăt miracolul 
vegetației, al insectelor sau fiinţelor acvatice. Ore în şir 
contemplă fiecare lucru până când îi sesizează esenţa, structura 
ireductibilă. „Ceea ce mă interesează mai ales”, îi scrie el 
prietenului său E.C. Ricart, „este caligrafia unui copac ori a 


țiglelor unui acoperiş, frunză cu frunză, ramură cu ramură, fir 
cu fir de iarbă”. Reduse la esenţial, elementele peisajului, ale 
lucrurilor şi fiinţelor devin o serie de semne ce se organizează 
într-o compoziţie aparent abstractă”, dar care la o privire mai 
atentă îşi arată programul realist. Grafismul elegant, modul 
foarte decis de a fixa un amănunt sau imaginea stilizată a unui 
lucru se îmbină cu o remarcabilă francheţe a coloritului, cu 
desenul tranşant al formelor. Este aici ceva din lumina acidă a 
sudului, lumină ce acuză sau şterge detaliile realităţii. Miró 
rămâne în cadrul lumii copilăriei sale, în care imaginarul este o 
facultate a descoperirii realului. Lucrează pictură, gravură, 
sculptură, panouri ceramice (Pământurile marelui foc, realizat 
în 1956, împreună cu Llorens i Artigas; două ziduri pentru 
sediul UNESCO din Paris, 1958), picturi murale (Restaurantul 
Terrace Plaza; hotel din Cincinnati, 1947; Universitatea 
Harvard, 1958). De numele său se leagă unul dintre cele mai de 
seamă concursuri de desen - Concursul „Joan Miró” din 
Barcelona. 


Bibliografie: James Thrall Soby, Joan Miró, New York, 1959; 
Roland Penrose, Miró, Londra, 1969; Umbro Apollonio, Miró, 
Florenţa, 1970; J.-L. Prat (ed.), Joan Miró. Rétrospective de 
ľœuvre peint, catalog, Fondation Maeght, Saint-Paul-de-Vence, 
1991; C. Lanchner (ed.), Joan Miró, catalog, Museum of Modern 
Art, New York, 1993; B. Catoir, Miró auf Mallorca, München, 
1995. 


Mitaras, Dimitris (n. Chalkis, 1934). Pictor grec. După ce a 
studiat pictura la Şcoala Superioară de Arte Frumoase din 
Atena (1953-1957) sub îndrumarea profesorilor Moralis“ şi 


Spiros Papaloukas, a frecventat cursuri de pictură şi scenografie 
la Şcoala Naţională de Arte Decorative şi Meserii Artistice din 
Paris (1961-1964). La revenirea în Grecia a devenit profesor la 
Şcoala Superioară de Arte Frumoase din Atena. Operele sale au 
fost prezentate la: Bienala de la Alexandria, 1958, 1970; Bienala 
de la São Paulo, 1966; Bienala de la Veneţia, 1972. Într-un cadru 
în care elementele arhitecturii clasice greceşti sugerează 
permanenţa, se consumă - în alte date, dar mereu aceeaşi — 
drama umană (Epitaf galben, 1971; Epitaf pentru un motociclist, 
1972). Uneori, în imagine apar doar fragmente din coloanele 
vechilor temple, aşternute într-o geometrie absurdă, pe un 
câmp fără viaţă (Peisajul grec şi gloria, 1972). Nostalgia epocii 
de aur a civilizaţiei elene, sentimentul perisabilităţii umane 
aduc în pânzele sale o atmosferă gravă, apăsătoare, populată 
fantastic de o ambiguă reunire de fiinţe umane şi statui. 


Modern Style (Stilul modern). Termenul englezesc pentru arta 
făcută în preajma anului 1900, sinonim ca funcţionare cu Art 
Nouveau” şi Jugendstil'. Fenomenul modernizării a început de 
mult; stilul englezesc sau club style, cum era cunoscut în epocă, 
se plasează în avangarda europeană, propunând soluţii formale 
stilistice deschizătoare de noi drumuri. Multe dintre ideile 
aplicate de societatea Arts and Crafts” pregătesc designul 
modern, asupra căruia cercetările viitorului vor reveni mereu. 
Între promotorii modernităţii — detectabili deopotrivă în artele 
figurative şi în artele decorative şi aplicate — se află Arthur 
Heygate Mackmurdo, fondator al cooperativei The Century 
Guild (Breasla Secolului), Charles Robert Ashbee, iniţiator al 
unei Şcoli de Artizanat (School of Handicraft), Charles Voysey, 
autor al unor soluţii constructive la care vor apela adeseori 


arhitecţi ai secolului XX, Walter Crane, pictor şi teoretician, 
continuator al ideilor prerafaeliţilor, Aubrey Vincent Beardsley, 
mort foarte tânăr, dar care a lăsat numeroase opere care 
influenţează drumul artei spre modernitate. Deopotrivă 
vizionar şi plin de înţelepciune, modern style a marcat evoluţia 
artei în secolul care a urmat. 


Modigliani, Amedeo (n. Livorno, 1884 - m. Paris, 1920). Pictor 
italian. Studiază peisajul cu Guglielmo Micheli la Institutul de 
Arte Frumoase din Livorno (1894-1901), apoi urmează 
Academia de Arte Frumoase din Florenţa (1902). Îmbolnăvindu- 
se de timpuriu de tuberculoză, călătoreşte în 1902 în sudul 
Italiei, la Capri, Amalfi, Roma, de unde se întoarce impresionat 
de claritatea formelor şi puritatea deosebită a tonurilor dense 
din frescele antice. În 1903 studiază la Institutul de Arte 
Frumoase din Veneţia. Recepţionează ecouri din arta de după 
impresionism” şi mai ales din „cultura protoexpresionismului” 
(Nello Ponente), ajunsă aici pe filiera expozițiilor bienale ce se 
organizează în acest oraş. În 1906, tânărul artist se îndreaptă 
spre Paris, descoperind arta lui Toulouse-Lautrec', Cezanne”, 
Braque”, Picasso”, a foviştilor'. Face cunoştinţă în 1909 cu 
Brâncuşi” şi cu arta neagră, experienţă ce se va traduce prin 
câteva încercări în domeniul sculpturii (variantele la Cap de 
femeie, 1911; Cariatidele, 1913-1914). Domeniul său de excelenţă 
rămâne pictura, consacrându-se unor genuri ca nudul şi 
portretul. Încă de la adeziunea sa la Salonul Artiştilor 
Independent (1907) se afirmă ca un bun portretist, care avea 
forţa să topească diversele filoane culturale din formaţia sa şi 
să creeze lucrări originale, sub zodia unui temperament 
puternic. Pictează seria „Cariatide” din anii 1912-1914 şi o vastă 


galerie de portrete, printre care Beatrice Hastings, Paul 
Guillaume, Zborowski, Soutine, Jeanne  Hebuterne etc. 
Observarea atentă a realităţii fizice şi spirituale a modelului se 
conjugă în portretistica sa cu un spirit sever ce împiedică 
pulverizarea formei prin excesele analitice ale cubiştilor” sau 
prin şocurile cromatice ale foviştilor”. Gustul pentru culoarea 
prețioasă, de frescă, asigură tablourilor sale un fundal de rară 
eleganţă, pe care figurile personajelor se înscriu prestigios. Uşor 
alungite uneori, aceste personaje îşi poartă cu discreţie şi 
simplitate povara tensiunilor  lăuntrice, marcate de 
predispoziţie expresionistă”. Fire pasionată, marcat şi de boala 
care l-a chinuit tot timpul, îşi trăieşte cu patetism existenţa, 
până la deplina confundare a creaţiei cu viaţa. Devine un 
personaj cunoscut al boemei pariziene, alimentând cu o 
nepotolită sete de viaţă şi de creaţie, legendele care i-au păstrat 
amintirea şi după moartea prematură din 1920. De dincolo de 
legendă şi anecdotica ieftină, istoria artei ne restituie chipul 
unui artist cu o puternică personalitate, capabil să opună 
valorile umane ale  individualităţii sale presiunilor 
uniformizatoare, tipizante, ale începutului de secol, câştigat tot 
mai mult de maşinism, de tehnologie. (Vezi fasciculul II, planşa 
4) 


Bibliografie: Nello Ponente, Modigliani, Florenţa, 1969; H. 
Lautheman, Catalogue raisonné de l'ouvre complete de 
Modigliani, Paris, 1970; Amedeo Modigliani, catalog, 
Kunstsammlung Nordrhein-Westfalen, Düsseldorf, 1991. 


Moholy-Nagy, László (n. Bácsborsód, 1895 — m. Chicago, 1946). 
Pictor şi sculptor maghiar stabilit în SUA. Studiază dreptul, dar 


se dedică artelor plastice. După primele lucrări realizate în 1917 
se apropie de grupul Ma”, în primul rând de Kassâk , cu care va 
colabora şi după mutarea acestuia la Viena. În 1921 publică în 
revista Ma aşa-numitele „Arhitecturi de sticlă”, care anunţă 
preocupările lui în domeniul transparenţei materialelor. 
Cercetează creaţiile constructiviştilor ruşi, ale ungurilor Lajos 
Tihanyi şi Bortnyik , precum şi ale grupului olandez De Stijl”. În 
1920 creează la Berlin, în spiritul constructivismului , lucrări ca 
Poduri, marea maşină de sentimente, Mişcare, urmate curând de 
seria „Tablouri telefonate”, în care formele sunt pur geometrice. 
În 1923, Gropius” îl invită să vină ca profesor la Şcoala 
Bauhaus” din Weimar (iar din 1925 la Dessau). Ideile sale 
pedagogice sunt concentrate în cărţile Pictură, fotografie, film 
(1925) şi De la material spre arhitectură (1929). În 1934 
emigrează în Olanda, apoi în Anglia, stabilindu-se în 1937 la 
Chicago, unde devine director la New Bauhaus, fondat de 
Asociaţia Artelor şi Industriilor din acest oraş. Un an mai târziu 
îşi deschide propria şcoală de design (devenită ulterior Institute 
of Design) unde se formează mulţi designeri, arhitecţi şi artişti 
americani. În 1947, postum, îi apare studiul Viziune în mişcare, 
sinteză a concepţiilor sale asupra artei moderne. În creaţia sa, 
Moholy-Nagy îşi propune „să picteze cu lumină”, inaugurând în 
1924-1925 o direcţie a artei cinetice”, a unui sistem de modelare 
a ambianţei urbane invadate de reclame. Dezvoltând principiile 
sale din Maşina-lumină (Lichtmaschine), realizează ansambluri 
ca Lumină-Spaţiu modular, 1930; Spaţiu modular, 1936, în care 
piesele componente, construite din materiale diferite, sunt 
acţionate electric şi supuse unor intensităţi luminoase într-un 
spectacol complex. Este autorul unor filme (Natură moartă 
berlineză, 1936; Marsilia — vechiul port, 1929; Joc de lumină în 


negru-alb-gri, 1930; Congresul de arhitectură de la Atena, 1937), 
precum şi al unor albume fotografice care evocă Londra, 
universităţile din Eton şi Oxford etc. Ca designer (între altele, a 
proiectat în 1941 stiloul Parker 51) se pronunţă pentru o 
implicare în social, pentru o abordare responsabilă a mediului 
de existenţă. „Designul”, scrie artistul, „nu este o simplă 
meserie, ci o atitudine în faţa vieţii”. 


Bibliografie: Richard Kostelanetz, Moholy-Nagy, New York, 
Washington, 1970; Hannah Weitemeier, Moholy-Nagy — Entwurf 
seiner Wahrnehmungslehre, Berlin, 1974; László Moholy-Nagy, 
Stuttgart, 1974, Paris, 1976; K. Passuth, Moholy-Nagy, Paris, 
1984; László Moholy-Nagy, catalog, Musée Cantini, Marseille, 
1991. 


Moilliet, Louis (n. Berna, 1880 - m. Vevey, 1962). Pictor elveţian. 
Studiază în atelierul lui Fritz Mackensen din Worpswede (1901- 
1903), la Şcoala de Artă din Weimar (1903) cu Hans Olde şi la 
Academia din Stuttgart (1904) cu Leopold von Kalckreuth. 
Împreună cu Klee” şi Mack face o călătorie în Tunisia (1914). 
Alte călătorii îl poartă în Tunisia, Maroc, Algeria şi Spania 
(1919-1925), în insulele Baleare, Tunisia şi Spania (1926-1934). 
Participă în 1958 la Bienala de la Veneţia. Coloritul lui Macke — 
membru al grupării germane Der Blaue Reiter” —, precum şi 
întâlnirea cu soarele nordului Africii sunt determinante pentru 
formarea viziunii lui Moilliet, care, retras la La Tour-de-Peilz, 
pe malul lacului Geneva, creează o operă unde triumfă 
sănătoasa bucurie în faţa spectacolului unei naturi pline de 
lumină. În pictură şi în acuarele, artistul îşi disciplinează 
impulsurile cromatice, rezultând un amestec de geometrie şi 


lirism, un mod inedit de a înţelege aspiraţia spre logică şi spre 
gestul spontan. 


Bibliografie: Jean-Christophe Ammann, Louis Moilliet. Das 
Gesamtwerk, Köln, 1972; Anna Schatroth, Louis Moilliet 1880- 
1962. Blick in die Ferne, Berna, 2007. 


Moiseenko, Evsei Evseevici (n. Uvarovici, 1916 - m. Leningrad, 
1988). Pictor rus. A studiat la Institutul de Tehnică şi Artă „M.I. 
Kalinin” (1931-1935) şi la Academia de Arte din Moscova (1936- 
1947) cu pictorul Aleksandr Osmiorkin. În 1959 devine profesor 
la Institutul de Pictură, Sculptură şi Arhitectură din Moscova. S- 
a făcut cunoscut prin peisaje, portrete, compoziţii cu teme 
istorice, lucrări de artă monumentală. În pictura sa — de pildă, 
compoziţia Fiul din 1969 — stăpâneşte cu ingeniozitate efectele 
unor suprafeţe ample de culoare, care, chiar când sunt puternic 
contrastante, se echilibrează, contribuind la crearea unei 
impresii de stabilitate şi monumentalitate. Legat de vechile 
tradiţii ale culturii ruse, artistul face să apară în unele dintre 
fundalurile tablourilor motive şi simboluri evocatoare ale 
trecutului aflat în strânsă comuniune cu prezentul. 


Bibliografie: LA. Krivenko, E.E. Moiseenko, Leningrad, 1960. 


Moisescu-Stendi, Teodora (n. Bucureşti, 1938). Artist decorator, 
pictor şi gravor român. Studiază la Institutul de Arte Plastice „N. 
Grigorescu” din Bucureşti (1957-1963). Distincţii: Premiul 
Uniunii Artiştilor Plastici din România pentru artă decorativă, 
1968, 1998; Premiul Bienalei Tineretului de la Paris (pentru 
lucrări de grup), 1969; Premiul Joan Miró, Barcelona, 1971; 
Premiul III la Bienala internaţională de pictură şi grafică, Noto, 


1972; Premiul principal la Prima Cvadrienală de arte 
decorative, Erfurt, 1974. Păstrând în general convenţia 
dispunerii tapiseriilor pe suportul peretelui, artista construieşte 
o serie de nervuri, de elemente ce se desprind din câmpul 
compoziţiei şi evoluează în spaţiu. Prin culoare şi formă, aceste 
structuri textile aduc o notă de prospeţime interiorului. În 
pictură, în desene, materialul figurativ este supus unei 
decantări progresive. Accentul cade pe proprietăţile liniei de a 
crea imagini şi de a asigura comunicarea sarcinii expresive. 
Dorind să ajungă la o simplificare a motivelor — pentru a le face 
astfel cu adevărat active — artista atenuează şocul imaginativ 
exterior printr-un filtru afectiv mai puternic. (Vezi fasciculul III, 
planşa 20) 


Bibliografie: Olga Buşneag, „Teodora Moisescu-Stendl”, în Arta 
decorativă românească, Bucureşti, 1976; Aurelia Mocanu, 
Teodora  Moisescu-Stendl. Grădini secrete, Galeria Apollo, 
Bucureşti, 2003. 


Mondrian, Piet (Pieter Cornelis Mondriaan — din 1912, artistul 
semnează Mondrian, renunțând la un a" din numele său 
iniţial) (n. Amersfoort, 1872 - m. New York, 1944). Pictor 
olandez. Studiază la Academia din Amsterdam (1892-1897) sub 
îndrumarea lui August Allebé. Călătoreşte şi lucrează în Anglia, 
Spania, Belgia (1900-1905). Sub influenţa tradiţiilor olandeze, 
face peisaje, portrete şi naturi statice cu un temperament 
interesat de esenţa lucrurilor. În 1910 aderă la gruparea 
Moderne Kunstring, fondată de Kickert. Un an mai târziu, 
gruparea Kunstring organizează o expoziţie omagială Cezanne", 
care va prilejui apropierea lui Mondrian de cubism , filieră pe 


care, în special după contactul cu Parisul (unde stă în perioada 
1911-1914), va evolua spre abstracţia” pură în expresie 
geometrică. În 1916 face cunoştinţă cu Van Doesburg, 
împreună cu care peste un an înfiinţează revista De Sil. 
Membru al grupării Cercle et Carré (1929), înfiinţată de Michel 
Seuphor şi J. Torres Garcia, şi apoi al grupării Abstraction- 
Création (1931), împreună cu Vantongerloo” şi Herbin“. 
Dramaticele evenimente din viaţa politică europeană îl fac să 
plece în 1938 la Londra, unde se întâlneşte cu Gabo', Nicholson” 
şi Barbara Hepworth*. În 1940 pleacă la New York. Lucrările 
sale figurează în expoziţiile consacrate De Stijl-ului şi, în 
general, artei abstracte. Mondrian pune bazele unei poetici 
picturale pe care, cu un termen împrumutat de la M.H). 
Schoenmaekers, o numeşte neoplasticism. El scrie printre 
altele: „Secole de-a rândul pictura a realizat compoziţia prin 
forma şi culoarea naturală; astăzi însă compoziţia însăşi a 
devenit expresie plastică, imagine”. Elementele realităţii pe 
care le observă pictorul sunt supuse tot mai decis unor tipare 
geometrice, unor ritmuri matematice. De la seriile „Compoziții 
ovale” şi „Compoziţii” din jurul anului 1914, când suprafeţele 
geometrice sunt încă delimitate de linii neriguroase, „încălzite” 
de suflul afectivității artistului, pictorul trece apoi spre tablouri 
pur geometrice, cu planuri organizate de linii orizontale şi 
verticale, ce nasc unghiuri drepte, pătrate şi dreptunghiuri. 
Compoziţia cu joc de şah în culori deschise (1919) este urmată de 
un lung şir de lucrări în care preocuparea principală rămâne 
echilibrarea suprafeţelor, căutarea unei armonii a imaginii 
plastice care să comunice cu armonia lăuntrică a creatorului şi, 
în acelaşi timp, a celui care priveşte lucrarea. Sub impresia 
distrugerilor produse de război, Mondrian lucrează în 1943- 


1944 la ultimul său tablou, Victory Boogie Woogie, rămas 
neterminat. Geometria compoziţiei rămâne în ansamblu 
stabilă, dar o nelinişte interioară face ca, pe alocuri, liniile să se 
cutremure, imaginea devenind o clară acuzare a forţelor 
iraționale ce pândeau, în acea clipă, la hotarele civilizaţiei. (Vezi 
fasciculul II, planşa 14) 


Bibliografie: Piet Mondrian, Le Neo-plasticisme, Paris, 1920; 
Alberto Busignani, Mondrian, Londra, 1968; Victor Ieronim 
Stoichiţă, Mondrian, Bucureşti, 1979; Mondrian, catalog, 
Fondation Maeght, Saint-Paul-de-Vence, 1985; K.S. Champa, 
Mondrian Studies, Chicago, Londra, 1985; S. Lemoine, Mondrian 
et De Stijl, Paris, 1987; Mondrian. De la figuration à labstraction, 
Gemeentemuseum, Haga, 1988; G. Celant, M. Govan, Mondrian e 
De Stijl: L'Ideale moderno, Veneţia, 1990. 


Monet, Claude (n. Paris, 1840 - m. Giverny, 1926). Pictor 
francez. Claude Monet dovedeşte, în copilăria petrecută la Le 
Havre, un mare talent de desenator, care atrage atenţia 
pictorului de marine Eugene Boudin. Acesta îl sfătuieşte să se 
îndrepte spre Paris, unde Monet descoperă pictura lui 
Delacroix, Corot, Courbet, operele maeştrilor de la Barbizon 
(Daubigny, Rousseau). Lucrează în atelierul lui Gleyre împreună 
cu Renoir”, Sisley” şi Bazille“. Este atras tot mai mult de pictura 
în plein air, lucrând în pădurile de la Fontainebleau (1863), la 
Honfleur, în estuarul Senei (1864), fiind însoţit de Bazille şi 
Jonkind. În 1870, în timpul războiului franco-prusac, pleacă la 
Londra, unde îi întâlneşte pe Daubigny şi Pissarro”, împreună 
cu care pictează pe malurile Tamisei, admirând totodată paleta 
luminoasă, proaspătă, din operele pictorilor englezi Turner şi 


Constable. Când se întoarce în Franţa, stabilindu-se o vreme la 
Argenteuil (1871), artistul se află deja în posesia unei viziuni 
noi, bazată pe înregistrarea nemijlocită a impresiilor. Încă din 
1872 realizează o primă versiune a celebrei pânze Impresie, 
răsărit de soare (Impresion soleil levant), expusă în 1874 în 
atelierul fotografului Nadar, pe Boulevard des Capucines. Cu 
prilejul acestei expoziţii, criticul Louis Leroy îi numeşte în 
batjocură impresionişti” pe artiştii expozanti, dând astfel un 
nume noii mişcări ce se opunea academismului tot mai 
pregnant al saloanelor oficiale. După această primă expoziţie a 
artiştilor impresionişti, deschisă la Nadar, Monet, cuprins ca şi 
ceilalţi pictori reprezentanţi ai noii mişcări de frenezia lucrului 
în cadrul naturii, de surprinderea luminii şi mişcării, petrece în 
anii următori vacanțe de creaţie pe malul Mediteranei, în 
pădurile din preajma Parisului, în animația străzilor (seriile 
„Regate pe Sena la Argenteuil”, 1874; „Plopi”, „Căpiţe de fân”, 
1891; „Catedrala din Rouen”, 1894; „Heleşteu cu nuferiş”, 1899). 
Ideea acestor serii este de a demonstra că acelaşi motiv — un 
copac sau o catedrală, de pildă —, pictat din acelaşi loc, dar în 
diferite ore ale zilei, când lumina naturală şi starea sufletească 
a artistului se schimbă, poate să ducă la tratări diferite pe 
pânză. Tuşele sunt mai energice, culorile mai pure, dispuse în 
raporturi complementare, care asigură o sinceritate a 
comunicării. Pictorul refuză canoanele academiste, refuză să 
„redea” în tablou ceea ce ştie despre o anumită realitate şi 
acordă prioritate la ceea ce vede şi ce simte în momentul 
impactului cu respectiva realitate. Catedrala din Rouen văzută 
dimineaţa, la amiază sau în lumina violacee a amurgului 
prezintă aceeaşi siluetă, dar atmosfera este alta, impresia pe 
care o trezeşte este alta. Şi această experienţă poate fi reluată 


cu fiecare nouă zi, pentru că, în viziunea artistului impresionist 
- Monet fiind unul dintre exemplele cele mai convingătoare ale 
acestui tip de artist —, realitatea îşi păstrează prospeţimea, 
oferindu-se cu inepuizabil farmec observaţiei. Monet va 
rămâne credincios orientării impresioniste şi în anii când 
grupul impresionist se destramă şi apar noi propuneri, unele 
polemice, chiar dacă îşi aveau originea în descoperirile acestui 
grup din deceniul opt al secolului al XIX-lea. Astfel, va mai picta 
Nuferii (1904), tablou supranumit „Sixtina impresionismului”; 
Parlament; Efect de soare în ceaţă; Londra, Parlamentul; Veneţia. 
Palatul ducal (1908) etc. (Vezi fasciculul I, planşa 3) 


Bibliografie: Daniel Waldenstein, Claude Monet, Lausanne, Paris, 
1947; Claude  Roger-Marx, Monet, Lausanne, 1949; Jean 
Leymarie, Monet, 2 vol., Paris, 1971; William C. Seitz, Monet, 
Garzanti, 1973. 


Mono-ha (Şcoala de obiecte). Grup artistic japonez, activ între 
1969 şi 1970, după care artiştii care îl constituie evoluează 
independent, dar urmând în principiu aceleaşi idei, structurate 
de cultul pentru obiectul natural, pentru ambianţă, în spiritul 
filosofic Zen. Grupul este format din Shingo Honda, Shusumu 
Koshimizu', Katuhiko Narita, Sekine', Koshio Suga, Leea U Fan 
şi Katsura Yoshida. Artiştii grupului respectă esenţa lucrurilor, 
operând doar la nivelurile exterioare ale entităţilor 
morfologice. Ei nu se interesează de problemele reprezentării, 
ci se folosesc de obiecte şi situaţii naturale cărora le aduc 
corecţii minimale, în modalităţi de tipul land-art', instalaţie” şi 
environment”. De exemplu, intervenţia lui Sekine din Parcul 
Suma Rikyū din Kobe constă din extragerea unui cilindru de 


pământ şi aşezarea lui alături, pe sol, într-un raport activ de gol 
şi plin. 

Bibliografie: Japan des avant-gardes, catalog, Centre Georges 
Pompidou, Paris, 1986. 


Moore, Henry (n. Castleford, Yorkshire, 1898 - m. Much 
Hadham, Hertfordshire, 1986). Sculptor englez. După timpuriul 
contact cu realităţile tragice ale războiului (participă în 1917 la 
luptele de la Cambrai, Franţa), urmează Şcoala de Artă din 
Leeds (1919-1921) şi Colegiul Regal de Artă (1921-1924). 
Cercetează cu interes, la British Museum şi în colecţii 
particulare, sculptura africană şi arta precolumbiană. Încă din 
primele lucrări (inaugurează seria „Mama şi copilul” în 1922 şi 
seria „Figură în repaus” în 1926) îşi dezvăluie statornicul cult 
pentru fiinţa umană, o vocaţie antropocentristă ce-i va fi 
alimentată şi de călătoriile făcute în Italia, Franţa, Grecia, 
America Latină. În 1929 realizează Figură în repaus din 
Hornton, care face vizibile influenţele statuii lui Chac-Mool — 
zeitate a ploii în mitologia precolumbiană. Prin anul 1930 
începe să stilizeze tot mai accentuat formele anatomice, 
degajându-le de jocul incidental al suprafeţelor şi căutând 
structurile durabile. Urmărind configuraţia acestor structuri, 
sculptorul descoperă elemente ale suportului osteologic, pe care 
le reprezintă tot mai clar, într-un subtil joc de plinuri şi goluri. 
Găurile aplicate în blocurile monolite dau, în mod paradoxal, 
consistenţă ansamblului, subliniind, prin trecerile continue din 
concav în convex şi din convex în concav, concreteţea formelor. 
Participă la mişcările de avangardă: în 1930 aderă la 7 and 5 
Society, asociaţie a 7 sculptori şi 5 pictori; în 1933 expune cu 
grupul Unite One fondat de Nash; expune la prima Expoziţie 


Internaţională a Suprarealismului, Londra, 1936, semnând 
Manifestul Grupului Suprarealist Englez, apărut ca protest 
împotriva politicii de neintervenţie în Spania. La declanşarea 
celui de-al doilea război mondial devine artist oficial al armatei. 
Este o experienţă dramatică, ce va fi oglindită în ciclul de schiţe 
„În adăposturile Londrei” şi care va contribui la decantarea 
idealurilor sale umaniste. Personajele sale poartă o încărcătură 
simbolică, desemnând, în locurile unde sunt amplasate, repere 
ale unei profunde umanităţi (Memorialul din Dartington, 1946; 
Trei figuri, Parcul Battersea, Londra, 1948; Regele şi regina, 
1953; Războinicul cu scut, 1953; Crucea din Glenkiln, 1956; 
Figură în repaus, Palatul UNESCO, Paris, 1957; Figură urcând, 
1960). Procesul de stilizare, de reducere a formei anatomice la 
ceea ce are esenţial şi rezistent cunoaşte în etapa următoare o 
evoluţie decisivă. Artistul studiază volumele unei vertebre, ale 
unui craniu etc., descoperind armonii formale, relaţii între 
forme şi funcţii. „Organicitatea” sculpturii sale nu are nimic 
visceral, trimiterile la elementele anatomice făcându-se sub 
semnul unei concepţii spaţiale austere, cu dorinţa aducerii în 
prim-planul reprezentării a valorilor simbolice. Oricât de 
departe ar merge abstractizarea” analizelor sale formale, 
preocuparea pentru ritm şi dezvoltarea cursivă, logică a 
raporturilor volumetrice, sculptorul păstrează o permanentă 
referinţă realistă (Figură în repaus din două bucăţi, 1959; Mama 
şi copilul, 1961; Studiu pentru forma încleştată, 1962; Figură în 
repaus din trei bucăţi, 1962; Torsul cel mare, 1963; Cap ciclopic, 
1963; Cap cu cască nr. 4. Formă interioară-exterioară, 1963; 
Studiu pentru Energia nucleară, 1964). 


Bibliografie: Herbert Read, Henry Moore: Sculpture and 
Drawings, Londra (vol. I, 1944; vol. II, 1955; vol. III, 1965); R. 


Berthoud, The Life of Henry Moore, Londra, 1986; A. Garrould, 
Moore, dessins, Paris, 1988; Henry Moore, catalog, Royal 
Academy of Arts, Londra, 1988; A. Davis (ed.), Henry Moore. 
Bibliography, 5 vol, Henry Moore Foundation, 1991; D. 
Mitchinson, J. Stallabras, Henry Moore, Paris, 1992. 


Moos, Max von (n. Lucerna, 1903 - m. Lucerna, 1979). Pictor 
elveţian. Studiază la Şcoala de Arte şi Meserii din Zurich (1919- 
1921) sub îndrumarea tatălui său, Joseph von Moos, şi la Şcoala 
de Arte şi Meserii din Munchen (1922-1923) cu Jan Thorn- 
Prikker. Studiază istoria artei cu Heinrich Wölfflin şi Joseph 
Popp. Profesor la Şcoala de Arte şi Meserii din Lucerna (1933- 
1974). Împreună cu Bill”, Lohse*, Leo Luppi, Camille Graeser şi 
Verena Lowensberg, pune bazele mişcării Allianz din Zurich 
(1936-1937). Participă la expoziţiile: „Probleme contemporane 
în pictura şi sculptura elveţiană”, Zurich, 1936; „Allianz, 
Zurich, 1942; Bienala de la Geneva, 1951; „Suprarealismul în 
Elveţia”, Thun, 1961; „Suprarealismul în Europa”, Köln, 1969. 
Este distins cu Premiul de Artă, Lucerna, 1967. În amestecul de 
elemente animale şi vegetale pătrund uneori forme geometrice. 
Rezultă fiinţe cu statut ambiguu, aparţinând unui sistem 
mitologic individual, care ne pune în legătură cu un spirit 
bântuit de nelinişti şi angoase. Deşi poartă o amplă structură 
literară care trimite la modalităţile suprarealiste”, tablourile 
sale vădesc mai curând o înclinaţie spre expresionism”. Acest 
lucru este dovedit de o anumită brutalitate a formei şi mai ales 
de vehemenţa culorilor aşternute pe pânză, direct sub 
presiunea frământărilor lăuntrice. 


Bibliografie: Hl Hensser (ed.), Max von Moos, Zürich, 1974; 
Peter Thail (ed.), Max von Moos, Zurich, 1974; Max von Moos, 
catalog, Kunsthaus Zurich, 1979. 


Moralis, Yannis (n. Arta, 1916 - m. Atena, 2009). Pictor grec. 
Studiază la Academia de Arte Frumoase din Atena, beneficiind 
de îndrumarea pictorului Parthenis” şi a gravorului G. 
Kephallions; în 1937, după absolvire, se îndreaptă spre Paris, 
unde frecventează Şcoala Superioară de Arte Frumoase şi 
Şcoala de Arte şi Meserii. Participă la Bienala de la Veneţia, 
1958. Apelând deopotrivă la mijloace figurative şi abstracte”, 
artistul aspiră să realizeze o compoziţie vizuală, tinzând uneori, 
cum se întâmplă în pentapticul Atena, spre soluţii 
monumentale, inspirate de reliefurile istorice ale Greciei antice. 
Compoziţia figurativă respectă în linii mari datele concretului, 
care sunt însă trecute printr-un filtru sever, printr-un proces de 
stilizare, în vederea obţinerii esenţialului. Materialul decorativ 
şi simbolic, ce face aluzii la orizontul clasicităţii, este supus unei 
ordini ce ţine de procedeele constructivismului . Coloritul este 
menţinut într-o gamă strânsă, sobră şi armonioasă — opţiune ce 
aduce încă o dată aminte de farmecul Greciei de odinioară. 


Morandi, Giorgio (n. Bologna, 1890 - m. Bologna, 1964). Pictor 
şi gravor italian. Cât timp frecventează Academia de Arte 
Frumoase din oraşul natal (1907-1913), face numeroase 
călătorii la Florenţa, unde studiază operele unor vechi maeştri, 
ca Giotto, Masaccio, Uccello. Vizitează de asemenea expoziţiile 
de artă modernă de la Bienala din Veneţia şi de la Roma, în 
cadrul cărora îi admiră pe Auguste Renoir” şi Claude Monet. În 


1914 aderă la grupul Valori plastici iniţiat de Mario Broglio. 
Profesor de gravură la Academia de Arte Frumoase din Bologna 
(1930-1956). Distincţii: Premiul I la Bienala de la Veneţia, 1948; 
Premiul Rubens al oraşului Siegen, 1962; Premiul Archiginnasio 
d'Oro al oraşului Bologna, 1963. Influențat la început de pittura 
metafisica” a lui De Chirico”, îl descoperă pe Cezanne” în 1920, 
când la Bienala de la Veneţia sunt expuse 28 dintre operele 
artistului francez. Morandi îşi creează un stil personal, 
caracterizat de puritatea expresiei lirice. Dintr-o nevoie de 
simplitate şi rigoare — ecou al artei unor Giotto sau Piero della 
Francesca şi, în egală măsură, al unor căutări contemporane, 
între care viziunea lui De Chirico şi analizele cubismului” =, 
artistul păstrează în compoziţiile sale fundaluri largi, colorate 
de regulă în acelaşi ton, pe care face să apară elementele 
figurative (naturi statice etc.). Pictorul manifestă însă o firească 
opoziţie faţă de pericolul aplatizării şi geometrizării excesive. 
De aceea încarcă pasta de senzaţii, aşezând-o cu tuşe spontane, 
care „conservă” savoarea gestului, directa implicare a fiinţei 
sale. Ceea ce în planul compoziţiei înseamnă elaborare 
raţională primeşte astfel în modul de a colora amprenta 
inconfundabilă a sensibilităţii sale. 


Bibliografie: Lamberto Vitali, Giorgio Morandi. Catalogo 
generale, vol. 1: 1910-1947, vol. 2: 1948-1964, Milano, 1977; 
Giorgio Morandi, catalog, Fondation Dina Vierny, Musée Maillol, 
Paris, 1996; K. Wilkin, Giorgio Morandi, New York, 1996. 


Moraru, Teodor (n. Îndărăpnici, Republica Moldova, 1938 - m. 
Bucureşti, 2011). Pictor român. Studiază la Şcoala Tehnică de 
Arhitectură (1960-1963), Facultatea de Arte Plastice a 


Universităţii Bucureşti (1965-1968) şi la Universitatea de Arte 
Bucureşti (1993-1998). Participă la Expoziţia internaţională de 
la Platers (1973). Distincţii: Premiul revistei Arta, Bucureşti, 
1980; Premiul Ion Andreescu al Academiei Române, 1993; 
Premiul Uniunii Artiştilor Plastici din România, 1996; Premiul 
Habitat, ONU, 1996; Premiul Bienalei „Lascăr Vorel”, Piatra 
Neamţ, 1997. În compoziţii consacrate imaginii de ansamblu a 
corpului uman şi peisajului, verva împinsă până la conştiinţa 
tragică provoacă delivrarea unui bogat inventar de date 
existenţiale. Nu există nimic retoric în pânzele sale; avem tot 
timpul sentimentul că asistăm nu la recrearea unei drame, ci la 
însuşi momentul declanşării ei, cu tuşe agitate, ce compun 
suprafeţe instabile, într-o formulare plastică ce comunică cu 
neoexpresionismul european. O tensiune interioară dislocă 
anatomia fiinţelor şi elementele peisajului din imagine. 
Centauromahiile imaginare, dealurile şi câmpiile macerate de 
furtuni nevăzute sunt în fond materializări ale unui conflict 
perpetuu şi dezvoltarea acestuia spre un echilibru ipotetic. 
Pictorul foloseşte culori ireale, ce nu trimit la aspectele 
concrete, pentru a obţine din ruperea formelor şi suprafeţelor o 
forţă de generalizare a simbolurilor sale. În cicluri ca „Scara”, 
„Praguri”, „Urme” abordează motive ascensionale sau motive ce 
marchează traversarea unei bogate experienţe spirituale. 


Bibliografie: Teodor Moraru, Bucureşti, 2010. 


Morellet, François (n. Cholet, Maine-et-Loire, 1926). Pictor 
francez. Studiază la Ecole des Langues Orientales, dar în acelaşi 
timp îl atrage arta, pictând la început în manieră figurativă. 
După 1950 operează o severă selecție a materialului 
reprezentat, ajungând la un sistem de linii şi curbe, în tradiţia 


lui Mondrian“, dar în deplină comuniune cu căutările 
minimaliste“ din epocă. În 1960 este cofondator, împreună cu 
Le Parc, Garcia Rossi, Sobrino, Stein şi Yvarol, al GRAV” (Le 
Groupe de Recherche d'Art Visuel). Formele pictate sunt 
degajate de orice detalii, pentru a exprima esenţialul, structura 
geometrică („Geometrii” se va intitula chiar un ciclu realizat 
mai târziu). Dorinţa de a exprima esenţa lumii vizibile îl 
conduce spre experimente cinetice” şi optice (vezi Op-art), pe 
care le integrează într-o serie de ambianţe arhitecturale. Liniile 
drepte şi curbele ce apar în pictură capătă în acest fel o 
dimensiune spaţială, vorbind despre aceeaşi predominanţă a 
expresiei abstracte". 


Bibliografie: François Morellet, Mais comment taire mes 
commentaire, Paris, 1999; Gérald Gassiot-Talabot, François 
Morellet, Milano, 1971; Serge Lemoine, Francois Morellet, 
Zurich, 1986; Francois Morellet, catalog, Centre Georges 
Pompidou, Paris, 1986; S. Anna (ed.), Francois Morellet. 
Installations. Catalogue raisonné seiner Installationen, 
Chemnitz, 1994. 


Morley, Malcolm (n. Londra, 1931). Pictor englez stabilit la New 
York. A absolvit Colegiul Regal de Artă din Londra (1954), unde 
activează ca profesor (din 1956). Predă apoi la Universitatea din 
Ohio (1965-1966), Şcoala de Arte Vizuale din New York (1967- 
1969) şi, din 1972, la Universitatea Stony Brook din Long Island. 
În picturile sale pleacă de la sugestiile unor „imagini găsite” — 
cărţi poştale, file din cartea de telefon, reclame, ilustrație de 
ziar, afişe etc. Tool", afirmă pictorul, „este folositor, orice lucru 
este un subiect potrivit pentru artă”. Reproduce scene festive, 


de paradă, sau clişee ale publicităţii, cu intenţia explicită de a 
acorda imaginilor şi motivelor banale valoarea unei mitologii a 
faptului cotidian (Los Angeles Yellow Pages, U.S. Marina at 
Valley Forge etc.). 


Bibliografie: Malcolm Morley: Paintings 1965-1982, catalog, The 
Brooklyn Museum, New York, 1984; Malcolm Morley, catalog, 
Anthony d'Offay Gallery, Londra, 1990; Malcolm Morley 
Retrospective 1954-1993, catalog, Centre Georges Pompidou, 
Paris, 1993; Jean-Claude  Lebensztejn, Malcolm Morley: 
Itineraries, Londra, 2004. 


Mortensen, Richard (n. Copenhaga, 1910 - m. Ejby, 1993). Pictor 
danez. Studiază la Academia Regală din Copenhaga (1931-1933). 
Contactul cu avangarda artistică germană îi trezeşte interesul 
pentru arta abstractă”, devenind unul dintre animatorii 
remarcabili ai vieţii culturale din ţara sa (iniţiază, între altele, 
înfiinţarea grupurilor Linien, 1934, şi Groeninger, 1936). Din 
1947 trăieşte în Franţa. În 1960 i s-a deschis o expoziţie 
personală în Pavilionul danez de la Bienala de la Veneţia. 
Începe să picteze sub influenţa lui Kandinsky, optând însă 
pentru o artă abstractă cu o structură geometrică mai fermă. 
Suprafeţele de culoare sunt riguros delimitate, în unghiuri 
drepte şi ascuţite, ceea ce asigură un anumit dinamism al 
imaginii; ele nu sunt vibrante sau încărcate de impulsuri, de 
tuşe cu amprentă emoţională, rezultând un joc decorativ 
deopotrivă sobru şi deschis fanteziei constructive a artistului. 


Bibliografie: E. Johansson, Mortensen, Copenhaga, 1962. 


Moser, Wilfrid (n. Zurich, 1914 - m. Zurich, 1997). Pictor 
elveţian. Face călătorii de studii în Maroc, Spania (1934-1939) şi 
Franţa (1940). În 1946 studiază la Paris, în atelierul lui Léger”. 
Membru în Comisia Federală pentru Arte Plastice (1964-1972) şi 
preşedinte al Societăţii Pictorilor, Sculptorilor şi Arhitecţilor 
Elveţieni (din 1971). Participă la expoziţiile: „Pictura de azi”, 
Koln, 1953; „Premiul Lissone”, Milano, 1957; Bienala de la 
Veneţia, 1958, 1980; Carnegie International, Pittsburgh, 1958; 
„Noua Şcoală din Paris”, Mannheim, 1958, 1959; Bienala de la 
São Paulo, 1959, 1963; „Compas, Paris — răscruce a picturii”, 
Eindhoven, 1961, 1962; „Noi forme ale expresionismului după 
1950”, Lucerna, 1968; „Muzeul deschis”, Basel, 1970. Realizate în 
două sau trei dimensiuni, lucrările sale pun în dezbatere 
raportul dintre opera plastică şi spaţiu. În aceste condiţii, forma 
tinde să devină semn, să susţină deci o anumită sarcină afectivă 
şi simbolică. Granițele între pictură şi sculptură sunt trecute în 
ambele sensuri: monumentalitatea se insinuează în evoluţia 
volumelor din tablouri, în timp ce, pictate în culori 
strălucitoare, formele spaţiale poartă o anumită căldură şi un 
plus de acuitate optică. 


Bibliografie: P.F. Althaus, Wilfrid Moser, Chur, 1971; Felix A. 
Baumann, Moser, Zurich, 1979; Fritz Billeter, Wilfrid Moser, 
Zurich, 1974; Matthias Frehner, Tina Grutter, Wilfrid Moser. 
Wegzeichen Werke 1934-1997, Zurich, 2009. 


Motherwell, Robert (n. Aberdeen, Washington, 1915 - m. 
Provincetown, Massachusetts, 1991). Pictor american. Studiază 
pictura la Universitatea Stanford (1932-1937), filosofia la 
Universitatea Harvard (1937-1939). În perioada 1938-1939 
lucrează în Franţa. Îşi continuă studiile la Universitatea 


Columbia (1940-1941), urmând cursurile de istoria artei ale lui 
Meyer Schapiro. În 1941 călătoreşte în Mexic împreună cu 
Matta” şi face primele desene „automatice”. Devine editor şi 
director al seriei The Documents of Modern Art şi colaborează la 
Partizan Review (1944). În 1948 înfiinţează împreună cu 
Baziotes”, David Hare şi Rothko' şcoala de artă Subjects of 
Artists (Subiectele Artiştilor), la care va adera şi Barnett 
Newman . O retrospectivă a operei sale a avut loc la Bienala de 
la Săo Paulo, 1961. Încă din primele sale lucrări evoluează în 
spiritul expresionismului” abstract, urmărind raporturile dintre 
formele rotunde şi puternicele linii orizontale şi verticale 
(Micul prizonier spaniol, 1941; Pictură spaniolă cu fereastră, 
1942). Un timp filtrează elementele realului, reducându-le la 
ceea ce este esenţial pentru a le evoca în faţa privitorului 
(Pancho Villa mort sau viu, 1943; Lebăda lui Mallarmé, 1947- 
1948). Orientarea spre o artă nefigurativă ia de cele mai multe 
ori aspectul unei libere expansiuni a maselor de alb şi negru 
sau a culorii, care transformă de fiecare dată tabloul într-un 
spectacol dramatic (ciclul „Elegie pentru Republica Spaniolă”, 
început în 1948; lucrările „Suita lirică”, începând cu 1965). 
Uneori triumfă tentaţia organizării geometrice, cum se 
întâmplă în seria Open", inaugurată în 1967. Ca şi Helen 
Frankenthaler“ (cu care a fost căsătorit între 1958 şi 1971), a 
contribuit la clarificările din arta americană de după al doilea 
război mondial, propunând - sub semnul mai larg al 
abstracţiei” geometrice — o nouă sinteză între tendinţa spre 
purism (moştenită, între altele, din programul grupării 
olandeze De Stijl ) şi nevoia de implicare afectivă în limbajul 
abstract al formelor plastice. În acest sens se remarcă şi 
lucrările sale teoretice. 


Bibliografie: Robert Motherwell, The Dada Painters and Poets, 
New York, 1951; Stephanie Ferenzi, The Painter and the Printer: 
Robert Motherwell's Graphic 1943-1980, New York, 1980; H.H. 
Arnason, Robert Motherwell, cu o introducere de Dore Ashton, 
New York, 1982; M. Pleynet, Robert Motherwell, Paris, 1989; D. 
Rosand (ed.), Robert Motherwell on Paper: Drawings, Prints, and 
Collages, catalog, Museum of Modern Art, New York, 1996; M.A. 
Caws, Robert Motherwell: What Art Holds, New York, 1996. 


Motonaga, Sadamasa (n. Ueno, Mie, 1922 — m. Takarazuka, 
Hyogo, 2011). Pictor japonez. A studiat la Şcoala de Arte 
Frumoase din Osaka. Aderă în 1955 la grupul Gutai' fondat cu 
un an înainte de Yoshihara'. În cadrul grupului, care 
promovează arta abstractă”, pictorul apelează iniţial la metoda 
picurării culorilor pe pânză, metodă lansată de americanul 
Pollock”. Din acest motiv, teoreticianul francez Michel Tapi€, 
care a vizitat în acea vreme Japonia, vorbeşte despre o 
contribuţie japoneză la dezvoltarea artei informale”. Motonaga 
amestecă un mare număr de culori care impresionează 
puternic ochiul. După 1967, artistul se îndepărtează de tehnica 
picurării şi trece la aşternerea cu mijloace tradiţionale a 
culorilor. Suprafeţele de culoare sunt mai bine controlate, o 
anumită disciplină formală pare să se impună, dar tablourile 
sale prezintă aceeaşi forţă provocatoare a contrastului, acelaşi 
patetism al transcrierii emoţiilor, ceea ce îl face pe Hideo 
Tamiyana să observe că, în ciuda renovării tehnicii, 
„caracterele de bază ale operei sale au rămas neschimbate”. 


Moustakas, Evangelos (n. Pireu, 1930). Sculptor grec. A studiat 
la Şcoala Superioară de Arte Frumoase din Atena (1950-1954), 
cu Mihali Tombros. În 1963, pe baza unei burse, se află la 
Florenţa, specializându-se în tehnica metalului, la Fonderia 
Bruno Bearzi şi frecventând totodată cursurile de gravură şi 
decorație la Accademia di Belle Arti. În acelaşi an colaborează 
cu Gropius” la decorarea Universităţii din Belgrad. Participă la: 
Bienala de la Philothei, 1966; Bienala de la Alexandria, 1968; 
Bienala de la Săo Paulo, 1969; Bienala de la Budapesta, 1973. 
Distincţii: Medalia de bronz a Grupului Donatello, Florenţa, 
1963; Premiul I al Ministerului Culturii din Grecia, 1966; 
Medalia de aur a Bienalei de la Alexandria, 1968; Premiul I al 
Concursului Panelenic pentru monumentul Alexandru cel 
Mare, 1970; Premiul I pentru Monumentul rezistenţei naţionale 
din Salonic, 1985. Sculptorul are vocaţia compoziţiei 
monumentale, în care figurile umane dobândesc valori 
simbolice, cu trimiteri la aspirații şi evenimente istorice (Secolul 
XX, 1971; Cucerirea, 1971). El nu recurge, pentru a da impresia 
de monumentalitate, la soluţii statice, ci aglomerează şi pune în 
mişcare o serie de elemente în care tensiunea energetică este 
evidentă. Când un grup de personaje pare să instaureze calmul 
şi liniştea, sculptorul îi opune o suprastructură de drapaje 
agitate, unghiulare, sugerate de vibrația unor steaguri 
(Libertatea, 1971). Un joc de planuri geometrice şi zone ce 
păstrează nervul modelării, de goluri şi plinuri intervine la 
rândul său pentru a dinamiza compoziţia (Floarea războiului, 
1990). 


Movimento Arte Concreta (MAC). Mişcare artistică activă la 
Milano în perioada 1948-1958, fondată de sculptorul şi pictorul 


Munari , pictorul Soldati”, pictorul şi arhitectul Gianni Monnet 
şi pictorul şi criticul de artă Gilo Dorfles. La mişcare au mai 
aderat artiştii Lanfranco Bombelli, Piero Dorazio, Mario Nigro, 
Mario Radice, Mauro Reggiani şi Luigi Veronesi. Mişcarea 
debutează sub semnul abstracţiei” de tip geometric, în care Van 
Doesburg vedea încă din 1930 expresia cea mai concretă” a 
realităţii spirituale. O astfel de orientare a fost susținută de-a 
lungul vremii de diverse iniţiative - gruparea pariziană 
Abstraction-Crâation” (1931-1936); revista elveţiană Abstrakt- 
Konkret (1944) etc. Arta concretă pe care o promovează artiştii 
milanezi în preajma anului 1950 pleacă de la prioritatea 
proceselor raţionale în practica artistică, concretizate în 
organizarea geometrică a formei, în compoziţia de factură 
constructivistă”. Treptat, principiile geometrice lasă locul unei 
„scriituri” spontane, infuzate de emoţii, care conduce în cele 
din urmă spre polul opus, spre o artă a informalului . 


Bibliografie: Enrico Crispolti (ed.), Movimento Arte Concreta 
1948-1952, catalog, Fondazione Cassa di Risparmio di Roma, 
Edieuropa — De Luca Editori d'Arte, Roma, 2003. 


Mucha, Alfons Maria (n. Ivančice, 1860 - m. Praga, 1939). Pictor 
şi grafician ceh. După ce studiază la Academia de Arte 
Frumoase din Praga şi la Academia de Arte din München 
frecventează la Paris Academia Julian şi Academia Colarossi. 
Atras de forţa de sugestie a liniei sinuoase şi plină de energie, 
posesor al unei palete cromatice exuberante, tradusă într-o 
inedită compoziţie decorativă, este unul dintre promotorii şi 
personalităţile cele mai de seamă din Art Nouveau. Devine 
repede cunoscut datorită unor lucrări ca: afişul pentru „Salon 


des Cent”, 1896; afişul pentru hârtia de ţigări „Job”, 1898; afişele 
consacrate actriţei Sarah Bernhardt. După o perioadă petrecută 
la Paris, când, pe lângă afişe, creează vitrine, decoraţii 
interioare etc., în 1910 revine la Praga, unde îşi reia activitatea 
de pictor, realizând acum un amplu ciclu de tablouri intitulat 
„Epopeea slavă” (1910-1928). (Vezi fasciculul I, planşa 17) 


Bibliografie: Alfons Maria Mucha, Figures decoratives, album, 
Paris, 1905. 


Mucha, Reinhard (n. Dusseldorf, 1950). Sculptor şi artist 
instalaţionist german. A studiat la Academia de Artă din 
Dusseldorf. În 1981 primeşte bursa „Will Grohmann”. Participă 
la expoziţiile: „Spaţiul imaginii”, Madrid, 1987; „Implosion”, 
Stockholm, 1987; „Zeitlos”, Berlin, 1988; „Conflictul imaginii”, 
Koln, 1989; „Culture and Comentary”, Washington, 1990; „Life- 
Size”, Ierusalim, 1990; „Metropolis”, Martin Gropius Bau, Berlin, 
1991; Carnegie International, Pittsburgh, 1991; „Photography in 
Contemporary Art: 1960 to the Present”, Minneapolis, 1992; 
„Allegories of Modernism. Contemporary Drawing”, New York, 
1992. Refuzând o prea mare implicare emoţională, cum se 
întâmplă în epocă cu tendinţele neoexpresioniste, artistul se 
îndreaptă spre construcţii sculpturale complexe, spre instalaţii” 
care angajează mediul ambiant. În cazul interioarelor oferite de 
galerii sau muzee, datelor arhitecturale preexistente le adaugă 
elemente constructive noi, care propun o funcţionalitate 
simbolică. Artistul evită improvizaţia, hazardul obiectelor 
găsite (vezi Ready-made), pentru a controla coerenţa instalaţiei, 
infuzată în plus de principii geometrice în care răzbate ceva din 
nostalgia discursului raţionalist, cuprins în manifestările 


promovate de Neo-Geo”, situat în descendența purismului (vezi 
De Stijl). 


Bibliografie: Reinhard Mucha, catalog, Wurttembergischen 
Kunstverein, Stuttgart, 1985; Reinhard Mucha, catalog, Centre 
Georges Pompidou, Paris, 1986. 


Mueller, Otto (n. Liebau, 1874 - m. Breslau, 1930). Pictor 
german. Studiază litografia la Breslau (1890-1895) şi pictura la 
Dresda (1896-1898). În 1908 pleacă la Berlin şi, împrietenindu- 
se cu Kirchner şi Heckel'”, devine membru al grupului Die 
Brücke" (1910). Din 1919 până la sfârşitul vieţii va fi profesor la 
Academia de Artă din Breslau. Pe lângă o serie de autoportrete 
şi peisaje, pictează — fascinat de temele exotice introduse în arta 
modernă de stampa japoneză, de arta neagră sau de civilizațiile 
Insulelor Oceanice descoperite de Gauguin” — mai multe scene 
din viaţa romilor. Viziunea sa expresionistă , derivată din 
programul grupului Die Brucke, are însă unele note specifice, 
cum ar fi temperarea unor tonuri, apelul mai decis la 
construcţia prin suprafeţe de culoare, fără insistenţe grafice în 
conturul formelor (Tigani şi floarea-soarelui, 1927), trecerea 
dramatismului într-o stare de melancolie. (Vezi fasciculul II, 
planşa 7) 


Bibliografie: Lothar-Gunther Buchheim, Otto Mueller, Leben und 
Werk, Feldafing, 1963; MA von Lüttichau, Otto Mueller, Köln, 
1993. 


Mulasics, László (n. Szepetnek, 1954 - m. Feketebăcs, 2001). 
Pictor maghiar. După ce a absolvit Liceul de Muzică din Pecs 


(1969-1973), urmează cursurile de pictură ale Academiei de 
Arte Frumoase din Budapesta. Bursa Derkovits, 1985. Participă 
la simpozioane de pictură în: Graz, 1986; Salzburg, 1987; Saint- 
Paul-de-Vence, 1988; Worpswede, 1990. Participă la expoziţiile: 
„Neue Sensibilität, Ungarische Malerei der 80er Jahre”, 
Esslingen, 1987; Festival International de la Peinture, Cagnes- 
sur-Mer, 1989; „Leere Raume” (Spaţii vide), Das Video Zentrum, 
München, 1990; „Europa-Asia Bienal’, Ankara, 1990, 
„Geometrie”, Manes, Praga, 1991; „Metaphor Contemporary 
Hungarian Art”, Marietta, Georgia, 1991; „Time and Tide”, 
Tokyo, 1992; International Biennial of Cairo, 1992. Debutează cu 
pânze figurative, desfăşurarea barocă a motivelor fiind însoțită 
de linii şi tuşe agitate, ce evocă preocupări similare din 
transavangardař italiană. Odată depăşită această fază, artistul 
renunță la trimiterile la figura umană, concentrându-se asupra 
unui inventar de semne geometrice distribuite cu austeritate pe 
suprafețe monocrome - în general ocru şi auriu — datorate 
materialităţii calde a cerii, în care se implantează praful de 
pigment. 


Mulliqi, Muslim (n. Dakovica, 1934 - m. Priştina, 1998). Pictor 
albanez din Kosovo. A absolvit Academia de Arte Frumoase din 
Belgrad (1959). Diplomă postuniversitară în 1961, cu Zora 
Petrović. Din 1974 a predat la Academia de Arte Frumoase din 
Priştina. Figuraţia tablourilor marchează revenirea pe tărâmul 
fabulos al copilăriei, chipul lucrurilor şi al ființelor se 
contopeşte cu realităţile legendare şi mitologice ale mediului 
său cultural. Când „eroul” imaginii este o casă de care îl leagă 
amintiri de neşters, scena e construită cu mijloace sumare, un 
detaliu sau altul putând să refacă o întreagă atmosferă. 


Adeseori personajele plutesc într-un spaţiu abstract” sau 
deasupra unui peisaj ce face parte din evocare. Formele nu sunt 
niciodată compacte şi opace, culorile tind spre transparenţă, 
asigurând un limbaj pictural de o rară savoare şi sensibilitate. 


Bibliografie: Eqrem Basha, Nedeljko Gvozdenović, Antonio Del 
Guercio, Alltëne Taipi, Muslim Mulliqi, catalog, Priştina, 1979. 


Multipli. Operă de artă realizată în mai multe exemplare, toate 
cu statut de original. Procedeul nu este nou — sunt cunoscute 
turnările într-un anumit număr determinat al lucrărilor în 
metal —, dar acceptiunea care se dă în prezent acestui termen se 
referă la un fenomen de democratizare a artei apărut în anii 
1960. În 1955, Tinguely” şi Agam” propun Galeriei Denise René 
din Paris multiplicarea unor lucrări, cu scopul de a le face 
accesibile unor cercuri mai largi de iubitori ai artei, prin 
anularea unicităţii şi, bineînţeles, prin preţul mai scăzut. În 
1959, Spoerri' pune bazele sistemului de ediţii MAT 
(Multiplication dart transformable), prin care o lucrare este 
multiplicată, nu reprodusă prin mijloacele tradiţionale, într-o 
sută de exemplare, toate la acelaşi preţ, indiferent de 
notorietatea autorului. MAT a executat astfel de multipli 
purtând semnătura lui Agam şi Tinguely, la care se adaugă 
Burri*, Marcel Duchamp , Mack, Gerstner“ ş.a. 


Bibliografie: Z. Felix (ed.), Das Jahrhundert des Multiple: Von 
Duchamp bis zur Gegenwart, catalog, Deichtorhallen Hamburg, 
Ostfildern, 1994. 


Munari, Bruno (n. Milano, 1907 - m. Milano, 1998). Sculptor 
italian. Spirit teoretic mobil, Munari este unul dintre pionierii 


artei cinetice” şi programate (vezi Computer art), demers care 
poartă ecourile spiritului frondeur dadaist. Autorul unor 
manifeste avangardiste (în 1938 publică la Milano Manifestul 
maşinismului; în 1962 şi 1964 scrie texte, unul în colaborare cu 
Umberto Eco, dedicate artei programate la computer, unor 
maşini de produs artă), în care prelungeşte experimentele cu 
„maşini inutile” din 1933. El se orientează mereu spre noi 
domenii de experiment. Influenţa sa o va resimţi Tinguely”, 
după întâlnirea lor la Milano, în 1954. Maşinile inutile (texturi 
din fibre de mătase) transferă în aria inutilului — cu graţie şi 
ironie - lecţia constructivistă” a lui Gabo'. Interesul său se 
concentrează în următorii ani asupra posibilităţilor de a 
modela spaţiul cu ajutorul luminii polarizate şi nepolarizate — 
stabilind relaţia între mişcarea luminoasă, expresia spaţială şi 
dimensiunea temporală. Din 1960 construieşte cunoscutele 
Structuri continue, cu un program destul de complex, şi 
ecranele cu imagini — Tetracono. Găsim în creaţia sa dorinţa de 
a exprima frumosul prin forma pură, interesul pentru mişcare 
ca dimensiune a operei de artă, pentru interferența între 
domeniile artei şi ştiinţei (din care nu e exclusă o nuanţă 
parodică), preocuparea pentru o sinteză a mijloacelor de 
expresie, pentru arta totală, pentru ambianţă. 


Bibliografie: Bruno Munari, Manifesto del Macchinismo, Milano, 
1938; Bruno Munari, Umberto Eco, Arte Programata, Milano, 
1962; G.C. Argan, Bruno Munari, Parma, 1979. 


Munch, Edvard (n. Løten, Hedmark, 1863 - m. Ekely, Oslo, 
1944). Pictor şi gravor norvegian. Studiază la Academia Regală 
de Arte şi Meserii din Oslo cu Julius Middelthun (1880-1881), la 


Academia Naţională cu Christian Krohg (1882-1883), la 
Academia Liberă din Modum cu Frits Thaulow (1884) şi în 
atelierul lui Léon Bonnat din Paris (1890). Îl interesează operele 
lui Van Gogh”, Gauguin”, Toulouse-Lautrec”. Se întoarce la Oslo 
în 1891, după care urmează mai multe perioade de lucru în 
Germania. Îndată după 1890, viziunea şi stilul lui Munch sunt 
deja constituite. Artistul îşi exteriorizează sentimentele într-un 
mod patetic. Suferințele unei copilării triste (mama îi murise 
când viitorul artist avea cinci ani), neliniştile şi dramele 
acumulate de-a lungul zbuciumatei sale existenţe izbucnesc 
brutal în compoziţii (Mama moartă; Tânără bolnavă; Femeia şi 
moartea; tablourile din ciclul intitulat „Friza vieţii”). 
Personajele sale sunt măcinate din interior de durere şi chipul 
lor devine oglinda acestei stări. Artistul pune accentul pe 
iluminarea universului lăuntric, pe expresie. Arta lui devine un 
țipăt (cum se va intitula unul dintre tablourile făcute în 1893, 
după care face şi o litografie pe care scrie: „Aud ţipătul 
naturii”). Munch anunţă prin astfel de lucrări programul artei 
expresioniste”, al cărei reprezentant de seamă este. În 1905, 
când la Dresda apărea grupul Die Brücke - una dintre 
manifestările definitorii ale expresionismului german -, Munch 
era considerat un precursor şi şef de şcoală. Obsesiile provocate 
de teama morţii, teroarea exercitată de forţe obscure, derivate 
mai ales din imposibilitatea de fixare a valorilor într-o lume în 
care omul se dizolvă ca individ, adâncesc caracterul 
expresionist al operei sale. O astfel de tensiune îi zdruncină 
echilibrul nervos şi se internează câteva luni într-o clinică din 
Copenhaga (1908), după care se retrage definitiv la Ekely, în ţara 
natală. În timp, desenul său devine mai puţin aspru, coloritul 
câştigă în armonie, fără ca aceasta să însemne o îndepărtare de 


idealurile din tinereţe. În continuare foloseşte contrastul, fie în 
ipostaza radicală a ciocnirii între alb şi negru, fie prin mase de 
culoare în care lumina şi întunericul câştigă în pregnantă 
datorită tuşelor largi şi pline de nerv. A realizat şi o serie de 
picturi murale la Universitatea din Oslo (1915) şi pentru o serie 
de alte instituţii şi întreprinderi. De-a lungul întregii vieţi a 
pictat mai multe autoportrete ce exprimă direct tensiunea 
frământărilor sale (Gripa spaniolă, 1919; Om vagabondând în 
noapte, 1939 etc.). Situându-l între maeştrii expresionismului, 
Herbert Read îl defineşte cu multă precizie: „Munch, cea mai 
puternică influenţă de pe întreg cuprinsul nordului european, a 
fost cea mai izolată, cea mai introspectivă din toate aceste 
naturi melancolice”. (Vezi fasciculul I, planga 14) 


Bibliografie: J.P. Hodin, Edvard Munch, Der Genius des Nordens, 
Stockholm, 1948; R. Heller, Edvard Munch: The Scream, Londra, 
1972; R. Heller, Edvard Munch. Leben und Werk, Munchen, 1993. 


Munchener Secession (Secesiunea miincheneză). Organizaţie 
germană înfiinţată în 1892, care deschide seria disidenţelor faţă 
de arta academistă promovată de Asociaţia Artistică din 
Munchen (Münchener  Kuinstlergenossenschaft). Din noua 
mişcare făceau parte F. von Stuck, F. von Uhde, O. Eckmann, 
Behrens”, H. Obrist, A. Endell, B. Pankok, K. Köpping, T. Heine 
etc. După mai multe expoziţii de artă străină - expuneau, 
printre alţii, impresionişti” din şcoala franceză — o serie de 
artişti care simțeau presiunea oficialităţii deschid o expoziţie 
liberă şi vor primi curând, în 1898, Kunsttempel (Templul artei), 
situat în Königsplatz din München. În 1894 ia fiinţă, în directă 
legătură cu mişcarea secesionistă muncheneză, asociaţia 


artistică NeuDachau, urmată la puţin timp, 1896, de Luitpold- 
Gruppe. În 1897 se înfiinţează Vereinigten Werkstätten für 
Kunst im Handwerk (Atelierele reunite pentru meşteşuguri 
artistice). Existând diferite disidenţe, în 1899 s-a simţit nevoia 
formării Deutscher Kunstlerbund (Asociaţia artistică germană). 
Sensul înnoirii se continuă cu Die Neue Kunstlervereinigung 
(Noua asociaţie artistică) şi mai ales cu Neuen Münchener 
Secession (Noua secesiune miincheneză), care marchează noile 
orientări, aflate în pragul unor transformări radicale, între care 
Jugendstil“ s-a conturat decisiv în arta germană. (Vezi fasciculul 
I, planşa 25) 


Muñoz, Aurelia (n. Barcelona, 1926 - m. Barcelona, 2011). Artist 
decorator spaniol. Urmează cursurile Şcolii de Arte Aplicate 
Massana din Barcelona. Studiază folclorul catalan, de la care 
preia numeroase sugestii. Participă la mai multe ediţii ale 
Expoziţiei internaţionale de tapiserie de la Lausanne (la prima 
ediţie, din 1963, este printre cele mai revoluţionare prezenţe) şi 
la Bienala de la São Paulo, în 1973. Obține Medalia de argint a 
oraşului Paris şi bursa fundaţiei March Investigation Textile în 
1968. Preocupată de arta veche (în special arta romanică, ce 
prezintă în Catalonia capodopere cu adevărat demne de 
admirat), de istoria religiilor, de psihologie, caută modalităţi de 
expresie noi, prin care valorile decorative să adere la valori 
simbolice. Practică un timp colajul' de materiale (1963) 
adăugate texturii tapiseriei. Prin 1969 expune „vitrine colaj” cu 
obiecte vechi integrate unui discurs artistic. Cele mai 
spectaculoase creaţii ale sale rămân însă marile obiecte în relief 
din macrame (panglică textilă obţinută prin croşetare) din anii 


1970-1972, vădind o influenţă a studiilor de costum şi o viziune 
oarecum scenografică. 


Murariu, Ion (n. Dorohoi, 1922 - m. Bucureşti, 2012). Pictor 
român. A absolvit în 1946 Academia de Arte Frumoase din Iaşi, 
unde a studiat cu O. Briese, N. Popa şi L. Cosmovici. În paralel a 
urmat cursurile Facultăţii de Litere şi Filosofie, călătorind în 
timpul verilor în diferite oraşe italiene, unde studiază arta 
maeştrilor Renaşterii. Este remarcat încă din timpul studenţiei, 
când, la Expoziţia Tinerimii Artistice”, în 1938, i se acordă 
Premiul excepţional pentru desen. În peisajele sale — realizate 
în acuarelă şi ulei — întâlnim o constantă comuniune cu natura, 
discursul său pictural depăşind reperele şi localizările stricte, 
ceea ce nu exclude apartenenţa la un anumit spaţiu cultural şi 
geografic identificabil — nordul Moldovei. Ceea ce reţine artistul 
în permanent periplu liric prin acest spaţiu este atmosfera ca 
impuls poetic, o lume descoperită în copilărie şi care şi-a pus 
definitiv amprenta asupra sensibilităţii sale. Este un univers 
care comunică în modul cel mai direct cu privitorul, găsind 
ecouri în nostalgiile proprii fiecăruia. În acuarelă, masa fluidă a 
culorilor cărora diluţia apei le asigură expansiunea liberă 
dezvăluie, într-un subtil joc al transparenţelor şi accentelor de 
lumini şi umbre, peisaje pline de melancolie sau de exuberanţă. 
Este de asemenea autorul unor compoziţii în ulei, în care 
interesul se mută pe structura alegorică, fabulatorie. 
Valorificând un filon narativ caracteristic folclorului, el pictează 
personaje - scriitorii, muzicienii cu care e prieten — în jurul 
cărora aşază scene din viaţa modelului. Amestec de umor, 
satiră blajină sau tăioasă, astfel de lucrări completează — nu ca 


un efect de compensație, ci ca un dat temperamental — viziunea 
sa fundamental lirică. 


Bibliografie: Constantin Prut, Ion Murariu. Lirism, narație, 
expresie, Bucureşti, 1999. 


Murer, Augusto (n. Falcade, 1922 - m. Padova, 1985). Sculptor 
italian. Începe să studieze cu Li Rossi, desăvârşindu-şi formaţia 
în atelierul lui Martini, profesor la Academia de Arte din 
Veneţia. Realizează o serie de lucrări pentru bisericile din 
Falcade, Bonisiolo, Bibione. Consacră mai multe monumente 
eroilor Rezistenței italiene, la Alleghe, Veneţia (Partizana 
căzută, din faţa grădinii Bienalei, 1964), Belluno (1965), 
Vansiglio (1970), Caviola, Monte Grappa, Mirana şi Trichiana 
(1975). Este de asemenea autorul Monumentului Victoriei din 
Vittorio Veneto (1968) şi al reliefurilor decorative de pe uşile 
bisericii San Pellegrino din Caxias do Sul - Brazilia (1975). 
Distincţii: Premiul Bienalei de la Milano, 1965; Premiul 
Sarzanti, Milano, 1966; Premiul Fiorini, Florenţa, 1967; Premiul 
Bienalei de la Bolzano, 1967. Multe dintre primele opere acuză 
dezastrele războiului. Sculpturile prezintă trupuri şi chipuri 
marcate de forţe iraționale, exterioare legităţii lor. Reia acum 
tema crucificării, făcând vizibile o serie de influenţe din 
expresionismul” nordic. Temperamentul vivace — comentatorii 
săi au remarcat „violenţa pasiunii” (Giuseppe Marchiori), „forţa 
arhaică fundamentală” (Ugo Fasolo), „patosul antic şi modern” 
(Franco Solmi) — este dublat de un spirit raţional care dirijează 
impulsurile vitale spre coerenţa unui limbaj plastic precis. Într- 
o altă serie de lucrări — nuduri, maternităţi, capete de expresie — 
simplifică modelajul, volumele sunt mai pure, amintind 


rigoarea formelor organice. Artistul se arată aici sensibil la 
sculptura populară, precum şi la sugestiile cadrului natural al 
munţilor Dolomiţi, pe care le integrează clasicităţii sale 
funciare. Ritmul spontan al peisajului se suprapune energiilor 
interioare ale artistului. Rezultatul este un alfabet formal, la 
care elementul concret şi cel subiectiv participă în mod egal. 
Noile forme create nu concurează şi nu înlocuiesc natura, ci o 
aduc doar mai aproape de noi, îmbogăţită de travaliul mental, 
de intervenţiile afective. În 1986, comunitatea din localitatea sa 
natală, Falcade, a înfiinţat Studio Museo Augusto Murer. 


Bibliografie: Giuseppe Marchiori, Murer, Cortina, 1970; Franco 
Solmi, Augusto Murer, Bologna, 1972; Constantin Prut, Augusto 
Murer, Bucureşti, 1974; Silvio Guarnieri, Murer, Belluno, 1976; 
R. De Grada, Murer, Milano, 1985. 


Muriqi, Nebih (n. Novo Selo, 1943). Pictor albanez din Kosovo. A 
absolvit Academia de Arte Decorative din Belgrad (1969), unde 
a urmat şi cursul postuniversitar (1971) sub îndrumarea lui 
Rajko Nikolic. Din 1974 predă la Academia de Artă din Priştina. 
Participă la expoziţiile: „Peniţa de aur”, Belgrad, 1971, 1972, 
1973; Bienala de desen, Priştina, 1975, 1977, 1979, 1981, 1983; 
Bienala de desen, India, 1978; „Figuraţia expresivă iugoslavă”, 
Rijeka, 1982. Distincţii: Premiul Universităţii Belgrad, 1969; 
Premiul Bienalei de desen, Priştina, 1975. Prezentate de cele 
mai multe ori pe fundalul unui peisaj ce şi-a păstrat puritatea 
naturală, figurile umane suferă un proces de eroziune. 
Macerarea extinsă pe întreaga suprafaţă a personajelor acuză 
precaritatea fiinţei umane, confruntată nu atât cu dimensiunea 
temporală, cât mai ales cu acţiunea distructivă a cataclismelor 
sociale. În plus, în pictură şi desene îşi fac apariţia o serie de 


elemente insolite — formaţiuni naturale stranii, fiinţe fantastice 
etc. — care dau imaginii o cheie suprarealistă”. 


Bibliografie: Hivzi Muharremi, Nebih Muriqi, catalog, Priştina, 
1983. 


Murtić, Edo (n. Velika Pisanica, 1921 - m. Zagreb, 2005). Pictor 
croat. A studiat la Academia de Arte Frumoase din Zagreb 
(1939-1940; 1941-1943) cu Hegedušić” şi L. Babić şi la Şcoala de 
Pictură a lui P. Dobrović (1940-1941) din Belgrad. Participă la: 
Bienala de la Tokyo, 1953, 1965; Bienala de la Veneţia, 1958; 
Carnegie International, Pittsburgh, 1958, 1967; Documenta din 
Kassel, 1959; Bienala de gravură, Ljubljana, 1959, 1961; Bienala 
de la San Marino, 1965; Bienala de la São Paulo, 1967, 1983; 
Expoziția de desene, Rijeka, 1968; „Arta iugoslavă din preistorie 
până azi”, Paris, 1971. Distincţii: Premiul oraşului Zagreb, 1961; 
Premiul I al Trienalei de la Belgrad, 1961; Premiul Bienalei de 
gravură, Ljubljana, 1961; Medalia de aur la Morgan's Paint, 
Rimini, 1963; Premiul de pictură al oraşului Faenza, 1963; 
Premiul Bienalei „Art et Papier”, Le Tourquet, 1980. Punctul de 
plecare al lucrărilor de debut a fost constant în realitatea 
vizibilă, dar pe autor nu l-a interesat niciodată caracterul 
descriptiv al peisajului. Ceea ce îl atrage în spectacolul lumii 
este mişcarea şi tensiunea energetică comportate de fiecare 
dintre lucrurile pe care le observă. Detaliile care concentrează 
aceste forţe interioare sunt împinse în prim-planul imaginii, 
făcându-ne martorii unor teribile descărcări. Cu vremea, 
amintirea concretului pierde orice aluzie narativ-evocatoare, 
realizându-se exclusiv din consemnarea traiectoriilor pe care 
le-au putut urma structurile aflate în mişcare. Dar zestrea 


iniţială de percepții este destul de puternică, în ciuda 
aparenţelor, ca să-l menţină pe artist într-un fertil dialog cu 
vizibilul. Oricât de liberă şi impetuoasă ar fi expansiunea 
culorilor, aceasta nu este rodul unei delivrări mecanice a 
realităţilor subiective. Dincolo de jocul de suprafaţă al formelor 
abstracte” recunoaştem recursul la metodele magicianului, care 
adună varii părţi de realitate pentru a crea o punte de 
suprarealitate, singura capabilă să revină eficient în mediul 
înconjurător. 


Bibliografie: Bozo Bek, Edo Murtic, Zagreb, 1958; Vladimir 
Malekovic, Murtić, Pordenone, 1978; Michael Gibson, Edo 
Murtić, Paris, Zagreb, 1989; I. Zidić, Edo Murtić, Moderna 
Galerija, Zagreb, 2002. 


Mutzner, Samuel (Samys) (n. Bucureşti, 1884 - m. Bucureşti, 
1959). Pictor român. Studiază la Şcoala de Arte Frumoase din 
Bucureşti (1899-1900) cu profesorii E. Voinescu, V. Hegel, G.D. 
Mirea, la Academia de Arte Frumoase din Miinchen (1900-1903) 
cu profesorii K. Raupp, A. Ažbe şi Simon Hollósy, la Academia 
Julian din Paris (1903-1904) şi la Academia de Pictură din Alger 
(1910). Hotărâtoare în formaţia sa şi conturarea viziunii lui 
Mitzner este apropierea (în 1908-1909) de Claude Monet, unul 
dintre fondatorii impresionismului'. „Cei doi ani petrecuţi în 
satul Giverny în preajma lui Claude Monet au fost pentru mine 
deschiderea drumului către lumină şi culoare”, îşi va aminti 
pictorul. El vine în contact cu arta franceză într-un moment 
când impresionismului i se opuneau tendinţe derivate din acest 
curent, care dezvoltau în modalităţi noi, elaborate de multe ori 
savant, descoperirile spontane ale momentului de început al 


acestei mişcări. Apropierea de Monet îi menţine interesul 
pentru lumină şi culoare, dar pe planul reprezentării, al 
motivelor şi al soluţiilor compoziționale, pictorul va recepta 
influenţele  neoimpresionismului” şi  postimpresionismului 
(Vedere din Giverny, Peisaj provensal — Beauclaire, Vapoare în 
port etc.), precum şi sugestii culturale diverse ce duc fie la 
limpezirea imaginii (laviurile şi guaşele realizate în Japonia), fie 
la încărcarea tabloului cu naraţiuni ample (ultimele realizate în 
Japonia şi în insula Margarita, în Caracas). 


Bibliografie: Viorica Andreescu, Samuel Miitzner, Bucureşti, 
1974. 


Muzika, František (n. Praga, 1900 - m. Praga, 1974). Pictor ceh. 
A studiat la Academia de Arte Frumoase din oraşul natal, unde 
debutează în 1929 cu o expoziție personală. Operele sale au fost 
prezentate într-o retrospectivă la Liberec (1964), la Bienala de 
la Veneţia (1964) şi la „Suprarealismul în Europa”, Köln (1969). 
Artistul evoluează decis pe o direcţie suprarealistă”, în care 
imaginea se constituie din producţiile unei fantezii hrănite de 
contactul cu realitatea. În aceste condiţii, visul apare ca 
moment de suspensie a reziduurilor memoriei, ca stare în care 
relaţiile existente între părţi ale realităţii concrete sunt, pentru 
o clipă, abolite în favoarea unei ordini poetice. 


Bibliografie: F. Šmejkal, La genèse du rêve dans loeuvre de 
Frantisek Muzika, Praga, 1969; Frantisek Muzika, catalog, 
Narodni Galerie, Praga, 1981. 


N 


Nabis, Les (Ecole de Pont-Aven) (din ebraică — Profeţii). Mişcare 
artistică franceză de la sfârşitul secolului al XIX-lea, reunind 
sub semnul unei arte în egală măsură impregnate de 
simbolism” literar şi de idealul unei picturi pure artişti ca Paul 
Sérusier“, Maurice Denis", Charles Laval, Emile Schuffenecker, 
Armand Séguin, Maxime Maufra, Jacob Meyer, Władysław 
Slewinski (componenţii primului val ai grupului de la Pont- 
Aven) şi, mai târziu, Pierre Bonnard', Emile Bernard, Félix 
Vallotton, Edouard Vuillard”, Paul Ranson, K.-X. Roussel, Henri- 
Gabriel Ibels. Dubla natură a preocupărilor acestor pictori, care 
au căutat să păstreze complexitatea simbolică şi poetică a 
operei de artă, dar de pe poziţiile unei priorităţi a mijloacelor 
specifice picturii (culoare, desen), situează originile mişcării 
deopotrivă în ideile simbolismului, în moştenirea lui Gustave 
Moreau, Puvis de Chavannes, Odilon Redon”, în demersul 
solitar şi străin de orice literatură, consacrat atât de unilateral 
picturii, al lui Cezanne”. Gauguin”, cu spiritul său mobil, liber de 
prejudecăţi, este cel care oferă mişcării punctul de plecare. 
Sintetismul şi cloisonnism-ul ce vor defini din punct de vedere 
plastic arta nabiştilor sunt propuse de pictura lui Gauguin, 
discipolul renegat de Cezanne, care frecventa cu dezinvoltură 
cercurile simboliste. Tensiunile culturale similare cu cele care 


au generat mişcarea prerafaeliţilor în Marea Britanie, nevoia de 
înnoire - colorată în cazul francezilor şi de reacţia contra 
impresionismului, ale cărui cuceriri rămân o componentă de 
neeludat în experienţa europeană — duc, datorită lecţiei lui 
Cezanne şi Gauguin, la o creaţie artistică autentică, în care 
preocupările literare rămân secundare şi triumfă principii 
artistice de mare rezonanţă pentru arta secolului XX. Drumul 
spre abstracţie”, trecând prin filiera expresionismului” şi 
fovismului”, porneşte, fără îndoială, şi de la această şcoală. 
Legăturile ce-i grupează în jurul publicaţiei La Revue blanche pe 
artiştii grupului Les Nabis şi literați ca Alfred Jarry, Tristan 
Bernard, Felix Fénéon, Octave Mirbeau, Guillaume Apollinaire 
implică nu atât servitutea faţă de lumea literară tradusă de 
pictură, cât o interferenţă cu influenţe reciproce, o atmosferă 
stimulatoare pentru ambele domenii, şi nu e deloc neaşteptat că 
tocmai unui reprezentant al nabiştilor — Maurice Denis - îi 
aparţine faimoasa frază: „Un tablou, înainte de a fi un cal, o 
femeie sau o anecdotă oarecare, este, în mod esenţial, o 
suprafaţă plană acoperită cu culori asamblate într-o ordine”. 
Din lumea simbolistă, mişcarea păstrează preocuparea pentru 
simbolismul cromatic, pentru culoarea cu sarcină afectivă, 
încărcată de subiectivitate (dar accedând la generalitate tocmai 
prin aluzia culturală a simbolismului). Pregnanţa desenului, 
valoarea acordată liniei ca graniţă dinamică a câmpului 
cromatic şi ca vehicul al impulsului interior sunt alte 
caracteristici ale acestei picturi decis bidimensionale, care 
elimină anecdoticul din pictură nu numai la nivel literar, dar şi 
în privinţa formei, a supunerii faţă de model şi iluzie, faţă de 
convențiile perspectivei şi anatomiei artistice. Recunoaştem la 
reprezentanţii ei influenţa unei culturi vizuale din care nu 


lipsesc primitivii italieni (ca şi în cazul prerafaeliţilor), nici, mai 
ales, arta extrem-orientală. Gruparea a luat naştere datorită 
întâlnirii, la Pont-Aven, a lui Gauguin cu Sérusier, care, cucerit 
de ideile lui Gauguin şi sub influenţa lui directă, pictează în 
1888 celebrul Talisman, peisaj din Bois d'Amour, de fapt, o 
transcriere de senzaţii cromatice. Această lucrare, adusă de 
autor şi prezentată prietenilor la Academia Julian, declanşează 
entuziasmul. Serusier rămâne organizatorul mişcării, deşi 
Maurice Denis este cel care va formula principiile teoretice, 
impulsul iniţial datorându-se lui Gauguin. În 1889, expoziţia de 
la Cafe Volpini îi lansează pe nabişti (al căror program era încă 
destul de confuz, mai ales aşa cum îl prezintă expoziţia în care 
figurau şi Vincent van Gogh şi Guillaumin). Poetul Cazalis 
botează gruparea (care continuă să facă expoziţii colective până 
în 1899), nu fără intenţie umoristică, Les Nabis, utilizând un 
cuvânt din ebraică ce înseamnă Profeţii). La Revue blanche 
devine tribuna pentru ideile acestor pictori care de altfel aduc o 
contribuţie importantă în evoluţia afişului, decorului de teatru 
şi artelor decorative. Oricât de puţin coerentă din punctul de 
vedere al formulării teoretice şi al nivelului valoric ni se pare 
astăzi, trebuie să recunoaştem că această mişcare are meritul 
de a fi deschis drumul spre autonomia formei decorative şi a 
culorilor pure pentru o serie de artişti importanţi ai secolului 
XX, ca Matisse” şi primii abstracţi. (Vezi fasciculul I, planşele 7, 
12, 13, 24) 


Bibliografie: Maurice Denis, Theories, 1890-1910. Du symbolisme 
et de Gauguin vers un nouvel ordre classique, Paris, 1912; 
Charles Chassé, Gauguin et le groupe de Pont-Aven, Paris, 1924; 
Charles Chasse, Les Nabis et leur temps, Paris, 1960; W. 
Jaworska, Gauguin et lEcole de Pont-Aven, Paris, 1971; G.I. 


Mauner, Les Nabis: Their History and Their Art, 1888-1896, New 
York, 1978; C. Freches-Thory, A. Terrasse, Les Nabis, Paris, 1990. 


Nâdler, István (n. Visegrád, 1938). Pictor maghiar. Studiază la 
Şcoala de Arte Decorative (1954-1958) şi la Academia de Arte 
Frumoase din Budapesta (1958-1963). Întreprinde călătorii de 
studii în Europa (1964). Ajunge în Franţa (1966) şi Germania 
(1970). Membru al Budapest Műhely (Atelierele din Budapesta). 
Participă la expoziţiile: „Noi drumuri, noi tentative”, Ferihegy, 
Budapesta, 1966; „Artişti concretişti”, Karlovy Vary, 1969; „In 
memoriam Kassák”, Szekesfehârvâr, 1969; „În onoarea lui 
Vasarely”, Club Fészek, Budapesta, 1969; „Premio internacional 
Joan Miró”, Barcelona, 1970, 1972; „Grafica creativă '75”, 
Jyvăskula, Finlanda, 1975; „Ungarische Konstruktiviste Kunst, 
1920-1977”, expoziţie itinerată în Olanda şi Germania, 1978- 
1979; „Picturi recente”, Muzeul Ernst, Budapesta, 1984; „Noua 
sensibilitate - pictura maghiară a anilor '80”, Esslingen, 
Dortmund, 1987; Bienala de gravură de la Ljubljana, 1989. 
Distincţii: Premiul juriului la Festivalul  Gyor-Ungaria 
International, de la Cagnes-sur-Mer, Franţa 1982; Premiul 
Bienalei de grafică europeană, Baden-Baden, 1985; Premiul de 
Stat „Mihály Munkácsy”, Ungaria, 1989. De-a lungul întregii sale 
evoluţii, artistul pendulează, acordându-le succesiv rolul de 
prim-plan, dar păstrându-le prezenţa în imagine, între polul 
abstracţiei” geometrice şi cel al impulsului liric, cu pensulaţii 
gestuale”, spontane (vezi Action painting). Disciplina 
construcției elaborată după principii matematice este amendată 
continuu în ceea ce are ea uscat şi impersonal, pentru a face 
loc, de multe ori în chiar aceeaşi imagine, unei izbucniri 


vitaliste ce ne pune în directă stare de comunicare cu universul 
lăuntric al artistului. 


Bibliografie: István  Nădler.  Budapest-Feketebăcs, catalog, 
Budapesta, 1985. 


Nagel, Peter (n. Kiel, 1941). Pictor german. Studiază la 
Academia de Artă din Hamburg (1960-1965), cu K.H. Wienert, K. 
Kluth, J. Geccelli” şi Almir da Silva Mavignier. Împreună cu 
Dieter Asmus, Nikolaus Stortenbecker şi Dietmar Ulrich 
înfiinţează grupul Zebra, Hamburg (1965). Călătorie de studii la 
Londra (1966). Participă la manifestările grupului Zebra în 
Germania, Italia, Elveţia, Austria, Anglia etc., ca şi la expoziţiile: 
„Arta actuală”, Hamburg, 1968; Trienala de la Grenchen, 1970; 
Trienala de la New Delhi, 1971; Bienala de la Paris, 1971; „Ars 
Viva”, Baden-Baden, 1972. Distincţii: Premiul Fiorino, Florenţa, 
1971; Premiul I, Grenchen, 1970; Menţiune de onoare, New 
Delhi, 1971. Pictorul se angajează încă de la început în 
revelarea aspectelor poetice ale realităţii. Ceea ce observă în 
jurul său i se pare necesar şi suficient pentru a întocmi un 
discurs plastic care, în chip evident, conţine şi o doză de 
subiectivitate. Plecând de pe poziţiile artei hiperrealiste”, 
creează o poetică picturală proprie, în care un rol determinant 
îl au opţiunile pentru un obiect sau altul, ca şi jocul cu 
dimensiunile şi cu distanţa la care „vede” concretul. 


Bibliografie: H. Walter (ed.), Peter Nagel. Verzeichnis der 
Druckgraphik 1965-1971, Dusseldorf, 1971; Uwe Haupenthal, 
Nagel vor Nagel. Peter Nagels Friihwerk, Husum, 2006. 


Narimanbekov, Togrul (n. Baku, 1930 - m. Paris, 2013). Pictor 
azer. A absolvit în 1955 Institutul de Artă Plastică din Vilnius. 
Este distins cu titlul de Artist al Poporului din Azerbaidjan. 
Debutează cu tablouri inspirate de porturile de pescari de la 
Marea Baltică, pentru a se consacra apoi, după stabilirea la 
Baku, realităţilor din locurile unde s-a născut. Temperament 
tumultuos, tensionat, el transformă orice subiect — chiar şi cea 
mai banală natură statică — într-o imagine a neliniştii lăuntrice. 
Supuse unui impresionant potenţial emotiv, formele lucrurilor 
reprezentate se agită, antrenate în direcţii neaşteptate, fără însă 
ca, în ansamblu, compoziţia să-şi piardă coerenţa. Interesat de 
descoperirea tradiţiilor culturale ale poporului său, pictorul 
cercetează desenele preistorice de pe stâncile de la Gobustan, 
pe malul caspic, ca şi construcţiile medievale din peninsula 
Apşeron. 


Bibliografie: R. Efendi, Togrul Narimanbekov, Moscova, 1966. 


Nash, Paul (n. Londra, 1889 - m. Boscombe, 1946). Pictor 
englez. După ce studiază la Slade School, în Londra, devine în 
1919 membru al Clubului Noua Artă Engleză. În 1933 se află 
printre fondatorii grupului Unit One. Asupra evoluţiei sale a 
avut o deosebită influenţă întâlnirea cu arta pictorilor 
suprarealişti” din 1928, în primul rând cu peisajele încărcate de 
o poezie secretă ale lui De Chirico”. Artistul admiră peisajul 
natural în care adeseori se ivesc repere ale trecutului — 
menhire, vestigii arhitectonice etc. — cu o mărturisită intenţie 
simbolică (Întâmplare la Downs, 1937; Pitier sub lună, 1932- 
1942). Aluziile la momentele culturale ale trecutului dau o notă 
romantică tablourilor, arta sa fiind, după cum scrie Frank 


McEwen, „profund marcată de lumea nordică şi celtică”. În 
timpul celui de-al doilea război mondial este înrolat ca pictor de 
război (Totes Meer, 1941). 


Bibliografie: Herbert Read, Paul Nash: The Portrait of an Artist, 
Londra, 1955; Paul Nash, catalog, Hamet Gallery, Londra, 1970; 
]. King, Interior Landscapes. A Life of Paul Nash, Londra, 1987; 
Richard Cork, A Bitter Truth: Avant-Garde Art and the Great 
War, Barbican Art Gallery, Londra, 1994. 


Nay, Ernst Wilhelm (n. Berlin, 1902 - m. Koln, 1968). Pictor 
german. Studiază la Academia de Artă din Berlin (1925-1928). 
Face călătorii de studii la Paris (1928-1931) şi la Roma (1931- 
1932). Lucrează în Norvegia, pe insula Lofoten (1937-1938), ca 
invitat al lui Munch. În 1937 i se închide o expoziţie, iar în anul 
următor operele lui sunt scoase din muzeele germane. Membru 
al grupului Zen din Köln (din 1951). Participă la: Bienala de la 
Săo Paulo, 1955, 1959; „50 de ani de artă modernă”, Bruxelles, 
1958; Documenta din Kassel, 1960; „Arta în Germania”, 
expoziţie itinerantă organizată de Kunsthalle din Hamburg, 
1974. Distincţii: Premiul Romei, 1931; Premiul Lissone, 1953; 
Premiul Lichtwark, Hamburg, 1955; Premiul Guggenheim, New 
York, 1960; Berliner Kunstpreis, 1964; Marele Premiu al 
landului Renania de Nord - Westfalia, 1965; Crucea de Merit a 
Germaniei, 1967. Anunţate încă de la debut, vehemenţa 
coloritului şi tendinţa spre puritatea expresiei duc, în special 
după al doilea război mondial, la cristalizarea unei picturi 
originale. În ciuda unei dramatice experienţe de viaţă, pictorul 
nu caută tensiunile extreme ale expresionismului” nordic. El 
simte nevoia implantării în masele fluide ale culorii a unor 


repere geometrice, ordonatoare, apte să angajeze o distanţă 
contemplativă, ce pare să comunice cu spiritul artei orientale. 
Cu tablourile pictate în jurul anului 1950 se situează în 
avangarda mişcărilor artei informale”, urmărind îndeosebi 
drumul abstracţiei lirice”. 


Bibliografie: Ernst Wilhelm Nay, Vom Gestaltwert der Farbe, 
Munchen, 1955; Werner Haftmann, Ernst Wilhelm Nay, Köln, 
1960/1991; Jean Cassou, Nay — Aquarelle, Köln, 1969; S. Gohr 
(ed.), Ernst Wilhelm Nay. Retrospektive, catalog, Museum 
Ludwig, Köln, 1990; S. Gohr, A. Scheibler (eds.), Ernst Wilhelm 
Nay. Werkverzeichnis der Ölgemälde, 2 vol., Köln, 1990. 


Neagu, Paul (n. Bucureşti, 1938 - m. Londra, 2004). Sculptor 
român. Studiază la Institutul de Arte Plastice „N. Grigorescu” 
din Bucureşti (1959-1965). În 1969 se stabileşte la Londra. 
Participă la expozițiile: Richard Demarco Gallery, Edinburgh, 
1969, 1976; Bienala Tineretului, Paris, 1971; „Generative Art”, 
Londra, 1972, 1976; John Moore’s Biennale, Liverpool, 1969- 
1976; „Serpentine Sculpture”, Londra, 1973, 1976; „Earth 
Images”, Edinburgh, 1973 (itinerată în Italia); „The Condition of 
Sculpture”, Londra, 1975; „Silver Jubilee Exhibition of British 
Sculpture”, Londra, 1977; „Wood”, Sunderland, 1981; „Baroques 
81”, Paris, 1981; „Human Condition” (expoziţie itinerantă), 1981; 
„British Sculpture in the 20th Century”, Whitechapel, 1981-1982; 
„British Art Today” (expoziţie itinerată în Japonia), 1982; 
„Drawing in the Air”, Sunderland, 1983; „lime and Space”, 
Alaska, 1984; „Attitudes”, Northampton, 1985 etc. Distincţii: 
Premiul Consiliului Artelor din Marea Britanie, 1973, 1978; 
Premiul Tony Cobbold, 1976. A predat la: Chelsea School of Art 


(1971-1981); Royal College of Art (1976-1986); Slade School of 
Fine Arts, University of London (1986-1996) etc. În 1968 
lansează Manifestul Artei Palpabile, salutat cu entuziasm în 
mediul cultural bucureştean dornic de înnoire, iar în 1969 face 
parte din grupul avangardist care reprezintă România la 
Hamburg şi în Anglia. Stabilit în Marea Britanie, el se va afla în 
continuare în mediile cele mai avangardiste. Investigaţiile sale 
se concretizează într-un ciclu dedicat interferenţei între uman 
şi cosmic („Antropocosmos”). Va relua modelul uman, citit ca o 
arhitectură complexă, a cărui structură celulară comunică cu 
legităţile cele mai profunde ce guvernează şi materia cosmică. 
Din această perioadă datează primul său performance”, realizat 
simultan la Londra şi Bucureşti, care consta din ingerarea unei 
figuri realizate din turtă dulce, după modelul figurilor din ciclul 
„Antropocosmos”. Concomitent, artistul se preocupă de obiectul 
ce dobândeşte tot mai mult statut de semn, în 1975 elaborând 
primele structuri din seria „Hyphen”. Conceput ca un 
instrument de  unire-separare între planurile realităţii, 
Hyphenul este în esenţă o formă sumară, triunghiulară, 
angajând prin mai multe elemente, care penetrează în spaţiu, şi 
prin golul central — o situaţie spaţială complexă. Încununarea 
acestui ciclu o constituie cele „9 staţiuni catalitice” care, 
plecând de la procedeul Hyphenului, realizează un sistem de 9 
semne cu aceeaşi funcţie — un instrument de lectură spaţială. 
Un ciclu mai recent este „Unnamed”, compus din mici sfere 
metalice care propun misterul unui spaţiu inaccesibil. Sferele 
sunt grupate în instalaţii geometrice sau figurative. 
Concomitent cu aceste experienţe, artistul a elaborat o amplă 
serie de hermeneutici vizuale, desene, hărţi de lectură a 
metodologiilor civilizaţiilor. 


Bibliografie: Paul Overy, Paul Neagu, Londra, 1981; Matei 
Stîrcea-Crăciun, Nine Catalytic Stations / Nouă stațiuni catalitice. 
A Study in Hylesic Symbolism, Bucureşti, 2003. 


Nedelcu, Liviu (n. Petreşti, Bacău, 1962). Pictor român. A 
absolvit în 1984 Facultatea de Artă din Iaşi, unde a studiat cu 
Dan Hatmanu . În 2006 şi-a susţinut doctoratul în arte vizuale la 
Universitatea de Vest, Timişoara. Expoziţii personale: Galeria de 
Artă, Focşani, 1986-2012; Galeria de Artă, Bacău, 1997; Muzeul 
Literaturii Române, Bucureşti, 1998; Centrul George Apostu, 
Bacău, 2002; Galeria de Artă Cupola, Iaşi, 2002; Muzeul de Artă, 
Bacău, 2002, 2010; Art point Gallery, Bucureşti, 2003; Galeriile 
Senso, Bucureşti, 2006; Galeria Alianţa Artelor, Cluj-Napoca, 
2006; Căminul Artei, Bucureşti, 2010, 2013; Muzeul de Artă 
Vizuală, Galaţi. Expoziţii de grup: Saloanele Moldovei, Bacău şi 
Chişinău, din 1993; Sala Brâncuşi, Palatul Parlamentului, 
Bucureşti, 2011. Distincţii: Premiul Uniunii Artiştilor Plastici din 
România, la Saloanele Moldovei, 1993; Premiul Uniunii 
Artiştilor Plastici din Moldova, la Saloanele Moldovei, 1994. 
Pictorul dezvoltă un bogat evantai de procedee plastice, 
adaptate comunicării unor urgenţe ale orizontului profund şi, 
în acelaşi timp, unui proiect conceptual care răspunde unor 
exigenţe culturale pe care şi le asumă. Existenţa unui nivel 
profund al senzaţiei, care poate atinge uneori intensităţi 
expresioniste”, este vizibilă în tuşele spontane, în accentele 
cromatice care însoțesc conturarea formei. Astfel de accente nu 
au de cele mai multe ori un rol constructiv direct, ci privesc 
doar o descărcare energetică, susţinând un discurs care se 
desfăşoară în paralel cu construcţia figurativă. Această 
structură figurativă poate viza un sistem de trimiteri cu 


caracter istoric sau se concentrează asupra unor evocări 
autobiografice. Câteodată, discursul pur pictural este dublat de 
inscripţii - titluri, numele unor personaje, fragmente de 
gânduri —, ceea ce amplifică şi adânceşte elaborarea 
conceptuală a tabloului. (Vezi fasciculul III, planşa 44) 


Bibliografie: Alexandra Titu, Constantin Prut, Sinteze în arta 
românească contemporană, Timişoara, 2011. 


Negreiros, Almada (n. São Tome e Principe, 1893 — m. Lisabona, 
1970). Pictor şi grafician portughez. După studii în ţară, se 
stabileşte câţiva ani în Franţa (1919-1920) şi Spania (1927-1930). 
A fost distins cu: Premiul Columbano; Premiul Naţional al 
Ministerului Educaţiei (1959); Premiul ziarului Diário de 
Noticias (1966). Încă din primii ani de activitate se află printre 
cei care doreau să introducă în Portugalia spiritul artei 
moderne. Preocupat o vreme de modalităţile artei futuriste”, 
artistul se îndreaptă tot mai decis spre idealurile clasicităţii. El 
descoperă marea tradiţie a picturii figurative iberice, în care 
omul este eroul principal al reprezentării. A realizat picturi 
murale în Spania şi la Lisabona, la sediul Fundaţiei Calouste 
Gulbenkian. Opera sa cuprinde un mare număr de picturi, 
gravuri, tapiserii, lucrări în ceramică. Este de asemenea autorul 
unor lucrări literare şi studii de estetică. 


Bibliografie: Rui-Mârio Goncalves, Almada Negreiros: O meniho 
de olhos de gigante, Lisabona, 2006. 


Negură, Andrei (n. Echimăuţi, Rezina, 1956). Pictor din 
Republica Moldova. A studiat la Academia de Textile „A.N. 
Kosighin” din Moscova (1979-1980) şi la Academia de Arte 


Decorative din Budapesta (1980-1985). Expoziţii de grup: Atena, 
1982; Saloanele de Toamnă şi Primăvară, Chişinău, 1980; 
Centrul Cultural al URSS, Paris, 1985; Creaţia Tinerilor, 
Moscova/Erfurt, 1988-1989, 1990; Galeria Victoria, Iaşi, 1990; 
Saloanele Moldovei, Bacău-Chişinău, 1991; Galeria Privat-Art, 
Londra, 1993; Bienala de textile, Beauvais, 1994; Art Collegium 
International, Cheltenham, 1996; Direct-Art Salon, Nisa, Salonul 
de Artă Mediteraneeană, Mandelieu-la-Napoule, Antibes, 1998. 
În 2012 a deschis o expoziţie în Muzeul de Artă al Moldovei, 
Chişinău. Spirit neliniştit şi dinamic, practică în aceeaşi măsură 
pictura, gravura şi tapiseria. Inovează în domeniul tapiseriei 
tehnici ale reliefului şi volumelor spaţiale independente, dar 
realizează şi mari tapiserii plane, în tehnici tradiţionale. În 
toate genurile parcurge acelaşi drum, căutând expresia 
adecvată între un figurativ vag simbolic şi o abstracţie lirică”, a 
cărei motivaţie nu se află într-o predispoziţie lirică, ci în 
tendinţa de a trece dincolo de formă. Acest câmp de intuiţii 
profunde, de amintiri obscure furnizează substanţa unor 
semne culturale de mare circulaţie, semne abstracte sau 
mimetice. (Vezi fasciculul III, planşa 4) 


Neo-Geo. Prescurtare a expresiei Neo-Geometric 
Conceptualism. Termenul e folosit pentru a defini lucrările a 
patru artişti — Ashley Bickerton, Peter Halley, Jeff Koons* şi 
Meyer Vaisman - cărora în unele comentarii li se adaugă John 
Armleder', Haim Steinbach şi alţii. Deşi la prima vedere 
termenul pare să anunţe un recul al ordinii promovate de 
abstracţia” geometrică a anilor 1950, de fapt, artiştii care 
revendică atributul Neo-Geo creează lucrări diverse, departe de 
problematica geometriei, glosând pe marginea ambianţei 


obiectuale cotidiene, alăturând „citatele” obiectuale şi culturale. 
Ironizând societatea de consum şi diversele atitudini realiste pe 
care le generează, Koons consacră, în replici de oţel inoxidabil, 
deci perene, în porțelan şi sticlă, diferite produse industriale 
kitsch. Cu vagi trimiteri la modalităţile dadaiste” şi ale artei 
popř se prezintă şi „sculpturile murale” ale lui Vaisman şi 
montajele lui Bickerton. Momentul culminant al orientării Neo- 
Geo îl constituie expoziţia organizată în 1987 la Londra de fraţii 
Saatchi, după care folosirea termenului se estompează sau 
dobândeşte conotaţii noi. 


Bibliografie: Monochromie — Geometrie, catalog, Sammlung 
Goetz, Miinchen, 1995. 


Neoimpresionism. Mişcare artistică susţinută de Georges 
Seurat”, Paul Signac' şi discipolii lor, având drept scop aşezarea 
pe baze ştiinţifice, metodice, a descoperirilor pictorilor 
impresionişti” în domeniul culorii şi luminii. Cuvântul 
„neoimpresionism” a fost folosit pentru prima dată în 1886 de 
criticul Felix Fénéon în revista LArt Moderne, ce apărea la 
Bruxelles. Seria de articole despre „fenomenul percepţiei” 
semnate de David Sutter (1880), experienţele psihologilor şi 
fiziologilor privind problemele efectelor luminii şi culorii, 
descoperirile fizicienilor Helmholtz (1878) şi O.N. Rodd (1881), 
ce completează teoriile mai vechi ale lui Chevreul privind legile 
contrastului simultan, au fost tot atâtea contribuţii la 
cristalizarea  - teoretică şi practică - a esteticii 
neoimpresioniste. În principala scriere privind programul 
picturii neoimpresioniste — De la Delacroix la neoimpresionism, 
apărută în 1899 - Signac apreciază dezvoltarea 


neoimpresionismului ca o continuare firească a artei lui 
Delacroix şi a impresionismului, scopul fiind unul comun: „A da 
culorii cât mai multă strălucire posibilă”. Iată cum sintetizează 
Signac rezultatele obţinute în cele trei momente: „Delacroix: 
Renunţând la tenta plată şi cu ajutorul degradeului, al 
contrastului şi al amestecului optic, a reuşit să obţină din 
elemente în parte slăbite o strălucire maximă, a cărei armonie 
este asigurată prin aplicarea sistematică a legilor care 
guvernează culoarea. Impresionismul:  Alcătuindu-şi paleta 
numai din culori pure, obţine un rezultat mai luminos şi mai 
colorat decât acela al lui Delacroix, reducându-i doar 
strălucirea prin amestecuri pigmentare şi murdare, şi cu o 
armonie mai redusă, datorită modului inegal şi regulat în care 
se aplică legile care guvernează culoarea. Neoimpresionismul: 
Prin respingerea oricărui amestec murdar, prin folosirea 
exclusivă a amestecului optic de culori pure, printr-o diviziune 
metodică şi respectarea teoriei ştiinţifice a culorilor, asigură un 
maximum de luminozitate, de culoare şi de armonie, care nu 
mai fusese atins până atunci”. Pentru a asigura efectul 
amestecării culorilor pe retină, pictorii neoimpresionişti 
folosesc tonuri pure, juxtapuse, în suprafeţe din ce în ce mai 
mici. Tehnica aceasta a tuşelor divizate — divizionismul — se va 
accentua până la obţinerea unor puncte colorate, ceea ce a adus 
mişcării şi numele de pointilism (point — punct). Din reţeaua de 
tuşe divizate sau puncte se încheagă formele obiectelor şi 
fiinţelor reprezentate. Un principiu ordonator se află în spatele 
ecranului luminos al pânzei, încercând să refacă arhitectura 
lumii vizibile pulverizate de percepțiile prea directe ale 
impresionismului. Acest principiu este cel mai bine ilustrat de 
opera lui Seurat, care, spre deosebire de Signac, se simţea atras 


de cultul  simboliştilor pentru motive. ` Evoluţia 
neoimpresionismului este declanşată public în 1884. Fiind 
refuzati la Salonul oficial, câţiva artişti înrudiţi ca preocupare — 
Seurat', Sisnac', Henri-Edmond Cross, Charles Angrand, Albert 
Dubois-Pillet — formează, sub preşedinţia lui Redon*, Societatea 
Artiştilor Independenti. Seurat lansează succesiv lucrări în care 
foloseşte „contrastele de tente” (La scăldat, 1884), „contrastele 
de ton” (O duminică de vară pe insula Grand Jatte, 1886), 
„contrastele de linie” (Circul, 1891). În jurul lui se grupează 
Signac, bătrânul Camille Pissarro” împreună cu fiul său Lucien 
Pissarro. Tehnica divizionismului sau pointilismului are la 
sfârşitul secolului al XIX-lea un deosebit ecou, fiind adoptată de 
francezii Henri Petitsean, Maximilien Luce, Lucie Cousturier, 
belgienii Henry Van de Velde” şi Théo van Rysselberghe, 
italienii Segantini, Morbelli, Prerviati ş.a. Este o tehnică pe care, 
în mod pasager, o vor adopta şi artişti ce n-au făcut parte din 
mişcare: Van Gogh”, Toulouse-Lautrec', Gauguin. Dorind să 
refacă formele, neoimpresionismul a ajuns în chip paradoxal la 
o mai adâncă fărâmiţare a imaginii realului, la o fragmentare 
excesivă, ce va produce o serie de reacţii, între care extensiunea 
suprafeţelor colorate din arta fovilor” sau perspectiva bazată pe 
impresiile de cald şi rece trezite de culori, în pânzele lui 
Cezanne”. Preocuparea lui Seurat — mort prematur în 1891 — 
pentru soliditatea clasică a compoziţiei, dincolo de principiile 
propriu-zise ale neoimpresionismului, va sta, între altele, la 
baza raţionalizării elementelor imaginii în care se vor angaja 
fondatorii cubismului . (Vezi fasciculul I, planşele 5, 28) 


Bibliografie: Paul Signac, D'Eugene Delacroix au neo- 
impressionnisme, Paris, 1899; John  Rewald, Le post- 


impressionnisme de Van Gogh à Gauguin, Paris, 1961; Jean 
Sutter, Les Neo-impressionnistes, Neuchâtel, 1970. 


Neoplasticism vezi De Stijl, Mondrian 


Nepraš, Karel (n. Praga, 1932 - m. Praga, 2002). Sculptor ceh. A 
studiat la Academia de Artă din Praga (1952-1958). A participat 
la: Expoziţia internaţională, Buenos Aires, 1962; „Alternative 
attuali”, L'Aquilla, 1965; Bienala Tineretului, 1965; „Tânăra 
Avangardă Cehă”, Paris, „Artă Cehoslovacă”, Academia de Artă 
Berlin, 1966; „Plastică, Grafică”, Stuttgart, 1969; Premio 
Internacional Joan Miro, Barcelona, 1967; Bienala de la 
Middelheim-Anvers, 1967; „Noaptea suprarealistă”, Kunstamt, 
Berlin, 1968; „Plastică, Sculptură”, Munster, 1980. Improvizaţia 
de tip suprarealist” vizează mai ales piese de metal, oferite de 
reziduurile industriale. Din varii bucăţi care au făcut cândva 
parte din ansambluri funcţionale, artistul construieşte noi 
obiecte, având o evidentă obsesie antropomorfă. Ceea a fost un 
joc dadaist” capătă cu timpul o coerenţă şi o finalitate umană. 


Bibliografie: Karel Nepraš: Sedící, stojíci, krăcejici, catalog, Gema 
Art, Praga, 2002. 


Nervi, Pier Luigi (n. Sondrio, 1891 - m. Roma, 1979). Inginer şi 
arhitect italian. După ce absolvă cursurile tehnice ale 
Universităţii din Bologna (1913) realizează mai multe viaducte, 
poduri, silozuri etc. Prin realizarea cinematografului-teatru 
Augusteo din Napoli (1926-1927) şi a Stadionului Municipal din 
Florenţa (1930-1932), Nervi începe să se distingă ca o 
personalitate de primă mărime în noua generaţie de arhitecţi, 


care promovează, din 1927, Mişcarea Italiană pentru 
Arhitectura Raţională (Movimento Italiano per LPArchitettura 
Razionale). Nervi pune accentul pe funcţionalitate, pe calităţile 
naturale ale materialului. Construieşte mai multe hangare 
pentru avioane la Arvieto, Orbetello şi Torre del Lago (1936- 
1941). Palatul Expoziţiilor din Torino (1948-1949) prezintă o 
imensă cupolă compusă din elemente prefabricate, fixate pe 
osaturi metalice, în corpul pieselor prefabricate fiind prevăzute 
deschideri care anulează impresia de masivitate şi greutate şi 
asigură un iluminat cu reale calităţi sculpturale. Ajunge la o 
desăvârşită stăpânire a elasticităţii betonului şi metalului; în 
acelaşi timp, are intuiţia valorilor estetice ale structurilor 
folosite. Nervurile ample, jocul între plin şi gol, între lumină şi 
umbră, între linia dreaptă şi linia curbă dau construcţiilor sale 
un farmec aparte, bazat pe invenţia tehnică şi pe armonia 
compoziţiei plastice (Palatul Muncii, Torino, 1961). A colaborat 
cu mai mulţi arhitecţi la construirea unor clădiri ca: Palatul 
UNESCO din Paris, 1953-1957 (cu Breuer şi Bernard Zehrfuss); 
Turnul Pirelli, Milano, 1955-1959 (cu Ponti”); cele două Palate 
ale Sporturilor din Roma, 1956-1958 (cu Annibale Vitellozzi); 
Stadionul Flaminio, 1959 (cu fiul său, Antonio Nervi). A scris o 
serie de cărţi în care abordează probleme practice şi teoretice 
de arhitectură (Arta sau ştiinţa de a construi, 1945; Limbajul 
arhitecturii, 1951; A construi corect, 1955). 


Bibliografie: Giulio Carlo Argan, Pier Luigi Nervi, Milano, 1955. 


Nesch, Rolf (Emil Rudolf) (n. Oberesslingen, 1893 - m. Oslo, 
1975). Pictor german stabilit în Norvegia. Studiază la Şcoala de 
Arte şi Meserii din Stuttgart (1909-1912) şi la Academia de Artă 


din Dresda (1913-1914). La Dresda intră în contact cu Kirchner” 
şi cu ceilalţi membri ai grupării Die Brücke de orientare 
expresionistă . După popasuri în Berlin, Dresda, Esslingen şi 
Friedrichshafen, în 1929 se stabileşte la Hamburg, iar din 1933 
la Oslo, unde se întâlneşte cu unul dintre fondatorii 
expresionismului nordic — Munch". Rămas definitiv în Norvegia, 
îşi amenajează o casă-atelier la AL Hallingdal (1951). Participă 
la: Bienala de la Săo Paulo, 1955; Trienala de la Grenchen, 1956; 
Bienala de la Veneţia, 1962. Distincţii: Premiul pentru grafică, 
Bienala de la Săo Paulo, 1955; Premiul Lichtwark al oraşului 
Hamburg, 1958; Premiul Cornelius al oraşului Dusseldorf, 1965; 
Premiul pentru gravură oferit de Consiliul Canadian, 1967; 
Cavaler al Ordinului Regal Norvegian St. Olav, 1971. În operele 
sale găsim ecouri din arta populară, din legendele spaţiului 
scandinav. Imaginile izvorăsc din nelinişti profunde, din 
dramatica înfruntare a luminii şi întunericului. Artistul 
experimentează totodată şi tehnici noi în domeniul gravurii. 
Uneori, compoziţiile rezultă din intervenţia unor fire şi bucăţi 
de metal, care accentuează concreteţea imaginii, legătura 
inseparabilă cu realitatea înconjurătoare. 


Bibliografie: Alfred Hentzen, Rolf Nesch: Graphik, Materialbilder, 
Plastik, Stuttgart, 1960; K. Leonhard, Rolf Nesch, Stuttgart, 1965; 
A. Hentzen, W. Stubbe, Rolf Nesch. Graphik, Berlin, Oslo, 1973; 
Eivind Otto Hjelle, Rolf Nesch, Oslo, 1998. 


Nesterov, Mihail Vasilievici (n. Ufa, 1862 - m. Moscova, 1942). 
Pictor rus. Studiază la Şcoala de Pictură, Sculptură şi 
Arhitectură din Moscova (1877-1881 şi 1884-1886) cu V. Perov, A. 
Savrasov şi I. Prianisnikov şi la Academia de Arte din Sankt- 


Petersburg (1881-1884) sub îndrumarea pictorului P. Cistiakov. 
Debutează în 1889 sub influenţa „pictorilor ambulanți” (vezi 
Peredvijniki), cu tablouri în care temele culturii populare se 
împletesc cu temele biblice (Vedenia păstoraşului Bartolomeu, 
Sfânta Rusie, Sihastrul, Tinereţea  preafericitului Serghei). 
Treptat, pictorul acordă - în special după Revoluţia din 
Octombrie - un interes sporit pentru portret (Portretul 
chirurgului S.S. ludin, Portretul academicianului fiziolog I.P. 
Pavlov, Portretul lui I.D. Sadr, Portretul sculptoriței VI Muhina). 
Cu o cultură plastică remarcabilă, cu o fină intuiţie a realităţii 
fizice şi spirituale, pictorul creează portrete bogate în 
semnificaţii, în care uneori recurge la simbol (portretul Verei 
Muhina). Una dintre principalele sale calităţi este crearea 
atmosferei pregnant meditative, la care participă în egală 
măsură starea personajului şi a ambianţei în care acesta este 
reprezentat (cum se întâmplă în portretul consacrat lui Pavlov). 
(Vezi fasciculul II, planşa 20) 


Bibliografie: I. Nikonova, Mihail Nesterov, Moscova, 1971. 


Neue Sachlichkeit (Noua obiectivitate). Nume sub care G.F. 
Hartlaub prezintă (într-o expoziţie din 1925, la Kunsthalle, din 
Mannheim) o direcţie realistă a artei germane. Participanţii la 
manifestarea de la Mannheim (urmată de expoziţii deschise la 
Amsterdam, în 1929, şi la Berlin, în 1931) erau de orientări 
diferite, dar ceea ce voia să sublinieze Hartlaub era tendinţa de 
a acorda semnificaţie realităţii vizibile, adeseori învăluită de 
tuşele energice, patetice, ale artei expresioniste”. În alte 
modalităţi, în epocă sunt reluate ideile picturii metafizice” a lui 
De Chirico” şi se elaborează ceea ce se va numi, în cadrul artei 


germane, „realismul magic”. Principalii artişti din cadrul Noii 
obiectivităţi sunt Dis şi Grosz”, la care se adaugă Beckmann, 
Hofer', Heinrich Daviringhausen, Kurt Gunther, Alexander 
Kanoldt, Georg Schrimpf ş.a. 


Bibliografie: Les Realismes, Centre Georges Pompidou, Paris; P. 
Hulten (ed.), Realismus 1919-1939, Munchen, 1981; H.-J. 
Buderer, M. Fath, Neue Sachlichkeit. Bilder auf der Suche nach 
der Wirklichkeit, Munchen, 1994. 


Neue Wilde (Noii sălbatici). Sintagmă prin care se desemnează 
tendinţe neoexpresioniste ce apar în arta germană începând cu 
anii 1960, cristalizându-se apoi spre sfârşitul deceniului 
următor. Apariţia acestor demersuri foviste” (ne-o spune însăşi 
numele orientării) se produce pe fondul reacției tot mai clare a 
căutărilor europene în condiţiile influențelor diferitelor 
curente abstracte” manifeste în arta americană a timpului. 
Vehemenţa expresiei, predominanţa lirismului se păstrează, 
dar se afirmă o „întoarcere la subiect”, detectabilă în 
experimentele expresioniste germane, cu o evocare a 
tensiunilor specifice ale locului, în Nouvelle Figuration ce 
operează în arta franceză, în Transvanguardia”, activă în arta 
italiană. Mişcarea germană cuprinde artişti ca Baselitz”, Penck“, 
Kiefer”, Polke', Gerhard Richter, Vostelř ş.a. Expoziţia 
„Zeitgeist” (Spiritul timpului) deschisă la Berlin în 1982 
sintetizează sensurile figuraţiei narative şi cromatica acestei 
direcţii care redescoperă pictura ca pe o posibilitate de expresie 
în actualitate. 


Bibliografie: H. Klotz, Die Neuen Wilden in Berlin, Stuttgart, 1984. 


Neutra, Richard Joseph (n. Viena, 1892 - m. Wuppertal, 1970). 
Arhitect american de origine austriacă. După absolvirea 
Institutului Politehnic din Viena (1917) lucrează câţiva ani în 
Elveţia şi din 1921 în Germania, vreme în care, împreună cu 
Erich Mendelsohn, realizează proiectul pentru un centru de 
afaceri la Haifa. În 1923 se îndreaptă spre SUA, unde lucrează 
cu Wright”, apoi cu Rudolph Schindler. Se stabileşte la Los 
Angeles, unde publică studiul Cum construieşte America (1926). 
După ce proiectează casele prefabricate „Diatom”, construieşte 
Vila Lovell, Griffith Park (1927-1929), urmată de o serie de 
locuinţe particulare luxoase, perfect integrate reliefului 
californian: Vila Josef von Sternberg, San Fernando Valley, 1936; 
Vila Nesbett, Brentwood, 1942; Vila Kaufmann - „Vila din 
deşert”, Palm Springs, 1946-1947; Vila Tremaine, Santa Barbara, 
1947-1948; Vila James D. Moore, Ojai Valley, 1954. În paralel, a 
pus la punct proiectul unor „blocuri-vile” - grupuri de 
apartamente grupate pentru a economisi spaţiul aferent 
serviciilor comune, dar  păstrându-li-se individualitatea 
(blocurile Landfair Strathmore şi Kelton, construite în anii 
1937-1938 la Los Angeles). De asemenea, a proiectat aşa- 
numitele „oraşe-grădină”, cum este cartierul muncitoresc 
Channell Heights, la San Pedro, în California. Neutra este 
adeptul unei arhitecturi ce îmbină rigoarea geometrică cu 
fantezia planurilor după care sunt distribuite subansamblurile. 
În organizarea volumelor, el dezvoltă principiile funcţionale ale 
stilului internaţional (vezi International Style). Spre deosebire 
însă de alţi arhitecţi, nu acceptă dimensiuni prea exagerate, 
aglomerări de etaje pe verticală, ci urmăreşte o armonioasă 
înscriere a elementelor construite în peisajul cu vegetaţii şi 
forme de relief specifice. Prin această grijă acordată factorului 


natural evită pericolul uniformizării şi al monotoniei 
locuinţelor şi complexelor urbane. 


Bibliografie: Richard Neutra, Survival Through Design, New 
York, 1954; Esther Meloy, Richard Neutra, Ravensburg, 1962. 


Newman, Barnett (n. New York, 1905 - m. New York, 1970). 
Pictor american. Studiază la Liga Studenţilor în Arte, cu Sloan”, 
Duncan Smith şi William von Schlegell (1922-1926), apoi la 
Colegiul Municipal din New York (1927), făcându-şi 
specializarea la Universitatea Cornell din Ithaca (1941). 
Împreună cu câţiva prieteni înfiinţează în 1948 şcoala de arte 
Subiectele Artiştilor, care va deveni ulterior The Club, loc de 
întâlnire a avangardei americane în anii 1950. A fost profesor la 
Colegiul Bennington, Vermont (1951), la Universitatea 
Saskatchewan, Canada (1959) şi la Universitatea din 
Philadelphia (1962-1963). Stilul său se caracterizează prin 
austeritatea câmpurilor de culoare (vezi Colour-field painting, 
Hard-edge), dispuse vertical. Artistul dezvoltă o direcţie a 
abstracţiei” geometrice (Clement Greenberg vorbeşte despre 
post-painterly abstraction*) derivate din programul mişcării De 
SO", dar evită uscăciunea excesivă prin anume valoraţii şi use 
spontane, „impurități? ce-i asigură de fapt implicarea 
sensibilităţii sale. În astfel de lucrări, desenul are o deosebită 
importanţă, pentru că în capacitatea sa formativă se face 
vizibilă tocmai dorinţa de depăşire a conventiilor geometrice, 
tendinţa artistului de a da identitate spaţială frământărilor şi 
certitudinilor lăuntrice (Concorde, 1949; Tundra, 1950; seria 
„Forul alb”, 1960). 


Bibliografie: Lawrence Alloway, Barnett Newman: The Stations 
of the Cross, New York, 1966; H Rosenberg, Barnett Newman, 
New York, 1978, 1994; J.P. O'Neill (ed.), Barnett Newman: 
Selected Writings and Interviews, New York, 1990; Haven J. 
Strick (ed.), The Sublime is Now, The Early Work of Barnett 
Newman, Paintings and Drawings, 1944-1949, catalog, 
PaceWildenstein Gallery, New York, 1994. 


Nicholson, Ben (Benjamin Lauder) (n. Denham, 1894 - m. 
Londra, 1982). Pictor englez. Născut într-o familie de pictori 
(William Nicholson şi Mabel Pryde), îşi face studiile artistice la 
Tours, în Franţa (1911-1912), şi la Milano (1912-1913). După 
călătorii la Pasadena, în California, se stabileşte o vreme (între 
1920 şi 1931) la Castagnolo, Elveţia, hotărât să-şi găsească „un 
drum propriu, trăind un statornic şi violent experiment”. 
Expune la: Expoziţia internaţională de la Carnegie, Pittsburgh, 
1952 (Premiul I); Bienala de la Veneţia, 1954; Bienala de la São 
Paulo, 1957 (Premiul internaţional), Expoziţia internaţională de 
la Lugano, 1957 (Marele Premiu) etc. Ecouri din creaţia unor 
artişti care îl atrag (Giotto, Uccello, Cezanne”, H. Rousseau, 
Matisse”, Derain', Braque”, Picasso”) se resimt în primele 
lucrări, pictorul descoperindu-şi curând o viziune personală. 
Aderă la grupurile Unite One şi Abstraction-Crâation” (1933- 
1935), dar de filiaţii directe nu poate fi vorba, Nicholson 
neavând nevoie „să facă nici cubism”, nici neoplasticism [vezi 
De Stijl], nici constructivism”, sintezele sale fiind spontane, 
originale şi complete” (Norbert Lynton). Opera sa - picturi, 
desene, reliefuri pictate, realizate pe hârtie, pânză sau lemn — se 
distinge printr-un ideal de puritate pe care îl aplică atât 
materialului figurativ oferit de observarea naturii, cât şi 


senzaţiilor cromatice, stărilor sufleteşti, în care face să triumfe 
armonia, echilibrul, ideea de stabilitate. O contribuţie specială 
la dezvoltarea artei moderne sunt seriile sale de naturi statice 
abstracte” în care, păstrând regulile clasice ale compoziţiei 
genului (cum ar fi, de pildă, dispunerea motivelor în funcţie de 
rolul pe care îl au în ansamblul reprezentării), organizează 
suprafeţe plane, ce transcriu, după un profund efort de 
abstractizare”, sugestii din realitatea înconjurătoare. 
Remarcabile sunt de asemenea seriile de reliefuri pictate — 
ecrane sensibile ce promit o dezvoltare monumentală, 
constituind o replică la uscăciunea pur tehnică a zidurilor din 
ambiția uneori excesiv funcționalistă (vezi International Style) a 
arhitecturii moderne. 


Bibliografie: Joseph P. Hodin, Ben Nicholson: The Meaning of His 
Art, Londra, 1957; John Russell, Ben Nicholson: Drawings, 
Paintings and Reliefs 1911-1968, Londra, 1969. 


Nicodim, Ion (n. Constanţa, 1932 - m. Paris, 2007). Pictor 
român. Studiază la Institutul de Arte Plastice „N. Grigorescu” 
din Bucureşti (1950-1956). Urmează un stagiu de perfecţionare 
la Roma (1963-1968). În ultimii ani îşi împarte existenţa între 
Paris şi Bucureşti. A participat la: Bienala Tineretului, Paris, 
1962; Cvadrienala de la Roma, 1968; Bienala de grafică, 
Ljubljana, 1969; Festivalul internaţional de la Cagnes-sur-Mer, 
1969, 1981; Bienala de la Săo Paulo, 1969; Bienala de desen, 
Rijeka, 1970; „Artă şi istorie”, Bucureşti, 1975; „Studiul”, 
Timişoara, 1978; Salon de Mai, Paris, 1978; „Grandes et jeunes 
d'aujourd'hui”, Paris, 1982; Bienala de la Veneţia, 1982; „Art 
contra/against apartheid”, Paris, 1983; Bienala de gravură de la 


Baden-Baden, 1985. Distincţii: Premiul Uniunii Artiştilor Plastici 
din România, 1964, 1978; Premiul UNESCO, 1968; Premiul 
Bienalei de la Rijeka, 1970; Premiul Academiei Române, 1975. 
Pentru a dezvolta problematica unei „picturi pure”, lucrările 
sale pornesc de la o intensă empatie cu natura. Natura ca 
premisă a liniştii, a regenerării, a fertilităţii sau natura ca 
premisă a unui încântător joc cosmic — cum este curcubeul. 
Demersul său se modifică în chip evident atunci când meditaţia 
se opreşte asupra evenimentelor existenţiale, atât cele 
petrecute cândva, într-o vârstă atemporală, absorbită de 
mitologie, cât şi în istoria recentă, până în fierbintea plasmă a 
actualităţii. Imaginea îşi schimbă structura pentru a putea 
comunica neliniştea şi dramatismul. Chipul uman străbate prin 
masele cromatice, spărgând uneori chiar convenţia ramei şi 
împingând astfel reprezentarea Înspre conventiile 
tridimensionalităţii. În seria „Inimi”, forma trece printr-o 
succesiune de procedee plastice — de la imaginea pictată până la 
relief şi la condiţia sculpturală. Artistul s-a distins de asemenea 
prin lucrări de artă monumentală, realizate în tehnica 
tapiseriei: Cântarea omului, la sediul ONU din New York, şi 
compoziţia destinată  foaierului Teatrului Naţional din 
Bucureşti. 


Bibliografie: Mircea Grozdea, „Ion Nicodim”, în Pictori 
contemporani, Bucureşti, 1983; Ilinca Nicodim-Geze, Ion 
Nicodim, Bucureşti, 2012. 


Niculiu, Florin (n. Hudeşti, Botoşani, 1928 — m. Bucureşti, 1997). 
Pictor român. A studiat la Institutul de Arte Plastice „N. 
Grigorescu” din Bucureşti (1947-1950). A participat la: Expoziţia 
internaţională de ceramică de la Istanbul, 1967; „Tema muzicală 


în arta contemporană”, Bydgoszcz, Polonia, 1969; Festivalul de 
pictură de la Cagnes-sur-Mer, 1970; Salonul internaţional de 
desen de la Barcelona, 1974. Distincţii: Premiul „Paleta de aur” 
la Festivalul de la Cagnes-sur-Mer (1970); Premiul Uniunii 
Artiştilor Plastici (1976). Artistul îşi alcătuieşte un repertoriu de 
motive luate din realitate sau produse de imaginaţia sa — pe 
baza cărora realizează compoziţii cu clară structură poetică. 
Aşa cum se poate observa, el exclude improvizaţia, alăturarea 
incidentală a motivelor — cum se întâmplă în suprarealismul” 
doctrinar - în favoarea unui montaj conştient, ale cărui 
semnificaţii le urmăreşte şi le subliniază. În aceste condiţii, 
pictorul ştie să înlăture de pe chipul lucrurilor reprezentate 
impresia de „deja cunoscut”, descoperindu-le noutatea 
perpetuă pe care acestea o dobândesc în ordinea poematică a 
tabloului. 


Niemeyer, Oscar (n. Rio de Janeiro, 1907 — m. Rio de Janeiro, 
2012). Arhitect brazilian. Absolvent în 1934 al Şcolii Naţionale 
de Arte Frumoase din Rio de Janeiro. Cariera sa este marcată de 
o serie de monumente devenite de referinţă pentru arhitectura 
modernă: Centrul prezidenţial brazilian; Grupul de construcţii 
Pampulha (cazinoul, iaht-clubul, sala de dans, capela Sf. 
Francisc, 1943); Banca Boavista, 1946; Teatrul de la Bello 
Horizonte; Centrul pentru expoziţii din Săo Paulo (parcul 
Ibirapuera), 1951, exemplar ca armonie a integrării clădirilor în 
spaţiu (compus din Palatul Naţiunilor, Palatul Statelor, Palatul 
Industriei, Palatul Artelor) etc. Colaborarea cu Lucio Costa şi Le 
Corbusier” nu rămâne fără influenţă în opera sa. 
Funcţionalismul (vezi International Style) riguros şi apetitul 
pentru ornament ale lui Le Corbusier şi eleganța sofisticată a lui 


Costa se împletesc armonic în creaţia arhitectului brazilian. De 
asemenea, marea lecţie a arhitecturii baroce sud-americane, cu 
bogăţia sa de forme, expresivitatea, opulenţa şi 
monumentalitatea ei va contrabalansa permanent lecţia unei 
Europe înclinate spre purism (vezi De Stijl), spre evidenţa 
funcţiei în formă, spre refuzul suprastructurii expresive. Deşi 
repertoriul de forme de care uzează arhitectul e restrâns, 
mizând pe elemente geometrice pure, simple, el reuşeşte să fie 
inedit prin modul îmbinării lor (ca în celebrul plan de la Parcul 
Ibirapuera sau în grupul de construcţii de la Pampulha). 
Asocierea de forme rectangulare, ovoidale, sferice, alternarea 
de verticale suple şi orizontale masive, de convexităţi şi 
concavităţi creând ritmuri ample, secvenţe de sferă, piramidele 
îmbogăţesc acest limbaj cu morfologie austeră prin varietatea 
posibilităţilor combinatorii. La Palatul Prezidenţial (1959), 
elementele relucrate în spiritul simplificării sunt preluate din 
arhitectura naţională, în faţadă, în vreme ce la Palatul Artelor 
de la Săo Paulo interioarele tind spre un ansamblu spaţial 
complex, derutant, suprarealist”. Niemeyer îşi bazează de 
fiecare dată expresivitatea discursului pe marile ansambluri, 
gândeşte ca un urbanist, integrează în panorame sugestive 
pline de surpriză şi maiestuozitate clădiri concepute ca 
elemente ale unui tot şi care astfel se pot bucura de o maximă 
funcţionalitate şi simplitate. 


Bibliografie: Stamo Papadaki, Oscar Niemeyer, Ravensburg, 
1962. 


Nimani, Shyqri (n. Shkodër, 1941). Grafician albanez din 
Kosovo. A absolvit Academia de Arte Aplicate - Secţia Arta 
Cărţii — din Belgrad în 1967. Diplomă postuniversitară în 1969. 


Între 1976 şi 1978 se află în Japonia, cu o bursă Mombusho 
pentru cercetări artistice. Profesor la Academia de Artă şi 
director al Galeriei de Artă din Priştina. Participă 1a expoziţiile: 
„Penita de aur”, Belgrad, 1977; Bienala de afiş, Varşovia, 1970; 
„Cartea şi grafica”, Urbino, Sassoferrato, 1972; Bienala de design 
grafic, Brno, 1974, 1976; Ueno Bijitcukan, Japonia, 1978. 
Distincţii: Premiul Octombrie, Belgrad, 1970; Premiul 
Decembrie, Priştina, 1971; Premiul pentru simbolul 
Universităţii Kosovo, 1979. Studiind starea percepţiei umane în 
condiţiile unui impact tot mai acuzat în valorile culturale 
tradiţionale şi propunerile civilizației industriale şi 
postindustriale, artistul ajunge la un limbaj vizual extrem de 
complex, care cuprinde diversele domenii ale afişului, 
ilustraţiei şi designului de carte, reclamei comerciale, graficii de 
şevalet. În functie de locul pe care îl va ocupa în ambianța 
publică, lucrările pun accentul, după caz, pe elementele 
raţionale, pe acurateţea şi capacitatea de şoc a semnului grafic 
sau pe încărcătura emotivă a liniei şi culorii. Sinteza la care a 
ajuns în ciclul „Jurnalul meu în imagini din Japonia” continuă 
să aibă ecouri în întreaga sa creaţie, fie că are în vedere aspecte 
ale mediului cultural familiar, fie că răspunde unor impulsuri 
pe parcursul străbaterii altor arii culturale. 


Bibliografie: D Stojanović, Shyqri Nimani 1966-1980, Priştina, 
1980. 


Nitsch, Hermann (n. Viena, 1938). Pictor şi acționist austriac. A 
studiat la Şcoala de Arte Aplicate din Viena. Membru al 
grupului Acţioniştilor Vienezi (vezi Acționism) activ în perioada 
1962-1968, cu sprijinul Galeriilor Junge Generation şi Nächst St. 
Stephan. Debutează cu picturi marcate de motive religioase şi 


de zbuciumul expresionist” al lui Kokoschka'. Sub influenţa lui 
Rainer” (care publicase încă din 1953 manifestul Pictură pentru 
părăsirea picturii), optează pentru referinţele figurative, pentru 
formula intens subiectivă a expresionismului abstract. În 1962, 
împreună cu Otto Muehl şi Adolf Frohner, organizează un 
happening, zidindu-se, timp de trei zile, într-o peşteră-atelier. 
Este momentul de declanşare a mişcării acţioniste, la care aderă 
şi Gunter Brus, Rudolf Schwarzkogler şi uneori Rainer. Nitsch şi 
grupul din care face parte adoptă principiile artei body. 
Exhibiţii publice cu automutilări şi crucificări. Din străvechi 
depozite ale memoriei (concepţiile lui Freud şi Jung sunt de 
actualitate în epocă) sunt recuperate practici sacrificiale, cu 
funcţii benefice în plan existenţial. Tot mai convins de erodarea 
esenței umane, de progresiva alienare în clişeele şi 
materialismul vulgar al lumii de azi, Nitsch concepe o sinteză a 
artelor, Teatrul Misterelor şi Orgiilor concretizându-i teoriile la 
castelul Prinzhorn. Acţiunile sale, ca şi ale celorlalţi membri ai 
grupului, fac obiectul unor eforturi documentare - fotografii, 
filme, benzi video, desene etc. — ce prelungesc în galerii, muzee 
şi medii universitare manifestările directe ale artistului-actor- 
dramaturg-magician. 


Bibliografie: Danielle Spera, Hermann Nitsch. Leben und Arbeit, 
Viena, 2002; Freya Martin, Der Nitsch und seine Freunde, Viena, 
2008. 


Ni Yida (n. Hangzhou, 1901 - m. Hangzhou, 1970). Pictor chinez. 
Studiază la Şcoala de Artă din Shanghai (1819-1922). Interesat 
de dezvoltarea artei moderne în China, aderă la Societatea 
Creation (1923). În 1927 frecventează Academia de Artă 


Kawabata din Japonia. Revenit în ţară în 1931, fondează 
Societatea Furtuna, devine redactor-şef la Yishu xunkan şi 
predă la Shanghai Meizhuan. Din 1944 este profesor la 
Academia de Artă din Chongqing, iar din 1953, la Academia de 
Artă din Beijing. Revine în oraşul natal, unde moare în urma 
suferințelor îndurate în timpul revoluţiei culturale. În anii 1930 
adoptă cu entuziasm formulele modernismului occidental, fiind 
sensibil la modalităţile care au urmat impresionismul', în 
sensul adâncirii tendinței cognitive, dar făcând loc în imagine, 
într-un mod evident, realităţilor subiective. În acest fel, pictura 
sa ilustrează tendinţa spre modernitate, pregătind formulele 
experimentale de mai târziu. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


NOfer, Werner (n. Essen, 1937). Pictor german. Studiază la 
Şcoala Folkwang din Essen (1956-1961), Academia de Artă din 
Hamburg (1961-1964). Profesor la Academia de Artă din Kassel 
(1970-1971). Participă la expoziţiile: „Avangarda”, Koln, 1967; 
Bienala de la Bradford, 1969; „Aktiva 71”, Munchen, 1971; 
Bienala de la Menton, 1972, 1976; Trienala de la Grenchen, 
1973; Bienala de la Cracovia, 1974; Bienala de la Ljubljana, 
1975. Distincţii: Premiul Filmului German, 1971 (pentru filmul 
Story-Board). Practică „citatul obiectului”, care are mai întâi 
menirea de a menţine o punte deschisă spre lumea vizibilă. 
După ce contactul cu concretul a fost stabilit, artistul analizează 
şi exploatează elementele de limbaj plastic aflate în fiecare 
obiect. Sunt urmărite în acest sens structurile geometrice şi 
componentele cromatice care fac posibilă crearea unui 


pregnant centru optic al imaginii. Recursul la simetrie şi la 
fondurile monocrome, golite de evenimente picturale, 
contribuie - la fel ca în arta reclamei — la izolarea şi la 
impunerea unei anumite identități vizuale, căreia artistul îi 
încredinţează misiunea de a-l exprima. 


Bibliografie: R. Jüdes, Werner Nâfer, Dusseldorf, 1970; Werner 
Nofer: Papierarbeiten 1982-1989, Karl Ernst Osthaus, Haga, 1989. 


Noguchi, Isamu (n. Los Angeles, 1904 - m. New York, 1988). 
Sculptor american. După studii la Columbia University (1923- 
1925) şi la East Side Art School, New York, părăseşte o vreme 
SUA pentru a se stabili la Paris (1927-1929), unde studiază cu 
Brâncuşi”, intrând în atelierul acestuia ca cioplitor de piatră. 
Călătoreşte apoi, cu stabiliri temporare, în Mexic, Uniunea 
Sovietică, Extremul Orient etc. Revine în SUA cu o experienţă de 
viaţă şi artistică complexă, care, filtrată prin lecţia - ce se 
dovedeşte fundamentală - a sculptorului român, face din 
creaţia sa o succesiune dinamică de propuneri, niciodată 
îngrădită de o manieră, dar ferită de eterogenitate. El caută în 
imageria şi repertoriul de forme folclorice ale diverselor 
civilizaţii tendinţele spre valori expresive esenţiale, spre acea 
expresivitate ireductibilă în care sensul şi suportul său se 
îmbină perfect. Faţă de lecţia lui Brâncuşi, adaugă o deschidere 
spre joc şi spre mişcare, spre pitoresc şi spectaculos, care îi 
asigură eliberarea de o experienţă atât de copleşitoare. De 
altfel, încă din 1943 începe să lucreze decoruri şi costume 
pentru teatru, cele mai multe pentru compania de dans a 
Marthei Graham. Realizează decorurile pentru Frontiere, The 
Penitent, Appalachien Spring, Herodiada, Clitemnestra, The 


Seasons (pe muzică de John Cage”), Voyage etc. Prin această 
experienţă găseşte calea spre ansamblul dinamic, în care forma 
sculpturală (sinteză a corpului uman şi costumului) dobândeşte 
calitatea mişcării expresive. Relaţiile cu spaţiul (el însuşi 
impregnat de repere artistice, de decor) nu mai sunt limitate la 
raporturile de volum şi lumină. „Teatrul, dansul în mod special, 
adaugă mişcarea corpului în relaţii cu forma, spaţiul şi muzica”, 
scrie artistul, adăugând: „Sculptura, în viaţa de toate zilele, ar 
trebui să fie la fel”. Contactul cu culturile folclorice şi cu 
universul de mijloace ale spectacolului se asimilează în creaţia 
sa în mod firesc. Fără a se alătura curentelor noi ce şterg în mod 
decis graniţele între arte, arta lui tinde spre o armonioasă 
integrare a sculpturii în ambianţă şi a realităţilor ambianţei în 
sculptură, păstrând destul de evident dimensiunile tradiţiei. 


Bibliografie: Isamu Noguchi, A Sculptor's World. Autobiography, 
cu o introducere de R. Fuller, New York, 1968; Sam Hunter, 
Noguchi, New York, 1979; The Isamu Noguchi Garden Museum, 
New York, 1986; D. Ashton, Noguchi. East and West, New York, 
1992. 


Noland, Kenneth (n. Asheville, Carolina de Nord, 1924 - m. Port 
Clyde, Maine, 2010). Pictor american. Studiază la Colegiul Black 
Mountain cu Ilya Bolotowsky (1946-1948), desăvârşindu-şi 
formaţia la Paris (1948-1949) sub îndrumarea sculptorului 
Ossip Zadkine“. Profesor la Colegiul Bennington, Vermont. 
Participă la expoziţiile: „Spre o nouă abstracţie”, New York, 
1963; „Abstracţia postpicturală”, Muzeul Regional Los Angeles, 
1964; „Ochiul sensibil”, Muzeul de Artă Modernă, New York, 
1965; „Pictura sistematică”, Muzeul Guggenheim, 1966; „Forme 


de culori”, Stedelijk Museum, Amsterdam, 1967; „Arta 
realităţii”, Muzeul de Artă Modernă, New York, 1968. O primă 
serie de lucrări — „Ochiul Pisicii” — prezintă forme circulare, cu 
o vagă trimitere figurativă, plutind în spaţii ample, monocrome. 
De aici, artistul trece la aşa-numitele „Blazoane”, în care 
dezvoltă problemele semnului plastic în imagine. Cu 
dreptunghiurile acoperite de benzi cu formă regulată, 
despărțite prin înguste dungi albe, ajunge la un limbaj pur 
pictural, în care contează doar armoniile cromatice. Principiile 
abstracţiei” geometrice (vezi şi Colour-field painting, Hard-edge) 
sunt suverane în compoziţie, aceste forme satisfăcând 
deopotrivă nevoia de raționalitate şi de afectivitate. „În 
pictură”, afirmă Noland, „principalul este să găseşti o cale de a 
aşterne culoarea, de a face ca ea să plutească fără a cufunda 
pictura în suprarealism”, cubism" sau sisteme de structură”. 


Bibliografie: D. Waldman, Kenneth Noland: A Retrospective, New 
York, 1977; K. Wilkin, Kenneth Noland, New York, 1990; WC 
Agee (ed.), Kenneth Noland: The Circle Painting 1956-1963, 
catalog, Museum of Fine Arts, Houston, 1993. 


Nolde, Emil (n. Nolde, Schleswig, 1867 - m. Seebull, 1956). 
Pictor german. Studiază la Şcoala Sauermann din Flensburg 
(1884-1888), Şcoala de Arte şi Meserii din Karlsruhe (1888-1889), 
în atelierul lui Friedrich Fehr şi Adolf Hölzell din München 
(1889-1891), Academia Julian din Paris (1899-1900). Instructor 
în artă ornamentală la St. Gallen (1892-1898). Se apropie de 
grupul Die Brücke (1906-1907) şi Der Blaue Reiter” (1912). Ia 
parte la o expediţie etnologică în Rusia, Asia Orientală şi 
Pacificul de Sud (1913-1914). În 1927 se stabileşte la Seebill, în 


Nordschleswig (unde, din anul morţii pictorului, va funcţiona 
Fundaţia Ana şi Emil Nolde). În 1937, peste o mie dintre 
lucrările sale sunt scoase din muzeele germane, autorităţile 
interzicându-i să mai picteze. În această perioadă realizează 
acuarele pe care le socoteşte „tablourile mele repictate”. 
Participă la expoziţiile: „Neue Secession”, Berlin, 1905, 1910; 
„Die Brucke”, Dresda, 1907; Berna, 1938; „Der Blaue Reiter”, 
Munchen, 1912; Bienala de la Veneţia, 1950, 1952; „Arta în 
revoltă”, Germania, 1905-1925, Londra, 1968; „Expresionismul 
german”, Londra, 1969. Distincţii: Premiul Bienalei de la 
Veneţia, 1950; Premiul Cultural, Kiel, 1952. Începe să picteze sub 
influenţa impresionismului”, apoi este tot mai puternic atras de 
creaţiile lui Van Gogh” şi Munch". Ajunge treptat la o viziune 
proprie, fiind unul dintre fondatorii expresionismului” german. 
În picturile sale — ca şi în gravurile colorate şi în acuarele — se 
afirmă un temperament puternic, cu tensiuni spirituale şi vitale 
ce se exaltă până când iau forma unor dramatice confruntări. 
Culorile, aşezate în straturi dense, contrastează violent, prin 
alăturarea de suprafeţe întunecate sau prin prezenţa şocantă a 
unor tonuri foarte vii (roşu, galben, oranj etc.). În portrete, dar 
mai ales în peisaje, atmosfera nocturnă, tenebroasă, bântuită de 
nelinişte, defineşte expresionismul tipic pentru spaţiul nordic 
(Peisaj cu mlaştini, 1916; Barcă de pescuit, 1956). Uneori, 
sentimentul este al unor cataclisme iminente, şi nu întâmplător 
unele tablouri tratează motive biblice, între care acelea care 
privesc Apocalipsa. Starea de nelinişte există ca un dat în 
temperamentul său, ea fiind întreţinută de experienţele 
războiului. Pictorul a simplificat trăsăturile personajelor, a 
redus la esenţial elementele unui peisaj, a păstrat lumina în 
formele ei pure, tranşante, pentru a descoperi principiile prime, 


uitate, ale lumii. În concepţia sa, adevărul se prezintă într-o 
simplitate evidentă, fără ecrane artificiale. Când apelează la 
simboluri, la motive mitologice, artistul vrea în fond să 
recupereze o serie de permanente pe care - amintire a 
copilăriei, ca şi a călătoriei în Insulele Oceanice, cu vechi 
civilizaţii — le subsumează aceluiaşi adevăr uman. 


Bibliografie: Emil Nolde, Welt und Heimat, Köln, 1965; W. 
Breadley, Emil Nolde and German Expressionism, Ann Arbor, 
Michigan, 1986; P. Vergo, S. Lunn (eds.), Emil Nolde, catalog, 
Whitechapel Art Gallery, Londra, 1995. 


Nordström, Lars-Gunnar (n. Helsinki, 1924 — m. Helsinki, 2014). 
Pictor, sculptor şi grafician finlandez. Studiază la Institutul de 
Artă din Helsinki (1946-1949). În pictură, ca şi în grafică, 
urmează o direcţie constructivistă, compunând suprafeţe 
riguros geometrice, în care unghiul ascuţit şi linia curbă se 
întâlnesc adeseori pentru a crea o atmosferă de tensiune. 
Artistul ştie să dozeze formele şi intensităţile culorii, păstrând 
convenţia bidimensionalităţii, cu efecte vizuale ce promit 
adecvarea la decorarea pereţilor sau a unor mari panouri. Când 
creează sculpturi, păstrează aceeaşi austeritate geometrică, 
instaurând în spaţiu forme dinamice, a căror funcţionalitate 
este dirijată în raport de datele şi specificul mediului — natural 
sau artificial. 


Nouveau réalisme (Noul realism). Mişcare artistică fondată de 
Pierre Restany, care, într-un manifest din 16 octombrie 1960, 
vorbeşte despre „noi aproprieri perceptive ale realului”. Câteva 
zile mai târziu, acelaşi critic pune bazele unui grup omonim, în 


atelierul lui Klein". Membrii grupului şi artiştii care îi adoptă 
poziţiile estetice intervin polemic în dezbaterile asupra 
reprezentării, adoptând o diversitate de atitudini artistice care 
marchează tot atâtea moduri de luare în posesie a realului. Deşi 
diferite, demersurile artiştilor din această mişcare fac 
transparente realităţile unei lumi marcate de progresele 
tehnologice şi de saturaţia obiectualistă care provocaseră deja 
în epocă reacţia neodadaismului american şi a artei popř 
englezeşti. Realismul pe care îl vizează mişcarea dirijată de 
Restany critică excesele subiective ale abstracţiei lirice”, pentru 
a stabili o punte spre orizontul popular, unde comunicaţia este 
preluată de reperele presante ale supraproducţiei. Gesturile 
acestor artişti trec cu dezinvoltură de la ironie la dramatism, de 
la angajarea gravă la derizoriu. Tinguely” concepe maşini care 
se autodistrug; César comprimă în forme geometrice un 
organism mitic al secolului — automobilul; Arman şi Gérard 
Deschamps fac acumulări” ale elementelor industriale ce par să 
provină din surse inepuizabile; Christo% împachetează, 
consacrându-le, zone ale realităţii vizibile, fie naturale, fie 
artefacte; Niki de Saint Phalle“ aşază deasupra pânzelor sale 
diverse pungi cu vopsea pe care le împuşcă, obţinând o 
difuzare arbitrară a culorilor; Spoerri concepe tablouri- 
capcană şi mese cu compoziţii manjabile; Raymond Hains, 
Mimmo Rotella şi Jacques Malic de la Villegle prezintă afişe 
distruse; Klein foloseşte tinere femei ca „pensule vivante”; 
Martial Raysse reia imagini picturale celebre, recolorându-le, cu 
intenţii parodice, în tradiţia dadaismului”. De altfel, dintre 
membrii grupului, doar Martial Raysse conferă aproprierii (vezi 
Appropriation) de care vorbeşte Restany sensul cu care 
conceptul se va fixa în curând, acela de însuşire critică a unei 


realităţi culturale. Astfel de metodologii ale ironiei şi meditaţiei 
grave schiţează motivații ce se regăsesc în acţiuni (vezi 
Acţionism), în body-art“, în performance. 


Bibliografie: Pierre Restany, Le Nouveau Realisme, Paris. 1978; 
Les Nouveaux Realistes, catalog, Musée d'Art Moderne de la Ville 
de Paris, 1986. 


Numankadić, Edin (n. Sarajevo, 1948). Pictor bosniac. A studiat 
la Academia Pedagogică — secţia de Arte Frumoase şi Facultatea 
de Filosofie din Sarajevo. Bursa Fondului M. Pijade, la Paris, 
1978. Participă la expoziţiile: „Collegium artisticum”, Sarajevo, 
1975; „Artă din Sarajevo”, Ferrara, 1978; Trienala de desen, 
Nurnberg, 1979: „Desene originale”, Rijeka, 1980, 1982, 1986; 
„Balcani, zonă a păcii”, Bucureşti, 1983; „Memorialul Nadezda 
Petrović”, Čačak, 1986. Distincţii: Premiul pentru desen, 
Sarajevo, 1982; Premiul internaţional, Rijeka, 1983. Într-o primă 
fază a creaţiei sale domină tendinţele spre calm şi ordine. Eroul 
principal al imaginii este acum spaţiul, cu adâncimi ritmate de 
mase orizontale de culoare. Ceea ce urmăreşte artistul în spaţiu 
nu este descrierea lucrurilor ce ar putea fi observate, ci 
depunerile stratigrafice ale luminii. În lucrările recente, în 
imagine irup forţe latente, dependente de un intens regim 
emoţional. Cenzurate multă vreme de un spirit ordonator, 
tuşele câştigă brusc în spontaneitate, marcând gestul liber, 
redescoperind tentaţiile informalului . 


Bibliografie: Andrej Medved, Edin Numankadic, catalog, Piran, 
1988. 


Nuţiu, Romul (n. Bilbor, Harghita, 1932 - m. Timişoara, 2012). 
Pictor român. A absolvit în 1957 Institutul de Arte Plastice „Ioan 
Andreescu” din Cluj. Expoziţii personale: Galeria Helios, 
Timişoara, 1988, 1993; Azannes, Franţa, 1995. A participat la 
expoziţiile: San Giovanni Valdarno - Ponte Galeria, 1974; 
„Orientări noi în arta plastică timişoreană”, 1978; Modena, 
1974; Concursul de desen „Joan Mir6”, Barcelona, 1975; Galeria 
Bastion am Markt, Hoffgeismar, Northeim, 1977; Galeria de 
artă, Gottingen, 1978; „850 de ani de existenţă a oraşului”, Graz, 
1977; Cvadrienala de pictură, Kosice, 1979; Târgul internaţional 
de Artă, Ştiinţă şi Cultură Beogradschi Sajam, Belgrad, 1985; 
„Artă Românească”, Glasgow, 1987; Bienala de la Brusque, 
Brazilia, 1988; Târgul de Artă, Vicenza, 1993. A realizat panouri 
monumentale la Universitatea şi Aeroportul Internaţional din 
Timişoara. Este unul dintre membrii proeminenți ai 
neoavangardei timişorene în anii 1960. Pictor expresionist, 
evoluând între un informal” cu aluzii vag figurative şi un 
figurativ tensionat de imperativul gestului, de un cromatism 
violent. Este primul dintre artiştii români care extind pictura în 
spaţiu, creând obiecte tridimensionale şi instalaţii (prin 1965- 
1967). Tratează pictura ca pe un medium deschis între 
bidimensionalitate strictă, cu specificul metaforizării sale 
spaţiale, şi tridimensional, ca o expansiune a discursului 
cromatic în spaţiul ambiental. 


Bibliografie: Alexandra Titu, Constantin Prut, Romul Nutt. 
Timişoara, 2005. 


O 


Oehlen, Albert (n. Krefeld, 1954). Pictor german. În 1976 
înfiinţează împreună cu Werner Büttner Uniunea pentru 
Rezistenţa  Comportamentelor  Contradictorii. Participă la 
expoziţiile: „Anti-Pictures”, Karlsruhe, 1981; „Picturi moderne 
germane - un bilanţ interimar”, Graz, Bonn, 1983-1984; „Truth 
is Work”, Essen, Diisseldorf, 1984; „7.000 de stejari”, Bielefeld, 
1985; Ludwig Collection, Aachen, 1986. Deschide expoziţiile 
„Realite abstraite” la Musee d'Arte Moderne, Strasbourg, 2002, şi 
„Malerei”, în Museum Moderner Kunst, Viena, 2009. Interesat 
de filosofie, de Nietzsche îndeosebi, artistul îşi pune profunde 
întrebări existenţiale; un tablou din 1983 poartă titlul Aparența 
Aparenţei. Alteori intervine provocator în spaţiul public, vizând 
deopotrivă mentalităţile rutiniere ale oamenilor şi uzura 
mijloacelor de expresie plastică. Aşa sunt performance-urile” 
realizate împreună cu Kippenberger” şi Büttner, scandalizând 
de fiecare dată asistenţa prin atitudini şi prin texte. În pictură 
preferă culorile sumbre, ce tensionează fundalurile în care 
distribuie repere obiectuale. Prim-planul este rezervat figurilor 
umane, poziţia lor fiind subliniată de culori calde şi de ecleraje 
neaşteptate, de raze ce traversează imaginea (Nu liber, dar 
zgomotos, 1983). Dezgustat de infernul sonor şi de gestica 
turmentată a reclamei, artistul recuperează figura umană, cu 


speranţa profundă a supravieţuirii idealurilor de frumuseţe şi 
armonie. 


Bibliografie: Albert Oehlen, catalog, Kunsthalle Basel, Basel, 
1997. 


OHO. Grup artistic din Ljubljana, activ în perioada 1966-1971. 
Denominaţia OHO apare mai întâi ca titlu al unei cărţi 
concepute şi realizate de Iztok Geister-Plamen şi Tomaž Brejc în 
1966 şi se extinde apoi asupra unei serii de producţii editoriale 
al căror caracter audiovizual este sugerat de două cuvinte 
abreviate şi compuse: OKO (ochi) şi uHo (ureche). Înainte de a 
se constitui într-o mişcare organizată, viitorii membri ai 
grupului au o serie de iniţiative ce aşază în termeni noi 
dezbaterea privitoare la sensibilitatea artistică, la percepţia şi 
funcţionarea limbajului vizual. Astfel, în 1962, Marko Pogačnik 
intervine în configuraţia unor stânci de pe cursul râului Sava, la 
intrarea în canionul Zarica; în 1963, Marjan Ciglič, Iztok Geister- 
Plamen şi Marko Pogačnik publică hârtii tip Plamenica şi expun 
cuvinte-linii ca fundament al creativităţii; regizorul, operatorul, 
scriitorul şi cântăreţul Nasko Križnar, care se alătură celor de 
mai sus în 1963, creează „poezii topografice”; în 1965, Pogačnik 
expune „pop-articole”; în acelaşi an are loc „Drumul spre Dajla” 
— trei-zile-eveniment realizate cu mijloacele textului (Franci 
Zagoričnik), filmului (Križnar) şi desenului (Pogačnik); la 
începutul anului 1966 se lansează iniţiativa de a fonda 
Sintgalerija — „galerie-spre-sinteza-ambientului-vizual”. 
Manifestul OHO apare în noiembrie 1966, în publicaţia Tribuna. 
Acum se pun bazele edițiilor OHO, ce cuprind cărţi realizate de 
Pogačnik, Iztok Geister-Plamen, F. Zagoričnik, M. Hanžek, M. 
Matanović şi B. Rotar. Într-un comentariu al lui Pogačnik se 


dezvăluie un prim strat al vizualului, identificându-se o direcţie 
a artei conceptuale ce se afirma în chiar acele momente pe 
scena artistică mondială: „Textul e alcătuit din litere. Liniile ne 
apar sub forma unor litere ce anunţă anumite sunete vizuale. 
În texte, o linie este aşadar ascunsă în spatele sunetului unei 
litere. Cum poate atunci o linie (ca element de bază în pagină pe 
lângă cerneala tipografică şi hârtie) arăta ea însăşi distinctă 
altfel decât ca desen? În desen, o linie este ea însăşi, dacă 
desenul este conştient de sine. Desenul făcut din linii este un 
element indispensabil al paginii de ziar sau revistă. Poezie 
vizuală, el este o revelaţie a acestui special (video-sunet) rol al 
liniei”. Prin adoptarea unei perspective mobile ce modifică 
atitudinea artistului faţă de realitate, grupul cercetează 
mecanismele percepţiei vizuale şi implicaţiile intermediale. 
Opera şi actul de creaţie sunt înţelese ca un proces, iar 
revelarea acestui proces duce nu numai la cristalizarea artei 
conceptuale, ci şi la formularea altor demersuri artistice de 
avangardă, în care se prefigurează mişcări ca arte povera', 
land-art”, environments”, happening”, instalaţii” etc. În afara 
numelor deja menţionate, la activităţile grupului mai participă 
în perioada 1966-1971 Andraž Šalamun, David Nez, Tomaž 
Šalamun, D. Dellabernardina, Srečo şi Nuša Dragan, V. Kovač- 
Chubby, Manca Cermelj, Zvona Ciglič ş.a. 


Bibliografie: Tomaž Brejc, OHO, catalog, Ljubljana, 1978. 


O'Keeffe, Georgia (n. Sun Prairie, Wisconsin, 1887 - m. Santa 
Fe, New Mexico, 1986). Pictor american. A studiat la Institutul 
de Artă din Chicago (1904-1905) cu John Vanderpoel, la Liga 
Studenţilor în Arte din New York (1907-1908) cu Wiliam M. 


Chase şi la Universitatea Columbia (1916) sub îndrumarea lui 
Arthur W. Dow. Căsătorită cu Alfred Stieglitz — fotograf, editor şi 
director de galerie —, artista ia parte la expoziţiile de avangardă 
de la Galeria 291, cu tablouri în care elementele naturale sunt 
intens abstractizate”. Revine constant la peisaj, din care alege 
motivele reprezentării, fără să urmărească o transcriere 
directă. În 1929, la Taos, New Mexico, descoperă simbolurile 
vechii culturi mexicane, pe care le pictează în cadrul fastuos al 
deşerturilor şi munţilor. Imaginile sale aduc în prim-plan o 
floare sau alt motiv (Stânjenel negru, 1926) sau, dimpotrivă, se 
deschid larg asupra peisajului, încorporându-l, din perspectiva 
acestui zbor de pasăre, în ansamblu (Crucea neagră, 1929; 
Pintenaşul albastru, 1929). 


Bibliografie: Daniel Catton Rich, Georgia O'Keeffe, Chicago, 1943; 
J. Kristeva, J. Cowart, J. Hamilton, Georgia O’Keeffe, Paris, 1989; 
J. Winter, My Name is Georgia, San Diego, 1998. 


Oldenburg, Claes (n. Stockholm, 1929). Artist american de 
origine suedeză. Studiază la Universitatea Yale (1950) şi la 
Institutul de Artă din Chicago (1952-1955), cu Paul Wieghardt. 
Aflat la New York în perioada 1956-1962, se întâlneşte cu 
Kaprow” şi Dineř, cu care prezintă o serie de happeningsř, 
performances” şi  environmenis'. Interesându-se de 
expresivitatea obiectelor din ambianța cotidiană, el le 
organizează mai întâi în asamblaje (vezi Colaj), pentru ca apoi 
creația sa să devină reprezentativă pentru arta popř. Artistul 
propune cu ironie, dar şi cu o plăcere senzorială evidentă, 
replici hiperbolizate ale unor obiecte obişnuite din universul 
imediat al omului modern - sandviciuri, tuburi de pastă de 


dinţi, furculiţe gigantice — sau obiecte cu destinaţie ambiguă, 
dar cu parametri recognoscibili în perimetrul cotidianului, ca 
„ventilatoarele gigantice”. Insistenţa asupra calităţilor materiale 
ale obiectelor „imaginate” (ciocolata unei prăjituri, culoarea 
unei îngheţate) conferă lucrărilor sale o prezenţă extrem de 
acută. În catalogul expoziţiei de la Stockholm, 1966, îşi definea, 
nu fără ironie, universul inspiraţiei: „Mâncarea e echivalentul 
culorii, iar mobilierul e echivalentul sculpturii”. Deşi 
convențiile tradiţionale sunt respectate, e riscant ca Oldenburg 
sa fie numit pictor sau sculptor şi este de neacceptat afirmaţia 
lui N. Galas: „Claes Oldenburg este cel mai elocvent sculptor al 
moliciunii după Rodin >, cu toată plasticitatea remarcabilă pe 
care materia o primeşte în lucrările sale, tocmai pentru că 
aceste lucrări au prea puţine puncte comune cu sculptura. 
Dorinţa de a reconstitui realitatea palpabilă, pasiunea barocă 
pentru veridicitate îl conduc spre confecţionarea unor 
ambiante (Camera de baie, 1963; Camera de dormit, expusă la 
Sydney Janis Gallery, 1964) şi spre happening (manifestările de 
la Judson Gallery, 1961; WGMA, 1963 etc.). În discursul noului 
realism american (vezi Nouveau réalisme) şi al artei pop, 
obiectele lui Oldenburg, prelungind experienţele dadaismului” 
şi suprarealismului”, afirmă, cu iluzia concreteţii lor, parodice 
şi celebratoare în acelaşi timp, momente ale unei noi mitologii. 
„Excelenta proză a pop-art-ului”, la care se referă adeseori 
artistul, îşi extrage simbolurile dintr-o civilizaţie cu aspirații 
ancorate în concretul material al existenţei în care drama are 
un caracter cotidian, iar accidentul dobândeşte generalitate 
prin repetiție, prin serializare, prin reluarea până la 
cufundarea în anonimat a situaţiilor şi chipurilor. 


Bibliografie: Claes Oldenburg. Dessins, aquarelles, estampes, 
catalog, Musée Nationale d'Art Moderne, Paris, 1977; A. Solway, 
T. Lawson (eds.), Claes Oldenburg: Multiples in Retrospect 1964- 
1990, New York, 1991; G. Celant (ed.), Claes Oldenburg and 
Coosje van Bruggen, Large-Scale Projects, Londra, 1995. 


Olinescu, Marcel (n. Dorohoi, 1896 - m. Bucureşti, 1992). 
Grafician şi pictor român. Absolvent al Academiei de Arte 
Frumoase din Bucureşti. Participă la expoziţiile Grupului Grafic 
şi ale Salonului de Alb-Negru. Se remarcă îndeosebi în 
domeniul gravurii. Se arată atras de universul culturii populare 
româneşti, căreia îi consacră şi câteva contribuţii teoretice — 
Mitologia românească, 1944, cu ilustrațiile autorului, şi 
Dicţionar mitologic românesc (în manuscris). Gravurile sale 
oferă cazul unei înţelegeri personale a comunicării cu universul 
artei şi gândirii populare, evitând preluarea mecanică a 
motivelor. El vede în creaţia populară un teritoriu al invenţiei, 
al unei intense „stări imaginative”, realizând o adevărată 
„frescă” a imaginaţiei populare. Montajul neaşteptat al 
motivelor nu se revendică de la modalităţile suprarealiste”, ci 
de la fabulosul folcloric, de la lumea basmului. În gravură, 
inciziile puternice, sigure animă suprafeţele, iscând formele 
lucrurilor şi personajelor ce fac parte din „scenariul mitic”. 
Artistul comentează o veche mitologie, creându-i noi elemente 
cu vervă parodică, moralistă (Păcală în ţara oamenilor fără cap, 
Cosânzeana la oamenii paralelipipedici, Poetul pe latifundiile 
sale, Balaurii şi arta). Uneori imaginează vegetaţii stranii 
(Floarea care plânge, Obiecte insolite), o lume ambiguă (Oameni- 
arbori, Peisaj antropomorf). llustrează cu umor motive de mare 
circulaţie în basmul românesc (Fecioara şi pasărea măiastră, 


Fecioara şi măştile, Balaurii etc.). Pe fondul iniţial alb sau negru 
evoluează inflorescenţa formelor fantastice, realizate cu un 
desen fin, traducând cu discreţie energiile interioare ale 
artistului. 


Bibliografie: Simona  Vărzaru, Peisaje. Marcel Olinescu, 
Bucureşti, 1983. 


Olos, Mihai (n. Ariniş, Maramureş, 1940 - m. Amoltern, Baden- 
Wurttemberg, Germania, 2015). Pictor şi sculptor român. A 
studiat la Facultatea de Arte Plastice a Institutului Pedagogic 
din Cluj sub îndrumarea lui Coriolan Munteanu. Expoziţii de 
grup: Trienala de la Milano, 1968; Documenta din Kassel, 1977. 
La Documenta din 1977 a susţinut, în cadrul Universităţii 
Libere conduse de Beuys“, o serie de conferinţe-demonstraţii 
privind valorile plastice şi simbolice ale artei populare 
maramureşene. Între 1977 şi 1978 a predat la Institutul de Artă 
şi Comunicare Vizuală al Universităţii Justus Liebig din Giessen. 
În picturile şi sculpturile sale regăsim, trecute printr-un sever 
filtru analitic, elemente de cultură populară, îndeosebi cele ce 
conservă atitudinea creatorilor anonimi faţă de existenţă. „Ca şi 
meşterii din popor”, scria Petru Comarnescu, „Mihai Olos 
creează nu numai cu gândul la el însuşi, ci la lumea căreia îi 
aparţine şi de aceea are sorţi de a fi român şi universal 
totodată, de a fi tradiţional şi modern, cu o notă foarte 
personală de artist-intelectual, de meşter-poet”. Unul dintre 
motivele care îl preocupă este „fusul cu zdrangăne” (zurgălău) — 
un obiect din industria casnică ţărănească, cu o ingenioasă 
împletire între funcţionalitate şi sculpturalitate. Din modulele 
acestei piese el dezvoltă construcţii spaţiale originale. În 


pictură, principiile constructiviste” se concretizează în analiza 
motivelor care se desfăşoară, prin repetiţie, pe întreaga 
suprafaţă a tabloului, animată astfel de elemente optice. 
Personalitate complexă, de o rară mobilitate spirituală, Olos 
este şi autor de poezie, iniţiatorul unor happenings': 
Evenimentul Aur-Grâu - la minele Herja, în subteranul minei, 
1972; Pământul, Cuhea, 1973; Comunicarea vizuală (Dedeochiul), 
Giessen, 1978; O statuie umblă prin Europa: I. Întâlnirea cu 
Gaudi (Barcelona); II. Întâlnirea cu Beuys (Düsseldorf), 1978. 
Este de asemenea autorul unei lucrări de artă monumentală cu 
program cinetic” (120 m?) la cinematograful „Dacia” din Baia 
Mare. (Vezi fasciculul II, planşa 41) 


Bibliografie: Alexandra Titu, „Mihai Olos”, în 13 pictori români 
contemporani, Bucureşti, 1983. 


Omčikus, Petar (n. Sušak, 1926). Pictor sârb. A studiat la 
Academia de Arte Frumoase din Belgrad (1945-1947) cu Ivan 
Tabaković. În 1947, împreună cu Mica Popović şi cu alţi cinci 
colegi, părăseşte Academia pentru a protesta împotriva 
impunerii forţate a realismului socialist. Grupul de studenţi 
disidenţi se pronunţă pentru o artă liberă, formând Grupul din 
Zadar. În 1951, revenit la Belgrad, participă la înfiinţarea 
grupului Jedanaestorica (Unsprezece). În 1952 se stabileşte la 
Paris. Expoziţii de grup: Salon de Mai, Paris, 1956; Salon de Mai, 
Zurich, 1960; „Realites Nouvelles”, Drian Gallery, Londra, 1963; 
„Atelierul lui Monet”, Lille, 1963, 1988. Distincţii: Premiul 
Octombrie, Belgrad, 1972; Premiul Expoziţiei de desene, Rijeka, 
1984, 1986. După ce resimte tentaţiile abstracţiei şi 
informalului', artistul recuperează aluziile figurative ce i se par 


mai apte să-l exprime. Asupra materialului figurativ pe care îl 
aduce în compoziţie continuă însă să acţioneze mai vechile 
tendinţe informale, dispersând sau erodând formele ce citează 
realitatea vizibilă. Antrenată de puternice elanuri lăuntrice, 
culoarea se prezintă într-o stare plasmatică, în care plutesc 
fragmente figurative. Prestigiul noilor realisme” de la începutul 
anilor 1960 îl determină pe pictor să asigure coerenţa vizuală a 
unor obiecte, făcându-le eroul unic al imaginii. O astfel de 
influenţă şi poate nostalgii niciodată reprimate cu adevărat îl 
determină să adopte portretul. Apărute pe acest fond, 
sculpturile sale, figurative, poartă din interior forţe vitale 
primitive, iar la exterior un modelaj dramatic, dependent de un 
spirit expresionist . 


Bibliografie: René de Solier, Peinture violente — Pierre Omcikous, 
Paris, 1972; Ješa Denegri, René de Solier, Anne Tronche, Lazar 
Trifunović, Petar Omcikus: Retrospektiva, Belgrad, 1989; Petar 
Omcikus, monografie, Gallery of Serbian Academy of Sciences 
and Arts, Belgrad, 1998. 


Oniţă, Iulia (n. Dorohoi, 1923 - m. Bucureşti, 1987). Sculptor 
român. Studiază arheologia şi bizantinologia (1941-1946) şi, în 
paralel, sculptura (cu Irimescu”) şi desenul (cu Ion Cosmovici) la 
Academia de Arte Frumoase din laşi. Frecventează de 
asemenea Academia de Arte Frumoase din Bucureşti, clasa 
Medrea. În perioada 1958-1977 a predat sculptura la Institutul 
de Arte Plastice „N. Grigorescu” din Bucureşti. A realizat 
monumentele Gărzile patriotice (Drobeta-Turnu Severin); 23 
August (Oradea); Minerii (Baraolt); Ecaterina Teodoroiu (Târgu- 
Jiu); Diaconul Coresi (Târgovişte). Distincţii: Premiul pentru 


sculptură al Uniunii Artiştilor Plastici din România, 1965; 
Premiul Academiei Române, 1979. Formele sculpturii pe care o 
face sunt destul de cunoscute, dar o modificare subtilă, un gest 
abia sesizabil anulează ceea ce pare tocit şi le acordă o notă de 
prospeţime. Un modelaj fin, elegant în fluiditatea sa, 
sensibilizează formele şi creează mici surprize dincolo de 
propunerile vizuale imediate. Păstrarea, la acest nivel, a 
corespondenţei cu un ansamblu real dat îi permite să se mişte 
degajat mai ales în portret, un gen atât de dificil şi controversat. 
Portretul în înţelegerea sa este solemn, fără să renunţe la 
amănuntul fizionomic. Ecoul vag al sculpturii egiptene vine din 
voinţa de a izola o expresie, o dominantă a individualităţii. 


Bibliografie: Maria Dumitrescu, Iulia Oniţă, Bucureşti, 1967. 


Ono, Yoko (n. Tokyo, 1933). Artistă japoneză. A studiat la 
Gakushuin University, Sarah Lawrence College, Harvard 
University. A participat la expoziţiile: „Nouveaux aspects de 
VEcole de Nice”, Lyon, 1968; „Sisma”, Bordeaux, 1969; „Hors 
langages”, Nisa, 1973; „Art Contre lIdeologie”, Paris, 1974; 
„Nouveaux langages”, Limoges, 1978; „Objectif, Positif, Negatif”, 
Nisa, 1980; Bienala de la Vila Nova da Cerveira, 1980, 1982; 
„L Ecriture dans la peinture”, Arroya, 1984; „Irans-Figurations”, 
Corbeil-Esconnes, 1988; „Naturbulences”, Nisa, 1989; „Cosmos”, 
Nîmes, 1989; „Au Diable”, Nisa, 1990. Din 1962 a colaborat cu 
grupul Fluxus“ în organizarea de expoziţii, performance” etc. 
Din 1969 a fost căsătorită cu John Lennon. Se produce în opera 
sa un permanent efort de captare a realului, înteles în ceea ce 
are palpabil, oferit direct simțurilor. În discurs se inserează nu 
o dată elemente literale, care amplifică sistemul de referință. 
Poetica aceasta a vizibilului se află în imediată comunicare cu 


direcţii ale artei timpului său, interesate de regăsirea unui 
drum spre concret. 


Bibliografie: Yoko Ono. Have You Seen the Horizon Lately?, 
catalog, Museum fiir Moderne Kunst, Frankfurt, 1994. 


Onosato, Toshinobu (n. Nagano, 1912 - m. Kiryu, Gunma, 
1986). Pictor japonez. În 1935 formează grupul de avangardă 
Kokushokuten (Expoziţia Neagră). Studiază la Universitatea 
Nihon din Tokyo (1930-1931). În perioada 1931-1933 
frecventează atelierul lui Tsuda Seifu. Participă la expoziţiile: 
„Abstractie şi fantezie”, New York, 1954; Expoziţia Mondială din 
Tokyo, 1955; Bienala de la Tokyo, 1963, 1965; Expoziţia 
Internaţională Guggenheim, 1964; Bienala de la Veneţia, 1964, 
1966. Distins cu Marele Premiu la Bienala de la Tokyo, 1963. 
După un început în care resimte ecouri din expresionismul” 
european, se îndreaptă spre compoziţia abstractă”. La mijlocul 
deceniului al şaselea se consacră unor exerciţii de organizare 
geometrică a formelor şi culorilor. Elementul principal al 
imaginii devine cercul, în jurul căruia se grupează o întreagă 
reţea de pătrate şi dreptunghiuri de diferite dimensiuni şi 
nuanţe, aflate într-un inedit joc al tendinţelor spre mişcare şi 
spre stabilitate. Operaţiunea de refacere a echilibrului în 
compoziţie îl face pe pictor să declare: „A picta cercuri pe 
aceeaşi suprafaţă, zi după zi, îmi arată cum mă pot schimba eu 
însumi de la o zi la alta”. 


Bibliografie: Shuzo Takiguchi, Toshinobu Onosato, Tokyo, 1963. 


Op-art (de la optic, ocular, vizual). Direcţie în arta modernă 
care face din percepţie, din condiţia vizuală a operei un 


principiu de formare şi existenţă a creaţiei. Înglobată adeseori 
în kinetic art (vezi Cinetism), op-art îşi are rădăcinile în 
preocupările futurismului” şi constructivismului” de redare a 
mişcării, ca şi în cercetările percepţiei întreprinse de Mondrian“ 
sau de diferiţi artişti de la Bauhaus”. Aşa cum se prezintă în 
ultima vreme, ca mişcare distinctă, op-art s-a constituit, la 
sfârşitul anilor 1950, ca reacţie împotriva diferitelor curente de 
artă informală” (vezi şi Action painting, Artă abstractă, Taşism). 
Una dintre primele manifestări ce anunţă noua mişcare şi 
consacră pe câţiva dintre cei mai de seamă reprezentanţi ai op- 
art — în primul rând Vasarely" şi Soto — este expoziţia din 1955, 
deschisă la Galeria Denise René din Paris; în Manifestul galben 
al acestei expoziţii se foloseşte termenul plastic-cinetism, care în 
curând va fi înlocuit de optical şi, mai scurt, de op. Importante 
în evoluţia op-art sunt expoziţiile „Noua tendinţă”, deschisă în 
1964 la Paris şi Zagreb de Grupul de Cercetări în Arta Vizuală 
(vezi GRAV) şi The Responsive Eye (Ochiul sensibil), organizată 
în 1965 la Muzeul de Artă Modernă din New York de William G. 
Seitz. Op-art se defineşte tot mai precis ca un mod de acţiune al 
ambianţei (prin expresia creaţiei) asupra ochiului şi 
sensibilităţii umane. În atmosfera încărcată a aşezărilor 
moderne, lucrările artiştilor op provoacă un şoc vizual — 
procedeu exploatat de afiş, în general de modalităţile 
publicităţii prin imagine — care reţine atenţia privitorului şi 
face posibilă transmiterea mesajului conţinut în structura 
respectivei opere. „Optical art sau optical-kinetic art”, scrie în 
acest sens Cyril Barrett în cartea sa O introducere în optical art, 
„se adresează sensibilităţii noastre imediate şi ne invită să 
participăm la elaborarea operei, la toate nivelurile, fiziologic, 
perceptual, intelectual, social”. Cu un astfel de statut, arta optică 


este una dintre cele mai active prezenţe în spaţiul public, 
extinzându-şi aria de funcţionare în domeniul artelor 
decorative, adresate deopotrivă exteriorului şi interiorului. 
Alături de Vasarely şi Soto, printre cei mai de seamă artişti ai 
mişcării op-art se mai pot menţiona englezii Bridget Riley, 
Jeffrey Steele, Peter Sedglei, americanii Richard Anuszkiewicz“ 
şi Reginald Neal, venezuelenii Le Parc, Martha Boto, Carlos 
Cruz-Diez, brazilianul Almir Mavignier, francezul Morellet”, 
spaniolul Duarte”, germanii Gerstner“ şi Ludwig Wilding ş.a. 


Bibliografie: ].A.M. Hove, On Eye Movement, Cambridge, 1964; 
Ronald Carraher, Jacqueline Thurston, Optical Illusions and the 
Visual Arts, Londra, 1966; Peter Selz, Directions in Kinetic 
Sculpture, Berkeley, 1966; Michael Compton, Optical and Kinetic 
Art, Londra, 1967; Frank Popper, LArt cinétique, Paris, 1967; 
Cyril Barrett, An Introduction to Optical Art, Londra, 1971; K. 
Türr, Op Art. Stil, Ornament oder Experiment?, Berlin, 1986. 


Oppenheim, Dennis (n. Electric City, Washington, 1938 - m. 
New York, 2011). Artist american. Debutează ca sculptor, 
utilizând experiențele în domeniul artei conceptuale” şi mai 
ales cele din land-art'. În lucrarea Parallel Stress din 1970 
foloseşte o movilă de pământ în care aplică o adâncitură 
destinată să reprezinte corpul uman. Din acest moment, toate 
elementele plastice sunt puse în imediată legătură cu fiinţa 
artistului, care exprimă în modul cel mai direct întreaga gamă 
de stări existenţiale care îl interesează în primul rând. De aici 
sintagma body-art” ce defineşte creaţia sa din această perioadă. 
De altfel, artistul se exprimă în toate cazurile pe sine, apelând la 
resursele ce i le oferă propriul corp, cum se întâmplă în 


manifestările pe care le organizează împreună cu Vito Acconci 
şi Terry Fox în Reese Paley Gallery din New York, în 1971. 
Montează diverse performances”, încredințând rolurile care îl 
interesează unor actanţi-păpuşi, cum se întâmplă, de pildă, în 
Theme for a Major Hit. 


Bibliografie: T. McEvilley, A. Heiss (eds.), Dennis Oppenheim: 
Selected Works 1967-1990, Harry N. Abrams Inc. and Institute 
for Contemporary Art, New York, 1991; Germano Celant, Dennis 
Oppenheim (Venezia contemporaneo), Milano, 1997. 


Oravitzan, Silviu (n. Ciclova Montană, Caraş-Severin, 1941). 
Pictor român. A absolvit în 1963 Institutul Pedagogic Bucureşti. 
A expus la: Rithymna, Creta, 1981; Aachen, 1981, 1986; Galeria 
Pro Arte, Lugoj, 1982; Galerie Berthe, Paris, 1983; Galerie 
Claudia Strasser, Miinchen, 1983; Bienala de la Valparaiso, 1983; 
Fundation Peer Matson, Vernanese, Suedia, 1984; Sala Dalles, 
Bucureşti, 1985; Galerie Die Treidler, Frankenthal, 1989; Galerie 
Sculptures, Paris, 1989, 1996; Galerie Schoen, Berlin, 1991; 
Galerie Farben Gold, Berlin, 1992; Kunstlerhaus, Meisenheim, 
1992; Muzeul de Artă, Timişoara, 1994; Galerie de Luxembourg, 
1997. Influențat după 1980 de cercetările constructiviste” 
asupra formei transpuse în plan, conferă un nou conţinut 
acestor exerciţii de disciplinare a unei materii fastuoase prin 
rigoarea intersecţiilor rectangulare, prin manifestarea explicită 
a unei perspective religioase acordate imaginii. Căutările sale se 
consumă în aceeaşi zonă a semnelor minimale, dar valorizate 
simbolic — crucea, punctul ca centru al lumii. Uneori semnele 
sunt izolate, alteori integrate unor repetiţii infinite. Materia 


dobândeşte şi ea o semnificaţie simbolică, citând frecvent 
fondul de aur al icoanei. (Vezi fasciculul II, planşa 44) 


Bibliografie: Paul Barbă-Neagră, Marcel Tolcea, Oravitzan, New 
York, Timişoara, 1999. 


Orfism. Orientare artistică apărută la începutul anilor 1920, ce- 
şi propune muzicalizarea tonurilor, a volumelor. Plecând de la 
numele lui Orfeu, legendarul fondator al poeziei şi misterelor 
orfice, termenul a fost utilizat în 1912 de Apollinaire pentru a 
defini arta lui Robert Delaunay" şi a Soniei Delaunay , care în 
anii 1910-1913 opuneau rigidităţii geometrice a cubismului” un 
mod armonios de compoziţie, unde culorile echivalează 
funcţiile sunetelor muzicale. Aşa cum Rimbaud voia să acorde 
fiecărei litere din poemele sale o încărcătură simbolică, pictorii 
adepţi ai orfismului stabilesc o legătură directă între 
proprietăţile fizice ale culorilor şi ecoul pe care îl trezesc în 
privitorul tabloului. Orfismul se afirmă public în cadrul 
Salonului Independenţilor de la Paris, în 1913, pentru a 
cunoaşte mai târziu, în 1965, actualizarea şi consacrarea 
deplină, cu prilejul expoziţiei „The Responsive Eye”, deschisă la 
Museum of Modern Art din New York. În epocă, pentru a defini 
programul orfismului se mai foloseşte termenul „simultaneism” 
(Cendrars publica prima „carte simultaneista” în 1913) sau 
„sincronism” (cum îşi considerau opera americanii Russel şi 
MacDonald-Wright), tocmai pentru a marca lectura imaginii ca 
pe o compoziţie muzicală. Pentru importanţa acordată valorilor 
vizuale ale diferitelor culori, orfismul se află la baza căutărilor 
artei optice (vezi Op-art). (Vezi fasciculul II, planşa 15) 


Bibliografie: V. Spate, Orphism: The Evolution of Non-Figurative 
Painting in Paris 1910-1914, Oxford, 1979. 


Oroian, Ştefan (n. Bătania, Ungaria, 1947). Pictor român din 
Ungaria. Se formează sub îndrumarea lui László Winkler, la 
Seghedin, şi a lui Jânos Fajo, la Budapesta. Profesor de artă la 
Liceul „N. Bălcescu” din Jula. În 1903 fondează Editura Noi. Într- 
un imperios flux de imagini - care mizează pe convențiile 
bidimensionalităţii şi pe discursul cromatic, în pictură, sau pe 
expresia concretă a volumului, în sculptură — artistul pare să 
urmeze, la nivel strict formal, tendinţele raţionaliste, regăsite 
într-o direcţie a artei abstracte, în elementarismul şi 
neoplasticismul mişcării De Stijl, în programul 
constructivismului” şi al funcţionalismului (vezi International 
Style), dar face dovada, de fiecare dată, a unei implicări afective 
ce îi personalizează discursul. Manifestându-şi ataşamentul 
pentru expresia pură, eliberată de orice ambiţie a reprezentării, 
el „crede în ordinea raţională şi structura geometrică din 
interiorul realităţii”, după cum scrie Horia Medeleanu. Opuse în 
egală măsură haosului originar şi uscăciunii convenţionale, 
forma pe care o cultivă se lasă invadată de sensibilitatea sa, de 
umbrele experienţei, de „mitologia sa particulară” (András 
Szilâgyi). Masele de culoare şi volumele (de regulă, lemn) 
evoluează în cadre bine delimitate, „corectate” în permanenţă 
de acţiunea subiectivă. 


Bibliografie: „Oroian”, Arca, Arad, 4-5-6, 1996; Oroian, catalog, 
Jula, 2000. 


Orozco, Jose Clemente (n. Zapotlán, Jalisco, 1883 - m. Ciudad 
de Mexico, 1949). Pictor mexican. Studiază matematica la 
Universitatea Naţională şi, la seral, arhitectura la Academia San 
Carlos din Mexico (1900-1904). Între 1904 şi 1905 urmează 
cursuri de agricultură şi frecventează atelierul gravorului José 
Guadalupe Posada. În 1908 începe să picteze şi se decide să 
urmeze cursurile Academiei de Arte Frumoase din Ciudad de 
México (1908-1914). În 1914, în timpul războiului civil, face 
împreună cu Carlos Herrera lucrări cu caracter propagandistic. 
Curând după întoarcerea din California (1917-1919) se consacră 
frescei, devenind, alături de Sigueiros” şi Rivera”, unul dintre 
principalii reprezentanţi ai picturii murale moderne în Mexic. 
În perioada 1927-1937 lucrează în SUA. Deschide o expoziţie 
personală la New York (1928) şi participă la expoziţia „Arta 
mexicană în secolul XX”, Muzeul de Artă Modernă din acelaşi 
oraş (1941). Opera lui cuprinde lucrări ce împodobesc edificii 
publice ca Escuela Nacional Preparatoria (1923-1927), Casa de 
Los Azulejos (1925), Colegiul Pomona, California (1930), Noua 
Şcoală pentru Cercetări Sociale, New York (1931), Colegiul 
Darmouth, Hanover (1932-1934), Palatul Artelor Frumoase, 
Ciudad de Mexico (1934), Palatul Guvernatorului, Orfelinatul şi 
Universitatea din Guadalajara (1936-1940), Curtea Superioară 
de Justiţie, Ciudad de México (1941), Capela Spitalului Iezuit din 
Ciudad de Mexico (1942-1944), Şcoala Normală de Maiştri, 
Ciudad de Mexico (1948). Pictorul creează cu încredințarea că 
prin opera sa participă la transformarea revoluţionară a 
societăţii. Este adeptul unei arte militante, direct implicată în 
mersul evenimentelor sociale. De la fresce ca Maternitatea, 
Distrugerea vechii ordini, Neveste de lucrători, Întoarcerea de pe 
câmpul de luptă, aflate la Preparatoria, artistul trece la evocări 


ale dramei poporului aztec, făuritor al unei mari civilizaţii 
distruse, în cea mai mare parte, de cuceritorii spanioli 
(ansamblul „Cucerirea” de la Dartmouth). Patetic, îmbinând 
nostalgia cu revolta, Orozco realizează memorabile pagini din 
epopeea naţională mexicană. 


Bibliografie: J.C. Orozco, Autobiografia, Ciudad de Mexico, 1945; 
O. Paz, La pintura mural de la Revolución mexicana, Ciudad de 
México, 1960. 


Ostojic, Tanja (n. Uzice, Serbia, 1972). Artist intermedia şi 
perfomer sârb. Studiază sculptura la Facultatea de Arte 
Frumoase din Belgrad (1990-1995), unde îşi susţine şi 
masteratul (1995-1998). Specializare la Ecole des Beux-Arts din 
Nantes (1998-1999). Predă la Universitatea de Artă din Berlin. 
Expoziţii personale: „Venice Diary”, Muzeul de Artă 
Contemporană, Zagreb, 2002; „Strategies of Success/Curator 
Series”, La Box, Bourges, Franţa, 2003; „Integratiob Project 
Office/Divorce Party”, Gallery 35, Berlin, 2005; „Geobodies: A 
Question of Boundaries”, cu Ursula Biemann, Kniznik Gallery, 
Bendeis University, Boston, 2005-2006; „Untitled/After Courbet”, 
Stadtpark, Graz, 2006; Expoziţie retrospectivă, Ljubljana, 
Slovenia, 2012. Expoziţii de grup: „Plateau Humankind”, 
Bienala de la Veneţia, 2001; „In Search of Balkania”, Neue 
Galerie, Graz, 2002; „Visa”, IFA Galerie, Bonn, Stuttgart, 2003; 
„Privatisirungen (Post Communism Condition)”, Kunst Werke, 
Berlin, 2004; „Sexy Mythos”, Galerie de Hochschule, Leipzig, 
2006; „Global Feminisms”, Brooklyn Museum, 2007. Interesată 
în mod deosebit de formele concrete, artista găseşte în 
fotografie, imagine video” şi performance” posibilitatea de a 
recunoaşte şi comenta resursele universului vizibil. Realismul, 


atât de drag lui Courbet (pe care îl omagiază în lucrarea 
„Untitled/After Courbet, L'origine du monde”), este practicat cu 
umor, din perspectiva unei individualităţi marcate de feminism 
şi de „aroganţa UE”, provenind din estul european, o regiune 
marcată de ruinele imperiului turc şi de avansul regimului 
comunist. În galerii de artă, în spaţii publice susţine un 
neîntrerupt ritual de identificare ca om şi ca artist, într-o lume 
care, la rândul său, îşi caută propria identitate. 


Bibliografie: Tanja Ostojic, Strategies of Success. Curator Series, 
Bourges, Belgrad, 2004; Integration Impossible? The Politics of 
Migration in the Artwork of Tanja Ostojić, Berlin, 2009. 


Oudot, Roland (n. Paris, 1897 — m. Paris, 1981). Pictor francez. 
Studiază la Şcoala Naţională de Arte Decorative între anii 1911 
şi 1919, cu întreruperi, timp în care execută decoruri şi costume 
pentru spectacolele lui Bakst'. După manifestări care îi fac 
remarcată creaţia picturală (expoziţii la Institutul Carnegie 
Pittsburgh şi Bienala de la Veneţia, 1935), în 1937 face schiţe 
pentru decorarea Palatului Chaillot din Paris (unde se află în 
prezent Muzeul Omului) şi apoi, în 1945, ilustraţii la Sodoma şi 
Gomora de Jean Giraudoux. Pictorul se defineşte prin accentul 
pus pe compoziţia clară, neoclasicistă, cu personaje (şi obiecte) 
clar desenate, animate însă de un suflu, de un patos în care 
recunoaştem o Date romantică. Realul observat şi înregistrat 
în imagini este scăldat într-o lumină vie, ce dă o cheie 
metafizică (vezi Pittura metafisica) ansamblului (Peisaj 
normand, 1960; Veneția, 1961 etc.). Remarcabil este ciclul de 
portrete alegorice (Judith, Seara, Toamna, Sibila, din preajma 
anului 1960), ca şi seria „Arlésienne” din anii 1955-1960. Spiritul 
parizian Îl face să adere în 1935 la retrospectiva Şcolii din Paris 


(vezi Ecole de Paris), dar artistul hotărăşte să fie prezent, 
depăşind o anumită înţelegere îngustă a realismului 
postimpresionismului francez, şi la o manifestare ca „Pictorii 
realităţii poetice” de la Tour-de-Peilz, Elveţia (1957). A conceput 
tapiserii inedite, cu viziune picturală (cum ar fi compoziţia 
Aerul), realizate la Atelierele Aubusson, pentru sala de consiliu 
a sindicatelor din industria siderurgică franceză (1958). 


Bibliografie: Claude Roger-Marx, Roland Oudot, Geneva, 1952; 
Daniel Vouga, Roland Oudot, Paris, 1961. 


Paalen, Wolfgang (n. Viena, 1905 - m. Taxco, Mexic, 1959). 
Pictor austriac activ în Mexic. Se formează în şcoli de artă din 
Germania şi Italia, stabilindu-se în 1929 în Franţa, apoi, în 1939, 
în Mexic. Aderă la gruparea Abstraction-Crâation, fiind 
preocupat în această perioadă (1931-1935) de aspectele 
geometrice, strict raţionale, ale elaborării operei plastice. 
Curând se apropie de André Breton şi pictează în stil 
suprarealist” pânze cu o imagine bogată. În Mexic organizează 
„Expoziţia Realismului” (1940), după care se îndepărtează de 
suprarealism. Redactează revista Dyn (1942-1944). În ultima 
perioadă dă frâu liber sensibilităţii sale, în tablouri în care îşi 
exprimă direct zbuciumul lăuntric, folosind mai mult 
posibilităţile tuşelor, liniilor şi suprafeţelor de culoare decât pe 
cele ale motivelor furnizate de lumea visului şi improvizaţiei 
suprarealiste. Pentru a introduce accente realiste, întunecate, 
de o anumită gravitate, inventează fumajul — procedeu tehnic de 
înnegrire a unor porţiuni din pelicula colorată a tabloului cu 
ajutorul unei flăcări (lumânare, lampă etc.). 


Bibliografie: Wolfgang Paalen, Form and Sense, New York, 1945; 
Jose Pierre, Domaine de Paalen, Paris, 1980; L. Morales, 


Wolfgang Paalen: Introductor de la pintura surrealista en 
Mexico, Mexico City, 1984. 


Pacea, Ion (n. Horopani, Salonic, 1924 - m. Bucureşti, 1999). 
Pictor român. A studiat la Academia Liberă Guguianu şi, în 
paralel (1946-1951), la Institutul de Arte Plastice „N. Grigorescu” 
din Bucureşti, sub îndrumarea lui Ressu, Steriadi şi 
Ciucurencu. În 1963 a beneficiat de o bursă la Academia din 
Perugia. A participat la: Bienala de la Veneţia, 1964; Bienala de 
la Săo Paulo, 1969; Festivalul din Edinburgh, 1971; Trienala de 
artă de la Sofia, 1975. Distincţii: Premiul Ion Andreescu al 
Academiei Române, 1963; Premiul pentru pictură al Uniunii 
Artiştilor Plastici din România, 1965; Marele Premiu al UAP, 
1967. În lucrările sale realizate în ulei şi guaşă s-a produs 
treptat o concentrare a mijloacelor de expresie, o economie a 
gesturilor care traduc o filtrare mai severă a impulsurilor atât 
de imperioase ale unei perceptii sensibile la bogăţia ritmurilor 
naturale. Domeniul său de maxim interes este natura statică, în 
special cea cu flori. Fie că pictează obiecte sau flori, elanul său 
vital se concretizează printr-o savoare şi plinătate a culorii. Este 
un flux cromatic care nu se supune unor legi ale armoniei, ci 
unor principii afective pe care artistul are forţa să le impună cu 
sinceritate, într-o operă devenită, tocmai din această cauză, 
interesantă. Unele dintre compoziţiile din ultimul timp - naturi 
statice, peisaje etc. — vădesc o tentaţie a decorativului, aflat, 
aparent, la distanţă de fondul expresiv al operei, dar integrat de 
fapt într-un mod mai subtil concepţiei acestuia. 


Bibliografie: Henri Catargi, Jon Pacea, Bucureşti, 1965; Dan 
Grigorescu, Ion Pacea, Bucureşti, 1976. 


Paciurea, Dimitrie (n. Bucureşti, 1873 - m. Bucureşti, 1932). 
Sculptor român. După ce frecventează Şcoala de Arte şi Meserii 
din Bucureşti (1890-1894), studiază sculptura la Paris (1896- 
1900). Participă la manifestările organizate de Tinerimea 
Artistică”. În 1919 se află printre membrii fondatori ai Societăţii 
Arta Română. A participat la Bienala de la Veneţia, 1924. 
Profesor de sculptură la Academia de Muzică şi Artă Dramatică 
(din 1903) şi la Şcoala de Arte Frumoase din Bucureşti (din 
1909). Numit custode la Muzeul Aman (1909), foloseşte ca 
atelier una dintre anexele clădirii (unde vor lucra apoi, de-a 
lungul anilor, mai mulţi artişti deținători ai bursei Paciurea, 
instituită în anul morţii sculptorului). Climatul sfârşitului de 
secol, când îşi termină studiile la Paris, era departe de a fi 
suficient de limpezit ca să-i permită tânărului sculptor o 
raportare — fie şi polemică -— la tendinţele artistice ale epocii. El 
recepționează, evident, o serie de ecouri — şi am numi în acest 
sens tentaţia compoziţiei simboliste, modelajul fin, sensibil, al 
sculpturii impresioniste”, jocul decorativ al curbelor şi 
contracurbelor caracteristice stilului 1900 (vezi Art Nouveau) — 
dar acest lucru se întâmplă nu ca un fenomen de contaminare, 
ci ca un mod de a-şi pune în lumină, într-un context prielnic, 
propria structură afectivă şi spirituală. Ceea ce apărea de 
asemenea foarte clar încă de la primele sale lucrări era 
orientarea decisă spre o creaţie în care tradiţii îndepărtate şi 
experienţe apropiate coexistau, dând originalitate şi distincţie 
„momentului Paciurea” din sculptura românească. Aluziile la 
patrimoniul bizantin sau al Renaşterii (Gigantul, 1905-1907, 
conceput pentru a străjui în dublă înfăţişare „Grota fermecată”, 
ulterior demolată, de pe Câmpia Filaretului - azi Parcul 
Libertăţii din Bucureşti; Christ încoronat cu spini, 1907; Madona 


Stolojan, 1912) se produc în desfăşurarea unui discurs plastic ce 
vizează realităţile epocii, zguduite în curând de dramele 
războiului (Zeul războiului, 1916; Durere, Răstignita, 1917). Cu o 
forţă imaginativă alimentată de imemorabile viziuni mitice, 
începe să amplifice sensurile realului prin montaje neaşteptate, 
cu program simbolic, sau prin inventarea unor fiinţe fantastice. 
De la Omul primitiv (1906-1907) şi Sfinxul (1913), trece curând la 
seria de „Himere”. Cu Himera văzduhului, Himera pământului, 
Himera apei, Himera nopții etc., el urmează fără influenţe o 
direcţie suprarealistă” care ar fi îmbogăţit această mişcare 
artistică dacă opera sculptorului ar fi circulat mai mult în epocă 
şi s-ar fi bucurat de un program critic adecvat. Dintre lucrările 
care se referă la această parte a creaţiei sale, doar Sfinxul şi o 
Himeră au fost prezentate în expoziţii internaţionale (la 
Veneţia, în 1924). Paciurea a realizat şi un mare număr de 
portrete, în care controlează cu aceeaşi autoritate elementele 
reprezentării. (Vezi fasciculul I, planşa 39) 


Bibliografie: Ion Frunzetti, Paciurea (cu un catalog şi un tabel 
cronologic de Petre Oprea), Bucureşti, 1971. 


Pagès, Bernard (n. Cahors, 1940). Sculptor francez. Studiază la 
[Atelier d'Art Sacre din Paris sub îndrumarea autorului de 
fresce Edmee Larnaudie şi a sculptorului Delamarre. Din 1965 
lucrează frecvent în sudul Franţei, unde, împreună cu alţi 
artişti, între care Daniel Dezeuze şi Claude Viallat, organizează 
expoziţiile în aer liber Rencontres de Coaraze. Amintirea unei 
vizite în atelierul lui Brâncuşi” (reconstituit la Centre Georges 
Pompidou din Paris) este hotărâtoare pentru Pages, care va crea 
o serie de coloane şi instalaţii ale căror componente poartă 


semnificaţii venind din lumea ancestrală. Cărămizi, betoane, 
bucăţi de piatră, de lemn sau de metal sunt dispuse în 
aranjamente şi asamblaje (vezi Colaj), după un principiu 
constructiv propriu, care pune accent pe puterea de sugestie a 
materialităţii pure. Coloritului natural i se adaugă uneori cel 
artificial, care sporeşte încărcătura afectivă a lucrării. Astfel de 
montaje, cuprinzând variate aluzii la ambianța cotidiană, 
dobândesc o structură anecdotică, marcată de un spirit critic şi 
ironic. 

Bibliografie: Bernard Pages, catalog, Centre Georges Pompidou, 
Paris, 1982; Bruno Duborgel, Bernard Pages, Paris, 1991. 


Paik, Nam June (n. Seul, 1932 - m. Miami, Florida, 2006). Artist 
coreean. Studiază la Universitatea din Tokyo, urmând cursuri 
de estetică, istoria artei şi muzică (1952-1956). Din 1956 îşi 
continuă studiile la Universitatea din Munchen şi la 
Conservatorul din Freiburg. În 1958 participă la Summer 
Course for New Music din Darmstadt. În 1961 face cunoştinţă cu 
Maciunas” şi grupul Fluxus”, iar în 1964 îl întâlneşte pe Vostell”, 
cu care colaborează la lansarea mişcării D6-collage”. Din 1961 
este preocupat de arta video“. După o scurtă şedere în Tokyo 
(1963-1964) se mută în SUA, unde îl regăseşte pe Maciunas şi se 
apropie de Charlotte Moorman. Prezintă primele video 
performances” la Café Au Go, iar mai apoi, în 1970, lucrează la 
Video Commune pentru WGBH. la parte la manifestările 
Fluxus, din care multe sunt organizate împreună cu Yoko Ono'. 
Organizează expoziţii de artă electronică (vezi Computer art), 
filme, concerte video etc. Captarea realului care îl apropie de 
Cage” şi de Fluxus îl conduce spre experimentarea noilor 


media, în primul rând cele legate de suportul electronic. 
Imaginea TV se înscrie cu autoritate printre realităţile imediate 
ale lumii contemporane. Este o şansă pentru artist de a 
interveni în acest mediu extrem de sensibil şi deschis unei largi 
comunicări. În imagini pline de poezie (Fluturi, 1986 etc.), 
artistul surprinde complexa imagistică a unei actualități 
marcate de inovaţia tehnică, cum se întâmplă în Electronic 
Superhighway, 1995. 


Bibliografie: K. Bussmann, F. Matzner (eds.), Nam June Paik. Eine 
Database, Stuttgart, 1993; E. Esser (ed.), Nam June Paik + 
Charlotte Moorman, Roma, Köln, 1997. 


Palermo, Blinky (n. Leipzig, 1943 - m. Malé, Maldive, 1977). 
Pictor german. Studiază la Academia de Artă din Düsseldorf 
(1962-1967) cu Bruno Goller şi Beuys“. Participă la expoziţiile: 
„Prospect 68”, Dusseldorf, 1968; „Intermedia 69”, Heidelberg, 
1969; „Strategia de a face artă”, Edinburgh, 1970; Bienala de la 
Paris, 1971; Documenta din Kassel, 1972. Artistul consideră că 
opera de artă trebuie să însemne intervenţie în ambianţă, dar 
mijloacele la care apelează aparţin mai curând imaginii-obiect- 
de-contemplaţie decât unor programe acuzat intervenţioniste, 
cum se întâmplă în happening , land-art', environments”, body- 
art etc. Cu alte cuvinte, el îşi încredinţează mesajul unei 
compoziţii pe care o aşază în sala de expoziţie sau în spaţiul 
public. Formele pictate sunt de regulă abstracte şi 
semnalizează clar şi eficient prezenţa activă a actului creator. 
Capacitatea lor de a face efectivă intervenţia autorului este la 
fel de mare când sunt evident dinamice, precum şi în cazul 
închiderii culorilor în suprafeţe statice. De primă importanţă 


într-o astfel de viziune este un anume sentiment vital ce-şi 
găseşte proiecția pe diferitele ecrane ale ambianţei. 


Bibliografie: Blinky Palermo, catalog, Centre Georges Pompidou, 
Paris, 1985; T. Moeller (ed.), Palermo. Bilder und Objekte, 
Zeichnungen, 2 vol., Stuttgart, 1995. 


Pallady, Theodor (n. Iaşi, 1871 - m. Bucureşti, 1956). Pictor 
român. Studiază mai întâi la Politehnica din Dresda (1887- 
1889), luând în particular lecţii de desen şi pictură de la Erwin 
Oehme, care, intuindu-i înzestrarea artistică, îl sfătuieşte să 
plece la Paris. În capitala Franţei lucrează în atelierul lui Jean 
Arman (1889-1891), intrând apoi la Şcoala de Arte Frumoase. În 
1902 trece în atelierul lui Gustave Moreau, unde îi va avea 
colegi, printre alţii, pe Matisse”, Rouault', Manguin , Camoin', 
Jean Puy. După moartea lui Moreau (1897) lucrează în 
atelierele lui Aimé Morot şi Fernand Cormont, frecventând în 
acelaşi timp clasa lui Puvis de Chavannes. În 1904 se întoarce în 
țară, dar menţine totodată legătura cu Parisul, unde deschide 
mai multe expoziţii personale, până în anul 1940. Expune la 
Bienala de la Veneţia în anii 1924, 1940, 1942. Cu o formaţie 
complexă - rigoarea şcolii germane, simbolismul” promovat de 
Moreau, experienţele Art Nouveau şi ale colegilor săi, care vor 
pune bazele fovismului” —, îşi găseşte curând un drum propriu. 
Prietenia sa cu Matisse, legăturile cu spiritul artei franceze, mai 
exact, cu spiritul a ceea ce se va numi Ecole de Paris”, îl menţin 
într-o fecundă situare în real care face mai evidentă orientarea 
sa structurală spre compoziţia clasică, spre ceea ce este durabil, 
cu adevărat important sub învelişul aparenţelor. Cuvintele sale: 
„Nu sunt modern, sunt din toate timpurile” luminează o creaţie 


atât de implicată în actualitate, dar sustrasă totodată oricărei 
referinţe incidentale şi înguste. Prin cromatică şi perspectivă 
asigură unitatea şi continuitatea imaginii, menţinând 
materialul reprezentat în convenţia bidimensionalităţii. E o 
creaţie proiectată pe un fond al permanente, pictorul fiind în 
esenţă un spirit clasic, fascinat de ordine, de echilibru, de 
principii raţionale. Marea sa sensibilitate este dublată de o 
supremă asceză a spiritului, într-o unitate care îl distinge de 
lirismul postimpresionist, în special de explozia de afectivitate 
a reprezentanţilor curentului fovist, printre care se număra 
Matisse. Depăşeşte cotidianul — atât de acut la un Bonnard sau 
Marguet, în general la artiştii din Ecole de Paris — pentru o 
meditaţie de largă deschidere filosofică, în care apelul la 
clasicitate este evident. Recunoaştem în această tensiune 
spiritul - geometrizat în cea mai mare măsură - al artei 
populare româneşti. E vizibilă în acelaşi timp o semnificativă 
sinteză între spiritul popular, tradiţiile bizantine şi cultul 
antropocentrist. Prospeţimea, luminozitatea adeseori 
exuberantă a tonurilor în pictură, ca şi accentele grafice, în 
desene, sunt supuse unei compoziţii cu legi severe. 


Bibliografie: Theodor Pallady, Jurnal, Bucureşti, 1967; Raoul 
Şorban, Theodor Pallady, Bucureşti, 1975. 


Pamukciev, Stanislav (n. Sofia, 1953). Pictor bulgar. A absolvit 
Academia de Arte Frumoase din Sofia. Participă la: Festivalul de 
la Cagnes-sur-Mer, 1984; Colecţia Peter Ludwig, Aachen, 1984; 
Festivalul Internaţional, Moscova, 1985; „Interart”, Varşovia, 
1988; „Lineart”, Gent, Belgia, 1993, 1994, 1995; „Miart”, Milano, 
1994; „Art Jonction”, Cannes, 1994, 1995; „Art-Fest”, Stockholm, 


1995; Trienala de la Sofia, 1996; „Art-Fest”, Strasbourg, 1996. 
Distincţii: Premiul oraşului Veliko Tărnovo, 1984; Grand Prix, 
Trienala de la Sofia, 1996. Un dramatism profund face să irupă 
la suprafaţa tabloului mase de culoare agitate, sumbre. În 
această magmă tensionată evocând haosul, indeterminările 
iniţiale se ivesc timid, copleşite de fluxul pastei-materie în 
mişcare, vagi principii ordonatoare, siluete umane, anunțând o 
altă stare cosmică. Angajat dramatic în căutarea identităţii şi 
stabilităţii printre atâtea tentaţii informale” şi elanuri 
expresioniste”, pictorul elaborează „geneze”, „metamorfoze”, 
„lumini”, „spaţii celeste” etc. — tot atâtea stări conceptuale" care 
să-i exprime neliniştile. 


Bibliografie: Stanislav Pamukciev, Stanislav Pamukciev, Sofia, 
1991. 


Panayiotis, Tetsis (n. Hydra, 1925). Pictor şi grafician grec. 
După ce termină Şcoala Superioară de Arte Frumoase din 
Atena, studiază câţiva ani la Paris. În 1949 ia parte la înfiinţarea 
grupului artistic Armos (Întâlnirea), destinat să contribuie la 
dezvoltarea unor forme de artă novatoare în Grecia. Lucrările 
realizate în ulei, acuarelă sau tuş vădesc o predispoziţie pentru 
peisajul liric, invadat de o lumină generoasă în care petele de 
culoare sunt degajate, spontane, în deplin acord cu 
temperamentul eruptiv al artistului. Punctul de plecare al unui 
tablou îl constituie adesea vestigiile vechii culturi greceşti, 
monumentele ce continuă să reziste degradării în timp; astfel 
de motive nu fac însă obiectul unor reconstituiri documentare, 
ci sunt integrate în compoziţii cu o notă afectivă, ce oferă 
premisa unor infinite ipostaze ale discursului liric. 


Pandele, Rodica (n. Bucureşti, 1924 - m. Bucureşti, 2009). Pictor 
român. A absolvit în 1948 Institutul de Arte Plastice „N. 
Grigorescu” din Bucureşti, unde a studiat cu Ressu”, Dărăscu' şi 
Simion luca. Îşi prezintă lucrările, începând cu 1960, în 
Bucureşti, la Galeria Simeza, precum şi la Muzeul Colecţiilor, 
1994, Palatul Parlamentului, 1997, Muzeul Literaturii Române, 
1998. Masele de culoare aflate într-o permanentă mişcare sunt 
sensibile la frământările ce au loc în orizontul profund al 
artistei. Descoperim o întreagă lume care, scoasă în incidenţa 
clipei, îşi dezvăluie tainele. În spaţiul compozițiilor se întâlnesc 
aluzii la realitatea tangibilă, la dimensiunile microcosmosului 
sau la depărtările astrale. Eleganţa şi firescul trecerii de la un 
mediu la altul ţine de prioritatea pe care o are discursul 
pictural şi de urgentele care îl fundamentează. În acelaşi plan al 
meditaţiei despre lume se regăsesc detalii din realitatea 
imediată, amintiri, plăsmuiri ale folclorului şi mitologiei, 
proiecţii dintr-un cosmos perceptibil. 


Pang Xungin (n. Jiangsu, 1906 — m. Beijing, 1985). Pictor chinez. 
Studiile începute la Shanghai în 1925 le continuă la Paris, unde 
rămâne până în 1830. Revenit la Shanghai, aderă la Societatea 
de pictură Taimeng, înființând în 1931 Societatea Furtuna, 
dedicată cunoaşterii şi promovării modalităţilor artei moderne 
occidentale. Cu perspectiva actualităţii, în anii 1940 cercetează 
valorile artei chineze tradiţionale. Predă în academii de artă 
din Sichuan, Chengdu, Guangzhou, Hangzhou. În 1956 este 
numit la conducerea Academiei Centrale de Arte Decorative din 
Beijing, dar curând, în timpul Revoluţiei Culturale, suferă 
persecuții din cauza orientării spre valorile occidentale. În 
acelaşi climat moare în 1958 soţia sa, pictorița Qiu Ti, iar el 


este condamnat un an mai târziu. Într-un gest suprem de 
protest faţă de acţiunile din epocă, îşi distruge lucrările aflate în 
atelier. Anii petrecuţi la Paris îl determină ca, la întoarcerea 
acasă, să facă o artă care să deschidă creaţia din estul Asiei spre 
preocupările moderne din orizontul artistic occidental. Din 
diversitatea experimentală pe care o oferea Parisul pe care l-a 
cunoscut, pictorul este sensibil la acele orientări — cubismul, 
fovismul', expresionismul” — care, renovând mijloacele de 
expresie, păstrează legătura cu vizibilul, de care se apropie cu 
un program cognitiv. Operele care s-au păstrat prin 
reproducerea în diverse publicaţii sau în diverse colecţii ne 
prezintă un artist dornic să aplice în imagine o serie de 
procedee tehnice moderne. În acest fel, actul artistic este 
capabil să surprindă valorile tradiţionale şi să se deschidă cu 
acelaşi interes spre experienţa cotidiană. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Panourgias, Thimios (n. Agrinio, 1931). Sculptor grec. A studiat 
sculptura la Şcoala Superioară de Arte Frumoase din Atena 
(1950-1955) sub îndrumarea profesorului Yannis Pappas şi la 
École Supérieure des Beaux Arts din Paris (1959-1963). Între 
1973 şi 1975, împreună cu alţi artişti, înfiinţează Centrul de Arte 
Frumoase din Atena, iar în 1978, Asociaţia Sculptorilor din 
Grecia. Participă la: Bienala de la Alexandria, 1965; Bienala de 
la Săo Paulo, 1969; Expo Osaka, 1970; Bienala de plastică mică 
de la Budapesta, 1971, 1973; Bienala de la Veneţia, 1972; 
Expoziţia Panbalcanică, Bucureşti, 1980. Distincţii: Premiul 


Bienalei de la Alexandria, 1965; Premiul Bienalei de la 
Budapesta, 1971. Pe vechiul filon ce aşază omul în centrul de 
interes al creaţiei artistice, Panourgias — „sculptor modern cu 
rădăcini în Antichitate”, cum îl defineşte Andreas Ioannou — 
creează în marmură şi bronz figuri mitologice sau aflate în 
ipostazele de astăzi ale realităţii egeene. Personajele sculpturii 
sale sunt construite dintr-un amestec de forme rotunde, pline, 
organice şi forme geometrice în care liniile drepte se întâlnesc 
în dramatice unghiuri ascuţite. Fărâmiţate adeseori de conflicte 
volumetrice, sculpturile îşi redobândesc, pe întregul lor, o 
coerenţă ce atestă perfecta cunoaştere a particularităţilor de 
exprimare prin forme spaţiale. Tentaţiile „compoziției 
neocubiste” - remarcate de Marco Valsecchi cu prilejul 
prezenţei sculptorului la Bienala de la Veneţia, în 1972 — privesc 
rezolvările formale, condiţiile în care obsesiva situare pe 
teritoriul umanului vorbeşte despre legăturile sale de 
profunzime cu o cultură ale cărei valori şi aspirații 
antropocentriste sunt imuabile şi triumfătoare, dincolo de 
fenomenele de suprafaţă ale actualităţii. 


Paolozzi, Eduardo (n. Edinburgh, 1924 - m. Londra, 2005). 
Sculptor englez de origine italiană. După studii la Colegiul de 
Artă din Edinburgh (1943) şi la Slade School din Londra (1944- 
1947), lucrează câţiva ani la Paris (1947-1950), vreme în care 
cunoaşte opera unor artişti ca Brâncuşi , Giacometti , Léger. 
Picabia”. Activează ca profesor de textile-design la Şcoala de 
Arte şi Meserii şi la Şcoala de Artă St. Martin din Londra (1950- 
1958). Operele sale sunt prezentate la Bienala de la Veneţia 
(1952; 1950 - o expoziţie personală în Pavilionul britanic). 
Primele sale lucrări vădesc influenţe suprarealiste”, integrate 


unui anume cult pentru obiect, pentru asociaţia de piese 
industriale din care se va dezvolta mişcarea pop-art” (Forme pe 
un arc, 1949; Icarus, 1957; St. Sebastian, 1959; Turnul Îngemănat 
la Sfinx-State, 1962; Soare artificial, 1964). În sculptură, reliefuri, 
fântâni (una făcută pentru Festivalul Britaniei, în 1951; alta 
pentru un parc din Hamburg, în 1953), compoziţii murale 
(Institutul de Arte Contemporane din Londra), artistul 
păstrează o dimensiune umană. El rămâne pe acest teritoriu, 
chiar dacă motivele şi formele plastice sunt foarte diverse, de la 
aluzia figurativă la fantastice organisme mecanice şi la 
compoziţii pur abstracte". 


Bibliografie: Eduardo Paolozzi, Metafisikal Translations, Londra, 
1962; Eduardo Paolozzi, catalog, Royal Scottish Academy, 
Edinburgh, 1984; W. Konnertz, Eduardo Paolozzi, Köln, 1984. 


Papadakis, Yannis (n. Agia Galini, Creta, 1934). Grafician grec. A 
studiat la Şcoala Superioară de Arte Frumoase din Atena (1954- 
1959), unde a predat mulţi ani cursul de tipărituri artistice şi 
arta cărţii. În 1961 frecventează Ecole Nationale Supérieure des 
Beaux Arts din Paris. Expoziţii de grup: „Panelenica”, Atena; 
Bienala de la Săo Paulo; „Bianco e nero”, Lugano; Bienala de la 
Ljubljana, 1963; Bienala de la Tokyo, 1966; Bienala de la 
Veneţia, 1970; Bienala de la Buenos Aires, 1970; Bienala de la 
Cracovia, 1974; Bienala de la Alexandria, 1978; Bienala de 
gravură, Varna, 1991. Într-un domeniu în care predomină albul 
şi negrul, artistul introduce adeseori culoarea, din care nu face 
elemente de şoc optic, ci un mod mai propriu de expresie. 
Suprafeţele de culoare sunt pure, largi, creionând fără rupturi 
spaţii ce evocă întinderile cerului. Deplina libertate în 


desfăşurarea compoziţiei, invenţia unor forme colorate, mobile 
îşi află afirmarea în sugestiile cosmogonice. Notele lirice 
asigură o reală forţă de comunicare. Fascinaţia exercitată de 
spaţiile cosmice, unde prezentele umane fac mai bogată şi mai 
credibilă fantezia, se consumă cu o paralelă revelare a spaţiilor 
interioare, ceea ce asigură lucrărilor un grad sporit de 
atractivitate. 


Papayiannis, Thodoros (n. Elliniko, Ionnina, 1942). Sculptor 
grec. A studiat la Şcoala Superioară de Arte Frumoase din Atena 
(1960-1965) sub îndrumarea lui Yannis Pappas. Între 1966 şi 
1968, cu o bursă guvernamentală, studiază vechea artă 
grecească, în general arta din bazinul mediteraneean. Membru 
fondator al Centrului de Arte Vizuale (KET) din Atena, 1974. În 
perioada 1981-1982 studiază noile materiale şi tehnicile 
sculpturii la Ecole Nationale Supérieure des Arts Appliqués et 
des Métiers d'Art, Paris. Expoziţii de grup: „Panelaenica”, 1967, 
1975; Bienala de sculptură mică, Budapesta, 1973, 1977; „French 
and Foreign Artists”, Paris, 1982; Zygos Group Show, Atena, 
1984; Bienala de sculptură, Skironio, 1985; „7 Sculptors”, 
Londra, 1993. Sculptorul rămâne credincios idealurilor 
consacrate în arta egeeană, cu o intensă plasare a fiinţei umane 
în centrul compoziţiei plastice şi al construcţiei simbolice. 
Figurile, tratate izolat sau în grupuri ce permit permutaţii, au o 
anumită solemnitate, care rezultă din tensiunea pe verticală, 
din atitudinile întotdeauna grave. Această notă solemnă se 
păstrează şi în cazul apelului la o serie de detalii decorative 
(monede, cruciuliţe, motive de pe drapaje etc.). Cel mai 
frecvent, materialele sunt folosite în combinaţii care ţin seama 


de particularitatea fiecăruia, dar într-un mod care nu afectează 
ansamblul. 


Bibliografie: Thodoros Papayiannis, album, Atena, 1989. 


Parmakelis, Yannis (n. Heraklion, Creta, 1932). Sculptor grec. 
După ce termină Şcoala Superioară de Arte Frumoase din Atena 
frecventează, ca bursier al statului grec, Şcoala Naţională 
Superioară de Arte Frumoase din Paris (1961-1964). Operele lui 
sunt prezentate la expoziţiile: „Panelenica”, 1965, 1967; Bienala 
de la Alexandria, 1965; Expoziţia internaţională de sculptură 
contemporană de la Paris, 1966; Bienala de la Săo Paulo, 1967; 
Bienala de la Veneţia, 1970; Bienala internaţională de plastică 
mică de la Budapesta, 1971 etc. Cu un pronunţat cult pentru 
valorile fiinţei fizice şi spirituale ale omului, artistul creează 
lucrări în care acuză forţele potrivnice, iraționale, ce pândesc în 
permanenţă lumea. În ciclul „Victime”, dezvoltând arhaica temă 
a jertfei, a suferințelor îndurate pentru binele colectivităţii, 
prezintă o mână omenească — instrument al acţiunii creatoare a 
omului — fixată brutal şi absurd de un cui simbolic, deturnat de 
la fireasca lui destinaţie constructivă şi transformat în obiect 
opresiv, antiuman. 


Bibliografie: Athena Schina, Parmakelis: Sculptures, Drawings, 
Colours, Atena, 1992; Athena Schina, Parmakelis: Route to 
Demostrate the Blossoming of Form, Kea, 1999. 


Parthenis, Konstantinos (n. Alexandria, 1878 - m. Atena, 1967). 
Pictor grec. Aflat din 1891 la Viena, ia lecţii particulare de 
pictură cu Leonard Diefenbach şi vine în contact cu mişcarea 
Wiener Secession, cu programul încă foarte pregnant 


promovat de Jugendstil'. Se stabileşte în insula Corfu. Membru 
fondator al grupului I Techni (Arta) din Atena (1917). Cu o 
formaţie marcată de secesiunea vieneză, dar dornic să impună 
noile tendinţe artistice — ceea ce l-a dus, de altfel, odată cu alţi 
artişti, la înfiinţarea Grupului Arta —, pictorul cultivă deopotrivă 
formele simbolice şi formele decorative, aflate într-o strânsă 
interdependenţă. Acest mod de înţelegere a imaginii — în care 
de fapt recunoaştem mai vechile orientări ale simbolismului” — 
îi individualizează opera. În compoziţiile sale răzbat ecouri din 
arta Antichității greceşti, în dialog peste timp cu tensiunile 
umane contemporane. Cu o configuraţie destul de precis 
delimitată, fiinţele şi lucrurile reprezentate par aşezate în faţa 
unui ecran luminos care le face transparente. Fiecare element 
este astfel scos din izolarea sa şi împins în prim-planul 
compoziţiei, unde îşi realizează semnificaţia. Fluiditatea pastei, 
jocul transparenţelor contribuie la susţinerea unui discurs 
patetic, în deplină concordanţă cu frământările sale lăuntrice. 


Bibliografie: Chrysantos Chrystu, Konstantinos Parthenis: Wienn, 
Paris, Athens, Foundation of Hellenic Culture, Atena, 1995. 


Pasmore, Victor (n. Chelsham, Surrey, 1908 — m. Gudja, Malta, 
1998). Pictor englez. Studiază la Central School (1927-1931) cu 
A.S. Hartrick. Din 1930 ia parte la manifestările organizate de 
London Group”. În 1937, împreună cu pictorii Graham Bell, 
Claude Rogers şi William Coldstream, înfiinţează Euston Road 
School, grupare orientată spre conservarea în imagine a 
valorilor concretului, a aspectelor realităţii vizibile. După 1947 
se îndepărtează de modalităţile artei figurative în favoarea 
unor cercetări vizând organizarea geometrică, abstractă”, a 


compoziţiei plastice. În colaje” şi reliefuri, artistul creează 
forme decorative, în care se afirmă spiritul raţionalizator de 
factură carteziană, cultivat de constructivism” şi de artiştii 
reuniți în jurul revistei De Stijl, editată între anii 1917 şi 1931 
de Mondrian' şi Van Doesburg”. Astfel de compoziţii se opun 
tendinţelor artei informale” apărute în jurul anului 1950. În 
unele cazuri, din elemente abstracte se însăilează sugestii 
figurative (Mare interioară, 1950), dar ceea ce domină opera sa 
acum sunt alcătuirile pur geometrice, cu efecte decorative 
spectaculoase (Relief transparent în negru, alb şi ocru, 1956; 
Relief — Construcţie în alb, negru, roşu şi maro, 1957). Operele 
sale au fost expuse în multe expoziţii internaţionale, cum sunt 
Bienala de la Veneţia (1960) şi Bienala de la Săo Paulo (1965). A 
exercitat o puternică influenţă asupra tinerelor generaţii de 
artişti şi prin cursurile ţinute la Universitatea Durham. 


Bibliografie: Herbert Read, Victor Pasmore, Paris, 1964; A. 
Bowness, L. Lambertini, Victor Pasmore, with a Catalogue 
Raisonne of the Paintings, Constructions and Graphics 1926- 
1979, Londra, 1980; Norbert Lynton, Victor Pasmore: Paintings 
and Graphics 1980-92, Londra, 1992; Pasmore. Memorial 
Retrospective, Memorial Fine Art, Londra, 1999. 


Patatics, Alexandru (n. Timişoara, 1963). Artist vizual român. A 
studiat la Academia de Arte Vizuale din Cluj-Napoca (1986- 
1991). Participă cu trei video-instalaţii la: Ex Oriente Lux, 
Bucureşti, 1993; East European Zone, Timişoara, 1993; Minima 
Media, Leipzig, 1994; Unter Anderen - Among Others, 
Dortmund, 1995; Bienala de la São Paulo, 1996; Ad-Hoc, Ludwig 
Museum, Budapesta, 1977; Bienala de la Tokyo, 1997; 


Trans(it)formation, Cluj, 1998; Bienala de la Veneţia, 1999; Net 
Condition, Karlsruhe, 1999; Periferic, Iaşi, 2000; Communication 
Front, Plovdiv, 2000; Transitionland, Bucureşti, 2000; Context, 
Bienala de la Veneţia, 2001. În anul 2000 a pus bazele Fundaţiei 
FORMAT. Distincţii: Premiul Ex Oriente Lux, Bucureşti, 1993; 
Bursa ZKM Karlsruhe, 1994, 1999. După o serie de performance- 
uri” se preocupă de resursele imaginative ale video-instalaţiei . 
Artistul se joacă cu elementele tehnice, care îi pot trezi asociaţii 
neaşteptate. O anumită sobrietate care ţine de temperamentul 
său este indusă mijloacelor tehnice aflate în expansiune. De la 
această implicare a propriei personalităţi provine nota 
originală care împiedică disoluția elementelor, acuzând 
puternic factorul uman confruntat cu teribila efervescenţă a 
tehnologiilor. 


Păduraru, Neculai (n. Sagna, Neamţ, 1946). Sculptor român. A 
studiat la Institutul de Arte Plastice „N. Grigorescu” din 
Bucureşti (1971-1975), sub îndrumarea sculptorului Paul 
Vasilescu”. În vara anului 1973 lucrează în cadrul 
Simpozionului de Sculptură de la Roma. Deţine bursa Paciurea 
în 1975-1977. Participă la: Concursul de desen „Joan Miró”, 
Barcelona, 1975; Concursul de portrete „Paul Louis Weiller”, 
Paris, 1976; Bienala de sculptură mică de la Budapesta, 1978; 
Bienala de Sculptură de la Majdanek, Polonia; Bienala de 
sculptură în aer liber de la Atena; Bienala de la Ravenna, 1979. 
Distincţii: Premiul Uniunii Artiştilor Plastici din România 
pentru portretul Basarab I, 1974; Premiul revistei Amfiteatru, 
1975; Premiul internaţional al Bienalei de la Budapesta, 1978. 
Personajele din sculptura sa constituie materializări ale fiinţei 
fizice şi spirituale confruntate cu probleme fundamentale de 


existenţă. Sunt ipostaze ale tendinței de desprindere din inerția 
plafonatoare a experienţei cotidiene. Rod al acestui efort, chipul 
unui voievod - Basarab I — este marcat de o asceză, în care 
devine limpede forţa sa de ctitor de istorie şi spiritualitate. În 
alte compoziţii, personajele, suferind aceeaşi erodare a lumii şi 
a  zbuciumului interior, sunt prezentate în atitudini 
imprevizibile, cu o neostenită acţiune asupra spaţiului în care 
evoluează. Figurile desprinse dintr-un fond arhaic îşi anexează 
niveluri de suprarealitate”, rod al unor remarcabile resurse 
fabulative. (Vezi fasciculul III, planşa 2) 


Bibliografie: Neculai Păduraru de la Sagna, Zidul şi alte lumi 
colorate. Grădina cu vise, laşi, 2010. 


Pearlstein, Philip (n. Pittsburgh, 1924). Pictor american. Între 
1942 şi 1949 studiază cu întreruperi, din cauza războiului, la 
Institutul Carnegie din oraşul natal, cu Sam Rosenberg, Robert 
Lepper şi B. Green. Îşi continuă studiile la Universitatea din 
New York (1950-1955) cu Karl Lehmann, Craig Smith şi Jose 
L6pez-Rey. Pe baza unei burse Fullbright, călătoreşte şi pictează 
în Italia, Elveţia, Franţa, Olanda (1958-1959). Întors în ţară, 
începând din 1959 deţine diverse funcţii didactice la Pratt 
Institute, Yale University, Brooklyn College, Skowhegan School, 
Boston University, Colegiul Comunităţii Navaho din Tselei, 
Arizona etc. O amplă retrospectivă a fost prezentată în 1983- 
1984 la Milwaukee Art Museum, The Brooklyn Museum, The 
Pennsylvania Academy, The Toledo Museum of Art Ohio, 
Carnegie Institute — Pittsburgh. Încă din 1962 deschide o 
expoziţie consacrată în totalitate figurii umane. Din acest 
moment, pictorul îşi perfecţionează stilul bazat pe observarea 
cât mai exactă a morfologiilor corpului omenesc. Artistul pleacă 


de la convingerea că realitatea este departe de a-şi fi epuizat 
capacitatea de emoţionare în artă. El procedează la izolarea 
unei secvenţe a lumii vizibile — simbolizată în special de figurile 
feminine — pe care o aduce în prim-planul reprezentării. 
Lumina folosită în tablou nu este însă cea naturală, ci aparţine 
climatului interior, stării sufleteşti specifice fiecărui act de 
creaţie. Impresia generală este a unei fotografii bine organizate, 
cu personajele riguros înscrise în compoziţie, cu drapaje şi 
fonduri animate de culoare, ceea ce ne arată explicit 
participarea artistului. Pearlstein interpretează materialul 
figurativ observat (mâinile şi picioarele acuză îmbătrânirea 
pretimpurie a personajelor), dar concreteţea, coerenţa formelor 
— atât de departe de spontaneitatea expresionismului” liric sau 
de fragmentarismul din arta pop” - fac din el unul dintre 
precursorii tendinței hiperrealiste“ ce se va afirma la începutul 
anilor 1980, tendinţă caracterizată de înregistrarea mecanică, 
impersonală a realităţii. 


Bibliografie: Jerome Viola, The Painting and Teaching of Philip 
Pearlstein, New York, 1982; R. Bowman, Philip Pearlstein: The 
Complete Paintings, New York, 1983; J. Perreault, Philip 
Pearlstein: Drawings and Watercolors, New York, 1988; R. Storr, 
Philip Pearlstein: Since 1988, New York, 2002. 


Pechstein, Max (n. Zwickau, 1881 - m. Berlin, 1955). Pictor 
german. Studiază la Şcoala de Arte şi Meserii (1900-1902) şi la 
Academia de Artă (1902-1906) din Dresda cu Otto Gussmann. În 
1906 aderă la gruparea Die Brücke. Călătoreşte în Italia (1907- 
1908), Franţa (1908), Extremul Orient şi insulele Palan din 
Pacificul de Sud (1911-1915). Împreună cu Nolde" înfiinţează în 


1910 Neue Secession din Berlin. Cu César Klein formează 
Novembergruppe, la Berlin (1922-1923). I se interzice să expună 
în 1934. În 1945 este chemat profesor la Academia de Arte 
Frumoase din Berlin. Participă la expoziţiile: „Die Briicke”, 
Dresda, 1907; Londra, 1908; „Neue Secession”, Berlin, 1909, 
1910, 1912; „Novembergruppe”, Berlin, 1918; „Arta în revoltă în 
Germania 1905-1925”, Londra, 1959. Distincţii: Premiul de Artă 
al oraşului Berlin, 1954. În timpul primului război mondial este 
prizonier în Japonia. Revenit în Germania, pictează în timpul 
verii pe litoralul Mării Baltice. Temele sale sunt cele obişnuite la 
mulţi dintre colegii de generaţie: peisaje, dansatori, actori, 
pescari — în general subiecte luate din viaţa de toate zilele, pe 
care le tratează cu vervă cromatică şi un desen nervos, de 
factură expresionistă” (Portret de fată, 1908; Femeie în cort, 
1911; Întoarcerea bărcilor, 1919). 


Bibliografie: Konrad Lemmer, Max Pechstein und der Beginn des 
Expressionismus, Berlin, 1949; Max Pechstein, catalog, 
Pfalzgalerie, Kaiserslautern, 1982; M.M. Möller (ed.), Max 
Pechstein, catalog, Brücke-Museum, Berlin, 1996. 


Pedersen, Carl-Henning (n. Copenhaga, 1913 - m. Copenhaga, 
2007). Pictor danez. Începe să picteze ca autodidact. După prima 
expoziție, deschisă la Sala de Concerte din Bruges în 1938, face 
mai multe călătorii documentare prin Europa. Din 1940 
participă la manifestările grupului abstract* danez Helhesten 
(Calul iadului). Operele sale au fost prezentate la: Bienala de la 
Veneția, 1962; Paris, 1963; Rotterdam, 1966; Pittsburgh, 1968; 
Bucureşti, 1970 etc. În 1976 se deschide Carl-Henning Pedersen 
and Else Alfelt Museum. Treptat, pictorul se îndepărtează de 


modalităţile artei abstracte şi, în preajma anului 1950, 
introduce în imagine numeroase aluzii la real, elemente 
figurative cu o tranşantă adresă simbolică. Sunt anii participării 
sale la grupul Cobra” (1948-1951), când răspunde, asemenea 
altor artişti nordici, unui program de afirmare a valorilor 
spirituale proprii acestor zone culturale. Drumul cel mai direct 
spre o artă cu puternice note specifice duce spre tradiţiile 
daneze, spre folclorul scandinav, de unde pictorul ia o serie de 
motive. El recurge de asemenea la o serie de soluţii plastice 
caracteristice nordului - coloritul contrastant, tuşele energice 
etc. —, ce dau o clară individualitate expresionismului” din acest 
spaţiu cultural. Imaginaţia fecundă a pictorului ne dezvăluie un 
univers cutreierat de fiinţe fantastice, aflate într-o comuniune 
fabuloasă cu fiinţele pământului, apei şi văzduhului. 


Bibliografie: Christian  Dotremont, Carl-Henning Pedersen, 
Copenhaga, 1950; V. Schade, Carl-Henning Pedersen, Copenhaga, 
1966. 


Pellan, Alfred (Alfred Pelland) (n. Québec, 1906 - m. Montréal, 
1989). Pictor canadian. Studiază la École des Beaux Arts din 
Québec (1920-1925). În 1926-1930 studiază la Paris la École des 
Beaux Arts (cu Lucien Simon), la Académie Colarossi şi la 
Academie de la Grande Chaumière. Face cunoştinţă cu Picasso”, 
Le Corbusier”, Mira şi Léger“, descoperindu-şi vocaţia pentru 
pictura monumentală. La Montreal, unde se întoarce în 1940, 
devine profesor la Art Academy (1943-1952) şi la Canadian Art 
Centre (din 1959). Participă la expoziţiile: Salon des 
Surindependants, Paris, 1937, 1938, 1939; Pan-American Boston, 
Winter Park, 1943; „Prisme d'yeux”, Montréal, 1948; Bienala de 


la Veneţia, 1952; Festivalul de la Spoleto, 1963; Bienala de la 
Ottawa, 1965; Expo *67, Montreal, 1967; Expo '70, Osaka, 1970. 
Distincţii: Premiul I al Salonului de artă murală, Paris, 1935; 
Premiul Universităţii Alberta, 1959; Premiul Hebert, Montreal, 
1973 etc. În 1948 publică împreună cu alţi artişti manifestul 
Prisma ochiului, în care vorbeşte despre necesitatea îndreptării 
creaţiei canadiene pe un drum nou, original, bazat pe realităţile 
culturale ale acestei ţări. Pentru a răspunde unui astfel de 
program, aduce în operele sale motive şi soluţii plastice din 
folclorul canadian. Stilul său este vizibil format în legătură cu 
mişcarea suprarealistă”, prin montajul neaşteptat al diferitelor 
elemente vizuale. Ceea ce îl particularizează este vivacitatea 
culorilor, acuitatea senzorială, păstrate intacte şi în pictura de 
şevalet, şi în pictura murală. Tipice pentru creaţia sa sunt 
tablourile din ciclul „Grădini”, la care se adaugă vitraliile şi 
picturile murale executate la Biblioteca Naţională din Ottawa 
(1965) şi la alte aşezăminte. 


Bibliografie: Guy Robert, Pellan, sa vie et son œuvre, Montreal, 
1963; G. Lefebvre, Pellan, sa vie, son art, son temps, La Prairie, 
1986. 


Penck, A.R. (Ralf Winkler) (n. Dresda, 1939). Pictor german. 
Autodidact. Se formează de asemenea singur ca scriitor şi 
creator de filme. Participă la expoziţiile: „Prospekt”, Dusseldorf, 
1971, 1973; Documenta din Kassel, 1972; „Desenele Avangardei 
Germane”, Innsbruck, 1972; „Imagini-Obiecte-Filme-Concepte”, 
Munchen, 1972; „Proiect 74”, Koln, 1974; „Works on Paper”, 
Londra, 1987; „Mathematik in der Kunst”, Ludwigshafen, 1987; 
„L'Etat des choses" Lausanne, 1987; „Black and White”, Londra, 
1987; „Comic Iconoclasm”, Londra, 1987; „Fur Joseph Beuys”, 


Koln, 1987: „Passion and Discipline”, New York, 1988; „New 
Expressionist Visions”, New York, 1988; „Au royaume du Sign”, 
Paris, 1988; „Arbeit in Geschichte - Geschichte in Arbeit”, 
Hamburg 1988; „Abstraktion und Figuration”, Essen, 1989; 
„Neue Figuration - Deutsche Malerei 1960-1988”, Düsseldorf, 
1989; „Le Desenchantement du monde”, Nisa, 1990; „Figural 
Signs”, University of Massachusetts, 1990; „Pharmakon ’90”, 
Tokyo, 1990; „Graphik Live”, Zurich, 1990; „Campani — Lupertz — 
Penck - Plensa - Primitive Art”, Bruxelles, 1990; Bienala de la 
Săo Paulo, 1990. Prioritatea mesajului îl face să dezvolte o 
imagine încărcată de figuri şi semne care îi exprimă nemijlocit 
bogata viaţă interioară. Pentru a rezolva în mod adecvat 
urgenţa nevoii de comunicare, recurge la o grafie sintetică, cu 
reprezentări standard („Standard” se numeşte chiar unul dintre 
ciclurile sale) amintind de stilizările şi concizia artei primitive 
sau a copilului. De fapt, întreaga compoziţie - şi elementele 
figurale de prim-plan, şi cele care alcătuiesc fundalul - se 
constituie din pensulaţii independente unele de altele sau dintr- 
o linie continuă, masivă. Culorile vii, transcriind o anumită 
francheţe emoţional, şi figuraţia clar desenată îl aşază printre 
„noii sălbatici? (vezi Neue Wilde) în noile tendinţe 
expresioniste” din anii 1970-1980. 


Bibliografie: AR Penck, Was ist Standard?, Köln, New York, 
1970; A.R. Penck, Ich Standart-Literatur, Paris, 1971; Bernard 
Marcade, A.R. Penck, Paris, 1988; L. Grisebach, A.R. Penck, 
München, 1989; J. Yau, A.R. Penck, New York, 1993. 


Perčinkov, Dušan (n. Skopje, 1939). Pictor macedonean. A 
absolvit Academia de Arte Frumoase din Belgrad (1963). 
Diploma postuniversitară în 1966. Predă la Facultatea de 


Arhitectură (1972-1980) şi la Facultatea de Arte Frumoase din 
Skopje (1980). Distincţii: Premiul Octombrie al Macedoniei, 
1975. Din contactul cu arta popř a rămas, pentru o vreme, o 
anumită prestanţă a realităţii vizibile ce supravieţuieşte şi celor 
mai drastice eforturi de stilizare şi reducere la forma 
structurală. Consecinţă pe termen lung însă a acestui proces de 
reducţie şi epurare a detaliilor este trecerea lentă spre fixarea 
valorilor optice (vezi Op-art) ale lucrurilor şi ordonarea lor într- 
un sistem ce îmbină tactilul cu percepţia vizuală. În acest 
context, culoarea dobândeşte o importanţă sporită. Ea, ca şi 
elementele grafice, nu mai serveşte la construirea unor forme- 
reflex-ale-realului, ci devine în acelaşi timp modalitate de 
expresie şi conţinut prioritar al comunicării. 


Bibliografie: Dusan Percinkov, Skopje, 1975. 


Peredvijniki (ambulanţii). Sub această denumire sunt cunoscuţi 
artiştii care au făcut parte din Asociaţia Expoziţiilor Itinerante, 
înfiinţată în 1870, cu scopul de a strânge — prin studiu şi prin 
prezentarea operei - relaţiile artistului cu realităţile ţării. 
Constituirea asociației a fost precedată de actul de 
independenţă al unui grup de studenţi din Sankt-Petersburg 
care, în 1863, părăsiseră Academia de Arte pentru a pune 
bazele unui „cartel” de artişti liberi. Printre fondatorii grupului 
de „peredvijnici” sunt Vasili Kramskoi, Vasili Perov, Grigori 
Miasoedov, Nikolai Ghe, Ivan Şişkin, Aleksei Savrasov, Vladimir 
Makovski, Illarion Prianişnikov, Aleksei Korzuhin, la care se vor 
adăuga, în timp, principalii maeştri ai picturii ruseşti din a 
doua jumătate a secolului al XIX-lea şi începutul secolului XX: 
Repin”, Serovř, Surikov', Vasneţov, Levitan” ş.a. Mişcarea 


„peredvijnicilor” cuprinde, după cum ne dăm seama chiar din 
alăturarea acestor nume, temperamente şi viziuni artistice 
diverse, al căror numitor comun îşi află temeiul în orientarea 
de ansamblu spre o artă care să prezinte Rusia şi problemele ei 
în epocă. În această ordine de idei, artistul devine un fidel 
observator al realităţii, un cercetător al istoriei, al folclorului, al 
ambianţei sociale. Ultima expoziţie a „peredvijnicilor” a avut 
loc în 1923, după care asociaţia se integrează în AHRR 
(Asociaţia Artiştilor din Rusia Revoluționară). 


Bibliografie: E. Gomberg-Verjbinskaia, Peredvijniki, Leningrad, 
Moscova, 1961. 


Performance art. Artă a spectacolului, a acţiunii, desprinsă din 
happening” şi consacrată după 1970. Odată lansată, noua formă 
de artă îşi revendică o lungă „preistorie”, adunând tot ceea ce 
înseamnă gest, participare nemediată a artistului. O primă 
concretizare în orizontul modernităţii se caută în manifestările 
futuriştilor” italieni şi ruşi care încercau să dinamiteze creaţia, 
propunând o viziune dinamică în artă şi dezvoltând o întreagă 
agitaţie în jurul operelor. Operele tipic futuriste ale unor artişti 
ca Boccioni, Severini, Carràř, Luigi Russolo şi Enrico 
Prampolini” sunt însoţite de prestațiile poetului ET. Marinetti, 
care transforma întâlnirile lor în adevărate spectacole. În Rusia, 
frenezia futuristă cuprinde manifestările lui David Burliuk, 
care îşi picta faţa, ale poetului Maiakovski, ale plasticienilor 
Larionov” şi Goncearova'. De la dadaişti au rămas cele mai 
vehemente afirmări ale spiritului ludic, implicarea directă a 
artiştilor în ambianta artistică. Poetul Tristan Tzara, scriitorii 
Hugo Ball şi Richard Huelsenbeck şi artiştii Arp”, Sophie 


Taeuber-Arp', Janco', Grosz“, Heartfield”, Schwitters” şi alţii pun 
în mişcare o serie de gesturi care îi scandalizează pe obişnuiţii 
reuniunilor artistice. De la negația dadaistă, suprarealismul” se 
cufundă în subconştient, apelând la lumile uitate sau la 
orizontul proaspăt al imaginaţiei. Artiştii de la Bauhaus” — în 
primul rând Schlemmer” — replasează omul în spaţiul raţional, 
controlându-i prezenţa. Un moment special în apariţia 
manifestărilor de tip performance" îl constituie atmosfera de la 
Black Mountain College, în Carolina de Nord, în jurul lui John 
Cage, care folosea termenul happening, căruia îi sunt atribuite 
şi propunerile lui Kaprow” şi Dine'. Treptat, denominaţia 
performance câştigă teren, fiind utilizată în special pentru acele 
manifestări care introduc elemente de spectacol, direcționat în 
acest sens. Este o clipă de clarificări critice, când un termen 
cedează altuia câteva dintre atributele sale, lăsându-l să explice 
cu un plus de acribie un fenomen. Artiştii vorbesc despre 
participare şi implicare directă, depăşind tradiționalul spaţiu al 
operei. Ei fac spectacol, numindu-l ca atare, sau vorbesc despre 
acţiuni (vezi Acţionism), despre întâmplări etc. Klein” târăşte pe 
pânză „pensule vivante”, adică fete goale, pline de vopsea 
albastră de tip Klein. Manzoni' realizează şi el aşa-numitele 
„sculpturi vii” — corpuri de tinere pe care le semnează. Sculpturi 
vii — persoanele artiştilor însăşi - prezintă şi Gilbert and 
George”, cu mici intervenţii de culoare, vrând să dovedească 
concentrarea mesajului artistic în fiinţa artistului. Beuys“ este 
prezent cu nelipsita-i pălărie la constituirea instalaţiilor” sale. 
Oppenheim“ exploatează infinitele semnificaţii ale apariţiei 
umane. O undă de poezie răzbate în montajele fantastice făcute 
de Rebecca Horn". Nitsch” aduce o notă violentă care exprimă o 


adâncă nemulţumire faţă de concretul existenţei. Robert Wilson 
are capacitatea să creeze scene în care personajele ascultă de 
un scenariu al său. Se dezvoltă o întreagă serie de gesturi la 
limita dintre teatru, dans şi mimică, artistul renunțând la 
creaţia plastică în favoarea conotaţiilor pe care le poate avea 
manifestarea propriei individualităţi. Artistul redescoperă, în 
fond, o postură arhaică atunci când fiinţa sa fuzionează cu 
magicianul şi terapeutul. (Vezi fasciculul III, planşa 15) 


Bibliografie: Rose Lee Goldberg, Performance Art: From 
Futurism to the Present, Londra, 1995. 


Perjovschi, Dan (n. Sibiu, 1961). Grafician român. A studiat la 
Universitatea de Arte „George Enescu” din Iaşi (1980-1984). A 
beneficiat de bursele acordate de: MidAmerica Art Alliance, 
Atlantic Center for the Arts Florida, 1994; ArtsLink, New York, 
1995; IASPIS, Stockholm, 1999. A participat la: „Ex Oriente Lux”, 
Bucureşti, 1993; „Erste Schritte”, Stuttgart, Bonn, Berlin, 1993; 
„Beyond Belief”, Chicago, 1995; „Experiment”, Bucureşti, 1996; 
„Manifesta 2”, Luxemburg, 1998; Bienala de la Veneţia, 1999; 
„After the Wall”, Stockholm, 1999; „Voilă! Le monde dans la 
tête”, Paris, 2000; „2000 — Arteast Collection”, Ljubljana, 2000; 
Innsbruck, 2001; „Konversacije”, Belgrad, 2001; Bienala de la 
Goteborg, 2001. Cu umor, cu o nesfârşită poftă de comentariu, 
abordează cele mai obişnuite secvenţe de viaţă. Ironiei i se 
adaugă o severă luciditate care surprinde cele mai adânci 
aspecte semnificative ale lucrurilor şi ale conceptelor. 
Câteodată simte nevoia de a-şi completa discursul, nepotolita 
sete de a desena, de a menţine viu fluxul de imagini, şi atunci 
asistăm la naşterea unor performance” care păstrează de regulă 
tendinţele desenului. Aceeaşi tendinţă de comentariu vizual îl 


face să realizeze diferite cărţi şi publicaţii în care imaginea are 
rolul determinant: Postcards from America, New York, 1995; 
Anthropogramming, New York, 1995; Piece & Piece, Norrtalje 
Konsthall, 1999; Castle Stories, La Napoule Art Foundation, 
2000; Vis-à-vis, Bucureşti, 2000; New Ideas — Old Tricks, 
Dortmund, 2001. (Vezi fasciculul III, planşa 19) 


Bibliografie: Kristine Stiles, „Remembrance, Resistance, 
Reconstruction. The Social Value of Lia and Dan Perjovschi's 
Art”, IDEA, Cluj-Napoca, 2005. 


Perjovschi, Lia (n. Sibiu, 1961). Artist român. A studiat la 
Academia de Artă din Bucureşti. A avut burse şi rezidențe la: 
KulturKontakt, Viena, 1994; Academia Brera, Milano, 1994; 
ArtLink, New York, 1996; Duke University, Carolina de Nord, 
1997; IASPIS Stockholm, 1999. În 1990 a fondat aac (arhiva de 
artă contemporană). A participat la expoziţiile: „Europe 
Rediscovered”, Tutbinenhall, 1994; „Experiment”, Bucureşti, 
1996; „Transitionland”, Bucureşti, 2000; „2000 + Arteast 
Collection”, Ljubljana, 2000; „Double Life”, Viena, 2001. Îmbină 
expresia plastică tradiţională cu performance-ul. De fiecare 
dată, interesul său este legitimat de o anumită urgenţă a 
sentimentelor care o animă. Accentele plastice sunt proaspete, 
dominate de surpriza improvizaţiei, care îşi vădeşte în cele din 
urmă îndelunga elaborare. (Vezi fasciculul III, planşa 24) 


Bibliografie: Kristine Stiles, „Shadows in a Vertical Life”, în 
amaLia Perjovschi, 1996; Kristine Stiles, „Remembrance, 
Resistance, Reconstruction. The Social Value of Lia and Dan 
Perjovschi's Art”, IDEA, Cluj-Napoca, 2005. 


Permeke, Constant (n. Anvers, 1886 - m. Oostende, 1952). 
Pictor belgian. După ce studiază la academiile de arte frumoase 
din Bruxelles, Bruges şi Gand, pictează între anii 1909 şi 1912 la 
Laethem-Saint-Martin, unde se reuneau mai mulţi pictori 
belgieni, între care fraţii Gustave de Smet“ şi Leon de Smet. În 
lucrările din această perioadă se simt încă influenţe 
impresioniste” şi sintetice. Rănit în primul război mondial, se 
refugiază în Anglia, de unde revine în 1918. Participă la 
manifestările „LArt vivant, LArt contemporain”. Director al 
Academiei de Arte Frumoase şi al Institutului Naţional Superior 
din Anvers (1954-1946). La Bienala de la Veneţia (1948, 1950, 
1952) sunt prezentate selecţii reprezentative din lucrările sale. 
În timpul cât lucrează la Oostende (1919-1925) se conturează 
vocaţia sa pentru realitatea socială. Atent observator al 
portului, al străzii, pictorul cultivă forma amplă, severă, plină 
de vitalitate. Încă de pe acum renunţă la detalii în favoarea 
atmosferei poetice, pline de mister, a vechii picturi flamande 
(Serbare la Oostende, 1921; Logodnicii, 1923; Cei doi frați 
marinari, 1923; Strada din Oostende, 1923). Simplificarea formei 
şi încărcarea ei cu o secretă şi robustă forţă lirică se 
accentuează în perioada petrecută la Jabbeke, unde în 1928 
construieşte casa „În patru vânturi” (ce va deveni Muzeul 
Permeke). Peisajul marin în permanentă agitare, figurile de 
pescari şi ţărani rețin îndeosebi atenţia pictorului (Marea verde, 
1933; Iarna la Jabbeke, 1937). Într-o epocă în care artiştii 
generaţiei sale experimentau cele mai diferite modalităţi de 
expresie — de la raționalismul extrem al neoplasticismului (vezi 
De Stijl) până la explozia expresionistă” a lui Ensor“ — Permeke 
regăseşte drumul spre chipul real al lucrurilor şi fiinţelor, 


făcându-ne să percepem, sub valul aparenţelor, o întreagă lume 
cu valori morale şi spirituale proprii. 


Bibliografie: P. Haesaerts, „Orage sur la peinture flamande: 
Constant Permeke”, în Laethem-Saint-Martin, le village €lu de 
Part flamand, Bruxelles, 1965; B. Avermete, Permeke, Bruxelles, 
1970. 


Pervolovici, Romelo (n. Zorleni, Vaslui, 1956). Sculptor român. 
A studiat la Institutul de Arte Plastice „N. Grigorescu” din 
Bucureşti. A participat la expoziţiile de la: Sala Dalles, 
Bucureşti, 1986; Art Gallery, Pécs, Bienala Dantesca, Ravenna, 
1988; Galeria de la Brusque, Brazilia, 1988; Bienala de la Kyoto, 
1988; „Mail Art”, Solnoca, Ungaria, 1988; Praga, 1989; Bruxelles, 
Paris, 1990; „Filocalia”, Bucureşti, 1990; Galeriile din Hallein, 
Austria, 1991; Ludwig Forum, Aachen, 1997; Macrotrans 
Representation, Műcsarnok, 1998; „Sacrul în artă / Il Sacro 
nel/Arte”, Bucureşti, 1999. Din 1998 expune cu grupul 2 META 
(împreună cu Maria Manolescu) la Galeriile Meta din Bucureşti, 
ca şi la expoziţiile: Aniversarea Jacques Derrida, Paris, 2000; 
„LEnlevement de l’Europe”, Herk-de-Stad şi Veneţia, 2001; 
„Umernost bije umetnost”, Vârșeț, Iugoslavia, 2001. Participă la 
Simpozioanele de la: Măgura, 1982; Scânteia, 1986, 1988; 
Sighetu Marmaţiei, 1987; Prilep, 1990; Modena, 1990; Adnei, 
1991, 1993; Mailot, 1993; Piatra Neamţ, 1993; Sângeorz-Băi, 
Babadag, 1995; Bucureşti, 1996, 1997. La detalii este păstrat 
caracterul frust, neprelucrat, al materialului, în vreme ce 
ansamblul de piatră sau lemn ascultă de un principiu 
ordonator. Această surpriză formală permanentă este în 
contact cu o nelinişte profundă, în care se întrezăreşte 
construcţia care stăruie în spatele fiecărui element din 


compoziţie. Câteodată, jocul cu forma îl câştigă într-o asemenea 
măsură, încât nu-l interesează sugestia finală, importante fiind 
semnificaţiile de-o clipă ale materialului. (Vezi fasciculul II, 
planşa 33) 


Bibliografie: Ruxandra Balaci, Pervolovici, Bucureşti, 1993. 


Petäjä, Matti (n. Tampere, 1912 — m. Tampere, 1995). Pictor şi 
grafician finlandez. A studiat la Şcoala de Artă din Turku (1932- 
1934) şi la Academia de Arte Frumoase din Helsinki (1934-1937). 
Şi-a desăvârşit formaţia la Universitatea Regală din Stockholm 
(1947), Academia „Andre Lhote” şi Academia Grande 
Chaumière din Paris (1949). În 1960 devine preşedintele 
Asociaţiei Artiştilor din Turku, iar în 1965, preşedintele Uniunii 
Asociaţiilor de Artă Finlandeză. În pictură şi în grafică 
urmăreşte crearea unei atmosfere poetice, în care elemente 
simbolice — detalii de arhitectură, soarele, fiinţe imaginare etc. — 
susțin un discurs despre demnitatea umană, despre nevoia de a 
impune principiile raţionalităţii (Soarele negru, 1968; Pacea 
stricată, 1970; Ciuma, Monument, 1971). 


Petlevski, Ordan (n. Prilep, 1930 - m. Zagreb, 1997). Pictor 
macedonean. A absolvit Academia de Arte Aplicate din Zagreb 
(1955). Între 1955 şi 1960 lucrează în atelierul lui Hegedušić“. 
Aderă la grupul artistic Mart. Participă la expoziţiile: „Grupul 
Mart”, 1955-1957; Bienala Tineretului, Paris, 1959, 1961; „Zece 
ani de tânără pictură mediteraneeană”, Nisa, 1960; „Bianco e 
nero”, Lugano, 1960; Bienala de grafică de la Tokyo, 1960; „Prix 
Suise de peinture abstraite”, Lausanne, 1961; Bienala de la Săo 
Paulo, 1961. Distincţii: Premiul Bienalei de la Paris, 1959; 


Premiul oraşului Zagreb, 1962. În lucrările de început 
prelucrează cu atenţie motive pe care i le furnizează peisajul şi 
aşezările macedonene. Filtrarea materialului figurativ este din 
ce în ce mai severă, în aşa fel încât caracterul realist se 
diminuează, formele căpătând un statut ambiguu, oscilând 
între abstract” şi un „suprarealism nonfigurativ”, după cum îl 
numeşte Boris Petkovski. Nota suprarealistă” se păstrează şi în 
fazele ulterioare, când mişcarea liberă a pigmentului ameninţă 
reziduurile vechilor motive. 


Bibliografie: Grgo Gamulin, Boris Petkovski, Ordan Petlevski, 
catalog, Skopje, 1971; Lea Ukraincik, Ordan Petlevski, Zagreb, 
1973. 


Petraşcu, Gheorghe (n. Tecuci, 1872 - m. Bucureşti, 1949). 
Pictor român. Studiază la Şcoala de Arte Frumoase din 
Bucureşti (1893-1898) cu G.D. Mirea, apoi la Paris, la Academia 
Julian, unde lucrează în atelierul lui W.A. Bouguerau (1898- 
1902). Expune la Tinerimea Artistică” (începând cu 1904), la 
expoziţiile Asociaţiei Arta”, la Expoziţia Internaţională de la 
Paris (în 1937 fiind distins cu Marele Premiu), la Bienala de la 
Veneţia (1924, 1936, 1938, 1940, 1942, 1946 şi, postum, în 1960). 
Contactul cu spaţii culturale străine îi aduce, desigur, un plus de 
experienţă culturală, artistul păstrând tot timpul legătura 
intimă cu spaţiul cultural românesc, care de altfel i-a asigurat şi 
caracterul profund original al operei. Ceea ce atrage în primul 
rând la Petraşcu este cultul său pentru adevărul lumii vizibile, 
evitând orice îndulcire, orice exces liric. El opune totodată 
lirismului sămănătorist, păşunismului la care au ajuns unii 
epigoni ai lui Luchian" şi Grigorescu”, o viziune robustă, vitală 


asupra lumii. Culorile folosite de Petraşcu încep, din deceniul al 
treilea, să sublinieze cu o remarcabilă forţă materialitatea, 
concreteţea lumii care-i cade sub simţuri. Ele subliniază prin 
densitate şi suculenţă, ca şi prin strălucire — evocând smalţul 
ceramicii —, reflexele argintăriei populare. Pictorul are aceeaşi 
vocaţie a durabilului şi atunci când înregistrează impresii de 
călătorie prin ţară sau prin alte arii geografice (aşa sunt, de 
pildă, peisajele venețiene). El exprimă o forţă telurică, un 
temperament echilibrat, o viziune optimistă, care nu înseamnă 
euforie lirică în faţa universului, ci capacitatea de a reţine şi a 
evoca realitatea palpabilă a lumii. 


Bibliografie: George Oprescu, G. Petraşcu, Craiova, 1931; Tudor 
Vianu, Gh. Petraşcu, Bucureşti; 1943; Eleonora Costescu, 
Petraşcu, Bucureşti, 1975. 


Petraşcu, Miliţa (n. Chişinău, 1892 - m. Bucureşti, 1976). 
Sculptor român. Studiază la Academia de Arte Frumoase din 
Moscova (1907-1908), Universitatea Bestujev (Litere şi Filosofie) 
din Sankt-Petersburg (1909), Academia de Pictură din Munchen, 
condusă de Kandinsky” şi Jawlensky“ (1910, când se apropie şi 
de revista Jugend), la Paris (1912-1924) cu Bourdelle”, Matisse" şi 
Brâncuşi . În ţară participă la grupările Contimporanul”, Grupul 
nostru, Criterion. Realizează mozaicul şi frescele fântânii 
Mioriţa din Bucureşti (1927) şi monumentul Ecaterina 
Teodoroiu, Târgu-Jiu (1935). Participă la Bienala de la Veneţia 
(1938, 1942). Sculptura sa reprezintă în primul rând un act de 
rezistenţă în faţa distrugerii imaginii. Demersul sculptorului 
păstrează ambițiile instantaneului şi rigorile compoziţiei 
clasice, întâlnite deopotrivă în arta începutului de secol. Acest 


lucru o va ajuta, în lunga perioadă în care va lucra cu Brâncuşi, 
să se apere de tentaţiile artei marelui maestru, să nu încerce 
gestul simplu şi grandios al abstracţiei” brâncuşiene. Artista 
dovedeşte inteligența formației, măsura dictată de 
temperamentul său, preluând din lecţia lui Brâncuşi abia 
sesizabile deviații formale, care dau prospețime lucrărilor sale. 
În portrete, care alcătuiesc un capitol important al creaţiei sale, 
artista nu caută în chipul celui portretizat o „dominantă 
expresivă”, ci vrea să reconstituie, în ansamblul detaliilor, 
atributele unei personalități. Volumul senzual, păstrând încă 
vie pulsația dălții, stinge izbucnirea severă a spiritualităţii celui 
portretizat (Brâncuşi, N.D. Cocea, G. Enescu, Tudor Vianu ş.a.). 


Bibliografie: Petru Vintilă, Milita, Bucureşti, 1972; Simona 
Nistor, Miliţa Petraşcu, Bucureşti, 1973. 


Petrick, Wolfgang (n. Berlin, 1939). Pictor german. Studiază la 
Academia de Artă din Berlin (1958-1965) cu Werner Volkert, 
Mac Zimmermann şi Fred Thieler. Membru fondator al 
grupului Grofsgorschen 35, Berlin (1964). Profesor la Academia 
de Artă din Berlin (din 1975). Participă la expoziţiile: „Noul 
Realism”, Berlin, 1967; „Realiştii berlinezi”, Karlsruhe, 1970; 
„Desenul internaţional”, Darmstadt, 1970; Bienala de la Paris, 
1971; „Aktiva”, Munster şi Munchen, 1971; „Realismul critic”, 
Berlin, 1971; Bienala de la Florenţa, 1972; „Principiul 
Realismului”, Berlin (itinerată în Germania, Suedia, Norvegia, 
Italia şi Grecia, 1973; „Cu camera, pensula şi şpriţpistolul”, 
Recklinghausen, 1973; „Timp liber - situaţii”, Berlin, 1973; „Viaţa 
şi moartea”, Aachen, 1974; „Viaţa e minunată”, Berlin, 1974; 
Bienala de la Menton, 1974. Distincţii: Premiul de Artă, 
Wolfsburg, 1960; Medalia de aur, Florenţa, 1972. Figurativul 


clar şi consecvent anunţă încă de la început o orientare realistă. 
Nu avem însă de-a face cu o atitudine mimetică, cu o canonică 
descriere a realităţii ce cade sub simţuri. Montajele neaşteptate, 
insistenţele asupra unui detaliu ce poate dobândi un statut 
simbolic vorbesc mai curând despre un spirit cucerit de jocul 
imaginaţiei. Întrepătrunderile care se produc între notația 
cuminte şi invenţie provoacă un climat fantastic. Evoluând în 
această stare poetică, scena este străbătută de lumini variate 
care pot dezveli, o clipă, un chip tragic sau un gest comic. 


Petrović, Nadežda (n. Čačak, 1873 — m. Valjevo, 1915). Pictor 
sârb. După ce urmează Şcoala de Arte Frumoase din Belgrad, ia 
lecţii de la pictorul Đorđe Krstić. În perioada 1898-1903 studiază 
şi lucrează la München cu E Haas, Anton Ažbe şi J. Exter. În anii 
1910-1912 se află la Paris, unde se apropie cu interes de 
căutările tinerei generaţii antrenate în înnoirea artei europene. 
Expune la: Salonul de Toamnă de la Paris, 1910, 1911; Expoziţia 
internaţională de la Roma, 1911. Tablourile de la începutul 
activităţii poartă în mod declarat semnul aderării la principiile 
pictorilor  impresionişti. Experienta  miincheneză, apoi 
contactul cu mişcarea fovistă” de la Paris şi, desigur, natura 
înzestrării sale o fac pe artistă să recurgă la culori contrastante, 
la tuşe violente, de clară orientare expresionistă” (Portret de 
cioban, 1912). Sincronizarea cu mişcările artistice ale vremii s-a 
concretizat şi printr-o susţinută activitate de critic de artă. 


Bibliografie: Bojana Radojković, Nadežda Petrović, Belgrad, 
1950. 


Petrović, Zoran (n. Sakula, 1921 - m. Belgrad, 1996). Pictor şi 
sculptor sârb. A absolvit Academia de Arte Frumoase din 
Belgrad (1949), unde a studiat cu Đorđe Andrejević Kun, Vasa 
Pomoriăac, Milo Milunovic€” şi Ivan Tabaković. A făcut parte din 
grupurile Samostalni (1951-1954) şi Decembrie (1955-1960). 
Profesor de desen şi pictură la Facultatea de Arte Frumoase din 
Belgrad (1949-1986). A lucrat în coloniile artistice din Vojvodina, 
Ecka, Dunele Deliblat. Distincţii: Premiul Leiner, Săo Paulo, 
1961; Premiul Serbiei, 1962; Premiul coloniei Ecka, 1966; 
Premiul Bienalei de desen de la Zagreb, 1968; Placheta de 
Onoare a Universităţii de Artă, Belgrad, 1988. În pictură, desene 
şi sculptură răzbat aceleaşi motive pe care i le impun, într-un 
mod presant, artefactele erei maşiniste. Dintr-un arsenal 
industrial, fantast sau real, artistul creează montaje cu substrat 
figurativ. Prelucrând într-un fel personal procedeele artei pop”, 
astfel de imagini adună fragmente de maşini în baza unui 
dicteu automat sau, uneori, într-o ordine premeditată. Un spirit 
parodic, în care ironia se aliază cu naivitatea şi cu plăcerea 
jocului, face ca montajele sale să ia forma unor personaje sau 
scene ce evocă situaţii istorice, mitologice sau biblice. 


Bibliografie: G. Šarčević, Zoran Petrović, catalog, Novi Sad, 1975; 
Zoran Pavlović, Zoran Petrović, catalog, Belgrad, 1985. 


Petrov-Vodkin, Kuzma Sergheevici (n. Hvalinsk, 1878 - m. 
Leningrad, 1939). Pictor rus. Studiază la Samara (1893-1895) cu 
F. Burov, la Şcoala Tehnică „Baron Stieglitz” (1895-1897), la 
Şcoala de Pictură, Sculptură şi Arhitectură din Moscova (1897- 
1905) cu N. Kastkin, A. Arhipov, L. Pasternak şi V. Serov”, în 
atelierul lui A. Azbe din Munchen (1901), la Paris, în diferite 


academii libere (1905-1908). În timpul studiilor vizitează Italia, 
Grecia, Franţa şi nordul Africii. A fost profesor la Şcoala 
Zvanţov (1910-1915) şi la Academia de Arte din Petrograd (1918- 
1932). Membru al asociaţiilor Lumea artei (vezi Mir iskusstva), 
Trandafirul albastru (vezi Golubaia roza) şi Patru arte (Cetire 
iskusstva, 1924-1931). A publicat cărţile: Samarkandia. Note de 
drum, 1923; Hlinovsk. Povestea mea, 1930; Spaţiul lui Euclid, 
1932. Debutează sub influenţa simbolismului, realizând 
tablouri cu o luminozitate aparte, ce sporeşte farmecul 
motivelor (Scăldatul calului roşu, Tărm, 1908; Vis, 1910; Băieți 
jucându-se, 1911; Fete pe malul Volgăi, 1915). Pentru a sugerea 
tridimensionalitatea lucrărilor, pictorul inventează aşa-numita 
„perspectivă sferică”, bazată pe raporturile dintre tonurile 
calde şi reci, pe diferitele intensităţi ale culorii aflate în lumină 
sau în umbră. Consecvent poeticii sale picturale, a realizat şi 
unele compoziţii tematice (Anul 1918 la Petrograd, 1920; 
Moartea comisarului, 1927), portrete, peisaje, naturi statice, 
ilustraţii de carte, decoruri pentru spectacole teatrale, lucrări 
de artă monumentală. (Vezi fasciculul II, planşa 5) 


Bibliografie: N. Adaskina, K. Petrov-Vodkin, Moscova, 1970; N. 
Barabanova, I. Rusakov, K. Petrov-Vodkin, Leningrad, 1986. 


Pevsner, Antoine (n. Klimovici, 1884 - m. Paris, 1962). Sculptor 
şi pictor rus. Studiază la Şcoala de Arte Frumoase din Kiev 
(1902-1909) şi la Academia de Arte din Petersburg (1910). 
Petrece câţiva ani la Paris (1911-1913), apoi la Oslo (1915-1917). 
Revine în Rusia, unde lucrează ca profesor la Atelierele de Artă 
din Moscova. În 1920, împreună cu fratele său, Gabo'”, lansează 
Manifestul realismului, prin care se declară adeptul unei arte 


constructiviste”, principiul construcţiei fiind considerat temeiul 
oricărei opere de artă. Artistul neagă artei funcţia de 
reprezentare, de reflectare a aspectelor lumii vizibile, pentru a 
face elogiul acţiunii creatoare de spaţiu. El renunţă la 
mijloacele oferite de volum şi de linii, de masele statice ale 
sculpturii şi apelează la plăci transparente de plastic sau foi de 
metal uşoare, pe care le montează în aşa fel încât să nu dea 
impresia de volume compacte (Tors, 1924; Cap de femeie, 1925; 
Portretul lui Marcel Duchamp, 1926). Realizate din fibre 
metalice care par urmele unei fibre aflate în mişcare, 
sculpturile câştigă tot mai mult în acuratețe (Suprafață 
desfăşurabilă, 1938; Construcţie în spirală, 1943; Construcţie 
cinetică, 1943; Construcţie dinamică, 1947; Columna păcii, 1954; 
Viziunea spectrală, 1959). Rămas credincios ideilor sale din 
tinereţe, Pevsner este autorul unei opere unitare din punct de 
vedere stilistic. El a contribuit, ca şi Gabo, la dezvoltarea unei 
arte în care travaliul mental are ecouri imediate asupra 
spaţiului ambiental într-o epocă dominată de progresele 
tehnologiilor. 


Bibliografie: Ruth Olson şi Abraham Chanin, Naum Gabo -— 
Antoine Pevsner, cu o introducere de Herbert Read, New York, 
1948; R. Massat, Antoine Pevsner et le constructivisme, Paris, 
1956; P. Peissi, C. Giedion-Welcker, Antoine Pevsner, Neuchâtel, 
1961. 


Pfahler, Georg Karl (n. Emetzheim, 1926 - m. Emetzheim, 2002). 
Pictor german. Studiază la Academia de Artă din Stuttgart 
(1950-1954). Fondator al grupului 11. Participă la expoziţiile: 
„Scrierea şi imaginea”, Amsterdam, 1963; Bienala de la San 
Marino, 1963; Carnegie International, Pittsburgh, 1964; 


„Semnale”, Basel, 1965; „Obiecte colorate şi semnale”, Berlin, 
1965; „Formele culorii”, Amsterdam, 1967; Bienala de la Tokyo, 
1968; Bienala de la Veneţia, 1970. Distincţii: Premiul de Artă, 
Baden-Wiirttemberg, 1957. Urmăreşte manifestarea culorii- 
element-de-expresie-plastică în câmpul tabloului, în raporturile 
volumetrice ale sculpturii, în peisajul natural sau în complexele 
aşezări urbane. Culoarea este înţeleasă în datele sale 
fundamentale, ca participant la configurarea mediului de viaţă. 
Artistul ţine sub control formele colorate, supunându-le astfel 
rigorii geometrice. Altă dată triumfă energii lăuntrice care 
sparg formele, lăsând masele de culoare să evolueze libere. Şi 
într-un caz, şi în altul, caracterul abstract” al imaginii rămâne 
nealterat. 


Bibliografie: Günther  Ladstetter, Georg Karl Pfahler. 
Zeichnungen, Collagen, Druckgraphic, Mannheim, 1974; Ingrid 
Mössinger, Beate Ritter (eds.), Georg Karl Pfahler, Leipzig, 2001. 


Phillips, Tom (n. Londra, 1937). Pictor englez. A studiat la 
Colegiul „St. Catherine” din Oxford (1956-1959) şi la Şcoala de 
Arte şi Meserii Camberwell din Londra (1961). Este de 
asemenea compozitor, prezentându-şi creaţiile muzicale la 
diferite concerte (Festivalul din Bordeaux, 1968 etc.). Distins cu 
Premiul Asociației Internaționale a Artiştilor în 1969. Pe mari 
panouri decorative (de regulă, acrilic pe pânză) distribuie benzi 
verticale de culoare, întrerupte de zone în care plasează scene 
pictate în stil realist. Ritmul benzilor aminteşte de vârstele de 
pe vechile scoarţe specifice artei populare de pe diferite 
meridiane ale lumii, asigurând şocul vizual, după care începe 
descoperirea şi lectura reprezentării figurative. 


Bibliografie: Tom Phillips, Dante's Inferno, Londra, 1985; Tom 
Phillips, Musik der Bilder, Munchen, 1998. 


Phoebus, Alexandru (n. Bucureşti, 1899 - m. Bucureşti, 1954). 
Pictor român. A debutat cu un protest împotriva 
academismului profesorului său G.D. Mirea, tânărul student 
părăsind, împreună cu Lucian Grigorescu”, Mac Constantinescu 
ş.a. Şcoala de Arte Frumoase, pentru a fonda Academia Liberă 
de Artă, unde, printre alţii, vor preda pictorii Petraşcu, 
Steriadi”, Arthur Verona. Îşi desăvârşeşte formaţia la Paris, 
frecventând Academia Julian şi atelierele de la Grande 
Chaumière. Creaţia sa - având la bază o poetică picturală ce 
pune accentul pe revelarea resurselor concretului — înseamnă 
un răspuns polemic şi creator la formulele îngheţate ale 
academismului cu care s-a confruntat în tinereţe şi la tendinţele 
neoacademiste ce se insinuau în arta românească în preajma 
anilor 1950. Ecouri din curente ca expresionismul şi 
constructivismul” se vor răsfrânge în chip original în opera sa 
(care cuprinde peisaje din Bucureşti, din zona Făgăraşului etc., 
precum şi o amplă galerie de portrete de muncitori, ţărani, 
autoportrete), pictorul fiind atras de obţinerea unei atmosfere 
pline de tensiune şi, pe de altă parte, de formele ample, epurate 
de detalii, înscrise riguros în compoziţie. Unele 
supradimensionări ale formelor anatomice subliniază un 
volum sau altul, creând un interesant joc de curbe şi 
contracurbe. Între amănunt şi ansamblu se stabileşte o relaţie 
subtilă, un abur metafizic adâncind în fond cunoaşterea 
realităţii reprezentate. 


Bibliografie: D. Dancu, Al. Phoebus, Bucureşti, 1966. 


Picabia, Francis (n. Paris, 1879 - m. Paris, 1953). Pictor francez. 
După studii la Şcoala de Arte Decorative şi Şcoala de Arte 
Frumoase din Paris, în 1898 începe să frecventeze atelierul lui 
Camille Pissarro”, sub influenţa căruia pictează în stil 
impresionist”. Din 1909 se apropie de artiştii cubişti, devenind 
unul dintre membrii fondatori ai grupului Section d'Or" (1911). 
În 1913 participă la Expoziţia internaţională de la New York 
(vezi Armory Show). Devine unul dintre promotorii artei 
dadaiste” şi, îmbrăţişând unele dintre ideile lui André Breton, ai 
suprarealismului . Creează costume şi decoruri pentru baletele 
suedeze (spectacolul Relache, 1924). Acordând în general 
importanţă motivului, aspectelor realităţii concrete, artistul 
urmăreşte obţinerea unei compoziţii muzicale (Procesiune la 
Sevilla, 1912; Udine, 1913). Un ecou deosebit îl vor avea 
tablourile în care pictează diverse maşini şi construcţii tehnice 
(Parada, 1917), care, depăşind limitele dadaismului şi 
suprarealismului, se înscriu într-o dispută mai largă asupra 
obiectului şi fiinţei umane în imaginea plastică. 


Bibliografie: Francis Picabia, Ecrits, 2 vol., Paris, 1975, 1978; 
Michel Sanouillet, Picabia, Paris, 1964; R. Hunt, Picabia, Londra, 
1964; Picabia, catalog, New York, 1970; W. Camfield, Francis 
Picabia, Princeton, 1979; M.L. Borrrs, Picabia, Barcelona, Paris, 
1985; S. Fauchereau, Picabia, Paris, 1996. 


Picasso, Pablo (n. Málaga, 1881 - m. Mougins, 1973). Pictor, 
sculptor şi gravor spaniol. Fiu al lui Don Jose Ruiz y Blasco, 
profesor la Şcoala de Arte şi Meserii din Mâlaga, şi al Mariei 
Picasso y Lopez, de origine andaluză. Cu o uimitoare 
precocitate, desenează (în 1888 realizează primul tablou - 


Picadorul) nu cu candoarea presupusă a unui copil, ci, încă de 
pe acum, cu virtuțile unui artist autentic. În 1891 familia se 
mută la Coruña, Picasso urmând Şcoala de Arte şi Meserii Da 
Guarda, unde tatăl său fusese transferat ca profesor. După o 
trecere scurtă prin Madrid se mută la Barcelona, unde tatăl său 
începe să predea la Şcoala de Arte Frumoase La Llotja. Cu 
incredibila sa virtuozitate, execută într-o singură zi lucrările 
examenului de admitere pentru care, regulamentar, se acorda o 
lună. În 1897 intră la Academia San Fernando din Madrid, 
colaborând cu desene la diferite reviste. După o expoziţie 
personală, în boemul local „Cele patru pisici”, deschisă în 1900, 
descinde în acelaşi an la Paris. Câţiva ani oscilează între Paris şi 
Barcelona, deschizând expoziţii, înființând publicaţii (în 1901 
fondează revista Arte joven, din care apar câteva numere); 
leagă prietenii cu scriitori, artişti,  manifestându-şi 
temperamentul tumultuos, deschis spre experienţe noi, spre 
acţiuni culturale. Din 1904 se stabileşte definitiv la Paris, 
ocupând unul dintre atelierele ce se aflau în casa supranumită 
Bateau-Lavoir, loc de întâlnire a ambiţioasei generaţii de artişti 
şi scriitori ce voia să revoluţioneze arta secolului abia început. 
Pictează în anii 1904-1905 primele tablouri inspirate din lumea 
circului, cu acrobati, saltimbanci etc., rămânându-i indiferentă 
mişcarea fovistă”, lansată cu zgomot la Salonul de Toamnă din 
1905, deşi în anul următor va lega prietenii strânse cu 
reprezentanţii acestei mişcări — Matisse”, Derain” etc. În 1907 
pictează printre altele Domnişoarele din Avignon, considerat 
primul tablou cubist“. Din 1908 preia împreună cu Braque” 
conducerea mişcării cubiste, renunțând la procedeele clasice de 
reprezentare -  clarobscurul, perspectiva albertiană etc. 
Ambiţionând redarea „realităţii totale” (Portretul lui A. Vollard, 


1910; Fata cu mandolină, 1910; Arlequin, 1915 etc.), Picasso va 
căuta în permanenţă noi mijloace de expresie. Fondul său 
spaniol, neliniştea care a generat barocul iberic atât de specific 
îl conduc spre noi drumuri. După ce recepționează influenţe 
din arta Antichității greco-romane, atras fiind de robusteţea 
formelor (Trei femei la fântână, 1921; Mamă cu copil, 1922), 
participă la manifestările suprarealiştilor”, pictând personaje 
deformate, agitate de forţe incontrolabile, intuind deja 
dezastrele ce vor apărea curând pe scena istorică (Lupta cu 
taurii, 1934; Minotauromahia, 1935). Drama prin care trece 
Spania (războiul civil izbucnit în iulie 1936) îl mobilizează pe 
artist, care e numit director al Muzeului Prado. Pictează acum 
tablouri în care îşi exprimă oroarea împotriva iraţionalului, a 
violenţei. Din această perioadă datează opere ca Femeia care 
plânge şi celebrul tablou Guernica, 1937, sugerat de 
bombardarea acestui oraş. Artistul îşi exprimă protestul 
împotriva agresiunii, a brutalităţii, apărând integritatea şi 
frumuseţea umană. Din acest moment, evoluţia sa va fi explicit 
angajată. În 1944 aderă la Partidul Comunist Francez. În 1948 ia 
parte la Congresul Păcii din Polonia, iar un an mai târziu 
creează Porumbelul — simbol al păcii. Din anul 1957 datează 
panourile Războiul şi Pacea, destinate unei capele dezafectate 
din Vallauris (unde artistul a locuit un timp), devenită „templu 
al păcii”. În 1958 realizează o amplă pictură murală pentru 
Palatul UNESCO. Câţiva ani e preocupat -— o interesantă nevoie 
de fixare în tradiţiile culturale - de un ciclu de tablouri 
inspirate de pictori ca Delacroix, Velázquez, Monet. Se stabileşte 
la Mougins, în Ville de Notre Dame, în 1970, an în care la 
Barcelona se înfiinţează Muzeul Picasso (peste 900 de lucrări 
donate de artist). Opera sa e de o vastitate unică: pictură, 


gravură, desen, sculptură, ceramică, ilustraţii de carte, decoruri 
pentru spectacole etc. Este expresia cea mai grăitoare a nevoii 
de noutate pe care, cu o frenezie nemaiîntâlnită, o trăieşte 
secolul XX. El nu este o simplă reflectare a unui fenomen - să 
cităm doar diversitatea de atitudini ale individului în faţa 
standardelor impuse de revoluţia tehnico-ştiinţifică şi de 
organizările sociale —, ci, cum ne dăm uşor seama, o conştiinţă 
provocatoare de noutate. Zestrea sa ancestrală ce a creat 
barocul iberic se confundă cu realitatea unui secol agitat, în 
necontenită mişcare, în căutarea stabilităţii. El parcurge cu 
dezinvoltură perioade diverse („albastră”, 1901; „roz”, 1905; 
„neagră”, 1906; „Dirant” — de la localitatea unde a lucrat — 1928; 
„a metamorfozelor”, 1929). Aderă la diferite curente, participă 
la elaborarea programelor lor, părăsindu-le apoi pentru altele. 
Artistul fuge de ancorarea într-o formulă, oricât ar crede în 
aceasta la un moment dat. De aceea e riscant să-l fixezi, cu 
pretenţia de a-l defini, într-un anumit curent. „Diversitatea 
proteică a lui Picasso”, scrie Herbert Read, „este pentru critici 
una dintre cele mai derutante caracteristici”. Dar tocmai 
această imperioasă nevoie de nou, de negare a formelor 
îngheţate, de răscolire a universului uman cu cele mai diverse 
mijloace artistice pentru a-i sublinia demnitatea şi durata 
constituie secretul succesului unuia dintre cel mai des citați 
artişti ai secolului XX. 


Bibliografie: David Douglas Duncan, Les Picasso de Picasso, 
Paris, 1961; Pierre Cabanne, Le siecle de Picasso (1881-1973), 
Paris, 1975; Pablo Picasso: A Retrospective, Museum of Modern 
Art, New York, 1980; RT Moulin, Picasso, 1881-1981: célébration 
du centenaire d'une naissance, Paris, 1981; Je suis le cahier: Les 
carnets de Picasso, Paris, 1986; Picasso, Écrits, Paris, 1989; H.B. 


Chipp (ed.), Pablo Picasso. Catalogue Raisonne of His Works, 6 
vol., San Francisco, 1995-1998; M. McCully, Ceramics of Picasso, 
2 vol., Paris, 1999. 


Picelj, Ivan (n. Okučani, 1924 - m. Zagreb, 2011). Pictor şi 
grafician croat. A studiat la Academia de Arte Frumoase din 
Zagreb (1943-1946). Din 1948, împreună cu Vjenceslav Richter” 
şi Srnec”, se ocupă de organizarea expozițiilor de artă iugoslavă 
în străinătate. Distincţii: Premiul oraşului Zagreb, 1963; Premiul 
Vladimir Nazor, Zagreb, 1972; Premiul Bienalei de la Baden- 
Baden, 1981. Adept al aşezării creaţiei pe baze logice, ştiinţifice, 
artistul supune formele pe care le reprezintă unei prelucrări 
mentale, până când acestea dobândesc o puritate geometrică. 
Principiile ştiinţifice guvernează fiecare dintre operele grafice 
sau picturale, ca şi reliefurile decorative pe care le realizează. 
Stricteţea elaborării, eliminarea impurităților emoţionale, 
menţinerea plăcerii de a construi îl situează în descendența 
artei puriste, promovate de gruparea olandeză De Stijl“. Picelj a 
contribuit la dezvoltarea, în Iugoslavia, a artei abstracte” de 
factură geometrică, prin propriile lucrări, ca şi prin iniţiative 
culturale, fiind unul dintre principalii membri fondatori ai 
grupării EXAT 51. 

Bibliografie: Zelimin Ko3tevic, Ješa Denegri, Exat 51, Zagreb, 
1989; Jesa Denegri, Grafika Ivan Picelj, Galerija Zodijak, Osijek, 
1979; Ivan Picelj, Kresge Art Museum, Michigan State University, 
1985. 


Pictură metafizică vezi Pittura metafisica 


Piene, Otto (n. Bad Laasphe, 1928 - m. Berlin, 2014). Pictor şi 
sculptor german. Studiază la Şcoala Blocherer şi Academia de 
Artă din Munchen (1948-1950), Academia de Artă din 
Dusseldorf (1950-1953), Universitatea din Kiel - secţia de 
filosofie (1953-1957). Fondator, împreună cu Mack, al Zero 
Gruppe", Köln (1958). Profesor invitat la Universitatea din 
Philadelphia (1964). În perioada 1968-1972 se află la Institutul 
de Tehnologie Massachusetts din Cambridge, fiind mai întâi 
cercetător la Centrul de Studii Vizuale, apoi profesor la Şcoala 
de Arhitectură şi Sistematizări. Participă la expoziţiile: „Viziune 
în mişcare — mişcare în viziune”, Anvers, 1959; „Festivalul artei 
de avangardă”, Paris, 1960; „Mişcarea”, Amsterdam, 1961; 
Carnegie International, Pittsburgh, 1961, 1964, 1967, 1970; 
„Lumină şi mişcare”, Diisseldorf, 1965; „Lumină-sculptură”, 
Cleveland, 1968; „Sculpturi gonflabile”, New York, 1969; 
„Kinetics”, Londra, 1970; Bienala de la Veneţia, 1970; „Pământ, 
Aer, Foc, Apă: Elemente ale Artei”, Boston, 1971; Bienala de la 
Tokyo, 1972. Atât în pictură, cât şi în sculptură, artistul caută să 
ajungă la esenţa expresiei vizuale. Pătrunzând tot mai adânc în 
realitatea fenomenală, el ia în discuţie, pe rând, culoarea, 
lumina, mişcarea, configuraţia spaţială a luminilor. Ţinta 
ultimă a acestui examen la care supune dinamica limbajului 
plastic este identificarea acelor mijloace prin care se exprimă 
direct şi neîngrădit un spirit avid de libertate. Obiectul 
investiţiei fiind în continuă transformare, creaţiile sale 
împrumută ceva din starea fluidă a realităţii. Caracterul cinetic” 
al acestor lucrări este dat nu numai de contactul cu tranzitoriul 
din natură, ci şi de imprevizibila manifestare a sensibilităţii 
umane. 


Bibliografie: S. Wiese, R. Rennert (eds.), Otto Piene. Retrospektive 
1952-1996, Kunstmuseum und Kunstpalast, Dusseldorf, 1996. 


Pietilä, Tuulikki (n. Seattle, 1917 — m. Helsinki, 2009). Grafician 
finlandez. Studiază la Şcoala de Artă din Turku (1933-1936), 
Academia de Arte Frumoase din Helsinki (1936-1940), 
Universitatea Regală din Stockholm, Academia „Fernand Léger” 
şi Şcoala de Arte Frumoase din Paris (1945-1949). A activat ca 
profesoară la Academia de Arte Frumoase din Helsinki (1956- 
1960). În gravurile sale, culoarea deţine un anumit rol, sporind 
dramatismul esenţial între alb şi negru. Materialul figurativ 
este stilizat, fără ca acest lucru să ducă la asprimea conturului. 
Culorile se află într-o permanentă expansiune, ceea ce aduce o 
impresie de spontaneitate, de gest necontrafăcut. Alături de 
lucrări consacrate unor personaje umane sunt foarte multe 
acelea ce propun o călătorie poetică în lumea cosmosului sau a 
adâncurilor mării, unde sugestiile din real întreţin o fecundă 
stare imaginativă. 


Pignon, Edouard (n. Bully-les-Mines, 1905 — m. La Couture- 
Boussey, 1993). Pictor francez. Practică la început meseria de 
miner în zona natală, la Marles-les-Mines. La Paris lucrează ca 
muncitor în uzinele de automobile, urmând cursuri serale de 
pictură şi sculptură (1927-1932). Retuşor foto şi litograf, are 
posibilitatea să picteze şi să expună, consacrându-se picturii în 
1936. Face cunoştinţă cu Picasso” în 1937, interesându-se tot 
mai mult de modalităţile de angajare socială a artei (în 1934 
participase la expoziţia Asociaţiei Artiştilor şi Scriitorilor 
Revoluţionari). Îşi petrece verile la Collioure şi iernile la 


Oostende, vreme în care se conturează un mod de a construi şi 
de a colora foarte intens (din 1941). Preocupat de peisaj şi de 
figura umană, trece curând printr-o perioadă în care acordă 
importanţă desenului, conturului grafic (ciclurile „Catalanele!”, 
1946; „Maternităţile”, 1950). Se bucură de prietenia lui Picasso, 
împreună cu care lucrează la Vallauris diferite compoziţii în 
ceramică. După 1960, în pictura lui Pignon se produce o 
decisivă orientare spre o paletă vulcanică, plină de contraste, 
tipică pentru temperamentul său (cicluri cu lupte de cocoşi, 
nuduri în peisaje, portrete de muncitori etc.). Stăpân pe 
compoziţie, pictorul lasă în expansiune liberă tensiunile 
interioare vitale, regăsind aici un filon expresionist. 


Bibliografie: Edouard Pignon, La Quête de la réalité, Paris, 1966; 
RI Moulin, André Calles, Pignon, Paris, 1970; Edouard Pignon, 
catalog, Centre National des Arts Plastiques, Paris, 1985; Helene 
Parmelin, Edouard Pignon, touches en zigzag pour un portrait, 
Paris, 1987; Philippe Bouchet, Edouard Pignon, Neuchâtel, 2004. 


Piladakis, Manolis (n. Alexandria, 1927). Pictor grec. A studiat 
artele plastice la Universitatea din Oregon, SUA. Din 1969 se 
ocupă de cercetări în domeniul gravurii la Atelierul de 
Litografie Tamarind din Los Angeles. Participă la: Bienala de la 
Alexandria; Bienala de la Săo Paulo; Bienala de la Ljubljana, 
1965; Bienala de la Tokyo, 1966; Bienala de la Lugano, 1968; 
Bienala de la Veneţia, 1972. Pasionat al experimentării unor noi 
mijloace de gravare şi imprimare, artistul şi-a elaborat o serie 
de „imagini-simbol” prin care se angajează în dezbaterile 
contemporane privitoare la destinul omului şi al înfăptuirilor 
sale. Sigilii, amprente, litere izolate sau dispuse în ordinea unor 
inscripţii, cifre, fragmente rămase din impactul cu ambianța 


lumii moderne alcătuiesc repertoriul de semne cu care îşi 
elaborează lucrările (ciclul „Mesaj”, 1972). Deşi apelează la 
„citate” din realitatea vizibilă, în spiritul concepţiilor artei pop, 
lucrările sale au un foarte pronunţat caracter subiectiv, datorat 
implicării artistului în simbolurile folosite şi mai ales 
coloritului şi desenului, trecute printr-un puternic filtru afectiv. 


Piliuţă, Constantin (n. Botoşani, 1929 - m. Bucureşti, 2003). 
Pictor român. Studiază la Institutul de Arte Plastice „N. 
Grigorescu” din Bucureşti (1949-1955), unde a lucrat sub 
îndrumarea lui Ciucurencu . Ia parte la Festivalul internaţional 
de pictură din Cagnes-sur-Mer, 1977. Distincţii: Premiul pentru 
pictură al Uniunii Artiştilor Plastici din România, 1967; Premiul 
Ion Andreescu al Academiei Române, 1974. Ca desenator, se 
impune printr-o deosebită acuitate a observaţiei tradusă printr- 
o linie incisivă, purtătoare, după caz, de tensiuni dramatice sau 
de situaţii pline de umor. În pictură evoluează într-o direcţie a 
peisagisticii în care cultul pentru natură, pentru elementele 
concrete ce s-au impus cândva memoriei se împleteşte cu un 
filon liric care domină întreg materialul figurativ, într-o 
structură poetică inedită. Acest lirism îl descoperim în 
tablourile inspirate de Delta Dunării, de pământul ars de soare, 
cu vegetaţii pitice, al Dobrogei sau de oraşele vechi (Botoşani, 
de exemplu), cu o arhitectură pitorească, conservând umbrele 
târgurilor de odinioară. Pictorul elimină ` detaliul 
nesemnificativ, gestul incidental, pentru a sesiza durabilul. 
Culoarea se aşterne în câmpuri largi, monocrome. Tonurile 
luminoase, degajate de impurități, compun o lume aerată, în 
care meditaţia se instaurează ca o modalitate de a se reface 
comuniunea cu o natură pură şi vitală. Cu aceleaşi posibilităţi 


de esenţializare, pictorul abordează şi alte genuri, ca portretul 
(Tudor Vianu, Tudor Arghezi) şi compoziţii de evocare istorică. 
Este de asemenea autorul unor lucrări de artă monumentală, 
realizate în frescă (Muzeul Unirii din Alba-Iulia, 1968), mozaic 
(Supermagazinul din Târgovişte) sau din module ceramice 
(Hidrocentrala Porţile de Fier, 1973). 


Bibliografie: Ion Marina, Constantin Piliuţă, Bucureşti, 1969; 
Mircea Grozdea, Constantin Piliuţă, Bucureşti, 1980; Constantin 
Prut, Constantin Piliuţă, album, Bucureşti, 1983. 


Pilon, Veno (n. Ajdovščina, 1896 - m. Ajdovščina, 1970). Pictor 
sloven. A studiat la Academia de Artă din Praga (1919-1920) cu 
profesorii J. Obrovsky şi J. Loukota, în Florenţa (1920-1921) cu 
profesorul Celestini şi la Viena (1921-1922). Se stabileşte la Paris 
în 1930. În 1924 aderă la Clubul Tineretului (Kluba mladih). 
Participă la: Bienala de la Veneţia, 1924; „Grupul Manes”, Praga, 
1927; Salon des Independants, Paris, 1930. După o primă fază în 
care utilizează tuşe şi linii expresioniste”, artistul acordă mai 
multă atenţie formei, recurgând la stilizările şi simplificările de 
tip cubist”. Păstrând vivacitatea şi expresivitatea culorii, tabloul 
se îndreaptă tot mai decis spre realismul magic. În spaţiul 
construit pe baza mişcării, tonurilor calde şi reci, într-un sistem 
perspectival ce aminteşte de C&zanne”, trimiterile la realitatea 
obiectuală se încarcă de o poezie pătrunzătoare şi persistentă. 
Ca grafician s-a remarcat prin desenele satirice pe care i le-au 
inspirat scenele din Montparnasse, ca şi prin ilustrațiile unor 
scriitori ca Alphonse Daudet şi Guy de Maupassant. 


Bibliografie: Luc Menase, Veno Pilon, catalog, Ljubljana, 1966. 


Piper, john (n. Epsom, Surrey, 1903 - m. Fawley Bottom, 1992). 
Pictor şi grafician englez. După studii la Slade School şi Colegiul 
Regal de Artă din Londra, în 1930 vizitează Parisul, unde îi 
cunoaşte pe Brâncuşi” şi Arp . Primele opere, până prin 1938, 
urmează o direcţie geometrizată, puristă (vezi De Stijl). În 1941 
devine pictor oficial de război şi pictează, la Bath şi Coventry, 
lucrări în care se resimte plăcerea înregistrării exacte a 
topometrului, ca şi o înclinare spre motive romantice. De acum 
înainte, în opera lui, modalităţile figurative se întâlnesc cu cele 
abstracte” (ferestrele colorate de la Catedrala din Coventry). A 
realizat costume şi decoruri pentru spectacolele de balet. 


Bibliografie: A. West, John Piper, Londra, 1979; John Piper, 
catalog, The Tate Gallery, Londra, 1983. 


Pirosmanaşvili, Niko (n. Mirzaana, Kahetia, 1862 - m. Tbilisi, 
1918). Pictor gruzin. Autodidact, cu o existenţă nesigură, 
hoinară, devine pictor de firme şi decoraţii murale pentru 
restaurante. Treptat, lucrările sale, risipite prin întreaga Gruzie, 
compun o inedită imagine a oamenilor şi locurilor acestei ţări. 
El aşază în compoziţie elemente ce rezultă din observaţia 
directă, alături de unele detalii „din amintire”, acordând o 
valoare simbolică imaginii. Nu ezită să picteze privelişti şi 
întâmplări la care nu a participant direct, ci le cunoaşte din 
povestirile altora (Oraşul Batumi, Vânătoare în India, Râul Emut 
din Tungus). În numeroasele scene de ospeţe pe care le-a pictat 
distinge cu uşurinţă statutul social al participanţilor (La chef cu 
flaşnetarul Datiko Zernel, Cinci cneji chefuind, Ospăţ la culesul 
strugurilor, Chef în boschetul de vie). În acelaşi spirit realizează 
portretele Măturătorul, Gheorghe Saakadze, țăran înstărit din 


Kahetia, Bucătarul, Pescarul, Actrița Margarita etc. Cu pasiunea 
înregistrării cadrului de viaţă obişnuit, pictează grupuri de 
obiecte, mese cu bucate sau „portretizează” diferite animale 
(Mistreţul negru, Scroafă albă cu purcei, Cerb, Vulturul şi 
iepurele, Urs într-o noapte cu lună). Lumea pe care o descoperă 
şi o pictează cu mijloacele artei naive” — în cadrul căreia trebuie 
socotit unul dintre fondatori şi unul dintre cei mai de seamă 
reprezentanţi - are un farmec inconfundabil, în care se 
împletesc inocenţa, umorul, bucuria şi tristeţea. 


Bibliografie: S. Amiranaşvili, Niko Pirosmanaşvili, Moscova, 
1967; C. Zdanevich, Niko Pirosmanashvili, Paris, 1970; Alfred 
Nutzmann, Niko Pirosmanasvili, Berlin, 1975. 


Pissarro, Camille (n. Insula Saint-Thomas, 1830 - m. Paris, 
1903). Pictor francez. Naşterea pe o insulă din Indiile de Vest, 
cei câţiva ani petrecuţi în Venezuela, la vârsta formaţiei (1852- 
1855), unde desenează împreună cu pictorul danez Fritz 
Melbye, ar trebui să recomande un pictor marcat de exotism şi 
de exuberanţă. Pissarro nu a rămas nesensibilizat de această 
biografie, debutând sub semnul sudului, dar într-un mod din 
care spectaculosul este exclus. Ceea ce rămâne din impresia 
adâncă a anilor copilăriei este cultul luminii şi al culorii. În 
1855 descoperă la Paris pictura lui Corot, fapt care îl ajută să 
intuiască importanţa zestrei dobândite în spaţiul primelor 
experienţe. Se înscrie la Ecole des Beaux-Arts, dar preferă să 
urmeze cursurile libere de la Academie Suisse (1955-1861), 
unde îi cunoaşte pe Guillaumin şi pe Cézanne”. Expune la 
Salonul Refuzaţilor din 1863, împreună cu Manet, Jongkind şi 
Cézanne. În timpul războiului germano-francez pleacă în Anglia 


(1870-1871), descoperind arta plină de lumină a lui Turner şi 
Constable. Pictează el însuşi pe malurile Tamisei, cristalizându- 
şi viziunea şi maniera de lucru în plein air. Este prezent în 
expoziţiile pictorilor impresionişti” deschise în atelierul 
fotografului Nadar (1874-1886). Singur sau împreună cu alţi 
pictori impresionişti, pictează la Pontoise, Auvers-sur-Oise, 
Montfoucault etc. În 1884 se mută la Frigny, lângă Grisors 
(Eure), pictând aici verile, iar iernile la Paris privelişti de pe 
strada Saint-Lazare, cartierul Montmartre, Piaţa Teatrului 
Francez, Piaţa Operei. Sub influenţa lui Seurat, în 1885-1890 
traversează o etapă „divizionistă” (vezi Neoimpresionism), după 
care revine la stilul său de lucru, vizibil în lucrările realizate la 
Rouen, Fontainbleau, Le Havre şi, din nou, la Érigny. Împreună 
cu grupul de artişti impresionişti, face eforturi de a elibera 
pictura de schematismul academist, de sumbrele canoane 
cromatice, de greoaia structură alegorică, livrescă, a imaginii. 
Preocupat să înregistreze realitatea aşa cum se oferă ea 
simţurilor, el, ca şi ceilalţi artişti din noua mişcare, este atent la 
modificările luminii reflectate pe obiecte, la schimbarea 
evidentă a raporturilor cromatice în cursul zilei, în diferitele 
ipostaze ale anotimpurilor. Norii, coroanele de arbori înfloriţi, 
frunzişurile ce se pierd la linia orizontului, siluetele umane 
sunt pătrunse de o lumină acidă, pulverizatoare. 


Bibliografie: Charles Kunstler, Camille Pissarro, Paris, 1930; 
Camille Pissarro. Lettres à son fils Lucien, Paris, 1950; Thadâe 
Natanson, Camille Pissarro, Lausanne, 1950; John Rewald, 
Camille Pissarro, Köln, 1968; Marina Preutu, Pissarro, Bucureşti, 
1974. 


Pittura colta (pictură cultivată). Mişcare italiană apărută în 
anii 1980, în prelungirea conceptului de apropriere”, care 
dobândeşte tot mai clar caracterul de însuşire, de preluare a 
unor realităţi culturale, în condiţiile afirmării 
simulaţionismului”, care face apologia simulacrului în cultură. 
În lucrările realizate de „pictorii cultivați” sunt preluate sub 
forma directă a citatului imagini din „muzeul imaginar”, 
omagiindu-se astfel trecutul şi blamându-se rătăcirile în 
incidental şi derizoriu ale lumii de azi. Astfel de atribute 
prezintă operele semnate de pictori ca Alberto Abate, Ubaldo 
Bartolini, Stefano Di Stasio, Omar Galliani, Carlo Maria Mariani 
şi Franco Piruca. 


Pittura metafisica (pictură metafizică). Mişcare artistică 
italiană apărută în 1917 ca urmare a întâlnirii, într-un spital din 
Ferrara, a lui Giorgio De Chirico”, a fratelui său, pictorul, poetul 
şi muzicianul Alberto Savinio, şi a pictorului Carlo Carră” — 
artişti ce-şi propuneau să reacționeze împotriva dinamismului 
şi zgomotului produs de arta futuristă. De Chirico, principalul 
reprezentant al mişcării, pictase primele sale „tablouri 
metafizice” încă din 1909, urmate de seria „Piețe italiene”, 
realizată la Paris în 1910. În acelaşi an apărea, în traducerea lui 
Papini, studiul Introducere în metafizică de Bergson, fapt ce ne 
vorbeşte despre atmosfera spirituală a epocii. Carră renunţă la 
ideile futuriste pe care le promovase până atunci şi se dedică 
acestei noi orientări, care, în mijlocul unei umanităţi grăbite să- 
şi trăiască exaltarea în faţa maşinismului, regăsea capodoperele 
Antichității şi Renaşterii, aduse în imagine, poate cu nostalgie, 
ca mărturii pilduitoare ale măreției trecutului. Tablourile 
metafizice surprind aspecte diverse ale realităţii - vestigii 


antice, case, manechine, obiecte din interiorul locuinţei — 
prezentate în concreteţea ei, până când aparențele încetează să 
mai spună ceva şi să deschidă o fereastră spre adevărurile care 
scapă observaţiei obişnuite, cotidiene. În 1919, De Chirico 
publică manifestul Noi, metafizicienii, în care afirmă tranşant: 
„Noi, pictorii metafizici, am sanctificat realitatea”. Opera 
pictorilor metafizici, în special a lui De Chirico din anii 1910- 
1920, articolele lor publicate în general în revista de artă 
metafizică Valori plastici, editată, începând cu anul 1918, la 
Roma, de Mario Broglio, au influenţat dezvoltarea 
suprarealismului” francez (fapt recunoscut de André Breton), 
„realismul magic” şi „noua sensibilitate? (vezi Neue 
Sachlichkeit) din arta germană, „realismul fantastic” al Şcolii 
Vieneze, iar în cadrul artei italiene evoluția unor noi tendinţe, 
ilustrate, între altele, de revista Novecento, ca şi a unui artist ca 
Morandi”. 


Bibliografie: Massimo Carrà, Metafisica, Milano, 1968; Giovanni 
Lista, De Chirico et ľavant-garde, Lausanne, 1983; F. Poli, La 
Metafisica, Roma, Bari, 1989. 


Plămădeală, Alexandru (n. Buiucani, 1888 - m. Chişinău, 1940). 
Sculptor moldovean. Studiază la Şcoala de Pictură, Sculptură şi 
Arhitectură din Moscova (1912-1916), clasa lui S. Volnuhin. În 
paralel lucrează în atelierul de turnare în bronz al lui Carlo 
Robecchi. În 1918 se angajează profesor de desen şi caligrafie la 
Chişinău şi în 1919 transformă Şcoala Comunală de Desen în 
Şcoala Comunală de Belle Arte. În 1920, din iniţiativa sa se 
înfiinţează Societatea de Belle Arte din Basarabia. În 1938 
contribuie la apariţia Pinacotecii oraşului Chişinău. Colegiul de 


Arte din Chişinău îi poartă în prezent numele. Distincţii: 
Cavaler al ordinelor Steaua României şi Coroana României, 
1923; Premiul Mare al Ministerului Artelor. Face călătorii în 
Franţa, Italia, Austria. În nuduri de tinere femei triumfă un 
spirit senin, format în cultul armoniei şi frumuseţii. O chemare 
puternică îl face să se aplece asupra secvenţelor ce 
permanentizează elementele de durată ale vieţii. Cel mai bine 
se exprimă acest lucru în evocarea unor personaje istorice 
(Ștefan cel Mare şi Sfânt, 1925, statuie aşezată în centrul 
oraşului Chişinău în 1928) sau prin fixarea unor valori culturale 
(bustul enciclopedistului Bogdan Petriceicu Hasdeu, la Muzeul 
Memorial Hasdeu din Câmpina, 1936, şi bustul poetului Alexei 
Mateevici, la Chişinău). (Vezi fasciculul II, planşa 13) 


Podoleanu, Adrian (n. Sadaclia, Basarabeasca, 1928 - m. Iaşi, 
2010). Pictor român. A studiat regia la Institutul de Artă 
Dramatică din Timişoara (1949-1950) şi la Institutul de Arte 
Plastice „Ion Andreescu” din Cluj (1952-1957), cu Aurel Ciupe. În 
1967 urmează la Bucureşti o specializare cu profesorul 
Ciucurencu'. Participă la expoziţiile: „Pictori şi sculptori din 
Iaşi, Sibiu şi Braşov”, Bucureşti, 1969; „Grafica românească”, 
Cleveland, 1971; „Cinci pictori contemporani din Iaşi”, Poitiers, 
1977; Bienala de la Kosice, 1982; „Arta ieşeană contemporană”, 
Bucureşti, 1995; „Peintres et sculpteurs moldaves de Roumanie 
— Art découvert”, Poitiers, 1996; Saloanele Moldovei, 2001; 
Expoziţie retrospectivă, Bucureşti, Iaşi, 1993. Distincţii: Marele 
Premiu al Uniunii Artiştilor Plastici din Iaşi, 1999; Premiul 
Mihai Grecu al Uniunii Artiştilor Plastici din Chişinău. Rămâne 
credincios peisajului, care este întâiul temei pentru meditaţie şi 
visare. Spectacolul natural este unul calm şi plin de poezie, 


constituind un ecran sensibil pentru bogata sa viaţă interioară. 
Într-o lume a disoluţiei, a falselor urgenţe care-i răpesc omului 
bucuria integrării armonioase în ansamblul realului, peisajele 
sale oferă o clipă de relaxare, de autenticitate, conducând la 
descoperirea unui univers ce părea uitat. 


Poliakoff, Serge (n. Moscova, 1900 - m. Paris, 1969). Pictor 
francez de origine rusă. În 1923 se stabileşte la Paris. Din 1930 
frecventează atelierele Academiei Grande Chaumiere. Se 
întreţine cântând la chitară prin cafenele. Se împrieteneşte cu 
artişti ca Robert Delaunay, Sonia Delaunay, Freundlich' şi 
Kandinsky, sub influenţa cărora pictează în 1937 primele 
tablouri nonfigurative. Deschide o expoziţie personală cu 
lucrări abstracte” la Galeria L'Esquisse din Paris (1945), după 
care succesul îi este asigurat. Participă la expoziţia Documenta 
din Kassel, 1956, şi la Bienala de la Veneţia, 1962. Distincţii: 
Premiul Kandinsky, 1947; Premiul Carnegie, 1957; Premiul 
internaţional la Bienala de la Tokyo, 1965; Marele Premiu la 
Bienala de la Menton, 1966 etc. Imaginea se compune din 
suprafeţe de culoare care se întâlnesc, se suprapun, plutesc în 
atmosferă fără să anuleze convențiile celor două dimensiuni ale 
reprezentării. Suprafeţele se încarcă de o bogăţie senzorială, de 
forţe vitale care se decantează într-un registru de meditaţie ce 
păstrează însă în permanenţă implicarea afectivă. Pictorul 
refuză să închidă suprafeţele de culoare în limite trasate 
geometric, pentru că acestea s-ar opune ritmurilor muzicale şi 
mişcării derivate din structura emoţională. 


Bibliografie: Michel Ragon, Poliakoff, Paris, 1956; Giuseppe 
Marchiori, Serge Poliakoff, Paris, 1976: Gerard Durozoi, 


Poliakoff, Paris, 1984; F. Brutsch, Serge Poliakoff 1900-1969, 
Neuchâtel, 1993. 


Polke, Sigmar (n. Oels, Silezia Inferioară, acum în Polonia, 1941 
— m. Köln, 2010). Pictor german. A studiat la Academia de Artă 
din Dusseldorf (1961-1967) sub îndrumarea lui K.O. Götz şi 
Gerhard Hoehme. Participă la expoziţiile: „Neodada, Pop, 
pentru Realismul Capitalist”, Dusseldorf, 1963; „Conceptul”, 
Leverkusen, 1969; „Multiple Art”, Londra, 1970; Documenta din 
Kassel, 1972, 1982; „Franz Liszt vine cu plăcere să privească la 
TV la mine acasă”, Munster, 1973; „Urma falsului”, Bonn, 1974; 
Bienala de la Săo Paulo, 1975; „A New Spirit in Painting”, 
Londra, 1981; „Westkunst (Western Art)”, Köln, 1981; „Zeitgeist”, 
Martin Gropius House, Berlin, 1982; Bienala de la Veneţia, 1986; 
„Positions”, Berlin, 1986. Distincţii: Premiul pentru pictură la 
Bienala de la São Paulo, 1975; Premiul Will Grohmann, 1982; 
Premiul Kurt Schwitters, 1984; Premiul Lichwark, 1985; Golden 
Lion, Bienala de la Veneţia, 1986. O imperioasă foame de 
concret îl face, ca şi pe Gerhard Richter”, să dezvolte o întreagă 
strategie de studiere a aspectelor vizibile ale lumii. Purtând tot 
timpul o cameră asupra sa - rezultă de aici numeroase 
fotografii şi filme — artistul întreţine o relaţie specială cu 
concretul, care merge de la adoraţie la denunţare. Aceeaşi 
atitudine de atracţie şi dispreţ o manifestă şi pentru galeriile şi 
muzeele pentru care lucrează. Ironia, moştenită nu atât de la 
pop-art', care reacţiona mai curând la o societate saturată de 
obiect, ci mai ales de la dadaism*, este mobilul redescoperirii 
unei figuraţii, pe fundalul dezbaterilor despre realismele epocii. 
Dincolo de presiunea aspectelor concrete, în lucrările sale 
răzbat adeseori, dintr-un depozit secret, accente grafice şi 


cromatice spontane, trădând emoţii revendicate de programul 
expresionismului" (Lagăr, 1982). 


Bibliografie: Sigmar Polke, catalog, Paris, 1989; A. Erfle, Sigmar 
Polke. Der Traum des Menelaos, Köln, 1997. 


Pollock, Jackson (n. Cody, Wyoming, 1912 - m. Springs, New 
York, 1956). Pictor american. A studiat la Manual Arts High 
School din Los Angeles (1928-1930) şi la Art Students League din 
New York (1930-1933). În 1938 a lucrat în cadrul Planului 
Federal de Artă WPA din New York. A fost iniţial influenţat de 
expresioniştii” mexicani şi de Albert Rider. Întâlnirea cu pictura 
franceză - suprarealistă”, cubistă' - prin intermediul 
emigranților europeni ce ajung la New York şi al unor mari 
expoziţii de artă franceză ce sunt prezentate în oraş dă o nouă 
dimensiune expresionismului său. Din 1940 încep compoziţiile 
cu elemente totemice. Suportul figurativ devine tot mai 
îndepărtat şi abordarea tot mai spontană. Întâlnirea cu Peggy 
Guggenheim (1943) — care îi va organiza expoziţiile la galeria sa 
The Art of This Century şi mai târziu primele expoziţii în 
Europa — cu Motherwell” şi Harold Rosenberg, care îl vor 
atrage în cercul revistei Possibilities, are o mare importanţă 
pentru cariera artistului. Din 1946 se retrage la Springs, în East 
Hampton. Începe perioada sa de creaţie cu adevărat novatoare, 
când se rupe total de suportul figurativ, de poetica 
reprezentării. E şi perioada inovaţiilor tehnice, aşternând 
culoarea prin picurare, prin scurgere (în engleză, dripping). 
Lucrează pânza întinsă pe podea, putând-o astfel domina, 
realizând acea totală fuziune cu ea, la care se referea în 
interviul din Possibilities, nr. 1/1947: „Pot merge în jurul pânzei, 


pot lucra din cele patru părţi, literalmente pot fi în pictură”. Cei 
care au văzut în această metodă o excentricitate, expresia unui 
comportament de frondă nu au înţeles că ea reprezenta tocmai 
transferul emoţiei în actul creator, în acţiune (vezi Action 
painting), care devenea comunicare. Amatorii de artă şi grupul 
de artişti neoavangardişti au recunoscut însă foarte curând în 
Pollock pe deschizătorul unui drum autentic şi original în 
pictura secolului XX. Lui Pollock, cel mai important 
reprezentant al picturii gestuale, i se datorează în cea mai mare 
parte demarajul unei picturi americane eliberate de patronajul 
modelelor europene, deşi, fireşte, putem găsi filiaţiile atitudinii 
sale într-o serie de demersuri ale suprarealismului, 
dadaismului” şi ale abstracţionismului liric”. Numai că Pollock 
împinge până la limită consecinţele unor tentative de a 
desprinde emoția de suportul figurativ, de orice aluzie 
metaforică şi de a lăsa impulsul creator să se declanşeze fără 
constrângere şi fără nici o obligaţie aluzivă. Demersul lui are 
avantajul de a cobori mult mai adânc în această sondare a 
eului, în care nu mai intervine nici una dintre reminiscenţele 
unor obsesii culturale ce impregnează demersurile europene 
precedente. Robert Klein vede în pictura gestuală lovitura de 
graţie dată operei de artă ca sediu al emoţiei estetice şi ca 
finalitate a actului creator. Într-adevăr, în cazul pictorilor 
gestuali, important este momentul creaţiei, moment ce 
epuizează, într-o explozie violentă a pasiunii, nevoia de 
expresie şi comunicare. Faptul că opera de artă, recuperată şi 
expusă, e conservată nu reprezintă decât un act reflex, expresia 
unei atitudini tradiţionale faţă de artă, şi de fapt intră în 
contradicţie cu sensul creaţiei. Aceasta cel puţin din punct de 
vedere teoretic. Pentru că, practic, pânzele lui Pollock se 


păstrează surprinzător de elocvent, ca opere finite, în cadrele 
picturii autentice (mult mai mult decât creaţiile dadaiste sau 
decât picturile suprarealiste, cu mijloacele lor mai tradiţionale). 
Traiectele de culoare, care se întretaie într-o ameţitoare 
mişcare spaţială, angajează relaţii armonice, iar suprafaţa (cu 
toată dinamica ei barocă şi cu tot procedeul nonconformist al 
abordării directe şi al periplului în jurul pânzei, ceea ce elimină 
posibilitatea fixării unui cadru fix discursului pictural) se 
dovedeşte, în ultimă analiză, compusă cu multă rigoare. 


Bibliografie: FV. O'Connor, Jackson Pollock: A Catalogue 
Raisonne of Paintings, Drawings and Other Works, New Haven, 
1978; E. Frank, Jackson Pollock, New York, 1983; F. Frascina, 
Pollock and After: The Critical Debate, New York, 1985; E.G. 
Landau, Jackson Pollock, New York, 1989; Jackson Pollock, 
catalog, The Tate Gallery, Londra, 1999. 


Ponti, Giò (Giovanni) (n. Milano, 1891 - m. Milano, 1979). 
Arhitect italian. După absolvirea studiilor de arhitectură la 
Institutul Politehnic din Milano (1921), unde devine profesor în 
1936, aderă la mişcarea Novecento, apoi la Movimento Italiano 
per  lArchitetiura Razionale, căutând să împace stilul 
funcţionalist (vezi International Style) cu tradiţiile decorative 
ale secolului al XIX-lea. Fondează revista Domus (1928), în care 
sunt prezentate probleme de arhitectură şi estetică ale 
interiorului. În 1933 publică volumul La Casa alľItaliana. În 
acelaşi an preia direcţia comitetului de organizare a Trienalei 
de la Milano, ediţia a V-a fiind supranumită „Trienala lui Ponti”, 
pentru că îşi impune concepţiile raţionaliste. Adoptă soluţii 
tehnice îndrăzneţe, într-o deplină legătură cu exigenţele 
estetice ale fațadelor şi interioarelor (pentru care proiectează 


adeseori mobilierul şi celelalte elemente). Realizează clădiri ca: 
Institutul de Matematică al Universităţii din Roma, 1934; 
Pavilionul Presei catolice, la Vatican, 1936; blocul Societăţii 
Montecatini din Milano, 1936; alte opere în Franţa, Suedia, 
Venezuela etc. În 1958, împreună cu Nervi”, construieşte Turnul 
Pirelli la Milano. În 1961 devine preşedintele Muzeului 
Internaţional al Arhitecturii Moderne, înfiinţat la Milano. 


Bibliografie: Giò Ponti, Amate Larchitettura, Milano, 1957; James 
S. Plant, Espressione di Giò Ponti, Milano, 1954. 


Pop-art. Mişcare apărută în preajma anului 1960, bazată pe 
referinţele la concret, la valorile conţinute în cele mai banale 
lucruri din mediul de existenţă, în bogata imagerie şi realităţile 
obiectuale ale societăţii de consum, fiind o reacţie împotriva 
descompunerii şi dispariţiei imaginii lumii vizibile în tendinţe 
ca abstracţia lirică” şi expresionismul” abstract. Desemnând la 
origine domeniul muzicii orchestrale de factură populară, apoi 
al muzicii uşoare, termenul pop (de la popular) este pentru 
prima dată aplicat la artele vizuale de Lawrence Alloway, în 
legătură cu preocupările artiştilor reuniți în Independent 
Group” de la Institutul de Artă Contemporană (CA) din 
Londra. În expoziţia „Aceasta e ziua de mâine” („This is 
Tomorrow”) de la Galeria Whitechapel (1956), Richard 
Hamilton” expune un tablou al cărui titlu, Just What Is It That 
Makes Today's Homes so Different, so Appealing? (Care anume 
sunt lucrurile care fac căminele de astăzi atât de deosebite, atât 
de seducătoare?), exprima foarte clar interesul artistului pentru 
realitatea vieţii cotidiene, pentru componentele ambianţei tot 
mai îndatorate progresului tehnologiilor producţiei de mare 


serie. În chip firesc, organismele maşinilor — automobilul este în 
acest sens un simbol - rețin atenţia grupării londoneze 
(Hamilton, Paolozzi, Rayner Banham, John McHale, Magda 
Cordell), care dezvolta o direcţie mecanomorfă. De la 
încorporarea în imagine a diferitelor piese mecanice se trece 
apoi la observarea dintr-o perspectivă mai largă a naturii şi a 
relaţiilor elementelor naturale cu artefactele, cu ceea ce 
construieşte omul. Este „faza mediului înconjurător”, când se 
afirmă artişti ca Richard Smith, Denny, Ralph Rumney, 
Hockney , Caulfield”, Allen Jones, Peter Blake, R.B. Kitaj şi alţii. 
Mişcarea pop-art din SUA, apărută la începutul anilor 1970, 
este, cronologic, ulterioară căutărilor artiştilor londonezi, dar 
forţa cu care se afirmă, modul original de reflectare a realităţii 
americane îi asigură nu numai notele de definire, ci şi prim- 
planul acestui capital al artei contemporane. Izvoarele artei pop 
americane trebuie căutate în cultul pentru detaliu, pentru 
precizia înregistrării din pictura de tip cartografic, în tablourile 
tranşant realiste ale secolului al XIX-lea, un cult hrănit în anii ce 
vor urma de sentimentul luării în posesie a unor realităţi 
îmbogăţite continuu de progresele tehnologiilor. Prestigiul 
„obiectului-gata-făcut” - obiectele  ready-made* ale lui 
Duchamp" fuseseră remarcate încă din 1913, la răsunătoarea 
expoziţie de la armurăria din New York (vezi Armory Show) — 
este alimentat de producţia de serie, de reclama insistentă, de 
avalanşa imaginilor filmului, televiziunii, a benzilor desenate. 
Mediul ambiant este suprasolicitat şi saturat de obiecte, de 
reproduceri ale obiectelor şi, în condiţiile acestei presiuni, 
artistul pop exprimă o revoltă în faţa amenințării 
uniformizării, a standardizării insinuate dinspre obiect spre 
atitudini. El reţine ansambluri sau detalii ale unei maşini — în 


general, ale unei realităţi care te obligă să i te supui, adoptându- 
i datele —, izolându-le în fluxul neîntrerupt al experienţei. Nu-l 
mai satisfac „imaginile imaginilor”, ci aşază în opera sa - în 
interesul public — însuşi realul, concretul, elemente ale lumii 
vizibile. Sustras contextului care îl face neobservat, obiectul 
banal capătă noi dimensiuni, devenind „martor” al dezvoltării 
civilizaţiei. Modalitatea este simplă: obiecte întregi (sau părți 
ale lor care, conform unei vechi concepţii magice, reprezintă 
întregul) sunt aduse ca atare în spaţiul expoziţiei sau în 
montaje ce surprind prin noile relaţii dintre elementele 
constructive. În 1961, la Muzeul de Artă Modernă din New York 
s-a deschis expoziţia „Arta asamblajului”, la care participă şi 
unii artişti europeni - Arman, Tinguely, Christoř ş.a. 
Decupajele operate în realitatea ambianţei imediate propun o 
artă care se îndepărtează de practicile tradiţionale. Deşi, până 
la consacrarea cuvântului pop, în dezbaterile americane se 
utiliza termenul neodadaism, se vorbeşte despre naşterea unei 
noi arte în termeni polemici — cum ar fi „cultura deşeului” — sau 
evident entuziaşti, obiectele din mediul cotidian fiind numite 
„noile antichităţi”. La New York, momentul declanşării artei 
pop ca fenomen tipic a fost precedat de căutările pictorilor 
Johns” şi Rauschenberg”, care au adus în structura imaginii 
reproduceri fidele ale unor lucruri oarecare. La activitatea 
artiştilor pop din acest oraş — Warhol”, Lichtenstein, Indiana”, 
Tom Wesselmann, Oldenburg , Rosenquist”, N.C. Westermann — 
trebuie să adăugăm contribuţiile artiştilor din California, 
printre care Edward Kienholz, Wayne Thiebaud, Jess Collins, 
Wally Hedrick, Mel Ramos, Edward Ruscha, Joe Goode. Arta pop 
(pentru care s-au propus, de-a lungul anilor, termeni ca Noul 
realism, Neodada, Pictura de firme, Neovulgarism, Noul 


suprarealism - fiecare justificat în parte, dar care nu s-au 
bucurat de o prea largă răspândire) a trezit ecouri în lumea 
întreagă, urmând sensul superproducţiei tehnice, a şocului 
informaţiei bazate pe imagine. Fenomen artistic şi social, arta 
pop (deşi în ultimii ani pare să-şi fi epuizat resursele, având în 
vedere că unii dintre artiştii reprezentativi ai mişcării, 
conştienţi de limitele, de caracterul mecanic, artificial, al unor 
astfel de imagini, caută alte modalităţi de expresie) este departe 
de a fi un capitol încheiat al artei contemporane, menţinându- 
se prin unul dintre elementele de bază ale programului său: 
obsesia vizualului, a realităţii obiectuale, pe fondul aspiraţiei 
umane de a stabili un echilibru cu o ambianţă în care 
artefactele, produsele civilizaţiei se aglomerează, 
naturalizându-se. 


Bibliografie: Lucy R. Lippard (ed.), Pop Art, New York, 1970; 
David Manning White (ed.), Pop Culture in America, Chicago, 
1971; Lawrence Alloway, American Pop Art, New York, 1974; 
Dan Grigorescu, Pop Art, Bucureşti, 1975; J.-P. Keller, Pop art et 
évidence du quotidien, Lausanne, 1979; C.A. Mahsun (ed.), Pop 
Art: The Critical Dialogue, Ann Arbor, Michigan, 1989; M. 
Livingstone, Pop Art, Londra, Paris, 1990. 


Popescu, Ion (n. Cogealac, Constanţa, 1947). Sculptor român 
stabilit în Suedia. După studii la Institutul Politehnic (1965- 
1971) şi la Şcoala de Artă din Bucureşti (1973-1975), unde a 
studiat sculptura cu Gabriela Manole-Adoc şi istoria artei cu Ion 
Frunzetii, s-a perfecţionat sub îndrumarea pictorului şi 
graficianului Constantin Baciu şi în atelierele sculptorilor 
Gheorghe Aldea şi Pavel Mercea. Debutează în 1975 la o 
expoziţie de grup în Bucureşti. Participă la simpozioanele de 


sculptură de la Podul Dâmboviţei, 1984-1987. În 1988 se 
stabileşte în Suedia. Expoziţii de grup: Härlöv, 1998; Lammhult, 
1999; Vârsalongen, Väsby, 2005; Alshult Herrgard, 2005; Tranås 
Konstrakan, Tranăs, 2005, 2010; Galleri B. fors Stockholm, 2007; 
Antique & Art Exhibition, Helsingborg, 2008; Kolkets Hus, 
Härlöv, 2009; Tranås Konstrakan, Tranås, 2010. Expoziţii 
personale: Central Station, Alvesta, 2003; Kommunens 
Östersund, 2005; Väsby Konsthall, Uppland Väsby, 2006; Öppet 
hus Alvesta, 2006; Galleri Smaland Alvesta, 2007, 2008; Öppet 
Hus Alvesta, Torpsbruk, 2010. Sculptorul este fascinat de 
posibilităţile oferite de material — piatra, lemnul, metalul —, pe 
care îl scoate din condiţia amorfă iniţială, descifrând la capătul 
unor procese raționalizatoare ansambluri figurative 
semnificative. El crede în valorile statornicite de tradiţie, şi nu 
în puterea de sugestie a unor asocieri materiale pe care i le 
poate dicta jocul întâmplării. Oricâte promisiuni îi poate face 
simpla afirmare a materialităţii, cu adevărat importante i se par 
încărcăturile  ideatice conţinute în discursul volumelor. 
Sculpturile în lemn urmează în general sensul vertical al 
tensiunii fitotrope a copacului, dar de fiecare dată intervine cu 
o puternică stilizare bazată pe elemente geometrice, cu 
perforări ale trunchiului, care sugerează în final substraturi 
antropomorfe. Prelucrarea suprafeţelor se face cu grijă, până la 
limita minimalismului, dar câteodată, cum se întâmplă în 
lucrarea Tronul demiurgului (Dedal, sunt păstrate accidentele 
volumului, făcându-se vizibile efectele cioplirii, pulsaţie unică a 
fiinţei artistului. În sculpturile realizate în metal (torsuri, 
portrete, fiinţe acvatice proiectate pe cer, nervurile unei bolți 
care cuprinde semnul crucii), modul de rezolvare a ecuaţiei 
formale aminteşte exerciţiul tehnologic; suprafaţa atent şlefuită 


reflectă lumina încorporată în volume, asigurând caracterul 
„viu” al lucrărilor. Apelul la rigoarea geometrică anulează 
starea informală a pietrei, pe măsură ce forţele tectonice 
slăbesc în intensitate şi lasă planul superior la discreţia 
energiilor raţionale. Volumele se impregnează de repere 
culturale, nu în sensul unor citate lettriste”, ci sub forma 
semnificativă a cărţii, a unor rafturi de bibliotecă, înţelese ca 
depozitare a valorilor patrimoniale (Melancolia adolescenţei). 
Acolo unde de regulă funcţionează o abstracţiune desăvârşită a 
formelor se pun în mişcare tensiuni figurative, cu tranşante 
încărcături spirituale. 


Bibliografie: Alexandra Titu, Constantin Prut, Jon Popescu. 
Sculpture/Sculptură, Foundation Triade, Timişoara, 2011. 


Popescu, Vasile (n. Bucureşti, 1894 — m. Bucureşti, 1944). Pictor 
român. După ce urmează Şcoala de Arte Frumoase din 
Bucureşti (1912-1915) lucrează o vreme la Balcic, deschizându- 
şi prima expoziţie personală la Ateneul Român. În 1924 este 
premiat la Salonul Oficial, obţinând „bursa de voiaj pentru 
pictură”, ceea ce-i va permite să viziteze Franţa, Italia, coasta 
Dalmației. Între anii 1930 şi 1933 frecventează atelierul lui 
Tonitza” (din strada Popa Soare din Bucureşti), în anii următori 
fiind prezent la manifestările grupului Contimporanul“, unde 
expun artişti români şi străini (De Chirico”, Leonor Fini, 
Philippe Hosiasson, Leon Zack ş.a.). Reprezentant al unei 
direcţii lirice derivate din postimpresionism, el găseşte sursa 
plăcerii estetice în senzaţia imediată. Subiectele tablourilor — ca 
în cazul mai multor artişti postimpresionişti - aparţin 
experienţei cotidiene pentru a sublinia, prin intensitatea 


lirismului, depăşirea convențiilor legate de subiectul literar. 
Rezolvând în acest fel tranşant problema a ceea ce reprezintă — 
se pot cita aici ciclurile de naturi moarte cu oglindă şi 
variantele la Castel reflectat în apă —, artistul se arată interesat 
să comunice impresiile sale într-un mesaj pur pictural. (Vezi 
fasciculul II, planşa 23) 


Bibliografie: Ioana Vlasiu, Vasile Popescu, Bucureşti, 1971. 


Popescu-Muscel, Grigore (n. Câmpulung Muscel, 1945). A 
studiat la Facultatea de Arte Plastice şi Design din Timişoara 
(1964-1969) cu Ion Sulea Gorj şi Romul Nuţiu . Se specializează 
în pictura bisericească cu pictorul Gheorghe Popescu, istoricul 
teolog Gheorghe  Popescu-Vâlcea şi  bizantinologul I.D. 
Ştefănescu. Expoziţii personale: Căminul Artei, Bucureşti, 1990; 
Ostkirchliches Institut, Regensburg, 1992; Sibylle Madmoune, 
Baden-Baden, Germania, 1995; Catedrala din Ban, Strasbourg, 
Barr, 1996; Mănăstirea carmelită Saint Elie, Saint Remi, Franţa, 
1996; Galeria Arta, Câmpulung Muscel, 2010-2011; Palatul 
Mogoşoaia, 2011, 2013; Galeria de Artă, Craiova, 2013. Expoziţii 
de grup: Galeria Hanul cu Tei, Bucureşti, 2000; Galeria Apollo, 
Bucureşti, 2001, 2007, 2008; Muzeul Orăşenesc, Brno, Cehia, 
2003-2004; Muzeul de Artă, Craiova, 2013; Muzeul Naţional 
Cotroceni, Bucureşti, 2014. Autor, alături de soţia sa, Maria 
Popescu-Dragomir, al unor impresionante serii de opere de 
restaurare şi pictură bisericească ce îl fac pe Răzvan 
Theodorescu să-l considere „probabil cel mai important pictor 
muralist al ortodoxiei europene”, artistul abordează pictura de 
şevalet cu o sensibilitate care adună îndelungul exerciţiu al 
expresiei sacre cu sensibilitatea experienţelor cotidiene. (Vezi 
fasciculul III, planşa 35) 


Popescu Negreni, Ion (n. Negreni, Olt, 1907 - m. Bucureşti, 
2001). Pictor român. A studiat la Academia de Arte Frumoase 
din Bucureşti (1927-1931) sub îndrumarea lui Ressu'. În 
perioada 1952-1972 a activat ca profesor la Institutul de Arte 
Plastice „N. Grigorescu” din Bucureşti. În pictură se lasă 
impresionat de simplitatea şi robusteţea naturii. Livada, 
câmpul cu flori sălbatice, lanurile îi impresionează puternic 
retina, şi pictorul îşi transcrie cu sinceritate impresiile, fără să 
aibă temerile opțiunii pentru un gen - peisajul - atât de 
frecventat şi adeseori împins spre convenţie şi dulcegărie, 
reuşind să răspundă, într-un mod care devine tot mai 
programat, nevoii de naturaleţe resimţită de sensibilitatea 
omului confruntat cu escaladarea  tehnologicului, cu 
artificializarea mediului. 


Bibliografie: Balcica Măciucă, Jon Popescu-Negreni, Bucureşti, 
1977; Ion Popescu-Negreni, Bucureşti, 2007; Aurelia Grosu, Ion 
Popescu-Negreni, Slatina, 2008. 


Popovici, Constantin (n. Iaşi, 1938 - m. Bucureşti, 1995). 
Sculptor român. Studiază la Institutul de Arte Plastice „N. 
Grigorescu” din Bucureşti (1958-1964) sub îndrumarea lui Boris 
Caragea. Participă la: Salon de la Jeune Sculpture de la Paris, 
1966, 1968, 1970; Bienala de sculptură în aer liber de la 
Middelheim — Anvers, 1968; Bienala de la Veneţia, 1976. A lucrat 
în cadrul simpozioanelor de sculptură de la Măgura-Buzău 
(1975) şi Galaţi (1976). Distincţii: Premiul tineretului al Uniunii 
Artiştilor Plastici din România, 1967; Premiul pentru artă 
monumentală al UAP, 1971. Portretist remarcabil (Bacovia, 
Carol Davila, G. Călinescu, Papiu Ilarian), autor al unor 
compoziţii cu caracter simbolic (Himera, Tentativă), artistul îşi 


leagă numele de realizarea unor complexe sculpturale 
monumentale, care dovedesc posibilităţile sale de a adecva 
mijloacele de expresie la programul de idei. În Electrificarea, 
lucrare amplasată la barajul Vidraru pe Argeş, recurge la 
silueta umană pentru a simboliza înstăpânirea în ordinea 
elementelor naturale a efortului raţional, subliniind 
coincidenţa între lumină şi rațiune. Monumentul consacrat 
poetului Bacovia în oraşul Bacău este pus în valoare înainte de 
toate prin implantarea sa într-un spaţiu subiectiv, izolat de 
spaţiul citadin comun. Distanţa pe care o asigură soclul mult 
lărgit îndepărtează incidenţele străzii, lăsând să se consume în 
singurătate drama celui care şi-a asumat povara existenţei 
poetice, înţeleasă ca meditaţie asupra condiţiei umane. Descins 
acolo, în spaţiul aparent neutru al suprafeţei de beton, corpul 
suferă eroziunea luminii, pierzând din atributele concreteţii şi 
dobândind tot mai clare semnificaţii spirituale. Prin clipa de 
meditaţie a poetului, privitorul câştigă propria sa putere de a 
medita — fapt ce ne vorbeşte despre împlinirea uneia dintre 
finalităţile cele mai de seamă ale artei monumentale. 


Bibliografie: Dan Grigorescu, Constantin Popovici, Bucureşti, 
1990. 


Post-painterly abstraction (abstracţie postpicturală). Sintagmă 
folosită de criticul Clement Greenberg în titlul unei expoziţii pe 
care a organizat-o în 1964 la Los Angeles County Museum şi în 
care reunea pictori ce cultivau forma geometrică, riguros 
desenată. Apelul la suprafeţe de culoare bine delimitate, care 
nu interferează şi nu se suprapun, a făcut ca anterior să se 
vorbească de colour-field painting” şi de hard-edge painting” — 


toate aceste expresii definind un tip de artă abstractă” în care se 
afirmă principii ordonatoare, raţionaliste, în opoziţie cu 
tendinţele informale”, cu subiectivismul acuzat al abstracţiei 
lirice”. În cazul termenului propus de Greenberg avem de-a face 
cu manifestarea unei abstracții geometrice pe care o ilustrează 
artişti ca Frank Stella”, Nolandř, Helen Frankenthaler”, Louis”, 
Francis”, Kelly”, Jules Olitski, Al Held ş.a. 


Bibliografie: C. Greenberg (ed.), Post-Painterly Abstraction, Los 
Angeles County Museum of Art, Los Angeles, 1964. 


Prampolini, Enrico (n. Modena, 1894 - m. Roma, 1956). Pictor 
italian. Din 1912 studiază la Academia de Arte Frumoase din 
Torino cu Duilio Cambellotti şi, din 1914, la Academia de Arte 
Frumoase din Roma. Frecventează atelierul lui Balla şi 
participă la expoziţiile futuriste”. Redactează câteva manifeste 
futuriste: Atmosfera-structură: baze pentru o arhitectură 
futuristă; Scenografia futuristă etc. Mai târziu lansează 
împreună cu Ivo Pannagia şi Vinicio Paladini Manifestul artei 
mecanice futuriste. Traversând o experienţă diversă, se apropie 
de mişcarea dadaistă” (în 1917 este redactor al primului număr 
din revista Dada; în 1918 semnează Manifestul Dadaist la Berlin, 
alături de artiştii cubişti şi constructivişti  Archipenko', 
Gleizes”, Arp), de promotorii purismului din cadrul grupării 
olandeze De Stijl (Mondrianř, Vantongerloo”), de căutările 
abstracte” ale lui Kandinsky, de artişti din cadrul Bauhaus” etc. 
În 1925 concepe un „Teatru imaginar”. În 1928 revine la 
cercetările în domeniul mişcării, reprezentând panouri 
decorative într-o expoziţie consacrată futurismului, la Torino. 
La Paris, între 1925 şi 1935, expune la expoziţiile grupărilor 


Cercle et carré* şi Abstraction-Crâation'. Se consacră unor 
cercetări în domeniul materiei picturale, ca şi al existenţei 
obiectelor colorate în spaţiu (seriile „Picturi cosmice”, „Întâlniri 
cu Materia”). În 1929 publică manifestul Aeropittura*. 
Compozițiile sale „polimateriale” îşi propun să exercite o 
acţiune estetică în ambianţă, sustrăgându-se astfel unei înguste 
contemplaţii, în beneficiul unui dialog extins dincolo de pereţii 
atelierului sau ai muzeului. 


Bibliografie: G. Lista, Enrico Prampolini futurista europeo, 
Modena, 1978; Prampolini. Dal Futurismo all'Informale, Palazzo 
delle Esposizioni, Roma, 1992. 


Prantl, Karl (n. Pöttsching, 1923 — m. Pöttsching, 2010). Sculptor 
austriac. Studiază la Academia de Arte Frumoase din Viena sub 
îndrumarea pictorului A. Gütersloh. În 1950 se consacră 
sculpturii. Iniţiator al Simpozionului de sculptură de la St. 
Margarthen din 1959. Participă la diferite expoziții şi 
simpozioane de creaţie: Expo ’69 — Japonia; Bienala de sculptură 
mică de la Budapesta, 1973 etc. Sculpturile lui — alcătuind un 
amplu ciclu intitulat „Pietre de meditaţie” - sunt rezultatul 
prelucrării geometrizate a unor blocuri de marmură şi granit. 
Scoase din relaţiile naturale, pietrele sunt şlefuite, supuse unor 
principii formale riguroase; ele îşi asigură astfel o anumită 
individualitate, un prestigiu, devenind puncte de plecare ale 
unei percepții estetice. Tendinţa spre geometrie este respectată 
până când acţiunea asupra pietrei îi acordă acesteia valoarea 
unui reper uman, nefiind niciodată împinsă până la limita 
extremă. Ceea ce realizează sculptorul, prin modul său de 
prelucrare a pietrei, este inserarea organică a lucrărilor în 
ordinea naturalului. 


Bibliografie: Elisabeth 'Thomas-Oberhofer, Peter Weiermair, 
Karl Prantl Sculpture (Art in the Nineties), Hemel Hempstead, 
1997. 


Prassinos, Mario (n. Constantinopol, 1916 - m. Avignon, 1985). 
Pictor francez de origine greacă. Între 1932 şi 1936 studiază 
lingvistica la Sorbona. Participă la marile manifestări dedicate 
tapiseriei, la majoritatea Bienalelor de la Lausanne (unde 
obţine în 1957 Marele Premiu), la Bruxelles (Marele Premiu în 
1958). Contactul cu mişcarea suprarealismului îl 
impresionează puternic, debutul preocupărilor lui artistice 
având loc sub această influență. Artistul va opta însă curând 
pentru un expresionism“ abstract, în care linia puternică şi 
zonele de culoare net personalizate în suprafaţă îl conduc, 
firesc, spre valori decorative. Pictor, grafician (ilustrator), autor 
de cartoane de tapiserie, este unul dintre artiştii care au 
contribuit mai ales la înnoirea tapiseriei (a acelei direcţii care 
rămâne oricum mai aproape de tradiţia lui Lurcat”). 


Bibliografie: J.-L. Ferrier, Prassinos, Paris, 1962; Catalogue 
raisonné de la donation Mario Prassinos, Saint-Rémy, 1990. 


Preclik, Vladimir (n. Hradec Králové, 1929 — m. Praga, 2008). 
Sculptor ceh. A studiat la Şcoala de Arte Aplicate din Praga 
(1950-1955). Din 1965 lucrează şase ani la Vence, în Provence, în 
cadrul Fundaţiei „Michael Karoly”. Din 1993 este decan al 
Facultăţii de Artă şi Sculptură a Universităţii Tehnologice. În 
1968 lucrează în Italia, iar în 1974 în Spania. În 1994 înfiinţează 
periodicul Summer Studio for Young Sculptors. A participat la 
Expo *67, Montreal, şi la Bienala de la São Paulo, 1967. Se dedică 


de timpuriu sculpturii în lemn, pe care înţelege să o trateze 
însoţind-o cu o culoare strălucitoare. Face asamblaje (vezi 
Colaj), în care reziduurile unei figuraţii prodigioase se întâlnesc 
cu elemente concrete”, etalate cu fantezie şi umor. Detaliul 
conceptual (vezi Artă conceptuală), marcat adeseori prin 
inscripţii ce ne poartă în lumea de odinioară, lasă locul unei 
izbucniri surprinzătoare, o mişcare de forme şi culori, vădind o 
permanentă predispoziţie spre joc. Când apar, fragmentele de 
fier se supun vervei generale a volumelor. Este autorul mai 
multor texte publicate în diverse volume. 


Bibliografie: Jan Baleka, Vladimir Preclik, Praga, 2004. 


Preda Sânc, Marilena (n. Bucureşti, 1955). Pictor şi artist vizual 
român. A absolvit în 1979 Universitatea de Arte din Bucureşti, 
unde în 1980 urmează un curs de restaurare. Participă la: 
expoziţii de pictură, instalaţie video, intermedia; Bienale 
Internacional de Poesia Vizual, Ciudat de Mexico, 1985, 1987, 
1996; Mail Art, Power, Noisy, 1986; Internacional Impact Art 
Festival, Kyoto, 1983, 1985, 1986, 1987, 1988; I Mostra 
International de Poesia Visual, São Paulo, 1988; Bienal 
Internacional De Arte, Valparaiso, 1989; „Sexul lui Mozart”, 
Bucureşti, 1992; Festivalul de la Cagnes-sur-Mer, 1994; INSIGHT, 
Toronto, 1995; Festival International de Video, Buenos Aires, 
1995; Document ART, Neuebrandeburg, 1996, 1997; Experiment, 
Bucureşti, 1997; „Ihe Wall in the Tower”, Aachen, 1997; 
Festivalul Video de la Oberhausen, 1998. Formată ca pictor 
monumentalist, manifestă de la început interes pentru extensia 
mijloacelor de expresie. Practică obiectul, cartea de artist, 
fotografia. Din 1992 experimentează arta video, prelucrarea 
digitala a discursului vizual şi spectacolul multimedia. Arta sa 


este sensibilă la problematica relaţiilor eului cu contextul, 
manifestând un angajament social tot mai explicit. Este una 
dintre reprezentantele mişcării feministe. Feminismul său este 
în acelaşi timp reflexiv (autoreflexiv), înscriindu-se în specificul 
acestei problematici, formulând comentarii politice incisive şi 
abordând aria ecofeminismului. Indiferent de mediul în care se 
exprimă, creaţia sa poartă amprenta unui expresionism 
manifestat prin intensitatea implicării afective, vehemenţa 
atitudinii, asumarea angajamentului. Tendinţa de a crea 
corespondențe şi sinteze comportamentale, ca şi tipurile de 
ritm şi tensiunile formale şi cromatice definesc o mai profundă 
structură barocă. (Vezi fasciculul III, planşa 5) 


Bibliografie: Marilena Preda Sânc, album, Bucureşti, 2011. 


Prekas, Paris (n. Atena, 1926 - m. Atena, 1999). Pictor grec. 
Absolvent al Şcolii Superioare de Arte Frumoase din Atena. În 
1963 beneficiază de o bursă de studii în Franţa. Distincţii: 
Premiul I — Galeria de Artă din Atena, 1958; Premiul II pentru 
pictură la Salonul artei libere din Paris, 1959; Medalia de argint 
a Primăriei din Paris, Salonul artei libere, 1962. Pictura lui se 
leagă de tradiţia artei greceşti, atât în ceea ce priveşte culoarea, 
cât şi ca organizare a spaţiului. Pasta este densă, saturată de 
lumină, în tonuri strălucitoare. Pictorul se opreşte asupra unor 
lucruri simple (ciclurile „Cai”; „Fluturi” etc.) pentru a se putea 
concentra asupra picturalităţii. Volumele sunt ample, construite 
masiv, ceea ce le dă o stabilitate deosebită şi face ca 
dramatismul real al raporturilor între forme şi zonele colorate 
ale fondului să se consume cu o rigoare clasică. Solaritatea 
acestei viziuni presupune existenţa, în egală măsură, a 
efuziunii, elanului vital, spiritului raţionalizator. 


Bibliografie: C. Christou, S. Lidakis, C. Georgoussopoylos, Paris 
Prekas, Topio, Atena, 1999; Haris Kambouridis, Giants of the 
Sea: The Tankers of Paris Prekas, Fine Arts Kapopoulos, Atena, 
2005. 


Prendergast, Maurice (n. St. John's, Newfoundland, 1858 - m. 
New York, 1924). Pictor american. Călătoreşte în Europa în 1886 
şi în 1891, când studiază la Academia Julian din Paris (cu 
Laurens“ şi Blanc) şi la Academia Colarossi. Lucrările de început 
(Dreppe, 1892) vădesc influenţe din Edouard Manet şi James M. 
Whistler, artistul ajungând destul de repede să-şi găsească un 
stil ce se distinge în perioada de după impresionism prin 
atenta înregistrare a motivelor: străzi şi parcuri animate de 
sărbători etc. După vizitarea Italiei (1898), sub impresia 
vechilor maeştri ai Renaşterii, compoziţiile lui Prendergast sunt 
riguros elaborate, senzațiile sunt mai atent controlate de un 
spirit ordonator (Pod în Veneţia, 1898; Ponte della Paglia, 1899; 
Umbrele în ploaie, 1899). Culorile vii - acuarela este un gen 
perfect — accentuează atmosfera tonică, exuberantă din imagini. 
Tuşele libere, spontane asigură note de prospeţime. Ele rămân 
distincte, compunând suprafeţe mozaicate ce amintesc de 
tehnica divizionistă (vezi Neoimpresionism) a lui Signac'. 
Seninătatea peisajelor şi secvenţelor de promenadă este 
menţinută şi în lucrările ulterioare: Balonul, 1910; Cape Ann, 
1914; Picnic, 1918; Promenadă, Gloucester, 1918. (Vezi fasciculul 
I, planşa 40) 


Bibliografie: M. Brenning, Maurice Prendergast, New York, 1931; 
Headley H. Rhys, Maurice Prendergast, Cambridge, 1960; 
Eleanor Green, Maurice Prendergast, Milano, 1976. 


Prica, Zlatko (n. Pecs, 1916 - m. Rijeka, 2003). Pictor croat. A 
studiat la Academia de Arte Frumoase din Zagreb (1934-1937) 
cu Omer Mujadžić şi Ljubo Babić. Membru fondator al unor 
grupuri artistice active la Zagreb: Grup 58, Mart, Galeria Forum. 
Participă la: Bienala de la Veneţia, 1954; Bienala de gravură, 
Ljubljana, 1955, 1957, 1959; Bienala de la Alexandria, 1957; 
Bienala „Bianco e nero”, Lugano, 1958; Bienala de la Tokyo, 
1960, 1962; Expoziţia de desene, Rijeka 1972; „Fiorino d'Oro”, 
Florenţa, 1976. Distincţii: Premiul Bienalei de la Lugano, 1958; 
Premiul revistei TT, Ljubljana, 1959; Premiul oraşului Zagreb 
1960; Premiul Galeriei Moderne, Rijeka, 1972; Premiul Vladimir 
Nazor, Zagreb, 1981. După un debut în care tablourile păstrează 
mult din calmul şi ordinea picturii postimpresioniste, artistul 
adoptă un colorit viu, plin de contraste, în care raporturile de 
tentă şi accentele grafice animă într-un mod special compoziţia. 
Pictorul nutreşte un deosebit ataşament pentru locurile unde 
lucrează, dedicând peisajului şi oamenilor de aici largi cicluri 
de lucrări („Sambor”, „Fructele pământului”, „Tar”, „Picturi şi 
desene”). Pe fondul preocupărilor mai vechi de a sublinia 
relaţiile dintre figura umană şi peisaj se adaugă în urma 
descoperirii atmosferei din golful istrian Tar o intensificare a 
luminii şi a încărcăturii emoţionale. Acelaşi colorit proaspăt şi 
frenetic este folosit uneori pentru a proiecta în actualitate figuri 
mitologice care par să vină deopotrivă dinspre mare şi dinspre 
vestigiile lumii greco-romane. 

Bibliografie: D. Šepić, Zlatko Prica, Zagreb, 1958; M. Valsecchi, C. 


Marsan, Prica, Milano, 1975; V. Maleković, Zlatko Prica: Tarski 
ciklus, Zagreb, 1982; Prica, MGC Gradeć, Zagreb, 1989. 


Productivism. Mişcare de esenţă constructivistă” iniţiată de 
artiştii grupaţi în jurul lui Tatlin“, cu scopul de a combate ideea 
„neutralismului” în artă. Cu ocazia unei expoziţii din 1920 
organizate de Rodcenko” şi Barbara Mepanova, apare 
Programul grupului productivist, purtând semnătura acestor doi 
artişti. „Sarcina grupului”, scriu ei, „este expresia comunistă a 
muncii constructive materialiste”. În condiţiile sociale concrete 
create după Revoluţia din Octombrie, artiştii angajaţi în această 
mişcare îşi propun să participe cu mijloacele artei la viaţa 
colectivităţii. „Elementele specifice ale activităţii grupului”, se 
precizează în manifestul citat, „adică tectonica, construcţia şi 
produsul, justifică ideologic, teoretic şi prin experienţă 
schimbarea elementelor materiale ale culturii industriale în 
volum, plan, culoare, spaţiu, lumină”. Cu astfel de teze, grupul 
nu făcea decât să-şi sublinieze apartenenţa la mişcarea 
constructivistă, aducând, pe parcursul evoluţiei fenomenelor 
artistice şi sociale, precizări şi delimitări din perspectiva unei 
arte în mod declarat angajate. 


Bibliografie: Mario de Micheli, Avangarda artistică a secolului 
XX, Bucureşti, 1968. 


Prolog. Grup artistic român de orientare neotradiţionalistă, 
structurată de idealuri creştin-ortodoxe. Constituit în 1984 la 
Tescani, grupul format din Paul Gherasim“, Flondor”, Cristian 
Paraschiv, Horea Paştina şi Mihai Sârbulescu a atras de-a lungul 
anilor şi alţi artişti care au expus temporar cu grupul (Bernea', 
Niculiu”, Tulcan'”, Vasile Varga, Valentin Scărlătescu, Afane 
Teodoreanu, Sorin Dumitrescu”, Gheorghe Berindei) sau i s-au 
alăturat definitiv (Ioana Bătrânu', Ion Grigorescu'). Atmosfera 


în care s-a format grupul Prolog a fost marcată de prezenţa lui 
Bernea, care venea de mai mulţi ani la Tescani, după experienţa 
lucrului după natură la Poiana Mărului şi după ce preocupările 
sale înregistraseră o mutație în sensul cristalizării unei 
atitudini de recuperare a valorilor tradiţiei ca mod de existenţă 
sacralizant. Grupul Prolog a dat o nouă dimensiune 
peisagismului românesc şi continuă să se înscrie în acea parte a 
culturii autohtone actuale care afirmă şi impune valorile 
patrimoniale, întreg blocul tradiţiei, ca expresie a unei ordini 
superioare. După o primă expoziţie găzduită de Căminul Artei, 
Bucureşti, în 1985, grupul a deschis mai multe expoziţii şi a 
participat la manifestări ca: „Filocalia”, Bucureşti, 1990; Galeria 
Catacomba, Bucureşti, 1992; „Bisanzio dopo Bisanzio”, Veneţia, 
1993; „Arte Fiera”, Bologna, 1994; „Oriente-Occidente”, 
Timişoara, 1994; „Experiment”, Bucureşti, 1996, Cluj-Napoca, 
1997. (Vezi fasciculul II, planşa 28, şi fasciculul III, planşele 6, 
25, 37) 


Bibliografie: George Lecca, Flondor, de la „111” + „Sigma” la 
„Prolog”, Cluj-Napoca, 2006. 


Protić, Miodrag B. (n. Vrnjačka Banja, 1922 - m. Belgrad, 2014). 
Pictor şi critic de artă sârb. A studiat dreptul la Belgrad. Studii 
de artă la Şcoala „Mladen Josić” cu Bijelic”, Zora Petrović şi 
Franjo Radočaj. Participă la expoziţiile: „Patru artişti iugoslavi”, 
Amsterdam, Bruxelles, 1957; Bienala de la Tokyo, 1955; Bienala 
mediteraneeană, Alexandria, 1955; Bienala de la Veneţia, 1956; 
Premio Morgan's Print, Rimini, 1961; Bienala de la São Paulo, 
1965. la parte de asemenea la manifestările grupurilor 
Samostalmi, Decembrie şi Grup 69. Cu o solidă cultură plastică, 
artistul dezvoltă cu precădere principii raţionaliste, carteziene, 


care au stat la baza picturii cubiste” sau arhitecturii 
funcționaliste (vezi International Style). Imaginea este rezultatul 
unui efort de organizare logică, în care formele colorate se 
armonizează în funcţie de amploarea şi intensitatea lor. În 
compoziţiile elaborate astfel, pictorul ştie să se implice afectiv 
prin accente grafice şi colorate, prin accidente formale care 
aparţin pulsului inconfundabil al sensibilităţii sale. Este şi 
autorul unor studii şi eseuri, activitatea sa teoretică 
concretizându-se şi în structura unor manifestări pe care le 
iniţiază în calitate de director al Muzeului de Artă 
Contemporană din Belgrad (1959-1980). 


Bibliografie: B. Kelemen, Miodrag B. Protic, Zagreb, 1969; M. 
Pusić, Miodrag B. Protić, catalog, Belgrad, 1982; Ješa Denegri, 
Radmila Matić, Miodrag B. Protić, Belgrad, 2002. 


Puy, Jean (n. Roanne, 1876 - m. Roanne, 1960). Pictor francez. 
După ce studiază un timp arhitectura la Şcoala de Arte 
Frumoase din Lyon se îndreaptă spre Paris, unde frecventează 
academiile Julian şi Carrière, unde îi cunoaşte pe Matisse" şi 
Derain. Interesat la început de pictura istorică, se lasă apoi 
sedus de propunerile revoluţionare ale colegilor săi. Este 
prezent la faimosul Salon de Toamnă din 1905, când mişcarea 
noilor colorişti primeşte un nou nume — fovismul. Fire 
meditativă, preferă să se retragă pe coasta bretonă, unde 
continuă, cu discreţie, să picteze foarte intens. Un contract 
încheiat cu Vollard în 1905 face ca marea majoritate a pânzelor 
sale să intre în depozitele negustorului de artă, care, deşi îl 
preţuieşte pe artist, nu se grăbeşte să-l popularizeze, astfel că 
Puy reprezintă multă vreme, după expresia lui Jean-Paul 


Crespelle, unul dintre teoreticienii fovismului, „o valoare 
secretă”. În creaţia lui, de un fovism temperat, armonia 
coloritului, desenul îngrijit, claritatea formelor recomandă mai 
curând un postimpresionist (Nud, 1902; Femei citind, 1902; 
Pictorul cu modelul său, la Belle-iîle, 1905; Nud culcat, 1906; 
Femeie pe fotoliu, 1924). 


Bibliografie: Nane Bettex-Cailler, Jean Puy, Geneva, 1959. 


Q 


Qiu Ti (n. Fujian, 1906 - m. Beijing, 1958). Pictor chinez. După ce 
studiază arta occidentală la Academia de Artă din Shanghai în 
perioada 1928-1931, îşi continuă studiile la Tokyo. La revenirea 
în ţară, în 1931, devine cercetător la Academia de Artă din 
Shanghai. Devine membră în Juelanshe (Societatea Furtuna), 
care promova valorile artei moderne. Afectată de acuzaţiile 
care, în timpul Revoluţiei Culturale, i se aduceau soţului ei, 
pictorul Pang Xungin', se internează şi moare în spital, în 1958. 
Încă de la debut, din felul cum se interesează de realitatea 
vizibilă din preajmă, pictura sa rămâne legată de arta 
tradiţională, dar mijloacele de realizare plastică pe care le 
cultivă aparţin modernităţii inaugurate cu câteva decenii mai 
devreme de impresionismul european. Aderând la procesul de 
revizuire a limbajelor şi totodată de redimensionare a 
statutului artei şi creatorului, artista stabileşte o legătură între 
realitatea observată şi planul profund al fiinţei sale. Obiectele 
lumii vizibile sunt trecute printr-un filtru extrem de fin, marcat 
de sensibilitatea sa excepţională. 


Bibliografie: Julia F. Andrews, Kuiyi Shen et al., A Century in 
Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


R 


Rački, Mirko (n. Novi Marof, 1879 — m. Split, 1982). Pictor croat. 
A studiat în şcoli de artă private din Viena (1901-1902), la 
Academia de Artă din Praga (1903-1905) cu V. Bukovac, la 
Academia de Artă din Viena (1906-1907) cu W. Unger. În 
perioada 1907-1914 se află în Munchen, iar în 1914-1915, la 
Roma. În 1920 se stabileşte la Zagreb. Participă la expoziţiile: 
„Grupul Medulić”, Zagreb, 1910; „Arta internaţională”, Roma, 
1911. Format în mediul artistic vienez şi minchenez, pictorul se 
află printre promotorii grupului Medulic, care îşi întemeia 
eforturile novatoare pe ideile secesioniste” şi simboliste”. 
Îndeosebi cultivarea simbolului i se pare artistului calea cea 
mai bună pentru a găsi un răspuns la frământările unui secol ce 
începuse sub auspiciile tehnologicului. Cu mijloace plastice care 
acceptă, la nivelul formei, achiziţiile de ultimă oră sunt 
acreditate în imagini motive şi situaţii ce actualizează valori 
culturale consacrate de tradiţie. Personajele urmează scenarii 
istorice şi mitologice nu pentru a evada din prezent, ci pentru a 
convinge de faptul că acele valori trebuie să aibă un destin în 
prezent. 


Bibliografie: Jelena Uskokovic, Mirko Racki, Zagreb, 1979. 


Radu, Silvia (n. Pătroaia, Dâmboviţa, 1935). Sculptor român. A 
absolvit în 1960 Institutul de Arte Plastice „N. Grigorescu” din 
Bucureşti, unde a studiat sub îndrumarea lui Ion Lucian 
Murnu. Participă la simpozioanele internaţionale de la: 
Middelheim, Anvers, 1967; Legnano, Castellanza, 1969; Bienala 
Tineretului, Paris, 1969; „Plastik und Blumen”, Berlin, 1975. Este 
autoarea unor compoziţii sculpturale monumentale la 
Bucureşti, Timişoara, Costineşti şi Neptun. Distincţii: Premiul 
Uniunii Artiştilor Plastici pentru artă monumentală, 1966; 
Premiul UAP pentru sculptură, 1968. Expresia figurativă a 
sculpturilor suportă un permanent efort de adecvare a formei 
la o declarată funcţionalitate spirituală. O astfel de preocupare 
o duce la un moment dat spre predominanţa problemelor 
spaţiale, când ansamblul sculptural se compune din elemente 
geometrice, concretizări ale proceselor raţionale. Artista revine 
apoi la un program narativ în care verva anecdotei, gustul 
pentru comentariu sunt bazate pe largi trimiteri culturale, într- 
un dialog mereu proaspăt între dimensiunile grave şi cele 
parodice ale mitului sau realităţii. Acum sunt valorificate 
experienţele formale anterioare, în aşa fel încât personajele 
capătă o identitate, fără a violenta ambianța şi fără a i se 
supune, populând-o cu propriul lor spaţiu în care se rosteşte 
discursul artistic. Artista foloseşte culoarea pentru a spori 
expresivitatea volumelor şi uneori ca resursă a unui inedit 
demers pictural. 


Bibliografie: Mihai Oroveanu, Ateliere de artişti din Bucureşti, 
Bucureşti, 2007; Silvia Radu. Grădina cu îngeri, catalog, Galeria 
Călina, Timişoara, 2007. 


Raetz, Markus (n. Buren an der Aare, 1941). Grafician elveţian. 
Studiază la Şcoala Pedagogică din Berna (1957-1961). După o 
perioadă de activitate la Bruges (1961-1963) se consacră artei, 
făcând mai multe călătorii de studii în Europa şi Africa de Nord. 
Participă la: Bienala de la Paris, 1965, 1971; Documenta din 
Kassel, 1968; „Grafica internaţională”, Geneva, 1968; „Prospect 
69”, Dusseldorf, 1969; Bienala de la Tokyo, 1970; Bienala de la 
Veneţia, 1972. Distincţii: Premiul Internaţional, Geneva, 1968. 
Desenele sale vădesc o nedisimulată plăcere a invenţiei. 
Complexe mecanice, fiinţe umane şi animale sunt reunite în 
raporturi ambigue, la jumătatea drumului dintre situaţiile reale 
şi cele produse de imaginaţie. Aşa cum sunt modificate 
situaţiile, sunt modificate şi funcţiile utile sau simbolice ale 
fiinţelor şi lucrurilor. Artistul conservă libertatea de joc a 
copilului; el trece cu o firească bucurie hotarul dintre vis şi 
lumea concretă, sporind în dublu sens farmecul fiecăruia dintre 
aceste orizonturi. 


Bibliografie: Markus Raetz, Die Bücher, Zürich, 1975; Ad 
Petersen, Markus Raetz, Amsterdam, 1979; Markus Raetz, 
Arbeiten 1962-1986, catalog, Zurich, 1986. 


Rainer, Arnulf (n. Baden bei Wien, 1929). Pictor austriac. Se 
înscrie la Academia de Artă din Viena, dar părăseşte studiile 
după câteva zile. Ca pictor este autodidact. Împreună cu Fuchs” 
şi Hundertwasser“ fondează o „antiacademie, un cuibuşor de 
provocări culturale”. Participă la: Bienala de la Tokyo, 1967; 
Bienala de la Săo Paulo, 1971; Documenta din Kassel, 1972, 
1982; „Limbajul corpului”, Graz, 1973; „În căutarea identităţii”, 
Milano, 1974; „Suprarealitate-imagine-realitate”, Dusseldorf, 


1974; „Arta corporală”, Paris, Chicago, 1974. Distincţii: Premiul 
de Stat pentru grafică, Viena (1966). Pentru a face limbajul 
plastic credibil, artistul îşi concentrează cercetările asupra 
realităţii corporale a fiinţelor de care se apropie şi mai ales 
asupra propriului corp (vezi Body-art). Pe lângă înregistrarea şi 
comentarea cu diferite mijloace vizuale a identităţii sale fizice, 
el se supune la unele experimente, pictând şi desenând sub 
influenţa unor factori externi. Artistul îşi propune astfel să 
obţină „superdesene” şi „superpicturi”. În toate cazurile se 
mizează pe calitatea de martor imparţial al liniei şi suprafeţelor 
de culoare. Câteodată energiile lăuntrice sunt atât de puternice, 
încât invadează întregul câmp al imaginii, depăşind orice 
intenţie mimetică şi constituindu-se într-o poetică a gestului 
(vezi Action painting), de factură abstractă”, care uneori 
conduce spre forme de happening, ceea ce l-a atras spre 
tânărul grup al acţioniştilor” vienezi. 


Bibliografie: Arnulf Rainer, Selbstdarstellungen 
(Fotoiibermalungen 1968-1972), Munchen, 1972; Arnulf Rainer, 
Körpersprache, München, 1979; Arnulf Rainer, catalog, 
Nationalgalerie, Berlin, 1981; Arnulf Rainer — mort et sacrifice, 
catalog, Centre Georges Pompidou, Paris, 1984; R. Fuchs (ed.), 
Arnulf Rainer, Solomon R. Guggenheim Museum, New York, 
1989. 


Raionism (de la fr. rayon - rază). Mişcare artistică inițiată în 
Rusia între anii 1910 şi 1914 de pictorii Larionov şi 
Goncearova”. În 1910, Larionov prezintă la Studio A. Kroft din 
Moscova o expoziţie cu lucrări pe care le numeşte raioniste. În 
1912 redactează un Manifest al raionismului, pe care îl publică 


un an mai târziu la Moscova, cu prilejul amplei expoziţii 
raioniste intitulate „[inta”. „Raionismul”, scrie Larionov, „este o 
sinteză între cubism”, futurism” şi orfism >. Dar ce-şi propune 
în plus raionismul este un anumit realism al percepţiei optice, 
care pleacă de la constatarea că obiectul fizic se imprimă pe 
retină - deci şi în imaginea plastică - prin impulsurile 
luminoase, prin reflectarea razelor de lumină. În absenţa 
acestor izvoare luminoase, obiectul se ascunde privirii. De aici 
intenţia declarată a lui Larionov de a picta nu obiectul ca atare, 
ci incidenţele luminoase sub care acesta se prezintă: „Obiectul 
existent reprezentat în mod obişnuit într-un tablou, printr-un 
procedeu sau altul, nu este perceput de vederea noastră. Noi nu 
percepem decât ansamblul razelor emanând dintr-o sursă de 
lumină, reflectate de acest obiect şi ajunse în câmpul nostru 
vizual”. Deşi pe plan formal apelează la o serie de date 
ştiinţifice („Radiațiile provocate de lumina reflectată -în spaţiul 
dintre obiecte aceasta formează un fel de pulbere colorată — 
teoria radială, razele radioactive, razele ultraviolete, 
reflectarea”), raionismul se îndepărtează de fapt de 
reprezentarea lumii concrete. Reţinând reflexele luminoase, 
traiectoria în spaţiu a undelor luminoase ajunge la un stil 
„liniar”, la un arabesc de vectori luminoşi. Spectacolul pe care îl 
oferă tabloul raionist se compune din fascicule de raze - 
impresionate asemenea efectelor trecerii unei surse de lumină 
printr-o prismă de cristal. Interesul pictorului se îndreaptă spre 
cuprinderea impresiei luminoase a corpurilor şi spre 
ordonarea lor în compoziție. Este un pas spre organizarea 
abstractă”, fasciculele de raze evocând tot mai estompat 
obiectele pe care le-au reflectat şi, din ce în ce mai pregnant, 
starea sufletească a artistului, echivalenţele cromatice ale 


acestor stări. Abia acum programul mişcării pare a se delimita 
mai exact şi mai puţin ambițios: „Scopul raionismului”, scrie 
Larionov, „este de a introduce pictura în domeniul problemelor 
care îi sunt proprii şi de a orienta evoluţia ei după legi pur 
picturale”. 


Bibliografie: M. Larionov, Une avant-garde explosive, Lausanne, 
1978; LE Bowit (ed.), Russian Art of the Avant-Garde: Theory and 
Criticism 1902-1934, Londra, 1988. 


Ramseyer, Andre (n. Tramelan, 1914 - m. Neuchâtel, 2007). 
Sculptor elveţian. După studii de sculptură la La Chaux-de- 
Fonds (1932-1935), urmează un curs cu sculptorul Léon Perrin 
la Ecole d'Art şi se îndreaptă spre Paris, unde lucrează doi ani 
cu Zadkine şi frecventează mediul artistic din Montmartre şi 
Montparnasse. În 1937 călătoreşte în Italia. Predă arta şi istoria 
artei la Neuchâtel, până în 1956. O selecţie din opera sa a fost 
prezentată la Bienala de la Veneţia, 1956. Debutează cu lucrări 
influențate de sculptura clasică. Interesul lui se îndreaptă apoi 
tot mai mult spre obţinerea unei armonii, a unor raporturi 
muzicale între volume. În strânsă dependenţă faţă de cadrul 
arhitectonic şi natural, lucrările sale urmează totodată 
mişcarea imprimată de tensiunile proprii artistului, înscriindu- 
se în cercuri concentrice, în volume fluide, bine articulate în 
spaţiu (Euritmie, 1955; Naşterea, 1957; Transmutaţie, 1961; 
Reflux, 1962; Orion, 1965). 


Rauschenberg, Robert (n. Port Arthur, Texas, 1925 — m. Captiva 
Island, Florida, 2008). Pictor american. Studiază la Institutul de 
Artă din Kansas City (1946), Academia Julian din Paris (1947), 


Colegiul Black Mountain din Carolina de Nord (1948-1949) cu 
Albers", Liga Studenţilor în Arte din New York (1949-1950). 
Participă la expoziţiile internaţionale de pictură şi sculptură 
organizate la: Carnegie, Pittsburgh; Documenta din Kassel, 
1959; „Arta asamblajului”, New York, 1961; Bienala de la 
Veneţia, 1964 (Premiul I); Expo "Gi Montréal, 1967 etc. 
Debutează cu tablouri compartimentate în câmpuri acoperite 
de numere sau de o pastă abundentă, acuzând materialitatea 
(Pictură albă cu numere, 1949; Pictură neagră, 1952; Roşu 
interior, 1954). În 1953 locuieşte în aceeaşi casă cu Jasper 
Johns”. Din acest an datează ciclul „Gesturi şi antipicturi”. În 
„picturile combinate”, create începând cu 1955 (Rebus, Interior, 
Hazard, Factum, Talisman), foloseşte, pe lângă culori şi diferite 
obiecte, „imagini găsite” etc. Citatele din lumea obiectuală se 
aglomerează, tabloul capătă o a treia dimensiune, apropiindu- 
se de condiţia spaţială a sculpturii (Coca-Cola Plan, 1958; 
Monograma, 1959; Canionul, 1959; Empire, 1961; Wall Street, 
1961). Pentru a impregna imaginea cu date concrete — cifre, 
fragmente de fotografii, motive din imageria populară (Statuia 
Libertăţii, competiţii sportive, personalităţi politice etc.) =, 
foloseşte procedeul serigrafiei (1961). Realitatea este cuprinsă 
în compoziţii prin evocarea sau prin integrarea directă a unor 
părţi ale ei. De numele său, ca şi de al lui Johns se leagă 
desprinderea de excesele  abstracţiei lirice şi ale 
expresionismului” abstract şi inaugurarea unui nou realism 
(vezi Nouveau realisme) ce a găsit formularea cea mai apropiată 
în căutările artei pop. După 1965, Rauschenberg - atras 
dintotdeauna de arta spectacolului (încă din 1953 lucrează 
pentru The Merce Cunningham Dance Company) - face o serie 
de experienţe în domeniul sunetului şi mişcării. 


Bibliografie: Robert Rauschenberg, catalog, Washington, D.C., 
1976; C. Tomkins, Off the Wall: Robert Rauschenberg and the Art 
World of Our Time, Garden City, 1980; Rosetta Brooks et al 
(eds.), Rauschenberg Overseas Culture Interchange, National 
Gallery of Art, Washington, 1991; C. Craft et al., Haywire: Robert 
Rauschenberg, New York, 1997; W. Hopps, S. Davidson (eds.), 
Robert Rauschenberg: A Retrospective, Solomon R Guggenheim 
Museum, New York, 1997. 


Răb (în bulgară, „hotar”; în engleză — edge). Grup artistic fondat 
în 1989 la Plovdiv de Albena Mihailova, Veneta Marinova, 
Dimiter  Mitovski, Emil Mirazciev, Ivailo Grigorov, Kolio 
Karamfilov, Monika Romenska, Nadia Geneva, Rumen Jelkov 
ş.a. Având formaţii şi evoluţii artistice diverse, aceşti artişti, în 
condiţiile participării la manifestările grupului, suspendă 
individualitatea în favoarea coerenţei ansamblului, realizat în 
echipă. Grupajele de lucrări pe care le propun au valoarea de 
eseu pe o temă dată, semnificaţiile contribuţiilor proprii 
topindu-se în sensul general al demonstraţiei. Printre 
expoziţiile grupului, realizate de regulă în Plovdiv, amintim: 
„Simboluri şi semne”, 1990; „Marea fotografie”, 1991; „Ideal”, 
1992;  „Opus-Project”, 1993; „N Forme? Reconstrucţie şi 
interpretare”, Sofia, 1994. Aceeaşi atitudine este păstrată şi în 
cazul în care grupul realizează o serie de acţiuni (vezi 
Acţionism) care utilizează îndeosebi referinţele obiectuale, 
concentrate după principiile instalaţiei” („Acţiune ecologică”, 
Plovdiv, 1990;  „Inversiune”, Plovdiv, 1990; „Cărămida”, 
Bratzigovo, 1992; „Mic dejun demonstrativ”, în cadrul 
Festivalului Process-Space, Balcic, 1992). 


Răchită, Leonard (n. Buhuşi, 1952). Sculptor român stabilit în 
Franța. În 1976 a absolvit Institutul de Arte Plastice „N. 
Grigorescu”, Bucureşti. În galerii de artă bucureştene expune 
lucrări inspirate de mitologia locală (ciclurile „Eroul”, 
„Cavalerul trac”) sau de poetica peisajului, în care construcţiile 
se îmbină cu elementele lichide (ciclurile „Arhitecturi afective”, 
„Bucuria apei”). În 1983 prezintă un performance”, „Albia 
râului”, la Institutul de Arhitectură din Bucureşti. Stabilit în 
Franţa în 1983, se implică în organizarea unor asociaţii 
dedicate sculpturii spaţiale (printre care AIESM - International 
Association for Monumental Sculpture Events). În lucrările de 
sculptură (prezentate în galeria J&J Donguy din Paris, la Muzeul 
Ahmed Shawki din Cairo etc.) continuă analizele formale (ciclul 
„Pietre”), interesându-se totodată de relaţia materiei cu 
elementul lichid. Formele riguros construite (compoziţia 
Capitel) sunt însoţite în alte momente de spectacolul deriziunii, 
de presiunea informalului, totul în proximitatea apei, a 
izvorului ce poartă cu sine promisiunea regenerării, a darului 
de întemeietor al sculptorului. Exploatând calităţile diferite ale 
materialului solid şi, după caz, căutând să asigure un dialog 
sugestiv cu apa, sculptorul reuşeşte de fiecare dată să creeze 
ansambluri extrem de expresive. 


Ready-made (în engleză, „gata făcut”). Termen utilizat 
începând din 1915 de M. Duchamp pentru a defini 
prezentarea, ca opere de artă proprii, în cadrul unor expoziţii, a 
unor obiecte luate din producţia curentă a industriei destinate 
consumului. Începând cu seria „Bachelar Machine” din 1910, 
continuând cu „bicicletele” din 1913 şi cu obiectul de toaletă 
prezentat în acelaşi an în cadrul Expoziţiei internaţionale de la 


New York (vezi Armory Show), Duchamp prezintă cu ironie, în 
scopul de a şoca percepţia estetică, aspecte ale mediului de 
existenţă aşa cum se prezintă într-un moment în care 
standardizarea şi artificializarea acestuia erau un fapt împlinit. 
Nu întâmplător, artistul făcea deosebire între lucrările ready- 
made şi „obiectele găsite”, pentru că acestea din urmă pot să 
aparţină naturalului, iar el dorea să aducă în discuţie 
artefactele, obiectele produse de om. Prin felul de a dezbate 
problemele realului, ca şi prin tehnica propriu-zisă a 
construcţiei operei, Duchamp anticipează montajele de obiecte 
ale dadaismului” (la care de altfel a luat parte peste câţiva ani), 
precum şi modalităţile artei popř apărute în anii 1960, 
propunerile făcute de nouveau réalisme” şi de Fluxus'. 


Bibliografie: T. de Duve, Resonance du ready-made, Nîmes, 1989. 


Redon, Odilon (Bertrand-Jean) (n. Bordeaux, 1840 - m. Paris, 
1916). Pictor şi gravor francez. Studiază pictura la Şcoala de 
Arte Frumoase din Paris (1860). Se apropie de scriitori şi artişti 
simbolişti”, în special de Paul Gauguin . Cu o viaţă solitară, 
meditativă, Redon îşi formează o imagine în care apar fiinţe şi 
lucruri observate în natură, alături de fiinţe fantastice. Fiecare 
motiv are ceva misterios, o încărcătură simbolică, devenind 
ideograma  neliniştilor artistului. Primele sale cicluri de 
litografii mizează mai mult pe desen, pe contrastul dintre alb şi 
negru (În vis, 1879; Apocalipsa Sfântului Ioan, 1883; Noaptea, 
1886; Tentaţia Sfântului Anton, 1888; Florile răului, 1890). Mai 
ales după întâlnirea cu Gauguin, introduce accente colorate, 
atât în gravuri, cât şi în uleiuri (Ochii închişi, Naşterea lui Venus, 
Ciclopul, 1900). A scris un jurnal intim care va apărea în 1922. 


Va fi apreciat de tinerele generaţii de artişti pentru valorile 
imaginative, simbolice, ca şi pentru modul foarte direct de 
aşternere a culorii, cu un suflu şi o energie care anunţă 
deopotrivă tendinţele expresioniste” şi abstracte”. (Vezi 
fasciculul I, planşa 43) 


Bibliografie: Odilon Redon, A soi-meme - Journal (1867-1915), 
Paris, 1922; R. Bacou, Odilon Redon, 2 vol., Geneva, 1956; K. 
Berger, Odilon Redon: Fantasy and Colour, New York, 1965; A. 
Wildenstein et al. (eds.), Odilon Redon. Catalogue raisonné de 
ľœuvre paint et dessiné, 3 vol., Paris, 1992-1996. 


Renoir, Pierre-Auguste (n. Limoges, 1841 - m. Cagnes-sur-Mer, 
1919). Pictor francez. Se înscrie în 1862 la Şcoala de Arte 
Frumoase din Paris, în atelierul lui Gleyre. Renoir şi colegii săi 
Monet”, Bazille” şi Sisley” părăsesc în 1862 studiile academice, 
pentru a picta în aer liber, la Chailly, în pădurea Fontainebleau, 
în spiritul novator al tinerei generaţii de artişti. Tablourile de 
început vădesc influenţe din Courbet şi Delacroix, evoluând 
spre un stil care va căpăta numele de impresionism . Lucrează 
împreună cu Monet la Argenteuil. Este prezent cu şapte lucrări 
la prima expoziţie impresionistă, deschisă în 1874 în atelierul 
fotografului Nadar. Din această perioadă datează opere ca Loja, 
Le Moulin de la Galette, L'Estaque, Balansoarul, Doamna 
Charpentier şi copiii săi etc. Renoir acordă un constant interes 
reprezentării corpului uman, îndeosebi celui feminin, proiectat 
într-o lumină puternică. În 1881 călătoreşte în Italia şi se 
entuziasmează în faţa operelor lui Rafael. Admiră de asemenea 
pictura flamandă şi, din cea franceză, în mod special pe Ingres. 
Ajunge la un ideal al clasicităţii, la o robusteţe a formelor, 


necontrazise de coloritul îndrăzneţ, aerat al impresionismului. 
Există o tensiune vitalistă, o atmosferă de celebrare a tinereţii şi 
frumuseţii (seria sa de „Femei la scăldat” — „Les Baigneuses”; 
Dejunul vâslaşilor, 1881). Modelele împrumutate din mitologia 
antică — nimfele plutind senzuale într-un spaţiu paradiziac — îl 
menţin o vreme departe de lucrul în plein air, ceea ce îl face în 
1884 să-i scrie unui cunoscut: „Am pierdut mult lucrând în 
atelier în patru metri pătraţi. Aş fi câştigat zece ani dacă aş fi 
făcut puţin din ceea ce a făcut Monet”. Îndată după aceasta, 
Renoir lucrează împreună cu Câzanne' la La Roche-Guyon 
(1885) şi în Provence (1888-1889). Pictează peisaje, portrete, 
revenind mereu asupra subiectului său favorit — femei la 
scăldat. Uneori zăboveşte asupra unor scene din realitatea 
apropiată (Familia artistului, 1896; Tinere la pian, 1892). 
Peisajele sale dobândesc graţie şi puritate. În acelaşi timp, 
nimfele şi femeile încep să aspire spre canonul rubensian, cu 
carnaţie tot mai bogată, mai acuzată de nuanţe de roz şi ocru, 
de roşu. Artistul continuă să apeleze la motive mitologice, care 
provoacă o surpriză în ordinea actualităţii. Unele motive tind 
spre valori simbolice, alăturate într-o sugestivă ambiguitate 
motivelor desprinse din realitate. Renoir descoperă singur 
câteva intenţii ale artei simboliste”, ca şi ale decorativităţii 
stilului 1900 (vezi Art Nouveau), dar astfel de subtexte ale 
operei sunt mai puţin observate pentru că în prim-planul 
imaginilor explodează senzualitatea, mişcarea nudului feminin, 
multiplicat în nenumărate ipostaze, în module desfăşurate pe 
întreaga suprafaţă a tabloului. Renoir a creat în acelaşi spirit şi 
o serie de sculpturi (Femeie ghemuită spălând; Venus 
victorioasă, 1917). În ultimii ani de viaţă, boala îl obligă să 
folosească un fotoliu pe rotile, dar, în ciuda infirmităţii, artistul 


îşi continuă opera de laudă a tinereţii şi frumuseţii. (Vezi 
fasciculul I, planşa 6) 


Bibliografie: Theodore Duret, Renoir, Paris, 1924; Paul 
Haesaerts, Renoir sculpteur, Bruxelles, 1947; Jean Renoir, 
Renoir, My Father, Londra, 1962; Paul Joannides, Renoir, sa vie, 
son œuvre, Paris, 2000. 


Repin, Ilia Efimovici (n. Ciuguev, Harkov, 1844 — m. Kuokkala, 
1930). Pictor rus. Se iniţiază de timpuriu ca zugrav de biserici la 
Ciuguev. La 15 ani execută de unul singur comenzi importante, 
care îi permit în 1863 să se specializeze la Sankt-Petersburg. 
După ce studiază desenul în cadrul Societăţii pentru Sprijinirea 
Artelor, în 1864 se înscrie la Academia de Arte Frumoase. În 
paralel frecventează aşa-numita Academie Kramskoi — un artel 
de pictură ce reunea 14 tineri artişti nemulţumiţi de arta 
oficială — care anunţa apropiata manifestare a „artiştilor 
ambulanți” (vezi Peredvijniki). După ce a absolvit cursurile 
academiei, Repin face între 1873 şi 1876 o călătorie în Italia şi 
Franţa, unde de altfel va reveni adeseori. La Paris cunoaşte arta 
pictorilor impresionişti , de care, din primul moment, îl leagă 
dorinţa de a ieşi din canoanele academiste. Consecvent 
programului „peredvijnicilor” — care devine de fapt programul 
unei întregi generaţii animate de dorinţa afirmării valorilor 
specifice culturii ruse — Repin trece la realizarea unor ample 
compoziţii consacrate evocării istorice (Edecarii de pe Volga, 
1870-1873; Procesiune religioasă în gubernia Kursk, 1880-1883; 
Zaporojeni scriind o scrisoare sultanului Turciei, 1878-1891; Ivan 
cel Groaznic şi fiul său Ivan, 1881) sau activităţii revoluţionare 
ale timpului (Întoarcerea neaşteptată, 1884-1889; Adresarea 
propagandistului, 1880-1892; Refuzul spovedaniei, 1879-1885; 


Întâlnire ilegală, 1883; Un miting lângă zidul comunarzilor din 
cimitirul Pere-Lachaise, 1883). Realizează şi portretele unor 
personalităţi de seamă ale Rusiei (Tolstoi, Musorgski, Tretiakov, 
Surikov, Stasov ş.a.). Repin a dezvoltat ideile „peredvijnicilor”, 
exprimându-le într-un limbaj plastic mult mai adecvat, fiind, în 
înţelesul cel mai profund, unul dintre ctitorii picturii ruse 
moderne. (Vezi fasciculul II, planşa 16) 


Bibliografie: Igor Grabar, Repin, 2 vol., Moscova, 1963-1964; G. 
Sternin, I. Repin, Leningrad, 1974. 


Ressu, Camil (n. Galaţi, 1880 - m. Bucureşti, 1962). Pictor 
român. A studiat la Şcoala de Arte Frumoase din Bucureşti 
(1897-1899) cu profesorul G.D. Mirea şi la Şcoala de Arte 
Frumoase din Iaşi (1899-1902) cu profesorul Gheorghe Popovici. 
După câteva luni de cercetare a muzeelor miuincheneze (în 
1902) frecventează la Academia Julian din Paris (1902-1908) 
atelierele lui Jean-Paul Laurens. Revenit în România, 
colaborează cu desene satirice la publicaţii ca Adevărul, 
Furnica, Facla şi Cronica. Participă la manifestările Tinerimii 
Artistice”. În 1917, împreună cu pictorii Däräsc `, Dimitrescu, 
Iser“ ş.a., cu sculptorii Paciurea”, Medrea”, Jalea" ş.a. înfiinţează 
Asociaţia Arta Română. Participă şi la înfiinţarea, în 1921, a 
Sindicatului Artiştilor Plastici din România, al cărui preşedinte 
va fi timp de doi ani. Profesor şi rector al Academiei de Arte 
Frumoase din Bucureşti (până în 1941), devenită în 1950 
Institutul de Arte Plastice „N. Grigorescu”. Cu o formaţie solidă, 
în care predominau studiile după corpul uman, după peisaj şi 
obiectele din imediata apropiere, artistul îşi propune 
combinarea capacităţilor formative ale desenului şi ale culorii. 


Atenţia acordată tradiţiei ia cel mai adesea forma evocării lumii 
satului, ca depozitară a unei experienţe milenare. În perioada 
interbelică a pictat tablouri ca Semănătorii, Mocani din Vlaici, 
Înmormântare la ţară, Ţărani la prânz, Cosaşi odihnindu-se, 
Odihnă la câmp. Este autorul unor portrete ale unor 
personalităţi văzute individual (Ștefan Luchian, Tudor Arghezi, 
Iancu Brezianu) sau în scene cu o bogată încărcătură narativă 
(Cafeneaua „Oteteleşanu”, lucrare expusă în 1913). 


Bibliografie: Gheorghe Cosma, Camil Ressu, Bucureşti, 1967. 


Ribariu, Paula (n. Brăila, 1938). Pictor român. A studiat la 
Institutul de Arte Plastice „N. Grigorescu” din Bucureşti (1958- 
1965). A participat la manifestări internaţionale la: Barcelona, 
1971, 1972; Cagnes-sur-Mer, 1971; Madrid, 1973; Plovdiv, 1980; 
Alger, 1981; Sofia, 1981; Szczecin, 1985. Face parte din mişcarea 
suprarealistă” postbelică, puternică în anii 1960. În comunicare 
cu direcţiile onirice din poezia şi proza românească a vremii, 
artista îşi găseşte un teritoriu specific de explorare, în lumea 
arhetipurilor formale şi a unor teme ezoterice. Sinteză de 
monumentalitate şi de manipulare a detaliilor şi semnelor 
simbolice, de acuratețe şi ambiguitate, pictura sa se impune ca 
un discurs complex şi extrem de rafinat cultural. În deceniul 
zece al secolului XX realizează instalaţii arhitecturale sau cu 
elemente antropomorfe cu caracter invocator-evocator. (Vezi 
fasciculul III, planşa 9) 


Richier, Germaine (n. Grans, 1902 - m. Montpellier, 1959). 
Sculptor francez. După ce studiază la Şcoala de Arte Frumoase 
din Montpellier devine, în 1925, la Paris, eleva lui Bourdelle”. 


Este distinsă cu: Premiul Blumenthal, 1936; Diploma pentru 
sculptură la Expoziţia internaţională de la Paris, 1937; Premiul 
pentru sculptură la Bienala de la Săo Paulo, 1951. După o 
perioadă în care vădeşte admiraţie pentru formele clare din 
sculptura lui Rodin” şi Bourdelle, spre 1940 artista se dedică 
unor lucrări ce fac aluzie la animale, păsări sau plante, într-o 
viziune marcată egal de notația exactă a unui detaliu anatomic 
şi de tentaţia spre reprezentările fantastice (Furtuna, 1947; 
Uraganul, 1949; Căpcăunul, 1951; Liliacul, 1952; Tauromahia, 
1953; seria „Oameni-păsări”, 1953-1955). Cu o existenţă 
ambiguă — provenită din amestecul de observaţie naturalistă şi 
imaginaţie — sculpturile sale, realizate în bronz sau ghips 
colorat, se înscriu în general pe o direcţie figurativă, care, 
dincolo de peregrinările în lumea visului şi mitologie, rămâne 
fidelă dezbaterii privind destinul fiinţei umane, optând explicit 
pentru o viziune antropocentristă. 


Bibliografie: Jean Cassou, Germaine Richier, Paris, 1961; 
Germaine Richier, catalog, Louisiana Museum of Modern Art, 
Humlebaek, 1980; Germaine Richier, Akademie der Künste, 
Berlin, 1997. 


Richter, Gerhard (n. Dresda, 1932). Pictor german. Studiază la 
Academia de Artă din Dresda (1953-1957) şi la Academia de 
Artă din Düsseldorf (1960-1962) cu Karl Otto Götz. Lucrează în 
domeniul publicității comerciale şi al fotografiei la Dresda 
(1957-1960); profesor invitat la Academia de Arte din Hamburg 
(1967); profesor la Academia de Artă din Düsseldorf (1971). 
Participă la: Bienala de la San Marino, 1967; „Lui Salvador 
Dalí”, Hanovra, 1970; „Multiple Art”, Londra, 1971; Documenta 
din Kassel, 1972, 1982; Bienala de la Veneţia, 1972; „Proiect 74”, 


Koln, 1974; „Pictura fundamentală”, Amsterdam, 1975. 
Distincţii: Premiul de Artă, Recklinghausen, 1967. Exerciţiul de 
captare şi exploatare a concretului este trecut din mediul 
reclamei în cel al artei. Dacă exteriorul lucrurilor rămâne 
acelaşi, funcţiile lui în imagine devin altele. Reprezentarea 
capătă o tot mai evidentă sarcină, lărgind dialogul artistic de la 
simplul şi ineditul impact cu concretul spre o perspectivă 
cuprinzătoare a realului. De altfel, obiectele îşi pierd cu timpul 
rigiditatea,  modificându-şi configurația sub imperiul 
sensibilităţii artistului. Totodată se face simțită o nostalgie a 
peisajului natural, degajat de orice insistenţe descriptive şi lăsat 
să-şi rostească chemarea romantică. În acest punct, estetica 
artei pop” este depăşită, sensibilitatea artistului găsindu-şi o 
cale salvatoare prin „pădurea de obiecte” a epocii 
superindustrializate. 


Bibliografie: K. Honnef, Gerhard Richter, Recklinghausen, 1976; 
Gerhard Richter: Bilder 1962-1985, catalog, Städtische 
Kunsthalle Düsseldorf, 1986; Gerhard Richter, catalog, Tate 
Gallery, Londra, 1991; HU Obrist (ed.), Gerhard Richter — 100 
Bilder, Musée d'Art Contemporain, Nimes, 1996. 


Richter, Hans (n. Berlin, 1888 - m. Minusio, Locarno, 1976). 
Pictor şi cineast german. Studiază la Academia de Artă din 
Berlin (1908) şi la Academia de Artă din Weimar (1909). 
Colaborează la revista Die Aktion (1914). Aderă la mişcarea 
dadaistă” din Zürich (1916-1919), alături de Picabia”, Arp, Ball, 
Eggeling” ş.a. Editează revista de avangardă G (1923-1926). Face 
critică de film în Tăgliche Rundschau din Berlin (1927-1928). 
Producător de film: Central Film, Zurich (1937-1938); Frobenius 


Film, Basel (1939). Stabilit în 1940 în SUA, devine director al 
Institutului Tehnica Filmului City College, New York (1942- 
1956). Preşedinte la Art of This Century Inc., New York (1948). 
Participă la expozițiile: Dada", Zurich, 1917, 1918; 
„Constructiviştii”, Basel, 1937; „Arta concretă”, Zurich, 1960; 
„Inepuizabila fotografie”, Basel, 1960. Distincţii: Premiul 
internaţional pentru film, Bienala de la Veneţia, 1947; Premiul 
R.J. Flaherty, New York, 1956; Marea Cruce de Merit a 
Germaniei, 1964; Premiul Festivalului din Berlin, 1971. A 
realizat mai multe filme de artă (Rhytmus 21, Dreams That 
Money Can Buy, Dadascope etc.). De la imaginile contestatoare 
făcute sub influenţa orientării dadaiste trece la studierea 
realităţii cu aparatul de fotografiat, ajungând în cele din urmă 
să adopte în pictură o serie de semne, de caligrame care-i 
transcriu cu fidelitate gesturile. În anii 1970 imaginile se 
limpezesc, petele de culoare sunt mai largi, evoluând înspre o 
viziune decorativă (seria de mozaicuri din Lugano), cu o clară 
finalitate constructivă. 


Bibliografie: Hans Richter, Dada - Kunst und Antikunst, Köln, 
1964; Hans Richter, Autobiography, cu un studiu introductiv de 
Herbert Read, Neuchâtel, 1965; Roberto Sanesi, The Pictural 
Language of Hans Richter, Milano, 1975; Hans Richter, catalog, 
Berlin, 1982; C. Fifield, True Artist and True Friend: A Biography 
of Hans Richter, Oxford, 1993. 


Richter, Vjenceslav (n. Donja Drenova, 1917 - m. Zagreb, 2002). 
Arhitect, sculptor şi designer croat. Studiile începute în 1937 la 
Facultatea de Arhitectură a Universităţii din Zagreb le continuă 
în anii 1945-1949. Este unul dintre fondatorii şi teoreticienii 
grupului EXAT SU şi al SIO (Studioul pentru Forme Industriale) 


din Zagreb. Din 1959 redactează revista Covjek i prostor (Omul 
şi spaţiul). Proiectează pavilioanele iugoslave la diferite târguri 
şi expoziţii internaţionale, punându-și în aplicare concepţiile 
asupra sintezei artelor, într-o ambianţă în care valorile estetice 
devin foarte active. Participă la diferite programe complexe de 
lucru, cum ar fi ICSID (Consiliul Internaţional al Societăţii 
pentru Design Industrial) şi World Council of Craft (Consiliul 
Mondial al Meseriilor). În 1964 publică Sinturbanizam - un 
studiu privitor la problemele actuale ale urbanismului, ale 
armonioasei relaţii dintre vechi şi nou, dintre funcţionalitate şi 
expresie artistică. Realizează, de asemenea, proiectele pentru 
biserica Bibinj, lângă Zara (1966), Turnul reclamă-informaţie, la 
Zagreb (1967), Muzeul Aviației, la Surčin (împreună cu Vlasta 
Kohout, 1969), satul turistic Babin (1970), centrul de loisir 
Toranj din Zagreb (1972). Distincţii: Premiul Iugoslavia, 1976; 
Premiul I, Bienala de grafică de la Split, 1976; Premiul Bienalei 
de la Cracovia, 1976, 1978; Premiul Bienalei de grafică 
europeană, Heidelberg, 1979; Premiul Herder, Viena, 1981. 
Situându-şi încă de la început căutările în domeniul 
raţionalizării spaţiului, al stabilirii unui echilibru creator între 
om şi natură, Richter cercetează operele constructiviştilor” ruşi, 
programele Şcolii Bauhaus”, ca şi ale arhitecturii funcţionale 
(vezi International Style). Lucrările sale impun principiile 
ordonatoare ale intervenţiei ştiinţifice, opunându-se 
tendinţelor informale" şi în egală măsură uscăciunii presupuse 
de standardele epocii tehnologice. 


Bibliografie: Vera Horvat-Pintaric, Vjenceslav Richter, Zagreb, 
1970; Marijan Susovski (ed.), Richter Collection: The Conceptual 
Spaces of Vjenceslav Richter”s Art Synthesis, Zagreb, 2003. 


Rietveld, Gerrit Thomas (n. Utrecht, 1888 — m. Utrecht, 1964). 
Arhitect olandez. După ce lucrează ca artizan în atelierul tatălui 
său se iniţiază în arhitectură cu P.J.C. Klaarhamer (1911-1915). 
Cultul său pentru puritatea geometrică îl apropie în 1918 de 
grupul De Stijl“. Împreună cu Van Doesburg” şi Cornelis van 
Festeren realizează o serie de proiecte expuse la Paris (1923). În 
1924 construieşte în colaborare cu artistul decorator T. 
Schrâder-Schrăder casa Rietveld-Schrâder, în care aplică 
principiile riguroase ale organizării construcţiei pe un sistem 
de verticale şi orizontale, în spiritul plasticităţii pure, de esenţă 
geometrică, promovat de artiştii ce formau gruparea De Stijl. 
Consecvent acestei orientări, el a mai proiectat o seamă de 
clădiri la: Utrecht (cinematograful Vreeburg, 1936, locuinţe); 
Veneţia (Pavilionul olandez, 1953-1954); Bergeijk (fabrica de 
textile De Ploeg, 1956); Amersfoort (Centrul Cultural, 1959). 
Opera sa cuprinde şi numeroase piese de mobilier şi artă 
decorativă, destinate să completeze programul funcţional şi 
estetic al construcţiilor. A contribuit la dezvoltarea noii 
arhitecturi în Olanda şi în alte ţări, fiind, în 1928, unul dintre 
fondatorii CIAM (Congresul Internaţional de Arhitectură 
Modernă). 


Bibliografie: Th.M. Brown, The Work of G. Rietveld architect, 
Utrecht, 1958. 


Riley, Bridget (n. Londra, 1931). Pictor englez. Studiază la 
Goldsmith's College (1949-1952) şi la Royal College of Art (1952- 
1955) din Londra. Între 1959 şi 1964 este profesoară la Colegiul 
de Artă din Loughborough, Şcoala de Artă Croydon şi Şcoala de 
Artă Hornsey din Londra. Distinsă între altele cu Premiul 
Asociaţiei Internaţionale a Criticilor de Artă (1963) şi Premiul 


Bienalei de la Veneţia (1968). În compoziţiile sale, artista caută 
efectele optice” ale elementelor liniar-ornamentale. Fascicule de 
linii sunt prezentate adeseori în fluxul mişcării pe care pare să 
le-o imprime un program asemănător unuia instalat pe un 
computer. Principiile decorative sunt cele ale repetiţiei şi 
alternanţei, suprafaţa pictată putând fi extinsă la infinit. Este în 
fond o adeziune la ideile artei cinetice”, formele din picturile 
sale nefiind altceva decât înregistrarea elementelor colorate pe 
traseul unor mişcări. 


Bibliografie: M. de Sausmarez, Bridget Riley, Londra, 1970; 
Bridget Riley — Works 1959-1978, catalog, Londra, 1978; Bridget 
Riley. Bilder 1982-1992, Institut fur Moderne Kunst, Nürnberg, 
1992; Bridget Riley: Dialogues on Art, Londra, 1995. 


Riopelle, Jean-Paul (n. Montréal, 1923 - m. Saint-Antoine-de- 
PIsle-aux-Grues, Quebec, 2002). Pictor canadian. Studiază la 
Şcoala de Arte Frumoase din Montréal făcând parte dintre 
automatişti”, grupare artistică apărută în jurul lui Borduas”, la 
începutul anilor 1940. Vine în contact cu pictura americană 
(1946), apoi cu mişcările pariziene, dovedindu-se receptiv 
îndeosebi la influenţele suprarealismului . André Breton, 
teoretician al suprarealismului, îl prezintă în catalogul unei 
expoziţii deschise la Galeria Nina Dausset (1949). Participă la: 
Bienala de la Săo Paulo, 1955; Bienala de la Veneţia, 1962. Este 
distins cu Premiul UNESCO în 1962. În imaginea nonfigurativă, 
realizată prin pensulaţii largi, aşternute pe întreaga suprafaţă a 
pânzei sau prin tehnica colajului,, a asamblajului operat 
spontan, în funcţie de starea sufletească şi de materialele avute 
la îndemână în clipa respectivă, Riopelle găseşte modalitatea de 


a opune Şcolii din Paris (vezi Ecole de Paris) o direcţie nouă a 
gestului (vezi Action painting), în care în mare măsură se 
întâlneşte cu Pollock”. În compoziţie răzbat adeseori sugestii 
din realitate, nu în sensul fixării unor detalii ale lucrurilor şi 
fiinţelor, ci prin transcrierea senzaţiilor provocate de foşnetul 
pădurii, larma păsărilor etc. Pictorul face o inedită stenogramă 
a contactului cu lumea înconjurătoare şi de cele mai multe ori 
limbajul în care se exprimă este turnat într-un cod individual. 


Bibliografie: Guy Robert, Riopelle, ou la poétique du geste, 
Montreal, 1970; Pierre Schneider, Riopelle, New York, 1972; Guy 
Robert, Riopelle, chasseur d'images, Montréal, 1981; Riopelle, 
catalog, Centre Georges Pompidou, Paris, 1981; Riopelle: 
Paintings from the Fifties, catalog, Pierre Matisse Gallery, New 
York, 1989. 


Rissanen, Juho (n. Kuopio, 1873 - m. Miami, 1950). Pictor 
finlandez. Studiază la Institutul de Arte din Helsinki (1895- 
1896), Academia de Arte Frumoase din Turku (1897), Academia 
de Arte Frumoase din Sankt-Petersburg (1897-1898), cu pictorul 
Ilia Repin . În 1914 aderă la grupul Septem - fondat de Finch şi 
Enchell —, ce-şi propunea să promoveze o artă finlandeză 
originală. Din 1918 până în 1939 trăieşte în Franţa, apoi în SUA. 
Tablourile sale evocă, prin portrete şi scene de gen, viaţa din 
satele finlandeze. Formele sunt simplificate, ample, amintind 
stilizarea din vechea pictură populară nordică. 


Rist, Pipilotti (Elisabeth Charlotte) (n. Grabs, 1962). Artist video 
elveţian. A fost prezentă în expoziţiile „Slept in, had a bath, 
highly motivated”, Londra, Chicago, 1996; „Remake of the 


Weekend”, Hamburg, Berlin, 1998; „Remake of the Weekend”, 
Grenoble, 1998; „Remake of the Weekend”, Zurich, 1999. 
Interesul principal este pentru înregistrarea realităţii aşa cum o 
întâlneşte în experienţa de fiecare zi, în periplul său obişnuit 
printre lucruri şi fiinţe. Ceea ce umple existenţa cotidiană, 
netrecută prin nici un filtru estetic sau moral, constituie 
substanţa care se cuvine să fie salvată de la eroziunea timpului, 
să fie încredinţată operei de artă. Mijloacele alese pentru acest 
mod de a comenta actualitatea îi sunt oferite de imaginile 
video" şi instalaţiile video. 


Bibliografie: Pipilotti Rist, Pm Not a Girl Who Misses Much, 
catalog, Kunstmuseum St. Gallen, 1994. 


Rivera, Diego (n. Guanajuato, 1886 - m. Ciudad de Mexico, 
1957). Pictor mexican. Studiază la Academia San Carlos din 
Ciudad de Mexico. Aflat într-o călătorie prin Europa, care, cu 
mici întreruperi, durează din 1907 până în 1921, audiază 
cursuri la Academia de Artă din Madrid. Din 1909 se află în 
Franţa, Italia, Olanda, Belgia, Anglia, unde vizitează muzee şi 
cunoaşte numeroşi artişti. Revenit în Mexic, redescoperă 
folclorul mexican, comorile de artă precolumbiene, artişti de 
care îl leagă idealuri revoluţionare, dorinţa de a-şi pune creaţia 
în slujba societăţii. După ce decorează cu fresce capela staţiunii 
agricole din Chicago (Capela Sixtină a Mexicului — cum îi spun 
unii comentatori), realizează mari ansambluri de frescă la 
Palatul Cortés din Cuernavaca (1929), Palatul Naţional din 
Ciudad de México (1929-1935), Centrul Rockefeller din New 
York (1933). Participă la: Salon des Indépendants, Paris, 1910; 
Salonul de Toamnă, Paris, 1911; Expoziţia de artă modernă, 
Madrid, 1914; Golden Gate International Exposition, San 


Francisco, 1946. Artistul pictează scene din zbuciumata istorie a 
Mexicului, întâlnirea violentă dintre populaţiile autohtone şi 
cuceritori, procesul îndelung şi dramatic al formării unui popor 
cu o cultură originală, născută prin sinteza elementelor 
civilizaţiilor precolumbiene şi europene. Cu o remarcabilă 
vervă narativă, cu pasiunea detaliului, el face din compoziţiile 
sale adevărate pagini de istorie, adunând simboluri şi personaje 
din trecutul şi din prezentul ţării (numai la Palatul Naţional 
sunt pictate 1.095 de figuri), contribuind la afirmarea mitologiei 
mexicane. 


Bibliografie: E.F. Gual, D. Rivera, Buenos Aires, 1966; R. Tibol, 
Diego Rivera: arte y politico, Ciudad de México, 1979; L.P. 
Hurlbert et al., Diego Rivera: Retrospective, Detroit Art Institute, 
1986. 


Rivers, Larry (n. New York, 1923 - m. New York, 2002). Pictor 
american. După ce urmează o şcoală de muzică, studiază 
pictura cu Hans Hofmann” (1947-1948). Cântă în formaţii 
profesioniste de jazz, rezervându-şi timpul liber pentru pictură. 
În 1948 absolvă Universitatea din New York, unde studiază 
pictura cu Baziotes'. Debutează cu portrete şi scene cu 
personaje văzute în ambianţe dominate de diverse semne: 
fragmente de steaguri, etichete, cifre etc. (Berdie în grădină, 
1955; Berdie cu steagul american, 1955; Accidentul, 1957; 
Drugstore, 1959; New York, 1950-1960). În anii 1958-1962 se află 
la Paris, întreţinându-se ca instrumentist în orchestre de jazz şi 
vizitând muzee şi ateliere de creaţie. Stilul său bazat pe citarea 
unor elemente reale — ce va duce la cristalizarea artei pop” — se 
face distinct în portrete (Jim Dine, 1961; Herbert Lee, 1961; 


Tinguely, 1965) şi mai ales în seria „Webster”, cuprinzând detalii 
ale unor reclame. Consacră mai multe lucrări rememorării 
unor secvenţe din războiul civil (Washington, 1960; Ultimul 
veteran din războiul civil, 1960; Veteranul mort, 1961; Masacrul 
din Boston, 1968). Tratează destul de liber compoziţia, folosind 
culoarea pentru a reda detaliile, fără să recurgă la montajul 
unor obiecte şi fragmente de obiecte fizice, cum se întâmplă la 
reprezentanţii tipici pentru arta pop. 


Bibliografie: C. Brightman, Larry Rivers: Drawings and 
Digressions, New York, 1979; Sam Hunter, Larry Rivers, New 
York, 1989, Paris, 1990. 


Rodcenko, Aleksandr Mihailovici (n. Sankt-Petersburg, 1891 — 
m. Moscova, 1956). Pictor şi designer rus. După absolvirea 
Academiei de Arte Frumoase din Kazan se stabileşte la 
Moscova, unde participă la mişcările de avangardă, dominate 
de tendinţa constructivistă”. În 1914 face desene abstracte”, în 
care formele geometrice sunt trasate cu rigla şi compasul. 
Dorind să-i dea o replică lui Malevici”, care pictase cunoscutul 
său tablou suprematist” intitulat Pătrat alb pe fond alb, 
Rodcenko realizează în 1918 ciclul „Negru pe negru”, numindu- 
şi arta nonobiectuală. În 1920 creează o serie de „sculpturi 
suspendate”, cu elemente sferice, în ecuaţii spaţiale variabile. 
După dizolvarea grupului constructivist, Rodcenko, stabilit la 
Moscova, renunţă în 1922 la modalităţile picturii pentru a se 
consacra unor experienţe în domeniul artelor decorative. 


Bibliografie: A.  Rodtchenko, Écrits complets sur Fort 
Larchitecture et la révolution, Paris, 1988; A.R. Volkov-Lannii, 
Aleksandr Rodcenko, Moscova, 1968; S.O. Han-Magomedov, 


Rodchenko: The Complete Work, Londra, 1986; Alexander 
Rodchenko, catalog, The Museum of Modern Art, New York, 
1989. 


Rodin, Auguste (n. Paris, 1840 - m. Meudon, 1917). Sculptor 
francez. Studiază la Şcoala de Arte Decorative (1854-1857) cu 
Lecoq de Boisbaudran. Urmează de asemenea cursuri de 
literatură şi istorie la College de France. Debutează cu portrete 
şi desene realizate sub îndrumarea lui Carpeaux, după care se 
angajează să lucreze pentru Carrier-Belleuse decoraţii murale, 
modele de ornamente şi vase la manufacturile de porțelan din 
Săvres. În 1875 admiră la Florenţa şi la Roma operele lui 
Michelangelo, despre care va spune: „Este cel care mi-a permis 
să mă eliberez de sculptura academică”. Într-o epocă în care 
interesul pentru mişcare, pentru instantaneu, pentru 
înregistrarea fidelă a senzaţiilor trezite de spectacolul realităţii 
a dus la apariţia picturii impresioniste”, Rodin îşi propune să 
revoluţioneze limbajul sculpturii, făcându-l capabil să exprime 
adevărul uman dincolo de clişeele academiste. Sculptorul 
trebuie să pornească de la realitate, de la experienţa directă. 
„Arta”, scrie Rodin, „nu există fără viaţă. Dacă un autor de 
statui vrea să interpreteze bucuria, durerea, o pasiune 
oarecare, el nu ar putea să ne emoţioneze decât dacă mai întâi 
ştie să dea viaţă fiinţelor pe care le evocă. Căci ce-ar însemna 
pentru noi bucuria sau durerea unui obiect inert... a unui bloc 
de piatră? Or, iluzia vieţii se obţine în arta noastră printr-un 
relief bun şi prin mişcare. Aceste două calităţi sunt ca sângele şi 
sufletul tuturor operelor frumoase”. Lucrarea Vârsta de bronz, 
expusă în 1877, provoacă scandalul, contrariind gustul 
conservatorilor, aşa cum se va întâmpla şi cu proiectul său 


pentru Monumentul Balzac (1893-1897). Idealul perfecțiunii şi 
frumuseţii nu înseamnă pentru Rodin o canonică abordare 
doar a zonelor de lumină a existenţei, ci în egală măsură şi a 
zonelor de umbră. O sinteză a motivelor sculpturii sale o 
reprezintă Poarta infinitului, ampla compoziţie la care, 
începând din 1880, va reveni toată viaţa. Lucrarea îi fusese 
comandată pentru împodobirea unei uşi de la Muzeul de Arte 
Decorative. În anii 1884-1886, Rodin realizează una dintre 
capodoperele sale: Burghezii din Calais. Grupul statuar, aşezat 
în acest oraş şi, într-o replică, în curtea Muzeului Rodin din 
Paris, este un instantaneu surprinzător prin forţa cu care ne 
comunică starea de spirit a personajelor. Dirijate parcă de un 
subtil regizor, privirile lor sunt îndreptate divergent, 
încorporând spaţiul din jur şi izolându-se în acelaşi timp în 
propriul destin. Sculptorul a mai creat numeroase compoziţii şi 
portrete (Victor Hugo, 1883; Mozart, 1910), schiţe şi desene, care 
i-au adus în cele din urmă o deosebită faimă. Prin atelierul său 
au trecut mulţi sculptori. În 1907, aici a lucrat Constantin 
Brâncuşi , care, părăsind atelierul după numai câteva luni, i-a 
adus maestrului francez un suprem omagiu, spunându-i: 
„Nimic nu se înalţă la umbra marilor arbori”. (Vezi fasciculul I, 
planşa 16) 


Bibliografie: Auguste Rodin, L'Art, interviuri reunite de Paul 
Gsell, Paris, 1911; Georges Grappe, Catalogue du Musée Rodin, 
Paris, 1927; Henri Martinie, Rodin, Paris, 1952; Cecile 
Goldscheider, Rodin, sa vie, son œuvre, son héritage, Paris, 1962; 
Jacques Bornibus, Auguste Rodin, Paris, 1963; Yvon Taillandier, 
Rodin, Paris, 1967. 


Roerich, Nicholas (Nikolai Konstantinovici Rerih) (n. Sankt- 
Petersburg, 1874 - m. Naggar, India, 1947). Pictor rus. A fost 
membru al grupării „Lumea artei” (vezi Mir iskusstva). 
Participarea la diverse campanii de săpături arheologice (în 
aşezări scandinave, în gorganele sciţilor şi ale slavilor de 
răsărit) îi hrăneşte interesul pentru trecut, pentru vestigiile 
unor civilizaţii apuse sau continuate, prin ecouri neaşteptate, în 
structura legendelor şi culturii populare (ciclul „Începutul 
Rusiei” etc.). Tablourile sale alcătuiesc o lume fantastică, 
rezultată din îmbinarea reconstituirii ipotetice cu plăcerea 
invenţiei. Pe linia poeticii simboliste”, pictorul adună motive 
care propun imaginaţiei, într-o epocă aflată deja sub tensiunile 
tehnologiei, un popas în vremurile de odinioară, în presupusa 
armonie şi puritate a lumii primitive, pe care, în alte 
împrejurări, dar cu aceeaşi finalitate, artiştii europeni o căutau 
în călătorii extatice, în Africa sau în Insulele Oceanice. 


Bibliografie: A. Benois et al., Roerich, Petrograd, 1916. 


Rohlfs, Christian (n. Niendorf, 1849 - m. Haga, 1938). Pictor 
german. Studiază la Şcoala de Artă din Weimar, unde activează 
apoi ca profesor (până în 1901). Din 1901 este invitat profesor la 
Şcoala Folkwang din Haga. În 1905-1906 lucrează împreună cu 
Nolde”. Debutează sub influenţa impresionismului”, încercând 
să fixeze chipul fiinţelor şi lucrurilor aşa cum ajunge acesta, 
într-un anumit moment, în câmpul său de observaţie. Nevoia de 
a exprima lumea sa lăuntrică — lume cuprinsă cel mai adesea de 
nelinişte — îl face, mai ales după întâlnirea cu Nolde, să pună 
accentul pe valorile lirice ale imaginii. Această opţiune ţine de 
fapt de programul expresionismului” nordic, pe care îl adoptă şi 


îl susţine printr-o creaţie cu certe atribute proprii. Concretul 
asupra căruia obişnuieşte să revină — turnuri de biserică din 
Soest etc. — îşi păstrează configuraţia de ansamblu, dar formele 
suferă presiunea unor tensiuni lăuntrice, pasiune manifestă şi 
în colorit. Contrastele violente asigură o anumită vehemenţă a 
tabloului, fără să stingă farmecul natural al lucrurilor 
reprezentate. 


Bibliografie: Christian Rohlfs, Köln, Recklinghausen, 1956; 
Christian Rohlfs, Munchen, 1956; P. Vogt, U. Kocke (eds.), 
Christian Rohlfs. ceuvrekatalog der Gemälde, Recklinghausen, 
1978. 


Rojdestvenski, Vasili (n. Tula, 1884 - m. Moscova, 1963). Pictor 
rus. A studiat la Şcoala de Pictură, Sculptură şi Arhitectură din 
Moscova (1900-1911) cu pictorii V. Serov”, K. Korovin şi A. 
Arhipov. A fost membru al asociaţiilor Valetul de caro (vezi 
Bubnovii valet), Lumea artei (vezi Mir iskusstva), Pictorii din 
Moscova, Asociația Artiştilor din Rusia Revoluționară, 
Societatea Artiştilor din Moscova. Autor de scene de gen, naturi 
statice, de decoruri pentru spectacole, artistul s-a distins 
îndeosebi prin peisajele sale în care reprezintă monumente ale 
vechii arhitecturi ruse, sate în care mai dăinuie valori ale 
tradiţiei. În Satul nordic în noaptea albă din 1932, casele de 
lemn, bărcile, vegetaţia, cerul deschis sunt învăluite într-o 
adâncă tăcere, într-o atmosferă atemporală care vrea să 
sublinieze durabilitatea acestei lumi rustice, păstrătoare a unei 
străvechi civilizaţii. 

Bibliografie: N. Tretiakov, VV. Rojdestvenski, Moscova, 1956; 
Rojdestvenski, album, Moscova, 1963. 


Rokos, Kyriakos (n. Ioannina, 1945). Sculptor grec. A studiat la 
Şcoala Superioară de Arte Frumoase din Atena (1965-1970) sub 
îndrumarea lui Yannis Pappas. În 1972-1976 frecventează Ecole 
Nationale des Beaux Arts din Paris, studiind sculptura cu César” 
şi litografia cu Dayer; în această perioadă colaborează cu 
sculptorul Costas Coulentianos. Participă la: Salon de la Jeune 
Sculpture, Paris, 1974-1976; Bienala de sculptură de la Muzeul 
Rodin, Paris, 1974; FIAC *77, Paris, 1977; „Aat 78”, Basel, 1978; 
„Art Expo”, New York, 1980; Bienala de sculptură mică, 
Budapesta, 1980, 1990; „Art *93”, Londra, 1993. A lucrat în 
simpozioanele de sculptură de la Skironio, 1977-1985, şi de la 
Dzintari, Letonia, 1990. În piatră sau bronz, punctul de plecare 
îl constituie o masă amorfă, în care artistul sondează cu 
pasiune, descoperind forme organice, fragmente de trup uman. 
Aceste acumulări de elemente umane au proporţii neaşteptate, 
ceea ce asigură compoziţiei o lectură suprarealistă”. Câteodată 
unor astfel de elemente li se adaugă obiecte de uz casnic sau de 
mobilier, montajul rezultat având ceva din spiritul parodic al 
artei pop”. 


Roman, Dana (n. Bucureşti, 1945). Pictor, gravor şi desenator 
român stabilit în Franţa. A studiat la Institutul de Arte Plastice 
„N. Grigorescu” din Bucureşti (1963-1968) cu pictorul Aurel 
Vlad, L:Ecole des Beaux Arts din Paris (1970-1971) cu gravorul 
Cami. Participă la expoziţiile: „Grands et jeunes daujourd'hui”, 
Paris, 1972-1981; Bienala internaţională „L'Estampe”, Paris, 
1972; Realites Nouvelles, Paris, 1974; Bienala europeană de 
gravură de la Mulhouse, 1974; Bienala de gravură de la 
Cracovia, 1974; Salon de Montrouge, 1976, 1977; Musée de 
Saint-Omer, 1978; Dunkerque, 1978; Bienala de artă 


contemporană, Brest, 1981; „Magie”, Espace Latino-American, 
Paris, 1983; Bienala de gravură europeană, Baden-Baden, 1983; 
Galeria Buchholz, München, 1984; „Art Expo”, New York, 1988. 
A realizat picturi murale, compoziţii monumentale în mozaic, 
tapiserii etc. în spaţii publice la Mantes-la-Ville, Ezanville, 
Nogent-le-Rotrou, Blendecques, Ville Nouvelle d'Evry, Les 
Mureaux, Montigny-le-Bretonneux. Sensibilă la mutaţiile pe 
care le suferă limbajul vizual în civilizaţia contemporană, 
artista caută acele mijloace plastice care pot reface starea de 
comunicare dintre subiect şi obiect, dintre lumea lăuntrică a 
artistului şi lumea vizibilă. Concepând creaţia ca pe o formă de 
libertate, dar şi ca pe o modalitate de a rupe barierele alienării 
şi de a găsi o cale de acces spre semeni, artista regăseşte un 
filon romantic, lansând, plină de speranţă, mesaje în mediul 
existenţial. Fluxul cromatic, antrenând repere ale concretului, 
semne arhaice sau venind din orizontul mitologic al 
cotidianului, funcţionează cu aceeaşi intensitate în pictură, în 
gravură, în mici obiecte ceramice, în ample mozaicuri şi 
tapiserii, în fapt, în tot ce înseamnă angajarea cu mijloace 
plastice ale realităţii. Aflată, după o profundă iniţiere, în 
posesia unui limbaj specific, artista doreşte să ne invite la o 
nouă lectură a lucrurilor. Ea propune un „joc”, încercând să 
salveze clipa de inocenţă şi de miracol a copilăriei. 


Roman, Mircea (n. Băiuț, Maramureş, 1958). Sculptor român. A 
studiat la Institutul de Arte Plastice „Ion Andreescu” din Cluj- 
Napoca (1980-1984). Expoziţii personale: Muzeul de Arte 
Vizuale, Galaţi, 2005; Almeola, Olanda, 2007; „Mitologii 
subiective”, Rocca Paolina, Perugia, 2009; „Trupuri şi chipuri”, 
Galeria AnnArt, Bucureşti, 2011. Expoziţii de grup: Trienala de 


la Osaka, 1992; Bienala de la Veneţia, 1995; Centre Point ACAVA, 
Londra, 1998; „Fin de Siècle”, Riverside Studios, Londra, 1999, 
2000; Muzeul Renaşterii, Kobe, 2004; „Depozitul la vedere”, 
Galeria Recycle Nest, Bucureşti, 2010. Distincţii: Marele Premiu 
al Trienalei de sculptură de la Osaka, 1992; Premiul Delphine 
Studios, Londra, 1993-1993. Sosit în 1993 la Londra cu ocazia 
Premiului Delphine, rămâne să lucreze în Anglia până în 2007, 
după care revine în atelierul din Bucureşti. Materialul în care 
preferă să lucreze este lemnul, pentru că i se pare mai sensibil 
faţă de proiectele sale formale. Fie că se prezintă în condiţie 
prelucrată, sub forma scândurii, fie că păstrează încă 
imprevizibilă dezvoltarea trunchiului, bucăţile de lemn intrate 
în  „laboratorul” sculptorului cedează eforturilor sale, 
înfăţişând, de sub învelişul impersonal al scândurii sau 
informalul natural, bogăţia formelor raţionale, tranşant 
figurative. Există un echilibru, ştiut numai de artist, între 
părţile prelucrate şi zonele care ne amintesc regnul din care s-a 
desprins. În plus, pe lângă discursul direct al volumelor, lemnul 
îi permite, mai mult decât alte materiale la care ar putea apela, 
să recurgă la mijloacele culorii, o suprasarcină ce apare în 
drumul limbajului sculptural. (Vezi fasciculul III, planşa 38) 


Bibliografie: Adrian Guţă, Mircea Roman. Trupuri şi chipuri, 
Bucureşti, 2011. 


Roman, Victor (n. Mărtiniş, Harghita, 1937 - m. Paris, 1995). 
Sculptor român activ în Franţa. După absolvirea Institutului de 
Arte Plastice „N. Grigorescu” din Bucureşti (1960), unde a 
studiat cu Ion Lucian Murnu şi Constantin Baraschi, primeşte o 
bursă la Royal College of Arts din Londra (1967-1968). Participă 
la: Bienala Tinerilor Artişti, Paris, 1961; Bienala din 


Middelheim, Anvers, 1960; „Intergraphik”, Bochum, 1968; 
Trienala de la Milano, 1968; „Ecole de la Jeune Sculpture”, Paris, 
1968, 1969, 1970, 1972, 1973; Salon „Comparaisons”, Paris, 1970, 
1971; „Grands et jeunes d'aujourd'hui”, 1971, 1972, 1973; 
„R6alites Nouvelles”, Paris, 1972, 1973. A realizat monumente, 
lucrări în aer liber la Bucureşti şi, după stabilirea în Franţa 
(1968), la Port-Barcares, Bobigny, Ligueil, Mantes-la-Jolie, 
Villiers-le-Bel, Rillieux-la-Pape, Aunay-sur-Odon, Créteil, Ville 
Nouvelle de Saint-Quentin-en-Yvelines, Vitry-sur-Seine, Nogent- 
le-Rotrou, Ville nouvelle de Marne-la-Vallee, Nancy etc. Atras de 
problemele spaţiale ale sculpturii, artistul reprezintă, într-o 
primă serie de lucrări, siluetele unor fiinţe, îndeosebi păsări. 
Treptat, sculptorul îşi lărgeşte repertoriul de forme, urmărind 
de fiecare dată impactul volumului cu spaţiul. Ceea ce este cu 
adevărat important în aceste structuri, care topesc sugestii 
antropomorfe, zoomorfe şi mecanomorfe, este nu trimiterea pe 
care pot s-o facă la un anumit regn, la o anumită categorie 
formală, ci tendinţa de autonomizare, de acuzare a unei specii 
fără identitate naturală - o specie care ţine de forma plastică. 
De la structurile vegetale, animale sau industriale, „fiinţele” 
create par să păstreze doar tendinţa fitotropă, dinamica secretă 
ce le asigură un pregnant statut vizual. Cu vremea, formele 
sculpturale se îndepărtează tot mai mult de zona concretului, 
atingând un înalt grad de abstractizare. Odată convenţia 
abstractă” fiind instalată, artistul redescoperă adeseori plăcerea 
încorporării în compoziţie a unor explicite trimiteri la lumea 
organică, la depozitele reprezentărilor totemice. Ecourile 
mitologice fuzionează cu  morfologiile  comportate de 
tehnologiile moderne, care sunt reţinute nu dintr-o nevoie de a 


le comenta, ci numai în măsura în care sunt solidare cu 
propriile sale tensiuni şi aspirații formale. 


Bibliografie: Jose Pierre, Victor Roman au rendez-vous avec le 
grande pacte immémorial, Paris, 1984. 


Rosenquist, James (n. Grand Forks, North Dakota, 1933). Pictor 
american. Studiază la Universitatea din Minnesota (1951-1955) 
cu Cameron Boath şi la Liga Studenţilor în Arte din New York 
(1955-1958). Artistul ia parte la diferite manifestări 
semnificative pentru arta pop: „Şase pictori şi obiectul”, 
Muzeul Guggenheim; „Arta populară”, Galeria Nelson - Muzeul 
Atkins, Kansas City; „Pop Art in USA”, Muzeul de Artă din 
Oakland, 1963; „Pop-Art”, Stedelijk Museum, Amsterdam, 1964; 
„Pop-Art, Nouveau Realisme etc" Palais des Beaux Arts, 
Bruxelles, 1965; Bienala de la Săo Paulo, 1967. Câţiva ani de 
activitate ca pictor de pancarte şi afişe îl fac în 1960 să 
abandoneze direcția expresionismului” abstract în care 
debutase. Artistul, nevoit să picteze uriaşe portrete ale 
vedetelor de cinema, constată că, prin supradimensionare, 
detaliile figurii încetează să mai aibă un corespondent în lumea 
fizică, pentru a deveni, pe pânză, simple raporturi plastice. 
Tablourile lui se compun acum din fragmente ale realului 
(anvelope etc.). O serie de amănunte vestimentare, linia unor 
automobile, piese de mobilier sunt destinate reconstituirii 
„istoriei recente” (a anilor 1950), considerată la fel de 
importantă ca momentele din trecutul îndepărtat. Din avalanşa 
imaginilor ce invadează universul omului contemporan 
construieşte — în spiritul artei pop - ansambluri sau detalii 
evocatoare ale ansamblurilor, subliniindu-le prestigiul (Grădina 


de flori, 1961; Stâlp de pompier, 1967; Ochelari de cal, 1968; 
Dimineaţa devreme, 1963). 


Bibliografie: ]. Goldman, James Rosenquist, New York, 1985; CW. 
Glenn, Time Dust: James Rosenquist Complete Graphics 1962- 
1992, New York, 1993. 


Rotar, France (n. Ljubljana, 1933 - m. Ljubljana, 2001). Sculptor 
sloven. A absolvit în 1959 Academia de Arte Plastice din oraşul 
natal. Participă la: Bienala de plastică mică de la Padova, 1963, 
1965, 1967; Expo *67, Montreal, 1967; Bienala de la Alexandria, 
1970; Prima Bienală internaţională de sculptură mică de la 
Budapesta, 1971. Preocupat de evoluţia liberă în spaţiu a 
formelor sculpturale, artistul pleacă de la studiul sferei, pe care 
o înţelege ca expresia cea mai simplă a unui imens potenţial de 
energie. Forţele din interior sparg adeseori coeziunea sferei, 
dezvăluind, ca într-o concentrică depunere de nuclee atomice, 
alte sfere supuse aceloraşi tendinţe de atmosferizare. 


Rotaru, Elena (n. Chişinău, 1948). Artist decorator din 
Republica Moldova. A absolvit în 1971 Şcoala de Arte 
Industriale din Moscova. A participat la: Expoziţia de tapiserie, 
Moscova, 1975; Expoziţia de tapiserie, Dzintari, Letonia, 1976; 
Expoziţie de grup, Chişinău, 1988. Distincţii: Premiul Naţional, 
Republica Moldova, 1988; Premiul Saloanelor Moldovei, Bacău 
şi Chişinău, 1999. Opţiunea clară pentru  tapiseria 
bidimensională îi lasă întregul timp să se concentreze asupra 
sarcinii narative a lucrării. Materialul figurativ este tratat cu 
grijă, eliminându-se orice insistenţă, orice voinţă descriptivă. 
Totul este menţinut într-un singur plan, suficient pentru a 


cuprinde elementele naraţiei. Există aici, în acest plan, o 
desfăşurare de forme, o întrepătrundere a reperelor vizuale 
care menţin armonia părţilor. La unitatea imaginii contribuie şi 
regimul cromatic al lucrărilor, care pleacă de regulă de la o 
dominantă ce permite o distribuţie a petelor de culoare 
echilibrată. 


Roth, Dieter (n. Hanovra, 1930 - m. Basel, 1998). Pictor şi 
grafician elveţian. Studiază grafica la Studio Friedrich Wuthrich 
din Berna (1947-1951), litografia la Kehrsatz, cu Eugen Jordi 
(1950). Fondator şi editor al revistei Spirale, Berna (1953). 
Codirector (alături de Rolf Iseli, Peter Meier şi Walter Vogeli) al 
Galeriei 33 din Berna. Lucrează ca designer în domeniul 
textilelor şi în cel al decoraţiei arhitectonice, la Berna, 1950- 
1954, Copenhaga, 1955, Reykjavik, din 1957. Profesor la 
Universitatea Yale, New Haven (1959, 1964), Şcoala de Design 
Rhode Island, Providence (1956), Şcoala de Artă Watford, 
Londra (1968), Academia de Artă, Dusseldorf (1968). A creat 
casele de editură şi film Dieter Roth Family Press şi Dieter Roth 
Pictures, 1974. Participă la expoziţiile: „Opere de artă 
transformabilă”, Londra, 1960; „Scrierea şi imaginea”, 
Amsterdam, 1963; „Între poezie şi pictură”, Londra 1965; 
„Obiecte-poeme”, New York, 1966; Pets", Koln, 1967; 
Documenta din Kassel, 1968; „Multiplii: prima decadă”, 
Philadelphia, 1971; „Arta-viaţă”, Stuttgart, 1973; „Artişti, cărți”, 
Berkeley, 1974. Distincţii: Medalia de aur, Târgul de textile de la 
San Francisco, 1956; Premiul William and Noma Copley, 
Chicago, 1960; Premiul de artă Iserlohn, 1969; Premiul 
internaţional, Grenchen, 1973. Debutează cu lucrări în care face 
să apară semne şi motive legate de ambianța culturală în care s- 


a format. O puternică vocaţie narativă pune încet-încet 
stăpânire pe imagine. Materialul mitologic furnizat de zonele 
nord-europene este atent prelucrat, îndepărtându-se accentele 
expresioniste şi punând în valoare o poziţie savant elaborată. 
Inciziile grafice sunt sigure şi elegante, punând în mişcare 
masele de alb şi negru. Când apar, suprafeţele colorate sunt 
încadrate în aceeaşi disciplină constructivă. Detaliile participă 
armonios la configurarea ansamblului; ele îşi păstrează 
prestanţa, dar devin solidare în scena monumentală care se 
creează. 


Bibliografie: Dieter Roth, Ideogramme, Krefeld, 1959; Dieter 
Roth, Gesammelte Werke, Bücher und Graphik, vol. I, Stuttgart, 
Londra, Reykjavík, 1971; Dieter Roth, catalog, Museum of 
Contemporary Art, Chicago, 1984; Dieter Roth, catalog, Museum 
Moderner Kunst, Passau, 1992; Dieter Roth. Zeichnungen, 
Skulpturen und Multiples, Köln, 1998. 


Rothko, Mark (Markus Iakovlevici Rotkovici) (n. Dvinsk, 1903 — 
m. New York, 1970). Pictor american de origine rusă. A studiat 
la Universitatea Yale din New Haven, Connecticut (1921-1923) şi 
la Liga Studenţilor în Arte din New York (1925), sub îndrumarea 
lui Max Weber". Membru fondator al Grupului celor zece 
(1953), de orientare expresionistă”, care va fi activ un deceniu. 
Participă şi la înfiinţarea şcolii de artă „Subiectele artiştilor” 
(1948), din care se va forma The Club, unde se vor reuni artiştii 
de avangardă ai anilor 1960. Profesor între anii 1950 şi 1960 la 
Şcoala de Arte Frumoase din San Francisco, Colegiul Brooklyn, 
Universitatea statului Colorado, Universitatea Tulane din New 
Orleans. O secretă tendinţă spre armonie îl face să părăsească 


experienţele de factură expresionistă, apoi pe cele 
suprarealiste” (în 1945 deschide o expoziţie cu lucrări aflate sub 
influenţa acestei mişcări), pentru a ajunge la compoziţii calme, 
lirice, cu forme geometrice stabile. Dacă în 1946, în Suvenir 
preistoric, mai existau încă reziduuri figurative amintind de 
căutările sale anterioare, din 1945 pictorul face să plutească în 
imagine o serie de dreptunghiuri, cu formele mâncate de 
lumină, într-o atmosferă liniştită, invitând la meditaţie 
(Intersecţie mov, 1948; Numărul 24, 1949; Negru, roz şi galben pe 
oranj, 1951-1952). Artistul crede în posibilităţile expresive ale 
formelor, ale câmpurilor colorate (vezi Colour-field painting) din 
lucrările sale. În articolul „Romanticii aveau imbold”, publicat 
în Possibilities, Rothko scrie: „Formele din tablourile mele sunt 
actorii. Ele au fost create de nevoia de a avea un grup de actori 
care se pot mişca în chip dramatic, fără stânjeneală, care pot 
executa gesturi fără să se ruşineze. Ele sunt elemente unice 
într-o situaţie unică. Ele sunt organisme înzestrate cu voinţă şi 
cu pasiunea autoafirmării. Ele nu se asociază direct cu o 
anumită experienţă vizibilă, dar se recunoaşte uşor în ele 
principiul organismelor”. 


Bibliografie: Peter Selz, Mark Rothko, New York, 1961; D. Ashton, 
About Rothko, New York, 1983; C. Chave, Mark Rothko: Subjects 
in Abstraction, New Haven, Connecticut, 1989; M. Glimcher 
(ed.), The Art of Mark Rothko: Into an Unknown World, New 
York, 1991; J.E.B. Breslin, Mark Rothko: A Biography, New York, 
1995. 


Rouault, Georges (n. Paris, 1871 - m. Paris, 1958). Pictor, gravor 
şi artist decorator francez. Fiind nevoit să-şi câştige de timpuriu 
existenţa, între 1885 şi 1890 lucrează ca ucenic la Tamoni, 


pictor de vitralii, apoi la Hirsch, restaurator de vitralii. În 
paralel urmează cursurile serale ale Şcolii Naţionale de Arte 
Decorative (1887-1890). Din 1890 studiază la Ecole Nationale des 
Beaux-Arts, mai întâi în clasa lui Elie Delaunay, apoi, după 
moartea acestuia (1891), în clasa lui Gustave Moreau, unde este 
coleg cu Matisse”, Marguet, Pallady” etc. Are două eşecuri în 
încercarea de a câştiga „Prix de Rome”; Moreau, care-l preţuia 
în chip deosebit, îl sfătuieşte să părăsească academia (1895) şi 
să lucreze pe cont propriu. În 1901 se retrage la Ligugé, unde 
scriitorul şi esteticianul Huysmans, proeminent reprezentant al 
simbolismului”, voia să fondeze, pe lângă mănăstirea 
benedictină din localitate, un falanster de artişti care să creeze 
în deplină libertate, departe de zgomotul publicităţii şi al 
tranzacţiilor comerciale. În 1903 ia fiinţă la Paris Muzeul 
Gustave Moreau, al cărui custode este numit Rouault. În anul 
1948 expune în Pavilionul francez la Bienala de la Veneţia. 
Împreună cu Matisse, Marquet, Bonnard', Manguin ş.a., pune 
bazele Salonului de Toamnă. Ediţia din 1905 a acestui salon îl 
găseşte pe Rouault printre „les fauves” (vezi Fovism), de care îl 
apropiau nu atât convingerile estetice (puritatea şi strălucirea 
până la flacără a culorilor), cât mai ales cultul său pentru forma 
clară şi puternică, folosirea petelor de culoare în raporturi 
tranşante, hrănite de experienţa lucrului în atelierele de 
vitralii. În timpul războiului realizează ciclurile de gravuri 
„Miserere” şi „Războiul”. În 1917, negustorul de artă Vollard 
încheie cu el un contract prin care artistul îi cedează întreaga 
creaţie prezentă şi viitoare; abia în 1947, la câţiva ani după 
moartea lui Vollard, în urma unui proces cu moştenitorii 
acestuia, reuşeşte să-şi recupereze operele, arzând, în prezenţa 
autorităţilor (şi ale aparatelor de filmat), lucrările pe care le-a 


considerat nefinisate. Stilul său este marcat decisiv de rigorile 
formale şi cromatice ale vitraliului. Figurile pe care le 
reprezintă acuză o nedezminţită forţă fizică, dar o vocaţie 
specială a pictorului face să transpară din adâncul lor o 
spiritualitate şi un freamăt afectiv care devin, în fapt, 
adevăratul erou al imaginii. Artistul este un temperament grav, 
obsedat de meditaţie, evitând şi excesul expresionist”, şi euforia 
solară a unor îndrăgostiţi de lumina sudului Franţei, pentru a 
fixa un timp interior al universului uman, adevărurile durabile 
ale experienţei spirituale şi afective. Meditaţiile sale profunde îl 
conduc spre o largă diversitate de subiecte, reluând după 1930 
teme din Vechiul Testament sau pictând clovni, saltimbanci, 
scene de circ. Activitatea lui Rouault cuprinde un important 
număr de ilustraţii - multe dintre ele la texte de-ale sale (Peisaje 
legendare, 1929; Divertisment, 1943; Stella Vesperlina, Miserere, 
1948 etc.) sau ale unor autori ca Vollard, Baudelaire ş.a. A creat 
pentru baletul Diaghilev (Fiul risipitor pe muzica lui Prokofiev) 
decoruri şi costume (1929), a desenat cartoane pentru tapiserii 
de Aubusson (Clown rănit, Mica familie), a realizat emailuri la 
Ligug6 etc. Între 1945 şi 1947 execută cinci vitralii pentru 
biserica Notre-Dame-de-Toute-Grâce du Plateau d'Assy, unde au 
fost invitaţi să lucreze şi Matisse, Léger“, Lurcat, Bazaine, 
Germaine Richier”. 


Bibliografie: Georges Rouault, Sur lart et sur la vie, Paris, 1971; 
Lionello Venturi, Rouault, Geneva, 1959; Pierre Courthion, 
Georges Rouault, Paris, 1962; Georges Rouault, catalog, Centre 
Georges Pompidou, Paris, 1992; F. Hergott, Rouault, Paris, 1991; 
I. Marcoulesco, Georges Rouault. The Inner Light, Houston, 1996. 


Rousseau, Henri (numit le Douanier - Vameşul) (n. Laval, 1844 
- m. Paris, 1910). Pictor francez. În 1864 se înrolează în armată 
la Angers, aşteptând să plece împreună cu corpul expediționar 
francez în Mexic. Ascultă povestirile camarazilor săi întorşi din 
fabuloasa lume a civilizaţiei aztece, care îi trezesc interesul 
pentru exotic. De la Angers, unde se pare că şi-a petrecut tot 
timpul, Rousseau revine la Paris, devenind funcţionar la un 
magazin de mobile. O nouă experienţă militară se consumă în 
1870, când este din nou înrolat, fără însă a participa la 
campaniile militare şi rămânând simplu soldat, în ciuda 
legendei întreţinute de Apollinaire, care vorbea mereu despre 
„sergentul Rousseau”. În 1871 devine funcţionar vamal, ceea ce 
îi va aduce supranumele le Douanier. În timpul liber se ocupă 
cu pictura, visând să facă studii de specialitate şi să aibă un 
atelier. Îşi însuşeşte singur mijloacele de reprezentare pe care 
le pune în slujba unei viziuni personale, a unui univers 
puternic individualizat, caracteristic artistului naiv”, al cărui 
prototip devine. Expune în 1885 la Salonul de pe Champs- 
Flysâes, iar din 1886, în mod constant, la Salonul 
Independenţilor. În tablourile sale, pictorul comunică, departe 
de orice convenţie, impresiile asupra lumii. El trece prin filtrul 
individualităţii sale întreg materialul experienţei directe, cât şi 
sugestiile din imaginile văzute, din mitologia cotidiană a 
timpului. Din surse variate se adună astfel elementele din care 
Rousseau îşi construieşte compoziţiile. Drumul spre universul 
interior în care se află depozitată experienţa artistului îl 
conduce pe Rousseau la descoperirea unor „amintiri uitate”, a 
unor motive ce evocă inocenţa primordială. Pădurea, simbolul 
arhaic al „spaţiului bântuit”, este pentru artistul naiv o 
fereastră prin care lucrurile, aparent exotice, îşi arată în fond 


simplitatea şi bogăţia de semnificaţii. Pădurea la Rousseau 
înseamnă de cele mai multe ori jungla africană, cu fauna şi 
flora  luxuriantă,  închipuind un fantastic teritoriu al 
antropogenezei (Țizancă adormită, Surpriza, Leul flămând, Eva, 
Îmblânzitoarea de şerpi, Recolta de banane, Pădure virgină cu 
soare apunând, Peisaj exotic cu tigru şi vânător, Tropice, Semne 
în pădure virgină, Jungla: semne în portocali, Visul etc.). 
Rousseau a pictat şi numeroase peisaje şi portrete care se referă 
la momente ale vieţii sale cotidiene, dar operele care îi asigură 
faima sunt cele învăluite în vraja călătoriei spre chipul 
nesofisticat al lucrurilor. În pragul epocii moderne, când 
standardele exercită o presiune asupra individului, Rousseau 
propune ca soluţie trăirea cu sinceritate, cu candoare a vieţii. 
La bătrâneţe, pictorul este tot mai mult prețuit, bucurându-se, 
între altele, de prietenia lui Picasso”, care organizează în 
atelierul de la „Bateau-Lavoir” un banchet în onoarea sa. Sub 
masca  exoticului şi  pitorescului, artistul descoperă 
inepuizabilele aspecte ale „paradisului” cel de toate zilele. (Vezi 
fasciculul I, planşa 32) 


Bibliografie: Henri Perruchot, Le Douanier Rousseau, Paris, 
1957; Dora Vallier, Tout l'ouvre peint de Henri Rousseau, Paris, 
1970; Pierre Descargues, Le Douanier Rousseau, Geneva, 1972; 
Modest Moraru, Rousseau le Douanier, Bucureşti, 1975; R. 
Shattuck et al. (eds.), Henri Rousseau, catalog, The Museum of 
Modern Art, New York, 1985. 


Runcan, Simona (n. Bucureşti, 1942 — m. Bucureşti, 2008). Pictor 
şi grafician român. A absolvit în 1962 Institutul de Arte Plastice 
„N. Grigorescu” din Bucureşti. A participat la: Bienala de 
gravură de la Fredrikstad, 1980; Bienala de gravură de la 


Heidelberg, 1981; „Creation '81”, Institutul Audio-Vizual, Paris; 
Bienala de la Varna, 1981, 1985; Salonul Realites Nouvelles, 
Paris, 1982; „Nostalgii pentru Bucovina”, Timişoara, 1993; 
„Filocalia”, Cluj-Napoca, 1995; „Icoană şi dolorism”, Galeria 
Catacomba, Bucureşti, 1996; „Viziuni ale transcendenţei”, 
Mucsarnok, Budapesta, 1998; „Sacrul în artă”, Palatul 
Parlamentului, Bucureşti, 1999. Distincţii: Premiul pentru 
grafică al Uniunii Artiştilor Plastici din România. Preocupată la 
început de o revoluţionare a limbajului plastic, atât la nivel 
formal, cât şi la nivelurile relaţiei subtile cu universul concret, 
îşi continuă explorările asupra spaţiului şi materiei mai ales în 
pictură. De la observarea obiectivă a fenomenelor realităţii 
(condiţia experimentală) ea îşi deplasează interesul înspre 
dimensiunile subiective care leagă fiinţa, materia şi spaţiul, ca 
receptacule ale prezenţei sau absenței. Ea se integrează acelei 
direcţii care revoluţionează limbajul artistic, urmând calea de 
la căutări formale înspre atingerea dimensiunilor sacre ale 
realităţii. (Vezi fasciculul III, planşa 11) 


Rurac, Nicolae (n. Stănileşti, Cernăuţi, 1957). Pictor din 
Republica Moldova. A studiat la Universitatea din Cernăuţi 
(1977-1983). Între 1983 şi 1986 lucrează în atelierul pictorului 
Grecu”. A expus în: Chişinău, 1988, 1990, 1995, 2001; Iaşi, 1990; 
Finlanda, 1988; Porto Sant'Elpidio, 1990; Ancona, 1992; Ficarro, 
1993; Moscova, 1993, 1999; Dusseldorf, 1995, 1996; Bacău, 1996, 
2001; Olanda, 1997; Bucureşti, 1997, 1998; Torino, 1999; Paris, 
1999. Distincţii: Premiul Saloanelor Moldovei, Bacău — Chişinău, 
2001. Pictura sa abstractă”, cu program metafizic (vezi Pittura 
metafisica), formulează o opoziţie complexă faţă de realismul 
academizat şi prelungit de influenţa sovietică şi lirismul şcolii 


locale, care întreţine relaţia cu peisagismul postimpresionist. 
Evoluând între o geometrie riguroasă şi o interpretare sensibilă 
la nivelul texturii materiale, imaginile se organizează în jurul 
unuia sau mai multor semne simbolice laconice, dar cu 
identitate clară (des apare crucea, rombul, cercul etc.). Semnul 
este uneori monumentalizat, alteori reluat repetitiv în 
compoziţii cu aparenţă decorativă. 


Rusev, Ivan (n. Sofia, 1954). Sculptor bulgar. A absolvit în 1979 
Academia de Artă din Sofia. A lucrat în simpozioanele de 
sculptură: Burgas, Bulgaria, 1979; Sandanski, Bulgaria, 1982; 
Zarautz, Spania, 1985; Olympic Park, Coreea de Sud, 1988; St. 
Margarethen, Tirol, Austria, 1992; Hohenems, Austria, 1992. 
Blocul de piatră este atacat până în momentul în care începe să- 
şi schimbe identitatea. Acţiunea sculptorului se poate opri după 
ce a provocat o anumită erodare — Froziuni se intitulează chiar 
una dintre lucrări. Astfel se anulează parţial geometria 
riguroasă a volumului de bază sau, uneori, după ce se produce 
într-un punct, totala penetrare a monolitului. Erodând şi 
perforând piatra, artistul descoperă principii constructive', 
blocul sau blocurile de piatră propunând structuri imaginare, 
cu trimiteri destul de directe la morfologiile arhitectonice 
(Arcul, Podul etc.). Intervenţia sa asupra pietrei, mai întâi 
şlefuită şi aşezată în ordinea clară a unui zid — ciclul „Structuri” 
—, dezvăluie pe parcursul acţiunii de erodare şi penetrare 
osaturi interne nebănuite, un schelet realizat din țesătura de 
orizontale şi verticale pe care pare a se fi depus cândva 
substanţa pietrei. 


Rusev, Svetlin (n. Plevna, 1933). Pictor bulgar. A absolvit în 
1959 Academia de Arte Plastice din Sofia, unde a studiat în clasa 
pictorului Uzunov“. Distins cu: Premiul Dimitrov, 1969; Premiul 
Zahari Zograf, 1972; Premiul Expoziţiei internaţionale a 
pictorilor realişti de la Sofia, 1973. Profesor la Academia de Arte 
Plastice din Sofia. Autor de portrete, peisaje, compoziţii cu 
subiecte istorice. Paleta pictorului cuprinde o gamă largă de 
motive realizate în tonuri ce transcriu exuberanţa în faţa 
purității naturii sau, alteori, dualitatea gravă a unor stări 
conflictuale din conştiinţa umană. „Este suficient”, scrie 
Bogomil Rainov, „să aruncăm o privire asupra peisajelor sale 
pentru a ne transpune într-un univers pe care trăirea 
emoţională îl configurează prin redarea cotidianului, cu un 
ascuns dramatism sau cu strălucirea unei noi şi nebănuite 
frumuseți”. Multe dintre operele sale glorifică trecutul, făcând 
să apară, cu o anumită monumentalitate austeră, chipurile 
unor eroi sau mărturiile dăinuirii în timp a culturii bulgare. 


Ružić, Branko (n. Slavonski Brod, 1919 - m. Zagreb, 1997). 
Sculptor croat. A absolvit în 1948 Academia de Arte Plastice din 
Zagreb. Participă la Bienala de la Alexandria, 1960, 1962. În 
patrimoniul artei populare, în tradiţia cioplitorilor în lemn din 
vechile aşezări rurale, artistul descoperă şi foloseşte, cu o 
evidentă adresă morală, soluţii tehnice şi reprezentări 
simbolice. El se apropie cu declarat entuziasm de aceste valori 
pentru care găseşte modalităţi de a le impune în contextul 
căutărilor sculpturii moderne. 


Bibliografie: Igor Zidić, Branko Ružić, catalog, Zagreb, 1981. 


Rzasa, Antoni (n. Futoma, Rzeszow, 1919 - m. Zakopane, 1980). 
Sculptor polonez. După ce studiază cu A. Kenar la Şcoala de 
Artă Industrială din Zakopane, în 1952 devine profesor de 
sculptură la aceeaşi şcoală. Membru al Grupului din Zakopane. 
Este distins cu: Premiul oraşului Zakopane, 1963; Premiul 
Ministerului Apărării Naţionale, 1967; Premiul W. Pietrzak, 
1968; Premiul Ministerului Culturii şi Artei, 1968; Premiul 
Consiliului Poporului din voievodatul Cracovia, 1970; Premiul 
criticii de artă, 1973. Opera sa este puternic influenţată de arta 
populară, de meşteşugul cioplitorilor în lemn în care s-au 
păstrat tradiţiile vechii civilizaţii poloneze. Simplitatea, 
economia de mijloace vizibile în arta populară întâlneşte un alt 
filon prestigios integrat tradiţiei — sculptura gotică —, ce aduce 
intensitatea expresiei şi dinamica gestului. În multe dintre 
reprezentările sale, sculptorul omagiază lupta şi jertfele 
partizanilor, ale eroilor polonezi. Din perspectiva aspiraţiei 
spre o lume fără războaie, fără dezastre absurde, artistul 
declara: „Mă străduiesc să îndemn oamenii să salveze 
demnitatea umană atât de ameninţată în această epocă”. 


Saarinen, Eero (n. Kirkkonummi, 1910 - m. Ann Arbor, 
Michigan, 1961). Arhitect american de origine finlandeză. După 
ce studiază la Universitatea Yale (1920-1934) călătoreşte câţiva 
ani prin Europa, asociindu-se apoi, la întoarcerea în Statele 
Unite, la Cranbrook, cu tatăl său, Eliel Saarinen“. Pe baza unor 
studii complexe - asupra funcţiilor materialelor, efectelor 
psihice etc. —, realizează o serie de opere importante, între care: 
Centrul Tehnic General Motors, 1950-1955; Institutul de 
Tehnologie Cambridge, Massachusetts, 1955; Patinoarul de 
hochei, Universitatea Yale, 1958; aeroporturile TWA Terminal, 
Idlewild, New York, şi Dulles International Airport, Washington. 
Urmăreşte principiile arhitecturii funcționaliste (vezi 
International Style) — a lui Van der Rohe”, de pildă — dar, în 
acelaşi timp, acordă o deosebită importanță elementelor ce-i 
individualizează constructiile. Nostalgia tradițiilor scandinave, 
a organicei integrări în ordinea naturii, îl fac să caute soluţii 
opuse uniformizării geometrizate a stilului internaţional. În 
lucrări cu destinaţie specială, cum sunt clădirile ambasadelor 
SUA la Londra şi Oslo, ca şi în cele realizate la Universitatea 
Yale, exploatează calităţile materialelor, dispuse în volume 
dinamice, pline de surprize optice. A acordat importanţă şi 
celorlalte componente ale ansamblului. A colaborat cu creatori 


de mobilă, cu pictori şi sculptori, pentru îmbogățirea estetică a 
ambianţei. 


Bibliografie: A. Saarinen, Fero Saarinen on His Work, New 
Haven, 1968. 


Saarinen, Eliel (n. Rantasalmi, 1873 - m. Bloomfield Hills, 
Michigan, 1950). Arhitect finlandez stabilit în SUA. Studiază 
arhitectura la Institutul Politehnic din Helsinki (1893-1897). 
Împreună cu Herman Gesellius şi Armas Lindgren realizează 
diferite construcţii, între care locuinţele din Hvittrăsk, lângă 
Helsinki, Pavilionul finlandez la Expoziţia internaţională de la 
Paris din 1900, care se remarcă printr-o inedită îmbinare între 
exigenţele funcţionalităţii şi încărcătura ornamentală. În 1904 
proiectează Gara Centrală din Helsinki, ce va fi construită în 
1910-1914. Această clădire anunţă un stil nou, caracterizat prin 
împărţirea raţională a spaţiului, prin logica articulaţiilor dintre 
volume. Din 1922, când obţine premiul pentru Chicago Tribune, 
un zgârie-nori, se mută în SUA. Aici construieşte un ansamblu 
de instituţii şcolare la Cranbrook, Michigan. Din 1937 se 
asociază cu fiul său, Eero Saarinen“, cu care proiectează edificii 
precum Kleinhans Music Hall, Buffalo (1938), biserica Christ 
Lutheran, Minneapolis (1949-1950). 


Bibliografie: Eliel Saarinen, Search for Form, New York, 1948; 
Albert Christ-Janer, Eliel Saarinen, Chicago, 1948. 


Sadequain (Syed Sadequain Ahmed Naqvi) (n. Amroha, 1930 — 
m. Karachi, 1987). Pictor pakistanez. Absolvent al Universităţii 
din Agra. Este invitat în 1960 la Paris, de Asociaţia 
Internaţională a Artelor Plastice. Premiul criticii la Bienala de la 


Paris, 1961. Execută picturi murale la Banca de Stat din Karachi, 
sediul Societăţii de Turism din Quamar Abbas, Biblioteca 
Publică Punjab, Universitatea Punjab, Statul-Major Naval 
Karachi, Muzeul din Lahore etc. Cu lucrări de caligrafie şi de 
pictură figurează în expoziţii itinerante în Orientul Mijlociu, 
Europa, SUA etc. În 1970 compune O mie o sută de rubaiate, pe 
tema cărora pictează tot atâtea tablouri. Creează imagini bogate 
în motive tradiţionale, cu personaje ce dezvoltă scene inspirate 
din actuala viaţă socială a Pakistanului. Caligrafiile elegante ale 
rubaiatelor, desenul fin al ilustraţiilor vorbesc despre 
permanenţele artei şi civilizaţiei islamice. 


Sadley, Wojciech (n. Lublin, 1932). Artist decorator polonez. 
Studiază la Academia de Arte Frumoase din Varşovia (1949- 
1959), rămânând să lucreze apoi la Institutul de Arte Aplicate 
din acelaşi oraş, pentru ca, din 1969, să devină profesor la 
Academia de Arte Frumoase. Prezent la majoritatea edițiilor 
Bienalei de la Lausanne şi la ediţia din 1965 a Bienalei de la Săo 
Paulo. Tehnica sa, foarte liberă, urmăreşte efecte picturale şi de 
relief, fără a se îndepărta însă definitiv de suprafaţa concepută 
decorativ. Deseori, efectul şocant se obţine prin integrarea unor 
obiecte (clopoței, bile, fragmente ceramice, bucăţi de blană etc.) 
în contextul tapiseriei, ca şi din combinarea unor moduri 
diferite de a trata fibrele. 


Saint Phalle, Niki de (Catherine-Marie-Agnes Fal de Saint 
Phalle) (n. Neuilly-sur-Seine, 1930 - m. La Jolla, California, 
2002). Sculptor francez. Debutează cu o expoziţie la St. Gall, în 
1955, şi aderă curând la Nouveau R6alisme”, mişcare condusă 


de criticul Pierre Restany. Sculptoriţa acumulează diferite 
reliefuri şi picturi, deasupra cărora aşază pungi cu vopsea pe 
care le împuşcă, obţinând o spontană difuzare a culorilor, la 
limita artei abstracte” (ciclul „Împuşcături”). O serie de lucrări 
în trei dimensiuni sunt reprezentări feminine în care 
observaţia atentă se întâlneşte cu detalii groteşti, tratate cu 
ironie („Dames”). Sculpturile câştigă în monumentalitate, 
aspirând evident la deschiderile spaţiului public. Figurile 
pregnant înscrise în ambianţă, sprijinite uneori de accente de 
culoare, fac numeroase trimiteri culturale, evocând varii 
domenii ale artei figurative, în dialog cu experienţele spirituale 
ale timpului. 


Bibliografie: Niki de Saint Phalle, catalog, Musée Nationale d'Art 
Moderne, Centre Georges Pompidou, Paris, 1980; Niki de Saint 
Phalle, catalog, Kunst und Ausstellungshalle, Bonn, 1992. 


Saito, Yoshishige (n. Tokyo, 1904 — m. Tokyo, 2001). Pictor 
japonez. A studiat la Şcoala Nihon din Tokyo. Profesor la 
Colegiul de Artă Tama din Tokyo (1964-1973). Expoziţii de grup: 
Carnegie International, Pittsburgh, 1958; Bienala de la Săo 
Paulo, 1959, 1961; Bienala de la Veneţia, 1960; Expoziţia 
Guggenheim, New York, 1960. Este distins cu: Premiul 
Expoziţiei de artă contemporană a Japoniei, 1958; Premiul 
internaţional al Bienalei de la Săo Paulo, 1959-1961. Câţiva ani a 
funcţionat ca profesor la Colegiul de Artă Tama. La începutul 
anilor 1930, sub influenţa dadaismului”, face o serie de 
„reliefuri-picturi” - tablouri de tip tradiţional pe suprafaţa 
cărora aplică diverse obiecte ce provoacă disonanţe în limbajul 
plastic. Pentru o vreme - în anii de după al doilea război - se 


retrage în satul Urayasu-Chiba, unde îndepărtarea intenţionată 
de evenimentele vieţii artistice îi permite să recupereze 
farmecul naturii. Când, în deceniul al şaptelea, revine la 
procedeul imaginii în trei dimensiuni, artistul acordă o 
deosebită importanţă ordonării geometrice a materialului 
expresiv, în aşa fel încât compoziţiile sale pot participa la 
construirea unor spaţii ambientale (vezi Environment). O 
asemenea înţelegere a imaginii se materializează, între altele, 
în proiectele sale de amenajare a unei încăperi din clădirea 
Băncii Fukuoka, construcţie op-pop (vezi Op-art şi Pop-art) 
datorată arhitectului Arata Isozaki, ca şi în relieful ce decorează 
Royal Hotel din Kyoto (1971). 


Bibliografie: „Saito Yoshishige”, în Japon des avant gardes, 1910- 
1970, Paris, 1986; Saito, Annely Juda Fine Art, Londra, 1992. 


Salahov, Tahir (n. Baku, 1928). Pictor azer. A studiat la Şcoala de 
Artă Azimzade din oraşul natal (1945-1950), la Institutul de Artă 
„V.I. Muhina” din Leningrad (1950-1951) şi la Institutul de Artă 
„V.I. Surikov” din Moscova (1951-1957) sub îndrumarea lui D 
Mocialski şi P. Pokarjevski. A făcut călătorii de studii în Italia şi 
în Franţa (1964), SUA (1964). Operele sale au fost prezentate la: 
Bienala de la Veneţia, 1962; Bienala de la Săo Paulo, 1963; Expo 
67, Montréal, 1967. Încrezător în resursele expresive ale 
concretului, Salahov înregistrează cu atenţie elementele figurii 
umane şi ale lucrurilor; imaginea se saturează de concret şi 
realitatea începe să-şi reveleze adevărul, dincolo de aparenţă. O 
asemenea viziune realistă — ce aminteşte de arta lui Deineka', 
pe care Salahov îl apreciază în mod deosebit - dobândeşte o 
nebănuită putere de a impune o stare prielnică meditaţiei şi 
fanteziei, punct în care programul său întâlneşte poetica 


hiperrealistă”. El este autorul unor compoziţii în care locul 
principal îl deţine figura umană (Portretul compozitorului Kara 
Karaev, 1960; Reparatorii, 1960; Montatorul, 1962; Aidan, 1967; 
Portretul compozitorului Amirov, 1967; Marea Nouă, 1970) sau 
peisajul (Fereastra, Dimineaţa, 1963; Pământ, 1963; Motiv din 
Apseron, 1963; Satul Bilghia, 1969; Turnul Fecioarei, 1969). 


Bibliografie: Iuri Osmolovski, Tahir Salahov, Moscova, 1972. 


Salihamixhiq, Nusret (n. Zhabar, 1931). Pictor albanez din 
Kosovo. A absolvit Academia de Arte Aplicate din Belgrad 
(1959), clasa lui Vasa Pomorisao. Predă la Academia de Artă din 
Priştina. Distincţii: Premiul Noiembrie, Priştina, 1969; Premiul 
M. Pijada, Sarajevo, 1976; Premiul Bienalei de desen de la 
Priştina, 1976. Seria „Joc” anunţă încă din titlu orientarea din 
mai toate lucrările sale. Pe un câmp alb sau în orice caz compus 
dintr-un ton deschis şi luminos, care, conservat în cea mai mare 
parte, va alcătui fondul tabloului, artistul iniţiază un joc al 
fanteziei. Rezultatul îl constituie prefigurarea unor fiinţe 
fantastice, abia desprinse din plasma embrionară şi plutind 
într-un spaţiu abstract. Plonjonul microscopic înfrânge nu 
numai o imperfecţiune a ochiului, ci şi o barieră temporală, 
traversând vârstele realităţii vizibile. Amestec de privire 
analitică şi invenţie, formele acestor picturi propun un 
exerciţiu metafizic”. 


Bibliografie: Vojisllav Dević, Nusret Salihamixhig, Priştina, 1979. 


Sallinen, Tyko (n. Nurmes, 1879 - m. Helsinki, 1955). Pictor 
finlandez. Studiază la Institutul de Arte din Helsinki (1902- 
1905), apoi în diferite ateliere pariziene (1909-1912). Expune la 


Bienala de la Veneţia, 1954. Este fondatorul grupului finlandez 
November (1916), în cadrul căruia se manifestă ca unul dintre 
cei mai tipici reprezentanţi ai expresionismului” nordic. Temele 
lucrărilor sale — peisaje, portrete, compoziţii - sunt legate de 
realităţile regiunii natale, de satele păstrătoare ale tradiţiilor. 
Desenul este viguros, formele accentuate. Neliniştea izbucneşte 
pe chipul personajelor, în mişcarea diferitelor elemente de 
peisaj. Coloritul, bazat pe contraste violente, cu mase întunecate 
în care scapără pete de culoare, este adecvat acestui spirit 
patetic, înclinat spre valorile expresive ale tabloului. 


Sambolec, Duba (Dubravka) (n. Ljubljana, 1949). Sculptor 
sloven. În 1968-1969 se află în SUA, în cadrul programului 
„Youth for Understanding”. În perioada 1969-1972 frecventează 
Facultatea de Drept. A studiat la Academia de Arte Frumoase 
din Ljubljana (1971-1975). Diplomă postuniversitară cu Drago 
Trăar” (1978). Predă la Academia de Arte Frumoase din 
Ljubljana. Expoziţii de grup: Collegium artisticum, Sarajevo, 
1985, 1986; Bienala de la Săo Paulo, 1985. A lucrat în 
simpozioanele de sculptură din Ljubljana, Sisak, Celje, Zrece, 
Radenci. Distincţii: Premiul Prešeren, Ljubljana, 1974, 1980; 
Premiul Vladislav Ribnikar, Belgrad, 1984; Premiul pentru 
sculptură, Dubrovnik, 1985. Ocolind cu premeditare materialele 
tradiţionale ale sculpturii, artista caută semnele nobleţei la 
nivelul expresiei. De pe poziţiile estetice formulate de arte 
povera', materiale dintre cele mai umile — smoală, parafină, lut 
nears, bucăţi de alamă — sunt antrenate într-un discurs alegoric, 
ce iese practic din sfera concretului, pentru a se manifesta în 
plan abstract . Un suflu de sensibilitate trece prin masa informă 
a boţurilor de material, trezindu-le la viaţă şi făcându-le 


transparente pentru valori culturale. Spre o dimensiune 
metafizică se îndreaptă lucrări ca Icar zburând, Icar căzut, 
Muză dormind, Pietă, Rana ta, moartea mea. În masa de obicei 
întunecată a sculpturilor, un efect inedit îl asigură inserţiile de 
culoare, în special albul şi roşul. 


Bibliografie: Tomaž Brejc, Duba, catalog, Ljubljana, 1983. 


Sant'Elia, Antonio (n. Como, 1888 - m. Monfalcone, 1916). 
Arhitect italian. Studiază la Milano şi Bologna. Un deosebit ecou 
l-au avut proiectele sale pentru un oraş al viitorului — Città 
Nuova - prezentate în 1914 într-o expoziţie a grupului Nuove 
tendenze la Milano. Textul pe care îl scrie pentru catalogul 
expoziţiei este apoi prelucrat de Marinetti, devenind Manifestul 
arhitecturii futuriste. Adeziunea lui la mişcarea futuristă” are la 
bază entuziasmul generaţiei sale în faţa unei epoci a 
tehnologiilor moderne, ce promiteau o restructurare a 
civilizaţiei şi, în planul preocupărilor arhitectului ai 
urbanistului, a aşezărilor. Oraşul imaginat de SantElia este o 
imensă eflorescenţă de beton şi metal, cu căi de comunicare 
operative, cum sunt - idee ce va fi mai târziu aplicată în 
arhitectura japoneză — ascensoarele exterioare. Sfârşitul tragic 
— moare pe frontul primului război mondial — l-a împiedicat să- 
şi dezvolte opera, proiectele sale, aflate într-o expoziţie la Villa 
Olmo, lângă Como, rămânând o îndrăzneață peregrinare în 
viitor, o contribuţie ce-şi pierde treptat caracterul utopic. 


Bibliografie: Umbro Apollonio, Antonio Sant'Elia, Milano, 1958. 


Sarian, Martiros (n. Nahicevan-pe-Don, 1880 - m. Erevan, 
1972). Pictor armean. După ce studiază la Şcoala de Pictură, 


Sculptură şi Arhitectură din Moscova (1897-1904), cu L. 
Pasternak, A. Korin, N. Kasatkin, A. Arhipov şi A. Vasneţov, îşi 
desăvârşeşte formaţia în atelierele pictorilor Valentin Serov“ şi 
K. Korovin. Între 1910 şi 1914 călătoreşte în Orient 
(Constantinopol, Iran, Transcaucazia), ceea ce va avea asupra sa 
o puternică influenţă. Se stabileşte la Erevan. A participat la 
Bienala de la Veneţia, 1962. A scris cartea de amintiri Din viața 
mea, 1970. Pictura lui Sarian — acest „cântăreţ al Armeniei”, cum 
l-a numit poetul Avetik Isahakian - este rodul unei mari iubiri 
pentru natura Armeniei, în slujba căreia a pus o înzestrare 
artistică de excepţie. Peisajele sale evocă munţii şi văile acestei 
ţări cu o străveche civilizaţie. Lumina puternică a sudului 
acordă fiecărui lucru o strălucire aparte, aflată într-o armonie 
inedită cu umbrele colorate. „M-am străduit”, afirmă Sarian, „să 
caut în aceşti ani culorile cele mai solide, mai simple, pentru a 
exprima esenţa picturală a realităţii. Scopul meu a fost să ajung 
la maximum de expresivitate cu mijloace simple, evitând orice 
încărcătură inutilă şi, mai ales, să mă dezbrac de semitonurile 
de compromis”. Există în pictura sa o puritate şi o prospeţime a 
tonurilor, un mod foarte decis de a trece de la suprafeţe calme 
la suprafeţe fremătând de culoare. Deşi îşi propune să aducă în 
imagini pictate chipul oamenilor şi locurilor din această lume 
de la poalele muntelui Ararat, artistul nu face nici o concesie 
vreunei înclinații spre pitoresc, spre exotic. Surpriza pe care a 
produs-o artistul are temeiuri mai adânci în spiritualitatea 
poporului său, care, în pânzele sale, şi-a găsit o expresie dintre 
cele mai profunde. 

Bibliografie: A. Korovin, Martiros Sarian, album, introducere de 


A. Komenski, Moscova, 1965; Martiros Sarian, catalog, Moscova, 
1987. 


Sarkisian, Paul (n. Chicago, 1928). Pictor american. Studiază la 
Institutul de Artă din Chicago (1945-1948), Institutul de Artă 
Otis (1953-1954) şi Colegiul din Mexico City (1955-1956). 
Înregistrând în ample compoziţii ceea ce i se oferă observaţiei, 
pictorul rămâne la stadiul descrierii, fără să selecţioneze sau să 
interpreteze aparent datele realităţii înconjurătoare. Modul său 
de a picta a făcut ca artistul să fie considerat reprezentant al 
unei orientări figurative apărute în preajma anului 1970, 
orientare numită fotorealism sau, cu un cuvânt ce cunoaşte o 
largă răspândire, hiperrealism . Intervenţia pe care şi-o rezervă 
pictorul — evident, nu se poate vorbi despre o totală lipsă de 
participare, despre un simplu act reflex, despre oglindă în cazul 
unei asemenea imagini — constă în introducerea subtilă a unei 
intensităţi luminoase specifice, a unor tonuri care dau în cele 
din urmă o notă stranie lucrurilor banale înfăţişate. Acuzând în 
chip direct realitatea, concreteţea elementelor din imagine, 
artistul ne face să descoperim, dincolo de învelişul lumii 
vizibile, faţa ascunsă a lucrurilor şi situaţiilor. Din comentator 
impersonal, el devine un foarte atent dirijor al materialului 
figurativ pe care îl include în compoziţii (Fără titlu [Mendocino], 
Fără titlu [Mapleton] etc.), pentru că, aşa cum observă Michael 
Walls, într-un text pe care i l-a consacrat, Sarkisian „spera, în 
opera sa, să facă «pictura» să dispară şi, prin aceasta, să facă 
«reale» iluziile”. 


Bibliografie: Sarkisian and Sarkisian, Orange County Museum of 
Art, Newport Beach, 2014. 


Saura, Antonio (n. Huesca, 1930 - m. Cuenca, 1998). Pictor 
spaniol. Autodidact, începe să picteze în timpul unei 
convalescenţe (1947). În perioada cât stă la Paris (1953-1955) 


vine în contact cu grupul artiştilor suprarealişti . La Madrid, 
împreună cu un grup de pictori şi sculptori, înfiinţează revista 
El Paso (1957-1960), în jurul căreia se dezvoltă o vie mişcare 
pentru stimularea artei originale în Spania, pentru apărarea 
libertăţii de gândire şi de creaţie. Distincţii: Premiul 
Guggenheim, New York, 1960; Premiul Carnegie (cu Chillida“ şi 
Soulages“), Pittsburgh, 1964; Premiul I, Bienala „Bianco e nero” 
de la Lugano, 1966; Premiul I, Bienala de la Menton, 1968; 
Premiul Bienalei de grafică de la Ibiza, 1974. După un debut 
marcat de suprarealism, se îndepărtează de această mişcare. În 
ceea ce creează după 1954, artistul vădeşte grija pentru 
comunicarea mai directă a stării sufleteşti, a problemelor sale 
de conştiinţă. Pictorul îşi asumă, neechivoc şi constant, rolul de 
militant, cu mijloacele artei, pentru demnitatea şi frumuseţea 
umană. Personajele pe care le reprezintă sunt aduse, cu 
vehemenţă, într-o lumină dramatică, ce le acuză trăsăturile şi 
atitudinile (ciclurile „Portrete imaginare”, „Crucificări” etc.). 
Sinceritatea şi patetismul discursului plastic îşi au originea în 
esenţiala înclinare a artei iberice către expresia nemijlocită a 
frământării omului angajat în dobândirea adevăratelor sale 
dimensiuni. Artistul are, desigur, în vedere realităţi sociale 
contemporane, aluziile la trecut dobândind o încărcătură 
morală. 


Bibliografie: Antonio Saura, Espacio y gesto, Madrid, 1959; José, 
Ayllón, Antonio Saura, Barcelona, 1969; Georgina Oliver, Saura 
in Cuenca, Copenhaga, 1983; Antonio Saura — peintures 1956- 
1985, Musée d'Art et d'Histoire, Geneva, 1989. 


Sayler, Diet (n. Timişoara, 1939). Pictor german originar din 
România. A studiat la Politehnica Timişoara (1956-1961). În 
paralel frecventează atelierul pictorului Podlipny. Creează două 
spaţii cinetice” la Piteşti, cu muzică de John Cage” şi J.S. Bach. În 
1973 se stabileşte în Germania. Realizează picturi aleatorii. 
Participări la expoziţii: „Grands et jeunes d'aujourd'hui”, Paris, 
1974; Simpozionul de artă concretă, Varese, 1977; Simpozionul 
Röhm, Darmstadt, 1982; „Instalaţii cu colaje murale”, Munchen, 
Paris, 1986. Realizează cărţile Winkelkonstellationen, cu text de 
Max Bense, 1977; Five Lines, Five Words, în colaborare cu Eugen 
Gomringer, 1977; Changes, cu texte de Anca Arghir şi Eugen 
Gomringer, 1978. Tablourile sunt de o maximă puritate, golite 
de orice reprezentare. Adevărul este al artei concrete, 
singurele repere fiind cele ce ţin de tabloul însuşi, de 
proprietatea picturală. Odată stabilită această condiţie, artistul 
poate aplica diverse modificări ce privesc formatul şi regimul 
cromatic. Dreptunghiul tradiţional se dezvoltă, anexându-şi un 
număr variabil de substructuri, menţinând construcţia pe 
terenul abstracţiei . De asemenea, spectacolul delivrării sarcinii 
abstracte care se consumă în liniştea atelierului se poate 
extinde, tablourile sale invadând spaţiul public, amplificându-şi 
mesajul. (Vezi fasciculul III, planşa 10) 


Bibliografie: Diet Sayler, Nürnberg, 1999; Diet Sayler: La Pittura 
non mente — Painting does not lie, Messina, 2009. 


Sălişteanu, Ion (n. Piteşti, 1929 — m. Bucureşti, 2011). Pictor 
român. A studiat la Institutul de Arte Plastice „N. Grigorescu” 
din Bucureşti (1949-1955), unde mai târziu activează ca 
profesor. În 1967 beneficiază de o bursă de studii în Italia. A 


participat la: Festivalul Tineretului din Varşovia, 1955; Bienala 
de la Veneţia, 1970; Expoziţia internaţională de la Vidin, 1983. 
Distincţii: Premiul Uniunii Artiştilor Plastici din România, 1964; 
Ordinul Cultural, Bucureşti, 1968, 1974; Premiul Ion Andreescu 
al Academiei Române, 1972; Premiul Trionfo, Roma, 1981; 
Premiul „Omaggio a Picasso”, Roma, 1981, 1983; Premiul „Pace 
1983”, Roma, 1983; Marele Premiu al Uniunii Artiştilor Plastici 
din România, 1998. Plecând de la o considerare a realităţii, 
pictorul ajunge la o abstractizare” accentuată, marele zone de 
culoare neurmărind adesea funcţia de a cita elemente reale, ci 
de a prelua sarcina stărilor sale sufleteşti. Stilizarea este 
împinsă spre abstracţiune şi, în acest proces, el depăşeşte 
geometrismul artei populare româneşti, la care a fost nu o dată 
raportat, abordând cu o deplină libertate imaginea picturală. În 
acest moment, pentru artist apar probleme noi, între care cea 
mai importantă pare a fi susţinerea unităţii compoziţiei, într-un 
fel care să nu lunece spre simpla rezolvare decorativă. Ambiţia 
sa secretă este asigurarea unei „stări” de construcţie, a unei 
fervori imaginative, oferind privitorului un model mobil de 
organizare a imaginii. Pictorul procedează el însuşi la 
modificarea relaţiilor dintre elementele colorate, pentru a 
obţine variaţii ale aceleiaşi propuneri de organizare. Cu un 
astfel de exerciţiu de limbaj plastic, artistul revine în multe 
dintre ultimele sale tablouri la reprezentarea chipului uman, 
care dezvăluie una dintre cheile organizării compoziționale. 


Bibliografie: Dan Grigorescu, Ion Sălişteanu, Bucureşti, 1980. 


Sbârciu, Ioan (n. Feldru, Bistriţa-Năsăud, 1948). Pictor român. A 
studiat la Institutul de Arte Plastice „lon Andreescu”, Cluj- 
Napoca (1969-1973). Doctor în arte vizuale al Universităţii de 


Arte şi Design, Cluj-Napoca (2005). Expoziţii personale: Galeria 
Giordi Boronat, Barcelona, 1992; Galeria Koncerthusert, Malmö, 
1993; Galeria Le Temple du Gut, Nantes, 1994; Goldstrom 
Gallery, New York, 1999; Muzeul Etrusc, Murlo, 2003; „Atelier 
Deschis”, Delphi, 2003-2004; „Misterul prieteniei”, împreună cu 
Markus Liipertz”, Muzeul de Artă, Cluj-Napoca, 2005; „Picturi”, 
Palatul Mogoşoaia, Bucureşti, 2006; „Pădurea de cenuşă”, 
Galeria Anaid, Bucureşti, 2007; „Peisaj, Om şi Lucru. Arta care 
stabileşte reguli”, împreună cu Markus Lüpertz, Galeria de Artă 
Contemporană a Muzeului de Artă, Cluj-Napoca, 2007; 
„Syo/Atelier”, Muzeul de Artă, Cluj-Napoca, 2009; Galeria 
Nakagawa, Japonia, 2010; „Pădurea de cenuşă”, Muzeului de 
Artă, Cluj-Napoca, 2013. Născut sub imperiul unei stringente 
nevoi de ordine, spaţiul picturii sale se deschide treptat, 
dezvăluind funcţionarea unei figuraţii complexe. Întunericul 
derivat din haosul originar este amendat de valori raţionale, pe 
care le identifică mai întâi în masele de lumină, mai apoi în 
identitățile conturate în „selva oscura”. Sensibil la dramele 
existenţei, la presiunile actualităţii, artistul descoperă sub 
„pădurea de cenuşă” (titlul unei serii de manifestări) 
semnificaţiile profunde ale arborelui vieţii, ale principiilor 
regeneratoare. Într-o epocă apăsată de tensiuni informale”, 
procesele formative pe care le afirmă aceste imagini readuc 
încrederea în gestul artistic. (Vezi fasciculul III, planşa 29) 


Schiele, Egon (n. Tulln, 1890 - m. Viena, 1918). Pictor austriac. 
Studiază la Kunstakademie din Viena (1906-1909). Face 
cunoştinţă cu pictorul Klimt”, care are o deosebită influenţă 
asupra sa. În 1909 se află printre artiştii care fondează 
Neuekunstgruppe (Grupul de Artă Nouă), care se manifestă la 


Viena, Budapesta şi Praga. Participă la expoziţia Wiener 
Secession” (Secesiunea vieneză) în 1918. În acelaşi an moare 
bolnav de gripă spaniolă. După o primă serie de lucrări marcate 
de estetica impresionismului”, dezvoltă un stil personal, în care 
neliniştita sa viaţă interioară se traduce printr-un colorit 
aprins, contrastant, cu un desen viguros al formelor umane. 
Pictează îndeosebi portrete şi autoportrete. Prin sentimentul de 
nelinişte transmis de accentele grafice şi cromatice, este unul 
dintre primii artişti tipici pentru expresionismul” austriac. (Vezi 
fasciculul II, planşa 1) 


Bibliografie: E. Mitsch, Egon Schiele, Salzburg, 1972; R. Leopold, 
Egon Schiele. Gemälde, Aquarelle, Zeichnungen, Salzburg, 1972; 
Klaus Albert Schröder, Egon Schiele. Eros und Passion, 
München, 2004; Tobias Natter, Thomas Trummer, Die 
Tafelrunde. Egon Schiele und sein Kreis. Meisterwerke des 
österreichischen Frühexpressionismus, Köln, 2006. 


Schlemmer, Oskar (n. Stuttgart, 1888 - m. Baden-Baden, 1943). 
Pictor şi sculptor german. Studiază la Academia de Arte 
Frumoase din Stuttgart (1906-1912) sub îndrumarea lui Adolf 
Hölzel. Expune împreună cu Baumeister“ şi H. Stenner la 
expoziția Deutscher Werkbund* din Köln (1914). Cofondator, 
alături de Baumeister şi Otto Meyer-Amden, al grupării Uecht 
(1919). Profesor de pictură murală (1921) şi de sculptură (din 
1922) la Bauhaus” în Weimar şi Dessau (până în 1929). Profesor 
la Academia de Arte Decorative din Breslau (1929-1932) şi la 
Academia de Artă din Berlin, până la concedierea sa, în 1933. 
Operele sale sunt incluse în expoziţia „Arta degenerată” (1937). 
Participă la expoziţiile: Bauhaus, 1919-1928; New York, 1938; 


„Arta în Germania”, 1898-1973; Hamburg (itinerată în 
Germania), 1974. Spiritul geometric, care îl va conduce spre 
Şcoala Bauhaus, se manifestă încă din primele sale picturi, în 
care apar siluete umane, realizate în curbe şi contracurbe 
elegante, ca şi în seria de reliefuri „decorativ-arhitectonice” 
(1919) destinate mediului urban. La Bauhaus construieşte din 
sârmă mici figurine cu care compune spectacole (1920). Baletul 
triadic şi alte compoziţii cu personaje schiţate din sârmă (Grup 
de paisprezece personaje într-o arhitectură imaginară, 1930) 
aduc în atenţie, după principiile teatrului, dezbaterile asupra 
condiţiei umane, în diverse situaţii. Modul acesta de a construi 
personajele — din sârmă sau din decupaje de placaj cu contur de 
sârmă - se resimte şi în acuarelele şi picturile sale, unde 
conturul accentuat grafic închide suprafeţele colorate ale 
prezenţelor umane ce rămân o obsesie pentru creaţia sa. (Vezi 
fasciculul II, planşa 19) 


Bibliografie: Karin von Maur, Oskar Schlemmer, Stuttgart, 
Londra, 1972; Karin von Maur, Oskar Schlemmer. Monographie 
und  Oeuvrekatalog der Gemälde, Aquarelle, Pastelle und 
Plastiken, 2 vol., Munchen, 1979; F. Zimmermann, Mensch und 
Kunstfigur. Oskar  Schlemmers  intermediale  Programmatik, 
Freiburg im Breisgau, 2007. 


Schmidt-Rottluff, Karl (n. Rottluff, 1884 - m. Berlin, 1976). 
Pictor german. Studiază arhitectura la Institutul Politehnic din 
Dresda (1905-1906) sub îndrumarea lui Fritz Schumacher. În 
1905, împreună cu colegii săi Kirchner“, Heckel” şi Fritz Bleyl, 
înfiinţează grupul Die Brücke" — moment de seamă în evoluţia 
expresionismului” german. Schmidt-Rottluff este cel care 


inventează numele grupării, iar cel care va elabora programul 
acestei noi orientări, ce se dorea o punte, un fir de legătură 
între tradiţiile şi actualitatea artei germane, va fi Kirchner. 
Vizitează, însoţit de sculptorii Kolbe şi Scheibe, Italia (1923), 
devenind apoi profesor la Academia Germană din Roma (1930). 
Profesor la Academia de Arte Frumoase din Berlin (din 1947). 
Participări la expoziţii: „Arta în revoltă: Germania 1905-1925”, 
Londra, 1959; Bienala de la Veneţia, 1960; „Die Brucke”, Londra, 
1964, şi New York, 1970; „Pionierii sculpturii moderne”, Londra, 
1973; „Maeştrii graficii: De la Goya la Henry Moore”, Londra, 
1974. Distincţii: Premiul de Artă, Berlin, 1952; Premiul 
Cornelius, Dusseldorf, 1955; Cavaler al Ordinului Meritului, 
1957; Marele Premiu al landului Renania de Nord — Westfalia, 
1957; Premiul de Artă, München, 1961. În pictura sa foloseşte o 
pastă abundentă, distribuită în pete mari. Peisajele (Vara, 1913; 
Pădure, 1921) sunt animate de contraste violente, culorile 
intense şi luminoase provocând un şoc vizual, necesar 
descărcării tensiunii afective şi spirituale din structura 
imaginii. Preocupat de asemenea de litografie şi de sculptură 
(sub influenţa artei negre ce-i oferea volume puternic stilizate, 
cu jocuri între plin şi gol). 


Bibliografie: Carl Brix, Karl Schmidt-Rottluff, München, 1972; 
Schmidt-Rottluff. Retrospektive, catalog, Munchen, 1989; 
Magdalena M. Moeller, Karl Schmidt-Rottluff. Formen und Farbe, 
München, 2007; Gerhard Wietek, Karl Schmidt-Rottluff: 
Zeichnungen auf Postkarten, Köln, 2010. 


Schneider, Gérard (n. Sainte-Croix, 1896 - m. Paris, 1986). Pictor 
francez de origine elvețiană. Frecventează, la Paris, Şcoala de 
Arte Decorative (1916-1918) şi Şcoala Naţională de Arte 


Frumoase (1918-1920). Lucrează ca restaurator de pictură şi, în 
acelaşi timp, începe să participe cu creaţii proprii la expoziţii. 
În 1966 i se consacră o sală la Bienala de la Veneţia, iar în 1970 
expune în Pavilionul francez al expoziţiei „Terres des Hommes" 
de la Montreal. După mai mulţi ani de căutări, de ezitări între 
figurativ şi nonfigurativ, optează în 1944 pentru o artă 
abstractă”, în care trimiterile la realitatea concretă au dispărut 
în favoarea unei poetici picturale bazate pe spontaneitatea 
gestului, pe libera transcriere a emoţiei. Artistul distribuie 
câteva linii şi pete de culoare pe suprafaţa tabloului, pe care le 
dezvoltă în jocul inspiraţiei de moment. Imaginea se constituie 
după legi proprii de organizare, rezultate din modul de 
armonizare a tuşelor colorate puse în mişcare de artist. În 
cadrul modalităţilor sale, artistul se declară împotriva formelor 
geometrice pe care le consideră incapabile de a-l exprima. El se 
înscrie printre reprezentanţii marcanţi ai abstracţiei lirice (vezi 
Abstracţie lirică), amintind o direcţie care va primi curând 
numele de artă informală”. 


Bibliografie: Michel Ragon, Gerard Schneider, Amriswil, 1961; S. 
Orizet, Schneider, Paris, 1984; Flaminio Gualdoni, Gerard 
Schneider: „Č il gesto che improvviso crea la forma”. Werke 1958- 
1970, Galleria d'Arte Maggiore, Bologna, 2008. 


Schotter Nicolas (Miklós Schöffer) (n. Kalocsa, 1912 — m. Paris, 
1992). Sculptor francez de origine maghiară. Studiază la 
Academia de Arte Frumoase din Budapesta şi, în 1936 - anul 
stabilirii sale în Franţa — la Şcoala de Arte Frumoase din Paris. 
Sensibil la problemele noutăţii contemporane, preocupat de 
destinul artei, de însuşi destinul umanului în contextul 


prefacerilor aduse de expansiunea ştiinţei şi tehnologiilor 
moderne, elaborează o doctrină estetică fundamentată pe 
caracterul dinamic al factorilor spaţiu, lumină şi timp - un 
program teoretic pe care îl ilustrează cu sculpturi, ansambluri 
şi subansambluri urbane (vezi Arta cinetică). El cumulează în 
lucrările sale efortul artistului, tehnologului, arhitectului, 
urbanistului, al psihologului şi sociologului. Considerând că 
„revoluţionarea tehnicilor tradiţionale a provocat trecerea de la 
starea cvasistatică la starea dinamică a societăţii”, artistul 
parcurge în trei faze („spatiodinamism”, 1948; 
„luminodinamism”, 1957; „cronodinamism”, 1959) drumul spre 
abordarea complexă a mediului de existenţă, mediu în care, în 
chip necesar, intervenţia artistului apare ca o posibilitate de a 
controla dezvoltarea structurilor tehnologice, ca o garanţie a 
instaurării valorilor umane. Schöffer rezumă teoriile sale astfel: 
„În ceea ce priveşte spațiul, produsele estetice se vor integra 
pretutindeni în spaţiul locuit sau vizibil, aducând 
complementul estetic uman necesar oricărei organizări 
urbanistice a spaţiului atât interior, cât şi exterior. Lumina 
naturală şi artificială e o problemă fundamentală; distribuţia ei, 
ritmul apariţiei şi dispoziţiei sale condiţionează fiziologic omul. 
Introducerea de elemente estetice în circuitele de distribuire a 
luminii are o însemnătate foarte mare. Timpul înseamnă: 
programare de ritmuri colective şi individuale, definirea 
densităţii evenimentelor, a succesiunii şi transmiterii lor prin 
diferite mijloace de informare”. Concretizându-şi teoriile, el 
realizează un Orologiu electric, spaţiodinamic (1950, împreună 
cu inginerul Henri Carlstein); un Turn spațiodinamic, cibernetic 
şi sonor pentru Salon des Travaux Public (1954, împreună cu 
inginerul Jacques Bureau), desenează o casă cu pereţii 


invizibili, cu zone de temperatură, lumină, culoare şi sonoritate 
diferenţiate (1955, în colaborare cu societăţile Philips şi Saint- 
Gobain); Turnul spațiodinamic şi cibernetic din Liege (1961); 
proiectele pentru Turnul lumină şi cibernetică destinat apărării 
Parisului (1963). Cu sculptura cibernetică (vezi Computer art) 
Cysp I (Noaptea poeziei) participă la spectacolele Teatrului 
Sarah Bernhardt din Paris (1956), precum şi la Festivalul de 
Avangardă din Marsilia (unde lucrarea sa e integrată baletului 
lui Maurice Bejart). Realizează de asemenea Zidul-lumină, 
prezentat la expoziţia „Obiectul” de la Muzeul de Arte 
Decorative din Paris (1962). Expune la: Bienala de la São Paulo, 
1961; Documenta din Kassel, 1964; Bienala de la Veneţia 
(Marele Premiu în 1968). Cultivând prin excelenţă opere cu un 
program deschis spre mediul ambiant, artistul (prezent din 
1964 la activitatea Grupului Internaţional de Arhitectură 
Prospectivă) propune câteva soluţii privind expresia aşezărilor, 
soluţii care, dincolo de caracterul vizionar, uneori poate utopic, 
invită la meditaţie privind destinul civilizaţiei actuale şi 
viitoare. 


Bibliografie: Nicolas Schâffer, Le nouvel esprit artistique, Paris, 
1970; Nicolas Schotter, La Tour Lumicre cybernetique, Paris, 
1973; Nicolas Schotter, La Nouvelle charte de la ville, Paris, 1974; 
Nicolas Schotter, Perturbation et chronocratie, Paris, 1978. 


Scholder, Fritz (n. Breckenridge, Minnesota, 1937 — m. Santa Fe, 
2005). Pictor american. Studiază în Dakota de Sud cu Oscar 
Howe, cunoscut artist sioux, apoi la Sacramento City College, cu 
Wayne Thiebaud. Predă un timp desenul la Universitatea 
Tucson din Arizona, pictura şi istoria artelor la Institutul de 
Artă Indiană Americană din Santa Fe, New Mexico, perioadă în 


care l-a avut student pe T.C. Cannon, cu care va expune. 
Contribuie la dezvoltarea artei indienilor, inspirându-se din 
tradiţiile lor culturale. Format în atmosfera americană, îşi ia de 
aici mijloacele de expresie, ca şi sentimentul abordării realităţii. 
Cu aceste modalităţi, el se orientează spre universul de 
probleme ale unei colectivităţi — indienii — cu care se înrudeşte 
prin mamă. El a readus în artă indianul — şi nu numai figura 
propriu-zisă, ci şi ansamblul de obiecte şi situaţii ce-i compun 
viaţa — fără ca acest lucru să se producă la nivel exterior, cu o 
spectaculozitate programată. Este ultimul pas spre descifrarea 
şi revelarea unei realităţi, a cărei prezentare atinge esenţa sa 
umană, şi nu efectele de decor îngust localizatoare. Pictorul 
foloseşte culori pure, în tonalități delicate, pentru a construi 
fundaluri ce participă, în aparenta lor uniformitate, la 
dramatismul nucleului expresiv. În reprezentarea figurilor, el 
recurge la o prelucrare a trăsăturilor, amestec de grotesc, umor 
şi simbolică a expresiei. Măştile, ca şi alte piese de recuzită ale 
practicilor magice indiene (ca în tabloul Super Indian, nr. 2, 
1971), creează un mister subliniat de prezenţa elementului 
concret, trimiterea la tradiţia culturală indiană fiind astfel mai 
directă. 


Bibliografie: Adelyn D. Breeskin, Rudy H. Turk, Scholder/Indians, 
Flagstaff, 1972. 


Schwitters, Kurt (n. Hanovra, 1887 - m. Kendal, Cumbria, 
1948). Pictor german. Studiază la Şcoala de Arte şi Meserii din 
Hanovra (1908-1909) şi Academia de Artă din Dresda (1909- 
1914). În 1918 face cunoştinţă cu Arp” şi Hausmann. Împreună 
cu Hausmann şi Hannah Hoech, susţine la Praga conferinţe în 


favoarea artei de avangardă (1921). La Congresul Dada de la 
Weimar îl cunoaşte pe Van Doesburg” (1922). Redactează la 
Hanovra (1923-1933) revista Merz, care consacră numere 
speciale reprezentanților mişcării De Spo şi ai 
constructivismului” rus. Fondator, alături de Vordemberge- 
Gildewart', Cesar Domela şi Moholy-Nagy , al grupării Der Ring 
Neuer Werbegestalter (1927). Aderă la mişcarea Abstraction- 
Création" din Paris (1932). Operele îi sunt retrase din muzeele 
germane, iar artistul se refugiază în Norvegia (1937), apoi în 
Anglia (1940). Din 1918 face colaje”, apoi, într-o formulă 
dadaistă, serii de tablouri-relief în care acumulează resturi de 
culori, bucăţi de hârtie, aşchii de lemn, sfori, cuie, tăieturi de 
ziare, cu litere şi cuvinte arbitrar integrate, lucrări ce vor primi 
numele Merz“, după un fragment de cuvânt - Comerzbank — 
din textul unui afiş. Acest cuvânt va fi aplicat nu numai 
tablourilor-relief (ciclurilor „Merzbilder”), ci şi unor construcţii 
spaţiale, unor forme arhitecturale - Merzbau în Hanovra — 
compuse de asemenea din materiale eteroclite, din fragmente 
de lucruri montate fără alt principiu decât desprinderea din 
relaţiile lor cotidiene, banale şi juxtapunerea într-un dicteu 
automat care, asemenea dicteului poetic de tip suprarealist, 
mizează pe asociaţiile neaşteptate. În această colecţie aleatorie, 
în care se integrează şi lucrări ale prietenilor săi, au loc serate 
dadaiste. Realizează al doilea Merzbau la Lysaker, Oslo, în 
Norvegia, apoi un al treilea în Anglia (1940), la Kendal, 
Ambleside. Se remarcă prin tendinţa de abstractizare” a 
imaginii şi deopotrivă prin infuzia de concret pe care o face cu 
ajutorul citării unor elemente reale, a unor părţi din realitate. 
Artistul dezvoltă descoperirile din colajele lui Braque”, căutând 
o cheie, un sens expresiv montajului de obiecte (fapt pentru 


care reprezentanţii grupării Dada l-au refuzat la început), 
anticipând, în fond, unele soluţii plastice din pop-art . 


Bibliografie: Kurt Schwitters, Das literarische Werk, 5 vol., Köln, 
1973-1981; Werner Schmalenbach, Kurt Schwitters, Köln, 1967; 
Lach Friedhelm, Merz Künstler Kurt Schwitters, Köln, 1971; F. 
Lach, S. Elderfield, Kurt Schwitters, Londra, 1985; Silke 
Schröder, Jürgen Husslik, Sagitta Gottfried, Schwitters Archive 
Online, Hanovra, 2012. 


Secession (secesiune). Mişcare artistică austriacă al cărei nume, 
preluat de la Wiener Secessionř, s-a aplicat tuturor eforturilor 
de desprindere de vechile tipare, căutându-se mijloace de luptă 
împotriva sărăcirii şi uniformizării comportate de standardele 
producţiei industriale. În 1897, urmând exemplul oferit de 
Münchener Secession', datând din 1892, şi pregătind apariţia 
din 1898 a Berliner Secession, ia fiinţă, sub conducerea 
arhitecţilor Josef Hoffmann" şi Joseph Olbrich, gruparea Wiener 
Secession, care va atrage numeroşi artişti, între care Gustav 
Klimt” şi Egon Schiele". Se dorea realizarea unei sinteze a 
elementelor care participă la configurarea mediului ambiant. 
Influențele orientale, îndeosebi instantaneul stampei japoneze, 
fuzionează cu elemente figurative identificate în romantism şi 
simbolism. Deosebit de sensibilă la programul mişcării se 
dovedeşte grafica utilitară, în special afişul, dar trebuie să 
remarcăm efectele asupra întregului fenomen artistic. 
Atelierele create în acest mediu — Wiener Werkstätte — sunt 
active până în 1933. Cu vremea, chiar promotorii programului 
orientării resimt o anumită îndepărtare de la ideile iniţiale: 
Hoffmann şi Klimt formează grupul Kunstschau, care îşi 


propunea o „secesiune de la secesiune”. Arhitectul Adolf Loos” 
critica stilul estetizant practicat de Wiener Secession, 
opunându-se oricărei implicaţii sentimentale în arhitectură şi 
susţinând o formă pură, fără nici o suprasarcină simbolică sau 
decorativă. 


Bibliografie: H.-U. Simon, Sezessionismus. Kunstgewerbe in 
literarischer und bildender Kunst, Stuttgart, 1976. 


Section d'Or (Secţiunea de Aur). Mişcare derivată din tendinţa 
cubismului” spre rigoare geometrică, spre un mod ştiinţific de 
abordare a operei. În 1912, dezbătând cu pictori ca Metzinger“, 
Gleizes“, Marcel Duchamp , Lâger”, La Fresnaye”, Kupka ş.a. 
problemele proporţiilor, ale raportului ideal între dimensiunile 
diferitelor părţi ale unui ansamblu, Villon a avut ideea 
organizării unei expoziţii sub denumirea de „Section d'Or" 
(manifestarea a avut loc în octombrie, acelaşi an, la Galeria La 
Boétie din Paris şi a fost însoţită de un număr unic din revista 
ce purta numele mişcării). Plecând de la cercetările lui Vitruviu, 
Leonardo da Vinci (Teoria asupra piramidelor), Luca Pacioli 
(Divina proportione), artiştii grupaţi in Section d'Or urmăreau 
să introducă în structura operei un principiu matematic 
ordonator, să utilizeze acea „bună măsură” a lucrurilor pe care 
marii artişti au pus-o, în mod intuitiv sau calculat, în creaţiilor 





lor. Expresia numerică a acestei proporţii ideale este: 0,618 


1,618 


| care, pentru a da un exemplu aproximativ, Înseamnă că, 
într-un peisaj, linia orizontului nu se va aşeza la mijlocul 


tabloului, ci în aşa fel încât, după caz, cerul să ocupe fie prima 
treime, fie cele două treimi din partea superioară a imaginii. 


Bibliografie: Painters of the Section d'Or: The Alternatives to 
Cubism, Albright-Knox Art Gallery, Buffalo, 1967. 


Segal, George (n. New York, 1924 — m. New Brunswick, 2000). 
Sculptor american. Studiază la New York University (1950) şi la 
Rutgers University (1963). După o serie de picturi în care se 
preocupă mai ales de consistenţele materiale ale pigmenţilor, în 
1958 se consacră sculpturii, optând pentru modalităţi 
figurative, cu grupuri de personaje surprinse în diverse 
instantanee. Participă la expoziţii de sinteză ale artei americane 
(„The Figure”, 1960; „The New Realists”, 1962; „American Pop 
Art”, 1964; „American Sculpture of Sixties”, 1967 etc.). 
Reprezintă SUA la Săo Paulo, în 1963 şi 1967, şi la Documenta IV 
din Kassel. Este interesant că opţiunea sa pentru secvențele cu 
personaje comunică cu preocupările contemporane pentru 
corpul uman văzut în acţiune (vezi Acţionism), în spectacol 
(vezi Body-art, Performance), în care erau antrenați colegi de 
generaţie ca Dine“, Kaprow”, Johns”, Oldenburg”. În preajma 
anului 1980 realizează sculpturi în bronz pentru spaţiul public, 
precum şi o serie de transpuneri în trei dimensiuni, în ipsos, a 
unor naturi moarte de Cëzanne, Lucrările sale sunt 
reprezentative pentru noile modalităţi de încorporare a 
realului în artă. În compoziţii realizate în ipsos, el nu se 
mulţumeşte cu imaginea, oricât de fidelă, a realităţii — fapt sau 
obiect — ci porneşte la reconstituirea „situaţiei”, a „scenei”, din 
elemente luate direct din mediu (scaune, mese, ceşti de cafea 
etc.), figuri umane reproduse cu o neliniştitoare acuitate, cu o 


veridicitate a formelor pe care le readuce în domeniul 
reprezentării. Scenele reproduse (Fiicele lui Lot, Femeia la 
cafenea, Magazinul etc.) câştigă prin această îmbinare de 
realitate concretă şi veridicitate ambiguă a mulajelor umane o 
putere evocatoare deopotrivă fantastică şi prozaică. Lucrările 
sale, prelungind experienţa artei popř, sunt de fapt pătrunse de 
un patetism baroc cu care au în comun nevoia de iluzie, 
elocvenţa gesticulaţiei şi gustul pentru dramatic. 


Bibliografie: P. Tuchman, George Segal, New York, 1983; Sam 
Hunter, George Segal, New York, 1989. 


Segesdi, György (n. Budapesta, 1931). Sculptor maghiar. 
Absolvent în 1954 al Academiei de Arte Plastice din Budapesta. 
Participă la: expoziţia deschisă cu prilejul Festivalului Mondial 
al Tineretului, Bucureşti, 1953; Bienala Tinerilor Artişti de la 
Paris, 1963; Bienala de la Veneţia, 1964; Expoziţia internaţională 
a constructivismului, Nürnberg, 1969; „Tendinţe constructiviste 
în arta plastică maghiară”, Bucureşti, 1972 etc. Laureat al 
Premiului Munkâcsy (1957 şi 1964). Este autorul unor 
ansambluri statuare destinate spaţiului public. În lucrările sale 
(ciclurile  „Compoziţii”, „Reflexe? etc.) foloseşte frecvent 
îmbinarea dintre piese de oţel inoxidabil şi de plexiglas. 
Elaborate după rigori matematice, formele sculpturilor sunt 
dispuse în aşa fel încât să sugereze mişcarea, evoluţia în spaţiu 
a energiilor eliberate din structura materială. Viziunea sa este 
subsumată artei cinetice”, predominante fiind, în cazul său, 
efectele optice (vezi Op-art). 


Bibliografie: László Fábián, Segesdi Gyorgy, Budapesta, 1982. 


Seiwert, Franz Wilhelm (n. Koln, 1894 — m. Köln, 1933). Sculptor 
german. După ce studiază la Şcoala de Arte Aplicate, trăieşte 
experienţa asocierii cu un arhitect (1914) şi colaborează la 
revistele Der Sturm” şi Aktion, în 1921. Călătoreşte la Paris în 
1927, unde se împrieteneşte cu pictorul Herbin” şi cu sculptorul 
Brâncuşi . În 1929 apare revista a bis z, organul grupului de 
Artişti progresişti din Köln (Seiwert, Freundlich”, Heinrich 
Hoerle, Hausmann, Stanistaw Kubicki, Jankel Adler, Gerd Arntz 
Sal, redactată de Seiwert până la ultimul număr din februarie 
1933. În această publicaţie, Seiwert îşi mărturiseşte admiraţia 
pentru Brâncuşi, realizând, sub influenţa Sărutului din 
Montparnasse, o piatră funerară ce-i va fi aşezată pe propriul 
mormânt. Preocupat de formele pure, de deplina expresie a 
formei în spaţiu, sculptorul trece materialul figurativ printr-o 
stilizare, printr-o rigoare geometrică ce îl apropie de tendinţele 
funcționaliste (vezi International Style), constructiviste” ale 
timpului său. 


Bibliografie: Uli Bohnen, Franz W. Seiwert 1894-1933. Leben und 
Werk, Köln, 1978. 


Sekine, Nobuo (n. Saitama, 1942). Sculptor japonez. A studiat 
pictura la Colegiul de Artă Tama din Tokyo (1964-1968) sub 
îndrumarea lui Saito”. Începe să sculpteze în 1967. Membru al 
grupului Mono-ha'. A lucrat în cadrul Simpozionului de 
sculptură în aer liber din Kobe, 1968, şi în Parcul de sculptură 
în aer liber de la Hakone, 1969. A participat la Expoziţia 
internaţională de la Londra, 1968; Bienala Tineretului de la 
Paris, 1969; Bienala de la Veneţia, 1970; „Japan - Tradition und 
Gegenwart”, Dusseldorf, 1974. Lucrările sale reprezintă de 


regulă intervenţii în mediul ambiant (vezi Land-art). Blocuri de 
piatră cilindrice sau păstrate în forma lor naturală neregulată 
sunt plasate în diferite locuri unde devin puncte de referinţă 
într-un posibil itinerar. Uneori, în vecinătatea lor artistul 
excavează pământul, obţinând un fel de imagini „în negativ” 
ale obiectelor proiectate în spaţiu. Într-un spaţiu saturat de 
produsele civilizaţiei tehnologice, artistul investeşte părţi de 
realitate cu puterea de a evoca natura în splendoarea şi 
unicitatea ei. 


Serov, Valentin Aleksandrovici (n. Sankt-Petersburg, 1865 — m. 
Moscova, 1911). Pictor rus. După ce ia lecţii de pictură şi desen 
de la Ilia Repin”, urmează Academia de Arte (1880-1985) sub 
îndrumarea lui Pavel Cistiakov. Face numeroase călătorii de 
studii prin Europa. Aderă în 1894 la Asociaţia expozițiilor 
itinerante (vezi Peredvijniki), în 1900 la Lumea artei (vezi Mir 
iskusstva) şi Uniunea Pictorilor Rust, A lucrat ca profesor la 
Institutul de Pictură, Sculptură şi Arhitectură din Moscova. 
Debutează cu lucrări ce dovedesc o înrudire cu preocupările 
pictorilor impresionişti” europeni, ale căror lucrări le va vedea 
la Paris peste câţiva ani (tablourile Fata cu piersici şi Fata 
luminată de soare, pictate în 1887-1888). Înzestrarea de 
portretist a fost remarcată la Expoziţia internaţională de la 
Paris din 1900, când i se acordă Marele Premiu pentru un 
tablou din ciclul dedicat familiei ţarului. A mai realizat 
portretele unor personalităţi ca Rimski-Korsakov, I. Levitan, K. 
Korovin, M. Gorki, F. Şaliapin ş.a. Pictorul este în general un 
temperament solar, fascinat de spectacolul tonic al naturii, de 
forţele spirituale ale unor personalităţi culturale. Cu rara sa 
capacitate de pătrundere în universul lăuntric al personajului, 


Serov a fost sensibil la dramele ţărănimii ruse — o lume ce-şi 
căuta, de veacuri, drumul spre afirmare. Dramatismul unor 
pânze inspirate de satul rus - Octombrie, 1895; Zi cenuşie, 1897; 
Iarna, 1898; Fără cal, 1899 - reprezintă o contribuţie la 
dezvoltarea direcţiei realiste a artei epocii sale, Serov dovedind 
mobilitate şi fantezie în efortul de adecvare a mijloacelor de 
expresie plastică la un anumit program de idei. Printre operele 
cu care răspundea cruzimii cu care au fost reprimaţi 
revoluționarii în 1905 se numără lucrări ca Înmormântarea lui 
Bauman şi Soldăţei, băieţilor, unde-i slava voastră? (Vezi 
fasciculul I, planşa 36) 


Bibliografie: I. Grabar, V. Serov, Moscova, 1961; A.I. Zotova, V. 
Serov, Moscova, 1964; D.A. Smarinov, V. Serov, Leningrad, 1972; 
DV. Sarabijanov, V. Serov, Moscova, 1974. 


Serrano, Pablo (n. Crivillén, 1908 - m. Madrid, 1985). Sculptor 
spaniol. Studiază pictura şi sculptura la Colegiul Salesianos din 
Barcelona (1928-1930). Predă sculptura şi compoziţia la Escuela 
de Arte din Montevideo (1930-1933). Se alătură lui Torres- 
García, făcând primele experiențe în domeniul sculpturii 
abstracte” (1946). Participă la: Bienala de la Geneva, 1956; 
„Grupo El passo”, 1957; Carnegie International, Pittsburgh, 
1961; Bienala de la Venetia, 1962; Guggenheim International, 
New York, 1967. Este distins cu: Gran Premio, Barcelona, 1954; 
Premiul El Dragon de la Seguridad, Madrid, 1955; Premiul Julio 
González, Barcelona, 1961; Premiul San Jorge, Zaragoza, 1967; 
Marele Premiu, Bienala de la Budapesta, 1971; Premiul El 
Batallador, Zaragoza, 1975. Sculptura sa, care se integrează 
căutărilor artei din prima jumătate a secolului XX, caută o 


posibilă sinteză între tensiunea spre abstracţie”, spre găsirea 
unor legităţi geometrice şi o anumită senzualitate, vizibilă în 
plăcerea cu care tratează materia (a lucrat de altfel şi în 
ceramică) şi în expansiunile baroce care întrerup discursul 
geometric şi plenitudinea solară a formelor. 


Bibliografie: J.H. Hirshhorn, Pablo Serrano, Greenwich, 1967; 
Calvin Cannon, Serrano in the Decade of the 60s, Amherst, 1969; 
S. Gallego, Pablo Serrano, Madrid, 1976; E. Westerdal, La 
escultura de Pablo Serrano, Barcelona, 1977. 


Sérusier, Paul (n. Paris, 1864 — m. Morlaix, 1927). Pictor francez. 
Urmează cursurile Academiei Julian. Decisivă pentru evoluţia 
sa este întâlnirea din 1888 cu Paul Gauguin, la Pont-Aven. 
Cucerit de ideile lui Gauguin, de teoria sintetismului şi 
cloisonismului, le va difuza cu autoritatea pe care o avea în 
cercul de prieteni de la Academia Julian (Maurice Denis”, Pierre 
Bonnard', Paul Ranson, Félix Vallotton ) cu care înfiinţează 
grupul Les Nabis", intitulat astfel de poetul Cazalis. Puternic 
influenţat de simbolism , va rămâne în pictură destul de modest 
ca realizare, departe de îndrăzneala formulărilor teoretice şi de 
promisiunile lucrării realizate în 1888, la Pont-Aven, sub directa 
îndrumare a lui Gauguin (lucrare cunoscută sub numele de 
Talismanul şi care împinge autonomia senzaţiilor cromatice 
până la un demers vecin cu abstracţia lirică”). Pictura sa, 
ulterior destul de lipsită de emoție, căldură şi libertate, este 
vizibil tributară gravurii japoneze (Aversa, 1895). Descoperirea 
primitivilor italieni (după călătoriile făcute, în compania lui 
Émile Bernard, în 1893, şi a lui Maurice Denis, în 1897, în 
Toscana şi Umbria) şi a Şcolii Benedictine din Beuron aduce un 


accent în plus picturii sale, dar mai ales în latura sa literar- 
simbolistă. (Vezi fasciculul I, planşa 7) 


Bibliografie: Paul Sérusier, L:ABC de la peinture, Paris, 1921; Ch. 
Chasse, Gauguin et le Groupe de Pont-Aven, Paris, 1921; Maurice 
Denis, Sérusier, sa vie, son œuvre, Paris, 1943. 


Servaes, Albert (n. Gent, 1883 - m. Lucerna, 1966). Pictor 
belgian. Se iniţiază în domeniul picturii urmând cursuri serale 
la Gent şi mai ales vizitând grupul de la Sint-Martens-Latem, în 
cadrul căruia va ajunge, după 1905, să aibă o poziţie 
importantă. Participă la manifestările organizate de mişcarea 
LĽArt Vivant. Din 1926 expune în mai multe rânduri la Bienala 
de la Veneţia. În 1944 se stabileşte în Elveţia. Încă de la primele 
lucrări vădeşte un statornic interes pentru spiritualitatea 
profundă a mediului rural, în care peisajul şi figurile umane se 
află într-o strânsă unitate. Semănătorii de cartofi din 1909 
inaugurează o lungă serie de lucrări cu un clar caracter 
expresionist, cu răsunet în epocă. În acelaşi timp, în 
compoziţiile cu ţărani sau în scenele campestre artistul caută să 
desluşească un sens transcendental, care îl va conduce spre 
opere cu un declarat program religios (ciclurile „Drumul Crucii” 
şi „Viaţa Fecioarei”). Personajele — chiar şi cele întâlnite zi de zi 
în satele Flandrei — sunt de cele mai multe ori monumentale, 
împrumutând ceva din ţinuta lor peisajelor vaste şi încărcate 
de energii dramatice. 


Bibliografie: P. Haesaerts, Laethem-Saint-Martin, le village élu de 
lart flamand, Bruxelles, 1965. 


Servranckx, Victor (n. Diegem, 1897 — m. Vilvorde, 1965). Pictor, 
sculptor şi artist decorator belgian. Studiază la Academia de 
Arte Frumoase din Bruxelles (1913-1917). Debutează în 1917 la 
Galeria Giroux din Bruxelles cu lucrări în care stilizarea este 
împinsă la extrem, deşi pe alocuri păstrează unele aluzii la real. 
Expoziţia sa e considerată prima manifestare a artei 
nonfigurative în Belgia. Din 1932 a fost profesor la Şcoala de 
Arte Industriale şi Decorative din Ixelles. Pe artist îl interesează 
— în pictură, în sculptură, în proiectele pentru textile — să obţină 
„pura plasticitate”, în care principiile geometriei deţin un rol 
fundamental. De la această rigoare geometrică - amintind 
programul grupării olandeze De Stijl - artistul se abate, 
începând cu anul 1927, pentru a adopta forme mai agitate, în 
liberă expansiune în spaţiu. După 1946 revine la preocuparea 
iniţială pentru geometrie şi severitate formală. Între creaţiile 
sale în domeniul artei monumentale se distinge fresca de 550 
m? făcută în 1936 pentru Radio-Bruxelles. A realizat de 
asemenea importante lucrări teoretice, contribuind la 
afirmarea artei moderne în ţara sa. 


Bibliografie: M. Bilcke, Servranckx, Bruxelles, 1964; Victor 
Servranckx, catalog, Quadrat Bottrop, 1981. 


Seurat, Georges (n. Paris, 1859 — m. Paris, 1891). Pictor francez. 
Urmează o şcoală municipală de desen, Şcoala Naţională de 
Arte Frumoase (1878-1879), cu Henri Lehmann. După serviciul 
militar, studiază la Luvru (1881-1882) operele lui Delacroix şi 
Veronese. Îl interesează de asemenea pictura lui Corot şi 
Courbet, precum şi descoperirile pictorilor impresionişti , care 
expuneau de câţiva ani în capitala Franţei. Citeşte studiile lui 


Chevreul, Charles Blanc ş.a. privitoare la proprietăţile culorilor. 
Treptat, renunţă la linie (înţeleasă ca mod de construcţie) şi 
analizează raporturile între masele de negru şi de alb. Trece 
apoi la folosirea culorii, pe care de asemenea nu o aşază în tuşe 
continue, ci separate, fragmentate, din juxtapunerea cărora se 
naşte forma. În 1884, când tabloul Scăldatul îi este refuzat la 
Salonul Oficial, Seurat se alătură artiştilor care creează 
Asociaţia Artiştilor Independent, contribuind alături de Paul 
Sisnac” la redactarea statutului acestei societăţi. Printr-un 
proces de adâncire a divizării tuşelor, Seurat ajunge la 
utilizarea unor puncte colorate, tehnică ce s-a numit 
divizionism sau pointilism (vezi Neoimpresionism). În această 
tehnică pictează o serie de tablouri ce dobândesc o strălucire şi 
o forţă unică de angajare a retinei (O duminică de vară pe insula 
Grande Jatte, 1886; Sena la Courbevoie, 1886; Modelele, 1888; 
Parada, 1888; Bărci de pescari la Port-en-Bessin, 1888; Circul, 
1890; Dans excentric, 1891). Seurat aşază pe baze ştiinţifice 
raporturile cromatice descoperite intuitiv de impresionişti. Prin 
masele de puncte încearcă să recucerească coerenţa volumului 
(pulverizat de diviziunile impresioniştilor). El creează o teorie a 
picturalităţii, a legilor proprii limbajului picturii. Într-o 
scrisoare din 1890 îşi defineşte astfel convingerile estetice: 
„Arta este armonie. Armonia este analogia dintre contrarii, 
analogia dintre lucruri asemănătoare, prin ton, tentă, linie, 
privite prin prisma dominantei şi sub influenţa unui ecleraj în 
combinaţii vesele, calme sau triste. Căutările sunt: pentru ton, 
unul mai luminos pentru unul mai întunecat. Pentru tentă, 
complementarele, adică un anumit roşu, opus complementarei 
sale etc. (roşu-verde, portocaliu-albastru, galben-violet). Pentru 
linie, acelea care fac unghi drept. Veselia tonului este dominanta 


luminoasă; a tentei, dominanta caldă; a liniei, liniile de 
deasupra orizontalei; calmul tonului este egalitatea dintre 
părţile întunecate şi cele luminoase; ale tentei, dintre cele calde 
şi cele reci; şi orizontale pentru linie. Tristeţea tonului este 
dominanta întunecată; a tentei, dominanta rece; şi a liniei, 
direcţiile coborâtoare”. Seurat perfecţionează o viziune şi o 
tehnică picturală pe care Signac o va sintetiza în studiul său De 
la Delacroix la neoimpresionism (1899) şi care va avea un 
prelungit ecou în poeticile picturale ale deceniilor următoare. 
(Vezi fasciculul I, planşa 5) 


Bibliografie: Cesar de Hauke, Seraut et son œuvre, 2 vol., Paris, 
1961; W.I. Homer, Seurat and the Science of Painting, Cambridge, 
1964; R. Fry, A. Blunt, Seurat, Londra, 1965; J. Russell, Seurat, 
Londra, 1965. 


Sevastre, Ştefan (n. Nicoreşti, Galaţi, 1926). Pictor român. A 
studiat la Academia de Arte Plastice din Bucureşti (1945-1951). 
Organizează expoziţii consacrate artei abstracte” („Geometrie şi 
sensibilitate”, „Arta concretă”). Participă la: Festivalul de la 
Cagnes-sur-Mer, 1971;  „Studiul”, Timişoara, 1978; „Arta 
comparată - Secole de continuitate în arta românească”, 
Râmnicu-Vâlcea, 1979; „Geometrie şi sensibilitate”, Sibiu, 1982; 
„Atitudini. Dialog”, Bucureşti, 1990; „Însemne ale pictorului în 
geometrie şi materie”, Bucureşti, 1993; „Bisanzio dopo 
Bisanzio”, Veneţia, 1993; „Orient-Occident”, Timişoara, 1994; 
„Konkrete Kunst”, Beratzhausen, 1995; „Experiment”, Bucureşti, 
1996; „Arta concretă”, Bucureşti, 1997; „Sacrul în artă”, 
Bucureşti, 1999. Artistul îşi plasează eforturile la polul 
raţionalist al creaţiei, operând cu principii ale geometriei, ale 
ordinii. El practică un tip de abstracţie în legătură cu care Van 


Doesburg foloseşte termenul concret”, termen pe care artistul îl 
preferă. Renunţă deopotrivă la reprezentare şi la implicarea 
afectivă care este atât de prezentă în epocă pe scena artistică 
mondială (expresionismul' abstract, abstracţia lirică”, diverse 
alte manifestări ale informalului'). În lucrările sale, rigoarea 
formală nu este incompatibilă cu o sensibilitate profundă, care 
devine mesaj al culorii, al unei culori pure, în aceeaşi măsură în 
care forma geometrică este pură, fără a fi monotonă. Picturile 
din ultima perioadă înregistrează o încărcare a acestui 
repertoriu semantic atât de strict cu o dimensiune metafizică”. 


Severini, Gino (n. Cortona, 1883 — m. Paris, 1966). Pictor italian. 
După o perioadă petrecută la Roma, unde în 1901 face 
cunoştinţă cu Boccioni” şi Balla. se îndreaptă spre Paris (1906). 
Este atras de pictura neoimpresionistă”, în primul rând de 
tehnica divizării tuşelor a lui Georges Seurat“. În 1910, când 
semnează împreună cu prietenii săi de la Milano şi Roma 
Manifestul pictorilor futurişti şi Manifestul tehnic al picturii 
futuriste, declară, odată cu promotorii futurismului' italian: „Nu 
poate exista pictură fără divizionism”. Experienţa pariziană — 
întâlnirile cu Braque", Picasso”, Gris” ş.a. — îl face să treacă de la 
căutări în domeniul dinamismului imaginii, al divizării tuşelor 
(Vocile camerei mele, 1909; Bulevardul, 1910; seria „Dansatoare”, 
1912-1914), la organizarea mai riguroasă a compoziţiei, ajunsă 
sub influenţele cubismului'. În 1919 se apropie de cercul din 
jurul revistei Valori plastici. Este distins cu Premiul I la 
Cvadrienala de artă de la Roma, 1935, şi Premiul I la Bienala de 
la Veneţia, 1950. Treptat, materialul figurativ câştigă în 
prestigiu, artistul fiind tot mai tentat de ordinea şi echilibrul 


clasicităţii (în tinereţe făcuse copii după maeştri ai Renaşterii, 
între care Boticelli şi Fra Filippo Lippi). Punctul său de vedere 
în această privinţă este exprimat şi în scris în cărţile De la 
cubism la clasicism, 1921, şi Consideraţii asupra artei figurative, 
1936. După 1950, pictorul reia unele modalităţi ale picturii 
futuriste, păstrându-şi însă nealterate posibilităţile de a investi 
un motiv din realitate cu valori metafizice”. 


Bibliografie: Gino Severini, Tutta la vita di un pittore, 2 vol., 
Milano, 1946; M. Fagiolo dellArco, Gino Severini, prima e dopo 
lopera, Cortona, 1983-1984; D Fonti, Gino Severini - Catalogo 
ragionato, Milano, 1988; D. Fonti, Severini, Florenţa, 1990. 


Shahn, Ben (n. Kaunas, 1898 - m. New York, 1969). Pictor 
american de origine lituaniană. Studiază la City College din 
New York şi la Academia Naţională de Design. În perioada 1927- 
1929 face o călătorie de studii în Europa, cercetând cu atenţie 
arta primitivilor italieni. Se orientează încă de la început spre 
tematica socială. Între 1931 şi 1932 realizează o serie inspirată 
de Sacco şi Vanzetti. Capacitatea sa de observare a realităţii este 
dublată de un amestec de ironie şi tragism, ceea ce a făcut să se 
vorbească de prezenţa „realismului social” în creaţia sa. El se 
înscrie astfel printre pictorii cei mai de seamă ai „scenei 
americane”. La începutul anilor 1950 compoziţiile câştigă în 
elemente geometrice care, ordonând într-un mod specific 
lumina, au ca rezultat o subliniere a materialului figurativ. 


Bibliografie: B. Bryson Shahn, Ben Shahn, New York, 1972; F.K. 
Pohl, Ben Shahn, San Francisco, 1993. 


Shijaku, Sali (n. Tirana, 1933). Pictor albanez. În 1962 a absolvit 
cursurile Institutului de Arte Figurative din oraşul natal. 
Operele sale au fost prezentate la Bienala de la Alexandria, 
1962, 1964, 1966, 1968. În peisaje (Valuri la țărm, Zori de zi, 
Defrişarea pământurilor noi) este atent la elementele dinamice, 
cum ar fi neliniştea apei sau dezlănţuirea vitală a vegetației. 
Astfel de lucruri satisfac o imperioasă nevoie de descărcare a 
emoţiilor pe care i le trezeşte spectacolul naturii. Când pictează 
tablouri cu temă istorică, accentul cade pe dramatismul scenei 
şi pe funcţiile simbolice ale unor motive din compoziţie (Bătălia 
de la Mashkullore, Artileria lui Skanderbeg). 


Shima, Alush (n. Tirana, 1942). Pictor albanez. A absolvit în 
1965 Academia de Artă din Tirana. Expune în: Galeria de Arte 
Figurative, Tirana, 1990, 1995; Grecia, 1991, 1992, 1993, 1994; 
Elveţia, 1992, 1993; Londra, 1992, 1993. Picturile sale au un 
anumit patos al comunicării. Culorile sunt vii, proaspete, ivite 
din tub cu întreaga lor putere de impresionare şi de seducţie. 
Motivele sunt luate din experienţa imediată, vorbind despre un 
ataşament fierbinte faţă de real. Naturile statice depăşesc 
simpla referire la concret, o relaţie ce se impune de la sine, 
făcând dovada intensității de trăire a realului şi, în plus, tocmai 
prin ardenţa tonurilor, lărgind cunoaşterea fenomenelor 
subiective. 


Shinoda, Mario (n. Tokyo, 1931). Sculptor japonez. Cu studii de 
literatură engleză la Colegiul Aoyama Gakuen, lucrează la 
Ministerul Industriei, apoi la Institutul Naţional de Arte 
Industriale. A fost prezentat în Pavilionul Japoniei la Bienala de 
la Veneţia, 1966. Distincţii: Premiul de artă modernă al 


Prefecturii Kanagawa, 1965; Premiul Kotaro Takamura, 1966. 
Treptat, cercetarea creaţiilor designerilor îi câştigă interesul, 
începând să dispună în diferite relaţii — altele decât cele ale 
destinaţiei lor fireşti — formele industriale. Ansamblurile create 
astfel reprezintă organisme mecanice utopice, într-un amestec 
de verosimilitate şi absurd. Ele ţin, în orice caz, de o viziune ce 
se deschide doar în momentul în care presiunea concretului 
este abolită. 


Shoshi, Zef Pashko (n. Tirana, 1939). Pictor albanez. În 1962 a 
absolvit cursurile Institutului de Arte Figurative din oraşul 
natal. Operele sale au fost prezentate la Bienala de la 
Alexandria, 1962, 1964, 1966, 1968. Pe fundaluri compuse din 
pete vii de culoare, ce amintesc prospeţimea vegetației sau 
vivacitatea textilelor populare, apar, într-o perspectivă 
monumentală, figuri umane (Cultivatoare de tutun, Portret de 
munteancă, Ţărancă din Zadrime). Când interesul său se 
îndreaptă exclusiv asupra cadrului natural (Peisaj la malul 
mării), pictorul se lasă pe deplin antrenat de euforia coloritului, 
de plăcerea înregistrării tonurilor exuberante ale lucrurilor 
scăldate de lumina intensă a Mediteranei. 


Sickert, Walter Richard (n. München, 1860 - m. Bath, 1942). 
Pictor englez. După o perioadă în care profesează actoria, în 
1881 se înscrie la School Slade din Londra. Studiază de 
asemenea gravura în atelierul lui Whistler. În 1883 îl cunoaşte 
la Paris pe Edgar Degas”, cu care se împrieteneşte. Din 1888 
participă la manifestările Clubului Noua Artă Engleză, iar în 
1911 înfiinţează Camden Town Group” (devenit apoi London 


Group), al cărui nume este împrumutat de la cartierul 
muncitoresc în care locuia. Pictează scene de gen, aspecte din 
lumea teatrului. De la notele comice el evoluează spre o 
observaţie tot mai atentă care aduce curând o atmosferă 
sumbră, sordidă. În portretele făcute la apogeul carierei — când 
foloseşte îndeosebi o gamă cromatică luminoasă şi un desen 
mai liber — reuşeşte să surprindă cu un plus de fineţe psihologia 
personajului (Hugh Walpole, 1929; Sir Thomas Beecham la 
pupitru, 1930). 


Bibliografie: L. Browse, Sickert, Londra, 1960; Marjorie Lilly, 
Sickert, Londra, 1971; Richard Shone, Penelope Curtis, Walter 
Richard Sickert: Drawings and Paintings 1890-1942, Liverpool, 
1988. Sigma. Grup interdisciplinar român activ la Timişoara în 
perioada 1970-1980, format de Flondor”, Bertalan, Tulcan, 
Elisei Rusu, Ion Gaiţă şi Lucian Codreanu. El continuă 
activitatea grupului 1.1.1" (1966-1969, Cotoşman', Flondor şi 
Bertalan), care inaugurase un program constructivist” cu 
accentul pe lucrul în cadrul unor echipe complexe. Sub 
influenţa experimentelor vizuale, făcute de Groupe de 
Recherche d'Art Visuel (vezi GRAV), a concepţiilor despre 
„spaţiodinamism”,  „luminodinamism” şi  „cronodinamism”, 
concretizate în Turnul spaţiodinamic şi cibernetic şi în Turnul 
lumină cibernetic de Schëffer, grupul Sigma elaborează în 1970 
Turnul informaţional, vizând o îmbinare de forme dinamice — 
structuri sculpturale şi arhitecturale plus forme luminoase — 
inserţii textuale şi elemente sonore, totul într-o ambianţă 
urbană controlată de principii raţionale. Grupul a realizat 
ansamblul de structuri geometrice (fibre, pătrate, cercuri) 
destinat holului Casei Studenţilor din Timişoara (1971). O serie 
de proiecte vizau regândirea plastică a unor spaţii speciale 


(spitale pentru copii) sau a unor străzi, în a căror configuraţie 
coexistă elemente vechi şi noi. Grupul a participat la expoziţiile: 
„Romanian Art Today”, Edinburgh, 1971; „Pictură-Obiect- 
Ambianţă”, Bucureşti, 1973; „Artă şi Energie”, Bucureşti, 1974; 
„Structuri gonflabile”, Timişoara, 1974; „Arta şi Oraşul”, 
Bucureşti, 1975; „Studiul”, Timişoara, 1978. Cu o clară vocaţie 
experimentală, membrii grupului (Bertalan, Flondor, Tulcan) 
abordează genuri alternative ca happening (acţiunea, 
instalaţia”, performance” în natură, filme de artist). (Vezi 
fasciculul III, planşa 37) 


Bibliografie: George Lecca, Flondor, de la „111” + „Sizma” la 
„Prolog”, Cluj-Napoca, 2005; Doru Tulcan, Grupul Sigma. O 
perspectivă, Timişoara, 2012. 


Signac, Paul (n. Paris, 1863 - m. Paris, 1935). Pictor francez. 
Studiază la Colegiul Rollin şi în atelierul lui Bin. Începe să 
picteze sub influenţa lui Claude Monet" (1882). În 1884 participă 
la înfiinţarea Societăţii Artiştilor Independenti, la expoziţia 
căreia se întâlneşte cu Georges Seurat*, principalul exponent al 
tendinței de a aşeza pe baze ştiinţifice descoperirile 
impresioniştilor”. Modalitatea principală a lui Seurat - 
divizarea tuşelor şi aşternerea lor în stare pură pe paletă — este 
adoptată de Signac şi teoretizată în studiul De la Delacroix la 
neoimpresionism (1899). Divizarea, dusă adeseori până la punct, 
a făcut ca orientarea să fie numită pointillisme. În definirea 
neoimpresionismului', Signac ţine să precizeze că divizarea este 
tehnica de bază a acestei orientări. „Tehnica divizării”, scrie el, 
„nu asigură numai prin amestecul optic al elementelor pure un 
maximum de luminozitate şi culoare: dozarea şi echilibrarea 


acestor elemente după regulile contrastului, ale degradării şi 
ale iradierii garantează de asemenea armonia totală a operei”. 
În cristalizarea viziunii sale, Signac a plecat de la cercetarea 
studiilor lui Delacroix şi Chevreul, precum şi de la analiza 
creaţiei pictorilor impresionişti. Se împrieteneşte cu Pissarro', 
Van Gogh, N.E. Cross, Vari Rysselberghe. Din 1892, după 
perioade de lucru prin porturile Franţei, petrece mult timp la 
Saint-Tropez, pe coasta mediteraneeană: aici îl vizitează în 1904 
Matisse”, care realizează în tehnica divizionistă tabloul său Lux, 
calm şi voluptate. Signac pictează peisaje luminoase, în care 
aparențele lumii vizibile se recompun din tuşe strălucitoare. 
După 1896 măreşte treptat suprafaţa tuşelor, îndepărtându-se 
de tehnica pointilistă, dar păstrând întreaga prospeţime şi 
pregnanţa optică a materiei colorate. Din 1908 devine 
preşedinte al Societăţii Independenţilor, continuând să 
cutreiere pe mare şi prin porturi (Antibes, Contentin, Bretania, 
La Rochelle, Veneţia, Constantinopol etc.), unde consideră că-şi 
poate îndeplini vocaţia de pictor. (Vezi fasciculul I, planşa 28) 


Bibliografie: Paul Signac, D'Eugcne Delacroix au néo- 
impressionnisme, Paris, 1899; Paul Signac, Jongkind (conține şi 
Traité de ľaquarelle), Paris, 1927; Catalogue de lexposition Paul 
Signac, Muzeul Luvru, Paris, 1963-1964. 


Sikora, Rudolf (n. Žilina, 1946). Pictor slovac. A studiat pictura 
la Academia de Arte Frumoase din Bratislava (1963-1969) cu 
profesorii L. Vichodil, D. Milly şi P. Matejka. Cofondator al 
mişcării Publicul Contra Violenţei (VPN). Din 1992 este profesor 
la Academia de Arte Frumoase din Bratislava. Participări la 
expoziţii: „The Seventies”, São Paulo, 1967; Premio Joan Miró, 


Barcelona, 1974; International Art Mail, Budapesta, 1984; 
„Bonjour Monsieur Kolar!”, Essen, 1984; Art of Today, 1986; 
„Hommage f Kassák”, Bratislava, Budapesta, 1987; „Hommage Ý 
Joseph Beuys”, La Seyne-sur-Mer, 1989; Bienala Asia-Europa, 
Ankara, 1990; „Die Trotzigen”, Oldenburg, 1992; Expo ’92, 
Sevilla, 1992. Cu preocupări multidisciplinare — pictură, grafică, 
fotografie, filosofie, astronomie, fizică —, Sikora elaborează o 
imagine saturată de sensuri, în care se formulează întrebări 
esenţiale privitoare la cosmos şi în domeniul antropogonic, 
situaţii existențiale polarizate de viaţă şi de moarte. În montaje 
de fotografii şi gravuri manuale, în desene şi colaje” (de pildă, în 
Concentrare şi dezintegrare a energiei — Gaura neagră din 1977- 
1978), artistul realizează „o parafrază vizuală a fenomenelor 
cosmice” (Dagmar Smenska). În seria „Blazoane”, pe fondul 
monocrom, pictat cu acrilic pe lemn, într-o interpretare liberă a 
pătratului, deci pe o geometrie deconstruită a formei, sunt 
risipite caligrame (litere, cruci), acuzând o densitate a referinţei 
simbolice. 


Bibliografie: K. Groh, Aktuelle Kunst in Osteuropa, Munchen, 
1972. 


Simbolism. Mişcare artistică neoromantică ce a marcat sfârşitul 
secolului al XIX-lea, apărută ca reacţie la formele de artă şi la 
modul de viaţă generate de gândirea pozitivistă şi de revoluţia 
industrială. Domeniile cele mai depline de afirmare pentru 
simbolism (fenomen numit astfel de Jean Morsas, în 1886, în 
manifestul Soyez symbolistes) le-au constituit literatura (operele 
lui Baudelaire, Rimbaud, Maeterlinck, Mallarmé, Valery, Villiers 
de L'Isle-Adam, Claudel, Saint-Pol-Roux, J.-K. Huysmans etc.) şi 
muzica (arta lui Wagner), dar, în sensul cel mai profund, ne 


aflăm în faţa unei atitudini de viaţă care se reflectă în toate 
formele de artă. Militând pentru un univers estetic opus 
realităţii istorice şi sociale a epocii, un univers cultural izolat, 
modelat de personalitatea individuală (ca în À rebours a lui 
Huysmans), atunci când se transpune în planul creaţiei plastice, 
simbolismul se concentrează asupra ideii căreia diversele arte 
caută să-i confere expresie. În pictură, simbolismul e o replică 
dată pozitivismului impresionist” şi, opunând lumii exterioare 
universul interior, naturii, biblioteca, construcţiei raţionale, 
sondarea inconştientului, interesului pentru formă, căutarea 
unui conţinut demn de interes, prefigurează curente moderne, 
ca expresionismul” şi suprarealismul”. Idealurile estetice 
formulate de literatură — de la „simbolismul alb”, provenind din 
Swendenborg, la cel „negru”, provenind din Poe şi Baudelaire — 
au o covârşitoare influenţă asupra picturii. De altfel, această 
mişcare estetică are meritul de a fi pus în circulaţie ideea 
consonanţelor şi sinesteziilor, a posibilităţii de transcriere a 
unei arte în termenii alteia. Regăsim sub egida simbolismului 
curente artistice dintre cele mai diferite, ca preocupări plastice, 
dar care se întâlnesc în aceeaşi definitorie închidere faţă de real 
şi deschidere asupra imaginarului, de la personalităţi izolate de 
talia lui Gauguin“, James Ensor“ sau Rodin , la mişcări ca Şcoala 
de la Pont-Aven (vezi Les Nabis), pictorii secesiunii austriece 
etc. Dar, în ceea ce are mai propriu, arta simbolistă se grupează 
în jurul celor trei mari maeştri francezi: Puvis de Chavannes, 
Gustave Moreau şi Odilon Redon', care au servit ca sursă de 
inspiraţie atât ca substanţă literară, cât şi ca formă de expresie 
unor artişti ca Francois Aman-Jean, Louis Levy-Dhurmer, 
Fernand Khnopff, J. Anquetin, Henri Fantin-Latour, Georges de 
Feure, Carlos Schwabe, Ernest Laurent, Georges Desvallieres, 


Marcellin Desboutin, W. Degouve de Nuncques, Charles Filiger, 
Raoul du Gardier, Alphonse Osbert, Armand Point, Ary Renan, 
Alexandre Seon, P.M. Simons, Léon Spilliaert, Félicien Rops etc., 
interesanţi pentru atmosfera pe care o reflectă şi o completează 
şi care frecventează Salon de Rose + Croix. Dacă Puvis de 
Chavannes va fi revendicat ca precursor de mişcările artistice 
preocupate de arhitectura imaginii, deschizând, prin 
construcţiile sale tectonice de o mare simplitate, în care 
decorativismul e subsumat logicii, drumul spre tradiţia 
clasicistă, din atelierul lui Gustave Moreau, acea „citadelă a 
simbolismului”, vor porni mişcări ca fovismul, artişti ca 
Rouault”, Derain” etc. Cât despre Odilon Redon, el se proclamă 
atât prin pictură, cât şi prin scrierile sale (À soi-même) ca 
promotor al picturii pure, atunci când întregul curent se 
preocupa mai ales de ideea literară. Originile mai îndepărtate 
ale simbolismului trebuie să le căutăm în mişcarea romantică, 
prelungită în Europa prin personalităţi ca Rodolphe Bresdin, 
Gustave Dore, Wirtz, Victor Hugo, în Nazareeni, în mişcarea 
prerafaelită engleză, în special prin Whistler şi Burne Jones, în 
toată arta care a continuat filonul idealist şi individualist al 
romantismului. Importanţa filosofiei lui Bergson (în 1889 apare 
Essai sur les données immédiates de la conscience), pe de o parte, 
a gândirii ezoterice promovate de Revue Wagncrienne, Le Voile 
d'Isis, Psyche, La Haute Science, Le Coeur Illustré, de estetica 
neomistică a lui Ruysbroeck, de scrierile lui Eliphas Lévi şi 
Louis Delbeke o regăsim, pe de altă parte, în înclinarea către o 
problematică a timpului, a misterului universal şi a misterului 
uman, a destinului, a extazului, folosind ca modalităţi simbolul 
şi mitul. O anumită ambiguitate, duplicitatea simbolurilor 
asigură operei de artă preocuparea pentru transcrierea 


imediată a stărilor sufleteşti, anunțând procedeele 
suprarealiste. Revistele simboliste — La Pléiade, Le Décadent, La 
Vogue, Le Symboliste (1886), Le Moderniste, La Plume (1889), Le 
Mercure de France (1890), La Revue blanche (1891) - pun în 
circulaţie nume de artişti, de poeţi, dar mai ales întreţin 
atmosfera estetizantă, promovează ideile şi operele simboliste, 
pledează pentru relaţia strânsă între diversele arte. Prea puţin 
omogenă ca formulări plastice pentru a se putea defini ca stil, 
arta simbolistă e unitară prin raportarea declarat culturală la 
lume, prin atitudine. Influenţa sa asupra artei 1900 (vezi Art 
Nouveau) este fundamentală şi uneori nu se poate trasa o 
delimitare precisă între cele două mişcări. În mod cert, multe 
personalităţi pregnante ale Art Nouveau sunt tributare 
simbolismului: Gaudi, G. Klimt, W. Morris, Toorop etc. 
Considerându-se mai ales alfabet plastic unitar, arta 1900 se 
defineşte pe planul idealului estetic ca simbolistă. Căzută 
repede într-un con de umbră, arta simbolistă a revenit puternic 
în atenţia publică în 1972, cu expoziţiile „Les peintres belges de 
PImaginaire” şi „Les symbolistes Françaises”. (Vezi fasciculul I, 
planşele 13, 16, 20, 43) 


Bibliografie: Odilon Redon, À soi-même — Journal (1867-1915), 
Paris, 1922; Ch. Chassé, Le Mouvement symboliste dans lart du 
XIX-eme siècle, Paris, 1947; Philippe Jullian, Les Symbolistes, 
Neuchâtel, 1973. 


Simulaţionism (de la fr. simulationisme). Termenul desemnează 
o tendinţă apărută în anii 1980 care neagă rolul reprezentării în 
formarea simulării unor comportamente şi soluţii creatoare 
enuntate anterior. „Iotul”, notează Jean Baudrillard, „este deja 
aici, realizat, produs mai demult şi livrat fără viitor...”. Totul 


este deja programat şi lucrul cu adevărat interesant, în 
peripeţiile actuale, este această précision. Teoria simulacrului se 
regăseşte şi în pittura colta'”, manifestă în arta italiană a 
timpului; ea cuprinde, în fond, un gest de apropriere”, dar acest 
lucru nu presupune integrarea în discursul vizual a unor 
elemente concrete — cum se întâmplă în pop-art" —, ci doar 
repictarea,  redesenarea, rescrierea,  resculptarea sau 
refotografierea unor opere preexistente, realizate de alţi artişti. 
Renunţarea la căutarea originalității — atât de ferm enunțată de 
epoca modernă — apropierea fără complexe de alte propuneri 
artistice, readucerea în actualitate a unor stiluri consacrate de 
vreme acordă simulaţionismului o particularitate pe care o 
revendică arta postmodernă. 


Siodtowska-Wisniewska, Alicja (n. Kielce, 1921 - m. Varşovia, 
2009). Artist decorator polonez. A studiat la Academia de Arte 
Frumoase din Varşovia (1950-1954) cu profesoara Eleonora 
Plutyiska. Debutează cu chilimuri în stil popular. Expune la 
Bienala de la Lausanne, unde prezenţa Şcolii Poloneze a devenit 
o tradiţie. Din 1967, cucerită de mişcarea înnoitoare a artelor 
decorative, începe să integreze textilelor sale diverse materiale 
eterogene — bucăţi de lemn etc. — şi îmbogăţeşte tipurile de fibre 
folosite, obţinând efecte din raporturile acestor materiale şi ale 
culorilor naturale. 


Bibliografie: Norbert Zawisza, Alicja Siodtowska-Wisniewska, 
Łódź, 1999. 


Siqueiros, David Alfaro (n. Santa Rosalia de Camargo, 
Chihuahua, 1896 - m. Cuernavaca, 1974). Pictor mexican. 


Studiază la Escuela Nacional Preparatoria (1907-1910), 
Academia San Carlo din Ciudad de Mexico (1911) şi la Academia 
din Santa Anita (1912). Împreună cu Orozco” înfiinţează grupul 
Sindicato (1924). Participă la editarea revistei El Machete (1924- 
1925). În 1950 expune la Bienala de la Veneţia, fiind distins cu 
Premiul II al manifestării. În 1914 se înrolează în armata 
revoluţionară. Cu solda de căpitan, călătoreşte în 1919 prin 
Europa, venind în contact cu mişcările artistice moderne şi 
cercetând capodopere ale Renaşterii italiene. Debutează în 1922 
cu o pictură murală - Elementele —, la Escuela Nacional 
Preparatoria din Ciudad de México. Vor urma lucrări la Palatul 
Artelor Frumoase (Noua democraţie, 1945; Cuauhtemoc reînviat, 
1951), Muzeul Naţional de Istorie (De la porfirism la revoluţie, 
1957-1966), Centrul medical din Ciudad de México (Apologia 
viitorului. Triumf al ştiinţei asupra cancerului, 1958). După 1965 
conduce o echipă de lucru la Cuernavaca, realizând 
„Ssculptopicturi” murale, cum este cea din Parcul din Lima sau 
imensa lucrare Marşul umanităţii (4.600 m?) de la Palatul 
Congreselor din Ciudad de Mexico (1967). Ca şi Orozco şi 
Rivera”, cu care împarte faima de a fi pus bazele 
„muralismului” mexican, militează pentru o artă angajată 
nemijlocit în viaţa socială, în transformarea revoluţionară a 
societăţii. Formele sunt puternice, răsucite de energii vitale 
profunde. Adeseori, membrele sau figurile personajelor sunt 
violent aduse în prim-plan, ca printr-o mişcare a aparatului de 
filmat ce caută cu insistenţă detaliul semnificativ, pe care îl 
„smulge” din context, proiectându-l în faţă. Artistul a evoluat pe 
calea restaurării tradiţiilor mexicane, într-un limbaj modern, 
comun contemporanilor săi. El s-a implicat, ca persoană, în 
viaţa politică, pentru care a fost de mai multe ori arestat, nevoit 


să plece în exil în Cuba, Chile etc., locuri unde a continuat să 
lucreze, punctându-şi călătoriile cu opere tipice pentru viziunea 
sa. 


Bibliografie: Siqueiros, Por la via de una pintura neorealista o 
realista social moderna en Mexico, 1951; Raquel Tibol, David 
Alfaro Siqueiros, Buenos Aires, 1975; P. Stein, Siqueiros. His Life 
and Works, New York, 1994. 


Sisley, Alfred (n. Paris, 1839 - m. Moret-sur-Loing, 1899). Pictor 
englez. Stabilit în Franţa, se înscrie la Şcoala de Arte Frumoase 
din Paris, în Atelierul lui Gleyre, unde îi are colegi pe Monet, 
Renoir” şi Bazille”. În 1863, Sisley şi colegii săi părăsesc studiile 
şi încep să lucreze la Chailly, în pădurea Fontainebleau. La 
început pictează sub influenţa peisajelor lui Corot, apoi adoptă 
modalităţile artei impresioniste” pe care o promovau prietenii 
săi Monet, Renoir, Pissarro”. Expune la prima expoziţie 
impresionistă din 1874, care a avut loc în atelierul fotografului 
Nadar. Pictorul are o sensibilitate remarcabilă, vizibilă în 
modul subtil de a armoniza tonurile (Piaţa mică, Argenteuil, 
1872; Port Morly, 1873; Efect de zăpadă la Louveciennes, 1874; 
Inundaţie la Port Morly, 1874). Fire retrasă, este un bun 
observator al realităţii şi, fără să inventeze un drum nou, 
creează lucrări în care înzestrarea sa e pusă în lumină (Podul de 
la Moret, 1884; O cocioabă la Sablons, 1885; Dimineaţă de 
septembrie, 1888). El crede în sinceritatea trăirii operei de către 
artist. „După subiect”, afirma el, „una dintre calităţile cele mai 
interesante ale peisajului este mişcarea, viaţa... A da viaţă unei 
opere de artă este, desigur, o condiţie indispensabilă pentru 
artistul demn de acest nume. Totul trebuie să contribuie la 


aceasta: forma, culoarea, factura. Viaţa o dă emoția artistului şi 
această emoție este aceea care o trezeşte şi pe cea a pictorului”. 


Bibliografie: Pierre Francastel, Monet, Sisley, Pissarro, Paris, 
1939; F. Daulte, Alfred Sisley — Catalogue raisonné de Louvre 
peint, Lausanne, 1959. 


Sitte, Willi (n. Kratzau, Boemia, 1921 - m. Halle, 2013). Pictor 
german. Studiază la Şcoala de Artă a Muzeului din Reichenberg 
(1936-1939) şi la Şcoala de Pictură din Kornburg (1939-1940). În 
perioada 1945-1946 lucrează la Milano, Vicenza şi Veneţia. În 
1946 revine în Cehoslovacia, stabilindu-se apoi în Germania, la 
Halle (1947). Profesor la Institutul de Artă din Halle (din 1959). 
Distincţii: Premiul oraşului Halle, 1954, 1955; Premiul Handel, 
Halle, 1964; Premiul Käthe Kollwitz al Academiei Germane de 
Artă, Berlin, 1968. Ecourile artei expresioniste” din anii de 
formaţie, propriile sale experienţe de viaţă din anii războiului, 
care l-au purtat până în climatul artistic al Italiei, au contribuit 
la cristalizarea unei viziuni în care predomină naraţiunea 
figurativă, ce încearcă să împace aspirații expresive strict 
individuale cu ample perspective asupra scenei sociale. La 
realizarea sarcinii literare participă, în mod egal, desenul 
riguros al formelor, gesturile şi privirile personajelor, precum 
şi o mulţime de impulsuri grafice şi cromatice, tuşe libere, 
sustrase aparent ordinii figurative. 


Bibliografie: Wolfgang Hütt, Willi Sitte, Dresda, 1976; Gisela 
Schirmer, Willi Sitte. Farben und Folgen, Leipzig, 2003. 


Slak-Doka, Jože (n. Jablan, 1951 - m. Ljubljana, 2014). Pictor 
sloven. A absolvit Academia de Arte Frumoase din Ljubljana 


(1975), unde a fost elevul lui Stupica”. În 1984 studiază la Paris. 
Între 1985 şi 1986 este student rezident în Japonia. Dintre 
convențiile picturii tradiţionale nu este păstrată decât plasarea 
compoziţiei pe un perete-ecran, dar şi aceasta e doar formală, 
întrucât obiectele pictate tind să se desprindă şi să evolueze 
libere în spaţiu. Formatul lucrărilor ia adeseori chipul fiinţelor 
şi lucrurilor pe care le reprezintă. Dinamismul formelor este 
sporit de coloritul vehement, cu unele violenţe, vădind un 
temperament neliniştit, respingând orice ispită a calofiliei. 


Sloan, John (n. Lock Haven, Pennsylvania, 1871 - m. Hanover, 
New Hampshire, 1951). Pictor american. Studiază gravura la 
Academia de Arte Frumoase din Pennsylvania sub îndrumarea 
lui Thomas Anshutz (1892-1893). În 1894, împreună cu alţi 
artişti, se îndepărtează de spiritul academist al şcolii şi 
înfiinţează Charcoal Club, în cadrul căruia era prețuit desenul 
ce rezulta din observarea directă a realităţii. Începe prin 
desenarea şi pictarea unor scene din Philadelphia. După ce se 
mută la New York, unde predă la Liga Studenţilor în Arte (1907), 
îşi precizează stilul realist, abordând aspectele cele mai dure 
ale vieţii. Face parte, alături de Henri”, Luke, Arthur B. Davies, 
Glackens ş.a., din grupul The Eight (Cei Opt), a cărui orientare 
spre surprinderea nemijlocită a adevărului a făcut să fie numit 
Şcoala Pubelelor (vezi Ashcan School). Expune de asemenea la 
Expoziţia internaţională de la New York din 1913 (vezi Armory 
Show), devenind un pictor reprezentativ al epocii. Prin portrete 
şi mai ales prin aspectele pictate pe stradă şi în porturi 
contribuie la impunerea „scenei americane” în arta plastică din 
prima jumătate a secolului XX (Furtună de praf, 1906; Fereastra 
coafezei, 1907; ciclul „Fifty Avenue”, 1905-1909; Ora şase, iarna, 


1912; Portul Gloucester, 1916; Strada Bleecker, duminică 
noaptea, 1918; Drumul alb, 1927). 


Bibliografie: John Sloan, The Gist of Art, New York, 1939; Bruce 
St. John, John Sloan, New York, Washington, Londra, 1971. 


Sluijters, Jan (Johannes Carolus Bernardus) (n. "e 
Hertogenbosch, 1881 - m. Amsterdam, 1957). Pictor olandez. 
Iniţiat în cadrul Şcolii de Arte Frumoase din Amsterdam, face 
călătorii de studii în Italia şi în Franţa (1905-1906), suferind 
influențe ale picturii postimpresioniste (Cézanne*ř, Toulouse- 
Lautrec”) şi ale programului decorativ promovat de Art 
Nouveau”. O perioadă lucrează la Staphorst (1915-1917), unde îl 
cunoaşte pe pictorul francez Le Fauconnier. Aici creează lucrări 
care Îi exprimă cel mai profund univers spiritual, marcat de 
realitățile şi de mitologia satului olandez (Familie de țărani la 
Staphorst, 1917). Formele care citează aspecte ale lumii vizibile 
constituie un foarte interesant loc de întâlnire între tendinţe 
ordonatoare (de sorginte cubistă') şi izbucniri libere ale petelor 
de culoare (de tip expresionist). Acest joc al cromaticii între 
rigoare şi frenezie asigură imaginii o atmosferă tensionată, în 
directă legătură cu ceea ce îl frământă pe artist. 


Bibliografie: Jacqueline de Raad et al., Jan Sluijters 1881-1957, 
Bussum, 2011. 


Smith, Richard (n. Letchworth, Hertfordshire, 1931). Pictor 
englez. Studiază la Şcoala de Artă Luton (1948-1950), la Şcoala 
de Artă St. Alban (1952-1954) şi la Colegiul Regal de Artă (1954- 
1957). Activează ca profesor la Colegiul Hammersmith (1958), la 


Şcoala de Artă St. Martin din Londra (1961-1963), la 
Universitatea din Virginia (1967) şi la Universitatea din 
California (1968). Este distins cu Premiul Robert C. Skull la 
Bienala de la Veneţia (1966) şi cu Marele Premiu al Bienalei de 
la Săo Paulo (1967). După o perioadă în care în pânzele sale 
predomină modalităţile abstracte”, cu o liberă desfăşurare a 
petelor de culoare, artistul recurge tot mai decis la o organizare 
susţinută cu elemente geometrice. Adeseori este tentat să 
dezvolte suprafeţele colorate, în procesul încorporării celei de-a 
treia dimensiuni. Rezultă obiecte spaţiale, în care rolul 
principal este jucat de culoare, înscrierea lucrării în ambianţă 
urmând criteriile artei decorative. 


Bibliografie: Richard Smith: Paintings 1958-1966, catalog, 
Whitechapel, Londra, 1966; Richard Smith: Seven Expositions 
1961-1975, Tate Gallery, Londra, 1975. 


Smith, Tony (n. South Orange, New Jersey, 1912 - m. New York, 
1980). Sculptor american. Studiază la Liga Studenţilor în Arte 
din New York, apoi la New Bauhaus, Chicago (1937-1938). 
Formaţia de aici îl va influenţa profund, dezvoltându-i 
înclinarea spre o artă raţională, cu forme concise. Contactul cu 
mediul newyorkez, dominat de şcoala expresionismului" 
abstract şi de gestualismul' (vezi Action painting) lui Pollock" 
(de care l-a legat o strânsă prietenie), îi va accentua, prin 
contrast, nevoia de ordine, de autocenzurare, repulsia pentru 
subiectivitate, care sunt definitorii pentru arta minimală”. 
Lucrările sale se constituie din elemente geometrice 
fundamentale - cercuri, forme rectangulare (Cercuri, 1962; 
Cigarette, 1962; Playground, 1962; Cub I, 1963; Cub XXVII, 1963; 


Amarylis, 1965 etc.). Mai târziu apar ansamblurile de corpuri 
(cu aceeaşi morfologie geometrică) creând ambiante complexe 
(Stâncile mişcătoare, 1967). Articularea riguroasă, rigidă, 
geometrică derivă din problematica puriştilor (Mondrian', 
Bill), a constructiviştilor”, a şcolilor raţionaliste ce au dominat 
o parte a mişcării artistice europene din prima parte a secolului 
XX. Modul de a gândi, integrarea în spaţiu a lucrărilor se face 
însă mai mult de pe baza unei viziuni de pictor, el încercând să 
obţină pentru sculpturile sale statutul bidimensional al picturii 
minimaliştilor F. Stella, Noland', Newman ş.a. Trăsătura 
dominantă a acestor obiecte şi structuri rămâne aspiraţia 
raţionalistă, refuzul implicării prin gest, dar ele nu sunt străine 
de o poetică a solitudinii, a refuzului de a comunica. 
„Structurile lui Smith sunt pure în acest sens simbolist! 
(metafizic), la fel de liniştite şi solitare ca un viaduct la miezul 
nopţii”, afirmă într-un text Harold Rosenberg. 


Bibliografie: L.R. Lippard, Tony Smith, New York, 1972; E 
Meschede (ed.), Tony Smith. Skulpturen und Zeichnungen 1961- 
1969, catalog, Westfălisches Landesmuseum Munster, 1988. 


Smits, Jakob (n. Rotterdam, 1855 - m. Mol, 1928). Pictor belgian 
de origine olandeză. Frecventează diverse şcoli de artă în 
Rotterdam, Bruxelles, Munchen şi Viena. Conduce un timp 
Şcoala Industrială din Haarlem. În 1920 participă la 
inaugurarea Galeriei „Le Centaure”, unde va expune adeseori el 
însuşi. Încă din prima tinereţe vădeşte orientarea spre o artă ce 
rămâne în permanent contact cu aspectele vizibile ale lumii. La 
aceasta a contribuit, desigur, întâlnirea cu pictorul realist 
Albert Neuhuys, dar esenţială este aplecarea sa spre realităţile 


satului înţeles ca depozitar al unei experienţe spirituale 
seculare. Artistul se stabileşte în mici aşezări, aducând treptat 
în prim-plan fizionomii şi elemente de peisaj specifice pentru 
acest mediu sociocultural. Imaginea nu mai este însă dominată 
de acele aspecte tranzitorii care apăreau în impresionism . Mai 
fireşti par aici funcţiile simbolice” ale unor motive sau 
raporturi cromatice, prin care autorul transcende realul ce-i 
cade imediat sub simţuri pentru a impune valori conservate de 
tradiţie sau reclamate de tensiunile spirituale din orizontul său 
lăuntric. 


Bibliografie: W. Vanbeselaere, Jakob Smits, Kasterlee, 1976. 


Soans, Jaak (n. Tartu, 1943). Sculptor estonian. A studiat la 
Institutul de Artă din Tallinn (1961-1966). Participă la 
expoziţiile: Tartu, 1979; Bienala Baltica, Vilnius, 1980; Institutul 
de Artă, Tallinn, 1984. Face o severă analiză a corpului uman, 
descompunându-l în părţile componente. Această analiză 
urmează de regulă unei dislocări morfologice care se produce 
ca urmare a unei teribile eliberări de energie. Fărâmiţarea 
volumelor nu înseamnă declanşarea unei mişcări haotice, 
întrucât întregul material este controlat de severe legi 
compoziționale. Uneori, în cazul monumentelor, în general al 
compozițiilor votive, materialul sculpturii se adună, 
neproducându-se acea dispersie a volumelor. 


Sobaïc, Milos (Miloš Šobajić) (n. Belgrad, 1945). Pictor 
muntenegrean. A absolvit Academia de Arte Frumoase din 
Belgrad (1970). Din 1972 locuieşte şi la Paris. A participat la 
expoziţiile: Salon de Mai, Paris, 1976; „Figuraţia critică”, Paris, 


1978, 1983; „ArtExp West”, Los Angeles, 1980; „Pictura 
contemporană”, Palatul Papal din Avignon, 1981; „Ecologia”, 
Maribor, 1981; „Dado, Liuba, Mihailović, Sobaic, Velikovic”, 
Paris, 1982. Distincţii: Premiul Octombrie, Belgrad, 1976; 
Premiul „Arta 77”, Belgrad, 1977. Realitatea în care se cufundă 
spiritul investigator al artistului este circumscrisă camerei, 
spaţiului de locuit, altfel spus, perimetrului consacrat al 
experienţei rutiniere. Din vremuri imemoriale, în cuprinsul 
semantic al vetrei s-au depus conotaţii multiple, care îşi 
păstrează actualitatea indiferent de configuraţia locului în care 
omul îşi consumă existenţa. Goală sau traversată de personaje, 
redusă la simplitatea atemporală a podelelor şi pereţilor sau 
infuzată cu obiecte-emanaţii ale erei tehnologice, camera 
devine sediul manifestării unor intense energii. Sosite din afara 
„scenei”, dar şi dinlăuntrul ei, astfel de tensiuni antrenează 
obiectele destrămându-le pe alocuri, sau intră ele însele în 
conflict, susţinând partitura dramatică. Personajele din pictura 
sa sunt din ce în ce mai acuzat afectate de forţe puternice, care 
le tulbură funcționalitatea,  distrugându-le  morfologiile. 
Violenţa devastatoare, de clară esenţă expresionistă”, preia, 
într-un mod personal, unele procedee ale imaginii bad 
painting”. (Vezi fasciculul III, planşa 31) 


Bibliografie: Peter Handke, Kostas Mavrakis, Beate Reifenscheid, 
Milos Sobaic, Ludwig Museum Koblenz, 2004. 


Sogomonian, Van (n. Tbilisi, 1937). Ceramist armean. A studiat 
la Institutul de Artă şi Teatru din Erevan (1963-1968). Participă 
la: expoziţiile de ceramică deschise la Erevan şi Moscova; 
Concursul de la Faenza, începând din 1977; Concursul de la 


Valloris, 1977. Ia parte la Simpozionul de la Romhild, Germania, 
1981. În 1984, lucrările sale sunt itinerate în India şi Italia. 
Formele ceramice ascultă uneori de sugestiile antropomorfe, 
instalate mai ales printr-o serie de detalii, cum ar fi, de 
exemplu, mâinile. În rest, chiar când face aluzie la realitatea 
umană, tratează cu mare libertate formele, mulţumindu-se cu 
trimiteri destul de vagi. Odată instituită în spaţiu, compoziţia îşi 
livrează întregul depozit de expresii figurative sau abstracte”, 
concretizându-se în expresii sculpturale. În plus, pe lângă 
partitura spaţială, lucrările beneficiază de un colorit viu care le 
sporeşte prestigiul. 


Solakov, Nedko (n. Cerven Briag, 1957). Pictor bulgar. A 
absolvit în 1981 Departamentul de Pictură Murală al Academiei 
de Artă din Sofia. În 1985-1986 a studiat pictura la Institutul 
Hoger din Anvers. Perioade de lucru în Elveţia (1992), Austria 
(1993) şi Germania (1994-1995). Participă la: Festivalul de la 
Cagnes-sur-Mer, 1984; „Gradet-Oraşul”, Sofia, 1988; „Pământ şi 
Cer”, Sofia, 1989; „Expresii”, Glasgow, 1990; „The City Utopia”, 
Nottingham, 1990; „Pentagonal Plus”, Edinburgh, 1992; „Europe 
Unknown”, Cracovia, 1991; Bienala de la Veneţia, 1993; „Europa 
94”, Munchen, 1994; „N Forme? Reconstrucţie şi interpretare”, 
Sofia, 1994. O anumită foame de concret îl conduce spre 
instalaţii”, în care obiectele găsite (vezi Ready-made) pot să 
aparţină banalului, realităţii din preajmă, dar, uneori, sunt în 
mod expres împrumutate patrimoniului cultural. Acelaşi 
principiu al cumulării, al realităţii „instalate” funcţionează şi în 
cazul compozițiilor picturale care recuperează procedeele 
tradiţionale ale reprezentării, juxtapuse uneori unor prezenţe 
obiectuale. 


Soldati, Atanasio (n. Parma, 1896 - m. Milano, 1953). Pictor 
italian. Absolvent al Şcolii de Arhitectură din Milano în 1920. În 
1950, împreună cu Gillo Dorfles, Monnet şi Munari“, înfiinţează 
gruparea MAC (Mişcarea pentru Arta Concretă). Lucrările sale 
sunt expuse la Bienala de la Veneţia, 1950. Influențat la început 
de Câzanne, el admiră apoi acuarelele abstracte” ale lui 
Kandinsky”. În 1931 prezintă la Milano o selecţie de lucrări 
nonfigurative, considerată prima expoziţie de artă abstractă din 
Italia. În ciclul „Compoziţii” adoptă un stil geometric-decorativ, 
cu suprafeţe de culoare delimitate de linii riguros trasate. 
Uneori, în tablourile sale apar elemente figurative - case, 
manechine — intens stilizate, dar păstrându-şi caracterul de 
evocare a realului. 


Bibliografie: Lionello Venturi, Soldati, Milano, 1954. 


Sonderborg, K.R.H. (Kurt Rudolf Hoffmann) (n. Sønderborg, 
1923 - m. Hamburg, 2008). Pictor danez. Studiază la Şcoala de 
Artă din Hamburg (1947-1949). În 1953 frecventează la Paris 
„Atelier 17”, sub îndrumarea lui Stanley Hayter. Aderă la grupul 
Zen 49”, Paris (1953). Profesor la Academia de Artă din Stuttgart 
(1964) şi la Şcoala de Artă şi Design din Minneapolis (1968). În 
1970 lucrează în California. Participă la expoziţiile: „Arta după 
1945”, Amsterdam, 1954; „Zen 49” (itinerată în SUA), 1956; 
Trienala de la Milano, 1957; Bienala de la Tokyo, 1958; Bienala 
de la Veneţia, 1958, 1964, 1970; Salonul de Mai, Paris, 1959; 
Guggenheim International, New York, 1960; Bienala de la Săo 
Paulo, 1963; Documenta din Kassel, 1964. Distincţii: Premiul 
Karl-Ernst Osthaus, Haga, 1955; Premiul Guvernatorului, Tokyo, 
1960; Marele Premiu pentru desen, Săo Paulo, 1963; Premiul II, 


Menton, 1968. Lucrările de impresariat sunt câmpuri în care se 
desfăşoară o dramatică întâlnire între lumină şi întuneric, într- 
o bună tradiţie expresionistă . Tuşele înregistrează docil 
seismele sale lăuntrice, alcătuind o caligrafie abstractă. Ele 
trădează sub aparențele freneziei gestuale (vezi Action painting) 
o permanentă sondă aruncată în universul sensibil al artistului. 
Mai târziu, aspectele concrete ale lumii câştigă în autoritate, 
fiind acceptate în cadrul imaginii. Prioritate au, desigur, acele 
motive - oameni, lucruri - care domină spaţiul social, 
integrându-se mitologiei contemporane. 


Bibliografie: H. Abrams, K.R.H. Sonderborg, New York, 1971; A.S. 
Labarthe, Sonderbors: Tuer un rat, Paris, 1974; Alexander Klar, 
K.R.H. Sonderborg: Maler ohne Atelier, Emden, 2003. 


Soulages, Pierre (n. Rodez, Aveyron, 1919). Pictor francez. 
Începe să picteze ca autodidact, înscriindu-se apoi la Şcoala de 
Arte Frumoase din Montpellier (1941). Distincţii: Marele Premiu 
pentru gravură la Bienala de la Ljubljana, 1959; Premiul 
Carnegie, 1964. Într-o primă serie de peisaje de iarnă, realizate 
în regiunea natală, se arată preocupat de contrastul violent 
dintre albul zăpezii şi negrul copacilor fără frunze. 
Confruntarea dintre lumină şi întuneric îl interesează din ce în 
ce mai mult. Din 1946 pictează o serie de semne negre, 
abstracte”, distribuite pe verticală şi pe orizontală, sau lăsate să 
traverseze libere tabloul, asemenea unor fascicule de umbră. 
Traseele de pensulă, masive şi viguroase, alcătuiesc o caligrafie 
inedită, suficientă pentru a susţine întreaga imagine. După 
1950, artistul îşi lărgeşte registrul cromatic, introducând 
diferite culori, pline de lumină. Devine unul dintre cei mai de 


seamă reprezentanți ai abstracţiei lirice” din Europa. 
Dramatismul semnelor şi tuşelor traduce, în cheie abstractă, un 
temperament grav, animat de o imperioasă nevoie de 
comunicare, specifică expresionismului'. Este şi autorul unei 
ample serii de gravuri, al unor tapiserii aflate la Palatul Radio 
din Paris şi Universitatea din Saint-Gall, Elveţia, al unui mozaic 
de ceramică la One Oliver Plaza din Pittsburgh. 


Bibliografie: Michel Ragon, Pierre Soulages, Paris, 1962; Pierre 
Soulages — peintures récentes, Centre Georges Pompidou, Paris, 
1979; P. Daix, J.J. Sweeney, Pierre Soulages, Pœuvre 1947-1990, 
Neuch^tel, 1991; P. Encrevé (ed.), Soulages. L'œuvre complet, 3 
vol. (1946-1997), Paris, 1994-1998. 


Soutine, Chaïm (n. Smilovici, 1893 - m. Paris, 1943). Pictor 
belarus stabilit în Franţa. După studii de pictură la Minsk şi 
Vilnius, se îndreaptă spre Paris (1911), unde se împrieteneşte cu 
Chagall" şi Modigliani”. Pictează, la Căret, Cagnes-sur-Mer, Lâves 
sau Paris, portrete, peisaje şi naturi moarte asupra cărora îşi 
pune amprenta firea sa izolată, aflată într-o veşnică angoasă 
(Femeia nebună, 1920; Peisaj, 1926; Cocoşul, 1926; Boul jupuit, Zi 
cu vânt la Auxerre, 1939). Formele sunt agitate, dinamitate din 
interior, colorate cu o pastă abundentă. Neliniştea îl face pe 
artist sensibil la aspectele dramatice, sordide şi respingătoare 
ale lucrurilor şi fiinţelor. Este un amestec de expresionism” şi 
observaţie realistă, pe fondul înclinaţiei spre ceea ce este 
morbid. Se exprimă cu sinceritate, în modul său propriu de a 
înţelege pictura, fără să apeleze la mijloacele uneia sau alteia 
dintre mişcările artistice lansate zgomotos de celebrităţile din 
Montparnasse. El îşi urmează temperamentul, iar acesta îl 


conduce spre o poetică expresionistă, care nu înseamnă pentru 
el o aderare la programul unei astfel de orientări, ci pur şi 
simplu un fel de a trăi. (Vezi fasciculul II, planşa 10) 


Bibliografie: Raymond Cogniat, Soutine, Paris, 1973; A. Werner, 
Chaim Soutine, Paris — New York, 1980; C. Nicoidski, Soutine ou 
la profanation 1893-1943, Paris, 1992. 


Spătaru, Mircea (n. Epureni, Vaslui, 1937 - m. Cluj-Napoca, 
2011). Sculptor român. A absolvit în 1962 Institutul de Arte 
Plastice „Ion Andreescu” din Cluj-Napoca. Operele sale sunt 
prezentate la: Bienala de sculptură mică de la Budapesta, 1971; 
Concursul de desene „Joan Mir6” din Barcelona, 1971-1974; 
Bienala Tinerilor Artişti de la Paris, 1971, 1973; Trienala de la 
Milano, 1973; Expoziţia de pictură şi sculptură de la Notto, 
Italia, 1972; Bienala de la Veneţia, 1990; Expoziţia de sculptură 
UNESCO, 1991. A participat la simpozioanele naţionale de 
porțelan de la Cluj-Napoca (1973, 1974, 1975), în cadrul cărora a 
realizat lucrări individuale sau în colaborare cu un grup de 
artişti. Distins cu: Premiul pentru sculptură al Uniunii Artiştilor 
Plastici din România, 1969; Premiul Ion Andreescu al Academiei 
Române, 1971; Premiul ex aequo la Notto, 1972; Premiul criticii 
al Uniunii Artiştilor Plastici din România, 1972; Menţiune la 
Concursul „Joan Mir6”, 1973; Premiul Expoziţiei internaţionale 
de la Varşovia, 1974; Premiul pentru artă monumentală al 
Uniunii Artiştilor Plastici din România, 1975; Premiul pentru 
prototip, Roma, 1982. Spirit mobil, în permanentă căutare de 
expresii spaţiale noi, sculptorul apelează, pe rând, la 
modalităţile evocatoare ale semnului abstract” — derivat din 
funcţiile de reper semnificative ale pietrei de hotar sau 
funerare - şi la compoziţia fără echivoc figurativă. Un loc 


aparte între lucrările cu o sarcină expresivă ce încorporează 
aluzia istorică îl are preocuparea sa pentru reprezentarea lui 
Nicolae Bălcescu (un monument Bălcescu a fost aşezat în 1979 
la Cristuru Secuiesc). Evoluând pe linia unei prestigioase tradiţii 
a statuarei, sculptorul dezvoltă raporturi dramatice între 
volume, urmăreşte o anumită tensiune a compoziţiei din care — 
vector dirijat - se desprinde individualitatea spirituală a 
personajului — marele istoric şi cărturar. Acelaşi dramatism, 
care nu o dată rupe formele, aparenta discontinuitate fiind de 
fapt dictată de subtile legi compoziționale de ansamblu, îl 
regăsim în recentele statui dedicate domnitorului Alexandru cel 
Bun, la Bacău, politicianului luliu Maniu, la Bucureşti etc. 
Sculptorul este de asemenea autorul unor lucrări de porțelan în 
care discursul abstract al volumelor este dublat uneori de 
inscripţii, de literele numelui său, ceea ce aduce în compoziţie o 
notă conceptuală”. 


Spencer, Stanley (n. Cookham, 1891 - m. Taplow, 1959). Pictor 
englez. Studiază la Slade School (1908-1912). În timpul primului 
război mondial însoţeşte pe front corpul medical al armatei. 
Experienţa acestor ani se va concretiza în picturile murale de la 
Biserica memorială din Burghclere (1922-1932) şi în compoziţia 
Învierea la Cookham (1923-1926). În afara acestor lucrări cu 
adresă explicit publică, realizează, în singurătatea reşedinţei de 
la Cookham, o operă care se distinge printr-o trăire individuală 
a realităţii satului natal. Subiectele inspirate din mitologie, din 
legende sau din realitatea cunoscută nemijlocit sunt tratate cu o 
rară vervă narativă. „Scenariul” compozițiilor sale pune în 
mişcare numeroase personaje, cu o gestică bogată şi adeseori 
cu fizionomii pe care se reflectă frământările lăuntrice. Artistul 


a realizat de asemenea o serie de autoportrete şi de portrete ale 
oamenilor din preajma sa, precum şi peisaje ce evocă locurile 
familiare. 


Bibliografie: Elisabeth Rothenstein, Stanley Spencer, Londra, 
1967; Stanley Spencer, catalog, Institute of Contemporary Art, 
Londra, 1987; K. Bell (ed.), Stanley Spencer. A Complete 
Catalogue of the Paintings, Londra, 1992. 


Spilliaert, Leon (n. Oostende, 1881 - m. Bruxelles, 1946). Pictor 
belgian. După absolvirea Academiei din Bruges (1904) 
călătoreşte în mai multe rânduri în Franţa şi Olanda, venind în 
contact cu numeroşi artişti. Prezent la Salonul Independenţilor 
din Paris (1911), la expoziţiile de la Galeria „Centaure”, la 
manifestările organizate de mişcarea Selection. În 1944 i se 
prezintă o amplă retrospectivă la Palais des Beaux-Arts din 
Bruxelles. O serie de factori — studiul vechilor maeştri flamanzi, 
întâlnirea cu pictorii nabişti , propriile înclinații — contribuie la 
orientarea artistului spre simbolism `. Tipice pentru o asemenea 
opţiune sunt lucrările realizate până la izbucnirea primului 
război mondial (Profil, 1907; Femeie care se scaldă, 1910; Omul 
cu urechea roşie, 1912; Soţie de pescar, 1912). În astfel de 
tablouri, elementele concrete sunt puternic stilizate şi înscrise 
cu pregnantă pe mari câmpuri monocrome. O mişcare secretă 
agită şi deformează formele, aducând o notă de stranietate în 
atmosfera deja plină de tensiune a tabloului. Cu timpul, artistul 
acordă o atenţie sporită impactului cu actualitatea, lărgind 
totodată paleta cromatică, ceea ce duce la stabilizarea unor 
tendinţe expresioniste” în opera sa. 


Bibliografie: F. Edeban, Leon Spilliaert, Anvers, 1950; Leon 
Spilliaert (1881-1946), catalog, Grand Palais, Musée Royaux des 
Beaux-Arts, Bruxelles, 1981-1982. 


Spoerri, Daniel (n. Galaţi, 1930). Artist german de origine 
română. Studiază dansul clasic şi pantomima la Zurich şi Paris 
(1950-1954). Solist la Opera din Berna (1954-1957). Lucrează ca 
regizor la Landestheater din Darmstadt şi editează ziarul 
Material (1957-1959). Înființează şi dirijează la Paris Edition 
MAT (din 1959). Aderă la grupul Nouveau Râalisme” (1960). 
Călătoreşte la New York, unde aderă la grupul Fluxus”, şi în 
insulele greceşti (1966-1967). Editează ziarul Le Petit Colosse de 
Symi. Deschide la Dusseldorf, în 1968, galeria Eat Art şi 
restaurantul Spoerri (ambele promovând art mangeable, o 
formă de realism nemediat). Participă la expoziţiile: „Mişcarea”, 
Anvers, 1958; Festival de avangardă, Paris, 1960; „Arta 
asamblajului”, New York, 1961; „Noii Realişti”, New York, 1962; 
„Happenings”, New York, 1965; „Happening und Fluxus”, Köln, 
1970; „Fluxus”, Cornwall (itinerată în Marea Britanie), 1972. 
Spirit mobil, nonconformist, amendând poeticile picturale 
constituite, este încrezător doar în posibilităţile de semnificare 
ale realului însuşi. El convoacă în imagine obiecte din imediata 
apropiere nu pentru a formula o negaţie dadaistă”, şi nici 
pentru a denunța saturaţia obiectuală care a generat arta pop”. 
Rostul acestei atitudini este de a reface drumul artistului spre 
natură. Banale şi efemere, lucrurile din sfera consumului 
cotidian (articole de pictat, veselă, hrană etc.) menţin exerciţiul 
luării în posesie a realităţii. Uneori, în acelaşi scop, artistul 
consideră necesară prezenţa sa nemediată în raza de acţiune a 
compozițiilor plastice. El montează o întâmplare (vezi 


Happening) în care el, cel dintâi, urmează povaţa lucrărilor pe 
care le creează -— stabilirea unei intimităţi cu realitatea pururi 
redescoperită. 


Bibliografie: Daniel Spoerri, Mythological Travels, New York, 
1970; Daniel Spoerri, Gastronomisches Tagebuch, Neuwied şi 
Berlin, 1970; 1960: Les Nouveaux Realistes, catalog, Musée d'Art 
Moderne de la Ville de Paris, 1986; Daniel Spoerri, catalog, 
Centre Georges Pompidou, Paris, 1990-1991. 


Srnec, Aleksandar (n. Zagreb, 1924 - m. Zagreb, 2010). Pictor 
croat. A studiat la Academia de Arte Frumoase din Zagreb. 
Membru al grupului artistic EXAT 51” din Zagreb. Participă la 
expoziţiile: Salon des R6alites Nouvelles, Paris, 1952; Trienala 
de la Milano, 1957; „Trigon 61”, Torino, 1961; Drian Galleries, 
Londra, 1960, 1961 (cu Bag şi Picelj). Distincţii: Premiul 
Vladimir Nazor, Zagreb, 1970; Premiul Josip Rack, Zagreb, 1971. 
Optează încă de la începutul anilor 1950 pentru geometrismul 
abstract”, ca recurs împotriva dispersiei formei în cadrul 
abstracţiei lirice”. Artistul reia o serie de probleme ale 
percepţiei şi expresiei de tip raţionalist pe care le-au promovat, 
în deceniile interbelice, orientările neoplasticiste (vezi De Stijl, 
Mondrian) şi suprematiste” (vezi şi Malevici). Presiunea stărilor 
emoţionale deţine, în cazul său, un loc important în elaborarea 
suprafeţelor şi liniilor de factură geometrică, întrucât acestea 
suferă o anume „corecţie” datorată încercării de integrare a 
factorului timp în structura lor. Când, într-o fază ulterioară, 
dimensiunea temporală este aplicată în ordonarea unor module 
optice (vezi Op-art), amprenta individualităţii sale se identifică 
în armoniile de culoare, de griuri şi de alb-negru. 


Bibliografie: Boris Kelemen, Aleksandar Srnec, catalog, Belgrad, 
1971. 


Staël, Nicolas de (Nikolai Vladimirovici tal von Golştein) (n. 
Sankt-Petersburg, 1914 - m. Antibes, 1955). Pictor francez de 
origine rusă. Studii la Academia Regală de Arte Frumoase din 
Bruxelles (1932-1933), unde îl are ca profesor de desen pe Van 
Haelen. Călătoreşte prin Olanda şi, impresionat de arta lui 
Rembrandt, Vermeer, Hercules Seghers, face primele acuarele. 
În 1933 îi descoperă la Paris pe Cezanne”, Matisse”, Braque”, 
Soutine”. În anii următori va străbate Marocul, Algeria, Tunisul, 
Sicilia. Lucrează după natură, prelucrând într-un mod original 
experienţa acumulată în muzee — ia contact cu arta vechilor 
maeştri flamanzi şi italieni —, lumina intensă şi dură a sudului, 
cunoscută pe ţărmul african al Mediteranei. În acest spirit 
realizează tablouri precum Cerul la Honfleur şi Vapor pe Sena 
(1952), unde, sub un cer vast, coborât mult peste orizontul 
depărtat, apar aspectele unei naturi observate în datele sale 
esenţiale. Asceza cu care filtrează datele concrete este vizibilă 
încă din lucrările făcute imediat după război, când influenţa 
picturii abstracte” era mai pronunţată (Bariera, 1947; 
Compoziţie, Celadon, 1948), menţinându-se şi în anii următori, 
până ce artistul ajunge la o sinteză personală. Pe suprafeţele de 
culoare largi şi pure, deseori în contraste clare, ce nu vor 
deveni niciodată exasperate, apar sugestii din realitate, 
elemente ale figurii umane sau ale peisajului, înscrise cu rară 
forţă în compoziţie (Micii fotbalişti, 1952; Nud stând în picioare, 
1953; Sticle, 1952; Colț de atelier, 1955; Agrigente, 1954 etc.). 


Bibliografie: Antoine Tudal, Nicolas de Staël, Paris, 1958; J.-P. 
Jouffroy, La mesure de Nicolas de Staël, Neuchâtel, 1981; J.-L. 
Prat (ed.), Nicolas de Staël. Rétrospective de l'oeuvre peint, 
catalog, Fondation Maeght, Saint-Paul, 1991; A. Chastel et al., 
Nicolas de Staël. Catalogue raisonné de l'oeuvre peint, Neuchâtel, 
1996. 


Stahly, François (n. Konstanz, 1911 - m. Meudon, 2006). 
Sculptor francez. După ce a absolvit în 1931 Şcoala de Arte şi 
Meserii din Zürich, frecventează atelierul lui C. Malfray, la 
Academia Ranson (1931-1938). În 1949 îşi deschide un atelier la 
Meudon, unde, peste câțiva ani, va invita să lucreze în comun 
numeroşi artişti tineri. După 1960 activează câțiva ani ca 
profesor în diverse institute de artă din Statele Unite (Aspen 
School of Contemporary Art din Colorado, Universitatea din 
Seattle, Universitatea Stanford din California, Şcoala de Arte a 
lui Hans Hofmann ). Este distins cu Marele Premiu al Bienalei 
de la São Paulo, 1957, şi cu Premiul pentru sculptură al Bienalei 
de la Tokyo, 1965. De la sculpturi în care îmbină, în expresii 
spațiale unitare, elemente geometrice şi organice, artistul 
ajunge la proiectarea unor lucrări vaste, vizând spațiul 
ambiental (Fântâna celor patru anotimpuri, pentru Parcul 
Golden Gateway din San Francisco, 1964; Fântâna de la 
Universitatea St.-Gall, în Elveţia, 1963; Labirintul pentru 
Facultatea de Ştiinţe a Universităţii din Paris, 1965). 


Bibliografie: Carola Giedon-Welcker, Francois Stahly, Zurich, 
1965; P. Descargues, Francois Stahly, Bruxelles, 1975; Marie- 
Josée Villadier, La vie et l'ouvre de Francois Stahly, Paris, 1984. 


Staikov, Veselin (n. Peştera, 1906 - m. Viena, 1970). Pictor şi 
grafician bulgar. Studiază la Academia de Arte Frumoase din 
Sofia (1925-1932), în clasele de pictură ale lui Boris Mitov, 
Nikola Marinov, Teno Todorov şi în atelierul de grafică al lui 
Vasil Zahariev. Participă la: Bienala de la Veneţia, 1947; Bienala 
„Bianco e nero” de la Lugano, 1954 şi 1956; Bienala de grafică 
de la Ljubljana, 1955; Paris, 1965. Distins cu Premiul Expoziţiei 
internaţionale de gravură de la Varşovia, 1936; Medalia de aur 
la Expoziţia internaţională de la Paris, 1937. Realizează de-a 
lungul anilor un inedit reportaj plastic al unor locuri pe care le 
vizitează (Sofia, Tărnovo, Melnic, Veneţia, Florenţa, Paris etc.). 
În pictură, culorile se polarizează spre intensităţile calde şi reci, 
ca urmare a unei percepții foarte acute a peisajului. Desenul e 
clar, precis, atent la detaliu şi, în acelaşi timp, plin de tensiune, 
marcat de neliniştea prelungită dinspre fiinţa sensibilă a 
artistului spre vârful creionului sau al dălţii de gravură. 


Bibliografie: Țanko Lavrenov, V. Staikov, Sofia, 1956. 


Stamo, Foto Nikolla (n. Gjirokastra, 1916 - m. Tirana, 2000). 
Pictor albanez. Absolvent în 1941 al Academiei de Arte 
Frumoase din Roma. Operele sale au fost prezentate la Bienala 
de la Alexandria, 1958, 1962, 1964, 1966, 1968. Este distins cu 
Premiul Naţional al Albaniei. Peisajele sunt pictate cu o pastă 
densă, aşternută cu pensulaţii energice, care dau impresia de 
prospeţime, accentuată şi de contrastele dintre tonurile calde şi 
reci (Muntele Tomorr, Peisaj la Bulgarec, Lacul de la Prespes, Pe 
malul mării, Livadă de piersici, Mina de la Pishkash etc.). 


Stämpfli, Peter (n. Deisswil, 1937). Pictor elveţian. Studiază la 
Şcoala de Arte şi Meserii din Bienne (1954-1956) şi la Şcoala de 
Pictură din Berna (1954-1959), cu Max von Miuhlenen. Din 1960 
se află la Paris. Participă la: Bienala de la Paris, 1963, 1965, 
1967; Bienala de la Săo Paulo, 1967; Bienala de la Veneţia, 1970; 
Panorama artei franceze din 1960-1975 (itinerată în Grecia, 
Turcia în 1976). Plăcerea observaţiei şi a comentării lumii 
vizibile îl duce spre hiperrealism. Subiectele şi le ia cu 
precădere din domeniul automobilului - poate cel mai la 
îndemână motiv din mitologia erei tehnologice. Nu automobilul 
în întregul său, ci părţi ale acestuia — pneuri, faruri etc. — sunt 
cele care solicită de obicei atenţia artistului. Izolarea şi 
aducerea în prim-plan a acestor piese sau subansambluri sunt o 
tehnică inspirată de reclamă, care aici, în compoziţia plastică, 
subliniază locul şi funcţiile obiectului în sistemul de valori al 
artistului, în general în cadrul lumii de azi. 


Bibliografie: Peter Stămpfli. Entretien avec Alfred Pacquement, 
Paris, 1978; Peter Stămpfli: œuvres récentes, catalog, Centre 
Georges Pompidou, Paris, 1981. 


Stanic, Vojislav (n. Podgorica, 1924). Pictor muntenegrean. A 
absolvit Academia de Arte Frumoase (secţia sculptură) din 
Belgrad (1951). A fost profesor la Şcoala Pedagogică din Herceg 
Novi, unde se stabileşte ca artist liber profesionist. Participă la: 
Bienala de la Paris, 1959; Trienala de artă de la Belgrad, 1961, 
1967; Bienala de artă mediteraneeană de la Alexandria, 1962, 
1972. Distincţii: Premiul oraşului Zagreb, 1966; Premiul oraşului 
Herceg Novi, 1974. Din formaţia de sculptor persistă interesul 
pentru reprezentarea umană. În jurul personajelor, ce ocupă de 
regulă prim-planul imaginii, sunt distribuite o serie de detalii, 


furnizate deopotrivă de observaţie şi imaginaţie. Procedee ale 
picturii populare şi naive se îmbină cu montaje tipice pentru 
suprarealism”. În spaţiul intens populat al tabloului apar 
motive şi situaţii ce se înscriu într-un larg registru expresiv, de 
la proiecția metafizică la visarea melancolică şi comentariul 
ironic al „grotescului de fiecare zi”. Ca sculptor, s-a remarcat 
îndeosebi prin monumentul lui Jovan Tomasevic din Podgorica. 


Stank6ci, Stanislav (n. Snina, 1959). Pictor slovac. A studiat 
grafica la Academia de Arte Frumoase din Bratislava (1978- 
1984). În 1982-1983, stagiu la Ecole Nationale Supérieure des 
Arts Decoratifs, Paris, sub conducerea lui Zao Won-Ki'. În 1992 
petrece un timp la Universitatea de Arte Industriale din 
Helsinki. Din 1992 este şeful Departamentului de Grafică 
Aplicată de la Academia de Arte Frumoase din Bratislava. 
Participă la: „Exposition des artistes étrangers”, Maison 
Internationale du Théâtre Renaud-Barrault, Paris, 1983; Salon 
International de lAffiche, Paris, 1987; Festival Istropolitana, 
Bratislava, 1988; „Pictura şi muzica”, Bratislava, Kiev, 1989; 
Festival International de la Peinture, Cagnes-sur-Mer, 1990; 
Bienala de gravură, Brno, 1990; „Slovak Fine Art 1890-1990”, 
Neuhofen an der Ybbs, 1991. Prestigiul motivelor literare, ca şi 
al celor întâlnite în experienţa cotidiană se prelungeşte în 
cadrul compoziţiei plastice. Morfologii animale şi vegetale se 
constituie uneori printr-o voinţă figurativă clară, iar alteori 
prin jocul improvizaţiilor, prin tuşe spontane, abil cenzurate de 
artist, şi îngheţate în momentul în care par să se încarce de 
aluzii la realitate. 


Bibliografie: J. Abelovsky, Stanislav Stankoci, Bratislava, 1993. 


Stanojev, Milan (n. Srbobran, 1938). Grafician sârb. A absolvit 
în 1964 Academia de Arte Frumoase din Belgrad. Diplomă 
postuniversitară în 1968, cu profesorul Boško Karanović. 
Profesor la Academia de Artă din Novi Sad. Distincţii: Premiul 
Novi Sad, 1973; Premiul de grafică, Zagreb, 1977. Ciclurile de 
desene constituie capitole distincte ale unui inedit jurnal 
plastic. Realizat într-o gamă de griuri ce merge de la polul 
albului, al luminii, până la cel al negrului, al întunericului, 
comentariul grafic cuprinde uneori şi accente de culoare, ce nu 
au însă nimic exclamativ, ci servesc acelaşi program narativ. 
Obiectivul „aparatului” său de filmare îmbrăţişează, cu egal 
interes, vederea panoramică şi detaliul. Din acest joc al 
apropierii şi îndepărtării de concret rezultă o stare poetică, în 
care se deschide şi o perspectivă metafizică”. 


Starcev, Valentin (n. Stara Zagora, 1935). Sculptor bulgar. A 
absolvit în 1959 Institutul de Artă din Sofia, unde a studiat cu 
profesorul Marko Markov. Este distins cu Premiul Uniunii 
Artiştilor Bulgari, 1974, 1977. Profesor de sculptură la 
Facultatea de Arhitectură din cadrul Institutului de Construcţii 
din Sofia. Deşi are o clară înţelegere a exigenţelor exprimării în 
trei dimensiuni — ceea ce presupune, pentru o sculptură, 
posibilitatea de a-i percepe totalitatea de semnificaţii din orice 
unghi am privi-o —, artistul recurge adeseori la adoptarea unei 
frontalităţi a principalelor elemente ale reprezentării. Lucrarea 
Pietă este concepută ca o imensă siluetă umană, intens stilizată, 
pe care o desface, pentru a dezvălui o dramă cu putere de 
generalizare asupra sacrificiului pentru binele omului. Pe cât 
de liniştite sunt formele siluetei protectoare, pe atât de 


zbuciumate, de încordate sunt cele ale omului ce se dăruieşte 
pentru idealurile colectivităţii. 


Stazewski, Henryk (n. Varşovia, 1894 - m. Varşovia, 1988). 
Pictor polonez. A studiat la Academia de Arte Frumoase din 
Varşovia (1913-1919). În timpul studiilor vine în contact cu 
grupurile futuriste” şi formiste (vezi Formism), participând la 
acţiunile nonconformiste ale studenţilor, cunoscute sub numele 
de „Scandalul de la Galeria Zacheta”. Situându-se de la început 
în mişcarea de avangardă, promovează idei constructiviste”, 
cum s-a văzut în expoziţia sa din 1921, deschisă împreună cu 
Mieczystaw Szczuka. Participă la expoziţia „Art Nouveau” din 
Vilnius, 1923. Din 1924 devine membru al grupurilor Blok (şi 
editor al revistei grupului), Praesens şi a.r. În această perioadă 
îşi începe călătoriile la Paris, unde îi va cunoaşte pe Mondrian, 
Van Doesburg”, Vantongerloo” ş.a. Aderă la grupul Abstraction- 
Création (1926) şi se apropie de gruparea din jurul revistei 
Documents Internationaux de LEsprit Nouveau, redactată de 
Paul Dermée şi Michel Seuphor. Participă la expoziţiile: 
„Machine Age”, New York, 1927; „Groupe Cercle et Carre”, Paris, 
1930; „Construction and Geometry in Painting: From Malevich 
to Tomorrow”, New York, Cincinnati, Chicago, Minneapolis, 
1960; „Konkrete Kunst”, Zurich, 1960; „The Classic Spirit in 20th 
Century Art”, New York, 1964; „Mondrian, De Stijl and Their 
Impact”, New York, 1964; Bienala de la Veneţia, 1966, 1986; 
Biennale fur Konstruktive Kunst, Nürnberg, 1969; „Null- 
dimension”, Wrocław, 1988. De-a lungul întregii sale cariere, 
rămâne credincios programului constructivist, purismului 
formal (vezi De So, utopicei intervenţii raţionaliste în 
ambianța culturală. Al doilea război mondial aduce drama 


pierderii multora dintre lucrările sale. În plus, pentru mai mulţi 
ani, autorităţile, inspirate de concepţiile „esteticii dirijate” 
importate din Rusia sovietică, sunt ostile artei abstracte”, în 
cadrul căreia evolua pictorul. Când revine în viaţa publică - a 
doua parte a deceniului şase — pictorul este recunoscut ca 
pionier al artei constructiviste. Lucrările realizate în anii care 
au urmat dezvoltă în mod exemplar proiecţiile sale de tinereţe. 
Din câmpul imaginii sunt îndepărtate aluziile la concret, la 
realitatea imediată, pentru a face loc construcţiilor generate de 
spiritul său ordonator. Demersul său este un permanent proces 
de construcţie, opus haosului şi întunericului, ceea ce îi asigură 
identitatea şi îl justifică din perspectiva vocației creatoare. 
Formele ascultă de principii raţionale, matematice, în vreme ce 
partitura cromatică dobândeşte o claritate rară, degajată de 
orice „impurităţi” emoţionale. Cu înclinația sa fundamentală 
pentru construcţie şi sensibilitatea pură, artistul a elaborat şi o 
serie de „proiecte teatrale” în care elementele plastice se 
îmbină cu elementele scenografice şi arhitecturale (Proiect 
pentru un cinematograf, 1972; Macheta unei cafenele, 1928; 
Proiect pentru un pavilion de expoziție, 1930). 


Bibliografie: Henryk Stazewski, L'arte e la realtà. L'Avanguardia 
Polacca 1910-1978, Roma, Geneva, Veneţia, 1979; A. Turowski, 
Konstruktywizm polski, Wrocław, 1981; B. Kowalska, Henryk 
Stazewski, Varşovia, 1985. 


Stella, Frank (n. Malden, Massachusetts, 1936). Pictor american. 
Studiază la Universitatea Princeton (1954-1958) istoria artei cu 
William Sertz şi pictura cu Stephan Greene. După terminarea 
studiilor se mută la New York, începând să picteze imagini 


abstracte”, construite din elemente geometrice, din linii 
paralele, ordonate pe orizontală sau în diferite unghiuri (Coney 
Island, Astoria, Delta, 1958). Într-o serie de lucrări, pe fondul 
negru al pânzei aşterne linii albe, în email. Dorind să 
construiască imagini cu un minimum de mijloace plastice (vezi 
Minimal art), rămâne la câmpurile bine delimitate (vezi Hard- 
edge, Colour-field painting), în care suprafaţa compoziţiei 
apelează la formele triunghiului, poligonului, cercului, la 
asociaţii între aceste forme geometrice (Leo Castelli, 1963; Plant 
City, 1963; Dilema lui Jasper, 1963; Poligon neregulat, 1966; 
Moultonville, 1966). Cultul pentru simplitatea şi rigoarea 
geometriei se bazează pe forţa vizuală a tabloului devenit 
obiect al atenţiei. „Tot ce doresc”, declara artistul într-un 
interviu, „să obţină cineva din tablourile mele sau ca eu să 
obţin din tablourile mele este faptul de a se putea vedea 
întreaga idee fără nici o confuzie. Ceea ce vezi este ceea ce 
vezi”. 


Bibliografie: Lawrence Rubin, Frank Stella: Paintings 1958 to 
1965. A Catalogue Raisonné, New York, 1986; William Rubin 
(ed.), Frank Stella 1970-1987, catalog, The Museum of Modern 
Art, New York, 1987; Frank Stella, catalog, Centre Georges 
Pompidou, Paris, 1988; A. Pacquement, Frank Stella, Paris, 1988. 


Stella, Joseph (Giuseppe Michele) (n. Muro Lucano, Italia, 1877 
— m. New York, 1946). Pictor american. Studiază la Liga 
Studentilor în Arte (1897-1898), apoi la Şcoala de Artă din New 
York, unde se bucură de îndrumarea lui William Merritt Chase. 
O călătorie prin Europa (1909-1913) îi face cunoscute căutările 
futurismului* italian în domeniul mişcării. Imaginile sale, ce 


vor contribui la prezentarea „scenei americane”, capătă 
dinamism datorită tuşelor libere şi compoziţiei bazate pe o 
reţea de linii de forţă, întretăiate în unghiuri ascuţite (Lupta 
luminilor, 1913; Grădina abstractă, 1914; Primăvara, 1918). În 
ciclurile „Brooklyn Bridge” (1919) şi „New York interpretat” 
(1920-1922), realităţile americane sunt amplu reprezentate, 
pictorul dorind să realizeze o cronică a vieţii cotidiene din 
marea metropolă. Simplificarea merge uneori până la reținerea 
unor forme abstracte”, alteori, dimpotrivă, spre acuzarea 
elementului figurativ, devenit purtătorul unei sarcini simbolice 
(Fecioara, 1922; Amazoana, 1922; Apoteoza trandafirului, 1926; 
Cântec napolitan, 1929). 


Bibliografie: Irma B. Jaffe, Joseph Stella, Cambridge, 1970; J.I.H. 
Baur, Joseph Stella, New York, 1971. 


Stendi, Ion (n. Reşiţa, 1939). Pictor, artist decorator şi grafician 
român. Studiază la Institutul de Arte Plastice „N. Grigorescu” 
din Bucureşti (1957-1963), cu profesorii Popescu-Negreni, 
Ştefan Constantinescu şi Gheorghe Popescu, şi la Academia de 
Stat din Dusseldorf (1971-1972), cu profesorul Rolf Sackenheim. 
Participă la expoziţiile: „Carul Soarelui”, Tokyo, 1967; Bienala 
de la Ljubljana, 1967-1981; Bienala Tineretului, Paris, 1969; 
Concursul „Joan Miro”, Barcelona, 1969-1981; Bienala de la 
Cracovia, 1970. Distincţii: Premiul Bienalei Tineretului de la 
Paris (pentru lucrări de grup), 1969; Medalia Bienalei de 
gravură de la Cracovia, 1970; Menţiune la Concursul 
internaţional de desen „Joan Miro”, Barcelona, 1974. Pictor de 
şevalet, autor de tapiserii şi compoziţii murale, grafician, el 
cultivă o imagistică bogată, în montaje ce se remarcă prin 


invenţie şi surpriză optică. Tipice pentru modul său de a 
construi imaginea sunt serigrafiile şi xilogravurile ce se 
integrează unei direcţii recente a graficii, direcţie în care se 
produce o fuzionare a modalităţilor pop-art” cu înregistrarea 
pulsului stărilor afective. Fragmentele de imagini - tabloul 
Monei Lisa, clişee ale publicităţii, decupaje de afişe, aluzii la 
statui sau personaje celebre etc. — sunt asamblate de un spirit ce 
foloseşte spațiul discontinuu pentru a se elibera de 
reminiscenţele, devenite excesive, ale imaginaţiei. Desenul are 
funcţia de a corecta automatismul constituirii compoziţiei, 
oferindu-i artistului un teritoriu mai propriu de exprimare. 
Proiectele de tapiserie — pe care le realizează singur sau în 
colaborare cu Teodora Moisescu-Stendl — vădesc ştiinţa de a 
construi diverse motive pe care le compune după un alfabet 
decorativ ce angajează mediul înconjurător, solicitând, fără 
ostentaţie, atenţia privitorului. (Vezi fasciculul III, planga 23) 


Bibliografie: Teodora şi Ion Stendl, album, Bucureşti, 2004; Ion 
Stendl, Desenul — estetică, suporturi materiale, 2004; Ion Stendl, 
Desene — Zeichnungen, Reşiţa, 2008. 


Stenvert, Curt (Kurt Steinwendner) (n. Viena, 1920 - m. Köln, 
1992). Pictor austriac. Studiază la Academia de Artă din Viena 
(1945-1949) cu Albert Paris Gütersloh şi Fritz Wotruba”. La 
Institutul de Teatrologie al Universităţii din Viena, studiază cu 
Joseph Gregor şi Van Borge (1949). Din 1951 lucrează ca regizor, 
scenarist, monteur etc. Membru fondator al International Art 
Club, Viena (1964). Predă la Academia de Artă din Kassel (1970) 
şi la Academia de Artă din Karlsruhe (1970-1971). Aderă la 
mişcarea Neue Darmstädter Sezession (în 1975). Participă la 


expoziţiile: „Pop Art”, Viena, 1964; „Semnale, manifeste, 
proteste”, Recklinghausen, 1965; „Monumente”, Krefeld, 1965; 
Bienala de la Veneţia, 1966; Expo *67, Montreal, 1967; „Lumea în 
dezbatere”, Paris, 1967; Carnegie International, Pittsburgh, 
1968; „Arta iritantă”, Milano, 1969; „Clişee şi anticlişee”, 
Aachen, 1970; „Arta şi politica”, Basel, 1971; Documenta din 
Kassel, 1972; „Fiţi prudenţi cu arta”, Olten, 1976. Distincţii: 
Premiul Austriac pentru film, Viena, 1959; Premiul Ursul de 
argint (pentru film), Berlin, 1962; Premiul I, Bienala 
internaţională de artă de la Lignano, 1968; Premiul I, Concursul 
Austriac, Innsbruck, 1974. Preocupările iniţiale pentru 
realismul fantastic fac loc treptat unor cercetări în domeniul 
mişcării. De la modalităţile futuriste” ajunge până la 
experimentul cibernetic (vezi Computer art), încercând să 
prefigureze „arta funcţională” a secolului XXI. Imaginile-obiect 
realizate de acest artist plastic dublat de un cineast se doresc un 
diagnostic şi o mărturie a unei lumi în schimbare. 


Bibliografie: Curt Stenvert: Objekte 1962-1974, Viena, 1975; 
Marzio Pinottini, Curt Stenvert o delt'allegoria, Torino, 1975. 


Steriadi, Jean Alexandru (n. Bucureşti, 1880 - m. Bucureşti, 
1956). Pictor şi grafician român. După ce urmează cursurile 
Şcolii de Arte Frumoase din Bucureşti cu profesorii G.D. Mirea, 
Ion Georgescu şi Eugen Voinescu, studiază la Munchen cu 
pictorul P. Weinholdt, la Academia Hackel şi apoi la Munchener 
Akademie (cu W. von Dietz; litografia cu profesorul Neumann, 
gravura cu Heinrich Wolff) şi la Paris, la Academia Julian, în 
atelierul lui J.-P. Laurens, iar mai târziu în atelierul lui Lucien 
Simon. Întors în ţară, se manifestă ca pictor şi grafician, 
participând la organizarea şi activitatea unor asociaţii artistice 


(Tinerimea Artistică”, Arta Română”, Arta”, Studio, Salonul de 
alb-negru, Societatea pentru răspândirea gravurii la noi în ţară 
etc.). Vocaţia sa narativă se realizează în pictură prin compoziţii 
bine echilibrate, cu personaje care, sub aparențele pitorescului, 
se arată surprinzătoare (Chivuţele, Hamali în portul Brăila, 
Brişcari în Piaţa Mare, Vânzătoarele de dantele etc.). Desenele 
sale au o savoare unică. Linia incisivă, plină de nerv ţinteşte 
deopotrivă propria condiţie (Steriadi în perspectivă, Steriadi 
dirijor, Steriadi ciclist etc.) şi o seamă de personalităţi ale epocii 
(Pallady, G. Oprescu, Dr. Ion Cantacuzino, Iser etc.), în 
comentarii de o scânteietoare ironie, cu un rar dar al şarjei 
amicale, al portretului caricatural. 


Bibliografie: G. Oprescu, Jean Al. Steriadi, Bucureşti, 1942; G. 
Oprescu şi Remus Niculescu, Jean Al. Steriadi desenator, 
Bucureşti, 1961. 


Sterian, Margareta (n. Buzău, 1897 — m. Bucureşti, 1992). Pictor 
şi scriitor român. Studiază la Academia Ranson din Paris (1926- 
1929) cu profesorii Roger Bissi&re” şi Amédée de la Patellitre şi 
în acelaşi timp frecventează la Ecole du Louvre cursurile lui 
Louis Hautecoeur (istoria picturii) şi Paul Vitry (istoria 
sculpturii). Revenită în ţară în 1929, participă la expoziţiile 
organizate de grupările Sindicatul artelor frumoase, Arta nouă, 
Grupul nostru, Criterion, Contimporanul”. Inspirată de lumea 
circului, ca şi de spectacolul străzii, pictura sa are un 
nedisimulat suport literar. Schiţate sumar, personajele plutesc 
în mase de culori antrenate de tuşe largi care le condensează 
sau le dizolvă masivitatea. Simplitatea desenului şi a 
„scenariului” compoziţiei figurative slujeşte exprimării unei 


viziuni în care umorul se întâlneşte cu inocenţa observaţiei 
infantile. Pe lângă o serie de traduceri, realizate îndeosebi din 
literaturile engleză şi americană, a publicat şi cărţi originale de 
versuri şi proză: Poezii, 1945; Poeme, 1969; Evocări de călătorie, 
1971; Castelul de apă, 1972; Din petece colorate — Patch-work, 
1977. 


Bibliografie: Olga Buşneag, Margareta Sterian, Bucureşti, 1977; 
Margareta Sterian. Opera grafică, cu un cuvânt înainte de 
Răzvan Theodorescu, Bucureşti, 1989; Mariana Vida, Între cer şi 
pământ. Grădinile de vis ale Margaretei Sterian, Bucureşti, 2006. 


Štorek, František (n. Hradec Králové, 1933 — m. Praga, 1999). 
Sculptor ceh. A studiat la Şcoala Superioară de Sculptură din 
Hořice (1948-1952) şi la Academia de Arte Frumoase din Praga 
(1953-1959). Operele sale au fost prezentate la: Bienala Tinerilor 
Artişti de la Paris, 1967; Expoziţ ia de bronzuri mici, Madrid, 
1970; Bienala de sculptură mică de la Budapesta, 1973. A fost 
distins cu Premiul Expoziţiei Modurodam din Haga, 1966. 
Intensa combustie interioară exercită o presiune asupra 
formelor figurative, rupându-le pe alocuri şi lăsându-le, aspre şi 
agitate, să evolueze în spaţiu (ciclul „Variaţiuni rabelaisiene”). 
Figura şi trupul uman îşi păstrează totuşi, în aceste condiţii, 
forţa de sugestie. 


Bibliografie: Vlastimil  Tetiva, Frantisek  Storek, Galerie 
moderního umění, Hradec Králové, 2002. 


Stratil, Václav (n. Olomouc, 1950). Artist ceh. După studii 
filologice la Universitatea Palacký din Olomouc (1970-1975), 
este activ în domeniul artei plastice, literaturii şi muzicii. 


Stabilit la Praga în 1983, participă la viaţa artistică susţinută de 
rezistenţa intelectualilor, cataloagele unora dintre expoziţiile 
sale personale, neagreate de oficialități, circulând clandestin, ca 
samizdat. Participă la: Trienala de desen de la Wrocław, 1988; 
„40 artistes tchegues et slovagues: 1960-1990”, Paris, 1990; 
„Aktuel ’91”, „Spirit of Time, Spirit of Tide”, Londra, 1991; „Ohne 
Distanz”, Viena, 1991; „What New”, Chicago, 1992. În tablourile 
de debut, în desene imprimă o intensă stare expresivă, ce 
menţine o permanentă dezbatere despre evoluţia umană. De la 
astfel de preocupări ajunge în chip firesc la frecventarea 
gnosticilor creştini, precum şi a filosofiei Zen. Implicarea fiinţei 
sale spirituale în actul comunicării artistice îl conduce mai întâi 
spre imaginea conceptuală”, în care cuvântul se adaugă 
elementelor vizuale, pentru a aborda apoi genuri complexe, 
intermediare, ca instalaţia” (de pildă, cele realizate la Centrul 
Cultural Olpatov, Praga, 1989, sau în cadrul expoziţiei Aktuel "OI 
din Galeria Lothringen, München, 1991) şi performance-ul” (de 
la Galeria Vâclava Spâly, Praga, 1991 etc.). 


Bibliografie: Jaromir Zemina, Václav Stratil, catalog, Praga, 1989. 


Strubin, Robert (n. Basel, 1897 — m. Basel, 1965). Pictor elveţian. 
Studiază pianul şi orga la Conservatorul din Basel şi Lausanne. 
Din 1924 predă muzica şi susţine concerte în Europa. În 1930 
studiază desenul şi perspectiva. Activează în Crucea Roşie 
(1940-1947), revenind apoi la pictură. În 1956 realizează 
primele „picturi muzicale”. Lucrările sale sunt prezentate la 
expoziţiile: Documenta din Kassel, 1972; Art '73, Basel, 1973; 
Târgul de artă, Köln, 1974. Cultura muzicală, pe de o parte, şi 
dorinţa de a se exprima prin limbajul picturii, pe de altă parte, 


îl fac să creeze „imagini-muzică”, ce solicită în chip complex 
atenţia receptorului. Dezvoltând programul artei orfice', 
pictorul foloseşte echivalările dintre sunet şi culoare. El 
încearcă să pună pe baze ştiinţifice raporturile dintre tonuri, 
nepermiţând expansiunea liberă, necenzurată, a culorii. 
Fiecare ton rămâne închis în graniţe geometrice, iar când aceste 
graniţe sunt abolite, tentaţia abstracţiei lirice” este temperată 
de apariţia unor principii figurative. Astfel de sugestii figurative 
provoacă, în plină domnie a abstracţiunii, o atmosferă 
fantastică. 


Bibliografie: Robert Strubin. Documents, Basel, 1974. 


Strzeminski, Władysław (n. Minsk, 1893 — m. Łódź, 1952). Pictor 
polonez. După ce urmează Institutul Militar de Inginerie din 
Sankt-Petersburg, studiază la Institutul de Pictură, Sculptură şi 
Arhitectură din Moscova (1918-1919). Se înscrie în rândurile 
artiştilor militanţi de la Vitebsk şi Smolensk. În 1922, împreună 
cu soţia sa, sculptoriţa Katarzyna Kobro'”, se stabileşte în 
Polonia. Aici pune bazele grupului Blok (1924), devine membru 
în grupul Praesens, apoi, împreună cu Kobro şi Stazewski, 
înfiinţează grupul a.r. (artiştii revoluționari). În 1931 se mută la 
Łódź, unde va funcţiona ca profesor la Academia de Arte (1945- 
1950). Imaginile sale sunt câmpuri uniforme de culoare, închise 
între bariere rectangulare. Arta din prima perioadă, când 
adoptă o singură culoare, o defineşte drept „unism” — ceea ce 
vrea să însemne o supunere a întregii reprezentări la energiile 
tonului-atmosferă. În jurul anului 1930 operează cu două 
culori, creând ciclul de „compoziţii neoplastice”. Purismul (vezi 
De Stijl), austeritatea din pictura sa au deschis în Polonia 


drumul constructivismului” de esenţă geometrică. În acest sens, 
a scris şi importante lucrări teoretice: Unism în pictură, 1928; 
Compoziții spaţiale: calculări ale ritmului Timp-Spaţiu, 1931 
(împreună cu Katarzyna Kobro); Teoria percepţiei, 1957. 


Bibliografie: Władysław Strzeminski, Katarzyna Kobro, L'Espace 
uniste, Lausanne, 1977; A. Turowski, Existe-t-il un art de (Europe 
de L'Est?, Paris, 1986. 


Stupica, Gabrijel (n. Dražgoše, 1913 — m. Ljubljana, 1990). Pictor 
sloven. La Academia de Arte Frumoase din Zagreb (1931-1936) 
studiază desenul cu M. Vanka, J. Kljaković şi O. Mujadžić şi 
pictura cu L. Babic. În 1946 devine profesor la Academia de Arte 
Frumoase din Ljubljana. Participă la: Bienala de la Veneţia, 
1952, 1958; Bienala de la Tokyo, 1957; Documenta din Kassel, 
1959; Bienala de la Săo Paulo, 1983. Distincţii: Premiul Jakopic, 
Ljubljana, 1956; Premiul Guggenheim, New York, 1956, 1960; 
Placheta de aur, Trienala de arte frumoase, Belgrad, 1961. 
Primele lucrări vădesc opţiunea pentru reprezentarea 
figurativă, împinsă până la înregistrarea realistă a concretului. 
La mijlocul anilor 1950, exprimarea devine mai sintetică; pe 
fundalurile închise, fiinţele şi lucrurile sunt reduse la esenţial, 
într-o modalitate care aminteşte de unele dintre lucrările lui 
Klee“. Pe măsură ce paleta i se luminează, devin tot mai 
evidente frământările lăuntrice care îl duc la un tip special de 
suprarealism”. În seria de autoportrete pictate după 1960 
introduce decupaje din ziare, inscripţii, imitații de colaje”, într- 
un amestec de privire gravă asupra existenţei şi parodie. 


Bibliografie: Lucijan Menase, Gabrijel Stupica, Ljubljana, 1959; 
Oto Bihalji-Merin, Gabrijel Stupica, Praga, 1968; Gabrijel Stupica 


(1913-1990), Ljubljana, 1993. 


Sturm, Der (Furtuna). Numele unei reviste apărute în 1910 la 
Berlin. Curând, cu o redacţie condusă de Herwarth Walden, 
revista îşi extinde preocupările iniţiale de critică literară, 
tinzând să acopere întregul fenomen artistic, situându-se pe 
poziţiile avangardei care se dezvoltă în epocă. Galeria 
patronată de revistă încurajează tendinţele promovate de 
grupările Die Brücke şi Der Blaue Reiter”, precum şi noile 
mişcări cubiste“, futuriste” şi expresioniste” care domină scena 
artistică europeană. Este cultivată în special afirmarea unui 
curent reprezentativ pentru spaţiul germanic — expresionismul 
—, căruia îi aparţine şi ilustratorul revistei, Kokoschka'”, dar sunt 
prompt semnalate toate orientările novatoare ale lumii 
artistice. Spiritul de la Der Sturm triumfă în organizarea 
primului Salon de Toamnă de la Berlin, în 1913, ca şi în 
stimularea tendinţelor puriste (vezi De Stijl) şi funcționaliste 
(vezi International Style) ce pregătesc apariţia Şcolii Bauhaus“. 
Revista îşi creează în 1916 propria şcoală de artă, Sturmschule, 
urmată anul următor de înfiinţarea unui teatru experimental, 
Sturmbiihne. În ultima perioadă, pe fundalul proceselor sociale, 
Walden acordă o importanţă sporită politicii, până în 1932, 
când părăseşte ţara. 

Bibliografie: Herwarth Walden (ed.), Der Sturm. Wochenschrift 


für Kultur und die Künste, Berlin 1910-1932, Nendeln, 1970; V. 
Pirsich, Der Sturm. Eine Monographie, Herzberg, 1985. 


SubREAL. Grup artistic românesc format în anul 1990 de Călin 
Dan, Iosif Kiraly“ şi Dan Mihălţianu' (care a participat la 


activităţile grupului până în 1993), interesat de experimentul 
mediatic, body-art', instalaţie” foto şi video, de construcţii 
plastice. Participă la manifestările: „Je Gamme, moi non plus”, 
Timişoara, 1991; „Sexul lui Mozart”, Bucureşti, 1991; Bienala de 
la Istanbul, 1992; Bienala de la Veneţia, 1993, 1999; 
Internationales Videofestival, am Bauhaus, Dessau, 1993; „Ex 
Oriente Lux”, Bucureşti, 1993; Ernszi Museum, Budapesta, 1994; 
„Europa, Europa”, Bonn, 1994; Institutul Maghiar, Bucureşti, 
1994; Literaturhaus, Berlin, 1995; A.H.A. Deconstruction, Berlin, 
1995; „News from Dracula”, Chicago, 1995; Universite de 
Rennes, 1995; „Video In”, Vancouver, 1996; Institute of 
Contemporary Art, Philadelphia, 1996; „subReal (Călin Dan, 
Iosif Kiraly, Dan Mihălţianu) Retrospect”, Muzeul Naţional de 
Artă Contemporană, Bucureşti, 2012. Indiferent de natura 
limbajului adoptat, în lucrările grupului răzbate şi sarcasmul, 
dublat de o severă observaţie. De la denunţarea penuriei 
alimentare a vechiului regim se trece, firesc, la dezumflarea 
clişeelor retorice inspirate de viaţa curentă sau de istorie 
(„Perinitza şi Draculaland”). Un punct de extremă intensitate, 
vizând campaniile împotriva SIDA, se obţine în performance-ul” 
realizat împreună cu Shozo Shimamoto, membru al grupării 
japoneze Gutai”, în care îşi recoltează sânge în public. (Vezi 
fasciculul III, planşa 21) 


Bibliografie: subREAL. Akten, files, Neuer Berliner Kunstverein, 
Kunstlerhaus Bethaanien Berlin, 1996. 


Sugai, Kumi (n. Kobe, 1919 - m. Kobe, 1996). Pictor şi gravor 
japonez. A studiat la Şcoala de Arte Frumoase din Osaka (1927- 
1932). Participă la expozițiile: Carnegie International, 


Pittsburgh, 1955, 1970; Salon de Râalites Nouvelles, Paris, 1956; 
Salon de Mai, Paris, 1957; Bienala de gravură de la Ljubljana, 
1959, 1961; Documenta din Kassel, 1959, 1964; Bienala de la Săo 
Paulo, 1959, 1965; Bienala de la Tokyo, 1961; Trienala de 
gravură de la Grenchen, 1961; Bienala de la Veneţia, 1962, 1968; 
Bienala de gravură din Norvegia, 1972. Distincţii: Premiul 
Bienalei de gravură de la Ljubljana, 1959-1961; Marele Premiu 
la Trienala de la Grenchen, 1961; Premiul Expoziţiei 
internaţionale din Japonia, 1961; Premiul Fundaţiei „David 
Bright” la Bienala de la Veneţia, 1962; Premiul Bienalei de la Săo 
Paulo, 1965; Premiul Bienalei de gravură de la Cracovia, 1966 
etc. Format în spiritul tradiţiilor artei japoneze, artistul vine în 
contact, mai ales după sosirea sa la Paris, în 1952, cu orientările 
artei moderne europene. Se apropie de gruparea Octombrie, ce 
reuneşte artişti care cultivă pictura gestuală (vezi Action 
painting). Într-o astfel de ambianţă, unde „scriitura” gestuală 
îndeplineşte o pură funcţie de descărcare a potenţialului 
lăuntric, artistul aduce caligramele orientale - un alfabet 
abstract” format din semne convenţionale: litere, cercuri, 
triunghiuri etc. —, în care transpar aluziile la real. Ambiguitatea 
aceasta între nonfigurativ şi figurativ, între nebănuita mişcare a 
tuşelor traducând gesturi spontane şi soliditatea unor forme 
geometric trasate îi permite artistului să împingă construcţia 
picturală spre intensitatea emoţiei şi a meditaţiei. În acest fel a 
pictat, între altele, începând din 1959, pereţii noii clădiri a 
Muzeului de Artă Modernă din Tokyo. 


Bibliografie: Andre de Mandiargues, Sugai, Paris, 1960; J.C. 
Lambert, Sugai, L'instinct et la raison, Paris, 1990. 


Suhar, Liviu (n. Iacobeni, Suceava, 1943). Pictor român. A 
studiat la Institutul de Arte Plastice „Ion Andreescu” din Cluj- 
Napoca. Participă la expoziţiile: Sala Dalles, Bucureşti, 1969, 
1975, 1985; Concursul internaţional „Juan Mir6”, Barcelona, 
1973; Bienala de la Kosice, 1984; Festivalul de la Cagnes-sur- 
Mer, 1989; Casa Americii Latine, Bucureşti, 1993; „Nostalgia”, 
Timişoara, 1993; Galeria Cupola, Iaşi, 1994; „Art Decouverte”, 
Poitiers, 1996; Salonul internaţional de desen, Arad, 1999; 
Saloanele Moldovei, Bacău-Chişinău, 1999. Distincţii: Diploma şi 
Medalia de argint, Bienala de la Kosice, 1984; Premiul Fundaţiei 
Culturale a Bucovinei, 1994; Premiul Ministerului Culturii din 
Republica Moldova, 1999. În general, pictura sa păstrează o 
ancoră în realitate, dar totul este trecut printr-un filtru 
metafizic. Formele sunt clare, puternice, lipsite de detalii care 
anulează o percepere imediată, lăsând o fereastră deschisă spre 
atemporal şi simbolic. Multe imagini trimit la lumea muzicii, 
care stăruie şi când lipsesc trimiterile directe la morfologiile 
muzicale. Un rol deosebit îl au aluziile la formele ceramice, cu 
un gust pentru reprezentările arhaice. Transparenţele 
manifeste în formele de lut, înţelese ca material antropogonic, 
se regăsesc cu aceeaşi tentă spre visare în arhitectura 
mediteraneeană, epurată cu umbre grele ce răspund ardenţei 
solare. (Vezi fasciculul III, planşa 7) 


Bibliografie: Liviu Suhar, Pledoarie pentru obiectul metaforă. 
Eseuri, laşi, 2003; Album de artă Liviu Suhar, laşi, 2003. 


Suhy, Branko (n. Maribor, 1950). Pictor sloven. A absolvit 
Academia de Arte Frumoase din Ljubljana (1974), clasa lui 
Bernik“. Specializare în pictură cu Jemec (1976) şi în grafică cu 


Marko Pogačnik, fondator al grupului OHO' (1978). Cu o bursă 
franceză, studiază la Paris în atelierul lui J. Friedlander (1977) 
şi, cu o bursă Herder, la Academia de Arte Frumoase din Viena, 
unde frecventează atelierul lui M. Melcher (1977-1978). 
Participă la: Bienala de gravură, Ljubljana, 1977; Bienala de 
grafică, Bradford, 1979; Bienala europeană de grafică, 
Heidelberg, 1979; Bienala de grafică, Fredrikstad, 1980; 
„Miniaturi grafice”, Seul, 1980; „Grafica europeană”, Baden- 
Baden, 1981; „Arteder '82”, Bilbao, 1982; „500 de ani de grafică”, 
Albertina, Dunaj, 1982; „Impact Art Festival”, Kyoto, 1982, 1983; 
„Grandes et jeunes daujourd'hui”, Grand Palais, Paris, 1984; 
Expoziţia internaţională de gravură, Kanagawa, 1985, 1986; 
Bienala de gravură, Campinas, 1987. Jocul dintre suprafeţele de 
culoare, tratate la limita abstracţiei”, şi elementele realiste 
(ciclurile „Atelier” şi „A.D.”) pregăteşte terenul pentru o 
figuratie patetică. Un anumit cult pentru concret (obiecte, 
numere etc.) este dublat de plăcerea comentariului ironic la 
adresa realităţilor pe care mediul imagistic publicitar le 
promovează în chip deosebit. Reminiscenţe ale artei pop” sunt 
încă mai uşor de văzut în lucrările realizate în ceramică, lemn, 
bronz, plastic (Omagiu pensulei, Omagiu culorilor, Flori, Măr 
etc.). (Vezi fasciculul II, planşa 35) 


Bibliografie: Ivan Sedej, Branko Suhy, catalog, Moderna Galerija, 
Ljubljana, 1988. 


Sullivan, Louis Henry (n. Boston, 1856 - m. Chicago, 1924). 
Arhitect american. După ce studiază la Institutul de Tehnologie 
din Massachusetts (1870-1873), face o călătorie în Europa, 
înscriindu-se la Şcoala de Arte Frumoase din Paris (1874-1878). 


Revenit la Chicago, se angajează la Dankmar Adler, cu care 
realizează construcţii cu o linie simplă, adaptate funcţiilor 
comerciale (Wainwright Building, St. Louis, 1891; Schiller 
Building, Chicago, 1892; Guaranty Trust Building, Buffalo, 1895). 
După despărţirea de Adler este chemat să proiecteze fațadele 
unor construcţii ca Bayard, New York, 1898, sau Gage, Chicago, 
1899. Realizează de asemenea magazinul Carson, Pirie şi Scott 
la Chicago, 1899. Sullivan este principalul reprezentant al noii 
orientări în arhitectură, care a primit numele de Şcoala din 
Chicago. Preocupat în special de arhitectura comercială, el 
inaugurează seria  „zgârie-norilor”, cu volume masive, 
supraînălţate prin repetarea structurilor geometrice, liniare, ale 
fațadelor. În acelaşi timp, pe structurile viguroase ale clădirii 
aplică numeroase motive ornamentale, creând o direcţie 
originală a stilului 1900 (vezi Art Nouveau). Sullivan a avut în 
epocă o mare influenţă asupra arhitecturii americane. Prin 
atelierul său au trecut numeroşi arhitecţi — între care Frank 
Lloyd Wright” — ce vor deveni personalităţi de primă mărime în 
arhitectura americană a secolului XX. 


Bibliografie: Hugh Morrison, Louis Sullivan: Prophet of Modern 
Architecture, New York, 1952; J. Szarkowski, The Idea of Louis 
Sullivan, Minneapolis, 1956. 


Sumanovi€, Sava (n. Vinkovci, 1896 - m. Sremska Mitrovica, 
1942). Pictor sârb. Studiază la Şcoala Superioară de Arte şi 
Meserii din Zagreb (1918-1919), cu profesorii O. Ivekovic şi M.K. 
Crnčić. În 1920-1921 şi 1925-1926 lucrează la Paris în atelierul 
lui Lhote'. După 10 ani de şederi intermitente în Franţa se 
stabileşte în 1930 la Sid, unde îşi va avea atelierul până în 1942, 


când este executat de trupele germane de ocupaţie. În perioada 
1922-1929 participă la Salon des Independants, Salon 
d'Automne, Salon des Tuileries, Paris. Începutul stă sub semnul 
sintezei lui Cezanne” şi a cubismului”, aşa cum se manifestau 
aceste tendinţe în opera şi în atelierul lui Lhote. După revenirea 
în patrie, fluxul sensibilităţii sale sparge tiparele formei cubiste, 
pentru a lăsa în libertate o pastă bogată, încărcată de emoţii. 
Acum descoperă farmecul peisajului de câmpie, pe care îl 
pictează în cele mai deosebite ipostaze ale zilei şi 
anotimpurilor. 


Bibliografie: Lazar Trifunović, Sava Sumanovi€, catalog, Jajce, 
1965. 


Supports/Surfaces (Suporturi/Suprafeţe). Grup artistic francez, 
activ în perioada 1969-1972, care repune în discuţie aspectele 
tradiţionale ale tabloului şi modalităţile de pictare. Cu acest 
nume, grupul deschide o primă expoziţie în 1970. O anumită 
tendinţă spre libertate (ecou al mişcărilor sociale, în special în 
mediile universitare din epocă) îi face pe membrii grupului — 
pictorii Andr6-Pierre Arnal, Vincent Bioules, Louis Cane, Marc 
Devade, Daniel Dezeuze, No& Dolla, Toni Grand, Jean-Pierre 
Pincemin, Patrick Saytour, Andre Valensi, Claude Viallat - să nu 
mai respecte convențiile picturii de şevalet. Ei aplică partea 
colorată prin alte mijloace decât cu pensula (prin tamponare, 
stropire  etc.), aşezând şi pictând pânza în poziţii 
neconvenţionale. Varietatea de procedee tehnice - unele 
amintind de dripping — este însoţită, în planul concepţiei 
picturale, de o clară opţiune pentru expresii informale”, pentru 
abstracţia lirică” ce se afirma puternic în epocă. 


Bibliografie: J.-M. Poinsot, Supports/Surfaces, Paris, 1983; M.H. 
Grinfeder, Les années Supports/Surfaces, Paris, 1991. 


Suprarealism. Mişcare artistică apărută în Europa după primul 
război mondial. Până în anul 1966 (şi dispariţia lui Breton, 
Giacometti” şi Brauner), suprarealismul cunoaşte câteva 
decenii de maximă înflorire, după care, părăsind prim-planul 
artei universale, continuă să se manifeste, izolat, în opţiunile 
stilistice şi de comportament ale unor artişti. O definiţie a 
mişcării a formulat-o Breton încă din 1924, în primul Manifest 
al suprarealismului:  „Suprarealism, substantiv masculin. 
Automatism psihic pur, prin intermediul căruia se propune 
exprimarea fie verbală, fie în scris sau în orice altă manieră, 
funcţionarea reală a gândirii. Dicteu al gândirii, în absenţa 
oricărui control exercitat de rațiune, în afara oricărei 
preocupări estetice sau morale. Suprarealismul se bazează pe 
încrederea în realitatea unor anumite forme de asociaţii trecute 
cu vederea până la el, în atotputernicia visului, în jocul 
dezinteresat al gândirii. El tinde să surpe definitiv toate 
celelalte mecanisme psihice şi să se substituie lor în rezolvarea 
principalelor probleme ale vieţii”. Cuprinzând la început sfera 
creaţiei literare, suprarealismul devine curând o mişcare la 
care aderă pictori, sculptori, graficieni, regizori, scenografi, 
compozitori etc. La un an de la apariţia manifestului citat are 
loc prima expoziţie de artă plastică suprarealistă (Galeriile 
Pierre, Paris) la care sunt prezenţi Arp”, De Chirico”, Ernst, 
Klee“, Masson, Mira, Picasso”, Man Ray , Pierre Roy. Regizorul 
Buñuel şi pictorul Dali” realizează împreună filme suprarealiste 
(Câinele andaluz, 1929; Vârsta de aur, 1930), deschizând o 
întreagă serie de experiențe în domeniul imaginii 


cinematografice. Frenezia artei suprarealiste face să apară, pe 
fondul tendinţelor de inovare, venite dintr-o „stare de 
avangardă” perpetuă, o serie de publicaţii care sporesc 
interesul pentru această mişcare: La Revolution surrealiste 
(1924-1929), Le Surrealisme au service de la Revolution (1930- 
1933), Minotaure (1933-1939) — Franţa; Surrealismus — Praga; 
Konkretion - Danemarca; Schimbul suprarealist - Japonia: 
Gaceta de Arte — Spania; VW - SUA; Nadrealizam da nas i ovde — 
Iugoslavia; 75 HP”, Linie dreaptă, Punct, Integral, unu — 
România. Mai multe expoziţii internaţionale („Eros”, Paris, 
1959; „Depărtarea absolută”, Paris, 1965; „Principiul plăcerii”, 
Cehoslovacia, 1968; „Suprarealism”?”, Stockholm, 1970; „Spiritul 
Suprarealismului”, Köln, 1972; „Suprarealismul, 1922-1942”, 
Munchen şi Paris, 1972 etc.), ca şi deschiderea unor galerii de 
artă suprarealistă („À PEtoile scellée”, Paris, 1952) asigură 
mişcării difuziune şi faimă în întreaga lume. Apariţia, în 1924, a 
primului Manifest al suprarealismului — considerat actul de 
naştere al suprarealismului — este marcată de o serie de 
precedenţe culturale, de resorturi neîntrerupt prezente în 
mecanismele gândirii. Suprarealismul proclamat de Breton se 
referă polemic la datele epocii, propunând — consecinţă directă 
a dezvoltării psihanalizei şi a impasului negaţiei dadaiste” — o 
artă a suprarealităţii („vis plus realitate”). Pe filonul direct al 
frământărilor din arta modernă, suprarealismul extinde 
interesul asupra universului interior, asupra depozitelor de 
experienţă pe care le pune în lumină visul. Eforturilor de 
cunoaştere ale futurismului” şi cubismului, care vizau 
realitatea obiectului, suprarealismul le adaugă - dintr-o 
perspectivă mai apropiată de simbolism” şi expresionism” — 
viziunea interiorităţii subiective, detaşate de obiectul exterior. 


Distincția între regimul diurn şi nocturn al existenţei o regăsim 
formulată ca atare de Aristotel: „În timpul veghii, oamenii au o 
lume comună; dormind, fiecare are o lume proprie”. Pentru a 
releva aspectele existenței ascunse în profunzimea 
subconştientului, artistul, în concepţia lui Breton, trebuie să 
urmeze spiritul imageriei visului („Visul este continuu şi poartă 
semne de organizare”) sau, în stare de veghe, să apeleze la 
„dicteul automat” — o transcriere mecanică, necenzurată de legi 
compoziționale tradiţionale, a semnelor, simbolurilor şi 
reprezentărilor depozitate de-a lungul experienţei individuale 
şi colective. Sunt vizibile aici teoriile psihanalitice ale lui Freud 
şi Jung, pe care Breton le adoptă cu entuziasm: „Imaginaţia este, 
poate, pe cale să-şi recapete drepturile. Dacă adâncimile 
spiritului nostru închid forţe stranii în stare să le sporească pe 
cele de la suprafaţă sau să lupte victorios împotriva lor, avem 
tot interesul să le captăm mai întâi, pentru a le supune ulterior, 
dacă acest lucru ne pare necesar, controlului raţiunii noastre”. 
Suprarealismul îşi propune, ca atâtea alte curente din arta 
modernă, să ia în stăpânire realitatea; şi pentru că pleacă de la 
concluzia că aceasta este mai bogată decât ceea ce ne cade 
imediat sub simţuri, acreditează visul, viziunile copilului şi 
primitivului, capacităţile imaginative ale omului. Fantezia este 
pusă în serviciul acestui act cognitiv; lucrările pictorilor 
suprarealişti (Ernst, Magritte”, Tanguy , Brauner”, Dominguez, 
Delvauxř, Dali etc.) ne prezintă imaginile unor „lumi posibile”. 
Artistul suprarealist trăieşte cu nedisimulată fervoare bucuria 
descoperirii unor aspecte care scapă de regulă observaţiei 
curente. În picturi, în desene, în sculpturi, în obiecte realizate 
prin montajul arbitrar se cultivă straniul, insolitul, 
neprevăzutul. Hazardul devine un principiu al compoziţiei 


suprarealiste. Adeseori, mai mulţi artişti lucrează în comun un 
tablou, fiecare plecând, cu desenul, din punctul lăsat de 
precedentul (sunt cunoscute jocurile lor cu reprezentarea 
colectivă a „cadavrului fermecător” — o imagine în care părţi ale 
fiinţei reprezentate sunt desenate de un alt artist). Nevoia 
aceasta de hazard, considerat un drum spre revelarea 
adevăratului chip al realităţii, îi face pe artiştii suprarealişti să 
aplice tehnici ce presupun o notă de imprevizibil. Aceste tehnici 
sunt: colajul” (o tehnică folosită încă de cubişti care constă în 
lipirea unor bucăţi de hârtie — tăieturi de ziare, de afişe de 
spectacol etc. — care introduc litere, fragmente de imagini, 
cifre); frotajul (impresiunile unor obiecte ce poartă adesea o 
semnificaţie — un chip, o efigie etc: este împrumutat jocului 
copiilor ce obţin pe hârtii, prin apăsare, impresiunile unor 
monede); eroziunea suprafeţelor, fumajul (trecerea unei flăcări 
peste unele porţiuni ale tabloului); rayograma (hazard al 
fotografiei, folosit de Man Ray); decalcomania (aplicarea unei 
hârtii peste o altă hârtie pe care se află o cantitate de culoare 
încă nefixată şi care se extinde, neprevăzut, într-o aproximativă 
simetrie pe ambele suprafeţe); ready-made“ (obiecte gata făcute) 
— o tehnică aplicată de Marcel Duchamp” în 1914, constând în 
expunerea unor lucruri oarecare, detaşate de funcţiile lor, sau a 
unor montaje de obiecte ce devin ansambluri iraționale, 
organisme ambigue compuse din elemente industriale, roci, 
fragmente de opere de artă etc. În imaginaţia suprarealismului 
recunoaştem recurenţa unor motive din recuzita fantastică a 
mitologiilor orientale şi oceanice, din bestiarele Evului Mediu, 
din repertoriile manierismului european (teme şi motive ca: 
lumi imaginare, oraşe incendiate, urechea ce trece prin zid, 
statui cu părţi vii etc.), trimiteri directe la opera unor artişti ca 


Hieronymus Bosch, Pieter Bruegel, Arcimboldo, Monsu 
Desiderio, Grünewald (Altarul din Isenheim), Goya (seria 
„Capriciilor” atât de evocatoare ale fantasticului de natură 
iberică) sau, mai aproape în timp, la operele simboliştilor 
Gustave Moreau, Odilon Redon' ş.a. În perioada care a precedat 
Manifestul lui Breton se produsese actul negator al mişcării 
Dada” (inaugurată la Zürich în 1916), la care aderaseră unii 
artişti ce vor deveni apoi suprarealişti (Picabia, Arp, 
Schwitters“, Ernst ş.a.), apăruseră peisajele metafizice“ ale lui 
De Chirico, o serie de artişti lucrau deja în modalităţile 
suprarealismului (Ernst — Întâlnire între prieteni, 1922 etc.). 
Breton scrie că suprarealismul declară nonconformismul 
absolut, dar trebuie să observăm că acest nonconformism, în 
ciuda violenţei protestului şi a dorinţei de noutate (ton comun 
aproape tuturor manifestelor care au animat prima jumătate a 
secolului XX), propune opere şi este, în felul său, constructiv, 
invită la discuţie, la meditaţie. Înseamnă, evident, prima mare 
reacţie împotriva negaţiei dadaiste care respingea programat 
orice valoare, orice concept, orice sens al patrimoniului 
cultural. Fireşte, mişcarea Dada era rodul negării conştiente a 
unei lumi dominate de absurdul războiului, ea reprezenta, în 
prima fază, o atitudine socială, negăsind însă nici o soluţie 
constructivă. Paradoxal, soluţia, în epocă, era găsită de o 
orientare ce apela la lumea visului, la orizontul lumii infantile, 
la hazard şi improvizație — refăcând, printr-un lung, complex, 
contradictoriu şi adeseori provocator drum, descoperirea 
realului. O realitate care, îmbogăţită sau nu prin revelaţiile 
visului, prin acuzata stare imaginativă, este oricum 
componentă a suprarealităţii reprezentate de artiştii din cadrul 
acestei mişcări. În peisajul final al articolului „Tainele artei 


magice suprarealiste”, Breton scrie, printre altele: „Vara asta 
trandafirii sunt albaştri; pădurea e de sticlă”. Spiritul poetic îşi 
revendică dreptul; el operează cu necesara forţă metaforică, 
dincolo de care imensul teritoriu al realităţii se deschide, 
promiţător, visării şi experienţei. (Vezi fasciculul II, planşa 21) 


Bibliografie: André Breton, Manifeste du Surrealisme, Paris, 
1924; Andre Breton, Second manifeste du Surrealisme, Paris, 
1930; Andre Breton, Le Surrealisme et la peinture, Paris, 1965; 
Patrick Waldberg, Le Surrealisme, Geneva, 1962; José Pierre, 
Dictionnaire de poche du Surrealisme, Paris, 1973; Gaëtan Picon, 
Journal du Surrealisme, Geneva, 1976; La planete éclatée, Musée 
de Marseille, 1986. 


Suprematism. Nume sub care Malevici” îşi prezintă propria 
pictură, în care renunţă la reprezentarea obiectelor pentru a 
înregistra sensibilitatea degajată de orice aluzie la lumea 
vizibilă. „Prin suprematism”, scrie pictorul, „înţeleg supremaţia 
sensibilităţii pure în artele figurative”. În anii imediat anteriori 
primului război mondial, când în Rusia apar o serie de mişcări 
de avangardă - Larionov“ lansează raionismul , Tatlin” iniţiază 
constructivismul”, iar Rodcenko” propune nonobiectivismul şi 
productivismul” — Malevici începe să picteze primele pânze 
suprematiste. În mărturisirile sale, cea dintâi experienţă în 
această direcţie datează din 1913, dar prima lucrare expusă, ce 
trezeşte un deosebit ecou, este tabloul Pătrat negru pe fond alb, 
1914-1915. În 1915 publică manifestul De la cubism la 
suprematism, la redactarea căruia a contribuit şi poetul 
Maiakovski. Malevici îşi dezvoltă ideile, cinci ani mai târziu, în 
studiul Suprematismul ca model al nonreprezentării, text ce va fi 


cuprins în volumul Lumea nonreprezentării, apărut în ediţia 
Bauhaus". Încă de la începutul activităţii sale — în seriile „Negru 
pe alb” sau „Alb pe alb” - pictorul elimină din imagine 
trimiterile la concret. Alb sau negru, fondul tabloului devine un 
spaţiu deschis, infinit, în care o formă geometrică — pătrat, cerc, 
triunghi etc. — creează un reper, un însemn al sensibilităţii 
artistului. Asemenea copiilor care, în faţa unui perete 
monocrom, îşi lipesc palmele, lăsând amprente - în fond, 
repere ce stabilesc un prim principiu ordonator în acel spaţiu 
infinit, ce se va împărţi de aici încolo în distanţa de la privitor 
până la amprenta-semn, şi de la acest punct mai departe — 
artistul aşază, în cadrul golit de prezenţe sau de aluzii la lumea 
concretă, mărturiile sensibilităţii sale, transcrise în limbajul 
abstract” al geometriei. Căutând rosturile profunde ale 
psihologiei actului de creaţie, el scrie: „Pătratul suprematiştilor 
şi formele ce au derivat din el pot fi comparate cu «semnele» 
omului primitiv, care, în întregul lor, nu voiau să ilustreze, ci să 
reprezinte chiar sensibilitatea ritmului”. Programul picturii 
suprematiste pleacă de la observaţia că ceea ce contează în 
patrimoniul epocilor trecute nu sunt valorile practice sau de 
reprezentare, ci valorile spiritualităţii şi sensibilităţii depozitate 
în diferitele creaţii. „Dacă ne oprim”, spune Malevici, „să privim 
o coloană artistică, a cărei construcţie, în sensul utilității 
edilitare, este acum lipsită de înţeles, putem descoperi în ea 
forma unei sensibilităţi pure. N-o mai considerăm o necesitate 
edilitară, ci o operă de artă”. Prin Lisiţki, în 1922 ideile 
suprematismului şi constructivismului ajung în Germania. 
Purismul promovat de artiştii ruşi întâlneşte preocupările 
pentru plasticitatea pură ale olandezilor Mondrian, Van 
Doesburg şi alţii, grupaţi în jurul revistei De Stijl. Acest purism 


va întâlni de asemenea căutările Şcolii Bauhaus, constituind o 
premisă de la care se va revendica, de acum, orice tendinţă spre 
funcţionalism (vezi International Style), spre asceza formală, 
spre puritatea şi proprietatea limbajului plastic. (Vezi fasciculul 
II, planşa 3) 


Bibliografie: Kazimir Malevici, Die Gegenstandlose Welt, 
Bauhaus, 1927; A.B. Nakov, L'Avant-garde Russe, Paris, 1984; J.E. 
Bowlt (ed.), Russian Art of the Avant Garde: Theory and Criticism 
1902-1934, Londra, 1988. 


Surikov, Vasili Ivanovici (n. Krasnoiarsk, 1848 — m. Moscova, 
1916). Pictor rus. După o copilărie petrecută în Siberia, în 1869 
pleacă la Sankt-Petersburg pentru a urma Academia de Arte 
Frumoase, care mai târziu îi va purta numele. După absolvirea 
studiilor (cu lucrarea Apostolul Pavel explicând dogmele 
creştinismului în fața împăratului Agrippa, 1875) se mută la 
Moscova, unde pictează una dintre capodoperele sale — 
Dimineaţa execuţiei streliţilor, 1881. În anul 1883 face o călătorie 
de studii la Berlin, Dresda, Paris şi Roma. Cea mai importantă 
parte a creaţiei sale este dedicată evocării vechii istorii a Rusiei. 
De la desenele de început, în care apare chipul şi epoca lui 
Petru cel Mare, pictorul trece la compoziţii ample, cum sunt: 
Boieroaica Morozova, 1887; Cucerirea Siberiei de către Ermak, 
1895; Trecerea Alpilor de către Suvorov, 1899; Stepan Razin, 
1903-1907. În opera lui se remarcă totodată numeroase portrete 
şi peisaje, inspirate îndeosebi de locurile natale, unde a revenit 
în anii maturității. 


Bibliografie: MV. Alpatov, VI. Surikov, Moscova, 1955. 


Sutherland, Graham (n. Londra, 1903 - m. Londra, 1980). Pictor 
englez. Studiază la Goldsmith's School of Art, Londra (1921- 
1926). Lucrează după natură în diverse locuri din Kent, Sussex, 
Wales etc. De la studii foarte conştiincioase în natură, în care 
exactitatea detaliilor şi esenţa compoziţiei se păstrează pe linia 
tradiţiei, începe să fie tot mai atent la apariţiile surprinzătoare 
din peisaj, la prezenţele insolite, neliniştitoare: copaci 
contorsionaţi monstruos, pietre cu forme ciudate, ierburi 
crescute sălbatic pe margini de prăpăstii, ciulini etc. Pe baza 
instaurează o atmosferă dramatică, plină de tensiune, într-o 
viziune expresionistă” ce foloseşte uneori montajul 
suprarealist”. Acest lucru se vede foarte bine în tablourile 
create între 1935 şi 1945, în aşa-numita perioadă a „peisajului 
englez” din creaţia sa. Un capitol aparte îl reprezintă lucrările 
realizate în timpul războiului. Deşi activitatea sa de „pictor de 
război” (war artist), între anii 1940 şi 1945, îi lasă puţin timp 
pentru pictură, el creează o serie de lucrări (pentru altele va 
folosi, mai târziu, experienţa acumulată acum) care duc la 
paroxism dramatismul imaginii, dramatism amplificat de 
forţele absurde şi dizolvante ale războiului (Stejarul distrus, ca 
şi seria „Devastarea”, în care oraşul apare desfigurat de 
bombardamente etc.). După război lucrează un timp în Franţa, 
mai ales în sud, unde, descoperind vegetaţiile aspre ale regiunii 
— cactuşi, spini etc. —, îşi dezvoltă vechile nelinişti (Copaci cu 
spini, 1946; Cap cu spini, 1946; Cactuşi, 1947; Cruce cu spini, 1954 
etc.). E prezent în Pavilionul britanic la Bienala de la Veneţia, 
1952. Realizează ampla tapiserie Crucificarea la biserica St. 
Matthew din Northampton (1946), pentru noua catedrală din 
Coventry (1955-1961). Spre bătrâneţe reia studiul figurii umane, 


care suportă în permanenţă acţiunea corozivă, deconstructivă, 
a ambianţei sociale a vremii. Formele umane, idealurile 
antropocentriste au de înfruntat aceste tensiuni destructurante, 
traduse prin pensulaţii, prin suprafeţe cromatice agitate. În 
acest spirit, realizează o serie de portrete, în buna tradiţie a 
portretisticii engleze, desigur, cu mijloacele temperamentului şi 
înzestrării sale (Somerset Maugham, 1949; Lord Beaverbrook, 
1951; Sir Winston Churchill, 1954; Hon.E. Sackville- West, 1959). 


Bibliografie: Douglas Cooper, The Work of Graham Sutherland, 
Londra, 1961; J. Hayes, The Art of Graham Sutherland, Oxford, 
New York, 1980; G. Cooke, Graham Sutherland: Early Etchings, 
Brookfield, 1993. 


Svanberg, Max Walter (n. Malmö, 1912 - m. Limhamn, 1994). 
Pictor suedez. Studiază pictura la Institutul Politehnic din 
Malmö şi la Şcoala de Pictură Otte Sköld din Stockholm (1933- 
1934). Fondator, împreună cu Adja Yunkers, Carl-Otto Hulten, 
Carl O. Svensson, al grupului suprarealist” Minotaur (1943). În 
1946, în jurul său se formează Imaginistguppen” - grupul 
imaginiştilor (Carl-Otto Hultén, Anders Osterlin, Gösta Kriland), 
artişti care îşi propun nu atât să inventeze, ci să fixeze în 
tablouri spectacolul puterii imaginative. În 1953, „imaginiştii” 
suedezi aderă, previzibil, la suprarealism, în programul căruia 
îşi văd enuntate multe dintre ideile lor. Participă la expoziţiile: 
„Minotaur Group”, Malmö, 1943; „Arta independentă”, Tokyo, 
1951; Bienala de litografie de la Cincinnati, 1952; „Imaginistes”, 
Paris, 1953; „Collage au Realites Fantastiques”, Stockholm, 1958; 
„Surrealist International”, New York, 1960; „Federation of 
Nordic Fine Art”, Helsinki, 1963; Bienala de acuarelă de la Săo 


Paulo, 1965; „LĽÉcart absolu”, Paris, 1965. Distincţii: Premiul 
Guggenheim, New York, 1969; Premiul Bienalei de la São Paulo, 
1965; Medalia Prince Eugen, Stockholm, 1965; Marele Premiu al 
Suediei, 1966. Prezentate la Paris în 1955, operele sale se bucură 
de o entuziastă primire din partea lui André Breton, care aşază 
opera pictorului suedez printre cele mai de seamă revelații ale 
vieţii sale. Cu o fantezie neîngrădită, pictorul ridică la proporţii 
monumentale lucruri dintre cele mai obişnuite. Astfel de 
motive — figuri umane, păsări, animale, elemente de peisaj — 
încep să-şi arate unele valori simbolice, nebănuite în condiţiile 
experienţei cotidiene. Coloritul din pânzele sale este foarte viu, 
strălucitor, cu contraste care accentuează valoarea unor detalii. 


Bibliografie: Jose Pierre, Ragnar von Holten, André Breton, Max 
Walter Svanberg, Paris, 1961. 


Sýkora, Zdeněk (n. Louny, 1920 - m. Louny, 2011). Pictor ceh. 
Urmează Facultatea de Mine, până la suspendarea cursurilor în 
1939. După război studiază artele plastice la Universitatea 
Charles, unde devine profesor. Participă la expoziţiile: 
Documenta din Kassel, 1968; Biennale of Prints, Tokyo, 1968; 
Biennale für Konstruktive Kunst, Nürnberg, 1969; „Arteonica”, 
São Paulo, 1971; „Programm, Zufall, System”, 
Mönchengladbach, 1973; „Cycle Media”, Neuchâtel, 1981; 
„Mathematik in der Kunst der letzten 30 Jahre”, Ludwigshafen, 
1987; „Konkrete und kinetische Kunst”, Moers, 1989; „Tradition 
und Avantgarde in Prag”, Osnabrück, Bonn, 1991; „Zufall als 
Prinzip: Spielwelt Methode und System in der Kunst des 20. 
Jahrhunderts”, Ludwigshafen, 1992. La început pictează peisaje 
ce amintesc viziunea postimpresionistă, cu anumite exaltări 
tonale aduse de interesul manifestat pentru fovism , în primul 


rând pentru Matisse”. De la începutul anilor 1960, recuperând 
moştenirea abstractă” a lui Kupkař, se interesează de geometrie, 
de promisiunile computerului în elaborarea operei de artă, 
colaborând cu matematicianul Jaroslav Blazek. În procesul 
transcrierii limbajului pictural în limbajul computerului (vezi 
Computer art) se produce o diminuare a încărcăturii subiective 
a artistului, tot mai decis solicitat să caute modalităţi raţionale, 
verificabile matematic. Pe acest fond intervine surpriza 
permanentă a propunerilor computerului, amestec de joc, 
ficţiune şi anticipare. Imaginea ce se naşte la computer este un 
proces în care acţiunea iniţială a artistului se confruntă cu 
proteicul izvor al hazardului pe care îl aduce maşina. 


Bibliografie: U. Schumacher, Zdeněk Sýkora, catalog, Josef Albers 
Museum, Bottrop, 1986; H.-P. Riese, Zu den „Linienbildern” von 
Zdeněk Sýkora, catalog, Städtisches Museum  Abteiberg, 
Mönchengladbach, 1992. 


Szańkowski, Maciej (n. Wola, Libertowska, 1938). Sculptor 
polonez. Studiază la Academia de Arte Frumoase din Varşovia 
(1957-1963) cu Jarnuszkiewicz*. Distins cu Premiul Ministerului 
Culturii şi Artelor, 1965. Lucrează medalii, reliefuri, sculpturi în 
trei dimensiuni. Dovedeşte înclinații pentru monumentalitatea 
asigurată de volume masive, ce par să transcrie forme 
arhitectonice imaginare. Pe suprafaţa acestor volume dezvoltă 
uneori o serie de elemente geometrice, reminiscenţe ale unei 
structuri cristaline, absorbite în monolitul ansamblului. 
„ Lucrând”, afirmă artistul, „încerc să surprind şi să fixez acel 
ceva insesizabil, care scapă de obicei, este dificil de definit în 
cuvinte, dar care poate fi materializat în spaţiu”. A realizat 


diferite forme spaţiale la: Bienala de la Elblag, 1967; Bienala de 
sculptură în metal de la Varşovia, 1968; Lindabrunn, Austria, 
1970; Simpozionul Urbanum, Nürnberg, 1971. 


Szenes, Árpád (n. Budapesta, 1897 - m. Paris, 1985). Pictor 
maghiar. Înscris în 1916 la Academia Liberă din Budapesta, 
studiază cu Rippl-Rónai. Debutează cu picturi abstracte” în 
1922, la Muzeul Ernst din Budapesta. După un voiaj prin 
Germania, Italia şi Franţa, frecventează Academia La Grande 
Chaumière (1928) din Paris, unde este coleg cu Vieira da Silva, 
viitoarea sa soţie, cu care va lucra şi în cadrul coloniei artistice 
de la Baia Mare. Din 1931 lucrează gravură la Atelier 17, venind 
în contact cu artişti suprarealişti ca Miró” şi Ernst. Aderă la 
grupul Amis du Monde, unde se împrieteneşte cu sculptorul 
Hajdu”. În 1939, împreună cu Vieira da Silva, se mută în 
Portugalia, apoi în Brazilia (1940-1947). Atras de la început de 
modalităţile abstracte şi suprarealiste”, artistul filtrează 
elementele realităţii (atelierul, scene cu tauri, portretele soţiei), 
reţinând esenţialul, exprimat în forme geometrice. În seriile 
realizate după revenirea din exil („Banchetul”, „Conversaţia”, 
„Compoziţie-Atelierul”, „Pictorul şi modelul său”), procesul de 
abstractizare se adânceşte uneori până la obţinerea unor 
caligrame abstracte, dar care lasă loc alteori reapariţiei unor 
motive figurative, cu încărcătură poetică. 


Bibliografie: J. Francois, Árpád Szenes, Paris, 1975; Anne Philipe, 
Guy Weelen, Árpád Szenes, Paris, 1991. 





1. Vasile Cercel, Instalaţie, 1993 





2. Neculai Păduraru, Muza de foc, ciclul „Muze”, 1993 





3. Marin Gherasim, Diptic, 1994 





4. Andrei Negură, Cetăți, tapiserie, 1995 





5. Marilena Preda Sânc, Imagine a corpului, video, 1995 





6. Mihai Sârbulescu, Clopot, 1995 





7. Liviu Suhar, Duhovnicească, 1996 





8. Teodor Graur, detaliu din instalaţia „Muzeul meu” cu 
autoportret, 1997 





9. Paula Ribariu, Arheu, 1998 








10. Diet Sayler, Lucretia, acril pe lemn, dimensiuni: 140 x 238 x 
8,5 cm, Academia de Artă, Nürnberg, 1998 





11. Simona Runcan, Interior, 
cca 1998 





14. Gheorghe Zărnescu, Două focuri, 1998 





15. Olimpiu Bandalac, Lycantropus, performance, 
11 august 1999 





16. Vasile Chinschi, Teodora, 1999 





18. Aurel Vlad, Cortegiul Sacrificaţilor, Memorialul Sighet, 1999 


19. Dan Perjovschi, Desen, 1999-2000 





20. Teodora Moisescu-Stendl, Zigurat, 2000 





21. Iosif Kiraly, Indirect, 2000 





22. Doru Covrig, Silpeople, br EA. 2000 





24. Lia Perjovschi, Arhiva de artă contemporană, 2001 





25. Ioana Bătrânu, Banchet, ulei pe placaj, dimensiuni: 110 x 110 
cm, 2003. Foto: O Bogdan Bordeianu 

26. Dan Covătaru, Cotigari, Dorohoi, 2005 





27. Ion Marchiş, Pecetar, 2005 





28. Onisim Colta, Proiect, lemn, 2007 





29. Ioan Sbârciu, Pădurea de cenuşă, 2007 





30. Gabriela Drinceanu, Oameni, Stări I, lemn, 2009 





31. Milos Sobaic, A bras ouverts (Cu braţele deschise), tehnică 
mixtă pe pânză, dimensiuni: 162 x 130 cm, 2009 





32. Zamfira Bîrzu, Nud, 2010 





33. Mihai Chiuaru, Capriciu, acril pe pânză, 2010 





34. Ion Iancuț, Inorogul de seară, bronz, 2010 





35. Grigore Popescu-Muscel, Peisaj, 2010 





2011 





37. Constantin Flondor, Grădina lui Ovidiu, 2011 





38. Mircea Roman, 
Doamna, 2011 





39. Gheorghe Dican, 
Compoziţie 12, 2012 

41. Florin Ciubotaru, Coconi, 2014 





42. Sorin Ilfoveanu, desen pe hârtie patinată din ciclul „Levant 
după Levant”, dimensiuni: 53 x 35 cm, 2014 


A? 


We 





43. Petru Lucaci, Stripes (Dungi), ulei pe pânză, 2014 





45. Corneliu Vasilescu, Compoziţie, ulei pe pânză, dimensiuni: 
180 x 300 cm, 2014 


75 HP. Revistă de avangardă dadaistă” şi constructivistă,, 
apărută la Bucureşti în 1924. Revista, al cărei număr unic a 
apărut în octombrie, era condusă de poeţii Ilarie Voronca 
(director) şi Stephan Roll (redactor), bucurându-se de îngrijirea 
artistică a lui Victor Brauner” şi de participarea lui Ion Vinea, 
Brunea-Fox, Claude Sernet. Într-un moment când se căutau noi 
forme de artă, acuzându-se incapacitatea mijloacelor de 
comunicare tradiţionale, se lansează un program — Aviograme — 
în care se propune o lectură, o expresie sintetică a picturii şi 
poeziei. Afirmând  tranşant că „lumea trebuie să De 
reinventată”, se găseşte o soluţie salvatoare în „picto-poezie”, 
care „triumfă peste tot, înregistrând totul, realizând 
imposibilul”. Extensia modalităţilor lirice, care cuprinde şi alte 
genuri — de exemplu, pictura — ar anula impresia de epuizare, 
de tocire a limbajelor, oferind posibilitatea unui nou început, a 
deşteptării simţurilor. În pur limbaj dadaist, Ilarie Voronca 
poate declara că „era desăvârşirii s-a consumat”, invitându-l pe 
cititor la o radicală revizuire a prezentului. 


Bibliografie: Marin Mincu, Avangarda literară românească, 
Constanţa, 2006. 


Şerban, Dumitru (n. Gura Ialomiţei, 1948). Sculptor român. A 
absolvit în 1977 Institutul de Arte Plastice „N. Grigorescu” din 
Bucureşti, unde a studiat cu Vladimir Predescu. Participă la 
expoziţiile: „Copacul”, Timişoara, 1983; „Estetica urbană”, Arad, 
1980, 1986; Bienala de sculptură mică, Ravenna, 1987; Anuala 
de sculptură şi pictură, Sala Dalles, Bucureşti, 1988; „Arta 
plastică”, Zrenjanin, Iugoslavia, 1989; Expoziţie de grup, 
Regensburg, 1992; Salonul internaţional de sculptură mică, 
Arad, 1998-2000. A lucrat în simpozioanele de sculptură de la: 
Călăraşi, 1975; Căsoaia, 1979-1986; Malul Mureşului, 1980-1981; 
Costineşti, 1982; Macea, 1983; Ineu, 1983; Békéscsaba, Ungaria, 
1984; Villány, 1985; Beratzhausen, 1992; Rachana, Liban, 1996; 
Dej, 1996; Sângeorz-Băi, 1997; Bacău, 1997; Aswan, Egipt, 2000; 
Le Pradet, Franţa, 2000. Distincţii: Medalia de aur, Ravenna, 
1987; Premiul Special al Uniunii Artiştilor Plastici din România, 
1998; Diploma de Onoare şi trofeul oferit de guvernatorul din 
Aswan, 2000; Premiul I, Le Pradet, 2000. Volumele sunt masive, 
tăiate de o energie care conservă plinătatea materiei. Rezultă o 
disciplină geometrică, ce se păstrează şi în cazul golurilor. Când 
apar, micile zone de evoluţie imprevizibilă se subordonează 
înscrierii fiecărui element unei ordini de ansamblu. Elementele 
formale subliniază instalarea sensului transcendent în formele 
sculpturale, în memoria intangibilă a geniului popular pe care 
sculptura sa îl evocă. Faptul că discursul volumetric integrează 
acum o sarcină ideatică — ce poate avea un izvor mitologic sau 
poate fi o trimitere la universul actualităţii, căreia însă i se 
refuză jocul incidental pentru a-şi arăta ceea ce este durabil — 
este în avantajul structurii obiectuale, o condiţie esenţială a 
limbajului sculptural. 


Bibliografie: Dumitru Şerban, Sculptura de simpozion, fenomen 
al artei contemporane, Timişoara, 2005; Dumitru Şerban, 
Sculptura monumentală, Timişoara, 2010. 


Şevcenko, Aleksandr Vasilievici (n. Harkov, 1883 - m. Moscova, 
1948). Pictor rus. A studiat în atelierele lui P. Carrière, J.-P. 
Laurens şi B. Dinet la Paris (1905-1906), la Institutul de Artă 
Industrială Stroganov (1899-1907), la Şcoala de Pictură, 
Sculptură şi Arhitectură din Moscova (1907-1909) şi în atelierul 
lui K. Korovin. A fost membru al asociaţiilor Lumea artei (vezi 
Mir iskusstva), Asociaţia Artiştilor din Moscova (1921-1922) etc. 
Profesor la Institutul de Artă şi Tehnică (1918-1929), Institutul 
de Textile, Institutul Stroganov (1940-1948). A publicat cărţile 
Principiile cubismului şi ale altor tendințe moderne în pictura 
tuturor timpurilor şi popoarelor (1913) şi Neoprimitivism — 
Teorie — Posibilităţi (1923). Teoriile sale asupra 
neoprimitivismului sunt dezvoltate într-o pictură încrezătoare 
în reprezentarea figurativă. Personajele, lucrurile sunt desenate 
simplu, în atitudini fireşti, cu intenţia de a dovedi că, dincolo de 
aparente şi de convențiile culturale, în lumea imediat vizibilă se 
află o inepuizabilă resursă de farmec. Misterul din pânzele sale 
nu este rezultatul unei construcţii fantastice, al unor motive ce 
provoacă impresia de insolit, ci, în mod programat polemic, al 
naturaleţii reprezentării, pe care ne face s-o descoperim. 


Şirato, Francisc (n. Craiova, 1877 — m. Bucureşti, 1953). Pictor şi 
grafician român. Debutează, ca elev, în oraşul natal cu afişe şi 
ilustraţii de gazetă, preocupare ce îl determină să plece să se 
specializeze la Dusseldorf într-un atelier de litografie (1898). 
Urmează Şcoala de Arte Frumoase din Bucureşti (1900-1905), 


colaborând în acelaşi timp la revistele Paravanul, Furnica, 
Cronica, cu desene în care se dovedeşte un sever critic al 
realităţii vremii. Din 1908 participă la manifestările asociaţiilor 
Tinerimea artistică”, Arta Română, la expoziţiile Grupului 
Celor Patru” (format în 1925 împreună cu Tonitza”, Dimitrescu 
şi Oscar Han). În 1917 devine custode la Muzeul Naţional de 
Artă Populară, iar mai târziu, în 1933, este invitat profesor la 
Academia de Arte Frumoase din Bucureşti. Distincţii: Medalia 
de aur la Expoziţia de artă românească de la Bruxelles, 1935; 
Medalia de aur la Expoziţia internaţională de la Paris, 1937; 
Medalia de bronz la Expoziţia internaţională de la New York, 
1939; Premiul de Stat (împreună cu Dărăscu'), 1946. Pictura lui 
se distinge prin lirismul pur, prezent în gama culorilor calde, în 
modul spontan de transcriere a impresiilor. Interesat să 
înregistreze realitatea prin puternicul său filtru afectiv, artistul 
urmăreşte aspectele lucrurilor şi fiinţelor sub incidenţele 
luminii. Lirismul, bucuria nedisimulată a descoperirii lumii şi 
culorii, a principiilor vitale ale naturii se confundă cu o 
exigenţă pe care temeinica sa cultură filosofică şi plastică o 
încorporează organic în operă. A scris numeroase articole şi 
cronici de artă (în revista Sburătorul a lui Eugen Lovinescu, în 
Cugetul românesc  etc.), a elaborat (1938) o monografie 
consacrată lui N. Grigorescu”. 


Bibliografie: Francisc Şirato, Încercări critice, cu un cuvânt 
înainte de Petru Comarnescu, Bucureşti, 1967; Mihai Ispir, 
Francisc Şirato, Bucureşti, 1979. 


Taeuber-Arp, Sophie (n. Davos, 1889 — m. Zürich, 1943). Artist 
decorator elveţian. Studiază la Şcoala de Arte Aplicate din Saint- 
Gall (1908-1910), la Atelierul de artă experimentală von 
Debschitz din Munchen (1911-1913), la Şcoala de Arte 
Decorative din Hamburg (1912) şi la Şcoala de Dans Laban din 
Zurich (1916). Face parte din mişcarea elveţiană pentru estetică 
industrială - Schweizerischer Werkbund (1915-1932). În 1915 
face cunoştinţă cu Arp” şi cu ceilalţi promotori ai dadaismului” 
din Zürich — Hugo Ball, Picabia', Tristan Tzara, Hans Richter” 
ş.a. Profesoară la Şcoala de Arte Aplicate din Zürich (1916-1928). 
Aflată la Meudon, în Franţa (din 1928), aderă la grupările Cercle 
et Carré” şi Abstraction-Crâation” (1930-1936) şi editează revista 
Plastique din Paris (1937-1939). Se alătură de asemenea 
grupului Allianz din Zurich (1937). Participă la expoziţiile: 
„Problemele timpului în pictură şi sculptură”, Zurich, 1936; 
„Arta concretă”, Basel, 1944; „Lumea nonobiectivă 1914-1924”, 
Londra, 1970. Este profesoara care va marca o întreagă 
generaţie de creatori de tapiserie (generaţia marelui reviriment 
al genului), printre elevii ei numărându-se, concludent, Elsi 
Giauque”. Atrasă de mişcarea Dada şi de promotorii 
abstracţionismului”, participă la o serie de acţiuni artistice, 
unele împreună cu Arp, soţul său; aşa e, de pildă, decorarea 


cafenelei L'Aubette din Strasbourg, tipică pentru modul total de 
a gândi ambianța al artiştilor abstracţionişti ai anilor 1930. Arta 
sa complexă se realizează în diverse genuri şi tehnici: pictură, 
sculptură, tapiserie. Atrasă de muzică şi balet, face parte dintre 
artiştii care au căutat permanent rearticularea unui complex 
artistic unitar, în climatul cultural al Europei interbelice. (Vezi 
fasciculul II, planşa 12) 


Bibliografie: Margit Staber, Sophie Taeuber-Arp, Lausanne, 1970; 
Sophie Taeuber-Arp, catalog, Kunstmuseum, Berna, 1988; Sophie 
Taeuber-Arp, catalog, Musée d'Art Moderne de la Ville de Paris, 
1990. 


Tal Coat (Pierre Louis Jacob) (n. Clohars-Carnoët, 1905 - m. 
Saint-Pierre-de-Bailleul, 1985). Pictor francez. Lucrează ca 
pictor decorator la fabrica de faianţă din Quimper. În 1924 se 
stabileşte la Paris. Un an mai târziu adoptă numele de Tal Coat, 
sub care începe curând să participe la expoziţii. În 1935 devine 
membru al grupului Forces nouvelles, care militează pentru 
recuperarea valorilor naturii în creaţia plastică. După câteva 
portrete (Gertrude Stein, 1935) şi seria de „Masacre” (1936- 
1937), inspirate de războiul din Spania, lucrează mult în 
mijlocul naturii (la Ermenonville, Aix-en-Provence, Dordogne, 
Saint-Pierre-de-Bailleul), atras de farmecul simplu al lucrurilor. 
Contemplarea naturii îi trezeşte interesul pentru arta orientală, 
pentru reducerea realităţii la esenţă, la un sistem de semne prin 
care să se restituie pictorului cu toate înțelesurile ei. Tal Coat — 
„cel mai oriental dintre pictorii occidentali”, cum îl numeşte 
Jean-Jacques Lévêque — îşi propune, în cursul unei şederi la 
Dordogne, în 1956, să refacă aspectul naturii pure şi pline de 
miracole, aşa cum va fi fost văzută de omul începuturilor 


civilizaţiei. Pe mari pânze, aşterne pete, semne, caligrafii ce 
sugerează un spaţiu profund, destinat să trezească amintiri şi, 
prin contemplare, să releveze frumuseţile naturii - acest 
„paradis pierdut” de care omul lumii de astăzi se îndepărtează 
tot mai mult. 


Bibliografie: Tal Coat, catalog, Grand Palais, Paris, 1976; Tal 
Coat, catalog, Musée Matisse, Le Cateau-Cambrssis, 1991. 


Tamayo, Rufino (n. Oaxaca de Juárez, 1899 - m. Ciudad de 
México, 1991). Pictor mexican. Începând din 1917 urmează 
câţiva ani Academia de Arte Frumoase din San Carlos, după 
care, în 1921, devine şeful secţiei de desen la Muzeul Naţional 
de Antropologie. Debutează cu o expoziţie personală în 1926. În 
1929 devine profesor la Academia de Arte Frumoase din Ciudad 
de México. Din 1938 predă la Şcoala Dalton din New York. În 
1950 face o călătorie în Europa. Expune la: Bienala de la 
Veneţia, 1950; Bienala de la Săo Paulo, 1953. Este distins cu 
Premiul I, Bienala de la São Paulo, 1953. În pictură, ca şi în 
lucrările de artă monumentală, a căror serie o inaugurează în 
1933, când i se încredinţează decorarea Conservatorului din 
Ciudad de México, face o sinteză între tradiţiile mexicane şi 
experienţele artei moderne. Ca desenator al vestigiilor 
arheologice şi etnografice, cercetează arta precolumbiană, care 
îl atrage în mod deosebit (artistul face parte dintre indienii 
zapotec din Oaxaca). Această pronunţată prezenţă a folclorului, 
căreia îi caută expresia în actualitate, îl deosebeşte de ceilalţi 
reprezentanţi celebri ai picturii murale mexicane — Orozco', 
Rivera” şi Siqueiros“. Coloritul său este mai rafinat, lipsit de 
contraste violente, asigurând un ecran sensibil pe care apar 


fiinţe mitologice, vechi simboluri ce s-au sedimentat în cultura 
mexicană. Dintre picturile murale realizate de Tamayo se pot 
menţiona: ansamblurile de la Palatul Artelor Frumoase din 
Ciudad de Mexico, 1952-1953; Second National Bank din 
Houston, SUA; Universitatea din Porto Rico, 1957; Sala de 
conferinţe a Palatului UNESCO din Paris, 1958. 


Bibliografie: P. Westheim, Tamayo, Ciudad de Mexico, 1957; E. 
Genauer, Rufino Tamayo, New York, 1974. 


Tange, Kenză (n. Imabari, 1913 - m. Tokyo, 2005). Arhitect 
japonez. Studiază la Universitatea Imperială din Tokyo (1935- 
1938), unde, după ce-şi va susţine teza de doctorat, devine 
profesor. Animator, în 1937, împreună cu arhitectul Kunio 
Maekawa, al asociaţiei Kosaku Bunka Renmai, care evoluează 
în spiritul sintezei între arhitectură, industrie, pictură, 
sculptură şi artele decorative, pe care o promova în Germania 
Deutscher Werkbund”. A proiectat: Pavilionul expozițional din 
Kobe, 1950; Primăria din Shimizu, 1954; Sala Congreselor din 
Ehima, 1954; Biblioteca de la Colegiul Tsuda, Tokyo, 1954; 
Centrul Păcii, Hiroshima, 1955-1956; Primăria din Kurayoshi, 
1956; blocul administraţiei municipale din Tokyo, 1957; 
Prefectura din Kogawa, 1958; Centrul de Artă Sogetsu, Tokyo, 
1960; Centrul Cultural din Nichiman, 1963; Stadionul Naţional 
din Tokyo, 1964 etc. Pe linia unor preocupări funcționaliste 
(vezi International Style), studiază materialele de construcţie — 
fier, beton etc. —, pe care le modelează în strânsă legătură cu 
tradiţiile arhitecturii japoneze. Opera sa, cuprinzând aproape 
numai edificii publice, vizează de asemenea ambianța 
urbanistică în care înţelege să conserve elemente naturale, cu 
efecte tonice în universul spiritual al omului din marile aşezări. 


Bibliografie: Robin Boya, Kenzo Tange, New York, 1962; Udo 
Kulterman, Kenz6 Tange, Londra, 1970. 


Tanguy, Yves (n. Paris, 1900 - m. Woodbury, Connecticut, 1955). 
Pictor francez. Fiu de căpitan de marină, călătoreşte, în tinereţe, 
angajat pe diferite vapoare, în Africa şi în America de Sud. În 
Paris se împrieteneşte cu poetul Jacques Prévert, pe care îl 
cunoscuse cu puţin timp înainte, în timpul serviciului militar. 
Primele sale desene sunt remarcate de Vlaminck. În 1923, 
văzând la Galeriile Guillaumin un tablou al lui De Chirico”, se 
decide să devină pictor. Aderă la mişcarea suprarealistă, 
căreia, în felul său, îi va rămâne credincios toată viaţa. După un 
lung voiaj prin Africa, Anglia, Canada şi SUA, în 1942 se 
stabileşte, împreună cu pictorița americană Kay Sage, la 
Woodbury, Connecticut. Pictează îndeosebi peisaje, în care 
rocile minerale sau plantele sunt conturate cu precizie, până 
când, prin saturarea de concret, se instalează un aer straniu, o 
anumită stare metafizică (vezi Pittura metafisica). Elementele 
realităţii evocând deşertul, lumea submarină etc. nu trăiesc, 
astfel, prin sentimentul exoticului, ci prin continua noutate pe 
care o conţine în sine obiectul din preajma noastră. Prin 
îndepărtarea  învelişului artificial al rutinei, pictorul 
redescoperă natura în simplitatea, farmecul şi prospeţimea ei. 


Bibliografie: P. Waldberg, Yves Tanguy, Bruxelles, 1977; Yves 
Tanguy, catalog, Centre Georges Pompidou, Paris, 1982. 


Tansîkbaev, Ural (n. Taşkent, 1904 - m. Nukus, 1974). Pictor 
uzbec. A studiat în atelierul lui N. Rozanov de la Muzeul de Artă 
din oraşul natal (1924-1928) şi la Şcoala de Artă din Penza, sub 


îndrumarea lui I. Goriuşkin-Sorokopudov şi N. Petrov. Peisajele 
sale — cum ar fi cele inspirate de valea fluviului Sîrdaria — sunt 
realizate într-o perspectivă panoramică, aptă să cuprindă 
întinderi vaste. Deschiderea aceasta spre orizontul nemărginit, 
plăcerea pentru fixarea, cu atenţie, a detaliilor pare să se refere 
la pasiunea artistului pentru vechii maeştri flamanzi. Oricât de 
minusculă ar fi prezenţa umană în cadrul imensităţii naturii, ea 
nu se pulverizează, nu se neantizează, ci rămâne un principiu 
fundamental al ambianţei. În fireasca unitate dintre om şi 
natură constă farmecul şi puterea de seducţie a tabloului. 


Bibliografie: B. Veimarn, Ural Tansikbaev, Moscova, 1958. 


Tan Swie Hian (n. Pulau Halang, Indonezia, 1943). Artist 
multimedia indonezian. A absolvit în 1968 Universitatea 
Nanyang, Departamentul pentru studiul limbilor moderne şi 
literaturii, Singapore. A participat la expoziţiile: „Multi-Media 
Art”, Singapore, 1972; Singapore Festival of Art, 1980; Salon du 
dessin et de la peinture f Tea, Grand Palais, Paris, 1986; Salon 
Comparaisons, Paris, 1986; „Modern Asia Ink and Color 
Painting”, Seul, 1986; International Ink Painting Alliance, 
Beijing, 1988; „Asian Art”, UNESCO Center, Paris, 1988; „Asian 
Art Show”, Fuhuoka, 1989; „Contemporary Art in Singapore”, 
Amsterdam, Dusseldorf, Hamburg, Nurnberg, Mannheim, 
Glasgow, 1991; „25 Years from Singapore”, Washington, 
Indianapolis, Los Angeles, Honolulu, 1992. Distincţii: Chevalier 
de POrdre National du merite, Franţa, 1989. A publicat mai 
multe cărţi de poezie. În Singapore i s-a dedicat un muzeu. 
Adoptă stilul vechii caligrafii chinezeşti, în care înţelege să 
exprime sensibilitatea omului modern. Uneori, în compoziţii 
nefigurative, tensiunile fiinţei sale izbucnesc nestăpânit. În 


unele lucrări lasă să triumfe imaginea vegetației, într-o 
atmosferă liniştită, mai aproape de reprezentările tradiţionale 
la care se referă. 


Tàpies, Antoni (n. Barcelona, 1923 - m. Barcelona, 2012). Pictor 
spaniol. Studiază dreptul la Barcelona (1943-1946) şi, în paralel, 
frecventează Academia de Desen „Nolasc Valls” (1944). Membru 
fondator al revistei Dau al Set (1948). Participă la expoziţiile: 
Carnegie International, Pittsburgh, 1950; Prima Bienală 
Hispano-Americană de Arte, Madrid, 1951, 1953, 1955; Bienala 
de la Veneţia, 1952, 1954, 1956, 1968, 1972; Bienala de la Săo 
Paulo, 1953, 1957; Salon de Mai, Paris, 1961; „Dunn 
International”, Londra, 1963; Documenta din Kassel, 1964; 
Bienala de la Menton, 1966; Bienala de grafică de la Ljubljana, 
1967, 1969; „Europe-America”, Basel, 1971. Distincţii: Premiul 
UNESCO, Paris, 1958; Premiul Carnegie, Pittsburgh, 1958; 
Premiul Bienalei de la Tokyo, 1961; Premiul Guggenheim, New 
York, 1964; Grand Prix, Menton, 1966; Grand Prix, Ljubljana, 
1967; Premiul Rubens, Siegen, 1970. Face colaje” şi picturi în 
care se preocupă de efecte de materialitate. Treptat, astfel de 
preocupări se amplifică, în masa culorilor apărând pulberi de 
marmură şi nisip. În jurul anului 1950 resimte influenţe din 
Mira. Compune, în chip suprarealist, imagini pe baza 
juxtapunerii unor obiecte banale — carton, bucăţi de stofă, sfori, 
bucăţi de lemn etc. —, obiecte considerate în general 
„antiestetice”. Revenind periodic la problemele materialităţii, 
creează reliefuri pictate, cu o anumită sobrietate şi tendinţă 
spre monumentalitate. Doreşte să dea peretelui calitatea unui 
ecran sensibil pe care se proiectează acţiunea spiritului. 


Bibliografie: Antoni Tàpies, La Realite comme art, Paris, 1990; R. 
Penrose, Tàpies, Paris, 1977; Tàpies — Catalogue raisonné, 1, II, 
Paris, 1989. 


Tassos, Alevizos (n. Lefkohora Messinia, 1914 — m. Atena, 1985). 
Grafician grec. A studiat la Şcoala Superioară de Arte Frumoase 
din Atena (1930-1939) sculptura cu Th. Thomopoulos, pictura cu 
U. Argyros şi Yannis Parthenis, gravura cu Yannis Kefalinos. 
Participă la expoziţiile: „Panhellenia”, 1938; „Grupul Stathmi”, 
Atena, 1950; Salonic, 1951; Bienala de la Veneţia, 1950; „Bianco 
e nero”, Lugano, 1952; Bienala de grafică, Tokyo, 1960; Bienala 
de la Săo Paulo, 1961; Bienala de la Cracovia, 1966-1972; Bienala 
de grafică, Florenţa, 1969; Bienala de grafică, Praga, 1970. 
Distincţii: Membru de Onoare al Academiei de Design, Florenţa, 
1963; Premiul Asociaţiei Artiştilor Polonezi, 1966. În imaginile 
sale - gravură, ilustraţii de carte, calendare, timbre etc. — 
recunoaştem cu uşurinţă depunerile fondului cultural 
tradiţional, ca şi aspecte ale realităţilor Greciei moderne. Pentru 
a comunica aceste lucruri din care se încheagă, treptat, o 
privire personală asupra lumii, artistul beneficiază de 
stăpânirea mijloacelor tehnice în toate fazele de realizare a 
gravurii. Linia gravată este uneori delicată, abia vizibilă pe 
hârtie, iar alteori agitată şi îngroşată de insistenţe, până se 
cufundă în masele de culoare ce însoțesc discursul albului şi al 
negrului. 


Taşism (de la fr. tache - pată). Denumire care a evoluat de-a 
lungul anilor, desemnând în general o pictură liberă, 
neconvenţională, lipsită de rigoare formală, dominată de 
senzaţii. Termenul — sub forma tachistes, taşişti — apare pentru 


prima dată în 1889, la Felix Fénéon, care îl utiliza pentru a 
defini noua viziune şi tehnică a pictorilor impresionişti . 
Tehnica divizării culorilor fundamentale ducea, în cazul 
impresioniştilor, la obţinerea pe pânză a unor pete, a unor 
suprafeţe de culoare pură, al căror amestec se produce pe 
retină. Aceeaşi semnificaţie a avut-o în epocă termenul 
Macchiaioli” (de la cuvântul italian macchie — pete), prin care se 
desemnează pictorii preimpresionişti italieni. În 1950, Malraux 
foloseşte cuvântul taşism (tachisme) pentru a descrie operele lui 
Mathieu”, bazate pe înregistrarea gestului spontan, fără intenţia 
de a figura un aspect anume al realului. Un an mai târziu, 
Pierre Gueguin întrebuinţează într-o conferinţă pe tema artei 
contemporane ţinută la Menton expresia „pictura taşistă” în 
legătură cu direcţia lirică, negeometrizată a artei abstracte” din 
jurul anilor 1950, urmată de Pollock" în SUA sau de Mathieu în 
Franţa. Din acest moment, termenul taşism este adeseori 
confundat cu abstracţia lirică”, pictura gestuală (vezi Action 
painting), arta informală”. 


Bibliografie: Georges Mathieu, Au-delà du Tachisme, Paris, 1963. 


Tatlin, Vladimir Evgrafovici (n. Harkov, 1885 - m. Moscova, 
1953). Pictor şi sculptor rus. Studiază pictura la Academia de 
Arte Frumoase din Moscova (1910-1914). În 1912 îi face o vizita 
lui Picasso” la Paris. Revenit la Moscova, se integrează în 
avangarda artistică rusă. Contribuie cu primele sale „picturi în 
relief” (1913-1914) la configurarea mişcării constructiviste”, în 
care erau antrenați de asemenea Rodcenko', Malevici, Lisiţki, 
Gabo“, Pevsner“ ş.a. Renunţă la reprezentarea figurativă, 
urmărind să surprindă legile de organizare în spaţiu ale unei 


construcţii. Odată cu tablourile sale în relief — la care va adăuga 
o serie de „contra-reliefuri”, în care elimină şi soclul — încetează 
să mai existe o demarcaţie între pictură şi sculptură, 
prefigurând unele forme de artă ambientală. Expune ciclul 
„Construcţii” la expoziţia „Tramvai V”, organizată în 1915 la 
Sankt-Petersburg. La această expoziţie, Tatlin a propus 
modelarea estetică a unei săli, efort pe care îl va continua în 
decoraţiile realizate pentru „Cafe pittoresque?” la Moscova 
(1917). După Revoluţia din Octombrie devine profesor la 
Atelierele pentru Învăţarea Artelor Libere şi Tehnice. În jurul 
lui se adună artişti ce formează mişcarea productivistă”, de 
esenţă constructivistă, vizând utilitatea socială a artei. În 1920, 
Tatlin proiectează Monumentul Internaționalei a II-a la 
Moscova, în care structurile metalice sunt organizate abstract- 
geometric, dând un sens dinamic cilindrilor şi piramidei din 
sticlă. Impresia de înălţare simbolică în spaţiu este asigurată de 
ritmurile diferite în care sunt aşezate liniile orizontale, 
traversate de spirale cu ascendență diagonală. În interiorul 
monumentului, artistul prevăzuse săli pentru expoziţie, 
concerte, conferinţe etc. În 1922 se mută la Petrograd ca 
profesor la Institutul de Cercetări pentru Cultură Artistică. 
Revine la Moscova în 1927, ocupându-se de secţia de ceramică 
la Atelierele „Vhutemas”, acum reorganizate. 


Bibliografie: Vladimir Tatlin, catalog, Moderna Museet, 
Stockholm, 1968; L. Zhadova (ed.), Tatlin, Budapesta, 1984, 
Londra, 1988. 


Taverna, Attilio (n. Bassano del Grappa, 1945). Pictor italian. 
După studii economice (1968-1970) la Ca' Foscari, urmează 
Accademia di Belle Arti din Veneţia (1970-1972) şi Istituto di 


Lettere e Filosofia Liviano, Padova (1974-1976). Frecventează 
cursurile de estetică ale profesorului Dino Formaggio şi 
seminarii de filosofie estetică la Istituto Antonio Banfi il 
Mauriziano, Reggio Emilia. Acordă importanţă luminii, 
înţeleasă ca materie a lucrului artistic, ca punct ultim unde se 
concentrează organizarea şi percepţia spaţiului. Reflectarea 
realităţii se întâmplă în mod accidental şi datoria noastră este 
să prezentăm bogăţia extremă a devenirii luminii, adevăratul 
erou al tabloului. Sensibilitatea pictorului constă în gradul de 
pătrundere într-un miracol diurn, săvârşit în permanenţă şi 
revelat în măsura în care e surprins în imagine. (Vezi fasciculul 
II, planşa 32) 


Bibliografie: Dino Formaggio, Taverna. Decostruzione, Bassano 
del Grappa, 1989. 


Tett, A (Acţiunea). Revistă în care se lansează mişcarea activistă 
în Ungaria, apărută la Budapesta în perioada 4 noiembrie 1915 
20 aprilie 1916. Redactată de Kassâk , poet şi pictor, în spiritul 
revistei Die Aktion, publicată de Franz Pfemfert la Berlin. 
Publicaţia dezvolta, pe fundalul tendinței expresioniste”, idei şi 
procedee constructiviste”, cultivând modelul unui artist angajat 
în plan social, capabil să participe activ la transformarea 
revoluţionară a societăţii. În primul număr al revistei, Kassâk 
publică poemul  „Constructorii”, în care exaltă rolul 
muncitorului simplu, destinat să impună o nouă ordine socială, 
derivată din utopiile mişcărilor sociale de stânga ce agită în 
epocă Europa. Noul tip de artist este constructorul, stăpânul 
tehnologiilor moderne, de care îşi leagă speranţele futurismul” 


italian şi constructivismul rus în epoca imediat premergătoare 
primului război mondial. Kassák deplânge ravagiile războiului 
şi aspiră spre o lume fără frontiere. Predominant literară şi 
politică, revista integrează o serie de reproduceri şi ilustraţii cu 
caracter expresionist şi constructivist, semnate, între alţii, de 
Uitz , Peter Dobrovits, Andor Erős, Jenő Pâszk şi Pál Pátzay. 


Bibliografie: Julia Szabó, A magyar aktivizmus története (Istoria 
activismului maghiar), Budapesta, 1971. 


Theodorescu-Sion, Ion (n. Ianca, Brăila, 1882 - m. Bucureşti, 
1939). Pictor român. Studiază la Şcoala Naţională de Arte 
Frumoase din Bucureşti (1897-1903) cu pictorii G.D. Mirea şi 
Ipolit Strâmbu şi sculptorul Ion Georgescu. În anii 1904-1907 
frecventează atelierele lui Jean-Paul Laurens şi Luc-Olivier, la 
Academia de Arte Frumoase din Paris, unde este coleg cu 
Steriadi' şi Ressu”. Aflat din 1908 la Bucureşti, publică desene 
satirice în revistele Furnica, Zavera şi Nea Ghiţă. Începe să 
expună la saloanele oficiale şi la manifestările societăţilor 
Tinerimea Artistică”, Arta Română” etc. Expune la Bienala de la 
Veneţia, 1938. Distins cu Marele Premiu la Expoziţia 
internaţională de la Barcelona, 1929. Un gust sigur al 
monumentalului face ca naraţiunile sale să câştige în adâncime, 
proiectând pe spaţii deschise personajele tulburate de drame. 
Linia exactă şi vehementă din opera grafică lasă în pictură locul 
unei palete cromatice cu multe posibilităţi. Devenită principalul 
mijloc de construcţie plastică, culoarea încarcă imaginea 
figurativă cu accente atent orchestrate, care reiau, amplificând- 
o, fundamentala pledoarie pentru afirmarea frumuseţii omului 


şi a peisajului natural în care acesta trăieşte. (Vezi fasciculul II, 
planga 8) 


Bibliografie: Amelia Pavel, Ion Theodorescu-Sion, Bucureşti, 
1967. 


Thomkins, Andre (n. Lucerna, 1930 - m. Berlinul de Vest, 1985). 
Pictor elveţian. Studiază la Şcoala de Arte şi Meserii din 
Lucerna (1947-1948) cu Max von Moos şi la Academia Grande 
Chaumiere din Paris (1950-1951). Se stabileşte la Essen. Profesor 
la Academia de Artă din Dusseldorf din 1971. Expoziţii de grup: 
Festivalul de la Edinburgh, 1970; Documenta din Kassel, 1972. 
Încrezător în posibilităţile de expresie ale obiectelor sau 
fragmentelor de obiecte observate în realitatea apropiată, 
alcătuieşte ansambluri după o concepţie regizorală proprie, de 
natură să pună în lumină poetica lucrului simplu. Folosind 
tehnica desenului ce reproduce aspectele lucrurilor (în 1971 
deschide la Basel o expoziţie intitulată „Desene-Parafraze”) sau 
tehnici mixte (desen plus colaje” etc.), obţine imagini de tip pop- 
art”, în care se recunoaşte un anumit program al organizării 
elementelor. Sensul presupus al realităţii concrete, palpabile, 
este canalizat spre metafore mai cuprinzătoare. 


Tinerimea Artistică. Societate artistică bucureşteană activă în 
perioada 1901-1947. Apărută la puţină vreme după 
destrămarea societăţii Ileana, Tinerimea Artistică are ca 
membri fondatori pe Luchian, Nicolae Vermont, Constantin 
Artachino, Petraşcu', Ştefan Popescu, Kimon Loghi, Ipolit 
Strâmbu şi Frederic Storck. Societatea îşi propune să încurajeze 
dezvoltarea artelor pe un drum nou, departe de convențiile 


academiste. Prima expoziţie a Tinerimii Artistice, la care au 
aderat curând numeroşi alţi artişti, are loc în martie 1902 la 
Ateneul Român. Este începutul unui lung şir de manifestări în 
care, alături de artişti rămaşi încă tributari canoanelor 
academiste, se afirmă tot mai decis artişti care au dat strălucire 
epocii interbelice. La Tinerimea Artistică sunt expuse, omagial, 
opere de Nicolae Grigorescu” şi Ion Andreescu, fondatori ai 
picturii moderne româneşti, precum şi opere reprezentative ale 
pictorilor Luchian, Petraşcu, Pallady, Steriadi', Ressu”, Iser, 
Theodorescu-Sion” şi ale sculptorilor Brâncuşi , Paciurea” ş.a. Pe 
lângă manifestările organizate în ţară, Tinerimea Artistică a 
avut iniţiativa participării artiştilor români la expoziţii 
internaţionale, prima prezenţă de acest fel fiind la Atena, în 
1903. (Vezi fasciculul I, planşa 34) 


Bibliografie: Petre Oprea, Societăți artistice bucureştene, 
Bucureşti, 1969. 


Tinguely, Jean (n. Fribourg, 1925 - m. Berna, 1991). Sculptor 
elveţian. Studiază la Şcoala de Arte şi Meserii din Basel (1941- 
1945). Decorator de vitrine (1945-1952). În 1953 se mută la Paris, 
unde lucrează în atelierul lui Lurcat'. Aderă la gruparea 
Nouveau R6alistes din Paris (1961). Din 1961 colaborează cu 
Niki de Saint Phalle'. Participă la expoziţiile: „Mişcarea”, Paris, 
1955; Festivalul artei de avangardă, Marsilia, 1955; „Viteză pură 
şi stabilitate monocromă”, Paris, 1958; Bienala de la Paris, 1959; 
„Mişcarea în artă”, Amsterdam, 1961; Bienala de la Veneţia, 
1964; „Arta cinetică şi optică”, Buffalo, 1965; Documenta din 
Kassel, 1968. La Basel (1945-1952) şi apoi la Paris (1952-1958), 
parcurge o perioadă de experimente, face colaje” în genul lui 


Schwitters”, având la bază interesul pentru forme inedite şi 
complexe de exprimare, pentru opera de artă sincretică, în care 
latura pur plastică se contopeşte cu alte forme, răspunzând 
unei constante preocupări pentru problemele mişcării. 
Împreună cu Lurcat şi Spoerri', lucrează la proiectele unui 
„autoteatru”. Deschide astfel perspectiva unei serii de 
„spectacole eveniment”, pe care le va realiza în curând. În 1954 
îl cunoaşte pe Munari, care publicase în 1938 Manifesto del 
Macchinismo, în care vorbea despre o artă a maşinii, artă totală, 
dezintegrare etc., realizase chiar o maşină de pictat şi o serie de 
„macchine inutili”, iar din 1953 se preocupă de proiecţii de 
lumină. Cucerit de aceste experimente şi idei noi, care 
întâlneau aspiraţia sa spre mişcare (realizată parţial în 
panourile cu forme lamelare pivotând pe un ax, în care 
rigoarea cadrului menținea o serie de constrângeri 
tradiţionale), Tinguely construieşte „maşini nefuncţionale” 
(intitulate fie Automate, fie Sculpturi mecanice, fie Maşini meta- 
mecanice). În aceste lucrări, totala libertate a construcţiei 
plastice dublează mesajul modern, pătruns de ironie şi de 
tristeţe, de înclinare spre joc, implicând metafora gravă, în care 
maşina devine un simbol ambiguu. Ea afişează condiţia 
inutilităţii sau dobândeşte utilităţi deturnate şi i se atribuie 
tensiuni umane (spre autoexprimare, spre autodistrugere). Un 
întreg câmp poetic e implicat în „maşinile de pictat”, dintre care 
una — Meta-matic nr. 17 — a fost prezentată în 1959 la Bienala de 
la Paris. În 1960, Omagiu New York-ului, un conglomerat de 
piese metalice ce se autodistrug pe parcursul funcţionării, 
marchează refuzul obiectului artistic de a supravieţui actului 
de creaţie şi de a ocupa un loc în muzeu. Din 1963 lucrează 
împreună cu Niki de Saint Phalle şi Per-Olof Ultvedt la gigantica 


She, sculptură antropomorfă cu parcurs interior pentru public, 
în care proporțiile, stabilite într-o logică simbolică, 
asemănătoare vechilor idoli, poartă forţa de şoc. Aluzia la 
magic, la irațional, la forţele naturale primordiale de care omul 
modern s-a îndepărtat conferă complexitatea operelor rezultate 
din colaborarea între aceşti artişti. În 1967, ei proiectează o 
serie de obiecte pentru spectacole (în piaţa Domului din Milano, 
în 1971 etc.) dedicate unei scurte prezenţe publice, urmate de o 
inevitabilă dispariţie. Spirit mobil, dinamic, căruia riguroasele 
studii de tip Bauhaus” i-au oferit posibilitatea de a utiliza 
materialele cele mai diverse, fără a-i influenţa însă viziunea, 
Tinguely prelungeşte spiritul de frondă al dadaismului şi 
reuşeşte să dea iraţionalului, lumii subconştientului, ca şi 
protestului împotriva unei civilizaţii a artificialului, tehnologiei, 
consumului,  exactităţii străine de lirism o expresie 
surprinzătoare, ferită de  clişeele şi  manierismele 
suprarealismului şi diferită profund de polaritatea idolatrie- 
denunţare faţă de obiect a artei pop”. Preocupat de mişcare, el 
vede în cinetism nu un scop în sine, o nouă dimensiune de 
adăugat operei de artă, ci o bogăţie de sensuri legate de 
valoarea sa temporală — efemeritate, tendinţa spre dispariţie, 
încercarea de comunicare. Maşina, în poetica sa proprie, devine 
un transparent simbol uman, umanul însuşi. 


Bibliografie: K.G. Pontus Hulten, Jean Tinguely: „Meta”, Londra, 
1975; Jean Tinguely, catalog, Centre Georges Pompidou, Paris, 
1988; M. Conil Lacoste, Tinguely: lenergetique de Linsolence, 
Paris, 1989. 


Tiron, Napoleon (n. Oasele, Galaţi, 1935). Sculptor român. A 
absolvit în 1970 Institutul de Arte Plastice „N. Grigorescu” din 
Bucureşti, unde a studiat sub îndrumarea lui Boris Caragea. 
Împreună cu Apostu” şi Horia Flămându, deschide o expoziţie 
de grup la sala „Simeza”, în Bucureşti, 1977. În 2012 i se 
organizează o expoziţie personală la Muzeul Brukenthal din 
Sibiu. A luat parte la Bienala de sculptură mică de la Budapesta, 
1973, şi la Cvadrienala de la Roma, 1974. Distins cu Premiul 
Uniunii Artiştilor Plastici din România pentru participarea la 
Tabăra de sculptură de la Măgura - Buzău, premiu acordat 
grupului de artişti care a lucrat în 1970. Într-o primă perioadă a 
creaţiei sale s-a preocupat de introducerea în limbajul plastic a 
unor principii raţionalizatoare, până la supunerea formelor 
într-o rigoare geometrică. Exerciţiul de ordonare, de asceză a 
formelor s-a dovedit o experienţă utilă, după care a început să 
recupereze elemente ale sensibilităţii, cu efectele unei ciopliri 
mai spontane. Deşi în general structura lucrărilor din anii 
următori rămâne geometrică, materialul — lemnul sau piatra — 
suportă mai direct mişcarea imprevizibilă a luminii şi a acţiunii 
dălţii, marcate de o tensiune interioară irepresibilă. (Vezi 
fasciculul II, planşa 38) 


Tišma, Andrej (n. Novi Sad, 1952). Artist sârb. A absolvit în 1976 
Academia de Arte Frumoase din Praga. A participat de la 
început în manifestări de artă alternativă, optând pentru 
performance”, mail-artř, arta video”, poezie vizuală, lettrism” 
etc. Organizează el însuşi numeroase asemenea expoziţii, 
tinzând spre deschidere internaţională: „Alternative NS '83”, 
Novi Sad, 1983; „Mail-Art Olympic Games”, Novi Sad, 1984, 
Sarajevo, 1985, Calgary, 1986; „Private Life”, Novi Sad, Sombor, 


Osijek, Ruma, Sremska Mitrovica, Čačak, Niš, 1986-1987; „AIDS 
and Paradise”, Novi Sad, 1988. În 1985 a sustinut de asemenea 
seria de „Performance evening” în Novi Sad. Adoptă cu 
entuziasm orice formă de artă care se abate de la drumul 
obişnuit, pentru a obține formule şi modalităţi de expresie ce i 
se par apte să menţină o punte de legătură cu privitorul tot mai 
încercat de experimente diverse. Aceste forme de artă - cum 
este, de exemplu, mail-art — i se par a oferi în plus o maximă 
accesibilitate în angajarea dialogului dorit. (Vezi fasciculul II, 
planşa 31) 


Bibliografie: Andrej Tišma, Alter, Vršac, 1987. 


Tobey, Mark (n. Centerville, Wisconsin, 1890 — m. Basel, 1976). 
Pictor american. După câţiva ani în care studiază acuarela şi 
pictura, creaţiile Renaşterii şi Art Nouveau la Institutul de Artă 
din Chicago (1906-1908), lucrează ca desenator pentru reviste 
de modă (1911), executând apoi diferite lucrări de grafică 
publicitară, ilustraţii şi portrete mondene la New York şi 
Chicago. În perioada când este profesor la o şcoală de arte 
plastice din Seattle (1923-1924) face cunoştinţă cu pictorul 
chinez Teng Kuei, care îl iniţiază în tehnica picturii chinezeşti, 
trezindu-i interesul pentru caligramele artei extrem-orientale. 
Călătoriile în Orientul Apropiat (1925-1927), unde descoperă 
miniaturile, scrierile arabe şi persane, în Anglia (este profesor 
între 1930 şi 1938 la Dartington Hall, comitatul Devonshire), în 
China şi Japonia (în 1934 petrece o lună într-o mănăstire zen 
din Japonia, unde studiază pictura, caligrafia, perspectiva şi 
arta meditaţiei) îl conduc, în pictură, spre un stil liniar, 
abstract, pe care îl va numi „scriere albă”. Elementele 


reprezentate sunt reduse la simple semne grafice, tabloul 
cuprinzând o sumă de impulsuri energetice derivate din fixarea 
structurilor obiectelor (Broadway, Broadway Norm, Welcome 
Hero - din anii 1935-1936). După al doilea război mondial 
devine un nume de referinţă (printre altele, este distins cu 
Premiul I la Bienala de la Veneţia, 1958). Tobey anticipează 
procedee ale picturii gestuale (vezi Action painting), neajungând 
însă la violenţa „seismogramelor” unui Pollock. De altfel, 
Tobey, supranumit „înțeleptul din Seattle”, este considerat şeful 
Şcolii din Pacific, care se distinge de Şcoala de la New York 
(căreia îi aparţine Pollock) tocmai prin cultivarea unor 
modalităţi mai sobre, mai aproape de meditaţie decât de 
acţiune. Urmărind constituirea prin imagine a unui sistem 
filosofic (încă de la debut vorbea despre semnele din tablourile 
sale ca despre nişte ideograme), pictorul stabileşte o legătură 
între spiritualitatea orientală şi percepțiile unui „modernist al 
realităţii” (Jean-Jacques Lévêque), încercând să ilustreze prin 
sistemul său de caligrame lumea aflată în mişcare — conceptul 
de panta rhei fiind evident împrumutat din filosofia greacă. 
Despre relaţia dintre real şi abstract, pictorul scrie: „Abstracţia 
pură ar fi pentru mine o pictură în care nu găseşti nici o 
legătură cu viaţa — o imposibilitate pentru mine. Am căutat în 
lucrările mele o lume unitară, coerentă şi folosesc un vârtej 
mobil pentru a o realiza”. Este o mărturisire ce luminează 
creaţia unui artist care, despre experienţele sale din jurul 
anului 1920, spunea: „Am descoperit că un copac poate să fie 
redat atât prin linii dinamice, cât şi prin masă şi lumină”. 


Bibliografie: J. Russell, Mark Tobey, Basel, 1971; Mark Tobey. 
Pour un centenaire, catalog, Galerie A. Pauli, Lausanne, 1991. 


Tomaselli, Angela (n. Brezoi, Vâlcea, 1943). Pictor român. A 
studiat la Institutul de Arte Plastice „N. Grigorescu” din 
Bucureşti (1961-1967) sub îndrumarea lui Costin Ioanid. A 
participat la expoziţiile: „Sensuri în abordarea peisajului”, 
Galaţi, 1974; „Realitatea şi formele ei de expresie”, Galaţi, 1976; 
Saloanele Moldovei, Bacău-Chişinău, 1995, 1996; Liban, Franţa, 
1997; „Sacrul în artă”, Bucureşti, 1999; „Arta în drum spre 
muzeu”, 1999; „jertfă şi răscumpărare”, Bacău, 1999; „Timpul în 
artele spaţiului”, Bucureşti, 1999; Salonul internaţional de artă, 
Quissac, Franţa, 2001; Predozzo, Italia, 2001; Centrul Cultural 
Român, Paris, 2002. Distincţii: Premiul Uniunii Artiştilor Plastici 
din Moldova, Saloanele Moldovei, 1995; Diploma de onoare a 
juriului, Salonul din Quissac, 2001. Coloritul este agitat, cum 
tumultuoasă este şi figuraţia. Un spirit fantastic stăruie în 
aceste fragmente figurale, în care cel mai frecvent recunoaştem 
fiinţe umane sau păsări. Neliniştea profundă cuprinde tuşele, 
tensiunea expresionistă” punând stăpânire pe ansamblul 
mijloacelor sale de construcţie plastică. 


Bibliografie: Maria-Magdalena Crişan, Alexandra Titu, Angela 
Tomaselli, monografie, Râmnicu Vâlcea, 2003; Iolanda Malamen 
(coord.), Angela Tomaselli, Bucureşti, 2013. 


Tomopoulos, Epameinondas (n. Patras, 1878 — m. Atena, 1976). 
Pictor grec. Studiază la Academia de Arte Frumoase din Napoli 
(1896-1899), apoi la Roma (1901-1903). Devine şeful catedrei de 
pictură în plein air la Academia de Arte Frumoase din Atena 
(1915-1948). Evoluează în cadrele picturii din perioada 
postimpresionistă. Adept al lucrului nemijlocit în aer liber, 
artistul îşi pune la punct o tehnică a divizării tuşelor, până la 
obţinerea unor liniute, a unor mici accente grafice care compun 


o pânză străvezie şi mobilă. Energiile detectate de pictor în 
structura realităţii observate antrenează aceste liniuţe şi le 
organizează în câmpuri care corespund unor volume. Impresia 
trezită de spectacolul naturii se păstrează în ciuda tendinței de 
atmosferizare a tuşelor, pentru că, dincolo de suprafaţa agitată, 
este mereu prezentă configuraţia de-o clipă a lucrurilor. 


Tonitza, Nicolae (n. Bârlad, 1886 - m. Bucureşti, 1940). Pictor, 
grafician şi critic de artă român. Studiază la Academia de Arte 
Frumoase din Iaşi, sub îndrumarea profesorilor Gheorghe 
Popovici şi Emanoil Bardasare. Îşi desăvârşeşte formaţia la 
Munchen, urmând din 1908 cursurile Academiei Regale 
Bavareze de Arte Frumoase, şi la Paris, unde cunoaşte diverşi 
artişti şi face studii după opere celebre expuse în muzee (1909- 
1911). Fondator (împreună cu Dimitrescu, Şirato” şi Oscar Han) 
al Grupului Celor Patru” — 1926. Problemele impresionismului', 
cuceririle  postimpresioniştilor şi, nu mai puţin, modul 
decorativ de a gândi compoziţia şi fastul de belle epoque a artei 
1900 (vezi Art Nouveau) îi vor determina hotărâtor opţiunile 
estetice. Echilibrul, hedonismul - acea bucurie nereţinută în 
faţa fermecătoarelor aparenţe ale realităţii — senzualitatea 
temperată se traduc în strălucirea luminii, în exaltarea 
tonurilor, în cromatica armonică, în sudura perfectă dintre 
formă (subliniată de un desen plin de graţie decorativă) şi 
culoare. Remarcăm peisajele dobrogene, portretele de clovni, 
de copii, de tinere femei, naturile statice, pline de căldură, 
compuse în planuri mari, urmărind jocul tandru al luminii pe 
obiecte, în tonuri vibrante. Grafica, plină de maliţie şi deseori 
de dramatism (a colaborat la numeroase reviste ale vremii: 
Rampa, Flacăra, Clopotul, Hiena etc.), şi articolele — comentarii 


viaţa epocii. (Vezi fasciculul II, planşa 9) 


Bibliografie: Nicolae Tonitza, Scrieri despre artă (antologie de 
Raoul Şorban), Bucureşti, 1962; Barbu Brezianu, Tonitza, 
Bucureşti, 1967; Raoul Şorban, Tonitza, Bucureşti, 1973. 


Torroja, Eduardo (n. Madrid, 1899 — m. Madrid, 1961). Arhitect 
şi inginer spaniol. Studiază la Escuela Tecnica Superior de 
Ingenieros de Caminos, Canales et y Puertos din Madrid, 
devenind profesor şi director la Institutul Tehnic de Construcţii. 
Promovează formele de beton simple, adaptate funcţiilor, pe 
care le dispune în compoziţii complexe, fără axe de simetrie 
rigide. Există o tensiune — inspirată de elementele naturale şi de 
tradiţiile barocului iberic - care dă pregnanţă vizuală 
construcţiilor, evitând impresia de monotonie ce se poate 
instala în stilul liniar, geometric al arhitecturii funcționaliste 
(vezi International Style). Sinteza între funcţional şi estetic îl 
preocupă încă de la primele opere importante: Piaţa din 
Algeciras, 1933; Hipodromul Zarzuela din Madrid, 1935; 
Apeductul Alloz, 1939; Podul Martin Gil pe Esla, 1940. A mai 
realizat proiectele pentru biserica din Xerrallo, 1952; Castelul 
de apă Fedala, Maroc, 1956; Clubul Tachira din Caracas, 1975. A 
scris numeroase articole şi cărţi în care îşi expune teoriile 
asupra arhitecturii moderne. 


Bibliografie: Eduardo Torroja, Philosophy of Structures, 
California, 1958; Eduardo Torroja, Logik der Form, Munchen, 
1961. 


Toulouse-Lautrec, Henri de (n. Albi, 1864 - m. Malromé, 1901). 
Pictor şi litograf francez. Descendent al unor vechi familii 
aristocrate franceze (conții de Toulouse şi viceconţii de Lautrec 
au fost înnobilaţi încă din timpul lui Carol cel Mare). În 
copilărie, o fractură a coapselor îl face să rămână cu picioarele 
mai scurte - accident care îşi pune amprenta asupra 
sensibilităţii sale, ascuţindu-i tendinţa spre afecţiune şi spre 
afişarea ostentativă a infirmităţii sale. Studiază pictura la Paris, 
din 1882, cu Bonnat, de la care trece în atelierul lui Cormon, 
unde va fi coleg cu Van Gogh” şi Bernard”. Din 1886 se stabileşte 
în Montmartre, devenind un obişnuit al cabaretelor, cafenelelor 
şi restaurantelor (evocate în lucrări ca Moulin Rouge, Moulin de 
la Galette, Mirliton, Bruant, Circul „Fernando” etc.). Este un 
observator atent al spectacolului animat al vieţii din 
Montmartre, în care se perindă dansatori şi dansatoare, 
acrobaţi, băutori de absint, personaje decăzute. Participă direct 
la viaţa cartierului,  complăcându-se într-o existență 
dezordonată şi abuzivă, ce-i va mina sănătatea. Perioada cea 
mai fecundă a creaţiei sale se situează între anii 1889 şi 1898. În 
pictură se dovedeşte un colorist plin de vervă, dublat de un 
desenator cu rare posibilităţi în fixarea gesturilor, mişcării 
personajelor. Acordă importanţă dinamicii şi totodată expresiei 
figurilor, adevărată cronică a unor biografii zbuciumate, 
surprinse în lumina acidă a spectacolelor tragicomice (Bal la 
Moulin de la Galette, 1889; Dans la Moulin Rouge, 1890; Gabrielle 
dansatoarea, 1890; În sănătatea iubitei, 1891). Artistul ştie să 
rețină ceea ce este într-adevăr revelator pentru o atitudine, 
pentru o anumită trăsătură de caracter. Cu mijloace aparent 
sumare, care trădează însă o mare putere de sinteză, o perfectă 
intuiţie a elementelor expresive, realizează o serie de 


instantanee în care grotescul se îmbină cu secreta nevoie de 
frumuseţe şi puritate (La Goulue între sora ei şi o dansatoare, 
1892; Jane Avril dansând, 1892; În salonul din strada Moulins, 
1894; Miss May Belfort, 1895; Femeia clovn Cha-U-Kkao, 1895; 
Circul, 1898). Prin modul său de prezentare a personajelor, cu 
adevărul marcat pe figură, Toulouse-Lautrec se arată un 
precursor al expresionismului . În plus, desenele şi litografiile 
(ilustrații de carte, afişe pentru „Moulin Rouge”, desenele 
umoristice publicate în La Revue Galuche şi La Plume), prin 
compoziţii şi prin pasiunea pentru ornament, anunţă 
preocupări şi soluţii decorative ale Stilului 1900 (vezi Art 
Nouveau). (Vezi fasciculul I, planşa 8) 


Bibliografie: Henri Perruchot, La vie de Toulouse-Lautrec, Paris, 
1963; Philippe Huisman, M.G. Dortu, Lautrec par Lautrec, Paris, 
1964. 


Toyen (Marie Cerminovă) (n. Praga, 1902 — m. Paris, 1980). Pictor 
ceh. Se înscrie în 1918 la Academia de Arte Frumoase din Praga. 
Participă la fondarea grupului Dev&tsil” (1920). În 1923 expune 
la expoziţiile de artă modernă Bazar. Cu acest prilej adoptă 
numele Toyen, de la cuvântul francez citoyen (cetăţean). 
Împreună cu Nezval, Styrsky şi Teige, înfiinţează Mişcarea 
supraraţionalistă cehă (1934). Debutează cu o expoziţie 
personală la Galerie d'Art Contemporain, Paris, 1925, 
manifestându-şi interesul pentru arta suprarealistă”. În desene 
şi picturi trăieşte cu frenezie bucuria improvizării unor motive 
pe care le orânduieşte după legi proprii. În buna tradiţie a artei 
suprarealiste, motivele inventate se găsesc într-o semnificativă 
coexistenţă cu acelea care provin din observarea realului. Cu o 


astfel de „recuzită”, tablourile sale invită privitorul să participe 
la o clipă de poezie. 


Bibliografie: A. Breton, J. Heisler, B. Péret, Toyen, Paris, 1953; 
Radovan Ivšić, Toyen, Paris, 1974. 


Transavanguardia (transavangardă). Termen folosit în 1979 de 
criticul de artă Achille Bonito Oliva pentru a defini tendinţele 
artei italiene de revenire la modalităţile tradiţionale de 
expresie picturală şi sculpturală. Această mişcare apare ca 
reacţie împotriva afirmării dominatoare a abstracţiei lirice”, a 
expresionismului” abstract şi artei conceptuale”, iar ea 
comunică cu ceea ce se întâmplă în ambianța artistică germană, 
în care se afirmă „noii sălbatici” (vezi Neue Wilde şi Bad 
painting). Artiştii din transavangarda italiană - Sandro Chia, 
Francesco Clemente”, Enzo Cucchi', Nicola De Maria, Mimmo 
Paladino, Remo Salvadori - repun în drepturi imaginea 
figurativă, cu trimiteri la valori culturale ale experienţei 
estetice, la cultura populară sau la noile mitologii individuale. 
Cu o astfel de viziune, artei i se restabilesc funcţii şi motivații 
care au consacrat-o de-a lungul timpului, ferind-o de efectele 
nihiliste ale gesturilor deconstructive. 


Bibliografie: Achille Bonito Oliva, The Italian Trans-avantgarde, 
Milano, 1980. 


Tršar, Drago (n. Planina, 1927). Sculptor sloven. A studiat în 
atelierul sculptorului Boris Kalin (1944-1945), apoi, din 1947, la 
Academia de Arte Frumoase din Ljubljana, unde devine la 
rândul său profesor. Membru al Grupului 69 din Ljubljana. 
Participă la: Bienala de artă mediteraneeană, Alexandria, 1955; 


Bienala de la Veneţia, 1956; Expo '58, Bruxelles, 1958; Premio 
Morgane Paint, Rimini, 1961; „Mici bronzuri”, Padova, 1961; 
Simpozionul de sculptură Forma Viva, Portoroz, 1963; Bienala 
de la Middelheim, 1967; Bienala de la São Paulo, 1971; Bienala 
de plastică mică de la Budapesta, 1972. Distincţii: Premiul 
Bienalei de la Alexandria, 1955; Medalia de aur Morgane Paint, 
Rimini, 1961; Premiul Jakopic, Ljubljana, 1972; Premiul oraşului 
Belgrad, 1976. Figurile umane la care, în bună tradiţie 
antropocentristă, revine constant suferă o accentuată eroziune 
temporală. Împotriva distrugerilor provocate de vreme, dar şi 
de forţe negative cu care se confruntă, fiinţele umane aspiră 
spre verticalitate, prelungind o ancestrală voinţă de înălţare 
spre lumină şi raționalitate. Când asemenea siluete umane abia 
sugerate zac pe plaje pustii, de-a valma cu epavele unor 
dezastre anonime, speranţa pare să se îndrepte spre tărâmul 
acvatic, loc al proceselor vitale şi al regenerării. 


Bibliografie: Documenta Sg Kunst nach 1945, catalog, Kassel, 
1959. 


Truszyhski, Olgierd (n. Poznań, 1931). Sculptor polonez. 
Studiază la Şcoala Superioară de Arte Plastice Poznan sub 
îndrumarea lui B. Wojtowicz, apoi la Academia de Arte 
Frumoase din Varşovia (1954-1956), în atelierul lui Wnuk'. 
Profesor la Institutul de Arte Frumoase din Conakry, Guineea 
(1965-1967), iar din 1967, la Şcoala Superioară de Arte Plastice 
din Poznań. Participă la numeroase simpozioane de sculptură 
în aer liber: Sankt Margarethen, 1960, 1964; Portoroz, 1961; 
Gmunden, 1965 etc. Distins cu Premiul oraşului San Remo la 
Expoziţia internaţională de pictură şi sculptură, Monte Carlo, 
1961. A realizat, între altele, bustul Konstanty Ildefons 


Gałczyński, Szczecin, 1958; un element al Monumentului eroilor, 
Jaktorów, 1966; Mormântul lui M. Choromariski, Varşovia, 1967; 
Monumentul eroilor, Płock, 1976. În operele sale, corpul uman 
deţine un rol esenţial, fiind principalul vehicul şi scop al ideilor 
artistului despre lume. „Poziţia distinctă a omului”, declara el, 
„în acelaşi timp observator şi cocreator al prezentului, relaţiile 
sale şi conflictele cu societatea sunt pentru mine un continuu 
stimul creator”. Adeseori, personajele pe care le sculptează sunt 
proiectate în peisajul străzii, în natură, unde par a fi destinate 
unui dialog cu un subtil program moralist, invitând deopotrivă 
la prețuirea omului şi a mediului său de viaţă. 


Tsarouchis, Yannis (n. Pireu, 1910 - m. Atena, 1989). Pictor grec. 
A studiat la Academia de Arte Frumoase din Atena, sub 
îndrumarea pictorilor Biskinis, Thomopoulos şi Parthenis'. 
Lucrează apoi o vreme în atelierul lui Kontoglou, cu care 
studiază arta bizantină la Muntele Athos şi la mănăstirea 
Meteora. Aflat din 1931 la Paris, frecventează mai multe 
ateliere, printre care cel al lui Galanis, pictor şi gravor de 
origine greacă. Artistul va lucra succesiv în Grecia şi Franţa. 
Distins cu Premiul Bienalei de la Veneţia, 1958. În pictură se 
arată un statornic admirator al tradiţiei, aşezând elementele 
figurative în ansambluri cu funcţie alegorică şi simbolică. 
Noutatea pe care o urmăreşte ţine de  rezolvările 
compoziționale şi de partitura cromatică. Pasta este densă, 
intens materială, asemănătoare pământurilor. Coloritul sobru, 
construcţia simplă a formelor vin din certitudinea pe care i-o dă 
contactul cu imensitatea realului. Cu mijloace plastice adecvate, 
artistul a creat costume şi decoruri pentru diverse spectacole 


teatrale. A ilustrat o serie de opere literare, printre care unele 
semnate de poeţii greci Elytis şi Seferis. 


Bibliografie: Tsarouchis, catalog, Foundation Tsarouchis, Atena, 
1990. 


Tübke, Werner (n. Schönebeck, 1929 - m. Leipzig, 2004). Pictor 
şi grafician german. Studiază la Institutul de Grafică şi Arta 
Cărţii, Leipzig (1948-1950). Frecventează cursuri de psihologie 
la Universitatea din Greifswald (1953). Profesor, din 1963, la 
Institutul de Grafică şi Arta Cărţii din Leipzig. Distincţii: 
Premiul oraşului Leipzig, 1971; Medalia de aur la Bienala de 
grafică de la Florenţa, 1972; Premiul Naţional, RDG, 1974; 
Marele Premiu la Trienala de la Sofia, 1976. Imaginaţia bogată, 
generatoare a unor compoziţii populate cu numeroase 
personaje, scene şi elemente de peisaj, dezvoltă tradiţia 
narativă a artei germane medievale în care au strălucit un 
Matthias Grünewald sau Albrecht Altdorfer. Pictorul apelează 
la un montaj de perspective (unele personaje sunt văzute 
frontal, altele de sus), pentru a conduce firul naraţiunii de la 
episod la episod, asigurând totodată o percepţie de ansamblu a 
tabloului (tripticul Din istoria germană 1918-1945, realizat in 
1961, şi compoziţia monumentală Războiul țărănesc german, 
Bad Frankenhausen, 1976-1987). Motivele picturii şi desenelor 
sale sunt adeseori rodul peregrinării prin spaţii culturale şi 
sociale foarte diferite (Caucaz, Australia, Hiroshima), artistul 
folosind sugestiile literare şi istorice ale acestor locuri pentru a- 
şi satisface prodigioasa fantezie cu care pune în discuţie 
destinul uman în actualitate. 


Bibliografie: Werner Tübke: Das malerische Werk 1976-1999, 
catalog, Panorama Museum Bad Frankenhausen, Dresda, 
Amsterdam, 1999. 


Tulcan, Doru (n. Cladova, Arad, 1943). Pictor român. A absolvit 
în 1969 Institutul de Arte Plastice „Ion Andreescu” din Cluj. 
Membru fondator, împreună cu Bertalan şi Flondor, al 
grupului Sigma”. Participă la expoziţiile: „Artă şi energie”, 
Bucureşti, 1974; „Omul şi oraşul”, Bucureşti, 1975; „Fotografia şi 
filmul experimental”, Bucureşti, 1978; „Scrierea”, Bucureşti, 
1980; „Studiul”, Timişoara, 1981; „Viaţa fără artă?”, Lugoj, 1984; 
„Creaţie şi  sincronism european”, Bucureşti, 1991-1992; 
„Respirări”, Palatul Mogoşoaia, Bucureşti, 2006. Artistul 
analizează cu o deosebită acuitate problemele limbajului 
vizual, atât în lucrările făcute împreună cu membrii grupului 
Sigma, cât şi în creaţiile concepute individual. El este interesat 
de profunzimile realităţii, pe care o sondează dintr-o 
perspectivă conceptuală”, revelându-i structurile, ritmurile şi 
conotaţiile culturale. Această experienţă îi furnizează 
elementele raţionale ale construcţiilor şi atitudinilor prin care 
îşi manifestă prezenţa în ambianța socială. Acelaşi joc al 
cufundării şi al desprinderii din real îl conduce spre realizarea 
unor happenings” („Reconsiderări spaţiale - Meşterul Manole”, 
1975; „Metaforă pentru o păpădie”, 1975), ca şi a unor filme de 
artist (Multivizion, 1978, în colaborare cu Flondor şi A. Ilica; 
Anamorfoze, 1979, în colaborare cu Elena Tulcan; Urme, 1985, 
în colaborare cu Camil Tulcan). În creaţiile picturale, care 
însoțesc preocupările sale în domeniul mijloacelor artistice 
alternative (performance-urile”, sondajele conceptuale, filmele 
de artist etc.), este pusă în valoare sensibilitatea sa deosebită, o 


înţelegere poetică a lumii vizibile, ce comunică subtil cu 
realităţile orizontului interior. 


Bibliografie: Doru Tulcan, Grupul Sisma. O perspectivă, 
Timişoara, 2003; Doru Tulcan, DeseMne, Timişoara, 2006. 


Turrell, james (n. Pasadena, California, 1943). Artist american. 
Urmează cursuri de psihologie, matematică şi astronomie la 
Pomona College (1961-1965), fiind integrat în programul Studio 
Art al Universităţii California (1966). Îşi desăvârşeşte studiile la 
Claremont Graduate University (1973). În 1984 devine 
MacArthur Fellow. Expoziţii personale: Pasedena Art Museum, 
1967; Stedelijk Museum, 1976; Whitney Museum of American 
Art, New York, 1980; Israel Museum, 1982; Museum of 
Contemporary Art, Los Angeles, 1984; MAK Viena, 1998-1999; 
Mattress Factory, Pittsburgh, 2002-2003; Academy Museum, 
Easton, 2013; Museum of Fine Arts, Houston, 2013; Solomon R. 
Guggenheim, New York, 2013. Se interesează constant de 
problemele luminii şi spaţiului, înţelese ca valori esenţiale. 
Pretutindeni unde lucrează, în spaţiul muzeului sau în exterior, 
el întrevede cristalizarea unor „skyspace”, analizând evoluţia 
razelor de lumină ca rod a abolirii haosului şi instalării 
raţionalităţii. În Roden Crater, ca urmare a achiziţionării în 
1970 a unui vulcan stins de lângă Flagstaff, Arizona, creează 
„Turrell Tour”, rezervat apropiaților, un punct de observare a 
fenomenelor cosmice, regăsind vocaţia cercetării cosmogonice 
a culturilor arhaice. Prin această asumare a drumului spre 
metafizică şi meditaţie, el reabilitează poziţia artistului angajat 
în destinele colectivităţii, o condiţie ocultată de asaltul 
derizoriului şi practicismul îngust al lumii de azi. 


Bibliografie: Craig Adcock, James Turrell: The Art of Light and 
Space, Berkeley, 1990. 


Tušek, Vinko (n. Kranj, 1936 - m. Kranj, 2011). Pictor şi sculptor 
sloven. A studiat la Academia de Arte Frumoase din Ljubljana 
(1957-1962) cu Miheli€, Stupica”, B. Jakac, R. Debenjak. 
Participă la expoziţiile: „Neoconstructivişti”, Ljubljana, 1970, 
1972; Bienala Tineretului, Rijeka, 1971; Trienala de desen, 
Wrocław, 1981; Bienala de plastică mică, Ingolstadt, 1982; 
„Colonia artistică Rauris”, Salzburg, 1984; Bienala de plastică 
mică, Ljubljana, 1985; Bienala de plastică mică, Piran, 1985. 
Distincţii: Premiul Presern, Kranj, 1973; Premiul Bienalei de la 
Murska Sobota, 1981; Premiul Presern, Ljubljana, 1982. În 
pictură şi grafică, precum şi în lucrări spaţiale, întâlnim 
aceleaşi forme colorate, nefigurative, aflate în permanentă 
mişcare. Aceste pete de culoare îşi păstrează caracterul 
abstract” chiar şi atunci când se organizează în cuprinsul unor 
suprafeţe ce amintesc tripticele bizantine. Când culoarea este 
depusă nu pe suportul tradiţional al tabloului, ci pe diverse 
corpuri tridimensionale, ea îşi sporeşte capacitatea de 
intervenţie în mediul înconjurător. Este mai mult decât o 
sugestie a atmosferei stărilor ambientale - este ambientul 
însuşi. 


Tzanekas, Stergios (n. Szczecin, Polonia, 1954). Sculptor grec. A 
absolvit în 1980 Şcoala Superioară de Arte Frumoase din 
Wrocław. În 1982 se stabileşte în Grecia, angajându-se ca 
sculptor conservator la Muzeul Epigrafic din Atena. În 1988 
urmează seminarul de conservare a monumentelor la Institutul 


de Arheologie al Universităţii din Londra. Participă la: Bienala 
de sculptură, Atena, 1985; „Panhellenic”, Pireu, 1987; „Chambre 
d'Architecture”, Paris, 1991; Concursul pentru UNESCO, Premiul 
pentru construcţii în domeniul artei, Atena, 1992. Distincţii: 
Premiul la concursul pentru Monumentul reconcilierii naţionale, 
Klauthmonos, 1987; Premiul la concursul pentru Monumentul 
rezistenţei naţionale, Loutraki, 1990. La capătul unui îndelung şi 
sever proces de filtrare a materialului lumii obiectuale rămâne 
un inventar de forme geometrice, raţionaliste, cu o logică 
proprie a existenţei spaţiale. Avem de-a face cu o asceză 
minimalistă”, cu o sumă de structuri ce evoluează pe verticală şi 
pe orizontală, sensul ascensional realizându-se uneori în trepte. 
Chiar şi în lucrările aparent statice există un anumit ritm, un 
sistem de contraste — de pildă, între gol şi plin, între masele de 
alb şi negru etc. — ce asigură formelor principii active, dinamice, 
cu o corespondenţă imediată în fundamentalul său spirit 
raţionalist şi constructivist“. 


T 


Ţonev, Kiril (n. Kiustendil, 1896 - m. Sofia, 1961). Pictor bulgar. 
Studiază la Institutul de Arte Industriale din Sofia (1915-1919) 
cu profesorii Stefan Ivanov şi Jeno Todorov şi se specializează 
în diverse şcoli de artă vieneze şi mincheneze (1919-1924). 
Câţiva ani, până în 1929, lucrează la Munchen şi la Berlin, 
vreme în care vizitează mai multe ţări ale Europei. În perioada 
1930-1931 se află în Mexic, unde se interesează de opera 
pictorilor muralişti Sigqueiros”, Rivera” şi Orozco'. După o 
perioadă petrecută în Cuba şi Germania, în 1933 revine în 
Bulgaria. Lucrează ca profesor la Academia de Arte Frumoase 
din Sofia din 1942 până în 1950, când este considerat formalist. 
Este reconsiderat în 1960 şi i se deschide o expoziţie 
retrospectivă. În portrete, peisaje şi naturi moarte cultivă forma 
robustă, construită din suprafeţe mari de culoare ce asigură, 
prin aşezarea în compoziţie, o evidentă încărcătură simbolică. 
De la rigoarea de tip constructivist” (Portretul lui E.A., 1928; 
Inginerul, 1930) ajunge — îndeosebi în unele dintre peisaje — la 
un anumit patetism al tuşelor ce vădeşte contactul său cu 
expresionismul” german, peste care se va suprapune, într-un 
chip inedit, vehemenţa din pictura muralistă mexicană. Totuşi, 
imaginea rămâne în permanentă coerenţă, ca efect al 
admiraţiei artistului pentru frescele medievale bulgare, de 


tradiţie bizantină, cărora le-a consacrat, de altfel, şi o serie de 
lucrări teoretice. 


Țuculescu, Ion (n. Craiova, 1910 - m. Bucureşti, 1962). Pictor 
român. Absolvent al Facultăţii de Ştiinţe Naturale (1928-1936) şi 
al Facultăţii de Medicină (1929-1939). Cercetător la Academie, 
şef de lucrări la Spitalul Brâncovenesc din Bucureşti, a fost 
atras de timpuriu de artă, făcând studii libere de pictură. 
Viziunea sa artistică este marcată de fascinația naturii vitale şi 
nemărginite, de freamătul interior din care răsar, în forme de o 
violenţă surprinzătoare prin prospeţimea şi firescul senzaţiilor, 
elemente din propria sa experienţă spirituală şi afectivă, ca şi 
elemente încărcate de farmec şi mister, din arhaicul fond al 
culturii populare. Spontaneitatea, savoarea, dramatismul real al 
unor pânze aduc aminte de Van Gogh, ne vorbesc de 
incandescenţa unui spirit de tip expresionist şi a unei 
sensibilităţi care face din fiecare motiv luat din realitate un 
adevărat autoportret (Câmp cu căpiţă, Femei la seceriş, Noapte 
la Ştefăneşti, Noaptea salcâmilor, Covorul cerului). Motivele 
artei populare, ornamentele cu încărcătură simbolică îl atrag cu 
o rară forţă (Interior cu maramă de borangic, Interior de la 
Mangalia, Ţesătură pe albastru, Izvod popular etc.). Între aceste 
motive pictorul aşază tot mai hotărât semnele unui alfabet 
simbolic propriu (ochi, păsări etc.), coloane ce domină câmpul 
tabloului, coloane desprinse din totemuri străvechi (Apus de 
soare, Compoziţie cu păpuşi, Punct de fugă, Pată oranj, Totem 
solar). Ochii care îl obsedează îndeosebi (Ochi negri într-un 
ocean oranj, Copacul, Peisaj industrial iarna) devin prezenţe 
frecvente în tablouri, indicând veghea conştiinţei, îndreptarea 
spre sine şi spre aspectele realităţii a unui efort analitic. 


Bibliografie: Petru Comarnescu, Ion Țuculescu, Bucureşti, 1967; 
Ion Țuculescu, album, cu un text de AE Baconsky, Bucureşti, 
1972. 


U 


Ubac, Raoul (Rudolf Gustav Maria Ernst Ubach) (n. Köln, 1910 — 
m. Dieudonnâ-sur-Oise, 1985). Pictor şi sculptor belgian. 
Studiază la Ecole des Arts Appliqu6s, Paris (1931-1932). În 1937- 
1939 lucrează gravură în Atelier 17 cu S.W. Hayter. Vine în 
contact cu artişti şi scriitori suprarealişti” (1930-1934). 
Colaborează cu fotografii la revista Minotaure (1937). La 
Carcassonne, se asociază cu Magritte” şi Jean Scutenaire (1940- 
1941). Revine la desen în 1941 şi la pictură în 1947. În 1946 se 
împrieteneşte la Paris cu Jean Bazaine“, Paul Éluard şi André 
Frenaud. Este prezentat la expoziţiile: „L'Age d'or”, Paris, 1930; 
Surrealisme, La Louvitre, 1935; „International Surrealism”, 
Ciudad de Mexico, 1940; „Surrealisme”, Bruxelles, 1945. Distins 
cu Premiul Carnegie, Pittsburgh (1954). Foloseşte ardezia 
pentru gravură şi pentru realizarea unor reliefuri şi sculpturi. 
Pe astfel de obiecte sculptează figuri totemice şi nuduri. În 
creaţia lui, pe lângă unele perioade nonfigurative se disting 
două teme abordate constant: peisajul şi corpul uman, realităţi 
văzute adeseori în directă dependenţă. Figurile sunt stabilizate, 
degajate de detalii, până se obţine o linişte şi o sobrietate ce 
amintesc de reprezentările din arta funerară. A ilustrat o serie 
de cărţi, a realizat mozaicuri, vitralii şi tapiserii, în care reia 
motivele din picturile şi gravurile sale. 


Bibliografie: Ubac, album, cu o culegere de studii semnate de 
Bazaine, Bonnefoy, Éluard, Lescure, Nouge ș.a., Paris, 1970; A. 
Frénaud, Ubac et les fondements de son art, Paris, 1985. 


Uecker, Günther (n. Wendorf, Mecklenburg, 1930). Pictor 
german. Studiază la Academia de Artă din Berlin-Weissensee şi 
Academia de Artă din Düsseldorf (1949-1955). Membru al Zero 
Gruppe (1961-1967). Profesor la Academia de Artă din 
Düsseldorf (din 1974). Participă la expoziţiile: „Mişcare în 
viziune - Viziune în mişcare”, Anvers, 1959; „Pictura 
monocromă”, Leverkusen, 1960; „50 de ani de artă concretă”, 
Zürich, 1960; „Nul”, Amsterdam, 1962; Bienala de la San 
Marino, 1963; Documenta din Kassel, 1964, 1968; „Lumină şi 
mişcare”, Berna, 1965; „Spaţiu lăuntric şi exterior”, Stockholm, 
1966; „Lumină-Artă-Lumină”, Eindhoven, 1966; „Earth Art”, 
New York, 1969; „Information”, New York, 1970; Bienala de la 
Veneţia, 1970; Bienala de la Săo Paulo, 1971. Distincţii: Marele 
Premiu, Bienala de la San Marino, 1963; Premiul landului 
Renania de Nord - Westfalia, 1964; Premiul Bienalei de la São 
Paulo, 1971. Prestigiul concretului şi aspiraţia de a-l învesti pe 
acesta cu funcţii semnificative sunt factorii ce determină 
construirea unor tablouri-obiect în care convenţia (tradiţională) 
a reprezentării se asociază cu prezentarea (devenită şi ea 
tradiţională) a citatului din realitate. Multe imagini se constituie 
din evocarea de tip pop-art” a unui obiect sau din ecrane pe 
care sugestia desenului este dată de mulţimi de cuie aşezate pe 
trasee ordonate geometric sau, deopotrivă, sustrase oricărei 
ordini. 


Bibliografie: L. Wolleh, Günther Uecker. Eine Dokumentation, 
Köln, 1971; G. Inboden, Stephan von Wiese, Günther Uecker: 
Bilder und Objekte, Stuttgart, 1976; Günther Uecker, catalog, 
Wilhelm-Hack-Museum, Ludwigshafen, 1987. 


Uitz, Béla (n. Mehala, Timişoara, 1887 - m. Budapesta, 1972). 
Pictor maghiar originar din România. Din 1906 frecventează 
Academia de Arte Plastice din Budapesta sub îndrumarea 
profesorilor Ede Balló şi Károly Ferenczy. Se specializează la 
Roma şi Florenţa. Se apropie de grupul de artişti din jurul 
revistelor A Tert şi Ma. În 1919 este numit membru al 
Directoratului artistic, apoi, emigrant la Viena, înfiinţează 
revista Egység (Unitate). După o perioadă în care se află la Paris 
(1924-1926), unde lucrează ca scenograf, se mută la Moscova, ca 
profesor la Institutul de Artă. În 1968 i se deschide o expoziţie 
retrospectivă în Ungaria, unde revine definitiv în 1970. A jucat 
un rol de seamă în dezvoltarea artei moderne în Ungaria, în 
special în direcţia constructivist“, promovată de colegii săi de 
la revista Ma. Cu un gust pentru forma puternică şi clar 
construită, pictorul aplică unele stilizări, interferenţe între 
volume, fapt ce asigură tablourilor sale un dinamism interior. 


Bibliografie: Eva Bajkay, Uitz Bela, Budapesta, 1987. 


Ulrichs, Timm (n. Berlin, 1940). Pictor german. Studiază 
arhitectura la Institutul Tehnic din Hanovra (1959-1966). 
Profesor invitat la Academia de Artă din Braunschweig (1969- 
1970), Academia de Artă din Dusseldorf (din 1972). Participă la 
expoziţiile: „Conceptul de artă în Europa”, New York, 1970; 
„Ambianţă-Accente. Expansiunea artei”, Monschan, 1970; 


„Fiinţa ca obiect”, Nürnberg, 1970; Bienala de la Bradford, 1970; 
„Situaţii-Concepte”, Viena, 1970; „Experimenta”, Frankfurt, 
1971; „Poezia concretă”, Amsterdam, 1971; „Fetiş”, Leverkusen, 
1972; „Multiples”, Berlin, 1974; „Noi comportamente artistice”, 
Madrid, Barcelona, 1974; „Projekt 74”, Köln, 1974; „Limbajul 
corpului”, Hamburg, 1974; „Ilransformări - aspecte ale 
travestiului”, Bochum, 1975. Distincţii: Premiul landului 
Neidersachsen, 1968. Neîncrezător în formulele creatoare 
încercate înaintea sa, artistul se angajează într-o serie de 
experienţe proprii. El prezintă uneori spatele unor posibile 
tablouri pentru a evita implicaţiile culturii estetice şi pentru a 
reface astfel drumul spre chipul nesofisticat al realităţii. Alteori 
îşi opreşte căutările la faza de schiţă, la procesul conceptual. 
Din cauza aceleiaşi dorinţe de a surprinde adevărul, în câteva 
cazuri se produce implicarea directă a fiinţei umane, ceea ce 
indică o afinitate pentru body-art“. 


Bibliografie: Beuys/Ulrichs, Ich-Kunst, Du-Kunst, Wir-Kunst, 
Kunstmuseum Celle mit Sammlung Robert Simon, Hanovra, 
2007; Amely Deiss, Tobias Hoffmann, Rasmus Kleine (eds.), 
Timm Ulrichs. Bilder finder — bild erfinder / finder of images — 
inventor of images, Ingolstadt, 2013. 


Utrillo, Maurice (n. Paris, 1883 - m. Dax, 1955). Pictor francez. 
Fiu natural al pictoriţei Suzanne Valadonř, este adoptat în 1891 
de scriitorul spaniol Miguel Utrillo. Alcoolic precoce, urmează o 
cură de dezintoxicare, după care este îndrumat de mama lui să 
picteze, realizând primele sale peisaje la Montmagny şi 
Pierrefitte (1903). Tablourile, la început sumbre şi cu o pastă 
abundentă, se luminează treptat, pictorul, tot mai aproape de 


maniera impresioniştilor”, începând aşa-numita „perioadă 
albă” (1907-1919). Pictează mult, fiind, la Salonul de Toamnă din 
1909, remarcat de personalităţi culturale ca Elie Faure, Louis 
Vauxcelles, Octave Mirbeau, Paul Gallimard ş.a. În ciuda deselor 
internări prin sanatorii, lucrează intens, bucurându-se după 
1920 de un mare succes. În 1926, Diaghilev (vezi Baletele ruse) îi 
comandă decorul şi costumele pentru baletul Baraban, iar în 
1948 decorul pentru opera Louise de Gustave Charpentier. 
Deschide o expoziţie personală la Bienala de la Veneţia, 1950. 
Pentru două panouri — Turnul Eiffel şi Vedere din Montmartre — 
primeşte Medalia de aur a capitalei Franţei. În „perioada albă” 
- numită aşa pentru că amesteca culorile cu ipsos, ciment şi clei 
—, artistul realizează peisaje în care volumele clădirilor (case, 
biserici etc.) sunt tratate în suprafeţe ample, monocrome, de 
cele mai multe ori albe, luminoase (Biserica de țară, La Petite 
communiante, 1912; Peisaj din Corsica, 1913; Biserica Notre- 
Dame din Clignancourt, 1913-1915; Casa lui Berlioz, 1914). 
Pictează multe dintre tablourile sale după cărţi poştale, 
surprinzând freamătul străzii, pitorescul unor edificii. Siluetele 
umane sunt tot mai des prezente. Treptat, gama cromatică se 
îmbogăţeşte, culorile sunt pline de prospeţime, de acuitate 
senzorială (Peisaj din Montmagny, 1920-1922; Casa Bernot, 
1924). Se vorbeşte despre o „perioadă multicoloră” care începe 
prin anul 1927 (Biserica Saint-Pierre din Montmartre şi Sacré- 
Coeur, 1931; Teatrul din Montmartre, 1931; Cazarma, 1942). În 
ultimii ani duce o viaţă austeră, continuând să picteze mult, dar 
fără strălucire, gloria sa în continuă creştere fiind asigurată de 
retrospective cu lucrări realizate mai demult. 


Bibliografie: Francis Carco, Maurice Utrillo et son œuvre, Paris, 
1921; Paul Petrides, L'(Euvre complet de Maurice Utrillo, vol. I, 


1959, vol. II, 1962, Paris. 


Utzon, Jørn (n. Copenhaga, 1918 - m. Copenhaga, 2008). 
Arhitect danez. Studiază la Şcoala de Arhitectură din cadrul 
Academiei de Arte din Copenhaga (1937-1942). Lucrează trei ani 
la Stockholm, unde cunoaşte creaţia lui Gunnar Asplund, apoi 
la Helsinki (1946), cu Aalto”. În spiritul arhitecturii scandinave, 
ce urmăreşte o integrare firească în ordinea naturală, 
construieşte o serie de locuinţe (Casa din Holte, propria sa 
reşedinţă din Hellebæk, 1952). Trece la proiecte tot mai ample, 
realizând Institutul Højstrup (1958) şi Sala de expoziţii 
internaționale (1960) la Copenhaga, Ansamblul de locuinţe 
Frederiksberg, lângă Copenhaga (1958), Banca Melli, Teheran 
(1958). Cea mai cunoscută lucrare este noua Operă din Sidney, în 
Australia, lucrare proiectată în 1956 şi definitivată în 1968. 
Construcţia este plasată pe o platformă ce permite utilizarea 
nuanţată a spaţiului. Corpul clădirii este format din mai multe 
enorme cochilii de beton, dispuse vertical, cu partea ascuţită în 
sus — soluţie care asigură o deosebită plasticitate şi un ritm 
surprinzător elementelor construcţiei. 


Bibliografie: Richard Weston, Utzon - Inspiration, Vision, 
Architecture, Copenhaga, 2002. 


Uzunov, Deciko (n. Kazanlik, 1899 - m. Sofia, 1986). Pictor 
bulgar. După absolvirea Academiei de Artă din Sofia şi-a 
continuat studiile la Munchen. Profesor, apoi rector al 
Academiei de Artă din Sofia. Uzunov rămâne în permanenţă un 
spirit sensibil şi neliniştit care, aşa cum spune Bogomil Rainov, 
„evoluează în raport cu vremea, fără să-şi schimbe 


individualitatea, fără a fi astăzi identic cu cel de ieri”. În sfera 
creaţiei, aceasta se traduce printr-o ancoră pe care artistul 
înţelege s-o statornicească în solul realităţii, devenită astfel un 
patron generos al operei sale. Pictorul se apropie de chipul 
uman cu mijloace pe care încearcă să le perfecţioneze mereu, 
fără a urmări detaliul, ci surprinzând în mari planuri stilizate 
aspectele semnificative ale unui portret (Olga, Albena, Mireasă 
sau personajele din Triptic şi Diptic), topind sugestii bizantine. 
Artistul e atras uneori de acele domenii ale realităţii care se 
deschid fanteziei. Atent la folclorul ţării sale, pictează o serie de 
„Măşti”, amplul panou Kukerii — apariţii de obicei păgâne — sau 
caută dimensiunile intime, specifice, ale unei zone culturale 
(Femeie tracă etc.). De peisaj se apropie cu un oarecare respect, 
în sensul spiritualizării imaginii, pentru că tablourile sale nu-şi 
sacrifică totuşi autonomia de dragul unei reconstituiri foarte 
riguroase. Aşa sunt lucrările în care răzbate un duh medieval, 
de un calm pitoresc (Conacul Agusev, Zagorsko, Case albe), unde 
ni se înfăţişează un liric temperat, în game reci, tinzând 
deopotrivă spre reflexul spiritual şi picturalitate. 


V 


Vajda, Lajos (n. Zalaegerszeg, 1908 - m. Budakeszi, 1941). Pictor 
maghiar. Studiază la Academia de Arte Plastice din Budapesta 
sub îndrumarea lui István Csók, iar în paralel, din 1928, 
frecventează Cercul Muncii al pictorului Kassák*. După o 
perioadă petrecută la Paris (1930-1934) revine la Budapesta, 
stabilindu-se apoi la Szentendre. Încă din anii petrecuți la 
colonia de artişti din Szentendre îşi elaborează o modalitate 
proprie de creaţie pe care o numeşte „schema suprarealismului 
constructiv”. Elemente constructiviste”, geometrice fuzionează 
astfel cu elemente suprarealiste”, împrumutate universului 
imaginaţiei. Esenţială pentru el este afirmarea nevoii de 
construcţie, dar pentru aceasta înţelege să nu se limiteze la 
procedeele strict raţionale, ci să includă, ca pe o componentă 
firească, acţiunea forţei imaginative. 


Bibliografie: S. Mândy, Vajda Lajos, Budapesta, 1983. 


Valadon, Suzanne  (Marie-Clementine) (n.  Bessines-sur- 
Gartempe, 1865 - m. Paris, 1938). Pictor francez. După o 
copilărie nefericită şi un accident la trapez care o îndepărtează 
de circ, se formează în atelierele unor pictori ca Puvis de 
Chavannes, Renoir”, Toulouse-Lautrec', Degas, cărora la 


pozează. Când încă era model începe să deseneze şi să picteze 
peisaje şi naturi statice. Curând atenţia lui se concentrează 
asupra figurii umane, asupra nudurilor. Dovedeşte un 
remarcabil simţ al observaţiei, care uneori ajunge să se 
transforme într-o viziune realistă, cu accente dure. Corpurile 
umane, ca şi alte elemente din imagine, sunt înconjurate de un 
cearcăn grafic puternic - o linie ce le separă de restul 
ambianţei. Fiul său natural, înfiat de scriitorul spaniol Miguel 
Utrillo y Molins, va deveni el însuşi pictor, sub numele de 
Maurice Utrillo“. 


Bibliografie: M. Mermillon, Suzanne Valadon, Paris, 1950; J. 
Storm, The Valadon Drama, New York, 1959. 


Vallotton, Félix (n. Lausanne, 1865 - m. Paris, 1925). Pictor 
elveţian. Ajuns în Franţa, studiază la Academia Julian, unde e 
atras în cercul lui Paul Sérusier“, Maurice Denis”, Pierre 
Bonnard', Eduard Vuillard” etc. şi ajunge unul dintre membrii 
grupării Les Nabis“. Suferă, pe rând, influenţe din Ingres (care 
se fac resimţite pe tot parcursul creaţiei sale, în gustul pentru 
desen, pentru formă, pentru tridimensional, ceea ce contrazicea 
teoriile grupării), Toulouse-Lautrec“, Van Gogh. După o scurtă 
perioadă în care tuşele sunt divizate până la punct (vezi 
Neoimpresionism) se dedică unei picturi dominate de gustul 
formei, de desenul cu racursiuri savante, cu armonii cromatice 
acide, o pictură cu multă atenţie pentru model, care s-ar putea 
defini ca un realism clasicizant (Nud culcat, 1909; Femeie citind, 
1912). Revine adeseori la peisaje de factură neoimpresionistă, 
pline de sensibilitate şi mai libere. Dedică mult timp gravurii, în 


special gravurii pe lemn, care convine gustului său pentru 
desen. (Vezi fasciculul I, planşa 12) 


Bibliografie: Felix Vallotton, La vie meurtriere, Lausanne, 1930; 
F. Jourdain, Felix Vallotton, Geneva, 1953. 


Vanni, Sam (Samuel Besprosvanni) (n. Viipuri, 1908 - m. 
Helsinki, 1992). Pictor finlandez. Studiază la Academia de Arte 
Frumoase din Helsinki (1927-1928) sub îndrumarea lui 
Aaltonen'”, la Academia de Artă din Finlanda (1929) şi la 
Academia Julien din Paris (1938). Este unul dintre fondatorii 
grupului Prisma, care promovează o artă bazată pe organizarea 
geometrică de factură raţionalistă. Expune la Bienala de la São 
Paulo (1961) şi la Bienala de la Veneţia, (1966). Mulţi ani 
profesor la Academia de Arte Frumoase din Helsinki şi membru 
al Academiei din Finlanda. Compozițiile sale urmează 
principiile artei nonfigurative, abstracte”. Formele geometrice 
întrepătrunse par realizate prin modalităţile colajului. În 
anumite zone ale compoziţiei, succesiunea de câmpuri 
luminoase şi întunecate creează efecte decorative ce 
impresionează ochiul cu pregnanţa soluţiilor grafice ale 
afişului. 


Vantongerloo, Georges (n. Anvers, 1886 - m. Paris, 1965). 
Sculptor şi pictor belgian. Studiază pictura, sculptura şi 
arhitectura la Academie des Beaux-Arts din Anvers şi Bruxelles. 
În Olanda se apropie de Mondrian şi Van Doesburg, devenind 
membru al grupării De Stijl şi, din 1917, coeditor al publicaţiei 
omonime scoase de aceasta. După o şedere la Menton (1920- 
1928) se îndreaptă spre Paris, unde se alătură grupului Cercle et 


Carré (1930) şi înfiinţează, împreună cu Auguste Herbin, 
gruparea Abstraction-Cr6ation” (1931). Ia parte la expoziţiile: 
„Abstrakte und surrealistische Malerei und Plastik”, Zürich, 
1929; „Cercle et Carré”, Paris, 1930; „Cubism and Abstract Art”, 
New York, 1936; „Konstruktivisten”, Basel, 1937; „Abstract Art”, 
Amsterdam, 1938; „Art Non-objectiv”, Paris, 1939; „Arte Astratta 
e Concreta”, Milano, 1947; „Konkrete Kunst”, Zürich, 1960; 
„Geometric Abstraction 1926-1942”, Dallas, 1972; „Pioneers of 
Modern Sculpture”, Londra, 1973. În articolul „Reflecţii” (De 
Stijl, 1917), ca şi în broşura Arta şi viitorul său (1924) îşi expune 
teoriile asupra unei arte nonfigurative care să se constituie din 
structuri spaţiale elaborate matematic. De la „construcţiile în 
sferă” (din 1917), cu orizontale şi verticale precis trasate, 
artistul trece apoi la un sistem dinamic de curbe, tinzând spre o 
stare de construcţie (vezi Constructivism). Ceea ce îl interesează 
— în pictură, ca şi în compoziţiile spaţiale realizate din metal sau 
plexiglas — este inserarea în spaţiul înconjurător a expresiilor 
unui efort ordonator, de factură raţională. Operele sale nu-şi 
propun să reprezinte ceva din realitatea observată, ci să se 
constituie într-o realitate nouă, în constituţia căreia 
participarea spiritului uman are un evident prestigiu. 


Bibliografie: Georges  Vantongerloo: Paintings, Sculptures, 
Reflections, New York, 1948; Max Bill, Georges Vantongerloo, 
Londra, 1962. 


Vasarely, Victor (Győző Vásárhelyi) (n. Pécs, 1908 - m. Paris, 
1997). Pictor francez de origine ungară. Urmează Academia 
Podolini-Volkmann, apoi Şcoala de Artă Műhely din Budapesta, 
ca elev al lui Bortnyik” (1928). Modelul Bauhaus, preluat de 


Bortnyik în organizarea şcolii sale, ca şi conferințele lui 
Gropius” şi Moholy-Nagy , audiate la Budapesta, îl îndepărtează 
de formulele tradiţionale. Se îndreaptă spre grafica publicitară, 
tratată ca modalitate de expresie complexă. În 1930 ajunge la 
Paris, unde continuă să lucreze în grafica publicitară. Tot acum 
realizează primele cicluri de imagini tratate într-o manieră 
decorativă bazată pe efectele optice (vezi Op-art) ale jocurilor 
de linii (Arlechini, Zebre, Photographisme). Este distins cu: 
Marele Premiu al Bienalei de la Săo Paulo, 1965; Premiul 
Internaţional Valencia, 1955; Premiul Guggenheim, 1964. 
Membru de Onoare al Şcolii de Artă Aplicată din Budapesta. 
Influențat de constructivism, îşi caută o viziune personală, 
încercând să concilieze abstracţia” reprezentării cu marea 
audienţă la public, beneficiind de experienţa din domeniul 
graficii publicitare. În 1945 participă la lucrările de integrare a 
artelor de la Universitatea din Caracas, unde realizează una 
dintre lucrările care îl vor face celebru, anunțând căutările sale 
în domeniul cinetismului” (un panou de aluminiu cu o 
compoziţie din lamele de plexiglas). Cofondator al Galeriei 
Denis Rene, participă aici la lansarea artei cinetice bazate pe 
iluzia mişcării prin efecte optice sau pe integrarea mişcării 
mecanice în opera de artă. Expune alături de alţi reprezentanţi 
ai artei cinetice — Schâffer”, Tinguely, Bury, Agamř, Soto, 
Vardanega. În 1955 publică Manifestul cinetismului. Pune bazele 
unuia dintre curentele de mare anvergură ale anilor 1950 — op- 
art —, preluat în primul rând de artiştii americani. Această artă, 
care elimină orice aluzie la obiect, operând cu valori strict 
geometrice, bidimensionale, creează, pe baza unor legi ale 
opticii (raporturi cromatice, de ton, formă şi raporturi între 
dimensiunile elementelor), iluzia profunzimii spaţiului şi 


mişcării. În loc să reprezinte obiecte în mişcare, cum au 
încercat o serie de curente anterioare cu aceleaşi mijloace, în 
fond, op-art reprezintă fenomenul pur al mişcării, fără suport 
narativ. Prezentând un limbaj plastic a cărui simplitate şi 
putere de şoc să-i asigure audiența, puterea de circulaţie a unui 
„folclor planetar”, aplicabil la pictură, grafică, arhitectură, 
sculptură şi accesibil tuturor, artistul a organizat numeroase 
expoziţii cu scopul educaţiei artistice populare, în mediile cele 
mai diverse. Urmând idealurile Şcolii Bauhaus, el militează 
pentru o artă democratică, reproductibilă pe cale industrială, în 
concordanţă cu nevoile şi mijloacele civilizaţiei contemporane, 
cu spiritul său exact şi abstract. O creaţie de echipă, străină de 
efuziunile lirice, de senzualism, de orice caracter romantic. 
Fațada imobilului RTL din Paris, ca şi numeroase alte opere de 
integrare şi decoraţii în arhitectură pledează pentru o unitate 
fundamentală a artelor, idee de asemenea moştenită de la 
constructivişti şi de la Şcoala Bauhaus. 


Bibliografie: Victor Vasarely, Plasti-cite, Paris, 1970; M. Joray, 
Vasarely, 3 vol., Neuchâtel, 1965-1974; G. Diehl, Vasarely, Paris, 
1972; Vasarely, Neuchâtel, 1973; Magdalena Holzhey, Victor 
Vasarely, Köln, 2006. 


Vasilescu, Corneliu (n. Bârlad, 1934). Pictor român. Studiază la 
Institutul de Arte Plastice „N. Grigorescu” din Bucureşti (1968- 
1974), clasa lui Gheorghe Şaru. Participă la: Concursul de desen 
„Joan Miró”, Barcelona, 1977, 1979, 1982; Expoziţia de la 
Majdanek, Polonia, 1979; Bienala de la Alexandria, 1982. 
Lucrează în cadrul Simpozionului de pictură „Intercosmos”, 
Senej, URSS, 1979. În 1973, împreună cu pictorul Lucian 
Georgescu, remodelează estetic o hală a Fabricii de Rulmenti 


din Bârlad, iniţiativă cunoscută sub numele de „Experimentul 
de la Bârlad”. Din 1983 predă la cursurile de vară organizate de 
Technische Hochschule din Darmstadt. Distincţii: Premiul 
pentru pictură al Uniunii Artiştilor Plastici din România, 1977. 
Pictorul îmbină un temperament tumultuos, avid de spaţiu şi de 
mişcare, cu un spirit riguros ce domină autoritar elementele 
limbajului. Gama cromatică îndrăzneață oferă demonstraţii de 
virtuozitate şi rafinament, vorbeşte despre frecventarea cu 
folos a unor largi arii culturale. Albastrul încălzit sau rece, 
amintind de puritatea tonurilor  miniaturii medievale 
româneşti, ale artei persane sau extrem-orientale, este susţinut 
de nuanţe de roşu îndelung elaborate, de galbenuri 
scăpărătoare. Adâncimile, perspectiva sondajului în spaţii ce se 
întrepătrund şi se desfăşoară la infinit sunt realizate exclusiv 
cu mijloacele culorii. Chipurile umane, moriştile, prezenţele 
desprinse din repertoriul literaturii populare amintesc fără 
ostentaţie de universul puternic individualizat al lumii 
copilăriei sale. Este un univers căruia experienţa culturală îi 
adaugă, firesc, motive şi probleme noi, integrate unui discurs 
plastic — cu probleme şi soluţii specifice — în care sugestiile 
geometrice (cercuri, triunghiuri) creează contrapuncte pentru 
tuşele energice, gestuale (vezi Action painting), poartă semnele 
expresionismului abstract". (Vezi fasciculul III, planşa 45) 


Bibliografie: Alexandra Titu, „Corneliu Vasilescu”, în 13 pictori 
români contemporani, Bucureşti, 1983. 


Vasilescu, Paul (n. Valea Botei, Buzău, 1936 - m. Bucureşti, 
2012). Sculptor român. A studiat la Institutul de Arte Plastice „N. 
Grigorescu” din Bucureşti (1955-1962) cu Boris Caragea. Între 
anii 1966 şi 1967 beneficiază de o bursă de studii în Franţa. 


Participă la: Bienala Tinerilor Artişti de la Paris, 1963; 
Concursul „Paul-Louis Weiller”, Paris, 1974; Bienala de 
sculptură „Dantesca”, Ravenna, 1975; „Plastik und Blumen”, 
Berlin, 1975; Trienala de la New Delhi, 1979. Distincţii: Premiul 
pentru sculptură al Uniunii Artiştilor Plastici din România, 
1968; Premiul lon Andreescu al Academiei Române, 1971; 
Marele Premiu al UAP, 1972. Mulţi ani este profesor la catedra 
de sculptură a Universităţii de Arte din Bucureşti. În portrete 
(Nicolae Bălcescu) sau statui (Ion Andreescu, Buzău; Ştefan cel 
Mare, în faţa Casei de Cultură din Suceava), sculptorul prezintă 
un foarte personal mod de a înţelege exprimarea spiritului prin 
intermediul materialelor la care apelează. Volumele aflate într- 
o expansiune care, la un moment dat, le-ar putea distruge 
unitatea sunt supuse unor rigori compoziționale, unor principii 
de organizare spaţială de natură să le menţină într-un 
ansamblu figurativ de mare expresivitate. Un deosebit simţ al 
esenţialului îl conduce spre un echilibru între tensiunile vitale 
şi asceza formei, ceea ce are ca rezultat o „optimizare” a 
structurilor spaţiale. Vehemenţa expresiei se consumă la acelaşi 
nivel cu nevoia de a aşeza întregul material al reprezentării 
într-o ordine clară. O mărturie în plus a intensității emoţiei şi a 
efortului spre construcţia logică aduc lucrările din ciclul 
„Maternitate”. Lucrările sale se disting prin dramatismul pe 
care îl imprimă compoziţiei, prin surpriza partiturii spaţiale. 


Vasneţov, Viktor Mihailovici (n. Lopial, 1848 - m. Moscova, 
1926). Pictor rus. A studiat la Academia de Arte din Sankt- 
Petersburg (1868-1875), împrietenindu-se cu Ilia Repin. 
Participă, mai ales cu peisaje, la expoziţiile „pictorilor 
ambulanți” (vezi Peredviniki). Stabilit în 1878 la Moscova, 


începe să acorde un tot mai mare interes compoziţiei istorice, în 
care face să apară eroi ai legendelor şi istoriei ruse. La fel ca 
Surikov“, vede în pictarea unor scene istorice un mod de a reda 
strălucirea tradiţiilor, valorilor trecutului, permanentizate de 
baladele şi povestirile populare, în cunoscutele „baline”. Cu o 
astfel de viziune pictează tablouri ca: Bogatirii, Lupta slavilor cu 
scht, 1881; La răspântie, 1882. În urma apropierii de cercul lui 
S. Mamontov, a realizat decoruri pentru opera Snegurocika de 
Rimski-Korsakov, fiind unul dintre promotorii artei decorative 
destinate teatrului. S-a preocupat de asemenea de arta murală 
şi monumentală (proiectele pentru decorarea fațadei Galeriei 
Tretiakov din Moscova şi frescele catedralei Vladimir din Kiev, 
1885-1896). 


Bibliografie: M. Alpatov, Viktor Vasneţov, Moscova, 1954. 


Vassiliou, Spyros (n. Galaxidi, 1902 - m. Atena, 1985). Pictor 
grec. A studiat la Academia de Arte Frumoase din Atena sub 
îndrumarea lui Nikolaos Lytras (1921-1926), reprezentant al 
direcţiei foviste” în epocă. În pictură şi grafică recurge frecvent 
la invocarea tradiţiei greceşti, pe care o urmăreşte în 
momentele ei de maximă înflorire, în Antichitate, în perioada 
bizantină, ca şi în arta populară ce se prezintă ca depozitară 
peste veacuri a unei anumite experienţe culturale. Aducerea în 
imagine a trecutului nu înseamnă evaziunea spre timpuri 
presupuse a fi mai pline de împliniri decât prezentul. Este mai 
curând un mod de permanentizare a tot ceea ce s-a constituit ca 
valoare de-a lungul vremii, în aşa fel încât trăirea în actualitate 
apare, în mod evident, îmbogăţită. A realizat de asemenea 
ansambluri de frescă la bisericile Sf. Dionisie din Atena şi Sf. 


Constantin şi Elena din Detroit. Prin atitudinea sa de susţinere a 
valorilor aflate în patrimoniul cultural format în milenii de 
evoluţie, artistul ni se prezintă ca un exponent constant a ceea 
ce numeşte „impresionismul” grec”. 


Večeřa, Vlastimil (n. Nové Veselí, 1921 - m. Praga, 1987). 
Sculptor ceh. A studiat la Academia de Arte din Praga (1945- 
1949) sub îndrumarea profesorilor Vincenc Makovsky şi Jan 
Lauda. În 1965 devine profesor de sculptură în cadrul 
Academiei de Arte pe care a urmat-o. Se consacră artei 
monumentale, realizând mai multe ansambluri statuare 
destinate să împodobească spaţiul public, întreprinderi (uzinele 
ZDAS), case de cultură (Ostrava) etc. Cu o clară intuiţie a 
raporturilor spaţiale, artistul distribuie volume ce se înscriu cu 
autoritate în ambianţă. Înțelegerea particularităţilor limbajului 
sculptural îl fereşte de literaturizare, oferindu-i posibilitatea 
abordării unor teme celebre, cum se întâmplă în compoziţia 
Hamlet (1968), aflată la Galeria Naţională din Praga. 


Vedova, Emilio (n. Veneţia, 1919 - m. Veneţia, 2006). Pictor 
italian. Aderă la mişcarea Corrente (1942) şi la Fronte Nuovo 
delle Arti (1946). În 1946 semnează manifestul Oltre Guernica şi 
inaugurează ciclul „Geometrii negre”. În 1952 participă la 
Bienala de la Veneţia, făcând parte din Grupul celor opt 
(Gruppo degli otto), prezentat în pavilionul italian. Debutează 
cu desene în care înregistrează aspecte ale vechii arhitecturi 
venețiene. Creionarea este nervoasă, incisivă, traducând o 
permanentă nelinişte. Artistul evită linia dreaptă, formele 
geometrice, pentru a lăsa libere impulsurile temperamentului 


său de „expresionist înnăscut”, cum l-a definit Leone 
Minassian. De sub țesătura de accente grafice şi pete de culoare 
răzbate adeseori conturul realităţii figurative, care reţine 
atenţia pictorului. În anii 1960 se interesează de condiţia 
spaţială a expresiei plastice, experimentând crearea de 
multipli” (ciclul „Plurimi”), şi de interacţiunea dintre diferite 
materiale (Spazio/Plurimo/Luce, 1976). 


Bibliografie: Lionello Venturi, Emilio Vedova, Roma, 1956; G. 
Giandomenici, Emilio Vedova, Veneţia, 1972. 


Velde, Henry van der (n. Anvers, 1863 - m. Oberägeri, 1957). 
Arhitect, pictor şi decorator belgian. Studiază pictura la 
Academia de Arte Frumoase din Anvers (în 1881), apoi (în 1884- 
1885) la Paris, în atelierul lui Carolus-Duran. Aici e influenţat de 
postimpresionism şi debutează în pictură în manieră 
divizionistă (vezi Neoimpresionism). În 1886 fondează la Anvers 
cercul Als Ik Kan, apoi asociaţia L'Art independent. În 1889 
participă la activitatea grupului de avangardă Les XX din 
Bruxelles. Influențat de sintetismul lui Gauguin , de simbolism” 
şi de principiile mişcării engleze Arts and Crafts”, realizează 
tapiserii cu caracter simbolist (Îngerul, 1891) şi mobilier cu o 
linie revoluţionară. Reşedinţa pe care şi-o construieşte la Uccle 
- celebra Bloemenwerf — transpune ideile sale teoretice. Artistul 
realizează aici o ambianţă unitară, în care spaţiul arhitectural, 
obiectele de mobilier, până la cele mai neînsemnate elemente 
de echipament al interiorului, comunică, subordonându-se unei 
viziuni de ansamblu. Linia curbă, ondulatorie, dinamică, 
cultivată de Art Nouveau” — tipică pentru Şcoala engleză a lui 
Morris, pentru Şcoala din Glasgow şi pentru Horta - 


înlocuieşte aici eclectismul istoric, decorația încărcată şi 
permite trecerea spre o concepţie funcționalistă (vezi 
International Style). Dar contactul cu simboliştii îl va urmări pe 
Van de Velde, care, mereu în avangardă, construieşte clădiri 
epurate de decor şi perfect adaptate funcţiei (Şcoala de artă din 
Weimar, 1906; Teatrul Werkbund-ului, 1914 etc.), dar nu se va 
desprinde niciodată cu totul de o estetică bazată pe empatie, 
presupunând un vitalism transpus la nivelul formei (în 
predominanta liniei curbe dinamice şi încărcate de tensiune 
emoţională). Din 1899 se stabileşte în Germania. Se alătură un 
timp grupului Pan din Berlin. Proiectează şi decorează o serie 
de magazine şi clădiri publice, printre care Folkwang Museum 
din Haga. Din 1906, opera şi activitatea sa înregistrează o 
mutație însemnată. Chemat de Marele Duce de Saxa-Weimar (al 
cărui consilier era din 1901) să reformeze învăţământul artistic, 
elaborează un sistem de învăţământ bazat pe dezvoltarea 
calităţilor native ale viitorilor creatori. Clădirile pe care le 
proiectează acum sunt funcţionale şi sobre. Contactul cu latura 
sistematică şi  raţionalistă a spiritului germanic 
contrabalansează fascinația romantismului care se exercitase 
de la început asupra sa. În 1912 construieşte Muzeul Krăler- 
Müller. Expoziţia deschisă în 1914 de Deutscher Werkbund” la 
Köln, pentru care construieşte celebrul teatru, încununează 
această a doua fază a operei sale. Primul război mondial îl 
determină să părăsească Germania. Din 1925 revine în Belgia, 
unde fructifică experienţa de la Weimar, conducând Institutul 
de Arte Decorative de la Cambre şi Şcoala Naţională Superioară 
de Arhitectură şi Arte Decorative. Conduce de asemenea 
Catedra de arhitectură a Universităţii din Gent. Îşi redactează 


memoriile şi publică în continuare texte teoretice, mai ales în 
faza finală a vieţii, când trăieşte în Elveţia. 


Bibliografie: Henry van de Velde, L'art futur, Bruxelles, 1895; 
Henry van de Velde, Formules d'une esthétique moderne, 
Bruxelles, 1923; S.M. Canning, Henry van de Velde — Paintings 
and Drawings, Anvers, Otterlo, 1988; KL Sembach, Henry van 
de Velde, Paris, Stuttgart, 1989. 


Veličković, Vladimir (n. Belgrad, 1935). Pictor sârb. A studiat la 
Facultatea de Arhitectură din oraşul natal (1954-1960). În 
perioada 1962-1963 frecventează atelierul lui Hegedušić* din 
Zagreb. Din 1966 lucrează la Paris. Participă la: Bienala de la 
Săo Paulo, 1963, 1965; Expoziţia „September” International, 
Londra, 1964; Bienala de la Paris, 1965, 1969; Bienala de la San 
Marino, 1965; Expoziţia „Joan Mir6”, Barcelona, 1967; Expoziţia 
internaţională de gravură, Tokyo, 1971; Primul Salon 
Internaţional de Artă, Paris, 1974. Distincţii: Premiul I pentru 
soluţia arhitectonică şi urbanistică a cetăţii de la Smedereva, 
1961; Premiul pentru pictură al Bienalei de la Rijeka, 1962, 
1970, 1974. A realizat monumente la Moslavacka, Podgorica 
(împreună cu Džamonjař, 1967) şi Monumentul celor căzuţi în 
Războiul de eliberare, Zajecar, Kraljevica, 1971. Este de 
asemenea autor de decoruri pentru teatru şi de ilustrație de 
carte. În pictură şi în desene prezintă personaje aflate în 
plutire, într-un spaţiu larg deschis şi presărat cu semne 
matematice — reflexe ale unui efort raţionalizator. Racursiurile 
îndrăzneţe, neaşteptate imprimă elementelor figurative o 
mişcare energică ce susţine tensiunea psihologică a 
reprezentărilor sale. 


Bibliografie: Miodrag B. Protić, Zoran Kržišnik, Jerko Denegri, 
Velickovic, Belgrad, Ljubljana, 1987. 


Vereşceaghin, Vasili Vasilievici (n. Cerepoveţ, 1842 - m. Port 
Arthur, 1904). Pictor rus. După ce studiază la Academia de Arte 
din Sankt-Petersburg (1861-1863), frecventează atelierul lui J.-L. 
Gérôme, din Paris. A călătorit prin diferite regiuni ale Rusiei, în 
aproape toate ţările europene, în India (1874-1876 şi 1882), Siria 
(1884), SUA, Japonia (1890). Ca pictor militar, ia parte la 
războiul din Turkistan (1867-1870), este prezent pe frontul rus 
împotriva Turciei (1877-1878) şi la războiul ruso-japonez (1904- 
1905), în timpul acestuia din urmă pierzându-şi viaţa ca urmare 
a exploziei vasului-amiral Petropavlovsk, pe care se afla. 
Experienţa acumulată în cursul călătoriilor de studii şi mai ales 
impresiile din perioada cât a fost „reporter de război” s-au 
concretizat într-o operă cu o largă respiraţie narativă. Devine 
cel mai apreciat pictor de bătălii din arta rusă (ciclul de tablouri 
realizate în Turkistan etc.). Caracterului documentar el îi 
adaugă adesea o valoare alegorică. Pentru a arăta absurdul 
violenţei, al iraţionalului, a creat o „trilogie a execuțiilor”: 
răstignirea (în Imperiul Roman), spânzurătoarea (în Rusia) şi 
omorârea cu tunul (în India). În acelaşi spirit, a pictat Apoteoza 
războiului (1871-1872) - imaginea unei uriaşe piramide de 
cranii crescând monstruoasă într-o lume golită de viaţă. 


Bibliografie: MV. Alpatov, Vasili Vereşceaghin, Moscova, 1955; A. 
Lebedev, Vasili Vereşceaghin, Moscova, 1959. 


Verlan, Mark (n. Cocieri, Dubăsari, 1963). Artist din Republica 
Moldova. Studiază la Şcoala de Arte Frumoase „Schiusev” (1974- 


1978) şi Colegiul de Arte Frumoase „Al. Plămădeală” (1983-1986) 
din Chişinău. Ia parte la înfiinţarea Asociaţiei Tinerilor Pictori, 
în 1987. Expoziţii personale: „Iluzii”, Chişinău, 1994; „Exodul”, 
Chişinău, 1995; „If I had a workshop”, Chişinău, 1999; „Marioca, 
fiul ploii”, Cluj-Napoca, 1999; „Eny”, Chişinău, 2009; „Cercetări 
în sfera publică”, KSAK, Chişinău, 2011. Expoziţii de grup: 
Manifestările nonconformiste organizate de Centrul Soros din 
Chişinău, după 1991; „Multiple Homes”, USA/Moldova, 1997; 
„Surâsul Giocondei”, Chişinău, 1998; Festivalul de performance- 
uri „Periferic 2”, Iaşi, Chişinău, 1998; „Iranzit Napoc”, Cluj- 
Napoca, 1999; „After the Wall”, Stockholm, 1999; „Unfortunately 
last Sunday afternoon somebody left the door open...”, Sittard, 
Olanda, 2000; „Blood and Honey”, Viena, 2003; „Iransfer”, 
Moscova, 2009. Fire independentă, sfidează canoanele obişnuite 
ale manifestărilor, prezentându-se mereu ca o voce singulară în 
domeniul creaţiei. Adoptă tonul persiflant, de sorginte 
dadaistă”, transformând fiecare prezenţă a sa într-un act de 
negare ce cuprinde propria propunere. Extrem de mobil, 
comentează cu multă vervă evenimentele la care ia parte, 
prezentându-se detaşat, în aşa fel încât ceea ce promite să fie 
pompos să ajungă la dimensiuni derizorii. Este o formă de 
luciditate care restructurează condiţia artistului şi a operei sale. 


Bibliografie: Alexandra Titu, Constantin Prut, The Body in the 
Balkan Art, Timişoara, 2011. 


Veselý, Aleš (n. Čáslav, 1935). Sculptor ceh. A studiat la 
Academia de Arte Frumoase din Praga (1952-1958). Participă la 
expoziţiile: „Confruntare”, Praga, 1960; „Argument”, Varşovia, 
1962; „Autour de surrâalisme/Phases”, Caen, 1965; „Alternative 
actuale”, PĽAquila, 1965; Bienala Tineretului, Paris, 1965; 


Biennal of Prints, Tokyo, Kyoto, 1966; Bienala de sculptură, 
Middelheim, Anvers, 1967; „De Myslbek à nos jours”, Musée 
Rodin, Paris, 1968; „Eleven Contemporary Artists”, New York 
University, 1980; „Dessins tchèque du 20€me siècle”, Centre 
Georges Pompidou, Paris, 1983. Evoluează pe fondul 
dezbaterilor despre realism, convocând în imagine structuri 
obiectuale din familia artei pop. Obiectele a căror 
funcţionalitate s-a pierdut se combină neaşteptat, rezultând noi 
ansambluri, cu legi în care triumfă hazardul. Dicteul automat 
care se afirmă în fiecare compoziţie furnizată are la bază 
credinţa că se captează în acest fel un ghem de semnificaţii care 
la o privire obişnuită scapă atenţiei. 


Bibliografie: Michal Schonberg, Walk Through That Gate! 
Conversations with Ales Vesely, Praga, 2007. 


Vida, Gheza (n. Baia Mare, 1913 - m. Baia Mare, 1980). Sculptor 
român. Începe să sculpteze ca autodidact. Pleacă voluntar în 
Spania, de partea revoluţiei (1936), după care, în drum spre 
patrie, poposeşte în mai multe muzee din Europa. Studiază 
sistematic sculptura la Budapesta (1942-1944). Participă la 
Bienala de la Veneţia, 1958. Autor al monumentelor de la Carei, 
1963, Moisei (lemn - 1966; piatră — 1972) şi Sfatul bătrânilor, 
1976, din Baia Mare. În Monumentul de la Moisei, artistul atinge 
acea tensiune unică la care s-a afirmat vocaţia ordinii, a 
echilibrului psihic şi cosmic, a locului impregnat decisiv de 
umanitate, din sanctuarele dacice sau din spaţiile de evocare 
brâncuşiene. Cele 12 coloane, dispuse circular, reprezintă 
maramureşeni sau fiinţe din mitologia locală. Un subtil joc al 
forţelor centripetale adună aici datele vieţii spirituale, în vreme 
ce tensiunile centrifugale extind nemăsurat semnificaţiile 


acestui loc în care se glorifică eroi maramureşeni. În Sfatul 
bătrânilor, artistul alege din viaţa satului, dintr-o civilizaţie 
străveche şi perfect împlinită, un moment grav şi solemn. Este 
un moment când bătrânii, atât de pregnanţi acolo, în mijlocul 
satului, se sustrag datelor concrete şi pătrund într-un timp 
infinit, într-un spaţiu al meditaţiei. Şi în restul operei sale Vida 
se preocupă de cercetarea şi aducerea în lumină a mitologiei 
populare, a unor reprezentări cu rădăcini în practicile magice. 
O acută stare imaginativă amplifică în modul cel mai deplin 
operant semnificaţia lucrurilor şi evenimentelor (Omul apelor, 
Omul nopții, Omul pădurii, Solomonarul, Vâlva minei, Priculiciul 
minei etc.). Artistul creează totodată şi lucrări în care accentul 
se mută pe notația realistă, pe observarea unor crâmpeie de 
viaţă -  Buciumaşul, Odihna, Dans din Oaş, Horitoarea, 
Carnavalul. (Vezi fasciculul II, planşa 25) 


Bibliografie: Raoul Şorban, Vida, Bucureşti, 1981. 


Video-art. Gen artistic bazat pe sistemele de constituire şi 
transmitere electronică a imaginii, ca zonă de experiment 
vizual, de reconfigurare a relaţiilor interdisciplinare şi ca 
modalitate de recontextualizare socială a experienţei artistice. 
Spaţiul şi timpul în arta video, legate de modelele filmului şi 
televiziunii, suportă mutații calitative esenţiale. De asemenea, 
se schimbă relaţiile cu dimensiunea obiectivă a realului, în 
primul rând prin dorinţa de imediateţe şi de verticalitate a 
relatării, instaurată de reportajul care constituie aportul 
informativ definitoriu al televiziunii (ca instituţie jurnalistică), 
în al doilea rând prin tentativa instaurării timpului imaginii ca 
timp real. Spaţiul devine imploziv, ca experienţă globală. 
Timpul, la rândul său, fie tinde să exploateze concordanța cu 


timpul real, ca o strategie de anulare a convenției estetice, fie 
(de pildă, experimentele psihotemporale ale lui Gordon 
Douglas), fie mizează pe pluralitatea discursurilor temporale, 
pe posibilitatea intersectării lor, pe aleatoriul temporal. 
Originile artei video se plasează în însăşi istoria televiziunii, cu 
etapele sale de la pionieratul experimentului tehnologic legat 
de utopia transmiterii imaginii la configurarea televiziunii ca 
mediu automat, cu propriile-i legităţi (primele decenii ale 
secolului trecut, elaborarea strategiilor TV ca fenomen de masă, 
definirea televiziunii ca sistem cultural, primul său criticism, 
politizarea televiziunii, în anii 1970), şi instaurarea televiziunii 
ca mod de existenţă (desigur, integrat întregii civilizaţii 
electronice ca premisă a unui mod de viaţă). În acest sens, arta 
video a avut momente de participare la explorările 
experimentale (pionieratul lui Vostell' şi Paik) sau ca 
distanţare politică (gherila video a anilor 1960), pentru a se 
ramifica în stiluri şi domenii de explorare diverse, păstrându-şi 
caracterul experimental fie la nivel tehnologic, fie la 
restructurările limbajului vizual sau la dezvoltarea unui 
potenţial liric. Pe de altă parte, această formă specifică de 
activitate artistică se dezvoltă direct din filmul experimental al 
avangardei istorice (filmul suprarealist al lui Man Ray, Luis 
Buñuel, Dali”, Jean Cocteau, filmul abstract” al lui Léger“, filmul 
expresionist” al lui Stroheim) şi, în etapa mai recentă, din filmul 
experimental dezvoltat la confluenţa cu formele nonobiectuale 
de land-art (Vito Acconci, Oppenheim”, Robert Smithson, David 
Lamelas) sau body-art' (Bruce Nauman, Keith Sonnier, Sarkis, 
Beuys“, Daniel Buren, Gilbert & George, Mario Merz, Klaus 
Rinke, Richard Serra etc.). Pionierii artei video abordează 
posibilităţile imaginii dinamice pentru programe diverse legate 


de media performance (Bill Viola", Mako Idemitsu şi Woody 
Vasulka, John Baldessari, Dara Birnbaum, Ana Mendieta, Peter 
Campus, William Wegman, Gary Hill, B. Galeev, Pipilotti Rist” 
sunt numai câteva dintre cele mai cunoscute nume ale acestui 
nou sector artistic, deja posesor al unei istorii şi al unei estetici 
proprii). Imaginea video şi ecranul (obiectul) TV dezvoltă o 
evoluţie spectaculoasă şi la interferența cu arta spectacolului 
(vezi Performance art) şi cu formele ambientale şi sculpturale — 
instalaţia şi sculptura video. În acest caz se uzează de 
focalizarea spațiului prin imagine, de fragmentarea şi 
recompunerea spaţiului, de presiunea psihofizică a spaţiului, de 
mişcarea în spaţii extinse, precum şi de dialogul între formele 
statice şi fereastra dinamică a cadrului televizat sau de 
suprapunerea de mari dimensiuni a imaginii mişcate, a 
proiecției video. Regăsim artişti care practică performance, 
instalaţie sau scenografie video, interesaţi de toate extensiile 
acestui mediu, de posibilităţile mereu noi oferite de editarea 
electronică, de tehnologiile de vârf ca premise ale spaţiului 
virtual. 


Bibliografie: Karl Gerbel, Peter Weibel (eds.), Ars Electronica 95. 
Mythos. Information. Welcome to the Wired World, Viena, New 
York, 1995; Michael Rush, New Media in Late 20th-Century Art, 
Londra, 1999. 


Vieira da Silva, Maria Helena (n. Lisabona, 1908 - m. Paris, 
1992). Pictor portughez. Studiază sculptura la Paris cu 
Bourdelle” (1928-1929) şi Despiau, apoi pictura cu Léger“, 
Bissigre”, Hayter şi Friesz*. Realizează o decorație murală 
pentru Universitatea din Rio de Janeiro (1936), stabilindu-se o 


vreme, împreună cu soţul său, pictorul maghiar Árpád Szenes”, 
în Brazilia (1940-1947). A participat la: Bienala de la Veneţia, 
1950, 1954; Documenta din Kassel, 1954; „50 Ans dArt 
Moderne”, Bruxelles, 1958; Bienala de la Săo Paulo, 1962. 
Distincţii: Premiul pentru tapiserie al Universităţii din Basel, 
1954; Marele Premiu pentru pictură la Bienala de la Săo Paulo, 
1962; Marele Premiu Naţional al Artelor, Franţa, 1963. Artista 
realizează o serie de cicluri pe teme cunoscute: oraşul, 
biblioteca, atelierul, pădurea, apa etc., construind suprafeţe 
largi, în care intersecțiile liniilor verticale cu cele orizontale 
creează pătrate aparente, aşezate într-un ritm decorativ. 
Coloritul e plin de forţă senzorială, ce solicită atenţia. Operele 
sale sunt un spectacol vizual în care patetismul accentelor 
grafice şi colorate nu cedează convențiilor decorative, ci 
constituie mai curând o promisiune pentru contemplaţie şi 
visare. 


Bibliografie: Dora Vallier, Vieira da Silva, Paris, 1971; Guy 
Weelen, Vieira da Silva, Paris, 1974; J. Lassaigne, G. Weelen, 
Vieira da Silva, Barcelona, 1978; Maria Helena Vieira da Silva, 
catalog, Grand Palais, Paris, 1988. 


Vigeland, Gustav (n. Mandal, 1869 - m. Oslo, 1943). Sculptor 
norvegian. După ce studiază la Oslo şi la Copenhaga sub 
îndrumarea lui G. Bissen, în 1892 pleacă la Paris, unde devine 
elevul lui Auguste Rodin . Debutează sub influenţa maestrului 
francez, creând monumente — Beethoven, NH Abel, Wergeland — 
sau sculpturi menite să împodobească, în spiritul vechii 
construcţii gotice, catedrala din Trondheim. Din 1905 începe să 
lucreze la un uriaş ansamblu de opere sculpturale pentru 


Parcul Frogner din Oslo. În această „Sixtina în plein air”, după 
cum o numeşte Pierre Volboudt, sute de figuri umane alcătuiesc 
una dintre cele mai ample naraţiuni realizate cu mijloacele 
sculpturii în piatră. Viziuni eroizante, simboluri desprinse din 
mitologie, reprezentări erotice - sculpturile refac, după o 
concepţie regizorală de anvergură, diversitatea aspectelor din 
planul real al existenţei umane. 


Bibliografie: Arne Brenna, Guide to Gustav Vigeland's Sculpture 
Park in Oslo, Oslo, 1960; Ragna Stang, Gustav Vigeland, the 
Sculptor and His Works, Oslo, 1965. 


Villanueva, Carlos Raul (n. Londra, 1900 - m. Caracas, 1975). 
Arhitect venezuelean. A studiat la Şcoala de Arte Frumoase din 
Paris. În cadrul unei societăţi de proiectare şi construcţii, 
„Banco Obrero”, contribuie la dezvoltarea noii arhitecturi în 
țara sa. Dezvoltarea rapidă a oraşului Caracas îi permite 
realizarea a numeroase ansambluri de locuinţe, între care 
uriaşele blocuri Dos de Diciembre şi El Paraíso. Oraşul 
universitar - cu stadion olimpic, bibliotecă, spital, săli de 
cursuri, amfiteatre — este un exemplu de înţelegere complexă a 
armoniei dintre elementele construite şi fondul natural. În 
acest ansamblu, pe lângă structurile arhitectonice cu atribute 
estetice clare, el plasează operele unor artişti ca Arp”, Calder, 
Vasarely, Lëger sa. care participă în mod specific la 
configurarea ambianţei. Arhitectul a apelat şi în alte cazuri la 
pictori şi sculptori pentru a desăvârşi expresia construcţiilor 
proiectate de el. Astfel, la una dintre capodoperele sale, Aula 
Magna (1952-1953), proiectoarele acustice au fost desenate de 
sculptorul american Calder. De asemenea, Plaza Cubierta 


(foaierul) a fost prevăzută cu o serie de opere de artă plastică 
aşezate aici în spiritul sintezei pe care o face între diferite 
genuri, pentru obţinerea unui spaţiu impregnat de valori 
estetice. 


Bibliografie: Carlos Raul Villanueva, Textos escogidos, Caracas, 
1980; S. Moholy-Nagy, Carlos Raul Villanueva and the 
Architecture of Venezuela, New York, 1964. 


Villon, Jacques (Gaston Emile Duchamp) (n. Damville, 1875 — m. 
Puteaux, 1963). Pictor şi gravor francez, fratele lui Marcel 
Duchamp", Raymond Duchamp-Villon” şi Suzanne Duchamp. În 
1894 vine la Paris şi frecventează atelierul de pictură al lui 
Cormon. Colaborează cu desene la publicaţii ca L'Assiette au 
beurre, Chat noir, Courrier francais, Lanterne. În 1912 se adunau 
la Puteaux mai mulţi artişti preocupaţi atunci de geometria 
construcţiei plastice, de arta cubistă”. Printre ei: Gleizesř, 
Metzinger“, Picabiař, Léger“, R. Delaunay, La Fresnaye', fraţii 
Duchamp. Grupul primeşte — la propunerea lui Jacques Villon, 
care reactualiza un canon compozițional calculat încă de 
Vitruviu şi folosit mult în Renaştere — numele de Section d'Or 
(Secţiunea de Aur), ceea ce indică introducerea unor principii 
ştiinţifice în elaborarea operei. Distins cu Medalia de aur 
pentru pictură şi gravură la Expoziţia internaţională de la Paris, 
1937; Marele Premiu pentru gravură la Lugano, 1949; Premiul 
Carnegie, 1950; Marele Premiu la Bienala de la Veneţia, 1956. 
Este considerat de obicei un reprezentant al cubismului, deşi el 
nu urmează cu fidelitate programul acestui curent artistic. Este 
mai curând o interpretare personală a raționalismului în artă, 
făcută fără zgomot, ceea ce a făcut ca pictorul să fie abia mai 


târziu recunoscut de comentatori. Parcurgând cu discreţie, cu 
senină detaşare, drumul spre realizarea proprie, pictorul se 
dovedeşte un liric sensibil, un credincios al bucuriilor simple, 
trăite în mijlocul peisajului: „Am plecat întotdeauna de la 
realitate”, mărturiseşte pictorul. De la tablouri în care 
principiile cubiste sunt mai evidente (Tânără fată, 1912), ajunge 
curând la o pictură mai liberă, mai spontană, cu suprafeţe largi 
(Joc, 1919; Echilibru roşu, 1921). Peisajele pe care le va picta 
apoi apelează la ordonarea geometrică a maselor de culoare 
prin care traduce senzațiile trezite de largi mase vegetale, de 
ceruri şi de ape, dar geometrizarea pe care o aplică nu ţine de 
canoanele cubiste, ci este mai degrabă rodul plăcerii de a da 
coerenţă vizuală petelor de culoare (Arhitectura, 1931; Teatrul, 
1932; Ferestre, 1933). Deşi revine uneori la portret (Bărbat 
desenând, 1935), Villon se consacră aproape în întregime 
peisajului, naturii care răzbate în imaginile sale oricât de 
departe ar merge reducţiile şi sintezele materialului vizibil. 


Bibliografie: Raymond Cogniat, Villon: peintures, Paris, 1963; 
Peter A. Wick, Jacques Villon: Master of Graphic Art (1875-1963), 
New York, 1964. 


Vilt, Tibor (n. Budapesta, 1905 - m. Budapesta, 1983). Sculptor 
maghiar. A studiat la Şcoala de Artă Decorativă şi apoi la 
Academia de Arte Plastice din Budapesta (absolvent în 1928). În 
perioada 1928-1931 beneficiază de o bursă de studii la 
Academia de Arte Frumoase din Roma. Operele sale au fost 
prezentate la Bienala de la Veneţia, 1968. Laureat al Premiului 
Munkácsy (1965). Artistul experimentează capacităţile de 
expresie ale unor materiale diferite: bronzul, aluminiul, sticla, 
masele plastice. Prin multiplicarea unei forme, a unui model 


geometric tăiat, obţine impresia de adâncime, de mişcare în 
spaţiu. Unele lucrări (Pilon, 1971; Stâlp, 1972), dezvoltate pe 
verticală, anunţă posibilitatea  reluării lor la scară 
monumentală. 


Viola, Bill (n. New York, 1951). Artist american. Se formează la 
Universitatea din Syracuse, unde apoi va deveni profesor de 
artă video”. În 1987 i se organizează o retrospectivă la Museum 
of Modern Art din New York; este prezent în 1988 la Bienala de 
la Veneţia. Face o sinteză de imagini video, muzică electronică, 
instrumentarul tehnologic ultramodern fiind pus în situaţia de 
a-i amplifica şi dezvolta simţurile. Benzile video, integrate 
uneori în instalaţii, se transformă în acţiuni” de un tip special, 
în care rolul actantului este încredinţat unui complex organism 
mecanic, sensibilizat de achiziţiile tehnologice ale epocii. 
Filmele şi videoinstalaţiile angajează variate discuţii pe teme de 
stringentă actualitate, cu un public spre care punţile de 
comunicare păreau întrerupte de uzura limbajelor tradiţionale 
(Sfântul Ioan al Crucii, 1983; Teatrul memoriei, 1985; Somnul 
rațiunii, 1988). 


Bibliografie: Bill Viola. Installations and Videotapes, catalog, The 
Museum of Modern Art, New York, 1987. 


Vlad, Aurel (n. Galaţi, 1954). Sculptor român. A studiat la 
Institutul de Arte Plastice „N. Grigorescu” din Bucureşti (1980- 
1984). Participă la: Bienala umorului, Gabrovo, 1986; Bienala 
Dantesca, Ravenna, 1986, 1988, 1996; Bienala Asia-Europa, 
Ankara, 1990; Expo *92, Sevilla, 1992; Bienala de la Veneţia, 
1995; „Arta în România astăzi”, Ludwig Forum, Aachen, 1997; 


„Arta figurativă”, Muzeul Cobra, Amsterdam, 1998; 
„Iransfiguraţii”, Budapesta, 1998; Trienala de sculptură, Osaka, 
1998; „Bizanţ latin”, Roma, 1999; Expoziţia Universalia, 
Hanovra, 2000; „Îngeri şi oameni”, Strasbourg, 2001. Participă la 
mai multe simpozioane de sculptură în România şi la: Mtskheta, 
Georgia, 1990; Beratzhausen, 1992; Althausen, 1994; Højer, 
Danemarca, 1995; Burgessler, Germania, 1996. Distincţii: 
Premiul pentru sculptură al Uniunii Artiştilor Plastici din 
România, 1990. Cultivă o figuraţie complexă, mai întâi în 
traforaj, în panouri, pe care le poate asambla, oferind o 
multitudine de suprafeţe active. Curând este atras de 
reprezentarea ronde-bosse, interesându-se de orchestrarea 
formelor şi a gesturilor. Patetismul vehement dintr-o serie de 
reprezentări ale fiinţei umane face să apară o tendinţă 
expresionistă” ce răzbate în fiecare detaliu, în mişcarea 
figurilor, în tensiunea care se instalează între ele. (Vezi 
fasciculul III, planşa 18) 


Vlad, Ion (n. Feteşti, 1920 - m. Paris, 1992). Sculptor român. A 
absolvit Academia de Arte Frumoase din Bucureşti. La Paris (se 
stabileşte în Franţa în 1965) participă cu regularitate la Salon de 
la Jeune Sculpture, Salon des  R6alites Nouvelles, 
„Comparaisons”, la expoziția itinerantă „50 sculptures de la 
Nouvelle École de Paris” etc. Animat de un ideal clasic al 
sculpturii, el face din fiinta umană eroul întregii sale creații. În 
portrete, studii de nud şi statui analizează formele umane, 
reţinând acele aspecte care vorbesc despre armonie şi 
frumuseţe, despre ceea ce este durabil în realitatea umană, 
dincolo de incidente, de aparenţe şi acţiuni distructive ale 
timpului. Într-o perioadă în care viaţa artistică înregistrează 


cele mai diferite experimente, atât în planul mijloacelor 
tehnice, cât şi în cel al structurii figurative, sculptorul crede în 
posibilităţile nelimitate ale corpului uman de a acoperi întreaga 
gamă a problematicii existenţiale. A realizat monumente în aer 
liber la Timişoara, Bucureşti, Oneşti, Tokyo, Evry (Paris), Monte 
Carlo, Cergy-Pontoise, Bois-Colombes, Nisa. 


Bibliografie: Marin Mihalache, Ion Vlad, Bucureşti, 1966; Emil 
Druncea, Ion Vlad — Sculptor (1920-1992), Călăraşi, 2009. 


Vlaminck, Maurice de (n. Paris, 1876 - m. Rueil-la-Gadeliere, 
1958). Pictor francez. Născut într-o familie de muzicieni (tatăl 
era flamand, iar mama din Lorena). Fire independentă, preferă 
viaţa în aer liber, participând la concursurile de ciclism şi, mai 
târziu, la cursele de automobile. La Chatou îl întâlneşte pe 
Derain”, care îl îndeamnă să picteze. Împreună vor forma aşa- 
numita Şcoală din Chatou. Tablourile sale figurează la Salonul 
de Toamnă din 1905, alături de operele unor artişti ca Matisse“, 
Van Dongen', Rouault, Manguin , Marguet, Friesz, Puy, în 
sala poreclită „Cage aux fauves” („Cuşca fiarelor”), de unde şi 
denumirea noii orientări lansate cu acest prilej — fovismul . 
Pânzele din această perioadă sunt tipice pentru concepţia 
foviştilor: culorile vii, incendiare invadează compoziţia, în tuşe 
energice, spontane, traducând tumultul interior al artistului 
(Podul din Chatou, Les Bateaux-lavoirs, Strada din Marly-le-Roi, 
Copacii negri). După 1908, contrastele sunt temperate, coloritul 
devine mai sobru, compoziţia elaborată cu mai multă rigoare, 
ceea ce vădeşte influenţa lui Cezanne”, a cărui operă o admiră 
în acest timp. Artistul se retrage la Valmondois, apoi la 
Tourillicre, apropiindu-se tot mai mult de tradiţiile picturii 


flamande. Accentele grafice se înmulţesc, vechile explozii 
cromatice convertindu-se într-o atmosferă sumbră, plină de 
tensiuni. 


Bibliografie: Pierre Cabanne, Vlaminck, Paris, 1966; Maurice de 
Vlaminck, catalog, Musée des Beaux-Arts, Chartres, 1987. 


Vlasiu, Ion (n. Lechinţa, Mureş, 1908 - m. Bucureşti, 1997). 
Sculptor şi pictor român. Studiază la Şcoala de Arte şi Meserii 
din Târgu-Mureş (1921-1926) şi la Academia de Arte Frumoase 
din Cluj (1929-1930). În 1932, împreună cu poeţi şi scriitori din 
Cluj, scoate revista de avangardă Herald. În 1937 este prezent 
cu o amplă selecţie la „Galerie contemporaine”, Paris. Expune la 
Bienala de la Veneţia, 1976. Realizează monumentele: 
Maternitate din parcul Grădina Icoanei, 1958; Iubire din parcul 
Floreasca, 1962; Ion Creangă din parcul Herăstrău, 1971 (toate 
în Bucureşti); Horia, Cloşca şi Crişan, la Cluj-Napoca, 1974; 
Monumentul Gloriei, Câmpia Libertăţii, Blaj, 1975; Aurel Vlaicu, 
pe aeroportul din Târgu-Mureş, 1976. Din 1967 a fost câţiva ani 
redactor-şef al revistei Arta. Scrie proză memorialistică 
(romanele autobiografice Am plecat din sat, Drum spre oameni, 
O singură iubire şi un jurnal — În spaţiu şi timp —, în mai multe 
volume). Distincţii: Premiul Academiei Române pentru 
literatură, 1939; Premiul Astra pentru sculptură, 1939; Premiul 
Simu pentru sculptură, 1942. Situarea în lumea folclorului, în 
spaţiul cultural al satului — înţeles ca depozitar şi expresie a 
unei vechi civilizaţii — se datorează originii sale ţărăneşti, dar şi 
opţiunilor sale ce au avut un sens polemic, vizând afirmarea 
valorilor culturii naţionale. Apelul la conceptele, simbolurile şi 
stilistica populară a avut, la începutul anilor 1960, meritul de a 
se opune canoanelor academiste, formulelor unui realism 


îngust înţeles. În sculptura în lemn păstrează o anumită 
prospeţime a cioplitului, tăieturile largi animând prin efecte 
luminoase suprafaţa volumelor. Acestei modalităţi sculptorul îi 
adaugă uneori  şlefuirea atentă, îndelungată, subliniind 
robusteţea unor forme. Extrăgându-şi motive din universul 
culturii populare (Somnul țăranilor, Fete din Oaş, Bocitoarele), 
artistul realizează totodată şi compoziţii alegorice (Stihiile 
trecutului, Stihiile războiului, Muza, Poezia, Recolta). Sculptează 
şi o serie de „portrete mitologice”, în care personaje cu o anume 
identitate istorică fuzionează cu mitul şi legenda (Decebal, 
Bălcescu, Creangă, Goga, Sadoveanu, Homer, Socrate, 
Michelangelo, Faust, Deceneu). În pictură se distinge prin 
desenul viguros şi prin coloritul viu, amintind de xilogravurile 
populare şi de pictura pe sticlă. (Vezi fasciculul II, planşa 24) 


Bibliografie: Ion Vlasiu, În spaţiu şi timp, vol. I-IV (1970-1987), 
Cluj-Napoca; Dan Grigorescu, Jon Vlasiu, album, Bucureşti, 
1971; Ion Frunzetii, Ion Vlasiu, album, Bucureşti, 1973. 


Vodopivec, Lujo (n. Ljubljana, 1951). Sculptor sloven. A studiat 
la Academia de Arte Frumoase din Ljubljana (1970-1974) cu 
Zdenko Kalin şi Drago Trăar,  luându-şi diploma 
postuniversitară în 1976, cu acelaşi Drago Tršar. În 1978-1980 
îşi continuă studiile la New York Studio School, cu W. Tucker şi 
S. Geist, devenind în 1984 profesor la Academia de Arte 
Frumoase din Ljubljana. Participă la Bienala de la Veneția 
(1986) şi Bienala de la São Paulo (1994). Resursele sale inventive 
se exersează atât în planul valorilor simbolice ale reprezentării, 
cât şi în ceea ce priveşte natura materialelor folosite (bronz, 
oţel, lemn, lut, sticlă etc.). De la constructii cu caracter vizionar 
sau utopic (cum este, de pildă, Obiect invizibil din 1988), artistul 


trece cu dezinvoltură la o figuraţie liberă, ce poate cuprinde 
mici citate realiste. Jocul între rigoarea geometrică şi indecizia 
formală se produce firesc, reţinând atenţia privitorului. 


Volkov, Aleksandr Nikolaevici (n. Fergana, 1886 - m. Taşkent, 
1957). Pictor rus. După ce a studiat istoria şi ştiinţele naturii la 
Universitatea din Sankt-Petersburg (1908-1911) a urmat 
Academia de Arte din acelaşi oraş (1911-1912), în clasa 
pictorului V. Makovski, şi Şcoala de Arte Frumoase din Kiev 
(1912-1916), sub îndrumarea lui F. Kricevski. Din 1916 până la 
sfârşitul vieţii a trăit în Uzbekistan, fiind profesor la Institutul 
de Artă din Taşkent (1922-1946). În peisaje şi scene de gen (Fete 
cu bumbac, 1932; Colhoznic, 1933), stilizează materialul 
figurativ, reducându-l la esenţial. Formele au tendinţa de a se 
supune unor rigori geometrice, ca ecou târziu al concepţiilor 
cubismului'. Pasta colorată este bogată, densă, modelată de la 
închis spre deschis, pentru a face transparente formele ce se 
suprapun. De dincolo de aparenţa acestui joc de suprafeţe 
geometrice construite, fulgerate de iluminările puternice, se 
întinde o masă de întuneric în care imaginaţia pictorului face 
să apară umbra unor fiinţe şi lucruri misterioase. 


Bibliografie: Milica I. Zemskaia, Aleksandr Volkov, Moscova, 
1975. 


Vordemberge-Gildewart, Friedrich (n. Osnabrück, 1899 - m. 
Ulm, 1962). Pictor german stabilit în Olanda. Studiază sculptura 
şi arhitectura la Şcoala de Arte şi Meserii şi la Institutul 
Politehnic din Hanovra (1919-1924). Fondator al grupului K 
(1924). Participă la manifestările grupurilor De SO. Cercle et 


Carré (1930), Abstraction-Crâation” (1932). În 1937 se mută în 
Elveţia, apoi, în 1938, în Olanda. Din 1952 predă cursuri despre 
culoarea în arhitectură la Academia de Artă din Rotterdam. În 
1955 este invitat ca profesor la Şcoala Superioară pentru Arte 
Vizuale — Noul Bauhaus” — întemeiată de Bill la Ulm. Participă 
la Bienala de la Săo Paulo, 1953. În întreaga sa creaţie (amplul 
ciclu  „Compoziţii”), artistul urmează principiile purei 
plasticităţi. Tabloul se compune din suprafeţe geometrice 
orientate pe verticală şi orizontală, cu diagonale ce introduc o 
impresie de mişcare. Evenimentele optice” din compoziţie 
comunică travaliul mental al artistului, ca şi frământarea 
sensibilităţii sale, într-un armonios echilibru, într-o deplină 
unitate între efortul logic şi perspectiva senzorială (vizibilă în 
colorit). 


Bibliografie: R.P. Lohse, Vordemberge-Gildewart, Teufen, Ulm, 
1959; H. Jaffe, Vordemberge-Gildewart, Köln, 1971. 


Vorel, Lascăr (n. Iaşi, 1879 - m. Munchen, 1918). Pictor român. 
Îşi petrece copilăria şi adolescenţa la Piatra Neamţ. În preajma 
anului 1900 pleacă la Munchen, unde studiază câţiva ani cu 
Franz von Stuck la Academia de Artă. Din 1907 lucrează într-un 
atelier propriu. Influențat de programul mişcării Jugendstil, 
artistul se apropie curând de aria căutărilor expresionismului” 
german. Datorită zestrei sale temperamentale, nu va ajunge la 
tragismul celor mai tipici reprezentanţi ai acestui curent. 
„Expresionismul său”, scrie în acest sens Petru Comarnescu, 
„este mult mai echilibrat şi ca sentiment, şi ca expresie sau 
viziune”. De altfel, această tendinţă spre echilibru îl va face 
sensibil la rigoarea constructivă a lui Câzanne', ale cărui lucrări 


are prilejul să le vadă într-o mare expoziţie la Miinchen. Din 
acest moment, stilul său capătă, tot mai vizibil, note distincte, 
fiind remarcat atât în Germania, unde va rămâne tot restul 
vieţii, cât şi în ţară, unde îşi trimite lucrările pentru a participa 
la manifestările Tinerimii Artistice”. În peisaj, dar mai ales în 
compoziţiile cu personaje, pictorul îşi dă întreaga măsură a 
disponibilităţii sale de comentator al neliniştilor proprii şi al 
spectacolului lumii. În desenele lui numite „Der Kommet”, în 
uleiuri, ca şi în seria „Guaşe cenuşii” ştie să portretizeze, să 
accentueze trăsăturile, supunând elementele caricaturale 
ordinii plastice a imaginii. Multe dintre „guaşele cenuşii” se 
referă direct la aspectele efemere ale spectacolului (Dansatoare, 
În pauză la teatru, Scenă de circ, La concert, La operă, Acrobaţii) 
sau la scene unde personajele se reunesc cu profiluri fizice şi 
caractere bine precizate (Ospăţul, Barul, Cartoforii, În tren la 
clasa a II-a, Cunoscătorii de artă). (Vezi fasciculul I, planşa 29) 


Bibliografie: Petru Comarnescu, Lascăr Vorel, Bucureşti, 1968. 


Vorticism (de la vortex). Mişcare artistică engleză din perioada 
1910-1920. De mică amploare, ca număr de membri, ecouri şi 
durată, vorticismul englez, grupat în jurul lui Wyndham Lewis, 
acuză un intelectualism tranşant, declarând intelectul ca sursă 
a energiei, „un principiu al unităţii în fluxul diversităţii şi 
schimbării pe care o constituie existenţa”. Pe de altă parte, 
sculptorul Gaudier-Brzeska defineşte „vortexul” (termen propus 
de Ezra Pound) ca fiind energia generatoare a artei, ca voință 
(în manifestul din numărul 1 al revistei Blast). Vorticismul a 
fost puternic influenţat de muzică — tinzând spre un limbaj 
vizual de tip muzical, bazat exclusiv pe formă şi culoare, 


capabil să exprime devenirea temporală — şi de dans, artă a 
mişcării fizice concrete. Opus, ca şi futurismul' sau cubismul', 
moştenirii academizante, în catalogul expoziţiei din 1915 de la 
Dorée Gallery vorticismul se reclamă frondeur: „a) o activitate 
în opoziţie cu pasivitatea de bun-gust a lui Picasso”; b) o 
semnificaţie în opoziţie cu caracterul letargic la care e 
condamnat naturalismul; c) o mişcare şi o activitate esenţială 
(ca energia spiritului) în opoziţie cu cinematografia imitativă şi 
cu activitatea dereglată şi isterică a futuriştilor”. Desigur, 
pictura, dominată de forme geometrice, în care elementul 
mişcare se leagă de simbolismul maşinii, nu acoperă o 
diferenţiere atât de elocvent proclamată. Au participat la 
expoziţiile şi manifestele mişcării, alături de Lewis, pictorii 
William Roberts, Edward Wadsworth, C.R. Nevinson, sculptorul 
Epstein (care intenţiona la un moment dat să anime pneumatic 
una dintre sculpturile sale — Perforatorul), Gaudier-Brzeska şi 
scriitorii Richard Aldington şi Ezra Pound. Cele mai cunoscute 
lucrări vorticiste (majoritatea s-au pierdut) rămân: Vorticismul, 
creaţie, compoziţie, New York de Lewis; Revoluţia de David 
Bamberg; Cicliştii de William Roberts; Perforatorul de Epstein. 
Notabile pentru ecourile în viaţa culturală engleză din epocă 
rămân expoziţia din 1915 de la Dorée Gallery şi cele două 
numere (1914 şi 1915) ale revistei Blast, consacrate 
vorticismului. 


Bibliografie: R. Cork, Vorticism and Abstract Art in the First 
Machine Age, Londra, 1976. 


Vostell, Wolf (n. Leverkusen, 1932 - m. Berlin, 1998). Artist 
german. Studiază litografia în Köln (1950-1953); se iniţiază în 


tipografie în Werkkunstschule în Wuppertal, 1954; studiază 
pictura şi grafica la Ecole des Beaux Arts în Paris (1955-1957). 
Din 1962 se apropie de grupul Fluxus“ şi publică seria sa de Dé- 
coll/age. Din 1963 participă la New York la diferite 
performance-uri, împreună cu Kaprow şi alţii. În 1971 
înfiinţează la Berlin un centru de documentare, Happening- 
Archive, iar în 1976 creează Museo Vostell la Malpartida de 
Câceres. Este autorul unei creaţii diverse, de la pictură şi desene 
realizate în spiritul tradiţiei până la diferite happenings”, în 
care triumfă un spirit avangardist de factură dadaistă”, în 
permanenţă nemulţumit de căutările zilei. Declară aparatul TV 
sculptura secolului XX, entuziasmându-se de noua artă 
electronică, cu conţinuturi specifice, altele decât cele transmise 
pe calea emisiunilor comerciale. 


Bibliografie: D. Gottberg (ed.), Vostell Fluxus Zug. Das mobile 
Museum, Berlin, 1981; AE Domínguez (ed.), Museo Vostell, 
Malpartida de Câceres, 1994. 


Vozniak, Jaroslav (n. Suchodol, 1933 — m. Praga, 2005). Pictor 
ceh. A studiat la Şcoala de Arte Decorative şi la Academia de 
Arte Frumoase din Praga. Debutează cu o serie de colaje”, în 
care sunt juxtapuse aspecte dintre cele mai diverse din fluxul 
de imagini oferit de presă, televiziune, vitrine etc. Artistul 
evoluează pe această direcţie, devenind un comentator plin de 
savoare al evenimentului cotidian. Ceea ce la început era o 
tehnică — colajul — acum este o viziune, un mod de a trăi în 
delivrarea rapidă a materialului figurativ din „civilizaţia 
imaginii”, la care se referă programul artei pop. Vedete de 
cinema, stele ale muzicii uşoare, cosmonauti, personaje ce 


fascinează publicul oferindu-i modele se întâlnesc cu elemente 
de tehnologie modernă, într-o ambianţă suprasaturată, în care 
sensibilitatea umană caută, cu nostalgie, repere ale naturalului, 
ale stabilităţii. 


Vrubel, Mihail Aleksandrovici (n. Omsk, 1856 - m. Sankt- 
Petersburg, 1910). Pictor rus. Studiază dreptul la Universitatea 
din Sankt-Petersburg, urmând în paralel cursurile serale ale 
Academiei de Arte Frumoase. Cercetează cu pasiune comorile 
Muzeului Ermitaj şi, din 1882, după ce frecventează atelierul de 
desen al lui Pavel Cistiakov, se consacră artei. Invitat de 
istoricul de artă A. Prahov, în 1884 se mută la Kiev, unde 
lucrează ca restaurator (biserica Sfântul Kiril), ca autor de 
icoane şi picturi murale (biserica Sfântul Vladimir). În acest 
timp, îşi aprofundează cunoştinţele de artă bizantină şi artă 
medievală rusă. Din anul 1889 se bucură la Moscova de 
sprijinul cunoscutului mecena Savva Mamontov, la comanda 
căruia realizează decoruri pentru spectacole de operă. În 
pictura lui Vrubel se afirmă un spirit romantic, în strânsă 
legătură cu folclorul, cu creaţia unor poeţi ca Puşkin sau 
Lermontov. Poemul Demonul al lui Lermentov este punctul de 
plecare pentru o serie de compoziţii care îl fac celebru. Pictează 
de asemenea compoziţiile: Poveste orientală, 1886; Hamlet şi 
Ofelia, 1888; Profetul, 1892; Bogatir, 1898; Pan, 1899; Crăiasa- 
Lebădă, 1900; portretele: S. Mamontov, 1897; N. Zabela-Vrubel, 
soția pictorului, în rochie de vară, 1898; Portretul poetului 
Briusov, 1906; precum şi peisaje din Odessa, Veneţia, Catania, 
Sicilia, Atena etc. În atmosfera poetică încărcată, stimulând 
starea de reverie, apar unele motive simbolice şi decorative 
care alimentează spiritul artei 1900 (vezi Art Nouveau). 


Bibliografie: S. Kaplanova, Vrubel, Leningrad, 1975. 


Vuillard, Edouard (n. Cuiseaux, 1868 — m. La Baule-Escoublac, 
1940). Pictor francez. În 1888 abandonează cursurile Şcolii de 
Arte Frumoase şi se înscrie la Academia Julian. Aici îi cunoaşte 
pe Sérusier“ şi pe ceilalţi viitori membri ai grupului Les Nabis', 
devenind şi el participant la această mişcare simbolistă”. În 
opera lui se concretizează teoriile despre pictură, despre 
autonomia formei decorative expuse de nabişti. Influențat de 
arta japoneză, practică un desen elegant, sinuos şi o tratare 
bidimensională a suprafeţei, în care motivul decorativ atinge 
uneori o bogăţie extravagantă (ca în Supa Anettei, 1900). 
Scenele intimiste rămân cele mai personale creaţii ale sale, 
reuşind acea detaşare de subiectul-pretext în favoarea unei 
expresii a formei şi culorii pure, deşi trebuie să recunoaştem 
valoarea portretelor, mai direct influențate de Gauguin” (Misia 
Natanson, Doamna Sert). Execută şi panouri murale pentru 
familiile Natanson, Dr. Vaguez, pentru prinţesa Bibesco. Între 
1912 şi 1913 decorează holul teatrului de la Champs-Élysées. 
Executa picturi pentru Palais de Chaillot şi la un palat din 
Geneva (1938). Arta sa, dominată de o notă intimistă - „de la 
petite musique”, cum o caracteriza el însuşi —, are un farmec, o 
prospeţime şi o eleganţă care impresionează şi astăzi. 


Bibliografie: J. Salomon, Auprès de Vuillard, Paris, 1953; M. 
Makarius, Vuillard, Paris, 1989. 


Vujosevic, Nikola (n. Podgorica, 1929). Pictor muntenegrean. A 
studiat la Academia Pedagogică, Facultatea de Arte Frumoase 
din Belgrad (absolvent în 1953). Distincţii: Premiul oraşului 


Titograd, 1964; Premiul Galeriei Crne Gore, Cetinje, 1967; 
Premiul Salonului din Herceg Novi, 1971; Placheta de aur 
pentru artă şi pedagogie din Muntenegru, 1981. Peisajul 
canionului Platije, în general al acestei regiuni montane de un 
farmec straniu, al râului şi canionului Morača l-a cucerit 
definitiv pe pictor. În aspra şi pitoreasca privelişte el regăseşte 
ecouri afective, culturale şi istorice. În desfăşurarea 
canioanelor de aici există atâtea surprize formale, atâta bogăţie 
cromatică şi chemări misterioase, încât artistul nu simte nevoia 
să apeleze la resurse imaginative pentru a ne reţine atenţia. 
Dacă formele de relief sunt de o infinită generozitate, simpla 
transcriere, convocarea lor în imagine nu ar depăşi exclamaţia 
turistică, dacă tot ceea ce vedem în operele pictate nu ne-ar 
pune într-o directă stare de comuniune cu o sensibilitate 
deosebită, cu tensiuni lăuntrice de tip expresionist, cu un 
punct de vedere inedit. Peisajul fixat pe pânză este desigur 
solidar cu frumuseţea naturală, dar el semnifică mult mai mult, 
evidențiind harul omului de a participa la miracolul creaţiei. 


W 


Wagner, Josef (n. Jaroměř, 1901 - m. Havlíčkův Brod, 1957). 
Sculptor ceh. A studiat la Academia de Artă din Praga (1922- 
1926). În 1926 pleacă să-şi continue formaţia la Paris, unde are 
posibilitatea să cerceteze în primul rând operele novatoare ale 
lui Gutfreund”. În 1930 se află în Italia, luându-și un atelier la 
Roma. Din 1932 se stabileşte la Praga, predând la Academia de 
Artă. Participă la mişcarea de avangardă, propunând o 
sculptură cu un mare grad de generalitate. Cercetând figura 
umană, elimină ceea ce este accidental, pentru a ajunge la 
esenţial. Pe această cale reprezentările sale ies din prezent — 
unde omul este prins într-o sumă de precarităţi —, captând acele 
probleme de larg interes, mergând adânc pe axa timpului. 
Generalitatea la care ajunge este cea a omului preistoric, a unui 
om fascinat de arhetipuri, unele imagini amintind de stilizările 
şi economia menhirelor. 


Wakabayashi, Isamu (n. Tokyo, 1936 - m. Tokyo, 2003). 
Sculptor japonez. A absolvit în 1959 Universitatea de artă din 
oraşul natal. Este distins cu premii la manifestări ca Expoziţia 
de artă „Nika-kai”, „Noua generaţie în sculptură”, Expoziţia 
internaţională de la Tokyo, Simpozionul de sculptură în oţel la 


Expo '70 din Osaka. Preocupat o vreme de proiectarea 
automobilelor de curse, sculptorul studiază calităţile materiale 
şi modul de constituire a pieselor, ansamblurilor şi 
subansamblurilor mecanice. În compoziţiile sale apar obiecte 
care, deşi cunoscute, provoacă jocul imaginaţiei datorită 
neaşteptatului unghi din care le priveşte artistul. „În acelaşi 
timp concretă şi abstractă”, scrie Takahika Okada, „opera sa 
este atractivă prin însăşi substanţa sa şi este bizară pentru că 
prezintă varietatea caleidoscopică a imageriei vizuale”. Din 
1972, când colaborează cu poetul Gozo Yoshimasu, începe să 
facă seria „Cărţi-obiect”, o încercare de prelungire în spaţiu a 
versurilor pe care le poate purta între copertele sale o posibilă 
construcţie literară. 


Waldberg, Isabelle (n. Oberstammheim, 1911 - m. Paris, 1990). 
Sculptor elveţian. După studii la Zurich, în 1936 se stabileşte la 
Paris, unde frecventează LĽAcadémie Ranson, l'/Academie de la 
Grande Chaumière şi I'Acad&mie Colarossi. Face cunoştinţă cu 
sculptorul Alberto Giacometti , fapt ce influenţează evoluţia sa 
ulterioară. Prin soţul său, Patrick Waldberg, îl cunoaşte pe 
Georges Bataille, alăturându-se „societăţii secrete” Acephale 
(membrii acestei societăţi ţineau secrete activităţile lor). În 
perioada 1941-1946 se află la New York, după care revine la 
Paris, în atelierul pus la dispoziţie de Marcel Duchamp . După o 
serie de „construcţii” - o grafică spaţială, în care sârma 
evoluează pe largi trasee în mişcare liberă sau în disciplina 
unor figuri geometrice — artista trece la compoziţii în bronz, 
dezvoltând o imagine complexă, în care abstracţia” se 
împleteşte cu aluzia figurativă. Masivitatea formei este spartă 
de tensiuni puternice care vorbesc despre acţiunea distructivă 


a unor agenţi externi şi, în acelaşi timp, de frământările proprii. 
O astfel de înţelegere a formei — aşezarea acesteia în directă 
legătură cu universul său interior — este de tip expresionist, 
chiar şi atunci când suportul figurativ dispare. 


Bibliografie: Michel Waldberg, Isabelle Waldberg, Paris, 1992. 


Wang Dongling (n. Rudong, Jiangsu, 1945). Pictor chinez. După 
ce urmează cursurile de arte frumoase de la Colegiul Pedagogic 
din Nanjing, în 1981 se înscrie la masterat la Studioul de 
Caligrafie al Academiei de Artă din Hangzhou. În calitate de 
visiting professor se află la universităţi din Minnesota şi Santa 
Cruz, SUA (1989-1992), la Nagoya, Japonia (1997) şi la Kiel, 
Germania (1998). În 2011 revine în cadrul Academiei Naţionale 
de Arte Frumoase din Hangzhou. Foloseşte în mod preferenţial 
caligrafia, subliniind excepţionala funcţionalitate a acestei 
tehnici tradiţionale. Pe suprafaţa albă a suportului, linia la care 
face apel se manifestă într-o deplină dependenţă faţă de 
orizontul lăuntric, „descriind” cu fidelitate frământările cele 
mai profunde ale artistului. Conţinutul, care odinioară era 
transmis în vaste câmpuri literale, acum este prezent în energia 
ductului, în zonele de linişte şi de tensiune pe care le 
„mărturiseşte” amprenta caligrafului. Pictorul regăseşte pe 
terenul realităţilor chineze ceva din programul artei abstracte” 
occidentale, din aşteptările şi modalităţile lettrismului . 

Bibliografie: Julia F. Andrews, Kuiyi Shen et al., A Century in 


Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Warhol, Andy (Andrew Warhola) (n. Pittsburgh, 1928 - m. New 
York, 1987). Pictor american. Studiază pictura şi desenul tehnic 
la Institutul de Tehnologie Carnegie din Pittsburgh (1949-1952). 
Până în 1961 lucrează în domeniul publicităţii comerciale, 
punându-şi la punct modalităţi de reprezentare specifice 
reclamei, graficii de gazetă şi de carte. Desenează comicsuri şi 
bancnote, fiind tot mai mult atras de imaginea „fără 
comentarii” a realităţii, de obiectele şi imaginile găsite sau gata 
făcute (vezi Ready-made). În 1963 amenajează Factory — un 
complex de patru ateliere în Manhattan. În acelaşi an 
inaugurează seria de compoziţii constituite din etichetele şi 
imaginea unor produse comerciale, din reproducerea mecanică 
a fotografiilor unor vedete de cinema sau ale unor personaje de 
mare popularitate (seria de tablouri inspirate de cutiile de supă 
Campbell; lucrări ca Sticle verzi de Coca-Cola, 1962; Flori, 1963; 
Jacqueline Kennedy, 1965; Marilyn Monroe, 1967). Motivele — 
etichetele, produsele, chipul personajelor - sunt adeseori 
repetate, astfel că întregul câmp al tabloului se încarcă de o 
obsedantă forţă de pătrundere. Din fluidul imaginilor ce 
cotropesc — prin filme, televiziune, benzi desenate, reproduceri 
fotografice, reclame — mediul de existenţă, el le reţine pe acelea 
care sunt deopotrivă familiare şi izolate de o publicitate 
intensă. Pentru o clipă, artistul reuşeşte să întrerupă acest 
„bombardament vizual”, fixându-şi atenţia asupra unui aspect. 
Cu această concepţie, Warhol este unul dintre cei mai 
proeminenţi reprezentanţi ai mişcării pop” ce domină viaţa 
artistică americană în anii 1970. El a contribuit astfel decisiv la 
configurarea şi popularizarea artei pop, participând la expoziţii 
deschise în SUA şi în numeroase centre culturale din lume. 


Bibliografie: Samuel Adams Green, Andy Warhol, Philadelphia, 
1965; Andy Warhol (texte de Andy Warhol, Kasper König, 
Pontus Hulten, Olle Granath), Stockholm, 1968; D. Bourdon, 
Andy Warhol, New York, Paris, 1989; Andy Warhol Retrospective, 
catalog, Museum of Modern Art, New York, 1989. 


Weber, Max (n. Belostok, Rusia, 1881 - m. Great Neck, New 
York, 1961). Pictor american de origine rusă. Studiază la 
Institutul Pratt (1898-1900), Academia Julian din Paris (1905- 
1906) cu Jean-Paul Laurens, Academia Grande Chaumiere şi 
Academia Colarossi (1906-1907). A frecventat, de asemenea, 
cursurile pictorului Matisse”. Expune în cadrul expozițiilor de 
avangardă de la „Galeria 291” din New York a lui Alfred 
Stieglitz (1910). Din 1920 a predat la Liga Studenţilor în Arte din 
New York. Debutează sub imperiul amintirii operelor lui 
Cézanneř, Matisse”, Picasso”. Îşi găseşte curând o cale proprie, 
în care simplificările cubismului” sunt aplicate pentru a da 
acuratețe şi energie figurilor reprezentate. Fără să urmărească 
crearea impresiei de adâncime, pictorul optează pentru un stil 
liniar pregnant, adecvat sublinierii formelor corpului uman. În 
spaţiile pure ale imaginii, secvențele grafice au menirea de a 
trezi vibrații, contururile de o clipă ale figurilor în mişcare. 
Păstrând convenţia limbajului figurativ, pictorul îşi asigură 
întreaga libertate de comunicare a neliniştilor interioare. 

Bibliografie: Max Weber, Essays of Art, New York, 1916; Holger 


Cahill, Max Weber, New York, 1930; A. Werner, Max Weber, New 
York, 1975. 


Weidensdorfer, Claus (n. Coswig, 1931). Grafician german. A 
studiat la Şcoala Superioară de Arte Plastice din Dresda (1951- 
1956) cu profesorii Erich Froaß şi Max Schwimmer. Un loc 
important în cadrul modalităţilor sale de expresie îl are 
desenul. Linia energică, vibrată de emoție, rămâne în prim- 
planul construcţiei plastice chiar şi atunci când - cazul 
gravurilor colorate — intervin suprafeţe de culoare. Artistul 
stăpâneşte cu abilitate efectele de alb şi negru şi în acelaşi timp 
pe cele dintre nervul „scriiturii” grafice şi masele compacte. 
Registrul stărilor sufleteşti este larg, de la calma meditaţie în 
peisajul natural până la comentariul plin de umor al unor 
aspecte ale realităţii cotidiene. 


Bibliografie: Wolfgang Holler, Mein romantischer Blick - 
Landschaften: Claus Weidensdorfer, Dresda, 2000. 


Welter, Mieczystaw (n. Srem, 1928). Sculptor polonez. După ce 
studiază la Şcoala Superioară de Arte Plastice din Poznan (1948- 
1952) frecventează până în 1956 atelierul lui Wnuk, la 
Academia de Arte Frumoase din Varşovia. Sculptorul preferă 
cimentul, pentru capacitatea acestui material de a sugera 
masivitatea şi duritatea rocilor naturale, cu suprafeţe poroase, 
agitate, cu incidenţe luminoase. Personajele pe care le 
modelează par animate de forţe ascunse şi vitale care le fac să 
crească, autoritare, în spaţiu. Este atras de arta monumentală, 
destinată să evoce evenimente şi personaje istorice, efortul 
oamenilor de a-şi apăra fiinţa şi demnitatea (Monumentul din 
fostul lagăr de prizonieri din Żagań, 1960; Monumentul 
martirilor în fostul lagăr al morţii din Sobibor, 1963; Statuia 
regelui Ştefan Bathory, Varşovia, 1965; Monumentul victimelor 
din lagărul de concentrare de la Police, 1965; Monumentul 


Victoriei, Łobez, 1965; Monumentul luptei şi martiriului, Wohyń, 
1968; Monumentul Copernic, Frombork, 1973; Monumentul 
Copernic, Ciudad de México, 1973). 


Werkman, Hendrik Nicolaas (n. Leens, 1882 — m. Bakkeveen, 
1945). Grafician şi pictor olandez. Lucrează ca tipograf şi 
gravor, interesându-se totodată de arta fotografiei (1900-1903). 
Debutează ca jurnalist (Groninger Dagblad, Nieuwe Groninger 
Courant, 1903-1907). Înființează ateliere de gravură, unde îşi 
imprimă primele lucrări (1908). Membru al grupului De Ploeg 
(Plugul), 1920. În 1941, în condiţiile Rezistenței, editează 
clandestin publicaţia De Blauwe Schuit (Barca albastră). 
Participă la: Trienala de la Milano, 1951; Bienala de la Veneţia, 
1952; Bienala de la Săo Paulo, 1955; „Arte Resistenza in 
Europa”, Bologna, 1965. În 1923, la Groningen, editează şi 
imprimă singur o revistă de avangardă - The Next Call 
(Următorul strigăt). Într-o tehnică personală - aminteşte de 
gravură şi de pictură —, realizează seria de „Compoziţii”, în care 
elementele figurative evocând flori, instrumente muzicale, 
corpul uman sunt tratate în manieră decorativă, geometrică. 
Moare executat de nazişti, în 1945, în ziua în care oraşul natal 
era eliberat. Opera lui deţine un loc aparte în arta ţării sale, 
oferind o inedită sinteză între rigoarea matematică a mişcării 
neoplastice (vezi De Stijl) şi reprezentarea figurativă a realităţii. 


Bibliografie: Hommage à Werkman, texte de H. Grieshaber, E 
Henkels, W. Sandberg ş.a., Stuttgart, New York, 1958; D. Dooijes, 
Hendrik Werkman, Amsterdam, 1970. 


Werner, Theodor (n. Jettenburg, 1886 - m. Munchen, 1969). 
Pictor german. Studiază la Academia de Artă din Stuttgart 
(1908-1909). Între 1909 şi 1914 se află la Paris, unde va reveni 
mai târziu (1930-1935), împrietenindu-se, printre alţii, cu 
Braque” şi Mira, Aderă la gruparea Abstraction-Cr6ation" 
(1932). Participă la: Bienala de la Săo Paulo, 1951; Bienala de la 
Veneţia, 1952. Distincţii: Premiul de artă al oraşului Berlin, 
1951; Premiul Lissane, 1953; Premiul criticii de artă germane, 
Berlin, 1954. În imaginile sale, elementele naturale îşi păstrează 
autoritatea, chiar dacă procesul de abstractizare” este atât de 
avansat, încât abia se mai pot identifica. Uneori nu rămân în 
compoziţie decât urmele obiectelor, o vagă impresie grafică. 
Esenţiala funcţie evocatoare fiind astfel asigurată, formele 
colorate evoluează liber, trecând cu dezinvoltură de la 
echilibrul constructivist” la caligrama gestuală (vezi Action 
painting). În acest spirit a realizat o amplă pictură murală la 
Hochschule fiir Musik din Berlin (1954). 


Bibliografie: W. Grohman, Theodor Werner, Berlin, 1947. 


Wiener Secession (Secesiunea vieneză). Denumită oficial 
Vereinigung  Bildender Künstler Österreichs  „Secession” 
(Uniunea Artiştilor Plastici din Austria „Secesiune”), după 
modelul oferit de Münchener Secession” şi Berliner Secession', 
organizaţia vieneză, apărută în 1897, preia întreaga 
complexitate a artei de la 1900, pe care în Germania o desemna 
Jugendstil“, în Franţa Art Nouveau, în Anglia modern style” etc. 
Reuniţi în jurul lui Klimt”, primul preşedinte activ al societăţii, 
se aflau J. Hoffmann”, O. Wagner, J.M. Olbrich, J. Engelhart, C. 
Moll, R. Jettmar, K. Moser etc. În 1898, asociaţia îşi construieşte 


un palat propriu, care găzduia expoziţii internaţionale, editează 
o revistă, Der Sacrum (1898-1903), fondează Atelierele Vieneze, 
ce devin un centru al designului european, timp de trei decenii. 
Nemulțumit de raporturile cu unii artişti, Klimt formează „o 
secesiune la secesiune”, constituind Klimtgruppe, la care aderă, 
între alţii, arhitectul Hoffmann, care în 1967 construieşte 
pentru acest grup Galeria Kunstschau. Artiştii din Secession 
practică în general, cu o anumită stricteţe, un stil geometric, 
deşi proclamă deplina libertate a creaţiei. Klimt îi va influenţa 
pe pictorii expresionişti Kokoschka” şi Schiele", iar tendinţa 
geometrizantă contribuie la cristalizarea direcţiei raţionaliste, 
funcționaliste ce se impune în epocă (vezi International Style). 
(Vezi fasciculul I, planşa 25, şi fasciculul II, planşa 1) 


Bibliografie: H.-U. Simon, Sezessionissmus, Stuttgart, 1976. 


Willumsen, Jens Ferdinand (n. Copenhaga, 1863 - m. Cannes, 
1958). Pictor şi sculptor danez. După ce frecventează Academia 
de Arte Frumoase din oraşul natal, călătoreşte în Franţa, la 
Pont-Aven, unde în 1890 face cunoştinţă cu pictorii simbolişti” 
care lucrau în jurul lui Gauguin. În aceste împrejurări, 
tendinţele sale spre naturalism se convertesc într-o artă care 
cultivă simbolul. În perioada cât lucrează ca director artistic la 
fabrica de porțelan Bing & Grøndhal din Copenhaga (1897-1900) 
reia o serie de proiecte de decoraţii pentru ceramică (Marele 
Relief etc.), pe care le transpune în diferite materiale, ca 
reliefuri sculpturale. Întâlnirea cu arta lui El Greco — cu prilejul 
unor vizite în Spania, între 1910 şi 1915 — aduce grandoarea 
peisajelor şi portretelor sale ce aveau şi până atunci intensitate 
şi patetism în expresie. Prin infuzia de simbolism şi 


expresionism, Willumsen contribuie la procesul înnoitor al 
artei daneze. 


Bibliografie: S. Schultz, Jens Ferdinand Willumsen, Copenhaga, 
1948. 


Winter, Fritz (n. Altenbogge, 1905 — m. Herrsching, 1976). Pictor 
german. Studiază la Bauhaus” (1927-1930) sub îndrumarea 
pictorilor Klee”, Schlemmer” şi Kandinsky“. Se îndreaptă spre 
München în 1933. În 1937, lucrările sale sunt prezentate în 
expoziţia „Artă degenerată”, fiind scoase din muzeele germane. 
În perioada postbelică aderă la grupul Zen 49 din Miinchen 
(1949). Profesor la Şcoala de Artă din Hamburg (1953) şi la 
Academia de Arte Frumoase din Kassel (1955). Participă la: 
Bienala de la Veneţia, 1950, 1956; Trienala de la Milano, 1954; 
Bienala de la São Paulo, 1955, 1957; Expoziţia internaţională, 
Tokyo, 1957; Expoziţia Mondială, Bruxelles, 1958. Distincţii: 
Premiul Bienalei de la Veneţia, 1950; Premiul Lissone, 1955; 
Premiul pentru grafică, Tokyo, 1957; Premiul oraşului Berlin, 
1958; Marea Cruce de Merit a Germaniei, 1960. Amintirea 
realului se păstrează prin elemente naturale puternic stilizate. 
Severitatea stilizării şi disciplina compoziţională deprinse încă 
din perioada de formaţie sunt „corectate” de înclinația sa 
temperamentală spre tuşe spontane, libere, pline de emoție, 
care  preîntâmpină  uscăciunea geometriei. Opace sau 
transparente, formele colorate ale tablourilor par să asculte de 
o armonie muzicală interioară. 


Bibliografie: Werner Haftmann, Fritz Winter, Triebkrăfte der 
Erde, München, 1957; H Keller, Fritz Winter, Munchen, 1976; 
Fritz Winter, catalog, Fritz Winter Haus, Ahlen, 1985. 


Wiśniewski, Alfred (n. Rogoźno, 1916 — m. Sopot, 2011). Sculptor 
polonez. După ce studiază la Şcoala de Arte Frumoase din 
Poznań (absolvent în 1937), se înscrie la Academia de Arte 
Frumoase din Varşovia (absolvent în 1950). Profesor la Şcoala 
Superioară de Arte Plastice din Poznań (1943-1952) şi la Şcoala 
Superioară de Arte Plastice din Gdansk (începând din 1952). 
Distincţii: Crucea de aur pentru Merit, 1951; Premiul I la 
Expoziţia naţională de arte plastice, 1950; Premiul Francesco 
Nullo la Bienala de la Veneţia, 1960. Este autorul unor 
ansambluri de artă monumentală: compoziţia decorativă 
pentru Congresul Mondial al Păcii, Varşovia, 1950; restaurarea 
sculpturilor istorice din Gdansk, 1953-1954; Monumentul 
răsculaților polonezi, Poznan, 1965. Figurile pe care le 
sculptează vădesc un simţ sigur al proporţiilor, ce le asigură o 
armonioasă coexistenţă cu elementele mediului înconjurător. 
Modelajul fin conservă emoția care nu capătă niciodată agitația 
retorică a gestului. Fie că insistă sau nu asupra figurii, 
sculptorul dezvăluie cu precădere ceva din bogata viaţă 
interioară a personajului (Niobe, 1961; Peggy, 1963; Portretul 
Doamnei I, 1972). 


Wnuk, Marian (n. Przedbórz, 1906 - m. Varşovia, 1967). 
Sculptor polonez. Studiază la Academia de Arte Frumoase din 
Varşovia (1926-1932) sub îndrumarea lui T. Breyer. Predă la 
Institutul de Arte Plastice din Liov (1933-1943), Şcoala 
Superioară de Arte Plastice din Gdansk (1945-1949), Academia 
de Arte Frumoase din Varşovia (în 1949 devine profesor, iar în 
1951-1967, rector). Distincţii: Ordinul Stindardului Muncii, 
Crucea de Cavaler a Poloniei (1954); Premiul de Stat (1952, 
1955); Premiul Ministerului Culturii şi Artelor (1961). Lucrări de 


artă monumentală: sculpturile Femeia şi minerul, Casa de 
Cultură din Sosnowiec, 1947; Minerii, parcul din Chorzow, 1965; 
Monumentul soldatului polonez, Lommel, Belgia, 1959; Statuia 
lui W. Broniewski, Varşovia, 1962; Statuia lui L. Kruczkowski, 
Varşovia, 1963; Monumentul lui S. Żeromski, Włocławek, 1965; 
Placa memorială T. Duracz, Varşovia, Monumentul omagial al 
prințului Jozef Poniatowski, Leipzig, 1963. Deplina cunoaştere a 
principiilor sculpturii monumentale, cultul pentru figura şi 
valorile umane, intuirea simbolurilor cu putere de evocare 
asigură prestigiul operei sale de for public. Cursurile sale de la 
Academie, ca şi exemplul creaţiei proprii au contribuit la 
formarea multor sculptori  monumentalişti, ce-şi pun 
înzestrarea artistică şi angajamentul moral sub semnul evocării 
şi dezvoltării tradiţiilor istorice şi culturale ale unui popor cu o 
existenţă zbuciumată şi eroică. 


Wols (Alfred Otto Wolfgang Schulze) (n. Berlin, 1913 - m. Paris, 
1951). Pictor german. Studiază la Institutul de Studii Africane 
din Frankfurt (1932). La Bauhaus” lucrează cu Moholy-Nagy şi 
Mies van der Rohe”. Aflat la Paris (1932) şi la Barcelona (1933), 
face cunoştinţă cu suprarealiştii” Ernst, Giacometti”, Tristan 
Tzara şi Mira. Din 1937 îşi semnează lucrările cu numele Wols 
(obţinut prin alăturarea literelor wol din Wolfgang şi s din 
Schulze). Participă la: Salon de Realites Nouvelles, Paris, 1947; 
Documenta din Kassel, 1955, 1964; Bienala de la Veneţia, 1961; 
Expoziţia „De la Toulouse-Lautrec la Wols”, Tubingen, 1965. 
Pictorul îşi transcrie stările lăuntrice, păstrând gesturile 
spontane, întreaga capacitate de a depune mărturie asupra 
existenţei sale, ceea ce îi va aduce prietenia lui Jean-Paul Sartre. 
Această tehnică se desăvârşeşte după război, tablourile 


devenind un ecran pe care sunt proiectate gesturile, prin linii şi 
pete de culoare libere. În masa fierbinte a culorilor (ulei, 
acuarelă, guaşă), accentele grafice sunt în continuă mişcare, în 
legătură cu care se lansează cuvântul taşism . Termenul va fi 
aplicat în epocă mai multor artişti care urmau, în cadrul 
abstracţiei lirice” europene, modalităţile picturii gestuale (vezi 
Action painting, Artă informală). 


Bibliografie: W. Haftmann, H.-P. Roché, J.-P. Sartre, Wols en 
personne, Paris, 1963; Wols — Bilder, Aquarelle, Zeichnungen, 
Photographien, Druckgraphik, catalog, Zürich, Düsseldorf, 1990. 


Wotruba, Fritz (n. Viena, 1907 - m. Viena, 1975). Sculptor 
austriac. Lucrează într-un atelier de gravură la Viena (1921- 
1927). Se inițiază în sculptură frecventând atelierele lui Anton 
Hanek (1926) şi Josef Hoffmann” (1930), la Viena. Lucrează cu 
Robert Musil în Elveţia (1936-1942) şi cu Maillol” la Paris (1937). 
După exilul din Elveţia (1938-1945) devine profesor la Academia 
de Artă din Viena (în 1945). Participă la: Bienala de la Veneţia, 
1948; Bienala de la Middelheim, Anvers, 1953; Premiul 
internaţional de sculptură, Carrara, 1957; Bienala de la São 
Paulo, 1957; Expoziţia „50 de ani de artă modernă”, Bruxelles, 
1958; Carnegie International, Pittsburgh, 1958; „Noile imagini 
ale omului”, New York, 1959; Documenta din Kassel, 1959. Încă 
de la primele lucrări realizate în piatră, artistul îşi anunţă 
interesul pentru figura umană. Modul de tratare a volumelor se 
va schimba în timp, dar dincolo de problemele interpretării, în 
centrul atenţiei rămâne realitatea fiinţei umane - ca punct 
central al tuturor eforturilor creatoare. În operele din tinereţe 
(influenţa lui Lehmbruck” şi Maillol), formele umane sunt 


prezentate în impetuoasa lor forţă fizică, cu volume ample, 
rotunde, amintind aspectele modelelor reale (Tors, 1928-1929; 
Tors, 1930; Mama, 1934; Cap, 1941). Analizează trupul uman, ale 
cărui forme i se prezintă ca elemente ale construcţiei unitare. 
În căutarea esenţialului, a durabilului ascuns sub aparențele 
trecătoare, sculptorul îşi schimbă mereu perspectiva asupra 
corpului omenesc, ale cărui forme suferă, pe rând, alungiri, 
ascuţiri sau reduceri la canoane tubulare. Lucrările din ultima 
vreme fac vizibil un tot mai accentuat proces de abstractizare”, 
până la confundarea cu morfologiile geometrice; ele par acum 
stâlpi sau compoziţii arhitecturale a căror expresie aminteşte 
vag de configuraţia trupului uman. 


Bibliografie: Fritz Wotruba, Figur als Widerstand — Bilder und 
Schriften zu Leben und Werk, Salzburg, 1977. 


Wouters, Rik (Hendrik Emil) (n. Mechelen, 1882 - m. 
Amsterdam, 1916). Pictor şi sculptor belgian. Iniţiat în sculptură 
în atelierul tatălui său, din 1899 frecventează Academia de Artă 
din Mechelen, unde studiază cu Theo Blick, iar din 1901, 
Academia de Artă din Bruxelles, cu sculptorul Van der Stappen. 
În 1912, împreună cu pictorul francez Simon Levy, călătoreşte 
la Paris, Köln şi Dusseldorf. Revenit în ţară, participă la 
expoziţiile de la Galeria Georges Giraux, în cadrul unui grup de 
artişti care, pentru încercările lor de a urma drumul de la 
impresionism" la fovism, au primit numele de „Fovii din 
Brabant”. Cu un temperament înclinat spre culorile intense şi 
contrastante, Wouters suferă influenţe din expresionismul” de 
tip belgian al lui Ensor” şi din fovismul lui Matisse”. Are în 
acelaşi timp şi o aspirație spre rigoarea formală, spre un control 


al mişcării şi suprafeţelor de culoare. În puţinii ani în care a 
trăit (mobilizat în primul război mondial, este internat, bolnav, 
în Olanda şi moare în 1916), Wouters a reuşit să facă o sinteză, 
devenind unul dintre pictorii belgieni reprezentativi în epocă 
(Flori la aniversare, Ninsoare târzie, Flori la fereastră, Perdelele 
roşii, Toamna, 1912; După-amiază de vară la Amsterdam, Rik cu 
bandaj negru, 1915). În sculptură se preocupă de mişcare, 
înţeleasă deopotrivă în energia gestului, a atitudinii, ca şi în 
modelajul vibrat, sensibil la lumină. Aşa este, de pildă, 
sculptura Fata nebună (1912), inspirată de dansatoarea Isadora 
Duncan. 


Bibliografie: R. Avermaete, Rik Wouters, Bruxelles, 1986. 


Wright, Frank Lloyd (n. Richland Center, Wisconsin, 1867 - m. 
Phoenix, Arizona, 1959). Arhitect american. În 1888 se 
angajează în atelierul lui Louis Sullivan”, cel mai reprezentativ 
arhitect al Şcolii din Chicago, care îşi va pune amprenta asupra 
formaţiei sale. Adept al unei armonioase legături între om şi 
mediul natural, a ceea ce va denumi „arhitectură organică”, 
Wright îşi îndreaptă atenţia încă de la început spre construirea 
de locuinţe individuale. Chiar în momentul în care zgârie-norii 
începeau să apară în oraşele americane (printre primii 
proiectanți de zgârie-nori se numără însuşi maestrul său, 
Sullivan), el proclamă întoarcerea la natură, păstrarea unei cât 
mai extinse părţi din natură în peisajul urban. Este partizanul 
descentralizării oraşului, imaginând - ceea ce pare o utopie, dar 
constituie un serios semnal de alarmă al unui urbanist dublat 
de un sociolog înzestrat cu o rară conştiinţă — aşezări în care să 
se afle două locuinţe la hectar. În plus, preferă materialele de 
construcţie în simpla şi directa lor frumuseţe, fără să le 


coloreze artificial. Teoriile sale — expuse în studiul Pentru o 
arhitectură organică - vor avea un deosebit răsunet în 
arhitectura secolului XX. Analizează particularităţile de relief, 
la care se adaptează cu supleţe şi ingeniozitate, evitând 
mutilarea datelor naturale ale ambianţei. Construieşte în acest 
spirit o serie de „case de prerie”, de vile particulare (Willitts 
House, Highland Pare, 1902; Heurtley House, Oak Park, 1902; 
Martin House, Buffalo, 1904; Coonley House, Riverside, Illinois, 
1908; Robie House, Chicago, 1909), care culminează cu propria 
sa vilă de la Taliesin, lângă Phoenix (1911), şi Kaufmann House 
— „Casa de pe cascadă”, la Bear Run, Pennsylvania, 1936. Adoptă 
un plan în care fiecare compartiment al casei îşi păstrează 
individualitatea, aflându-se în acelaşi timp în stare de 
comuniune cu ansamblul. Construcţia prezintă o deosebită 
plasticitate a volumelor, o continuitate ce izvorăşte din subtilul 
joc al formelor geometrice rectangulare sau curbilinii. Sistemul 
de terase şi deschideri asigură legătura între spaţiul interior şi 
exterior, care se completează astfel reciproc. A construit şi 
clădiri cu o altă destinaţie, în care, după caz, abordează 
verticalitatea atât de vehement refuzată de el în domeniul 
locuinţei. După câteva construcţii în SUA (Blocul Larkin, 
Buffalo, 1904; biserica din Oak Park, 1906; Hotelul Mason City, 
Iowa, 1909), lucrează câţiva ani în Japonia, realizând la Tokyo 
Hotelul Imperial (1916-1922) cu etaje mobile, ceea ce a făcut să 
se păstreze intact în timpul catastrofalului cutremur din 1923. 
Etajele au lunecat spre margini, desenând pentru o clipă un zig- 
zag prelungit, după care au revenit la poziţia iniţială. Arhitectul 
s-a dovedit un excelent constructor, un perfect cunoscător al 
principiilor funcţionalităţii. Dacă se adaugă la aceasta constanta 
sa preocupare pentru ambianța naturală, pentru înţeleapta 


integrare a omului şi naturii, e uşor de înţeles de ce era atât de 
pornit împotriva geometriei seci a stilului internaţional (vezi 
International Style), a rigidităţii şi monotoniei oraşelor trase la 
şapirograf de arhitecţi şi urbanişti pe care îi numea 
„constructori de cutii”. După întoarcerea în SUA a mai realizat: 
blocul companiei Johnson, în Racine, Wisconsin, 1936-1939; 
Price Tower la Bartlesville, Oklahoma, 1955; sinagoga Beth 
Sholom, Elkins Park, Pennsylvania, 1959. O capodoperă este 
clădirea Muzeului Solomon R. Guggenheim din New York 
(proiecte din 1943-1946, realizate în 1956-1959). Planul circular, 
cu creşterea în spirală a etajelor, permite expunerea fără 
discontinuitate a operelor de artă plastică. Trecerea de la un 
exponat la altul se face firesc, pe firul unei demonstraţii abil 
conduse de specialiştii muzeului. Lumina este dirijată în mod 
egal de-a lungul unui traseu în care recunoaştem deopotrivă o 
izbândă arhitecturală şi muzeografică. A deschis drumuri noi în 
arhitectura modernă, a propus soluţii constructive şi 
urbanistice importante pentru evoluţia multor arhitecţi, care se 
raportează creator la opera sa, fie că o privesc cu admiraţie (ca 
pe o lecţie demnă de urmat), fie că încearcă să-i contrapună o 
nouă viziune. 


Bibliografie: Frank Lloyd Wright, An Autobiography, New York, 
1943; O.L. Wright, Frank Lloyd Wright, New York, 1966. 


Wu Guanzhong (n. Yixing, Jiangsu, 1919 - m. Beijing, 2010). 
Pictor chinez. Întrerupe studiile începute la Şcoala Tehnică a 
Universităţii Zhejiang pentru a se transfera în 1936 la Academia 
de Artă din Hangzhou, unde studiază cu Pan Tianshou şi Lin 
Fengmian, până în 1942. În 1947 se îndreaptă spre Paris, unde 
se înscrie la Ecole Nationale Supérieure des Beaux Arts, 


dovedindu-se sensibil la modalităţi artistice din etapa ulterioară 
impresionismului” — Van Gogh, Gauguin”, Cezanne” — care au 
condus spre eliberarea imaginii de clişee şi servituţi ale 
reprezentării. Întors în ţară, predă la Beijing, la Academia 
Centrală de Arte Frumoase (1950-1953), la Universitatea 
Tsinghua şi la Colegiul Pedagogic (1953-1954) şi la Institutul 
Central de Arte şi Design (1964). În 1966 suportă persecuțiile 
Revoluţiei Culturale, fiind trimis la munca de jos, pentru 
reeducare, în provincia Hebei. În acest timp este obligat să-şi 
distrugă multe lucrări de început, acele opere acuzate de 
formalism, datorită influențelor artei occidentale. În 1972 
revine la Beijing, reluându-şi pictura în ulei, care continuă 
preocupările din tinereţe. În 1979 publică, semnificativ pentru 
viziunea sa, eseul „Frumuseţea formei în pictură”. Pictorul 
acreditează în mediul chinez modalităţi artistice moderne, 
încercând să ducă mai departe peisajul postimpresionist, până 
în pragul desprinderii de materialul vizibil şi intrării pe un 
teren al jocului de culori. 

Bibliografie: Julia F. Andrews, Kuiyi Shen et al., A Century in 


Crisis. Modernity and Tradition in the Art of Twentieth-Century 
China, Guggenheim Museum, New York, 1998. 


Y 


Yoshihara, Jirō (n. Osaka, 1905 — m. Ashiya, Hygo, 1972). Pictor 
japonez. Debutează la începutul anilor 1940 în cadrul grupului 
Nika-kai, expunând lucrări de orientare abstractă”, cu un larg 
ecou în Japonia. Din 1935, în lucrările sale manifestă un egal 
interes pentru abstracţia lirică” şi pentru expresionismul” 
abstract. Mai târziu pune bazele grupului Gutai” (1954-1972), 
care, remarcat de criticul francez Michel Tapi€, este receptat de 
viaţa artistică mondială ca o contribuţie originală la arta 
informală” — denominaţie sub care, în epocă, se relansau unele 
dintre ideile abstracţiei lirice. Grupul Gutai inaugurează de 
asemenea o serie de modalităţi, ca acţiunile (vezi Acţionism) 
performance” şi instalaţia”. În 1962 pune bazele unui muzeu 
inedit — Gutai Pinakoteka - la Osaka. În creaţia proprie (în seria 
„Cercul”, ca şi în alte lucrări) animă suprafaţa pânzei, 
aşternând liber, fără obsesia unei construcţii controlabile 
matematic, diferite semne ce au darul de a reţine atenţia în 
vederea asigurării unei stări de meditaţie. Întreg spectacolul 
naturii, ca şi spectacolul minţii se adună în acest punct al 
impactului cu lumea. Morfologiile nefigurative dobândesc, în 
condiţiile prelucrării unor concepte ale filosofiei extrem- 
orientale, caracterul comunicării nemediate şi profunde între 


om şi imensitatea naturii, în care propria sa realitate se 
confundă. 


Zadkine, Ossip (Osip Ţadkin) (n. Vitebsk, 1890 — m. Paris, 1967). 
Sculptor francez de origine rusă. Sosit în 1905 în Anglia, 
lucrează ca decorator într-o fabrică de mobilă şi, în paralel, 
urmează cursurile serale ale Şcolii de Artă din Sunderland şi ale 
Şcolii de Arte şi Meserii din Londra. În 1909 pleacă la Paris şi se 
înscrie la Şcoala Naţională de Arte Frumoase. Începe să expună 
la Salonul Artiştilor Independent lucrări influențate de 
cubism”, apoi de futurism, curente care cunosc în acei ani o 
puternică afirmare. Îşi descoperă curând un stil personal, bazat 
pe studiul anatomiei umane. El stilizează formele, le aşază în 
ritmuri dinamice, în care îmbină fluiditatea muzicală cu 
surpriza unor discontinuități spaţiale (Femeie cu evantai, 1920; 
Muzicieni, 1924; Trio muzical, 1928; Menadele, 1934; Statuie 
pentru o grădină, 1936). Artistul trece frecvent de la forma 
plină, monolitică, la structuri ascetice, cu goluri de material 
(Prizonierul, 1943; Labirintul, 1947; Naşterea formelor, 1947). 
Experienţa tragică a celor două războaie mondiale accentuează 
asprimea formelor şi face şi mai tranşant comentariul său 
privitor la condiţia umană. Cu o deosebită pregnanţă, trupul 
uman este plasat în centrul de interes al artistului, în jocul de 
lumini şi umbre al spaţiului public (seria „Arlechini strigând” 
inaugurată în 1944; Oraşul distrus, 1951; Poetul, 1954; Marele 


Orfeu, 1956). A realizat şi o serie de lucrări în care omagiază 
diferite personalități (Apollinaire, Lautréamont, Jarry, 
Rimbaud, Rodin”, Van Gogh). Din 1941 a predat sculptura la 
Liga Studenţilor în Arte din New York, iar din 1945 la Grande 
Chaumiere din Paris. 


Bibliografie: Ossip Zadkine, Ma Sculpture, Roma, 1963; Ionel 
Jianou, Zadkine, Paris, 1964; Jean Cassou, Ossip Zadkine, 
sculpteur, Paris, 1963. 


Zaimović, Mehmed (n. Tuzla, 1938 - m. Sarajevo, 2011). Pictor 
bosniac. A absolvit Şcoala de Arte Decorative din Sarajevo 
(1961). Membru al Grupului 69 din Sarajevo. Distincţii: Premiul 
Expoziţiei Internaţionale de Desene Originale, Rijeka, 1968; 
Premiul coloniei artistice Pocitelj, Mostar, 1970; Premio Emilia, 
Redo Emilia, 1971; Premio Micheti, Francavilla al Mare, 1973; 
Premiu la Collegium artisticum, Sarajevo, 1976; Medalia de aur, 
Accademia Italia delle Arti e del Lavoro, Parma, 1979. În pictură 
şi desene triumfă acelaşi tip de fantastic, ce nu se reazemă pe 
nici un suport literar, ci pe exclusiva mişcare a elementelor 
vizuale. Odată implantate în imagine, micile câmpuri colorate 
îşi încep propria evoluţie, ascultând concomitent, în chip 
ciudat, de rigori ale limbajului plastic şi de propunerile unei 
imaginaţii extrem de fecunde. Invenţia formală şi coloritul 
proaspăt captivează ochiul, antrenându-l într-un joc ce 
anulează zgura îndeletnicirilor rutiniere. Mozaicul de suprafeţe 
colorate, abstracte” pare să răspundă câteodată unor impulsuri 
vitale, ce sugerează fiziomorfii de o provocatoare stranietate. 


Bibliografie: Meliha Husedzinovic, Zaimovic, catalog, Sarajevo, 
1987. 


Zao Wou-Ki (n. Beijing, 1921 - m. Nyon, Elveţia, 2013). Pictor 
chinez stabilit în Franţa. Studiază la Şcoala Naţională de Arte 
Frumoase din Hangzhou (1935-1941), devenind profesor în 
aceeaşi şcoală (1941-1948). În 1948, se stabileşte la Paris. Face 
mai multe călătorii, pe măsură ce-şi caută un drum propriu: 
SUA, Japonia, Thailanda (1957-1958), Mexic şi Canada (1969), 
China (1972, 1974, 1975) etc. Lucrările sale sunt expuse la: 
Carnegie International, Pittsburgh, 1955; Bienala de la São 
Paulo, 1955; „Orient-Occident”, Paris, 1958; Bienala de la Tokyo, 
1960, 1962; Bienala de la Veneţia, 1960; Expo *67, Montreal, 
1967; Bienala de desen de la Rijeka, 1968; „Contemporary Art 
Dialogue between East and West”, Tokyo, 1969; Salonul 
Internaţional al Artelor, Teheran, 1975; „60 Arts d'Art Abstrait”, 
Reims, 1975. La început îl atrag Câzanne', Picasso” şi Klee“. 
Tipul de peisaj al pictorului francez îi reţine îndeosebi atenţia, 
ajutându-l să redescopere, în profunzimea spiritului său, 
zestrea cu care venea din străvechea civilizaţie chineză. 
„Picasso”, scrie el, „m-a învăţat să desenez ca Picasso. Dar 
Cezanne m-a învăţat să privesc natura chineză (...). Cezanne m- 
a ajutat să mă regăsesc pe mine însumi, să mă regăsesc ca 
pictor chinez”. În compoziţiile sale, natura trăieşte printr-o 
reţea de semne, prin pete de culoare cu valoare simbolică, 
menite nu să descrie un peisaj, ci să-i redea dimensiunile de 
spaţiu vital unde spiritul uman trăieşte pasionanta aventură a 
descoperirii adevărurilor de fiecare zi. 


Bibliografie: Claude Roy, Zao Wou-ki, Paris, 1957; Jose Pierre, 
L'Abecedaire, de Appel Ý Zao Wou-ki, Paris, 1971; Zao Wou-ki, 
catalog, Grand Palais, Paris, 1981; S. Leymarie, Zao Wou-ki, 
Paris, 1986. 


Zaplatil, Boris (n. Ljubljana, 1957). Pictor sloven. A absolvit 
Academia de Arte Frumoase din Ljubljana (1982). Cursuri 
postuniversitare la aceeaşi academie (1982-1984). A lucrat în 
simpozioanele artistice de la: Tacen, 1979; Nova Gorica, 1980; 
Ivanjica, 1982; Ozalj, 1983; Kostanjevica, 1984; Graz, 1985. 
Utilizând tehnici mixte - în care culorile se amestecă cu bucăţi 
de pânză, lemn, etc. —, creează ansambluri frapante prin 
prospetimea cromaticii şi prin invenţia motivelor. O evidentă 
plăcere a jocului pune în mişcare motive antropomorfe, 
zoomorfe şi sgeometric-decorative. Pentru a realiza motivele se 
apelează la posibilităţile de construcţie ale desenului, ca şi la 
colajul” unor suprafeţe de material, colorat în prealabil sau 
după integrarea sa în compoziţie. 


Zărnescu, Gheorghe (n. Caşin, Bacău, 1953). Sculptor român. În 
1976 a absolvit Institutul de Arte Plastice „N. Grigorescu” din 
Bucureşti, unde a studiat cu Georgeta Caragiu. A lucrat în 
simpozioanele: Măgura, Buzău, 1976; Arcu, Covasna, 1977; 
Lăzarea, Harghita, 1978; Sălişte, Sibiu, 1981; Centrul de Cultură 
şi Artă „George Apostu”, Bacău, 1991, 1995; Călăraşi, 1998; 
Fundaţia HAR, Râmnicu-Vâlcea, 1998; Cărbunari, Muzeul 
Florean, 2000; Reşiţa, 2000; Bucureşti, 2001. Distincţii: Bursa 
Herder, Viena, la propunerea sculptorului Lucaci, 1984; 
Premiul pentru sculptură al Ministerului Culturii, 1990; Premiul 
George Apostu, 1992; Premiul Uniunii Artiştilor Plastici din 
România, 1997; Marele Premiu Mihai Grecu, Saloanele 
Moldovei, Bacău-Chişinău, 1999. Lucrările sale păstrează ceva 
din taina simplă a metalurgiilor, când din masa aspră a 
metalului încep să se ivească forme geometrice ţinând de 
ordinea visată de artist. Uneori, în aparatul său imagistic 


pătrund  „artefacte”, „obiecte găsite” care îi sugerează 
ingenioase dezvoltări formale şi cromatice. O neobişnuită forţă 
imaginativă poate crea asociaţii expresive şi simbolice. Chiar 
elementele naturale, cum sunt trunchiurile de copac, pot fi 
mediul în care acţiunea artistului, aflat în permanentă alertă 
faţă de concreţiunile materiale, găseşte substanţa unor 
configurări spirituale — crucea, de pildă, care, odată revelată, 
modifică întreaga alcătuire a obiectului. (Vezi fasciculul III, 
planşa 14) 


Zec, Safet (n. Rogatica, 1943). Pictor bosniac. A absolvit 
Academia de Arte Frumoase din Belgrad (1964-1969), unde a 
studiat cu Nedeljko Gvozdenović. Îşi ia diploma 
postuniversitară în 1972 sub îndrumarea lui Ljubice Sokić. 
Distincții: Premiul I la Bienala de artă iugoslavă de la New York, 
1978; Premiul pentru pictură al Bienalei de artă 
mediteraneeană de la Alexandria, 1978. Privirea pictorului 
caută uneori peisajul vast, cu deschideri asupra unor coline, văi 
şi aşezări montane, pentru ca alteori, saturată de priveliştea 
panoramică, să se oprească asupra unui zid de casă — un ecran, 
compact sau cu ferestre, ce recheamă adâncimile spaţiului, 
favorabil stării de contemplaţie. Peisajele par să evoce 
momente memorabile din aventura cufundării artistului în 
imensitatea realităţii vizibile. Acolo, în peisajul pe care tabloul 
îl înregistrează, s-a întâmplat ceva cu totul deosebit pentru 
fiinţa artistului. Părţile de natură asupra cărora îşi opreşte 
atenţia sunt cele în care pictorul s-a simţit pătruns de o 
revelaţie divină. O lumină ce nu poate avea drept sursă un 
astru sau altă origine externă emană din intimitatea lucrurilor 
cuprinse în imagine. Pornind dintr-o zonă a tabloului, această 


lumină se extinde treptat, încărcată de o poezie inefabilă, de o 
vrajă metafizică, pentru a ne pune în cele din urmă în stare de 
comunicare cu iluminarea ce i-a fost hărăzită artistului. 


Zemta, Gustaw (n. Jasienica, 1931). Sculptor polonez. 
Frecventează Academia de Arte Frumoase din Varşovia (1952- 
1958), unde îi are profesori pe L. Nitschowa, J. Sottan, E 
Strynkiewicz. După absolvire este reţinut ca profesor în aceeaşi 
instituţie de învăţământ. Distincţii: Crucea de Cavaler al 
Poloniei, 1968; Premiul Ministerului Culturii şi Artelor, 1969, 
1973; Premiul oraşului Varşovia, 1969 etc. A realizat, între 
altele, Monumentul răsculaților silezieni, Katowice, 1967; Statuia 
lui K. Świerczewski (în colaborare), Varşovia, 1968; Statuia lui W. 
Broniewski, Płock, 1972. În blocurile monolitice, sculptorul 
dezveleşte câteva elemente figurative simbolice. Uneori, cum se 
întâmplă în cazul monumentului din Katowice, din masa 
compoziţiei se insinuează un personaj cu drapaje ample, 
mişcate cu energie, ce aminteşte atitudinea impetuoasă şi 
solemnă a Victoriei din Samothraki. 


Zemlja (Pământul). Grup artistic activ la Zagreb în perioada 
1929-1935, promotor al unei arte angajate, depolitizate şi 
ancorate în social. Membrii fondatori sunt: Antun Augustinčić, 
Vinko Grdan, Hegedušićř, Drago Ibler, Leo Junek, Franco 
Kršinić, Omer Mujadžić, Oton Postružnik, Kamilo Ružička şi 
Ivan Tabaković. Mai târziu aderă: Detoniř, Lavoslav Horvat, 
Mladen Kauzlarić, Edo Kovačević, Stjepan Planić, Vanja Radauš, 
Đuro Tiljak. La manifestările expoziționale ale grupului mai 
participă: Otti Berger, Petar Franjić, Drago Galić, Generalićř, 


Stjepan Gomboă, Nedeljko Gvozdenović, Željko Hegedušić, 
Nikola Kostić, Branko Kristijanović (Hegedušić), Antun Mezdjić, 
A. Miklos, Franjo Mraz, Danilo Raušević, Petar Smajić, Zdenko 
Strižić, Vilim Svečnjak, Ernst Tomašević, Kamilo Tompa şi Fedor 
Vaić. Criticii de artă care susțin teoretic grupul sunt Ljubo 
Babić, Jerolim Miše şi Rastko Petrović. În catalogul primei 
expoziții citim: „Irebuie să trăim în actualitate. Trebuie 
construit în spiritul propriului timp. Viața actuală este 
penetrată de idei sociale, iar problemele colectivității sunt 
dominante în acest moment. Artistul nu poate să se detaşeze de 
aspiraţiile noii societăţi şi să rămână în afara maselor. Căci arta 
este o expresie a concepţiei despre lume. Căci arta şi viaţa nu 
sunt decât un singur tot”. Intervenţia artistului în climatul 
social — se susţine în programul grupului — se produce pe căi 
diverse, de la trimiterile tematicii până la prezenţa directă a 
creatorului în mijlocul beneficiarilor artei sale. O asemenea 
înţelegere a rolului artei şi al artistului preocupă în epocă viaţa 
artistică europeană, în ţările balcanice, această atitudine având 
meritul unei deschideri de drum ce anunţă apropiate sinteze 
interdisciplinare. Achiziţiilor în planul tematicii şi poziţiei 
artistului li s-a adăugat şi o serie de inovaţii tehnice pe care şi le 
propun reprezentanţii grupului. „Noi considerăm”, scrie, de 
pildă, Hegedušić, „că conceptul nostru plastic - forma 
simplificată până la sinteză, culorile locale, coloritul franc, 
suprafaţa în contrast cu volumul, excluzând eclerajul cu 
umbrele etc. — înseamnă, în raport cu Şcoala zisă de Zagreb, o 
nouă componentă în pictura noastră”. În cei şapte ani de 
activitate, desfăşurată până la interdicţia lansată de autorităţi 
în 1935, s-au organizat tot atâtea expoziţii la Zagreb, Paris, Sofia 


şi Belgrad. Un ecou special al activităţii grupului îl constituie 
înflorirea artei naive din zonă. 


Zen 49. Grup artistic german activ la München în perioada 
1949-1955. În 19 iulie 1949, la galeria Otto Stangl din Miinchen 
se reunesc mai mulţi artişti şi teoreticieni ai artei, care de câţiva 
ani îşi puneau problema renaşterii artei germane, a reluării în 
contextul lumii postbelice a unor tradiţii ce plasau Germania 
primelor decenii ale secolului XX în prim-planul mişcărilor 
artistice europene. Printre participanţii la această întâlnire se 
află artişti ca Baumeister“, Winter, Rupprecht Geiger, Willy 
Hempel, istoricii de artă Franz Roh, Ludwig Grote, consulul 
englez John A. Thwaites ş.a., cu toţii elaborând un plan de 
promovare (expoziţii, publicaţii, conferinţe etc.) a noilor valori 
ale artei germane. Drumul ce promite reaşezarea artei germane 
pe un făgaş normal conduce spre arta abstractă, care are 
meritul, în epocă, de a survola o imagine cu eventuale 
încărcături referenţiale nedorite şi de a regăsi ceva din 
propriile atitudini avangardiste din anii 1910 şi 1920 şi din 
mişcările americane ce dominau scena artistică a lumii în anii 
ce au urmat celui de-al doilea război mondial. Prima expoziţie a 
grupului are loc în 1950, fiind urmată, sistematic, de numeroase 
alte manifestări în Germania, Statele Unite etc. Grupul Zen 49 
pregăteşte terenul unor iniţiative, în planul creaţiei şi al punerii 
ei în valoare, ce vor consacra multe dintre oraşele germane 
(Dusseldorf, Koln, Frankfurt, Kassel, Hamburg, Berlin etc.), 
transformându-le în centre de interes în geografia artistică a 
lumii pe parcursul ultimelor decenii. 


Bibliografie: Zen 49, catalog, Kunsthalle, Baden-Baden, 1986; Zen 
49. 1949-1955, catalog, Centre d'Art Contemporain, Saint-Priest, 
1989. 


Zero Gruppe. Grup artistic german activ la Dusseldorf în 
perioada 1957-1967, format din Piene” şi Mack, cărora li se va 
alătura şi Uecker”. Grupul apare ca o reacţie faţă de tendinţele 
informale”, față de excesele de subiectivitate din 
expresionismul abstract* în continuă expansiune în acel 
moment. În picturi şi sculpturi, în obiecte spaţiale cu o 
fizionomie complexă, topind elemente aparținând unor genuri 
diverse, artiştii caută să introducă factori raționali şi efecte 
plastice oferite de noile materiale şi tehnologii. Ei părăsesc 
ambianța atelierului şi galeriei pentru a se manifesta pe stradă, 
în apele Rinului, apelând la mijloace netradiţionale, la jocul de 
lumini şi la dinamica obiectelor în spaţiu. Cu o astfel de 
concepţie cinetică”, combinată cu „ieşirea din muzeu”, artiştii 
adoptă uneori lucrul în echipă sau fac propuneri individuale în 
cadrul reuniunilor: Mack creează structuri dinamice, utilizând, 
între altele, focul şi fumul; Uecker este autorul unor obiecte 
animate sau bătute în cuie şi proiectate în alb şi negru; Piene 
concepe „sculpturi luminoase programate”. Grupul Zero 
deschide seria de manifestări ale spiritului de avangardă din 
Dusseldorf. La realizarea noului climat artistic de aici a 
contribuit şi revista Zero (două numere în 1957, un număr în 
1961). 


Bibliografie: Zero. Eine europäische Avantgarde, catalog, 
Museum Folkwang, Essen, 1992. 


Zidaru, Marian (n. Baloteşti, Ilfov, 1956). Sculptor român. A 
studiat la Institutul de Arte Plastice „N. Grigorescu” din 
Bucureşti (1975-1981). A participat la: „Dantesca”, Ravenna, 
1983; „Une soirée à Paris”, 1990; International Fair, Sevilla, 
1992; „Bisanzio dopo Bisanzio”, Veneţia, 1993; Muzeul Ludwig, 
Aachen, 1994; Bienala de la São Paulo, 1994; Bienala de la 
Veneţia, 1995; „Experiment”, Bucureşti, 1996; „Sacrul în artă”, 
Bucureşti, 1999. Creează mari ansambluri în care prelucrează 
izvoare figurative ale culturilor precreştine, arhaice, ale 
creştinismului primitiv, la întâlnirea cu abstracţionismul” 
simbolic modern, bazat pe semnificaţia figurilor geometrice 
esenţiale. În 1993 începe construcţia unui templu de o factură 
eclectică, cu un sistem simbolic original (evocând Noul 
Ierusalim) în jurul căruia se grupează o societate de tip 
monastic, falansterian. În acest cadru se produc obiecte de 
artizanat, plecând de la ingenioasele sale idei plastice şi 
numeroasele evenimente artistice - festivaluri de teatru, 
performance” şi simpozioane axate pe revalorizarea realităţii 
ca dimensiune sacră a creaţiei. În sculptură practică o sinteză 
rafinată de tehnici tradiţionale, păstrând prezenţa solidă a 
materiei şi a semnului plastic, în condiţiile avansării noilor 
media, dependente de tehnicile de vârf. Acceptând modalităţile 
unor comportamente scandalos novatoare, ca body-art', caută 
rădăcina şi motivațiile arhaice, pe linia unei întregi filiere a 
redimensionării ritului ca eveniment pur estetic. (Vezi 
fasciculul III, planşa 13) 


Zourlas, Konstantinos (n. Tihio, Kastoria, 1942 - m. Atena, 
2014). Sculptor grec. A studiat la Institutul de Arte Plastice „N. 
Grigorescu” din Bucureşti (1968-1974). Participă la: expoziţii din 


România (unde a locuit din 1949 până în 1977); Bienala 
internaţională Skyroneia, 1985; Expoziţia din Pireu, 1987; 
Expoziţia Olimpia, cu prilejul Centenarului Jocurilor Olimpice, 
1996. A lucrat în simpozioanele de la: Salonic, 1953; Ipsica, 
Sicilia, 1996; Kalamaria, 1997. Ciclurile „Calea dialogului”, 
„Materie şi spirit” şi „Sacrificiul” încorporează trimiteri la 
arhitectura sacră. Elaborează o ecuaţie volumetrică în care 
elementele dorice, vădind o tendinţă puristă, se împletesc cu 
ecouri din arta bizantină, marcate de asceza formelor. În ciclul 
„Viziuni” resimte fascinația unor personaje mitologice, cum 
sunt Oedip, Niobe sau Nike. În astfel de lucrări, sculptorul caută 
modalităţi de consacrare, în zbuciumata atmosferă spirituală de 
astăzi, a unor structuri conceptuale ce au traversat secolele, 
păstrând un fond iniţial de semnificaţii. Invocarea lumii 
arhaice, a sintezelor din „secolul de aur”, adică a unui complex 
de valori ce s-au sustras eroziunii temporale, are un caracter 
polemic într-o perioadă în care se afirmă atâtea tensiuni 
deconstructive. 


Zwrotnica (Macazul). Revistă poloneză de avangardă apărută în 
anii 1922-1923 şi 1926-1927 prin grija scriitorului Tadeusz 
Peiper. Revista îşi propune să facă cunoscute tendinţele actuale 
ale artei europene, în care trebuie să se integreze arta 
naţională. Curentele care domină scena artistică a epocii sunt 
futurismul” şi constructivismul, amândouă presupunând 
înţelegerea progresului tehnologic care îşi pune amprenta 
asupra artei contemporane, lucru subliniat în articolul „Oraş — 
mase - maşină”. În paginile revistei sunt susţinute ideile 
novatoare din arta poloneză, un loc aparte fiindu-i rezervat 
mişcării formiste”, de orientare expresionistă”. Revista 


răspunde unei nevoi pe care o resimte întreaga zonă central- 
europeană, aceea de sincronizare cu experimentele artistice ale 
centrelor occidentale. 

